
PREDGOVOR 


Ovo je djelo nastalo kao rezultat obveze koju sam prije dvadesetak 
godina preuzeo za biblioteku “Filozofske discipline" u izdavačkom po- 
duzeću “Naprijed" u Zagrebu. Nekoliko godina poslije, polovinom osam- 
desetih, kada sam započeo rad na ovom djelu, imao sam namjeru udo- 
voljiti propisima koje smo bili prihvatili za navedenu ediciju, tj. napisati 
Jednu ili dvije omanje knjige kako je bilo predviđeno za svaku filozof- 
sku disciplinu, s historijskim i problematskim dijelom. Međutim, stvari 
su otišle sasvim drugim tokom, kao i u slučaju pisanja Historije mar- 
hksizma. 

Pišući prva dva poglavlja još sam mislio da će se djelo kretati u na- 
vedenim okvirima. Ali što sam više ulazio u bogatija razdoblja ove misli, 
počeo sam uviđati da ću samo historiji filozofskohistorijske misli morati 
posvetiti i više od dva omanja sveska. Tome je pridonijela spoznaja da 
u filozofskoj literaturi ne postoji iscrpnije i potpunije djelo o toj prob- 
lematici, kao i moje nastojanje da prikažem filozofsku problematiku 
historije “koja je najprisnije povezana s čovjekovim životom, njegovim 
borbama i nadama u neodvojivosti s njezinim stvarnim tlom - samom 
historijom. Jer, kako je to lijepo napisao Marc Bloh u svojoj knjizi Feu- 
dalno društvo, “... cjelina temeljnih ustanova, što čine okosnicu nekog 
društva, može se u svojim krajnjim svojstvima objasniti samo uz pomoć 
poznavanja cjelokupne društvene sredine same. Jer ona radna fikcija 
koja nas primorava da živo tijelo i krv isiječemo na utvare, kao što su: 
homo oeconomicus, philosophicus, juridicus, nesumnjivo je nužna; ali 
je podnošljiva samo onda ako ne pristanemo da nas prevari." (Feudal- 
no društvo, Zagreb 1958, str. 79)“ 

S obzirom na prvi moment vidio sam da je opsežniji i u priličnoj mje- 
ri iscrpan pregled razvoja filozofskohistorijske misli dao samo Robert 
Flint (1838-1910). Njegovo djelo, u dvije knjige, ostalo je međutim tor- 


* Iz mog predgovora izdanju prvog dijela ovog djela koje je obuhvatilo razvoj fi- 


lozofskohistorijske misli od antike do Hegela, Zagreb 1988., str. V-VI. Drugi dio, 
koji obuhvaća francusko prosvjetiteljstvo do Karla Marxa i Friedricha Engel- 
sa, bio je objavljen 1994. Ovdje su to poglavlja I-V, te s novim VI. poglavljem 
čine prvu knjigu ovog izdanja. 

zo jer je obuhvatio uglavnom razvoj te misli u Francuskoj i Njemačkoj. 
Osim toga djelo je objavljeno 1867. godine pa tako ne obuhvaća upravo 
najvažnija i najbogatija razdoblja razvoja filozofskohistorijske misli. U 
ovom će mom djelu čitalac vidjeti da postoji još nekoliko manjih pregle- 
da koji završavaju s 19. stoljećem; to je slučaj i s dva manja djela u 20. 
stoljeću. Sva su ta djela pisana na tradicionalni način, kojim autori nisu 
pokušavali objasniti i historijske situacije koje daju pečat nastanku i 
razvoju pojedinih ideja i filozofija. 

Zato svakom poglavlju u mom djelu prethodi historijski uvod u ko- 
jemu su dani najopćenitiji obrisi određene epohe, što je jedino moguće 
u ovakvu opširnom i sintetičkom djelu, koji govore o njezinim karakte- 
ristikama, unutrašnjim proturječjima, tenzijama i tendencijama. Sve 
ideje i svijest njezinih protagonista uvijek su bili izraz takva određenoga 
društvenog bivstva, ali ne u svim pojedinostima. Mnoge druge kompo- 
nente, od međunarodnih utjecaja (ekonomskih, političkih, idejnih itd.) 
do individualnih karakteristika i sudbina pojedinoga mislioca, jednako 
tako djeluju na posebnost i osobenost njihova mišljenja. Svestrana os- 
vjetljenost može se postići samo analizom i prikazom razvoja pojedinih 
ideja u okviru pojedinih nacija, ili samo nekih razdoblja, a još iscrpnije 
u monografijama o pojedinim misliocima. 

Svi ovi “historijski uvodi" morali bi dakle pokazati i objasniti samo 
opću duhovnu klimu, društveno i duhovno ozračje u kojemu jedan filo- 
zof misli, i koji djeluju na oblikovanje njegova generalnoga filozofskog 
stava. Filozof na svoj način doživljava i misli svoje vrijeme, kao i svaki 
umjetnik-stvaralac. A to vrijeme nije nikad jednodimenzionalno, pa zato 
i postoje uvijek sukobi idejnih izraza i filozofskih koncepcija. A osobna 
jednadžba pojedinih filozofa uvijek je i ona dodatna veličina koja daje 
subjektivni, individualni pečat njegovu djelu, te se zato razlikuju i filo- 
zofi iste filozofske usmjerenosti. 

Dosad se u društvenim znanostima, a posebno u filozofiji, ponajviše 
držalo da je glavni zadatak filozofa upozoriti na sve nedostatke, jednos- 
tranosti i zastarjelosti pogleda prethodne generacije ili grupe filozofa. 
Moje je stajalište suprotno: svaka generacija filozofa, a osobito značaj- 
nijih, uvijek je unapređivala filozofsko mišljenje i dublje sagledavala bit 
svoga vremena. U tome je njihova veličina i njihov doprinos filozofskom 
i socijalnom razvoju. Nije zato bit filozofske procjene koji su nedostatci 
i ograničenja, što se naravno mora također učiniti, nego je prvenstveni 
zadatak filozofske ocjene veličina neke filozofske misli i njezina dopri- 
nosa razvoju ljudskog duha. A često se dogodi da se jedna manje zna- 
čajna generacija ili pojedinci gotovo nihilistički odnose prema velikim 
svojim prethodnicima samo zato što im nova filozofska, znanstvena i 
historijska iskustva omogućuju da neke probleme sagledaju točnije i 

ispravnije. Ali kolikogod bile opravdane te kritike velikana filozofske 
misli — oni su ipak označavali cijele epohe u razvoju ljudskog mišljenja 
i filozofije. 

Daljnje pitanje koje se za historičara filozofije historijske misli pos- 
tavlja jest odakle početi. Neki drže da treba početi s raznim filozofskim 
i mitološkim shvaćanjima drevnog Istoka, neki s Augustinom, itd. Raz- 
ličita shvaćanja i vjerovanja na Istoku — od kineskih filozofa i moralista 
Lao-Tsea, Konfucija, Menciusa, pa preko budizma, Mahabharate i Pu- 
ranasa do Zoroastre i njegovih sljedbenika, do Gilgameša i židovske 
Biblije - možemo i moramo svrstati u prve filozofske i historijske prop- 
lamsaje čovjekove misli u nastojanju da objasni ovaj svijet i kozmos, 
svoje mjesto u njemu, kao i da pronađe i dade uputu i savjete za čovje- 
kov bolji, sretniji i uspješniji život. 

lako se katkad mogu naći i razmišljanja o čovjekovu razvoju (Ma- 
habharata i Puranas), neke racionalnije i razvijenije filozofskohistorij- 
ske misli u tim djelima nema. Sva ta etička i historijska razmišljanja 
ili imaju za cilj da pridonesu pronalaženju pravila ponašanja koja će us- 
rećiti čovjeka ili da čovjeka shvate kao dio jednoga kozmičkog reda, ug- 
lavnom su mitološki shvaćeni. Za nastanak i razvoj filozofske misli sva 
su ova razmišljanja, poeme i pravila ponašanja važni počeci čovjekova 
samorazumijevanja i samosvijesti. 

Sve ove napore i rezultate čovjekova osvješćivanja možemo i moramo 
uvrstiti u prikaz i historiju razvoja ljudske misli, s mnogim filozofskim, 
mitološkim i neznanstvenim shvaćanjima. Ali s obzirom na problemati- 
ku čovjekove historije, ona se ne mogu označiti kao filozofija historije. 

Takva shvaćanja, kako sam već naveo, možemo naći i u kineskoj, in- 
dijskoj, perzijskoj, babilonskoj i židovskoj mitologiji, a kod Grka, od 
kojih i započinju prva racionalna nemitološka razmišljanja o čovjeku i 
historiji, imamo već kod Hesioda (8. st.) dosta realističnu koncepciju o 
razvoju ljudskog roda kroz pet etapa: zlatno doba, srebrno, brončano, 
herojsko i lažljivo. I ta su razmišljanja dana u okvirima mitologije pa 
zato nisam držao potrebnim sve to uvrstiti u djelo o filozofiji historije. 

Filozofija historije može postojati, pa makar i u rudimentarnom i ne- 
razvijenom obliku, samo tamo gdje postoji i filozofija oslobođena mita. 
A to je razdoblje koje počinje u Grčkoj od sedmog stoljeća kada je čovje- 
čanstvo doživjelo najdublji misaoni procvat i stupilo u novu epohu na 
kojoj počiva i današnja antimitološka filozofska i znanstvena civilizacija. 

Prema tome nisam pisao ni teologiju i mitologiju historije, ali ni his- 
torijat filozofije kulture, socijalne filozofije niti filozofske antropologi- 
je. Međutim, tamo gdje su se te teme kod nekih autora ukrštale i bile 
gotovo neodvojive, nisam ih htio nasilno odvajati, pogotovo ako su zna- 
čajnije upotpunjavale njihovu filozofskohistorijsku misao. Od teološko 

usmjerenih filozofskohistorijskih djela odabrao sam izvjestan broj da 
bih pokazao način kako ona tretiraju tu problematiku, kao i bitnu raz- 
liku između filozofije i teologije historije. Međutim, neki u osnovi teo- 
loški mislioci imali su i značajnije rezultate na ovom području, što sam 
i pokazao. 

Treba napomenuti da su se u novije doba, od 19. stoljeća do danas, 
a posebno u 20. stoljeću, razvile i druge filozofske discipline koje su usko 
povezane s problemima filozofije historije: filozofija kulture, filozofska 
antropologija, socijalna filozofija čiji se sadržaji često djelomično ukr- 
štaju s filozofijom historije te je i razgraničenje nekad teško, nekad upit- 
no, a nekad i nepotrebno. 

Želim na kraju reći još nekoliko riječi o metodskom postupku u pi- 
sanju ovoga djela. Ponajprije me je vodila moja vlastita misao da ono 
što su veliki filozofski (i znanstveni) duhovi čovječanstva mislili i rekli, 
nikad ne može biti u potpunosti krivo, neispravno i potpuna zabluda. 
Svaki je čovjek, naravno, kao i njegova cijela generacija, ograničen i 
svojim vremenom i cjelokupnim dotadašnjim razvojem filozofske i znan- 
stvene misli, kao i ostalim spoznajama i rezultatima njegove historij- 
ske prakse. Povijesnost je njihove misli danas uglavnom općeprihvaćena 
činjenica, što ne vodi do apsolutnog relativizma, kao što su mnogi ra- 
zumjeli i interpretirali stajalište historizma. Zbog tih historijskih okol- 
nosti, a one su uvijek različite, kao i individualne čovjekove ograniče- 
nosti, svaki je mislilac uvijek imao više ili manje jednostrane poglede i 
shvaćanja, što je “vječna" karakteristika ljudskog uma i stvaralaštva. 
Ljudi nisu bogovi, ali nisu niti iluzija kao što su oni. U vjekovnom nas- 
tojanju da objasne porijeklo kozmosa, čovjeka i bit i smisao njegova his- 
torijskog djela, uvijek se vidjelo ili prenaglašavalo jedne, a zanemarivalo 
ili se uopće nije vidjelo druge “faktore". Jedni su bili jednostraniji, a 
drugi manje jednostrani, što je, naravno, ovisilo dijelom i o umnoj sna- 
zi, većem ili manjemu talentu ili genijalnosti jedne ličnosti. Ali je ta ma- 
nja jednostranost i veća obuhvatnost misli često ovisila i o redoslijedu. 
Oni koji su bili učenici ili nadolazili poslije, zasnivali su svoje poglede 
na već određenim iskustvima prethodnika. 

Aristotel je manje jednostran od Platona, kao Toma Akvinski od Au- 
gustina, Hobbes od Bacona, Hegel od Kanta i Fichtea, a Marx od svo- 
jih prethodnika. To uglavnom vrijedi ne samo za širinu misli nego u 
najvećem broju slučajeva i za dubinu misli, koja uza svoju relativnost 
uvijek ima u sebi i nešto apsolutno. Da nije tako, ne bi bilo uopće raz- 
voja misli, ni u filozofiji ni u znanosti. Zato me kod svake značajnije fi- 
lozofske ličnosti interesiraju, kako sam već napomenuo, uvijek njezine 
velike strane, njezino stvaralaštvo, a ne nedostaci i ograničenosti, ko- 
jih ima više ili manje svatko. To je potrebno i danas naglasiti, jer se još 

uvijek u ovomu politiziranom svijetu traži kod pojedinog mislioca veo- 
ma često ono što nije u skladu s kanonima svečano proglašenim od bilo 
kojih “lijevih? ili “desnih" instancija. 

Dosad su uglavnom historičari filozofije kao kriterij procjene i vred- 
novanja uzimali svoje filozofsko stajalište (idealističko, spiritualističko, 
materijalističko, pozitivističko itd.). Zato su oni koji su bili bliži njihovim 
stavovima dobivali mnogo više prostora, pažnje i pohvale. Dovoljno je 
ukazati npr. na oživljavanje u drugoj polovini 19. stoljeća kod jednih 
Kantove misli, kod drugih Hegelove ili Fichteove filozofske pozicije itd., 
što na ovom mjestu ne mogu iscrpnije objašnjavati. U ovom sam djelu 
pokušao na mnoge slične fenomene ukazati barem u određenoj mjeri. 

Moja ocjena i vrednovanje jedne filozofske ličnosti, u ovom se slučaju 
radi, naravno, o filozofskohistorijskoj misli, nisu zasnovani na navede- 
nom kriteriju, jer je on za mene jednostran i neobjektivan, bez obzira 
na to što se izvjesna subjektivnost nikad ne može u potpunosti isklju- 
čiti iz bilo kojega vrednovanja. Pokušao sam ocijeniti i vrednovati po 
tome koliko je pojedina koncepcija bila “misao svoga vremena" i koliko 
ga je nadilazila; koliko je bila progresivna ne samo socijalno i ideološki, 
nego i teorijski, postavljanjem i rješavanjem novih filozofskih problema 
(kao i starih, naravno), koliko je anticipirala socijalne borbe i procese i 
budućnost, što upravo u filozofskohistorijskim koncepcijama dolazi naj- 
više do izražaja. Zato se pozitivno i s uvažavanjem odnosim prema sva- 
koj filozofiji, bila ona idealistička ili materijalistička, koja ispunjava ove 
zahtjeve i principe. 

Stoga, iako nisam idealist, pozitivno vrednujem Augustina i Tomu 
Akvinskog, a posebno njemačku klasiku od Kanta do Hegela, kojima 
posvećujem prostora isto toliko koliko i najboljim misaonim dostignu - 
ćima drugačije orijentacije. A prirodoznanstvenomu materijalizmu, koji 
ima svoje mjesto u razvoju filozofske misli, uglavnom posvećujem malo 
pažnje jer su s obzirom na filozofiju historije, uz neke iznimke uglav- 
nom u 18. stoljeću, bili insuficijentni. Slično je i s marksistima, osobito 
staljinističke provenijencije, koji su pisali velika djela ali bez velikih 
misli. 

Prema tome, da rezimiram, koji su glavni kriteriji u pisanju ovog 
djela: 

— prvo, pitanje je koliko je pojedini filozof na području filozofije his- 
torije (što vrijedi, naravno, i za njegovu cjelokupnu filozofiju) bio stva- 
ralac, otkrivajući nove probleme i dajući nove uvide i spoznaje s obzi- 
rom na čovjekovo historijsko djelo; 

— drugo, koliko je pridonio filozofskom realističkom, imanentistič- 
kom tumačenju historije. Oslobađanje od mitova i mitologizama je 
progresivan razvoj ljudske misli, pa su se zato mnogi idealisti i teološki 

mislioci morali usmjeriti na “ovostranost", na ovostrana, realna istra- 
živanja i objašnjavanja historijskih fenomena, ako su željeli i mogli neš- 
to novo relevantno reći i za čovjeka i historiju; 

— treće, koliko je pojedini mislilac uspio prevladati jednostranosti do- 
tadašnjeg i idealizma i materijalizma; jednako tako dinamičko dijalek- 
tičko mišljenje pretpostavljam statičkomu metafizičkom, kako je to još 
Hegel ustvrdio i pisao; 

— četvrto, koliko je pojedina filozofska misao bila misao svoga vre- 
mena i kakvo je djelovanje imala ne samo u tom vremenu nego i nakon 
njega. Jer u svakoj velikoj filozofskoj misli imamo najdublja sagledava- 
nja karaktera, problema i situacija pojedinoga historijskog razdoblja, ali 
ona uvijek i prekoračuje svoje vrijeme i primjer je čovjekova osvješćiva- 
nja na tom beskonačnom putu njegove spoznaje i samorefleksije. Veliki 
su mislioci uvijek i nagovještavali daljnje uspone čovjeka, daljnje oslo- 
bađanje od raznih idejnih i socijalnih ograničenja koji su bili razni oblici 
čovjekove alijeniranosti. 

Svi su prikazi filozofskohistorijskih koncepcija najvažnijih filozofa 
rađeni na temelju originalnih djela ili katkad na prijevodima tih djela. 
Koncepcije onih filozofa koji nisu imali tako značajnu ulogu mislio sam 
ukratko prikazati iz sekundarne literature, što sam dijelom učinio za 
razdoblje 19. stoljeća. Medutim, od kraja 19. stoljeća pa do kraja 20. 
stoljeća uglavnom se nisam mogao služiti sekundarnom literaturom iz 
koje bih mogao sažeti prikaze tih djela, jer je nisam mogao naći ako i 
postoji u nekim časopisima ili manjim raspravama. Zato sam cijelu tu 
literaturu, kolikogod mi je bila dostupna, obradio po originalima, što je 
uvelike i usporilo rad na djelu, a prikazi su zato morali biti i opširniji. 
Bez obzira na sve teškoće oko toga i mnogo veći trud, djelo je na taj na- 
čin dobilo na sadržaju i većoj informativnosti. 

I još dvije terminološke napomene. S obzirom na termin “historija" 
(historijski) i “povijest" (povijesni) specifičnost je uglavnom hrvatsko- 
ga jezika da u njemu postoje dva termina za isti pojam. U ostalih naro- 
da našega jezičnog kruga uglavnom postoji jedan termin, i to ponajviše 
stari termin historija koji potječe iz grčkoga jezika (ioropia) koji se pre- 
ko rimskog i srednjovjekovnoga latiniteta prenio i sačuvao sve do da- 
nas (V"histoire, historija, storia, history itd.). U biti, kako sam već pisao 
u predgovoru objavljenih uvodnih dijelova ovoga rada, oba su termina 
semantički jednaka te označuju i realno historijsko zbivanje i opis ili 
prikaz toga realnog zbivanja. Sasvim je razumljivo da pojedinci mogu, 
budući da u našem jeziku postoje dva termina, jedan termin upotreb- 
ljavati za oznaku realnoga historijskog zbivanja (res geste) ili nekoga 
posebnog ili bitnog momenta tog zbivanja, a drugi termin za pisanu 
historiju (historia rerum gestarum). Ali, to ne proizlazi iz različite se- 

mantike tih pojmova, nego od subjektivne odluke koja se, prema tome, 
može ali ine mora prihvatiti. Ja ne pravim razliku, jer je zapravo i nema, 
pa termin povijest upotrebljavam uglavnom onda kada se radi o neko- 
mu našem teoretičaru ili prevodiocu koji taj termin upotrebljava ili kad 
mi stilski više odgovara. 

I druga napomena, o čemu sam već pisao u predgovoru moje Histo- 
rije marksizma, za pojam koji u njemačkom jeziku glasi das Sein ili u 
francuskom l'etre, a kod nas se, na južnoslavenskom području prevodi 
s bitak, biće ili bivstvovanje, upotrebljavam termin bivstvo. Taj je ter- 
min praktičniji jer je kraći od termina bivstvovanje, a od termina bitak 
ima mnogo uspješnije i prihvatljivije derivate: bivstven, bivstvovati, 
bivstvujući. Ovi su mi derivati mnogo prihvatljiviji i našem jeziku prim- 
jereniji od derivata bitkovati, bitkujući ili bitkovan. “Definitivno" us- 
vajanje jednoga od tih termina treba, naravno, prepustiti vremenu. 

Na kraju želim zahvaliti njemačkoj zakladi Alexander von Humboldt 
Stiftung što mi je u više navrata omogućila, mnogo više nego moja vlas- 
tita domovina, da, boraveći u Njemačkoj, što više iskoristim bogato 
blago njihovih biblioteka. Bez te bi pomoći i moja djela Historija mar- 
ksizma, Marksizam i socijalizam, kao i ovo djelo o filozofiji historije, 
bila uskraćena mnogih spoznaja. 


Zagreb 2000. 
Predrag Vranicki 

Tema filozofije historije je, naročito u posljednja dva stoljeća, kada 
se ona zapravo i definitivnije formira, bila predmetom velikih i oštrih 
rasprava: od problema datiranja početka filozofije historije, koji se po- 
najčešće vezivao uz ime Aurelija Augustina, pa do problematike filo- 
zofije historije koja je bila povezana sa shvaćanjem filozofije, njezina 
predmeta, njezinih disciplina i sl. Poznato je da je filozofija od svojih 
početaka pa sve do novoga vijeka obuhvaćala raznovrsne predmete is- 
traživanja, koji su sa snažnijim materijalnim i duhovnim razvojem no- 
voga građanskog društva postupno postajali sadržaj posebnih znanosti 
(kozmologija, fizika, kemija, sociologija, psihologija itd.). Nije pri tome 
bio samo razlog potreba da se u interesu tih znanosti, a time i društve- 
nog razvoja, prijeđe s filozofskoga, apstraktnog, spekulativnog načina 
razmišljanja i istraživanja predmeta na empirijski i eksperimentalni, 
koji su jedino mogli osigurati daljnji razvoj svih posebnih znanosti, 
nego je ta potreba bila uvjetovana prvenstveno razlikom predmeta is- 
traživanja, što je neminovno uvjetovalo i razliku u metodi. 

Od tada postoje i bezbrojne diskusije i rasprave o njihovu odnosu, 
mogućnosti ili nemogućnosti da posebne znanosti iserpu cjelokupnu 
problematiku svijeta i čovjeka, te se s jedne strane najavljivao i dokazi- 
vao kraj svake filozofije, ili se opet od strane mnogih filozofa podcjenji- 
vao razvoj posebnih znanosti (i prirodnih i društvenih) kao nešto ogra- 
ničeno, u sebi neutemeljeno pa prema tome i spoznajno manje vrijedno 
i insuficijentno. Navedeni scijentizmi i filozofizmi smetnuli su s uma 
da se u oba slučaja radi o veoma značajnom i nezaobilaznom razvoju 
ljudskog duha, čovjekove raznovrsne spoznaje svijeta i čovjeka kao pre- 
duvjeta ljudskoga progresa i oslobađanja koje se ne može svoditi niti 
samo na empirijsku niti na samo apstraktno-filozofsku, jer je sam pred- 
met spoznaje — priroda i historija - polivalentan. On ima svoje posebne 
strane i karakteristike koje se jedino empirijski i eksperimentalno mogu 
iscrpljivati, ili opet takve koje nisu dostupne eksperimentu nego samo 
filozofskoj analizi i apstrakciji. Budući da se radi o jedinstvenomu raz- 
voju ljudskoga duha, jer su i filozofija i posebne znanosti rezultat cjelo- 
kupne ljudske materijalne, društvene i duhovne prakse, neminovno je 

da je svaka od tih spoznaja potrebna drugoj. Pa kao što se razvoj filo- 
zofije mora oslanjati i na rezultate posebnih znanosti, i te kako je po- 
željno da i posebne znanosti ne zaziru od širih spoznajnih rezultata i 
uvida u cjelinu, kao i one domašaje filozofije koji otkrivaju dublji smi- 
sao ljudske egzistencije. 

Zbog toga, ako realno i nepristrano razmatramo cjelinu tog razvoja, 
možemo kazati da je zato logično, jer se radi o različitim karakterima i 
razinama ljudske spoznaje — da rezultati filozofske i posebno — znan- 
stvene spoznaje ne mogu dugoročnije divergirati i proturječiti, nego da 
se moraju u biti poklapati. To bi bio jedan od zakona razvoja ljudskog 
duha i svako dugoročnije odstupanje od toga zakona bilo bi začuđujuće 
i neobjašnjivo. 

Danas su filozofiji historije posebno bliske tri posebne znanosti: his- 
torija, sociologija i znanost o historiji. Dok je historija oduvijek paralel- 
no egzistirala uz filozofiju (Herodot, Tukidid) kao prikaz i objašnjenje 
pojedinih zbivanja određenih naroda i država, kao i njihovih međusob- 
nih odnosa, sociološka je misao stoljećima bila integralni dio filozofije 
te se od nje odvaja kao posebna znanost tek u najnovijem vremenu, po- 
četkom 19. st. Zato je bilo i razumljivo da su se teme i područja istraži- 
vanja sociologije i filozofije u tom razdoblju u mnogo čemu i ukrštali i 
poklapali. Prvi sociolozi još uvijek su bili i filozofi (Saint-Simon, Comte, 
Marx, Engels, Spencer i dr.) pa im nisu bila nimalo strana ni generalna 
razmišljanja o historiji i takva uopćavanja koja nadilaze kasniju usmje- 
renost sociologije na izučavanja posebnih mikrosocijalnih pa i global- 
nih društvenih oblika, fenomena i struktura, njihovo funkcioniranje 
kao i razvoj. Zato je u velikoj mjeri opravdana konstatacija G. Gurvitcha 
da “ne možemo poreći da se u djelima onih filozofa društva, koji su in- 
sistirali na objektivnom empirijskom promatranju društvene stvarnos- 
ti, začela neka vrsta “predsociologije', kao što moramo priznati da u dje- 
lima utemeljitelja sociologije (usprkos svim njihovim nastojanjima da 
ta posve autonomna grana nauke zauzme mjesto svoje zlosretne pret- 
hodnice) još uvijek nailazimo na tragove filozofije povijesti. Zato u ovom 
posve kratkom historijskom rezimeu ne možemo šutke prijeći preko 
preteča sociologije, kao što su to bili u starom vijeku Aristotel, a u no- 
vije vrijeme Hobbes, Spinoza, Leibniz, Montesquieu, niti smijemo za- 
nemariti činjenicu da kod Saint-Simona, Proudhona, Comtea, Marxa, 
Spencera, pa čak i kod Durkheima i Meada ima natruha filozofije povi- 
jesti, koje se, uostalom, mogu odvojiti od njihova u pravom smislu so- 
ciološkog djela" (G. Gurvitch, Sociologija I, Zagreb 1966, str. 38-39). 

U ovom razgraničavanju tematskih područja, a zatim i metoda is- 
traživanja, koje je za jasnoću znanstvenog postupka u svakoj znanosti 
neophodno, išlo se naravno i u krajnosti. Zazirući od teorijskoga i filo- 

zofskog, pozitivizam empirijske sociologije, osobito američke, doživio je 
kolaps od brda empirijskih činjenica od kojih se nisu mogli sagledati ni- 
kakvi generalniji procesi ili zakonitosti. Ne radi se dakle samo o potrebi 
razgraničenja, jer ono je prilično lako izvodljivo, posebno što se tiče 
filozofije historije i ostalih posebnih društvenih znanosti. Jer filozofija 
historije zaokupljena je samo najopćenitijim problemima i zakonima 
razvoja historije, koje empirijskim metodama ne mogu elaborirati ni 
historija ni sociologija. Zato je jednako tako važno njihovo nadopunja- 
vanje i uzajamno oplodivanje. Veoma je insuficijentan postupak znan- 
stvenika na području posebnih društvenih znanosti koji zazire od poz- 
navanja nekih općih kategorija i filozofskih uvida u razvoj historije, kao 
što se ne može niti filozofski misliti o historiji bez upotrebe rezultata 
historije, sociologije i drugih posebnih društvenih znanosti. Sve su se 
isključivosti do danas pokazale jednostranima i u rezultatima insufici- 
jentnima. Zato je svakomu filozofu koji se bavi problematikom historije, 
čovjeka, kulture, tehnike i sl. neophodno poznavanje mnogih najvažni- 
Jih rezultata historije, sociologije, antropologije, etnologije itd., kao što 
je predstavnicima tih posebnih znanosti i te kako važno poznavanje 
filozofskih rezultata u istraživanju globalnih fenomena historije (prob- 
lem osnova historijskog razvoja, zakonitosti u historiji, odnos materi- 
jalnih i duhovnih činilaca, problem nužnosti i slučajnosti u historiji, 
uloga pojedinca i društvenih grupa, kategorije razvoja i progresa, smisla 
historije itd.). Jednom riječi, danas bi bilo nerazumno vraćati se na ne- 
kadašnje kontroverze, isključivosti i međusobna podcjenjivanja, jer to 
više ne bi bilo racionalno ponašanje. Dječje bolesti razvoja pojedinih 
društvenih znanosti nadam se da smo preholjeli, pa je međusobno uva- 
žavanje i upotreba misaonih i kreativnih rezultata jedna od bitnih pret- 
postavki daljnjeg razvoja ljudske duhovne i materijalne kulture. 
Između filozofije i navedenih posebnih društvenih znanosti postoje 
granična područja koja nije uvijek moguće apsolutno razgraničiti, a nije 
ni potrebno. Mnogo su važniji kreativni postupci i uspješnost istraži- 
vanja, bez obzira na to koliko tko zadire i prelazi okvire za koje se pret- 
postavlja da su zadani pojedinim znanostima. To posebno vrijedi za so- 
cijalnu filozofiju, filozofsku antropologiju, filozofiju kulture, filozofiju 
politike itd., gdje su potpuna i bespogovorna razgraničenja s društvenim 
znanostima koje imaju iste predmete istraživanja, gotovo nemoguća. 
U tom je pogledu filozofija historije u lakšem položaju jer se njezin 
predmet istraživanja, historija u njezinu najopćenitijem smislu, dakle 
historija kao takva, lako može razgraničiti s historijom kao znanosti o 
pojedinačnim zbivanjima i procesima, slijedu i uvjetovanosti pojedinih 
fenomena ljudske historijske prakse — političkih, ekonomskih, pravnih, 
kulturnih itd. — pri čemu i veće sinteze, neophodne u historijskoj zna- 

nosti, imaju prvenstven zadatak da dadu uvid i razumijevanje širih 
društvenih zbivanja, i prostorno i vremenski. Isto je i sa sociologijom, 
kojoj su u interesu objašnjenja i razumijevanja prvenstveno strukture 
i funkcioniranja pojedinih “društvenih oblika", “društvenih odnosa", 
“društvenih činjenica", “totalnih društvenih fenomena" itd., već prema 
tome kako su svoj predmet istraživanja shvatili i formulirali pojedini 
moderni sociolozi. 

Za razliku od ostalih filozofskih “disciplina", filozofija historije se, 
kao što smo već napomenuli, formirala kao posebna disciplina tek u no- 
vije vrijeme. I sam naziv “filozofija historije" nastao je tek u 18. st., a 
prvi ga je upotrijebio Voltaire u svom spisu Esej o običajima i duhu 
naroda (1754). Iako ćemo vidjeli da su filozofsko-historijska razmišlja- 
nja postojala već kod starih grčkih filozofa, utemeljitelja cjelokupne ev- 
ropske kulture, svoje razrađene i sistematske oblike poprima tek u 18. 
st. u djelima Vica, Herdera, Fichtea, Hegela i dr. Sad možemo postaviti 
pitanje koji je njezin predmet istraživanja i zašto je filozofiji historije, 
za razliku od većine drugih filozofskih disciplina, bilo potrebno toliko 
vremena da bi se definitivnije formirala. 

Treba odmah naglasiti da termin “filozofske discipline" uzimam više 
u praktičnom i propedeutičkom smislu. Filozofija je u biti jedna i jedin- 
stvena, bez obzira na to koje je provenijencije i kojih teorijskih osnova. 
Potreba razrade filozofije u raznim disciplinama proizlazi ne iz teorij- 
skih nego više iz praktičnih potreba. Gotovo je nemoguća dublja i op- 
Širnija razrada svih mogućih sadržaja filozofije a da ih se umjetno ne 
odvoji, kao što su se i posebne znanosti morale diferencirati da bi dublje 
mogle zahvatiti posebne predmete istraživanja. Ali nijedna filozofska 
disciplina nije moguća bez nekih fundamentalnih filozofskih pretposta- 
vaka. Zato je i svaka filozofija historije iluzorna ako u svojim temeljima 
nema cjelokupnu fundamentalnu filozofsku problematiku. Postavljanje 
pitanja o historiji pretpostavlja pitanje o čovjeku, a svako filozofsko pi- 
tanje o čovjeku involvira u sebi nekadašnju metafizičku, a danas onto- 
lošku, dijalektičku problematiku bivstva, kako prirodnog tako i ljud- 
skog, njihova odnosa i utjecaja, što prelazi i u spoznajnoteoretsku, etičku 
i drugu problematiku. Jednom riječi, svaka je filozofska disciplina u ne- 
komu smislu “filozofija u malom" s izrazitom razradom jedne od njezi- 
nih strana. Zato nas ne treba čuditi da je za razumijevanje pojedine 
filozofije historije potreban uvid i razumijevanje dotičnoga filozofskog 
sistema u cjelini. 

Koji su to dakle sadržaji filozofije historije koji je razlikuju od poseb- 
no historijskog ili sociološkog istraživanja i prezentiranja razvoja i fun- 
kcioniranja ljudskoga društva? Svako filozofsko postavljanje pitanja o 
historiji pretpostavlja određene teorijske odgovore na pitanje o čovjeku 

kao glavnom akteru onih procesa koje naziva historijom, kao i na pita- 
nje što pod tim pojmom uopće mislimo. Odgovori na ta bitna pitanja 
bili su u toku historije filozofije veoma različiti, već prema tome je li se 
na čovjeka i njegovo djelo gledalo s teološkog (Augustin, T. Akvinski i 
dr.), spekulativno-idealističko-filozofskog (Fichte, Hegel), prosvjetitelj- 
sko-materijalističkog (Voltaire, Helvetius i dr.), historijsko materijalis- 
tičkog stajališta (Marx, Engels), ili bilo kojega drugog suvremenoga psi- 
hologističkoga, formalističkoga, transcendentalnog, iracionalističkoga, 
kulturološkog itd. stajališta. 

Prema tome, fundirani odgovor na pitanje o historiji moguće je dati 
tek nakon filozofske elaboracije vječne teme o čovjeku i “njegovu mjes- 
tu u kozmosu“. Bez odgovora na sveobuhvatno ontološko i dijalektičko 
pitanje o čovjeku ne možemo dati ni utemeljeni odgovor na onu sferu 
bivstva koja je par exellence izraz i rezultat čovjekova svestranog stva- 
ralaštva. Zato je i moguće ustvrditi da postoji samo jedna znanost, i to 
historija, jer je i cjelokupno čovjekovo postojanje neprekidan slijed nje- 
govih kreacija, od ekonomskih i političkih, do religioznih, umjetničkih, 
znanstvenih i filozofskih. Pa kao što se i filozofiju mora razlučiti u raz- 
ličite discipline da bi se dublje moglo prodrijeti u pojedine probleme, 
tako se i historiju kao jedinstvenu ljudsku praksu u njezinoj raznoli- 
kosti mora razlučiti u pojedine “discipline" da bi se mogao dati meri- 
torniji, potpuniji i utemeljeniji sud o njoj kao historiji ekonomije, poli- 
tike, umjetnosti, filozofije, fizike, kemije, astronomije itd. 

O odgovoru na to prvo i fundamentalno pitanje ovisi možemo li o 
historiji govoriti kao o takvu zbivanju koje ima, uza sve individualne 
raznolikosti i specifičnosti, neke zajedničke karakteristike (zakone, ob- 
like, fenomene) ili je to slijed zbivanja i pojava koji su toliko individualni 
i neponovljivi da se ni o kakvim općim kategorijama i zakonima histo- 
rije ne može govoriti. 

Ako se o historiji može govoriti kao o realnom zbivanju, onda su 
teme zakona historije, kontinuiteta i diskontinuiteta u historijskom 
razvoju, cikličnosti ili linearnosti, determiniranosti i karaktera takve 
historijske determinacije, nužnosti i slučajnosti u historijskim zbivanji- 
ma, uloge svijesti i ideja, pojedinaca i masa, slobode ili uvjetovanosti 
ljudskoga historijskog djelovanja one teme koje su primarno odredi- 
vale sadržaj filozofsko-historijskih istraživanja. Dodajmo još i katego- 
riju historijske mogućnosti kao također jednu od najvažnijih za razu- 
mijevanje historijskih procesa, nadalje kategoriju historijskog razvitka 
i na kraju problem smisla i cilja historije koji je najneposrednije i najuže 
povezan s problematikom karaktera, samosvojnosti i smisla čovjekove 
egzistencije. Sve su to, uz neka druga opća i filozofska pitanja histori- 
je, što ćemo vidjeti u elaboraciji same problematike, izrazito filozofska 

pitanja koja se ne mogu rješavati iz optike historije ili sociologije kao 
posebnih znanosti o čovjekovu društvu, njegovim oblicima, strukturi, 
funkcioniranju i razvoju. Ali su zato ti različiti “predmeti" istraživanja 
usko povezani, te je njihova elaboracija, kako već rekosmo, i te kako 
jedna drugoj od pomoći i neophodna. 

S obzirom na ovu naznačenu filozofsku problematiku interesantan 
je podatak da se filozofija historije tako kasno razvila kao sistematska 
i zaokružena filozofska disciplina. Dok su metafizika, logika, spoznaj- 
na teorija, etika i druge filozofske discipline bile već u antici razrađene 
i sistematizirane, filozofija historije je samo u začecima i naznakama 
ne samo tada nego i u kasnijim stoljećima, sve do 18. st. Razlozi su toj 
“zakašnjelosti" svakako brojni, pa razmotrimo neke od njih koji bi nam 
mogli osvijetliti tu osobenost. 

Jedan je od najvažnijih razloga, mislim, karakter samoga “historij- 
skog predmeta". Dok pojedinačna historijska zbivanja i događaji nisu 
tako teško dostupni čovjekovoj opservaciji i rekonstrukciji (primjer su 
djela grčkih i rimskih historičara), jednako tako i pojedini društveni ob- 
lici i strukture i njihovo funkcioniranje (porodica, pleme, država), his- 
torija kao takva jest predmetno veoma neuhvatljiva, udaljena i netran- 
sparentna. Zato je sasvim razumljivo što je Aristotelov filozofski genij 
u svojoj Politici dao mnogo više materijala i pretpostavaka za sociološko 
ispitivanje društva nego filozofsko-historijsko. Jednako tako mogao je 
dati analizu i prikaz tolikih ustava grčkih polisa a da problem historije 
kao jedinstvenoga zbivanja uopće ne postavi. 

Uz ovaj prvi i najvažniji razlog mogli bismo navesti da su u antici 
historijska iskustva i saznanja još uvijek bila prilično oskudna. Stari je 
Grk bio suočen uglavnom sa svojom ograničenom socijalnom zajedni- 
com, polisom, o čijoj je historiji malo znao, a još manje o drugim polisi- 
ma s kojima je dolazio u raznim situacijama u dodir, kako u samoj Grč- 
koj tako i na obalama Sredozemlja. Stari su Grci čovjeka sagledavali 
kao dio kozmosa, prirode. Cikličko odvijanje i život prirode bili su pa- 
radigma i za historijski, društveni život i zbivanje. Premalo je bilo teo- 
rijskih i historijskih iskustava da bi se radikalnije odvojilo historijsko 
zbivanje od organskog razvoja. Tek se Aleksandrovim osvajanjima šire 
historijski horizonti i prevladavanje uskoga duha polisa i grčke samo- 
dostatnosti polisom, pri čemu je sve ostalo tretirano ahistorijskim bar- 
barstvom. Tako su i stoici u to doba i prvi vjesnici kozmopolitskoga 
duha koji je bio i jedna od važnih pretpostavaka da teorijski pogled zah- 
vati i širu zajednicu, bez čega se ne može objasniti univerzalizam kr- 
šćanske misli i Augustinovih generalizacija, pa makar 1 na posve teo- 
loškoj osnovi. Biblija je bila tada još uvijek jedino ljudsko djelo koje je 
govorilo i o “prahistoriji" i o historiji jednoga naroda, i to još izabranog, 

pa je tako mogla i poslužiti kao osnova, predložak i zamjena za histori- 
ju čovječanstva. 

U toku stoljeća su se iskustva o životu pojedinih naroda svakako 
namnožila; pojedina historijska djela, osobito rimskih historičara, barem 
su djelomično razotkrila pojedine fenomene, utjecaje i razloge uspona i 
padova pojedinih naroda, a ponajprije najjačeg i vladajućega rimskog. 
Ali nakon raspada zapadnorimske civilizacije, bila su opet potrebna sto- 
ljeća da dođe do novih socijalnih i političkih integracija, šire pismenosti, 
obnavljanja starih spoznaja i novih uvida u dotadašnja historijska kre- 
tanja. Usto, evropska je misao sve do evropske renesanse bila okovana 
teološkim, skolastičkim kanonima unutar kojih nije bilo mnogo pros- 
tora za snažnije inovacije, iako se i u tim okvirima, osobito od 10.111. 
stoljeća, vodila zaoštrena idejna i teorijska borba, ništa manje presud- 
na i dramatična nego nekoliko stoljeća poslije (Roscelin, Abelard, Toma 
Akvinski i dr.). Ali zato ono što nije u to doba uspijevalo evropskoj teo- 
logiziranoj misli, uspjelo je arapskoj koja nije bila sapeta evropskom sko- 
lastikom, nego je procvala upravo na grčkom platonizmu i aristoteliz- 
mu. Osim toga, novi arapski imperij davao je, uza sva dotadašnja već 
povelika iskustva, i mnoga nova s obzirom na život i razvoj raznih druš- 
tvenih zajednica koje su bile okupljene u tomu novom i velikom impe- 
riju, od Bliskog istoka, Male Azije i sjeverne Afrike do Španjolske. 'To 
bi mogli biti neki od glavnih razloga, uz genijalnost samog Ibn Halduna, 
da je već 14. st. dalo jednoga takvog izvanrednog istraživača i mislioca 
koji je anticipirao ne samo sociologiju nego i Marxovo materijalističko 
shvaćanje historije. Nažalost, ta je misao za Evropljane bila nepoznata 
sve do novijeg vremena. 

Da bi se probili ti kanonizirani skolastički okviri, gdje je sve započi- 
njalo i završavalo Bogom i njegovim zemaljskim zastupnicima, morala 
je nastati nova evropska društvena sila, i ekonomska i idejna, koja je u 
dugotrajnoj borbi za svoje mjesto pod suncem morala teorijski oprav- 
dati i zasnovati ta svoja historijska posezanja i ambicije. Ako je feudalno 
društvo zasnovalo svoju vlast na teologiji i božanskom predodređenju, 
novi ideolozi građanstva, od Machiavellija, Grotiusa, Hobbesa i Spinoze 
pa dalje, morali su se okrenuti antiteološkim, dakle zemaljskim, soci- 
jalnim argumentima. U nastanku same društvene organizacije, u nag- 
lasku na čovjeka, na njegov ratio i njegova prirodna prava ta je nova 
misao našla ne teološku, nego ovostranu, realnu i možemo kazati ma- 
terijalističku (ne historijskomaterijalističku) potvrdu i obrazloženje svo- 
Jih društvenih aspiracija i ideala. Teorijsko razmatranje historije zapo- 
činje svoju novu povijesnu etapu, te je nakon opet mnogih teorijskih i 
historijskih iskustava i napora, kulminiralo u velikim filozofskim sis- 
temima Vica, Herdera i Hegela. 

U marksističkoj se filozofiji i teoriji inače uobičajilo sve domark- 
sovske interpretacije historije proglašavati idealističkim, a tek se od 
Marxa datira novo, materijalističko interpretiranje historije. Iako ta 
koncepcija stvarno i započinje s Marxom, ne znači da mnogi pokušaji 
da se na realan, ovostran i materijalistički način (pa makar i jednos- 
tran) protumače historijske pojave, ne postoje, i to ne samo kod mnogih 
mislilaca koji su neposredno prethodili Marxu, kao što su npr. francus- 
ki mislioci prosvjetiteljstva, nego čak i u dalekoj prošlosti stare Grčke. 
Sva nastojanja da se razvoj čovjeka i njegove historije protumači ovos- 
tranim - ljudskim, geografskim, ekonomskim i drugim ovozemaljskim 
snagama — možemo s pravom nazvati materijalističkim. Čak i u onim 
slučajevima kad je akcent prvenstveno i pretežno na čovjeku i njego- 
vim idejama, riječ je o materijalističkom, premda jednostranom, inter- 
pretiranju historije. U svim slučajevima dakle, kada je čovjek shvaćen 
kao konkretan čovjek, i njegova misao, njegove ideje kao njegovi proiz- 
vodi, a ne kao nešto transcendentalno i ontološki primarno. Jer činje- 
nica je da su ljudske ideje također konstitutivni dio historijskog bivstva 
i da bez njih nema nikakva historijskog procesa ni događanja. Medu- 
tim, ako se razmatra samo ta strana čovjekova bivstva, zapada se jed- 
nako tako u jednostranost kao i u slučaju onih mislilaca koji su čovje- 
kov razvoj pokušali objasniti i razumjeti samo iz geografskih faktora, 
mehaničkih ili samo ekonomskih. I tu imamo na djelu ograničeni ma- 
terijalizam, kao što je bio slučaj kod mehaničkih i vulgarnih materija- 
lista 19. st. (Biichnera, Moleschota, Vogta i dr.) koji su u darvinističkom 
biologizmu nalazili rješenje čovjekove zagonetke. 

Počeci se materijalističke misli i s obzirom na shvaćanje društva i 
historije nalaze zato, kao što ćemo vidjeti, već u antici. Ta je misao mno- 
go razvijenija kod Ibn Halduna i poslije u evropskoj misli, osobito u fran- 
cuskom prosvjetiteljstvu kod Helvetiusa, Turgota, Reynala, Volneya, 
Barnava i nešto kasnije kod Saint-Simona, Fouriera i njemačkog soci- 
jalista M. Hessa. 

Takvo čovjekovo osvještavanja o njegovoj historijskoj egzistenciji, 
njezinoj posebnosti i njezinu smislu pretpostavljalo je nagomilanost 
velikoga teorijskog iskustva, i materijalističkoga i idealističkoga, kao i 
nastanak novih društvenih transformacija koje su omogućavale da se 
drugačije sagleda značenje dotad preziranoga ljudskog rada - da bi bile 
moguće i takve genijalne sinteze kao što ih imamo u Karla Marxa. 

Vidimo dakle da je društvena svijest zapravo svjesno bivstvo (Marx, 
Engels), a to čovjekovo bivstvo je jedinstveni idealni i materijalni pro- 
ces ljudske prakse. Bez razumijevanja i bez uvida u različite razine čov- 
jekove historijske prakse, a to znači njegova uvijek jedinstvenoga eko- 
nomskog, političkog, kulturnog itd. djela, ne možemo razumjeti ni jedan 


24 


Uvod 


od tih segmenata čovjekove prakse. Pri tome je za čovjeka karakte- 
ristično i to da je on otvoreno biće, da njegova praksa nije samo skup 
gotovih činjenica i rezultata, da njegovo bivstvo nije vezano samo za 
postojeće. On svojim djelom, a osobito svojom mišlju, svojim idejama i 
idealima uvijek transcendira postojeće, pa je uvijek u velikim ljudskim 
kulturnim djelima, filozofskim, umjetničkim i znanstvenim sadržan i 
određeni kulturni višak (Bloch). Zato je naročito filozofija vječni dija- 
log čovjeka kroz vjekove, pa i osvrtanje na historiju njegove filozofsko- 
historijske misli nije samo pokušaj da se ustvrdi nešto što je bilo i pres- 
talo biti, nego nešto što je svojom kreativnošću isijavalo kroz stoljeća i 
izazivalo idejna i društvena prihvaćanja ili odbijanja, oduševljenja ili za- 
ziranja kao da je tek nastalo. 

ANTIKA 


UVOD 


Jedini narod koji je u antici načinio radikalni duhovni prijelom i pri- 
jelaz iz mitosa prema logosu bio je starogrčki jonske provenijencije. Ču- 
desan je bio duhovni uzlet tih maloazijskih i antičkih Grka od sedmoga 
do četvrtog stoljeća, naroda koji je stvorio ne samo neprolazna djela na 
području filozofije i umjetnosti nego je i u svojoj prahistoriji s ostalim 
Grcima stvorio mitologiju kao čudesnu priču. Kao da se radilo o vječno 
razdraganoj i veseloj djeci koja radosnim očima gledaju na ovaj svijet i 
ne strepe toliko pred svojim bogovima kao Izraelci pred Jehovom, nego 
ih čak uvlače u koloplet ljudskih odnosa koji su sve drugo samo ne bo- 
žanski. 

Napuštanje mitološkoga načina mišljenja koje, za razliku od mnogih 
drugih naroda, nosi također pečat genijalnosti, nije bilo karakteristika 
svih Grka. Pomislilo bi se da je to uvjetovano nekom posebnom genet- 
skom strukturom upravo grčkih Jonjana, na čijim se kreativnim rezul- 
tatima zasniva cjelokupna evropska kultura, za razliku od spartanskih 
Dorana koji su iza sebe ostavili uglavnom samo vojne pobjede ili poraze 
i time ostali zaleđeni u svom vremenu. 

Jonjani su, naprotiv, svojim kreativnim duhom i danas naši suvre- 
menici. Duboke razlike u stvaralaštvu navele su mnoge da takve i slične 
razlike i među drugim narodima jednostavno pripišu biološkim fakto- 
rima. Medutim, svi takvi pokušaji ostaju nijemi pred činjenicom da 
narodi imaju različita razdoblja u svojoj historiji. Neka gluha i siva, a 
druga opet duhovno i materijalno raskošna i čudesna. Danas je već 
neosporna činjenica da će se ista genetska ljudska struktura sasvim 
drugačije razvijati u srcu tropskih prašuma nego u ugodnoj klimi ev- 
ropskoga sredozemlja čije su razuđene obale čovjeku pristupačne. Ali i 
tu različite konfiguracije zemljišta pružaju različite mogućnosti. Pa kad 
bacimo pogled s atenske Akropole, odmah naslućujemo drugačije mo- 
gućnosti razvoja toga grčkog polisa od zatvorenosti vidika i skučenosti 
spartanskoga Grka ispod Tajgeta, ograničenog na svoje zatvoreno spar- 
tansko polje. 

Te mogućnosti koje su geografski uvjeti razvoja — ali samo kao pret- 
postavke — davali maloazijskim Jonjanima na istočnoj obali Egejskoga 
mora, kao i atičkim na zapadnoj, bile su osnova razvoja koji je, za raz- 

liku od spartanskog, doveo do razbijanja konzervativnoga društvenog 
uređenja i vladavine zemljišne aristokracije, koja je bila sposobna samo 
za mitologiju i u kojoj je ona nalazila i posvećenje svojega porijekla i 
prava na vladavinu. Ova aristokracija, kao i poslije srednjovjekovna ev- 
ropska, nikad nije bila u biti i po svojoj osnovnoj opredijeljenosti aris- 
tokracija duha, nego prvenstveno aristokracija štita i mača, a poslije 
pancira, koplja i ratničkog konja, koja je tu svoju militarističku psiho- 
logiju, vrlinu i poziv zadržala sve do najnovijega doba u liku njemač- 
kog plemstva kao glavnoga ideologa i predvodnika teutonske njemačke 
vojne agresije. To im je bio osnovni zanat, a veliko djelo moderne his- 
torije bit će da jednom zauvijek dokine ovaj zanat koji je nanio čovjeku 
toliko bola i patnje. 

Takvi radikalni duhovni prijelomi kakav je bio grčki od mitosa prema 
logosu, od mitologije k filozofiji, uvijek upućuju na određene unutraš- 
nje društvene promjene i sukobe koji su im bili osnova i bez kojih se 
nijedan takav prijelaz ne može objasniti. Čovjekova je historija već mno- 
go puta pokazala da se društvo petrificirano u svojoj strukturi, nemi- 
novno petrificira i u mislima i duhu. Takva situacija može trajali i sto- 
ljećima, što je bio slučaj s egipatskim ili kineskim društvom kao i sa 
svakim relativno statičnim plemenskim. 

Otvorenost Jonjana prema morskoj pučini — koja svojom veličinom 
nije bila prepreka kao pacifička, nego je omogućavala, uz određeni ma- 
terijalni, tehnički i znanstveni razvoj, povezivanje tih Grka s drugim 
zemljama i narodima od Crnoga mora, sjeverne Afrike i Italije do da- 
našnje Francuske i Španjolske — bila je bitna osnova njihova razvoja. 
Neminovnost iseljavanja zbog ograničenih prirodnih resursa neposred- 
no je uvjetovala razvoj mnogih praktičkih, zanatskih djelatnosti i trgo- 
vine, a time i stvaranje novih društvenih slojeva koji su se u mnogome 
razlikovali od nepokretne zemljišne aristokracije. Nikome od njih za 
orijentaciju u plovidbi i za ovladavanje raznovrsnim materijalima u nji- 
hovim djelatnostima mitologija nije mogla biti od pomoći. Mitološke 
koncepcije kozmosa morale su postupno odstupiti pred realnim i znan- 
stvenim iskustvima promatranja i objašnjavanja strukture i kretanja 
Sunca, zvijezda, karaktera i uzroka vjetrova, oluja i kiša. S mitologijom 
se nije moglo graditi brodove dovoljno čvrste da odolijevaju i prkose 
vjetrovima niti doći do udaljenih krajeva južne Evrope i održavati s nji- 
ma stalne veze. 

Zato nije nimalo čudno da je prvi evropski filozof Tales iz Mileta (c. 
624-546) znao predvidjeti pomrčinu Sunca, da su u krilu tadašnje filo- 
zofije nastale i matematika, fizika i astronomija i da se tadašnji dina- 
mični i genijalni Grk jednom zauvijek otisnuo na pučinu filozofske i 
znanstvene spoznaje koja ne poznaje kraja. 


32 


Od antike do kraja 19. stoljeća 


Grčka na istočnim i zapadnim obalama Egejskog mora nalazila se u 
7.1 6. stoljeću u dubokom previranju. Osiromašivanjem slobodnog se- 
ljaka stvarao se na zemljoposjedu jak antagonizam između slobodnjaka 
i vladajućega krupnoposjedničkog plemstva, grčke aristokracije, koja je 
političku vlast držala u svojim rukama. Kad tome dodamo sve snažniji 
razvoj obria, za koje Plutarh navodi da ih ima dvadesetak — od tesara i 
slikara do cestara i rudara — možemo pratiti nastajanje trećega, često 
imućnog sloja koji takoder traži svoje mjesto pod političkim suncem. 

Danas se uglavnom zaustavljamo i divimo pred neprolaznim umjet- 
ničkim i filozofskim djelima i imamo dojam kontinuiranoga društvenog 
procvata iz kojeg su ona nastala. Medutim, u utrobi toga društva vodile 
su se ogorčene staleške i klasne borbe, koje svojom žestinom nisu ni- 
malo zaostajale za sličnim borbama sve do najnovije historije. Nije ne- 
razumljivo da je umni Heraklit (c. 544-480) u ratu (nožeuog) vidio “oca 
i kralja svih stvari“, pokretačku snagu i svijeta i čovjeka. 

Vlast 1 privilegiji nikad se ne napuštaju dobrovoljno. Tako se i grčko 
plemstvo grčevito suprotstavljalo promjenama dok god je imalo snage. 
Ubojstva, protjerivanja, konfiskacije, tiranija itd. bile su na dnevnom 
redu tih grčkih polisa, pa je tek Solonovim i Klistenovim reformama po- 
litička vlast više bila određivana socijalno-ekonomskim statusom, a ne 
nasljedno-plemenskim. Te nove društvene snage, atenska i jonska “gra- 
danska klasa", bile su — kao što je to slučaj sve do danas - ne samo u 
parcijalnom, političkom ili ekonomskom sukobu nego u totalnom, uni- 
verzalnom. A to znači i idejnom, filozofskom i moralnom. Svaka je nova 
klasa ne samo socijalno-politička antiteza nego i idejna antiteza starim 
klasama. Staromu mitološkom i idealističkom pogledu na svijet, iz ko- 
jega su eupatridi crpli obrazloženje i opravdanje svoje političke domi- 
nacije, predstavnici nove grčke demokracije suprotstavili su racionalni 
i antiteološki filozofski materijalizam. 

Bilo je to razdoblje velikog uspona ljudskog duha koji je izrastao u 
borbi grčkoga građanina — filozofa, umjetnika, trgovca, obrtnika i dru- 
gih — za nove, slobodnije i pravednije društvene odnose, a time i za nove 
mogućnosti čovjekove kreacije. 

I danas gordo zvuče Periklove riječi kada na pogrebu Atenjana palih 
u ratu govori o atenskoj demokraciji, u to doba najvišemu i najprogre- 
sivnijemu društvenom uređenju. “Mi imamo ustav", govorio je Periklo, 
“koji se ne ugleda u zakone susjeda, nego smo mi sami štoviše uzorom 
nekome, a ne da bismo se ugledali u druge. I nazvan je imenom pučka 
vlada, jer se ne oslanja na malo njih, nego na mnoštvo, a oni imaju jed- 
nakost pred zakonima u privatnim razmiricama. Što se pak tiče javno- 
ga života, svatko se poštuje kako je u čemu na dobru glasu, ne po pri- 
padnosti jačoj državnoj stranci, nego po vrsnoći; nitko opet nije zbog 

siromaštva spriječen neznatnim ugledom, ako samo može učiniti državi 
što dobro |...) 

Mi ljubimo lijepo bez rasipnosti i bavimo se znanošću bez mekoput- 
nosti. Služimo se bogatstvom radije za djelatnost u zgodan čas nego radi 
hvalisanja. [...] Isti ljudi brinu se jednako za domaće poslove kao i za 
državne, a i oni, koji se posvetiše drugim poslovima, nisu nevješti dr- 
žavnoj upravi. Mi jedini držimo onoga, koji ne sudjeluje u državnim 
poslovima, ne dokonim, nego beskorisnim članom. [...] U njih se vi sad 
ugledaste i promislite, da je sreća u slobodi, a sloboda u hrabrosti, i zato 
se ne plašite ratnih pogibli. [...] Za čovjeka, koji ima ponosa, bolnije je 
poniženje zbog kukavičluka nego neosjetna smrt, koja nastupa zajedno 
s hrabrošću i s nadom u opće dobro.?"! 

Historijsko rađanje grčke filozofije na evropskom tlu bilo je za ev- 
ropsku misao jedan od najznačajnijih prijeloma u razvoju ljudskoga 
duha. Tom se filozofijom čovjek postupno oslobada — što je proces koji i 
dandanas traje — svojih misaonih himera, predrasuda, neobjašnjivih 1 
nedohvatljivih uzroka, nevidljivih upravljača svijetom i ljudskim živo- 
tom, strepnji pred nepoznatim i nedokučivim, pri čemu se sam čovjek, 
tvorac toga himeričkog svijeta, degradira na njegov nemoćni proizvod. 
[Ksenofan (c. 580/587—485/480), Feuerbach (1804-1872)! Tom je filozofi- 
jom čovjek ne samo uronio u stvarni svijet bivstva, postupno osvajajući 
to nepregledno područje bivstvovanja, nego je njome i zasnovana, kako 
već rekosmo, i evropska znanost koja se već u antici pomalo osamosta- 
ljuje od filozofije (matematika, astronomija npr.). Svi predstavnici gr- 
čkoga materijalizma, uz neke izuzetke, potjecali su iz redova grčkoga 
građanskog staleža. Od Talesa, Anaksimandra (c. 610-546), Demokrita 
i Protagore do Epikura i stoika. 

Kada se u toj idejnoj borbi dramatično skinulo bogove s Olimpa, sta- 
roj mitološkoj kozmogoniji morala se suprotstaviti nova, realistička, 
ovostrana, razumljiva i antimitološka. Priroda se najednom lišila nekih 
natprirodnih uzroka, osnova i usmjerenosti. Postala je sama sebi dos- 
tatna u svom zakonomjernom i kružnom kretanju, kao što se smjenju- 
ju godišnja doba i zaokružuje životni ciklus. Ona više nije bila proizvod 
Urana i Gee i njihovih Titana, nego “ovaj kozmos (red svijeta), isti za 


1 Tukidid, Povijest Peloponeskog rata, Zagreb 1957, str. 105-108. To izrazito osa- 
mostaljenje grčkog duha i izrastanje individualiteta iz prvobitne nediferenci- 
ranosti još je Hegel cijenio kao bitnu karakteristiku grčkoga zadivljujućeg stva- 
ralaštva. Držao je da pravi preporod duha valja tražiti tek u Grčkoj i da je to 
“elementarni karakter grčkog duha, koji već dovodi sa sobom, da obrazovanost 
proizlazi od samostalnih individualiteta, ne stanja, u kojem su pojedinci samos- 
talni i u kojem nisu već od iskona patrijarhalno sjedinjeni prirodnom vezom, 
nego se sjedinjuju tek u jednome drugome mediju, u zakonu i duševnom ćudo- 
ređu." (G. W.F. Hegel, Filozofija povijesti, Zagreb 1951, str. 211) 

sve, nije učinio nijedan od bogova niti od ljudi, nego bijaše uvijek i jest 
i bit će vječno živa vatra, koja se po mjerama (periodički) pali i po mje- 
rama gasi"?. 

Iako u tomu ranom kozmološkom periodu grčke filozofije još ne do- 
minira antropološka i socijalno-filozofska problematika, jednostrano bi 
bilo zaključivati da su ti problemi u potpunosti izmakli genijalnim gr- 
čkim polihistorima. Pa ako, već zbog prije navedenih razloga, u tom 
razdoblju evropske historije i evropske misli, nije bilo moguće izgraditi 
cjelovitu filozofiju historije, postoje već mnoga razmišljanja o čovjeku i 
njegovu društvenu razvoju, što se bez ikakvih pretjerivanja mogu i mo- 
raju prihvatiti kao prva filozofsko-historijska razmišljanja. Ako je his- 
torija u biti razvoj čovjeka, njegovih društvenih oblika i tvorevina, onda 
su i razmišljanja o tim procesima i prvi filozofski koraci razumijevanja 
ne ovih ili onih parcijalnih socijalnih struktura i tvorevina, nego čovje- 
kove historije kao takve. Ta su razmišljanja naročito prisutna kod gr- 
čkih sofista i najsveobuhvatnijega grčkog materijalista - Demokrita, za 
koga je još Filodem kazao da je “ne samo najveći istraživač prirode 
nego i u historiji ni od koga manje vješt", i koji ujedno kaže “da je mu- 
zika mlađe umijeće, pa navodi i uzrok za to govoreći da je nije od sebe 
odlučila nužda, nego da je postala od jednog već izvjesnog izobilja?3. 


2 Heraklit, Diels, Predsokratovci I, Zagreb 1983, str. 152. Heraklit je jedan od 
spomenutih izuzetaka u grčkom materijalizmu. Porijeklom iz viših krugova 
efeške aristokracije, u navedenim socijalnim borbama povukao se u osamu i 
razmišljao već u duhu novih spoznaja, ne priključujući se ni jednoj tadašnjoj 
vlasti ni stranci. Citiram Heraklita zbog izvanredne slikovitosti i anticipacije 
modernog shvaćanja svijeta. Inače se u sličnom duhu mogu citirati gotovo svi 
grčki materijalisti. 

3  Atomisti, Leukip i Demokrit, Zagreb 1950, str. 79. Ovaj je fragment u novom 
izdanju predsokratovaca preveden na sljedeći način: “Demokrit, koji među sta- 
rima nije bio samo najveći poznavalac prirode nego je svim problemima pokla- 
njao podjednaku pažnju, kaže da je glazba mlađa (umjetnost) i objašnjava to 
time što ju nije nužnost izlučila (kao posebnu umjetnost), nego je nastala kad 
je već postojalo obilje." (Predsokratovci Il, str. 167) Ovdje treba samo upozoriti 
da je Demokrit već izvanredno uočavao kako viši oblici čovjekova stvaralaštva 
nastaju tek na onim stupnjevima njegova razvoja kada je oslobođen potpune 
vezanosti za osiguranje primarnih životnih potreba. 

Prva takva filozofsko-historijska razmišljanja imamo zabilježena u 
Platonovu dijalogu Protagora u poznatom Protagorinu mitu o razvoju 
ljudskog roda. Ako prepustimo mitski oblik kazivanja samom Platonu, 
jer nam je poznato da Protagora (c. 481-411) nije vjerovao u bogove i 
da je zbog svoga spisa o bogovima bio u Ateni optužen,“ vidimo da je 
kod Protagore, kao i kod nekih drugih tadašnjih filozofa, prevladavalo 
razvojno, dijalektičko gledanje na čovjekov razvoj. U tome su oni bili 
premoćni mnogim pokoljenjima evropskih mislilaca i nekoliko stoljeća 
poslije. Njihova tada još oskudna iskustva i spoznaje o razvoju društva 
ipak su bili već toliki da su pretpostavljali prvobitnu ljudsku zajednicu 
kao nerazvijenu, raštrkanu, a glavna dostignuća čovjekove kulture i ci- 
vilizacije — jezik, gradove, socijalne zajednice itd. — kao više i kasnije 
stupnjeve čovjekova razvoja. Ako preskočimo mitsku priču o bogovima 
koji stvaraju čovjeka iz zemlje i vatre, te o Epimeteju koji je podijelio 
snage svim životinjama prema njihovim potrebama, pa je Prometej 
morao čovjeka opskrbiti mudrošću i vatrom, jer je nemudri Epimetej 
potrošio “sva sredstva na nerazumne životinje", priča završava da je 
čovjek “poslije svojim umijećem brzo glas udesio za govor 1 riječi, a 
pronašao je 1 stanove i odjeću i obuću 1 postelje i hranu iz zemlje. Tako 
opremljeni ljudi su isprva rasuto prebivali i gradova nije bilo. Pogibali 
su od zvjeradi jer su u svakom pogledu bili od nje slabiji. I obrtnička im 
je vještina bila za hranu dovoljna pomoćnica, ali za boj sa zvjeradima ne- 
dostatna, jer još nisu imali građansku i političku vještinu od koje je dio 
ratna vještina. Stoga su nastojali da se saberu na okup i spašavaju osni- 
vajući gradove. Kad bi se okupili, radili su jedan drugome nepravdu jer 
nisu imali državničku vještinu. Zato su se opet raspršivali i propadali. 
Pobojavši se da naš rod ne bi posve propao, Zeus pošalje Hermesa da 
dovede među ljude stid i pravdu (čikn i aišoc) neka budu ures grado- 
va i pomoćne veze prijateljstva."* A Hermes je, za razliku od drugih 


4. U jednom fragmentu je ostalo zapisano da je Protagora govorio da “o bogovi- 
ma ne mogu znati ni da jesu ni da nisu niti kakvi su po obliku" (Predsokratovci, 
IL, str. 245). 


5 Platon, Protagora, Zagreb 1975, str. 53-54 (isticanja su moja). 

vještina, podijelio pravdu i stid svim ljudima, kako mu je savjetovao 
Zeus, jer inače ne bi mogli “niknuti gradovi kad bi toga bilo samo u ne- 
kolicine kao što je s drugim vještinama?*. 

Osim Protagore, i neki su drugi sofisti imali izvanrednih zapažanja i 
uvida u svojim razmišljanjima o prirodi i čovjeku. Već su oni učinili onaj 
poznati obrat od kozmološkog prema antropološkoj problematici, a so- 
fisti su i prvi grčki učitelji filozofije koji nisu bili ograničeni samo na 
svoj pojedini polis. Zato se kod njih javljaju već određene kozmopolit- 
ske ideje o jednakosti i jednakoj vrijednosti svih ljudi (Zikofron), što je 
kod Alkidamasa već završavalo u tezi da priroda nikoga nije učinila ro- 
bom, te je zahtijevao dokidanje ropstva.? 


6 Platon, ibid., str. 54. Ovo realističko i historijsko stajalište dolazi do izražaja i u 
grčkoj drami, kada npr. Prometej u Eshilovoj drami Okovani Prometej govori: 


“No čujte kako onaj jadni ljudski rod 

što u neznanju teškom živio je glup 
prosvijetlih i podarih njemu znanja luč. 

Ne zborim to da možda ljudski grdim soj, 
već stoga da dobrote svoje dokaz dam. 

Kraj zdravog svoga vida čovjek bijaše slijep 
i pokraj zdravog sluha isto tako gluh, 

a sav je ljudski život mutan bio san, 
maglovit i bez reda, lud i pobrkan. 

I čovjek nije znao što je zidan dom 
sunčanom svijetlom zrakom divno obasjan, 
ni što je drvodjeljstvo, već ko sitan mrav 

u pećinama mračnim tražio je stan. 

Ni pramaljeću evjetnom nije znao dob, 

ni zimi, niti ljetu kada zrije plod, 

bez ikakva je reda vršio svoj rad 

sve dok mu ja ne otkrih sjajnih zvijezda put 
i vrijeme kad je ishod i kad zalaz njin. 

I ponajbolji izum ljudstvu nađoh — broj, 
naučih ga na slova pisanog moć, 

i pamćenje mu dadoh, majku znanja svih. 

I prvi ja ujarmljih divlju nekad zvijer 

i ljudstvu dadoh stoku da mu vuče plug 

i da mu smjena bude teret noseć tvrd. 

Na uzde ja priučih onaj konjski skot 

da ljudstvu bude pomoć i bogatstva znak. 
Brodaru snabdjeh lađu jedrom lanenim 

da brže može plovit morem širokim." 
(Eshil, Okovani Prometej, Zagreb 1994, str. 32-33) 


7 Likofron je npr. tvrdio da je plemenit rod nešto sasvim isprazno. “Ljepota ple- 
menita roda (je) nevidljiva, a (njegov) ugled (se zasniva samo) na riječima, jer 
prema mnijenju postoji njegov izbor, a prema istini ništa se ne razlikuju ljudi 
prosta roda od onih plemenita roda." (Predsokratovci, II, str. 289) U tom duhu 
Antifont piše slično: “One (koji potječu) od uglednih očeva 2. štujemo i cijeni- 
mo, a one koji nisu iz dobre kuće niti štujemo niti cijenimo. U tome se jedni 

Veoma značajna filozofsko-historijska tema o odnosu prirodnoga i so- 
cijalnog u čovjeku i društvu, tema koja je aktualna sve do danas, bez koje 
se ne mogu razumjeti mnoga društvena zbivanja, kolizije i tragedije — što 
u grčkoj tragediji toga vremena dolazi tako duboko do izražaja — prisut- 
na je osobito kod Hipije kada, prema Platonu, izjavljuje da: “Ljudi, što 
vas ovdje ima, ja držim da ste vi svi rod i svojta i sugrađani po prirodi, a 
ne po zakonu. Jednako je naime jednakome po prirodi srodno, a zakon 
kao tiranin ljudski na mnogo toga prisiljava protiv prirode." 

Kozmopolitske ideje nalazimo i kod Antifonta koji također naglašuje 
opreku evyic—vouoc, prirode i zakona, držeći da je država nastala ugovo- 
rom koji ipak sputava ono prirodno. “Čovjek bi mogao, koristeći najviše 
samome sebi, postupati pravedno, ako bi se pred svjedocima s poštova- 
njem pridržavao (društvenih) zakona, a sam i bez svjedoka prirodnog 
prava, jer su odredbe (društvenih) zakona proizvoljne, a nalozi prirod- 
nog prava nužni. 1, (odredbe) zakona su dogovorene, a ne samonikle, 
(nalozi) prirode su samonikli, a ne dogovoreni. 2. Tko dakle krši obične 
zakone, lišen je sramote i kazne, ako (to) ne primijete oni koji su se do- 
govorili (za te zakone); ako primijete, nije (lišen). Ako tko preko moguće 
mjere krši (zakone) po prirodi (s nama) srasle, nije ništa manje zlo, ako 
(to) svim ljudima ostane skriveno, i ništa veće, ako svi primijete, jer 
šteta ne nastaje zbog mnijenja (ljudi), nego zbog istine. Razmatra se o 
tome uopće zbog toga jer je većina (društvenih) zakona ustanovljena u 
protivnosti s prirodom"? 

Ta značajna filozofsko-historijska tema o odnosu prirodnoga i soci- 
jalnog, koja je dobila posebna osvjetljenja tek s psihoanalizom u 20. sto- 
ljeću, ima dakle svoje duboke korijene i početke u svestranim grčkim 
sofistima, za koje je trebalo da prode također više od dvije hiljade godi- 
na, dobrim dijelom zahvaljujući njihovu protivniku Platonu, pa da dode 
do uspostavljanja istine o njima. Već su oni opazili da prirodne potrebe 
i socijalne potrebe ne korespondiraju, nego da su često u opreci. “Ko- 
risti, zakonima određene, jesu okovi prirode, a slobodne su one koje su 
od prirode."!“ A s obzirom na navedenu antitezu, Likofron je, dajući 
primat prirodnom, sam zakon shvatio kao ugovor koji nema velike do- 
mete: “Zakon je ugovor u kojemu se obostrano jamči pravo; ali on nije 
u stanju da građane odgoji u ćudorednosti i pravednosti.?!! 


prema drugima vladamo kao barbari, jer smo od prirode svi u svemu jednaki, i 
barbari i Heleni." (Predsokratovci Il, str. 325) 


8 Platon, Protagora, str. 72 (isticanja su moja). 
9 Antifont, Predsokratovci II, str. 324 (isticanja su moja). 
10 Antifont, ibid., str. 324. 


11 Prema E. Zelleru, Grundriss der Geschichte der griechischen Philosophie, 
Leipzig 1929, str. 109. 

Kod sofista se također već pojavljuje misao o pronalascima kao uz- 
rocima razvoja ljudske kulture, od oskudnog života do blagostanja, či- 
me se načelo jedno od najvažnijih filozofsko-historijskih pitanja o uz- 
rocima historijskih promjena i historijskog razvoja. Tu misao nalazimo 
kod Gorgije (c. 483-375), u obrani Palamedovoj, kad on govori, braneći 
se od optužbe za vrijeme trojanskoga rata, da je on dobročinitelj i Hele- 
na i svih ljudi. “Jer tko bi bio mogao ljudski život od oskudnoga učiniti 
punim blagostanja, od nesređenog sredenim iznašavši ratnu vještinu, 
izvanredno (važno sredstvo) protiv presezanja (za tudim); pa pisane 
zakone, čuvare pravde; slova, oruđe pamćenja; mjere i utege, korisna 
(sredstva) razmjene u prometu (dobara); brojenje, čuvara novca; zna- 
kove vatrom, najbolje i najbrže glasnike; kocke, bezbrižan (način) pro- 
vodenja dokolice?"!? 

Veoma značajna filozofsko-historijska razmišljanja nalazimo i kod 
drugoga Abderićanina, suvremenika sofista i uz Aristotela najvećega 
polihistora stare Grčke, kod Demokrita (c. 460-370). Ne samo da je s 
Leukipom tvorac atomističke teorije svijeta, koja u 20. stoljeću defini- 
tivno, naravno u modernijemu i razvijenijem obliku, postaje znanstve- 
nom osnovom shvaćanja strukture materije, nego je i autor brojnih fi- 
lozofskih djela od ontoloških i etičkih do lingvističkih, matematičkih i 
tehničkih. Proputovavši za ono doba najvažniji dio dostupnoga svijeta 
(Egipat, Babilon i Perziju), Demokrit je nadvisivao svoje suvremenike i 
širinom znanja i dubinom razmišljanja o svim problemima svijeta. Gr- 
čki su materijalisti imali jednu značajnu prednost, čak i prema mno- 
gim kasnijim materijalistima, a pogotovo idealistima, što su prirodu 
shvaćali dijalektički, tj. u razvoju. Već sama pomisao da se prirodi traži 
neko prapočelo, pretpostavljala je da se ostala mnogovrsnost prirode, a 
zatim i društva, protumači kao rezultat izvjesnog razvoja, mijena i prom- 
jena toga prapočela. Za grčke materijaliste nisu dakle mogli postojati 
nikakvi složeni vječni oblici postojanja, jer su sve shvaćali u kretanju i 
promjeni. Nepromijenjena su mogla biti samo prapočela, atomi kod 
Leukipa i Demokrita, četiri elementa kod Empedokla (c. 483-423) ili 
homeomerije kod Anaksagore (c. 500-428), da bi se iz njih mogli stva- 
rati spajanjem i rastavljanjem svi drugi živi i neživi oblici svijeta. 

Ta velika misao razvoja prožimala je tadašnju grčku filozofiju tako 
snažno da se ona mogla prepoznati čak i kod onih mislilaca koji su bili 
i klasno i misaono njezini oštri protivnici (Platon). Nije zato nimalo slu- 
čajno da se i pri razmišljanju o ljudskom rodu, što bismo mi danas naz- 
vali ljudskom historijom, ta misao nalazi i kod sofista i kod još temelj- 
nijeg mislioca Demokrita. U svomu poznatom Malom redu svijeta, koji 


12 Gorgija, Obrana Palamedova, Predsokratovci Il, str. 283. 

nažalost nije u cijelosti sačuvan, kao ni jedno njegovo djelo, Demokrit 
je, prema fragmentima koje nam je ostavio Diodor i Hekatej preko 
Tzetzesa, pisao da su u početku Zemlja i nebo bili izmiješani, te se pos- 
lije razdvojili, pri čemu je vatreni i zračni dio ostao u višim mjestima i 
bio obuhvaćen vrtlogom, a ono što je bilo blatno i kaljavo, zbog težine 
se smjestilo na istom mjestu. Vrteći se i zbijajući se, stvorilo se od vlaž- 
nih elemenata more, a od čvršćih Zemlja. Od Sunčeve vatre Zemlja se 
najprije skrutnula, a kad je zbog topline došlo na njezinoj površini do 
vrenja pa su se na tim vlažnim mjestima onda stvarala živa bića, prvo 
u obliku raznih truleži obavijene tankim kožicama, a od tih zametaka 
se rastom stvaraju svakojake životinje. One koje su dobivale najviše 
topline postale su ptice, od onih koje su se držale Zemljine smjese nas- 
tao je red gmizavaca, a one s najviše vlažne prirode nazvane su plivači- 
cama. Kad se Zemlja, djelovanjem Sunčeva ognja i vjetrova, konačno 
stvrdnula, više nije mogla nastati nijedna velika životinja, nego su se 
pojedine vrste živih rodova rađale iz međusobnog spajanja. 

Tako su i ljudi, koji su se rodili odmah u početku, bili još nerazvijeni 
i živjeli nesređenim i životinjskim životom, hraneći se plodovima i tra- 
vama koje su našli. “(2) A kako su bili napadani od zvjeradi, korist ih 
je učila da pomažu jedni drugima, pa skupljajući se zbog straha, upoz- 
navali su malo-pomalo međusobno svoj izgled. (3) Glasovi su im bili bez 
značenja i neartikulirani, no postupno su artikulirali riječi i međusobno 
stvarali simbole za svaki predmet pa tako sebi omogućili sporazumije- 
vanje u svemu. (4) No kako su se takve zajednice stvarale po čitavom 
naseljenom svijetu, nisu svi imali jednak jezik, jer je svaka zajednica 
stvarala riječi prema prilikama. Zbog toga su se razvile svakovrsne 0so- 
bitosti jezika, a skupine ljudi koji su najranije nastali postale su zače- 
tak svih naroda. (5) Kako dakle nije bilo pronađeno ništa korisno za 
život, prvi su ljudi živjeli mukotrpno: goli bez odjeće, nenavikli ni na 
stanove ni na vatru i ne poznavajući uopće oplemenjenu hranu. (6) Bu- 
dući da nisu znali čuvati svoju divlju hranu, nisu za svoju potrebu spre- 
mali zalihe plodova. Zbog toga su mnogi od njih zimi pogibali od studeni 
i oskudice hrane. (7) Malo poslije, poučeni iskustvom, sklanjali su se 
zimi u pećine i spremali ono voće koje se moglo očuvati. A kad su upoz- 
nali vatru i ostale korisne stvari, doskora su pronašli i umijeća i ostala 
sredstva što su mogla biti od koristi životu u zajednici. Jer, općenito, 
ljudima je učiteljicom u svemu bila sama upotreba, na zgodan način 
upućujući u poznavanje svega nadareno živo biće, koje je za pomoćnike 
u svakom poslu imalo ruke, razum i duševni razbor."!? 


13. Demokrit, Predsokratovci II, str. 143-144. 

U posljednjim obavještenjima o Demokritovu Diakozmosu što ih je 
naveo Hekatej, a nalaze se kod Tzetzesa, Schol uz Hezioda, gotovo se 
identično ponavlja slika o stvaranju neba i Zemlje i života na Zemlji, 
nastanak ljudi još uvijek nezaštićenih i bezazlenih, izvrgnutih raznim 
nedaćama, nemajući još ni znanja pripremanja i očuvanja hrane, ni 
pravljenja odjeće, a nisu se znali ni sporazumijevati, jer nisu poznavali 
ni jezik ni mnoge druge socijalne institucije. Tako im je nužda postala 
učiteljicom života, pa su se prvobitno skrivali u pećinama, upoznavali 
plodove, napose one koje su mogli sačuvati u pećinama za zimu. Na tom 
stupnju razvoja “nije kod njih bilo ni kraljeva, ni vladara, ni gospoda- 
ra, ni vojni, ni nasilja, ni otimačina, nego su znali samo za međusobno 
prijateljstvo i za taj slobodan i priprost život. A kad su postali domiš- 
ljatiji i dalekovidniji, pronađoše vatru i poželješe toplije, naime vještije 
izrađene, predmete, pa tok priprostoga i slobodnoga života zamijeniše 
onim stanjem kojim se kozmos resi i odakle nam potječu ugodnost, uži- 
tak i velika raskoš, što nas poput žene opčarava i čini razmaženijima, 
a pjesnik to naziva ženskom tvorevinom.?!1 

Ako imamo na umu još prilično oskudna iskustva i znanja o čovjeku 
i njegovu društvenom razvoju, onda možemo kazati da su ovo bile jed- 
nako tako genijalne filozofske dedukcije i razmišljanja kao što je bila i 
cjelokupna njihova filozofska misao. Sasvim je razumljivo da su svi oni 
snažno utjecali na tadašnju grčku znanstvenu i umjetničku misao. Bez 
svih ovih filozofskih rezultata ne bismo u potpunosti razumjeli vječne 
teme grčkih tragedija Sofokla ili FEuripida, kao ni shvaćanja tadašnjih 
historičara o prirodi zakona (Herodot) ili o sili kao pokretačkoj snazi 
historije, što je zastupao Tukidid na liniji shvaćanja sofista Kalikla i 
Trazimaha o “pravu jačega? i Menona o “volji za moć". 

Iako grčka filozofija nije s ovim misliocima kazala posljednju riječ, 
ona je na području filozofsko-historijskih razmišljanja i uvida kod De- 
mokrita i najvažnijih sofista dosegla vrhunce koji neće biti vjekovima 
nadmašeni. Kao što je za prevladavanje Empedoklove koncepcije o če- 
tiri elementa, iz kojih je sastavljena priroda, trebalo čekati da evropski 
društveni, filozofski i znanstveni razvoj dosegne 18. stoljeće, jednako 
je tako bilo potrebno gotovo isto toliko vremena da se dođe do širih, te- 
meljnijih i bogatijih znanstvenih spoznaja da bi i filozofska elaboracija 
ovih pitanja mogla učiniti snažniji teorijski zaokret. Time ne mislim reći 
da se tokom daljnjih stoljeća nisu sakupila različita teorijska iskustva, 
kao što ćemo to i vidjeti, koja su u pojedinostima ne samo davala nova 
osvjetljenja nego i postavljala nove filozofske probleme u vezi s histori- 
jom. Ali prije navedeni i prikazani realizam i dijalektičnost sagledava- 


14. Demokrit, Predsokratovci Il, str. 146. 

nja problematike ljudske historije, filozofski je bio prevladan tek u 18. 
i 19. stoljeću. 

Grčka je filozofija doživjela neposredno nakon ovih mislilaca, i zah- 
valjujući prvenstveno njima, svoje filozofske vrhunce u Platonovim i 
Aristotelovim djelima. Iz Platonovih također besmrtnih dijaloga vidi- 
mo koliko je bio opsjednut problematikom i stavovima svojih suvreme- 
nika i sugovornika sofista, a da Demokrita, kao najkonzekventnijeg 
materijalista uopće nije spomenuo, iako je poznavao sve njegove spise. 
Kolikogod su Platon i, osobito, Aristotel u svojim genijalnim sinteza- 
ma zacrtali, uz Heraklita i Demokrita, posebne pravce filozofskog miš- 
ljenja sve do naših dana, na području koje razmatramo nisu označavali 
korak naprijed. Ova materijalistička koncepcija razvoja čovjeka i druš- 
tva, dakle historije u tadašnjim spoznajnim koordinatama, nastavlja se 
preko Epikurova (341/42-270/71) materijalizma i nalazi svoj umjetnič- 
ko-filozofski izraz u fascinantnoj Lukrecijevoj (96-55) materijalističkoj 
poemi, gotovo tri stoljeća nakon Protagore i Demokrita. Najbolje je da 
s Lukrecijevim stihovima završimo ovaj prikaz shvaćanja historije kod 
grčkih i rimskih materijalista, jer je u Lukrecijevoj poemi umjetnički i 
izvanredno dano ono Demokritovo i Epikurovo materijalističko staja- 
lište koje je u tom historijskom razdoblju bilo još uvijek neprevladivo. 


“Ljudski pak rod, po poljima tad što živio bješe, 
Bješe suroviji mnogo, i s pravom, jer stvori ga Zemlja 
Surova jošte, te većih i jačih kostiju tijela, 

Kojeg dijelove sve u mesu mišići jaki 

Vezahu skupa; vrućina, hladnoća ne zahvati njega, 
Te mu ni primjena jela ne naškodi, ni bolest kakva. 
Kroz mnoge vijeke, što Sunce na nebu prođe ih gore, 
Na životinja način provođaše selački život. 

Nitko se svinutog pluga tad rukama mašio nije 
Jakim, niti je znao da motikom obradi polje, 

Niti sadnicu mladu da zasadi u zemlju, niti 

Srpom da okreše suhe sa drveća visoke grane. 

Tek što dade im kiša i Sunce, Zemlja što pruži 
Sama od sebe, taj dar ugađaše dosta im srcu... 
Vatre još ne znahu korist, a niti se služiti krznom, 
Niti zaodjeti svoja tjelesa životinjskom kožom, 
Nego nastavahu gaje i šume i pećine šuplje. 

U gusto grmlje tad znahu tjelesa prljava skrivat, 
Da se pred jakim vjetrom i kišama zaklone naglim. 
Pojam pak općeg dobra tad još ne poznavahu oni, 
Niti ih vezaše skupa ni običaj, a niti zakon. 

Što bi slučaj mu dao u lovu, to nosaše sobom, 
Svaki po nagonu svom za život i dobro se brinuć... 
Prvo im oružje ruke i nokti bjehu, pa zubi, 
Kamenje zatim i granje, što svaki ga otrže sebi, 
Konačno, plamen i vatra, otkada bi poznata ova. 
Kasnije željeza vrijednost i bakra spoznata bješe. 
Bakra poraba prije poznata bješe, no gvožđa, 

Zato, jer narav mu mnogo je mekša, ima ga više. 
Obrađivahu bakrom tad zemlju, i ratove bakrom 
Strašne zametahu, bakrom i rane zadavahu silne, 
Otimahu njime stoku i polja, jer oružju ovom 
Bakrenom moraše sve se pokorit, bez oružja, golo. 
Istom, kad pomalo mač u porabu gvozdeni dođe, 
Zabačena bi posve tad pojava bakrenog srpa; 

Sada tek počeše tlo da zemlje prekapaju gvožđem, 
Sada tek mogahu bit se uz oružja jednaki uvjet... 
Obrađivanje polja, brodarstvo i zidanje kula, 
Zakone, oružje, ceste, odijela i ostalo slično, 
Nakite, uopće sve, što životnom napretku služi, 
Pjesme i slike, i druge još inače umjetne stvari 
Nauči samo iskustvo i vježba poduzetnog duha, 
Pomalo koji, tek korak po korak, sveđ naprijed kroči. 
Pomalo iznosi tako vrijeme na vidjelo svašta, 
Razum pak diže još sve to više, u svjetlosti carstvo; 
Duhom opažahu, naime, da jedno se iz drugog razvi, 
Najvišeg dok vrhunca ne dođoše umještvom oni.?1? 


Kao i kod većine grčkih filozofa materijalista, isto tako i historičara, 


i Lukrecije zastupa evolucionističko-progresističku teoriju razvoja koja, 
međutim, u sebi u isti mah sadrži i cikličku. Sve što se razvija ima svoj 
vrhunac, a zatim pad i odumiranje. 


“Vidimo naime, da sve se razara lakše i brže, 
Negoli nanovo gradi; baš zato se nikad i ne bi 

Ono, što beskrajno vrijeme u nizu minulih dana 
Sve do ovog časa uništilo, satrlo bješe, 

Nanovo moglo da stvori u toku vremena, što slijede. 
Uništenju sad, dašto, preostaje granica stalna, 

Jer mi vidimo, kako pojedina obnavlja stvar se, 

I pojedinom rodu stanovito kako je vrijeme, 


15 

Da u njemu svog vijeka vrhunac uzmogne doseć... 
Ovako se obnavlja svemir 

Uvijek; u smrtnom svijetu tom jedno od drugog živi. 
Jedan se uzdigne narod, dok drugi se ruši s visine; 
Tako se u kratko vrijeme izmjenjuju rodovi ljudski: 
Predaju, poput trkača, po redu si baklju života.?!* 


Iz ovog prikaza i analiza samo fragmenata tekstova grčkih materi- 
jalista možemo dakle opravdano ustvrditi da u njima nalazimo mnoga 
shvaćanja koja su bitna za filozofsko-historijsku problematiku. Iako je 
tadašnje historijsko znanje još bilo prilično oskudno, ovi filozofi govore 
o čovjeku i društvu uopće, držeći da na temelju izvjesnih empirijskih 
podataka koji su im tada bili dostupni, a još više na temelju svoga cje- 
lovitoga filozofskog koncepta, mogu dati logično i konzistentno tuma- 
čenje razvoja čovjekova društva, ljudske historije. 

Za njih je ponajprije neosporno da se postojanje čovjeka i njegove za- 
jednice, koji su dio prirode i kozmosa, mora podvrgavati nekim općim 
zakonima te beskrajne prirode. Drugi značajan korak koji čine ovi ge- 
nijalni mislioci jest napuštanje staroga mitološkog tumačenja prirodnih 
i društvenih pojava i nastojanje da se i za čovjekov razvoj pronadu uvi- 
jek ovostrani, prirodni uzroci. Njihov dijalektički pogled na problem 
bivstva, koji je karakterističan ako ne za sve a ono ipak za većinu sta- 
rogrčkih materijalista, omogućio im je da dodu do takvih uvida i zak- 
ljučaka u vezi s razvojem društva da su u mnogome anticipirali i naj- 
bolja sagledavanja te problematike kod mislilaca 18. i 19. stoljeća. 

Oni su ne samo postavili veoma značajno filozofsko-historijsko pita- 
nje o odnosu prirode i društvenih ustanova, fizisa i nomosa, nego su 
ujedno i čovjeka i njegove socijalne tvorevine shvatili razvojno, kao onaj 
dio bivstva koji se također razvija od nižih prema višim, razvijenijim 
stupnjevima. I u tomu svom dijalektičkom konceptu društva i čovjeka 
bili su “moderniji? i progresivniji od većine evropskih mislilaca sve do 
novijega doba. Ako se podsjetimo da su progresivni mislioci 16. i 17. 
stoljeća još uvijek imali predodžbu o prvobitnom čovjeku koji je skla- 
pao društveni ugovor da bi izbjegao uništenje, ovim je grčkim mislioci- 
ma bilo sasvim jasno da čovjek tek nakon izvjesnog razvoja stvara je- 
zik kao najvažnije oruđe komunikacije, državu, pismo i više umjetničke 
oblike svoje nove društvene zajednice. A to je bio duhovni akvizit ev- 
ropskoga čovjeka koji svoje nasljednike nalazi tek u misliocima 18. i 19. 
stoljeća, do kojih je dominirao manje-više nedijalektički pogled na čov- 
jeka i njegov razvoj. 


16 Lukrecije Kar, O prirodi, str. 83 i 103. 

Osim ovog izvanredno značajnoga filozofsko-historijskog koncepta, 
treba naglasiti i njihov stav o pokretačkim snagama društvenog razvoja. 
Kategorija nužde, potrebe da čovjek prevlada prvobitno nerazvijeno, 0s- 
kudno i tegobno stanje, stvarajući razne pronalaske, oruda i oružja s 
kojima je mijenjao i prirodni i socijalni svijet (što bismo mi danas naz- 
vali sredstvima za proizvodnju i proizvodnim snagama) - daljnji je filo- 
zofsko-historijski koncept koji zaslužuje ne samo našu pažnju nego i 
divljenje. Ako svemu tome dodamo i razmišljanje o sili, zakonu jačega 
kao važnoj komponenti za razumijevanje društvenih zbivanja, nadalje 
gledanje na razvoj i funkciju umjetnosti i raznih drugih ideoloških obli- 
ka (npr. problem nastanka religije kod Lukrecija Kara), onda možemo 
i moramo zaključiti da je ovo razdoblje razvoja evropske filozofske misli, 
i s obzirom na tematiku koju posebno obradujemo, bilo zaista razdob- 
lje najdubljih misaonih prijeloma i fascinantnih filozofskih rezultata. 
Potrebna su bila stoljeća, pa čak i mileniji, da se nastavi na sve ono ve- 
liko i stvaralačko što su nam ti prvi evropski filozofi dijalektičari i ma- 
terijalisti ostavili u naslijede. 

Koliko su njihovi tadašnji stavovi i koncepti bili dominantni i utje- 
cajni, najbolje se vidi na primjeru Platona (427-347), filozofa koji je pot- 
jecao iz najviših aristokratskih krugova i koji im je bio i klasno i idejno 
suprotstavljen. Iako se upravo zbog toga kod njega nalaze ostaci mito- 
loškoga načina mišljenja, njegova snažna ličnost nije mogla ostati samo 
na plemenskim tradicijama, a niti izbjeći u potpunosti navedene utje- 
caje velikih grčkih materijalista. To se upravo očitovalo na području 
filozofsko-historijske problematike. Dok je na ontološkom i spoznajno- 
teorijskom području tadašnjim svojim idejnim i filozofskim protivnicima 
suprotstavio teoriju ideja, koje su nasuprot pojedinačnog shvaćene kao 
pravo i najviše bivstvo, čime je započeo veliku filozofsku debatu koja se 
proteže do naših dana o odnosu općega i pojedinačnog - na području 
socijalno-filozofske problematike bio je mnogo realniji i u velikoj mjeri 
na trasi već prikazanih shvaćanja. 

Iako svojim idealizmom Platon ne može prihvatiti sve radikalne i 
realistične konzekvencije tadašnjih materijalista, ipak prihvaća neka 
shvaćanja koja smo prikazali. Tako i on pretpostavlja da je prošlo veo- 
ma mnogo vremena od postanka države i da je postojalo mnogo oblika 
država koje su nastajale i propadale. Njega interesiraju, kao što se vidi 
iz početa III. knjige Zakona, uzroci tih promjena, koji bi mogli “poka- 
zati prvi postanak i daljnje mijenjanje državnih uređenja"!". Platon ne 
napušta mitsku sliku o općem potopu, nakon kojega su po njegovu miš- 
ljenju ostali samo gorski pastiri na vrhuncu brda “kao sitne iskre za 


17 Platon, Zakoni, Zagreb 1974, str. 107. 

obnovu ljudskog roda.?!* Tim je potopom bila uništena sva dotadašnja 
civilizacija — gradovi, oruđa, upotreba željeza i mjedi te razna umijeća i 
državničke vještine. “Najprije su ljudi živjeli u međusobnoj ljubavi i pri- 
jateljstvu, a zatim im se nije trebalo boriti za hranu. Nije naime bilo, 
osim možda u početku, oskudice paše, od koje su najviše živjeli u to 
vrijeme. Nipošto nisu oskudijevali mlijekom i mesom, a još su i lovom 
pribavljali sebi obilno dobre hrane. Takoder su bili dobro opskrbljeni 
odjećom, pokrivačima, stanovima i posuđem za upotrebu u vatri i bez 
vatre. Lončarska naime umijeća i sva ona koja se bave pletenjem ne 
trebaju ni za što željeza. Ta je dva umijeća bog dao ljudima da sebi pri- 
bavljaju sve spomenute potrepštine kako bi se ljudski rod mogao dalje 
rađati i množiti kad god zapadne u takvu nevolju.?!? 

Tek su nakon dugog vremena ovakva postojanja i života, ljudi dobili 
razne vještine od Atene, Hefesta, Dedala, Orfeja, Palameda i drugih, 
dakle mitoloških bića. Tako je stvarana ljudska zajednica, prvobitno 
sastavljena samo od obitelji koje su bile pod “vlašću glavara obitelji?, 
koju “svi nazivaju državno uređenje tog vremena??", 

Ovaj se Platonov koncept unekoliko razlikuje od shvaćanja iznese- 
nih u Državniku u kojemu se ovaj svemir, kojim bog upravlja, kad “dos- 
tigne mjeru vremena njemu određenu sam od sebe preokreće u protiv- 
nom smjeru," jer on ne može, poput ideja kao apsoluta, biti uvijek u 
istom stanju. Ta je promjena najveći preokret od svih koji se zbivaju 
na nebu. Živa bića to ne mogu izdržati, pa ih većina ugiba, a od ljud- 
skog roda ostaje također malo na životu. Kretanjem u protivnom smje- 
ru nastaje obrat u životu. “Najprije se ona dob koju je imalo svako živo 
biće kod svih zaustavila, i sve što bijaše smrtno prestalo je pokazivati 
kretanje prema starenju, te mijenjajući se ponovno u protivnom smjeru 
razvijalo se mlađe i nježnije." U tom razdoblju živa se bića ne rađaju 
jedna od drugih, nego je tadašnji rod ljudi ponovno izlazio iz zemlje. U 
prvom razdoblju, “kada je kružnim kretanjem kao cjelinom upravljao 
bog i brinuo se za to", bog je ujedno bio i “njihov pastir i upravljač 
kao što su sada ljudi, kao drukčija, božanstvu sličnija bića, pastiri dru- 
gih vrsta, nižih od sebe. Dok je on bio njihov pastir, nije bilo državnih 
zajednica niti su posjedovali žene i djecu. Iz zemlje su naime svi dolazi- 


18 Platon, Zakoni, str. 108. 

19 Platon, Zakoni, str. 110-111. 

20 Platon, Zakoni, str. 112. 

21 Platon, Državnik i Sedmo pismo, Zagreb 1977, str. 23. 
22 Platon, Državnik, str. 25. 

23 Platon, Državnih, str. 26. 

li opet u život bez ikakva sjećanja na prijašnje stanje. Svega toga nije 
bilo, ali su od stabala i inače od bogata raslinstva imali u obilju plodo- 
va, koje nije proizvodila zemljoradnja, nego ih je zemlja sama od sebe 
radala. Ponajviše su živjeli pod vedrim nebom, goli i bez pokrivača.?“* 

Ali nakon navedene promjene kretanja svijeta, koja je snažno pot- 
resla svijet, nastalo je uništavanje živih bića. Čovjek se razvija kaotič- 
no i dolazi u opasnost da propadne. Zbog toga bog, vidjevši ga u nevo- 
lji, ponovno uzima kormilo svijeta u svoje ruke i sređuje ga. “Kad su 
naime ljudi bili lišeni brižljivosti božanstva, koje nas je imalo u vlasti i 
koje je nama upravljalo, i kad su opet mnoge životinje, koje su bile go- 
ropadne po prirodi, podivljale, kako su oni bili slabi i bez zaštite, pos- 
tajali su njihovim plijenom, a k tome su u prvo vrijeme bili bespomoćni 
i bez ikakvih umijeća, jer se hrana prestala sama od sebe pružati, a oni 
je još nisu umjeli sebi pribavljati zbog toga što ih nikakva nevolja nije 
prije na to silila. Zbog svega toga bijahu u velikoj nevolji. Stoga su nam 
upravo, po starim pričama, darovani od bogova darovi s potrebnom pou- 
kom i uputama: vatra od Prometeja, vještine od Hefesta i njegove dru- 
garice u vještinama (tj. božice Atene), a sjeme opet i biljke od drugih 
bogova.?> 

Prema Platonu ljudski se rod razvijao dalje tako da su se obitelji ud- 
ruživale u veće plemenske zajednice s najstarijim članovima na čelu. To 
su ujedno i državne zajednice, a oblika ima nekoliko. U tom razmat- 
ranju Platon postavlja jedan od važnih filozofskohistorijskih problema: 
što je uzrok tih procesa propadanja države i prije i u njegovo vrijeme. 
Kao racionalist i sokratovac, uzrok je — što je bilo posve u skladu s nje- 
govom cjelokupnom filozofijom - vidio u neznanju onih poslova koji su 
za ljude najvažniji. Uzrok nije bio ni kukavičluk ni nepoznavanje rat- 
nog umijeća, pisao je u Zakonima, nego je “do te propasti došlo zbog 
potpune nesposobnosti na drugim područjima, i to najviše zbog nezna- 
nja u onim poslovima koji su za ljude najvažniji. [...] Stoga zakonoda- 
vac, ako je to tako, mora nastojati da državama, koliko god može, usa- 
duje razboritost, a nerazumnost da što više iskorjenjuje."?7 

Na liniji takvih razmišljanja Platon je postavio i daljnje značajno 
filozofskohistorijsko pitanje o smislu društvene zajednice. U skladu sa 
svojom koncepcijom ideja, pri čemu je ideja dobra vrhovna ideja, a ide- 
ja pravednosti presudna za formiranje države i ljudskih odnosa — zna- 
nje je o njima bila za Platona pretpostavka za stvaranje idealne dr- 


24. Platon, Državnik, str. 26-27. 

25 Platon, Državnik, str. 29-30. 

26 Vidi Platon, Zakoni, str. 113-116. 
27 Platon, Zakoni, str. 124. 

žave.ž A budući da je spoznaja dobra i ideja moguća samo kod onih koji 
o tome znadu razmišljati, a to su filozofi, logično je i najuputnije da oni 
budu vladari u državi. Savršena država za Platona postaje dakle ona 
kojom upravljaju filozofi kao prvi i najvažniji stalež; drugi su njezini ču- 
vari i branitelji, a treći svi oni koji se bave raznoraznim umijećima. Ro- 
bovi, koji su pretpostavka postojanja tadašnjeg polisa, pa i Platonove 
idealne države, ne fungiraju uopće kao stalež. Poznato je da je Platon 
držao da prva dva staleža nemaju privatnog vlasništva, nego da postoji 
potpuna zajednica dobara i žena, pri čemu su i žene izjednačene u svo- 
Jim pravima i dužnostima kao i muškarci. O tome raspravlja Platon u 
VI. knjizi svoje Države, a u VIII. daje rezime: “Složili smo se dakle, Glau- 
kone, da su u državi koja želi biti savršeno vođena zajedničke žene, dje- 
ca i sav odgoj. Isto tako da su zajednički poslovi u ratu i miru, a kraljevi 
su oni koji su se pokazali najboljima u filozofiji i u ratnom umijeću.??? 
Ovo zajedništvo se, kako već rekosmo, odnosi samo na prva dva staleža. 

Koliko je Platon bio zainteresiran za iznijete ideje, vidi se i po tome 
što je pokušavao za njih pridobiti vladare u Sirakuzi, Dionizija II. i Dio- 
na. Pomalo i razočaran zbog tih svojih neuspjeha, u Zakonima je od- 
stupio od nekih radikalnih ideja: od zajednice žena i djece, dokidanja 
privatnog vlasništva pa i vladavine filozofa. Kako se više ne radi o savr- 
šenom, idealnom društvu, u toj državi vladaju zakoni nad kojima bdiju 
najsposobniji upravljači. Zakon naime nije vredniji od znanja, te nije 
pravo da um bilo čemu robuje, nego da vlada svime. “Sada, na žalost, 
nigdje nije tako ili je samo u ograničenoj mjeri. Stoga treba odabirati 
to drugo, naime zakon i poredak, koji doduše vide i zamjećuju mnogo 
toga, ali ipak ne mogu sve.?** Medutim, bez obzira na to što je u tom 
svomu posljednjem djelu skeptičniji prema mogućnosti realizacije ideal- 
ne države, Platon ipak nije odstupio od svojih rigorističkih stajališta u 
odnosu prema staleškom uređenju i strogoj kontroli uprave nad cjelo- 
kupnim životom individuuma. Njegova privrženost prevladanim tradi- 
cionalnim socijalnim i idejnim vrijednostima vidi se i iz stava da ateiste 
treba zatvoriti, a ako ne izmijene svoja stajališta i pogubiti.?! 


28 U svojoj Državi Platon to formulira: “Jer često si čuo da je najveći predmet 
znanja ideja dobra, pomoću koje pravednost i ostale kreposti postaju potrebne 
i korisne. Sada dobro znaš da o njoj kanim govoriti, a osim toga znaš da je do- 
voljno ne poznajemo. Ali ako je ne poznajemo, znaš da nam bez nje nema ni- 
kakve koristi ako bismo ostalo kako i znali, kao što nam ni posjed ne koristi 
bez dobra." (Država, str. 199) Isto na str. 203, 204, 211, 239. 

29 Platon, Država, str. 239. 


30 Platon, Zakoni, str. 345. Vidi također str. 185-186 gdje također govori o ideal- 
noj državi i realitetu. 


31 Vidi Platon, Zakoni, str. 387. Za one koji u bogove ne vjeruju i svemu se izru- 

Platon je bio proturječna ličnost. Snažan mislilac, svojom je teori- 
jom ideja, nastavljajući na orfičko-pitagorejski dualizam, zacrtao jednu 
od linija u historiji evropske filozofije koja je imala dalekosežno djelo- 
vanje sve do najnovijega vremena. Bez njegovih elaboracija filozofskih 
problema i djelovanja u Akademiji nije moguće razumjeti ni nastajanje 
druge filozofske linije, uz posebnu heraklitovsko-demokritsku, a to je 
posredna Aristotelova koja je imala isto takve domete kao prve dvije. 
Platonova filozofija preko neoplatonizma izravno uvire u prve kršćan- 
ske filozofske početke (Augustin), da bi njegove ideje živjele i u kasni- 
jim utopijskosocijalističkim preokupacijama, Kantovu transcendenta- 
lizmu i nekim strujama novije građanske filozofske misli. 

Iako Platon u svojim filozofskohistorijskim razmatranjima nije zna- 
čio nikakav korak naprijed prema antimitološkim, logičnim i materija- 
lističkim nazorima Demokrita i njegovih sljedbenika, postavljanjem pi- 
tanja uzroka propadanja pojedinih društava i država, kao i problemom 
idealnog društvenog uređenja, idealne, savršene države, davao je stalne 
impulse čovjekovim preokupacijama oko smisla i cilja čovjekove egzis- 
tencije. Isprepletanje mitskih i religioznih shvaćanja u filozofskohisto- 
rijskim razmatranjima nikad nije moglo proširivati ljudsku spoznaju, 
nego je dapače onemogućavalo njezin razvoj. Zato je i Platonov filozof- 
skohistorijski koncept u cijelosti bio korak nazad prema Demokritovu, 
kojega je držao tako značajnim i utjecajnim protivnikom da ga nijedan- 
put ne citira u svojim dijalozima, iako se stalno i uporno bori protiv nje- 
govih shvaćanja. Ali je njegova intencija i teorijski stav da se sreća čov- 
jekova ne može ostvariti u pukom individualizmu, traženju nekog stanja 
nepomućenosti i zadovoljstva (arapačia), nego da je ljudska sreća bitno 
vezana uz strukturu i funkcioniranje cijele društvene zajednice, bila ve- 
lika i značajna misao koja je na različite načine prisutna u svim poku- 
šajima socijalnih reformi i revolucija. 

Platonova filozofija i kasniji platonizam bili su ipak i unošenje raz- 
nih elemenata mistike u filozofiju, što je u krajnjoj liniji vodilo u rasko- 
rak s razvojem znanstvene spoznaje. Taj raskorak je značajan signum 
i za filozofiju, jer je razvoj ljudske spoznaje ipak u biti jedinstven proces. 
Toj insuficijenciji nije bio podložan Aristotel (384-322), veliki učenik 
Platonov i uz Demokrita najučenija filozofska glava antike. Pripadnik 


guju “bila bi preblaga kazna smrti? (397). Drugoj vrsti pripadaju oni kojima je 
potrebna pouka uz kaznu zatvora najmanje pet godina. “Za to vrijeme ne smi- 
je se s njima sastajati nitko drugi od građana osim članova Noćnog vijeća, koji 
će se družiti s njima da ih upućuju i da im poprave dušu. Kada nekom od njih 
dođe vrijeme da napusti zatvor, bude li se činilo da se opametio, neka živi me- 
đu razboritima. No ako se to ne ostvari, te on opet počini isti grijeh, neka bude 
kažnjen smrću." (Zakoni, str. 387) 

Ji je horismos ideja i stvarnosti prvi podvrgao takvoj kritici koja i da- 
nas ima svoju vrijednost. 

Iako je Aristotel bio utemeljitelj mnogih područja filozofije, u filozo- 
fiji historije nije ostavio značajnijeg traga. Njegov interes nije bio us- 
mjeren ni na promišljanje postanka i razvoja ljudskog roda ni na kon- 
strukciju neke idealne države kao smisla i cilja ljudskog bivstvovanja. 
On uglavnom prihvaća neka mišljenja dotadašnjih materijalista da se 
ljudski rod razvijao od malih skupina prema većim, od domaćinstva i 
porodice do sela. “Prva zajednica od više domaćinstava nastala radi 
trajne potrebe jeste selo. Izgleda da je selo uglavnom nastalo prirodnim 
raseljavanjem porodice. [...] Potpuna zajednica od više sela koja je, da 
tako kažem, postigla najviši stepen samodovoljnosti jeste država; ona 
nastaje radi održanja života, a postoji radi srećnog života. Stoga svaka 
država nastaje po prirodi isto kao i prvobitne zajednice." 

Za Aristotela je zato čovjek bitno društveno, državotvorno biće, jer 
je Jedino ljudima svojstveno, za razliku od drugih životinja, da imaju 
“osjećanje dobra i zla, pravde i nepravde i druga osjećanja istoga reda. 
Ljudska zajednica stvara porodicu i državu. A država je po svojoj prirodi 
iznad porodice i svakog od nas pojedinačno, jer je cjelina nužno važnija 
od dijelova.?> 

Iako je bio i veliki dijalektičar, ipak je plaćao danak svom vremenu 
u kojemu je još bilo teško pretpostavljati da će se društvo jednom toli- 
ko razviti da će svom odlučnošću postaviti pitanje opravdanja ropstva 
(koje Aristotel još uvijek drži, za razliku od nekih njegovih filozofskih 
prethodnika, kao što smo vidjeli, prirodnom činjenicom), a poslije i drža- 
ve kao klasne zajednice. Aristotel je, međutim, svojim filozofskim rea- 
lizmom bio prvenstveno zainteresiran za rješavanje onoga što jest, a to 
su bili problemi jednoga društva koje je dolazilo u sve veću krizu i koje 
je pod makedonskim udarima pomalo gubilo svoju staru samodostat- 
nost polisa. Zato su i Aristotelove analize tadašnjih i prošlih društava i 
državnih oblika, tražeći među njima najpovoljnije, mnogo bliže socijal- 
nofilozofskim i sociološkim istraživanjima i analizama nego filozofsko- 
historijskim. Zato ga sociolozi s punim pravom drže jednim od svojih 
najvažnijih preteča. 

Razmatrajući problem što ga je Platon postavio već u Državi i Za- 
konima, Aristotel je mnogo bliži historijskom razmatranju problema 
nego Platon u svojoj Državi. Za njega najbolje državno uređenje nije 
samo jedno, što ovisi o različitim društvenim situacijama. Zato se on 


32 Aristotel, Politika, Beograd 1960, str. 5. 
33 Aristotel, ibid., str. 6. 

opredjeljuje u vezi s ovim pitanjem za bazileju (monarhiju), aristokra- 
ciju i politeju kao za ona uređenja koja počivaju na vrlini, dok su njiho- 
va izopačavanja tiranija, oligarhija i demokracija. 

Aristotel je još u svojoj Etici, raspravljajući o sretnom životu, poka- 
zao da se on sastoji u ničim sprečavanoj vrlini i da je vrlina sredina iz- 
medu dviju krajnosti. Taj princip treba da bude i osnova rješavanja naj- 
boljega državnog uredenja u vremenu u kojemu je živio. Kako u državi 
postoje tri njegova sloja: bogati, siromašni i sloj između njih, sigurno je 
da je i najbolji oblik države onaj koji se zasniva na tomu srednjem sloju, 
a to je politeja, izvjesna mješavina oligarhije i demokracije. U tim svo- 
jim razmišljanjima Aristotel je ipak bliži demokraciji nego oligarhiji, jer 
je svjestan da je bogatstvo izvor različitih opasnosti i tenzija. Zato je 
ipak “demokracija sigurnija i manje podložna pobunama nego oligar- 
hija. To je zato što u oligarhiji postoje dvije vrste borbi, borba među sa- 
mim oligarsima i borba oligarha protiv naroda. A u demokraciji postoji 
samo jedna borba, i to je borba protiv oligarhije; borbe unutar demok- 
racije nema, a ukoliko je i ima, ona nema te važnosti. Politeja koja se 
sastoji od srednje klase bliža je demokraciji nego oligarhiji i ona je naj- 
stabilnija od tih državnih uređenja."*“ Jer priroda države, kako je pi- 
sao u istom djelu, zahtijeva da država bude sastavljena od jednakih i 
što je moguće sličnijih ljudi, a to su uglavnom ljudi srednjeg staleža koji 
i najlakše slijede zapovijedi razuma. 

Aristotel je bio veliki međaš grčke filozofije. On je načinio grandioz- 
nu sintezu različitih tokova filozofske misli koji su trajali već nekoliko 
stoljeća, kao što je to poslije učinio Toma Akvinski u skolastici ili He- 
gel s modernom gradanskom filozofijom. Nakon njega počinje već pe- 
riod helenizma koji je označavao propadanje nekad slobodnih grčkih 
polisa i njihovo uključivanje u velike imperije, najprije Aleksandrov, a 
nešto poslije rimski. Grčko društvo, a s time i njegov duhovni izraz, 
isrpli su svoje historijske mogućnosti. Glavne linije filozofije bile su za- 
crtane, i za ono vrijeme, za tadašnju materijalnu i duhovnu praksu 
društva i njezine rezultate, veći pomaci više nisu bili mogući. Herakli- 
tovsko-demokritovska, pitagorejsko-platonovska i posrednička aristote- 
lovska linija bile su one koordinate unutar kojih se razvija daljnja hele- 
nistička filozofija. I ne samo helenistička, nego i filozofija do najnovijeg 
vremena. 

Helenističko društvo nije raspolagalo ničim bitno novim u pogledu 
proizvodnih snaga i nekih većih mogućnosti preobrazbe prirode, na če- 
mu se najvećim dijelom zasniva razvoj ljudske spoznaje. Na temelju ta- 


34 Aristotel, ibid., str. 157. 
35 Vidi isto djelo, str. 135-136. 

dašnje cjelokupne historijske prakse sve bitno bilo je uglavnom rečeno 
i osnovne filozofske dileme i kontroverze postavljene. Ako tome dodamo 
da je to razdoblje karakterizirano i postupnim gubitkom nekadašnje gr- 
čke samostalnosti i samosvijesti, onda nije nerazumljivo okretanje pre- 
ma izrazito antropološkim i etičkim problemima čovjekove sreće, smi- 
renosti i zadovoljstva. Samo, veliki su uzori još bili suviše prezentni a 
da bi se cijela zgrada grčke metafizike, kozmologije, spoznajne teorije i 
socijalne filozofije, a možemo dodati i filozofije historije, tako lako od- 
bacila i podcijenila. Naprotiv, i veoma jaka i razvijena Epikurova škola, 
kao i stoička od 4. stoljeća dalje, osnovno pitanje tadašnjega čovjeka o 
strahu od bogova i smrti rješavaju nastavljanjem i naglašavanjem pot- 
rebe opće filozofske svijesti i spoznaje, a to znači ovladavanjem svim 
bitnim filozofskim pitanjima što ih je grčka filozofija dotad rješavala. 
Za Epikura je zato heraklitovsko-demokritovska materijalistička kon- 
cepcija pretpostavka da se shvati besmisao predodžaba i predrasuda o 
nekim duhovnim bićima koja vladaju svijetom i ljudskim životom. Ma- 
terijalistički filozofski koncept je za njega pretpostavka da se postigne 
potrebna smirenost i nepomućenost duha (arapačia). 

Interesantno je posebno naglasiti da je Epikur u tim razmatranjima 
došao i do shvaćanja o različitim ljudskim potrebama, uviđajući da su 
jedne prirodne i nužne, druge prirodne ali ne nužne i treće neprirodne 
i nepotrebne.** Time je također načeo jedno filozofsko pitanje koje ima 
i šire filozofskohistorijsko značenje. Pitanje potreba, historijski gleda- 
jući na to pitanje, bit će jedan od veoma značajnih problema suvre- 
menoga revolucionarnog mišljenja i obrata. Kod Epikura se mogu na- 
ći takoder začeci teorije društvenog ugovora koja će početkom novoga 
vijeka biti glavna filozofskohistorijska teza građanske revolucionarne 
misli.?" 

Iste su preokupacije cijele jedne plejade značajnih stoika, od Zenona 
(c. 350-264), Kleanta (c. 331/30-233/32) i Hrizipa (c. 280-205) pa do 
kasnih stoika. I oni u osnovi nastavljaju na heraklitovsko-demokritov- 
sku materijalističku liniju s izvjesnim panteističkim dopunama. Logos, 


36 U XXIX. tezi piše Epikur: “Među željama jedne su prirodne i nužne, druge pri- 
rodne ali ne i nužne; a ostale niti prirodne niti nužne nego su proizvod ništav- 
ne ludosti." (Diogenes Laertius, Leben und Meinungen beriihmter Philosophen 
II, Leipzig 1921, str. 254) 


37 U XXXI. tezi Epikur piše da je “prirodno pravo (pravedno) sporazum učinjen 
zbog zaštite od uzajamne štete". U XXXII. tezi nastavlja Epikur da za živa bi- 
ća koja ne mogu sklapati ugovor u svrhu međusobne zaštite, ne postoji niti 
pravo niti nepravo. To isto vrijedi i za narode. Prema tome, “pravednost nema 
po sebi nikakvog bivstva, nego je ona, u međusobnom saobraćanju na bilo ko- 
jim dijelovima zemlje, sporazum u svrhu zaštite od uzajamne štete". (Teza 
XXXIII, Diogenes Laertius, ibid., str. 255) 


53 


FILOZOFIJA HISTORIJE 


duh, um prožima svijet, koji su heraklitovski od vremena do vremena 
zakonomjerno pali i gasi. 

Kod stoika je Epikurova ataraksija zamijenjena životom u skladu s 
prirodom, što je za njih značilo borbu protiv svih afekata (aza9ga), a 
nekadašnja ideja nekih sofista o jednakosti svih ljudi pojavljuje se i kod 
njih svom oštrinom. Uvlačenjem tolikih naroda u jedinstveno Aleksan- 
drovo carstvo nestaje jednom zauvijek tradicionalna podjela na Helene 
i barbare. Stoički kozmopolitizam nagoviješta nove duhovne i filozof- 
ske horizonte. Po njemu svi ljudi imaju isto porijeklo, svi žive pod is- 
tim zakonima prirode i svi su građani države, pa su prema tome i svi 
srodni među sobom. Ovo je bila velika ideja s kojom stoici, preko kas- 
nijih stoika, Panaitija (c. 185-109) i Posejdonija (c. 135-50), direktno 
ulječu na novu evropsku i svjetsku pojavu — kršćanstvo. Panaitije iz 
Rodosa je također utjecao na tadašnjeg najznačajnijega grčkog histori- 
čara, koji je jedno vrijeme živio kao talac u Rimu, a kretao se i u najvi- 
šim rimskim krugovima, Polibija (c. 208-126). On je bio jedan od naj- 
misaonijih historičara ne samo starog vijeka. U njegovu opsežnom djelu 
nalazimo ne samo izvjesna filozofskohistorijska razmišljanja nego i raz- 
matranja o metodologiji historije kao znanosti. Njegova razmišljanja o 
univerzalnoj historiji, o odnosu pojedinačnih ispitivanja i cjelovitog uvi- 
da u zbivanja, o geografskim uvjetima i njihovu značenju za tok pojedi- 
nih historijskih događaja, o provjeri podataka i o objektivnom realnom 
tumačenju historijskih zbivanja za koja mu nisu potrebne nikakve mi- 
tologije i božanstva, pokazuju da je Polibije jedan od prvih svjetskih his- 
Ltoričara koji je svoju vlastitu znanost uzeo u razmatranje i postavio pi- 
tanje metodologije historijskih znanosti. 

Pod utjecajem kasnijih stoika, osobito Panaitija, a nastavljajući, na- 
ravno, i na najvećega grčkog starijeg historičara Tukidida, i Polibije 
razmatra historijska zbivanja u sklopu prirodnih i kozmičkih. Pa kao 
što je gotovio za sve Grke progresivno-kružni tok zbivanja osnovni koz- 
mološki koncept, tako i Polibije prihvaća to stajalište da bi razumio i 
38 U trećoj knjizi svoje Historije Polibije piše da oni koji neistinito prikazuju his- 

toriju moraju na kraju “uvoditi bogove i sinove bogova u historiju, koja se ipak 

odvija samo na tlu stvarnosti". (Des Polybios Geschichte, svezak 1, knjiga III, 

Stuttgart 1862, str. 219) I nešto dalje u istom duhu: “Piscima historije se nuž- 

no mora isto dogoditi, i oni moraju uvoditi heroje i bogove, ako počinju svoja 

pripovijedanja na nevjerojatan i neistinit način." (Ibid., str. 220) Ovim svojim 
stavom Polibije nastavlja na znanstveni postupak svoga velikog prethodnika 

Tukidida kada u svom djelu piše: “Za slušanje će se možda činiti manje ugod- 

no ono, što od toga nije mitsko, ali oni koji budu htjeli jasno promatrati prošle 

događaje i one, koji će se jednom prema ljudskoj naravi tako i slično opet odig- 
rati, bit će zadovoljni, da ih prosuđuju po koristi. Izgradio sam svoje djelo više 
kao tečevinu za uvijek nego kao predmet književnog natjecanja za trenutačno 

slušanje." (Tukidid, Peloponeski rat, Zagreb 1957, str. 24) 

objasnio historijske tokove. “To je kružni tok uređenja i to je poredak 
prirode, po kojem se oblici države mijenjaju i prelaze jedni u druge i 
opet se vraćaju na početak." To osnovno filozofskohistorijsko stajalište 
Polibije primjenjuje na sva historijska zbivanja pa tako i na rimsku dr- 
žavu, koja je u to vrijeme bila u usponu i kojoj se Polibije divio da je 
uspjela zavladati gotovo cijelim tadašnjim svijetom. Nakon uspona i proc- 
vata, piše Polibije, i rimska država će prijeći u svoju suprotnost. “Jer kao 
o bilo kojoj drugoj državi, što sam upravo primijetio, to vrijedi i za ovu, 
da, kao što se ona od početka prirodno stvorila i rasla, tako će i prirodno 
doživjeti svoj preobražaj u suprotno.?" 

U tim razmatranjima Polibije se pokazuje kao duboki dijalektičar i 
nastavljač heraklitovske filozofske tradicije. Jer on taj svoj stav ne ob- 
razlaže samo kozmološkim principom vječnoga kružnog toka stvari nego 
upozorava da je dijalektika, kao što je stoljećima poslije pisao Marx, ono 
revolucionarno, jer u postojećem otkriva i klicu negacije, njegove pro- 
pasti 1 prijelaza u drugo. Tako i Polibije, uspoređujući historijski pro- 
ces s bilo kojim prirodnim, gdje su npr. hrđa kod željeza ili crvi kod 
drveta oni unutrašnji uzroci propadanja, piše da “svako pojedinačno 
državno uredenje tako skriva klicu izrođavanja u sebi, koje se iz njega 
prirodno razvija: iz kraljevstva proizlazi takozvano samovlašće, iz aris- 
tokracije oblik oligarhije, a iz demokracije podivljanje i vlast prava pes- 
nice*"*i, 

Da sve što jest podliježe i propadanju, to je za Polibija neosporna či- 
njenica i čak nije potrebno posebno dokazivati. Priroda nam to poka- 
zuje na svakom koraku. Razmatrajući detaljnije taj problem, Polibije 
uočava da postoje dva načina propadanja pojedinih država. Jedan je 
izvanjski uzrok, a drugi unutrašnji. “Za prvi način ne postoji nikakav 
čvrsti zakon, dok takav za drugi postoji."“* Ovaj unutrašnji razlog pot- 
ječe iz prirode same države i karaktera samih ljudi. Progresivni razvoj 
države dovodi do bogaćenja, raskošnog života itd. što sve rađa razne ne- 
gativnosti — od častohleplja i težnji za bogaćenjem do ispraznosti, taš- 
tine i raznih drugih poroka. Dolazi do nepoštivanja i vrhovne vlasti, te 
se država može nazvati slobodnom i demokratskom, a u biti je ohlokra- 
cija 1 na putu propadanja. 


39 Des Polybios Geschichte, Stuttgart 1868, sv. II, knj. VI, str. 15. 

40 Polibije, ibid., str. 15. 

41. Polibije, ibid., str. 16. 

42 Polibije, ibid., str. 60. S tim u vezi Polibije piše u svojoj šestoj knjizi da se “kao 
najvažniji uzrok za sreću i nesreću kod svakog pothvata mora razmotriti ure- 
denje države; jer iz njega potječu ne samo, kao iz jednog izvora, svi planovi i 
stremljenja, nego ono odreduje i njen uspjeh" (ibid., str. 5). 

Cijeli taj tok historijskih zbivanja pokazuje da se ni ljudska historija 
ne može izdvojiti iz sveopćega prirodnog reda stvari i da sudbina vlada 
svijetom i historijom. U tom razmatranju Polibije medutim uočava i 
problem slučajeva, držeći da i njih treba uzeti u obzir pri tumačenju 
historijskih procesa, ali oni nisu bitan predmet historijskih preoku- 
pacija. 

Polibije jednako tako u tumačenju historijskih zbivanja uočava i zna- 
čenje velikih ličnosti, držeći da se mnoga zbivanja ne mogu drugačije 
tumačiti nego njihovim presudnim utjecajem. “Jer jedan jedini čovjek i 
jedna jedina odluka uništili su na jednoj strani čete koje su zbog svoje 
ratne sposobnosti smatrane nepobjedivim, i uzdigli na drugoj strani 
očito poraženi grad i potpuno opali moral vojske.?"** Vidimo dakle da je 
doprinos Polibija filozofsko-historijskim razmatranjima bio veoma zna- 
čajan i da spada medu rijetke historičare, ne samo svoga doba, koji su 
imali smisao za teorijska razmatranja u vezi s predmetom istraživanja 
koji je historičare oduvijek prisiljavao da iscrpljuju svoje analize u sre- 
divanju i osmišljavanju golema faktografskog materijala. 

U tom razdoblju posljednjeg stoljeća stare ere i prvih stoljeća nove, 
bez obzira na to što su Grci izgubili samostalnost, ostali su 1 dalje filo- 
zofski učitelji tadašnjega svijeta. Od demokritovsko-epikurejske, plato- 
novske i aristotelovske škole do raznih drugih skeptičkih, stoičkih, ek- 
lektičkih i dr. grčka je filozofija, s Atenom kao središtem, bila glavni 
izvor saznanja i rasadnik teorijskog mišljenja. A s nekim svojim prav- 
cima — posebno s neopitagorejskim, neoplatonovskim, donekle kasno 
stoičkim — direktno je utjecala na formiranje kršćanske teološko-filozof- 
ske misli, koja će ostaviti tako dubok trag u evropskoj i ostaloj misli i 
historijskim zbivanjima. 


43 Polibije, ibid., sv. I, knj. I, str. 44. Isto tako u vezi s tebanskim vojskovodama 
Epaminondom i Pelopidom piše: “Jer moć Tebanaca, vezana na ličnosti Epa- 
minonde i Pelopide, očigledno je izrasla i uzdigla se i pala s njima. Zato se uz- 
rok tadašnjeg sjaja Tebe ne smije tražiti u državnom ustrojstvu, nego u tim lju- 
dima." (Polibije, sv. II, knj. VI, str. 49.) O značenju velikih ličnosti je poslije 
Plutarh (c. 50-125) napisao poznate komparativne biografije značajnih grčkih 
i rimskih ličnosti — Usporedni životopisi. 

Uvod 


Helenističko razdoblje, s propadanjem slobodnoga grčkog polisa, zna- 
čilo je već postupni suton originalne, racionalne i samosvjesne filozof- 
ske misli. Optimizmu grčkog duha da može sudjelovati u ostvarivanju 
slobodne zajednice, ideje dobra i pravednosti, slijedilo je, u tim nesigur- 
nim i turbulentnim vremenima, povlačenje u sebe i traženje individual- 
ne sreće i svrhe života. Dok su na velikim tradicijama grčke filozofije 
još uvijek bile prisutne i demokritovsko-epikurejske, aristotelovske, 
stoičke i druge filozofske škole i struje, proturječja robovlasničkog druš- 
tva, sve veće osiromašenje slobodnog seljaka kao osnove rimskog druš- 
tva i drugi neki fenomeni, o kojima će biti riječi, bili su pogodno tlo za 
širenje različitih vjerskih praznovjerja i nadanja kojima su bili podložni 
već veoma široki slojevi osiromašenoga rimskog društva kao i robova. 
Društvo koje nije razvilo neku novu, progresivnu društvenu klasu koja 
bi ga bila mogla dalje razvijati u njegovu cjelokupnom opsegu, propadalo 
je u samom sebi i bez obzira na udarce barbarskih naroda sa strane. 
Ne raspolažući novim društvenim slojevima koji bi bili sposobni preu- 
zeti ekonomski, a time i duhovni, razvoj društva i otvoriti nove socijalne 
perspektive, rimski se imperij raspadao i u tom raspadanju omogućio 
duhovnu pobjedu one masovne prosječnosti koja je mogla biti prijem- 
ljiva za razne oblike vjerskih fantazmi i nadanja za koje nisu bile pot- 
rebne nikakve jače i razvijenije duhovne, pa čak ni intelektualne, pret- 
postavke. 

Pomalo se stvaralo jedno razdoblje evropskog društva i duha, koje 
je trajalo petanestak stoljeća, u kojima se evropska društvena pozorni- 
ca veoma polagano prestrojavala za nove historijske pomake i koje je 
karakterizirao veliki pad filozofske misli, prevlast mitološkog, naivnog, 
iracionalnog i neznanstvenog duha koji pod okriljem Katoličke crkve 
dominira Evropom sve do pojave naprednijih društvenih snaga. 

Staro antičko društvo, osobito grčko, nije bilo teokratsko kao poslije 
srednjovjekovno. Individuumi, oslobođeni od svojih gentilno-patrijar- 
halnih veza i predrasuda — barem najbolji predstavnici toga društva — 

sudbonosno su i hrabro za evropsku i svjetsku kulturu zakoračili iz mi- 
tosa u logos. Vidjeli smo koliko je racionalna, antimitološka pa i mate- 
rijalistička misao bila vladajuća u filozofiji, te je i sam Platonov Timej, 
koga je kasnija neoplatonovska i kršćanska misao najradije navodila, 
bio više izuzetak u Platonovim djelima, u većini prožetim racionalnim 
dijalogom, tematikom i argumentacijom. Njegov idealistički sistem omo- 
gućavao je i takve staračke misaone padove, što smo vidjeli i kod nekih 
drugih djela iz toga posljednjeg razdoblja Platonova života, ali to nije 
bilo karakteristično ni za njega ni za cjelokupnu tadašnju grčku filo- 
zofsku misao. 

U Evropi su se međutim postupno stvarali novi društveno-ekonom- 
ski odnosi - feudalni svijet - koji zapravo započinje već institucijom ko- 
lonata u posljednjem razdoblju rimske države i duhovnom prevlasti teo- 
loške misli koja, kao svaka vladajuća teološka misao, nastoji ne samo 
opravdati postojeće nego i onemogućiti, dok god to može, svaki prodor 
samostalne filozofske i znanstvene misli.“ 

Sasvim je razumljivo da za našu temu filozofije historije u cijelom 
tom razdoblju postoje samo slabi pokušaji koncipiranja jedne filozofije 
historije koja ne može bitno biti nešto drugo nego teologija historije. Za 
potpunu prevlast teološke interpretacije čovjeka, kozmosa i historije 
trebalo je također nekoliko stoljeća. Ona je postala potpuna tek Justini- 
janovim aktom 529. godine kojim je zatvorio sve filozofske škole u Ate- 
ni. Kršćanska teološka misao od tog je vremena imala još jedinu veliku 
brigu da zatomi i onemogući mnoge pokušaje vraćanja na stare ega- 
litarističke kršćanske tradicije, koji su u raznim herezama stalni su- 
putnici sve veće socijalne diferencijacije i hijerarhizacije unutar same 
Crkve. 

Ova duboka promjena u razvoju evropske misli najuže je povezana 
s propadanjem i nestankom grčko-rimske civilizacije. Bitna karakteris- 


44. Prve elemente toga kasnije razvijenoga feudalnog sistema imamo već u 2.13. 
stoljeću kada rimski vlasnici zemlje, zbog pomanjkanja jeftinih robova, a time 
i radne snage na zemlji, počinju davati robovima, koji dobivaju dopuštenje da 
mogu zasnivati i obitelj, pojedine dijelove zemlje da na njoj slobodno rade, a 
dio prinosa daju zemljovlasniku. Takvi servi casati (okućeni robovi) razlikuju 
se od slobodnih seljaka, kojima također zemljovlasnici daju na obradu dijelove 
zemljišta na temelju ugovora (conductio-locatio), a slobodni obradivač se na- 
ziva naseljenik (colonus). Krajem 3. i početkom 4. st. ugovori o kolonatu pos- 
taju sve dugotrajniji, pa čak i nasljedni. “Kolon, prikovan ovakvim procesom 
uz zemlju, i dalje je bio načelno slobodan čovjek, premda je obaveza da trajno 
ostane obradivač zemlje na uvijek istoj čestici faktično degradirala njegov real- 
ni položaj u društvu." (M. Brandt, Srednjovjekovno doba povijesnog razvitka, 
Zagreb 1980, str. 15.) Tako se postupno stvaraju osnove nove historijske epo- 
he u Evropi koja je značila i dokidanje, prevladavanje mnogovjekovne robov- 
lasničke ekonomske formacije društva. 

tika antičke privrede, temeljena na robovskom radu, bila je stagnacija 
razvoja proizvodnih snaga. Rad koji je proizvodio materijalna dobra, 
sredstva za život i napredak, bio je degradiran na robovski, pa time i 
prezren. A robovi, nezainteresirani za razvoj proizvodnje, nisu mogli 
biti ona društvena snaga koja je unapređivala i razvijala proizvodnju, 
jer je njihov odnos prema proizvodnim sredstvima bio odbojan i nezain- 
teresiran. S druge strane, privreda koja se zasnivala na robovskom radu, 
ovisila je o nabavi robova, a to znači o permanentnom ratovanju, osva- 
janju, pljački i spekulacijama. Sve je to dovodilo rimsko društvo do ne- 
prevladivih proturječja i teškoća, do osiromašenja rimskog seljaka, do 
iscrpljenosti i neplodnosti zemljišta, stvaranja gradske sirotinje, bijed- 
nih i nezadovoljnih masa, robovskih pobuna, velikih društvenih razlika, 
parazitskoga i raskalašenog života vladajućih slojeva ili obitelji itd. 
Društvo osnovano na robovskom radu u svojim počecima je bilo prog- 
resivna društveno-ekonomska formacija. Ali je ona, upravo zbog ka- 
raktera robovskog rada, nosila u sebi i svoju negaciju, koju na svojim 
osnovama nije mogla riješiti. “Tako su u rimskom društvu na kraju 
Republike i za vrijeme Carstva, kako je to dobro opisao Kautsky, odista 
postojale goleme društvene suprotnosti, mnogo klasne mržnje i klasnih 
borbi, pobuna i građanskih ratova, odista beskrajna čežnja za drugim, 
boljim životom, za prevladavanjem postojećega društvenog poretka, ali 
ne i nastojanja za uvođenjem novog, višeg načina proizvodnje. 

Za to nisu postojali moralni i intelektualni uvjeti, nije bilo niti jed- 
ne klase koja bi imala znanja, djelotvornosti, raspoloženja za rad i ne- 
sebičnosti da bi mogla razviti djelotvoran poriv za novim načinom proiz- 
vodnje, a isto tako nisu postojali ni materijalni preduvjeti iz kojih bi se 
mogla pojaviti i sama takva ideja." 

Ako nisu postojale nove i progresivne historijske klase koje bi prev- 
ladavajući stare društveno-ekonomske odnose, to društvo razvijale na 
novim osnovama dalje, postojala je golema masa osiromašenih, robova 
i nezadovoljnika koji su bili posvema pripremljeni za egalitarna i esha- 
tološka obećanja i nade. A to im je u to vrijeme mogla ponuditi samo 
religija koja je imala egalitarne, kozmopolitske i eshatološke karakte- 
ristike. Rimski imperij je bio za to vrijeme kozmopolitski. On je bio do- 
kinuo parcijalnost i ograničenost ne samo grčkih polisa nego i cijelih 
pojedinih država u velikom dijelu tada poznatog svijeta. Ideološku kon- 
kurenciju mogao je dobiti samo u kozmopolitskoj, univerzalnoj ideolo- 
giji. Nju je dobio u kršćanstvu. 


45. K. Kautsky, Der Ursprung des Christentums, Stuttgart 1908, str. 55-56. 

Počeci kršćanske filozofije. Patristika 


Historijska i filozofska istraživanja već su u dostatnoj mjeri pokazala 
da je kršćanska misao bila sinkretički izraz, amalgam nekoliko tadaš- 
njih religioznih i filozofskih struja. Nije ona bila nikakva nadnaravna 
objava, nego veoma razumljiv spoj različitih tada postojećih religioznih, 
iracionalnih i mističkih pravaca koji su cvali na tom proturječnom tlu 
rimskog društva i civilizacije. Ujedno i sa svim njihovim ograničenjima, 
naivnostima, predrasudama i fantazmama što su bile izraz one masov- 
ne prosječnosti i neobrazovanosti koja je tražila neku kompenzaciju za 
nevolje, napuštenost i besperspektivnost u realnom životu. Niti kršćan- 
ski monoteizam, niti vjerovanje u božansko stvaranje svijeta iz ničega, 
toliko strano grčkoj misli, niti učenje o mesiji i posljednjem sudu i mno- 
ga druga vjerovanja nisu bili proizvodi ni objave, ni kršćanske misli. 
Sve je to već bilo plod mitološkog stvaranja židovskog naroda, koje se 
širilo i dalje oblikovalo pod raznim idejnim utjecajima u brojnim židov- 
skim dijasporama — naročito aleksandrijskoj, rimskoj i antiohijskoj — čiji 
Stari zavjet kršćanstvo u potpunosti inkorporira u svoje temeljne spi- 
se.“* Zato je bilo i logično i neminovno da su se prvo javljali pokušaji 
kod prosvjećenijih pojedinaca da se dovede u sklad to vjerovanje i gr- 
čko-rimska filozofska tradicija. 

Pokušaj jednog Filona Aleksandrijskog (c. 20. pr.n.e.—54.n. e.) da 
dovede u sklad te stoičke, neoplatoničke tradicije i židovska religijska 
vjerovanja, najkarakterističniji je primjer tih prijelaznih stupnjeva k 
definitivnijem oblikovanju nove religije, za što je bilo potrebno još ne- 
koliko stoljeća žestokih unutrašnjih raspri, ekskomunikacija i koncilskih 
zasjedanja i odluka. Već se kod Filona nalaze mnoge glavne kategorije 
kasnijega kršćanstva: božanski prauzrok (Jehova), učenje o logosu kao 
mostu između božanskog prauzroka i svijeta, učenje o ekstazi kao po- 
sebnomu mističnom stanju i neposrednom doživljaju božanstva, duali- 
zam duše i tijela itd. 

Jednako su tako kasniji neoplatoničari, osobito Amonije Sakas (c. 
175-242) i Plotin (c. 205-270), svojim učenjima o božanskom prauz- 
roku, božanskom umu, duši, ekstazi itd. snažno djelovali na teološko- 
filozofsko oblikovanje kršćanskog učenja. 


46 IKautsky to konstatira u svom citiranom djelu: “Mi smo vidjeli da su sve ide- 
je koje se obično označuju kao specifičnost kršćanstva, bilo da ih hvalimo bilo 
da ih osuđujemo, proizvodi djelomično rimsko-helenskog, djelomično židov- 
skog razvitka. Nema ni jedne kršćanske misli koja bi nužno zahtijevala da se 
pripiše uzvišenom proroku i nadčovjeku, ni jedne koja se već prije Isusa ne bi 
mogla naći u “poganskoj? ili židovskoj literaturi." (K. Kautsky, Der Ursprung 
des Christentums, str. 342.) 

Međutim, na spajanje kršćanske misli s helenističkom naročito su 
djelovali filozofi koji su prilazili kršćanstvu. To se posebno događalo u 
snažnoj kršćanskoj općini u Aleksandriji, koja je bila svjedokom mno- 
gih ustanaka protiv Rima u 2. i 3. stoljeću i imala ujedno i najjaču ži- 
dovsku dijasporu. Riječ je ponajprije o bivšem stoiku Pantenu u 2. st. i 
njegovu nasljedniku Klementu Aleksandrijskom (c. 150-216) koji je oja- 
čao utjecaj neoplatonizma u kršćanstvu i postavio tezu da nema vjere 
bez znanja ni znanja bez vjere. 

Filozofska dimenzija kršćanske religije nije bila nešto njoj inheren- 
tno. Vjerovanju nisu potrebne nikakve dublje spekulacije. Neobrazova- 
ne mase ih niti ne razumiju, a osim toga neminovno dovode i do oštrih 
kontroverzi i neugodnih sporova kada se u mnogo čemu proturječni i 
naivni religijski sadržaji pokušaju racionalno-filozofski objasniti. Filo- 
zofska dimenzija kršćanstva proizlazila je iz drugih razloga i okolnosti. 
Prvo, mnogi tadašnji idealistički filozofi prelazili su na kršćanstvo, pa 
su naravno nastojali svoje filozofske nazore uskladiti s novim svojim 
vjerovanjem. Drugo, zbog zadovoljavanja teorijske potrebe onih kršćana 
koji su imali izvjesno obrazovanje i nisu se mogli zadovoljiti običnim re- 
ligijskim pričama i predodžbama. I treće, što je bilo i najvažnije, moralo 
se ulaziti u mnoge dispute toga vremena, kao i obrane kršćanskih na- 
zora od kritike predstavnika pojedinih filozofskih škola ili od nekih 
drugih pojava koje su dovodile u pitanje osnovne njezine ideje. Od raz- 
nih mističkih gnostičkih struja u 2. st. (Valentin, Bazilid) koje su u svo- 
joj fantastici i težnji da prodube vjeru dolazile do polidemonizma, pa do 
nekih predstavnika tada još postojećih struja grčke filozofije. Posebno 
oštru kritiku kršćanstva dao je u 2. stoljeću Kelsos koji je 178. god. na- 
pisao knjigu o “prvom logosu" s platonovskih pozicija.*" Njemu je op- 
širno odgovorio Origen (c. 185-254) koji je inače zbog “subordinacio- 
nizma“, tumačenja da je “Sin Božji" niži od “Oca", bio osuđen od dva 
aleksandrijska sinoda 231. godine. Kasniji najveći polemičar i kritičar 
grčko-rimske filozofske misli bio je A. Augustin. 

Čim se međutim religioznu proturječnu dogmatiku počelo racionalno 
objašnjavati ili interpretirati nastale su odmah i beskonačne raspre 
koje su imale osnovu i u borbi za prestiž, a time i za upravljanjem sve 
većim bogatstvom koje se u pojedinim općinama gomilalo, naročito raz- 
nim davanjima i oporukama bogatijih pojedinaca i obitelji. Cijela histo- 
rija kršćanstva je i historija raznih sinoda i koncila, od prvoga Nicej- 
skog (325. god.), na kojemu je bilo osuđeno arijanstvo, pa sve do koncila 
naših vremena, na kojima se ili osuđivalo pojedina “heretička? učenja 
ili zauzimalo stavove o pojedinim kršćanskim dogmama i učenjima. 


47. Vidi B. Bošnjak, Grčka filozofska kritika Biblije. Kelsos contra apologeticos, 
Zagreb 1971. 

Kršćanstvo je, kao što je već rečeno i kao što je poznato, u svojim 
počecima imalo i kozmopolitski i egalitarni karakter. Ono nije bilo us- 
mjereno samo na jedan narod, kao sve dotadašnje religije, nego na cje- 
lokupan rimski svijet, koji je bio konglomerat mnogih naroda, a zatim 
i šire od toga, na narode izvan Rimskoga carstva. Sasvim je razumljivo 
da se takve ambicije nisu mogle ostvarivati samo spontano, bez bilo 
kakve organizacije i usmjeravanja. Stvaranje prvih hijerarhija nastaje 
već u samim općinama zbog potrebe čuvanja i raspolaganja imovinom, 
odlučivanja u sporovima itd. Procjenjuje se npr. da je rimska općina, 
kao najstarija i najveća na Zapadu, sredinom 3. stoljeća imala oko 30 000 
članova i oko 150 svećenika, s biskupom na čelu, kao i sve druge općine. 
Oni pomalo postaju jedini tumači prave vjere i odgovorni za djelovanje 
svećenstva i život ostalih članova općine. Nakon početnih oštrih sukoba 
s rimskom vlasti, interesi se crkvene hijerarhije sve više počinju pokla- 
pati s interesima državne hijerarhije. Jedni su uvidjeli da će svoje inte- 
rese, materijalne i duhovne, moći mnogo uspješnije i bezbolnije ostva- 
rivati u suradnji s carskom vlasti, a ovi drugi, i nakon tolikih progona 
kršćana, uviđaju da se u zajednici s crkvenom organizacijom mogu lakše 
provoditi svjetovni ciljevi. 

Ali ovo odstupanje od prvobitnih egalitarnih koncepcija i ponašanja 
izazivalo je od prvih početaka oštra reagiranja i zahtjeve da se ostane 
na starim tradicijama ravnopravnosti i jednakosti. Tako već u prvom 
razdoblju nastaju i otvoreni otpori raslojavanju u kršćanskim općina- 
ma koji su se ponavljali tokom cijele historije kršćanske crkve. Mani- 
hejstvo, marcijanstvo, montanstvo, enkratiti i dr. bile su prve pobune 
protiv napuštanja prvobitnih ideala i duha kršćanstva. Ali crkvena je 
hijerarhija bila već toliko moćna da je osudama, ekskomunikacijama i 


48 M. Brandt je s obzirom na ovu situaciju pisao: “Tako se kršćanstvo našlo u am- 
bivalentnom položaju. Svojom biti i svojim programom ostalo je na strani obes- 
pravljenih i upornim zagovornikom dobrote i pravde. Ali u stvarnosti opstan- 
ka, ono se prilagodavalo poretku svoga vremena i više voljelo optirati za moć 
ovosvjetovne vlasti nego da se pretvori u nosioca revolucionarnih stremljenja 
protiv društvenog stanja i poretka i time izloži uništenju." (M. Brandt, Sred- 
njovjekovno doba povijesnog razvitka, str. 36.) A Mate Suić je u svojoj studiji o 
Hijeronimu Stridonjaninu pisao: “Konstantinovim ediktom o toleranciji 313. 
godine, kršćanstvo spremno prihvaća ruku koju mu država pruža, da bi već za 
Teodozija 380. godine postalo državnom vjerom. To je platilo skupom cijenom, 
prvenstveno udaljavanjem od izvorne kršćanske misli i prakse. Ono se naglo 
uklapa u postojeće strukture, prestaje biti vodilja gradskog proletarijata, što 
je do tada bilo, povezuje se s vrhovima društva i usvaja njihovo ponašanje, a s 
tim i teologija prihvaća mentalnu razinu viših slojeva, domala i njihovu ulogu, 
prerastajući u iskreno lojalnu snagu romaniteta i državnosti, s neskrivenim 
patriotizmom za sve što je rimsko. Ono uz to de facto postaje i država u drža- 
vi." (M. Suić, Hijeronim Stridonjanin - građanin Tarsatike, Rad JAZU, knjiga 
426, Zagreb 1986, str. 213.) 

drugim sredstvima onemogućavala njihovo širenje, a poslije, na vrhuncu 
svoje društvene moći, svoje je heretike i spaljivala (Savonarola, G. Bru- 
no, Servet, J. Hus i dr.). 

Kršćanstvo se do kraja 2. stoljeća već proširilo po cijelomu Rimskom 
Carstvu, ali još nije bilo toliko brojno. Ono se još tada držalo neprija- 
teljskom religijom koja niječe i rimski politeizam i državu. Zato je i bilo 
progona u kojima su katkad žrtve bili i najviši crkveni dostojanstvenici. 
Može se s pravom reći da su oduševljenje, zanos i samopožrtvovnost za 
novu vjeru bili duboko proželi prve kršćanske općine i njezine sljedbe- 
nike. A kad je kršćanstvo počelo zahvaćati sve slojeve društva, pa i voj- 
sku i pripadnike najviših carskih krugova, car Galerije objavljuje 311. 
godine edikt o toleranciji, a carevi Konstantin i Licinije 313. god. Mi- 
lanskim programom tolerancije konačno priznaju stvarnost. Nakon tri 
stoljeća mukotrpnog i požrtvovnog razvoja, kršćanska je Crkva postala 
ravnopravna s ostalim religijama. Godine 356. rimski car donosi zakon 
o zabrani svih poganskih kultova, a 380. god. car Teodozije objavljuje 
edikt kojim se kršćanska vjera priznaje državnom i jedino dopuštenom. 

U takvoj historijskoj situaciji, još uvijek u otvorenim kontroverza- 
ma s postojećim grčko-rimskim filozofskim tradicijama, a zbog potrebe 
teorijskog utemeljenja osnovnih kršćanskih koncepata i vjerovanja, nas- 
taje najvažnije djelo tadašnjih kršćanskih mislilaca, upravo na razmeđu 
antike i srednjega vijeka, djelo Aurelija Augustina. 

Cjelokupni ovaj razvoj kršćanske misli, koji je do Augustina trajao 
već tri stoljeća, s najvažnijim kršćanskim teolozima i filozofima Klemen- 
tom Aleksandrijskim, Origenom i Jeronimom, s političkom pobjedom 
kršćanstva postaje osnovnim duhovnim obilježjem jednoga razdoblja 
Evrope, koje je od Augustinova vremena trajalo više od deset stoljeća. 
Sasvim je razumljivo da je taj novi filozofski koncept, zasnovan i im- 
pregniran religioznim uvjerenjima i predodžbama, taj novi teološko-fi- 
lozofski sinkretizam, izazvao prijelom u doživljavanju svijeta, čovjeka i 
smisla čovjekove egzistencije. Glavne razloge tog pomaka u čovjekovoj 
svijesti, tog širenja i pobjede kršćanstva, već smo vidjeli. Ono što treba 
posebno istaknuti jest to da je kroz cijelu daljnju hiljadugodišnju histo- 
riju Evrope svaka teorijska misao nužno bila određena i zarobljena tim 
teološkim okvirima. 

Justinijanova zabrana filozofskih škola u 6. stoljeću bila je onaj ad- 
ministrativni akt koji je za dugi niz stoljeća isključio svaku mogućnost 
ne-teološke teorijske opozicije. 

Pomak u toj teorijskoj bitnoj orijentaciji bio je za evropsku misao 
presudan. Ne samo da je teorijska usmjerenost tadašnjih kršćanskih 
mislilaca bila bitno različita od grčkoga filozofskog koncepla čovjeka 
kao dijela sveobuhvatnog kozmosa, te se težište spekulacije prebacuje 

na problem čovjeka i njegova doživljaja svijeta, nego počinju dominirati i 
određene kategorije i predodžbe koje su bile posve strane antičkomu fi- 
lozofskom konceptu i doživljaju. Kategorije svijeta, tijela i osjetilnosti 
ne samo da su lišene ontološke primarnosti nego kršćanskim vjerova- 
njem dobivaju atribute grešnosti. Uvode se nova poimanja o stvaranju 
svijeta iz ničega, pojmovi prvoga grijeha, vjere u otkupljenje; eshatološ- 
ki cilj spasenja i blaženstva ili vječnog prokletstva, pojava Krista kao 
središnjeg mjesta u ljudskoj povijesti, koja je, kao zemaljsko bivstvova- 
nje, samo prolazni, efemerni život prema carstvu spasenja. Čovjek i 
njegova sudbina postaju bitna duhovna preokupacija; pozornicu prirode 
nadomješta drama čovjeka i svjetske povijesti. “Ovaj antropocentrički 
karakter bitno razlikuje kršćansko shvaćanje svijeta od novoplatonov- 
skog. Ovo je, doduše, također odredilo ljudskom individuumu, čiju je 
duševnoduhovnu bit smatrao sposobnom za obogovljenje, visoki meta- 
fizički položaj, uvažavalo je, doduše, svrhovite odnose prirode također 
sa (stoičkoga) gledišta njihove probitačnosti za čovjeka, — ali novopla- 
tonizam se ne bi bio nikada sporazumio s time da čovjeka, koji je za nje- 
ga bio samo djelomična pojava božanske djelatnosti, proglasi svrhom 
cjeline.?#? 

Tako je antropologizam, kako konstatira Windelband i mnogi drugi 
istraživači ovoga historijskog fenomena, osvojio metafiziku. Povijest 
spasa postaje mjerilo svih konačnih stvari, a filozofska tematika biv- 
stva, prapočela i jedinstva tog bivstva, s kojim započinje evropska filo- 
zofija, na kraju kršćanske patristike, s nastajanjem novoga historijskog 
razdoblja Evrope, završava povratkom od logosa prema mitosu. Medu- 
tim, to nije bilo jednostavno vraćanje na pretfilozofske mitološke tra- 
dicije staroga grčkoga gentilnog društva. Sva bogata grčka i, donekle, 
rimska filozofska tradicija nije mogla biti, kao što smo već vidjeli, jed- 
nostavno bačena preko palube. Ona je, bez obzira na bitne značajne po- 
make i preorijentacije na božansko, ljudsko i eshatološko, postala ne- 
zaobilazni domašaj ljudskog duha koji je i problemski, jednim dijelom, 
bitno utjecao i na prve kršćanske mislioce, a još više na završno raz- 
doblje skolastike. 


49 W. Windelband, Povijest filozofije, Zagreb 1956, str. 305. 

Aurelije Augustin 


Sve su ovo bile i bitne značajke nemirnoga i strastvenog, a možemo 
kazati i genijalnog duha A. Augustina (354-430). Prolazeći u svojoj 
mladosti kroz religioznu fazu maniheizma, skepticizma i novoplatoniz- 
ma, skrasio se u kršćanstvu za koje ga je pridobio poznati milanski bis- 
kup Ambrozije. Poslije postaje i biskup u Hiponu u Africi (391. god.) i 
svojim opsežnim literarnim djelom, posebno angažiran u donatističkoj 
i pelagijanskoj raspri, nastoji da teorijski i praktički zasnuje jedinstve- 
ni kršćanski koncept i jedinstvo kršćanske Crkve. Njemu pripada i po- 
sebno mjesto među svim patrističkim i poslije skolastičkim misliocima 
u vezi s problematikom filozofije historije. Koncepcije koje je iznio u 
svom djelu De civitate Dei (413-426), koje piše i pod dojmom pada ta- 
dašnje prijestolnice svijeta Rima pod udarima Zapadnih Gota, s obzi- 
rom na tematiku filozofije historije ostaju vladajuće kroz cijeli srednji 
vijek i kršćansku skolastiku. 

Augustinova je filozofija misao jednoga novog vremena koje je u Ev- 
ropi nastajalo na ruševinama civilizacije koja je prije svoje propasti svi- 
ma izgledala vječna. Imajući božansku vjeru kao osnovu, ni njegova 
filozofija historije nije mogla biti ništa drugo nego teologija historije, 
impregnirana izvjesnom filozofskom tematikom koju je i nastavljala, a 
protiv koje je i polemizirala. U izgradnji toga novog filozofsko-teološ- 
kog sistema bilo je potrebno ponajprije raskrstiti s nekršćanskim fi- 
lozofskim strujama koje su još uvijek egzistirale; opravdati novi kršćan- 
ski univerzalizam i antropocentrizam; obraniti biblijske sadržaje i 
poruke uvrstivši ih u jedinstveni koncept periodizacije historije; uliti 
nadu i perspektivu vjernicima shvaćanjem o dvije države i Božjoj pre- 
dodređenosti (predestinaciji) i, konačno, emfatičkim ocrtavanjem esha- 
tološkog cilja i završetka u blaženstvu ako se slijede osnovne kršćan- 
ske dogme. 

Filozofska razmatranja iz područja npr. logike — koja tada postoje 
kod Porfirija iz Tira, Plotinova učenika u 8. st., ili poslije kod Boetija 
(480-525) koji je, kao jedan od posljednjih antičkih filozofa napisao 
mnoga djela iz logike — bila su za prije navedene potrebe uglavnom bes- 
predmetna. Takva razmatranja i proučavanja postaju aktualna tek na 
kraju skolastičkoga razdoblja kada se osjetila potreba — osobito nakon 
upoznavanja Aristotelovih djela — za zaokruženjem i sistematizacijom 
skolastičkog sistema filozofije. 

Da bi obranio osnovne kršćanske zasade i ujedno obrazložio i teo- 
rijski zasnovao krajnji cilj čovjekove egzistencije u duhu kršćanstva, 
Augustin svojom periodizacijom historije podiže mitološko-historijski 
koncept jednog naroda (židovskog) na rang univerzalnog, svjetsko-his- 

torijskog. Cijelu historiju tako shvaća kao božansko djelo koje se odvija 
u šest etapa, od stvaranja Adama do Krista. S pojavom Krista počinje i 
približavanje kraja historije, kada će definitivno biti razlučene “Božja 
država? i “zemaljska država". 

U svojoj devetnaestoj knjizi glavnoga filozofsko-historijskog djela Au- 
gustin piše: “Kao što prvo svjetsko razdoblje od Adama do potopa pred- 
stavlja prvi dan, tako seže drugo razdoblje od tada do Abrahama, do- 
duše ne po duljini vremena, ali po broju generacija, kojih treba biti kod 
oba razdoblja deset. Od tada slijede tri svjetska razdoblja kako ih je raz- 
graničio apostol Matej, a svako se odvija u četrnaest generacija: jedno 
od Abrahama do Davida, drugo od tada do odlaska u Babilon, treće do 
rođenja Krista u tijelu. To sačinjava zajedno pet. Šesto teče sada bez 
mjerenja broja generacija, jer stoji zapisano: “Ne priliči Vam, da znate 
vremena, što ih je Otac u svojoj moći odredio.* (Abg. 1,7) Zatim će Bog, 
upravo na sedmi dan, mirovati, time što će on taj sedmi dan, koji ćemo 
mi postati, u sebi, u Bogu samom dovesti do mira." 

To je bio svakako prvi pokušaj, iako na teološkoj osnovi, sasvim od- 
ređene periodizacije svjetske historije u filozofiji 1 zato se često počeci 
filozofije historije datiraju s Augustinom. Da je to datiranje neosnova- 
no, pokazao sam u prvom dijelu o počecima filozofije historije u grčkoj 
filozofiji i historiji. Bez obzira na to, Augustin je naglasio važnu prob- 
lematiku koja će biti stalni izazov s obzirom na problem karaktera his- 
torije, njezine razvojnosti i smisla tog razvoja. Te preokupacije nisu ni 
danas izgubile svoju aktualnost. 

Uz ovaj koncept razvija Augustin, sigurno i pod utjecajem njegove 
manihejske prošlosti, i koncepciju o dvije države: Božja država (civitas 
dei) i zemaljska ili vražja država (civitas terrena ili diaboli) koje egzis- 
tiraju tokom cijeloga tog prikazanog historijskog razvitka, pomiješane 
međusobno, da bi se razdvojile tek na posljednjem sudu, kada će pri- 
padnici prve (a to znači kršćanske Crkve) postići vječni život i blažen- 
stvo, a pripadnici druge vječno prokletstvo. “Dakako, te su dvije države 
u ovome dobu izmiješane međusobno, sve dok se ne razdvoje posljed- 
njim sudom.?! 

U tim burnim i teškim vremenima Augustin je ulijevao nadu svim 
kršćanima da će ispravnim životom ostvariti najviše dobro, vječni ži- 
vot što ga naziva i vječnim mirom. Da se ovaj mir ne bi shvatio suviše 
empirijski, Augustin više puta naglašava da ga treba shvatiti eshato- 
loški kao “mir u vječnom životu ili vječni život u miru". Ako se dakle 


50 A. Augustin, Der Gottesstaat, III. svezak, Salzburg 1953, str. 581. 
51 A. Augustin, O državi božjoj, Zagreb 1982, str. 85. 
52 A. Augustin, Der Gottesstaat, str. 283. Ili na drugom mjestu: “Najviše dobro 

hoće znati, piše Augustin, što i kako odgovara Božja država na sva ta 
presudna pitanja ljudskog smisla i budućnosti, o krajnjemu dobru i 
krajnjemu zlu, onda je odgovor sljedeći: “Najviše dobro je vječni život, 
a krajnje zlo je vječna smrt. Da bi se ono prvo postiglo, a ovo drugo iz- 
bjeglo, moramo ispravno živjeti.??? 

Značajni problem smisla historije Augustin i ne može drugačije rje- 
šavati nego u duhu kršćanske dogmatike. U tome se on ne razlikuje bit- 
nije od drugih tadašnjih patrističkih teoretičara. Međutim, njegova su 
razmišljanja značajnija, s obzirom na tematiku filozofije historije, u 
vezi s problematikom pokretačkih snaga historije, tj. uloge ličnosti, kao 
i zakonitosti historije i čovjekova slobodnog djelovanja. 

U vezi s prvom problematikom Augustin slijedi i neke tradicije gr- 
čke historiografije (npr. Polibija) kada drži da je utjecaj pojedinaca na 
tok zbivanja značajan. “Ali, tek je nekolicina (koji na svoj način bijahu 
valjani) upravljala velikim stvarima, i država bijaše porasla zahvaljujući 
vidovitosti malobrojnih dobrih ljudi, pošto one nevolje bijahu prebro- 
dene ili ublažene..." 

Medutim, polazeći kao kršćanski teolog i filozof od apriornog i ne- 
dokazivog stava o Bogu kao vječnomu i svemogućem biću, ni čovjekova 
historija nije mogla biti izuzetak u tom Božjem stvaralaštvu. Ali je time 
cjelokupna kršćanska misao došla do problema čije teškoće zaokupljaju 
njezine najbolje mislioce do najnovijih dana. S jedne strane, izvan Bož- 
jeg stvaranja i utjecaja ne može biti izuzet niti jedan događaj, pa i “sama 
vremena ratova ovise o njegovoj prosudbi, pravednu sudu i milosrđu: ili 
da se kazni ili da se utješi čovječanstvo, pa se stoga jedni ratovi završa- 
vaju brže a drugi sporije". A s druge strane, ako čovjek ne djeluje slo- 
bodnom voljom, nego je njegovo djelovanje u potpunosti određeno, onda 
ne može biti ni krivac za svoja djela, pa prema tome ni osuđen na pos- 
ljednjem sudu. 

Mnoge interpretacije Augustinova rješenja te bitne problematike 
ljudske egzistencije i historijskog djelovanja naginju zaključku da je 
Augustin svojim shvaćanjem predestinacije uspostavio radikalni fata- 
lizam.** Medutim, njegov je pokušaj rješenja suptilniji, jer nastoji 


božje države je vječni i potpuni mir, ne onakav kakav ga smrtnici prolazno do- 
Žživljavaju između rođenja i smrti, nego mir, u kojem ostaju besmrtni, a da ne 
doživljavaju ni najmanje protivljenje." (Der Gottesstaat, str. 303.) 


53 A, Augustin, Der Gottesstaat, str. 265. 
54. A. Augustin, O državi božjoj, str. 363. 


55 A. Augustin, O državi božjoj, str. 389. Historija se ne zbiva po Augustinu ni 
slučajno ni sudbinski, tj. prema položaju zvijezda. Po njemu “ljudska kraljev- 
stva nedvojbeno nastaju po božanskoj providnosti" (ibid., str. 323). 


56 Tako autori sovjetske Historije filozofije zaključuju da je “Augustinovo učenje 

pomiriti i princip Božje providnosti i predestinacije i slobodu volje. Po- 
lemizirajući s nekim rimskim filozofima, posebno s Ciceronom, u vezi 
s ovim pitanjem, Augustin piše da je dilemu: ili sloboda volje ili Božja 
predestinacija, a to znači i nužnost zbivanja, Ciceron riješio u korist 
slobode volje i time učinio ljude bezbožnima. “Protiv tih bezbožnih dr- 
skosti, mi izjavljujemo i da Bog o svim stvarima zna prije negoli se one 
dogode, i da svojom voljom činimo sve ono o čemu osjećamo i znamo da 
se ne bi dogodilo bez naše volje.?>7 

Tim kompromisnim rješenjem Augustin je pokušao spasiti nešto što 
se inače spasiti ne da: i božansku svemoć i providnost, i predodređenost 
ljudske i historijske sudbine, i čovjekovu slobodu kojom odgovara za 
svoja djela i kojom nije samo puki točkić u božanskom mehanizmu svi- 
jeta. U poretku uzroka u svijetu, prema Augustinu, nalaze se i naše vo- 
lje koje su uzroci naših čina, ali ih Bog kao takve upravo i zna, jer ne 
može ne znati. Prema tome, “ako je u Bogu odreden poredak svih uz- 
roka, iz toga ne proizlazi da ničega nema u slobodi naše volje. Zapravo, 
i same naše volje nalaze se u poretku uzroka koji je određen za Boga i 
sadržane su u njegovu predznanju, jer su i ljudske volje uzroci ljudskih 
činova; stoga, Onaj koji je unaprijed znao sve uzroke stvari, među tima 
uzrocima nije mogao ne znati i za naše volje, o kojima je unaprijed znao 
da su uzroci naših činova." 

Augustin je, dakle, nastojao izbjeći pojednostavnjeno rješenje o sud- 
binskoj predodredenosti i ljudi i historije koja, fatalistički usmjerena 
jednom cilju, može dovesti i do kvijetizma i djelatne indiferentnosti. Ali 
proturjrečje ipak nije mogao na tim iracionalnim osnovama dokraja ri- 
ješiti. S jedne je strane slobodnu volju ograničio samo na Adama koji je 
tu slobodu zloupotrijebio, i tako grešnom čovjeku ne preostaje drugo 
nego da se osloni na Božju milost i iskupljenje, koje pojedinac ne može 
znati ni dokučiti. Ali isto tako ne želi u potpunosti odbaciti slobodu volje 
pojedinca, jer zna da time dolazi u pitanje i smisao postojanja same 
kršćanske Crkve i njezine aktivnosti. Ne treba posebno isticati da su 
te teškoće i ambivalentnost Augustinova stajališta djelovali na vjekovne 
raspre unutar kršćanske teologije i filozofije, ali da je Augustin jednako 
tako snažnije od drugih postavio i stvarni filozofski problem o zakoni- 


o predodređenju bilo vjerski fatalizam'". U nastavku ove konstatacije inače s 
pravom, mislim, navode da je takvo stajalište (ali fatalizam kako ga Augustin 
shvaća) služilo kršćanima kao ideološki oslonac u teškoj borbi koju je u to vri- 
jeme zapadna Crkva morala voditi protiv barbarskih provala. “Vjera u predod- 
ređenje i pripisivanje božjoj volji svakog postupka kako pojedinačnog kršćani- 
na, tako i čitave Crkve — davali su kršćanskoj Crkvi kompaktnost i fanatičku 
upornost." (Kol. autora, Istorija filozofije, Beograd 1948, str. 410.) 


57 A. Augustin, O državi božjoj, str. 345. 
58 A. Augustin, ibid., str. 346-347. 

tosti, nužnosti i slučajnosti historijskog zbivanja, uloge i dosega čovje- 
kove moći kao slobodnog stvaraoca historije. Ta bitna problematika za 
čovjeka je odavno daleko nadišla teološke i iracionalne okvire evropske 
kršćanske misli i s antičkim i srednjovjekovnim pokušajima postala je 
jedan od središnjih problema moderne antropologije i filozofije historije. 

Vidjeli smo da je kršćanska misao, i kao teološka, ali i filozofska, 
jedina u tom vremenu mogla pružiti i neki jači oslonac članovima im- 
perija u raspadanju. Tu funkciju nije mogla imati “čista filozofija". Ni 
tada, ni - uglavnom — danas. Za racionalne analize i dispute bio je pot- 
reban i tada, kao i danas, visok stupanj naobrazbe i poseban interes za 
teorijsko i spekulativno. Obespravljenim je masama tadašnjega svijeta 
bila potrebna nova vjera u kojoj će biti svi jednaki i s jednakim šansa- 
ma. Teorijski disputi, poput Augustinova, bili su namijenjeni tadašnjim 
filozofskim protivnicima i onoj crkvenoj hijerarhiji koja je nastavljala 
na grčko-rimske filozofske tradicije. 

S obzirom na racionalna filozofska iskustva, posebno ona grčke filo- 
zofije, kršćanska je misao bila svakako misaoni pad u razvoju evropske 
misli. Ali bi samo ovakva karakterizacija bila ipak jednostrana i pojed- 
nostavnjena. U njoj, ponajprije, kao što smo vidjeli, i što su već mnogi 
s pravom konstatirali, nije bilo ničega božanskog, onostranog i nera- 
zumljivog. Ona je bila veoma ovostrani i razumljiv konglomerat izvjes- 
nih grčko-rimskih filozofskih tradicija i mišljenja i onih predodžaba i 
vjerovanja koja su ponajprije nastala u židovskom narodu, u židovskoj 
dijaspori i u prvim kršćanskim općinama. A te predodžbe su, s obzirom 
na tadašnji stupanj razvitka tih naroda, morale biti i navine, ograničene 
i proturječne. Sve to što u Starom zavjetu nalazimo, uz historiju židov- 
skog naroda dano u mitskom obliku, postaje i sastavni dio kršćanske 
misli, jer ga ona u potpunosti usvaja kao božansku objavu. Sve teškoće 
u tumačenju tih spisa, koje nastaju poslije, proizlaze upravo zbog toga 
što su ti spisi rezultat duhovnog stvaranja narodne zajednice na tadaš- 
njemu, još veoma nerazvijenom stupnju ljudske prakse, pa prema tome 
i na nerazvijenom stupnju ljudske misli, filozofije i znanosti. Jednako 
su tako teškoće proizlazile i iz kasnijih potreba da se mnoge te naiv- 
nosti i proturječja, a koja su proglašena božanskom objavom, pa prema 
tome moraju biti apsolutna i istinita, dovedu u sklad s razvojem zna- 
nosti i racionalne filozofske misli, i idealističke i materijalističke, koja 
je jasno ukazivala na neodrživost tih koncepcija i shvaćanja. 

Medutim, ako se zamislimo nad euforičnom i iracionalno nadahnu- 
tom Augustinovom obranom i zasnivanjem kršćanske teološko-filozof- 
ske misli, morali bismo konstatirati da je u tomu dramatičnom vre- 
menu, kada Alarihovi Vizigoti osvajaju i pljačkaju Rim i kad u času 
Augustinove smrti Vandali opsjedaju njegov grad u Africi, kršćanska 

ideologija bila jedina u stanju masama pružiti ne samo utjehu nego i 
idejni oslonac da izdrži tu apokaliptičku stvarnost. Osim toga, ostajući, 
naročito nakon 6. st., ne samo vladajućom misli nego i jedinim mjes- 
tom i institucijom (Crkva, samostani) u kojima se nastavljala i gajila 
pismenost, prepisivala mnoga djela uglavnom kršćanske provenijencije, 
pisale razne hagiografije i historije - kršćanska je misao ipak prenijela, 
osobito u kasnijem razdoblju, i značajne misaone tradicije grčko-rim- 
ske filozofije i kulture. A one su, uz promijenjene socijalne uvjete bile 
važne misaone klice koje su poslije probujale u novovjekoj filozofiji, koja 
je time i postala historijska negacija kršćanske mnogovjekovne duhovne 
vladavine. 

Augustinova filozofija, kao i kasnija najbolja skolastička, nužno su 
dakle bile u sebi ambivalentne. Amalgamirajući mnoge struje, težnje, 
gledišta, nade i stremljenja, Augustinova je filozofija, kao i svaka velika 
misao, bila misao svoga vremena. Zato je to bilo značajno djelo koje je, 
i u takvu proturječnom obliku, nastavljalo duhovnu historiju evropsko- 
ga čovjeka. Ali je jednako tako svojom ograničenom, mitskom i iracio- 
nalnom stranom negativno djelovalo na oslobađanje čovjekove slobod- 
ne misli i svojom agresivnošću i netrpeljivošću utiralo putove kasnijih 
progona i zlodjela te iste Crkve koja je historijski nastupila kao zajed- 
nica ravnopravnih i okrilje obespravljenih i siromašnih.?? 

Ta je ambivalentnost i proturječnost bila potencirana unutrašnjom 
polarizacijom kršćanstva na članove zajednice i na crkvu kao instituciju, 
koja je preuzela na sebe ne samo sve duhovne prerogative nego 1 up- 
ravljanje i obranu golemog bogatstva koje se u njoj nagomilalo. Ni u 
tome čovjek nije mogao nadići svoje zemaljske interese, bez obzira na 
to koliko ih zaodijevao i prikrivao božanskim ruhom. 


59 Augustin je odlučno zastupao stav da Crkva ima pravo na prinuđivanje u pita- 

njima vjere, vjerujući da takva prinuda u cilju spoznaje “istine", kako bi se po 
njoj živjelo, nije nikakvo nasilje. U tom stavu naziru se već proplamsaji kasni- 
jih lomača inkvizicije, kada je Crkva sve pokušavala da zaustavi normalan i 
progresivan tok historije. : 
Uz Augustina se gotovo uvijek navodi i Paulus Orosius iz Spanjolske koji je 
na nagovor Augustina napisao pregled svjetske historije do 417. god. (Histo- 
riarum adversus paganos libri VII). U kasnijem razvoju od nešto većeg znače- 
nja bio je poznati historičar Friedricha Barbarosse u 12. st. Oito v. Freising, 
osobito sa svojim djelom Chronicon sive Historia de duabus civitatibus, u ko- 
jem nastavlja augustinovsko-Orozijevsku tradiciju. 


70 


Drugo poglavlje 
SREDNJI VIJEK 


1. EPOHA KRŠĆANSTVA I PREVLAST MITA 


Historijski uvod 


Snažna Augustinova ličnost dominirala je cijelim razdobljem srednje- 
ga vijeka, sve do pojave aristotelovski orijentirane kršćanske filozofije. 
Razlog te dominacije nije, naravno, samo u njegovoj ličnosti nego i u cje- 
lokupnoj društveno-ekonomskoj i političkoj situaciji u Evropi. To razdob- 
lje od nekoliko stoljeća bilo je za Evropu veoma teško i dramatično. 
Razvijenu rimsku civilizaciju nije odmah zamijenila viša i naprednija. 
Raspad carstva bio je praćen — uz još uvijek česte provale i pustošenja 
raznih osvajačkih barbarskih naroda — odcjepljenjem Sredozemlja arap- 
skim osvajanjima, propadanjem gradova, nestankom snažnije trgovine, 
što je sve više vodilo prevlasti jednostavne naturalne privrede. Ni mero- 
vinška ni karolinška epoha, koliko god je to bio pokušaj stvaranja je- 
dinstvenijega i organiziranijeg društva, nisu mogle zaustaviti neminov- 
nu feudalizaciju Evrope. A to je značilo prevlast feudalnih gospodara, 
kneževa i biskupa, nad centraliziranim kraljevstvima. 

U tom transformiranju Evrope u nove društveno-ekonomske odno- 
se, koja je u tom razdoblju od nekoliko stoljeća bila ispod razine razvi- 
jene rimske civilizacije, Crkva je ostala gotovo netaknuta. Ona je bila 
jedina univerzalna sila u Evropi, s jedinstvenom organizacijom i moć- 
nim zemljišnim domenama i ostalim bogatstvom, što je bila opipljiva 
osnova njezina utjecaja i moći. Ako tome dodamo i brojne samostane 
koji se već od 6. st. snažno razvijaju na cijelom evropskom prostoru, u 
kojima se održavala pismenost i izvjesna kulturna tradicija grčko-rim- 
ske civilizacije, onda je razumljiv i fenomen jake “klerikalizacije samo 
države" (Pirenne), jer je ona bila u organizacijskim i pravnim poslovi- 
ma upućena na kler koji je jedini bio pismen.! 


1 “U toku VIII. st."', pisao je Pirenne, “intelektualna se kultura povukla i zatoči- 
la unutar klase svećenika. Time je katolički kler stekao takav položaj, kakav 
prije njega nije imao nijedan drugi kler. Bio je dubokopoštovan ne samo zbog 
svog vjerskog obilježja, i nije samo kod laičkog svijeta uživao onaj ugled, koji 
učenost budi kod neznalica, nego je za svjetovno društvo postao i neophodno 
potreban pomoćnik. Država nije mogla postojati bez njegovih usluga. U karo- 

Ali, ta intelektualna i kulturna nadmoć Crkve nad državom, ta nuž- 
da države da se u bitnim pitanjima oslanja na pomoć Crkve, morala je 
dovesti i do opasne surevnjivosti i borbe za primat. U kršćanskoj ideo- 
logiji to je proizlazilo već iz Augustinova koncepta dviju država, pri če- 
mu je Crkva u osnovi predstavljala onu koja je od Boga bila predodre- 
đena za spas i vječni mir. Duh je u kršćanstvu uvijek imao metafizički 
primat, pa je bila logična i razumljiva težnja i za primatom Crkve nad 
državom u tom carstvu grešnosti i vremenitosti. 

Zato je i daljnja karakteristika ovoga razdoblja, naročito izmedu 9. i 
12. st., sve veća napetost između države i Crkve i snažna težnja Crkve 
da se u potpunosti osamostali od upletanja svjetovnih vlasti u njezine 
poslove, pa čak i da postigne primat u društvu. Nakon osnivanja samos- 
tana u Clunyju (910.), u kojemu je bila započela reforma u cilju osamos- 
taljenja crkvene vlasti, tzv. borba za investituru, dolazi do krajnjeg usi- 
janja u 11. st., kada papa Nikola II. godine 1059. povjerava imenovanje 
pape zboru kardinala, a Grgur VII. god. 1075. pod prijetnjom ekskomu- 
nikacije osuduje investituru bilo koje crkvene funkcije iz ruku laičke 
vlasti. Upravo nekako u tom razdoblju definitivno se oformljuje u prije 
navedenom procesu društvene transformacije nova plemićka klasa, a 
iz borbe za investituru i Crkva postaje feudalna, a ne carska. Biskupi 
postaju u potpunosti feudalci, a proizlaze i zavise od svojih kaptola. 
Wormskim konkordatom 1122. godine konačno je postignut kompromis 
(koji je poslije bio često narušavan) i car se odrekao investiture i prih- 
vatio slobodu svećeničkih izbora; ali je zato svećenstvo u pogledu inves- 
titure kraljevskih lena ostalo ovisno o svjetovnoj vlasti. 

To svjetovno, materijalno snaženje Crkve, s raskošnim i neumjere- 
nim životom visoke crkvene hijerarhije, moralo je izazivati otpore, kri- 
tike i pobune kod pojedinaca i grupa, koji su držali da se Crkva mora 
vladati prema prvobitnim kršćanskim nazorima. Tako kroz cijelo raz- 
doblje od nekoliko stoljeća srednjovjekovno društvo i Crkvu potresaju 
borbe protiv raznih heretičkih pokreta (valdenzi, albigenzi, bogumili i 
dr.), a u 13. st. Crkva organizira i zloglasnu inkviziciju koja je u svomu 
mnogovjekovnom postojanju bila krivac ne samo najstrašnijih zločina 
u ime vjere, nego je, kao reakcionarna institucija, nastojala svim sila- 
ma zaustaviti progresivni duhovni razvitak Evrope. 


linško doba, kad budu nestali i posljednji tragovi laičke nastave, država će mo- 
rati da od klera uzajmljuje svoje pisarsko osoblje, predstojnike svoje kancelari- 
je 1 sve one svoje službenike i savjetnike, za koje je stanoviti stupanj intelek- 
tualne kulture bio neophodno potreban. Država će se klerikalizirati, jer nije 
mogla drukčije, ako nije htjela da nanovo zapadne u barbarstvo ne mogući 
drugdje osim u Crkvi naći ljude, koji bi bili kadri da shvate i izvršavaju politič- 
ke zadaće, što su bile u nadležnosti države." (H. Pirenne, Povijest Evrope, str. 
35-36). 

Gioacchino da Fiore 


Upravo u tom burnom razdoblju oko 12. stoljeća, u kojemu su vehe- 
mentne raspre i oprečna stajališta potresali crkveno jedinstvo, nastala 
je nova koncepcija periodizacije historije koja je u velikoj mjeri bila u 
skladu s onim herezama koje su se negativno odnosile prema raskošnom 
životu i ponašanju crkvenih velikaša i dostojanstvenika i zahtijevali vra- 
ćanje na prvobitne principe kršćanstva. 

Gioacchino da Flore, “il calabrese abate Giovacchino" (kalabrijski 
opat Giovacchino), kako ga je spomenuo Dante u svojoj Božanskoj ko- 
mediji, u dvanaestom poglavlju treće knjige (Raj), rodio se u Celici oko 
1130. godine, a umro u Canaleu (Cosenza) 1202. Gioacchino da Fiore 
je objavio spis Concordia Veteris et Novi Testamenti (Slaganje Starog i 
Novog zavjeta) u kojemu je iznio novu periodizaciju historije. Ona se 
sastojala u trijadičkom stupnjevanju povijesti prema učenju o Svetom 
trojstvu. Tako je prvi stupanj historije stupanj Oca, a to je razdoblje 
Staroga zavjeta, doba gospodarenja i poslušnosti. Drugi stupanj i stupanj 
Sina, razdoblje Novog zavjeta, doba milosti i Evanđelja. Treći stupanj, 
koji tek nadolazi, stupanj je duha, eshatološka budućnost, buduće savr- 
šeno doba Svetoga duha koje će biti prožeto mističkom demokracijom 
bez gospode i Crkve. 

Istraživači Gioacchinova djela (H. Grundmann, E. Buonaiuti, E. 
Benz) drže da svojom eshatološkom konstrukcijom nije imao namjeru 
povući nikakve revolucionarne zaključke. Ali, s obzirom na vladajuća 
crkvena mišljenja, koja nisu pretpostavljala nikakvo društveno razdob- 
lje jednakosti, a pogotovo ne takvo u kojemu će vladati demokracija bez 
gospode i Crkve, ovaj je stav morao na kraju djelovati za Crkvu here- 
tički. I to se dogodilo samo pedesetak godina poslije, kada je 1254. Ge- 
rardo di Borgo San Donnino objavio u Parizu knjigu Liber introducto- 
rius ad Evangelium aeternum (Uvod u vječno Evanđelje). U toj knjizi 
je Gerardo objavio da treće razdoblje Duha svetoga, “vječno evanđelje", 
započinje u roku od nekoliko godina, tj. 1260. godine. Uzbuđenje je u 
crkvenim redovima bilo, naravno, enormno. Giovanni od Parme, general 
franjevačkog reda, u kojemu je i došlo do oduševljenog prihvaćanja 
Gioacchinove eshatološke vizije, bio je smijenjen, a Gerardo di Borgo 
San Donnino osuđen na doživotni zatvor. 

Ova filozofsko-utopijska koncepcija Gioacchina da Fiore nije imala 
dublji uvid u historiju i njezin razvoj niti je u tom smislu pridonijela 
obogaćivanju filozofskohistorijske spoznaje. Ali je svojim prvobitno-kr- 
šćanskim demokratizmom, svojim učenjem o jednakosti ljudi i budućoj 
harmoniji bez gospode i Crkve uvijek bila prisutna u tolikim kasnijim, 
naročito kršćanskim buntovničkim, revolucionarnim i kršćansko-soci- 


75 


FILOZOFIJA HISTORIJE 


jalističkim pokretima od husita i Th. Munzera do kasnijih kršćanskih 
reformatora i utopijsko-komunističkih autora 18. i 19. stoljeća. 

U tom dakle razvoju srednjovjekovnoga društva oformile su se dvije 
vladajuće klase, plemstvo i svećenstvo. U kršćanskoj teologiji i socijal- 
noj filozofiji, koju se poslije prozvalo organskom teorijom društva i dr- 
žave, ta klasna vladavina dobila je i supranaturalno objašnjenje i op- 
ravdanje. S tom teorijom susrećemo se još mnogo stoljeća, sve dok je 
postojao takav društveni odnos, ili barem njegovi ostaci i težnja za nje- 
govom obnovom. A to je u većini zemalja Evrope slučaj sve do 19. pa 
čak i do 20. stoljeća. 

To razdoblje od 11. st. pa dalje već je onaj period evropske historije 
koji je karakteriziran ponovnim oživljavanjem i snaženjem ekonomskih 
procesa, ponajprije trgovačkih, jačim razvojem nekih gradova, obrta, 
društvene komunikacije, a time i ideja. Samostanske i kaptolske škole 
već od 9. st. postoje u mnogim gradovima, a u 12. 1 13. st. neke od njih 
prerastaju u prve evropske univerzitete (Bologna, Pariz, Oxford, Pado- 
va). Pedagoške potrebe da se intenzivnije radi na logičkim i spoznajno- 
teorijskim problemima proizlazile su već iz činjenice postojanja pred- 
meta dijalektike u triviumu. Tako se tadašnja školska kršćanska filo- 
zofija počinje sve više interesirati za logičke spise grčko-rimske tradicije, 
u to vrijeme posebno za Porfirijeve i Boetijeve. Aristotelova glavna djela 
su bila do sredine 12. st. uglavnom nepoznata, napose originalna. Tako 
počinje i razdoblje velikih raspri unutar kršćanske filozofije o nekim 
logičkim i ontološkim problemima koje kulminiraju u tzv. raspri oko 
univerzalija. Rješavanje problema “egzistencije općeg", s dalekosežnim 
posljedicama za kršćansku dogmatiku (osobito u vezi s problemom bo- 
žanskoga trojstva), dovelo je do stvaranja dvaju oštro suprotstavljenih 
tabora: “nominalističko-konceptualnog", s Roscelinom iz Armorice 
(1050-1120), Gaunilom (11. st.) i Plerreom Abelardom (1079-1142) kao 
glavnim zastupnicima i “realističkog" s Anselmom Canterburyjskim 
(1033-1109), Guillaumeom od Champeauxa (1070-1121) i Bernardom 
od Clairvauxa (1091-1153). Raspre su bile ogorčene i nemilosrdne, a i 
pojedini su crkveni sabori presuđivali i osudivali pojedina stajališta, kao 
i npr. stavove o odnosu razuma i autoriteta ili o potrebi racionalnog ob- 
jašnjenja kršćanskih dogmi. Sav prije navedeni društveni polet morao 
je ojačati i samosvijest pojedinih slojeva ili pojedinaca. Problem odnosa 
razuma i autoriteta i rješavanje tog pitanja u korist razuma već se javlja 
kod Scota Eriugene (810-877), a nastavlja se u kršćanskoj filozofiji 11. 
i 12. st. 

Svi ti problemi nisu bili, naravno, poput većine filozofskih, ograni- 
čeni samo na logičko ili gnoseološko područje. Njihovi su dosezi zahva- 
ćali i cijelu metafizičku i socijalno-filozofsku problematiku, pa je zato 

Crkva i bila tako osjetljiva na njih. Sve ovo pokazuje da je usmjerenost 
kršćanske misli u ovom razdoblju već konsolidirane i materijalno i 
društveno snažne Crkve bila u mnogo čemu drugačija nego u početnom 
razdoblju formiranja kršćanske ideologije i Crkve. Augustinovi napori 
su odgovarali, kako smo vidjeli, razdoblju djetinjstva kršćanstva, kada 
se ono moralo oštro razgraničiti s poganskim, grčko-rimskim filozof- 
skim i kulturnim naslijedem i fundirati neke bitne istine kršćanstva o 
Bogu, Kristu, milosti i spasenju. Nakon osam stoljeća njezine burne 
historije, njezina snaženja ali, na kraju, i snaženja svjetovne vlasti, mo- 
ralo je doći i do klasnoga kompromisa (Wormski konkordat), a i do pot- 
rebe zaokruženja i sistematizacije teološke 1 filozofske misli. Dok je Pla- 
ton, a osobito grčki neoplatonizam, bio veoma povoljna misaona tradicija 
za njezino kršćansko preoblikovanje (Klement Aleksandrijski, Origen i 
Augustin); sveobuhvatni, sistematični i realistični je Aristotel bio kao 
stvoren za taj novi zadatak. Prenesen u 12. st. s arapske strane, još i 
sa značajnim komentarima Avicene, Ibn Badža (Avempace) i Averroe- 
sa, kristijanizirani Aristotel postaje osnova i bitni sadržaj najvišeg iz- 
raza skolastičke misli u djelima Alberta Magnusa (1193-1280) i Tome 
Akvinskog (1225-1274). 


Toma Akvinski 


S obzirom na filozofskohistorijsku problematiku, ni kod najznačaj- 
nijih njihovih mislilaca toga razdoblja nema mnogošta novog, što je 1 
posve razumljivo. Najjača ličnost, Toma Akvinski, ne samo da je bio 
zauzet prvenstveno izgradnjom cjelovitog sistema kršćanske filozofije 
(Summa theologica), nego je u filozofskohistorijskim pitanjima uglav- 
nom ostajao u Augustinovim okvirima. Bitni razlog je, mislim, u tome 
što slab razvoj i znanosti i filozofije do tog vremena nije donio nikak- 
vih važnijih novih spoznaja i podataka da bi se Augustinovoj koncepciji 
moglo nešto bitnije dodati ili je prevladati. Osnova kršćanskoga filozof- 
skohistorijskog koncepta je i tada bila i ostala Biblija, naročito Stari 
zavjet, pa su koordinate sagledavanja historijskog procesa i u tom raz- 
doblju vrhunca skolastike morale biti iste. Raspon historije, raspon his- 
torijskih zbivanja, morao je i dalje biti od stvaranja i pojavljivanja pr- 
vog čovjeka (Adam) do posljednjeg suda, tj. konačne božanske presude. 

Zato se filozofskohistorijska problematika i kod Tome Akvinskog po- 
javljuje uglavnom u razmjeru koji smo mogli konstatirati i kod Aristo- 
tela, koji i u ovome služi Tomi kao bitna osnova (Politika i Nikomahova 
etika). Zbog toga je Toma u svom sistemu filozofije više zaokupljen ti- 
me da izgradi socijalno-filozofsku teoriju i koncepciju koja će filozofski 

utemeljiti i posvetiti jedno društvo koje je nakon nekoliko stoljeća unut- 
rašnjih promjena i borbe za investituru dobilo svoje postojanije obrise 
kao konsolidirano feudalno društvo. Toma Akvinski nije u ovoj proble- 
matici nikakav revolucionar, što bismo mogli možda uvjetno, u tim his- 
torijskim okvirima, reći za Roscelina, Abelarda ili Sigera od Brabanta, 
nego veliki sintetičar i sistematizator, za što je uvijek potrebno da se i 
pomire neki radikalnije suprotstavljeni stavovi. To se već vidjelo i u nje- 
govu rješenju problema univerzalija, gdje je zapravo svakoj zaraćenoj 
strani dao pravo. Aristotel mu je ponovno poslužio da univerzalnije 
shvati i u stvarima i poslije stvari (universalia sunt in rebus i post res), 
a kršćanski supranaturalizam, Aristotelu i starim Grcima u takvu ob- 
liku posve stran, omogućuje mu da univerzalije objasni kao postojeće i 
prije stvari, tj. u božanskom umu (ante res), u kojemu postoji a priori 1 
cijela inscenacija historije i sudbina svakog pojedinca. 

Upravo zato i cijela minuciozna analiza problematike prirodnog pra- 
va i prirodnog zakona, kao i ostalih društvenih prava (pozitivno, očin- 
sko, vladalačko, vlasničko itd. pravo), koju Toma daje u Summi i De 
regimine principium, završava u biti s apologijom feudalnog poretka, 
jednom organicističkom teorijom društva koja je poslužila kasnijim kon- 
zervativnim i reakcionarnim misliocima u obrani feudalnog apsolutizma 
(Bossuet, njemačka historijska pravna škola). 

Uspoređujući društvo s tijelom, organizmom, gdje glava upravlja 
udovima tijela, a duša samim tijelom, tako i socijalno tijelo treba glavu 
da bi upravljala socijalnim udovima. Nije potrebna velika oštroumnost 
da se u toj glavi spoznaju svjetovni feudalci, knezovi i carevi, a u duši 
Crkva i kršćanska dogmatika. A udovi ostaju svi oni koji su poslije proz- 
vani trećim staležom, od građana trgovaca i obrtnika do kmetova i slo- 
bodnih seljaka. Budući da je ovaj svijet božansko djelo, to je i struktura 
socijalnih odnosa božanskog porijekla, pa prema tome vječna, apsolutna 
i nepromjenjiva. Zato su već mnogi s pravom zaključili da je “pragma- 
tički smisao prirodnog zakona kod Tome apologija božanskog karaktera 
feudalnoga društvenog poretka", 

Toma Akvinski je, slijedeći Aristotela, morao posvetiti veliku pažnju 
i analizi različitih mogućih sistema, ali uvijek postojećega feudalnog 
društva. Uspoređujući različite oblike vladavine, zaključuje da treba iz- 
bjegavati svaku onu vladavinu koja vodi tiraniji, a opredjeljuje se za mo- 
narhiju koja se mora oslanjati na narod, a ne za apsolutnu. U skladu s 
Aristotelovim razmišljanjima u Politici, T. Akvinski se opredjeljuje za 
monarhiju i aristokraciju, ali, u krajnjoj liniji, naginje ipak Aristotelovoj 


2 Franz Borkenau, Prelazak s feudalne na građansku sliku sveta, Beograd 1983, 
str. 41. 

politeji, tj. onomu društvenom uređenju koje bi bilo kombinacija mo- 
narhije, aristokracije i demokracije. “To je naime najbolja organizacija 
države, da je ona mješavina kraljevstva, ukoliko jedan stoji na čelu, i 
vladavine najboljih (aristocratia), ukoliko mnogi prema vrlini sudjeluju 
u upravljanju; i narodne vladavine (demokratia), ukoliko iz sunarodnja- 
ka mogu biti izabrani kneževi i izbor kneževa pripada narodu.?“ Toma 
Akvinski je mislio da je to u skladu s Božjim zakonom, jer su i Mojsije i 
njegovi nasljednici vladali kao kneževi, ali je uz njih cijeli narod još izab- 
rao 72 najstarija člana zajednice prema vrlini. 

Inače u raspri o primatu između crkvene i carske vlasti svaki dos- 
ljedan kršćanin morao je dati primat organizaciji kojoj je duhovno pri- 
padao. To je proizlazilo već, kako smo vidjeli, iz Augustinove koncepcije 
dviju država, kao i iz kršćanske koncepcije primata duha nad materi- 
jom. Pa tako, kao što je Krist podložan Bogu Ocu, tako su i kršćanski 
vladari podložni papi u Rimu. Bilo je to još uvijek vrijeme, bez obzira 
na Wormski edikt, oštrih borbi između Crkve i carstva za primat, kada 
su naročito pape Inocent IV (1243-1254) i nešto poslije papa Bonifacije 
VIII. (1294-1303) pokušali svim silama dosljedno provesti učenje o “dva 
mača" u korist Crkve. Ali, vremena su se već mijenjala u korist novih 
monarhija, osobito francuske, i ovisnost papa o tim moćnim suparnici- 
ma postaje veća. Premještanje papinskog sjedišta iz Rima u Avignon i 
razdoblje “avinjonskog sužanjstva" najbolji je dokaz o kraju one snaž- 
ne i svjetovne uloge koju su pape, kao Grgur VII, Aleksandar III. ili 
Inocent III, imali od 11. do 13. stoljeća. 

Filozofskohistorijski koncept i socijalnofilozofska teorija države i vlas- 
ti koji su nastali u razdoblju skolastike, naročito na njezinu vrhuncu, 
bili su tipična misao svoga vremena i izražavali strukturu i odnose sna- 
ga feudalnog društva koje još nije počelo silaziti s historijske scene. Ono 
je u sebi nosilo još uvijek niz proturječja i tenzija, između centralistič- 
kih težnji pojedinih kraljevskih kuća i samostalnih feudalaca, izmedu 
svjetovne i duhovne vlasti (koja je bila i jedan od najkrupnijih feudala- 
ca), pri čemu se jezičac na vagi čas priklanjao na jednu, čas na drugu 
stranu. Još uvijek je to društvo imalo raison d'etre svoga historijskog 
postojanja, jer su nove progresivne društvene snage, koje će mu se su- 
protstaviti i na kraju ga dramatično prevladati, bile tek u nastajanju. 
Vrijeme građanskih socijalnih revolucija bilo je od vremena Tome Ak- 
vinskog još uvijek udaljeno dobrih četiri do pet stoljeća. 

Ali poslije, u periodima evropskih kontrarevolucija i restauracije, na- 
kon privremenih poraza revolucije početkom 19. st., pa čak i radničkih 
pokreta u 19. st., organska teorija društva, koncept božanskog porijekla 


3 Thomas von Aquino, Summe der Theologie, sv. II, Leipzig 1939, str, 505-506. 

države i nacije, ili glorifikacija nacije i države kao općega, bitnog i nadre- 
đenog pojedincu i klasama, postaje teorijski izraz reakcionarnih snaga 
modernoga svijeta. 

Tu Augustinovu i Tominu koncepciju božanske predodređenosti 
države, staleške organske strukturiranosti nalazimo u različitim njezi- 
nim oblicima sve do novijeg vremena. U 17. stoljeću, kada su građan- 
ski mislioci već snažno istupili s teorijom prirodnog prava i društvenog 
ugovora, koja je bila usmjerena protiv prije navedene teorije, u Fran- 
cuskoj je J. B. Bossuet (1627-1704) žestoki branitelj kršćanstva i vjer- 
ni poklonik francuskog apsolutizma, koji je za njega pravedan, istinit i 
vječan.“ U periodu restauracije u Francuskoj Louis de Bonald (1754- 
1840) i Sardinac Joseph de Maistre (1754-1821), odgojen kod talijan- 
skih jezuita, ali piše na francuskom jeziku, zastupa u biti istu koncep- 
ciju kada je, po njemu, vladavina aristokracije vječni zakon prirode s 
kojim su principi Francuske revolucije u flagrantnoj suprotnosti.“ Ovu 
liniju katoličkoga organicističkog i nacionalističkog anakronizma mo- 
žemo pratiti sve do Ch. Maurrasovih (1868-1952) pokušaja da oživi 
akcije za monarhiju i katoličanstvo u Francuskoj, osnivajući i reakcio- 
narnu i katoličansku “Action frangaise?*. 

Sličan razvoj filozofskohistorijske i socijalnofilozofske misli možemo 
pratiti, da navedemo samo još jedan primjer, u Njemačkoj, o kojoj će- 
mo imati prilike poslije mnogo više raspravljati. Jedan dio njemačkoga 
građanstva, razočaran zbivanjima oko Francuske revolucije, a nemoćan 
da postane u tom razdoblju početka 19. st. stvarni subjekt historije, 
svoje poglede vraća u prošlost, u srednji vijek. Historijska pravna škola 
je najizrazitiji predstavnik toga pravca, protiv koga je polemizirao još 
Hegel, pa čak i mladi Marx. 

Od Adama Millera (1779-1829), K. L. von Hallera (1768-1854) do 
FJ. Stahla (1802-1861)" i drugih manje istaknutih, svi su oni oštri 
protivnici teorije prirodnog prava, teorije o historijskom postanku drža- 
ve putem društvenoga dogovora, pa naravno i koncepta i stvarnosti re- 
volucije. Svi su oni zastupali teoriju da su društvo i država identični, 
da je država božanska tvorevina i da kao svaki organizam mora imati 


4. J.B. Bossuet, Politique tiree de VEcriture Sainte (1679-1709) i Discours sur 
Uhistoire universelle (1681). 


5 Joseph de Maistre, Essai sur le principe generateur des constituions politique 
(1822). 


6 Ch. Maurras, Enquete sur la Monarchie (1900-1909). 


7 A. Miller, Elemente der Staatskunst (1809), K. L. von Haller, Restauration der 
Staatswissenschaften (1816), FJ. Stahl, Philosophie des Rechts nach geschic- 
hilicher Ansicht (1830-1837). Vidi takoder F v. Baader (1765-1841), Schriften 
zur Gesellschaftsphilosophie. 

svoje upravljače (aristokraciju) i podanike — ostale radne staleže. Vla- 
davina moćnijih — u ovom slučaju feudalne aristokracije — za njih je 
vječni poredak Boga, pa su tako svi oni bili ne samo duhovni izraz jed- 
nog već reakcionarnoga njemačkog feudalnog apsolutizma, nego i idej- 
ni protivnici naprednih ideja njemačkoga građanstva, kristaliziranih u 
velikim sistemima od Kanta do Hegela. Sve ove romantične i organske 
teorije o postanku države i nacija, kao primarnih i božanskih, na kraju 
su, u sasvim drugim uvjetima i s nešto drugačijom socijalnom i filozof- 
skom osnovom, doživjele svoju reakcionarnu konkretizaciju i ujedno dra- 
matičan i neminovan krah u njemačkom nacionalsocijalizmu i svim fa- 
šistoidnim sistemima diljem cijeloga svijeta. 

Dok je Evropa sredinom srednjega vijeka nazadovala, i ekonomski i 
kulturno, materijalno i duhovno vodstvo na velikom dijelu nekadašnje- 
ga Rimskog Carstva, ali i širem prostoru, kroz nekoliko stoljeća preu- 
zimaju Arapi. Bio je to također čudesan fenomen u svjetskoj historiji. 
Arapska nomadska plemena za osamdesetak godina ovladala su pros- 
torom od Indije preko sjeverne Afrike do Španjolske. 

Muhamedova snažna i mistična ličnost, s novim monoteizmom, na 
tradicijama židovstva, kršćanstva i arapskog hanifizma, nadahnula je 
poletom i nadama što nomadsko, što već postojeće gradsko arapsko sta- 
novništvo da budu pobornici nove vjere. Kao ratnici i osvajači — od pri- 
mitivnih i siromašnih nomada postaju bogati vladari i gospodari pros- 
tranih područja, na kojima su stanovnici bili i materijalno i duhovno 
znatno iznad njihove razine. Od 630-ih godina, kada su počeli osvajati 
Perziju, pa do 714. kada je osvojena Španjolska — novo carstvo je bilo 
uglavnom utemeljeno. Historičari su već dali dovoljno podataka i ana- 
liza za razumijevanje te osvajačke eksplozije i tako brzog uspjeha. Na- 
ročito treba, mislim, istaći činjenicu da su Perzijanci i Bizantinci nas- 
tojali ovladati trgovinom i trgovačkim putovima i u Arabiji, što već 
bogatim mekanskim Korejšitima nikako nije bilo u interesu, Ali je za 
otpor bilo potrebno jedinstvo arapskih plemena kojega dotad nije bilo, 
jer je svako pleme živjelo ne samo zasebno nego i s veoma različitim 
vjerskim pogledima. Muhamed im je svojim novim monoteizmom i fa- 
talizmom ulio onaj vjerski fanatizam koji ih je ne samo ujedinio nego i 
potaknuo na takve osvajačke podvige za koje razjedinjeni u prijašnjim 
plemenskim zajednicama nisu bili uopće sposobni. 

M. Brandt je tu situaciju sažeto veoma dobro ocrtao, nakon što je 
ustvrdio da su već postojale težnje mekanskih trgovaca da svoj utjecaj 
prošire na što veće područje Poluotoka, i da su postojala već nastojanja 
da se prevlada politeistička rascjepkanost. “Ovakve težnje za ujedinje- 
njem Arabije na temelju vjerskog jedinstva postajale su tijekom VI. st. 
sve izraženije jer su vanjske okolnosti nametale Hedžasu da sve više 
računa na vlastite ekonomske snage arapskog stanovništva. Perzijska 
vlast u Jemenu sve je više osujećivala da to područje djeluje kao vezna 

karika arapske daleke trgovine; a i Bizant i Perzija nastojali su da sami, 
preko svojih vazalnih država na obrubovima Poluotoka (kraljevstva 
Gasanida i Lahmida), vlastitom trgovinom prožmu Arapski poluotok. 
Tako se postupno oko središnjih arapskih zemalja stvarao obruč koji je 
težio da ih suzbija od pristupa plodnim područjima na sjeveru i sjeve- 
roistoku i od sudjelovanja u trgovini na Indijskom oceanu. 

Za ekonomski najekspanzivnije snage na Poluotoku postajalo je sve 
očitijim da je nužno slomiti taj obruč ekonomske blokade i izboriti pris- 
tup iz pustinjskih i polupustinjskih oblasti u plodnije krajeve. To je bilo 
moguće postići samo sjedinjenjem arapskih plemena i njihovim podvr- 
gavanjem jednoj volji koja će slomiti pogranične zapreke i prihvatiti 
neko načelo rata i osvajanja radi izmjene sveukupnoga geopolitičkog 
položaja arapskog stanovništva. 

Iako je mekanska trgovačka oligarhija osjećala potrebu takvog izlas- 
ka, ona nije umjela naći najsvrsishodniji put za njegovo ostvarenje. Uči- 
nio je to osnivač islama, Muhamed, pripadnik jedne pobočne loze u ple- 
menu Korejšita, koja nije postala sudionikom postignutog prosperiteta. 
U biti, on je izvršio sintezu židovstva, kršćanstva i hanifizma sa starim, 
rodovskim vjerskim tradicijama arapskih plemena i time dao idejnu 
podlogu njihovu ujedinjavanju. Ali tim je vjerskim shvaćanjima prirod- 
no načelo o solidarnosti svih Arapa i o potrebi bespoštedne borbe pro- 
tiv svih njihovih neprijatelja. Time je uglavnom oružje za velike vojne 
pothvate Arapa bilo iskovano." 

Drugi moment koji je išao na ruku arapskim osvajanjima jest i či- 
njenica da su upravo u tom razdoblju osjetno slabili i perzijsko carstvo 
i bizantinsko nakon Justinijana i Justina II. 

Evropa se tako suočila s novom civilizacijom, njoj posve stranom. 
Osim toga, osvojivši bazen Sredozemnog mora Arapi su, kako je to već 
konstatirao Pirenne, za nekoliko stoljeća otrgli Evropu od njezine kul- 
turne kolijevke i presjekli komunikacije s Istokom, koje su za Evropu 
bile presudne i u materijalnom i u kulturnom pogledu. “Zapadna Ev- 
ropa je prvi put od ostvarenja Rimskog Carstva bila izolirana od osta- 
loga svijeta. Sredozemno more, kojim je ona dotad saobraćala s civili- 
zacijom, zatvaralo se pred njom. I to je možda najvažnija posljedica 
muslimanske ekspanzije za razvoj opće historije. Jer kršćanstvo Zapa- 
da, odsječeno od svojih tradicionalnih saobraćajnih veza i postavši po- 
sebnim, odvojenim dijelom svijeta, koji je mogao ubuduće računati samo 
sa samim sobom, bit će primorano da se razvija uz pomoć svojih vlasti- 
tih snaga. Odvraćeno od Sredozemnog mora, ono će prenijeti svoje na- 
pore prema zasad još barbarskim područjima s druge strane Rajne i na 


8 M. Brandt, Srednjovjekovno doba povijesnog razvitka, str. 303-304. 

obale Sjevernog mora. Evropsko će se društvo uvećati i najzad prerasti 
nekadašnje granice Rimskog Carstva. S Franačkim carstvom nastaje 
jedna nova Evropa, u kojoj će se izgraditi ona zapadna civilizacija koja 
je bila pozvana da postane civilizacijom cijeloga svijeta."? U tim zbiva- 
njima sigurno treba tražiti jedan od bitnih uzroka kasnijeg procvata ev- 
ropskoga građanstva i cijele materijalne i duhovne kulture koje je ono 
sa sobom nosilo i što je uvjetovalo, kako ćemo vidjeti, novi veliki histo- 
rijski prijelom u razvoju evropske i svjetske kulture i civilizacije. 

Do tog vremena primat u ekonomskom i kulturnom razvoju preu- 
zeli su Arapi, a Bagdad i Cordoba postaju kulturni centri tadašnjeg svi- 
jeta. Iako su Arapi bili zadojeni vjerskim fanatizmom i stvorili teokrat- 
sku državu, gdje su Crkva i država bile gotovo identične, začuđujući je 
bio ne samo materijalni nego i duhovni procvat novoga carstva. Ta 
nova kultura nije mogla biti naročito originalna, jer su i njezini nosioci 
bili kulturno nerazvijeniji od naroda koje su pokorili. Ali su zato pokaza- 
li izvanrednu sposobnost asimilacije raznih utjecaja i kulturnih tradici- 
ja. U graditeljstvu su bili osobito prisutni perzijski, indijski i bizantski 
utjecaji, u privredi nasljeđuju ratarske, obrtničke i trgovačke tradicije 
pokorenih naroda, prenose na Zapad mnoge dotad nepoznate kulture i 
pronalaske, od šećerne trske, pamuka i riže do svile, papira i kompasa. 
Prevode djela grčko-rimske filozofije i kulture, stvaraju goleme bihblio- 
teke, a Bagdad u razdoblju Abasida (8-9. st.) postaje kulturni centar ta- 
dašnjeg svijeta. Sredinom 9. st. osniva se Akademija kalifa Al-Mamuna 
u kojoj se, posebno za vrijeme upravitelja biblioteke Husaina ibn Išaka 
(809-873), nestorijanskoga kršćanina iz Hire, prevode s grčkoga Galen, 
Platon, Aristotel, Biblija, Hipokrat, Arhimed, Euklid, Eratosten i dr. 

Jednako se tako razvija bujan kulturni i znanstveni život u Španjol- 
skoj i kordovskom kalifatu, naročito za vrijeme kalifa Al-Hekama. Stva- 
ra se jedna od tada najvećih biblioteka, a u Cordobi rade poznati histo- 
ričari Al-Razi, Isa, Ibn Haijan, koji piše povijest Španjolske od 8. do 10. 
st., i /bn Hazm (994-1064) koji je bio jedan od najvećih islamskih poli- 
histora te mnogi drugi. 

Po uzoru na Al-Mamuna i njegovu Akademiju u razdoblju vladavine 
Fatimida u Egiptu kalif Al-Hakim osniva svoju Akademiju, u kojoj se 
također skupljaju i prevode sva značajnija djela dotadašnje kulture. 

Poznato je da su u tim i drugim središtima novoga carstva znan- 
stveno i praktički djelovali mnogi tada najpoznatiji liječnici, astronomi, 
matematičari, geografi, filozofi, historičari i dr. Njihovi znanstveni re- 
zultati na tim područjima bili su izvanredni, pa ih je i Evropa dijelom 
koristila. Taj procvat cjelokupnoga života doživljava svoje vrhunce u 


9 H. Pirenne, Povijest Evrope, str. 29. 

bagdadskom kalifatu pod upravom vezira Miram al-Mulka koji umire 
1092. godine. 

Medutim, od polovine 11. stoljeća započinju pomalo dezintegracijski 
procesi u tom velikom imperiju. Na istoku se kalifat u svojim unutraš- 
njim borbama sve više oslanja na Seldžuke, koji time počinju igrati sve 
veću ulogu u tom dijelu imperija. Njega su inače od samih početaka pot- 
resale plemenske i dinastijske borbe i vjerske raspre, a tako i borbe s 
pokorenim narodima, osobito s Berberima. 

Jednako tako, slično kršćanstvu, i ovaj vjerski monoteizam je sam 
po sebi izazivao različita tumačenja božanske svemoći i providnosti, a 
još više su razne plemenske zajednice polagale isključivo pravo na vjer- 
sku ortodoksiju. Tako su tenzije i sukobi između sunita i šiita bili traj- 
no na dnevnom redu, kao i borbe protiv različitih drugih struja koje su 
nastajale kao otpor i protest protiv bogatog i raskošnoga života vlada- 
Jućih slojeva. I islam poznaje, kao i kršćanstvo, radikalne egalitaristič- 
ke struje (haridžiti), kao i razne struje koje su zastupale slobodu volje 
kod čovjeka (kadariti, mutazaliti) ili strogu predestinaciju (džabiti). Sve 
stvima i kalifska je vlast — bilo ona Omejida, Abasida ili kordovskih ka- 
lifa u Španjolskoj - počivala na nesmiljenim represalijama. 

Sve te unutrašnje suprotnosti, raspre i sukobi postupno su slabili 
sve dijelove imperija koji se i na istoku i na zapadu od 11. st. počinje 
dijeliti, slabiti i pretvarati u veći broj samostalnih arapskih država. U 
12. i 13. st. kršćanska je rekonkvista u Španjolskoj već potisnula Arape 
iz gotovo cijele zemlje. Nakon 1248. godine, Arapima ostaje samo pod- 
ručje Granade, koje drže još oko dva stoljeća. 

U tom razdoblju od 9. do 12. stoljeća arapska je znanost i filozofija 
postigla tako značajne rezultate da se s pravom može kazati da je bila 
prva znanstvena sila u svijetu, prema kojoj je tadašnja Evropa osjetno 
zaostajala. Ovaj sumarni pregled što slijedi potreban je samo zato da 
nam objasni, barem donekle, kako su bili mogući takvi grandiozni re- 
zultati na području filozofije historije i sociologije kao što je bio slučaj 
kod Ibn Halduna. On ima iza sebe plejadu izvanrednih filozofa, histo- 
ričara i geografa u čijim je djelima već bio sakupljen golem znanstveni 
materijal i objašnjene mnoge historijske pojave. Koliko su to bili veliki 
utjecajni umovi pokazuje nam opasežno djelo o algebri slavnoga mate- 
matičara Muhameda ibn Musu al-Horezmija (780-oko 850) čije je djelo 
u 12. st. - kad započinje prevođenje i upoznavanje arapskih mislilaca u 
Evropi — prevedeno na latinski, te je u evropskim školama služilo kao 
udžbenik sve do 16. st. Ili djelo značajnog aristotelovca Ibn Sine (Avi- 
cena) (980-1037) iz srednje Azije, čijih se pet knjiga o medicini (Kanon 
liječništva) također prevodi na latinski u 12. st. 


85 


FILOZOFIJA HISTORIJE 


U filozofiji je aristotelizam doživio svoj uspon i procvat u djelima Al 
Kindija (9. st.), preko Al-Farabija (10. st.) do Abu Ali Ibn-Sine (Avice- 
ne), koga smo već spomenuli, i čije je npr. rješenje problema univerzalija 
dva stoljeća poslije u potpunosti preuzeo najveći skolastičar Zapada 
Toma Akvinski. Na Zapadu, u Španjolskoj, aristotelizam je doživio svoj 
najviši uspon kod Ibn Badža (Avempace) krajem 11. st. (umro 1138), 1 
kod najvećega arapskog aristotelovca Ibn Rošda (Averroes) (1126-1198) 
koji je, posebno od 12. st. dalje, kada je započelo masovnije prevođenje 
arapskih djela u Evropi, najjače djelovao na razvoj evropske filozofske 
misli. 

Ovoj arapskoj plejadi aristotelovaca treba dodati i značajne židovske 
filozofe u Španjolskoj. Od neoplatoničara Salamona Ben Gabirola (Avi- 
cebron) (1020-1070) do aristotelovaca, Avrama Ben Davida (12. st.), 
Mojseja Ben Majmona (Majmonid) u 12. st. i Levija Ben Gersona (Ger- 
sonid) (1288-1344), židovska je filozofija takoder imala veoma znača- 
jan utjecaj na evropsku skolastiku i na filozofsku misao uopće. Oni su 
ujedno bili i neumorni prevodioci antičke i arapske filozofije na latin- 
ski jezik, pa su postojale i cijele porodice prevodilaca, kao npr. čuvena 
porodica Tibonida iz Andaluzije. 

Za razumijevanje su Ibn Haldunove misli jednako tako značajni 
arapski historičari i geografi, među kojima je od 9. do 11. stoljeća bilo 
mnogo poznatih pisaca geografskih djela u kojima ima mnogo podataka 
o privredi, stanovništvu, običajima i povijesnim zbivanjima od Indije do 
Srednjeg istoka, Balkana i slavenskih zemalja. Od mnogih historičara 
treba spomenuti barem Al Tabarija koji piše historiju od stvaranja svi- 
jeta do 995. godine (Anali apostola i kraljeva), te Al-Masudija iz Bag- 
dada (umro 956) koji piše povijest Rimskoga Carstva, Bizanta, Perzije, 
Indije, Židova i islamskih zemalja (Zlatne livade i rudnici dragulja; 31 
svezak). U tom djelu postoje mnogi podaci o utjecaju prirodnih uvjeta 
na razvoj pojedinih naroda, o ljudskim interesima i shvaćanjima kao 
motivima i uzrocima historijskih zbivanja. 

U Španjolskoj su među ostalima poznati historičari Al-Razi i Ibn 
Haijan (10-11. st.), koji piše povijest Španjolske od kraja 8. do kraja 10. 
stoljeća, te Ibn Hazm (994-1064), jedan od najvećih španjolskih islam- 
skih polihistora i prvi kritički analitičar biblijskih tekstova. 

Sve je to bilo potrebno barem sumarno spomenuti da bi se shvatilo 
da su i za tako genijalan pothvat, kao što je bio Ibn Haldunov, bile pot- 
rebne mnoge znanstvene i filozofske pretpostavke, mnogi uvidi i objaš- 
njenja historijskih zbivanja i široka poznavanja života i razvoja mno- 
gih naroda od Dalekog istoka do Španjolske. Prema tome, Ibn Haldun 
je za svoja teorijska razmišljanja i analize imao ponajprije već golem ob- 
rađeni materijal o životu raznih naroda koji se nisu razvijali u jedna- 

kim geografskim i historijskim uvjetima i okolnostima; nadalje, neke 
svoje znanstvene predšasnike koji su uočavali i značenje geografskih 
uvjeta i čovjekovih interesa u društvenom razvoju; jednako mu je tako 
i razvoj njegova vlastitog islamskog svijeta pružao očigledan historijski 
materijal za objašnjenje zajednice koja je za samo jedno stoljeće tran- 
sformirala svoj život od primitivne, nomadske plemenske zajednice u 
bogatu vladajuću klasu golemog imperija. Svemu tome, za razumijeva- 
nje djela Ibn Halduna, treba svakako dodati značajne filozofske rezul- 
tate arapskih i židovskih neoplatoničara i aristotelovaca od kojih je Ibn 
Haldun mogao baštiniti prijeko potrebnu filozofsku analizu i apstrak- 
ciju, toliko potrebnu za filozofskohistorijske i teorijskosociološke uvide 
i uopćavanja što ih imamo u njegovu djelu. Ne treba pritom zaboraviti 
ni veliku grčku filozofsku i historijsku tradiciju o kojoj smo govorili u 
prvom poglavlju. 

Abd ar-Rahman ibn Muhamed ibn Haldun rođen je 1332. u Tuni- 
su, u arapskoj aristokratskoj obitelji koja je za vrijeme kršćanske re- 
konkviste emigrirala iz Seville u Tunis. Njegova životna historija, a još 
više znanstvena, više je nego zanimljiva i gotovo jedinstvena. Do smrti 
1406. godine u Kairu, njegov je život bio prvenstveno posvećen raznim 
pozivima od diplomatskih i političkih do profesorskih i sudačkih u raz- 
nim krajevima arapskih država sjeverne Afrike. Sve bi to bilo davno 
zaboravljeno, kao što su zaboravljeni bezbrojni nekadašnji vlastodršci, 
knezovi i prelati, kojima su za života bile iskazivane sve moguće počasti 
i slavlja, i za historiju ljudske misli ne bi imalo nikakva značenja da se 
Ibn Haldun nije u jednom trenutku svoga životnog puta potpuno po- 
vukao iz javnog života i u alžirskom dvorcu Kala ibn Salame za četiri 
godine napisao svoje poznato djelo Mukaddima, i nakon toga se ponov- 
no vratio u koloplet javnoga i političkog života. 

Takav postupak, gotovo jedinstven u cijeloj historiji svjetske misli, 
samo ukazuje na izvanrednu i originalnu ličnost koja je, uza sve svoje 
diplomatske i političke aktivnosti, duboko razmišljala o biti i smislu 
historije, studirala svu relevantnu literaturu i došla do novih, potpuni- 
Jih i originalnih objašnjenja, za koja je bio i sam potpuno svjestan. U 
svojemu danas već slavnom djelu Mukaddima, koje je Evropljanima 
bilo sve do najnovijega doba nepoznato, izričito napominje da je napi- 
sao o “povijesti knjigu u kojoj skidoh veo s postanka naroda, i koju po- 
dijelih na poglavlja što sadrže podatke i poglavlja što sadrže istraživa- 
nje uzroka. [...] Iznađoh originalno učenje, originalnu metodu i stil?!" 


10 Ibn Haldun, /z Mukaddime, tekst preveo Daniel Bučan i objavio sa svojim op- 
širnim uvodom Realistički racionalizam Ibn Halduna, Zagreb 1976, str. 62-63. 
Nešto kasnije je Hasan Sušić napravio također izbor iz tog djela i ujedno ga 
preveo. Djelo je pod naslovom Mugaddima objavljeno u Sarajevu 1982. 

Što je to zbog čega možemo s pravom Ibn Halduna ubrojiti među 
najveća imena, naročito na području filozofije historije, među osnivače 
sociološke misli i misaonog anticipatora i najdubljih uvida i spoznaja o 
čovjeku i ljudskoj historiji, što ih nalazimo u evropskoj filozofiji 18. 1 19. 
st., a osobito u Marxovu djelu? 

U vezi s problematikom historije Ibn Haldun postavlja dva zadatka: 
da odredi historiju kao znanost i da pronađe zakone i uzroke onoga ob- 
jektivnog zbivanja koje također nazivamo historijom. Historija kao zna- 
nost, piše Ibn Haldun, uči nas promjenjivosti, jer sve što postoji pod- 
ložno je tom osnovnom zakonu. Ona provjerava i objašnjava ono što je 
bilo i što jest i tražeći uzroke pojedinih dogadanja historija je “duboko 
ukorijenjena u filozofiji"!!. Već se iz ovog zaključka vidi da Ibn Haldunu 
nije stalo samo do opisivanja i objašnjavanja pojedinih historijskih zbi- 
vanja, nego ga prvenstveno zanima filozofskohistorijska problematika, 
tj. da otkrije one specifične zakone koji historiju čine različitom od dru- 
gih prirodnih zbivanja. Zato je za njega “kriterij za razlučivanje istine 
od neistine u povijesnom izvješću mogućnost ili nemogućnost (da se do- 
godilo ono o čemu je riječ), zatim da razmotrimo ljudsko društvo, to jest 
“umran i da razlikujemo promjene što ga zadešavaju u skladu s njego- 
vom specifičnom prirodom od onoga što je slučajnost, od onoga što nije 
važno i od onoga što se nije moglo dogoditi. Kad postupamo tako, slu- 
žimo se zakonom koji nam pomaže da u povijesnom izvješću sa sigur- 
nošću razlučujemo točno od pogrešnog i autentično od lažnog.?!? 

Ibn Haldun je veoma dobro poznavao mnoga dotadašnja historijska 
i teološka djela 1 bio je svjestan koliko u njima ima nekritičnog preno- 
šenja raznih predaja, mitova, predrasuda itd. Njemu je stalo da očisti 
historijsku znanost od svih tih negativnosti 1 ograničenja, a zato je pot- 
rebna ponajprije kritičnost i racionalnost. Kroničari uglavnom diktiraju 
i prenose ono što čuju, ali “razum svojim prosuđivanjem razabire isti- 
nu, a znanje mu otkriva i obasjava zrcalo istine"!*. Drugi je princip kri- 
tičnost, jer se ne može oslanjati samo na prenošenje tradicija u priča- 
nju i iznošenju činjenica. Treba otkrivati zakone što vladaju običajima, 
otkriti osnove politike i narav 'umrana i usporediti ih s onim što se pre- 
nosi i pripovijeda. “Povjesničaru je potrebno poznavanje temelja politike 
i naravi stvari, poznavanje razlika u načinu života, karakteru, običaji- 
ma, vjerovanju i doktrinama i ostalim stvarima što vladaju među naro- 
dima, zemljama i epohama. Nužno je da povjesničar bude obaviješten 
o aktualnom stanju svega toga, da utvrdi sličnost toga ili različitost s 


11 Ibn Haldun, Iz Mukaddime, op. cit., str. 61. 
12. Ibn Haldun, tbid., str. 69. 
13 Ibn Haldun, tbid., str. 62. 

prošlošću i da obrazloži te sličnosti i razlike. On mora poznavati počet- 
ke dinastija i vjera, motive njihova pojavljivanja, motive njihova razvo- 
ja, njihovih nosilaca i njihove povijesti, kako bi mogao shvatiti uzroke 
svim događajima, oslanjajući se na bit povijesnog događaja. Tako će mo- 
ći usporediti prenesenu vijest s načelima i kriterijima što ih posjeduje, 
pa ako se ona slaže i poklapa se istinita je, a ako se ne slaže, onda je 
netočna te je valja odbaciti.?1* 

Sve je ovo veoma moderno izrečeno pa čak i mnogo dublje od razli- 
čitih čak i suvremenih historijskih pozitivizama, koji često ne postav- 
ljaju ni pitanje o motivima pojedinih historijskih zbivanja a kamoli o 
“temeljima politike i naravi stvari" i o “biti povijesnog događaja". A 
kad tome još dodamo da je Ibn Haldun bio potpuno svjestan da su ne- 
točnosti i neistine u pisanju historije rezultat sklonosti određenim ide- 
jama i doktrinama, što bismo mi danas nazvali ideologijama, njegov 
nam izvanredan kritički duh postaje još više zadivljujući. Ako je duh, 
pisao je Ibn Haldun, “priklonjen nekoj određenoj ideji ili doktrini, prih- 
vaća nekritički ono što se slaže s njegovim sklonostima. Te sklonosti i 
dogme onemogućuju njegovu razumu da razlučuje i razjašnjava. Tako 
on prihvaća neistinu i prenosi je.?15 

Time se naravno ne iscrpljuje dubina i originalnost Ibn Haldunova 
genija. U skladu sa svojim principima produbljuje on svoje filozofsko- 
historijsko istraživanje, započinjući od nekih primarnih antropološko- 
historijskih problema da bi razumio “bit povijesnih događaja“. A ona 
može biti zasnovana jedino u samom čovjeku kao tvorcu historije, u nje- 
govim specifičnim obilježjima i karakteristikama. Predmet njegova djela 
je, kako sam kaže, posebna znanost koja posjeduje i poseban predmet, 
a to je 'umran al-bešeri, to jest ljudsko društvo u njegovu razvoju 1 
promjenama. Svojom posebnom metodom istraživanja, drži Ibn Haldun, 
objašnjava on promjene kroz koje je prolazilo društvo u raznim sta- 
dijima civilizacije, obara obmane i sumnje i objašnjava “moć, osnovne 
proizvodne djelatnosti, znanosti i umjetnost", Već je ovdje potrebno 
uočiti Ibn Haldunovu kompleksnost zahvata u područje historije, što je 
zapravo karakteristika tek najnovijih evropskih dostignuća. Današnjim 
našim riječima, on shvaća historiju kao totalitet, tj. ne ograničuje raz- 
matranje samo na duhovnu ili političku ili proizvodnu (ekonomsku) 
sferu čovjekova historijskog bivstvovanja, nego ga shvaća u njegovu to- 
talitetu. Zato on, dosljedno toj svojoj dubokoj spoznaji, određuje čovje- 
ka time što se on “od drugih životinja razlikuje posebnim svojstvima, 


14. Ibn Haldun, ibid., str. 64-65. 
15 Ibn Haldun, ibid., str. 68. 
16 Ibn Haldun, ibid., str. 69. 

kao što su znanje i proizvodnja, koji su proizvod inteligencije što ga raz- 
likuje od životinja i čini ga uzvišenijim od ostalih bića. Posebno svoj- 
stvo čovjekovo je i njegova potreba za autoritetom i vlašću, jer ne može 
bez toga opstojati.?!7 

Ne možemo dakle razumjeti ljudsko društvo, 'umran, ako ne shva- 
timo da je ono određeno i ekonomskim, znanstvenim i političkim fak- 
torima. Neki su od njih primarni, pa zato i važniji od drugih, upravo 
zato što i čovjek ima neke potrebe koje su za njegov opstanak važnije 
od drugih. A to su ponajprije “napori što mu osiguravaju život i djelat- 
nosti koje su mu za to potrebne, jer je Bog u njega udahnuo potrebu da 
se hrani da bi preživio i opstojao i uputio ga na način kako da to pos- 
tigne."!* Zato su životna sredstva, koja su rezultat različitog načina 
proizvodnje “primarnija od znanosti, jer su ona prirodna potreba, a 
razvijanje znanosti je luksuz ili sekundarna potreba, a prirodno pret- 
hodi luksuznome"!*, Historijski gledano, Ibn Haldun je imao u potpu- 
nosti pravo s ovakvim zaključivanjem, jer je znanost tek kasni produkt 
čovjekova postojanja, a tek u novijem vremenu ona postaje i jedna od 
glavnih proizvodnih snaga. Prema tome, ono što bitno razlikuje narode 
među sobom, a što je dakle i bitna karakteristika čovjeka kao društve- 
nog bića, jest da se “pokoljenja (narodi) međusobno razlikuju po načinu 
na koji stječu životna sredstva??". Neki obrađuju zemlju sadeći i sijući, 
nastavlja Ibn Haldun, a neki žive od uzgoja ovaca, goveda, koza i pčela. 
Oni koji žive od obrađivanja uglavnom oskudnog tla i od stočarstva pri- 
siljeni su da budu nomadi. Oni zajednički osiguravaju zadovoljenje os- 
novnih primarnih potreba koje su dovoljne za održavanje života, jer u 
tom stadiju razvoja “nisu mogli stjecati više nego što im je bilo potrebno 
za goli život??!, 

Ibn Haldun je veoma jasno uočavao da razvoj takve primitivne za- 
jednice u više i bogatije oblike društvenog života, uglavnom sjedilačkoga 
i gradskog, ovisi ponajprije o razvoju upravo tih životnih sredstava, a 
ona opet o razvoju proizvodnje koja omogućuje i stvaranje i zadovolja- 
vanje novih, viših potreba. “Međutim, kad su se njihova životna sred- 


17 Ibn Haldun, ibid., str. 69. 
18 Ibn Haldun, ibid., str. 69-70. 
19 _ Ibn Haldun, ibid., str. 70. 


20 Ibn Haldun, ibid., str. 77. Pet i pol stoljeća kasnije Marx i Engels su u svojoj 
Njemačkoj ideologiji pisali: “Ljude možemo razlikovati od životinja po svijes- 
ti, religiji ili po čemu god hoćemo. Oni sami se počinju razlikovati od životinja 
onda, kad počnu proizvoditi sredstva za život — to je korak koji je uvjetovan 
njihovom tjelesnom organizacijom." (K. Marx i FE Engels, Rani radovi, Zagreb 
1985, str. 365.) 


21 Ibn Haldun, tbid., str. 78. 

stva transformirala, te su im se imovne potrebe i potrebe za luksuzni- 
jim stvarima povećale, morali su se smiriti i prikloniti sjedilaštvu. Tada 
počinju surađivati na ostvarivanju viška od potrebnoga, povećavaju 
zalihe hrane i poboljšavaju odijevanje, proširuju kuće i grade naselja i 
gradove da bi se nastanili."** Vidi se da je Ibn Haldun ne samo jasno 
uočavao značenje “proizvodnih djelatnosti", “životnih sredstava“ za 
čovjekovu egzistenciju, nego je uočavao da na njima počiva i razvoj ljud- 
ske zajednice, transformiranje primitivnijih društava u razvijenija, ci- 
vilizirana. On također jasno razlikuje potreban rad, koji služi za zado- 
voljenje primarnih potreba od viška rada, “viška od potrebnoga? koji 
služi za zadovoljenje već naraslih potreba, bogatijeg i raskošnijeg života 
kakav se i u antici i u njegovo vrijeme odvijao u bogatim i razvijenim 
gradovima. Gdje god je omogućen takav razvoj raznim prirodnim i druš- 
tvenim okolnostima, on je za Ibn Halduna i nužan. Razvoj “životnih 
sredstava" i “načina na koji se stječu" osnova je razvoja cjelokupne za- 
jednice, ona je jednostavno determinirana stanjem i razvojem sredstava 
za život i načina njihova stjecanja, što bismo mi danas rekli sredstvima 
za proizvodnju. “Vidi se da su nomadska i sjedilačka generacija prirodne 
i da se moraju razvijati ovako kako smo iznijeli.??> 

Rad je Ibn Haldun mnogo više cijenio od antičkih filozofa, jer je 
arapski imperij proizašao iz slobodnih nomadskih plemena koja su živ- 
jela na temelju vlastitog rada. Jednako su tako i poslije velik dio poljo- 
privrede, cijelo zanatstvo i trgovina počivali na slobodnom radu. Zato je 
on i mogao način proizvodnje toliko isticati u tumačenju razvoja druš- 
tvene zajednice i zaključiti da je za “svako stjecanje i posjedovanje pot- 
reban ljudski rad. Ako je to osobni rad kao kad se radi o nekom zanatu, 
on je vidljiv, a ako se stječe zahvaljujući životinjama i biljkama, ili ru- 
dači, i za takvo je stjecanje nužan ljudski rad, kako ćeš vidjeti, inače se 
ne može izvući dobiti i koristi."?* 

U analizi ljudskog rada Ibn Haldun dolazi čak i do radne teorije vri- 
jednosti, što je evropska ekonomska misao dokučila tek na prijelazu 18. 
u 19. stoljeće. On konstatira da je bavljenje zanatom samo ulaganje 
rada koji se obavlja ne samo radi sama sebe, nego i radi zarade. Doga- 
đa se međutim “da se u neke zanate ulaže još nešto osim rada, kao što 
se na primjer u drvodjeljstvo i u tkalaštvo ulažu drvo i preda. U tak- 
vim zanatima posao je veći, pa mu je i vrijednost veća."** Vrijednost 
dakle pojedinih proizvoda ovisi o količini utrošenoga ljudskog rada. Ovo 


22. Ibn Haldun, ibid., str. 78. 
23 Ibn Haldun, ibid., str. 78. 
24. Ibn Haldun, zbid., str. 110. 
25 Ibn Haldun, 1bid., str. 111. 

su isto tako genijalne anticipacije, kao i Aristotelova naslućivanja o raz- 
lici između upotrebne i prometne vrijednosti. 

Životna se sredstva dakle stječu raznim vrstama djelatnosti od ko- 
Jih su najvažnije poljodjelstvo, zanatstvo i trgovina. Poljodjelstvo im 
“svima prethodi, jer je jednostavno, prirodno, sezonsko, ne zahtijeva 
znanja i nauke, te stoga vodi porijeklo još od Adama, oca ljudi, koji ga 
je ustanovio i naučio nas njemu, što nam pokazuje da je ono najstariji 
oblik stjecanja životnih sredstava i najbliži prirodi"*. Zanatstvo tek sli- 
jedi nakon poljodjelstva, jer je složeno i zahtijeva znanja i zaokuplja mi- 
sao i pamet. Zato ga nalazimo uglavnom tek u civiliziranim zajednica- 
ma koje su kasniji stupanj razvoja. Što se tiče trgovine, i ona je “iako 
prirodan način stjecanja i najčešći njegov oblik, ipak prijevara, koja se 
sastoji u stjecanju razlike između kupovne i prodajne cijene da bi se 
time postigla korisna zarada", 

Ibn Haldun nije, naravno, tada imao na raspolaganju sve današnje 
spoznaje o primitivnim zajednicama i razvoju čovjeka od još nižih oblika 
društva nego što su nomadska. Genijalna intuicija starih grčkih mate- 
rijalista (vidjeli smo kod Protagore i Demokrita) pretpostavljala je i tak- 
va stanja u razvoju čovjeka u kojima još nije postojao govor niti značaj- 
nija oruđa za održavanje života. Ibn Haldun u svojim proučavanjima i 
razmišljanjima polazi više od Aristotela i njegovih arapskih nastavljača, 
a još više od historijskih činjenica u vezi s njegovim vlastitim narodom, 
koji je prošao upravo tu transformaciju od nomadskog do razvijenoga 
gradskog života i civilizacije. Zato se za Ibn Halduna društvo razvija od 
tih primitivnih oblika, nomadskih zajednica ('umran al bedewija) do 
sjedilačkoga, gradskog, civiliziranog društva (“umran al-hadarija). Iz 
nomadskog se života razvija gradski, pa je prema tome nomadski život 
“korijen gradskog društva i civilizacije i prethodi im, jer su primarne 
čovjekove potrebe nužnost, a obilje i luksuz nastaju tek kad je nužno 
već stečeno"?, Civilizacija je ujedno i cilj kojemu nomadi teže, dok grad- 
ski čovjek, sjedilac, ne teži nomadskim, siromašnijim uvjetima života. 
Ni jedna ni druga zajednica međutim nije unutar sebe potpuno jedin- 
stvena, jer postoji razlika i među pojedincima i među samim zajednica- 
ma. “I u nomada i u sjedilačkoj civilizaciji postoje različite klase: često 
je pojedinac moćniji od pojedinca, pleme od plemena, naselje veće od 
naselja i grad napučeniji od grada." 


26 Ibn Haldun, ibid., str. 112. 
27 Ibn Haldun, ibid., str. 112. 
28 Ibn Haldun, ibid., str. 79. 


29 Ibn Haldun, zbid., str. 79. Ovdje pojam klasa nije, naravno, upotrijebljen u mo- 
dernom smislu, nego više kao razlika u položaju i moći pojedinaca i grupa. 

Čovjek je, kako vidimo, društveno biće, ljudska zajednica je njemu 
prijeko potrebna, kako ustvrđuje Ibn Haldun, pozivajući se, kao i kas- 
niji skolastičari, na autoritet i mišljenje “Filozofa", tj. Aristotela. Spo- 
sobnosti jednog čovjeka nisu dovoljne da bi zadovoljio ni primarne pot- 
rebe za hranom, ni neke druge životne potrebe. Ibn Haldun to pokazuje 
i na očigledan način, kako i samo pripremanje dnevnog obroka zahtijeva 
obavljanje mnogih poslova, npr. mljevenje, miješanje, kuhanje itd. A 
svaki od tih poslova zahtijeva i sredstva koja su proizvodi brojnih za- 
nata - kovačkoga, stolarskog i lončarskog. I kod drugih zadovoljenja 
potreba čovjek ne može sve sam uraditi, jer sposobnosti pojedinca nisu 
tolike da sve to može izvesti. “Stoga je prijeko potrebno da udruži svo- 
je napore sa što većim brojem svojih bližnjih kako bi smogao hranu za 
se i za njih. Suradnjom ostvaruje količinu dostatnu za potrebe mnogo 
veće nego što su njihove.?" 

Jednako je tako čovjeku potrebna zajednica da bi se obranio od ži- 
votinja, jer je Bog stvorio živa bića i mnoge neinteligentne životinje čes- 
to obdario većom snagom nego što je ima čovjek. Dok svaka životinja 
ima i poseban organ za obranu od napadača, čovjek je oslonjen samo 
na razum i ruku. “Ruka se, uz pomoć razuma, prilagodila raznim za- 
natima, a uz pomoć zanata čovjek stječe oružja koja mu nadomještaju 
obrambene organe što ih posjeduju životinje: koplja što su umjesto oš- 
trih rogova, sablje umjesto oštrih pandža i oklop umjesto neprobojne 
kože i ostaloga što spominje Galianus u svojoj knjizi.?>! 

Vidjeli smo da je Ibn Haldun, uza znanje i proizvodnju, okarakteri- 
zirao čovjeka i time što ima potrebu za autoritetom i vlašću. Ljudima 
je potreban autoritet da bi štitio jedne od drugih, “jer je neprijateljstvo 
i nasilje u njihovoj animalnoj naravi"*. Interesantno je da je psihološka 
pronicljivost tadašnjih mislilaca, kao i Ibn Halduna, dolazila do uvida i 
rezultata koji su mogli sa sigurnošću biti potvrđeni tek nakon epohal- 
nih otkrića teorije descendencije u drugoj polovini 19. stoljeća, kada je 
“animalna narav" čovjeka bila u potpunosti objašnjena čovjekovom ani- 
malnom prethistorijom. 

Uz spoznaju o društvenosti čovjeka, ali i o njegovoj nasilnoj naravi, 
Ibn Haldun je zaključivao o neophodnosti autoriteta i na kraju i kra- 
ljevske vlasti, jer je ljudima potrebno nešto što će ih braniti jedne od 
drugih. Oružje koje izrađuju radi obrane od neprijateljskih zvijeri nije 
im dostatno jer ga svi posjeduju. Zato su pozvani pojedinci koji se isti- 
ču svojim autoritetom i prirodno preuzimaju vođenje i upravljanje za- 


30 Ibn Haldun, ibid., str. 72. 
31 Ibn Haldun, ibid., str. 72. 
32 Ibn Haldun, ibid., str. 72-73. 


93 


FILOZOFIJA HISTORIJE 


jednicom. “To je značenje kraljevske vlasti. Iz toga ti je jasno da je kra- 
ljevska vlast čovjekova specifičnost i da mu je prirodna, te da je ljudi- 
ma nužno potrebna."** Takav autoritet, nastavlja Ibn Haldun, nalazi- 
mo i kod nekih životinja, te neki učeni ljudi spominju da je to slučaj kod 
pčela i skakavaca, koji idu za vođom koji se odlikuje među njima, kao i 
kod ljudi, svojim tjelesnim i duhovnim sposobnostima. “Ali u ne-ljud- 
skih stvorenja to je posljedica njihove prirode i urođenog instinkta, a 
ne rezultat mišljenja i politike.“ 

U objašnjenju vlasti i autoriteta Ibn Haldun se međutim razlikuje 
od mnogih filozofa i teoretičara koji su i u islamskom svijetu objašnja- 
vali da vlast proizlazi iz vjerskog zakona što ga Bog propisuje a Prorok 
među ljudima objavljuje. Ibn Haldun misli da se to stajalište ne može 
dokazati, jer se život i odnosi u zajednici često formiraju i bez toga. 
“Narodi što posjeduju Svete knjige i koje vode proroci malobrojni su u 
odnosu na pogane koji nemaju Svete knjige i kojih je na svijetu najviše. 
I usprkos tome (što nemaju Svete knjige) imali su svoje države (dinas- 
tije) i predanja, a da o životu i ne govorimo. A imaju ih i sada u dale- 
kim područjima na jugu." 

I tu se očituje izraziti racionalizam i realizam analize i shvaćanja 
Ibn Halduna. On nije bio ideolog nekih novih revolucionarnih društve- 
nih snaga, jer one u to vrijeme i u tom društvu nisu postojale. Ibn Hal- 
dun je izdanak arapskih osvajača koji su stvorili novu i zavidnu civili- 
zaciju, a počeli su kao primitivni i siromašni nomadi razbacani po 
pustinjskoj Arabiji. On je ugledan član te nove civilizacije koji je posta- 
vio sebi zadatak da objasni taj razvoj, kao i razvoj mnogih drugih naro- 
da, i da na temelju toga pronađe opće zakonitosti historijskog razvoja. 
Zato se kod njega stalno prepleću filozofskohistorijska razmatranja s 
historijskim i sociološkim iznošenjem činjenica i objašnjenjima, što je 
logično i opravdano, jer se do filozofskih uopćavanja ne može doći bez 
poznavanja i proučavanja konkretne historije i društvenih struktura. 
U njegovu djelu uočavamo niz izvanrednih zapažanja i analiza zbog ko- 
Jih ga s pravom i sociolozi uvrštavaju među osnivače sociologije. Tu na- 
lazimo niz analiza o plemenskoj solidarnosti, o “asabiji" kao plemen- 
skoj i svakoj drugoj ekonomskoj, društvenoj i političkoj povezanosti i 
solidarnosti, o raznim slojevima (klasama) u društvu koje se zasnivaju 
na različitim oblicima vlasništva, o različitim stjecanjima “kesba" (za- 
rade), o problemu dominacije i kraljevske vlasti, o postanku i funkcio- 
niranju gradova, o utjecaju klime na karakter pojedine društvene za- 


33 Ibn Haldun, ibid., str. 73. 
34 Ibn Haldun, ibid., str. 73. 
35 Ibn Haldun, ibid., str. 73. 


Od antike do kraja 19. stoljeća 


jednice, o razvoju i vrstama znanosti itd., što, naravno, s obzirom na 
osnovnu temu ovoga djela moramo izostaviti. 

Ipak, kako se može iz dosadašnjeg izlaganja razabrati, Ibn Haldun 
nije, bez obzira na svoje porijeklo i visoke društvene funkcije, apologet 
određenih vladajućih snaga. On je, naprotiv, kao mladi tajnik emira Abu 
“Inana u Fezu bio čak i zatvoren zbog optužbe za nevjernost marokan- 
skom sultanu. 

Ibn Haldun je svojom genijalnom pronicljivošću i lucidnošću, a i ve- 
likim realističkim darom, postavio sebi zadatak da objasni čovjeka i nje- 
govu historiju, ponajprije na temelju historije Arapa koju je najbolje 
razdoblju propadanja toga velikog imperija, što mu služi samo kao os- 
nova za zaključak — uz poznavanje sudbine i mnogih drugih dotadaš- 
njih carstava (grčkoga, perzijskog, babilonskog, rimskog itd.) — da sva- 
ka civilizacija na svom vrhuncu nosi klicu svoje propasti u sebi, kao što 
je još pisao Polibije. Visoki stupanj civilizacije je doba, kako je pisao Ibn 
Haldun, “kad se zaustavlja život 'umrana i država?š#. 

Tako je i kod Ibn Halduna prisutna u izvjesnoj mjeri ciklička teorija 
društvenog razvitka koju smo već upoznali i kod starih grčkih filozofa 
i historičara. Svi su oni uspoređivali čovjekovo društvo i njegov razvoj 
s razvojem čovjeka kao pojedinca, čije snage jačaju do četrdesetih godi- 
na, prema Ibn Haldunu, a od tada se njegov razvoj zaustavlja i on poči- 
nje propadati. To isto, drži on, događa se s 'umranom, kojemu je stadij 
civilizacije “dostignuće nakon kojega više nema uspona."*' Dva su raz- 
loga tog propadanja, jedan je materijalne prirode, a drugi je u čovjeko- 
voj ličnosti. 

S obzirom na prvi razlog, Ibn Haldun ukazuje da gradovi na viso- 
kom stupnju civilizacije razvijaju mnoge nove potrebe ljudi koje se od- 
likuju velikom rafiniranošću, počevši od oblačenja, stanovanja, jela i 
raznoga drugog luksuza. Zato su troškovi njegovih stanovnika sve veći, 
što dovodi do povećanja cijena na tržnicama i visokih cijena za sve te 
narasle potrebe. U državi također zbog takva načina života rastu ras- 
hodi, što ona nadoknađuje većim porezima, a to opet poskupljuje trgo- 
vinske artikle. Druga strana toga materijalnog bogatstva i takva nači- 
na života jest neumjerenost i težnja samo za tim materijalnim dobrima. 
U toj neumjerenosti mijenja se i “duša zbog tih navika" i nije više is- 
pravna u svojoj vjeri ni u svojemu svjetovnom životu. “Tako rastu troš- 
kovi civiliziranih stanovnika, te umjerenost zamjenjuju rasipnošću. U 
tome ne znaju granica budući da su njima ovladali utjecaj navika i nji- 


36 Ibn Haldun, ibid., str. 107. 
37 Ibn Haldun, ibid., str. 104. 

hova neumjerenost, te troše svu stečevinu i jedan za drugim padaju u 
nuždu i bijedu i sasvim osiromaše. Sve je manje onih koji traže trgovač- 
ku robu, tržnice su pune robe koja nema prode i stanje u gradu postaje 
sve gore i gore. Uzrok je svemu tome zloporaba civiliziranosti i obilja. 
A to se loše stanje širi na sve u gradu, na tržište i na čitav 'umran toga 
grada." 

S obzirom na “propadanje duše njegovih stanovnika" Ibn Haldun 
veoma realistički opisuje moralno propadanje za koje misli da ga čov- 
jek na tom stupnju civiliziranog razvitka više ne može izbjeći i spriječiti. 
Razvijaju se razne vrste poroka, ljudi su uvučeni u vrtlog laži, hazar- 
dnih igara, prijevara, pohote, krađe, krivokletstva i podmićivanja, raz- 
vija se prostitucija i pederastija i razne druge opačine. Zato, “primi to 
znanju i izvuci iz toga pouku o tome da su cilj umrana civiliziranost i 
blagostanje, te da on, kad dosegne svoj cilj, ide putem degeneracije i po- 
činje propadati, kako je prirodno za sva živa bića", 

Ova ciklička teorija historijskog razvoja, koja ima svoje zastupnike i 
u najnovijem vremenu (Spengler, Toynbee), bila je tada ne samo razum- 
ljiva nego u mnogo čemu i točna. Od starih grčkih materijalista do Ibn 
Halduna znanstvenici su donosili svoje zaključke na temelju historij- 
skih zbivanja koja su im prethodila i koja su poznavali. Njima ne mo- 
žemo ni u kom slučaju predbacivati što nisu mogli predvidjeti ovakav 
snažni razvoj znanosti koja danas, kao odlučujuća proizvodna snaga, 
mijenja životne tokove i mogućnosti čovječanstva. U tadašnjim situaci- 
jama i na takvu stupnju materijalnih proizvodnih snaga, znanosti i teh- 
nike bilo je sasvim primjereno da se život ljudskog društva, ij. čovje- 
kova historija, uspoređuje sa životom čovjeka koji ima svoje razdoblje 
rasta i razdoblje propadanja. Za to su osim toga imali potvrdu u većini 
dotadašnjih civilizacija, a Ibn Haldun je mogao ovu tezu potvrditi i na 
razvoju i propadanju i mnogih drugih starih civilizacija koje su posto- 
jale i propale u razdoblju od gotovo dvije hiljade godina što ga dijele od 
starih grčkih materijalista i dijalektičara (rimska, perzijska, gotska, ai 
bizantska je u njegovo vrijeme pomalo išla svome kraju). 

Prema tome, mogli bismo zasad preliminarno zaključiti da su se 
gotovo sve stare civilizacije zapravo ciklički razvijale. Razlozi tome sva- 
kako nisu u tome što društvo možemo i smijemo izjednačavati s biološ- 
kim organizmom koji ima svoj vijek rasta i propadanja. I sam Ibn Hal- 
dun je dobro uočavao i neke materijalne i mnoge psihološke i duhovne 
razloge propadanja društva u razdoblju civilizacije. Medutim, za potpu- 
no objašnjenje tih procesa, i cikličkih i modernih necikličkih, trebalo je 


38 Ibn Haldun, ibid., str. 105. 
39 Ibn Haldun, rbid., str. 106. 

pričekati još nekoliko stoljeća. Tu modernu, malterijalističku interpre- 
taciju historije, koju je dijelom anticipirao i Ibn Haldun, pokazao sam 
u analizi propadanja rimskog društva i u nužnosti propadanja svakoga 
društva zasnovanog na robovskom radu, jer na toj osnovi nije stvorilo 
niti moglo stvoriti nove društvene, klasne snage kao progresivnu ne- 
gaciju starih društvenih odnosa. 

U razvoju filozofije historije i uopće u izučavanju društvene proble- 
matike Ibn Haldun je, kako smo vidjeli, jedan od zvjezdanih trenutaka 
razvoja ljudske misli. Evropa ga je upoznala tek u novije doba, tako da 
ga ni Marx a ni kasniji filozofi i mislioci 19. st. još nisu poznavali. Čim 
se “otkrilo" to velebno filozofskohistorijsko i sociološko djelo, neminov- 
no se postavilo pitanje radi li se o značajnom preteči materijalističkog 
shvaćanja historije. Bez ikakvih se oklijevanja na to može samo potvr- 
dno odgovoriti. Nije to zapravo jedini slučaj filozofskih i znanstvenih 
anticipacija. Značajna čovjekova misaona dostignuća nisu nikada samo 
neki odraz postojećih odnosa, shvaćanja, težnji i mogućnosti, nego su 
uvijek i određeni “kulturni višak" (Bloch) koji se ne može objasniti pos- 
tojećim, nego samo kreativnošću čovjekove misli kojoj se granice nikad 
ne mogu unaprijed odrediti ili čak zadali. Zato smo mogli već kod sta- 
rih i genijalnih grčkih materijalista i dijalektičara (Heraklit, Protagora, 
Demokrit i dr.) konstatirati zavidnu razinu dijalektičkog mišljenja, pa 
čak i elemente i nerazvijene slutnje materijalističkog tumačenja čovje- 
kova razvoja. Dok se kod starih Grka te genijalne intuicije nisu još 
mogle temeljiti na bogatim empirijskim podacima i iskustvima, kod Ibn 
Halduna, nakon gotovo dvije hiljade godina i bogatih filozofskih, histo- 
rijskih, geografskih i dr. iskustava — materijalistička interpretacija his- 
torije je već mnogo odredenija, jasnije formulirana. Zato možemo Ibn 
Halduna s pravom, zajedno s nekim evropskim misliocima s kraja 18.i 
početka 19. st., kako ćemo još imati prilike vidjeti, uvrstiti u najznačaj- 
nije preteče materijalističke koncepcije historije. 

EPOHA USPONA EVROPSKOGA 
GRAĐANSTVA 


1. PRVE ANTITEZE SKOLASTIČKOJ SLICI HISTORIJE 


Uvod 


Treći veliki društveni i idejni prijelom u Evropi događa se od 14. do 
16. stoljeća s pojavom i snaženjem evropskoga građanstva, da bi se i 
dalje nastavio sve do 18. i 19. st. s definitivnom pobjedom građanske 
klase u zapadnoj i srednjoj Evropi nad feudalizmom. Svi veliki uzleti 
slobodarske i antimitološke misli do kraja 18. st. u Evropi vezani su uz 
pojavu građanske klase, uz razvoj građanske demokracije i gradova, od 
već paradigmatičkog primjera Atene i njezine demokratske vlasti u 5. 
stoljeću, pa do razdoblja humanizma i renesanse, i na kraju građanskih 
revolucija od 17. do 19. st. 

Drugi prijelom u društvenoj i duhovnoj historiji Evrope zbio se, kako 
smo vidjeli, na drugim osnovama i drugim duhovnim predznacima. Bili 
su to postupni raspad rimskog imperija, postupno utrnuće bujnoga i di- 
namičnoga gradskog života i pojava kršćanstva koje daje pečat hiljadu- 
godišnjem razvoju evropske kulture, evropske svijesti i umjetnosti. 

Razvoj zapadne Evrope od 11. st. dalje veoma je složen, buran i sa 
znatnim razlikama u pojedinim zemljama. Zato se moramo, premda u 
najopćenitijim crtama, radi razumijevanja novih društvenih i kulturnih 
pojava, nešto opširnije zadržati na tom razvoju, koji nam daje ključ za 
razumijevanje i kasnijih filozofskih i filozofskohistorijskih koncepata 
sve do 19. stoljeća. U ovom poglavlju nemamo više posla samo s jednim 
gradom ili jednom državom, kao što je bio slučaj kod antike, nego sa 
složenom društvenom konfiguracijom gotovo cijele Evrope. No kako ne 
pišem monografije o razvoju filozofskohistorijske misli u pojedinim 
zemljama, nego dajem generalni uvid u osnovne historijske pomake i u 
društvenom životu i u idejama, neću se mnogo osvrtati na specifičnosti 
razvoja u pojedinim zemljama, nego se više koncentrirati na njihove za- 
jedničke karakteristike. 

Prvi počeci novoga građanstva u Evropi, a time i prve svjetovne opo- 
zicije dotad neprikosnovenom utjecaju Crkve na cjelokupni život, pada- 
ju već u 11. i 12. stoljeće s ponovnim oživljavanjem evropske trgovine, 
pojavom trgovaca kao vjesnika nove društvene klase i snage na evrop- 

skom tlu. Razlozi su bili mnogostruki: postupna društvena konsolida- 
cija u Evropi, razvoj pojedinih zanata i industrijskih grana, također u 
zanatskim okvirima (osobito suknarstva u Brugesu i Firenzi), počeci 
stvaranja jakih nacionalnih država, orijentiranost Evrope na samu sebe 
s arapskim osvajanjem Sredozemlja, čime ipak nije bila potpuno preki- 
nuta veza s Istokom, koja je bila presudna za stvaranje prvih većih tr- 
govačkih kapitala. Neki talijanski gradovi, npr. posebno Venecija, Pisa 
i Genova, duguju svoj tadašnji materijalni i kulturni procvat upravo 
zadržavanju tih veza i nastavljanju one trgovine koja je Evropi bila 
neophodna i na kojoj su ti gradovi, uz neke druge, temeljili svoj pros- 
peritet. Da samo još spomenem koliko su im ekonomski išli na ruku i 
križarski ratovi od kraja 11. do 13. st., kada su venecijanske lađe služile 
za prijevoz kršćanskih trupa u nekima od tih pohoda, naravno uz dobru 
naplatu, i kad su im ti ratovi omogućili osnivanje trgovačkih faktorija 
na oslobođenim područjima na Istoku. Koristilo se te prilike i za druge 
probitačne svrhe, kao npr. za zauzimanje i pljačkanje kršćanskoga Zad- 
ra od kršćanskih križara u Četvrtomu križarskom ratu 1202. godine, 
što je Venecija tražila kao naknadu za prijevoz trupa, da bi se na taj 
način riješila jednoga svog konkurenta na Jadranu.! 

Osim snažnog razvoja navedenih lučkih gradova, osim spomenutih 
još i mnogih drugih, kao npr. Brugesa, Antwerpena, Marseillea, Bar- 
celone, Lisabona i dr., pojedini gradovi i u pozadini doživljuju bujniji 
ekonomski a zatim i kulturni procvat. U tom su pogledu osobito ka- 
rakteristični Firenza, Gand, Milano, Pariz, Koln i dr. S obzirom na spo- 
menute okolnosti, taj je razvoj bio naročito spektakularan u Italiji, koja 
nikad nije u potpunosti izgubila izvjesne tradicije rimskoga municipal- 
nog ustrojstva i života. Razvoj gradova srednje i sjeverne Italije u tih 
nekoliko stoljeća do pojave renesanse rezultira stvaranjem jakih samos- 
talnih komuna-država, pri čemu npr. Firenza zaslužuje “ime prve mo- 
derne države na svijetu? (Burckhardt). Ti gradovi postaju samostalne 
i slobodne države i dolaze odmah u sukobe s dotadašnjom vladajućom 
klasom — plemstvom i svećenstvom. S tom novom klasom trgovaca raz- 


1 Potrebno je barem u bilješci navesti da su ti križarski ratovi s ciljem oslobađa- 
nja svetih mjesta, uglavnom završavali pljačkom, pokoljima i pogromima tamo 
gdje su križari dolazili. Od Jeruzalema i Damiette do Carigrada i drugih tamoš- 
njih gradova. A kad su ti pogromi i pustošenja bili sredinom 13. stoljeća sa sed- 
mim križarskim ratom i Louisem IX. završeni, njihovo djelo su nastavili poje- 
dini viteški redovi. Od nekadašnje politike pokrštavanja i mirnog obraćanja 
nevjernika, križarski su ratovi inaugurirali vjerski rat koji se otad primjenji- 
vao i protiv heretika (npr. albigenza i katara) i protiv nekršćana. Brutalni i oho- 
li njemački teutonski red vodio je npr. istrebljivačke pohode protiv baltičkih na- 
roda, i tek je porazom kod Tannenberga (1410) započela jenjavati i ta nasilna i 
nehumana kršćanska vladavina. 

vijaju se, naravno, i mnogi novi zanati i slojevi radnika. Ta su stoljeća 
(od 11. do 14.) i razdoblje procvata i čvrste korporativne organizacije 
cehova, koji su poslije svojim monopolskim i protekcionističkim ured- 
bama i politikom postali smetnjom bujnijem razvoju manufakturnog 
kapitalizma? 

Sasvim je razumljivo da se i u tim gradovima razvija brza diferenci- 
jacija na bogate trgovačke i financijske porodice, koje kao gradski pat- 
riciji imaju odlučnu ulogu u upravljanju gradovima, i na ostale srednje 
i siromašnije građanstvo. Tako nastaje postupno veoma značajna smje- 
na vlasti — od feudalne plemićke i svećeničke, na laičku i civilnu. Rađa 
se ujedno i novi osjećaj gradske pripadnosti, kao što se nešto poslije 
stvaranjem evropskih nacija rađa nacionalni, a u 19. st. i proleterski 
klasni osjećaj. 

Tako uz rađanje nove društvene svijesti, mnogo liberalnije, svjetov- 
nije, optimističkije i kritičkije, cijelo je to mnogovjekovno razdoblje ev- 
ropske historije obilježeno veoma složenim suprotnostima i konflikti- 
ma između još uvijek postojećih pretenzija papinstva i kraljevske vlasti 
koja postaje nosilac — u najvažnijim zemljama — ujedinjavanja pojedi- 
nih nacija; nadalje, sukobima s mnogim heretičkim pokretima (osobito 
albigenzima i katarima), a na kraju i s protestantizmom; između novo- 
ga građanstva te plemstva i Crkve; između konzervativnih cehovskih 
organizacija i rastućega kapitalističkoga građanstva; između seljaka 
koji s novčanom privredom dolaze već u 14. st. u sve teži položaj i koji 
raznim pobunama u Flandriji, Francuskoj (žakerija) i Engleskoj krajem 
14. st. pokušavaju ublažiti svoj položaj. 

Cijelo to razdoblje “jeseni srednjega vijeka" i početka novoga bilo je 
burno i konvulzivno razdoblje društvenih i duhovnih sukoba. Novi duh, 
novo gledanje na prirodu, čovjeka i historiju nisu se rađali u historij- 
skoj zavjetrini, nego usred nemilosrdnih sveopćih sukoba, pobuna, 
ubojstava, konfiskacija i pogroma. Međutim, ne smije nam sve to zas- 
trti pogled nad onim bitnim što je izranjalo na evropskom tlu. Možemo 
i moramo uzimati u obzir, radi razumijevanja mnogih zbivanja, takve 
historijske događaje kao što su avinjonsko sužanjstvo, veliku šizmu, sto- 
godišnju borbu između Francuske i Engleske, rasulo njemačkog car- 
stva, razjedinjenost Italije, podizanje Španjolske i konačno protjeriva- 
nje Arapa s evropskog tla (1492. godine), osvajanje Balkana od Turaka 
i propast Istočnoga Rimskog Carstva (1354), razne socijalne pobune 
poput one ciompa u Firenzi (1378) — ali crvena nit koja bitno karakte- 
rizira sudbinu Evrope i za nekoliko daljnjih stoljeća jest razvoj evrop- 
skoga građanstva i evropskih modernih gradova, i na kraju evropske 


2. Vidi H. Pirenne, Povijest Evrope, str. 155-156. 

kapitalističke buržoazije i modernih nacija. S njima i nastaje prijelom 
evropskog duha. 

Prodor i uspon građanstva ogledao se ponajprije u tome što ono us- 
postavlja novu civilnu upravu u gradovima, pa već početkom 13. st. u 
Flandriji gradski pisari sastavljaju spise na narodnom jeziku. Osim toga, 

obogaćeno građanstvo postaje snažan i neophodan oslonac pojedinim 
vladarima zbog golemih troškova, osobito za ratne izdatke. Novčane 
pozajmice postaju vladarska uobičajena praksa, pa je tako “14. st. doba 
u kom građanstvo počinje dobivati političku ulogu kao klasa" (Pirenne). 
I sam razvoj vatrenog oružja pridonio je tome da se rat demokratizi- 
rao, jer je nova ratna tehnika s izumom baruta i vatrenog oružja ovisila 
o proizvodnji koja je također bila u rukama građanstva.? 

Inače je u vezi s razvojem tadašnje monarhije, uglavnom apsolu- 
tističke, građanstvo imalo različitu ulogu u pojedinim zemljama, što je 
najviše ovisilo o konstelaciji društvenih snaga. U Francuskoj je npr. 
građanstvo pomagalo kraljevu politiku protiv partikularnih interesa vi- 
sokog plemstva, a za uzvrat je dobivalo i značajna mjesta u državnoj 
upravi. U Engleskoj se, naprotiv, združilo s plemstvom i tako udruženi 
primorali su kralja da donese prvu povelju o slobodi (1214.) koja je bila 
značajan vjesnik budućih narodnih zahtjeva i na kraju revolucionarnih 
promjena u 17. st. 

U Italiji i Njemačkoj se, za razliku od navedenih slučajeva, stvaraju 
nezavisne republike. “Možemo dakle reći da s pojavom gradova i for- 
miranjem građanstva imamo pred sobom novu Evropu. Cio je društveni 
život preobražen: stanovništvo je udvostručeno, sloboda postaje opće- 
nita, trgovina i industrija, promet novca i duhovni rad osvajaju znatni- 
je mjesto i pružaju nove mogućnosti za razvitak države i društva. Prije 
svršetka XVII. st. nije nikad bilo tako duboke socijalne revolucije — ne 
govorim ovdje o intelektualnoj. Dotad su ljudi većinom živjeli u klijen- 
tskim odnosima; sada se sve više podvrgavaju političkim odnosima. U 
Evropi je prije postojao samo onaj promet koji se sastojao od saobraća- 
ja Crkve s Rimom i vjerskim središtima. Sada se pored njega pojavljuje 
i laički promet. Život se upravlja prema obalama, prema velikim rije- 
kama, prema prirodnim putovima. Civilizacija je prije bila potpuno 
kontinentalna; sada postaje pomorska. 

Nema sumnje, ne smijemo pretjerivati. Crkva i dalje vlada svijetom 
ideja, i zemlja ostaje temelj, na kom počiva plemstvo, pa čak i država. 
Ali korijeni stabla, koje je izraslo na bedemima, malo pomalo će i neho- 
tice, uslijed samog svog rasta rasklimati njihovo kamenje. Gradovi nisu 
namjeravali razoriti ono što je postojalo, nego su željeli stvoriti mjesto 


3 Vidi J. Burckhardt, Kultura renesanse u Italiji, Zagreb 1953, str. 60. 

za sebe. A to će mjesto postupno postajati sve veće i uskoro tako veliko, 
da će biti dovoljno za novi poredak u odnosima. Gradovi su u evropskoj 
civilizaciji bili u osnovi element napretka: ne možda u tom smislu da 
od njih proizlazi sve, no svakako u tom smislu da su oni stvorili neop- 
hodne preduvjete za sve navedene novosti. Od pojave građanstva, čini 
se, da se civilizacija budi i otresa jarma; ona je pokretnija i snažnija. 
Od VII. do XI. st. život je svuda podjednak. Koliko li međutim razno- 
likosti počevši od XI. st. Većina građanstva različita je u različitim zem- 
ljama i daje svakoj od njih originalna nacionalna obilježja, dotad ne- 
poznata. Sva središta aktivnosti na svijetu, ondje su, gdje se natiskuje 
gradsko stanovništvo: u Parizu, Lombardiji, Toskani, Veneciji, Flandriji, 
na Rajni.“ 

Tako zapravo napuštamo razdoblje srednjega vijeka, karakterizira- 
no u posljednjim stoljećima feudalnom rascjepkanošću i dominantnim 
položajem i ulogom Crkve u životu naroda. Ona je bila jedina opća i cen- 
tralizirana sila koja je vladala dušama, a svojim je materijalnim bo- 
gatstvom stajala uz bok svakom feudalcu. Trinaesto stoljeće je u tom 
razvoju srednjega vijeka vrhunac papinske moći i vrhunac kulturne 
kreativnosti srednjovjekovne civilizacije. U tom je stoljeću gotička um- 
jetnost postigla svoje zadivljujuće kreacije, kao što je na duhovnom po- 
lju s Tominom Summom dobila svoj zaokruženi teološko-filozofski sis- 
tem. A s ambicijama i na kraju s krahom Bonifacija VIII, koji je htio 
uspostaviti nekadašnji supremat velikih papa, a nije razumio izmije- 
njene odnose u Evropi, završava i vjekovna borba za prvenstvo između 
svjetovne i crkvene vlasti. Od tog vremena stvaranje nacionalnih država 
i postupno laiciziranje društva, kojemu građanska klasa daje glavni 
doprinos, njezina potreba za slobodom da bi sebi omogućila nesmeta- 
niji razvoj, odnose prevagu nad teokratskim nastojanjima papinstva. Pa 
kada je 1324. god. papa Ivan XXII. pokušao svrgnuti njemačkoga kra- 
lja Ludviga Bavarskog, na njegovu su se dvoru okupili mnogi papini 
protivnici, a dva pariška doktora, Marsilije iz Padove i Ivan Jandun, 
predaju kralju 1326. god. u Regensburgu polemički spis pod naslovom 
Defensor pacis, u kojemu napadaju papu zbog neprimjerenih pretenzi- 
ja i uzurpacija, proglašavaju ga jednakim s ostalim biskupima i odriču 
mu svako pravo na upletanje u područje svjetovne vlasti. Tražeći de- 
mokratizaciju Crkve i držeči da u nju pripadaju i laici i svećenici, oni 
su bili vjesnici reformacije, onoga burnog raskola unutar Crkve koji za- 
počinje već s Wyclifovom i Husovom djelatnošću.“ Slične je ideje zastu- 


4. H.Pirenne, ibid., str. 170-171. 


5 To, naravno, ne znači da je srednjovjekovna feudalna civilizacija u tom razdob- 
lju potpuno prevladana. Feudalizam, u novim oblicima apsolutističke monar- 

pao i poznati engleski franjevac i nominalist W Ockham* (1290-1349) 
koji je od papinog progona našao utočište također na dvoru Ludviga Ba- 
varskog. I on je odricao dotadašnju ulogu i pretenzije pape, a zajednicu 
vjernika i sabor koji ona izabire držao je najvišim duhovnim organom. 
Na to rastakanje skolastike značajno su utjecali i mnogi mistični i po- 
božni laički redovi kao i mističari koji se obraćaju masama na njihovu 
narodnom jeziku, odbacujući grešnu Crkvu kao posrednika izmedu čov- 
jeka i Boga |Meister Eckhart (1260-1327) i najznačajniji njegov sljed- 
benik J. Tauler (1290-1361). 

Najsnažniji duhovni i intelektualni zamah doživljava renesansa u 14. 
i 15. st. u Firenzi, koja je ekonomski bila najrazvijeniji i najbogatiji 
talijanski i evropski grad. Razvijena suknarska industrija i snažno ban- 
karstvo s porodicom Medici na čelu bila je ekonomska osnova toga fas- 
cinantnog uspona Firenze koja je s pravom dobila nadimak Atene mo- 
dernog doba." U Firenzi se rodio i prvi filozof historije nadolazeće epohe 
građanstva Niccolo Machiavelli pa je i zbog toga potrebno ocrtati inte- 
lektualnu atmosferu u kojoj je izrastao. 

Sve ono što je karakteriziralo talijanske gradove — rimska munici- 
palna tradicija, nedostatak centralne političke vlasti u Italiji, papinska 
država i njezino upletanje u cjelokupni društveni život, pogodan polo- 
žaj s obzirom na trgovinu Istoka i Zapada — u razvoju Firenze se sve to 
odrazilo na najosebujniji način. U tomu toskanskom kraju javlja se prva 
humanistička kritika skolastike, plemstva, svećenstva, srednjovjekov- 
nog asketizma i toliko karakteristična relativizacija religije koja je pri- 
sutna i kod kasnijih humanista. S Danteom, Petrarkom i Bocacciom ne 


hije, i još uvijek značajna uloga i vlast Crkve, traju još nekoliko stoljeća. Sve to 
samo pokazuje da je prevladavanje jedne društveno-ekonomske formacije veo- 
ma dugotrajan historijski proces. Tu činjenicu nisu imali na umu mnogi suvre- 
meni borci za nove socijalističke društveno-ekonomske odnose. 


6  Ockham je bio također značajna filozofska ličnost koja se borila za odvajanje 
teologije od filozofije s osnovnom tezom da se vjerske dogme ne mogu razum- 
ski dokazivati. Jednako je tako značajan svojim nominalizmom koji je objek- 
tivno podrivao tomističku koncepciju univerzalija, koju je Crkva prihvatila kao 
svoje službeno učenje. Skepticizam koji je iz toga slijedio zahvatio je mnoge ta- 
dašnje teologe i profesore, posebno u Oxfordu i Parizu (J. Buridan, P Ailly, Jean 
Gerson, N. d'Autrecourt). A nominalizam postaje poslije temeljni stav engles- 
kih materijalista. 


7 “U 15. stoljeću stekla je istaknut položaj financijska kuća Medici, koja je (osim 
rasprostranjene robne trgovine) održavala živ obračunski promet sa svim važ- 
nijim bankama, primala uloge, davala zajmove podjednako vladarima i lenskim 
gospodarima kao i trgovcima i obrtnicima.“ (J. Kulischer, Opća ekonomska po- 
vijest, Zagreb 1957, str. 342.) A na 263. str. Kulischer navodi da su Medičejci 
trgovali “suknom, svilom, krznom, žitom, vunom, kratkom robom, stipsom, še- 
ćerom, paprom itd., te posjedovali naseobine u Pisi, Milanu, Londonu, Bruge- 
su, Antwerpenu, Lyonu itd.". 

samo da oživljava novi duh i ton života nego se i poezija vraća narod- 
nom izrazu upravo onako kao što su gradski magistrati napustili u svo- 
jim spisima latinski. 

Srednjovjekovni duh religioznosti, asketizma i stalnoga straha od 
smrti i zagrobnog života, pa čak i kraja i propasti svijeta, duh koji se u 
filozofiji pretvorio u dogmatski deduktivni način mišljenja, ustupao je 
pomalo mjesto optimističkijem, intelektualnijem i slobodnijem odnosu 
prema svijetu i prema antičkoj prošlosti. Tek kad se zauzeo kritički 
stav prema vjekovnomu neprikosnovenom nametanju teološko-filozof- 
ske dogmatike, mogao se sagledati u pravom svjetlu stvaralački pogan- 
ski duh antike. 

“Simbolizam je u neku ruku živi duh srednjovjekovnog mišljenja. Na- 
vika da se sve stvari gledaju samo s obzirom na njihovu svrhovitost i 
njihov odnos prema vječnome bila je kadra da u misaonom svijetu sa- 
čuva svjetlucanje boja koje blijede i kolebanja granica koje se gube. Ali 
kad funkcija koja je stvorila simbole izostane ili postane čisto mehanič- 
ka, tada se velebna zgrada odnosa koje je uspostavio bog pretvara u nek- 
ropolu. Sistematski idealizam koji ustanovljuje odnose među stvarima 
na temelju njihove tobožnje opće strukture, dovodi tako do ukočenosti 
i jalova klasificiranja. Čisto deduktivno svrstavanje pojmova u vrste i 
podvrste vrlo je jednostavno; ideje se tako poslušno slažu u kupolu gra- 
đevine svijeta! Osim pravila apstraktne logike, ne postoji nikakav ko- 
rektiv koji bi mogao dokazati ikakvu pogrešku u klasifikaciji, a time se 
duh zavodi u zabludu u pogledu vrijednosti njegove moći mišljenja i 
precjenjuje pouzdanost sistema. Svaka ideja, svaki pojam stoji kao zvi- 
jezda na nebu. Da bi se razabrala bit bilo koje stvari, ne pita se za nje- 
zinu unutrašnju gradu, niti se gleda na dugu sjenu historije za njom, 
nego se podiže pogled prema nebu gdje ona sjaji kao ideja.?? 

Sasvim je razumljivo, kao što je bio slučaj i u Ateni, da se i ovaj novi 
klasni sukob izmedu građanskih snaga i starih feudalno-crkvenih od- 
nosa svestrano izrazio. Nova klasa u usponu uvijek je u totalnom su- 
kobu s ancien rćgimeom. U filozofiji, znanostima i umjetnosti pogledi 
se okreću od neba prema prirodi i čovjeku. U duhovima sazrijeva svijest 
ne samo o veličini antike nego i o primarnosti ovoga svijeta, o čovjeko- 
voj sreći i zadovoljstvu kao građanina i dijela prirode. U samoj Firenzi 
izrasta cijela jedna plejada umjetničkih gorostasa, od Giotta, Brunne- 
leschija i Masaccia do Leonarda, Michelangela i dr., koji i u religioznim 
motivima unose novo, ljudskije i ovozemaljsko viđenje čovjeka. U fi- 
lozofiji je po “Danteu i njegovim suvremenicima antička filozofija po- 
najprije udarila na talijanski život upravo s one strane, gdje je bila u 


8 J. Huizinga, Jesen srednjega vijeka, Zagreb 1964, str. 218 

najoštrijoj opreci prema kršćanstvu: u Italiji se naime javljaju epiku- 
rejci"*. 

I u tome je Firenza prednjačila. Upravo u njoj se antiskolastički duh 
u filozofiji očitovao na nekoliko načina: u jednoj filozofiji prirode 1 etici 
koja je bila inspirirana antičkom materijalističkom filozofijom Epikura 
i donekle stoika [Lorenzo Valla (1407-1457) i Pico della Mirandola 
(1463-1494); u platonizmu koji je oživio Gemistos Plethon (1355-1450) 
došavši iz Grčke u Firenzu i osnivanjem platoničke Akademije 1494. 
Marsilio Ficino (1433-1499) najpoznatiji firentinski platoničar, pokušao 
je pomiriti Platonovo i Aristotelovo učenje, a svojim vrsnim prijevodi- 
ma Platona i Plotina djelovao je na razvoj platonizma.! I konačno, an- 
tiskolastički duh, uz naravno cijelu novu umjetnost, snažno je došao do 
izražaja i u historiografskim i filozofskohistorijskim djelima firentin- 
skih historičara, koje možemo nazvati i prvim modernim historičarima 
novoga vijeka [Leonardo Bruni (1369-1444), Francesco Guicciardini 
(1438-1540) i Niecolo Machiavelli (1469-1527). 

Kod svih navedenih mislilaca, osobito kod filozofa, dolazi do izražaja 
potvrđivanje individualnosti, slobode ličnosti i težnja da se prirodu shva- 
ti bez prizivanja natprirodnih sila i uzroka. “Priroda i bog su jedno te 
isto", pisao je Lorenzo Valla i time na neki način anticipirao Spinozu, a 
Pico della Mirandola u svom govoru o dostojanstvu čovjeka (De homi- 
nis dignitate) kaže da “životinje donose iz materinje utrobe sa sobom, 
što treba da imadu; viši su duhovi od početka ili brzo poslije toga ono, 
što će do u vječnosti ostati. Samo ti imaš mogućnost razvoja, rast po 
slobodnoj volji, ti nosiš u sebi klice svestranog života.?!! 


9. J. Burckhardt, ibid., str. 277. 


10 Pod utjecajem tadašnjega platonizma bio je i naš filozof Frane Petrić (1529- 
1597) koji je za vrijeme studija u Padovi postao neoplatonovac i oštar protiv- 
nik Aristotela. Njega spominjemo ovdje zato što je god. 1560. objavio djelo De- 
set dijaloga o povijesti (Della historia dieca dialoghi) koje ne stoji na onoj liniji 
građanske misli koja kulminira u revolucionarnoj teoriji društvenog ugovora. 
Ovo njegovo djelo proizlazi pretežno iz tadašnjih humanističkih rasprava o 
biti, značenju i smislu historiografije koje nalazimo kod talijanskih historiča- 
ra, kao i kod F Robertella, A. Viperana, U. Fogliatta i drugih. S tom je intenci- 
jom pisana i Petrićeva rasprava. Međutim, koliko je tadašnja misao u vezi s 
problemom historije evoluirala, vidimo i kod Petrića u razgovoru u X. knjizi, 
kada Petrić pita sugovornika: “A sad, recite mi, gospodine Camillo, nije li i po- 
vijest već božje djelo?" “Nije." “Niti prirode?" “Niti njezino". “Nego čovjeko- 
vo?" “Da, njegovo!" odgovori on." (E. Petrić, 10 dijaloga o povijesti, Pula-Rije- 
ka 1980, str. 267.) Ili na str. 135, kad sam Petrić kaže: “Budući da povijest nije 
ništa drugo nego sjećanje na ono što je ljudsko, a jer se sve ljudsko svodi na tri 
temeljne točke, onda se i ono što je sadržano u povijesti može svesti na troje: 
na ono što je časno, korisno i ugodno." (Ibid., str. 135.) 


11 _Cit. po J. Burckhardtu, ibid., str. 197. 

Potrebno je navesti, radi razumijevanja duhovne klime toga vreme- 
na, da se u Padovi razvijao studij Aristotela, ali pod utjecajem Averroesa 
i Aleksandra od Afrodizije. To je samo značilo da su se ti mislioci, pr- 
venstveno Petrus Pomponacije (1462-1524), već značajno približili ma- 
terijalizmu i ateizmu. To je, naravno, uzbudilo crkvene krugove, koji 
na Lateranskom saboru 1512. god. osuđuju averoizam i aleksandrizam, 
a P Pomponacije, kao i mnogi drugi mislioci sličnih materijalističkih 
tendencija [npr. B. Telesio (1508-1588)] doživljuju progone. 


Niccolo Machiavelli 


Machiavellijev život (1469-1527) pada upravo u to razdoblje bujnoga 
i burnog razvoja firentinskoga i talijanskog duha. Historičar i osnivač 
znanosti o politici, Machiavelli se rodio nedugo nakon smrti glavnih 
predstavnika talijanske humanističke historiografije - Leonarda Bru- 
nija, pisca historije Firenze u 12 knjiga i Flavija Bionda (1388-1463), 
arheologa i topografa antičkog Rima koji je među prvima nastojao us- 
tanoviti opća načela kritike izvora. Na toj liniji stvaranja kritičke his- 
toriografije Machiavelli je imao prethodnika i u Lorenzu Valli, koji je 
dokazao da je Konstatinova donacija, na kojoj je Crkva temeljila oprav- 
danje svoje svjetovne vlasti u zapadnom dijelu Rimskoga Carstva, fal- 
Ssifikat iz 8. stoljeća; E Guicciardini, pisac prve cjelovite Historije Italije, 
bio je Machiavellijev prijatelj. 

Nije bitno da navodim sve poslove kojima se Machiavelli bavio u toku 
života u markantnom razdoblju Firenze i Italije u drugoj polovini 15. 
st. u kojemu dominiraju ličnosti Lorenza Medicija, zvanog Veličanstve- 
ni, i pape Aleksandra VI. Borgie. Dovoljno je samo navesti da je kao pri- 
padnik srednjega sloja građanstva bio duže vremena u službi firentin- 
ske republike kao sekretar Druge kancelarije, koja se bavila vanjskim 
poslovima i ratnom politikom. Svojim lucidnim i oštrim umom pratio 
je i analizirao sva zbivanja i peripetije kroz koje su Firenza i razjedi- 
njena Italija prolazile u borbi tadašnjih velikih sila, ponajprije Francus- 
ke, Španjolske i Njemačke, za prevlast u Italiji. Vidjevši slabost Italije 
zbog njezine rascjepkanosti, Machiavelli je držao da je njezin spas u toj 
opkoljenosti od sve moćnijih stranih država, u centraliziranoj nacional- 
noj državi.!? Za taj cilj — a politika prema Machiavelliju mora izražava- 


12. IDante se u svom djelu Monarhija (oko 1310) zanosio još uvijek jednim jedin- 
stvenim svjetovnim carstvom, što je Machiavelli u svoje vrijeme već držao ilu- 
zornim. Njegova je osnovna životna preokupacija bila ujedinjenje Italije, za što 
je trebalo čekati još nekoliko stoljeća. 

ti nacionalni interes, a nikakve moralne maksime — opravdana su sva 
sredstva koja njemu vode, jer pozitivne posljedice njegova ostvarenja 
nadilaze eventualne negativne taktičke postupke. Njegovi su klasni 
protivnici, i tada i poslije, s pojmom “makjavelizam" bacili pravu ana- 
temu na republikanca i oštrog kritičara feudalno-crkvene politike, kao 
propovjednika nemorala i nečasnih postupaka u politici. Kad je Machia- 
velli teorijski odijelio politiku od morala, učinio je to zato što je svojim 
hladnim i bistrim umom imao hrabrosti da ustvrdi samo ono što je bila 
stvarnost politike i u antici i u srednjemu vijeku, od pojedinih kraljeva 
i feudalaca do samoga rimskog pape.!* 

U toj svojoj oštroumnoj analizi historije Machiavelli potpuno napušta 
srednjovjekovno teološko i eshatološko shvaćanje historije i odbacuje 
svako ideologiziranje i procjenjivanje s nekih apstraktnih idealiziranih 
pretpostavaka. Tako dolazi do zaključka da su ne samo interesi pokre- 
tačka snaga historije, nego u svojim Raspravama, kao i u historiji Fi- 
renze, već jasno uočava da se ti interesi artikuliraju kao klasni i da je 
borba klasa njezina unutrašnja dinamika, pa čak i način ostvarivanja 
društvenog progresa. “Teška i prirodna neprijateljstva što postoje iz- 
među pučana i plemića, izazvana željom jednih da zapovijedaju a dru- 
gih da ne slušaju, uzroci su svih zala što se rađaju u gradovima; jer s 
različitošću tih raspoloženja hrane sve druge stvari koje uznemiruju re- 
publike.?!4 

Do ovoga izvanrednog uvida Machiavelli je već bio došao i u svojim 
analizama i razmišljanjima o djelu Tita Livija. Ono što ga pri tome raz- 


13 U vezi s papinim postupcima Machiavelli je pisao: “Aleksandar VI. nije ništa 
drugo radio niti išta drugo smišljao doli to kako će varati ljude, i uvijek je na- 
lazio ljudi na kojima će izvoditi prijevare." (Vladar, str. 129.) Ili u svojim Ras- 
pravama, kada piše da “što Crkvi i svećenicima mi Talijani dugujemo, to je što 
smo postali bezvjerci i zli, ali ima nešto gore od toga što je uzrokom naše pro- 
pasti. To je da je Crkva ovu našu zemlju držala i da drži u neslozi. [...] Kako, 
dakle, Crkva nije bila moćna da bi mogla osvojiti Italiju niti je dopuštala da je 
drugi osvoji, Italija nije mogla doći pod jednog vodu, nego je bila pod više vla- 
dara i gospodara, što joj je uzrokovalo toliku neslogu i toliku slabost te je spa- 
la na to da postane plijenom ne samo moćnih barbara nego bilo koga tko je 
napadne." (Rasprave o prvoj dekadi Tita Livija, Izabrana djela, 1, Zagreb 1985, 
str. 176-177.) Machiavellija su veoma dobro razumjeli i cijenili veliki predstav- 
nici građanske misli, od Spinoze, Diderota i Rousseaua do Fichtea i Hegela. 


14. N. Machiavelli, Firentinske povijesti, Izabrana djela, II, Zagreb 1985, str. 114. 
To isto kaže i u proslovu svoga djela da se u “Rimu, kao što svatko zna, pošto 
su iz njega prognani kraljevi, rodio razdor između plemića i pučana, i u njemu 
se održa sve do njegove propasti; tako bješe i s Atenom; tako i sa svim drugim 
republikama što u ona vremena cvjetahu" (str. 40). U ovom djelu, u trećem 
poglavlju, Machiavelli je opisao klasni karakter ustanka ciompa, najsiromaš- 
nijih vunarskih radnika, “podložnika" kako ih on naziva, koji je počeo u Fi- 
renzi 1378., što samo pokazuje snagu njegove opservacije, koju je i Marx veo- 
ma cijenio. 

likuje od mnogih historičara i humanista njegova vremena jest uvid da 
su te unutrašnje klasne suprotnosti bile pozitivni dinamički faktor raz- 
voja tih društava. “Oni što osuđuju uzbune između plemića i puka, osu- 
đuju, po mojem mišljenju, ono što je bilo prvim uzrokom da Rim bude 
slobodan, i više misle na buku i viku u tim uzbunama negoli na povolj- 
ne učinke koji su iz njih nastajali; ne vode računa o tome da u svakoj 
republici vladaju dva različita raspoloženja, jedno u puku, drugo u ve- 
likašu, i kako svi zakoni što se donose u korist slobode nastaju zbog nji- 
hove razjedinjenosti, kao što se lako može opaziti da se dogodilo u Rimu; 
jer od Tarkvinija do Grakha, što će reći preko tri stotine godina, neredi 
su u Rimu rijetko uzrokovali progonstva, a još rjeđe krv. I zato se te 
promjene ne mogu držati štetnima niti treba misliti da je republika bila 
u razdoru, jer u tolikom razdoblju zbog svojih sporova nije u progon- 
stvo poslala više od osam ili deset gradana, a vrlo ih malo dala ubiti i 
nije ih mnogo osudila na plaćanje globe. Ni na koji se način također jed- 
na republika ne smije nazvati nesređenom, kad ima toliko primjera vr- 
line, jer dobri su primjeri posljedak dobra odgoja, dobar odgoj dobrih 
zakona, a dobri zakoni nereda koji mnogi nesmotreno osuduju; jer tko 
dobro bude istraživao njihov cilj, uvidjet će da oni nisu uzrokovali ni- 
kakav progon ili nasilje na štetu općeg dobra, nego zakone i uredbe za 
dobrobit javne slobode.?!5 

Ono što je bitno i veliko u ovim Machiavellijevim razmišljanjima jest 
ne samo njegova spoznaja da je historija (naravno, ona koja je bila u 
njegovo vrijeme poznata) konstituirana unutrašnjom borbom klasa, da 
sve one slijede svoje interese jer “narod neće da njime vladaju velikaši 
i ugnjetavaju ga, dok velikaši hoće da vladaju narodom i ugnjetavaju 
ga"!*, nego da tumačenju i razumijevanju historije ne možemo prilaziti 
s apstraktnim kategorijama. Machiavelli je prvi veliki mislilac koji uviđa 
historičnost, a to znači i relativnost određenih historijskih kategorija. 
Dijalektički, historijski način tumačenja povijesti ima u Machiavelliju 
svoga velikog začetnika. Procjena određenih zbivanja i postupaka ne 
ovisi dakle o jednom zauvijek definiranim pojmovima — što je također 
bilo usmjereno protiv skolastičke dogmatike - nego o tome vodi li od- 
ređena djelatnost konsolidaciji, sreći i slobodi jednog društva. U tom 
pogledu iluzorno je zamišljati društvo kao neku idealnu zajednicu i 
tako se ponašati. “Mnogi su zamišljali republike i monarhije za koje se 
nije nikada ni vidjelo ni čulo da su odista postojale. Od toga kako se živi 


15 N. Machiavelli, Rasprave o prvoj dekadi Tita Livija, Izabrana djela I, str. 161. 


16 N. Machiavelli, Vladar, Izabrana djela I, str. 115. I malo dalje Machiavelli piše 
da su “težnje naroda mnogo časnije od težnja velikaša, jer oni hoće da tlače, 
narod da ne bude tlačen" (str. 116). 

do toga kako bi valjalo živjeti toliko je daleko da onaj koji zanemaruje 
ono što se radi zbog onoga što bi se imalo raditi, prije da nastoji oko 
svoje propasti negoli oko održanja; među tolikima koji nisu dobri mora 
propasti čovjek koji hoće da u svemu postupa kako je dobro. Stoga vla- 
dar koji želi opstati mora nužno naučiti da ne bude dobar, pa se toga 
držati, ili od toga odstupati, već prema potrebi.?!7 

On veoma dobro zna da je najpoželjnije da jedan vladar ima najbolja 
svojstva, iako ih ne može imati sva, jer to slaba ljudska narav ne do- 
pušta. Zato se u svojoj djelatnosti, da bi sačuvao svoju državu, mora 
služiti onim svojstvima koja vode tome cilju. “Osim toga, ne mora se 
brinuti što će izaći na zao glas zbog osobina bez kojih teško da bi spa- 
sio državu; jer razmotrimo li dobro, naći ćemo osobina koje će nam se 
učiniti kao vrline: povedemo li se za njima, eto gotove propasti; neke 
druge će nam se opet pričiniti kao poroci, a povedemo li se za njima, 
bit će nam na sigurnost i na dobrobit.?15 

Procjene ljudskih djela ovise dakle o vremenu u kome se događaju. 
Kada netko ne razumije “duh vremena" i pokušava upravljati ili djelo- 
vati neadekvatnim sredstvima, bez obzira na to da li dobrim ili lošim, 
mora doživjeti neuspjeh i osudu kao historijska ličnost. Historijske okol- 
nosti nisu apsolutna determinanta, a ponajmanje sudbina ili Bog. Mno- 
gi misle, kaže Machivaelli, kako sudbina i Bog na taj način upravljaju 
svijetom da ljudi ništa ne mogu promijeniti. Medutim, Machiavelli drži 
da ljudska slobodna volja nije zamrla i da sudbina možda upravlja po- 
lovinom naših djela, ali za onu drugu polovinu sami smo odgovorni, kao 
što je mislio uglavnom i njegov sunarodnjak Pico della Mirandola. Sud- 
bina pokazuje svoju moć tamo gdje nema pripravne muževnosti da joj 
se odupre. Zato se ne može u svim prilikama djelovati jednako i “sre- 
tan je onaj, koji postupa onako kako to ište duh vremena; i obratno, da 
je nesretan onaj koji postupa protivno duhu vremena?1?, 


17. N. Machiavelli, zbid., str. 125-126. 


18 N. Machiavelli, ibid., str. 126. I na drugom mjestu piše: “Tu moramo napome- 
nuti da čovjek na sebe navlači mržnju kako dobrim tako i opakim djelima; sto- 
ga je, kako sam gore kazao, ako hoće zadržati vlast, često prisiljen da ne bude 
dobar; jer kad je pokvaren onaj sloj, bio to narod, vojska ili plemstvo, za koji ti 
smatraš da ti je za održanje potreban, ne preostaje ti drugo nego da se pove- 
deš za njegovom ćudi i da njega zadovoljiš: u tome slučaju dobra su djela samo 
na štetu" (str. 133). A nešto dalje kad piše o tome je li gradnja tvrđava korisna 
ili nekorisna, Machiavelli opet pokazuje svoj smisao za konkretno historijsko 
rješavanje pitanja: “Tvrđave su, dakle, korisne ili nekorisne, prema vremeni- 
ma: ako ti s jedne strane koriste, s druge ti škode. [...] Stoga ti je najbolja tvr- 
dava ako te narod ne mrzi; ako te narod mrzi, neće te tvrđava spasiti; kad se 
narod već jednom latio oružja, naći će se i stranac da mu pruži pomoć" (str. 
137). 


19 N. Machiavelli, zbid., str. 142. 

Prema tome, u svojoj težnji za slavom i bogatstvom ljudi različito 
postupaju — jedan obzirno, drugi naprasito, jedan silom, drugi milom. I 
svatko može, posve oprečnim postupcima doći do istoga cilja. “To ovisi 
jedino o duhu vremena, je li on u skladu s njihovim postupkom ili nije. 
Otuda i potječu ono što sam rekao da dvojica iako rade na različite na- 
čine postizavaju isti učinak, dok od dvojice koji isto postupaju, jedan 
postigne svrhu, drugi ne postigne." 

Rijetko je koji mislilac, i ne samo građanske klase nego i kasnije, s 
tako malo predrasuda prilazio historiji i čovjeku kao stvarnom demi- 
jurgu te historije. Machiavelli je morao, naravno, platiti danak i svom 
vremenu, koje se još nije moglo riješiti svih nehistorijskih gledanja na 
čovjeka što ih je baštinilo od vjekovne teološke i skolastičke dogmati- 
ke. Ali to je bila karakteristika mišljenja svih gradanskih teoretičara i 
ideologa sve do kraja 18. st. 

Tek kada se građanska misao riješila teološke dogme o stvaranju 
čovjeka, a on je kao stvoren morao biti oduvijek uglavnom jednak po 
svojim svojstvima, sposobnostima i mogućnostima, tek tada se moglo i 
čovjeka shvatiti evolutivno, tj. da je u toku svoga razvoja stvarao i svo- 
je vlastite snage, preobražavajući prirodu, stvarajući jezik 1 razvijajući 
svoje mišljenje. Za gradanske je mislioce u tim stoljećima, od 14. do 18., 
čovjek fungirao kao jednom zauvijek gotova i uspostavljena ličnost. Pa 
tako i Machiavelli, kada se jednom upustio u razmatranje geneze čov- 
jekove historije, uglavnom slijedi demokritovsko-epikurejsku koncepci- 
ju koju je poznavao, kao što danas znamo, iz Lukrecijeve poeme o pri- 
rodi. Ali bez one konzekventne dijalektike, kako rekosmo, koja je bila 
svojstvena toj antičkoj materijalističkoj misli. Tako prema Machiavelli- 
jevu mišljenju, “slučajno nastaju svi ti oblici vladavine medu ljudima, 
jer su na početku svijeta stanovnici bili malobrojni, neko su vrijeme živ- 
jeli raspršeni poput životinja, zatim se ljudski rod umnogostručio, pa 
su se okupili zajedno, a da bi se mogli bolje braniti, počeše između sebe 
gledati tko je najkršniji i najsrčaniji pa su ga prihvatili kao vodu i slu- 
šali. Od toga doba potječe spoznaja o razlici izmedu onoga što je čestito 
i dobro i onoga što je pogubno i loše, jer kad se opazilo da netko udi 
svom dobročinitelju, nastade osjećaj mržnje i žaljenja među ljudima, te 
su kudili nezahvalnike a častili one što su bili zahvalni misleći i na jed- 
nake nepravde što su njima mogle biti nanesene, pa da bi slično zlo iz- 
bjegli odlučiše donijeti zakone, uvesti kazne protiv prekršitelja: otud 
dolazi spoznaja o pravdi."?! 


20 N. Machiavelli, zbid., str. 143. 


21 N. Machiavelli, Rasprave o prvoj dekadi Tita Livija, str. 158. Interesantno je 
napomenuti da ovu demokritovsko-epikurovsku koncepciju nalazimo i u razmi- 

U ovim razmatranjima je dakle u potpunosti napušteno dotadašnje 
kršćansko shvaćanje o postanku i razvoju čovjeka, kao i organicistička 
teorija društvenog ustrojstva. U tim Machiavellijevim shvaćanjima zače- 
tak je, kako vidimo, i teorije društvenog ugovora (jer ljudi su sebi odab- 
rali vođe) koja nešto kasnije, u 17. i 18. st., postaje revolucionarna an- 
tifeudalna koncepcija gradanstva. 

U daljnjem razvoju društva, drži Machiavelli, nasljednici tih prvih 
vladara su se stali izrodivati, vjerujući da vladari moraju jedni druge 
nadmašivati u raskoši i pohoti i u drugim užicima. Nastaje mržnja pre- 
ma takvim vladarima, a oni sami zbog straha prelaze na nasilje i tako 
nastaje tiranija. Tada nastaju i urote protiv takvih tirana i uspostav- 
ljanje vlasti optimata. Njihovi nastavljači počinjaju medutim iste greške 
kao i prvi vladari, pa se narod pobuni i uspostavi pučku vladu, demok- 
raciju koja nakon izvjesnog vremena zapada u iste nevolje te se vlast 
vraća opet principatu i tako se redom ciklički obnavljaju ove vrste vla- 
davine. “Takav je krug u kojemu se vrtjela i u kojemu se vrti vladavina 
svih država, ali rijetko se vraćaju na iste oblike, jer gotovo ni jedna dr- 
žava ne može toliko potrajati da može mnogo puta proći kroz te prom- 
jene i održati se. Dogada se, naprotiv, da se država koju pogode nedaće, 
kad joj uzmanjka pomoć i snaga, podvrgne drugoj srodnoj i bolje od nje 
uređenoj; ali ako se to ne dogodi, u beskraj se preobražava u spomenu- 
tim vladavinama. ??? 

U tim je koncepcijama uočljiv utjecaj Epikurove kao i Polibijeve cik- 
ličke teorije, koja je uglavnom bila, kao što smo već vidjeli, svojstvena 
antičkoj misli. Psihologističko tumačenje razvoja i propadanja pojedi- 
nih društava svojstveno je i Machiavelliju, kao i mnogim drugim mis- 
liocima, iako je on u konkretnoj analizi pojedinih zbivanja uočavao i 
druge pokretačke snage razvoja. Machiavelli se inače ne zalaže ni za je- 
dan od navedenih dobrih oblika vladavine, nego, poput mnogih antič- 
kih i drugih mislilaca, misli da je kombinacija svih triju ponajbolja. 
“Smatram, prema tome, da su svi navedeni oblici vladanja pogubni, jer 
su one tri dobre vrste kratkotrajne, a tri slabe su nevaljale. Budući da 
oni što pametno donose zakone znadu za tu manu, izbjegavaju svaki 
od tih načina sam po sebi pa izaberu jedan koji bi sadržavao sve ostale, 
smatrajući ga čvršćim i postojanijim, jer se u istom gradu uzajamno is- 
prepleću principat, optimati i pučka vlast." 


šljanjima Cicerona (De inventione) koji je bio suvremenik Lukrecija Kara. Nju 
je davno prije Machiavellija bio zapisao Danteov učitelj Brunetto Latini (1220- 
1294) u djelu Tresoro, u kojem također uočava značenje i važnost rada u raz- 
voju čovjeka. 

22 N. Machiavelli, zbid., str. 158-159. 

23 N. Machiavelli, ibid., str. 159. 

Nema dakle nikakvih vječnih oblika društvenog ustrojstva, jer je to 
onemogućeno samim svojstvima čovjekovim. Ljudi “čine dobra djela 
samo iz nužde, ali čim im se pruži sloboda odlučivanja te se uzmognu 
raspojasati, odmah posvuda nastanu neredi i poremećaji.?“* Sve se dak- 
le u ljudskom društvu “giba i ne može ostati nepomično, nužno je i di- 
zanje i spuštanje, a na mnoge stvari na koje te ne upućuje razum, upu- 
ćuje te nužda. Tako se događa da republiku uređenu tako da se održava 
ne šireći se, nužda navede da se širi, što joj oduzimlje temelje i ubrzo je 
upropasti. S druge strane, ako joj je nebo sklono pa ne mora ratovati, 
mirovanje bi je učinilo ili mlohavom ili nesložnom, a to bi oboje ili svako 
za sebe bilo povod njezinoj propasti. Stoga, u nemogućnosti, po mojem 
mišljenju, da se takva ravnoteža uspostavi i održi, valja, uređujući re- 
publiku, misliti na najčasnije opredjeljenje, tako da ona, ako je i navede 
nužda da se širi, uzmogne i očuvati osvojeno.??5 

U tomu cikličkom razvoju društva vraćanje na prvobitne oblike, iako 
nikad u potpunosti jednake, zdravo je i korisno. “Stoga su sređenije i 
dugovječnije one koje se s pomoću svojih zakona mogu često obnavlja- 
ti, ili se slučajno, mimo tih zakona, obnove. I jasnije je od svjetlosti da 
ta tijela ne traju ako se ne obnavljaju.?? 

U Machiavelliju je, kako vidimo, nastupajuća evropska građanska 
klasa imala svoga prvog i najlucidnijega teoretičara politike i filozofsko- 
historijskog mislioca. S pravom je Horkheimer nazvao Machiavellija 
“prvim filozofom historije novoga vremena? i “prvoborcem građanskog 
društva koje se uzdiže." 

Smionost Machiavellija da u Italiji u 15. st. zastupa tako izrazite an- 
tiskolastičke stavove i kritičke objekcije protiv papinstva bila je omo- 
gućena jakošću i slobodom tadašnje Firenze. Uz druge već spomenute 
firentinske mislioce bio je on vjesnik intelektualnih i socijalnih bura na 
evropskom tlu koje već pri kraju njegova života započinju s reformaci- 
jom, a na intelektualnom planu još više s novom racionalističkom i ma- 
terijalističkom filozofijom. 


24. N. Machiavelli, 2bid., str. 160. 
25 N. Machiavelli, zbid., str. 165. 


26 N. Machiavelli, ibid., str. 288. Istu misao izriče i u svojim Firentinskim povi- 
jestima: “Pokrajine znaju ponajčešće, u promjenama što ih doživljuju, od reda 
stići do nereda, a zatim opet od nereda prijeći na red; jer, budući da priroda 
nije dopustila svjetovnim stvarima da se ustale, čim one dosegnu svoje krajnje 
savršenstvo, nemajući više kamo uzlaziti, treba da silaze; i slično, kad silaze i 
zbog nereda stignu do zadnje dubine, ne mogavši više silaziti, nužno treba da 
se penju, i tako se uvijek od dobra silazi do zla, i od zla se uzlazi do dobra." 
(Firentinske povijesti, str. 170.) 


27 M. Horkheimer, Anfdnge der bilrgerlichen Geschichtsphilosophie, Frankfurt a. 
Main 1971, str. 31. 

Jean Bodin 


Historiografija je u srednjem vijeku u Francuskoj, kao i svuda u Ev- 
ropi, bila u rukama monaha u samostanima. Osnovno obilježje ove his- 
toriografije jest da su to bile uglavnom više ili manje pouzdane kroni- 
ke. U Francuskoj su među najpoznatijima bile “Kronike Francuske" 
koje su sezale do vladavine Louisa XI. 

Nakon 13. stoljeća već se javljaju i svjetovni pisci sa svojim kronika- 
ma i historijama, među kojima je najpoznatiji J. Froissart (oko 1377- 
1404) koji piše povijest 14. stoljeća, ne samo Francuske nego i nekih 
drugih evropskih zemalja. Među poznatijima je i P Commines (oko 1447 
1511) koji je opisao razdoblje Francuske u 15. stoljeću u kojemu domi- 
nira figura Louisa XI, jednog od utemeljitelja francuskog centralizma i 
apsolutizma. 

Francuska u 16. stoljeću, u kojem živi Jean Bodin (1530-1596) ne 
doživljava samo svoju kulturnu renesansu nego je istodobno u kovitlacu 
građanskih i vjerskih ratova koji je potresaju više od jednog stoljeća. 
Usporedno s ratovima francuskih kraljeva da do kraja skrše partiku- 
larnu moć plemstva i ostvare centraliziranu apsolutnu monarhiju, vode 
se i ratovi s hugenotima, koje podržava i dio plemstva, a Bodin doživ- 
ljava i najtragičniju epizodu u tim sukobima, krvavu Bartolomejsku 
noć 1572. godine. Nantskim ediktom (1598. god.), što ga je objavio Hen- 
ri IV, situacija se među zavađenim stranama donekle smirila, ali su 
kasnija ponovna zaoštravanja i sukobi doveli do dokidanja edikta od 
strane Louisa XIV (1685), kada i započinje najveći egzodus francuskih 
protestanata (hugenota) iz Francuske u Švicarsku, Njemačku, Engles- 
ku i Nizozemsku. 

U takvu se burnom vremenu rodio i živio J. Bodin, jedan od najspo- 
sobnijih i najkulturnijih predstavnika francuskoga građanstva u to doba. 
Rodio se u Angersu, u građanskoj obrtničkoj obitelji, kada je Angers bio 
razvijeni trgovački grad s poznatim pravnim fakultetom, koji je bio i os- 
nova novog univerziteta na prijelazu 15. u 16. stoljeće. Studirao je u Pa- 
rizu u kome su se tada ukrštale mnoge idejne tendencije i koji je priv- 
lačio najbolji evropski intelektualni svijet. Već tada je imao okapanja 
zbog svojih slobodnijih pogleda. Studije nastavlja u Toulouseu, gdje je 
jedno vrijeme i ostao kao predavač. U već navedenim vjerskim razmiri- 
cama između katolika i hugenota nije sudjelovao, iako je i kasnije od- 
lučno zastupao princip vjerske tolerancije. Nakon povratka u Pariz, 
Bodin se angažira u državnoj službi, ali dolazi zbog svoga vjerski tole- 
rantnog stava u nemilost kralja Henrija III. Godine 1576. sudjelovao je 
na zasjedanju generalnih staleža u Bloisu, a te godine objavljuje i svoje 
najpoznatije političko djelo De la Rćpublique. Pri kraju života bio je 

pristalica Henrija IV, sposobnoga i dalekovidnoga francuskog kralja koji 
nije uspio završiti svoje djelo, poginuvši od ruke vjerskoga fanatika. 

Za problematiku filozofije historije najvažnije je Bodinovo djelo Met- 
hodus ad facilem historiarum cognitionem (Metoda da se olakša spoz- 
naja historije) koje je objavio 1566. god. Definitivni i prošireni tekst 
drugog izdanja objavljen je 1572. 

Poput većine djela sve do kraja 18. stoljeća, niti ovo Bodinovo djelo 
nije izrazito filozofskohistorijsko. Bodin je bio prvenstveno politički 
mislilac, poput njegova renesansnog prethodnika Machiavellija, te je i 
njegovo glavno djelo o republici posvećeno toj znanosti koju je već tada, 
među prvima, nazvao /a science politique (politička znanost). Međutim, 
Bodin je bio također zainteresiran, nakon svih iskustava osobito sa 
srednjovjekovnim kronikama, da razradi i metodu kojom bi se moglo 
bolje i istinitije proučavati i razumjeti historiju. U tim svojim metod- 
skim razmatranjima dotaknuo je i mnoge teme koje imaju i filozofsko- 
historijsko značenje. 

Povijest je za Bodina značajna znanost koja ima različita djelovanja 
i utjecaje, te je zato važno znati kako se ona treba izučavati. “Ima tri 
vrste historije ili istinitih pripovijedanja, pisao je Bodin: ljudska histo- 
rija, prirodna historija i sveta historija. Prva se odnosi na čovjeka, dru- 
ga na prirodu, a treća na njezina tvorca. Jedna prikazuje ponašanje lju- 
di kroz njihova društva; druga proučava uzroke koji djeluju u prirodi i 
izvodi njihovo progresivno kretanje počevši od jednoga prvog principa; 
posljednja na kraju istražuje i promatra djelovanje i manifestacije Boga 
Suverena i besmrtnih duhova.??? 

Već se u ovomu početnom Bodinovu stavu vidi da se odvojio od teo- 
loške koncepcije koja je i nakon njega još dugo vremena perzistirala, po- 
sebno u vjerskim krugovima. On ne izjednačuje ljudsku historiju niti s 
prirodnom, ali niti s božanskom. A u ovoj ljudskoj historiji “treba nam 
sada razlikovati univerzalnu historiju i partikularne historije.?** Par- 
tikularne govore o zbivanjima i činjenicama u vezi s jednim čovjekom 
ili najviše o jednom narodu. A univerzalna historija govori o podvizima 
više ljudi ili više gradova, i to ili uspoređujući više naroda, kao npr. 


28 Jean Bodin, La Mćthode pour faciliter la connaissance de lHistoire, Oeuvres 
philosophiques de Jean Bodin, Pariz 1951, str. 281. Na kraju poglavlja Bodin 
kaže: ako netko ne želi miješati matematiku s prirodnim naukama, onda mo- 
že ustvrditi četiri vrste historije: “ljudsku historiju nesigurnu i konfuznu; pri- 
rodnu historiju normalno izvjesnu, osim u slučaju kad je predominantan utje- 
caj materije ili nekog zlog duha pomutio tu izvjesnost te je čini nejednakom 
samoj sebi, matematska historija, još izvjesnija jer ona izmiče svakom uplivu 
materije; konačno sveta historija, najizvjesnija od svih i koja je po svojoj biti 
gotovo nepromjenjiva. Takve su podjele historije." (J. Bodin, ibid., str. 283.) 

29 _J. Bodin, ibid., str. 282. 

Perzijance, Grke i Egipćane, ili proučavajući sve one čija su nam pona- 
šanja i djelovanja prenesena, a posebno onih najvećih. 

Historiju možemo definirati kao “točno pripovijedanje o prošlim zbi- 
vanjima." Ali ljudske stvari su tako raznovrsne, složenost tako velika, 
masa podataka golema, pa ih zato moramo rasporediti na dobro utvr- 
đene grupe ili klase. Zato misli metodički izložiti u tri knjige cjelinu 
zajedničkih crta historije, te će prva biti posvećena ljudskim stvarima, 
druga prirodnim činjenicama koje često interveniraju u historiji i treća 
religioznim činjenicama. 

Ljudska djela obuhvaćaju namjere, riječi i činjenice koje je čovjek 
izvršio pod vladavinom volje. “Volja je zapravo gospodarica ljudskih 
djela..."*! te “ljudska historija proizlazi poglavito iz volje ljudi koja ni- 
kad nije jednaka samoj sebi i nikad se ne nazire njezin kraj. Svaki dan 
zapravo nastaju novi zakoni, novi običaji, nove institucije, novi obredi i 
ljudske djelatnosti ne prestaju voditi do novih pogrešaka... "?? 

Ovaj Bodinov stav već je novovjeki filozofski stav evropskoga grada- 
nina kome skolastika više ne daje odgovore na nove historijske izazo- 
ve. Bilo je to na istoj liniji realističke i kritičke misli Machiavellija, kao 
i nešto poslije velikih mislilaca Bacona i Descartesa koji su ne samo svo- 
jim novim metodama nego i cjelokupnim stavom prema svijetu i čovje- 
ku naviještali kraj vladavine teološke misli. Jer, kako je pisao Bodin, 
“ljudska historija u prvom redu proizlazi iz volje ljudi", a kako je in- 
stinkt održanja najdublje usađen u našim srcima, prve ljudske akcije 
teže da nam osiguraju životni minimum, zatim višak bez kojeg bi život 
bio suviše sirov, zatim udobnost života koja još nije luksuz, zatim luk- 
suz ali još uvijek ne pretjerani. “Tako se rađa želja za povećanjem bo- 
gatstva."* Ali, kako nema granica uživanjima, ljudi teže slavi koja će 
ih uzdići na prvo mjesto. Odatle strast vladanja, nesuglasice, ratovi, 
ropstvo, masakri. Slava je iz takvih okolnosti uzaludna, te ljudi koji su 
rođeni plemeniti, težit će drugim aktivnostima koje su moralne. 

Da bi se razumjelo različitost ljudskih institucija, država i njihovih 
sudbina, treba poznavati uzroke ljudskih razlika. Pri tome Bodin nas- 
tavlja, ali s određenim razlikama, na mnoga razmišljanja u antici koja 
su vezivala postojanje ljudskih razlika za razna podneblja, klime i slične 
prirodne uzroke. Stari su, kaže Bodin, gotovo jednodušni da ljudi sje- 
vera imaju snažnije tijelo i da su mnogo viši, a južnjaci slabiji, ali jači 
duhom. Međutim, dokle seže ta vrlina sjevernjaka i južnjaka? U čemu 


30 J. Bodin, zbid., str. 287. 
31 J. Bodin, ibid., str. 287. 
32 J. Bodin, ibid., str. 282. 
33 J. Bodin, ibid., str. 288. 

se sastoji utjecaj Istoka i Zapada? Što treba misliti o običajima i prirodi 
svakog od njih? To su, kaže, teška pitanja, a dosad još nitko nije pronio 
baklju u toj tmini.“ 

Navodeći sva ta različita i slična mišljenja historičara i filozofa o raz- 
likama ljudi i raznim podnebljima, Bodin na kraju postavlja pitanje ko- 
liko zakon može promijeniti ljudsku prirodu. Jer, u tome je velika ideja 
Bodinova — čovjek nije jednom zauvijek dan i određen, kao što se vje- 
kovima mislilo, nego se mijenja. Njemu je jasno, što mu historijsko is- 
kustvo pokazuje, da se čovjek i narodi mijenjaju, pa su tako Nijemci, 
nekad razbarušeni, grubi i divlji, danas u vrhu nacija u znanosti, filo- 
zofiji, oružju itd. Nema dakle ničega prirodnog što se ne bi moglo pro- 
mijeniti dobrim ili lošim zakonima. Jednako su tako i religije mijenjale 
narode. “Mi zapravo vidimo kako su religije imale dovoljno snage i dje- 
lotvornosti da iz temelja promijene običaje i pokvarenu prirodu čovje- 
ka: ipak se ne može reći da je svaki trag prethodne prirode potpuno 
iščezao."% 

U šestom poglavlju Bodin je razmatrao problem konstitucije repub- 
lika, što je izrazito pitanje političke i sociološke znanosti. Raspravljajući 
o pitanjima građanina, o magistratima, suverenitetu, raznim oblicima 
vlasti itd., Bodin se opredijelio za monarhiju navodeći kao argumente 
da je i u prirodi uvijek na čelu jedan (u stadu, košnici itd.), kao što je i 
kod minerala dijamant najbolji, kod metala zlato, među zvijezdama 
Sunce i, konačno, u cijelom svemiru jedan bog.% Bilo je to u skladu s 
progresivnom tendencijom njegova vremena kada se stvarala jedin- 
stvena francuska država i nacija. 

Priznavajući monarhiju kao najbolju vladavinu, građanin Bodin joj 
je ipak postavljao ograničenja u ulozi državnih staleža i skupštine od 
koje je kralj morao dobiti odobrenje za ubiranje novih poreza. Jednako 
tako Bodinu nije bila strana misao da u slučaju demokratske i aris- 
tokratske vlade i narod može imati suverenitet poput monarha u mo- 
narhiji. “Budući da je u demokraciji ili aristokraciji vlast naroda ili ple- 
menitih jednaka moći koju kralj ima u monarhiji, priličilo bi dakle 
priznati narodu, ako bi se to dogodilo, te fundamentalne atribute su- 
vereniteta.??7 


34 Vidi J. Bodin, ibid., str. 314. Ovdje samo napominjem da Bodin u IV i V. pog- 
lavlju iscrpno navodi mišljenja o tim problemima gotovo svih historičara i 
filozofa od antike do njegova vremena, upozoravajući na njihove zablude ili 
prednosti. Literatura koja je pri tome navedena zaista je impresivna, ali ovdje 
moramo sva ta citiranja i razmatranja izostaviti. 

35 J. Bodin, ibid., str. 345. 

36 Vidi J. Bodin, ibid., str. 414. 


37 J. Bodin, ibid., str. 360. 

Nakon što je pokazao i objasnio što je gradanin, država, grad, ma- 
gistrati, suverenitet itd., Bodin, u skladu sa svojim shvaćanjem prom- 
jenjivosti čovjeka, kaže da će sada pokazati i transformacije država. Tu 
posebno dolazi do izražaja Bodinov evolucionizam i raskid s dotadaš- 
njim cikličkim shvaćanjem razvoja historije. “Ako slijedimo progresiv- 
nu evoluciju društva, od njegova prvobitnog oblika do onoga koji sada 
manifestira njegovu najveću mogućnost regulirajući odnose svih građa- 
na jednih prema drugima, otkrit ćemo jedan gotovo beskonačan broj 
etapa i promjena." Od najprimitivnijih oblika koji čine jednu obitelj 
čovjeka sa ženom, preko nekoliko obitelji zajedno pa dalje, stvaralo se 
društvo kompleksnijih oblika. Tako su nastajale fratrije, sela, gradovi, 
pokrajine itd. “I eto kako prijateljstvo, veza ljudskog društva, izašavši 
iz jedinstvene postojbine da bi se povezalo s drugima, i završilo proši- 
rivši se u obitelji u burgove, varoši, gradove i nacije do obuhvaćanja 
cijelog ljudskog roda. Takva su bila dakle dva glavna izvora udruživa- 
nja među ljudima, bilo da je čovjek, koji po svojoj prirodi želi društvo, 
bio dotle slobodno doveden aktom svoje volje, bilo da ga je nužnost pri- 
silila da se okupi s drugim bićima koja su mu mogla dozvoliti da živi 
ugodnije i bogatije.?? 

U daljnjem razvoju društva, čovjek koji voli neku stvar želi ju 1 imati 
i ne dijeliti s drugima. Zato priroda nije mogla podnijeti dugo vremena 
zajednicu dobara. Ali s prijateljstvom je obratno: ono, kao i svjetlost, 
sjaji to više što je više raspodijeljena. Zato su priroda ili zakon zabranili 
da braća imaju odnose sa sestrama, roditelji s djecom. Ali zakon jačega, 
kao i u prirodi, djeluje i u društvu te slabi i mali, da bi izbjegli nasilju, 
traže kod jačih ili mudrijih zaštitu. Tako su nastala dva oblika republi- 
ke, jedan zasnovan na sili, a drugi na pravednosti. Prvi su tiranija, oli- 
garhija i demagogija, a drugi kraljevstvo, aristokracija i demokracija. 
Prvobitni oblik republike je monarhija u kojoj kralj mora biti pravedan. 
Kad su u carstvima, međutim, započele vladavine strasti i interesa, mo- 
narhije su degenerirale u tiranije. Aristokracija i demokracija je uglav- 
nom djelo naroda u ovomu srednjem pojasu, u Ateni, Sparti, Kreti, 
Kartagi i dr. Ali, po samoj prirodi, one nisu dugovječne i pretvaraju se 
u monarhije. 

S obzirom na političke revolucije (les revolutions politiques) jedne 
dolaze izvana, jedne iznutra. Izvana dolaze od neprijatelja ili prijatelja, 
iznutra ako se republika svojevoljno podvrgne drugoj vlasti ili kralju. 
Ove druge mogu se zbivati bez sile i nasilja. Nakon ovih razmatranja, 
Bodin opisuje kako iz monarhije nastaje tiranija, iz aristokracije oligar- 


38 J. Bodin, ibid., str. 381. 
39 J. Bodin, ibid., str. 382. 

hija, a iz demokracije demagogija i navodi razne historijske primjere. 
Vrlo negativno opisuje tiraniju i postupke tirana da bi narod zaglupili i 
onesposobili za otpor. 

Jednako su tako za Bodina i različitosti religija mogle pridonijeti 
propasti pojedinih carstava. Pod religioznim pretekstom Arapi, Perzi- 
janci npr. napali su i srušili druga carstva. Ista je stvar i s rimskim bis- 
kupima koji su na taj način prisvojili mnoge zemlje. 

Na kraju VII. poglavlja Bodin postavlja pitanje toliko razmatranoga 
i opjevanoga zlatnog doba čovječanstva. Bodin se prema tom shvaćanju 
odnosi veoma kritički, odbacuje to mišljenje i navodi da su ljudi tada 
“živjeli raspršeni po poljima i šumama kao prave divlje životinje, i pos- 
jedovali su kao svoje ono što su mogli sačuvati snagom i zločinom: tre- 
balo je dosta vremena da ih se malo-pomalo dovede iz toga divljeg i bar- 
barskog života do civiliziranih običaja i do dobro uređenog društva kakvo 
nalazimo posvuda danas."*" Tako npr. krađa, koja je izazivala nekad 
samo građansku tužbu, danas se kažnjava smrću. Čovječanstvo ne bi 
moglo progredirati samo u zlu, jer ono ne bi u takvu stanju moglo uop- 
će postojati. Progres postaje očit čim konzultiramo stare pisce, anale i 
dokumente. Stari historičari su nam najbolji svjedoci za ovo stajalište. 
Neka se samo vidi kakvih je bilo razbojstava i zločina u antici, izlaga- 
nja ljudi i robova divljim zvijerima i amfiteatrima. Inače, na vrhuncu 
stvaralaštva nastaju obrati i propadanja, te je npr. rimska kultura do- 
živjela hiljadugodišnju stagnaciju i gotovo totalnu sterilnost. Ali naše 
vrijeme opet pokazuje izvanredne uspone, a i prije toga su Arapi dali 
veoma značajne rezultate na kulturnom polju. “I ta revolucija duhova 
je tako opća da nas nužno vodi da prihvatimo taj zakon, da je ljudska 
inteligencija poput polja, kod kojih ugar povećava plodnost.“ 

Krivo imaju i oni koji podcjenjuju rezultate antičkog duha, kao i oni 
koji misle da su u antici već sve riješili. Naši današnji izumi kompasa, 
industrije, tiskarstva itd. veliki su koraci naprijed u razvoju civilizaci- 
je. Priroda “sadrži u svojim njedrima takvu riznicu skrivenih znanosti 
da ni jedno stoljeće neće bez sumnje uspjeti da je potpuno iscrpi.?“? 

Bodin se nakon ovih analiza ljudskog progresa osvrće i na ona sta- 
jališta koja tvrde da ljudski rod permanentno degenerira. Osim već na- 
vedenih argumenata, Bodin je na jednom mjestu pri kraju svoga djela 
iznio mišljenje koje kao da izgleda proturječno njegovu stavu o evoluci- 
ji čovječanstva, a ne cikličkom razvoju. Međutim, ova se misao odnosi 
na drugi problem, a to je da čovječanstvo nikad ne postoji u jednomu 


40 J. Bodin, ibid., str. 428. 
41 _J. Bodin, ibid., str. 430. 
42 _J. Bodin, ibid., str. 430. 

moralnom stanju, nego da u ovom slučaju djeluje zakon vječnog vraća- 
nja. “Budući da je to tako", pisao je Bodin, “i jer izgleda da je priroda 
podvrgnuta zakonu vječnog vraćanja, gdje je svaka stvar objekt kružne 
revolucije, tako da porok slijedi vrlini, neznanje znanosti, zlo poštenju, 
tmina svjetlu, teška je zabluda vjerovati da ljudski rod ne prestaje de- 
generirati."** Bodin nadovezuje diskretnom ironijom da sve ove misli o 
dekadenciji imaju uglavnom stari ljudi koji se sjećaju svoje žive i vedre 
mladosti, a u starosti imaju samo boli i napuštanje snaga. 

U posljednjem, osmom poglavlju, Bodin raspravlja o potrebi uni- 
verzalne kronologije, kao i o nekim metafizičkim pitanjima, vječnosti 
ili stvaranju svijeta, materiji i formi itd. što za našu problematiku nije 
od posebnog značenja.“ 

Bodin je, kako vidimo, bio izuzetna ličnost šesnaestog stoljeća te je 
uz Machiavellija svakako jedan od najumnijih reprezentanata građan- 
skog duha u društvenim znanostima ili, kako on već tada određuje tu 
znanost, u “političkoj znanosti". Njegova su djela, osobito djelo o re- 
publici, nezaobilazna kada se raspravlja o tim pitanjima. U svojim filo- 
zofskohistorijskim koncepcijama, koje se provlače kroz njegovo djelo, 
naročito u djelu o metodi spoznaje historije, Bodin je prvi mislilac koji 
je napustio cikličko shvaćanje historije te je shvatio razvoj i napredo- 
vanje historije kao njezin osnovni zakon. Kao i drugi renesansni mis- 
lioci, posebno glavni korifeji građanske napredne misli, i Bodin stavlja 
čovjeka u središte historijskih zbivanja. Ali i tu je Bodin daleko ispred 
svoga vremena, jer je i tog čovjeka shvatio historijski konkretno, tj. kao 
biće koje se također mijenja, a nije jednom zauvijek određen, kao što se 
to i dalje mislilo sve do prosvjetitelja. Prema tome niti čovjek, niti na- 
rodi nisu neka apstrakcija, entiteti određeni vječno istom prirodom i 
svojstvima, nego su kao i sve u prirodi promjenjivi. Već je samo ovo do- 
voljno da se Bodinov prilog čovjekovoj samospoznaji i samoosvješćiva- 
nju u vezi s problematikom filozofije historije ocijeni veoma značajnim 
doprinosom, a kad uzmemo njegovo djelo u cjelini i njegovu erudiciju, 
onda se moramo priključiti ocjeni jednoga drugog Francuza koji je jed- 
no stoljeće poslije u svom izuzetnom djelu Dictionnaire historique et 
critique pisao da je Jean Bodin jedan od najsposobnijih ljudi Francus- 
ke u 16. stoljeću. Bodin je pripadao onoj velikoj i snažnoj misaonoj stru- 
Ji evropskoga građanstva koja je postupno raspršivala magle i sumagli- 
ce koje su se vjekovima nataložile na ljudskoj svijesti i savjesti. 


43 J. Bodin, ibid., str. 430. 


44. J. Bodin se opredjeljuje za kršćansko učenje o stvaranju svijeta, a ne vječnosti 
svijeta. Zato se ne slaže s Aristotelom da je materija vječna, te se uglavnom 
oslanja na svete spise i njihove procjene o stvaranju i trajanju svijeta. 

Jacques Bćnigne Bossuet 


U Francuskoj je trebalo pričekati jedno cijelo stoljeće da bi se poja- 
vio mislilac koji je pokušao govoriti o historiji ne kao historičar nego 
kao filozof. Bio je to Jacques Bćnigne Bossuet (1627-1704), biskup od 
Meauxa (1681.), kome je Louis XIV. povjerio da odgaja mladoga daup- 
hina. Bossuet je dakle pripadao vladajućim slojevima francuskoga druš- 
tva, a kao veliki branitelj katoličanstva i francuskih interesa bio je s 
jedne strane veliki protivnik protestantizma i borac za dokinuće Nant- 
skog edikta, a s druge je podupirao francuske galikance koji su držali 
da treba ograničiti moć i prava pape s obzirom na Crkvu u Francuskoj. 

Za razliku od građanina Bodina kome sveti spisi nisu bili više osnova 
promatranja i periodizacije historije, Bossuet je u svom djelu posveće- 
nom dauphinu, Discours sur l'histoire universelle (1681.), išao stopama 
Augustina, s izvjesnim razlikama i slabijom filozofskom penetrantnoš- 
ću. Prvi je dio djela posvetio periodizaciji ljudske historije koju na te- 
melju Biblije, ali i novijih zbivanja u antici, dijeli na dvanaest epoha i 
sedam razdoblja. S rođenjem Isusa započinje sedmo i posljednje raz- 
doblje ljudske historije u koje još spada epoha Konstantina i pomirenje 
s Crkvom i epoha Karla Velikog i uspostavljanje novoga carstva. 

U drugom dijelu koje ima trideset i jedno poglavlje Bossuet piše o 
razvoju religije od samih početaka prema biblijskim podacima, tj. od 
Abrahama i patrijarha, Mojsija, Davida i Salomona do nastanka kršćan- 
stva, Katoličke crkve i njezine pobjede nad svim sektama. 

U trećem dijelu piše o sudbini glavnih carstava: Skita, Etiopljana, 
Egipćana, Asiraca, Medijaca, Grka, Kartage i Rima na temelju ne samo 
Starog i Novog zavjeta nego i na osnovi gotovo cjelokupne antičke his- 
torijske i dijelom filozofske literature. Tek u ovomu trećem dijelu dolaze 
do izražaja neki bitni stavovi i pogledi Bossueta na historiju i sudbinu 
naroda, pri čemu je, kako ćemo vidjeti, u središtu Bog i proviđenje te, 
na kraju, Katolička crkva kao cilj i vrhunac svekolikog razvitka. Od- 
mah treba napomenuti da su filozofske preokupacije ono što nas za naš 
predmet filozofije historije najviše zanima, veoma oskudne i površne, 
te da u tom pogledu daleko zaostaje za Augustinom koji je pisao toliko 
stoljeća prije njega. 

Za Bossueta su religije uvijek jednake i, čak više, uvijek iste od pos- 
tanka svijeta. U religiji se uvijek prepoznao isti Bog kao stvoritelj sve- 
ga postojećeg i isti Krist kao spasilac ljudskog roda. U vezi s carstvima 
Bossuet je držao da sva carstva imaju neke veze s Božjim narodom, tj. 
Židovima, jer se Bog poslužio tim carstvima u različite svrhe s obzirom 
na izabrani narod. “Prvo, ta carstva imaju u većini nužnu vezu s His- 
torijom Božjeg Naroda. Bog se poslužio Asircima i Babiloncima da kaz- 

ni taj Narod, Perzijancima da ga oporavi; Aleksandrom i njegovim pr- 
vim Nasljednicima da ga štiti; slavni Antiohon i njegovim Nasljednici- 
ma da ga podigne; Rimljanima da podrže njegovu slobodu protiv Kra- 
ljeva Sirije, koji su mislili samo da ga unište.?# 

Cjelokupni taj razvoj i sudbine naroda odvijale su se, po Bossuetu, 
prema Božjoj providnosti i zato Bossuet savjetuje kraljeviću da to ima 
u svom duhu i da se nauči dovoditi u vezu ljudske stvari s nalozima te 
vječne mudrosti o kojoj ovise. Bog je naučio kraljeve u tom svom vlada- 
nju carstvima dvije fundamentalne istine: “Prvo, to je on koji stvara 
carstva da bi ih dao onome koji mu se sviđa; i drugo, on zna da ih učini 
služiti u vremenima i poretku koje je on odlučio, planovima koje on ima 
o svom Narodu. To je ono što mora držati sve prinčeve u potpunoj za- 
visnosti, i da ih uvijek učini pažljivim za odredbe Boga, da bi pomogli 
onome koji misli na svoju slavu u svim prilikama koje im on ukazuje." 

Iz toga se može prilično lako zaključiti kako je Bossuetova težnja i 
namjera da kralj bude što ovisniji o Crkvi koja je tada, još uvijek i u 
Francuskoj, imala duhovni monopol i provodila cenzuru nad cjelokup- 
nom duhovnom produkcijom. 

Najtemeljitiji je inače prikaz rimske historije u kojoj Bossuet, na te- 
melju rimskih izvora koji su u renesansnom periodu već u velikoj mjeri 
bili objavljeni, osobito naglašava sukob patricija i plebejaca, kao i veo- 
ma izraženo osjećanje slobode kao glavnih motiva i uzroka sukoba, raz- 
voja i na kraju stvaranja monarhije. “Tako je Rim toliko ljubomoran na 
svoju slobodu, tom ljubavlju za slobodom koja je bila osnova njegove dr- 
žave, vidio rascjep kako se ubacio u sve redove od kojih je bio sastav- 
ljen. Odatle te žestoke zavisti između senata i naroda, između patricija 
i plebejaca, jedni navodeći stalno da pretjerana sloboda na kraju sama 
sebe uništava; a drugi bojeći se, naprotiv, da autoritet, koji se po svojoj 
prirodi uvijek povećava, ne degenerira na kraju u tiraniju.?*7 

Na završetku Bossuet upozorava kraljevića da sve te okolnosti i duga 
povezanost posebnih uzroka koji stvaraju i razaraju carstva “zavise od 
tajnih naloga božanske Providnosti. Bog drži s visine Nebesa uzde svih 
Kraljevstava; on ima sva srca u svojoj ruci: čas on suzdržava strasti, 
čas im on pušta uzde, i time pokreće cijeli ljudski Rod."** Jednom riječi, 


45 Jacques Bćnigne Bossuet, Discours sur l'histoire universelle, Pariz 1776, str. 
429. 

46 J. B. Bossuet, ibid., str. 435. 

47 J. B. Bossuet, ibid., str. 533. Iz ovog, kao i nekih drugih Bossuetovih tekstova 
vidi se da je on, uz providnost kao osnovu historijskih zbivanja, ubrajao i tež- 
nje i običaje, jednom riječi svojstva pojedinih naroda i njihovih vođa, u glavne 
motive i uzroke promjena država i javne sreće. (Vidi ibid., str. 340.) 

48 J.B. Bossuet, ibid., str. 554. 


124 


Od antike do kraja 19. stoljeća 


sve je u rukama Boga i o njemu ovisi sudbina ljudi, carstava i čovječan- 
stva. “Na taj način Bog vlada nad svim Narodima.?** Nemojmo više go- 
voriti o slučaju ili sreći, nastavlja Bossuet, jer te riječi pokrivaju samo 
naše neznanje. Bog drži sve u svojim rukama, a ljudi znaju samo za 
partikularne planove, pa ni one u potpunosti. Cjelina je u rukama Boga. 

Bossuet je mislio napisati za dauphina i drugi dio u kojemu bi obra- 
dio historiju i značenje Muhameda i islama. Ali, već je dauphin iz pr- 
vog dijela što ga je napisao, misli Bossuet, mogao otkriti sve tajne raz- 
voja religije i velikih carstava do Karla Velikog. Bossuet završava djelo 
ponovno porukom dauphinu da ne zaboravi moć, veličinu i glavnu pot- 
poru što je ima u religiji i Katoličkoj crkvi. “Kad budete vidjeli kako su 
gotovo sva (carstva, P V.) pala sama od sebe, i kad budete vidjeli kako 
se Religija održala svojom vlastitom snagom, lako ćete spoznati da je 
ona čvrsta veličina i gdje treba jedan razuman čovjek položiti svoju 
nadi 

Ovo djelo je u to doba i početkom 18. stoljeća bilo toliko cijenjeno od 
crkvenih i vladajućih krugova da su mnogi držali da je Bossuet njime 
zapravo zasnovao i samu filozofiju historije. Treba reći da su to bila 
veoma pristrana pretjerivanja, te se u osnovi u potpunosti slažem s oc- 
jenom kasnijega Bossuetova kršćanskog kolege, ali oštroumnog i kri- 
tičkog škotskog protestanta, R. Flinta. On je, naime, prikazavši sadr- 
žaj Bossuetova djela, konstatirao da djelo nosi pečat genija, da je svaka 
riječ na svom mjestu, svaka rečenica ima uzvišeni čar, a cjelina proiz- 
vodi impresiju koja se teško može prikazati. “Ali genij koji se očituje u 
tom djelu nije ni znanstveni, ni filozofski; on je samo govornički. Dubi- 
nu, pronicljivost, originalnost koju se tu vidjelo, nikad mi nije bilo mo- 
guće da ih nađem. Ono što se tu stavarno nalazi, to je uzvišenost misli 
i raskoš stila.?5! 

Filozofski je, kako već rekoh, ovo djelo ispod filozofske razine Au- 
gustinova djela, a da ne govorim o djelima D. Scota, A. Magnusa ili Th. 


49. J.B. Bossuet, ibid., str. 555. 
50 J. B. Bossuet, ibid., str. 558. 


51 R. Flint, La Philosophie de l'histoire en France, Pariz 1878, str. 29. Škotski 
protestantski teolog i filozof R. Flint objavio je šezdesetih godina 19. stoljeća 
History of the Philosophy of History koja je nakon nekoliko godina bila već pre- 
vedena na francuski u dva sveska. Prvi svezak obuhvaća povijest filozofije his- 
torije u Njemačkoj, a drugi u Francuskoj, Belgiji i Svicarskoj do polovine 19. 
stoljeća. Treću knjigu, nažalost, Flint nije napisao, tako da je djelo ostalo tor- 
z0. Ali sve do danas to je djelo ostalo najopsežniji prikaz filozofskohistorijske 
misli u navedenim zemljama. Bez obzira na mnoge moguće kritičke objekcije, 
treba reći da je djelo pisano s velikim poznavanjem materije, inteligentno i in- 
teresantno, i da su prikazi pojedinih koncepcija u velikoj mjeri pouzdani i ob- 
jektivni. 

Akvinskog. Ali je djelo, pisano s talentom i velikom erudicijom, intere- 
santno kao signum onih feudalnih snaga tadašnje apsolutne monarhije 
u Francuskoj koje su u razvoju trećeg staleža, građanskih prosvijeće- 
nih slojeva, već imale svoju historijsku antitezu. Bilo je potrebno da 
prođe samo nekoliko decenija da Bossuetovo djelo doživi oštru kritiku 
od progresivnih snaga francuskog prosvjetiteljstva koje su filozofiju his- 
torije, kao i cjelokupnu duhovnu zgradu čovječanstva, postavile na nove, 
racionalne i realne temelje. 

2. TEORIJE PRIRODNOG PRAVA I DRUŠTVENOG 
UGOVORA 


Historijski uvod 


Od prvih decenija 16. st. zbivaju se krupne promjene u životu Evrope 
koje uzrokuju da Italija pomalo gubi privilegirani položaj u ekonomskom 
i kulturnom životu, iako se njezin utjecaj još uvijek osjećao, osobito na 
kulturnom planu. Velika geografska otkrića krajem 15. i početkom 16. 
stoljeća mijenjaju raspored snaga u Evropi. Savlađivanjem oceana i ot- 
varanjem novih putova za Indiju i ostala područja Dalekog istoka pre- 
bacuje se težište razvoja trgovine od talijanskih gradova na zapadnu 
Evropu. Ono što su dotad bili Venecija, Genova, Pisa, Firenza i drugi 
talijanski gradovi sada postaju Antwerpen, a zatim Amsterdam, Lon- 
don, Pariz i dr. Snažan razvoj trgovine, otvaranje novih tržišta i u samoj 
Evropi dovodi do novog oblika proizvodnje - manufakture. A manufak- 
tura je već bila takav oblik proizvodnje koji je, uza sve veće potrebe 
tržišta, omogućavao usvaršavanje što je poticajno djelovalo na razvoj 
prirodnih i tehničkih znanosti. Kapitalizam je time čvrsto stupio na 
historijsku scenu. A građanska klasa, kao nosilac toga novog načina 
proizvodnje, s već snažnom trgovačkom buržoazijom, postaje i glavni 
nosilac novih stremljenja na svim područjima društvenog života. 

Stvari, naravno, nisu bile tako jednostavne i svaka od tih zapadnoev- 
ropskih zemalja imala je mnoge svoje specifičnosti i osebujnosti razvit- 
ka, što se mora uzimati u obzir kod raspravljanja i analize filozofskih i 
filozofskohistorijskih koncepcija pojedinih mislilaca i kulturnog razvo- 
ja u pojedinim zemljama. Tradicije i mogućnosti su se veoma razliko- 
vale s obzirom na različite zemlje. Negdje je nova gradanska klasa, kako 
smo već spomenuli, još nedovoljno razvijena da frontalno uđe u borbu 
protiv starog poretka, paktirala s kraljevskim centralističkim težnjama 
slamanja dotadašnjega feudalnog partikularizma, pa je veoma rado prih- 
vaćala utjecajna mjesta na dvoru i plemićke titule (Francuska). Negdje 
je, kao što je bio slučaj u Engleskoj, bila u savezu s glavninom plem- 
stva protiv pretjeranih apsolutističkih pretenzija kralja da bi preko in- 
stitucije parlamenta ostvarila određene slobode i prava bez kojih se nije 

moglo zamisliti snažniji razvoj trgovine i industrije. Ali, u ovom je slu- 
čaju i velik dio plemstva postupno mijenjao svoj način života i prilago- 
davao se novim ekonomskim mogućnostima, pri čemu se od nekadaš- 
njeg seljaštva stvarao brojni proletarijat koji je tada još u velikoj mjeri 
bio sveden na beskućnike i prosjake, što je još kritizirao Th. Morus po- 
četkom 16. stoljeća. Engleska je, međutim, na taj način dobila velike 
pašnjake i svojom vunom mogla ne samo konkurirati na evropskom 
tržištu nego i razvijati svoju tekstilnu industriju. 

I naposljetku, da još barem spomenemo Nizozemsku, u 16. i 17. sto- 
ljeću ekonomski najrazvijeniju zemlju Evrope. Njezina je buržoazija, u 
zajednici sa slobodarski nastrojenim plemstvom, svoju ekonomsku do- 
minaciju postigla u nemilosrdnoj oslobodilačkoj borbi protiv španjolske 
vlasti. Nizozemska je buržoazija i prva građanska klasa u zapadnoj Ev- 
ropi koja je provela uspješnu revoluciju, što je, naravno, imalo i daleko- 
sežne posljedice na njezin cjelokupni društveni razvoj, kao i na zbiva- 
nja u ostalim susjednim zemljama. Tokom gotovo dva stoljeća (u 17. i 
18. st.) nizozemski je primjer stimulativno djelovao na progresivne tež- 
nje i borbe evropskoga građanstva, a niz njegovih najboljih mislilaca i 
predstavnika nalazio je u tom razdoblju u Nizozemskoj pribježište pred 
raznovrsnim progonima u svojim zemljama. Jer, ne treba gubiti iz vida, 
stare sile, i feudalne i crkvene, nisu se lako predavale. Bujni razvoj nove 
građanske misli u Italiji, osobito u Firenzi, te je konzervativne i reak- 
cionarne snage donekle i zatekao. Čak je i u njezinim vlastitim redovi- 
ma rastao taj kritički duh kod genijalnih pojedinaca, kao što je bio slu- 
čaj s kardinalom N. Cusanskim (1401-1464), kod kojega nailazimo na 
svojevrsni panteizam, nominalizam, i početke koncipiranja heliocen- 
tričkoga sistema. 

Ali s pojavom reformacije, ubrzo su se stare snage počele organizi- 
rati u protunapad. Preko svoje još uvijek moćne organizacije one nisu 
birale sredstva da se plamen vjerskog slobodoumlja, slobodnog istra- 
živanja čovjeka i prirode, kao i pojavu novih znanstvenih i filozofskih 
koncepcija, što prije uguši. Lomače su plamtjele diljem Evrope, a žrtve 
su bili mnogi ponajbolji evropski umovi koji su otvarali nove stranice 
evropske kulturne historije. U tom istom burnom 16. stoljeću, a dob- 
rim dijelom i u 17., mnogi slobodniji mislioci i humanisti bili su proga- 
njani, a oni najodvažniji i na smrt osuđivani i spaljivani. Vjerski refor- 
mator Calvin osudio je 1553. poznatog liječnika M. Servetusa (1509-1555) 
na smrt; L. Vanini (1585-1619), borbeni materijalist i ateist, koji je svo- 
Jim stavom “natura que deus est" također jedan od preteča velikog Spi- 
noze, okrutno je zlostavljan i spaljen u Tuluzi; a jedan od najgenijalni- 
Jih tadašnjih mislilaca, kome “jedini autoritet treba biti um i slobodno 
istraživanje", panteist i dijalektičar G. Bruno (1548-1600) spaljen je ta- 

kođer od rimske inkvizicije, da ne spominjemo još mnoge druge velika- 
ne ljudskog duha koji su bili proganjani, zatvarani ili maltretirani (T. 
Campanella, G. Galilei, R. Descartes, Th. Hobbes, B. Spinoza, J. Locke, 
P Bayle i mnogi drugi). 

To je bio, svakako, i jedan od razloga opreznosti mnogih humanista, 
a isto tako i nemogućnosti radikalnog kidanja s religijom kod tadašnjih 
nosilaca napredne filozofske misli, racionalističke ili empirističke ori- 
jentacije. Riječ je o razdoblju koje je, osim u Nizozemskoj, još uvijek 
socijalno nestabilno. Postojala je izvjesna labilna ravnoteža između gra- 
danskih snaga progresa, koje su često bile zadojene novim reformacij- 
skim duhom, i branilaca starih privilegija i shvaćanja. Građanska klasa, 
osobito u razdoblju još snažnih prerogativa i moći crkvene organizacije, 
masovnije gledano, nikad nije bila ateistička. Nestabilnosti i neizvjes- 
nosti njezinih trgovačkih i financijskih pothvata uvijek je dobrodošla 
vjera u nekog zaštitnika i moralni oslonac, pa makar bili i iracionalni. 
Radikalizam se zato više očitovao u novom duhu, novim metodama 
mišljenja i istraživanja, borbi za toleranciju, slobodu individuuma, kri- 
tičkom istraživanju Biblije i crkvene historije, a ne toliko u radikalnom 
negiranju kršćanstva i njegove ideologije. 

Ali, i u tim okvirima učinilo se veoma mnogo. Humanisti poput E. 
Roterdamskog, J. Reuchlina, Th. Morusa i dr. svojim su istraživanjima 
i novim pogledima na antiku, svojom borbom za vjersku toleranciju, 
kritikom skolastičkih dogmi i opskurantizma veoma mnogo pridonosili 
stvaranju nove i slobodnije kulturne i intelektualne atmosfere; filozofi 
prirode (N. Cusanski, G. Cardano, B. Telesio, G. Bruno) vratili su pri- 
rodi njezinu samosvojnost i zasnovanost u samoj sebi, utirali putove 
empirijskom izučavanju prirodnih fenomena i zakona i na taj način od- 
bacivali dogmatsko ostajanje na starim aristotelovskim zasadama; a u 
filozofiji su s Baconovom teorijom indukcije i kritikom ideoloških pred- 
rasuda (četiri vrste idola), kao i s Descartesovom metodskom skepsom, 
racionalizmom i novom fizikom i matematikom, otvoreni novi vidici i 
neslućene nove teorijske kreacije koje je građanska misao unijela u riz- 
nicu evropske i svjetske kulture. 

Slično se zbiva i na području filozofije historije, naravno i socijalne 
filozofije i filozofije prava koje su usko povezane. Gradanska klasa i nje- 
zini ideolozi, postajući sve značajniji ekonomski i društveni, a pomalo i 
politički, činilac u zemlji, morali su to i teorijski legitimirati. Skolastička 
organicistička teorija, po kojoj je stara staleška stratifikacija, s plem- 
stvom i svećenstvom kao vladajućim staležima božanskog porijekla, mo- 
rala je biti kritički nadmašena koncepcijom koja je građanskoj klasi, 
kao zastupniku naroda, osiguravala prioritet i društveni suverenitet. 
Ta revolucionarna teorija, iako još uvijek opterećena teorijskim insufi- 

cijencijama, o kojima je već bilo riječi i kod Machiavellija, bila je teorija 
prirodnog prava i društvenog ugovora. 

Začeci ove teorije, kao što smo vidjeli, nalaze se već u antici kod so- 
fista, Aristotela, Epikura, a u novijem vremenu kod Talijana A. Genti- 
lisa (De jure belli, 1558. god.) i Machiavellija. Tu teoriju nalazimo i kod 
hugenotskog plemstva južne Francuske koje je u svojoj borbi protiv 
kraljevih apsolutističkih pretenzija i teorije o kraljevu suverenitetu, koju 
je najtemeljnije obrazložio J. Bodin (1530-1596), suprotstavilo teoriju 
o suverenitetu naroda i društvenom ugovoru. Ta se polemika protiv 
kraljevih suverenih prava osobito rasplamsala nakon Bartolomejske 
noći (1572. god.) kada su tzv. monarhomasi, žestoki protivnici kraljev- 
skog centralizma i apsolutne monarhije, u mnogobrojnim pamfletima 
zastupali tezu da je narod primaran i da kraljevska vlast potječe od 
naroda, da narod bira kralja i stvara s njim ugovor po kojem oni izvr- 
šavaju njegovu volju i služe društvu. Medutim, kako je plemstvo bilo 
nosilac tih ideja, ono je pod “narodom" mislilo samo na sebe, te je polo- 
vičnost i nedosljednost ovih nazora bila neminovna.*? 


J. Althustus 


Do pravoga društvenog izražaja i djelotvornosti došla je teorija pri- 
rodnog prava i društvenog ugovora kod ideoloških predstavnika gra- 
danske klase. Značajne početke razrade te teorije nalazimo prvo kod 
njemačkog teoretičara J. Althusiusa (1557-1638) čiji se stavovi, među- 
tim, teško mogu objasniti iz tadašnje njemačke situacije. Njegovo glavno 
djelo Politica methodice digesta et exemplis sacris et profanis demon- 
strata objavljeno je 1603. god. U njemu je konzekventnije zasnovana 
teorija narodnog suvereniteta i društvenog ugovora nego što je to bio 
slučaj kod monarhomaha čije ideje, kao kalvinist, dijelom preuzima. 
Medutim, stvarnost koju je Althusius imao pred očima i kojom se na- 
dahnjivao nije bila feudalna Njemačka, nego nizozemska buržoaska re- 
volucija, kako je to pokazao F Borkenau. On je upozorio da je Nassau, 
Althusiusova domovina, bila postojbina oranijaca i da je i mnogim dru- 
gim nitima Emden, u kojemu je Althusius bio sindik, bio povezan s tom 


52 Među njima su bili najpoznatiji Francois Hotman (1524-1590), Hubert Lan- 
guet i Philippe du Plessis-Mornay. Osim ove kalvinističke struje, koja je bila 
suprotstavljena kraljevskomu katoličkom centralizmu u Francuskoj, postoja- 
le su slične ideje i kod nekih španjolskih jezuita [F Suarez (1548-1617) 1 Jaun 
de Mariana (1536-1624), koji su na taj način opravdavali upletanje Spanjol- 
ske u zbivanja u Francuskoj i drugim državama u vezi s reformacijskim pok- 
retom. 

plemićkom kućom, koja je direktno sudjelovala u nizozemskom oslobo- 
dilačkom ratu protiv Španjolske. “Najmodernija, najprevratničkija teo- 
rija države toga vremena neposredno je proizišla iz njegove najveće, 
najdalekosežnije, najuspješnije revolucije, iz oslobodilačke borbe Holan- 
dije. Ona je nastala u službi njezinih vođa, oranijaca.?% 

Kod Althusiusa ima utjecaja i shvaćanja kalvinističkih monarhoma- 
ha s obzirom na pravo svrgavanja vladara u slučaju tiranije, ali i prvo 
radikalnije učenje o narodnom suverenitetu i društvenom ugovoru, za 
razliku od vladavinskog ugovora. Ipak Althusius nije izbjegao izvjesne 
nedosljednosti koje, međutim, možemo naći i kod nekih drugih značaj- 
nijih predstavnika ove koncepcije. “On je", kako je to ustvrdio Borke- 
nau, “ipak zadržao staro monarhomaško učenje koje pravo svrgavanja 
vladara ograničava na slučaj tiranije, a pravo na pobunu zadržava za 
*efore' (on upotrebljava taj Calvinov izraz). Oba ta učenja nalaze se u 
najoštrijoj protivrečnosti sa konzekventnom teorijom narodne suvere- 
nosti. Po definiciji suverenost je najviša vlast, vlast koja stoji iznad svih 
drugih. Ako se ona nalazi kod celokupnog naroda, onda je neshvatljivo 
zašto bi ovome bilo dopušteno da je vrši samo u slučaju tiranije, a ta- 
kođer je neshvatljivo kako to da predstavljanje naroda putem efora tre- 
ba da bude nužno čak i tamo gde bi on sam sasvim dobro bio u stanju 
da se skupi i da odlučuje.?*4 

Medutim, bez obzira na neke pokazane inkonzekvencije u njegovim 
shvaćanjima, Althusius je načinio značajan pomak u uspostavljanju 
građanske filozofskohistorijske koncepcije prirodnog prava i društve- 
nog ugovora, koja je u filozofskim sistemima Hobbesa i Spinoze, i nešto 
kasnije Lockea i Rousseaua, najkonzekventnije razrađena.*# 


Th. Hobbes 1 B. de Spinoza 


Najpoznatije filozofske ličnosti 17. st. koje su dosljedno razradile teo- 
riju prirodnog prava i društvenog ugovora i koje su snažno i nadahnju- 
juće djelovale na evropsku progresivnu misao, bile su Thomas Hobbes 
(1588-1679) i Baruch de Spinoza (1632-1677). Dva su se velika i snažna 
mislioca u mnogo čemu razlikovala, ali u osnovnoj intenciji i slagala. 


53 FE Borkenau, Prelazak s feudalne na građansku sliku sveta, str. 129. 

54 E Borkenau, ibid., str. 123. 

55 Potrebno je spomenuti znamenitoga nizozemskog pravnog teoretičara Huga 
Grotiusa (1538-1645) koji se u svom poznatom pravnofilozofskom djelu De 
jure belli et pacis, Pariz 1625, bavi također prirodnim pravom i zasniva teoriju 
međunarodnog prava. I za njega državna zajednica počiva na društvenom ugo- 
voru. 

Svaki veliki filozof ima osjećanje historijskog vremena i njegova misao je 
uvijek i misao toga vremena, ili historijsko vrijeme izraženo u mislima, 
bez obzira na to koliko on anticipira i neke solucije koje proizlaze iz teo- 
rijskih sagledavanja čovjeka, njegove historije i njegova smisla. Nikada 
ti veliki umovi nisu otrgnuti od čovjeka, njegovih problema, težnji, pat- 
nji i htijenja. Utoliko se u njihovim filozofskim sistemima ili djelima naj- 
bolje mogu očitovati problemi vremena, a naročito raskršća historije. 

Ali, jednako je tako svaki od njih i sin svoje domovine, svoga naroda, 
s kojim ga također vežu nebrojene niti, pa ono specifično što razlikuje 
jednog od drugog, Hobbesova npr. naklonost prema apsolutističkom i 
monarhijskom rješenju društvene organizacije ili Spinozino davanje 
premoći demokraciji, samo su varijante jednoga jedinstvenog filozof- 
skog stava s obzirom na pitanje porijekla i nastanka društva, a te vari- 
jante proizlaze uglavnom iz različitih tradicija, historijskih iskustava i 
konkretnih situacija koje svaki od njih doživljava. 

S obzirom na teorije društvenog ugovora, njihova filozofskohistorij- 
ska dimenzija je ono što je u njima bitno, a ne toliko socijalno-politička 
i državno-pravna rješenja koja su konkretno historijski, naravno, ima- 
la također svoju težinu i značenje. Ta su rješenja medutim efemernija i 
za filozofiju historije, kao i za historiju filozofije, manje značajna, jer 
direktnije ovise o stupnju razvoja konkretnog društva i konkretnih 
odnosa klasnih i drugih snaga. Iako ćemo tokom izlaganja naglasiti i 
upozoriti na te razlike u shvaćanjima o najsvrsishodnijoj političkoj or- 
ganizaciji društva, u tome se ne ogleda revolucionarno značenje teorije 
društvenog ugovora. Za našu temu dakle nisu od većeg značenja njiho- 
va različita shvaćanja o najboljemu državnom sistemu, iako je to bio va- 
žan moment u razvoju gradanske vlasti i države, jer ta razmišljanja 
više spadaju u područje socijalne filozofije i državno-pravne teorije. 

Ono što čini suštinu teorije društvenog ugovora i njezinu bitnu his- 
Ltorijsku relevantnost, ono što je čini novom historijskom misli, koja je 
upravo zato imala snažno i revolucionarno djelovanje, jest shvaćanje o 
historijskom, realnom, prirodnom, a ne božanskom nastanku društve- 
ne i političke zajednice, države. I drugo, bitna je nova teorijska osnova 
ovakva shvaćanja, koja više nije bila vjera i teologija, nego pouzdanje u 
ljudski razum, u logiku razmišljanja i zaključivanja, u racionalizam i 
slobodnu ljudsku individuu. Osnovna teorijska usmjerenost svih tih mis- 
lilaca, od Hobbesa i Spinoze do Lockea i Rousseaua, jedinstvena je — oni 
teorijski osmišljavaju borbu novih društvenih snaga, evropskoga gra- 
đanstva, protiv feudalnih društvenih odnosa koji postaju sve više koč- 
nica daljnjem oslobađanju i ljudskih energija i čovjekove ličnosti. 

Hobbes je živio u burnom razdoblju engleske historije. U svomu du- 
gom životu doživio je englesku građansku revoluciju, i pad i restaura- 

ciju Stuartovaca, kao i kratko razdoblje engleske republike pod Crom- 
wellovom vlašću. Nakon završetka studija postaje sekretar sina baro- 
na Cavendisha, koji 1618. postaje grof od Devonshirea. Ta povezanost 
s jednom od najpoznatijih engleskih plemićkih obitelji, iz koje su proi- 
zišli i neki poznati učenjaci (npr. matematičar Ch. Cavendish), omogu- 
ćila je Hobbesu da, prateći svoga učenika na putovanjima po Evropi, 
upozna najvažnije tadašnje evropske filozofe i učenjake i s njima se 
sprijatelji. Tako je osim poznanstva i drugovanja s velikim engleskim 
misliocem EF. Baconom, Hobbes održavao bliske kontakte s Mersennom, 
Gassendijem, Descartesom i Galilejem. Fizikalna mehanika, kao domi- 
nantna znanost manufakturnog perioda evropske historije, s novim 
razvojem geometrije i matematike (G. Cardano, F. Viete, G. Galilei, J. 
Kepler, B. Cavalieri, P Fermat, J. Newton, W. Leibniz i dr.), ima odlu- 
čujući utjecaj i na filozofska objašnjenja prirode i društva. Mehanički 
materijalizam je uglavnom teorijska koncepcija većine progresivnih fi- 
lozofa 17. i 18. st., pa je Hobbes, kao jedan od protagonista revolucio- 
narne građanske misli, ujedno i jedan od začetnika toga filozofskog 
pravca. Upoznavši se na svom drugom putovanju u Evropu s Euklido- 
vim Elementima, definitivno se opredjeljuje za matematičku metodu 
koju nastoji dosljedno primijeniti u cjelokupnom svomu filozofskom dje- 
lu. Kao što je cijela priroda samo mehanički odnos medu tijelima, tako 
je i društvo svojevrstan odnos među tijelima — individuima. Na tome je 
Hobbes zasnovao svoj filozofskosocijalni sistem, koji je u osnovi već 
razrađen u djelu De cive (O građaninu, 1642. god.), u godini kada za- 
počinje građanski rat u Engleskoj. Dvije godine prije toga bio je objavio 
Elements of Law Natural and Politic, zbog kojeg je morao bježati u 
Francusku, gdje ostaje punih deset godina. Svoje najpoznatije socijal- 
nofilozofsko djelo Leviathan počeo je pisati u egzilu, u burnoj 1649. 
god., kada je prva kraljevska glava pala na panju historije. Leviathan 
je objavljen u Londonu 1651. za vrijeme kratkotrajne engleske republi- 
ke. Na dvoru engleskog kralja Karla II. u Parizu, koga je podučavao u 
matematici, spis je loše prihvaćen. Hobbes, optužen za izdaju i ateizam, 
vraća se u London, gdje pokazuje dosta simpatije prema Cromwellovoj 
republikanskoj diktaturi. 

U svoja dva navedena djela, O građaninu i u Leviathanu, Hobbes je 
iscrpno i sistematski iznio svoja filozofskohistorijska i socijalnopolitič- 
ka shvaćanja. U osnovi teorije društvenog ugovora već je potpuno nova 
filozofska koncepcija i čovjeka i svijeta. Umjesto teološke historije i bo- 
žanskog ustanovljenja jednom zauvijek danih društvenih odnosa, novi 
građanski filozofi, bez obzira na to jesu li materijalističkog ili idealis- 
tičkog pravca, zasnivaju svoju koncepciju na principu individualizma 
(sloboda čovjeka i pojedinca) i racionalizma, uvjerenju u svemoć razuma 

i uma. Zato je i za Hobbesa prirodno stanje čovjeka ukupnost slobod- 
nih individua koje se međusobno odnose kao i sva druga materijalna 
tijela u prirodi. Mehanički odnosi prirodnih tijela, u čovjekovu prirod- 
nom stanju su odnosi odbijanja i zbližavanja na osnovi njihovih nago- 
na, strasti i interesa. Ljudi su dakle “po prirodi međusobno jednaki. 
Sada postojeća nejednakost uvedena je građanskim zakonom", a ne 
Božjom odlukom. Aristotel više nije mogao zadovoljiti nove građanske 
mislioce, jer je on predstavljao i glavnu osnovu teološkoga filozofskog 
sistema i glavni autoritet konzervativnih profesora na tadašnjim uni- 
verzitetima. Zato za Hobbesa čovjek nije zoon politikon, nego samos- 
vojna jedinka, slobodan u svojim odlukama i slijeđenju vlastitih intere- 
sa. Priroda je svakome dala pravo u tomu “čistom prirodnom stanju“ 
da radi prema svojim željama, prohtjevima i interesima, a to dovodi do 
sveopćeg sukobljavanja slobodnih individua. Zato se mora pretpostavi- 
ti da je “prirodno stanje ljudi, prije nego što su se okupili u društvo, 
bio rat, i to ne rat uopće, nego rat svih protiv sviju.“ 

Ovaj slavni Hobbesov “bellum omnium contra omnes" u kojem je 
“čovjek čovjeku vuk", može se protumačiti i kao racionalna projekcija 
unutrašnjih engleskih društvenih i klasnih konflikata, kao i već dovolj- 
no izražene i vidljive karakteristike kapitalističkog sistema ekonomske 
konkurencije. Ali ta teza ima i svoju racionalističku zasnovanost. Jer, 
kad bi ljudi bili samo dobri, tolerantni i socijalni — ne bi ni trebali poli- 
tičku vlast i silu, tj. one instancije na koje bi prenijeli ovlaštenja da ih 
brane 1 štite. Naprotiv, u prirodnom stanju i po prirodnom pravu ljudi 
žele jedan drugome štetiti, nametnuti se, tj. imati slobodu da upotreb- 
ljavaju svoje prirodne sposobnosti onako kako misle da je za njih naj- 
pogodnije. “Prirodno pravo, koje pisci obično nazivaju jus naturale, jest 
sloboda što je svaki čovjek ima da se sopstvenim moćima služi onako 
kako sam želi za održanje sopstvene prirode, što će reći sopstvenog ži- 
vota, pa stoga i sloboda da čini sve ono što po svom rasudivanju i razu- 
mu smatra najpogodnijim sredstvom za tu svrhu." 

U tomu prirodnom stanju dakle vlada prirodno pravo i prirodni za- 
kon (lex naturalis). U prirodnom stanju nema vlasništva, nema vlasti 
nad stvarima, ne razlikuje se moje i tvoje. Svakome je dopušteno sve, 
pa zato u tom stanju ne postoje ni pojmovi prava i neprava, pravde i 
nepravde. Ljudi su dakle potpuno slobodni, te se pod slobodom treba 
shvatiti odsutnost vanjskih prepreka. One mogu čovjeku oduzeti jedan 
dio njegove moći da čini što bi htio, “ali ga ne mogu spriječiti da moć 


56 Thomas Hobbes, Vom Menschen. Vom Burger, Hamburg 1966, str. 80. 
57 Th. Hobbes, ibid., str. 83. 
58 Th. Hobbes, Levijatan, Beograd 1961, str. 111. 

koja mu ostaje upotrijebi onako kako mu njegovo rasuđivanje i razum 
budu nalagali.??? 

Dok je dakle čovjek po prirodnom pravu vlastan da čini što god hoće 
i može u interesu svoga održanja i života, po prirodnom zakonu je čov- 
jeku zabranjeno da čini ono čime se uništava život ili da propušta ono 
čime bi se život najbolje mogao održati. Po prirodnom pravu čovjek je 
nesiguran u svojoj egzistenciji, jer je u opasnosti od svakoga drugog koji 
ima ista prava da poseže i za tuđim životom. Zbog te sveopće nesigur- 
nosti čovjek je u tom prirodnom stanju zapravo u “rdavom stanju" pa 
ga prirodni zakon, kao neko opće pravilo razuma, nagoni da treba težiti 
za mirom. Prvi dakle i osnovni zakon prirode je težiti miru i održavati 
mir; a najviše prirodno pravo je da se čovjek smije i mora braniti svim 
mogućim sredstvima za održanje svoga vlastitog života. 

Iz navedenoga osnovnog prirodnog zakona, koji naređuje ljudima da 
teže za mirom, izvodi se drugi zakon: “da je čovjek spreman, ako su i 
drugi isto tako spremni, ukoliko to smatra potreknim za mir i za svoju 
odbranu, da napusti ovo pravo na sve stvari i da se zadovolji s onoliko 
slobode prema drugim ljudima koliko je i on voljan da drugim ljudima 
protiv sebe prizna.?% 

Čovjek se dakle ne udružuje nekom prirodnom nužnošću, nego zbog 
uzajamnog straha, a osnova toga straha je, kao što smo već vidjeli, pri- 
rodna jednakost ljudi kao i njihova težnja da jedan drugome škode, što 
dovodi do potpune nesigurnosti i permanentne egzistencijalne ugro- 
ženosti. To su bitni razlozi stvaranja društvenog ugovora, a time i druš- 
tvene i političke zajednice, države. Ona ne nastaje nikakvim izvan- 
prirodnim načinom, nego slobodnom odlukom ljudi da, radi vlastite 
sigurnosti, prenesu neka svoja prava na jednu ili više osoba, čime su 
ujedno i obvezni da ne ometaju one na koje su prava prenijeli da se tim 
pravima i koriste. “Uzajamno prenošenje prava jest ono što ljudi naziva- 
ju ugovorom?"*!, i u tome je rješenje zagonetke o postanku organizirane 
društvene zajednice, koju svi mislioci toga vremena jednostavno nazi- 
vaju državom. “Za državu se kaže da je ustanovljena kad se izvesno 


59 Th. Hobbes, ibid., str. 111. 


60 Th. Hobbes, ibid., str. 112. Isto tako je već u prvom spisu pisao: “Prvi i osnov- 
ni zakon prirode je da se teži miru, ako ga se može imati; tamo gdje to nije 
moguće, treba tražiti pomoć za rat" (Vom Menschen. Vom Burger, str. 87). Hob- 
bes inače navodi 19 prirodnih zakona koji su vječni i nepromjenjivi. Osim već 
navedena prva dva, treći je prirodni zakon da ljudi ispunjavaju sklopljene spo- 
razume, četvrti je blagodarnost, peti popuštanje, šesti spremnost za praštanje 
itd. da bi se svi oni zajedno saželi u jedan stav: ne čini drugome što ne želiš da 
tebi bude učinjeno. (Vidi Levijatan, str. 139 i Vom Menschen. Vom Biirger, str. 
110.) 


61 Th. Hobbes, ibid., str. 115. 

mnoštvo ljudi saglasi i sporazume, pojedinac s pojedincem, da većinom 
glasova preda nekom čoveku ili skupu ljudi pravo da predstavlja ličnost 
svih njih, što će reći da bude njihov predstavnik. Svaki pojedinac, kako 
onaj koji je glasao za to i onaj ko je glasao protiv toga, odobriće sve rad- 
nje i odluke tog čoveka ili tog skupa ljudi kao da su to njegove lične rad- 
nje i odluke, u cilju da svi u miru žive i da bi bili zaštićeni od drugih 
ljudi." Ovo je za Hobbesa način stvaranja “političke ili ustanovljene" 
zajednice, za razliku od “stečene zajednice" koja nastaje ili u odnosu 
jednog čovjeka prema svojoj djeci ili kad ratom podvrgne neprijatelje 
svojoj volji. Ova politička zajednica, država, ujedno je i građansko druš- 
tvo ili građanska persona, jer u njoj svi imaju jednu volju. 

Pojam države za Hobbesa kao i za druge mislioce toga vremena nema 
ono klasno obilježje koje se već nazire kod mislilaca 18. st., a svoje je 
dublje i preciznije historijsko objašnjenje dobio u Marxovim i Engelso- 
vim analizama. Ali, ako još teorijski država nije shvaćena kao klasna 
tvorevina, cijela teorija prirodnog prava i društvenog ugovora snažna 
je legitimacija građanske klase kao ne samo novog nego i sve značajni- 
jega historijskog subjekta. Jer, po teoriji prirodnog prava i društvenog 
ugovora nema privilegiranih po “milosti Božjoj", što je dotad bilo plem- 
stvo i svećenstvo, nego postoje samo ravnopravni slobodni pojedinci, a 
društveno-političke privilegije i obveze nastaju njihovom slobodnom od- 
lukom. Time je nastao potpun preokret u shvaćanju čovjeka, njegove 
historije, društvenih i političkih institucija i njihovih prava. 

Istu teorijsku usmjerenost nalazimo i kod Barucha de Spinoze, jed- 
nog od najsnažnijih i najradikalnijih mislilaca modernog vremena, koji 
je svoje socijalno zaleđe imao u prvoj uspješnoj gradanskoj revoluciji u 
Evropi. To se, naravno, moralo očitovati i u njegovim filozofskim nazo- 
rima i cjelokupnoj misaonoj usmjerenosti. Rođen u razdoblju već pot- 
pune pobjede nizozemske revolucije, koja je izrasla u dugogodišnjoj, 
teškoj i surovoj oslobodilačkoj borbi protiv španjolske vlasti i drugih 
okolnih država, Spinoza je radikalizirao humanistička, kritička i racio- 
nalistička nasljeđa u svojoj vlastitoj domovini. Već je imao značajna is- 
kustva jednog od najvećih humanista 16. st. Erazma Roterdamskog, za- 
tim poznatog teoretičara međunarodnog prava, ali i zastupnika teorije 
društvenog ugovora Huga Grotiusa, kao i hrabrog ali i tragičnog Uriela 
d'Acoste, koji je u svojoj borbi protiv religioznog mračnjaštva postavio 


62 Th. Hobbes, ibid., str. 153. 


63 “Tako ustanovljeno udruživanje je država ili građansko društvo ili također 
građanska persona. Budući da ovdje svi imaju jednu volju, zato važe za jednu 
personu, koja se tim jedinstvom razlikuje od svih pojedinačnih ljudi, i koja ima 
svoja posebna prava i svoju posebnu moć." (Vom Menschen. Vom Biirger, str. 
128-129.) 

tezu o smrtnosti duše, zbog čega je bio ekskomuniciran iz židovske za- 
jednice. Ne mogavši podnijeti poniženje kad je bio prisiljen formalno se 
pomiriti s vjerskom zajednicom, izvršio je u svojoj osamljenosti samou- 
bojstvo 1647. godine. Spinoza je, kao pripadnik židovske zajednice, bio 
upoznat s platonovskim i aristotelovskim strujama u srednjovjekovnoj 
židovskoj i arapskoj filozofiji, a bio je u toku i pomno pratio filozofsku 
revoluciju koja se u njegovo doba zbivala u ličnostima Bruna, Descar- 
tesa, Bacona, Hobbesa i dr. Sve je to rezultiralo time da se genijalna 
Spinozina ličnost brzo sukobila s teološkim tradicijama u njegovoj židov- 
skoj općini, koja ga zbog toga ekskomunicira. Ali, on ostaje dosljedan 
svojim racionalnim i kritičkim spoznajama i nepokolebljiv u svom sta- 
vu. Najrazvijenija buržoaska zemlja toga vremena mogla mu je pružiti 
i fizičku zaštitu, tako da je, nakon tih progona, našao pomoć i utočište 
kod svoga prijatelja von der Spyeka u Haagu. Tu je, bruseći leće i izdr- 
žavajući se djelomično od toga rada, završavao svoje glavno djelo, Etiku, 
i pisao drugi traktat o politici koji nije ni završio zbog prerane smrti. 

U prvom svom traktatu koji je bio posvećen teološkim i političkim 
pitanjima, Tractatus theologico-politicus, i koji je objavio anonimno 
1670. godine, sadržani su već bitni Spinozini filozofski pogledi, a poseb- 
no njegova kritika teologije i teorija prirodnog prava i društvenog ugo- 
vora. Spinoza je svakako poznavao i Hobbesova Leviathana, koji je na 
holandski jezik bio preveden 1667. god., pa je i prilaz cjelokupnoj filo- 
zofskohistorijskoj problematici gotovo identičan s Hobbesovim. 

Svoju antiteološku i materijalističku orijentaciju, koja je sistematski 
razvijena u Etici, Spinoza je u osnovi zastupao već u ovom Traktatu. 
Cjelokupna njegova kritika teološke misli, kao i kritička analiza i istra- 
živanje Biblije, polazi od njegova fundamentalnog stava deus sive na- 
tura. Priroda je beskonačna, a njezina se zbivanja odvijaju po čvrstim i 
nepromjenjivim prirodnim zakonima. “Pod božanskim upravljanjem 
razumijem čvrsti i nepromjenjivi poredak prirode, ili povezanost pri- 
rodnih stvari, jer ja sam već prije rekao i na jednom drugom mjestu po- 
kazao, da su opći zakoni, po kojima se sve događa i određuje, samo vječ- 
ne odluke boga, koje uvijek sadrže vječnu istinu i nužnost. Zato je isto 
ako kažem da se sve događa po zakonima prirode, ili da se sve odvija 
po odluci i upravljanju boga.?%* 

Odbacujući dakle sve tradicionalne i antropomorfne predodžbe o 
Bogu, Spinoza je ustvrdio da izmedu teologije i filozofije nema ničega 


64 Benedict von Spinoza, Theologisch-politische Abhandlung, Berlin 1870, str. 49. 
Isto tako i na str. 91. Spinoza izriče svoj fundamentalni filozofski stav da su 
priroda i bog jedno te isto. Jer, “snaga i moć prirode je snaga i moć samog boga, 
te su zakoni i pravila prirode vlastite odluke boga" (str. 91). 

zajedničkog, jer je cilj filozofije istina, a cilj vjere samo poslušnost i po- 
božnost. Zato je religija prikladna za mase, jer je samo manjina sposob- 
na da do moralnog uvida i ponašanja dođe jedino pomoću samog uma.# 

Na temelju takvih koncepcija, pri čemu je osnova racionalistička 
teza o razumu kao vrhovnom kriteriju u pitanjima spoznaje i morala, i 
Spinoza je postanak ljudske zajednice tražio u prirodnim a ne izvan- 
prirodnim procesima. Poput Hobbesa, i Spinoza zamišlja prvobitno pri- 
rodno stanje kao ukupnost slobodnih individua. To prirodno stanje je 
ujedno “po prirodi i po vremenu prije nego religija.?* 

Čovjek dakle, suglasno Spinozinu osnovnom stavu, ne može biti niš- 
ta drugo nego dio prirode, a ne Božji produkt u teološkom smislu. “Jer 
čovjek je zaista, bio on mudrac ili neznalica, deo prirode, i sve što na- 
vodi svakog čoveka da dela treba pripisati sili prirode, ukoliko se ona 
može vezati uz prirodu ovoga ili onoga čoveka; jer čovek ništa ne radi, 
bilo da je rukovođen razumom ili samom strašću, što ne bi odgovaralo 
zakonima i pravilima prirode, to jest (prema odjeljku 4 ove glave) pri- 
rodnom pravu.?* A ovo prirodno pravo Spinoza shvaća jednako kao i 
Hobbes. Ono je ponajprije sam zakon prirode, a to znači da to pravo se- 
že dotle dokle i njegova moć. Svaki pojedinac ima pravo na sve što želi 
ili pravo se svakog pojedinca proteže toliko koliko i njegova posebna 
moć. Pojedinac može djelovati ili na temelju zdravog razuma ili na te- 
melju svojih strasti i želja, i sve što u tom smislu drži korisnim dopuš- 
teno mu je da učini bez obzira na koji način. “Odatle slijedi da pravo i 
ustrojstvo prirode, pod kojima su svi rođeni i većinom žive, samo to 
zabranjuju što nitko ne želi i nitko neće; oni ne zabranjuju niti borbu, 
niti mržnju, niti bijes, niti lukavstvo, niti bilo šta što zahtijeva želja. 
Tome se ne treba čuditi; jer priroda ne obuhvaća samo zakone ljudskog 
uma, koji žele samo istinsko najbolje i održanje čovjeka, nego još i mno- 
ge druge, koji se odnose na vječni poredak cijele prirode, kojih je čovjek 
samo jedan mali dio." 


65 Vidi isto djelo, str. 197, 203 i 207-208. 
66 B. Spinoza, ibid., str. 219. 


67 _B. Spinoza, Politički traktat, Beograd 1957, str. 10. Na istoj stranici u odjeljku 
4. Spinoza je također pisao: “Pod prirodnim pravom podrazumijevam, dakle, 
same prirodne zakone ili pravila prema kojima se sve dešava, drugim riječima 
silu same prirode; iz ovog slijedi da pravo cjelokupne prirode, a samim tim i 
prirodno pravo svakog pojedinca, dopire dotle dokle i njegova moć; sljedstve- 
no tome, sve što svaki čovjek čini prema prirodnim zakonima, on to čini pre- 
ma najvišem prirodnom pravu i ima onoliko prava nad prirodom koliko ima 
sile" (str. 10). Tu vidimo i istovjetnost s Hobbesovim shvaćanjem prirodnog 
prava, ali i razlike u pogledu interpretacije prirodnog zakona. 


68 _B. Spinoza, Theologisch-politische Abhandlung, str. 210. 

Poput Hobbesa, i Spinoza shvaća da je čovjek u takvu stanju i po pri- 
rodnom pravu u stalnom neprijateljstvu s drugim ljudima, jer su “ljudi 
po svojoj prirodi u najvećem stepenu podložni strastima.?* Ali jedna- 
ko tako nitko ne može osporiti da je za ljude korisnije da žive prema 
zakonima i sigurnim zapovijedima uma, bez straha i svakodnevne ne- 
sigurnosti. A to ne mogu postići ako svaki individualno slijedi samo svo- 
je interese i strasti. Zato se moraju čvrsto odlučiti i sporazumjeti da 
žive prema razumskim principima kojima nitko pri zdravom razumu 
ne može proturiječiti. To su osnova i bitni razlozi stvaranja i nastanka 
društvenog ugovora među slobodnim pojedincima, osnova nastanka or- 
ganizirane društvene zajednice — države. Slobodni pojedinci, radi svo- 
jih vlastitih interesa, prenose dio svojih prirodnih prava na državu i 
zato valjanost ovog ugovora vrijedi samo dotle dok koristi onima koji 
su ga stvorili.“ Dva najveća mislioca i najznačajnija autora teorije pri- 
rodnog prava i društvenog ugovora imali su, kao što smo vidjeli, goto- 
vo identične poglede na filozofskohistorijsku tematiku nastanka histo- 
rijske, društvene zajednice. Filozofskohistorijska i socijalnofilozofska 
tematika, uza sva tadašnja još teorijska ograničenja, o kojima će biti 
riječ, doživljava duboke promjene. Od tog vremena glavna linija rješa- 
vanja ove problematike sve se više udaljuje od teoloških presezanja i 
diktata. Oslobođeni ljudski um pokazao je mnogo više kreativnosti i iz- 
nenađujuće originalnosti nego što su to pokazali teološki dogmatičari 
na temelju “božanske objave?"!. 


69 __B. Spinoza, Politički traktat, str. 14. 


70 Vidi B. Spinoza, Theologisch-politische Abhandlung, str. 212-213. Sasvim je ra- 
zumljivo da i za Spinozu kao i za Hobbesa pojmovi pravednost i nepravednost 
nemaju nikakva smisla u prirodnom stanju kada se pojedinac ponaša prema 
prirodnom pravu. Moralni pojmovi nastaju stvaranjem političke zajednice, gra- 
đanskog društva, tj. države. “Stoga, kako grijeh i pokoravanje, uzeti u najstro- 
žem smislu riječi, tako se i pravda i nepravda mogu zamisliti samo u organizi- 
ranoj državi. Jer u prirodi nema ničega za što bi se moglo reći da bi pripadalo 
više jednom nego drugom; nego sve pripada svima i svi imaju moć da to pris- 
voje. Međutim, u državi u kojoj se na osnovi zajedničkog prava odlučuje što 
pripada ovome a šta onome, pravednim čovjekom može se nazvati onaj čija je 
stalna volja da svakome da ono što mu pripada, a nepravednim onaj koji sup- 
rotno tome, pokušava prisvojiti ono što pripada drugome." (Politički traktat, 
str. 17.) 


TI Ja se prema tome ne slažem s onim istraživačima Hobbesovih koncepcija koji 
poput H. Schelskog drže da je učenje o državnoj vlasti bitni dio Hobbesove 
doktrine, a teorija prirodnog prava i društvenog ugovora od sekundarnog zna- 
čenja, više samo kao neko obrazloženje doktrine. U konkretnoj političkoj prak- 
si teorija države je sigurno imala više odjeka i više uzbuđivala duhove, pogoto- 
vo ovakva kao što je bila Hobbesova, koja se mogla i različito tumačiti. Ali je 
za pobjedu nove filozofske orijentacije nad starom teološkom i dogmatskom, 
teorija prirodnog prava i društvenog ugovora od bitnijeg značenja. 

Spinoza i Hobbes su se u ovim stavovima, a to su bili za jednu novu 
filozofsku orijentaciju i filozofskohistorijsku koncepciju bitni stavovi, 
uglavnom slagali. Od te točke počinje i njihovo razilaženje, iako ne pot- 
puno. A ono se može razumjeti i protumačiti specifičnim okolnostima 
u kojima se razvijaju ta dva velika mislioca. 

Hobbesove zrele godine života padaju u predvečerje dugogodišnjega 
građanskog rata u kojemu su različite snage građanstva, seljaštva i gen- 
tryja zbacile monarhiju Stuartovaca. Ali, tome su prethodili, u razdob- 
lju od 14. do 17. stoljeća, takvi nemiri i unutrašnja trvenja, pobune i 
ratovi da je, naročito građanska klasa, bila zainteresirana za čvrstu vla- 
davinu koja bi joj garantirala sigurnost njezinih razgranatih industrijskih 
i trgovačkih poslova. Hobbes je veoma dobro znao za seljačke ustanke 
pod W. Tylorom i J. Bullom (14. st.), za stogodišnji rat s Francuskom 
(1337-1453), međusobna istrebljivanja najkrupnijih plemićkih porodica 
u sukobu feudalaca Yorka i Lancastera (15. st.), za borbu između pro- 
testanata i katolika, osobito nakon smrti Henrika VIII., kao i za vla- 
davinu apsolutizma dinastije Tudora (1485-1603) koja je engleskoj 
trgovačkoj buržoaziji bila najbolja zaštita od feudalne anarhije. U En- 
gleskoj je u tim razdobljima monarhija bila za sve dijelove stanovništva 
— osim, naravno, za grupe izrazitih republikanaca kao što su u revoluciji 
bili leveleri i digeri — nezamjenjivo rješenje za oblik političke vlasti. Tra- 
dicije, kao i historijska iskustva, bili su dovoljno jaki i upečatljivi da bi 
to shvaćanje bilo zajedničko svim društvenim slojevima i klasama. Nije 
zato čudno da je u vezi s problemom optimalnog oblika državne vlasti 1 
Hobbes davao primat monarhiji, i to apsolutnoj, za razliku od Spinoze 
koji je to rješenje vidio u demokraciji. 

Hobbes je mogao biti impresioniran rezultatima engleske apsolu- 
tističke vladavine u 16. st., kada Engleska započinje, u borbi protiv 
španjolske i nizozemske svjetske prevlasti, svoj pohod na politički i eko- 
nomski primat u svijetu. Zato je njegov Leviathan institucija s neogra- 
ničenom vlasti, jer su pojedinci na nju prenijeli svoja prirodna prava da 
ih štiti i omogući im miran život. 

Hobbes izričito zastupa apsolutnost države vlasti, bez obzira na to 
je li ona monarhijska ili neka druga. Ovo je važno istaći jer su mnoge 
diskusije i tumačenja Hobbesovih stajališta previdjela neke važne ka- 
rakteristike njegova razmišljanja. Iako se Hobbes opredijelio za apso- 
lutnu monarhijsku vlast, više je puta u svojim djelima naglašavao da 
mogu postojati i drugi oblici vlasti, ali da svaka mora biti apsolutna. 
“Prema tome je jasno da u svakoj državi postoji jedan čovjek ili jedna 
skupština ili jedan kolegij koji pravno posjeduje tako veliku moć nad 
pojedinim građanima, kakvu izvan države posjeduje svatko nad sobom 
samim, tj. najvišu ili apsolutnu, koja može biti ograničena samo sna- 

gom države i ničim drugim.""* A ovaj je apsolutni suverenitet države 
potreban da bi se osigurao mir u zemlji i prosperitet naroda. Država 
prema Hobbesu nije stvorena radi same sebe, nego radi građana, jer su 
jeonii stvorili da bi se riješili stalne nesigurnosti i permanentnoga gra- 
danskog rata. Zato se sve dužnosti onoga ili onih koji vladaju mogu 
svesti na jednu rečenicu: “dobro naroda je najviši zakon", i zato je 
“vlast uspostavljena radi mira, a miru se teži radi dobra.?““ 

Hobbesova država nije dakle totalitarna kako su je mnogi shvaćali 
ili željeli protumačiti, nego je ona institucija koja neograničenom moći 
mora održavati poredak za normalno odvijanje cjelokupnoga društve- 
nog života. Njezine apsolutističke karakteristike sigurno nisu odgova- 
rale buržoaziji u kasnijim razdobljima i engleske i evropske historije, 
kad je borbom za ustavnost trebalo ograničiti feudalnu vladavinu i osi- 
gurati snažniji utjecaj na politiku zemlje. Ali niti Hobbes, koji je u biti 
ipak bio predstavnik nove građanske struje mišljenja, nije davao svom 
apsolutističkom monarhu ili nekom drugom tipu vladavine pravo da za- 
dire u sve sfere društvenog života, a naročito ne ekonomskog. Pa tako 
su u svim pitanjima koja suveren ne propisuje, kao što su, npr., “sloboda 
da kupuju i prodaju i da sklapaju među sobom druge ugovore, da bira- 
ju mjesto stanovanja, način ishrane, zanimanje i da djecu svoju spre- 
maju za život kako sami shodno nalaze, i tome slično? "*, građani slo- 
bodni. 

Suverenu vlast ima dakle prema Hobbesu ili jedan čovjek, kao u mo- 
narhiji, ili izvjestan skup ljudi, kao u narodnim ili aristokratskim dr- 
žavama. U svim tim slučajevima, a on preferira monarhiju, moguće je 
zamisliti i mnogo loših posljedica takve neograničene vlasti. Ali su “pos- 
ljedica nedostatka takve vlasti, što znači neprekidni rat svakog čovjeka 
protiv njegova susjeda, još mnogo gore. Stanje čovjeka na ovome svijetu 
nikad ne može biti bez nezgoda, osim ako ne dolazi od neposlušnosti 
podanika i od kršenja onih sporazuma kojima je država stvorena." 

Iako su teoretičari društvenog ugovora još uvijek tretirali državu kao 
neku nadklasnu tvorevinu, u biti su zastupali interese građanstva i 


72. Th. Hobbes, Vom Menschen. Vom Biirger, str. 145. Ovu misao Hobbes izražava 
na mnogim mjestima, što ovdje ne treba više navoditi. Spomenimo samo da 
Hobbes izričito tvrdi da je njegovo opredjeljenje za monarhijski apsolutizam 
“jedina točka u ovom spisu, koja, što priznajem, nije dokazana, nego samo uči- 
njena vjerojatnom" (zbid., str. 73). 

73 Th. Hobbes, ibid., str. 205. 

74 Th. Hobbes, ibid., str. 205. 

75 Th Hobbes, Levijatan, str. 187. Vidi o slobodi građana i u Vom Menschen. Vom 
Birger, str. 214. 


176 Th. Hobbes, zbid., str. 183. 

poburžoaziranog plemstva tamo gdje je postojalo. A apsolutistička mo- 
narhija je u jednom razdoblju pokazala dovoljno uspjeha u Francuskoj, 
Španjolskoj i Engleskoj da se moglo uzeti nju kao paradigmu za pre- 
vladavanje feudalnog partikularizma, uspostavljanje nacionalnog jedin- 
stva i poticanje ekonomskog prosperiteta. 

No uza sve te već odavno utvrđene činjenice ipak je kod većine is- 
traživača naglasak više bio na monarhijskom apsolutizmu, iako, kako 
smo vidjeli, Hobbes ne inzistira samo na monarhiji, nego drži da svaka 
vlast, svaka država bez obzira na to kojeg oblika, mora imati apsolutnu 
suverenost. Upravo zbog toga, držim, osobito nakon najnovijih marksis- 
tičkih teorijskih iskustava, da Hobbes uočava jednu karakteristiku dr- 
žave koja je u marksizmu jasno definirana kao “diktatura". Svaka dr- 
žava je diktatura, bez obzira na to radi li se o apsolutnoj monarhiji ili 
demokratskoj republici ili bilo kojoj drugoj. Ta karakteristika diktature, 
što ne treba brkati s tiranijom ili despocijom, jest samo moć i sprem- 
nost države da u obrani određene klasne vladavine od nelegalnih po- 
buna, upotrijebi sva raspoloživa državna sredstva za održanje te vla- 
davine. S obzirom na to je karakter svake vlasti apsolutan.“ Ta pobuna 
protiv države, koja mora voditi građanskom ratu, jest ono što i Hobbes 
u tom turbulentnom vremenu 16. i 17. st. želi izbjeći i omogućiti druš- 
tveni mir. U tom pogledu možemo Hobbesa, bez ikakva pretjerivanja, 
označiti i kao preteču modernog, pa čak i marksističkoga gledanja na 
karakter države, bez obzira na to što kod njega ne postoji spoznaja o 
klasnom karakteru države. Ali država kao sila, kao moć da svim sred- 
stvima brani postojeći poredak od vanjskih i unutrašnjih pobunjenika, 
karakteristika je svake države do danas. 

Hobbes nije bio zastupnik nikakva moderno shvaćenog i prakticira- 
nog totalitarizma. To su neki od dosadašnjih istraživača jasno ustvrdili 
(E To&nnies, R. Polin, G. Sabine i dr.). Jednako je tako već dovoljno bilo 
istaknuto da je Hobbes imao osjećaj za pitanje slobode građana, čemu 
posvećuje cijelo XXI. poglavlje u svom Leviathanu. 

Dok je dakle Hobbes iz teorije prirodnog prava i društvenog ugovo- 
ra izvlačio zaključke o državi kao suverenu, čija je vlast apsolutna s ob- 
zirom na prerogative koji su joj ugovorom preneseni, preferirajući pri 
tome apsolutnu monarhiju, Spinoza je dolazio do drugačijih zaključaka. 
A to je sasvim razumljivo kada znamo iz kakvih je društvenih situacija 
on razmišljao o tim problemima. Nizozemska je u to doba bila najraz- 
vijenija građanska zemlja u Evropi i u svijetu, s moćnom trgovačkom i 
manufakturnom buržoazijom koja je imala svu vlast u jakim gradovima 
i pokrajinama i koja je izdržala, uz goleme žrtve, upornost i heroizam, 


77. Vidi o tome naročito kod V. I. Lenjina u djelu Država 1 revolucija. 

tešku oslobodilačku borbu protiv španjolske okupacijske vlasti. U vri- 
jeme kada Spinoza piše svoja djela, sjeverne pokrajine Nizozemske bile 
su već potpuno slobodne, građanska klasa je držala glavne pozicije vlasti 
u gradovima i pokrajinama, a građanske su slobode bile najrazvijenije. 

Kolika je bila snaga sjeverne Nizozemske, tzv. Ujedinjenih provinci- 
ja, s Amsterdamom kao glavnim gradom i najjačim trgovačkim centrom 
u Evropi, govori podatak da je, prema nekim procjenama historičara, 
Nizozemska imala 15 000 brodova od 25 000 koliko ih je tada imala 
cijela Evropa. Veći dio vanjske trgovine Francuske nalazio se u nizo- 
zemskim rukama, a sjeverna Nizozemska je naslijedila i kolonijalnu 
trgovinu i poslovne veze sa Španjolskom i Portugalom od nekad najja- 
čega trgovačkog centra Antwerpena, koji je u ratu sa Španjolskom bio 
upropašten. Nizozemska Istočnoindijska kompanija imala je monopol 
u istočnoindijskoj trgovini, a 1621. god. osnovana je i Zapadnoindijska 
kompanija sa zadatkom da organizira trgovinu i kolonizaciju Južne 
Amerike i Afrike. Osim toga, ratna pustošenja u južnom dijelu Nizo- 
zemske dovela su do teških poremećaja. “Upropašćivanje konfiskacija- 
ma, vojnim pogromima i logorovanjem, masovna emigracija krupne i 
sitne buržoazije, trgovaca, poduzimača i zanatlija potpuno su poreme- 
tili industriju i trgovinu Flandrije i Brabanta. Emigracija je sada išla u 
sjeverne provincije, zahvatila je i slojeve inteligencije. Mogu se nabrojiti 
desetine imena učenjaka, matematičara, filologa, teologa, botaničara, 
geografa, publicista, inženjera, slikara koji su se iselili iz južne Nizo- 
zemske i Ujedinjene provincije. Za svoj ekonomski i kulturni procvat 
one u znatnoj mjeri treba da zahvale tim elementima koji su došli s 
juga“ 

Ovaj bujan ekonomski prosperitet omogućio je Nizozemskoj da i na 
kulturnom polju postane jedna od vodećih zemalja Evrope i svijeta. Ni- 
zozemska umjetnost toga razdoblja, od početka 15. stoljeća, jedina se 
mogla mjeriti s talijanskom renesansom. Kada je početkom 15. stoljeća 
Masaccio sa svojim genijalnim freskama u kapeli Brancacci u firentin- 
skoj crkvi Santa Maria del Carmine širom otvorio vrata renesansnoj sli- 
karskoj revoluciji u Firenzi, J. van Eyck je radio u Gentu na poliptihu. 
Sa svojim portretima i ostalim slikama van Eyck, s R. van der Weyde- 
nom, H. van der Goesom, H. Memlingom i dr. nije nimalo zaostajao za 
modernim duhom i modernom ekspresijom talijanske renesanse. Oni 
su čak Talijane naučili novoj tehnici slikanja uljem koju su sami izumi- 
li, a svojim realizmom, osobito u kasnijem razdoblju, nadmašivali su u 
to doba sve ostale nacije. 


78 S. D. Skaskin i O. L. Vajnštajn, Historija srednjeg veka II, Beograd 1952, str. 
158. 

Početkom 16. stoljeća Antwerpen preuzima mecenatsku ulogu te se 
u njemu susreću mnogi velikani toga doba: Th. Morus, Erazmo Roter- 
damski, A. Durer, H. Holbein, Lukas von Leyden i dr. Tada Cornelis 
Floris de Vriendt gradi poznatu gradsku vijećnicu u Antwerpenu, a od 
slikara dominira u tom vremenu P Bruegel stariji, jedan od najvećih 
nizozemskih i evropskih slikara šesnaestog stoljeća. 

Nakon mira u Miinsteru (okt. 1648. god.), kojim sjeverni dio Nizo- 
zemske postaje slobodan, Amsterdam preuzima ulogu Antwerpena koji 
je teško stradao u oslobodilačkom ratu protiv Španjolaca. Gradska vi- 
jećnica koju su gradili J. Campen i G. A. Berckheyde, kao i znamenita 
amsterdamska burza koju je H. de Keyser počeo graditi još početkom 
17. stoljeća, da ne spominjemo i druge gradove i njihove građevine 
(Bruxelles, Haag, Leiden, Utrecht, Maastricht i dr.) prezentirali su moć 
i samosvijest nizozemskoga građanstva. U tom je stoljeću zapravo Ni- 
zozemska već preuzela i primat u slikarstvu i umjetničkom obrtu. Ita- 
lija je od druge polovine 16. stoljeća ekonomski, politički i kulturno 
stagnirala, pa čak i zaostajala, a Nizozemska upravo u to doba doseže 
vrhunac i ekonomske i kulturne moći. Plejada slikara od najgenijalni- 
jeg majstora flamanskog baroka P P Rubensa, njegova učenika A. van 
Dyecka, zatim A. Brouwera i D. Teniersa te na protestanskom sjeveru 
E Halsa, J. Vermeera v. Delfta, J. van Ruysdala, M. Hobbeme i dr. do 
najgenijalnijeg i najvećeg slikara Evrope toga vremena Rembrandta van 
Rijna, koji je također radio u Amsterdamu, davala je najjači pečat ev- 
ropskom slikarstvu 17. stoljeća. Slična je situacija bila i na području 
umjetničkog obrta gdje se stvaraju najkvalitetniji proizvodi u izradi te- 
piha, čipaka i keramike. 

Nizozemska je dakle bila ona zemlja u Evropi u kojoj je građanski 
prosperitet bio najsnažniji, a time i cjelokupni demokratski život. Bez 
obzira na to što je teološki dogmatizam i rigorizam i u židovskim i u 
kalvinističkim općinama bio veoma prisutan, ipak je mogao opstati tako 
radikalan mislilac kakav je bio Spinoza, koji je ne samo izjednačio Boga 
s prirodom nego je otvoreno zastupao princip slobode mišljenja kao in- 
tegralnog dijela čovjekove slobode. Za Spinozu je sloboda mišljenja i pro- 
sudivanja prirodno pravo čovjeka koje mu država ne može oduzeti. “Za- 
to je ona vlast nasilna koja se usmjeruje protiv misli, i državna vlast 
čini nepravo podanicima i zahvaća u njihova prava, kad svakom hoće 
da propisuje šta treba da prihvati kao istinito, što da odbaci kao lažno i 
kojim nazorima se treba odrediti prema strahu pred Bogom.?? 

Po prirodnom pravu je za Spinozu svatko gospodar svojih misli i zato 
je nesretan svaki pokušaj države ako želi ljude prisiliti da govore samo 


79 _B. Spinoza, Theologisch-politische Abhandlung, str. 266-267. 

prema državnim propisima, iako imaju drugačija mišljenja. Iz svega toga 
proizlazi da svrha države nije u tome da ljude drži u strahu nego da 
pojedinca oslobodi straha. “Ja kažem, nije svrha države da ljude iz um- 
nih bića učini divljim životinjama ili automatima; nego njihova duša i 
njihovo tijelo treba da u sigurnosti obavljaju svoje poslove, oni treba da 
slobodno upotrebljavaju svoj um i da se ne suprotstavljaju jedni drugi- 
ma s mržnjom, bijesom ili lukavstvom, niti da se jedni prema drugima 
odnose nepravedno. Svrha države je dakle sloboda.“ 

Na temelju društvenog ugovora ljudi, da bi se riješili stanja opće ne- 
sigurnosti, prenose svoja prirodna prava na cjelinu, na društvo koje 
tako dobiva najviše prirodno pravo na sve, tj. najvišu vlast kojoj se ostali 
podvrgavaju ili slobodnom voljom ili iz straha pred kaznom. “Pravo jed- 
nog takvog društva zove se demokracija; ona se dakle može definirati 
kao opća skupština ljudi, koja zajednički ima najviše prava na sve, što 
ona može.??! 

Problem slobode — jedno od središnjih pitanja borbe buržoazije za 
mjesto pod historijskim suncem, deviza koja je bila zapisana velikim 
slovima i na njihovim zastavama i poslije u deklaracijama i ustavima — 
i za Spinozu je glavna teorijska preokupacija.“ Slobodan je onaj čovjek 
koji živi pod vodstvom uma i u skladu s njim. Zato je ona država naj- 
slobodnija “čiji su zakoni zasnovani na zdravom umu; jer tada može 
svatko posvuda biti slobodan, tj. s punom dušom živjeti samo prema 
vodstvu uma?, 

Kao i za Hobbesa, i za Spinozu je dobro naroda vrhovni zakon, i tome 
se trebaju svi podvrgavati. To pravo što je dobro, određuje državna 
vlast, a tiče se i građanskog i duhovnog prava. Zato i religija ima snagu 
obveze i propisa samo odlukom onoga koji raspolaže državnom vlašću. 


80 B. Spinoza, ibid., str. 268. 


81 _B. Spinoza, ibid., str. 213. Iz Političkog traktata se vidi da je Spinozi dosta blis- 
ko rješenje i “aristokratski princip" organizacije države. Međutim, i u tome se 
vidi da Spinoza više ne živi u feudalnom društvu, jer on aristokraciju također 
shvaća u demokratskom duhu kao izabranike od strane naroda. “Pod aristok- 
ratskom vlašću podrazumijevam onu koju ne drži jedan čovjek, nego izvjestan 
broj građana izabranih u narodu, koje će ubuduće zvati patricijima. Kažem iz- 
ričito koju drži izvjestan broj izabranih građana." (Politički traktat, str. 61.) 


82 Na kraju ovog Traktata Spinoza rezimira što misli o slobodi. Prvo, da se čov- 
jeku ne može oduzeti sloboda mišljenja i govora; drugo, da se sloboda mora 
svakom dopustiti ako time ne radi protiv važećih zakona; treće, svatko može 
imati slobodu bez štete za mir države; četvrto, svatko može imati tu slobodu 
bez štete za pobožnost; peto, zakoni koji se donose o spekulativnim stvarima 
nekorisni su i šesto, ova se sloboda mora imati radi održanja mira u državi, 
radi pobožnosti i prava državne vlasti. (Vidi Theologisch-politische Abhand- 
lung, str. 275.) 


83 B. Spinoza, ibid., str. 215. 

lako Hobbes i Spinoza nisu povlačili revolucionarne zaključke iz svo- 
je koncepcije društvenog ugovora, one su logično slijedile iz takva teo- 
rijskog koncepta. Jer, ako su pojedinci prenijeli na vrhovnu vlast, drža- 
vu, svoja prirodna prava, a to znači da ih država štiti i omogućuje im 
normalan razvoj, oni isto tako mogu otkazati poslušnost kada ona to 
ne čini ili kada zahtijeva radnje koje se protive prirodnim zakonima. 
Zato Hobbes izričito napominje da “obveza podanika prema suverenu 
traje samo dotle dok traje moć kojom je on u stanju da ih štiti, i ne 
duže. Jer pravo što ga ljudi od prirode imaju da se štite sami, ako nitko 
drugi ne može da ih zaštiti, ne može nikakvim sporazumom da se na- 
pusti." 

Kolikogod to Hobbes nije želio, jer je zazirao od gradanskog rata i 
socijalne anarhije, upravo iz teorije društvenog ugovora, koju je on tako 
zdušno, argumentirano i odlučno zastupao, proizlazile su revolucionarne 
konzekvencije o pravu naroda na pobunu i svrgavanje one vlasti koja 
više ne poštuje njegove interese. Ta teorija dobila je svoj radikalan iz- 
raz u Rousseauovim spisima, a kao jasne formulacije o pravu naroda 
na revoluciju unesene su i u američkoj Deklaraciji o nezavisnosti 1776. 
god. i u francuskoj Deklaraciji o pravima čovjeka i građanina 1789. 


John Locke 


Thomas Hobbes je proživljavao svoje zrelo doba u razdoblju engles- 
ke historije koja je još uvijek u monarhijskom ili nekom drugom apso- 
lutizmu gledala garanciju mira i napretka; Lockeovo (1632-1704) zrelo 
stvaralačko razdoblje pada već u period restauracije Stuartovaca. Eko- 
nomske teškoće posljednjih godina protektorata prisilile su i buržoazi- 
ju i novo plemstvo, zbog bojazni od novih revolucionarnih potreba, na 
kompromis s monarhijom. Karlo II. je, došavši iz egzila, stupio na en- 
glesko prijestolje, ali su prerogativi parlamenta bili značajni. Koncept 
ustavne monarhije postajao je pomalo realnost u Engleskoj, a pokušaj 
Jakova II, nasljednika Karla II, da izigra parlament, završio je “ukrca- 
vanjem na lađu koja vodi u progonstvo", što je njegov brat uspio s veli- 
kom vještinom izbjeći. 

Kompromis između vigovaca i torijevaca (nazivi koji u to doba nas- 
taju), građanstva i visokog plemstva, koji je tada 1688. učinjen, ta “sret- 
na i slavna revolucija" kako ju je nazvao konzervativni E. Burke, koja 
je prošla bez građanskog rata, pokazala je, nakon tolikih burnih godina, 


84 Th. Hobbes, Levijatan, str. 195. Hobbes navodi još neke slučajeve kada građa- 
ni mogu otkazati poslušnost. Vidi Levijatan, str. 195-197. 

da su “Englezi polako počeli učiti tešku umjetnost društvenog života 
(A. Maurois). 

I Lockeovo filozofsko i teorijsko djelo u znaku je te pobjede građan- 
skih snaga, ali i kompromisa koji je Engleskoj omogućio dosta mirnu 
pripremu za novu revoluciju — ali ne više političku, nego industrijsku. 
Locke je bio sin imućnog advokata kalvinističkog opredjeljenja, koji se 
za vrijeme revolucije borio na strani parlamenta. Bio je i liječnik vođe 
vigovske opozicije protiv Jakova II, lorda Antonyja Ashleyja Coopera, 
poslije grofa Shaftesburyja, s kojim i odlazi u emigraciju u Nizozemsku 
1683. Vraća se nakon pobjede parlamenta 1689. u pratnji Vilima Oran- 
skog, čija je žena Marija, sestra Jakova II, imala pravo na engleski pri- 
jesto. 

Za vrijeme svojih boravaka na Kontinentu (Francuska, Italija, Ni- 
zozemska, Njemačka) i Locke je, kao i Hobbes, bio potpuno u toku filo- 
zofske i znanstvene revolucije koja je u tim zemljama bila najizrazitija. 
U filozofiji Locke nastavlja na jake empirističke i materijalističke tra- 
dicije engleske filozofije i svojim djelom o ljudskom razumu jedan je od 
utemeljitelja evropskog empirizma. Svojom razradenom i sistematskom 
kritikom urođenih ideja, rješavanjem njihova porijekla u ljudskom is- 
kustvu, empiriji, svojom obradom jezika kao znakova u kojima se, na 
osnovi apstrakcije, ujedinjuju svojstva stvari itd., Locke je snažno dje- 
lovao na empirijske, senzualističke i materijalističke tendencije i struje 
u tadašnjoj evropskoj filozofiji, posebno u Francuskoj. Taj je utjecaj jed- 
nako tako bio snažan i u vezi s njegovim filozofskohistorijskim i soci- 
jalnofilozofskim koncepcijama koje je iznio u poznatim pismima o tole- 
ranciji (prvo pismo je objavljeno anonimno 1685. god.) i u glavnom djelu 
o toj tematici Two Treatises of Government (Dvije rasprave o vladi, 
također anonimno 1689. god.). Kako je djelo objavljeno nakon 1688., 
mnogi su mislili da je taj klasni kompromis utjecao na njegove koncep- 
cije i da ga u svom djelu slavi i opravdava. Danas je poznato da je Locke 
djelo pisao prije tog događaja i da je u njemu zapravo teorijski izraža- 
vao bitnu tendenciju u borbi evropskoga građanstva, a to je zahtjev za 
odlučujućim utjecajem u upravljanju zemljom. Bez obzira na to u ko- 
jim političkim oblicima, to je zapravo značilo snaženje uloge parlamenta 
i ograničavanje izvršne vlasti zakonima koje donosi parlament. U En- 
gleskoj se to ostvarilo u obliku ustavne monarhije. Lockeovo djelo je 
dakle jednako tako bilo prolegomena jednom historijskom procesu koji 
je prije ili poslije morao postati stvarnost, a koji u Engleskoj započinje 
još u 13. st. sa znamenitom i značajnom poveljom Magna Charta Li- 
bertatum 1215. godine. 

U toku pisanja Lockeova djela o vladi bilo je objavljeno djelo Patrtar- 
cha (1680.) Roberta Filmera, u kojemu je Filmer kritizirao teoriju druš- 

tvenog ugovora, braneći stav o kraljevskoj apsolutnoj vlasti na osnovi 
božanskog prava. Za Filmera ljudi nisu rođeni slobodni, pa zato nisu 
ni mogli stvarati društveni ugovor i oblik vladavine; prinčevi i kraljevi 
imaju apsolutnu vlast na osnovi božanskog prava i njihova apsolutna 
vlast potječe od Adama koji je bio apsolutni monarh. Filmer je proglasio 
kralja za vladara po Božjem pravu i time isključio ulogu pape i Crkve u 
postavljanju kraljeva, ali je istodobno negirao prerogative naroda na ko- 
jima su građanski mislioci toliko inzistirali. 

Filmer više nije bio na životu kad je djelo izišlo. Umro je 1653. godi- 
ne, a djelo je napisao petnaestak godina prije. Locke je odmah napisao 
kritiku koja čini prvu knjigu njegove rasprave, a druga knjiga, napisana 
prije, početkom osamdesetih godina, izlaže Lockeovu filozofsku koncep- 
ciju u vezi s historijom i oblicima vladavine. 

Sasvim je razumljivo da je Locke, kao tipičan predstavnik engleskoga 
građanstva, izvodio porijeklo građanskog društva i države iz prirodnog 
stanja i društvenog ugovora. Zanimljivo je da se Locke malo poziva na 
Hobbesa, a mnogo više na Richarda Hookera (1554-1660), engleskog 
svećenika koji je branio reformaciju i u djelu Laws of Ecclesitastical Po- 
lity zastupao princip monarhije, ali zasnovan na društvenom ugovoru. 
Nije ovo prvi slučaj da se u redovima svećenstva kao povlaštene klase 
nađe pojedinac koji je cjelokupnim svojim djelom stajao na strani kul- 
turnog progresa. Većina pripadnika jedne klase djeluje u skladu s inte- 
resima i pogledima svoje klase. Ali nadareni, katkad i genijalni i hrabri 
pojedinci često svojim mišljenjem i djelovanjem razbijaju granice klas- 
ne determiniranosti. 

Zato i u novom vijeku imamo dosta takvih izvanrednih pojedinaca 
koji su, pripadajući povlaštenom staležu svećenstva, svojim shvaćanji- 
ma potpomagali borbu novih historijskih generacija za prevladavanje 
dogmatske učmalosti i otvaranje novih horizonata. Dovoljno je da na- 
vedemo W. Ockhama, N. Cusanskog, R. Belarmina, Th. Campanellu, N. 
Kopernika, G. Bruna, M. Mersennu, P Gassendija, J. Mesliera, G. Ray- 
nala, Abbća Morellyja, a u izvjesnom smislu i začetnike reformacije od 
J. Wycliffa i Luthera do Calvina i našeg Matije Vlačića Ilirika. Isti slu- 
čaj imamo, kako ćemo poslije vidjeti, is mnogim intelektualcima u gra- 
đanskom društvu u vezi sa socijalizmom. To samo pokazuje da u vezi s 
čovjekovom ličnosti ne postoji samo jedan smjer historijske determina- 
cije i da se osobne jednadžbe ne mogu uvijek razumjeti samo na teme- 
lju klasnog pripadništva. 

Poput drugih teoretičara društvenog ugovora i Locke polazi od pret- 
postavke da su ljudi po prirodi “u stanju savršene slobode da određuju 
svoje radnje i raspolažu svojim posjedima i ličnostima kako smatraju 
da je prikladno u granicama prirodnog zakona, a da ne pitaju za dopuš- 

tenje nekoga drugog čovjeka ili da zavise od njegove volje?*. Prirodna 
sloboda čovjeka znači dakle da je čovjek slobodan od bilo kakve vlasti 1 
od drugog čovjeka te da se ravna prema prirodnom zakonu kao pravilu 
za svoje ponašanje. Međutim, bez obzira na to što je to prirodno sta- 
nje, ono nije stanje samovolje, jer čovjek nema slobodu da uništava sebe 
i druge. “Prirodno stanje ima prirodni zakon da upravlja njime, koji 
obavezuje svakoga; a um, koji predstavlja taj zakon, uči sve ljude, koji 
ga pitaju za savjet, da budući da su svi jednaki i nezavisni, nitko ne tre- 
ba nanositi zlo tuđem životu, zdravlju, slobodi ili posjedu. ?%* 

Vidimo dakle da se Locke u pogledu koncepcije prirodnog stanja kao 
stanja slobode, prirodnog prava i prirodnog zakona uglavnom slaže s 
Hobbesom i sa Spinozom. Ali u daljnjem izvođenju ove teorije već pos- 
toje značajnije razlike. Ponajprije za Lockea to prirodno stanje nije sta- 
nje sveopćeg neprijateljstva ili rata svih protiv sviju, kako je to pisao 
Hobbes, jer ako se ljudi ravnaju prema svom umu, onda je to više sta- 
nje mira i uzajamne pomoći. “I ovdje postoji očigledna razlika između 
prirodnog stanja i stanja rata, koja su, ma kako ih neki ljudi brkali, 
toliko daleko jedno od drugoga kao što je stanje mira, dobre volje, uza- 
jamne pomoći i održanja daleko od stanja neprijateljstva, zlobe, nasilja 
i uzajamnog uništenja. Kada ljudi žive u skladu s umom, bez zajednič- 
kog pretpostavljenog na zemlji koji ima vlast da presuđuje između njih, 
onda je to pravo prirodno stanje .??7 

Druga bitna razlika u shvaćanju prirodnog stanja je u tome što 
Locke, za razliku od Hobbesa i Spinoze, drži da je uz slobodu ličnosti, 
ovo stanje karakterizirano i postojanjem privatnog, osobnog vlasništva. 
Dvije osnovne kategorije na kojima je građanska klasa gradila svoju 
koncepciju nastanka organizirane društvene zajednice i ujedno svoje pra- 
vo na participaciju u političkoj vlasti, bili su individualistički princip 
slobode pojedinca, iz koje je proistjecao društveni ugovor, a ne božan- 
sko pravo, i princip privatnog vlasništva kao konstitutivne kategorije 
kapitalističkog načina proizvodnje. Ovu kategoriju privatnog vlasništva 
Locke nije objašnjavao nikakvim prirodnim pravom nego radom. Ne 
treba smetnuti s uma da je buržoazija nastupala protiv obje feudalne 
klase, plemstva i svećenstva, upravo kao radna klasa, te je i rad imao 
kod njihovih predstavnika dublje i presudnije značenje nego što je imao 
kod svih dotadašnjih socijalnih klasa. Bog je po Lockeu dao svijet, pri- 
rodu ljudima kao zajedničko dobro, ali rezultati rada svakog pojedinca 
ipak pripadaju njemu. Plod ili divljač što ih gaji divlji Indijanac moraju 


85 John Locke, Dve rasprave o vladi, Il. knjiga, Beograd 1978, str. 11. 
86  J. Locke, ibid., str. 12. 
87 J. Locke, ibid., str. 19. 

biti njegovi, te drugi ne mogu na to polagati pravo. “Mada su zemlja i 
sva niža stvorenja zajednička svojina svih ljudi, ipak svaki čovjek ima 
svojinu nad svojom vlastitom ličnošću; izuzevši njega na tome nitko dru- 
gi nema pravo. Možemo reći da su rad njegovog tijela i djelo njegovih 
ruku s pravom njegovi. Što god tada uzme iz stanja koje je pružila i u 
njemu ostavila priroda, on je tome dodao svoj rad i pridodao nešto što 
je njegovo vlastito, čime je to učinio vlastitom svojinom. Pošto je to iz- 
nio iz zajedničkog stanja u koje ga je stavila priroda, njemu je na osnovi 
ovog rada nešto dodano što sad isključuje zajedničko pravo drugih ljudi. 
Kako je ovaj rad nesumnjiva svojina onoga tko radi, nijedan čovjek osim 
njega ne može imati pravo na ono što je jednom pridruženo, bar ne tamo 
gdje drugima zajedno preostaje dovoljno i isto tako valjano." 

Vidimo da je kategorija vlasništva kod Lockea upotrijebljena u širem 
smislu. Jedni momenti toga vlasništva proizlaze iz prirodnog stanja, a 
to su život i sloboda svakog pojedinca, a drugi moment proizlazi iz rada 
svakog pojedinca čime on unosi u prirodu nešto novo i što ne može biti 
i zajedničko pravo drugih ljudi. Zato je udruživanje ljudi na temelju druš- 
tvenog ugovora u države, političku zajednicu, učinjeno s ciljem očuva- 
nja njihova ovako shvaćenog vlasništva. To udruživanje je neophodno, 
jer u prirodnom stanju čovjek je ipak nesiguran i stalno izložen napa- 
du drugih. Prirodno stanje je u mnogo čemu insuficijentno. U njemu 
ne postoji zakon, primljen i odobren općom suglasnošću, koji bi ujedno 
bio i mjera pravičnog i nepravičnog; drugo, u takvu stanju ne postoji 
nepristrani sudac koji bi razmirice rješavao prema ustanovljenom za- 
konu, i treće, u prirodnom stanju ne postoji vlast da podrži presudu 
koja je pravedna i da omogući njezino izvršenje. 

Ljudi su, dakle, usprkos povlasticama koje imaju u prirodnom sta- 
nju, prinuđeni oblikovati zajednicu, građansko ili političko društvo. 
Društvenim ugovorom oni to realiziraju i ujedno ustanovljuju vlast na 
koju prenose pravo presude i kažnjavanja. “To je ono što ih je učinilo 
voljnim da svatko preda svoju pojedinačnu vlast kažnjavanja da bi je 
vršio onaj pojedinac koga će izmedu sebe naimenovati; a sve to na os- 
novi takvih pravila s kojima će se suglasiti zajednica ili oni koje su ljudi 
za ovu svrhu ovlastili. I u ovome imamo izvorno pravo i rađanje kako 
zakonodavne tako i izvršne vlasti, kao i samih vlada i društava." 

Političko društvo postoji dakle samo ondje gdje postoji vlast da bi se 
očuvalo vlasništvo (život, sloboda i imovina) i da bi se kažnjavali svi 
prekršaji onih koji pripadaju tom društvu. “Političko društvo i postoji 


88  J. Locke, ibid., str. 24. 
89 Vidi J. Locke, isto djelo, str. 72. 
90 J. Locke, ibid., str. 73. 

jedino tamo gdje se svaki član društva odrekao ove prirodne vlasti i pre- 
dao je u ruke zajednice u svim slučajevima kada se može radi zaštite 
obratiti zakonu koji je ona uspostavila. ?*! 

U ovom postupku stvaranja društvenog ugovora i prenošenja svojih 
prirodnih prava na pojedinca ili grupu ljudi Locke je logično izveo, što 
je samo odgovaralo bitnim tendencijama unutrašnjih socijalnih borbi, 
porijeklo zakonodavne i izvršne vlasti, koje su postale temelj i ustavne 
monarhije i gradanske republike. Ovim svojim izvođenjem i stavovima 
Locke je snažno djelovao na mišljenja i stremljenja progresivnih gra- 
danskih mislilaca u ostalim razvijenim dijelovima Evrope. Montesquieu 
je u Lockeu našao teoretičara koji ga je najviše nadahnjivao u pisanju 
znamenitog djela o duhu zakona koje je, uz ostala djela francuskih pros- 
vjetitelja, nagoviještalo socijalne nemire i prevrat. 

Time je u teoriji, a simultano i u praksi engleskog društva, jednom 
zauvijek prestalo masovnije zanošenje apsolutnom monarhijom, jer ona 
po Lockeu jednostavno nije u skladu s građanskim društvom. Cilj je gra- 
đanskoga društva da se izbjegnu i isprave nepogodnosti prirodnog sta- 
nja. Vlast i jest tu da joj se pojedinac može obratiti u svrhu zaštite, a i 
sama vlast mora poštovati obveze koje su ugovorom ustanovljene. Ap- 
solutna vlast nije ničim ograničena, pa je prema tome ne samo u nes- 
kladu s građanskim društvom nego su i ljudi zapravo pod takvom vlaš- 
ću još uvijek u prirodnom stanju.“ Locke drži da “apsolutna arbitrarna 
vlast ili vladanje bez ustanovljenih važećih zakona ne može da bude u 
skladu s ciljevima društva i vlade, jer ljudi ne bi napustili slobodu pri- 
rodnog stanja i obvezali se kada to ne bi bilo zbog zaštite njihovih živo- 
ta, sloboda i imetka, i na osnovi utvrđenih pravila o pravu i svojini koja 
osiguravaju njihov mir i spokojstvo?3. 

Za Lockea je nepojmljivo da bi ljudi, kad bi čak to i mogli, društve- 
nim ugovorom stvarali takvu apsolutnu arbitrarnu vlast koja bi imala 
neograničenu volju nad pojedincima. Time bi, po njegovu mišljenju, lju- 
di stavili sebe u gori položaj nego što je bio njihov položaj u prirodnom 
stanju. To su bili dovoljni argumenti za odbacivanje apsolutne monar- 
hije i bilo koje druge apsolutne arbitrarne vlasti, što je bio ujedno ple- 
doaje za uspostavljanje parlamentarnog oblika vladavine. 

Zakonodavna vlast potječe dakle od naroda, a ne od apsolutnog mo- 
narha. Zakonodavna vlast je temelj funkcioniranja građanskoga ili po- 
litičkog društva. Ona ima pravo određivati kako će biti upotrijebljena 
sila države radi očuvanja cjelokupne zajednice. Zakonodavnu vlast čine 


91 J. Locke, ibid., str. 51. 
92 Vidi J. Locke, isto djelo, str. 52-53. 
93 J. Locke, ibid., str. 78-79. 

predstavnici naroda sazvani u određeno vrijeme da donesu zakone. Na- 
kon toga se oni opet razilaze, jer je njihova funkcija obavljena. “Ali kako 
zakoni, koji su u isti mah i za kratko vrijeme donijeti, imaju stalnu i 
trajnu snagu i zahtijevaju neprestano izvršenje ili gotovost, nužna je 
vlast koja uvijek postoji, koja treba nadgledati izvršenje zakona koji su 
donijeti i da ostanu na snazi. I stoga se često događa da su zakonodavna 
i izvršna vlast odvojene.??* 

Osim zakonodavne i izvršne vlasti Locke razlikuje još jednu koja 
obuhvaća vlast rata i mira, lige i saveze i poslove s osobama i zajedni- 
cama bez države. Tu vlast naziva federativnom, iako drži da su izvršna 
i federativna vlast gotovo uvijek sjedinjene. 

Iako ne bi trebalo biti nejasnoća po logici izvodenja vlasti iz druš- 
tvenog ugovora, Locke ipak odlučno ističe da je u gradanskom društvu 
zakonodavno tijelo vrhovna vlast. “U svim slučajevima dok vlada pos- 
toji, zakonodavno tijelo je vrhovna vlast. Jer ono što može da da zako- 
ne drugome, mora biti više od njega; a budući da zakonodavno tijelo 
nije na drugi način zakonodavno tijelo društva, osim po pravu koje ima 
da bi donosilo zakone za sve dijelove i za svakog pripadnika društva, 
propisujući pravila za njihove djelatnosti i dajući vlast izvršenja tamo 
gdje su prekršena, zakonodavno tijelo zaista mora biti vrhovno, 1 sve 
druge vlasti nekih pripadnika ili dijelova društva potječu od njega i nje- 
mu su podčinjene." 

Druga važna konzekvencija koja proizlazi iz društvenog ugovora, što 
smo već i kod drugih teoretičara spomenuli, kod Lockea je izričito nag- 
lašena. Jer, ako je narod izvor zakonodavne vlasti i kada zakonodavno 
tijelo izvršenje zakona koje donosi preda u druge ruke, tj. izvršnoj vlas- 
ti, ono ima pravo i oduzeti tom tijelu provedbu zakona ako ono te za- 
kone krši. Jer, kad god netko upotrebljava silu bez prava, taj sebe stav- 
lja u stanje rata s onima protiv kojih postupa nezakonito.?' U takvu 


94 J. Locke, ibid., str. 82-83. 


95 O tome Locke piše: “Mada su ove dvije vlasti, izvršna i federativna, po sebi 
stvarno različite, — jedna obuhvaća primjenu domaćih zakona društva unutar 
njega samog na sve one koji su njegovi dijelovi; druga upravljanje spoljnom 
bezbjednošću i interesom zajednice, sa svima onima od kojih ona može steći ko- 
rist ili štetu — ipak su one gotovo uvijek sjedinjene. I premda je ova federativ- 
na vlast u svome dobrom ili lošem upravljanju od velikog značaja za državu, 
ipak je manje podobna da bude uređena prethodećim, važećim, pozitivnim za- 
konima nego što je to izvršna vlast, pa se stoga mora nužno prepustiti razbo- 
ritosti i mudrosti onih u čijim je rukama da rukovode njome za dobro zajedni- 
ce." (J. Locke, ibid., str. 83.) 


96 J. Locke, ibid., str. 84-85. 


97 Vidi J. Locke, isto djelo, str. 86. Locke izričito kaže: “Onaj koji upotrijebi silu 
prema narodu bez punomoćja i suprotno ovlaštenju koje mu je dano, nalazi se 

stanju “sve su ranije veze prekinute, sva druga prava prestaju i svatko 
ima pravo braniti sebe i suprotstaviti se napadaču. Ovo je tako očig- 
ledno da je i sam Barclay, veliki pobornik vlasti i svetosti kraljeva, bio 
primoran priznati da u nekim slučajevima narod može zakonito pružiti 
otpor kralju. 

Teorija prirodnog prava i društvenog ugovora, koliko je god bila znan- 
stveno neodrživa i brzo prevladana, bila je progresivna filozofskohisto- 
rijska i socijalno-filozofsko-politička koncepcija koja je evropsku misao 
s pravom sve više udaljavala od mitološkoga, neznanstvenog i dogmat- 
skoga teološkog mišljenja. Ona je bila jedna od revolucionarnih etapa 
razvoja realističke, racionalne, kritičke i slobodarske misli koja je veo- 
ma mnogo pridonijela samosvijesti i samouvjerenosti naprednih gra- 
danskih snaga protiv sila statusa quo i reakcije. Što su se vremena te 
socijalne i klasne borbe više zaoštravala, i sama je teorija dobivala sve 
radikalnije konture, te je s Rousseauom i drugim francuskim prosvje- 
titeljima, osobito s materijalistima, bila stvarna prolegomena za naj- 
slavniju građansku revoluciju. 


Možemo sada već ustvrditi da je teorija prirodnog prava i društve- 
nog ugovora u drugoj polovini 17. st. i u 18. st. bila općeprihvaćena od 
većine progresivnih filozofa i državno-pravnih i političkih teoretičara u 
Evropi. U Engleskoj dominiraju teorije Hobbesa i Lockea, u Nizozem- 
skoj Grotiusa i Spinoze, u Francuskoj je ta teorija prihvaćena od svih 
enciklopedista, a u Njemačkoj su nakon Althusiusa njezine pristalice i 
filozofi S. Pufendorf, Chr. Tomasius i Chr. Wolff. 

Samuel v. Pufendorf (1632-1694) u djelu De jure naturae et gentium 
(London 1672) zastupao je ovu teoriju pokušavajući spojiti ideje Gro- 
tiusa i Hobbesa. Stajalište Pufendorfa zastupa i Chr. Thomasius (1655- 
1728) u djelu Fundamenta juris naturae et gentium ex sensu communi 
deducta itd. (1705. god.), a Chr. Wolff (1679-1754) tu teoriju uklapa u 
svoj sveobuhvatni metafizički sustav baziran na Leibnizovoj filozofiji 
(Philosophia practica universalis, 1738. i Institutiones juris naturae, 


u stanju rata s narodom, koji ima pravo da ponovno uspostavi svoje zakono- 
davno tijelo u vršenju svoje vlasti. Jer pošto je uspostavio zakonodavno tijelo 
s namjerom da ono vrši vlast donošenja zakona, bilo u izvjesno utvrđeno vrije- 
me ili kada za to postoji potreba, kada je ono nekom silom spriječeno u onome 
što je društvu tako neophodno i u čemu se sastoji sigurnost i očuvanje naroda, 
narod ima pravo da je ukloni silom. U svim stanjima i uvjetima jedini pravi 
lijek za silu bez ovlašetnja jest da joj se suprotstavi sila. Upotreba sile bez ov- 
laštenja stavlja onoga tko je upotrebljava u stanje rata, kao napadača, i shod- 
no tome čini ga odgovornim za postupanje prema njemu. (J. Locke, ibid., str. 
87.) 


98 Vidi J. Locke, isto djelo, str. 124. 

1749). Svi su oni imali i određenih teškoća u vezi sa svojim stavovima. 
Ne treba gubiti iz vida činjenicu da je u Francuskoj i Njemačkoj još uvi- 
jek vladao feudalni apsolutizam u kojemu je crkvena organizacija bila 
dio vladajuće klase i provodila strogu kontrolu nad ideološkim djelova- 
njem. A ni u drugim zemljama nije u tom pogledu situacija bila mnogo 
bolja. Tako je npr. tri godine nakon smrti Hobbesa Univerzitet u Oxfor- 
du izdao dekret o spaljivanju njegovih knjiga O građaninu i Leviathan, 
a u Francuskoj je od 1775. do 1789. pariški parlament zabranio 65 spi- 
sa. Unatoč svemu tome upravo je Francuska u 18. st. bila rasadnik 
naprednih i revolucionarnih ideja, te je svojim brojnim slobodnim mis- 
liocima i prosvjetiteljima udarila pečat tom vremenu u Evropi. U tom 
se razdoblju ona nalazi pred korjenitim društvenim prevratom, a teo- 
rija društvenog ugovora, najmisaonije razrađena od J.-J. Rousseaua 
(1712-1778), bila je jedna od ideja vodilja u toj borbi trećeg staleža pro- 
tiv feudalnog anakronizma. 


Svoje mišljenje i ocjenu teorije prirodnog prava i društvenog ugovora 
uglavnom sam dao tokom raspravljanja o njima. Ideja prirodnog prava, 
kao što smo više puta isticali, stara je ideja, koju nalazimo kod Aristo- 
tela, a posebno kod stoika. Medutim, dok su oni, materijalistički shva- 
ćajući čovjeka kao dio prirode, u toj prirodi i prirodnom pravu tražili 
mjeru i paradigmu čovjekova ponašanja i života, dotle su novovjeki mis- 
lioci u prirodnom pravu tražili osnovu i argument za svoju novu klasnu 
poziciju. Bez obzira na to koliko je i kako ona bila izražavana, ta teorija 
je zastupala u biti interese gradanstva kao nove historijske klase u us- 
ponu. 

Već sam bio upozorio na njihova tadašnja teorijska ograničenja. Ev- 
ropska misao u tom vremenu pravila je progresivne prodore preko ma- 
terijalističkog mehanicizma, fizikalizma, dualističkoga i monističkog 
racionalizma, deizma i ateizma, pri čemu su nedostajale još mnoge či- 
njenice, znanstvena i filozofska iskustva da bi se dublje dijalektički ob- 
jasnio čovjek i njegovo historijsko djelo. 

Ova teorija prirodnog prava i društvenog ugovora u mnogo je čemu 
bila i misaona konstrukcija koja se u daljnjem razvoju ljudske spoznaje 
nije mogla održati. Ali kao programska ideja, koja je bila usmjerena na 
objašnjenje historije kao čovjekova djela, bila je važna i presudna kari- 
ka u razvoju znanosti i filozofije u procesu oslobađanja od tradicional- 
nih teoloških predrasuda i metafizičkih himera. Ona je, utirući putove 
dosljedno materijalističkoj interpretaciji historije, kojoj nisu više pot- 
rebne nikakve okultne sile, upravo zato i progresivno filozofska. Ona 
je čovjekovu historiju pokušavala objasniti i razumjeti samim čovjekom, 
tom jedinom realnom osnovom, tvorcem i pokretačem historije. 

Mogli su poslije neki mislioci romantičnog perioda restauracije po- 
četkom 19. st. imati pravo u svojoj kritici nehistorijskoga gledanja kod 
većine ovih teoretičara prirodnog stanja i društvenog ugovora, no oni 
su ipak, za razliku od tih njihovih kritičara, označavali onu etapu his- 
torijske misli koja je otvarala nove horizonte i spoznaje i oslobadala 
ljudski duh metafizičkih dogmi i tradicija. 

S Giambatistom Vicom (1668-1744) ne započinje filozofija historije, 
ali svakako jedno dublje i sistematičnije promišljanje tog eminentno 
čovjekova djela. Imali smo dosad prilike upoznati se s mnogim napori- 
ma da se historija shvati i protumači, od antičkih i srednjovjekovnih 
mislilaca do novovjekovnih predstavnika građanske revolucionarne mis- 
li, koja je stajala u oštrom historijskom sukobu s vladajućom feudalnom, 
teološkom. I sam Vico, rođeni Napolitanac, imao je u Machiavelliju, Gen- 
tilisu, Petriću neposredno svoje prethodnike. A u već prikazanim teo- 
retičarima prirodnog prava i društvenog ugovora, također svoje suvre- 
menike koji su poticajno djelovali i kad se s njima nije slagao. Svi su ti 
veliki umovi, od F Bacona, Hobbesa, Lockea do Grotiusa, Spinoze i dr, 
stajali na predstraži borbe za nove socijalne odnose, za novo shvaćanje 
čovjeka i za slobodu ličnosti. Samo su različite historijske prilike i okol- 
nosti omogućavale u istom vremenu i različito očitovanje tih intencija, 
što smo imali prilike vidjeti kod mislilaca koji su i vremenski nešto pret- 
hodili Vicu. 

Da bi se međutim razumio karakter Vicova opusa, koji nije bio tako 
borbeno usmjeren, nego je više bio okrenut prošlosti, naročito izvan- 
rednim historijsko-filološkim analizama antičkih mitova, pojmova i ide- 
ja, potrebno je ukratko ukazati na te razloge. Treba imati na umu da 
Italija u Vicovo doba nije bila Italija quatrocenta. Sedamnaesto je sto- 
ljeće za Italiju bilo razdoblje stagnacije pa u mnogo čemu i dekadencije. 
Ona je bila izgubila političku samostalnost, katolička reakcija je, poseb- 
no nakon Tridentinskog koncila (1545-1563., s prekidima) preko inkvi- 
zicije surovo gušila prije nastali duhovni polet, kao i sve reformacijske 
težnje, a uza sve to Italiju potresaju i mnoge zavjere i ustanci nezado- 
voljnih seljaka i građana. “Pasivnost duha", kako je pisao u 19. st. Fran- 
cesco de Sanctis, “prirodna je posljedica autoritativne autokracije, koja 
je zazirala od svake diskusije, i potpuno iscrpljenog i učmaloga unutar- 
njeg života, držala je Italiju daleko od onoga velikog pokreta ideja i stva- 
ri iz kojega su se rađale mlade evropske nacije; sve otada bila je ona 
odsječena od modernoga svijeta, mnogo više nalik na muzej nego na 
društvo živih ljudi." 

Početak 17. st. obilježen je u Italiji progonima — lomačom za G. Bru- 
na i zatvorima za T. Campanellu, koji se oduševljavao B. Telesiom, Ka- 
labrezom iz Cosenze i osnivačem čuvene kozentinske Akademije koju 
je Rim brzo zabranio. “Nova se nauka rađa poput neke religije, praće- 
na dubokom vjerom i mučeništvom.?1% S Telesijem, i nešto poslije G. 
Galilejem, počinje u Italiji dominirati “filozofija prirode", koja u to doba 
obuhvaća i većinu prirodnih znanosti (Cavalieri, Torricelli, Boreli i dr.). 
Na području filozofije i društvenih znanosti jedino je u Veneciji, koja je 
još uvijek bila samostalna, slobodna misao mogla doći do snažnijeg iz- 
ražaja. Paolo Sarpi, Galilejev prijatelj, napisao je u Veneciji najozbiljnije 
historijsko djelo, Povijest Tridentinskog koncila. 

U ostaloj se Italiji kritička misao okreće ponajviše prošlosti, posebno 
Grčkoj i Rimu. Povijest, kao i putopisna djela, doživljavaju izvjestan 
procvat. U takvoj situaciji razvija se Vico, sin knjižara u Napulju. Za- 
vršivši studije, morao je, zbog obiteljskoga siromaštva, preuzeti mjesto 
kućnog učitelja na dvoru jednog humanistički obrazovanog kneza izvan 
Napulja. Uz prijašnji temeljiti studij antičkih autora, Vico se sada upoz- 
naje s talijanskim humanizmom. God. 1694. vraća se u Napulj, gdje tek 
1699. dobiva katedru za retoriku na Univerzitetu, ali i dalje živi u os- 
kudnim prilikama te je prisiljen davati poduke iz jezika i pisati ode za 
vladajuću aristokraciju. 

Vico je bio velik erudit i pronicljiv duh, koji je samo svojom genijal- 
nošću prevladao uske, zaparložene i deprimantne društvene okolnosti. 
Kako je bio predstavnik gradanstva, njegova se misao novom poletu ta- 
lijanske feudalne reakcije nije mogla slobodno suprotstaviti u izravnom 
sukobu s vladajućim silama, pa se nužno okretala prošlosti da bi, uz ne- 
minovne kompromise, učinila značajan korak dalje u idejnoj historiji 
svoga doba. Ali Vico nije imao jako zalede u talijanskoj građanskoj klasi, 
kao što je bio slučaj kod njegovih suvremenika na zapadu. Njegove sim- 
patije nisu samo na strani Platona, koji je u to doba u Italiji bio protu- 
teža skolastičkom Aristotelu, nego i na strani Cicerona, a još više F. 
Bacona koji je otvorio nove filozofske i idejne horizonte. Vico je u pot- 
punosti suvremenik novog evropskoga građanstva i pomno prati tu mi- 
saonu renesansu; s mnogim se i ne slaže, ali ne može mimo njih proći 
sasvim indiferentno. “Vico im se odupirao, ali ih je proučavao mnogo 
više od svih novatora. Odupirao se kao čovjek, koji osjeća vlastitu sna- 
gu i ne da se nadvladati. [...] Predstavljao je otpor talijanske kulture, 
koja se nije dala apsorbirati i zatvarala se u vlastitu prošlost; ali je to 


99 Francesco de Sanctis, Povijest talijanske književnosti, Zagreb 1955, str. 480- 
481. 


100_E de Sanctis, ibid., str. 14. 

bio otpor genija koji, tražeći po prošlosti, nalazi moderni svijet. Bio je 
to natražnjak koji, gledajući natrag i idući svojim putem, izbija na kon- 
cu u prve redove, pred sve one, što su se nalazili ispred njega. To je bio 
Vicov otpor; Vico je bio moderan čovjek, a osjećao se i smatrao antik- 
nim; odupirući se novom duhu, on ga je usisavao.?!% U ovim je de Sanc- 
tisovim riječima sadržana, kao što ćemo vidjeti, velika istina o Vicu. 

Svoj prvi teorijski okršaj poduzima Vico u vezi s Descartesovom me- 
todskom skepsom i fundiranjem izvjesnosti u cogitu. Bez obzira na to 
što je Descartes tim svojim stavovima otvarao nove putove evropskoj 
filozofskoj misli, Vico je u svojim djelima De nostri temporis studiorum 
ratione (1708) i De antiquissima Italorum sapientia (1709) imao pravo 
kad je naglašavao da se čovjeka ne može svoditi samo na cogito, niti da 
se iz cogita, iz njegove svijesti ne može izvesti i dokazati postojanje ti- 
jela. Jer “čovjek i nije drugo do duh, tijelo i govor"!“*, pa tako Vico nas- 
tavlja na antičku i talijansku humanističku tradiciju koja nije čovjeka 
izdvajala iz kozmosa ili iz njegova društvenog, političkog i kulturnog 
ambijenta, kako je to osobito isticao Ernesto Grassi u svojim djelima o 
talijanskom humanizmu.1% 

Već ovaj prvi korak u razmatranju čovjeka pokazuje da će Vico uvi- 
jek nastojati sagledati čovjeka u ukupnosti njegovih društvenih odnosa 
i da zato njegova priroda ne može biti nego društvena. Razmatrajući 
jednu izreku Diona Zlatoustog, da je “navika slična kralju, a zakon ti- 
raninu, što se odnosi na razumnu naviku i na zakon koji nije nadah- 
nut prirodnim pravom", Vico kaže da “ovaj aksiom potiče veliku ras- 
pravu o tome nalazi li se pravo u prirodi ili u mišljenju ljudi. Ona je 
predložena u korolaru osmog aksioma, u kojem se postavlja pitanje je 
li ljudska priroda društvena. Budući da je prirodno plemensko pravo 
uređeno na temelju običaja (Dion za običaj kaže da naređuje s užitkom, 
poput kralja), a nije uređeno zakonom (za njega Dion kaže da vlada si- 
lom, poput tiranina) — i nastalo je kroz ljudsko ponašanje i proizišlo iz 
zajedničke prirode nacija (što je stvarni predmet ove znanosti) - a to 
pravo odražava ljudsko društvo; te kako nema prirodnije stvari od 
održavanja prirodnih običaja (jer od toga nema većeg zadovoljstva): po 
svemu je tome ljudska priroda, iz koje proizlaze takvi običaji, druš- 
tvena.?19%4 


101_E de Sanctis, ibid., str. 550. 


102 Giambatista Vico, Načela nove znanosti o zajedničkoj prirodi nacija, Zagreb 
1982, str. 481. 


103 Vidi Vertetdigung des individuellen Lebens, 1946, kao i Macht der Phantasie, 
Zur Geschichte des abendidndischen Denkens, 1979. 


104. G. Vico, Načela nove znanosti, str. 116-117. 

Veličina Vicova, što posebno dolazi do izražaja u njegovu glavnom 
djelu Principi di scienza nova d'intorno alla comune natura delle na- 
zioni,!% jest uočavanje jednog principijelnog nedostatka u tadašnjoj 
filozofiji, a to je njezino usmjerenje na prirodu, a gotovo nimalo na his- 
toriju. A tu prirodu nije stvorio čovjek nego Bog, i zato je samo on poz- 
naje; a ovaj svijet nacija, historijski svijet, stvorio je čovjek pa ga zato i 
može spoznati jer ga je sam stvorio. “No u toj posve mračnoj noći koja 
obavija prvobitnu najudaljeniju drevnost, pojavljuje se vječno i nezala- 
zeće svjetlo istine u koju se nikako ne može posumnjati, a to je da su 
ovaj uljuđeni svijet zasigurno stvorili ljudi, pa za njega mogu i moraju 
biti otkrivena načela u promjenama koje su svojstvene samom našem 
ljudskom umu. Svatko tko o tome razmišlja mora se začuditi kako su 
filozofi ozbiljno nastojali spoznati taj prirodni svijet — koji međutim poz- 
naje samo Bog, jer ga je on stvorio — zanemarujući razmišljanje o ovom 
svijetu nacija ili uljuđenom svijetu koji su ljudi mogli spoznati, jer su 
ga sami stvorili."!% Razlog za takvu čovjekovu usmjerenost Vico vidi u 
tome što je ljudski duh ostajao zatvoren i zatomljen u tijelu te po prirodi 
naginje opažanju tjelesnosti. A za izlaženje iz sebe potreban je napor i 
muka da bi samog sebe shvatio, kao što “tjelesnom oku koje vidi sve 
predmete izvan sebe treba ogledalo da vidi samo sebe.?197 

Kako se za Vica čovjek nije mogao svoditi samo na duh ili samosvi- 
jest, kao u kasnijemu njemačkom idealizmu, nego je on jedinstvo “tijela, 
duha i govora", logičan je zaključak da ova historija, ako je od čovjeka 
stvorena, niti je samo historija ideja, niti emanacija neke apsolutne svi- 
jesti, nego ljudsko djelo u totalitetu njegova postojanja. U tom se smislu 
ne može uopće govoriti o razvoju društva, običaja, mitova, gradova i 
umjetnosti, a da se ne zna i ne uzme u obzir razvoj pojedinih umijeća 
kao osnove. 

Pišući u vezi s Ahilovim štitom, o kojemu je Homer pisao da je na 
njemu bila opisana povijest svijeta, Vico zaključuje: “Ta slika, na osno- 
vi previše lijepog i istinitog reda ljudskih stvari izlaže da su pronađena 
prvo umijeća nužnog: zemljoradnja, i to prvo kruha, potom vina; za- 
tim ona korisnog: stočarstvo; zatim umijeća udobnosti: gradska arhi- 
tektura; i naposljetku, umijeće užitka: plesovi."!% Tako i svi fenomeni 
čovjekova postojanja, mitovi, običaji, pravni i drugi pojmovi imaju svoje 


105 Ovo svoje glavno djelo Načela nove znanosti o zajedničkoj prirodi nacija Vico 
je objavio 1725. Drugo prošireno izdanje 1730, a treće, na kojemu radi do svo- 
je smrti, 1744. 


106 _G. Vico, ibid., str. 122. 
107_G. Vico, ibid., str. 122. 
108 _G. Vico, ibid., str. 331. 

izvore u konkretnim historijskim odnosima ljudi, koji se zakonito mi- 
jenjaju, nastaju i propadaju. !'? 

Ovu Vicovu misao, jednu od temeljnih u njegovu djelu, i koju ćemo 
prikazati barem na nekoliko primjera njegove analize, posebno ističemo 
jer su u njoj, uz Baconove analize “idola", začeci dubljeg sagledavanja 
porijekla ideja i ideologije uopće. A to je bila u velikoj mjeri terra incog- 
nita ne samo u tim stoljećima, nego sve do Marxovih i Engelsovih ana- 
liza ideologije u četrdesetim godinama 19. st. 

Razmatrajući tako problem nastanka trgovine, pri čemu je prva roba 
morala biti najjednostavnija i prirodna, kao što su plodovi koji se ubiru 
sa zemlje, jer “bez rada (a to znači bez Boga) ljudsko društvo ne može 
postojati ni jednog trenutka?!!%, Vico zaključuje da je zato i prvi zakon 
ovisio o pravu na zemlju. “Čitavu ovu povijest sačuvali su Grci u riječi 
kojom označuju i “zakon' i “pašnjak', jer je prvi zakon bio taj zemljišni, 
a na temelju njega su herojski kraljevi nazvani “pastirima naroda', kako 
smo ovdje naznačili, a poslije ćemo šire objasniti.?!H 

Isto tako u svojim bilješkama uz “kronološku tablicu" razvoja čov- 
ječanstva Vico kritizira stajalište po kojemu su zakoni mogli nastati 
samo u onom razdoblju kada je čovjek već ovladao pismom. Bit zakona 
nije po Vicu moglo biti pismo, jer su se svi narodi u epohi barbarstva 
najprije upravljali prema običajima, a zatim na stupnju civilizacije pre- 
ma zakonima, kao što su u “ponovno nastalom barbarstvu prva prava 
novih nacija Evrope nastala po običajnom pravu, od kojih je najstarije 
bilo zemljišno. Moramo podsjetiti na to, zbog onog što namjeravamo 
reći: da su zemljoposjedi bili prvi izvori svakog prava koje bi se pojavilo 
kod svake nacije - kako antičke tako i suvremene — i da se prirodno ple- 
mensko pravo nije utemeljilo zakonima, nego ljudskim običajima. 11? 


109 Na str. 7. svoga djela Vico piše: “Pored toga, na ovom mjestu se napominje da 
se u ovom djelu pomoću novog, kritičkog umijeća — koje je do sada nedostaja- 
lo - pristupa traženju istine o tvorcima nacija (u kojima je moralo proteći 
mnogo više od tisuću godina da bi se pojavili spisatelji kojima se kritika do 
sada bavila). Tu filozofija pristupa ispitivanju filologije (to jest učenja o svim 
stvarima koje ovise o ljudskoj volji, kao što su sve povijesti jezika, običaja i 
zbivanja, kako u miru tako i u ratu između naroda) koja se zbog svoje — za 
svaku osudu — nejasnoće uzroka i gotovo neizmjerne različitosti posljedica go- 
tovo plašila o njima rasuđivati; a svodi je na formu znanosti tim što joj otkri- 
va nacrt vječne idealne povijesti, na temelju koje tokom vremena protječu po- 
vijesti svih naroda" (str. 7). Ili na str. 131: “Da bi dospjela do takvih priroda 
ljudskih stvari, ova Znanost provodi strogu analizu ljudskog mišljenja u vezi 
s ljudskim potrebama ili koristima u društvenom životu, što su dva nepresuš- 
na izvora prirodnog plemenskog prava, kako smo također primijetili u Aksto- 
mima" (str. 131). 

110. G. Vico, ibid., str. 511. 

lll_G. Vico, ibid., str. 288. 


112. G. Vico, ibid., str. 49. 

U vezi npr. s problematikom nastanka prava, Vico također ukazuje na 
njegovu veoma opipljivu materijalnu i socijalnu osnovu. Ljudi prema 
Vicu u biti zbog svoje izopačenosti slijede samo vlastitu korist. Oni nisu 
u stanju usmjeriti vlastite strasti k pravičnosti. Čovjek u životinjskom 
stanju želi samo svoj spas; kad se oženi, želi spas svoje obitelji; na višem 
stupnju želi spas gradova u kojima živi; kada se vlast proširi na više na- 
roda, želi svoj spas i spas nacija, “a kad se nacije ujedine u ratovima, 
miru, savezima, trgovini, želi svoj spas i spas cijeloga ljudskog roda - a u 
svakoj toj prilici čovjek u prvom redu traži vlastitu korist. Dakle, samo 
Božja providnost može čovjeka privoliti naredbama da na pravedan na- 
čin poštuje obiteljsko, gradansko i, konačno, ljudsko društvo. Kad već 
zbog tih naredbi čovjek ne može postići ono što hoće, neka barem pos- 
tigne ono što mu je od koristi. To je ono što se naziva pravom.?113 

Objašnjavajući sliku na naslovnom listu svoje knjige, Vico izvodi po- 
jam grada u latinskom jeziku iz pluga, koji je bio veoma važno proiz- 
vodno sredstvo. Plug na toj slici, kaže Vico, otkriva samo vrh rala, a 
skriva zakrivljenost koja je prvobitno morala biti od tvrdog drva da bi 
se mogla zemlja raskopati. Tu zakrivljenost “Latini su zvali urbs, odak- 
le drevno urbum, “zakrivljen? — što znači da su prvi gradovi bili svi ute- 
meljeni na obrađenim poljima, a nastali su dugotrajnim boravkom obi- 
telji, koje su živjele povučene i skrivene u svetim užasima posvećenih 
gajeva, koji su postojali kod svih drevnih poganskih nacija.?!!4 

Veoma je značajno Vicovo uočavanje da i mitovi imaju realnu soci- 
jalnu i historijsku osnovu. Nisu oni samo izmišljotine i lijepe priče, jer 
su oni “morali imati nekakav istiniti javni povod?!!5, Raspravljajući o 
pjesničkoj geografiji, Vico upozorava da nam pučka predaja govori o 
mudrosti starih koja je proizvodila svoje mudrace, podjednako velike fi- 
lozofe i zakonodavce, vođe, povjesničare, govornike i pjesnike. Ali, ona 
ih je ocrtala takvima kakve smo našli u mitovima u kojima se, kao u 
zametku, nalazi čitavo tajnovito znanje. “Tako da možemo reći da su u 
njima nacije ljudskim osjetilima grubo opisale početke ovog svijeta zna- 
nosti, koji su nam kasnije umovanjem, maksimama i specifičnim raz- 
jasnili učenjaci. Na temelju svega toga imamo ono što je u ovoj knjizi 
trebalo pokazati: da su pjesnici teolozi bili osjetilo, a filozofi um ljud- 
ske mudrosti.?!16 

Da navedemo samo još jedan primjer Vicova objašnjenja apstraktnog 
pojma na osnovi konkretnog sadržaja. Prvi pjesnici teolozi gledali su u 


113. G. Vico, ibid., str. 128. 

114. G. Vico, ibid., str. 13-14. 
115 G. Vico, ibid., str. 370. 

116 _G. Vico, ibid., str. 375-376. 

čovjeku ove dvije metafizičke ideje, kaže Vico: ideju brži i postojati. Ali 
prvobitno značenje pojma sum moralo je označavati konkretno jesti, jer 
su latinski heroji “podrazumijevali “biti, vrlo neprikladno, kao 'jesti', 
što je moralo biti prvo značenje od sum, a što je poslije značilo i jedno i 
drugo. U skladu s tim još i danas naši seljaci, da bi rekli da bolesnik 
Živi, kažu da još jede: jer sum je u značenju “biti' vrlo apstraktno, što 
nadilazi sva bića; vrlo pomično, jer prodire u sva bića; vrlo čisto, jer nije 
omeđeno nijednim bićem. Osjećali su da se “biti' — što znači stvar koja 
je “okosnica? i “podržava? — nalazi u petama, jer se na tabanima čovjek 
održava; otuda je Ahilej nosio svoju sudbinu pod petom, jer je tu bila 
njegova kob, tj. sudbina života i smrti.?!!7 

Drugi je značajan moment Vicove filozofskohistorijske koncepcije da 
historiju shvaća kao zakonomjerni proces koji se odvija po načelima 
“vječne idealne povijesti" i kojima su podvrgnute sve nacije. Historija 
nije dakle samo neki kaotični skup zbivanja; ona se ne odvija ni slučaj- 
no, kao što je mislio Epikur i njegovi sljedbenici Hobbes i Machiavelli, 
niti sudbinski, kao što je mislio stoičar Zenon, a s njime i Spinoza, pi- 
sao je Vico. On se priklanja zapravo stajalištu A. Augustina, koji se ta- 
kođer izričito suprotstavljao tezi i o slučajnosti i o sudbini, 1 prihvaća 
ono stajalište koje “ide u prilog političkih filozofa koje predvodi božan- 
ski Platon što tvrdi da providnost upravlja ljudskim prilikama_.?112 

“Providnost", naravno Božja, jest kategorija koju susrećemo nejed- 
nom u Vicovu djelu. Treba odmah reći da ni on, kao ni većina tadaš- 
njih filozofa u 16. i 17. st., nije mogao a niti smio radikalno prekoračiti 
te teološke granice. Ali, u tome imaju pravo neki suvremeni interpreti 
poput Lukacsa, kada upozoravaju da ova “providnost" igra veoma malu 
ulogu u realnim historijskim procesima, koje stvaraju ljudi sa svim svo- 
jim strastima, interesima i proturječjima. Iako ona nije identična s He- 
gelovim umom, jer Vico nije raskrstio s bogom teologije, posljedice nji- 
hova djelovanja su uglavnom jednake. Kako ćemo poslije vidjeti, Hegel 
je svojom tezom o “lukavstvu uma" uočio jednu od historijskih speci- 
fičnosti i svojevrsnosti, tj. da se u historiji “umno ipak na kraju probi- 
ja bez obzira na konkretna ljudska htijenja i predodžbe, a često i protiv 
njih. Ovu koncepciju “lIukavstva uma" imamo u biti u Vicovoj “provid- 
nosti". Tako je Vico izričito pisao da njegova nova znanost mora biti 
“prikaz, da tako kažemo, povijesne činjenice providnosti, jer to mora 


117 G. Vico, ibid., str. 334. Ovo su samo neki od brojnih primjera Vicove filološ- 
ko-filozofske analize apstraktnih pojmova. 

118 _G. Vico, ibid., str. 517. Na istoj strani Vico piše: “Ono što je izvelo sve to, sva- 
kako je bio um, jer su ljudi to učinili inteligentno; i nije bila sudbina, jer su 
to učinili na temelju izbora; nije bio ni slučaj, jer radeći uvijek tako istrajno, 
dolaze do istih stvari" (str. 517). 

biti povijest poredaka, koje je providnost — a da ljudi to nisu ni opazili, 
niti su u tome sudjelovali, a često se i protivilo ljudskim namjerama — 
podarila velikoj zajednici ljudskog roda, tako da je, premda je ovaj svi- 
jet stvoren u vremenu i u trenucima, uređenje koje je ona uvela sveop- 
će i vječno.?11? 

U zaključcima njegova djela, kad raspravlja o vječnoj prirodnoj re- 
publici, anticipacija je Hegelova “lukavstva uma" još jasnija i izričitija. 
“Jer", pisao je Vico, “iako su ljudi stvorili ovaj svijet nacija (što je i bilo 
prvo neosporno načelo ove Znanosti, budući da smo izgubili nadu da će- 
mo ga pronaći kod filozofa i filologa), ipak je taj svijet nesumnjivo proi- 
zašao iz jednog uma, često različitog i ponekad posve suprotnog i uvi- 
jek uzvišenijeg od pojedinačnih ciljeva što su ih ljudi sebi postavili, pa 
je te uske ciljeve, učinivši ih sredstvom u službi viših ciljeva, uvijek 
upotrebljavao kako bi očuvao ljudski rod na ovoj zemlji.?12% 

Sve su ovo bila uglavnom bitna načela Vicova sagledavanja i konci- 
piranja historije i historijskog razvoja. Uza sve beskrajne pojedinosti, 
Vicova Znanost ipak opisuje “vječno idealnu povijest" u kojoj protječu 
u vremenu povijesti svih nacija, koja vrijedi za sve stare i nove nacije, 
Jer se ona, kako ćemo vidjeti, ciklički obnavlja. Vico također među pr- 
vima uvodi trijadičku koncepciju historijskog razvitka, koja će biti prih- 
vaćena od gotovo svih značajnijih filozofa historije sve do početka 19. 
st. Na temelju antičke predaje o Egipćanima, da su oni proteklo vrijeme 
prije njih podijelili u tri epohe: doba bogova, doba heroja i doba ljudi, 
Vico slijedi to shvaćanje te je i sam periodizirao historiju na te tri epo- 
he. Razmišljajući o prirodi i porijeklu nacija, nakon što je otkrila počet- 
ke božanskih i ljudskih stvari kod poganskih naroda, ova Znanost, ka- 
že Vico, utvrduje razdoblja kroz koja prolazi ljudska historija. To je “... 
doba bogova, u kojemu su ljudi neznabošci vjerovali da žive pod božan- 
skom vlašću te im je sve naređeno proročanstvima i preko znamenja, 
koja pripadaju najdrevnijim stvarima svjetovne povijesti; doba heroja, 
u kojemu su oni vladali u svim aristokratskim republikama na temelju 
neke, po njima shvaćene razlike, po kojoj bi oni bili iznad svojih plebe- 
jaca; i naposljetku, doba ljudi u kojemu su svi shvatili da su jednaki po 
ljudskoj prirodi, te su najprije vladale pučke republike, a na kraju mo- 
narhije, oba oblika ljudske vladavine, kao što je upravo rečeno.?!?! 

Ovo prvo razdoblje je za Vica uglavnom isto kao što ga susrećemo u 
antičkoj misli, naročito demokritovsko-epikurejske pa i platonističke pro- 
venijencije, i koje nalazimo, kao što smo vidjeli, i kod Vicova prethod- 


119._G. Vico, ibid., str. 129. 
120 G. Vico, ibid., str. 516. Vidi npr. i str. 79. 
121_G. Vico, ibid., str. 25-26. 

nika Machiavellija. To je razdoblje divljaštva, primitivnosti, izopačenos- 
ti, bezboštva itd. Objašnjavajući već spomenutu sliku na naslovnom lis- 
tu knjige, Vico piše: “S desne strane tog istog oltara vidi se kormilo, koje 
označuje početak seobe naroda plovidbom. A to što se podnožje oltara 
naizgled naginje, označuje pretke onih koji su bili predvodnici tih seoba: 
bili su to isprva bezbožni ljudi koji nisu znali ni za jedno božanstvo, izo- 
pačeni, jer su često sinovi lijegali s majkama, a očevi s kćerima, budući 
da kod njih brakovima nisu bile podvojene krvne veze i, konačno, jer po- 
put divlje zvijeri nisu shvaćali društvenost u takvoj nečasnoj posjednič- 
koj zajednici. Bili su posve osamljeni, a s toga i slabi i jadni 1 nesretni, 
jer su im nedostajala sva dobra potrebna za sigurno očuvanje života."!?2 

To je bilo, prema Vicu, razdoblje divova koje nalazimo u liku Polife- 
ma u Homerovoj Odiseji. Svi su oni živjeli jednakim životom, ne poz- 
navajući nikakva oruda, nego samo plodove prirode, vode s izvora i špi- 
lje kao prenoćišta. Moralna vrlina je tek započela kada je dvije stotine 
godina nakon potopa u svijetu, a sto godina u Mezopotamiji, konačno 
zasijevalo i zagrmilo, čime su divovi bili prikovani strašnom religijom 
gromova u podnožju brda i konačno privedeni drugoj navici da skrive- 
ni i mirni ostanu na određenim posjedima. Tako nastaju i prve obitelji 
i prve nacije i republike (organizirane zajednice i države). 

Ti moćni divovi prestrašeni gromovima i munjama podigli su oči i 
spazili nebo. A kako ljudska priroda u takvim slučajevima pojave tu- 
mači prema svojoj prirodi, izmislili su da je nebo veliko, životom nadah- 
nuto tijelo. “Stoga su ga nazvali Jupiterom, prvim bogom plemena naz- 
vanih “velika', koji je paranjem munja i tutnjavom gromova navodno 
time želio nešto saopćiti. I tako su počeli izražavati prirodnu znatiželju, 
koja je kći neznanja, a majka znanosti.?123 

U tom strahu pred nepoznatim, pred zbivanjima koja su im ulijeva- 
la strah a nisu ih razumjeli, nastaju i prve religiozne predodžbe. Božja 
providnost je u tim prvi divljim i nasilničkim narodima budila nejasnu 
predodžbu o božanstvu, te su tako iz straha od tako zamišljenog božan- 
stva počeli stvarati nekakva društvena uređenja i prve nacije. “Iz svega 
toga treba zaključiti koliko je bilo uzaludno mišljenje učenjaka o nevi- 
nosti klasičnog doba u kojemu su živjele prve poganske nacije. To je 
zapravo bio fanatizam praznovjerja, koji je divlje, ohole i okrutne prve 
ljude poganstva držao u nekakvu redu iz velikog straha od nekog bo- 
žanstva što su ga zamišljali.?!?4 


122. G. Vico, ibid., str. 14. 


123 _G. Vico, ibid., str. 146. Vico dalje navodi da takva prirodna sklonost traje i da- 
lje kod pučana koji kad vide repaticu ili neki drugi neobični fenomen u priro- 
di, postaju znatiželjni i puni strepnje pitaju se što to treba da znači. 

124._G. Vico, ibid., str. 228. 

U takvim prilikama, mnogi još živeći u stalnim razmiricama i suko- 
bima, bili su prisiljeni tražiti zaštitu kod prije spomenutih divova. Oni 
im postaju sluge, koji su kao sinovi tih divova bili potpuno ovisni o svo- 
Jim gospodarima. To su, zapravo, kaže Vico, prvi primjeri robova koji 
su poslije stvoreni u ratovima do kojih je došlo nakon osnivanja grado- 
va. Tako nastaje drugo doba, tj. razdoblje heroja, koje je, osim drugih 
osobenosti, karakteristično po napetostima i sukobima između slugu, 
robova i vladara. Zato se heroji ujedinjuju i izabiru nekog oca koji je bio 
okrutniji i razboritiji od drugih. Njih nazivaju kraljevima, od glagola 
regere što zapravo znači “podržavati, “ispravljati". A kako su ti svi 
očevi bili jednaki, stvaraju se senati, tj. aristokratske republike. “Bez 
posebne ljudske domišljatosti ili savjeta, oni su ujedinili svoje osobne in- 
terese s onima svake pojedine zajednice, koja se zvala patria, što pod- 
razumijeva res, a znači “interes očeva', te su plemići bili nazvani “pat- 
riciji'; dakle, samo su plemići bili građani prvih domovina. Tako može 
biti da je istinita predaja koja je došla do nas i po kojoj su se u prvim 
vremenima kraljevi birali po prirodi, o čemu svjedoče klasična mjesta 
kod Tacita u njegovoj Germaniji, koja nas navode na pretpostavku da 
je takav običaj vladao kod svih ostalih prvobitnih barbarskih naro- 
da."125 

Ova podložnost slugu, poslije plebejaca u aristokratskoj Ateni ili 
Rimu, morala im je dojaditi, što je u skladu s aksiomom da podložan 
čovjek prirodno teži da se oslobodi. Poput Machiavellija, i Vico veoma 
jasno vidi tu klasnu podvojenost i stalni antagonizam, jer plebejci, ne- 
zadovoljni svojim podložnim položajem, žele stalno mijenjati države, a 
plemići ih žele održati u istom stanju. Zato se oni drugi nazivaju “opti- 
matima*, a dobili su to ime po svojstvu da su mirni i postojani. Zato je 
i Aristotel još pisao da su se u “herojskim republikama plemići zakli- 
njali da su vječni neprijatelji plebsu. Odatle je ostalo vječno svojstvo na 
temelju kojega sada tvrdimo da su sluge plaćeni neprijatelji svojih gos- 
podara. Tu su nam povijest Grci sačuvali u etimologiji, po kojoj je kod 
njih od noMc, “grad', nožguoc nazvan “rat'.?12 

Jednako tako Vico veoma jasno uočava da je sva veličina Rima bi- 
jednomu rimskom plebsu donosila samo “tlačenje u ratovima, da bi ga 
više potopili u more lihvarstva, da bi ga još dublje pokopali u privatne 
plemićke zatvore, gdje su ih tukli štapovima po golim ramenima poput 
najprostijih robova. A onaj koji je htio malo podići plebs kakvim zako- 


125_G. Vico, ibid., str. 270. 
126 _G. Vico, ibid., str. 274. Vidi i str. 289 ili str. 290, gdje Vico piše o etimologiji 


o « 


riječi civis i hostis. Hostis je značilo “gost", “stranac", “neprijatelj", jer su u 
prvim gradovima obitavali heroji i pribjeglice u njihova skloništa. 

nom u vezi sa žitom ili zemljištom, bio je od toga herojskog reda, u doba 
rimske vrline, osuđen da umre kao pobunjenik.?!27 

Treće, konačno razdoblje ljudi nastaje prevlašću plebsa, stvaranjem 
pučkih republika i na kraju monarhija. Da u tim previranjima ne bi zav- 
ladala sudbina ili slučaj, providnost je odredila da su marljivi, štedljivi, 
brižljivi držani najprikladnijima da vladaju, a ne lijeni, rasipni, nemarni 
i uskogrudni. U takvim republikama je nastala filozofija koja omogu- 
ćuje da se shvati istina i da se kreposna djela ne vrše na temelju vjer- 
skog osjećanja nego pomoću razmišljanja. Iz filozofije je proizašlo go- 
vorništvo koje će kao i pučke republike biti zadojeno pravdom. 

Međutim, i pučke republike se kvare, filozofija zapada u skepticizam, 
nastaje lažno govorništvo koje podržava u sporovima podjednako obje 
strane. Nastaju građanski ratovi, posvemašnji nered i konačno tiranija, 
i najgora od svih — anarhija. Za tu veliku nevolju gradova providnost ima 
jedan od sljedeća tri lijeka: prvo, ona određuje da se medu tim narodima 
nađe ponovno jedan sposoban čovjek kao što je bio August koji će u “u 
svojoj ruci imati sve naredbe i sve zakone na temelju sile oružja.?!?2 

Drugi je način rješavanja tako nastale situacije da providnost, ako 
ne nade takav lijek unutar jednog naroda, traži ga izvan njih. Tako 
imamo “dva velika svjetla prirodna reda od kojih je prvo da, kada net- 
ko ne može vladati sam sobom, onda dopušta da njime vladaju drugi 
koji to mogu, a drugo je da svijetom vladaju uvijek oni koji su po prirodi 
hell? 

I, konačno, treći je način da takvi narodi životinjski misle samo na 
svoje vlastite koristi pojedinaca te tako žive u posvemašnjoj osamljenos- 
ti duha i htijenja. U takvim očajničkim građanskim ratovima od grado- 
va prave prašume, a od prašuma ljudske jazbine te tako protječu dugi 
vjekovi barbarstva u kojima s podlom okrutnošću ugrožavaju živote i 
posjede svojih pouzdanika i prijatelja. U takvim prilikama više ne osje- 
ćaju ni blagostanje, ni zadovoljstvo, ni raskoš, nego samo nužne koristi 
za život. Zato na kraju ti preostali ljudi počinju bivati snošljiviji, religioz- 
ni i povjerljivi. Tako se “među njih vraća pobožnost, vjera i istina, što su 
prirodni temelji pravde, milosti i ljepote vječnoga božjeg poretka. "1 


127._G. Vico, ibid., str. 324. Vico spominje sudbinu Manlija Kapitolinskog koji je 
sačuvao Kapitol od Gala i velikodušnoga spartanskog kralja Agida koga su 
Spartanci ubili, jer je htio pomoći siromašnom plebsu. 

128 G. Vico, ibid., str. 514. 

129_G. Vico, ibid., str. 514. 

180_G. Vico, ibid., str. 515. Na drugom mjestu Vico piše: “Dakle i Bodin, asnjimi 
svi drugi političari i pravnici koji su pisali de iure publico, moraju priznati taj 
vječni prirodni kraljevski zakon, u skladu s kojim se slobodna moć jedne dr- 
žave, zato što je slobodna, mora ostvariti na sljedeći način: tako da, koliko sla- 


166 


Od antike do kraja 19. stoljeća 


To su bitna načela vječne idealne povijesti u kojoj protječu sve naci- 
je. U tom razvoju ljudi od najveće primitivnosti do visokih stupnjeva ci- 
vilizacije, čovjek stvara i razne vrste jezika, umjetnosti, prava, držav- 
nih oblika itd. Jer, oblici vlasti, kao i sve druge forme čovjekova života, 
ovise o stupnju razvoja društvene zajednice. “Oblici vlasti moraju biti 
u skladu s prirodom ljudi nad kojima se vlada. Ovaj aksiom pokazuje 
da je po prirodi ljudskih društvenih prilika moral naroda javna škola 
vladalaca."1%! Qvi se oblici društvenog uređenja zakonomjerno smjenju- 
ju ina kraju propasti najvišeg oblika obnavlja se cijeli proces, nacije se 
preporađaju tako što opet počinju od stanja barbarstva. “Na temelju 
bezbrojnih mjesta u cijelom ovom djelu i u vezi s bezbroj predmeta gdje 
se do sada pojedinačno zamjećivalo da se čudesnom prikladnošću po- 
dudaraju prvobitna barbarska vremena i novonadošla barbarska vre- 
mena, moguće je lako primijetiti ponavljanje ljudskih stvari prilikom 
preporoda nacija.?1%2 

Iz dosad navedenih Vicovih shvaćanja historije logično proizlazi da 
je Vico i ostale oblike i fenomene ljudskog života vezivao uz stupnjeve 
razvoja same zajednice. Svakom tom stupnju odgovaraju i određeni je- 
zici, običaji, pisma, prava, umjetnosti itd. Vico je dakle duboko sagleda- 
vao povezanost društvene nadgradnje s društvenom osnovom. I kao što 
je ta osnova dana u trijadičkom slijedu, tako i nadgradnja pokazuje uvi- 
jek tri načina postojanja. “Jer, iz te ćemo podjele vidjeti da se nacije odr- 
žavaju na temelju tri vrste naravi, te da su iz te tri vrste naravi prol- 
zišle i tri vrste običaja; da su u skladu s tim običajima slijedile tri vrste 
prirodnog plemenskog prava, te da su kao posljedice tih prava uređene 
tri vrste uljuđenih država, tj. republika. A kako hi ljudi dospjeli do ljud- 
skog društva, oni su jedan drugome prenijeli sve te navedene tri vrste 
najviših stvari, te su se oblikovale tri vrste jezika i isto toliko vrsta pi- 
sama. Kako bi se oni opravdali, utvrđene su tri vrste pravnih načela, s 
pomoću tri vrste autoriteta i isto toliko vrsta prava, uz isto toliko vrsta 
sudova, a ta su se pravna načela provodila tijekom tri odjeljka onog vre- 
mena, koje nacije ispovijedaju kroz čitav slijed svog života.?1% 


be optimati, toliko moraju ojačati narodi, sve dok ne postanu slobodni. Koli- 
ko slabe slobodni narodi, toliko moraju ojačati kraljevi, sve dok ne postanu 
monarsi. Prema tome, kao što postoji pravo filozofa (ili moralnih teologa) i 
razuma, tako za plemena postoji ovo prirodno pravo koristi i snage, što su ga 
nacije provodile, kako kažu pravnici usu exigente humanisque necessitatibus 
expostulantibus (prema zahtjevima potrebe i kako nalažu ljudske potrebe)" 
(str. 502). 


181 GQ. Vico, ibid., str. 102. 
132. G. Vico, ibid., str. 482. 
133._G. Vico, ibid., str. 417. Detaljnije o svakom tom obliku str. 418-442. 

Sve se to ne zbiva ni slučajno ni sudbinski, kao što smo već spome- 
nuli, nego zakonito, na temelju mnogih uzroka i posljedica. “Takav kon- 
stantni, trajni, sređeni slijed ljudskih društvenih prilika unutar čvrstog 
lanca mnogih i mnogih različitih uzroka i posljedica koje smo promat- 
rali u slijedu nacija treba da i naše umove privede k poimanju istini- 
tosti tih načela, ?134 

Nije potrebno ulaziti u analizu i prikaz svake navedene trijade, ali 
je interesantno barem navesti Vicovo gledanje na razvoj jezika, pisma i 
umjetnosti, što je povezano s njegovom koncepcijom o mašti i ingenioz- 
nom duhu koji prvobitno pronalazi stvari potrebne za čovjekov opsta- 
nak i razvoj. Već smo na početku ovog odjeljka vidjeli da je Vico, u skla- 
du s talijanskom humanističkom tradicijom, kritički nastrojen prema 
evropskom racionalizmu i Descartesu, vjerujući da se čovjeka ne može 
niti svesti niti razumjeti samo preko ratia i da ratio nije ni temelj spoz- 
naje svijeta. Pozivajući se ponovno na Egipćane i njihovo shvaćanje o 
trima razdobljima ljudske povijesti i njima odgovarajućim jezicima i 
pismima, Vico kaže: “Oni su govorili da je prvi jezik bio hijeroglifski, 
tj. sveti, zapravo božanski jezik, drugi simbolički ili znakovni, tj. jezik 
herojskih grbova, a treći dopisni, kako bi oni koji su medusobno uda- 
ljeni priopćili jedni drugima trenutne potrebe svog života. "132 

Prve poganske nacije su za Vica bile nijeme te su se morale spora- 
zumijevati pokretima i predmetima, čemu odgovaraju hijeroglifi. Drugi 
jezik, koji odgovara dobu heroja, govorio se simbolima, pa su to morale 
biti “metafore, slike, parabole ili usporedbe, koje kasnije u artikulira- 
nom govoru čine cjelokupno bogatstvo pjesničkog jezika". Taj heroj- 
ski jezik je zapravo pjesnički jezik, te pjesništvo prethodi filozofiji i zna- 
nosti kao oblik doživljavanja i spoznaje svijeta. Pjesnici su morali zato 
biti prvi povjesničari nacija. U trećem razdoblju plebs je stvorio vulgar- 
ne, poznate jezike koji nemaju proizvoljno značenje, kako misle mnogi 
filolozi. Vico upozorava da takvo mišljenje ne stoji, jer su zbog svoga 
prirodnog porijekla ti jezici morali imati prirodno značenje. 'To je lako 
uočiti kod latinskoga vulgarnog jezika “koji je gotovo sve riječi oblikovao 


134 G. Vico, ibid., str. 444. 


135. G. Vico, ibid., str. 177. Na str. 26. Vico također zaključuje: “Bilo je to hijerog- 
lifsko doba, zapravo sveto ili tajno doba, prema nijemim pokretima, u skladu 
s religijama, koje je važnije slijediti a ne o njima raspravljati; simbolično, ili 
doba po sličnostima, kao što smo upravo vidjeli da je bilo herojsko doba i, na- 
posljetku, pismovno ili pučko doba, koje je služilo za svakodnevnu upotrebu 
u njihovom životu? (str. 26-27). Vico inače smatra da i u Homeru ima potvrdu 
za to kada pripovijeda o Nestoru koji je proživio tri života ljudi koji su govo- 
rili različite jezike. 

136 G. Vico, ibid., str. 183. 

prenošenjima obilježja ili prirodnih svojstava, ili osjetilnih reakcija. Uop- 
će, metafora čini najveći dio jezika kod svih nacija.?197 

Pjesnička je mudrost dakle prva mudrost poganstva i morala je za- 
početi metafizikom koja nije identična današnjoj racionalnoj i apstrak- 
tnoj nego je “osjetilna i maštovita kao kod tih prvih ljudi, jer oni nisu 
imali nikakvu moć rasudivanja i raspolagali su veoma razvijenim osje- 
tilima i neobično bujnom maštom — što smo utvrdili u Aksiomima. [...] 
To je pjesništvo kod njih započelo kao božansko, jer su oni zamišljali 
da su uzroci stvari koje su osjećali i kojima su se divili bogovi, što smo 
u Aksiomima vidjeli kod Laktancija, a sada to potvrđujemo s Američa- 
nima, koji kažu da su sve stvari koje se nalaze iznad njihovih neznat- 
nih sposobnosti bogovi, a tu uključujemo i drevne Germane, stanovnike 
područja oko Ledenog mora, za koje Tacit kaže da su pripovijedali kako 
noću čuju da sunce sa zapada morem putuje na istok i tvrdili da vide 
bogove.?!% To su ujedno i razlozi zbog kojih nitko ne može biti podjed- 
nako uzvišeni pjesnik i metafizičar, jer “dok metafizika odvaja duh od 
osjetila, pjesničko umijeće mora uroniti cjelokupni duh u osjetila. Me- 
tafizika se uzdiže nad univerzalnošću, pjesničko umjeće mora obuhva- 
titi pojedinosti." 19 

Iz svega dosad rečenog vidimo da je Vicovo filozofskohistorijsko djelo 
veoma osebujno, originalno i misaono veoma poticajno. Međutim, dugo 
je vremena ostalo u širim evropskim krugovima nepoznato, a na njega 
su upozorili tek Herder, Hegel, de Sanctis i jače je utjecalo, posebno na 
talijansku filozofiju, tek početkom 20. stoljeća preko Crocea i Gentilea. 
Svojim stavovima, tezama i analizama Vico nije stvorio cjelovito i sis- 
tematsko filozofskohistorijsko djelo, ali je prvi začetnik velikih filozof- 
skohistorijskih sistema koji nastaju pola stoljeća poslije u Njemačkoj. 

Već smo na početku ukazali na razloge Vicove okrenutosti prema 
prošlosti, kao i na razloge kompromisa s vladajućim teološkim mišlje- 
njem. To nas ne treba čuditi, niti nam prikriti bogat i napredan filozof- 
ski i teorijski sadržaj njegova djela. Ne može se od svakog mislioca i 
čovjeka tražiti da za svoje stavove bude pripravan na lomaču i na bru- 
talne kazamate. Većina progresivnih mislilaca, ako im društvena stvar- 
nost nije omogućavala izravan govor, tražila je razne putove da priopće 
napredne ideje svojim suvremenicima. Svi su veliki građanski mislioci 
16. i 17. stoljeća u biti bili materijalistički, humanistički ili barem kri- 
tičko-teološki orijentirani. Da bi uopće mogli u tom vremenu opstati, 
pa tako i kritički raspravljati sa svojim teološkim protivnicima, i ujedno 


137. G. Vico, ibid., str. 187. 
138 G. Vico, ibid., str. 144-145. 
139 _G. Vico, ibid., str. 394. 

objavljivati svoja djela, prihvaćanje, sigurno i intimno a ne samo for- 
malno, osnovnih nekih religioznih pretpostavki i predodžaba, bilo je 
više nego razumljivo. Još je uvijek to bio misaoni okvir iz kojega se nije 
moglo, a niti smjelo, izići. 

Ali čim su Bacon, Hobbes, Descartes, Locke, Vico i drugi sišli s tih 
apriornih nebesa na tlo prirode i historije — njima božanstvo više nije 
bilo potrebno. Prirodu su objašnjavali prirodom, a historiju čovjekom. 
Jer, u toj dramatičnoj historijskoj raspri religioznim argumentima su 
već baratali njihovi protivnici. Feudalna je vlast bila za njihove protiv- 
nike božansko djelo i predodređenje. Za novi koncept društvenog ure- 
đenja u kojemu bi građanin postao osnova i nove vlasti nije se više moglo 
pozivati na Boga, koji je po dotadašnjoj tradiciji, bio svakako “pristran" 
i “nepravičan'", jer je samo određenoj manjini odredio velike privilegije 
bogatstva i vlasti — nego na stvarnu osnovu društva i historije, na čov- 
jeka. 

Prema teorijama prirodnog stanja i društvenog ugovora taj prvobitni 
čovjek, jednak po svojim pravima, bio je osnova stvaranja i viših oblika 
društvene zajednice. Vico je, bez obzira na to što se nije slagao s prije 
navedenim teoretičarima, u potpunosti suglasan s njima kada historiju 
objašnjava kao ljudsko djelo i kada daje periodizaciju historije koja je 
imala izrazito evolucionističku osnovu i karakter. Tako se postupno no- 
vovjeka evropska progresivna misao oslobađala višestoljetne dominacije 
teološko-mitološke misli, ponekad radikalno, kada su to okolnosti omo- 
gućavale, ponekad polovično i kompromisno, ali ipak ugrađujući poje- 
dine cigle u novu racionalnu i antimitološku filozofsku i znanstvenu 
zgradu. 

VEHUNAC REVOLUCIONARNE 
MISLI EVROPSKOGA GRAĐANSTVA I 
DEFINITIVNO KONSTITUIRANJE 
FILOZOFIJE HISTORIJE 


1. FILOZOFIJA HISTORIJE FRANCUSKOG 
PROSVJETITELJSTVA 


Uvod 


Vidjeli smo u ovim dosadašnjim analizama i prikazima razvoja gra- 
danske misli, s obzirom na filozofiju historije, da su proboji građanstva 
tekli dosta sporo. Ekonomski procesi, kao njihova osnova, nisu se tada 
brzo odvijali. Dok su neki gradovi u vezi s razvojem trgovine i nekih 
obrtničkih i manufakturnih djelatnosti veoma ojačali, sve su tadašnje 
zemlje, izuzevši Nizozemsku, velikim dijelom bile seljačke. 

Francuska je još u 18. st. uglavnom seljačka i obrtnička, iako već 
postoje jači centri financijske i trgovačke buržoazije. Apsolutistička mo- 
narhija nakon Louisa XIV. zapadala je u sve jaču krizu u kojoj i neki 
vladajući slojevi izražavaju nezadovoljstvo. Socijalna je slika Francuske 
u to doba dosta složena. Bez obzira na to što se jasno ocrtavaju tri sta- 
leža — svećenički i plemićki kao vladajući i najbrojniji treći stalež koji je 
po riječima abbe Sieyesa bio sve, ali posve sputan i potlačen — suprot- 
nosti, pa čak i mržnja i neprijateljstva, postojali su i unutar pojedinih 
staleža, što je posebno došlo do izražaja u samoj revoluciji. Nije potreb- 
no ovdje navoditi sve te suprotnosti, npr. između provincijalnoga i vi- 
sokog plemstva, pučkog svećenstva i visokog klera, kao ni pojedine veze 
dijela plemstva koje se približava buržoaziji prelaskom na nove tehnolo- 
gije u poljoprivredi; ili povezivanje dijela visokog plemstva s financij- 
skom aristokracijom, često naklonjenog liberalnim idejama, pa čak i 
deizmu i materijalizmu, što je bio slučaj i s onim dijelom plemstva u 
Engleskoj u čijim se krugovima kretao Hobbes i poslije Locke. Cijelu 
tu proturječnu situaciju je A. Soboul okarakterizirao ustvrdivši da 
“plemstvo nije predstavljalo homogenu društvenu klasu doista svjesnu 
svojih zajedničkih interesa. Monarhija je bila izvrgnuta udaru frondov- 
ske opozicije parlamentarnog plemstva, kritici krupnih liberalnih ple- 
mića, napadima seoskih plemića iz pokrajine koji su bili isključeni iz po- 
litičkih ili upravnih dužnosti i koji su sanjali o povratku starog ustava 
kraljevstva, o kome su jedva mogli nešto određenije reći. Pokrajinsko 
plemstvo, otvoreno reakcionarno, bilo je protiv apsolutizma; dvorsko 

plemstvo, prosvijećeno, iskorištavalo je zloupotrebe poretka čiju je iz- 
mjenu tražilo, a da nije vidjelo da ukidanje tog poretka zadaje i njemu 
smrtni udarac. Vladajuća klasa starog društvenog poretka nije više bila 
jednodušna u obrani sistema koji je garantirao njenu prevlast. Nasup- 
rot njoj je cijeli treći stalež: seljaci ogorčeni feudalnim poretkom, bur- 
žuji nezadovoljni fiskalnim i počasnim povlasticama — ujedinjen općim 
neprijateljstvom prema aristokratskim povlasticama."! 

Teorija društvenog ugovora bila je prihvaćena, kao i u svim dotadaš- 
njim slučajevima (s iznimkom monarhomaha), od zastupnika trećeg 
staleža ili onih prosvjetitelja koji su, bez obzira na porijeklo, zastupali 
stvar i pobjedu razuma i napretka. Za razliku od Engleske, u Francus- 
koj je, bez obzira na unutrašnje diferencijacije, došlo do dubokog i oš- 
trog sukoba između vladajućih snaga (plemstva i svećenstva) i cijeloga 
trećeg staleža na čelu s buržoazijom. I, kako je to genijalni Heine uočio 
još tridesetih godina prošlog stoljeća, “Francuzi su već bili na putu one 
političke revolucije, koja je izbila tek na kraju osamnaestog stoljeća, i 
za što im je bila potrebna sjekira i isto tako hladno oštra, materijalis- 
tička filozofija. Kršćanski spiritualizam je stajao kao suborac u redo- 
vima njenih neprijatelja, i zato je senzualizam bio njen prirodni sa- 
veznik.?? 

Ovo su okviri nastanka francuskog prosvjetiteljstva koje je bilo jed- 
na od najblistavijih kovačnica novih i naprednih ideja u cjelokupnoj 
ljudskoj historiji. U 18. stoljeću Pariz je u evropskim razmjerima zau- 
zeo ono trijumfalno mjesto koje su nekad imali Atena, Rim i Firenza. 
Historijski sukob napredne građanske misli, filozofske i znanstvene, sa 
starom dogmatskom i mitološkom skolastikom, koja je imala čvrste teo- 
loške okvire i opirala se svakomu slobodnijem i kritičkijem razmišlja- 
nju i istraživanju, doživio je u Francuskoj u 18. stoljeću svoj vrhunac. 
Socijalne osnove toga radikalnog sukoba izmedu plemstva i svećenstva 
s jedne strane i trećega staleža s druge, ukratko sam već naveo. Pot- 
rebno je međutim zadržati se nešto iscrpnije na duhovnim i kulturnim 
pretpostavkama ovoga fascinantnog uzleta misli i proširivanja ljudskih 
spoznajnih mogućnosti. 


1 Albert Soboul, Francuska revolucija, Zagreb 1966, str. 23-24. Sasvim je razum- 
ljivo da su i unutar trećeg staleža postojale velike razlike i oštre suprotnosti. 
Drugačiji je bio položaj bogatoga slobodnog seljaka i siromašnog napoličara, 
običnog radnika u zanatskim i industrijskim pogonima, koji su tada radili 14 i 
16 sati na dan, i bogatih vlasnika i financijera. Ali u sve težim uvjetima života 
svi su oni bili jedinstveni u odnosu prema feudalnom sistem koji je bio glavni 
krivac za sve nevolje. 


2 Heinrich Heine, Zu Geschichte der Religion und Philosophie in Deutschland, 
Samtliche Werke sv. 4, Leipzig und Wien, 1890, str. 209. Ovaj drugi svezak svog 
“Salona" Heine je objavio 1834. 

Već smo imali prilike vidjeti kako je snažno djelovala progresivna 
građanska misao od Machiavellija, Telesia, Campanelle, Bruna, Galile- 
ja i drugih talijanskih mislilaca pa preko Erazma, Descartesa, Bacona, 
Hobbesa, Lockea, Grotiusa, Spinoze, Leibniza i mnogih drugih koji su 
stvarali novu duhovnu klimu u Evropi u 16. 1 17. stoljeću. Novi kritički 
duh, kao i prodor novih ideja, bio je tako snažan da su pojedinci i iz 
aristokratskog i svećeničkog tabora prihvaćali nove ideje. Čovjek nikad 
nije dokraja i potpuno uvjetovan svojim socijalnim položajem i nikad se 
ne mogu predvidjeti sve moguće rezonancije određene duhovne atmos- 
fere u svakoj pojedinoj, a osobito kreativnoj i senzibilnoj ličnosti. 

Osim tog cjelokupnog impozantnog nasljeđa što ga baštine francuski 
prosvjetitelji, treba imati na umu da u tom razdoblju 16. i 17. stoljeća 
prestaje i crkveni monopol s obzirom na stare filozofske i kulturne iz- 
vore. Nekoliko decenija nakon Gutenbergova epohalnog otkrića, od dru- 
ge polovine 15. stoljeća, objavljuju se gotovo sva važnija djela antičkih 
mislilaca i književnika u nakladama koje su prije bile nezamislive. Teo- 
baldo Manuzio (1450-1515) iz Venecije objavljuje velik broj grčkih i 
rimskih klasika, a u isto se vrijeme razvijaju diljem Evrope velika tis- 
karska središta — u Baselu (J. Froben), Antwerpenu u kojemu Chr. Plan- 
tin posjeduje oko dvadeset tiskarskih strojeva; Mainzu (Fust i Schoffer) 
te Parizu (Estienne), Amsterdamu, Leipzigu i Nurnbergu. Tako se stva- 
raju i mnoge privatne, gradske, kraljevske i sveučilišne biblioteke koje 
već tada imaju po nekoliko desetaka hiljada svezaka, što je za studij 
prošlosti, a pogotovo za filozofska proučavanja, imalo izuzetno znače- 
nje. Cirkulacija knjiga i ideja tako je postala neusporedivo veća, a mo- 
nopol Crkve i samostana na posjedovanje te literature, kao i svećenstva 
na poznavanje tih spisa, bio je u potpunosti dokinut. 

Francuski prosvjetitelji su, međutim, osim talijanskih, nizozemskih 
i engleskih uzora imali i znatnu vlastitu filozofsku i misaonu tradiciju 
koja je također postupno utirala putove za radikalnije misaone i teorij- 
ske preobražaje. 

Francuzi su još u 16. stoljeću imali oštroumnog mislioca i skeptika 
Michela de Montaignea (1533-1592) koji se oduševljavao antičkim mis- 
liocima, posebno Senekom i Plutarhom; nadalje Pierrea Gassendia 
(1592-1655), svećenika koji je među prvima u Evropi, uz talijanske epi- 
kurovce, prihvatio učenje Epikura i njegovu materijalističku, senzua- 
lističku teoriju spoznaje, te u istom razdoblju velikog Renea Descartesa 
(1695-1650), svestranu filozofsku ličnost koja je označila čitavu jednu 
filozofsku epohu. Svojom metodskom skepsom, razbijanjem skolastič- 
ke dedukcije i racionalizmom, kao i svojim doprinosima na području 
matematike, Descartes je bio upravo prototip modernoga renesansnog, 
znatiželjnog i genijalnog mislioca. 


175 


FILOZOFIJA HISTORIJE 


Kartezijanski je duh u francuskoj filozofiji ostao sve do danas jedna 
od njezinih bitnih karakteristika. 

Francuski su prosvjetitelji imali preteče i u La Bruveru (1645-1696), 
čiji su Karakteri svojevrstan pamflet na epohu apsolutističke monarhi- 
je; u Saint-Evremondu (1610-1703) književniku i političaru, ateistu i 
skeptiku, koji je živio uglavnom u emigraciji u Engleskoj; nadalje, u du- 
govječnom B. de Fontenellu (1657-1757) pjesniku, dramatičaru i kriti- 
čaru koji je također pripremao prosvjetiteljsku epohu, kao i u jednom 
od najobrazovanijih i najkritičkijih duhova toga vremena Pierreu Bayleu 
(1647-1706), koji najviše boravi u Nizozemskoj i čiji je kritički filozof- 
ski rječnik (Dictionnaire historique et critique, 1697) jedan od preteča 
velikog i epohalnog pothvata francuskih prosvjetitelja i enciklopedista. 
Svojim skepticizmom, kao i borbom protiv vjerske netolerancije, što je 
postalo ponovno aktualno nakon ukinuća Nanteskog edikta od strane 
Louisa XIV, te svojom borbom protiv vjerskih predrasuda, Baylea su vi- 
soko cijenili Voltaire i ostali prosvjetitelji. 

Francusku duhovnu scenu intrigirale su i potresale i neke druge po- 
jave, osobito u vezi s religioznim i crkvenim problemima, što je tako- 
đer pogodovalo razvoju kritičkog duha. Na prijelazu 16. u 17. stoljeće 
pojavila se struja libertinaca, slobodnih mislilaca koji su odbacivali tra- 
dicionalnu vjeru pa i samu vlast (Theophile de Viau, Cyrano de Berge- 
rac, a Claude le Petit biva čak i pogubljen 1662. zbog “bogohuljenja?). 
Jednako su tako i kvijetisti potkopavali dominantan utjecaj i vlast isu- 
sovaca, a poznata raspra između biskupa Fenelona, koji je branio to uče- 
nje što je odbacivalo potrebu posrednika izmedu Boga i vjernika, i gor- 
ljivog zastupnika prijestolja i katoličanstva, biskupa Bossueta, završava 
osudom pape Inocenta XII. i Fenelonovim pokoravanjem osudi. 

Kao posebna duhovna struja, koja je također došla u sukob s ofici- 
jelnom Crkvom i dogmatikom, pojavio se jansenizam sa središtem u 
Port Royalu. Njegov osnivač Cornelius Jansen, biskup u Ypresu, u svo- 
joj raspravi o Augustinu napao je isusovački racionalizam i formalizma, 
naglašujući mnogo više unutrašnji doživljaj i djelatnu ljubav. Jansenizam 
se raširio po Francuskoj najviše zaslugom J. du Vergiera de Haurannea 
i A. Arnaulda, a svojom živom intelektualnom djelatnošću utjecao je i 
na literaturu. Kod jansenista se školovao i slavni Racine, a najzname- 
nitiji članovi toga kruga bili su B. Pascal i učenjak Tillemond. 


3 Nakon dokinuća edikta i ponovnog progona protestanata, opet su bile oživjele 
ideje monomarha i drugih teoretičara društvenog ugovora. Medu njima su se 
isticali svojom borbenošću J. Claude, P Jurien i M. Levassor. Claude je napisao 
Plaintes des protestants 1686, Levassor spis Soupirs de la France esclave 1689, 
a Jurien Lettres pastorales adressees aux fideles de France qui gemissent sous 
la captivite de Babylone 1686-1689. 

Jezuiti su na Sorbonni osudili jansenizam kao krivovjerstvo i na kra- 
ju ga osuđuje i papa Inocent X. Jansenističko je opiranje Rimu bilo u 
Francuskoj prihvaćeno sa simpatijom, ali ga katolički Louis XIV. konač- 
no ipak osuduje i najvažnije ličnosti odlaze u progonstvo (A. Arnauld, 
R. Quesnel). Ipak je taj pokret i dalje istrajavao pa je papa Klement bio 
prisiljen 1713. objaviti bulu Unigenitus da bi pobio jansenizam. Gali- 
kanci je međutim ne priznaju, pa kad je Louis XV. godine 1730. naložio 
da se bula drži zakonom, pariški je parlament odbio pokoriti se tom 
nalogu. 

Duhovna je situacija u Francuskoj dakle dulje od dva stoljeća prije 
pojave prosvjetiteljstva bila dinamična i uzburkana, te su i prosvjetitelji 
izravno nasljedovali najbolje tradicije progresivne francuske misli. Fran- 
cusko je prosvjetiteljstvo bilo, kako ćemo vidjeti i u vezi s našom proble- 
matikom, vrhunac toga razvoja s obzirom na odbacivanje i prevladava- 
nje cjelokupnoga teološkog i metafizičkog idejnog balasta, čega se ni 
velika njemačka klasična filozofska misao nije mogla dokraja osloboditi. 

S obzirom na filozofskohistorijsku tematiku, prosvjetitelji su tako- 
der imali nekoliko prethodnika koje sam već u prvoj knjizi spomenuo. 
Prvi je bio velika ličnost iz gradanskih slojeva Jean Bodin (1530-1596), 
koji je 1557. god. u raspravi o metodi izučavanja historije (Methodes ad 
facilem historiarum cognitionem) iznio misao o razvoju u historiji, te 
je među prvim evropskim misliocima koji napušta tradicionalnu ciklič- 
ku teoriju. Zastupajući teoriju o bitnom utjecaju geografskih faktora i 
postojanju historijskih zakona, Bodin je također jedan od preteča pros- 
vjetitelja. Uz njega se mora navesti također već spomenutog J. B. Bos- 
sueta (1627-1704) koji je u svom djelu Discours sur lhistoire univer- 
selle (1681) pokušao dati prikaz historije od stvaranja svijeta do Karla 
Velikoga. Djelo je bilo pisano u strogo katoličkom duhu, pri čemu je 
osnovna teza bila da Božja ruka, providnost, vodi čovječanstvo prema 
religiji Krista, a Crkva je personifikacija te religije, vrhovno dobro i 
finalni uzrok svijeta. Sasvim je razumljivo da je u sve slobodnijoj i kri- 
tičkijoj atmosferi u 18. stoljeću u Francuskoj Bossuetovo djelo doživjelo 
veoma brzo oštre kritike i odbacivanja (R. Simon krajem 17. stoljeća, 
Voltaire i dr.) 

Uza sve navedene utjecaje treba posebno naglasiti politička i kultur- 
na zbivanja i iskustva nizozemske i engleske revolucije. Francuske nap- 
redne mislioce u prvoj polovini 18. stoljeća impresionirala je osobito en- 
gleska empiristička i deistička tradicija, teorija društvenog ugovora te 
domet tolerancije i konstitucionalne monarhijske vlasti. A sve je u Lo- 
ckeovim već citiranim djelima dobilo najtemeljitiju razradu. Tako je 
Locke, uz Newtona na prirodoznanstvenom području, postao nezaobi- 
lazan uzor za francuske prosvjetitelje. 

I tako, uz već postojeći dugotrajni razvoj trgovačke, industrijske i 
financijske građanske klase, što se očitovalo u razvoju manufakture i 
obrta, pomorstva i osnivanja kolonija i trgovine s dalekim zemljama, uz 
nove spoznaje o životu neevropskih naroda na raznim stupnjevima ma- 
terijalnoga i duhovnog razvoja, kao i uz već prikazanu radikalnu soci- 
jalnu diferencijaciju u Francuskoj — sve to praktičko, teorijsko i socijal- 
no-političko iskustvo zgusnulo se u raznim varijantama francuske 
progresivne misli koju zovemo prosvjetiteljstvom. 

Polovina 18. stoljeća sličila je velikomu duhovnom vulkanu koji u raz- 
maku od jedne decenije izbacuje na socijalno tlo veliki dio najvažnijih 
djela francuskih prosvjetitelja, od kojih su mnoga i za našu filozofsko- 
historijsku problematiku od bitnog značenja. Tako 1746. objavljuje E. 
B. de Condillac svoj Essay sur l'origine des connaissances humaines, 
kojim zasniva senzualizam toga vremena, a D. Diderot svoje Pensees 
philosophiques, koje je pariški parlament osudio na spaljivanje; godine 
1748. objavljuje Ch. Montesquieu svoje fundamentalno socijalno i prav- 
no-filozofsko djelo L'Esprit des Lois, a iste godine 1 J. O. de la Mettrie 
svoje poznato radikalno materijalističko djelo L'homme machine; godi- 
ne 1749. objavljuje Diderot Lettre sur les aveugles a l'usage de ceux qui 
votent, zbog kojega je zatvoren; godine 1750. objavljuje A. R. J. Turgot 
svoja predavanja na Sorbonni Plan de deux Discours sur lHistoire 
universelle i Reflexions sur lhistoire des progres de l'esprit humaine u 
kojima se nadovezuje na Bodinovo razmišljanje o razvoju u historiji i 
pokušava je shvatiti u tri glavne etape razvoja. Godine 1751. počinje 
izlaziti, uz mnoge poteškoće, jedno od najvećih duhovnih pothvata u 
historiji - velika francuska Enciklopedija (1751-1780), s poznatim d'A- 
lembertovim predgovorom, u koju je genijalna Diderotova ličnost ug- 
radila svu svoju stvaralačku snagu i energiju; 1754. god. izlazi i drugo 
značajno Condillacovo djelo Traite des sensations u kojemu zaokružuje 
svoju materijalističku (senzualističku) teoriju spoznaje; a iste godine 
objavljuje i D. Diderot Pensćes sur l'interpretations de la nature u koje- 
mu se već nazire najdublji francuski mislilac materijalist, kome i mnoge 
strane dijalektike nisu bile nepoznate; 1755. objavljuje J.-J. Rousseau 
svoj Discours sur l'origine et les fondaments de l'inegalite parm1 les 
hommes, koje je bilo jedno od najznačajnijih filozofskohistorijskih djela 
toga vremena; iste 1755. godine objavljuje i Morelly svoj Code de la 
nature, jedno od najpoznatijih djela utopijskoga komunizma; 1756. Vol- 
taire objavljuje svoje kapitalno djelo Essasy sur les moeurs et lesprit 
des nations, koje će i za našu tematiku biti važno, a iste godine izlazi i 
Le christianisme devoile P Holbacha, jedna od najžešćih kritika Crkve 
i religije; i konačno, da se zadržimo samo na tom razdoblju od desetak 
godina, 1758. god. pojavljuje se i fundamentalno izdanje za filozofsku 

antropologiju i socijalnu psihologiju, djelo Cl. H. Helvetiusa De l'esprit, 
o kojemu ćemo podrobnije raspraviti u ovoj knjizi. 

Rijetka su razdoblja u razvoju ljudskoga duha u kojima su u tako 
kratkom vremenu nastala ne samo tako značajna djela koja su isijavala 
svoj utjecaj na progresivnu misao Evrope i svijeta, nego koja su ujedno 
zacrtavala i mnoge bitne pravce daljnjeg razvoja kreativne filozofske 
misli. Prva ličnost, koja s obzirom na filozofskohistorijsku problemati- 
ku zaslužuje posebnu pažnju, iako nije o toj temi pisao posebna djela, 
jest Ch. Montesquieu. 


Charles Montesquieu 


Poput izvjesnog broja obrazovanih pripadnika francuske aristokra- 
cije kao što su bili Comte de Saint-Simon, H. Comte de Boulainvilliers, 
FE. Fenelon i dr. i Charles de Secondat, baron de la Brede et de Monte- 
squieu (1689-1755) bio je kritički nastrojen prema apsolutističkoj mo- 
narhiji. Oni se nisu mogli slagati s još uvijek postojećom vjerskom 
netolerancijom, vođenjem besmislenih ratova i drugim oblicima rasip- 
ništva koji su zemlju u razdoblju vladavine “Kralja Sunca" i nakon nje- 
gove smrti, doveli u veoma tešku situaciju. 

Montesquieu se školovao u koledžu Juillyu; 1714. postaje savjetnik 
parlamenta u Bordeauxu, a 1716, nakon stričeve smrti, baštini bogat 
imetak i postaje predsjednikom bordoškog parlamenta. Politička ga ka- 
rijera nije previše zanimala, te se već u tom razdoblju posvećuje znan- 
stvenim istraživanjima na širokom području društvenih znanosti. Na 
temelju svojih prvih radova postaje članom Akademije znanosti u Bor- 
deauxu, a 1721. objavljuje prvo djelo koje ga proslavlja — Lettres persa- 
nes koja su nakon četvrtog izdanja 1722. bila zabranjena. Godine 1728. 
izabran je i za člana francuske Akademije. 

Njegov je kritički duh došao do izražaja u već spomenutim Perzij- 
skim pismima u kojima na duhovit način kritizira i ismijava mnogošto 
u apsolutizmu njegova vremena, a u djelu Considerations sur les cau- 
ses de la grandeur des romains et de leur decadence pokušava dublje 
proniknuti u navedena historijska zbivanja. Montesquieu osobito nag- 
lašava važnost ravnomjernije raspodjele zemlje među Rimljanima, što 
je uz njihovu sposobnost vojne organizacije i prihvaćanje najboljih voj- 
nih iskustava drugih naroda dovelo do takva razvoja republikanske 
demokracije u kojoj su rimski građani bili zainteresirani braniti je. 
Već tada Montesquieu zastupa misao da se historija razvija po određe- 
nim zakonima i da nije samo puki zbroj različitih slučajnih događaja. 
Republikanski duh i krepost starog Rima, ljubav prema domovini i 

slobodi bili su uzroci rimske veličine; kao što su poslije stalna ratova- 
nja i pretenzije da drže osvojeni gotovo cijeli poznati svijet, propast re- 
publikanskog morala, rasipnost i korupcija uzroci njegove propasti. U 
tom pokušaju prirodnog tumačenja historije Montesquieu slijedi naj- 
bolje tradicije Machiavellija, Guiccardinija, Bodina i teoretičara druš- 
tvenog ugovora. 

Njegova misaonost kao i snažni analitički duh dolaze naročito do iz- 
ražaja u glavnom djelu L'Esprit des Lois (1748), koje je sigurno jedno 
od temeljnih modernih djela filozofskopravne, socijalnofilozofske i so- 
ciološke literature. Djelo nije filozofskohistorijske prirode, što već i sam 
naslov ukazuje, ali sadrži pojedine opservacije koje su bile od značenja 
i za filozofskohistorijsku misao. I njegovo djelo s obzirom na probleme 
društva i historije usmjereno je na otkrivanje objektivnih, prirodnih i 
društvenih činilaca i slobodno je od teoloških i skolastičkih pretposta- 
vaka. Ono što Montesquieua povezuje s dotadašnjim građanskim mis- 
liocima i teoretičarima, također je naglašavanje da je osnovni supstrat 
historije čovjek i njegova, ljudska priroda. Ali za razliku od teoretičara 
društvenog ugovora, Montesquieu ne objašnjava društvene procese samo 
iz prirode čovjeka, nego drži da je potrebno poznavati i druge okolnos- 
ti, od prirodnih do raznih institucija i običaja, da bi se razumjelo jedno 
društvo i duh njegovih zakona. Svako društvo ima zato i određeni po- 
redak koji se ne može razumjeti samo iz ljudske prirode, nego i mno- 
gih drugih okolnosti, među kojima posebno podcrtava razne geografske 
činjenice. Ljudima ne vladaju ni božanski, ni bilo kakvi opći zakoni koji 
bi vrijedili za sve prilike, nego čovjek djeluje iz sama sebe, ali u sklopu 
mnogih različitih vanjskih okolnosti i odnosa. 

Da bismo razumjeli karaktere i ponašanje pojedinih naroda, mora- 
mo upoznati ponajprije geografske okolnosti u kojima oni žive. “Ako je 
istina da su karakter duha i strasti srca krajnje različiti u različitim 
podnebljima, zakoni bi trebalo da budu zavisni i različiti s obzirom na 
te strasti, i različiti s obzirom na te karaktere.“ 

Montesquieu to podrobno analizira, pokazujući na primjeru tople i 
hladne klime. U hladnoj klimi, po njegovu mišljenju, stežu se vanjske 
žile i vlakna našega tijela, što dovodi krv brže u srce i uvećava njegovu 
snagu. U toplijim krajevima je obratno. Zato u prvom slučaju jača sna- 
ga srca, što dovodi do većeg samopouzdanja, veće hrabrosti, superior- 
nosti itd. Ljudi su u vrućim krajevima, naprotiv, strašljivi kao starci, a 
u hladnijima hrabri kao mladići.“ U prvih ima malo osjećaja za uživa- 


4. Charles de Montesquieu, L'Esprit des Lois, Oeuvres completes de Montesquieu, 
sv. |, Pariz, 1950 (reprint-izdanje iz 1758. u Amsterdamu), str. 305. 


5 Vidi L'Espnit des Lois, str. 306. 


180 


Od antike do kraja 19. stoljeća 


nje, u drugih mnogo više. Ista muzika u operi proizvodi različite učin- 
ke u Engleza ili u Talijana." Zbog tih razloga, takve blage klime, ljudi 
na Orijentu nisu sposobni za akciju, za napor. Indijci npr. nemaju hrab- 
rosti, a s druge strane imaju barbarske i divlje običaje. Žene npr. spa- 
ljuju nakon smrti muža. Duša se u tih ljudi sporo ili nikako ne mijenja 
pa tako su zakoni, običaji i dr. i danas kao prije hiljada godina.“ 

Karakteristika Azije je, osim toga, po mišljenju Montesquieua, što 
ona nema umjerenih zona, te područja hladne klime neposredno gra- 
niče s područjima tople. Nasuprot tome u Evropi je “umjerena zona 
veoma raširena**?, s različitim klimama koje se od juga prema sjeveru 
neosjetno mijenjaju te svaka zemlja sliči drugoj. “Iz toga slijedi da su u 
Aziji nacije suprotstavljene drugim nacijama kao jake prema slabima; 
ratnički narodi, hrabri i aktivni neposredno graniče s mekušnim, lije- 
nim i strašljivim narodima: zato moraju jedni biti pokoreni, a drugi os- 
vajači. U Evropi, naprotiv, nacije su suprotstavljene kao jake prema ja- 
kima; one koje graniče gotovo su jednake hrabrosti. To je veliki razlog 
slabosti Azije i jakosti Evrope, slobode Evrope i ropstva Azije; uzrok 
koji ne znam je li još uočen.?? 

Tako se Montesquieu među prvima podrobnije pozabavio odnosom 
geografskih faktora i karaktera same ljudske prirode, društvenih usta- 
nova, zakona i razvoja. Jer, zakoni i vrsta vlasti ovise također o zem- 
ljištu i klimatskim uvjetima. Sterilnost terena u Atici proizvela je na- 
rodnu vladu, kao što je plodnost Lakedemonije aristokratsku. Tako se 
i sloboda, slobodarske ustanove i vlade više nalaze u brdovitim područ- 
jima, a u nizinskim nesloboda.!“ 

Zakoni jedne zemlje, jednako tako veoma ovise o načinu kako se 
pojedini narodi prehranjuju. Mnogo više zakona trebaju narodi koji se 
bave trgovinom i pomorstvom nego narodi koji samo obraduju zemlju; 
ovima opet više nego stočarskim narodima, a stočarskim više nego lo- 
vačkim.!! 

U navedenim je Montesquieuovim razmatranjima pretezala, kako 
vidimo, socijalnofilozofska i sociološka problematika; u tom su pogledu 


6 Vidi L'Esprit des Lois, str. 308. 


7. Vidi L'Esprit des Lois, str. 311. Ali nešto dalje Montesquieu tvrdi da su Indijci 
za razliku od Japanaca mnogo blaži, da lako oslobađaju robove i žene. “Sretna 
klima koja rađa blagost običaja, proizvodi i blagost zakona." (Ibid., str. 324.) 
Inače Montesquieu prema problemu ropstva zauzima, kao i svi prosvjetitelji, 
negativan stav. 


8 Ch. Montesquieu, ibid., str. 371. 

9 Ch. Montesquieu, ibid., str. 371-372. 
10. Vidi Ch. Montesquieu, ibid., str. 378-379. 
11 Vidi Ch. Montesquieu, ibid., str. 384. 

postojala mnoga korisna zapažanja o karakteru i vrstama zakona s ob- 
zirom na karakter same zajednice, koje je pokušao pretežno objasniti 
geografskim faktorima. Ideja vodilja je pritom bila da se shvati interak- 
cija i međusobna zavisnost pojedinih faktora u društvenom životu, nji- 
hova uzajamna zavisnost, a ne nastojanje da ih se svede samo na jedan 
glavni. Pa tako, iako je geografskim faktorima pokušavao objasniti glav- 
ne karakteristike i procese pojedinih naroda, ipak je u svojim zaključ- 
cima ustvrdio da “mnoge stvari upravljaju ljudima, klima, religija, za- 
koni, načela vlasti, primjeri prošlih stvari, običaji, ponašanja, od kojih 
se formira opći duh koji iz toga proistječe."!“ U svakoj naciji jedan od 
tih uzroka djeluje jače, drugi slabije. Kod divljaka priroda klime, pona- 
šanje kod Kineza, zakoni tiranije kod Japanaca, običaji kod Spartanaca, 
maksime i stari običaji kod Rimljana. Ipak bi se jedan od generalnih za- 
kona mogao ustanoviti: da “posvuda gdje ima blagih običaja ima i trgo- 
vine; i, posvuda gdje ima trgovine, postoje blagi običaji."!* Trgovina ovi- 
si o konstituciji države. Kod vlasti jednog — trgovina je zasnovana na 
luksuzu; kod vladavine mnogih, ona je zasnovana na ekonomiji. 

Tako je Montesquieu u knjigama XIV. do XX. iznio svoja razmišlja- 
nja o onim faktorima koji, po njegovu mišljenju, uvjetuju formiranje ka- 
raktera i psihologije jednog naroda, a time i omogućuju razumijevanje 
njihove historije. Dajući odlučujuće mjesto geografskim faktorima, iako 
ne samo njima, Montesquieu je sustavnije obradio onaj koncept koji je 
i prije njega, a i poslije (npr. Herder) bio i šire prihvaćen. Svojim raz- 
matranjima djelovao je i na cijelu klasičnu njemačku filozofiju. 

Nema sumnje da su geografski uvjeti važan činilac za razumijeva- 
nje života pojedinih naroda. Izvjesne karakterne osobine osobito tem- 
peramenta, kao i način života, neposrednije su povezani s različitim 
geografskim uvjetima u kojima pojedini narodi žive. Oni, također, još 
više djeluju posredno nego neposredno, kao granice mogućnosti ili ne- 
mogućnosti materijalnog, a time i duhovnog razvoja. Ali sam razvoj 
prema višim stupnjevima društvene organizacije, relativno statički geog- 
rafski uvjeti ne mogu objasniti. U toj je točki bit kritike ove koncepcije 
koja se u Francuskoj pojavljuje samo nekoliko godina nakon objavljiva- 
nja Montesquieuova djela. Njezini su autori bili Voltaire i Turgot, a na- 
ročito oštroumni analitičar C1. H. Helvetius. 

Treba još svakako napomenuti, što inače ne ulazi u filozofskohisto- 
rijsku tematiku, ali je veoma važno i za Montesquieovu misao kao i za 
konstituciju moderne države, da je u svom djelu dao i glavna načela 
građanskoga konstitucionalnog sistema vlasti. Već sam jednom spome- 


12. Ch. Montesquieu, ibid., str. 412. 
13 Ch. Montesquieu, ibid., str. 445. 

nuo da za građanstvo, u njegovoj borbi za određeno mjesto pod politič- 
kim suncem, nije bilo bitno hoće li oblik vladavine biti monarhija ili re- 
publika. Monarhija je imala tako dugu historiju u Evropi i toliko ušla u 
svijest naroda da su samo oni rijetki i najradikalniji bili za njezino do- 
kidanje. Zato nas ne mora čuditi da i aristokrat Montesquieu, koji se 
inače oduševljavao republikanskom vladom, ipak pretpostavlja da je za 
njihove uvjete monarhija najbolji tip vladavine. A revolucionarni doga- 
đaji u Engleskoj, koji su nakraju završili konstitucionalnom monarhi- 
jom, i za Montesquieua su bili uzor i najsnažniji poticaj da suptilno 
analizira problematiku vlasti i dade socijalnofilozofski i pravnofilozof- 
ski koncept koji je postao temelj svakomu daljnjem razmatranju te prob- 
lematike. 

U svakoj državi, pisao je Montesquieu u XI. knjizi, tri su vrste moći: 
legislativna, egzekutivna i sudska. Ako su legislativna i egzekutivna 
koncentrirane u jednoj ruci, bez obzira na to je li pojedinca ili grupe, 
nema slobode, jer postoji bojazan “da isti monarh ili isti senat donese 
tiranske zakone, da bi ih tiranski izvršavao."!“ Jednako vrijedi i ako 
sudska vlast nije odijeljena od legislativne i izvršne. Ako je sjedinjena s 
legislativnom, “moć nad životom i slobodom gradana je arbitrarna; jer 
bi sudac bio zakonodavac. Ako je ona sjedinjena s egzekutivnom moći, 
sudac bi imao silu ugnjetača.?15 

Montesquieu nije imao namjeru, kao mnogi i prije i poslije njega, 
konstruirati neki optimalni i idealni oblik društvenog uređenja. Bio je 
svjestan da oblici vladavine ovise o mnogim faktorima, a posebno raz- 
vijenosti zemlje i naroda. Ali za tadašnja historijska stremljenja u Ev- 
ropi, kada su na dnevni red historijskih borbi građanstva i drugih um- 
nih ljudi iz ostalih društvenih slojeva bili postavljeni problemi slobode, 
tolerancije, ograničenja apsolutističke samovolje, šireg udjela naroda u 
upravljanju itd., Montesquieove analize i stajališta o nužnosti dijelje- 
nja vrhovnih moći u državi postali su nezaobilazan prilog rješavanju 
tog problema ne samo u građanskim nego i u socijalističkim revoluci- 
jama. Zato je i u potpunosti opravdano kada se Montesquieua drži 
jednim od najvažnijih teoretičara socijalne i pravne problematike mo- 
dernog vremena, jednim od onih umova koji je u 18. stoljeću najviše 
pridonio sagledavanju značenja tih pitanja za slobodnije i demokrat- 
skije funkcioniranje moderne društvene zajednice. 


14. Ch. Montesquieu, ibid., str. 208. 

15 Ch. Montesquieu, ibid., str. 208. Na istoj je stranici dodao: “Sve bi bilo izgub- 
ljeno ako bi isti čovjek, ili isto tijelo prvaka, ili plemića, ili naroda, vršilo te tri 
stvari: vlast donošenja zakona, provođenja javnih odluka i vlast da se sudi zlo- 
činima ili privatnim razmiricama" (str. 208). 

EM.A. Voltaire 


Za razliku od Montesquieua, koji je bio savjetnik parlamenta i u svom 
aristokratskom dobru de la Brede imao sigurno utočište i mir, Francots 
Marie Arouet-Voltatre (1694-1778) bio je sin pariškoga gradanina, kra- 
ljevskog savjetnika i notara Francoisa Aroueta. U njegovu salonu imao 
je već kao mladić priliku upoznati mnoge ugledne članove tadašnje bur- 
žoazije, profesore, juriste itd. ali i izvjestan broj plemića, koji također 
često nisu zaostajali u svojim naprednim pogledima za najnaprednijim 
misliocima. Situacija u Francuskoj, napose u Parizu, bila je zaista bi- 
zarna. Dok je aristokratski, feudalni režim izdavao na hiljade lettres de 
cachet, kojima se zatvaralo mnoge koji se režimu nisu svidali, zabra- 
njivalo i spaljivalo mnoga djela i samih naprednih plemića, u salonima 
upravo aristokracije, u salonima Helvetiusa, Holbacha, gde L. M. Du- 
pin, markize d'Epinay, markize du Deffand, gdice de Lespinasse, gde 
Condorcet — najbolji umovi toga vremena stvarali su novu revolucionar- 
nu misao. 

Voltaire je takoder zbog svoje oštroumnosti i duhovitosti bio rado vi- 
đeni gost spomenutih salona. Medutim, zbog svoga “poganog" jezika 1 
strasti za socijalnim pamfletom, Voltaire je dvaput okušao i Bastilleu, 
progonstvo u Englesku (1726-1729), a zbog svojih filozofskih i ostalih 
djela u kojima je vodio permanentni rat s vjerskim predrasudama, iz- 
mišljotinama, dogmama i fanatizmom, od 1734. nakon tajno objavljenih 
Lettres philosophiques, boravi izvan Pariza. Do 1749. u dvorcu Cirey 
kod svoje velike ljubavi, pametne i profinjene markize du Chatelet, od 
1750. do 1753. na dvoru Friedricha II. u Berlinu, a od 1754. u Ženevi u 
vili Les Delices i od 1758. u dvorcu Ferney, blizu švicarske granice, da 
bi mogao uvijek osigurati odstupnicu. Tek se 1778. god. vraća u Pariz 
kako bi prisustvovao praizvedbi posljednje svoje drame, Irene, i tamo 
nakon nekoliko mjeseci i umire. 

Voltaire je u svakom pogledu bio izuzetna ličnost i Francuske i Ev- 
rope svojega doba. Njegov je genij bio različit od gotovo svih ostalih. 
Nisu ga toliko karakterizirale sistematske analize i otkrivanje novih fi- 
lozofskih spoznaja, što je bilo svojstveno svim dosad spomenutim filo- 
zofima i misliocima. Voltaire je na tom području bio više eklektik, ra- 
zapet između tada raširenog deizma, koji upoznaje osobito u Engleza, i 
empirizma i materijalizma koji je uzimao maha u Francuskoj. Poput 
najviđenijih deista — H. od Cherburya (1583-1648) “oca deizma", Earla 
od Shaftesburya (1671-1713), Johna Tolanda (1670-1722) koji je već 
zastupao i panteizam te vikonta Bolingbrokea (1678-1751), koji je držao 
da su crkvene organizacije izmislili pametni ljudi da bi neznalice držali 
u podložnosti — ni Voltaire nije nijekao egzistenciju nekoga višeg bića, 


184 


Od antike do kraja 19. stoljeća 


ali je osporavao njegovu posebnu ulogu u društvenim zbivanjima. Shva- 
ćanje mnogih deista o bogu sličilo je shvaćanju epikurovaca o božanstvu 
koje se uopće ne miješa u prirodna zbivanja i koje je u potpunosti rav- 
nodušno prema ljudskim problemima i sudbinama. Lošija karakteristi- 
ka jednom se uzvišenom i svemoćnom biću nije mogla dati, i toga su 
predstavnici Crkve bili i te kako svjesni. Pogotovo što su najviđeniji 
deisti od Tolanda i Bolingbrokea do Voltairea i Rousseaua bili oštri i 
gorljivi kritičari religioznih dogmi, vjerskih predrasuda i netolerancije. 

Voltaire je međutim svoj nedostatak na dubini i sistematičnost ana- 
lize nadomjestio nevjerojatnom širinom kreacije i mnogim važnim uvi- 
dima. Od drama, komedija, epa, romana i epigrama do historije, filo- 
zofskih spisa i raznih članaka o najrazličitijim temama. U tom svom 
stvaralaštvu Voltaire je bio toliko izuzetan da je time, kao i svojom neu- 
mornom i hrabrom borbom za istinu, a protiv svih oblika vjerskog fa- 
natizma (slučaj Calasa i Sirvena), dao najsnažniji pečat francuskom 
prosvjetiteljstvu toga vremena. 

S obzirom na tematiku filozofije historije, vidjeli smo da je ona bila 
dotad uglavnom u svojim počecima, ni od koga još sustavno razradiva- 
na. To se nije moglo očekivati ni od Voltairea koji, kako rekosmo, nije 
imao tako formiran istraživački duh. Ali je njemu ipak bilo jasnije od 
mnogih drugih istraživača historije da nije dovoljno samo prikazivati 
politička zbivanja, niti pisati puke kronike, nego da treba dati i pogled 
na cjelinu društvenih zbivanja i prilaziti historiji “na filozofski način". 

Voltaire je autor nekoliko vrijednih historijskih djela o švedskom 
Karlu XII, ruskom Petru Velikom i Louisu XIV kojima je znatno unap- 
rijedio historijsku znanost. S obzirom na filozofiju historije dva su dje- 
la od posebnog značenja: Essai sur les moeurs et l'esprit des nations et 
sur les principaux faits de lhistoire depuis Charlemagne jusqu'a Louis 
XIII (1756) i spis Philosophie de UVhistoire (1765) koji je 1769. uvrstio 
kao uvod u prethodno djelo o običajima i duhu naroda. Voltaire je, kako 
vidimo, i tvorac samoga imena “filozofija historije". 

U navedenim djelima Voltaire manje teoretizira o nekim principima 
ili zakonima historije, a mnogo više pokušava dati sliku razvoja glav- 
nih etapa čovječanstva u njihovoj cjelini i složenosti. Kao filozofa ne za- 
nimaju ga svi mogući događaji, nego samo osnovni, te stupnjevi razvoja 
civilizacije i kulture ne samo evropskih naroda nego i u drugim zemlja- 
ma, osobito Aziji kao kolijevci civilizacije. 

Taj je procede bio zajednički i drugim filozofima historije nakon Vol- 
tairea (Herder, Hegel), pri čemu je raspravljanje o pojedinim narodima 
ili o bitnim karakteristikama orijentalnoga, grčko-rimskoga i german- 
skog svijeta (Hegel) zauzimalo najveći prostor u njihovim filozofskohis- 
torijskim djelima. 

Već iz samoga naslova Rasprave o običajima itd. vidi se da su kato- 
lički orijentirani Bossuet i njegovo djelo koje završava Karlom Velikim 
imanentno bili predmet Voltaireove kritike. To se očituje ponajprije u 
ocjeni značenja ostalih, neevropskih, naroda u razvoju čovječanstva. 
Voltaire, za razliku od Bossueta i mnogih drugih, pokazuje kako su na- 
rodi zapadne Evrope bili barbari dok su neki narodi Istoka, uz Grke i 
Rimljane, bili na vrhuncu kulturnog razvoja. On daje izuzetnu važnost 
starim civilizacijama Kine, Indije, Babilona, Perzije itd. te je već tada 
bio imun od evropocentrizma, toliko proširenog u posljednja dva sto- 
ljeća. 

Svoju analizu razvoja civilizacije i kulture započinje s Kinom te je 
preko Indije, Perzije, Arabije, Islama, Grčke, Italije, Rima, Karla Veli- 
kog, Normana, Engleske, Španjolske itd. završio s Louisem XIII. “En 
vous instruisant en philosophie*!*, poučavajući Vas kao filozof, kako je 
pisao u tom djelu posvećenom svojoj velikoj prijateljici Mme du Chate- 
let, Voltaire uvijek pokušava obuhvatiti pojedinu historijsku epohu u 
cjelini, u interakciji njezinih glavnih elemenata i društvenih sfera i dje- 
latnosti. Zato on govori o karakteru pojedinog naroda i društva, njego- 
vim političkim institucijama, socijalnoj strani, trgovini, financijama, 
znanosti, religiji, pravu i zakonodavstvu, običajima, pronalascima itd. 
Jednom riječju, Voltaire pokušava dati sliku jedne epohe u životu poje- 
dinih naroda koja bi obuhvatila sve bitne segmente koji čine neko druš- 
tvo: ekonomske, socijalne, političke, kulturne, ideološke itd. U tom se 
pogledu može i mora kazati da je Voltaire svojom Raspravom otvorio 
novo poglavlje u shvaćanju i interpretiranju historije. Jednako tako Vol- 
taire pokazuje veoma samostalan, kritičan i realističan duh koji nesmi- 
ljeno razotkriva i razobličuje razne mistifikacije, izmišljotine, praznov- 
jerja i predrasude te je, uz Bacona, Spinozu, Hobbesa i Lockea, jedan 
od najznačajnijih i najuspješnijih kritičara ideologije. “Kod svih naci- 
ja," pisao je u Raspravi, “historija je iskrivljena izmišljotinama, dok na 
koncu ne dođe filozofija da prosvijetli ljude; i kad napokon dode filozo- 
fija usred tih tama, ona nailazi na duhove tako zaslijepljene vjekovima 
zabluda da ih jedva može razuvjeriti; ona nalazi ceremonije, djela, mo- 
numente koji su napravljeni da bi utvrdili laži.?!7 

Sudbina je ljudskoga roda da istinu započinje proganjati čim se ona 
pojavi. A treba priznati da je, općenito govoreći, cijela historija gomila 
zločina, ludosti i nesreće, a samo je ponekad vladala vrlina i sreća na- 


16 EM.A. Voltaire, Essai sur les moerus et lesprit des nations et sur les princi- 
paux faits de lhistoire depuis Charlemagne jusq'a Louis XIII, Oeuvres com- 
pletes, sv. X, Pariz, 1866, str. 121. 


17. EMA. Voltaire, ibid., str. 517. 

roda.!* Voltaire zato i postavlja pitanje kako je bilo moguće da se u tak- 
vim strahotnim vremenima stvaraju i takva izvanredna umjetnička 
djela koja su nam poznata u gotovo svih velikih naroda. Tri stvari, zak- 
ljučuje Voltaire, neprekidno utječu na ljudski duh: “klima, vlada i reli- 
gija: to je jedini način da se objasni enigma ovoga svijeta.?1? 

U tom kontekstu osvrće se i na neke već izložene Montesquieuove 
tvrdnje, zauzimajući kritički stav prema njima. Navodeći Montesquieuo- 
vu tvrdnju da u Aziji nema republika, Voltaire piše da su tatarske i 
arapske horde činile lutajuće republike. A na Montesquieuovo mišlje- 
nje da se sloboda nalazi u planinskim, gorovitim predjelima, Voltaire 
ukazuje na Nizozemsku ili Veneciju, zaključujući: “Veoma je delikatno 
da se traže fizički razlozi s obzirom na vlade; ali pogotovo ne treba tra- 
žiti razloge nečega čega uopće nema.?“ A što narodi, uza sve rečeno, 
nisu potpuno propali, razlog je u izvjesnoj “ljubavi prema redu koja 
potajno nadahnjuje ljudski rod, i koja je spriječila njegovu totalnu pro- 
past.?2! 

Voltaire je inače držao da je ljudska priroda mnogo jedinstvenija 
nego što se misli. Čovjek je prirodno, materijalno biće koje misli i dje- 
luje. A te njegove misli i djelovanje ovise mnogo više i uglavnom o raz- 
nim običajima, interesima i drugim društvenim okolnostima. “Poznato 
je napokon da ne postoji realno biće koje se zove ideja, niti realno biće 
nazvano kretanje; ali ima tijela koja se kreću. Isto tako, ne postoji realno 
posebno biće koje se zove memorija, imaginacija, rasuđivanje; ali mi 
se sjećamo, mi maštamo, mi sudimo. Sve je to neosporno istina.??* 

Voltaire u svojim razmatranjima zastupa onu liniju francuskog sen- 
zualizma i materijalizma koja je poslije dovela preko Feuerbacha, Hessa 
i Marxa do prevladavanja njemačkoga spekulativnog idealizma, koji je 
čovjeka svodio na svijest, samosvijest itd. Pojmovi kao što su volja, ra- 
zum i dr. za Voltairea su apstraktne ideje, koje nam samo služe da une- 
semo više jasnoće i reda u naše razgovore i koji ne označuju ništa drugo 
“nego čovjeka koji misli i čovjeka koji hoće." A taj čovjek koji misli i 
djeluje uvijek je u određenom prirodnom i društvenom ambijentu. Sve 
što čovjek stvara ovisi o interesu, strasti i shvaćanju, te o klimatskim i 


18 Vidi Voltaire, ibid., str. 519. 

19 EMA. Voltaire, ibid., str. 520. 
20 EMA. Voltaire, ibid., str. 521. 
21 EMA. Voltaire, ibid., str. 521. 


22 EFEM.A. Voltaire, Tout en dieu, Commentaire sur Malebranche par l'abbe de 
Tilladet, Oeuvres completes de Voltaire, sv. I, Pariz, 1829, str. 206. 


23 EMA. Voltaire, Traite de metaphysique, Oeuvres completes, sv. I, Pariz 1829, 
str. 62. 

ostalim uvjetima u kojima živi. O tome bitno ovise ljudski postupci, a 
ne o ljudskoj prirodi. Ni zakoni, ni religije ni bilo što drugo nije propo- 
vijedalo zlo, ubojstva i nepravde, nego upravo obratno. Religija je slu- 
žila i za zlo, u njezino su ime počinjeni i najveći zločini i najveće misti- 
fikacije, ali je svuda bila uspostavljena da donese dobro. Ako dogma 
donosi fanatizam i rat, moral propovijeda posvuda slogu. To znači da 
svuda sve ono što se odnosi “na ljudsku prirodu sliči, s jednog kraja svi- 
jeta do drugog; a sve ono što može zavisiti od običaja je različito, i samo 
je slučaj ako ima sličnosti. Carstvo običaja je mnogo šire nego carstvo 
prirode." 

Očitovanja društvenog života, u običajima i ostalim ponašanjima, veo- 
ma su različita, dok je priroda mnogo jedinstvenija i uspostavlja mali 
broj nepromjenjivih principa. Tako je “osnova posvuda jednaka, a kul- 
tura proizvodi različite plodove." No kao što Montesquieu nije dao 
zadovoljavajuće objašnjenje kako relativno konstantni i nepromjenjivi 
geografski faktori uzrokuju tako veliku raznolikost društvenih oblika, 
tako ni Voltaire nije odgovorio na koji način tako jedinstvena ljudska 
priroda rezultira u tako različitim običajima i drugim oblicima ljudske 
kulture. 

Priroda je, međutim, kaže Voltaire, stavila u srce ljudi i težnju za in- 
teresom, ponos, strasti, taštinu 1 zato nije čudno da smo vidjeli toliko 
zločina i strahota. Treba zato priznati da je cijela historija gomila zlo- 
čina, ludosti i nesreće, a samo ponekad je vladala vrlina, sreća naroda. 
Zato je nužno rušiti sve predrasude i obmane kojima se služe Crkva i 
vlast, prosvjećivati ljude, jer je razum jedini kriterij istine, dobra i ljud- 
skosti. 

U svom drugom djelu o filozofiji historije koje je, kako rekosmo, do- 
dao Raspravi o običajima itd. kao uvod, Voltaire uvodi još jasnije evo- 
lucionističku misao u razmatranjima o zemlji i historiji, pri čemu su 
vidni utjecaji i ostalih enciklopedista (Diderota, Rousseaua, Buffona i 
dr.). Ponajprije Voltaire pretpostavlja da je i naš svijet, naša Zemlja, 
pretrpjela isto toliko mnogo promjena koliko i samo društvo i države. 
Zemlja doživljava stalne promjene i jasno je da je more npr. prekrivalo 
mnoga područja koja su sada naše pokrajine. Čovjek nije živio kao usam- 
ljeni divljak, nego uvijek u gomili kao i mnoge druge životinje, mravi, 
pčele, kokoši i dr. Ali ono što njega razlikuje od životinja jest ne samo 
moć razuma nego i sposobnost usavršavanja. Sigurno su ljudi u počet- 
ku živjeli u porodicama, još bez jezika, govora, sirovi i u borbi s drugi- 
ma. Govor je nastao tek razvojem, a bez dara oponašanja nerazumljiv 


24. EMA. Voltaire, Essai sur les moeurs et lVesprit des nations etc., str. 523. 
25 EMA. Voltaire, ibid., str. 523. 

je i postanak jezika. Krikovi i uzvici su prvi koji se oponašaju, te jezik 
sigurno započinje monosilabima, jer ih je najlakše formirati i upamti- 
ti. U tom se razdoblju čovjek ponaša instinktivno, a ne razumno. Ref- 
leksija dolazi naknadno. Uopće bi se moglo reći da “instinkt više vodi 
ljudski rod nego razum."?" 

Poput Lockea i ostalih deista i Voltaire ustvrđuje da je i religija proiz- 
vod društvenog razvoja. Ideja boga nije nikakva urođena ideja, nego je 
plod kultiviranog razuma. Narodi dugo vremena nisu o tome imali 
nikakve ideje. Budući da je ljudska priroda ista u svih naroda, oni su 
zaključivali o istome uzroku kada su doživljavali nevrijeme, gromove 
i poplave. Nisu mogli to drukčije protumačiti nego postojanjem nekoga 
neizmjernog bića izvan Zemlje. Prema tome, bilo je potrebno stjecanje 
“pogodnih okolnosti tokom vjekova da bi se oformila jedna velika zajed- 
nica ljudi okupljenih pod istim zakonima. Isto je to trebalo da bi se ofor- 
mio jezik. Ljudi ne bi govorili da ih se nije naučilo izgovarati riječi, 1z- 
bacivali bi samo smušene krikove; razumijevali bi se samo znakovima." 

Trebalo je proći sigurno puno vremena da bi sposobni i talentirani 
ljudi došli do prvih rudimenata još nesavršenoga i barbarskog jezika 
koji je pretpostavka uspostavljanja društva. I danas ima naroda koji ne- 
maju razvijena jezika. Sve te dakle duhovne predstave, kao i vjerova- 
nja, te viši oblici društvenog života, umjetnost i ostalo — plod su dugog 
razvoja i kasni su proizvodi ljudskih zajednica. “Sva umijeća ruke be- 
sumnje su mnogo stoljeća prethodila metafizici." 

U toj izvanrednoj plejadi francuskih mislilaca Voltaire je zauzimao 
posebno mjesto svojom genijalnošću koja se pokazivala u mnogim pod- 
ručjima duhovnog stvaralaštva. Ali jednako tako i golemim i hrabrim 
angažmanom protiv bezumlja, fanatizma, crkvene opresije i vjerskih iz- 
mišljotina. Rijetko je kada na tom području jedan čovjek tako snažno 
označio epohu. 


26 Vidi Voltaire, La philosophie de l'histoire, Amsterdam, 1765, str. 106-109. 


27 FM.A. Voltaire, ibid., str. 122. F. Meinecke je u svojoj poznatoj knjizi o nas- 
tanku historizma pisao: “Tako je historijski svijet bio jedna dualistička simul- 
tanost i protivnost uma i neuma, ocjenjivao je Meinecke Voltaireov koncept. 
Umu je pripadao ne samo stabilan i vječni moralni zakon u čovjekovim grudi- 
ma, nego i pročišćena moć prosuđivanja, koja je vodila istinitom, korisnom i 
lijepom i time je stvorila sva ona dobra života, koja su oduševljavala Voltaireo- 
vo srce. Ali se ona stalno morala boriti sa silom neuma i da pod njim trpi, tako 
da osobito stariji narodi pokazuju mješavinu “krajnje gluposti i nešto malo 
mudrosti? (Essat, Introd.)" (F. Meinecke, Die Entstehung des Historismus, 
Munchen, 1965, str. 81). 


28 EMA. Voltaire, ibid., str. 93. 
29 Vidi Voltaire, ibid., str. 93. 
30 EM.A. Voltaire, ibid., str. 95. 

U filozofskohistorijskoj problematici Voltaire, kao ni drugi njegovi 
prijatelji i suvremenici, nije dao sistematske analize. To je nešto poslije 
pokušao jedino, kako ćemo vidjeti, Condorcet. Ali je zato mnogim svo- 
jim izvanrednim zapažanjima i stajalištima dao dragocjene misli koje 
su sačinjavale dijelove jednoga kasnijeg mnogo razvijenijega teorijskog 
mozaika. Meinecke je dobro uočio da je Voltaireov vrijedni pothvat bio 
što je jedan novi univerzalni kulturni ideal potkrijepio novim tumače- 
njem univerzalne historije, čime započinje i novo razdoblje zapadnog 
duha uopće. “Jer historijski svijet je time iz relativnog mira, u kojem je 
dotad bio, istrgnut i uvučen u struju sadašnjosti. Time je bio trajno mo- 
biliziran i aktualiziran. Borba oko shvaćanja svjetskohistorijske proš- 
losti pratila je odsad sve borbe oko oblikovanja budućnosti, a ove se bez 
onih nisu više mogle voditi. Voltaireova svjetskohistorijska zasluga je 
bila da je zapadno čovječanstvo uvjerio da svaki novi veliki ideal zahti- 
jeva sveobuhvatno historijsko utemeljenje, a da se protivnike novih, 
zastupnike starih ideala na taj način savlada, da ga se historijski op- 
ravda.?$! 

Svojim shvaćanjem historije kao ukupnosti raznolikih područja ljud- 
ske djelatnosti, svojim realizmom i kritičnošću, shvaćanjem historije 
kao razvoja kulture i civilizacije, svojim dakle historijskim dijalektičkim 
prilazom objašnjavanju tog eminentno ljudskog djela, bez obzira na to 
što sve to nije strogo teorijski provedeno, Voltaire je i na području filo- 
zofije historije, a osobito u shvaćanju i obradi historije kao znanosti, os- 
tavio neizbrisiv trag. 


J. - J. Rousseau 


J.- J. Rousseau (1712-1778) roden je u kalvinističkoj i republikanskoj 
Ženevi s građanskom oligarhijom na čelu uprave, ali je najveći dio ži- 
vota proveo u Francuskoj. Kao pripadnik sitnoga građanstva, koje je 
stajalo između feudalne vlasti i krupnog kapitala, Rousseau je, zadojen 
idejama demokracije i slobode individua, u početku pripadao krugu 
enciklopedista. Njegova su glavna djela i objavljena uglavnom u istom 
razdoblju, tj. oko polovine stoljeća, kad i većina najvažnijih djela fran- 
cuskih prosvjetitelja. Njegova Rasprava o porijeklu i osnovama nejed- 
nakosti među ljudima objavljena je 1755. god. u Amsterdamu i za našu 
je tematiku historije važnija od kasnije rasprave Društveni ugovor koja 
je, međutim, imala veći utjecaj na suvremenike, a objavljena je 1762. 
također u Amsterdamu. Napomenimo samo da je u tom razdoblju, od 


31 E Meinecke, Dre Entstehung des Historismus, Munchen, 1965, str. 83. 

1751. do 1772., objavljeno i jedno od najvećih djela tadašnje građanske 
napredne misli — francuska Enciklopedija. 

S obzirom na filozofskohistorijsku problematiku, Rousseauova shva- 
ćanja označuju već značajan pomak od antropoloških i filozofskohisto- 
rijskih shvaćanja teoretičara prirodnog stanja i društvenog ugovora u 
17. st. Nedijalektički pogled na čovjeka, po kojemu čovjek oduvijek ima 
ista svojstva i sposobnosti, kod Rousseaua ustupa mjesto realnijem i 
razvojnom stajalištu. Treba napomenuti da su tome svakako pridonijele 
nove spoznaje o životu, društvenoj organizaciji i stupnju intelektualnog 
razvoja kod mnogih primitivnih plemena i naroda, o kojima su u tih 
stotinjak godina već postojali mnogi izvještaji. I sam Rousseau u svo- 
jim bilješkama uz prvu Raspravu navodi neke primjere takvih opisa i 
izvještaja raznih misionara i putnika, kao što su Kolben, J. B. Dutertre, 
A. Battel, Dapper, J. Chardin i dr. Iz tih izvještaja, putopisa i prikaza 
svijeta koji je u Evropi bio nepoznat, a živio je na mnogo nižem stup- 
nju društvenog i intelektualnog razvoja, moglo se mnogošta novo zak- 
ljučiti u vezi s razvojem čovjeka i njegove historije. Rousseau je među 
prvima koji je o tome teorijski razmišljao i dolazio do novih spoznaja. 

Poput svih teoretičara društvenog ugovora, i Rousseau polazi od teze 
o prirodnom stanju i prvobitnoj jednakosti ljudi. Tek u kasnijem raz- 
voju, posebno u njegovu društvenom stanju, nastaju veće razlike među 
ljudima. “Lako je vidjeti da u tim uzastopnim promjenama ljudskog us- 
trojstva treba tražiti prvo ishodište razlika što dijele ljude koji su, op- 
ćenito, po prirodi isto tako među sobom jednaki kao što bijahu životi- 
nje svake vrste prije nego što su različiti fizički uzroci unijeli u neke od 
njih različitosti koje i mi zamjećujemo.?"** S obzirom na to možemo go- 
voriti o dvije vrste nejednakosti: jedna je prirodna ili fizička, jer proiz- 
lazi iz razlika u godinama, zdravlju, snazi tijela i duha itd.; druga je mo- 
ralna ili politička nejednakost koja dolazi iz sporazuma medu ljudima i 
nastaje u kasnijem razvoju čovjeka. 

Čovjekov današnji fizički oblik i njegove intelektualne sposobnosti 
nisu oduvijek postojale. To je Rousseau bilo veoma jasno, iako je držao 
da još ne postoji dovoljno znanstvenog iskustva i činjenica da bi se mog- 
lo uvjerljivo rekonstruirati početke toga prirodnog stanja “od njegova 
ishodišta i da bi se ispitao, tako reći, od prvog zametka vrste...?, U to 
vrijeme se već začelo mišljenje o razvoju Zemlje i života na Zemlji, što 


32 Jean- Jacques Rousseau, Rasprava o porijeklu i osnovama nejednakosti među 
ljudima. Društveni ugovor, Zagreb 1978, str. 24. Dalje ću citirati svaku raspra- 
vu posebno, iako su u našem izdanju objavljene u jednoj knjizi. 

33 J.- J. Rousseau, Rasprava o porijeklu i osnovama nejednakosti među ljudima, 
str. 31. 

je konzekventno vodilo i koncepciji o porijeklu vrsta. Tim su se idejama 
približili npr. Diderot i veliki prirodoslovac G. Buffon. Iako je Rousseau 
držao da nema znanstvenih iskustava da bi se o tome moglo kazati neš- 
to određenije, iz spisa se vidi da on to ipak pretpostavlja. Da ne bi me- 
đutim ulazio u nagađanja, kako sam kaže, polazi od pretpostavke da je 
čovjek bio fizički građen onako kako ga vidimo danas.** Ali to prvobit- 
no stanje, u kojemu je svaki pojedinac sam i koje ne poznaje kasniju 
društvenost i organiziranost, ne razlikuje se mnogo od životinjskog. 
Ljudi su prisiljeni “goli i bez oružja braniti život i plijen od drugih div- 
ljih zvijeri ili im umaći bijegom?“, pa je čovjek samo jedna životinja, 
slabija od jednih ili manje okretna od drugih, ali ipak mnogo povoljnije 
ustrojena od svih ostalih. Čovjek je inteligentniji, lukaviji od drugih 
životinja, te je mogao ne samo koristiti se njihovim iskustvima u odr- 
žanju života nego ih je lukavstvom nadmašivao i u međusobnoj borbi. 
“Zaključimo da je, lutajući besposleno šumama, bez riječi, nastambe, 
rata i vezivanja, bez ikakve potrebe za sebi sličnima ali i bez ikakve 
želje da im naškodi, možda čak nikoga osobno i ne poznavajući, divlji 
čovjek, osoba s malo strasti, dovoljan samome sebi, posjedovao osjećaje 
i saznanja primjerena tom stanju, da je osjećao samo svoje istinske pot- 
rebe, gledao samo ono što mu se činilo da ima interesa da vidi, i da nje- 
gova inteligencija nije napredovala mnogo više od njegove taštine. Ako 
bi kojim slučajem nešto otkrio, nije mogao to nadaleko proširiti, jer nije 
priznavao čak ni vlastitu djecu. Umijeće je nestalo s izumiocem. Nije 
bilo ni odgoja ni napretka, generacije su se beskonačno razmnožavale 
i, ne mičući se s iste točke, stoljeća su prolazila u neotesanosti prvih 
godina. Vrsta je već bila stara, a čovjek je još ostao dijete.?“* 

Sasvim je razumljivo da je ova evolucionistička misao bila u oštroj 
suprotnosti prema tadašnjem još vladajućemu teološkom shvaćanju koje 
je čovjeku prikazivalo na sliku i priliku Božju. Rousseau izričito nagla- 
šava da ovim mišljenjem treba uništiti stare zablude i ukorijenjene pred- 
rasude i pokazati da neznatne prirodne nejednakosti nisu mogle imati 
naročitog utjecaja na daljnji razvoj čovjeka. Njegov pogled na čovjeko- 
vu historiju upravo se zato, prvi put nakon više od dvije tisuće godina, 
nastavlja na početne genijalne intuicije i mišljenja starih grčkih mate- 
rijalista, osobito Demokrita, Protagore i Epikura, kao što smo vidjeli u 
prvom poglavlju. Tek je dakle u 18. st. nastavljena ona dijalektička 
misao, prisutna kod grčkih materijalista, da ovaj svijet nije oduvijek 
postojao, nego da je rezultat razvoja kozmosa, pa prema tome i čovjek i 


34 Vidi isto djelo, str. 31. 
35 J.- J. Rousseau, ibid., str. 31-32. 
36  J.- J. Rousseau, ibid., str. 48. 

ostala bića imaju svoj postanak i razvoj kao i sve ostalo. Iako je u Rous- 
seauovo doba još dominirala Linneova teorija o božanskom porijeklu i 
stalnosti vrsta, dijalektička misao evolucije već je iskrila kod najumni- 
Jih tadašnjih mislilaca, da bi sve brži razvoj prirodnih znanosti u djelima 
G. Buffona, J. B. A. Lamarcka, G. Saint Hilairea na području biologije i 
Ch. Lyella u oblasti geologije kulminirao u epohalnom Darwinovu djelu 
o porijeklu vrsta 1856. godine. 

Rousseauov prvobitni čovjek nije raspolagao najvažnijim “oruđima" 
koja su bila osnova za kasniji njegov društveni i kompleksniji razvoj: 
ni govorom, ni orudđima za proizvodnju, a da ne govorimo o razvijeni- 
jim kulturnim sredstvima?“ On je kao i sve druge životinje samo “vješ- 
to načinjeni stroj kojemu je priroda dala osjete da bi se sam obnovio i 
da bi se do stanovite mjere zaštitio od svega onoga što ga pokušava 
uništiti ili pokvariti."% On se od životinje čak ne razlikuje ni po mišlje- 
nju, jer i životinje misle i do određene granice kombiniraju svoje misli. 
Ono što ih razlikuje jest to da je u tom prirodnom stroju kod životinja 
sve napravila sama priroda, dok čovjek na svoja djelovanja utječe u 
svojstvu slobodnog pokretača. “Životinja odabire ili odbacuje instink- 
tom, čovjek činom slobode." A druga bitna razlika između njih je spo- 
sobnost usavršavanja, “koja uz pomoć okolnosti postupno razvija sve 
ostale, a usađena je u nas kao vrstu isto toliko koliko i u pojedince, dok 
je neka životinja za nekoliko mjeseci već onakva kakva će biti čitav 
život, a njezina vrsta nakon tisuću godina ono što je bila u prvoj od tih 
tisuća godina", 

Toj sposobnosti usavršavanja čovjek duguje i svoj razvoj, ali je ona 
ujedno i izvor svih čovjekovih nevolja; ona ga je izvukla iz prirodnih uv- 
jeta života, mirnih i nevinih dana, ona ga je “razvivši u toku stoljeća 
njegove spoznaje i zablude, poroke i vrline, učinila konačno tiraninom 
sama sebe i prirode"*!, 

Daljnja antropološka teza na kojoj Rousseau gradi svoju filozofiju 
historije jest primat iracionalnog nad racionalnim. Rousseau je značaj- 
ni preteča modernih shvaćanja koja ne svode čovjeka samo na umno bi- 
će, kao što je to bio slučaj kod racionalista i prosvjetitelja koji su, što je 
bilo sasvim razumljivo u tim stoljećima, na racionalizmu izgradivali 


37 Rousseau piše o tome i na str. 82, 83, 87. 


38. J.- J. Rousseau, ibid., str. 35. Ova mehanicistička Descartesova misao, koja kod 
La Mettrieja doživljava svoju mehanicističko-materijalističku kulminaciju u 
djelu Covjek mašina (1748), ima, kako vidimo, odjeka i kod Rousseaua. 


39 J.- J. Rousseau, ibid., str. 35. 
40. J.- J. Rousseau, 1bid., str. 36. 
41 J.- J. Rousseau, ibid., str. 36. 

svoju kritiku teologije, idejnog dogmatizma i politike koja je bila na tome 
zasnovana. Rousseauova izvanredna moć sagledavanja ljudskog karak- 
tera uočava već tada ono što će tek u 20. st. biti izneseno svom snagom 
u psihologiji i antropologiji, a to je da čovjek nije samo animal rationale, 
nego da je sazdan i od jedne iracionalne, emocionalne sfere svoga biv- 
života i stvaralaštva. U tom se pogledu mogu otkriti dva načela koja su 
prethodila razumu, “od kojih nas jedno žarko zanima zbog vlastitog 
blagostanja i očuvanja nas samih, a drugo nam udahnjuje prirodnu od- 
vratnost da gledamo kako svako osjećajno biće, naročito naš bližnji, 
umire ili pati"“?. Jedno je dakle načelo samoodržanja, a drugo milosrda.# 
Kao jedan od najjačih dijalektičkih mislilaca svoga vremena, Rousseau 
je iovim principima zapravo otkrivao unutrašnju proturječnu karakte- 
ristiku čovjekova bivstvovanja. U njemu se bore ta dva principa, prin- 
cip samoodržanja i princip altruizma, bez kojih se ne može razumjeti 
ni održanje samog čovjeka, ali ni njegove vrste.“ 

Prema tome, ni načelo društvenosti nije za Rousseaua primarno, kao 
ni načelo racionalnosti; zato nismo obvezni, kako je sam pisao, da od 
čovjeka stvaramo filozofa prije nego što smo od njega stvorili čovjeka. 
Ljudski razum mnogo duguje strastima, kao što i one duguju njemu. 
“Naš um se usavršava njihovim djelovanjem, težimo spoznati samo zato 
što želimo uživati, inače nije moguće shvatiti zašto bi onaj tko nema 
želje ni straha sebi zadavao muke s razmišljanjem.?*5 


42 J-J. Rousseau, ibid., str. 27. 


43 “Sasvim je, dakle, sigurno da je milosrđe prirodno osjećanje koje, ublažujući u 
svakom pojedincu djelovanje ljubavi prema samome sebi, pridonosi uzajam- 
nom održanju čitave vrste. Ono nas nagoni da bez razmišljanja priteknemo u 
pomoć svakome koga vidimo da pati, ono u prirodnom stanju zauzima mjesto 
zakona, običaja i vrline s takvim uspjehom da nitko i ne pokušava da se ogluši 
o njegov slatki glas, ono odvraća svakog snažnog divljaka da od nejakog djete- 
ta ili bolesnog starca otme s mukom stečenu hranu, ako se on sam nada da će 
je moći naći za sebe negdje drugdje, ono umjesto one uzvišene izreke razumne 
pravde: učini drugome ono što bi htio da on tebi učini nadahnjuje sve ljude 
onom drugom izrekom prirodne dobrote, manje savršenom ali možda korisni- 
jom od prethodne: Ostvari svoje dobro a da pri tom učiniš što je moguće manje 
zla drugome." (J.- J. Rousseau, ibid., str. 46.) Ovdje se već nazire i Kantova 
problematika moraliteta i legaliteta kao i kategoričkog imperativa. 

44. “Prvi čovjekov osjećaj bio je osjećaj da živi, prva njegova briga bila je održa- 
nje. Proizvodi zemlje opskrbljivali su ga svime što mu je bilo najnužnije, a in- 
stinkt ga je učio kako da ih koristi. Glad i drugi apetiti ukazivali su mu pos- 
tupno na različite načine opstojanja, bio je i jedan koji ga je pozivao da održi 
svoju vrstu, i ta slijepa sklonost, lišena svakog osjećaja srca, proizvodila je pos- 
ve životinjski čin. Kada bi zadovoljila potrebe, dva se spola više nisu poznava- 
la, pa čak ni dijete više ništa nije značilo majci čim se moglo odijeliti od nje." 
(J.- J. Rousseau, ibid., str. 51.) 

45 J.- J. Rousseau, ibid., str. 37. 

Strasti opet proizlaze iz naših potreba, a razvitak iz naših spoznaja. 
Rousseau misli da je moguće pokazati kako je razvitak svih naroda ili 
napredak duha bio točno usklađen s potrebama koje su oni imali po 
prirodi ili su im bile nametnute okolnostima. Stvaranje i usavršavanje 
umijeća je tako npr. u Egiptu povezano s poplavama Nila i potrebama 
koje su iz toga proizlazile, a ista je stvar i sa starom Grčkom, gdje se 
kultura razvila na pijesku i među stijenama Atike, a ne na plodnim 
obalama Eurotasa.% 

Jednako kao što je svojom analizom dolazio do važnih zaključaka o 
uzajamnom odnosu iracionalnog i racionalnog, naših želja, potreba i ra- 
zuma, što je bilo uočeno i kod drugih francuskih senzualista (npr. Con- 
dillaca), svojom daljnjom analizom Rousseau dolazi i do materijalistič- 
kih zaključaka o važnosti i ulozi ljudskog rada, oruda za proizvodnju, 
što je također već bila misao vremena. Vidjeli smo te začetke i kod Lo- 
ckea u vezi s problematikom uloge rada u razvoju vlasništva, a u Fran- 
cuskoj se te ideje nalaze, kako ćemo u daljnjem poglavlju vidjeti, kod 
Raynala, Turgota i, posebno, kod Helvetiusa. I tu bismo mogli reći da 
se prosvjetiteljska misao toga vremena nadovezuje na izvanredne spoz- 
naje i hipoteze velikih grčkih materijalista. 

Veliki je problem za Rousseaua činilo pitanje kako je čovjek iz opisa- 
noga primitivnog stanja, u kojemu nije bilo nikakvih moralnih odnosa 
ni priznatih obveza među ljudima, pa prema tome ni kategorija dobra i 
zla, prešao u društveno stanje, u kojemu je opet na djelu bila druga di- 
jalektika: da je čovjek usavršavajući svoje sposobnosti, razvijajući svo- 
ju civilizaciju u isti mah razvijao i negativne strane svoga bivstvovanja 
koje su ga udaljavale od prvobitne nepokvarenosti. I sam Rousseau mis- 
li da se taj odlučni korak prema društvenosti, zajedničkom životu i dalj- 
njem razvoju mogao odigrati na različite načine, pri čemu su i slučaj a 
i razni drugi nepredviđeni uzroci mogli igrati značajnu ulogu. Bez ob- 
zira na to što je u nekim drugim spisima (npr. u eseju o porijeklu jezika) 
navodio mogućnosti da su razne prirodne nepogode mogle ljude zbližiti i 
natjerati da se udružuju i na taj način zajednički lakše odupru tim ka- 
taklizmama, ipak je presudan moment za Rousseaua bio nastanak pri- 
vatnog vlasništva. “Prvi koji se, ograđujući neko zemljište, usudio reći: 
Ovo je moje, i naišao na dovoljno glupe ljude da u to povjeruju, bio je 
istinski osnivač civiliziranog društva."*' A s civilizacijom i nastankom 
države dolaze i sve popratne pojave koje su veoma dobro poznate: rato- 
vi, zločini, ubojstva, bijeda itd., što se sve moglo izbjeći da se netko na- 
šao da upozori ljude da plodovi pripadaju svima, a zemlja nikome. 


46 Vidi J.- J. Rousseau, isto djelo, str. 37. 
47. J.- J. Rousseau, ibid., str. 51. 

Ali, taj jednom učinjeni korak nije više imao povratka. On se nije ni 
dogodio odjednom. Trebalo je do toga vremena steći mnogo vještina i 
znanja, prenositi ga na pokoljenja prije nego što se došlo do međaša pri- 
rodnog stanja. Cjelokupni daljnji razvoj uvjetovan je bio razvojem i čov- 
jekovih oruđa i sredstava da rješava složene zadatke opstanka, kao i 
sve nove potrebe koje su nastajale. Za prve potrebe bile su mu dovoljne 
i obične grane drveta ili kamenje da bi skidao plodove s drveća ili se 
obranio od životinja. Ali, što se ljudski rod više povećavao, umnožavale 
su se i nevolje. Različite klimatske okolnosti i uvjeti u kojima je živio 
prisiljavali su ga da im se suprotstavlja i svladava ih na različite nači- 
ne kako bi se održao. Tako je i razvio različite svoje vještine. “Uz mora 
i rijeke otkrit će tunju i udicu, te postati ribari i ribojedi. U šumama 
uvježbavali su se u luku i strijeli, te postali lovci i ratnici. U hladnijim 
predjelima pokrivali su se kožama životinja koje su ubili. Grom, vulkan 
ili kakav drugi sretan slučaj upoznao ih je s vatrom, novim sredstvom 
kojim su se suprotstavili surovosti zime. Naučili su da sačuvaju taj ele- 
ment, zatim da ga stvaraju i, najzad, da pripremaju meso koje su prije 
proždirali sirovo.?#? 

Rousseau je bio svjestan da je razvoj civilizacije bio neminovan i 
logička posljedica gomilanja iskustava i različitih čovjekovih otkrića u 
njegovu djelatnom odnosu prema prirodi. Ali je ipak držao da je čovjek 
bio najsretniji ne u onom prvobitnom prirodnom stanju kada još nije 
ni bio svjestan svoje egzistencije niti je živio u zajednici, nego upravo u 
tim višim oblicima svoga prirodnog stanja koji još nisu narušili njegovu 
prirodnost i uzrokovali sve nevolje i iskvarenosti civilizacije.“? 

To stalno dijalektičko osciliranje između progresivnoga i regresivno- 
ga, između napretka i nazatka, između društvenog bogatstva i moral- 
nog osiromašenja, nitko nije prije Fouriera, Hegela i Marxa tako duboko 
osvijetlio kao što je to učinio Rousseau. Dijalektička misao o proturječ- 
nosti kao unutrašnjoj suštini i temelju svakog razvoja, ta stara Herak- 


48. J.- J. Rousseau, ibid., str. 52. 


49 “I tako, premda su ljudi postajali manje izdržljivi, a prirođeno milosrđe već je 
pretrpjelo određeno kvarenje, to je razdoblje razvitka ljudskih sposobnosti, dr- 
žeći se točno sredine između nehajnosti primitivnog stanja i neobuzdane ak- 
tivnosti našeg samoljublja, moralo biti najsretnija i s obzirom na trajanje naj- 
duža epoha. Sto se o njoj više razmišlja, sve više se dolazi do zaključka da je to 
stanje bilo najmanje podložno preokretima, najbolje za čovjeka i da je on iz nje- 
ga morao izaći samo nekim kobnim slučajem koji se, zbog opće koristi nikada 
nije smio dogoditi. Primjer divljaka, koji se gotovo svi nalaze na toj točki raz- 
vitka, čini se da potvrđuje da je ljudski rod bio stvoren da tu zanavijek ostane, 
da je to stanje istinska mladost svijeta i da je sav kasniji napredak očito isto 
toliko bio korak prema usavršavanju pojedinca koliko i prema oronulosti vr- 
ste." (J.- J. Rousseau, ibid., str. 55-56.) 

litova genijalna misao, nastavlja u 18. st. s Rousseauom, Diderotom i 
kasnijim dijalektičarima svoj historijski život. “Biti i izgledati postale 
su dvije posve različite stvari i iz toga razlikovanja proizašle su sjajna 
raskoš, prijetvorna himba i svi poroci koji ih prate. S druge strane, evo 
čovjeka koji je prije bio slobodan i nezavisan kako mnoštvom svojih pot- 
reba, pokorivši tako reći čitavu prirodu, a osim toga i sebi slične, pos- 
taje u stanovitom smislu rob, premda im je postao gospodar: bogataš 
ne može bez svojih slugu, siromahu je potrebna pomoć bogatih, a onaj 
osrednjih prilika još nije u stanju prolaziti bez njih. On, dakle, nepres- 
tano nastoji da ih pridobije za svoju sudbinu i nastoji, zaista ili naiz- 
gled, otkriti njihov probitak da radi za njegov.?5% 

Ideja o razvoju oruđa za proizvodnju kao osnovi čovjekova razvoja, 
ta bitna ideja za razumijevanje historije, što dolazi tek poslije kod 
Marxa do potpune racionalizacije i razrađenosti, u Rousseauu i drugim 
prosvjetiteljima toga vremena (naročito u Helvetiusu) ima svoje značaj- 
ne začetnike. Vlasništvo je za Rousseaua nastalo iz rada, a rad je na 
neki način i osnova zajednice. Samo je rad, prema njegovim riječima, 
davao rataru pravo na proizvod zemlje koju je obrađivao, a time i pravo 
na zemljište, što se iz trajnog posjedovanja lako pretvorilo u vlasništvo. 
Ali jednako tako taj isti rad, koji je bio potreban za proizvodnju težih i 
složenijih predmeta, koje čovjek nije mogao sam napraviti, bio je i raz- 
logom da je čovjek osjetio potrebu za drugim. “Ali od trenutka kada je 
čovjek osjetio potrebu za pomoći drugoga, kada je opazio da bi njemu 
samome bilo korisno da ima zaliha za dvojicu, jednakost je iščezla i po- 
javilo se vlasništvo, rad je postao nužda i prostrane šume pretvorile su 
se u ljupka polja koja je trebalo zalijevati ljudskim znojem i na kojima 
će se uskoro vidjeti kako s ljetinama klijaju i rastu ropstva i bijeda. Me- 
talurgija i agrikultura bile su vještine čije je otkriće pokrenulo tu veliku 
revoluciju. Za pjesnika su srebro i zlato, ali za filozofa željezo i žito 
civilizirali ljude i upropastili ljudski rod.?5! 

Kao pojedinac čovjek je napredovao i razvijao svoje sposobnosti, kao 
vrsta uglavnom je nazadovao. Poput tadašnjih utopijskih socijalista 
(Morelly, Mably), i Rousseau je u privatnom vlasništvu vidio uzroke svih 
zala čovječanstva, ali nije zaključivao poput njih da ga treba dokinuti. 
Jednako je tako poput Lockea i Barbeyraca postanak vlasništva teme- 
ljio na razvoju rada, ali ga nije, kao Locke, opravdavao. Svoju misao o 
pozitivnom i negativnom u razvoju civilizacije Rousseau je jasnije i od- 
ređenije formulirao u kasnijoj raspravi o društvenom ugovoru, iz koje 


50 J.- J. Rousseau, zbid., str. 58. Zar nije ovo misao, koja je kod Hegela u Fenome- 
nologiji duha postala slavna, misao o odnosu gospodara i sluge. 


51 J.- J. Rousseau, ibid., str. 56. 

se vidi da on nije odbacivao civilizaciju i čovjekov progres, ali nije bio 
ravnodušan prema popratnim negativnostima. “Prijelaz od prirodnog 
stanja u društveno stvorio je u čovjeku vrlo značajnu promjenu, zamje- 
njujući u njegovu ponašanju instinkt s pravednošću i pridajući njego- 
vim djelanjima moralnost koja im je prije nedostajala. I budući da je 
glas dužnosti naslijedio fizički poriv a pravo prohtjev, samo zato se čov- 
jek, koji je dosad pazio samo na sebe, našao prisiljen da djeluje po dru- 
gim načelima i da pita svoj razum prije nego što posluša sklonosti. Prem- 
da je u tom stanju lišen mnogih prednosti koje ima od prirode, on isto 
tako velike prednosti dobiva, njegove se sposobnosti uvježbavaju i raz- 
vijaju, ideje mu se proširuju, osjećaji oplemenjuju, sva njegova duša iz- 
diže se do te mjere da on mora, ako ga zloupotreba tog novog stanja 
nije srozala često i niže od onog stanja iz kojeg je izišao, bez prestanka 
blagoslivljati sretni čas koji ga je zauvijek iz njega izvukao i koji je od 
glupe i ograničene životinje stvorio razumno biće i čovjeka.??? 

Za razliku od drugih teoretičara društvenog ugovora, koje smo imali 
prilike upoznati u ovoj studiji, Rousseau je, kako vidimo, već u mnogo- 
me obogatio problematiku filozofije historije. Kod njega se nije radilo 
samo o tome da objasni postanak društvene zajednice iz društvenog 
ugovora i da se opredijeli za jedno društveno uređenje (država) koje bi 
optimalno odgovaralo ljudskim potrebama, nego je tu problematiku 
obogatio mnogim pitanjima i stavovima koji su za razumijevanje histo- 
rije od bitnog značenja. 

U daljnjim razmatranjima problematike društvenog ugovora i nas- 
tanka države Rousseau se već kreće stazama svojih prethodnika, iako i 
tu unosi neka svoja originalna mišljenja. Nastanak političkoga, građan- 
skog društva i države sagledavao je kao proturječan proces u kojemu 
se mijenjao i sam čovjek, stvarao nove svoje sposobnosti, bogatio svoje 
biće, ali jednako tako i gubio od prvobitne slobode, nepokvarenosti i 
sreće. 

Da bi ipak bolje riješio mnoge probleme koji su iskrsavali kad je ži- 
vio kao izolirani pojedinac, čovjek stvara sporazum s drugim ljudima 
kojim se organizira u zajednicu. Taj sporazum o zajedničkom životu, 
pravima i obvezama ujedno je i opća volja. Dok se god više sjedinjenih 
ljudi drži jednim tijelom, pisao je Rousseau u raspravi o društvenom 
ugovoru, oni imaju samo jednu volju s obzirom na zajedničke interese i 
dobrobit. Ta opća volja je ujedno i osnovni zakon koji obvezuje sve, a 


52. J.- J. Rousseau, Društveni ugovor, str. 104. Treba ipak spomenuti da je Rous- 
seau u svojim formulacijama o napretku i nazadovanju civilizacije oscilirao. 
Mogu se naći formulacije, neke sam i naveo, u kojima su njegovi pesimistički 
zaključci i stavovi jače naglašeni, posebno u poznim godinama svoga života 
kada su se pokazale i neke psihopatske karakteristike njegove ličnosti. 

iskazivanje te opće volje jest zapravo suverenost. Prema tome narod je 
suveren, a ne oni na koje je narod prenio dio svojih prava. Suveren na 
taj način nema “druge snage osim zakonodavne vlasti, on djeluje samo 
pomoću zakona", Uspostavljanje političkog tijela je ugovor između na- 
roda i vođa koje on sebi bira, ugovora kojim se obje stranke obvezuju 
na poštovanje zakona. “Budući da je narod, u pogledu društvenih od- 
nosa, sjedinio sve svoje volje u jednu, svi članovi kojima se objašnjava 
ta volja postali su time osnovni zakoni koji obavezuju sve pripadnike 
države bez izuzetka, a jedan od njih propisuje izbor i vlast magistrata 
zaduženih da bdiju nad izvršavanjem drugih. Ta se vlast proteže na sve 
što može očuvati ustrojstvo, ali ne i promijeniti ga." 

Društvenim ugovorom između naroda i vođa, jednog ili više njih, ove 
stranke se samo obvezuju na poštivanje zakona koji su ustanovljeni. A 
tvorac tih zakona je narod, i samo on može promijeniti i zakone i one 
koji ih primjenjuju. Narod dakle, stvarajući društveni ugovor i usta- 
novljujući magistrate, ne odriče se svoje slobode, jer “sloboda je najuz- 
višenije svojstvo čovjeka?*. Prema tome, čovjek se ne može odreći slo- 
bode jer bi to značilo odreći se svoje čovječnosti i nema ničega što bi to 
moglo nadomjestiti. Svaki takav ugovor koji bi se sklopio tako da s jedne 
strane postoji apsolutna vlast, a s druge bezgranični posluh — bezvri- 
jedan je. 

Proglašavajući narod suverenom, kao i tvorcem zakona, nasuprot 
dotadašnjim autorima i zastupnicima teorije suvereniteta po kojoj je 
vladar suveren (Bodin, Hobbes, Bossuet) — Rousseau je povukao i sve 
konzekvencije. Ako se oni koji upravljaju ogriješe o zakon, narod nije 
više obvezan slušati ih. “I zbog toga, budući da su magistratura i njezi- 
na prava bile osnovane samo na temeljnim zakonima, čim bi one bile 
povrijeđene, magistrati bi prestajali biti zakoniti, a narod ne bi bio više 
obavezan da ih sluša. A kako nije magistrat, već zakon ustanovljivao 
bit države, svatko se zakonito mogao vratiti u svoju prirodnu slobodu. 55 
U raspravi o društvenom ugovoru Rousseau je bio još odlučniji i jasni- 
Ji. Razmatrajući način kako se ustanovljuje vlada, zaključuje da čin ko- 
Jim se to obavlja “nije ugovor, već zakon, da nosioci izvršne vlasti nisu 


58 J.- J. Rousseau, zbid., str. 146. U istoj je raspravi to formulirao i na sljedeći na- 
čin: “Tvrdim, dakle, da se suverenost, zato što je ona samo izvršavanje opće 
volje, nikada ne može otuditi i da suveren, koji nije ništa drugo do kolektivno 
biće, može biti predstavljen samo samim sobom. Vlast se može dobro prenosi- 
ti, ali ne i volja." (Društveni ugovor, str. 107.) Vidi također str. 128 i 149. 

54. J.- J. Rousseau, Rasprava o porijeklu 1 osnovama nejednakosti među ljudima, 
str. 65. 

55 J.- J. Rousseau, ibid., str. 64. 


56 J.- J. Rousseau, ibid., str. 66. 

gospodari naroda, nego njegovi službenici, da ih on može postaviti i 
smijeniti kada mu se svidi, da oni i ne mogu ugovoriti, već da moraju 
slušati, i da, opterećujući se funkcijama koje im država nameće, oni is- 
punjavaju samo dužnosti građana i pri tome nemaju nikakva prava ras- 
pravljati o uvjetima. Kada se, dakle, dogodi da narod ustanovi nasljed- 
nu vladavinu, bilo monarhističku u jednoj porodici ili aristokratsku u 
jednom staležu gradana, on time ne prihvaća nikakve obaveze. On time 
daje privremeni oblik upravi, dok mu se ne svidi da je uredi drugači- 
je."%" Možemo samo zamisliti kako su djelovale ove misli na cjelokupan 
treći stalež u predvečerje revolucije! 

Kad je Rousseau došao do takvih stavova i zaključaka, onda za nje- 
ga i nije bilo toliko presudno pitanje oblika vladavine. On se priklanja 
mišljenju da oblici vladavine ovise o različitim okolnostima, tako da su 
jedni najbolji u određenom slučaju, a najgori u nekom drugom, kako je 
pisao u raspravi o društvenom ugovoru. Isto tako drži da oblici vlada- 
vine ovise i o veličini države. “Ako u različitim državama broj vrhovnih 
magistrata mora biti u obrnutom omjeru od broja građana, općenito go- 
voreći proizlazi da demokratska vladavina odgovara malim državama, 
aristokratska srednjim, a monarhija velikim." Ali, ako je Rousseau 
ustanovio da je svrha svakoga zakonodavnog sistema sloboda i jedna- 
kost, onda se on kudikamo više opredjeljuje za demokratski oblik vla- 
davine od bilo kojega drugog. 

Svim ovim nije iscrpljeno bogatstvo Rousseauovih razmišljanja, ali 
je dana srž njegovih koncepcija o historiji i problemu vlasti. Nijedna teo- 
rija društvenog ugovora dotad nije imala neposredno toliko utjecaja na 
historijski proces kao što je imala Rousseauova. Razlog je bio očit i jed- 
nostavan. Hobbesovo opredjeljivanje za apsolutizam države nije moglo 
imati toliko snažno djelovanje u vremenu kad je građanstvo već osigu- 
ravalo parlamentarni oblik vladavine i ustavom ograničavalo vlast su- 
verena; Lockeov je koncept ustavne monarhije već u engleskoj historiji 
postao stvarnost kao i građanski tipovi vladavine u slučaju Nizozem- 
ske i Spinozinih shvaćanja. Jedino su u slučaju Rousseaua koncepcije 
slobode, suvereniteta, društvenog ugovora i ovisnosti magistrata, dakle 
državnih upravnih organa, o općoj volji, tj. narodu — prethodile revolu- 


57 J.- J. Rousseau, Društveni ugovor, str. 152. 
58 J.- J. Rousseau, ibid., str. 133. 


59 “Zapravo, što o tome više razmišljamo, sve više u tome nalazimo razliku izme- 
đu slobodnih i monarhističkih država. U prvima se sve upotrebljava na javnu 
korist, u drugima su zajedničke i pojedinačne snage obrnute, te jedna jača 
slabljenjem druge. Konačno, namjesto da vlada podanicima, da bi ih učinio 
sretnima, despotizam ih srozava u bijedu da bi njima ovladao." (Društveni ugo- 
vor,str. 141.) 

cionarnim zbivanjima u Francuskoj. Te ideje bile su zajedničke svim 
enciklopedistima, a Rousseau ih je prvi najsvestranije i najtemeljitije 
razradio. One su u potpunosti odgovarale težnjama i zahtjevima trećeg 
staleža, osobito njegovim plebejskim i radikalnim intelektualnim sloje- 
vima, koji su zapravo i doveli revolucionarna zbivanja do usijanja. 

Njegove ideje o suverenosti, slobodi i jednakosti preuzete su tokom 
revolucije u Deklaraciji o pravima čovjeka i građanina. Njegovi posmr- 
tni ostaci preneseni su uz velike počasti u Panteon 1794. god., njego- 
vim su se mislima koristili revolucionari i u stvaranju Ustava 1793. god., 
a jakobinski kult vrhovnog bića neposredno je bio inspiriran Rousseauo- 
vim shvaćanjima. 


A.R.J. Turgot 


Treći veliki predstavnik francuskog prosvjetiteljstva, koji je također 
veoma važan za filozofskohistorijsku problematiku, jest Anne Robert 
Jacques Turgot (1727-1781), također iz plemićke obitelji škotskog po- 
rijekla, koja se za vrijeme križarskih ratova naselila u Normandiji. Stu- 
dirao je filozofiju, teologiju, historiju i državne znanosti, a od 1750. do 
1776. radi u državnoj službi. Napuštajući teologiju na Sorbonni, svo- 
jim je prijateljima priopćio da nije mogao podnijeti “da cijeli svoj život 
nosi na licu masku". Godine 1761. postaje intendant generaliteta u Li- 
mogesu, a 1774, nakon smrti Luja XV, kada je državna blagajna ostala 
prazna i s dugom od 1600 milijuna livri, sve nade su bile usmjerene pre- 
ma Turgotu. Tada postaje generalni kontrolor koji je pod sobom imao 
ne samo financije i porezni sistem nego i nadzor nad poljoprivredom, 
trgovinom, obrtom, prometom i cijelom upravom u provincijama. U 
vezi s radikalnim reformama koje je predlagao dolazi ubrzo u sukob i s 
plemstvom i s malograđanstvom i činovništvom, te ga Luj XVI, nakon 
Turgotova neslaganja da se zbog velikih troškova pomaže borba Ame- 
rikanaca protiv Engleza, otpušta. 

Kao prijatelj najvažnijih prosvjetitelja i suradnik u Enciklopediji, do 
njezine privremene zabrane, Turgot je bio osobito pod utjecajem Lo- 
ckea, Rousseaua i Condillaca, ali i tadašnjih fiziokrata, naročito F. 
Quesnaya i J. C. M. V Gournaya, te je i napisao nekoliko znamenitih 


60  “Dogme građanske religije moraju biti jednostavne, malobrojne, točno izložene, 
bez objašnjenja i komentara. Evo pozitivnih dogmi: postojanje svemogućeg, ra- 
zumnog, dobrotvornog, dalekovidnog i stvarajućeg božanstva, zagrobni život, 
sreća pravednih, kažnjavanje opakih, svetost društvenog ugovora i zakona. Sto 
se tiče negativnih dogmi, ograničio bih se na samo jednu; a to je nesnošljivost. 
Ona je jedan od kultova koje smo odbacili." (Društveni ugovor, str. 174.) 

radova iz područja ekonomije. Za vrijeme boravka na Sorbonni napisao 
je tri manja rada: jedan o koristi što ga je kršćanstvo donijelo ljudskom 
rodu, u kojemu ne zastupa tako negativno i jednostrano gledanje na kr- 
šćanstvo poput nekih drugih prosvjetitelja, te rad o progresu ljudskog 
uma i o univerzalnoj historiji. Prvi je rad njegovo predavanje na Sor- 
bonni pod naslovom Tableau philosophique des progres succesifs de 
lesprit humain (1750), a drugi Plan de deux discours sur lhistoire uni- 
verselle (1751). Navedena su dva djela posebno važna za našu tematiku, 
a nastala su tokom studija Bossuetova djela o univerzalnoj historiji. 

Ovi mali, ali iznimno vrijedni radovi nastaju dakle polovinom 18. 
stoljeća upravo u godinama kada započinje izlaziti Enciklopedija. Ali, 
do tog vremena u Francuskoj, a i drugdje, kako smo već vidjeli, značaj- 
nih djela ili koncepata (osim Vica) o filozofiji historije nije bilo. Teorije 
društvenog ugovora imale su više veoma važnu socijalno-političku funk- 
ciju i djelovanje nego što su bile teorijski razraden koncept filozofije 
historije. Montesquieu je u svojim djelima implicitno tretirao neke filo- 
zofsko-historijske probleme, Voltaire je već radio na svom velikom Ese- 
ju (Raspravi o običajima itd.), neke dijelove sporadično objavljuje, a u 
cjelini djelo izlazi tek 1756, tako da Turgotu, koji je bio više od trideset 
godina mladi od Voltairea, pripada počasno mjesto. Analiza navedenih, 
zapravo tek nacrta, koji zajedno imaju samo sedamdesetak stranica, 
pokazat će da je riječ o tako genijalnim uvidima i sintezama koji su i u 
filozofskoj literaturi u ovako jezgrovitu obliku veoma rijetki. 

Treba još jednom naglasiti da do tog vremena niti postoji disciplina 
pod nazivom filozofija historije, niti su, prema tome, napravljena jasna 
razgraničenja u filozofskoj problematici. Taj je proces završen tek kod 
Fichtea i Hegela, a kod francuskih se mislilaca u 18. stoljeću filozofsko- 
historijska problematika tretira gotovo uvijek u sklopu socijalnofilozof- 
ske, političkofilozofske, antropološke i historijske problematike. To smo 
već vidjeli i kod Montesquieua, a vidjet ćemo i kod Helvetiusa. Ta je 
problematika tada obuhvaćala mnogo šire područje problema nego što 
se poslije pod filozofijom historije podrazumijeva, a Turgot je to najsa- 
žetije formulirao kada pokazuje što je historija “u očima filozofa." “Ta- 
ko Univerzalna historija obuhvaća razmatranje postupnih napredaka 
ljudskog roda i pojedinosti uzroka koji su tome doprinijeli. Prve počet- 
ke čovjeka; stvaranje, miješanje nacija; porijeklo, revolucije vladavina; 
razvoj jezika, fizike, morala, običaja, znanosti i umjetnosti; revolucija 
koje su uzrokovale smjene carstava, nacija, religija; ljudski rod koji je 
uvijek jednak u tim preobražajima, kao i morska voda u olujama, i ko- 
račajući stalno prema svom usavršavanju. Razotkriti utjecaj općih i nuž- 
nih uzroka, kao i posebnih uzroka i slobodna djelovanja velikih ljudi, i 
odnos svega toga prema konstituciji čovjeka; pokazati pobude i me- 

haniku moralnih uzroka s obzirom na njihove posljedice: eto što je his- 
torija u očima filozofa. Ona se oslanja na geografiju i kronologiju, koje 
mjere razmak vremena i mjesta.?$! 

Kako vidimo, neki bitni problemi filozofije historije, koje i do danas 
tretiramo u tom filozofskom sklopu, sadržani su u ovim Turgotovim 
konsideracijama. Neke od njih ćemo jače naglasiti i izdvojiti, a druge, 
koje danas pripadaju drugim područjima istraživanja, samo spomenuti. 
Ali i u ovom slučaju, kako ćemo vidjeti, filozofskohistorijska razmatra- 
nja ne mogu biti potpuna i cjelovito dovoljno teorijski zasnovana, ako 
nisu ukotvljena u temeljnu filozofsku problematiku. 

Turgot je, kao i mnogi njegovi tadašnji prijatelji enciklopedisti, bio 
deist. Cijeli univerzum pokazuje da postoji neko prvo biće. “Vidim pos- 
vuda znak Božje ruke."% Ali, kao i u svih ostalih deista, Voltairea, 
Rousseaua, d'Alemberta i dr., i ovo božanstvo mnogo više sliči na Epiku- 
rova boga intermundija, nego na bilo kojega drugog iz religije. Historija 
je tako posebna objektivna realnost u kojoj djeluje i priroda s njezinim 
raznim fenomenima, ali ponajprije čovjek koji je i stvara. Fenomeni pri- 
rode, podvrgnuti konstantnim zakonima, zatvoreni su u krugu uvijek 
istih zbivanja, promjena i revolucija. Razvoj čovjeka, naprotiv, “pruža 
iz stoljeća u stoljeće uvijek različiti prizor. Razum, strasti, sloboda stal- 
no proizvode nove događaje: sva razdoblja su povezana jedna s drugi- 
ma slijedom uzroka i posljedica koji povezuju sadašnje stanje svijeta sa 
svima onima koji su mu prethodili. Proizvoljni znakovi jezika i pisma, 
dajući ljudima sredstvo da si osiguraju posjedovanje svojih ideja i da ih 
saopćavaju drugima, stvorili su od svih pojedinačnih spoznaja jedno 
zajedničko blago koje jedna generacija prenosi na drugu, kao i nasljed- 
stvo koje se stalno povećava otkrićima svakog stoljeća; a ljudski rod, 
promatran od njegova nastanka, u očima filozofa jedna je golema cje- 
lina koja ima, kao i svaki individuum, svoje djetinjstvo i svoja napre- 
dovanja. 

To stajalište cjeline, povezanosti niza fenomena i ljudskih aktivnos- 
ti, od filozofskih, znanstvenih, umjetničkih do političkih i ekonomskih, 
značajni je teorijski novum što ga Turgot mnogo određenije i jasnije 
uvodi u filozofska i teorijska razmatranja i od Montesquieua i od Vol- 
tairea. Osim toga, ne smije se previdjeti posljednji dio rečenice u kojoj 
Turgot govori o djetinjstvu ljudskog roda, ali ne više i o starosti i o 


61 A. R.J. Turgot, Plan de deux Discours sur l'histoire universelle, Oeuvres de 
Turgot, Pariz, 1913, str. 276-277. 


62. A.R.J. Turgot, ibid., str. 277. 


63 A.R.J. Turgot, Tableau philosophique des progres succesifs de Vesprit humain, 
ibid., str. 215. 

propadanju, poput većine dotadanjih mislilaca koji su zastupali cikličku 
teoriju razvoja, nego govori o djetinjstvu i napredovanju, progresu. Raz- 
vojno, evolutivno, današnjim rječnikom dijalektičko gledanje na histo- 
riju, od Turgota pa nadalje postaje jedan od bitnih akvizita filozofije. 
To ne znači, naravno, da Turgot nije vidio i razdoblje propadanja, de- 
kadencije u pojedinih naroda. “Napredovanja, iako nužna, pomiješana 
su s čestim dekadencijama, događajima i revolucijama koji ih prekida- 
ju.?% Ali, s obzirom na cjelinu historije, njezina bitna razlika od prirode 
je da se razvija prema višim, razumnijim i humanijim oblicima. “Ljudi, 
poučeni iskustvom, postaju humaniji.?$# 

Poput ostalih enciklopedista, i Turgot je držao da je razvitak ljud- 
ske spoznaje, ljudskog duha, ne jedini, ali bitan faktor za razumijeva- 
nje razvoja čovjeka i njegove historije. A ljudski duh, naše ideje potječu 
od naših osjeta. Locke i Condillac su i u Turgota glavni teorijski i filo- 
zofski putokaz u tumačenju ljudske svijesti. “Osjeti su jedini izvor nje- 
govih (čovjekovih, P V) ideja? 

Čovjek je dakle stavljen od stvoritelja u središte vječnosti i besko- 
načnosti, ima nužne odnose s mnoštvom stvari i bića, a preko osjeta do- 
lazi do spoznaje i njihove i svoje egzistencije, kao i njihovih osobina i 
naravi. A budući da se radi o istim organima, istim osjetima i istom 
univerzumu, ljudi su imali iste ideje, iste potrebe i ista djela. Ali, ako je 
priroda svuda ista, kao i ljudske istine i zablude, zašto svi ne koračaju 
istim korakom po tom zacrtanom putu, pita se Turgot. Odgovor nalazi 
u tome što priroda nije dala svakom čovjeku jednake darove, nekima je 
dala obilje talenta, što je drugima uskratila. “Okolnosti razvijaju te ta- 
lente ili ih zastru mrakom; i, radi beskonačne različitosti tih okolnosti, 
rađa se nejednakost razvoja nacija.?$7 


64 A.R.J. Turgot, ibid., str. 303. 
65 A.R.J. Turgot, ibid., str. 284. 


66 A.R.J. Turgot, Plan des deux Discours su rl'histoire universelle, str. 220. Isto 
to je u istoj godini pisao i d'Allembert: “Sva naša neposredna saznanja svode 
se na ona koja dobijamo preko čula, iz čega proizlazi da upravo našim osjeti- 
ma imamo da zahvalimo za sve naše ideje." (Dalamber, Uvodna rasprava u En- 
ciklopediji, Beograd, 1955, str. 4) 


67 A.R.J. Turgot, ibid., str. 217. Turgot zato posebno naglašava ulogu genija u 
razvoju pojedinih naroda: “Genij je raširen u ljudskom rodu gotovo kao zlato 
u rudniku. Sto je više rude, dobivate više metala." (Turgot, Tableau philosop- 
hique, etc., str. 302) U primitivnom, nerazvijenom stadiju razvitka genij nema 
mnogo prednosti pred drugima. Ali čim je čovječanstvo izašlo iz tih uskih ok- 
vira prvobitnih potreba, “okolnosti koje su omogućavale geniju da se razvije, 
kombinirane s takvim koje su mu pružale takvu činjenicu, takvo iskustvo koje 
su hiljade drugih mogle vidjeti a da ih ne iskoriste, ubrzo su unijele bilo kak- 
vu nejednakost" (Turgot, ibid., str. 303). 

Uloga dakle, važnih, velikih i genijalnih ličnosti je i za Turgota, kao 
i za mnoge mislioce prije njega, od presudne važnosti za razumijevanje 
historijskog progresa. 

U tim još nerazvijenim razdobljima čovjekova historijskog postoja- 
nja čovjek još nema razvijen misaoni, a time i jezični aparat. “Prve in- 
dividualne ideje su dakle nužno kolektivne u odnosu na dijelove od ko- 
Jih su sastavljene; nikada analiza ljudskih djela nije mogla, niti će moći, 
biti dovedena do posljednjeg stupnja; nema, pravo govoreći, jednostav- 
nih ideja."# Različiti elementi i uzroci mogu biti analizirani do izvjesne 
granice koja nam je poznata. A analize prvih ljudi nisu išle tako daleko. 
Velike količine ideja bile su dijeljene prema tome kolika je bila različi- 
tost fenomena i potreba. Ljudske su potrebe relativne u odnosu prema 
toj količini; anatomija plodova je beskorisna s obzirom na prehranu. 
“Ideje su jezik i pravi znakovi pomoću kojih mi spoznajemo egzistenciju 
vanjskih objekata. 

Tako se počelo davati imena s obzirom na postojeću masu objekata i 
iskustava. Ideje, kao znaci vanjskih objekata, ne reprezentiraju ih ni- 
kako sasvim točno. Jedan hrast sliči brijestu, i odatle ideja drveta. Ja 
nemam ideju drveta koje nije ni hrast ni brijest, nego imam ideju koja 
me upozorava na egzistenciju jednog drveta, a da mi ne kaže je li ovo 
ili neko drugo drvo. To je porijeklo apstrakcije. 

Ista je stvar i sa znakovima jezika. Ispočetka su označavali određe- 
ni objekt, a poslije, aplikacijom na mnoge objekte, postaju opći. Zatim 
su se razlikovale različite okolnosti, te su se zbog jasnoće davala imena 
raznim načinima postojanja različitih objekata. Tako se u razvoju jezika 
prvo pojavljuju imena supstancije, a zatim načina njezina postojanja i 
odnosa. Vidi se da se “ideje umnožavaju proporcionalno usavršavanju 
jezika. Riječi koje su izražavale afirmaciju, negaciju, suđenje, egzisten- 
ciju, posjedovanje, postale su veza svih naših rasudivanja.?"" 

Turgotova genijalnost pokazuje se upravo u tome što je njegov pro- 
nicljiv duh stvari i pojave gledao u cjelini i međusobnim odnosima i ovis- 
nosti. Poput d'Alemberta ni on nije obraćao pažnju samo na jednu stra- 
nu, na jedne uzroke, nego je pokušavao pojedine historijske pojave, bez 
obzira na to koliko mu je to uspijevalo u tom vremenu i s takvim is- 
kustvima, shvatiti u njihovoj kompleksnosti. I na ovom području, kada 
konstatira da se “ideje usavršavaju proporcionalno usavršavanju jezi- 
ka", on isto tako dovodi i razvoj jezika u odnos prema razvoju ideja. 
“Ideje prvih ljudi su bile ograničene na osjetilne objekte, i zato su i nji- 


68 A.R.J. Turgot, zbid., str. 299. 
69 A.R.J. Turgot, ibid., str. 299. 
70 A.R.J. Turgot, ibid., str. 300. 

hovi jezici bili ograničeni da ih označe. Gomila apstraktnih i generalnih 
ideja, još uvijek nepoznatih velikom broju naroda, bila je djelo vremena, 
pa je prema tome trebalo mnogo vremena da se dođe do poznavanja 
umjetnosti rasuđivanja.?7! 

Red objekata koji su prvi bili označeni u jezicima bio je isti posvuda, 
kao i prve metafore, prve apstraktne ideje. Ali u stalnoj upotrebi jezika 
moralo je doći, zbog različitih kombinacija ideja, do potrebe novih zna- 
kova da bi se označile nove veze i nove nijanse među našim idejama. I 
jezik i naše spoznaje danas su već daleko od tih barbarskih vremena. 
Razvoj jezika, naših ideja i znanosti veoma je velik. Tom razvoju nije 
pridonosilo samo naše promatranje nego i različite potrebe. Isprva su 
se zvijezde samo promatrale očima, horizont je bio prvi instrument, a 
lunisolarna godina model raspodjele kruga na tristo šezdeset stupnjeva. 
Ali “navigacija je napokon prisilila da se usavrši astronomija, i naučila 
da se usporedi s geografijom.""* Jednako je tako potreba da se mjere 
polja urodila nastankom prvih elemenata matematike. A generalni prin- 
cipi su djelo vremena. Zato se mislilo da je najljepši red onaj kad iz jed- 
noga principa proizlazi gomila posljedica. Nije se vidjelo da je taj red, 
tobože prirodan, zapravo sasvim arbitraran. Da su u geometriji npr., 
gdje se izražavaju opći odnosi tijela, ti odnosi recipročni. Da se “isto 
tako može zaključiti princip iz posljedice, ili posljedica iz principa: jed- 
nadžba elipse se može dobiti iz njene konstrukcije, kao i njena kon- 
strukcija iz njene jednadžbe.? 7 

I tako imamo različite vrste spoznaje. Jedne se sastoje u “čistim 
kombinacijama ideja, kao apstraktne matematike. Druge se vezuju na 
vanjske objekte, ali zahvaćaju, tako reći, samo površinu i njihove utis- 
ke na nas; takva je poezija, takve su umjetnosti ukusa. Druge napokon 
imaju kao objekt samu egistenciju stvari. One sežu od posljedica do uz- 
roka, od osjeta do tijela, od sadašnjeg na prošlost, od vidljivih do nevid- 
ljivih tijela, od svijeta do božanstva.“ 

Razvoj jezika i ideja utječe na razvoj nacija, ali je isto tako i njihov 
proizvod. Barbarstvo izjednačuje ljude, i u to vrijeme oni koji se rode 
kao talenti ili geniji nailaze na gotovo iste prepreke, ali i iste moguć- 
nosti i sredstva. Ali, društva se postupno stvaraju; mržnje i gramzivosti 
naroda, osobito izražene u barbara, dovode do niza ratova, pustošenja 


71 A.R.J. Turgot, ibid., str. 304. 


72. A.R.J. Turgot, ibid., str. 305. Na ovim mjestima govori Turgot i o porijeklu 
glazbe, plesa, poezije u prirodi čovjeka. On ih tumači iz suštine društvenih od- 
nosa, jer je čovjek određen da živi u društvu i da prema tome i iskazuje svoja 
različita afektivna stanja u tim odnosima (str. 305-306). 


73 A.R.J. Turgot, ibid., str. 310. 
74. A.R.J.turgot, ibid., str. 308. 

i miješanja naroda, njihovih običaja i jezika. Stvaraju se i zajednički je- 
zici za više naroda; oni postaju njihova veza, kao što ih dijele od osta- 
lih, kao što se dijele i na klase. Obradivanje zemlje fiksira pojedine 
zajednice i stvara mogućnosti viška sredstava za život. To ima kao pos- 
ljedicu da se mogu za pojedine radove upotrebljavati drugi ljudi, zarob- 
ljenici npr., što je uzrok pojave ropstva. Tada se stvaraju i gradovi, tr- 
govina, razne vrste vještina, podjela rada i profesija, različitost odgoja 
pa prema tome i nejednakost uvjeta života i razvoja. Fenomen slobod- 
nog vremena koristi genijalnim ljudima koji, oslobođeni tereta primar- 
nih potreba, izlaze iz uskih sfera egzistencije i usmjeravaju sve svoje 
snage na kulturu umjetnosti. S genijem se razvijaju i strasti, ambicije 
se umnažaju, politika im pruža sve veće mogućnosti iskazivanja. Pob- 
jede imaju trajnije posljedice, stvaraju se carstva kojih zakoni, običaji, 
vladavina različito utječu na duh čovjeka, postaju izvjesni opći odgoj za 
nacije i uzrokuju među narodima iste razlike kao što to postiže i odgoj 
među ljudima. 

Mnogo je tu ideja nabačeno, a o nekima Turgot i podrobnije govori, 
kako ćemo vidjeti, u daljnjim svojim razmatranjima. Upozorimo najprije 
na uočavanje psiholoških momenata, ambicija, strasti, bez kojih tako- 
đer ne možemo razumjeti štošta i veliko i dramatično u ljudskom raz- 
voju. Tematika strasti, kojoj su nešto kasnije Helvetius i još kasnije He- 
gel posvetili toliko vrijednih stranica, u Turgota je već jasno uočena i 
postavljena kao problem, bez kojega ne možemo razumjeti burna zbi- 
vanja historije. Opisujući ratovanja i ulogu vojskovođa, koji su jedini 
znali smisao svih tih pokreta pojedinih rodova vojske, Turgot zaklju- 
čuje da su “strasti umnožavale ideje, proširivale spoznaje, usavršavale 
duh u nedostatku razuma čije vrijeme još nije bilo došlo i koji bi bio ma- 
nje moćan da je ranije zavladao.?"* 

Razum i pravda bi u tom razdoblju samo sve fiksirali i ljudski bi rod 
ostao u stadiju osrednjosti. Ali burne i opasne strasti postale su prin- 
cip akcije, a time i napretka. Postoje blage strasti koje su uvijek nužne 
i koje se sve više razvijaju što se čovječanstvo više usavršava. Ima ih 
žestokih i strašnih, kao što su mržnja, osveta, koje su u razdoblju bar- 
barstva više razvijene. “I one su prirodne, pa prema tome i nužne: nji- 
hove eksplozije dovode do blagih strasti i poboljšavaju ih. Isto tako kao 
što je žestoka fermentacija neophodna za pravljenje dobrih vina." 

Drugi važan problem koji Turgot nabacuje jest ovisnost razvoja druš- 
tva u cjelini o njegovu životu, proizvodnji. I u toj je problematici Turgot 


75 Vidi Turgot, Tableau philosophique etc., str. 217-218. 
76 A.R.J. Turgot, Plan de deux Discours etc., str. 283. 
77. A.R.J. Turgot, ibid., str. 284. 

jedan od pionira dubljeg sagledavanja historijskog razvoja i pokretačkih 
snaga tog razvoja. I prije Helvetiusovih genijalnih uvida u materijalne 
snage razvoja i kritike geografske teorije, Turgot veoma jasno uočava 
njezinu ograničenost i nedostatnost. Misleći na Montesquieua kada pi- 
še da se pokušavalo razlike među narodima protumačiti utjecajem raz- 
ličitih klimatskih stanja, napominje da su takvi zaključci prenagljeni i 
pretjerani. Oni su demantirani “iskustvom, jer u istim klimama narodi 
su različiti, kao što u klimama koje su veoma malo slične nalazimo tako 
često isti karakter i isti duh." Turgot nije u potpunosti odbacivao “fi- 
zičke uvjete", ali je držao da oni samo djeluju na skrivena načela koja 
pridonose formiranju našeg duha i našega karaktera, a ne na rezultate 
koje mi vidimo. Mi zato imamo pravo da evaluiramo njihov utjecaj tek 
nakon što smo iscrpili objašnjenja moralnih uzroka. 

Razmatrajući problem razvoja čovjeka, Turgot pretpostavlja da se 
prvobitni čovjek, bez hrane i usred šuma, morao ponajprije brinuti kako 
će se prehraniti. Lov je bio prvo njegovo zanimanje te je to “I'etat des 
chasseurs'", lovački stadij društvenog razvitka. I u tom stadiju on je vo- 
dio i borbe među sobom, pri čemu su se pojedine zajednice mogle uje- 
dinjavati, pogotovo ako su imale iste ili slične jezike ili običaje. Ratne 
zarobljenike su velikim dijelom i adoptirali da bi nadomjestili izgublje- 
ne i poginule, kao što je slučaj kod divljaka u Americi. U tom razdoblju 
dolazi i do pripitomljavanja onih životinja koje su bile za to pogodne, te 
na taj način nastaju “les peuples pasteurs", pastirski narodi. Njihovo 
je bogatstvo bilo veće i javlja se duh vlasništva. I na tom stadiju posto- 
je borbe pojedinih grupa ili lovaca ili pastira za prisvajanje stada koja 
već daju višak hrane. Pobijeđeni nisu morali više biti niti ubijani niti 
adoptirani, nego korišteni za rad sa stadima. To su počeci ropstva. “I 
kako pobijeđeni nisu mogli pobjeći a da ne umru od gladi, slijedili su 
sudbinu životinja i postali robovi pobjednika, koje su hranili čuvajući 
njihova stada.?"? 

Gospodari u pastirskim zajednicama imali su tako više vremena da 
se pozabave drugim poslovima i da zadovolje druge želje i potrebe. Jed- 


78 A.R.J. Turgot, ibid., str. 304. 


79 A. R.J. Turgot, ibid., str. 280. I na drugom je mjestu slično pisao: “Pastiri su 
počeli upoznavati ropstvo. Oni koji su stekli stada primorani su, da bi mogli 
poduzimati nove ekspedicije, sačuvati one koji čuvaju stada. Zemljoradnici su 
još dalje razvili ropstvo. Oni su imali, da bi upotrijebili robove, raznovrsnije 
službe, zamornije radove i, u mjeri u kojoj su se običaji gospodara civilizirali, 
ropstvo je postalo teže i više ponižavajuće, jer je nejednakost postala veća. Bo- 
gati su prestali raditi, robovi su postali luksuz i roba; i sami roditelji prodava- 
li su svoju djecu. Ali najveći broj robova bio je uvijek od onih koji su bili za- 
robljeni u ratu, ili koji su bili rođeni od roditelja robova" (Turgot, ibid., str. 
295). 

nako se tako sele za pašom, što dovodi do sukobljavanja i sjedinjavanja 
s drugim narodima. Težnja za plijenom goni te horde barbara, sa svo- 
jim vođama na čelu, po širokim prostranstvima, i te plime i oseke nji- 
hovih bujica čine njihovu historiju. Ime dominantnog naroda postaje 
zajedničko i za ostale, pa tako imamo Perzijance, Kelte, Teutone, Cim- 
bre, Germane, Skite, Hune, Turke, Arape itd. 

Prirodne prepreke, mora, rijeke i gorski lanci, bile su često prepre- 
ka bržeg širenja manjih grupacija; one ostaju i miješaju se s drugima, 
običaji i jezici postaju u mnogome slični. Ti pastirski narodi, koji su naišli 
na plodna zemljišta, prelaze “a Petat de laboureurs", na zemljoradnju. 

Zemljoradnički narodi nisu osvajači, jer ih rad na zemlji i suviše zao- 
kuplja; ali, bogatiji od drugih morali su se braniti od presezanja dru- 
gih. Osim toga, “zemlja hrani kod njih mnogo više ljudi nego što ih je 
potrebno za obrađivanje. Odatle dokoni ljudi; odatle gradovi, trgovina, 
sve vrste korisnih vještina i jednostavnih zadovoljstava; odatle mnogo 
brži progres u svemu, jer sve slijedi opći hod duha; odatle veća vještina 
u ratu nego što je imaju barbari; odatle podjela zanimanja, nejednakost 
ljudi, ropstvo koje je postalo domaće, podčinjavanje najslabijeg spola, 
uvijek povezano s barbarstvom, povećavajući njihovu surovost zbog 
uvećavanja bogatstva. Ali u isto vrijeme rađa se produbljenije istraži- 
vanje vladavine. 

U takvim situacijama jačaju ambicije, duhovni progres se širi, i nas- 
taje mnoštvo oblika vladavine. Prvi su oblici bili posljedica i djelo rata, 
i pretpostavljali su vladavinu jednog. Ne treba vjerovati da su ljudi ikad 
slobodno pristali na gospodara; ali su često pristali da priznaju vođu ili 
poglavicu. U tom kontekstu Turgot se ukratko osvrće na razne oblike 
vladavine: despotizam, monarhiju i demokraciju.?' Jednako tako uka- 
zuje na ulogu razvoja ljudskog duha, znanosti i umjetnosti, koje dovodi 
u vezu i s razvijenijim oblicima života, slobodnim vremenom kojim su 
ljudi na stupnju robovskog društva raspolagali, kao i mnoštvom razli- 
čitih potreba u svakodnevnom životu. 

U početku su ljudi objašnjavali razne prirodne fenomene prema svo- 
Jim iskustvima; nepoznate pojave su zato pokušali protumačiti da ih 
stvaraju također neka bića poput čovjeka, ali nevidljiva i moćnija od nje- 
ga. Antropološko objašnjenje nastanka religioznih predodžbi, koje još 
postoji u antici, nalazimo i u Turgota. Posvuda su prvi ljudi vidjeli samo 
svoju sliku, transformiranu u beskonačnost, te su svi objekti prirode 
imali svoje bogove oblikovane po modelu čovjeka, sa svim manama 1 vr- 
linama. Predrasude su bile goleme i jedini bog koji je bio dostojan da 
80 A.R.J. Turgot, ibid., str. 282. 

81 Vidi Turgot, ibid., str. 286-287. 

ga se obožava bio je poznat samo u jednom kutku zemlje i narodu koji 
je za to bio izabran. Ali, ako se ostalo u tim granicama, ako se nije imalo 
smisla za razvoj znanosti, unutar religije nije se moglo doći do znatnijeg 
razvoja. Jer, što se “manje zna, manje se sumnja; što se manje otkrilo, 
manje se vidi što je ostalo da se otkrije."** A kad Turgot daje sintetič- 
ku sliku razvoja ljudskog duha i odnosa od stare Grčke do najnovijeg 
vremena Louisa XIV, pokazuje s jedne strane sveopću dekadenciju koja 
se očitovala u dezintegriranim feudalnim posjedima, s propadanjem 
gradova, trgovine i velikih dostignuća ljudskog duha u grčko-rimskom 
razdoblju. U takvim okolnostima Turgot, nasuprot vladajućim mišlje- 
njima francuskih prosvjetitelja o mračnomu srednjem vijeku i Katolič- 
koj crkvi kao izvoru svih zala, predrasuda i neznanstvenih izmišljotina, 
pokazuje veću uravnoteženost i širinu sagledavanja. “U gotovo total- 
noj propasti pismenosti, vi ste jedini (sveta religija, P V) još obrazovali 
pisce koje je poticala želja da pouče vjernike ili da odbiju napade nepri- 
jatelja vjere; a kad je Evropa postala plijen barbara, vi ste jedini ukro- 
tili njihovu divljinu; vi ste jedini nastavili s razumijevanjem uništeno- 
ga latinskog jezika; vi ste nam jedini prenijeli kroz tolike vjekove duh, 
ako smijem tako reći, tolikih velikih ljudi toga jezika; i očuvanje blaga 
ljudskih spoznaja spremnih da propadnu, jedna je od vaših zasluga. 

Jednako je tako Turgot, nasuprot razumljivu općem negativnom od- 
nosu novovjeke filozofije prema Aristotelu, kojega je skolastika prihva- 
tila kao osnovu svoje filozofije, znao samostalno i bez predrasuda ne 
samo priznati Aristotelov genij nego i ustvrditi da je to bio “najobuh- 
vatniji um, najdublji, zaista najveći filozof cijele antike, koji je prvi do- 
nio baklju egzaktne analize u filozofiji i umjetnostima. I razotkrivši 
principe istinitosti i pobude osjećanja, on je podvrgao konstantnim pra- 
vilima hod razuma i sam zanos genija.??* 

Već smo bili naglasili njegov duboke i lucidne opservacije o povezanos- 
ti razvoja ljudskog duha, znanosti i umjetnosti sa stanjem i razvojem 
ostalih strana historijskog života: materijalnom, proizvodnom, politič- 
kom. Tako je u analizi razvoja ranih društava, od lovačkih do agrarnih, 
već bio ustvrdio da su ova posljednja bila brojnija i da su zbog upravlja- 
nja radovima imala potrebu “za više pozitivnih spoznaja, te su nužno 
imala i mnogo veći napredak. 5 

Jednako tako, govoreći o dekadenciji društva tijekom srednjega vi- 
jeka, naglašava da su se ipak u krilu toga barbarstva rađale klice novih 


82 A.R.J. Turgot, Tableau philosophique etc., str. 21. 
83 A.R.J. Turgot, ibid., str. 228. 
84 A.R.J. Turgot, ibid., str. 224. 
85 A.R.J. Turgot, Plan de deux Discours etc., str. 308. 

znanosti i umjetnosti. A za to su bili najzaslužniji upravo gradovi, dakle 
novo građanstvo, jer su “gradovi kod svih civiliziranih naroda po svojoj 
prirodi središta trgovine i društvenih snaga", Gradovi se razvijaju 
protežirani i od pojedinih vladara, koji su na taj način umanjivali moć 
svojih vazala. Koliko je ipak u tomu barbarskom razdoblju srednjega 
vijeka napredovao ljudski duh, koliko je samo pronalazaka učinjeno! 
Naš način da bilježimo glazbu, sistem mjenica, naš papir, velika stakla 
i ogledala, mlin na vjetar, satovi, naočale, barut, kompas, usavršavanje 
pomorstva i trgovine. Vještine su samo upotreba prirode, praksa obrta 
i vještina samo su posljedica fizikalnih iskustava.?" 

U analizi i opsegu tog razvoja ljudskog duha Turgot je začetnik teo- 
rije koja je preko Saint-Simona postala temeljni koncept A. Comtea. 
Razmatrajući taj razvoj, došao je do zaključka koji je logično proizlazio 
iz svega dosad rečenog. Naime, prve predodžbe čovjeka o uzrocima po- 
jedinih pojava, a zatim i kozmosa i života, bile su vezane uz predodžbe 
određenih nevidljivih i moćnih sila koje su bile stvarane prema čovje- 
kovu obrascu. Sve što se događalo bilo je djelo tih bogova, kojima su 
strah i nada ubrzo oblikovali razne kultove. Ovi su bogovi bili samo “lju- 
di mnogo moćniji i više ili manje savršeni"*, što je poslije nazvano teo- 
loškim stadijem razvoja čovjeka. 

Kad su filozofi, navodi dalje Turgot, spoznali apsurdnost tih fabula, 
ali ne imajući još prave uvide u prirodnu historiju, držali su da su ob- 
jasnili uzroke pomoću apstraktnih izraza kao što su “suštine i potencije, 
izrazi koji, međutim, nisu ništa objašnjavali i o kojima se rasuđivalo 
kao da su bili bića, nova božanstva supstituirana starim. Slijedilo se te 
analogije i umnažalo se potencije da bi se objasnila svaka posljedica. ??? 
Taj je stupanj poslije nazvan metafizičkim stadijem. 

Ina kraju se, s razvojem prirodnih znanosti, fizike i matematike, ali 
i kemije i drugih vještina, shvatilo mehaničko djelovanje jednih tijela 
na druga, ali je trebalo dugo vremena, putem mnogo uže komunikacije 
između pojedinih društava, novim geografskim i ostalim spoznajama da 
se prevlada loša metafizika. Tome su osobito pridonijeli pronalazak tis- 
karskog stroja, literarni i znanstveni časopisi i akademijske rasprave. 
Taj je stadij poslije Comte nazvao pozitivnim. Genijalna pronicljivost 
Turgota je i na ovom primjeru, kako vidimo, dala znatne impulse. 

Treba još barem ukratko spomenuti da je Turgot u tom vremenu bio 
još poznatiji po svojim ekonomskim spisima u kojima je i preteča mo- 
86 A.R.J. Turgot, Tableau philosophique etc., str. 230. 
87. Vidi Turgot, ibid., str. 231. 

88 A.R.J. Turgot, Plan de deux Discours etc., str. 315. 
89 A.R.J. Turgot, ibid., str. 315-316. 

derne političke ekonomije. Neki od njegovih pogleda bili su važni i za 
filozofsku problematiku. 

Turgot je bio prijatelj najpoznatijega fiziokrata F. Quesnaya, a dru- 
žio se i s jednim od najpoznatijih svjetskih ekonomista A. Smithom kad 
je Smith posjećivao Francusku i Pariz. Na njegove ekonomske koncep- 
cije posebno je djelovao J. C. M. V. Gournay (1712-1759), koji sa svojim 
učenicima završava epohu merkantilizma i započinje fiziokratsko raz- 
doblje. Nasuprot Quesnayu, Gurnay je priznavao i industriji značenje 
proizvodne snage. 

Fiziokratska teorija prelazila je interes samo političke ekonomije, jer 
je cilj fiziokrata bio uspostavljanje prirodnoga pravnog, državnog i druš- 
tvenog uređenja. Oni su mislili da izgrađuju znanost o nepromjenjivim 
zakonima održavanja i unapređivanja napretka i sreće ljudskog roda. 
A u tom poretku, po njima, poljoprivreda zauzima glavno mjesto, ona 
je “jedini izvor bogatstva". 

Turgot je, naprotiv, u svomu poznatom djelu Reflexions sur la for- 
mation et la distribution de la richesse (1766) pokazao da se industrija 
ne smije promatrati kao sterilna grana privrede i da pokretno vlasniš- 
tvo, proizvodi rada zauzimaju važno mjesto u društvu. Historijski gle- 
dano zemlja je uvijek bila prvi i jedini izvor bogatstva, osnova cijele kul- 
ture. Ali se poslije stvaraju i druga bogatstva i društvene diferencijacije. 
“Da bismo imali totalitet bogatstva jedne nacije, ovdje treba dodati: 
pokretno bogatstvo, koje se sastoji u sumi upotrijebljenih kapitala u 
svim poduzećima kulture, industrije i trgovine, i koji iz toga nikad ne 
iščezavaju."? I zato se u društvu formiraju dvije klase, jedna koja svo- 
jim radom stvara iz zemlje bogatstva, a druga koja proizvedenu mate- 
riju formira za ljudsku upotrebu. Prvu naziva Turgot proizvodnom kla- 
som, a drugu plaćenom klasom (la classe stipendie).?! U daljnjoj analizi 
te problematike Turgot zaključuje da se može govoriti o tri klase u druš- 
tvu: “proizvodna ili poljoprivredna klasa, industrijska ili trgovačka kla- 
sa i disponibilna klasa (la elasse disponible) ili klasa vlasnika". 

Svojim analizama Turgot je jasnije od većine mislilaca prije njega 
ukazao na klasni karakter modernoga društva i time je, uz razvojno 
gledanje na historiju, snažno djelovao na kasnije teoretičare i histori- 
čare (Condorcet, Mignet, Thierry, Saint-Simon i dr.). Turgot je također 


9 A. R.J. Turgot, Reflexions sur la Formation et la Distribution de Richesses, 
Heidelberg 1913, str. 98. Turgot je još napisao ekonomske rasprave Memoire 
sur la prets d'arget (1769), Valeurs et monnaies (oko 1770) i Lettres (a labbe 
Terray) sur la liberte du commerce des grains (1770). 

91 Vidi A. R.J. Turgot, ibid., str. 41-42. 


92 A.R.J. Turgot, ibid., str. 101. 


212 


Od antike do kraja 19. stoljeća 


digao svoj glas protiv ropstva, situacije kada nasilnici prisiljavaju druge 
ljude da rade za njih, čime su “pogazili sva prava čovječanstva. ?? 

Iz svega iznesenog vidimo da je riječ o genijalnom misliocu koji je 
svojim dubokim, širokim i uravnoteženim uvidima u problematiku his- 
torije bio jedan od najdubljih mislilaca svoga vremena. Po mojem miš- 
ljenju mislilac koji još nije adekvatno valoriziran i čije je značenje ug- 
lavnom podcjenjivano. Jer, ako se prisjetimo svega onoga što smo ovdje 
ukratko elaborirali, tj. da je Turgot jedan od prvih evropskih mislilaca 
novijeg vremena koji zasniva historijski, razvojni koncept u sagledava- 
nju i interpretiranju historije, da je vrsni dijalektičar koji društvo i his- 
torijske epohe uvijek promatra u cjelini, u totalitetu u kojemu je, kako 
sam kaže, “sve povezano", da je historija djelo ne samo ljudskog uma i 
duha nego i čovjekova materijalnog djelovanja, preobražavanja prirode, 
da mnoge čovjekove duhovne djelatnosti proizlaze iz konkretnih potre- 
ba, kao što one izazivaju i nove potrebe, da je i način materijalne proiz- 
vodnje uzeo kao kriterij razlikovanja pojedinih društava i da je na po- 
jedine fenomene, kategorije, običaje i dr. gledao ne apstraktno nego 
uvijek s historijskog stajališta — sa svim tim spoznajama Turgot je bio 
jedna od centralnih filozofskih ličnosti 18. stoljeća, a s obzirom na prob- 
lematiku filozofije historije jedna od najlucidnijih i najpoticajnijih. 


C. A. Helvetius 


Koliko se socijalna slika Francuske razlikovala od tadašnje i nešto 
kasnije slike Njemačke, najbolje se očituje u nosiocima napredne gra- 
danske misli. U Njemačkoj rascjepkano i filistarsko plemstvo, na svo- 
Jim malim dvorovima i sa zaostalim kmetskim odnosima, nije moglo 
snažnije sudjelovati u tomu velikom duhovnom prevratu. Nosioci te 
napredne misli i kreacije, od Lessinga do Goethea i od Kanta do Hegela, 
bili su izravni potomci građanstva. A kako se, s obzirom na teorijsku 
misao, tim ljudima pružala prilika da se njome bave jedino ili uglavnom 
na sveučilištima, njemačka se revolucija u filozofiji odvijala u glavama 
profesora, koji su i te kako morali voditi računa u kakvu socijalnom mi- 
ljeu stvaraju. 

U Francuskoj je slika posve drukčija. Centralizirana apsolutistička 
monarhija stvorila je snažan duhovni centar u kojemu su najbolji pred- 
stavnici prosvijećenog plemstva dolazili u neposrednu komunikaciju i 
s najobrazovanijim i najtalentiranijim predstavnicima građanstva. Nji- 


9. A.R.J. Turgot, ibid., str. 48. Tek je Konvent 1794. ukinuo ropstvo, ali je pod 
Konzulatom ponovno uvedeno (1802) i konačno dokinuto 1848. 

hov vlastiti feudalni apsolutizam davao je tim najobrazovanijim i naj- 
kritičkijim misliocima dovoljno razloga za njihovu kritičnost. A histo- 
rijska iskustva susjedne Engleske samo su bila dodatan poticaj za tu 
kritičnost. U njihovim već spomenutim salonima, među kojima je Hel- 
vetiusov bio jedan od najpoznatijih, aristokratske i građanske srodne 
duše u svojem odnosu prema slobodi, toleranciji, crkvenoj sterilnoj dog- 
matici i duhovnoj zaostalosti nalazile su beskrajne mogućnosti među- 
sobnog oplodivanja. Uz najpoznatije predstavnike aristokracije - Mon- 
tesquieua, Turgota, Holbacha, Helvetiusa, Condorceta i dr. — tu su se 
nalazili i građanski sinovi Voltaire, Rousseau, Diderot, d'Alembert i dr. 
Sorbonna je još bila pod jakim utjecajem jezuita i teologije uopće, pa se 
revolucionarna misao preselila u plemićke salone i radne sobe enciklo- 
pedista. Filozofsku misao nosili su društveno angažirani pojedinci i nji- 
hovi malobrojni, ali kulturni i napredni aristokratski prijatelji, koji su 
zajedno ostvarili i takav gigantski pothvat kao što je bila Enciklopedija 
u 34 golema sveska i nekoliko suplemenata. Ona je već nakon prvih 
brojeva imala preko četiri hiljade pretplatnika, a za uspješan završetak, 
koji se najviše mora zahvaliti Diderotu, bili su od velike pomoći i sama 
markiza de Pompadour i generalni kontrolor Chr. G. de Malesherbes. 

U takvoj duhovnoj situaciji nastaje i djelo Claude-Adriena Helvetiusa 
(1715-1771), također aristokrata čija je obitelj porijeklom iz Njemačke. 
Za vrijeme reformacije prelazi u Nizozemsku a na kraju se naseljava u 
Francuskoj. Na svom imanju u Voreu Helvetius je, nakon kratkotrajne 
državne službe kao generalni zakupac poreza, i najviše boravio i pisao 
svoje radove. I on je, kao i većina prosvjetitelja, završio isusovački ko- 
ledž, ali su mu glavnu pozornost privukle tada već poznate ličnosti Fon- 
tenelle, Montesquieu i Voltaire, a od stranih mislilaca Locke. Helvetius 
nije mnogo napisao, ali je već s prvim svojim većim djelom O duhu (De 
lesprit, 1758), postao poznat i slavan u cijeloj Evropi. Uz La Mettrija, 
Diderota i Holbacha, Helvetius je bio najradikalniji i najdosljedniji ma- 
terijalist francuskoga prosvjetiteljstva te je, naravno, odmah doživio 
napade i osude od strane vladajuće teologije.** Uspjeli su da se barem 
knjiga zabrani i javno spali, kao i mnoga druga napredna djela toga vre- 
mena; a tamo gdje se knjige spaljuju, i jučer i danas, ljudske se duše 
nalaze pred vratima pakla. 


94 U “Journal chretien" pisali su da je ta “pogubna knjiga O duhu bila dim iz po- 
nora; da je autor bio lav koji je napadao vrlinu otvorenom silom, zmija koja je 
namještala zamke; koji je čovjeka stavljao u red životinja, bez respekta prema 
Origenu, koji izričito kaže da čovjek djeluje razumski, a životinja instinktom" 
(Saint-Lambert, Essai sur la vie et les ouvrages de M. Helvetius, u knjizi Hel- 
vetius, Pages choisies, Pariz, 1909, str. 302). 

Djelo O duhu, kao i postumno djelo o čovjeku (De l'homme), od izu- 
zetnog su značenja i za našu problematiku. Kao i drugi francuski ma- 
terijalisti i prosvjetitelji, Helvetius promatra čovjeka kao dio sveobuh- 
vatne i beskrajne materijalne prirode, o kojoj je raspravljao u djelu Le 
vrat Sens du System de la Nature, London, 1774. Priroda je materijalna 
i vječna, podvrgnuta kauzalnim zakonima, u vječnom gibanju i stvara- 
nju. Čovjek je također proizvod prirode i po svoj prilici nastao u njezinu 
razvoju, iako još nemamo dovoljno podataka i znanstvenih iskustava da 
se to dokraja riješi. “Čovjek je djelo prirode; on je u toj prirodi unutra; 
on je podvrgnut njezinim zakonima i njih se ne može osloboditi, te ni 
samim mislima ne može izići iz nje... Čovjek je samo fizičko biće. Mo- 
ralni čovjek nije ništa drugo nego fizičko biće promatrano s izvjesnog 
stajališta; njegova organizacija je djelo prirode.?% 

U vezi s ontološkom problematikom Helvetius se ne razlikuje od 
svojih prijatelja materijalista, Diderota, a osobito Holbacha. Za njih ne 
postoji u biti ništa drugo nego materija, priroda u raznim svojim obli- 
cima i vječnom kretanju i stvaranju. Kretanje materije proizlazi iz nje- 
zine suštine 1 svaka stvar ima svoje vlastite zakone kretanja. “Sve je u 
univerzumu kretanje. Bit prirode je — djelovanje. Sva bića se rađaju, 
rastu, propadaju i bivaju raspršena — i dalje ne rade ništa...?? 

Za francuske materijaliste aktivitet koji su njemački filozofi Fichte i 
Hegel pridavali apsolutnoj samosvijesti ili apsolutnoj ideji svojstvo je 
same prirode. Heraklitovsko-demokritovska misao je tako, nakon toli- 
kih stoljeća, ponovno uspostavljena na novim iskustvima, a pogotovo 
novim znanstvenim i filozofskim spoznajama. Ideja da izvan prirode ne 
postoje nikakve suštine, da su razna vjerovanja samo proizvodi nezna- 
nja, straha i bespomoćnosti prvih još primitivnih ljudi, što su kasnije 
Crkva i svećenici iskorištavali za zaglupljivanje i vlast nad ljudima - sve 
je to vodilo nužno shvaćanju o evoluciji i samog čovjeka, što je polovi- 
nom 18. stoljeća uglavnom bilo prihvaćeno od svih enciklopedista." 

Geneza ljudske historije zato je i u Helvetiusa opisana uglavnom is- 
tim mislima kao i u ostalih već spomenutih enciklopedista. Te prve ko- 
rake u stvaranju ljudske društvene zajednice, prema tome svoje vlastite, 
čovjekove historije, Helvetius daje na nekoliko mjesta u svoja dva glav- 
na djela. Zamislit ću, pisao je u djelu O duhu, “ljude apsolutno lišene 


95. C. A. Helvetius, Der wahre Sinn des Natursystems, Frankfurt und Leipzig 
1783, str. 7-8. 

96 C.A. Helvetius, zbid., str. 11. Na str. 19. pisao je: “Materija podrazumijeva dje- 
lovanje, razum i život u sebi, kad je na izvjesne načine sastavljena" (str. 19). 

97 Već smo vidjeli da u tom duhu misle i pišu Voltaire i Rousseau, a tako su mis- 
lili i Diderot, D'Alembert i Holbach. Buffon je to isto pretpostavljao na teme- 
lju svojih znanstvenih istraživanja. 

poznavanja zakona, ili umijeća, onakve kakvi su morali biti u početku 
svijeta. Vidim ih dakle svuda po šumama kao i druge proždrljive životi- 
nje; vidim da su ti ljudi, u to doba prije izuma oružja još preslabi da se 
odupru divljim zvijerima, poučeni opasnošću, potrebom ili strahom, os- 
jetili da je probitačno za svakog od njih da se udruže i osnuju savez pro- 
tiv životinja, svojih zajedničkih neprijatelja. Opažam zatim da su se ti 
ljudi, koji tako okupljeni uskoro postaju jedni drugima dušmani zbog 
želje za posjedovanjem istih stvari, morali naoružati da bi ih jedni dru- 
gima i otimali; da je u početku najsnažniji otimao najpametnijem, koji 
je zatim izumio oružje i postavljanje zamki kako bi opet zadobio ta dob- 
ra; da su prema tome snaga i spretnost bili prvi nosioci vlasništva; da 
je zemlja prvobitno pripadala najjačem, a zatim najdovitljivijem, te da 
se u početku sve posjedovalo jedino po tome; ali napokon, prosvijećeni 
zajedničkom nevoljom, ti su ljudi osjetili da im udruživanje ne bi bilo 
od koristi i da društva ne bi mogla postojati ukoliko svojim prvim ugo- 
vorima ne dodaju i nove, po kojima će svaki pojedinac odbaciti pravo 
snage i spretnosti, a svi zajedno jamčiti uzajamno čuvanje života i do- 
bara, te su se tako počeli naoružavati protiv kršitelja tih ugovora; tako 
se od svih pojedinačnih interesa stvorio opći interes, koji različita djela 
naziva pravednima, dopuštenima ili nepravednima, već prema tome 
jesu li društvu korisna, ravnodušna ili pak štetna." 

Takva razmatranja, u kojima se pokazuje da je antimitološka i anti- 
teološka materijalistička i dijalektička koncepcija razvoja čovjeka i his- 
torije već postala općeprihvaćenom u naprednih mislilaca, nalazimo u 
Helvetiusa na još nekoliko mjesta. U devetom poglavlju treće rasprave 
Helvetius govori o tim prvim počecima razvoja čovjeka koji još nije ras- 
polagao razvijenim jezikom nego je, sudeći po siromaštvu nekih primi- 
tivnih jezika, “morao biti vrlo ograničen, sveden na te prve zvukove. ?"*? 
U tomu primitivnom stanju nastaju borbe i razmirice pojedinih obitelji 
oko plodova ili naklonosti žena, te se to nepodnošljivo stanje, koje u 
mnogome sliči Hobbesovu ratu svih protiv svih, mora dokončati nekim 
sporazumom i ugovorom. Tako su stvoreni prvi zakoni, “a čim postoje 
zakoni, potrebni su i ljudi koji će ih provoditi: i eto prvih sudaca.?!% 

Sve većim tamanjenjem životinja narodi će sve manje moći živjeti od 
lova i bit će prisiljeni naučiti se uzgoju stada. Tako pastirski narodi 
zamjenjuju narode lovaca. Nakon mnogo stoljeća, sve većim razmnaža- 
njem pastirskih naroda, kad zemlja ne bude više mogla podmirivati 
potrebe sve većeg broja stanovništva, ukazat će se potreba za obradi- 


98 C.A. Helvetius, O duhu, Zagreb, 1978, str. 218. 
99 _C.A. Helvetius. ibid., str. 252. 
100 C.A. Helvetius, ibid., str. 252. 

vanjem zemlje. Nastaje epoha zemljoradničkih naroda, s kojima nasta- 
ju nova umijeća zemljoradnje, mjerenja i dijeljenja tla, a time i novih 
znanosti i zakona. Tada se ljudi počinju baviti i razmjenom dobara, a 
neki predmeti, kao npr. školjke ili kovine, postaju i opća sredstva raz- 
mjene. “Kada društva stignu na taj stupanj razvoja, prestaje svaka jed- 
nakost među ljudima: jedni se smatraju vrednijima od drugih; tada se 
riječi dobro i zlo, stvorene da izraze osjećaje tjelesnog užitka ili boli koje 
primamo od vanjskih predmeta, općenito protežu na sve što može izaz- 
vati, povećati ili smanjiti jedan ili drugi od tih osjećaja, kao na primjer 
bogatstvo ili siromaštvo: tada bogatstva i časti, zbog prednosti koje so- 
bom nose, postaju opći cilj ljudskih želja.?!"! 

Navedeno historijsko, dijalektičko shvaćanje postanka ljudske zajed- 
nice i njezina razvoja postalo je već, kako rekosmo, svojina naprednih 
mislilaca toga vremena. Helvetius se mogao susresti s tim razmišljanji- 
ma u Voltairea, Turgota i Rousseaua. Njegova se originalnost ogleda u 
rješavanju jednog od najtežih filozofskohistorijskih problema — pokre- 
tačkih snaga historije. 

Već smo vidjeli da je do tog vremena geografska teorija bila najčešće 
Prihvaćena da bi se razjasnila raznolikost historijskih oblika društve- 
noga života. Iako su i Voltaire i Turgot izrazili zamjerke toj koncepciji, 
tek je Helvetius dao temeljnu kritiku toga shvaćanja i jednom zauvijek 
skinuo tu teoriju s pijedestala filozofske istine. On je postavio osnovno 
i odlučujuće pitanje kad je riječ o geografskim faktorima: kako je mo- 
guće da isti i nepromjenjivi geografski faktori proizvode promjene u ži- 
votu jednog naroda, njegov razvitak od nižih prema višim oblicima ži- 
vota ili obratno. “Geografski položaj Grčke oduvijek je isti: zašto su 
onda današnji Grci toliko različiti od nekadašnjih?"!% To je bitno, pre- 
sudno pitanje koje u samom sebi, implicitno, prevladava geografizam u 
filozofiji historije. 

I na drugim mjestima Helvetius pokazuje neodrživost tog stajališta. 
Raspravljajući o istočnjačkom, azijskom despotizmu Helvetius piše da 


101 C.A. Helvetius, ibid., str. 253. U djelu O čovjeku, Helvetius se također navra- 
ća na ovo pitanje i stavlja određeni broj obitelji na osamljeni otok pitajući se 
što će nastati. Njihovim razmnožavanjem jedan dio postaje suvišan. Taj dio 
će se ili iseliti ili postaju lopovi, ali jedan dio dolazi do pronalaska pravljenja 
svile ili nečega drugog korisnoga drugima. Razvijaju se manufakture, a više 
njih stvaraju napokon grad. “Više tih manufaktura stvorit će trgovište (un 
bourg), a zatim ugledan grad. Taj grad uskoro će okupiti najbogatije građa- 
ne, jer su profiti trgovine uvijek golemi, i jer još neveliki broj trgovaca nema 
još mnogo konkurenata" (C. A. Helvetius, De l'homme, Pages choisies Pariz, 
1909, str. 226). Rastom toga grada on postaje središte i glavni grad, sa svim 
dobrobitima, ali i negativnostima. 


102. C.A. Helvetius, O duhu, str. 351. 

je neodrživa teza o “fizičkim razlozima", o “geografskom položaju", ko- 
jim se objašnjava taj politički fenomen. Vjerovalo se da je Jug velika 
ravnica koja svojim prostranstvom pruža mogućnost da se narodi drže 
u ropstvu. Ali ta činjenica “nije geografski potvrđena: zna se da je juž- 
na strana zemlje sa svih strana načičkana planinama; naprotiv, Sjever 
se može držati prostranom, pustom ravnicom obraslom šumom, kakve 
su nekad vjerojatno bile i azijske ravni. 

Pošto smo, tražeći temelje istočnjačkog despotizma, uzalud iserpli 
fizičke uzroke, valja se primiti moralnih, pa prema tome i povijesti.?1% 

Opovrgavajući na tako oštrouman način geografsku teoriju društve- 
nog razvoja, Helvetius zatim postavlja pitanje gdje treba tražiti uzrok 
činjenici da imamo razvoj, a ne samo perpetuiranje istih društvenih ob- 
lika života. I u ovom drugom temeljnom pitanju Helvetius je dao izvan- 
redne uvide, iako nije dao cjelovito rješenje. Na jednoj strani on slijedi 
i neke suvremenike (Voltaire, Turgot) koji su oblicima vladavine, dakle 
oblicima društvenih odnosa, objašnjavali razlike i promjene u pojedi- 
nim društvima. Kada je postavio pitanje kako možemo objasniti takvu 
razliku između Grka iz antičkih vremena i današnjih ako je geografski 
položaj Grčke oduvijek isti, Helvetius odgovara: razlog je u tome “što 
se izmijenio oblik njihove vladavine; sličan vodi koja poprima oblik po- 
sude u koju se ulijeva, značaj naroda prilagodljiv je svim vrstama oblika; 
i to stoga što u svim zemljama duh vladavine uobličuje duh naroda?!%, 
Prema tome sve razlike u karakteru i duhu koje otkrivamo između na- 
roda “treba pripisati različitim državnim sustavima, pa prema tome i 
moralnim uzrocima?105, 

Helvetius je na mnogim primjerima pokazao neodrživost teorije o fi- 
zičkim, geografskim uzrocima kao pokretačkim snagama razvoja druš- 
tva. Davao je primjere raznih naroda Evrope i Azije koji su, sad jedni 
sad drugi, bili osvajači ili osvojeni, te da nema samo onih koji su poka- 
zivali samo jedne strane (hrabrost, osvajački karakter itd.), a drugi bili 
samo podložni, miroljubivi itd. da bi definitivno zaključio: “Izgleda dak- 
le da se jedino moralnim uzorcima može, i u znanostima i u umjetnos- 
tima, pripisati nadmoćnost jednih naroda nad drugima, te da nema na- 
cija koje bi u vrlini, duhu mudrosti, bile povlaštenije. Priroda u tom 


103. C.A. Helvetius, ibid., str. 345. Treba upozoriti da Helvetius pod pojmom “mo- 
ralni" ne shvaća samo sferu moralnih normi, nego je taj pojam mnogo širi u 
njegovoj upotrebi i odnosi se na sferu društvenog. 

104. C.A. Helvetius, ibid., str. 351. 


105 C.A. Helvetius, ibid., str. 347. U djelu o čovjeku pisao je: “Iskustvo dokazuje 
dakle da se karakter i duh naroda mijenjaju s oblikom njihove vladavine; da 
različita vladavina daje naizmjence istoj naciji uzvišeni ili niski karakter, pos- 
tojan ili površan, hrabar ili strašljiv. “ (Helvetius, De !homme, str. 206.) 

smislu nije nepravedno podijelila svoje darove. Zapravo, kad bi veća ili 
manja snaga duha ovisila o razlici podneblja različitih zemalja, bilo bi s 
obzirom na starost svijeta nemoguće da nacija koja je u tom pogledu 
imala prednosti ne postigne umnogostručenim naporima veliku nad- 
moćnost nad svima drugima. Ali poštovanje koje su različite nacije jed- 
na za drugom uživale zbog svog duha, te prezir u koji su redom zapa- 
dale, svjedoči o malom utjecaju podneblja na njihov duh. Dodao bih čak 
i ovo: kad bi mjesto rođenja odlučivalo o širini naših znanja, moralni 
uzroci ne bi nam mogli u tom slučaju dati tako jednostavno i tako pri- 
rodno objašnjenje fenomena koji bi ovisili o fizici. Primijetio bih da, ako 
dosad nema naroda kojemu su posebnost tla njegova kraja i sitne razli- 
ke što ih ona nužno izaziva u njegovu ustroju dale bilo kakvu postojanu 
nadmoć nad ostalim narodima, ipak možemo sumnjati da sitne razlike 
što ih nalazimo u ustroju pojedinaca koji tvore jednu naciju, nemaju 
osjetnijeg utjecaja na njihov duh. Sve dokazuje istinitost ove pretpos- 
tavke. Čini se da se najsloženiji problemi prikazuju duhu samo da bi se 
razriješili primjenom principa koje sam ja ustanovio.?!% 

A sad preostaje da se dade odgovor na pitanje: koji uzroci dovode do 
promjene vladavine, do promjene oblika društvenih i političkih odnosa? 
Helvetius nije dokraja riješio to pitanje, ali je njegov genijalni duh uo- 
čio neke bitne historijske fenomene i tako anticipirao buduća rješenja. 

Na samom početku svoga glavnog djela Helvetius konstatira da bi 
naš duh bio nezamisliv bez sposobnosti primanja različitih dojmova, tj. 
osjetilnosti i sposobnosti zadržavanja dojmova, pamćenja. Te sposob- 
nosti izvor su naših misli, koje dijelimo i sa životinjama, i pružile bi 
nam tek mali broj ideja da nisu povezane s našim posebnim fizičkim 
ustrojstvom. A to je ustrojstvo ponajprije naša ruka s gipkim prstima 
što nas, kako je to već uočio Buffon, razlikuje od životinja, koje upravo 
zbog svojih šapa nemaju takvu sposobnost opipa i rukovanja oruđima, 
niti podobnost za otkrića koja zahtijevaju ruke. “Da nam je priroda um- 
jesto šake s gipkim prstima na kraju ruke stvorila kopito, ljudi bi vje- 
rojatno još uvijek lutali šumama poput prestrašenih stada, ne pozna- 
vajući vještine, bez skloništa i bez obrane pred životinjama, brinući se 
jedino kako da pribave hranu i izbjegnu divljim zvijerima.?1%7 

Helvetius dakle jasno uočava da bi osnovna duhovna svojstva, osje- 
tilnost i pamćenje, veoma malo koristila za razvoj čovjeka kad ona ne 
bi bila potpomognuta i našim fizičkim ustrojstvom, gipkim rukama | 
prstima kojima se može rukovati oruđem i stvarati sama oruda. Bez 
toga ni jedan narod, kako sam piše, ne bi dosegao stupanj na kojemu 


106 C.A. Helvetius, ibid., str. 356. 
107. C.A. Helvetius, zbid., str. 9-11. 

se sada nalazi. “Nema naroda koji ne bi u duhovnom razvitku ostao na 
mnogo nižem stupnju od nekih divljih naroda koji nemaju ni dvjesta 
ideja, ni dvjesta riječi da te ideje izraze i kojemu se jezik ne bi, slično 
životinjskom, sveo na krikove ili na nekoliko zvukova, kad bismo iz 
njega odstranili riječi luk, strijela, mreža i druge, koje pretpostavljaju 
uporabu ruku. Odatle zaključujem da bi bez stanovitog izvanjskog us- 
trojstva osjetilnost i pamćenje bili u nama tek jalove sposobnosti. Sada 
valja ispitati jesu li ove dvije sposobnosti pomoću tog ustrojstva odista 
proizvele sve naše misli.?1% 

U izvođenju dokaza za ovaj svoj temeljni stav Helvetius polazi od 
Lockeova empirizma i Condillacova senzualizma. Sve naše ideje potje- 
ču iz naših osjeta, što je već mogao naći u Condillacovim analizama u 
Raspravi o osjetima (1754). Na primjeru statue kojoj se sukcesivno ot- 
krivaju pojedina osjetila, Condillac je ukazivao da sve naše ideje imaju 
porijeklo u tom odnosu svijeta i naših osjetila. “Princip koji određuje 
razvoj njenih sposobnosti je jednostavan; sami osjeti ga sadrže: jer sve 
što je nužno ugodno ili neugodno, statua je zainteresirana da uživa u 
jednima i da se otarasi drugih. Ali, uvjerit ćemo se da je taj interes 
dostatan da izazove operacije razuma i volje. Suđenje, refleksija, želje, 
strasti itd. samo su sami osjeti koji se različito transformiraju. To je 
razlog što nam se činilo beskorisnim pretpostaviti da duša ima nepos- 
redno od prirode sva ta svojstva koja su joj dana. Priroda nam daje or- 
gane da nas upozori preko užitka na ono što treba da tražimo, i preko 
boli ono što treba da izbjegavamo. Ali, ona se tu zaustavlja; i ona pre- 
pušta iskustvu brigu da stječemo navike i završimo djelo koje je ona za- 
počela.?19% 

To je i Helvetiusovo polazište, samo što on izlazi iz spoznajnoteoret- 
skih i psiholoških okvira Condillaca i osnovne senzualističke principe 
pokušava primijeniti na razumijevanje društva i društvenih procesa. 
Ako se sve duhovne djelatnosti mogu u osnovi svesti na osjet, onda ima- 
mo dva bitna člana toga odnosa: prirodne predmete koji djeluju na nas 
i utiske, osjete koje oni u nama proizvode. Ti se predmeti nalaze u od- 
nosu prema nama i među sobom, a spoznaju tih odnosa mi nazivamo 
duhom. “Duh nije ništa drugo do skup novih ideja i novih kombinacija. 
Da smo u jednom području načinili sve moguće kombinacije, u njega 
više ne bismo mogli unijeti ni duha ni invencije. Mogli bismo u toj ob- 


108 C.A. Helvetius, ibid., str. 11. 


109_E. B. de Condillac, Traite des sensations, Pariz, L. Hachette, str. 61-62. Con- 
dillac zaključuje da sve naše sposobnosti da budemo pažljivi, da volimo, mr- 
zimo, da se nadamo, bojimo, hoćemo itd. “u svom porijeklu su osjećanje: zak- 
ljučit ćemo da osjet obuhvaća sve sposobnosti duše? (str. 116). 

lasti biti učeni, ali ne i domišljati."!!% Duh dakle pretpostavlja invenciju, 
a genijalnost je njezin najviši domet.!!! 

Ako naši osjeti ovise o predmetima koji djeluje na naša osjetila, onda 
će i duh jednoga naroda ovisiti o sveukupnim okolnostima u kojima lju- 
di žive, o društvenom uredenju, karakteru vladavine i odgoja u širem 
smislu riječi. Ako se pod odgojem shvati samo ono što primamo od is- 
tih učitelja, onda imamo isti odgoj kod bezbroj ljudi. “Ali ako toj riječi 
damo stvarnije i šire značenje, i ako njome obuhvatimo sve ono što op- 
ćenito služi našem obrazovanju, tvrdim da nitko ne prima isti odgoj, jer 
svatko ima, usuđujem se reći, kao odgojitelje i oblik vladavine pod ko- 
jom živi, i svoje prijatelje, i svoje ljubavnice, i ljude kojima je okružen, i 
knjige, i napokon slučajnost, to jest bezbroj zbivanja, povezanost i uz- 
ročnost kojih u svom neznanju nismo u stanju opaziti. Sam slučaj u od- 
goju ima daleko veću ulogu nego što mislimo.?"!!? 

Helvetius je dakle, odstranivši geografske faktore kao one koji bi mog- 
li dati rješenje problema karaktera i razvoja društvenih oblika, koncen- 
trirao svu svoju pažnju na dva bitna momenta: na ustrojstvo jednog 
društva, njegove oblike vladavine i moral toga društva, u koji spada od- 
goj u najširem smislu riječi. U njegovim analizama stalno se ponavljaju 
teze da odgoj, koji bitno utječe na formiranje ljudi, ponajprije ovisi o 
sistemu vlasti; ali jednako tako da sistem vlasti ovisi o idejama, shva- 
ćanju i djelovanju ljudi. Helvetius nije uspio ukomponirati one svoje 
genijalne ideje o važnosti oruđa za proizvodnju, što smo vidjeli na počet- 
nim stranicama njegova djela, u problematiku razvoja društvenih obli- 
ka, dakle historije, tako da se, zapravo, svojim navedenim stajalištima 
vrtio u krugu, kako su to već neki historičari ideja i kritičari ustvrdili. 
On na više mjesta u svojim djelima pokazuje da je odgoj tako tijesno 
povezan s oblikom državnog uređenja da “vjerojatno nije moguće pro- 
vesti neku značajniju izmjenu u javnom odgoju, a da to za sobom ne 
povuče i promjene u samom ustrojstvu države"!!?, Ali jednako će tako 
na više mjesta ustvrditi da se “ne možemo nadati nikakvoj promjeni u 
idejama naroda ako prethodno nismo promijenili njegovo zakonodav- 


110. C.A. Helvetius, O duhu, str. 383. 


111 “Duh, dakle, nužno pretpostavlja invenciju", pisao je Helvetius. “Invencija, 
kojoj je genijalnost najviši domet, obuhvaća osim toga, i veću širinu pogleda: 
ona pretpostavlja i više one upornosti koja odnosi pobjedu nad svim poteško- 
ćama i više odvažnosti naravi u onoga koji krči nove putove." (Helvetius, O 
duhu, str. 385.) 


112. C.A. Helvetius, ibid., str. 202. “Kvintilijan, Locke i ja kažemo", pisao je u dje- 
lu o čovjeku: “nejednakost duhova posljedica je poznatog uzroka, a taj uzrok 
je različitost odgoja" (Helvetius, De l'homme, str. 186). 


113. C.A. Helvetius, ibid., str. 479. 

stvo."!!4 Ali i te spoznaje, uz one o oruđu za proizvodnju i o ljudskoj 
materijalnoj, a ne samo duhovnoj djelatnosti, imale su dalekosežne po- 
zitivne posljedice u daljnjem razvoju filozofije historije. 

Preostaje nam da još ukratko osvijetlimo neke druge Helvetiusove 
ideje i shvaćanja u vezi s problemima historije. Pitajući se što pokreće 
ljude na razne društvene aktivnosti i borbe, Helvetius se ponovno vra- 
ća Condillacovu senzualizmu, držeći da su interes, probitak ono što up- 
ravlja našim sudovima, pa prema tome i cjelokupnom aktivnosti. Inte- 
res shvaća Helvetius u širem značenju, kao sve ono što može pribaviti 
užitak ili uštedjeti patnje, jer su “ugoda i neugoda jedini pokretači mo- 
ralnog univerzuma, te je osjećaj samoljublja jedina osnova na kojoj bi 
se mogao utemeljiti probitačan moral"!!5, Sreća je dakle opći cilj ljud- 
ske težnje i ljudskih nastojanja, pa cjelokupna čovjekova snalažljivost i 
umješnost života nije ništa drugo nego umijeće da se postane sretnim. 
I da zaključimo ovo razmatranje jednim pregnantnim Helvetiusovim 
stavom, koji tako lakonski izražava i njegov filozofski materijalizam, 
kao i etički utilitarizam: “Ako je fizički svijet podvrgnut zakonima kre- 
tanja, moralni je svijet isto tako podvrgnut zakonima probitka."!!5 A u 
tom se moralnom svijetu ništa veliko ne bi stvorilo bez strasti. Nasup- 
rot dotadašnjemu teološkom moralizmu, koji je propovijedao smjernost 
i pokornost, Helvetius piše upravo odu strastima koje, po njegovim ri- 
ječima, moramo držati produktivnom klicom duha, moćnim pokreta- 
čem koji nas vodi velikim djelima. Strastima dugujemo gotovo sve pred- 
mete udivljenja u svijetu, zahvaljujući njima prkosimo opasnostima, 
boli i smrti. “Strasti su nebeska vatra koja oživljuje moralni svijet: sve 
znanosti i umjetnosti upravo strastima duguju otkrića, a duša svoj us- 
pon. Ako im čovječanstvo duguje takoder i svoje mane i većinu nevolja, 
to moralistima ne daje pravo da ih osuđuju i smatraju ludošću. Vrhun- 
ska vrlina i blistava mudrost dva su lijepa ploda te ludosti, zbog kojih 
bi ih i oni morali poštovati.?1!7 


114. CA. Helvetius, ibid., str. 131. 


115 C.A. Helvetius, ibid., str. 183. Od brojnih mjesta na kojima Helvetius izriče 
ovaj stav navedimo barem još jedno. Na str. 189. piše da ljudi nisu rođeni ni 
dobri ni zli, već su spremni postati jedno ili drugo. “Nadalje, da je priroda u 
nas neizbrisivo utisnula osjećaj prvenstvene sklonosti prema nama samima, 
a uz koji je vezano održanje vrste; da je tjelesna osjetilnost u nama izazvala 
ljubav prema ugodi i mržnju prema neugodi; da su ugoda i neugoda potom u 
sva srca položile zrno samoljublja i omogućile da se ono razvije i da urodi 
strastima, iz kojih pak proizlaze svi naši poroci i sve naše vrline." (Helvetius, 
O duhu, str. 189-190.) 

116 C.A. Helvetius, ibid., str. 249-250. Nema sumnje da su izvanredne stranice o 
strastima nadahnule i Hegela da ih prihvati uglavnom u istom duhu kao što 
je pisao Helvetius. 


117 CA. Helvetius, ibid., str. 52. 


222 


Od antike do kraja 19. stoljeća 


S obzirom na porijeklo, Helvetius razlikuje dvije vrste strasti. Neke 
potječu izravno od prirode, a druge su nastale tek osnivanjem društva. 
U prvim počecima postojanja čovjeka Helvetius smatra da čovjek prima 
utiske užitka i boli, te se rađa s ljubavlju prema prvima i s mržnjom 
prema drugim utiscima. U tom stanju nisu postojale zavist, oholost, 
mržnja itd. koje se rađaju tek u krilu društva, “a njihovo postojanje pod- 
razumijeva postojanje društva, ali i postojanje skrivene klice tih istih 
strasti u nama. Ako nam priroda rođenjem daje samo potrebe, znači da 
u potrebama i prvim željama valja tražiti porijeklo tih nenaravnih stras- 
ti, koje uvijek mogu biti tek stanoviti razvoj sposobnosti osjećanja.?1!3 

Prema tome se samo strastima možemo suprotstaviti silama lijenosti 
i inercije, trgnuti se iz tromosti i gluposti prema kojima stalno težimo. 
Duh ostaje nedjelotvoran ako ga ne pokrenu strasti; jedino nas “jake 
strasti, izbavljajući nas od lijenosti, mogu obdariti onom ustrajnošću 
pažnje, uz koju je vezana duhovna nadmoćnost"1!?, 

Ne treba posebno naglašavati, što je bilo svojstveno svim enciklope- 
distima, da je i Helvetius napisao mnoge gorke stranice na račun crkve- 
nog mračnjaštva, dogmatizma, netolerancije i da je pledirao za slobodni 
razvoj ljudskoga duha, razumijevanje među ljudima i sreću čovječan- 
stva. Porijeklom plemić, a zadojen revolucionarnim idejama evropskoga 
gradanstva, i Helvetius je, kao i mnogi drugi veliki i genijalni mislioci, 
misaono transcendirao svoje vrijeme. 

Mnoge njegove misli ušle su u riznicu čovjekove duhovne baštine i 
postale dobro i budućih pokoljenja koja su se počela boriti i za prevla- 
davanje građanskoga klasnog društva. On je držao da su proizvodi duha 
u biti općečovječanski i da “rodoljublje ne isključuje sveopću ljubav pre- 
ma čovječanstvu. Svoja znanja narod ne stječe škodeći svojim susjedima, 
nego naprotiv: što su narodi prosvjećeniji i što češće među sobom iz- 
mjenjuju ideje, to je veća snaga i djelatnost sveopćeg duha.?12% 

U svom djelu o čovjeku Helvetius se također bavio tim pitanjem u 
jednom kozmopolitskom, općeljudskom duhu. Držao je da je svako mud- 
ro zakonodavstvo koje povezuje osobni interes s javnim, nerazrušivo. 
Pitajući se je li takvo zakonodavstvo moguće, odgovorio je: “Zašto da 
ne? Horizont naših ideja proširuje se iz dana u dan; i ako zakonodav- 
stvo, kao i druge znanosti, participira u progresu ljudskog duha, zašto 
bismo gubili nadu u buduću sreću čovječanstva? Zašto nacije, prosvje- 


118 C.A. Helvetius, ibid., str. 251. 


119. C.A. Helvetius, zbid., str. 245. U vezi sa strastima Helvetius je opširno i pro- 
nicljivo razmatrao i pitanje genijalnosti, koju je vezivao ne samo uz psihičke 
osobine pojedinca, nego i uz društvene uvjete u kojima se pojedinac razvija. 
Vidi npr. poglavlje 30. treće rasprave, str. 351-360. 


120 C.A. Helvetius, ibid., str. 193. 

ćujući se iz stoljeća u stoljeće, ne bi postigle jednoga dana potpunu pu- 
noću sreće za koju su sposobne? Samo bih se s mukom mogao lišiti ove 
nade."!?! 

Plemenita Helvetiusova ličnost ostavila je dubok trag u filozofiji i 
posebno filozofiji historije. Svojim uvidom u pokretačke snage historije, 
materijalne, socijalne i duhovne, Helvetius je izgradio važnu stepenicu 
u razvoju filozofije historije. Mnogim svojim filozofskohistorijskim, so- 
cijalnofilozofskim i antropološkim uvidima u velikoj je mjeri obogatio 
čovjekovo stremljenje za samospoznajom. A svojim humanističkim ide- 
jama i stajalištima, svojim pogledima na problem “moralnoga svijeta", 
uvjetovanosti odgoja i društvenog uređenja, Helvetiusova razmišljanja 
direktno uviru u modernu socijalističku misao. 


M.J.A.N. C. de Condorcet 


Francuska građanska revolucionarna misao je, kako smo vidjeli, ina 
području filozofije historije, najživotnijemu dijelu filozofije, dosegla zam- 
Jerne visine. Mnogim svojim stranama djelovala je i na progresivnu nje- 
mačku idealističku filozofiju, a u mnogo čemu ju je i nadilazila. Kao 
glavni predstavnici epohe prosvjetiteljstva, koji su imali neograničeno 
povjerenje u ljudskim razum, pa prema tome i u mogućnost realizira- 
nja razumnoga i humanog svijeta, koji će biti lišen svih predrasuda, 
gluposti, praznovjerja, netolerancije i iskorištavanja čovjeka, logično su, 
u shvaćanju i interpretaciji historije, ljudskom razumu, duhu, davali 
primarnu ulogu. Razvoj ljudskoga duha je za njih i bitni pokazatelj 
stupnja razvoja čovječanstva, kao i osnovna pokretačka snaga toga raz- 
voja. Ali, oni su bili idejni predstavnici građanske klase koja u tom vre- 
menu još uvijek doživljava svoj vjenčani ples s historijom, a građanstvo 
je tada još bila radna, a ne parazitska klasa. Ona nije prezirala fizički i 
proizvodni rad kao što je to bio slučaj s robovlasničkom i feudalnom 
klasom, pa je i najvažniji misaoni dokument toga vremena, velika fran- 
cuska Enciklopedija, bio ujedno i prikaz svih obrta i industrije, svih onih 
proizvodnji na kojima je i počivala snaga građanstva.!“? Za obradu tog 


121 C.A. Helvetius, D l'homme, str. 244-245. 


122 Enciklopedija je u svom naslovu to sadržavala. Potpuni naslov Enciklopedije 
glasi: Encyklopedie ou Dictionnaire raisonne des Sciences, des Arts et des 
Metiers. Par une societe de gens de Lettres. Mis en ordre et publić par Mr. 
Diderot, de lAcademie Royale de Sciences et des Belles-Lettres de Prusse; et 
quant a la partie Mathematique par Mr. d'Alembert de lAcademie Royale des 
Sciences de Paris, de celle de Prusse et de la Societe Royale de Londres (En- 
ciklopedija ili obrazloženi rječnik znanosti, umjetnosti i obrta. Od jednog 

dijela Enciklopedije, što je ujedno bila pohvala čovjekovu pronalazač- 
kom duhu i njegovoj radinosti, najveća je zasluga pripadala Diderotu. 

Francuski prosvjetitelji nisu dakle zapadali u čestu jednostranost, 
koja prati građansku misao sve do našega vremena, koja je samo u raz- 
voju duha sagledavala pokretačke snage historije. Oni su, osobito Tur- 
got, Helvetius i, kako ćemo vidjeti, Condorcet, shvaćali historiju kao 
cjelinu, kao složeno cjelovito kretanje koje možemo razumjeti samo u 
interakciji mnogih njezinih dijelova, strana i činilaca, među kojima je 
duhovni imao primat. A Turgotovo i Helvetiusovo ukazivanje na proiz- 
vodnju, trgovinu, jednom riječju ekonomiku jedne zemlje i epohe, imalo 
je već i tada vidljiva traga u raznim istraživanjima. Tako je Guillaume 
Raynal (1713-1796) u svom opsežnom djelu Histoire philosophique des 
etablissements et du commerce des Europeenes dans les deux Indes, 1770. 
i prošireno izdanje 1780., jasno uočavao da je razvoj manufakture u 
Evropi mijenjao misli i osjećaje ljudi, širio kulturne horizonte i slabio 
dogmatsku uskoću. Jednako je tako Raynal povezivao nastanak i us- 
pon talijanske renesanse s ekonomskim razvojem talijanskih republi- 
ka, a svojom vjerom u razvoj znanosti i industrije, koji će sa sobom 
donijeti veću moralnu ravnotežu u društvu, neposredno je djelovao na 
Condorceta. 

Također se može naći uočavanje ekonomskog faktora u €. F. Volneya 
(1757-1820), koji je, osobito u svojim Lecons d'histoire, što ih je držao 
u Ecole normale do 1795., naglašavao da za razumijevanje historijskog 
procesa moramo poznavati ponajprije materijalnu osnovu samoga živo- 
ta (zemljoradnju, trgovinu, pomorstvo), zatim znanost, osobito fiziku, 
geografiju, astronomiju, potom moral jedne epohe i napokon zakono- 
davstvo. 

Ekonomska strana historijskog života bila je osobito naglašena u 
revolucionara A. Barnavea (1761-1793), koji je u svojim radovima o 
Francuskoj revoluciji osobito naglašavao da je razvoj buržoaskog vlas- 
ništva, kao rezultat rada, proizvod djelatnosti, doveo do demokratske 
revolucije. Borba između nepokretnoga i pokretnog vlasništva, tj. feu- 
dalizma i buržoazije, karakterizira modernu epohu u Engleskoj, Špa- 
njolskoj i Francuskoj, pri čemu pokretno i industrijsko vlasništvo čini 
osnovu nove, građanske demokracije. 12 


kruga ljudi od pera. Sredio i objavio g. Diderot, član Pruske Kraljevske aka- 
demije znanosti i lijepe književnosti; a što se tiče njezina matematičkog dije- 
la, g. d'Alembert, član Kraljevske akademije znanosti u Parizu i Akademije 
Pruske i Kraljevskog društva u Londonu). 


123 A. Barnave, Introduction a la Revolution frangaise i Consiđerations politiques 
sur la Revolution (oba su djela pisana za vrijeme Revolucije, početkom deve- 
desetih godina). 

Navedeni mislioci, međutim, nisu bili filozofi, pa nisu ni pokušali, 
osim donekle Volneya, objasniti historiju s filozofskoga gledišta. Posljed- 
nji napredni i revolucionarni filozof toga doba, koji je ostavio iza sebe i 
najcjelovitiji i najsustavniji pokušaj razumijevanja historije, bio je Marie- 
Jean-Antoine-Nicolas Caritat, markiz de Condorcet (1743-1794). 

Condorcet je bio najmlađi od velikih francuskih filozofa prosvjetite- 
lja i jedini koji je ne samo svojom mišlju i idejama pripremao revoluciju 
nego je u njoj aktivno sudjelovao. Rodio se 1743. u Ribemontu u Pikar- 
diji. Otac mu je bio konjički oficir, a poginuo je nedugo nakon sinova 
rođenja. Condorcet je polazio škole kod jezuita u Reimsu i College de 
Navarre u Parizu, gdje i završava školovanje. U početku se bavio ma- 
tematikom i fizikom te u dobi od 22 godine prezentira Akademiji Essat 
sur le calcul integral; postaje prijatelj d'Alemberta, Voltairea, Helvetiu- 
sai Turgota. Od 1769. radi u Akademiji znanosti, 1785. postaje njezin 
stalni tajnik, a 1782. postao je, velikim d'Alembertovim zalaganjem, član 
francuske Akademije. 

Izbijanjem revolucije postaje odmah, 1789, član Komune i redaktor 
“Chronique de Paris", a surađuje i u drugim listovima. Godine 1791. 
izabran je u legislativnu Skupštinu, a iduće godine u Konvent. Osmog 
srpnja 1791. Condorcet je održao predavanje u Cercle social pod naslo- 
vom De la Republique, ou un roi est-il necessaire a l'etablissement de 
la libert6? u kojem pledira, i prije jakobinaca i samog Robespierra, za 
republiku. Bilo je to razdoblje revolucije kada velika većina francuskog 
naroda, pa i samih revolucionara, nije mogla zamisliti Francusku bez 
kralja i monarhije kao sistema. 

U tom razdoblju, kada su žirondinci imali prevlast u Konventu, Con- 
dorcet radi na novom francuskom ustavu te u ime Ustavnog komiteta 
predlaže Konventu na sjednici od 15. 2. 1793. Nacrt deklaracije o prirod- 
nim, građanskim i političkim pravima ljudi i Nacrt francuskog ustava, 
koji je postao poznat kao Constitution girondine. Iako su žirondinci sre- 
dinom godine bili izbačeni iz Konventa, Condorcetov je prijedlog utjecao 
i na kasniji nacrt prihvaćen od jakobinaca 9. 8. 1793, ali nije nikada u 
tom obliku bio upotrijebljen. 

Zanimljivo je navesti barem dvije bitne karakteristike Condorcetove 
koncepcije. Prvo, suprotstavio se Montesquieovoj tezi o odvajanju glav- 
nih institucija vlasti, što se vidi da je bio izraz revolucionarnih događa- 
ja. Jer, kao što je bio slučaj i s kasnijim socijalističkim revolucijama, 
ideja o odvajanju vlasti bila je izričito napuštana. I drugo, Condorcet 
nije zastupao ideju parlamentarizma, nego opet revolucionarnu ideju 
delegatstva, tj. neposredne demokracije. A ovo je ideja koja u modernom 
vremenu postaje osnovna socijalistička protuteža građanskom parla- 
mentarizmu. 

Ubrzo međutim Condorcet dolazi u sukob i s jakobincima te biva op- 
tužen. Sredinom 1793. sklanja se kod gđe Vernet, kod koje ostaje devet 
mjeseci. U tom razdoblju piše i završava svoje najpoznatije filozofsko 
djelo, i za našu tematiku najvažnije, Esquisse d'un tableau historique 
des progres de l'esprit humain, djelo koje je pisano u bizarnim okolnos- 
tima i u sjeni stratišta. 

Da ne bi naškodio gđi Vernet, koja ga je tako požrtvovno i hrabro 
primila i skrivala, Condorcet napušta 25. 3. 1794. njezin dom, ali biva 
ubrzo uhvaćen i u zatvoru umire 28. 3. 1794. Ni do danas nije u potpu- 
nosti objašnjeno je li umro prirodnom smrću od kapi ili se, kako su pos- 
lije neki tvrdili, sam otrovao, što mnogo ne mijenja na stvari.!'“' Bitno 
je i tragično, što dosad u historiji nije tako rijedak slučaj, da su najple- 
menitiji, najkarakterniji i najlucidniji duhovi bez kojih su revolucionar- 
ni događaji gotovo bili nezamislivi, stjecajem okolnosti i sektaškim me- 
hanizmom revolucije postali i njihove žrtve. A nedugo nakon toga, ta 
ista revolucija odaje najviše priznanje tim istim žrtvama, jer se u postre- 
volucionarnom razdoblju hladnijega i sređenijeg razmišljanja lako spoz- 
na njihova zbiljska veličina. 

Tako već krajem iste 1794. godine nakon 9. termidora (27. 7.) i pada 
Robespierrea, Condorcet je postao simbolom jedne revolucionarne i 
republikanske politike, ali različito od Robespierreova republikanskog 
terora i iracionalnog slavljenja vrhovnog bića. Glavni list liberalnog 
republikanstva “La Decade" inicira krajem prosinca 1794. pravi kult 
Condorceta. Već početkom 1795. objavljuje se njegova L'Esquisse d'un 
tableau historique des progres de l'esprit humain, djelo koje se drži 
filozofskim testamentom prosvjetiteljstva. Konvent je čak odobrio kup- 
nju 3000 primjeraka, koji su bili raspodijeljeni po cijeloj Francuskoj, kao 
klasična knjiga za republikanske škole. 

U svojoj filozofiji Condorcet polazi od istih pozicija empirizma i sen- 
zualizma kao i njegovi prijatelji enciklopedisti. Kao blizak prijatelj d*A- 
lemberta i Turgota, i ujedno pisac monografija o Voltaireu (1787) i Tur- 
gotu (1789), koje je naravno veoma cijenio, sasvim je razumljivo da je 
usvajao i njihove osnovne poglede na čovjeka, spoznaju, razvoj čovjeka 
i historije, antiklerikalizam, toleranciju i humanizam. U tim pitanjima, 
može se reći, Condorcet nije dao neke bitnije nove ideje. Međutim, ne 


124. Tu najnovijem opsežnom djelu E. i R. Badintera Condorcet, Pariz, 1988, nije 
dokraja riješeno ovo pitanje. Ali s pravom su i zaključili da je “nakraju to i 
malo važno. Otrov ili apopleksija, Cabanis (za koga se mislilo da je kao prija- 
telj Condorcetov dao njemu još prije otrov, primj. P V) ili priroda prištedjeli 
su Condorcetu muku posljednjih sati i sramotu kazne; a “Republici sramotu 
ocoubojice, zločin da su kaznili posljednjeg od filozofa bez kojih ona ne bi uop- 
će postojala! (Michelet)" (E.iR. Badinter, Condorecet, str. 621). 

može se, kao što neki misle, niti tvrditi da Condorcet nije dao gotovo 
ništa izvorno, nego da je uglavnom sistematizirao ideje svojih prethod- 
nika i prijatelja. 

Condorcetova je zasluga, upravo na području filozofije historije, što 
je prvi francuski mislilac i filozof koji je napisao sistematsko djelo o toj 
problematici. Pisano u već navedenim uvjetima bijega i konspiracije, 
djelo je i moglo biti samo široka skica, nacrt za sveobuhvatniju i širu 
razradu tih problema. Ipak, i u takvim okvirima, ono je bilo originalno, 
a i sadrži izvjestan broj misli i stajališta što potvrđuju Condorcetovu lu- 
cidnost i genijalnost. 

U pogledu spoznaje i njezina razvoja Condorcet slijedi koncepciju 
Lockea, Turgota i Helvetiusa. Karakteristična je samo upotreba pojmo- 
va. Za Condorceta znanost koja se zove metafizika izučava opće činje- 
nice i konstantne zakone sposobnosti ljudske spoznaje i duha. Ali, ako 
se razmatra razvoj tih sposobnosti u njihovim rezultatima, s obzirom 
na individuume koji postoje u istom vremenu i danom prostoru, i ako 
ih se slijedi iz generacije u generaciju, onda imamo sliku razvoja i nap- 
redovanja ljudskog duha. A taj razvoj je podvrgnut istim općim zako- 
nima koje vidimo u razvoju tih sposobnosti kod individuuma, jer je on 
rezultat tog razvoja promatranog kod velikog broja individuuma sjedi- 
njenih u društvo. Ta je slika dakle historijska, ona treba prikazati re- 
doslijed promjena, utjecaje svakog momenta razvoja na sljedeći, modi- 
fikacije koje doživljava ljudski rod kroz vjekove, korake koje čini prema 
istini i sreći. “Takav je cilj," pisao je Condorcet u uvodnim stranicama 
svoga djela, “djela što sam ga poduzeo, i čiji će rezultat biti da pokaže, 
pomoću rasuđivanja i činjenica, da priroda nije označila nikakvu gra- 
nicu usavršavanja ljudskih sposobnosti, da je usavršivost čovjeka stvar- 
no beskonačna; da je napredovanje te usavršivosti odsad neovisno o 
svakoj sili koja bi ga htjela zaustaviti, nema druge granice nego samo 
trajanje naše zemlje gdje nas je priroda bacila.?!# 

Condorcet je pokušao objasniti taj razvoj čovjeka i njegove historije 
kao prvenstveno razvoj duha, čovjekove svijesti i spoznaje kojima je on 
oblikovao i pojedine epohe. Ali, kako ćemo vidjeti, kriterij po kojemu je 
podijelio historiju na deset epoha nije bio jedinstven. Prvo, drugo i treće 
razdoblje civilizacije označava ne stanjem duha, nego načinom na koji 
su ljudi pribavljali sredstva za život, u biti proizvodnjom. Riječ je o pr- 
vim zajednicama porodica i plemena koje su se razvijale od zajednice 
lovaca, pa stočara do zemljoradnje, što je već bio konstatirao i Turgot. 
Uočavajući da je na određenom stupnju razvoja bila ostvarena proiz- 


125 M. JA. N. C. de Condorcet, Esquisse d'un tableau historique des progres de 
lVesprit humain, Pariz, 1970, str. 3. 

vodnja koja je zadovoljavala veći broj ljudi nego što je bilo potrebno, 
Condorcet povezuje s time i pojavu slobodnog vremena ili postojanje 
pojedinaca koji više nisu bili vezani samo na proizvodnju sredstava za 
život. Tada po njemu nastaje prvobitna industrija, daljnji razvoj razli- 
čitih vještina, povećanje stanovništva itd. Tako se “započinje pojavlji- 
vati i zora znanosti; čovjek se odvaja od drugih životinjskih vrsta, i više 
nije ograničen kao one samo na individualno usavršavanje.?126 

Preko razvoja jezika i pisma, a zatim znanosti i umjetnosti, filozofije 
i prevladavanja raznih predrasuda i obmana razvijao se ljudski rod do 
danas. Historija tih borbi, nastajanja, trijumfiranja i konačno poraza 
tih raznih predrasuda činit će i veliki dio ovog djela. 

Condorcet se međutim ne osvrće jedino na prošlost i ne misli da je 
filozofija samo Minervina sova, kako je to mislio Hegel. Zato on i pos- 
većuje posljednje poglavlje svoga djela upravo viziji budućnosti, držeći 
da je ljudski historijski progres dovoljna osnova za postojanje znanosti 
koja će “predviđati napredovanja ljudske vrste, usmjeravati ih i ubrza- 
vati /'e 

Svoju podjelu razvoja historije na deset epoha Condorcet započinje 
s epohom u kojoj su ljudi sjedinjeni u manje zajednice, plemena (peup- 
lade). Drži da nemamo direktnih opservacija što je tom stupnju razvo- 
ja prethodilo, ali misli da je društvo porodica prirodan početak. Jedna 
porodica koja se nastanila na povoljnom terenu s obzirom na životna 
sredstva mogla se umnožavati i stvoriti pleme, a upravo je način njiho- 
va pribavljanja sredstava za život ono što ih bitno odvaja i razlikuje od 
životinjskih vrsta. Ta misao, koju Condorcet baštini i od Turgota i od 
Helvetiusa, najviši je domet filozofskohistorijske spoznaje do toga vre- 
mena i pravi je idejni most prema Marxovoj materijalističkoj koncepciji. 
“Način proizvodnje oružja, pripremanje hrane, dobavljanje nužnog ala- 
ta za to pripremanje, način da se konzervira ta ista hrana kroz neko 
vrijeme, da se učine pričuve za razdoblja kad je nemoguće doći do nove; 
ta umijeća, posvećena najjednostavnijim potrebama, bila su prvi plod 
jedne dugotrajnije povezanosti, i prvi znak koji je razlikovao ljudsko 
društvo od onih što ih stvaraju različite životinjske vrste.?!25 

Posve je razumljivo da se ljudska vrsta razlikuje od životinjske i po 
onome o čemu je također više puta govorio — po čovjekovoj svijesti, go- 
voru, a time i svim onim duhovnim rezultatima znanosti i umjetnosti i 
ostalih idejnih oblika koje historija poznaje. Ali, jednako je tako danas 
jasno da je to samo jedna strana onog totaliteta što ga zovemo historija. 


126 A.N. C. Condorcet, ibid., str. 5. 
127 A.N.C. Condorcet, ibid., str. 11. 
128 A.N. C. Condorcet, ibid., str. 15. 

Condorcet, nadalje, pokazuje kako su sukobi izmedu tih prvih ple- 
menskih zajednica uvjetovali izbor najboljih pojedinaca kao vođe ple- 
mena; kako su i razni sukobi u samoj zajednici doveli do potrebe stva- 
ranja organa koji će meritorno presuđivati u takvim slučajevima, a to 
su uglavnom bili stariji ljudi s većim životnim iskustvom. To je bilo i 
“porijeklo prvih političkih institucija?! 

Zanimljivo je inače da Condorcet drži kako je izum luka, a sigurno i 
pojedinog oruđa, djelo genija, a nastanak jezika djelo je cijeloga druš- 
tva. Oboje je, naravno, djelo ljudske vrste. U tom prvom razdoblju raz- 
vijaju se i rudimentarni oblici znanosti, što se očituje u primitivnim 
spoznajama u astronomiji ili medicini, koje su inače povezane s mnogim 
predrasudama. Ali, u tom razdoblju nastaju već prvi znaci formiranja 
onih ustanova koje su pogodovale razvoju ljudskog duha i unapređiva- 
le ga, ali ga jednako tako često i kočile i zaustavljale. “Podrazumijevam 
tu formiranje jedne klase ljudi koji raspolažu principima znanosti ili 
postupcima u vještinama, misterijama i religijskim ceremonijama, prak- 
ticiranjem praznovjerja, često i tajnama zakonodavstva i politike. Pod- 
razumijevam tu podvajanje ljudske vrste na dva dijela: jedan je odre- 
đen da poučava, drugi je stvoren da vjeruje; jedan oholo skrivajući ono 
čime se hvale da znaju, drugi primajući s respektom ono što se udostoja- 
vaju da im otkriju; jedan koji se hoće uzdići iznad razuma; drugi poniz- 
no se odričući svoga i spuštajući se ispod ljudskosti, priznajući drugim 
ljudima prednosti savršenije od njihove zajedničke prirode.?1% 

Ova se razlika nalazi još uvijek kod najprimitivnijih divljaka; oni 
imaju svoje šarlatane i vračeve. A i nama, još krajem 18. stoljeća, naši 
popovi nude još mnogo toga iz tih davnih vremena. 

Druga epoha karakterizirana je umijećem ljudi da pripitome uhva- 
ćene životinje. To je dugotrajno razdoblje pastirskih naroda. Život pos- 
taje više sjedilački, manje naporan, te je omogućavao više slobodna vre- 
mena, što je pogodovalo razvitku ljudskog duha. Naučilo se povećavati 
stada razmnažanjem, koristiti mlijeko, vunu, praviti odjeću, praviti prve 
tkalačke stanove. U tom se razdoblju već razvija i trgovina, novac, ras- 
lojavanje zajednice na bogatije i siromašne, a i pojavu ropstva treba 
smjestiti u tu epohu. Pojedina plemena, zbog potrebe obrane i ratova, 
imaju i svoje vođe, pa se i nejednakost u političkim pravima javlja u tom 
razdoblju. Jednako tako i institut privatnog vlasništva. 

Condorcet pretpostavlja da su i prvi koraci u astronomiji načinjeni 
u toj epohi, kada su pastiri, tokom noćnih čuvanja stada, promatrali 
zvijezde i otkrivali prva sazvježđa i konstelacije. U to isto vrijeme raz- 


129 A.N.C. Condorcet, ibid., str. 16. 
130 A.N. C. Condorcet, ibid., str. 18. 

vija se i umjetnost varanja ljudi da bi ih se iskorištavalo i da bi se 
uspostavilo neke autoritete zasnovane na “strahu i himeričkim nada- 
ma."'š! Tako se počinju razvijati religiozni kultovi, ideje o nadnaravnim 
bićima i moćima, kao i staleži svećenika, “jedna klasa individuuma koja 
je imala drske prerogative; koja se odvajala od ljudi da bi ih bolje pod- 
činila; nastojeći da se dočepa isključivo medicine, astronomije, da bi sje- 
dinila ta sredstva radi podjarmljenja duhova, i da im ne dopusti ni jedno 
sredstvo kojim bi demaskirali njihovu hipokriziju i srušili njihovu ti- 
raniju.? 132 

U tom razdoblju dolazi i do spoznaje korisnosti pojedinih biljaka, do 
njihova uzgoja, čime započinje i novo razdoblje ratarstva. Ono postaje 
izvor mnogo obilnije prehrane i sigurnijeg života, i time ulazimo u treću 
epohu. 

Treću epohu obilježava razvoj agrikulturnih naroda sve do otkrića 
pisma. Ono što bitno označuje tu epohu, a i u tom pogledu se Condor- 
cet približava materijalističkoj interpretaciji historijskog razvoja, jest 
diferencijacija, veća podjela rada. Dok su u prva dva razdoblja svi poje- 
dinci i porodice obavljali gotovo iste nužne poslove, u ovom razdoblju 
dolazi do bitnih promjena. Kad su pojedinci počeli “bez rada živjeti od 
proizvoda svoje zemlje, a drugi ljudi od nadnica koje su im oni prvi pla- 
ćali; kada su se radovi umnogostručili; kada su postupci u umijećima 
postali opsežniji i kompliciraniji, zajednički interes je ubrzo pospješio 
njihovo podvajanje. Opazilo se da se vještina jednog individuuma više 
usavršavala ako se ona odnosila na manje predmeta; da je ruka činila 
brže i preciznije manji broj pokreta, kada joj je duga navika te pokrete 
učinila prisnijim; da je trebalo manje inteligencije da se dobro učini neki 
posao ako ga se češće radilo i izvodilo.?133 

Ta se podjela rada očitovala u tome što se dio ljudi posvetio kulturi, 
drugi pravljenju instrumenata. Jednako su tako bile posebne preoku- 
pacije čuvanje stada, proizvodnja tkanina. Trgovina se također razvila 
i proširila te se stvorila nova klasa trgovaca. I tako trima klasama, koje 


131 A.N.C. Condorcet, ibid., str. 23. 


1822 A. N. C. Condorecet, ibid., str. 24. Samo iz navedenih odlomaka, a Condorcet 
je napisao i cijela manja djela protiv Crkve i popova, vidi se da je u tom pita- 
nju bio više učenik Voltairea negoli Turgota. Smatrajući da je sam nastanak 
religioznih vjerovanja poslužio pojedincima i grupama da tim predrasudama 
i praznovjerjima obmanjuje mase i prisvajaju mnoge materijalne koristi i po- 
litičke privilegije - Condorcet je do kraja života bio njihov ogorčeni protivnik. 
Religiozna vjerovanja i manipuliranja njima držao je jednom od glavnih prep- 
reka slobodnom razvoju ljudskog duha, razvoju racionalne spoznaje i oslobo- 
đenju čovjeka od svih tih predodžaba i predrasuda koje sputavaju njegovo os- 
vješćivanje. 

183 A. N. C. Condorcet, ibid., str. 28. 

već možemo razlikovati u pastirskom stadiju — klasi vlasnika, klasi slu- 
ga koji su radili kod vlasnika i klasi robova — treba sada dodati klasu 
“radnika svih vrsta i klasu trgovaca.?!34 

U tom razdoblju, kada je društvo manje pokretno i kompliciranije, 
osjetila se i potreba da se odnosi i postupci bolje urede raznim zakonima 
i uredbama. U tom razdoblju mijenja se i položaj žene, izmedu dva spola 
nastaje mnogo veća jednakost, iako još ne potpuna. 

Pojedini narodi ostali su raspršeni, a drugi su se ujedinili u gradovi- 
ma, koji postaju ujedno i rezidencije vođa naroda i glavara pojedinih 
plemena koji su dijelili vlast. Svaki čovjek koji je imao oružje bio je i 
vojnik, te su se u takvu sistemu, bez obzira i na uzurpacije pojedinih 
vođa, osjećali slobodnima. Ali, nastajali su iz raznih razloga i unutrašnji 
sukobi, ograničavanje prevelikih prava voda i uspostavljanje republika, 
a gdjegdje i tiranija. 

U slučajevima kada je jedan agrikulturni narod podvrgnut domina- 
ciji tuđe nacije, on ne ostavlja svoja ognjišta, nego je prisiljen raditi za 
osvajače, koji postaju njegovi gospodari. Tako nastaju nove klase: nas- 
ljednici vladajućeg naroda i nasljednici pokorenog naroda; nasljedno 
plemstvo, koje se ne smije brkati s patricijatom u republikama 1 drugi 
dio naroda koji je osuđen na rad, zavisnost, poniženje, a da nije rob. U 
tome je porijeklo feudalizma, koji nije bio neka posebna nevolja u na- 
šim predjelima, nego ga nalazimo gotovo na cijelom svijetu u istim epo- 
hama civilizacije i uvijek kada je jedan te isti teritorij bio zaposjednut 
od dva naroda, između kojih je pobjeda uspostavila nasljednu nejed- 
nakost. 

Sasvim je razumljivo da su i vrline naroda u epohi zemljoradnje, dok 
još nisu bili ni osvajači ni osvojeni, bile jednostavne, običaji potječu još 
iz herojskih vremena. U drugom slučaju, kad nastanu procesi osvaja- 
nja i podvrgavanja, javljaju se sve nijanse ponižavanja i korupcije, koje 
despotizam i praznovjerje sobom donose. Nastaje i sistem raznih prep- 
reka, nameta, poreza i ograničavanja djelatnosti, konfiskacija i kazni. 
S obzirom na umjetnost koja se u to doba razvija, a ostvaruje se u ra- 
dovima u drvu, kamenu, životinjskim kostima, u prepariranju kože i 
tkanina, ti primitivni narodi mogu postići veoma veliku vještinu i slo- 
ženost. Ona može biti i vrlo visoke perfekcije i u naroda koji su dugo 
bili pod utjecajem raznih predrasuda ili despotizma. “Ali ako se razmot- 
re čuda te ropske radinosti, neće se vidjeti ništa što ukazuje na prisut- 
nost genija; sva savršenstva pokazuju se kao polagano i mučno djelo 


134 A. N. C. Condorcet, ibid., str. 29. Treba svakako imati na umu da Condorcet 
ovom prilikom ne podrazumijeva pod pojmom “la classe" ono što mi danas 
shvaćamo. U ovoj upotrebi taj termin označuje staleže i veće grupe ljudi koji 
se bave različitim poslovima. 

dugotrajne rutine; posvuda, kod te radinosti koja nas začuđuje, vide se 
tragovi neznanja i gluposti koji nam otkrivaju porijeklo.?1% 

U tim sjedilačkim i mirnim društvima razvijaju se prva znanja iz as- 
tronomije, poznavanja minerala i biljaka, i prvi elementi poznavanja 
prirode. Ali razvoj je tekao polako i znanost bi ostala dugo u toj djeti- 
njoj fazi da se neke porodice nisu razvile u kaste, koje su ih jače razvile 
ponajprije zbog svojih interesa. One su naslijedile prve porodice šarlata- 
na i vračeva i upotrebljavale su svoja znanja, a i obmane, mnogo profi- 
njenije. Ponajprije su razvili razna astronomska znanja i bez dalekozora 
i matematike. Jednako su tako razvili matematiku, posebno geometri- 
ju, ai druge prirodne znanosti. Ali, “razvoj znanosti bio je za njih samo 
drugorazredan cilj, sredstvo da ovjekovječe ili prošire svoju moć. Oni 
su tražili istinu da bi proširili zablude; ne treba se čuditi da su je tako 
rijetko našli.?!96 

Taj bi razvoj međutim bio nemoguć da ti isti ljudi nisu otkrili um- 
jetnost pisanja, spočetka hijeroglifsko pismo kojim su mogli prenijeti 
spoznaje i na potomstvo. Također su tijekom vremena stvorili metafi- 
zičke predodžbe o svemiru i nastanku svijeta, sisteme raznih mitologi- 
ja koje su postale osnove “najapsurdnijih vjerovanja, najbesmislenijih 
kultova, najsramnijih i najbarbarskijih postupaka. Takvo je porijeklo 
gotovo svih poznatih religija, pri čemu je hipokrizija ili ekstravagancija 
njihovih izumitelja i njihovih prozelita dodavala nove izmišljotine.?17 

A kad su te svećeničke kaste postigle svoj cilj, nisu imale više želje 
ni potrebe za daljnjim istraživanjima nego su i zaboravljali mnoge istine 
koje su se krile u starim alegorijama. Sačuvali su samo ono što je bilo 
nužno da bi zadržali povjerenje svojih učenika, pa su i sami bili nasa- 
mareni od svojih vlastitih izmišljotina. Od toga vremena zaustavlja se 
svaki napredak znanosti. 

Od četvrte historijske epohe do zaključno devete Condorcetov je krite- 
rij njihove raspodjele razum, prosvijećenost, jednom riječi razvoj ljudsko- 
ga duha. Nije potrebno navoditi sadržaje svake te epohe jer se uglavnom 
radi o prikazu razvoja filozofije, znanosti i umjetnosti, personificiranim 


135 A. N.C. Condorcet, ibid., str. 37-38. 


136 A. N.C. Condorcet, ibid., str. 40. Condorcet je držao da te prve svećeničke i 
slične kaste nisu imale namjeru prosvijetliti narod, nego njime vladati. Zato 
mu i nisu priopćavali sve svoje spoznaje, nego samo neke, i to pomiješane s 
raznim misterijima i zabludama. Oni su odavali samo ono što su mislili da im 
koristi, a ne ono što bi trebalo ili što su držali istinitim. Tako su imali jednu 
doktrinu za sebe, a drugu za narod. Tu dvostruku doktrinu favoriziralo je i 
postojanje različitih jezika. Oni su zadržavali stari jezik, npr. latinski u sred- 
njem vijeku, ili neki drugi strani jezik, koji su samo oni razumjeli (vidi str. 
40-41). 

137 A.N.C. Condorcet, ibid., str. 43. 

u najpoznatijim ličnostima Evrope do 18. stoljeća, kao i razdoblja de- 
kadencije u srednjem vijeku. Iz tih prikaza i razmatranja izlučit ćemo 
ono što nam izgleda zanimljivim ili teorijski relevantnim za razumije- 
vanje Condorcetove filozofskohistorijske koncepcije. 

Prije svega treba navesti redoslijed tih epoha: četvrta epoha sadrži 
razvoj ljudskoga duha u Grčkoj, do vremena podjela znanosti u razdob- 
lju Aleksandra Makedonskog; peta epoha sadrži progres znanosti od 
njihove podjele do njihove dekadencije; šesta epoha govori o propasti 
prosvijećenosti do njezine restauracije u vrijeme križarskih ratova; sed- 
ma epoha ide od prvih napredaka znanosti, nakon njezine restauracije 
na Zapadu, do otkrića tiska; osma epoha od otkrića tiska do razdoblja 
kad su znanosti i filozofija otresli jaram autoriteta i deveta epoha od 
Descartesa do Francuske Republike. Deseta epoha posvećena je viziji 
budućnosti. 

Osvijetlimo dakle osnovna i bitna Condorcetova stajališta i sagleda- 
vanja navedenoga historijskog toka i razvoja ljudskog duha. Sasvim je 
razumljivo da Condorcet daje visoko mjesto grčkoj filozofiji, znanosti i 
umjetnosti iz kojih se razvija i cjelokupna evropska kultura. To je već 
bio i opći stav napredne misli tadašnjeg vremena. Od prvih oživljava- 
nja grčke i rimske misli i umjetnosti u razdoblju humanizma i renesan- 
se, 18. stoljeće već označuje visoke domete tih istraživanja. Već nave- 
dena Montesquieuova rasprava o uzrocima veličine Rimljana i njihove 
propasti (1734), Voltaireovi filozofskohistorijski spisi, Gibbonova ma- 
gistralna historija Rima (Decline and Fall of the Roman Empire, 1776), 
Winckelmannova istraživanja antičke umjetnosti, filozofska oživljava- 
nja antičkih genija (Demokrita, Platona, Aristotela, Epikura i dr.) samo 
je ukazivalo da su svi oni u starim Grcima i donekle rimskoj znanosti 
gledali svoje najsjajnije uzore. Zato i Condorcet tim velikanima ljudsko- 
ga duha od Talesa i Demokrita do Platona, Aristotela i Epikura, od Ho- 
mera do Sofokla, Euripida, Tukidida itd. pridaje posebno i najuzvišenije 
mjesto u tom razvoju. 

No Condorcet, kako već rekosmo, ne analizira i ne osvjetljuje samo 
linearno taj razvitak nego ga zanimaju i međusobni utjecaji svih ostalih 
faktora na taj razvoj. Zato i piše da će pokazati utjecaj oblika vladavine, 
sistema zakonodavstva i duh religioznih kultova na razvoj filozofije, 
kao i njezin utjecaj na te ustanove. Također drži da su sloboda, prosvi- 
jećenost, umjetnost pridonijele poboljšanju i ublažavanju običaja. 

Od vremena Aristotela, koji je u svojoj filozofiji obuhvaćao gotovo 
sve znanosti, osjetila se potreba njihove podjele i osamostaljivanja. Ma- 
tematika i fizika čine jedan poseban dio, a zatim se odvajaju i astrono- 
mija, medicina itd. Znanosti nalaze svoj azil u Egiptu, osobito Aleksan- 
driji, gdje preživljuju i nakon propasti Grčke. Condorcet posebno navodi 

razvoj matematike i fizike (Arhimed), algebre (Diofant), astronomije 
(Hiparh), medicine (Hipokrat), prirodne historije (Plinije), te utjecaj što 
su osobito atenske škole (Akademija, Licej, Vrtovi Epikura) te skepti- 
cizam i stoicizam imali na razvoj rimskoga duha. 

Uspon Rima promijenio je sudbinu velikog dijela tadašnjeg svijeta i 
utjecao na razvoj ljudskog duha koji osjećamo do danas, kaže Condorcet. 
S obzirom na to da su bili ratnička nacija, “znanosti, filozofija, umjet- 
nost crtanja bili su uvijek strane biljke na tlu Rima"1%, te je “jurispru- 
dencija dakle jedina nova znanost koju dugujemo Rimljanima"!%, 

Gotovo su sve religije u Rimu bile nacionalne, a sa sve većim slab- 
ljenjem i propadanjem Rima jedna od tih religija, nastala u Palestini, 
postaje sve snažnija i raširenija. Duh te nove religije bolje je odgovarao 
vremenu dekadencije i nesreće. Ali prva karakteristika kršćanstva bila 
je prezir prema znanosti. Oni su se odmah svetili uvredama filozofije, 
koja je razobličavala njihova praznovjerja, izmišljotine i neznanstvene 
fantazmagorije. “Tako je trijumf kršćanstva bio signal za potpunu de- 
kadenciju i znanosti i filozofije.?149 

U šestoj, sedmoj i osmoj epohi Condorcet pokazuje sudbinu razvoja 
ljudskog duha od te početne dekadencije prosvijećenosti do njezina oživ- 
ljavanja, otkrića tiska, vremena kad su filozofija i znanost već uspjele 
zbaciti jaram crkvenoga i feudalnog autoriteta. U srednjem vijeku je, 
po njegovu mišljenju, Evropa, sabijena između svećeničke tiranije 1 voj- 
nog despotizma, očekivala u krvi i suzama trenutak kada će nova pros- 
vijećenost omogućiti ponovno radanje slobode, humaniteta i vrline. 

To je razdoblje provale barbara, a poznati su ignorancija i običaji tih 
barbara. Međutim, upravo je usred te stupidne divljine proizašlo uniš- 
tenje ropstva. Kmetovi su obrađivali polja pobjednika, te su vladari tra- 
žili u ratovima ne više robove nego zemlju i kolone. “Rob je bio čovjek 
osuđen slučajno na takav položaj, kakvome je ratni udes mogao jednog 
dana izložiti njegova gospodara. Kmet je bio individuum jedne niže i 
degradirane klase.?!“! 

Osvajanja su tako dovela Zapad u burno i anarhično stanje, u koje- 
mu je narod stenjao pod trostrukom tiranijom: kraljeva, vojnih vođa i 
svećenika; ali, ta je anarhija u svojim njedrima nosila i klice slobode.!“? 


188. A.N. C. Condorcet, ibid., str. 76. 
139_A.N.C. Condorcet, ibid., str. 78. 
140. A.N.C. Condorcet, ibid., str. 84. 
141. A.N.C. Condorcet, ibid., str. 92. 


142 Vidi Condorcet, ibid., str. 95. Izostavljam mnoge pasaže Condorcetovih anali- 
za, odnosno crkvene vlasti koja je raznim mjerama i kažnjavanjima, tirani- 
jom, presijom, fanatizmom, izdajama, lukavstvima, nevjerom i sl. vladala ma- 
sama. Vidi npr. str. 90, 91. i osobito 94, 96-98. 

Condorcet također visoko cijeni doprinose Arapa razvoju ljudskoga 
duha, filozofije, znanosti i umjetnosti. S jedne strane najapsurdnija 
praznovjerja i predrasude, a na drugoj sja genij znanosti. I zato je on 
zasjao samo nakratko, da bi opet pao u tamu. Rođen među Arapima u 
njedrima despotizma i religioznog fanatizma, bio je samo “prolazna iz- 
nimka od općih zakona prirode, koji određuju porobljene i praznovjerne 
narode na niskost i ignoranciju."!*3 Zato i upozorava Condorcet suvre- 
menike da ustraju u jačanju i širenju prosvijećenosti ako žele postati i 
ostati slobodni. 

Za daljnji razvoj evropske historije i evropskoga duha važno mjesto 
imaju križarski ratovi, koji omogućuju veću komunikaciju među naro- 
dima, nadalje stvaranje moćnih republika u Italiji, slobodnih gradova 
u sjevernoj Njemačkoj, kao i snažniji ekonomski razvoj toga vremena. 
Mehanička umijeća doživljavaju procvat, što uvjetuje brži razvoj druš- 
tva u cjelini. Kultura svile, mlinovi na vjetar, industrija papira, točnije 
mjerenje vremena i osobito izum kompasa, baruta i tiska omogućili su 
nešto kasnije pravu revoluciju u društvenim odnosima. Ne samo da su 
potakli daljnja otkrivanja nepoznatih svjetova nego je stvarano mnogo 
šire 1 snažnije javno mnijenje, koje se na taj način sve više oslobađalo 
političkih i religioznih okova. “Tek je u toj epohi čovjek mogao upoznati 
zemlju koju nastanjuje; proučavati, u svim zemljama, čovječji rod pro- 
mijenjen dugim utjecajem prirodnih uzroka ili socijalnih institucija; 
promatrati proizvode zemlje ili mora u svim temperaturama, i u svim 
klimama; ... djelovanje trgovine, koja je dala novi polet industriji, po- 
morstvu i, nužnom povezanošću, svim znanostima i svim umijećima; 
snagu koju je ta aktivnost dala slobodnim narodima da se odupru tira- 
nima, pokorenim narodima da razbiju svoje lance, da barem olabave 
lance feudalizma: takve su bile sretne posljedice tih otkrića."1“* I ovdje 
se vidi kako je Condorcetova interpretacija historije nastojala obuhva- 
titi totalitet društvenih zbivanja i da je bio daleko od one jednostranosti 
koja je samo umu, duhu, bez obzira na to da li empirijskom ili metafi- 
zičkom, pripisivala stvaralačke potencije. 

U daljnjem prikazu i analizi razvoja historije Condorcet naglašava 
značenje pojave reformatorskih pokreta u Katoličkoj crkvi (Wyclif, Hus, 
Luther i dr), izgradnje filozofske teorije prirodnog prava i društvenog 
ugovora (Althusius, Languet, Harrington, Hobbes, Locke i dr.), razvoja 
fizike, znanosti i umjetnosti (Galilei, Kepler, Bernard de Palissi, Bacon, 
Descartes i dr.), te je osmo poglavlje završio konstatacijom kako ljud- 
ski duh nije još bio slobodan, ali je već spoznao da je za to bio stvoren. 


143 A.N.C. Condorcet, ibid., str. 102. 
144. A.N.C. Condorcet, ibid., str. 122-123. 

Od tog vremena bivalo je sve jasnije da će lanci koji su okivali ljudski 
duh biti ubrzo slomljeni. 

Odmah na početku rasprave o zbivanjima u devetoj epohi od Des- 
cartesa do Francuske Republike, Condorcet konstatira da “nakon du- 
gotrajnih zabluda, nakon što su lutali u nepotpunim i maglovitim teo- 
rijama, pisci su spoznali napokon istinska prava čovjeka, i da ih izvedu 
iz te jedine istine, da postoji jedno osjetilno biće, sposobno da oblikuje 
rasuđivanja i da stječe moralne ideje."1# 

Materijalistička antropološka osnova čovjekove historije za Condor- 
ceta je, kao i za mnoge njegove filozofske prethodnike teorije društve- 
nog ugovora, bilo jedno od najvećih, najsjajnijih dostignuća ljudskog 
uma i razuma. Za sve je prosvjetitelje ta materijalistička teorija, bez ob- 
zira na krajnja ontološka stajališta pojedinaca, bila dokaz o slobodi kao 
konstitutivnom momentu čovjeka, o pravu čovjeka na demokraciju, tj. 
na formiranje takva društvenog i političkog uređenja koje mu najbolje 
odgovara i na konstituciju, što je samo značilo da je prosvjetiteljski ra- 
cionalizam radikalno odbacio cjelokupno mnogovjekovno nastojanje Cr- 
kve i teologije da teološkim, tj. neznanstvenim putem opravdaju feu- 
dalno-crkvenu vladavinu. Condorcet je među tim velikim misliocima, o 
ljednijih zastupnika takva racionalizma.1“* 

Navodeći glavne protagoniste te nove prosvijećenosti i revolucionar- 
ne teorije o čovjeku kao stvaraocu svoje historije, u svim dimenzijama 
svoje svestrane aktivnosti, Condorcet je zaključio da se nakon tih dos- 
tignuća više nije “usudilo dijeliti ljude na dvije različite rase, od kojih 
je jedna predodređena da vlada, druga da sluša; jedna da laže, druga 
da bude varana; postalo je nužno priznati da svi imaju jednako pravo 
da budu obaviješteni o svim svojim interesima, da poznaju sve istine; 1 
da ni jedna vlast koja je od njih uspostavljena nad njima samima ne 
može imati pravo sakriti im bilo koju.?!47 

Filozofi su bili, kaže Condorcet, oni koji su branili i zastupali inte- 
rese cijelog čovječanstva, bez obzira na razlike zemalja, rasu ili sekte. 
Oni su, usprkos razlikama u njihovim spekulativnim koncepcijama, 


145. A.N.C. Condorcet, ibid., str. 149. 


146  Condorcet na ovim stranicama svoga djela spominje glavne ličnosti toga pok- 
reta moderne prosvijećenosti: Sidneya, napose Lockea, Leibniza, škotske fi- 
lozofe Stewarta i Smitha, Collinsa i Bolingbrokea u Engleskoj, Baylea, Fonte- 
nella, Voltairea i Montesquieua u Francuskoj, kao i njihove sljedbenike, među 
koje su spadali i Condorcetovi učitelji d'Alembert i Turgot, da bi zaključio 
kako su svi oni, svojim talentom, borbenošću i dosljednim humanističkim 
načelima slijedili svoj bojni poklič: raison, tolerance, humanite (vidi str. 151- 
161). 


147 A.N.C. Condorcet, ibid., str. 151. 

činili falangu protiv svih zabluda i svih oblika tiranije. A to je bila borba 
za prirodna prava čovjeka, za slobodu misli i izražavanja, slobodu indus- 
trije i trgovine, za olakšanje života naroda, za zabranu svih krivičnih 
zakona protiv drugih religija, za dokidanje torture i barbarskih kazni, 
za mnogo blaže krivično zakonodavstvo, za jednostavniji građanski za- 
konik, primjereniji razumu i prirodi; za indiferentnost prema religijama 
koje zapravo spadaju u praznovjerja i političke izmišljotine; protiv svih 
hipokrizija fanatizma i predrasuda i za oduševljeno širenje prosvijeće- 
nosti, razuma i čovječnosti. Iz toga je izrastao osjećaj humanizma koji 
je bio prirodna posljedica tih principa i on se sve više probija u svijesti, 
zakonima i institucijama, čak i kod onih naroda koji su još pod despo- 
tizmom.1# 

Ti su napredni duhovi na kraju razvili novu doktrinu koja treba za- 
dati posljednji udarac toj zgradi predrasuda: ideja o “beskonačnoj per- 
fektibilnosti ljudskog roda, doktrini kojoj su Turgot, Price i Priestley 
bili prvi i najsjajniji apostoli; ona pripada desetoj epohi, gdje ćemo je 
široko razviti."1# 

Govoreći o razvoju matematike i drugih prirodnih znanosti, Condor- 
cet također pokazuje i njihovo stalno usavršavanje, kao i porijeklo iz 
potreba, i njihovu korisnost za samu praksu. Deklamacije o nekorisnosti 
teorije samo su pokazivale ignoranciju tih deklamatora. Neuspjeh po- 
jedinih teorija nije proizlazio iz njihove dublje zasnovanosti, nego iz nji- 
hove nesavršenosti. Ta razmatranja dovode do generalne istine da se u 
“svim umijećima teorijske istine nužno modificiraju u praksi?! Stal- 
nim odnosom prema potrebama, sredstvima, praksi mogu se prevladati 
uske granice gdje predrasude protiv teorije prijete da zaustave razvoj 
umijeća i da se ujedno otklone one zablude u koje može dovesti nespret- 
na upotreba teorije. 

Posebno mjesto u Condorcetovim teorijskim razmatranjima pripada 
njegovoj koncepciji da treba nastojati i društveni proces racionalno od- 
rediti i precizno iskazati kao i prirodni. Za to nisu dovoljni mehanički 
zakoni i teorije, nego račun vjerojatnosti i statistika, o čemu će još biti 
riječ u završnom, desetom, poglavlju. Ali već ovdje možemo reći da je 


148 Vidi Condorcet, ibid., str. 164-165. 


149 A. N. C. Condorcet, zbid., str. 166. Na str. 217-221. Condorcet govori o tom 
problemu. Kao i na nekim drugim stranicama svoga djela, što smo već nave- 
li, Condorcet je ostao dosljedan ideji o tome da je razvoj čovjekovih moguć- 
nosti, i spoznajnih i materijalnih, beskonačan. Nakraju on izričito kaže, ako 
opseg čovječje glave i ostane isti, instrumenti koje čovjek može upotrebljava- 
ti umnažat će se i usavršavati; jednako će se tako i jezik razvijati i više preci- 
zirati s obzirom na ideje koje fiksira i određuje. Otkrivanju novih istina nema 
kraja (str. 217-221). 


150 A.N.C. Condorcet, ibid., str. 186. 

Condorcet začetnik onih teorijskih napora koji će u 19. i 20. stoljeću 
nastojati da se historijski proces shvati takoder kao zakonit, ali različit 
od mehaničkoga prirodnog. Da će i zbog toga upravo problem nužnosti, 
slučajnosti i predvidljivosti historijskih procesa morati biti drukčije tre- 
tiran nego u mnogi prirodnim znanostima. 

Deseta je epoha posvećena budućemu progresu ljudskoga duha. I to 
je također originalnost Condorcetove filozofskohistorijske koncepcije, 
koja se razlikuje od već tada poznatih komunističkih i socijalističkih 
utopija, jer ne teži koncipiranju idealnoga društva nego uvidima u mo- 
gućnosti čovjeka. Jer, ako čovjek poznaje zakone historijskih fenomena; 
ili, ako su mu i nepoznati, može na temelju iskustava prošlosti s veli- 
kom vjerojatnošću predvidati buduće dogadaje. Zašto bi bio himerički 
pothvat da se zacrta slika buduće historije na temelju prošlih iskustava i 
rezultata? “Naše nade u budućnost ljudskog roda", kaže Condorcet, 
“mogu se svesti na ove tri važne točke: na destrukciju nejednakosti me- 
đu narodima; na progres jednakosti u jednom te istom narodu; napo- 
kon, na stvarno usavršavanje čovjeka.?1?! 

Više u formi pitanja, kao što je koncipirano gotovo cijelo ovo poglav- 
lje, a u izvjesnoj mjeri i neka prethodna, Condorcet misli da nema oz- 
biljnijih razloga koji bi mogli opovrgnuti pretpostavku da će svi narodi 
jednoga dana postići isti stupanj razvitka kao i oni koji su tada bili naj- 
slobodniji i najprosvjećeniji, kao npr. Francuzi i Anglo-Amerikanci. On 
ne misli da postoje narodi koje je priroda osudila da nikad ne uživaju u 
slobodi ili da njihov razum ne dođe do izražaja. 

Prvobitni je razvoj doveo do veće nejednakosti među narodima, pai 
unutar njih samih. Ali Condorcet drži da će daljnji razvoj slabiti i uma- 
njivati te razlike, i tolerirati samo one koje su korisne za interes svih, 
jer će one “favorizirati progres civilizacije, obrazovanja i radinosti, a da 
ne dovede ni do zavisnosti, niti ponižavanja, niti osiromašivanja.?!?? 

Čovjek će se dakle, po njegovu mišljenju, približavati onom razdob- 
lju u kojemu će svi raspolagati dovoljnom prosvijećenosti da se ponašaju 
i medusobno odnose prema vlastitu razumu. Odgovarajući tako na tri 
postavljena pitanja, Condorcet drži da se, promatrajući dosadašnji raz- 
voj znanosti što ga je civilizacija postigla, razvojni put ljudskoga duha i 
njegovih potencija, može sa sigurnošću pretpostaviti da “priroda nije 
postavila nikakvu granicu našim nadama*15, 

Ako se razmotri historijat naših odnosa i postupaka u Africi i Aziji, 
vidjet će se naši monopoli u trgovini, naše prijevare i izdaje, naš san- 


151. A.N.C. Condorcet, ibid., str. 203-204. 
152 A. N. C. Condorcet, ibid., str. 204. 
158 A.N. C. Condorcet, ibid., str. 205. 

gviničan prezir za ljude druge boje puti ili druge vjere. Ali, mi im jed- 
nako tako možemo i moramo pomoći da se izvuku iz zaostalosti i da 
postanu ravnima i najrazvijenijim nacijama. A razvoj tih naroda bit će 
brži i sigurniji od našeg, jer će od nas dobiti ono za što je nama trebalo 
mnogo vremena da otkrijemo. Mnoge zablude koje smo mi morali prev- 
ladavati tokom razvoja i u borbi sa silama mraka, oni neće morati pre- 
živjeti. “Doći će dakle taj čas kada će sunce obasjavati na Zemlji samo 
slobodne ljude i priznavati kao gospodara samo njihov razum; kada će 
tirani i robovi, popovi i njihovi glupi i hipokritski instrumenti postojati 
samo u historiji i u kazalištima.?154 

Ako razmotrimo historiju društava, vidjet ćemo da često postoji ve- 
liki raspon izmedu prava koja priznaje zakon i prava koja građani stvar- 
no imaju; između jednakosti koja je određena političkim institucijama 
i stvarne jednakosti medu individuama. A ta je činjenica uvijek rađala 
nemile i teške posljedice. Te razlike imaju, po Condorcetu, tri glavna 
uzroka: “nejednakost u bogatstvu, nejednakost u položaju između onog 
čija se sredstva za život, osigurana za njega samog, prenose na njegovu 
obitelj, i onoga čija sredstva zavise od trajanja njegova života, ili čak od 
dijela njegova života kad je sposoban za rad; i, konačno, nejednakost 
obrazovanja.?!5 

Trebat će pokazati da se te tri vrste nejednakosti moraju postupno 
smanjivati, a da se nikad potpuno ne ponište; jer one su i prirodni i nuž- 
ni uzroci, te bi bilo apsurdno i opasno htjeti ih uništiti. I u ovim mislima 
Condorcet, kao nadahnuti humanist i revolucionar, nadvladava svoju 
društvenu i klasnu osnovu i svojim mislima prodire u jednu još nejasnu 
budućnost, ali koja će za njega ipak biti budućnost razuma, tolerancije, 
prijateljstva i suradnje. Iako su neki Condorcetovi stavovi morali biti 
ovisni i o cjelini tadašnjih društvenih odnosa i njihovoj dinamici sukoba, 
utopijski elementi u mnogome nadvladavaju empirijsko-pozitivističke. 
A to je još jedan dokaz da su najveći duhovi čovjekove historije uvijek 
svojom mišlju, svojim idejama i nadama zakoračivali u daleku, još neos- 
vijetljenu budućnost. 

Svojim razmišljanjima o nejednakosti među ljudima i klasama Con- 
dorcet je dolazio do zaključka da postoje mnogi objektivni uzroci koji 
vode nejednakosti, zavisnosti pa čak i siromaštvu i koji stalno “ugroža- 
vaju najbrojniju i najaktivniju klasu naših društava.?!% Condorcet dr- 
ži da treba pojačati brigu društva različitim socijalnim mjerama prema 
onima koji su dospjeli u teški položaj, i time se zalaže za određeni oblik 


154. A.N.C. Condorcet, ibid., str. 210. 
155 A.N.C. Condorcet, ibid., str. 211. 
156 A.N.C. Condorcet, ibid., str. 212. 

socijalne države koja bi na taj način smanjivala nastale disproporcije. 
Jednako je tako držao da nema velike opasnosti s obzirom na moguć- 
nost nedostatka sredstava prehrane, jer napredak znanosti omogućit 
će mnogo veću proizvodnju na istim zemljišnim parcelama. Ali, ako se 
ujedno povećava i broj stanovništva, neće li taj moment doći u sukob s 
onim što je prije rečeno? Condorcet pretpostavlja da bi moglo u nekoj 
dalekoj budućnosti doći i do tog problema. Ali, tada će i čovjek biti na 
mnogo višem stupnju razvoja i svoga razuma i svoje znanosti i ljudi će 
znati da “ako oni imaju obveze za bića koja još ne postoje, one se ne 
sastoje u tome da im se dade egzistencija, nego sreća; one imaju za ob- 
jekt opće dobro ljudskoga roda ili društva u kojima žive; obitelji za koje 
su ta bića vezana, a ne djetinjastu ideju da se zemlja opterećuje besko- 
risnim i nesretnim bićima.?"197 

I ovdje se očituje Condorcetova racionalnost i duboki osjećaj za ljud- 
sko nadvladavanje vjekovne religiozne predrasude u pogledu ograniča- 
vanja poroda, što još i današnje čovječanstvo nije u mnogim zemljama 
skinulo s dnevnoga reda svojih preokupacija. 

S obzirom na to da se ovdje radi o socijalnim pojavama, a njihov broj 
kombinacija i odnosa je beskonačan, potreban je i drugačiji znanstveni 
pristup tim pojavama. Condorcet se i na kraju svoga djela vraća svojoj 
ideji o računu vjerojatnoće koji bi jedini mogao dati mogućnost i znan- 
stvenog, što objektivnijeg predviđanja socijalnih zbivanja, bez čega i 
nema neke ozbiljnije socijalne regulative. “Primjena računa kombina- 
cija i vjerojatnoće na te iste znanosti obećava napredak, utoliko važniji 
što je ona u isti mah jedino sredstvo da se njihovim rezultatima dade 
preciznost, gotovo matematička, i u tome procijeni stupanj izvjesnosti 
ili vjerojatnosti."!% Ali, ova aplikacija učinila je tek prve korake i ona 
mora otvoriti sljedećim generacijama izvor prosvijećenosti i spoznaja 
jednako toliko neiscrpnih koliko je i sama znanost o računu, broj kom- 
binacija i odnosa koji se mogu podastrijeti. Nadalje, treba raditi na pre- 
ciziranju znanstvenog jezika, koji je još uvijek neodređen i maglovit, a 
isto tako i na stvaranju “univerzalnog jezika" radi što bolje znanstvene 
komunikacije.!$? 

Za stvaranje sretnije i razumnije zajednice Condorcet misli da je pot- 
rebno prevladati i odbaciti sve predrasude o kojima je bilo riječi; pred- 
rasude o nejednakosti naroda, o crnoj rasi kao inferiornoj, o nejedna- 
kosti spolova, o ratovima kao nekoj neotklonjivoj nužnosti, jer će narodi 
većom prosvijećenošću shvatiti da je “rat najkobnija nevolja, najveći 


157. A.N.C. Condorcet, ibid., str. 222-223. 
158. A. N. C. Condorcet, ibid., str. 224. 
159 Vidi Condorcet, ibid., str. 233-235. 

zločin."!% Progres ljudskoga duha nužno dovodi do progresa svih os- 
talih strana i momenata koji čine ljudski život, kao što i ovi povratno 
djeluju na njegov razvitak. Napredak je znanosti i obrazovanja besko- 
načan, pa se svaka generacija nalazi na višem stupnju od prethodne. 
Razvoj ljudskoga roda zato je beskonačan, i to u dva smisla. Ponajprije, 
prosječno će se trajanje ljudskog života stalno povećavati i mi ne znamo 
granice koje je priroda tome odredila. I drugo, razvoju intelektualnih i 
moralnih ljudskih potencija također nije moguće postaviti bilo kakve 
granice. 

Tako ova racionalna slika ljudskog roda, koju je Condorcet ocrtao u 
ovih deset epoha, s optimističkom vizijom budućnosti čovječanstva koje 
je slobodno od okova i neprijatelja napretka i koje nezadrživo korača 
stazom istine, vrline i sreće, pruža filozofu prizor koji ga tješi s obzi- 
rom na zločine i nepravde koje još postoje i kojima je 1 on još česta žrtva. 
Samo nekoliko mjeseci nakon dovršetka ovoga važnog djela, pisanog na 
bijegu i skrivajući se od progona, i Condorcet je postao žrtvom velikoga 
historijskog zbivanja koje je i sam misaono pripremao i u njemu najak- 
tivnije sudjelovao! 

Kasnija konzervativna građanska misao nije mogla s oduševljenjem 
prihvaćati mnoge temeljne misli francuskih prosvjetitelja, a osobito 
Condorceta. Iako se on nije deklarirao za dokidanje privatnog vlasništva 
kao njegovi napredni nasljednici i učenici, ipak je bilo veoma jasno da 
je već tada digao glas protiv mnogih bezakonja i nehumanosti koja su 
pratila građansko društvo u usponu. Ustao je protiv velike imovinske 
nejednakosti, protiv ropstva, nejednakosti spolova i za tip socijalne 
države koja tek danas s mukom traži svoje mjesto pod historijskim 
suncem. Upravo zbog toga postoji u literaturi često podcjenjivanje filo- 
zofskog i misaonog doprinosa francuskih prosvjetitelja razvoju čovje- 
čanstva, što se u svakom pogledu mora korigirati. Posebno u vezi s fi- 
lozofskohistorijskom problematikom, svojom sistematskom razradom 
historijskog razvoja, a posebno teorije progresa, uočavanjem raznih 
faktora koji djeluju u toj jedinstvenoj historijskoj cjelini, te uočavanjem 
da se historijskim zbivanjima mora prilaziti drukčijim metodskim instru- 
mentima (zakon vjerojatnoće) i sagledavanjem razvojnih perspektiva 
ljudskoga roda na temelju dosadašnjih iskustava i rezultata razvoja 
ljudskog duha i cjelokupne znanstvene i materijalne prakse — Condorcet 
zauzima vidno mjesto u historiji filozofske misli.19! 


160 A.N.C. Condorcet, ibid., str. 229. 

161 Ako se historizmom drži historijski način mišljenja, tj. shvaćanje da ni histo- 
rija ni čovjek nemaju nikakve granice u svojim promjenama, da je perfekti- 
bilnost i historije i čovjeka beskonačna, onda se taj bitni novum ne može og- 
raničiti na Montesquieua i Voltairea, kao što čini Meinecke, a Turgotove i 

Francuski prosvjetitelji i enciklopedisti genijalno su postavili gotovo 
sve bitne ideje filozofije historije toga vremena i više-manje ih lucidno i 
osvijetlili. Svima njima nedostaje sustavnost i zatvorenost velikih sis- 
tema njemačke klasične filozofije. Ali, oni nisu bili profesori filozofije 
kojima je izgradnja cjelovitih sistema bio glavni životni zadatak. Oni su 
bili prave renesansne stvaralačke ličnosti, usko povezane sa svojom his- 
torijom i dokraja u njoj angažirani. Zato je i njihova filozofija, ako i nema 
uvijek dovoljnu razrađenost i analitičnost, sustavnost i dosljednost izvo- 
đenja, bogata idejama i životno inspirirana. Oni su bili pravi angažirani 
mislioci koji su svoje talente raskošno rasipali na mnogim područjima. 
Voltaire je bio i pjesnik, dramatičar, historičar i pamfletist, La Mettrie 
liječnik, Diderot književnik, izvanredni esejist i glava najvećega literar- 
nog i kulturnog pothvata stoljeća, Turgot poznati ekonomist i držav- 
nik, Rousseau se dijelom izdržavao prepisivanjem nota i drugim lite- 
rarnim aktivnostima, d'Alembert je bio proslavljeni matematičar i 
fizičar, Helvetius i Holbach plemići u čijim se salonima stvarala filozof- 
ska revolucija i pripremala stvarna historija, Condorcet je bio matema- 
tičar i politički angažirani pisac te tvorac žirondinskog ustava za vrije- 
me Revolucije. 

Jednom svojom filozofskom košarom ideja francuski su prosvjetite- 
lji neposredno utjecali na filozofske i socijalne koncepcije njemačkih ve- 
likih idealista, koji su ih zdušno i temeljito čitali. Drugom svojom stra- 
nom njihove su ideje nadilazile socijalne građanske temelje i izravno 
uvirale u francusku i evropsku socijalističku misao. Njihove velike ide- 
je nisu se još dokraja realizirale niti na ovomu našem evropskom tlu, 
pa su za sve nas i danas žive i inspirativne. 


Condorcetove koncepcije, koje su po mom mišljenju — a to sam u analizi i pri- 
kazu tekstova pokazao — bile bitan prilog takvu načinu mišljenja, proglasiti 
više “prethistorijom pozitivizma nego historizma, jer u njima nije dominirao 
smisao za individualno, nego za tipično i općevažeće, a napredak prema većoj 
usavršenosti čovječanstva, u što je ona vjerovala (francuska filozofija histori- 
je druge polovine stoljeća, P V), shvatila je kao proces koji počiva na općim 
zakonima" (F. Meinecke, Die Entstehung des Historismus, str. 180). To bi zna- 
čilo da se u filozofa uopće ne bi moglo govoriti o historizmu, jer je bit filozof- 
skog razmišljanja upravo opće, generalno, pa je prikaz individualnog, pojedi- 
načnog predmet historije. Bit historizma naprotiv jest razvojno shvaćanje i 
interpretiranje historije, svijest o promjenjivosti, razvoju i propadanju ali i 
progresu ljudskoga duha i historijskih socijalnih oblika i odnosa. A tome su 
upravo Turgot i Condorcet pridonijeli ponajviše. Inače je i francuska i nje- 
mačka romantika (ne svi njihovi predstavnici) pokušala francusko prosvjeti- 
teljstvo dezavuirati upravo u vezi s tom problematikom, proglašavajući 18. 
stoljeće “nehistorijskim". Na to se ideološko sljepilo i neobjektivnost već više 
puta ukazivalo i u marksističkoj literaturi (Marx, Engels, Plehanov, Lukacs i 
dr.) te u građanskoj Dilthey, a osobito E. Cassirer u svojemu djelu Die Philo- 
sophie der Aufklarung. 

Francuski su prosvjetitelji bili u svakom pogledu najrevolucionarniji 
i najradikalniji mislioci gradanstva. Upravo na području filozofije his- 
torije, filozofske antropologije i socijalne filozofije gradanska misao je 
u njihovim djelima dosezala svoje vrhunce. Na tom su području i boga- 
tiji mislima i idejama od velikih njemačkih idealista koji su na svoj na- 
čin i prema svojim historijskim mogućnostima prihvaćali mnoge njihove 
ideje (razvoj duha u etapama, razvoj ideje i prakse slobode, o racional- 
nom i strastima, o ulozi velikih ličnosti u historiji, perfektibilnosti čov- 
jeka itd.). Samo što su francuski prosvjetitelji, iz razloga koje smo već 
naveli, bili realniji i u mnogo čemu se približavali materijalističkom, tj. 
realnom i konkretnom sagledavanju problema. Njihov se čovjek nije bio 
pretvorio u samosvijest, a duh u apsolut, nego je to bio realni, ovoze- 
maljski, osjetilni čovjek, a mišljenje je bilo njegovo, čovjekovo mišljenje. 
Teološko-metafizički ostatak, koji je opterećivao cjelokupni misaoni i fi- 
lozofski sistem njemačke klasike, ovdje je bio prevladan i prije Feuer- 
bacha i Marxa. 

Njihovi glavni mislioci (La Mettrie, Turgot, Helvetius, Diderot, Hol- 
bach, Condorcet) dolazili su i do krajnjih i dosljednih materijalističkih 
koncepcija, što je zapravo i nadilazilo građanske idejne horizonte. Jer 
građanska klasa, kao ni njezini kasniji ideološki zastupnici, u većini 
slučajeva nisu bili idejno materijalistički usmjereni. 

Bili su to veliki duhovi koji su pripremali najdublju građansku revo- 
luciju i zaista stvarali historiju. Bilo je u njihovim mislima i shvaćanji- 
ma i velikog zanosa i uvijek prisutnog utopijskog elementa, što je karak- 
teristika svakoga revolucionarnog mišljenja. Bilo je 1 iluzija i prevelikog 
hitanja u budućnost. Ali to nisu mogli nikada razumjeti filistarski umo- 
vi kojima nisu poznati zanosi historijskog stvaralaštva. 

Veliki umovi čovječanstva, a osobito oni koji su otvarali nove idejne 
i historijske horizonte, poput francuskih prosvjetitelja, ostavljali su svo- 
jim duhovnim stopama neizbrisive tragove u memoriji i stvarnosti his- 
torije. 

Historijski uvod 


Sve do druge polovine 18. st. Njemačka nije igrala neku vidniju ulogu 
u filozofiji. U cijelom tom rasponu od nekoliko stoljeća jedino se Leib- 
niz mogao staviti uz bok već spomenutih velikih mislilaca građanstva. 
Razlozi su u najvećoj mjeri u specifičnoj njemačkoj historiji toga vre- 
mena, koja nije poznavala oslobodilačku atmosferu talijanskih komuna 
u 14.115. st., ekonomsku snagu i snažan oslobodilački otpor nizozem- 
skoga građanstva ili revolucionarni savez engleskoga građanstva i dijela 
plemstva protiv težnji engleskog apsolutizma. U Njemačkoj, historijski 
tokovi idu gotovo obrnutim smjerovima. Njemačko građanstvo nije us- 
pjelo sve do druge polovine 19. st. postati samostalnom i odlučujućom 
silom. Polovičan uspjeh njemačke reformacije, poraz njemačkoga seljaš- 
tva početkom 16. stoljeća i Tridesetogodišnji rat u 17. stoljeću prouzro- 
čili su ekonomsku stagnaciju koja je njemačku građansku klasu izbacila 
iz historijske igre za gotovo dvije stotine godina. U tim ratnim pusto- 
šenjima, što su konkurenti u pomorskoj trgovini, naročito Engleska i 
Nizozemska, dobro iskoristili, propadala je i njemačka Hansa koja je 
sjevernu Njemačku bila izvukla iz srednjovjekovne zaostalosti. 

Njemačka je nakon svih tih zbivanja ostala feudalno rascjepkana na 
golem broj kneževina i kraljevina u kojima su njemački plemići vodili 
plitki ali i despotski dvorski život, za koji su još i u 18. st. prodavali svoje 
seljake-kmetove drugim državama, ponajviše za ratne svrhe. Njemački 
knezovi toga vremena bili su upravo paradigma feudalnoga despotizma 
i ograničenosti, te je u čitavoj historiji svijeta, kako je pisao Mehring, 
“teško naći klasu koja bi bila toliko vremena tako siromašna duhom i 
snagom, a u isto vrijeme tako neizmjerno bogata ljudskom pokvarenoš- 
ću — kao što su to bili njemački kneževi od 15. do 18. stoljeća.?1% 

Građanska klasa nije bila nacionalno ujedinjena kao što je bio slu- 
čaj u susjednim zapadnim zemljama, nego također rascjepkana i oslab- 


162. Franz Mehring, Die Lessing-Legende, Berlin 1963, str. 89. 

ljena u mnogim kneževinama koje su bile odijeljene i carinskim grani- 
cama. Njihova egzistencija, posebno ljudi u državnim službama, ovisila 
je o hirovima feudalnih junkera koji su mnoge od najznačajnijih ljudi 
znanosti i filozofije protjerivali iz svojih feudalnih domena, a svoj bijes 
često iskazivali i bičem na ulicama. Nijedan od njemačkih značajnijih 
umova u razdoblju od 16. do 19. stoljeća nije prošao bez izvjesnih šika- 
niranja i progona. Od Leibniza i Wolffa do Thomasiusa, Lessinga, Win- 
ckelmanna i Herdera. 

Sasvim je razumljivo da su njemački učenjaci i filozofi glavne inspi- 
racije nalazili kod svojih građanskih kolega u razvijenijim zemljama 
zapada, u kojima se, kako smo već vidjeli, provodila prava filozofska, 
znanstvena i kulturna revolucija. To podražavanje tuđim uzorima od 
strane njemačkih učenjaka bio je “prvi pokušaj probuđenih građanskih 
elemenata da izvuku svoju klasu iz duboke močvare. Za tu svrhu nije 
postojalo drugo sredstvo; plodovi, kojima je urodilo domaće raslinje or- 
todoksnog luteranstva bili su samo prah i pepeo. Ali, težak je to i ne- 
zahvalan posao udahnuti nov život sasušenu stablu, koje iz svojih ko- 
rijena ne vuče više hranu — usađujući mu grane tudih stabala. Tek kad 
se u samome stablu ponovo probudio izvjestan život, kad su se građan- 
ske klase u Njemačkoj počele ekonomski malo uzdizati, dakle otprilike 
od sredine prošlog stoljeća, počele su i tuđe grane srašćivati s domaćim 
stablom. A dotle nije njemačkim učenjacima preostajalo ništa drugo nego 
da svoju duhovnu hranu, ili čak svoju domovinu, potraže u inozemstvu. 
I to utoliko više što je u Njemačkoj vladajuća kneževska klasa gledala 
na njemačko obrazovanje ili neprijateljskim, ili sasvim ravnodušnim 
pogledima, ili pak s jednim vrlo dvosmislenim interesom, naime s inte- 
resom da ga iskoristi za svoj sitni despotizam. Ona je njemačke učenja- 
ke ili puštala da skapavaju od gladi, ili ih je tjerala preko granice, ili 
dovodila na svoje dvorove, i teško je reći koji je od ta tri slučaja bio kob- 
niji po one s kojima se tako postupalo. 

S toga gledišta lako je shvatiti zašto su njemački učenjaci koji su os- 
tajali u svojoj domovini, postajali u karakteru manje-više čudni sveci, 
zašto je uopće njemačko “prosvjetiteljstvo' dobilo onaj polutanski i dvos- 
misleni karakter, kojega se čovjek kao Lessing morao groziti. Engleska 
i francuska filozofija imale su korijen u građanskim klasama engleskog 
i francuskog naroda; to porijeklo bilo im je u isti mah granica i zaštita. 
Njemačko “prosvjetiteljstvo', međutim, lebdjelo je bez korijena u praz- 
nom zraku; ništa ga nije sprječavalo da ide dotle dokle je svijetlila “svjet- 
lost uma'; ali ga ništa nije ni štitilo ako bi koja zraka te svjetlosti isuvi- 
še oštro osvijetlila prljavštinu kneževskih dvora; otuda ona prijetvorna 
mješavina nadmoćnog smješkanja i smjernog užasavanja, kojom su nje- 
mački “prosvjetitelji' mislili da se rugaju engleskim i francuskim 'ma- 

terijalistima i naturalistima, ateistima i spinozistima', a ustvari su se 
rugali sami sebi, ni sami ne znajući kako. Građanska nauka u Njemač- 
koj nikad se nije potpuno otresla te odvratne slabosti — prosto zato što 
se građanske klase u Njemačkoj nikad nisu usudile da stanu na svoje 
vlastite noge.?1% 

Ta polovičnost, kao i nemogućnost njemačke filozofije i znanosti da 
radikalnije stupi na historijsku scenu, nije naravno bila posljedica ne- 
postojanja snažnijih ličnosti. Naprotiv. Najsnažnije njemačke ličnosti 
bile su uglavnom svjesne cjelokupne historijske situacije, budno su pra- 
tile i suosjećale sa zbivanjima u Nizozemskoj, Engleskoj i naročito u 
Francuskoj, koja je upravo u počecima jačega duhovnog uspona Nje- 
mačke proživljavala burno predrevolucionarno razdoblje i ubrzo zatim 
i katarzu revolucije. Ali, njemačka građanska klasa, stjecajem historij- 
skih okolnosti, od kojih sam spomenuo najvažnije, ostala je preslaba i 
rascjepkana da bi mogla snažnije ukoračiti na revolucionarnu historij- 
sku pozornicu. 

Međutim, kad nije mogla biti politički, revolucionarno prisutna u tom 
burnom i prevratnom vremenu — uspjela je to na duhovnom planu, bez 
obzira na polovičnosti i nužne kompromise. U tom pogledu su joj his- 
torijske i kulturne prilike išle i na ruku. Ona se mogla osloniti prije svo- 
ga historijskog nastupa u umjetnosti i filozofiji, u drugoj polovini 18. 
st., na već golema teorijska i kulturna iskustva i rezultate od talijan- 
ske renesanse i evropskog humanizma do francuskoga prosvjetiteljstva. 
Ona je, došavši na kraju tog razvoja, mogla ubrati bujne i procvale cvje- 
tove evropske filozofije i znanosti. I ona je to učinila. 

Njemačka književnost toga vremena, od Lessinga i Klopstocka do 
“Sturm und Dranga" Herdera, Goethea i Schillera, nezamisliva je bez 
Shakespearea, republikanca Miltona i građanskoga romanopisca Ri- 
chardsona, a pogotovo bez Voltaireova, Rousseauova i Diderotova knji- 
ževnog djela. Njemačka je kulturna javnost na svoj način, mogli bismo 
reći maksimalno u takvim prilikama, reagirala na ostala politička i kul- 
turna zbivanja u Evropi. Tako se odmah prevode najvažnija djela gra- 
đanske napredne misli u Engleskoj i Francuskoj, pa čak i djela filozofa 
materijalista (Diderota, Helvetiusa). Ali njemačka napredna prosvjeti- 
teljska misao nije mogla biti tako neposredno, radikalno i često mate- 
rijalistički izražena. Ona je morala tražiti druge putove da bi došla do 
istih ili sličnih, pa i novih rezultata. Kad nije mogla svoj antifeudalni, 
građansko-prosvjetiteljski i humanistički stav izraziti poput svojih ev- 
ropskih prethodnika - izrazila je to na posredan umjetnički način (Les- 
sing, Goethe, Klopstock, Herder, Schiller i dr.) ili na filozofski način, po- 


163 F Mehring, ibid., str. 205-206. 

put Herdera ili Jacobyja, ili pak na spekulativni idealistički i kritički 
način od Kanta do Hegela. 

U Njemačkoj toga vremena imamo karakterističnu situaciju koja se 
s obzirom na duhovnu kreativnost često susreće u historiji. Kad naj- 
snažnijim ličnostima nije omogućen neposredni teorijski ili kulturni 
angažman u otvorenom sukobu s tradicionalnim i reakcionarnim sna- 
gama, kao što je to bilo u to doba moguće u Francuskoj, u kojoj su se 
samo na slavnoj Enciklopediji bile istrošile velike intelektualne energije 
— nastaje izvjesna interiorizacija, usmjeravanje na beskrajno područje 
duha koje je do današnjega dana ostalo uglavnom ezoterično i zato ma- 
nje politički suspektno. Dok je tridesetih godina 19. stoljeća zbog jed- 
noga političkog letka pastor Weidig izgubio život, a G. Buchner, jedan 
od najvećih dramskih talenata Njemačke toga vremena, bijedno skon- 
čao u progonstvu u Švicarskoj, njemački su klasični filozofi bili uvaženi 
profesori, iako su svojim filozofskim sistemima činili snažnu opoziciju 
tadašnjemu anakronom feudalizmu. Do sličnih je zapažanja dolazio i G. 
Lukacs kada je u analizi Goetheova doba pisao da se nužno dolazi do 
zaključka da je “ekonomska i društvena zaostalost Njemačke, upravo 
u razvoju literature i filozofije, značila ne samo gubitak nego 1 izvjesnu 
korist za velike pjesnike i mislioce. Gubitak je jasan. Pa ni džinovi kao 
Goethe i Hegel nisu se mogli do kraja oteti onoj mučnoj atmosferi us- 
kog filistarstva koja je obavijala cijelu klasičnu njemačku literaturu. Ali 
na prvi pogled čini se da je manje jasno kako je iznošenje velikih vre- 
menskih problema sasvim ideološki pokrenuto — što je vrlo tijesno po- 
vezano s tim sitničavim i filistarskim prilikama — moglo poslužiti da se 
pitanja smjelo postavljaju i na njih nalaze smjeli iscrpni odgovori. Up- 
ravo stoga što ovdje, u praktičnom životu, nisu odmah vidne društvene 
osnove i posljedice izvjesnih teoretskih i pjesničkih pitanja, nastaje zna- 
tan, naizgled relativno beskrajan vremenski prostor za duh, za koncep- 
ciju, za prikazivanje. Takav široki prostor nisu mogli imati suvremenici 
razvijenijih zapadnjačkih društava.?!% 

Zbog svih je navedenih razloga posve jasno da se filozofska misao u 
tadašnjoj Njemačkoj nije mogla otvoreno uhvatiti u koštac sa službe- 
nom teološkom misli, ali je poznato da su njemački idejni predstavnici 
građanstva budno i sa simpatijama pratili evropska previranja i nisu 
gubili korak u tom vremenu nabujaloga intelektualnog i kulturnog stva- 
ralaštva. Oni su zbog svoje društvene pozicije i navedene situacije nuž- 
no zadržali distancu i kritički stav prema najradikalnijim rezultatima 
francuskoga prosvjetiteljstva, ponajprije prema francuskom materija- 
lizmu i ateizmu, i nastojali da nove historijske koncepcije zasnuju i iz- 
vedu na liniji jedino dopuštene filozofske varijante — idealizma. Ali je 


164 Georg Lukacs, Gete i njegovo doba, Sarajevo 1956, str. 12-13. 

taj njemački idealizam već postao bremenit novim teorijskim i historij- 
skim sadržajima koji su nekoliko decenija kasnije, u tridesetim i četr- 
desetim godinama 19. st., konzekventno vodili novim i još radikalnijim 
filozofskim idejama. 

Sve je to došlo do izražaja i u teorijskim nastojanjima na području 
filozofije historije, osobito od pojave Herderova kapitalnog djela i zavr- 
šno s Hegelovim. Prije pojave glavnoga Herderova djela početkom osam- 
desetih godina 18. st. u Njemačkoj nije bilo značajnijih mislilaca na pod- 
ručju filozofije historije koji bi ostavili vidnijeg traga u njemačkoj, a da 
ne govorimo o evropskoj, filozofiji. Teoretičare prirodnog stanja i druš- 
tvenog ugovora već smo spomenuli, a i oni su bili više odjek tadašnje 
napredne nizozemske i engleske misli. Iako Leibniz (1646-1716) nije 
ostavio ni jedno filozofsko djelo s filozofskohistorijskom tematikom, 
njegov univerzalni i genijalni duh dao je nekim svojim idejama poticaje 
ina tom području. Njegovo filozofsko djelo prožeto je historijskim smis- 
lom, a neki od njegovih filozofskih koncepata (kao npr. zakon analogije 
koji se temelji na individualitetu i razlikovanju monada, zakon konti- 
nuiteta i svojevrsna koncepcija optimizma) imali su utjecaja na daljnje 
oblikovanje filozofije, pa i filozofije historije u Njemačkoj. 

Od drugih mislilaca do početka 19. stoljeća, od kojih su neki ostali 
prilično nepoznati, treba barem spomenuti Švicarce koji su djelovali 
u Njemačkoj, Isaaka Iselina (1728-1782) i Jacoba-Daniela Wegelina 
(1721-1791).1% Iselin je 1764. god. objavio djelo Philosophische Muth- 
massungen tiber die Geschichte der Menschheit, koje je više u obliku 
opaski i nabačaja raspravljalo o problemu prirodnog stanja, divljaštva i 
O Civilizaciji, pri čemu pod civilizacijom podrazumijeva orijentalnu, kla- 
sičnu i modernu epohu. Djelo je bilo slabo filozofski fundirano i nije 
imalo gotovo nikakva odjeka. 

J. D. Wegelin, profesor kraljevske Ritterakademie u Berlinu i član 
kraljevske Akademije znanosti, kojega je Friedrich II. veoma cijenio, me- 
đu ostalim svojim djelima ostavio je i Pet rasprava o filozofiji historije, 
pisanih između 1770. i 1776. godine, koje, iako interesantne po nekim 
razmišljanjima, također nisu ostavile nikakva traga u filozofiji toga vre- 
mena. Wegelin ističe npr. problem “povezanosti činjenica", pri čemu 
vanjske činjenice imaju uvijek osnovu u determinaciji intelektualnoga 
principa. On razmatra problem univerzalnih i individualnih zakona, 
snage države i snage osobne slobode, a u četvrtoj raspravi govori o vje- 
rovanjima i pogledima pojedinih naroda koji su uvijek determinirani 
općim intelektualnim uvjetima i situacijama društva i koji se u borbi 
različitih pogleda formiraju kao zajednički. 


165 Robert Flint, koji je još u prošlom stoljeću napisao jedan od najopsežnijih 
pregleda filozofije historije u Francuskoj i Njemačkoj navodi da je Jean-Martin 

U vezi s, posebno, Iselinovim i Wegelinovim pokušajima da filozof- 
ski razmišljaju o historiji čovječanstva, pisali su još u to vrijeme H. M. 
G. Koster, Uber die Philosophie der Historie (1775), F. M. Vierthaler, 
Philosophische Geschichte der Menschen und Volker (1787-1794). Na- 
dalje, možemo spomenuti radove Fr. Maiera, Briefe uber das Ideal in 
der Geschichte (1796) i N. Ferranda, L'esprit de lVhistoire (1805). U vezi 
s filozofijom kulture i kulturnom historijom pisao je K. H. L. Politz, 
Geschichte der Kultur der Menscheit (1795) i Uber die letzten Principien 
der Philosophie und uber das daraus resultierende Princip zu einer 
Philosophie der Geschichte der Menscheit (1797), a FE A. Carus, Ideen 
zur Geschichte der Menschheit (1809) te D. Jenisch, Universalhisto- 
rischer Uberblick der Entwickelung der Menscheit (1809). 

Uz ove se ličnosti može spomenuti i poznati historičar A. L. von 
Schlozer (1735-1809) koji je neka svoja gledanja o historiji izložio u dje- 
lu Univerzalna historija u dva sveska (1785. i 1789) koje je doživjelo oš- 
tru Herderovu kritiku. Na tadašnje njemačko prosvjetiteljstvo najviše 
je utjecaja imala najborbenija i najsnažnija ličnost toga vremena Got- 
thold Ephraim Lessing (1729-1781), najsvjesniji izdanak njemačkoga 
građanstva toga doba. On je svojim malim spisom o odgoju čovjekova 
roda, Die Erziehung des Menschengeschlechts, koji je objavljen godinu 
dana prije njegove smrti, zastupao prosvjetiteljske ideje sa stajališta jed- 
ne religije razuma. Nasuprot tradicionalnoj teološkoj misli, za Lessin- 
ga su horizonti otvoreni i nema kraja napretku ljudskog roda u smislu 
napretka umne ćudorednosti i umne religije. Glavni akcent u vezi s 
problemom napretka je na “unutrašnjem, a ne “vanjskom, ne u ma- 
terijalnim dobrima i bogatstvima, nego u religioznom i moralnom biv- 
stvu čovjeka. Ova intencija da se razvoj shvati prvenstveno kao razvoj 
ljudskog bića, njegovih unutrašnjih moralnih potencija, ideja je koju 
ćemo u daljnjem razvoju njemačke filozofije permanentno susretati. 

Interesantna ličnost toga vremena, uglavnom u potpunosti zaborav- 
ljena, bila je Johann Christoph Adelung (1732-1806) koji je 1782. go- 
dine objavio interesantno djelo Versuch einer Geschichte der Kultur des 
menschlichen Geschlechts. U osnovi zastupa evolucionističko stajalište 
o razvoju čovjeka, koje je bilo protivno tadašnjoj vladajućoj religioznoj 
misli u Njemačkoj o postanku čovjeka. Oštro razlikuje prirodno stanje 
i kulturu. Što se društvo više približava prirodi, to je kultura slabija, 
Kulturu karakterizira sve veća profinjenost tijela, postupno umanjiva- 
nje osjetilnih ili tamnih pojmova, povećanje jasnih pojmova, umne spoz- 


Chladni 1752. god. objavio djelo u kojem je prvi put u Njemačkoj pokušao 
izložiti principe znanosti o historiji. Naslov je bio Univerzalna znanost o his- 
toriji, ali je ostala gotovo u potpunosti nepoznata. Iz Flintova djela La philo- 
sophie de 1 historie en Allemagne, Pariz 1878, preuzeo sam i podatke o Iseli- 
nu, Wegelinu i Schlozeru. 

naje profinjenosti običaja i ukusa. “Kultura stvara pučanstvo u jednom 
ograničenom prostoru. Budući da on nije niti u svim vremenima, niti 
na svim dijelovima zemlje jednak niti može biti jednak, zato su stup- 
njevi kulture tako različiti."?1$5a 

Cjelokupni razvoj kulture čovječanstva Adelung dijeli na osam vre- 
menskih razdoblja. Čovjeka je stvorio Bog, ali taj čovjek nije imao sva 
svojstva, spoznaje i iskustva kao što ih ima danas. S obzirom na njegov 
duh prvobitni čovjek je imao samo predispozicije za daljnje usavršavanje, 
a ono je prepušteno njemu samom. U tom razvoju Adelung naglašava 
važnost stvaranja jezika i poslije pisma, bez čega se čovjek ne bi tako 
visoko uzdignuo nad životinjskom prirodom. “Ja sam se, pisao je Ade- 
lung, malo dulje zadržao kod jezika a on je to i zaslužio, jer on je prvi i 
najvažniji korak prema kulturi, ono što čovjeka izdiže iz klase životinj- 
skog carstva i zapravo ga čini čovjekom."!%# Bez jezika niti danas ne- 
mamo jasne i razgovijetne pojmove. Svojom djelatnošću kao i razumom 
i iskustvom čovjek je razvijao svoju kulturu, a izum tiska je sve to samo 
ubrzao. Iz svega ovoga slijedi da “ljudski rod još niukoliko nije dosegao 
najviši vrhunac svoje kulture, niti po opsegu, niti po unutrašnjem stup- 
nju jačine, jer je stanje stanovništva i u samoj Evropi sposobno da pos- 
tigne veliki prirast."1% Zato je velika budalaština kada se razmišlja o 
skorom kraju svijeta, jer ljudski rod još nije ni napola ostvario ciljeve 
koje mu je postavio njegov tvorac. 

Treba spomenuti i pruskog ministra Frederica Ancillona (1766-1837) 
koji je napisao djela Conciderations sur la philosophie de Vhistoire (1796) 
i La philosophie de l'histoire (1817). Čovjek se, po Ancillonu, mora 
usavršavati iako se nalazi u stalnom konfliktu između nužnosti i slo- 
bode, prirode i čovjeka, čovjeka i čovjeka pa i sa samim sobom. To je 
bitni uvjet mogućnosti čovjekova napredovanja. Unutrašnja borba od- 
vija se u srcu svakog čovjeka što je ujedno i tajna čovjeka i boga. U po- 
litici, međutim, postoji i rast; uspon i propadanje. To je nužnost u stva- 
rima gdje sloboda nikad ne trijumfira. Ne treba dakle pretjerivati niti 
s obzirom na slobodu niti s obzirom na nužnost. 

Filozofija historije mora odgovoriti na pitanje o cilju historije i odre- 
đenju čovjeka. Bez toga bi historija bila kaos. A naša spoznaja dolazi 
do toga da je historija u osnovi upravljana velikom mudrošću koja up- 
ravlja podložnim snagama za ispunjenje njezina nauma. Konačno sta- 
nje i rezultat historije je postignuće najveće moguće sume moraliteta 
koju može konačna inteligencija doseći. 


165a_J. Chr. Adelung, Versuch einer Geschichte der Kultur des menschlichen Ge- 
schlechts, Leipzig 1800, (drugo izdanje), str. 7. 


165b__J. Chr. Adelung, ibid., str. 19. 
165c _J. Chr. Adelung, ibid., str. 470. 

Johann Gottfried Herder 


Ličnost koja je označila izvjestan međaš na području filozofije histo- 
rije u Njemačkoj bio je Johann Gotifried Herder (1744-1803), koji je od 
1762-1764. bio oduševljeni slušalac i đak Immanuela Kanta u Konig- 
sbergu (dakle “pretkritičkoga" Kanta), a poslije se, kada je Kant objavio 
svoju Kritiku čistog uma (1781) i nakon Kantove recenzije prve i dru- 
ge knjige glavnog Herderova filozofskohistorijskog djela (1784. i 1785), 
razišao s tim velikim misliocem. 

Razlozi su bili prilično razumljivi. Herder je, kao i Kant, bio ličnost 
široke kulture i polihistor poput većine tadašnjih prosvjetitelja. Herder 
je međutim bio i pjesnik i književnik, pri čemu su empirija i bogata 
fantazija igrale veoma značajnu ulogu i kod stvaranja njegova glavnog 
djela. Kant mu je zbog toga mogao s pravom predbaciti, uvažavajući 
njegovu genijalnost, nedostatak strože filozofske analize i preciznosti 
pojmova, a Herder se pak nije nikako mogao složiti s Kantovim aprio- 
rizmom i transcendentalizmom, koji su za njega bili puki “formalizam? 
i “prazno naklapanje".!#* Primjedbe i jednog i drugog bile su u velikoj 
mjeri opravdane, ali su unatoč tome Herderove Ideje ostale jedno od 
najznačajnijih dostignuća filozofskohistorijske misli 18. st., a Kantova 
“formalistička" Kritika čistog uma začetak filozofske odiseje koja je u 
nekoliko decenija čovječanstvu otkrila nove filozofske obale. 

Herder je kao filozof uglavnom bio zaokupljen filozofskohistorijskim 
problemima, što se vidi i iz djela objavljenog deset godina prije njegova 
glavnog djela, a nosilo je naslov Auch eine Philosophie der Geschichte 
zur Bildung der Menschheit (1774). Zadržat ćemo se međutim na glav- 
nom djelu — Ideen zur Philosophie der Geschichte der Menschheit, u ko- 
jemu je iznio svoja gledanja u najpotpunijem obliku. Prvi dio Ideja bio 
je objavljen 1784, drugi dio 1785, treći 1787, a četvrti 1791. godine.!97 

Poput Vica, koji je držao da se filozofija treba pozabaviti istinskim 
čovjekovim djelom, a to je historija, i Herder već u svom predgovoru dr- 
ži da je logična težnja, kada sve u svijetu ima svoju filozofiju i znanost, 


166 Kasnije je Herder napisao i djelo Metakritik zur Kritik der reinen Vernunft 
(1799) u kojemu zastupa empirijsko stajalište, kritizirajući Kanta da ne pos- 
toje apriorni pojmovi koji bi bili nezavisni od iskustva, naglašavajući da su svi 
pojmovi iskustveni. 

167. Herder je bio i teolog, književnik i značajan estetičar i sakupljač narodnih 
pjesama (Stimmen der Volker in Liedern). U sedamdesetim je godinama, kao 
i mnogi drugi njemački filozofi i pisci, pisao kritičke rasprave protiv duha 
prosvjetiteljstva, iako je kasnije, kad na Goetheov poziv odlazi u Weimar, mno- 
gošta od njih i primao. I on je pokazao već prije navedenu proturječnost nje- 
mačkog prosvjetiteljstva toga vremena, premda je, osobito svojom filozofijom 
humaniteta, bio izraz građanskih težnji i djelovao u istom smjeru. 

da to ima i historija koja je čovjeku najbliža. Herder, međutim, ne želi 
historiju odvajati od cjelokupnog bivstva, od same prirode, jer je ona 
ipak samo dio toga beskrajnog svijeta. A za razumijevanje kozmosa 1 
zemlje Herderu su glavni autoriteti upravo oni koji su inicijatori veli- 
ke znanstvene revolucije modernog doba — Kopernik, Kepler, Newton, 
Huygens i Kant, koji je svojom znamenitom knjigom pretkritičkog pe- 
rioda, Allgemeine Naturgeschichte und Theorie des Himmels (1755), 
dao znanstvene osnove za fizikalnu teoriju o nastanku Sunčeva siste- 
ma i Zemlje, koja je poslije ostala poznata kao Kant-Laplaceova teorija. 
Tek su postupno, po toj teoriji, na užarenoj Zemlji, kako se ona hladila, 
nastajali uvjeti da se pojavi i sam život, od najnižih oblika do najviših — 
čovjeka. Zato filozofija historije za Herdera mora početi s nebom, s pri- 
rodom. A priroda, sa svim svojim “vječnim zakonima", nije ništa drugo 
nego očitovanje Boga. Već pod utjecajem Spinoze, iako ne tako radika- 
lan, Herder je držao da je Bog prasnaga u kojoj su spojeni moć, mudrost 
i dobrota, koja nije niti prije svijeta niti izvan njega, nego se očituje u 
beskrajnim silama i na beskrajan način. U prirodi je sve u interakciji, 
ništa ne postoji bez uzroka i posljedica, bez aktiviteta i organizacije. 
“Priroda nije nikako samostalno biće, nego je bog sve u svojim djeli- 
ma", i umjesto prirode možemo zamisliti “onu svemoćnu snagu, dob- 
rotu i mudrost, i nazovi to u svojoj duši nevidljivo biće, koje niti jedan 
zemaljski jezik ne može imenovati"!#, 

Na djelu je, dakle, kod Herdera izvjestan panteizam koji svakako nije 
bio u skladu s tadašnjim oficijelnim crkvenim dogmama. Zemlja je, kao 
dio te beskrajne prirode, srednji planet koji je prošao mnoge revolucije 
(promjene) dok je postala to što jest. Ona je na određenom stupnju raz- 
voja postala radionica za organizaciju veoma različitih bića. “Od kame- 
na do kristala, od kristala do metala, od ovih do stvaranja biljaka, od 
biljaka do životinja, od ovih do čovjeka vidjesmo kako je forma organil- 
zacije u usponu, a sa njom i snage i nagoni bića postaju raznolikiji, da 
se na kraju sve u liku čovjeka, koliko ih je mogao obuhvatiti, ujedine. 
Kod čovjeka je taj red stao; mi ne poznajemo ni jedno biće iznad njega, 
koje bi bilo organizirano mnogovrsnije i umjetnije; on izgleda najviše 
biće, za koje je mogla biti stvorena organizacija Zemlje.?"1# 

Čovjek je biće u kojem su se stekle osobine svih ostalih. Međutim, 
dok sve životinje ostaju vjerne vrsti svoga roda, tj. podliježu determi- 
naciji urođenih instinkata, čovjek za “svoju boginju nije izabrao nuž- 


168. J. G. Herder, Ideen zur Philosophie der Geschichte der Menschheilt, Herders 
Werke sv. HI, Leipzig (?), Verlag des Bibliographischen Instituts, str. 12. Na 
str. 137. Herder izričito piše da mi ne poznamo bilo kakav “duh, koji djeluje 
bez materije i izvan nje". 


169 J.G. Herder, ibid., str. 133. 

nost nego slobodnu volju.?1!" U tom pogledu majmun je najbliži čovje- 
ku i graniči s njim. Njegov mozak je također gotovo jednak čovjekovu, 
ali je drugačije položen s obzirom na formu lubanje, a njezin oblik ovisi 
o načinu hoda. Jer, čovjek treba za takvu organizaciju svoga mozga zah- 
valiti svome uspravnom hodu. Upravo je uspravni hod kod čovjeka uv- 
jetovao da je čovječji mozak viši, širi i dulji te su i unutrašnje organske 
snage — a svako je biće u svim svojim dijelovima živa medusobno zavis- 
na cjelina — drugačije počele djelovati. Bez uspravnog hoda čovječji bi 
mozak bio drugačije formiran i usmjeren na druge životne aktivnosti, 
a ne na misaonu djelatnost.!"! 

Za ovakvo, svojevrsno funkcioniranje čovjeka od velikog je značenja 
i djelatnost ruke, pri čemu se Herder poziva na Helvetiusa, što sam na 
drugom mjestu u vezi s francuskim prosvjetiteljstvom podrobnije osvi- 
jetlio. Ali sve bi ovo ipak ostalo nedjelotvorno da čovjek ne raspolaže 
moćnim instrumentom - jezikom. “Medutim, sva ova umjetna oruđa, 
mozak, osjetila i ruka ostali bi i pri uspravnom hodu nedjelotvorni, da 
nam stvoritelj nije dao jednu oprugu, koja ih je sve stavila u pokret: to 
je bio božanski dar govora. Samo se preko govora budi uspravni um, ili 
pak gola sposobnost, koja bi po sebi samoj ostala vječno mrtva, preko 
jezika postaje živa snaga i djelovanje. Samo preko govora postaje oko i 
uho, osjećaj svih osjetila jedno, te se ujedinjuje preko govora u stvara- 
lačku misao, kojoj se umjetničko djelo ruku i ostalih udova samo poko- 
Pava" 

Tek govorom započinje čovjekov um i kultura; samo se njime čovjek 
mogao usavršavati, jer se preko njega oblikuju naša misao, pojmovi, zna- 
nost i umjetnost. “Čisti um bez jezika je na zemlji utopijska zemlja"!73, 
jer jezik je karakter našeg uma, preko kojeg se on oblikuje i dalje pre- 
nosi.!"“* I na kraju, otkriće pisma je bitno djelovalo na razvoj i odgoj 


170. J.G. Herder, ibid., str. 88. 


171 Herder je u vezi s tim pisao: “Kada bismo hodali kao medvjed ili majmun na 
sve četiri noge, onda ne treba sumnjati da bi i ljudske rase (ako mi je dopuš- 
tena ova neplemenita riječ) imale svoju ograničeniju domovinu i nikada je ne 
bi napuštale. Covjekoliki medvjed bi volio svoju hladnu, a čovjekoliki majmun 
svoju toplu domovinu; kao što ćemo još vidjeti da, što je jedna nacija bliža ži- 
votinji, to je više učvršćena vezama tijela i duše na svoju zemlju i klimu" (str. 
120). 

172. J.G. Herder, ibid., str. 110-111. 

173 J.G. Herder, ibid., str. 273. 


174 U vezi s tim Herder piše na str. 277. i 278. da bi “najbolji ogled o historiji i 
mnogostrukoj karakteristici ljudskog razuma i srca bila dakle jedna filozof- 
ska usporedba jezika; jer u svakom od njih je otisnut razum jednog naroda i 
njegov karakter" (str. 277). Na sljedećoj stranici govori o potrebi izučavanja 
jezika i njihove historije, jer se jezici tokom vremena i revolucija čovječanstva 

čovječanstva. Ako je jezik bio sredstvo oblikovanja i obrazovanja našeg 
roda, pismo je sredstvo učenog odgoja. Sve nacije koje su stajale po 
strani te tradicije, ostale su nekultivirane. Tradicija pisma je “najtraj- 
nije, najtiše i najdjelotvornije Božje djelo, čime nacije djeluju na nacije 
kroz stoljeća, da se cijeli ljudski rod možda s vremenom okupi na jednom 
skupu bratskih tradicija.?17 

Inače, čovjek je jednako tako biće instinkata i nagona kao i sve živo- 
tinje. Bez njih čovjek, koji je “još velikim dijelom životinja, ne bi uopće 
mogao živjeti"!"*, Ali čovjek, za razliku od životinja, od djetinjstva od- 
gajan ovladava umom i humanitetom i na taj način obuzdava urođene 
instinkte i usmjerava svoju aktivnost beskrajno raznolikim pravcima. 
Čovjek je prvo biće koje je slobodno. Dobro i zlo, lažno i istinito ovisi o 
njemu, jer on može istraživati i birati. Priroda mu nije dala samo dvije 
ruke kao oruđa niti oči da usmjeruju njegov uspravni hod, nego i moć 
ne samo da meće utege na vagu nego “da i sam bude uteg na vagi.?!7 
Tako je čovjek, bez obzira na to što je i slabo biće, s mnogim manama i 
nedostacima, ipak slobodnjak. Ako još nije uman, ali je sposoban za 
razvijeniji um; ako još nije obrazovan za humanitet, ipak se može ob- 
razovati. Svi su ljudi, od najprimitivnijih do najviših genija, ipak stvo- 
renja jednoga i istog roda. 

U Herderovu umjetničkom patosu kada govori o čovjekovoj slobodi 
i humanitetu kao svrsi čovjekova opstanka i života, o jednakosti ljudi i 
nemoralnosti ugnjetavanja, ogleda se u najboljem smislu onaj stari ev- 
ropski duh humanizma i kozmopolitizma koji je kod građanske klase 
još tada bio duboko usađen u htijenjima za izgradnju novoga svijeta. 
Time se Herder ujedno opirao onoj feudalnoj i apsolutističkoj stvarnos- 
ti koja je, pogotovo u Njemačkoj, još u to doba podvajala ljude na slo- 
bodne i neslobodne, aristokraciju i kmetove. Bitna karakteristika čov- 
jeka nije podvajanje, ugnjetavanje, težnja za materijalnim bogatstvima 
itd., nego izgradnja humanog čovječanstva. I ovdje se zapaža odjek mis- 
li velikog suvremenika i prethodnika Lessinga, koji je u moralnom od- 
goju, razvoju unutrašnjih humanih i moralnih potencija čovjekova bića 
vidio cilj postojanja i razvoj ljudskoga roda. 

Bez obzira na to što je građanska klasa te svoje ideale mogla histo- 
rijski realizirati samo djelomično, oni su kao opće kulturno dobro ušli 


mijenjaju. Time je Herder dao poticaj toliko značajnoj uporednoj znanosti o 
jeziku, koja je upravo u Njemačkoj s E Schlegelom, braćom Grimm i FE. Bop- 
pom doživjela veliki uspon. 


175. J. G. Herder, ibid., str. 279. 
176 J. G. Herder, ibid., str. 114. 
177. J. G. Herder, ibid., str. 116. 

u svijest i nastojanje historijskih snaga koje su poduzele da nastave to 
djelo i ostvare ono što građanska klasa nije mogla ostvariti. 

Pod humanitetom Herder shvaća ono što je rekao o čovjekovu ple- 
menitom odgoju za um i slobodu, za suptilnije osjete i nagone, za ispu- 
njenje i ovladavanje prirodom. Prema tome, za Herdera je očito “da je 
svrha našeg sadašnjeg postojanja usmjerena na ostvarivanje humanl- 
teta, kome sve niže potrebe zemlje samo treba da služe i njemu vode. 
Naša umna sposobnost treba da bude oblikovana za um, naša finija 
osjetila za umjetnost, naši nagoni za pravu slobodu i ljepotu, naše 
pokretačke snage za čovjekovu ljubav.?17 No ovaj humanitet nije uroden, 
nego sve što pripada umu i humanitetu tek se mora naučiti. Najveći dio 
čovjeka je, kako smo već spomenuli, životinja. Za humanitet on ima samo 
sposobnost koju mora trudom i mukom razviti, a u tom razvoju i ople- 
menjivanju ljudskog roda uvijek je manjina prethodila i davala prim- 
jer. Malo njih su bili “cvijet čovjekova roda, besmrtni slobodni Božji si- 
novi na Zemlji. Njihova pojedinačna imena vrijede umjesto milijuna.?!"? 

Tako se i Herder odvraća od teološko-skolastičkog shvaćanja čovje- 
kova bivstvovanja kao strepnje pred konačnom onostranom presudom 
iskupljenja ili vječne kazne i usmjerava čovjekovu pažnju bitno na his- 
torijski njegov svijet i razvijanje humaniteta kao ukupnosti ljudskih po- 
tencija, uma, slobode, pravednosti i prijateljstva.!% Kao što i mnogi 
drugi prosvjetitelji, posebno francuski, čine historijski prijelaz i vezu s 
idejama socijalizma, tako su i Herderova humanistička koncepcija i vi- 
zija na pragu novih historijskih i kulturnih horizonata. 

U čovjekov humanitet Herder ubraja i religiju koja je najviši huma- 
nitet za čovjeka. Ako je razum najuzvišeniji čovjekov dar, njegov je za- 
datak da istražuje veze uzroka i posljedica, i on to čini u svim stvari- 
ma, umjetnostima i prilikama. Ako je čovjek stvoren za slobodu, onda 
bi on postao najdivljiji stvor kad ne bi spoznao božanski zakon u prirodi. 
Zato je religija i s tog stajališta najviši humanitet i najuzvišeniji cvijet 
čovjekove duše. Nepobitno je također da su ljudi preko religije dobivali 
prvu kulturu i znanost i da su svećenici bili prvi mudraci nacija, ali to 
nisu uvijek i ostajali. Budući da se religiozna tradicija izražavala i pre- 
nosila simbolima, čim su svećenici izgubili smisao za simbole postali su 
nijemi sluge neznaboštva ili lažovi praznovjerja. “I oni su se gotovo pos- 
vuda obogatili; ne zbog osobite težnje za prevarom, nego zbog toga što 
je sama stvar tome vodila. Ista sudbina vlada u jeziku kao i u svakoj 
znanosti, umjetnosti i ustanovi: neznalica, koji treba da govori, ili nas- 


178 J.G. Herder, ibid., str. 150. 
179 J.G. Herder, ibid., str. 119. 
180 Vidi zbid., str. 255. 


256 


Od antike do kraja 19. stoljeća 


tavlja umjetnost, mora skrivati, izmišljati, mora se pretvarati; lažni pri- 
vid stupa na mjesto izgubljene istine. To je historija svih tajni na zem- 
lji, koje su u početku svakako skrivale mnogo vrijednog znanja, ali su 
se na kraju, pogotovo nakon što se ljudska mudrost od njih odijelila, 
izrodile u bijedne tričarije; i tako su svećenici istih kod svojih ispraz- 
nih svetinja na kraju postali jadni obmanjivači.?1%! 

Iako njemački prosvjetitelji nisu imali snage doći do radikalizma, kao 
što je bio slučaj kod francuskih, jer su u njemačkom građanstvu tada 
još imali preslabu potporu i zaštitu, ipak su njemački filozofi u okviru 
idealističke tradicije pronalazili mogućnost da dođu do gotovo istih ra- 
dikalnih idejnih stavova. Tako je i Herderova borba za humanitet kao 
bitni cilj čovjekova opstanka sadržavala ne samo borbu protiv religioz- 
nog opskurantizma nego i mnoge druge ideje prosvjetiteljstva, od ideje 
slobode, razuma i prijateljstva do ideje jednakosti svih ljudi i čak kri- 
tičkoga i negativnog odnosa prema pojmu rase.!* Čovjek nije samo druš- 
tveno biće, jer bez društva čovjek ne može postati čovjekom, nego su i 
svi narodi jednaki i ni jedan se narod npr. u Evropi nije kulturno sam 
uzdigao. Cjelokupna kultura je na sjeveru, istoku i zapadu Evrope nas- 
tala pod utjecajem i prožimanjem raznih drugih kultura, ponajprije gr- 
čke, rimske i arapske. U kasnijem svom razvoju Evropa se međutim 
teško ogriješila i još se ogrešuje o narode Afrike.1? 

Čovjek je dakle za Herdera ponajprije neodvojiv dio prirode. I kao 
što je nagon za samoodržanjem ono prvo što karakterizira bića, instinkt 
kod životinja, tako je i čovjeku dan analogon tom instinktu ili umu. 
Veza s prirodom je toliko očita da je čovjek i “većinu umjetnosti naučio 
od životinja i prirode"!š, Čovjek je dakle umjetna mašina koja je me- 
đutim nadarena genetskim dispozicijama i bogatstvom života. Ali ta 
“mašina ne funkcionira sama po sebi, te i najsposobniji čovjek mora 
učiti, kako da s njom barata"!#. Um je agregat zapažanja i vježbi naše 
duše, suma odgoja našeg roda. “Ovdje dakle leži princip za povijest čov- 
ječanstva, bez kojeg ne bi bilo takve povijesti. Kad bi čovjek dobivao sve 


181. J.G. Herder, ibid., str. 293-294. 


182 Herder je napisao da su neki podijelili ljude prema području života i boji na 
rase, a on ne vidi nikakva smisla tom nazivu. Rasa bi ukazivala na različitost 
porijekla što ne postoji (str. 199). I u vezi s kmetovima i ropstvom Herder iz- 
riče izrazito negativne sudove. “Covjek, kome je nužan gospodar, jest životi- 
nja; čim postane čovjek, nema nikakve potrebe za nekakvim gospodarom. Pri- 
roda naime nije označila našem rodu nikakva gospodara; samo životinjski 
poroci i strasti djeluju da ih smatramo potrebnim" (str. 290). 


183 Vidi :bid., str. 181. 
184. J. G. Herder, ibid., str. 241. 
185 J. G. Herder, ibid., str. 265. 

iz sama sebe i kad bi to razvijao, nezavisno od vanjskih predmeta, bila 
bi tada doduše moguća jedna historija čovjeka, ali ne ljudi, ne njihova 
cijelog roda."!% Cjelokupna tvorevina humaniteta ovisi o duhovnoj ge- 
nezi, odgoju u obitelji, o prijateljima i učiteljima, i na kraju o tradicijama 
cijelog naroda i čovječanstva. Hoćemo li tu drugu genezu čovjeka naz- 
vati kulturom ili prosvijećenošću, na nama je da biramo riječ. Ali lanac 
kulture i prosvijećenosti seže do kraja zemlje. I stanovnici Kalifornije i 
Ognjene Zemlje naučili su praviti lukove i upotrebljavati ih. Oni su 
naučili jezik i pojmove, mnoge druge radnje i umjetnost i utoliko su i 
oni kultivirani i prosvijećeni, samo na nižem stupnju. “Razlika između 
prosvijećenih i neprosvijećenih, između kultiviranih i nekultiviranih 
naroda nije dakle specifična, nego samo graduelna.?17 

Možemo dakle kazati da je bez obzira na superiornost čovjeka u od- 
nosu na druga bića ipak njegova nesavršenost u tome što mi nismo lju- 
di, nego danomice postajemo ljudi. 

S ovim svojim izvrsnim teorijskim uvidima, kao i s nekim drugim o 
kojima će biti riječ, Herder pripada onim progresivnim misliocima 18. 
st. (Rousseau, Diderot, Helvetius i dr.) koji su ponovno uspostavljali ge- 
nijalnu grčku dijalektičku misao. 

Kod Herdera smo tu misao već vidjeli na primjerima kada govori o 
složenoj i sveopćoj povezanosti svih stvari, o nemogućnosti da izolira- 
no gledamo na razvoj ljudskog roda, o utjecaju i prožimanju kultura itd. 
Govoreći o prolaznosti svih zemaljskih stvari, Herder npr. drži da to 
“leži u njihovu biću, u mjestu koje obitavaju, u cjelokupnom zakonu 
koji vezuje našu prirodu. Tijelo čovjeka je krhki omotač koji se stalno 
obnavlja, koji se na kraju više ne može obnavljati; njegov duh međutim 
djeluje na zemlji samo u tijelu i s tijelom. Mi mislimo da smo samostal- 
ni, a zavisimo od svega u prirodi; upleteni u lanac promjenjivih stvari, 
i mi moramo slijediti zakone njihova kružnog toka, a oni su samo nas- 
tajanje, bivstvovanje i nestajanje.?15 I u historiji vidimo samo nastaja- 
nje i nestajanje pojedinih nacija, što ne znači da svaka nova donosi sa 
tignuća stvaraju na drugom mjestu. 

Pa, iako Herdera pokatkad obuzimaju i sumorne misli razmišljajući 
o toj gotovo sizifovskoj historiji ljudskog roda, u kojoj je toliko toga vri- 
jednoga, lijepoga i uzvišenog bilo barbarski uništeno, ipak nadvladava 
njegov optimizam s obzirom na mogućnost. ostvarenja humaniteta. Zato 
je svako vraćanje na prošla pa i najbolja vremena, nemoguće. To se pro- 


186 J.G. Herder, ibid., str. 265. 
187 J.G. Herder, ibid., str. 267. 
188 J. G. Herder, ibid., str. 495. 

tivi pojmu svijeta i vremena. “Mi plivamo dalje; i nikad se ne vraća ri- 
jeka svome izvoru, kao da nikad nije istekla.?!?? 

S obzirom na temu prastanja ljudskog roda kao načina nastanka i 
formiranja ljudske zajednice, društva i države, što je bila jedna od glav- 
nih tema filozofije 17. i 18. stoljeća, Herder, uz izvjesna manja koleba- 
nja, ipak ne prihvaća misao o prvobitnom potpuno nerazvijenom 1 ži- 
votinjskom stanju čovjeka. Zato drži da je teško zamisliti da bi čovjek 
mogao stvoriti kulturu i znanost, da je duže bio u stanju životinjske su- 
rovosti.!? Herder odbacuje pomisao da je čovjek bio nekad u stanju 
rata svih protiv sviju. Čovjek je, kako već rekosmo, društveno biće i zato 
i odgojen za društvenost, bez koje ne može niti opstojati. “Nije dakle 
rat nego mir prirodno stanje slobodnog ljudskog roda; jer rat je stanje 
nužde, ne prvobitnog užitka. U rukama prirode on nije (uračunavajući 
i ljudožderstvo) nikada svrha, nego ovdje-ondje oporo, žalosno sredstvo, 
kome mater svih stvari posvuda nije mogla izbjeći, koje je ona, međutim, 
kao nadomjestak za to primijenila na više, bogatije, složenije ciljeve."!?! 
Zato su odgoj, umjetnost, kultura bili čovjeku neophodni već od prvih 
početaka njegova postojanja, i to čini specifični karakter čovječanstva. 

Ljudi su uglavnom jednaki. Njihove prirodne razlike su neznatne i 
priroda nije čovjeku označila nikakva gospodara. Čovjek koji ima pot- 
rebu za gospodarom više je životinja nego čovjek. U pojmu čovjeka ne 
leži dakle nikakav pojam nekog despota koji bi čovjeku bio potreban. 1 
tako Herder, u ime nove vizije čovječanstva, kozmopolitske i humanis- 
tičke, odbacuje isto tako tadašnji njemački feudalni despotizam koji je 
osobito dolazio do izražaja u njegovoj domovini Pruskoj, koju je morao 
napustiti, kao i ropstvo koje je još uvijek postojalo u mnogim zemlja- 
ia. 1% 

Priroda vodi razvoj ljudske zajednice do formiranja obitelji; dalje 
prepušta razvoj slobodi našeg roda da oblikuje državu kao najfinije djelo 


189 J. G. Herder, ibid., str. 521. 


190 Njemački mislioci toga vremena nisu još mogli postaviti smione hipoteze u 
tom pogledu kao njihovi engleski i francuski suvremenici. Iako teorija des- 
cendencije nije još bila osnovana, ipak se ova misao nazire u djelima Buffo- 
na, Diderota, Rousseaua i dr. Herder je morao ovdje platiti danak zaostalosti 
svoje domovine i slabosti njemačkog prosvjetiteljstva. Izričito je npr. pisao da 
ljudi nisu mogli u početku živjeti raštrkano kao životinje i tek naknadno doći 
do unutrašnjeg oblikovanja humaniteta, jer bi u tom slučaju morale još uvi- 
jek postojati nacije bez jezika, bez uma, religije i običaja (vidi str. 296). 

191 J. G. Herder, ibid., str. 248. 


192 Već sam bio citirao Herderovo mišljenje o kmetstvu i ropstvu. Na istoj stra- 
nici piše da npr. žena treba muža, kao i muž ženu, dijete roditelja itd. Ali to 
su prirodni odnosi koji se nalaze u pojmu stvari. Ali u “pojmu čovjeka ne leži 
pojam njemu potrebnog despota, koji bi također bio čovjek" (str. 290). 

njegove umjetnosti. A taj daljnji razvoj ovisi prvenstveno o prirodnoj 
sredini, geografskim uvjetima koji bitno djeluju na formiranje psiholo- 
gije jednog naroda, u čemu se iskazuje i specifičan njegov karakter. I 
ovdje slijedi Herder u osnovi tada veoma raširene koncepcije geograf- 
ske teorije (Bodin, Montesquieu, Turgot, Voltaire) i empirizma, po ko- 
jemu ne postoji nikakva apriorna spoznaja, nego se naš duh oblikuje 
preko osjeta. I zato način predočivanja, mašta i niz drugih koncepcija 
ovise o geografskim uvjetima u kojima se pojedini narodi razvijaju. “Sva- 
koj naciji je njen način predočivanja utoliko dublje utisnut, jer joj je 
svojstven, srodan s njezinim nebom i njezinom zemljom, iznikao iz nje- 
zina načina života i od očeva i praočeva naslijeđen."!% Nacionalni ka- 
rakter i psihologija nužno su različiti, fantazija pojedinih naroda ovisi 
takoder o uvjetima života, a ona je još uvijek najmanje ispitana | istra- 
žena od svih ljudskih snaga i sposobnosti. I zato, ako se zapitamo koji 
je to osnovni zakon koji zamjećujemo kod svih historijskih pojava, mo- 
žemo kazati da je onaj koji nam ukazuje da “posvuda na našoj zemlji 
nastaje što na njoj može nastati, dijelom prema položaju i potrebama 
mjesta, dijelom prema okolnostima i prilikama vremena, dijelom prema 
urođenom ili nastalom karakteru naroda"!**, 

Žive ljudske snage su pokretači ljudske historije. Budući da svaki 
čovjek ima porijeklo u odredenom rodu, određenom narodu, i njegovo 
obrazovanje, odgoj i način mišljenja genetski su dani. Odatle potječu 
takve razlike u nacionalnim karakterima koji se tako duboko očituju u 
djelima svakog naroda. Najprirodnija država je prema tome jedan na- 
rod s jednim nacionalnim karakterom. I zato ništa nije neprirodnije nego 
težnja za povećanjem i proširivanjem država, divlje miješanje ljudskih 
rodova i nacija pod jednim žezlom. Ono je preslabo da bi moglo uspješ- 
no i na dulje vrijeme ujediniti tako različite i oprečne dijelove. Na taj 
način nastaje krhka mašina, koja se zove državna mašina, bez unutraš- 
njeg života i simpatija jednih dijelova prema drugima. Te tvorevine su 
ljudska djela od gline, i kao svaki glineni krčag na zemlji, tako se i ovaj 
mora razbiti.!% 

Država, inače, uopće nije pretpostavka ljudske sreće. Koliki narodi 
ne poznaju državu, a ipak su sretniji od nekih koji žive u državama. Ne 
upuštajući se u detaljnije usporedbe, Herder ipak drži da je država naj- 
finije umjetničko oruđe i zato veoma osjetljivo. Zbog toga s veličinom 


193 J. G. Herder, ibid., str. 233. 


194. J. G. Herder, ibid., str. 398. Velik dio svoga glavnog djela posvećuje Herder 
opisu karakteristika i najvažnijih momenata iz života gotovo svih naroda svi- 
jeta, što za teoriju nije toliko bitno, ali pokazuje širinu znanja i kulture au- 
tora. 


195  Vidiibid., str. 290-291. 


260 


Od antike do kraja 19. stoljeća 


države i njezinom složenošću raste opasnost da stvara mnoge nesretne 
ljude. U velikim državama moraju mnogi gladovati da bi jedan uživao. 
Hiljade moraju biti potlačene i natjerane u smrt da bi jedan “okrunjeni 
luđak ili vođa ostvario svoju fantaziju?! Za ljudsku sreću nije dakle 
potrebna država. Prirodni odnosi su za to mnogo bitniji. Odnosi oca i 
majke, muža i žene, djece i braće, prijatelja i čovjeka — to su “odnosi 
prirode, po kojima postajemo sretni; što nam država može dati, to su 
umjetna oruda, ali nažalost ona nam može i oduzeti nešto mnogo bit- 
nije, nas same"!?", Sreća i blaženstvo je u svakom osjećajnom biću; oni 
su mu dani po prirodi te i umjetnost radi zadovoljstva mora postati čov- 
jeku njegova priroda. U tome ima svaki čovjek mjerilo svoje duševnosti 
u sebi samom. 

Čovječanstvo, kao dio prirode, ima ne samo svoje vlastite zakone pos- 
tojanja nego se ravna i prema određenim prirodnim zakonima koji vri- 
jede za cijelu prirodu. Prvi zakon je, a dokazan je u matematičkoj pri- 
rodnoj znanosti, da je za stanje ustrajnosti jedne stvari uvijek potrebna 
neka vrsta savršenstva, jedan maksimum i minimum, što slijedi iz na- 
čina djelovanja sila te stvari. Drugi prirodni zakon je da savršenstvo i 
ljepota složenih stvari ili njihovih sistema počivaju na takvu maksimu- 
mu. Treći prirodni zakon nam pokazuje da ako jedno biće ili sistem budu 
poremećeni u njihovu stanju istine, dobrote i ljepote, unutrašnjim se 
snagama vraćaju prvobitnom stanju. 

Budući da je čovječanstvo u svojoj cjelini — kao i u pojedinačnim in- 
dividuumima, društvima i nacijama — trajni prirodni sistem mnogostru- 
kih životnih snaga, mora se i ono u osnovi podvrgavati i ravnati prema 
naznačenim prirodnim zakonima. To bogatstvo predispozicija i snaga 
podijeljeno je među milijune ljudi, jer i u prirodi sve počiva na pojedi- 
načnom, individualnom. Sve se rađa što se na Zemlji može roditi i odr- 
žava se, ako prema zakonima prirode nalazi svoje stanje ustrajnosti. 
Svaki pojedinačni čovjek nosi dakle u sebi samom mjerilo svoje vlastite 
izgrađenosti. 

Nadalje, budući da pojedinačni čovjek sam po sebi može postojati 
veoma nesavršeno, to se sa svakim društvom izgrađuje viši maksimum 
snaga koje su u međusobnom djelovanju. Tako se nacije modificiraju 
prema mjestu, vremenu i njihovu unutrašnjem karakteru, te svaka ima 


196 J.G. Herder, ibid., str. 262. 


197 J. G. Herder, ibid., str. 262. Herder se otvoreno izjašnjava i protiv nasljedne 
monarhije, smatrajući to pravo u biti uzurpacijom. “Priroda ne podjeljuje svo- 
je najplemenitije darove prema familijama, a pravo krvi, po kojem jedan ne- 
rođeni nad drugim nerođenim, kad jednom budu rođeni, ima pravo vladanja 
na temelju prava rođenja, za mene je jedan od najtamnijih oblika ljudskog je- 
zika" (ibid., str. 286). 

u sebi samoj mjeru vlastite savršenosti ili izgrađenosti. Jednako tako kod 
svih vidimo da djeluje jedan princip, naime ljudski um, koji teži da iz 
mnogostrukosti snaga i namjera proizvede cjelinu, iz mnoštava jedno, iz 
nereda red. Od onih bezobličnih stijena s kojima Kinez uljepšava svoj 
vrt do egipatskih piramida ili grčkog ideala posvuda nalazimo plan i na- 
kanu misaonog razuma, iako u veoma različitim stupnjevima i načinima. 

Kroz sve obrazovane nacije povlači se tako lanac kulture koja svoj 
maksimum pokazuje na različite načine. Jedni se isključuju ili ograni- 
čuju, tako da bi bilo pogrešno na temelju jedne savršenosti određene 
nacije zaključivati o svakoj drugoj. Ako je Atena imala izvrsne govorni- 
ke, nije morala imati i najbolje uređenje; ili ako se u Kini izvrsno mo- 
raliziralo, ne znači da je njihova država uzor svim ostalim. U vezi s naz- 
načenim zakonima treba na kraju reći i to da i kod jedne te iste nacije 
nikoji maksimum njezinih lijepih napora ne može vječno trajati; jer on 
je samo jedna točka u liniji vremena, a prolaznost je zakonitost posto- 
janja i prirode i društva. “Historija pojedinih znanosti i nacija mora 
procijeniti te maksimume, i želio bih da imamo takvu historiju o naj- 
znamenitijim narodima u najpoznatijim vremenima; sada govorimo o 
čovjekovoj historiji uopće i o njenom ustrajanju u svakom obliku, u sva- 
koj klimi. A ono nije ništa drugo nego humanitet, tj. um i pravednost u 
svim klasama, u svim ljudskim poslovima. A on to nije voljom nekog 
vladara ili uvjerljivom silom tradicije, nego po prirodnim zakonima na 
kojima počiva suština ljudskog roda."!% Uostalom, i um i pravednost 
počivaju na istom prirodnom zakonu. Um mjeri i uspoređuje odnose 
stvari da bi ih uspostavio u trajnom odnosu. Pravednost nije ništa dru- 
go nego moralni sklad uma, formula za ravnotežu suprotstavljenih sila, 
na čijoj harmoniji počiva cijela građevina svijeta. “Jedan i isti zakon 
dakle proteže se od sunca i od svih sunaca do najmanjeg čovjekovog dje- 
lovanja; ono što sva bića i njihove sisteme održava, samo je jedno: od- 
nos njihovih snaga za periodično mirovanje 1 poredak. 719? 

Zakone ljudske historije ne možemo razmatrati niti razumjeti bez 
spomenutih prirodnih zakona koji se u ljudskoj historiji specifično is- 
kazuju. Već smo spomenuli da historija ima i svoje vlastite zakone kre- 
tanja i razvoja, od kojih je prvi da pojedina društvena uredenja ovise o 
karakteru samih naroda, a ovi opet o mjestu i vremenu, prirodnom i 
socijalnom miljeu u kojem ti narodi žive i razvijaju se. Ali, narodi nisu 
biljke koje su učvršćene za tlo, nego zbog različitih razloga mijenjaju 
svoja obitavališta, pa se u tim drugim prirodnim područjima i mijenjaju. 
Zakon je pri tome neumoljiv, jer nije moguće nastavljati sa starim obi- 


198 J. G. Herder, ibid., str. 515. 
199 J. G. Herder, ibid., str. 518. 


262 


Od antike do kraja 19. stoljeća 


čajima i pogledima i ustanovama u drugim prirodnim i klimatskim pri- 
likama. Prema tome, što se u društvu prema nacionalnim, vremenskim 
i mjesnim uvjetima može dogoditi, stvarno se i događa. U fizičkoj pri- 
rodi ne računamo ni na kakva čuda; mi opažamo zakone koji su posvu- 
da djelatni, nepromjenjivi i ravnomjerni. Tom lancu prirodnih sila ne 
može se ni čovječanstvo otrgnuti. Stavite Kineze u Grčku, i naša Gr- 
čka ne bi nikad postojala. “Cijela ljudska historija je čista prirodna his- 
torija ljudskih snaga, djelovanja i poriva prema mjestu i vremenu. 2% 
Prema tome, ako znamo u koje se vrijeme i na kojemu mjestu jedna za- 
jednica ili država razvijala, iz kojih dijelova se sastojala i koje su bile 
vanjske okolnosti, saznat ćemo u velikoj mjeri sudbinu te zemlje. Mo- 
narhija kod nomada, koji nastavljaju svoj način života i politički, teško 
će biti dugovječna. Ona uništava i podjarmljuje dok samu sebe ne uništi. 
Pad glavnoga grada ili smrt kralja dovodi do rasula cijele države. Može 
drvo rasti i do neba, ali ako nema korijenje čvrsto usađeno u zemlji, ruši 
se i od jednog jačeg udara zraka. Zato i države koje izrastaju iz svojih 
korijena mogu biti nadvladane, ali nacija traje. Takav je slučaj npr. s 
Kinezima, Bramanima, Židovima i dr. 

Naposljetku, moramo konstatirati da je i čovjekovo djelo krhko i veo- 
ma prolazno. Kao i sve u prirodi, i čovjekova su djela podređena zakonu 
promjene i propadanja. Tome pridonose i mnogi kruti običaji i tradici- 
je. Tradicija je inače našem rodu neophodan prirodni poredak. Ali čim 
ona “u praktičkim državnim poslovima kao i u obrazovanju sputava sna- 
gu misli, napredovanje ljudskog uma i poboljšanja prema novim okol- 
nostima i vremenima, ona ostaje pravi opijum duha isto tako za države 
kao i za sekte i pojedine ljude"?"!, 

Razmatrajući sve ovo, moramo ustvrditi da u historiji ne djeluju ni- 
kakve skrivene snage i nakane ili magično djelovanje nevidljivih demo- 
na. Historija je znanost o onome što je tu, a ne o nečemu što bi po taj- 
nim nakanama sudbine moglo biti. Svrha jedne naravi, ako nije samo 
neko mrtvo sredstvo, mora ležati u njoj samoj. Kad bismo bili stvoreni 
za to da težimo prema nekoj točki savršenstva koja je izvan nas i koju 
nikad ne možemo doseći, mi bismo kao slijepe mašine morali žaliti ne 
samo nas nego i biće koje nas je osudilo na takve Tantalove muke. Sre- 
ćom nam priroda takvu ludost ne pokazuje. Ako promatramo čovječan- 
stvo, u vezi sa zakonima koji su mu imanentni, ne poznajemo ništa što 
bi bilo više od humaniteta u čovjeku; jer kad zamišljamo anđele i bogo- 
ve, zamišljamo ih kao idealne, više ljude.?% 


200 J. G. Herder, zbid., str. 446. 
201. J. G. Herder, ibid., str. 402. 
202. Vidi J. G. Herder, ibid., str. 498. 

Naša je ljudska priroda organizirana za tu očiglednu svrhu. Za nju 
su nam dana naša fina osjetila i porivi, naš um i sloboda, naše zdravlje, 
jezik, umjetnost i religija. U svim prilikama, u svim razdobljima čovjek 
nije imao u biti ništa drugo na umu i kao svoj cilj nego humanitet, bez 
obzira na to kako ga je shvaćao. Čovjek je tako i ustrojen da mu dje- 
tinjstvo dulje traje i da se može kroz odgoj učiti humanitetu. Sve što je 
čovjek tokom vremena i u različitim prilikama stvarao, od raznih oru- 
đa do kuća, hrane i zabave itd. stvarao je zbog toga. Što god je dakle u 
historiji učinjeno dobro, učinjeno je radi humaniteta; jednako tako sve 
zlo i pokvareno bilo je usmjereno protiv njega. Ali isto tako možemo ka- 
zati da se u čovječanstvu kudikamo manje rađaju oni koji ruše nego oni 
koji stvaraju, kao što su i oluje na moru rjeđe nego njegovi redoviti vjet- 
rovi. Razvojem humaniteta pogotovo se smanjuju ti “rušilački demoni 
ljudskog roda, i to na temelju unutrašnjih prirodnih zakona prosvije- 
ćenog uma i državnog umijeća." Razvoj umjetnosti i pronalazaka na 
raznim područjima ljudske djelatnosti daje čovječanstvu sve moćnija 
sredstva da ograniči ili učini neškodljivim ono što priroda sama nije us- 
pjela iskorijeniti. 

Mogli bismo razmatranje ovoga velikog Herderova djela zaključiti 
njegovim mišljenjem da je filozofija historije zapravo stvarna historija 
čovjeka bez koje svi vanjski fenomeni ostaju samo oblaci i iskrivljene 
prikaze. Strašno je u revolucijama zemlje vidjeti samo razvaline na raz- 
valinama, vječne početke bez kraja, promjene sudbine bez trajne svr- 
he. Lanac oblikovanja tvori iz tih razvalina cjelinu, u kojoj doduše išče- 
zavaju pojedinci, ali čovječanstvo besmrtno i djelotvorno živi. “Samo u 
vihorima mogla je izrasti plemenita biljka; samo preko protuteža pro- 
tiv lažnih preuzetnosti morala je slatka muka ljudi postati pobjednica; 
dapače, često je izgledalo da je ona podlegla njenoj čistoj nakani. Ali ona 
nije podlegla. Sjeme iz pepela dobra izraslo je u budućnosti utoliko ljep- 
še i, ovlaženo krvlju, uzdiglo se ponajčešće do neuvenule krune. Meha- 
ničko djelo revolucija me ne zbunjuje više; našem je rodu isto tako nuž- 
no kao i rijeci njeni valovi, da ne bi postala ustajala močvara. Uvijek 
pomlađen u svojim likovima, procvjetava genij humaniteta i palingenet- 
ski dalje nastavlja u narodima, generacijama i rodovima.?*?% 

Herder je bio ne samo genijalna nego i polivalentna ličnost, poput 
mnogih tadašnjih građanskih prosvjetitelja. Cjelovitu bi se ocjenu mog- 
lo dati tek na temelju analize njegova opsežnog opusa koji, kao npr. kod 
Rousseaua ili Voltairea, nije ograničen samo na filozofskohistorijsku 
problematiku. Herder je svojim literarnim djelima, prijevodima strane 


203 J.G. Herder, ibid., str. 505. 
204. J.G. Herder, ibid., str. 271. 

literature, znanstvenim studijama itd. bio jedna od najutjecajnijih lič- 
nosti Njemačke toga vremena. A uz Vicovo i Rousseauovo filozofsko- 
historijsko djelo, napisao je filozofiju povijesti koja je u 18. st. bila naj- 
bogatija idejama i najpoticajnija. Herder je ne samo ukazao na to da se 
filozofija historije ne može temeljnije izgrađivati bez cjelokupne filozof- 
ske problematike nego je pokazao da historiju moramo shvatiti i kao 
totalitet u kojemu su i rad, kultura i prosvjećivanje nerazdvojni od 
stvaranja i drugih društvenih oblika i struktura. Svojim naglašavanjem 
pojedinačne i kreativne ličnosti, djelovao je i na njemački romantizam, 
kao i svojom dijalektičkom i humanističkom misli na onu liniju evrop- 
ske filozofije koja je preko Hegela i socijalističkih humanista dobila svo- 
je najrazrađenije oblike u Marxovu dijalektičkom humanizmu. 

Ne treba ovdje još jednom naglašavati da je i Herder imao određene 
granice u tadašnjoj nerazvijenoj njemačkoj stvarnosti. I najveći njemač- 
ki umovi i umjetnici toga doba, pa i nekoliko decenija kasnije, morali 
su plaćati danak njemačkoj društvenoj mizeriji. Premda je bio i aktivni 
teolog, ti zadrti konzervativni dogmatici optuživali su ga čak i za atei- 
zam, kao i nešto poslije Fichtea, iako su ih ova dva velika mislioca svo- 
jim moralnim habitusom daleko nadilazila. Njemu se također može pri- 
govoriti da nije bio “strogi mislilac", da je često nedovoljno precizan u 
određenju pojmova, da ima izvjesnih proturječja ili barem nedosljednos- 
ti u izvođenju svojih stavova itd. Međutim, svojim shvaćanjem da čov- 
jek tek postaje čovjekom, da sve pojave treba promatrati u kompleksnoj 
zavisnosti, da je stvarnost u neprestanu nastajanju i nestajanju, nadalje 
svojom okrenutošću budućnosti, za razliku od kasnijih romantika, pri 
čemu u humanitetu vidi osnovni smisao čovjekove egzistencije — svim 
tim značajnim mislima Herder ostaje veliko ime u evropskoj kulturnoj 
historiji i preteča one dijalektičke i humanističke misli oko koje se vo- 
dila i vodi glavna rasprava u devetnaestom i dvadesetom stoljeću. 


Immanuel Kant 


Herderovo djelovanje na njemačku kulturu i misao u sedamdesetim 
i osamdesetim godinama 18. st. bilo je jednako tako značajno kao i Les- 
singovo neposredno prije toga. Ali od toga vremena glavna linija filozo- 
fije i izgradnja jedne samosvojne dijalektičke i historijske misli ipak nije 
išla Herderovim tragovima, nego filozofskom linijom koju je zacrtao 
Immanuel Kant (1724-1804) u svojim Kritikama. 

Kant je, međutim, u studenom 1784., dakle u istoj godini kada izla- 
ze i Herderove Ideje, objavio u časopisu “Berlinische Monatsschrift" 
svoje filozofskohistorijske teze Idee zu einer allgemeinen Geschichte in 

weltbilrgerlichen Absicht. U devet teza iznio je svoj pogled koji se, na- 
ravno, u mnogome razlikovao od Herderova. 

Na dvadesetak stranica Kant polazi od stava da je ljudsko djelova- 
nje, kao i svaki prirodni događaj, određen općim prirodnim zakonima. 
Ako se u djelovanju pojedinaca i ne može otkriti neki opći plan, postav- 
lja se pitanje postoji li neki skriveni opći plan prirode. Pretpostavljajući 
da se sve predispozicije nekog bića moraju jednom potpuno i svrhovito 
razviti, Kant drži da se to odnosi na razvoj roda (Gattung), a ne indivi- 
duuma. 

Sve ono što čovjek ostvaruje iznad svoga mehaničkog ustrojstva s 
obzirom na njegovo životinjsko postojanje, ostvaruje slobodno od in- 
stinkta, a pomoću vlastitog uma. Sredstvo kojim se priroda služi da raz- 
vije sve predispozicije jest antagonizam istih u društvu. Čovjek tako te- 
ži za slogom, ali priroda zna bolje što je za njegov rod korisnije i ona 
želi neslogu; on teži lijenosti i zadovoljstvu, a ona ga tjera na rad i teško- 
će, napose da pronađe sredstva da iz njih mudro izađe. 

Najveći problem za ljudski rod, na što ga priroda prisiljava, jest pos- 
tizanje građanskog društva koje je zasnovano na pravu. “Ovaj problem 
je ujedno najteži i on će od ljudskog roda biti najkasnije riješen. Te- 
škoća, koju i sama ideja tog zadatka već predočuje, jest ova: čovjek je 
životinja koja, kad živi među drugima svoga roda, treba gospodara. Jer 
čovjek sigurno zloupotrebljava svoju slobodu u odnosu na druge njemu 
jednake... On treba dakle gospodara, koji mu slama njegovu vlastitu 
volju i prisiljava ga da sluša jednu općevaljanu volju, da pri tome svaki 
može biti slobodan. A odakle će uzeti toga gospodara? Ni od kuda drug- 
dje nego iz ljudskog roda. Ali taj je isto tako životinja, kojoj je gospodar 
potreban... Najviši poglavar mora biti pravedan za sebe sama, a ipak 
da bude čovjek. Taj zadatak je stoga najteži od svih; njegovo savršeno 
rješenje je nemoguće: iz krivoga drveta, iz kojega je načinjen čovjek, ne 
može se ništa ravna istesali. Samo približenje toj ideji nam je od prirode 
određeno. ??%5 

Kant, nadalje, drži da problem uspostavljanja savršenoga građan- 
skog ustrojstva ovisi o zakonitom vanjskom odnosu država i bez njega 
se ne može riješiti. Zato je potreban savez naroda koji bi garantirao si- 


205 Immanuel Kant, Idee zu einer allgemeinen Geschichte in weltbiurgerlicher 
Absicht. Kleinere Schriften zur Geschichtsphilosophie, Ethik und Politik, 
Hamburg 1973, str. 11-12. Interesantna je bilješka koju Kant na kraju ovoga 
odjeljka stavlja ispod teksta. U njoj napominje da je uloga čovjeka veoma ne- 
prirodna. A kako stvari stoje sa stanovnicima drugih planeta, to mi ne zna- 
mo. Ali ako mi ovaj zadatak prirode dobro obavimo, možemo sebi polaskati, 
da među našim susjedima u zgradi svijeta možemo računati na ne tako nisko 
mjesto. Možda kod njih može svaki individuum u potpunosti ostvariti svoje 
odredenje. Kod nas se samo rod može tome nadati. (str. 12) 

gurnost i prava svakom pa i najmanjem narodu, kako je to pisao još 
Abbe de St. Pierre (1658-1743) i nakon njega i Rousseau. To je ujedno 
i osnova “vječnog mira", o čemu je Kant napisao i posebnu raspravu.?% 

Historija ljudskog roda može se dakle promatrati kao “izvršenje jed- 
nog skrivenog plana prirode da bi se postiglo unutrašnje — a za tu svrhu 
i spoljašnje — savršeno državno ustrojstvo, kao jedino u kojem ona može 
potpuno razviti sve njene predispozicije... 297 

Tako je, prema Kantu, moguć i potreban jedan filozofski pokušaj da 
se obradi opća svjetska historija po jednom planu prirode koji teži pot- 
punomu građanskom ujedinjenju u ljudskom rodu.?% 

Međutim, linija razvoja njemačke filozofije, a time i filozofije histo- 
rije, u kojoj je provedena prava njemačka revolucija, nije išla ni nastav- 
ljanjem na Herderove Ideje niti na Kantove spomenute spise, bez obzi- 
ra na to što možemo i kod Fichtea i Hegela naći neke ideje i misli koje 
smo vidjeli kod Herdera i Kanta. Na daljnji tok ovoga razvoja dva su 
događaja bila od presudnog značenja i utjecaja: pojava Kantove Kritik 
der reinen Vernuft i izbijanje Francuske revolucije. 

Još prije nego što je Herder započeo s objavljivanjem svoga glavnog 
filozofskohistorijskog djela (početak 1784. god.), Kant je objavio svoju 
epohalnu Kritiku čistoga uma (1781). Do 1790. godine objavio je i os- 
tale dvije Kritike: godine 1788. Kritik der praktischen Vernuft, a 1790. 
Kritik der Urteilskraft i tako uglavnom završio svoje teorijsko djelo. 

Evropska revolucionarna građanska misao je preko empirizma, a i 
racionalizma, završavala uglavnom u materijalizmu, koji je u dijelu 
francuskog prosvjetiteljstva poprimio svoje najradikalnije oblike (La 
Mettrie, Helvetius, Diderot, Holbach). Njemačka teorijska misao, u već 
opisanim društvenim okolnostima, nije na toj trasi imala nikakvu per- 


206 Vidi Zum ewigen Frieden. Ein Philosophischer Entwurf von Immanuel Kant, 
Konigsberg 1975. 


207 I. Kant, Idee zu einer allgemeinen Geschichten in weltburgerlicher Absicht, 
str. 16. 


208 Vidi ibid., str. 18-20. Godinu dana nakon spisa O vječnom miru, Kant je obja- 
vio mali spis Mutmasslicher Anfant der Menschengeschichte (1786), koji nije 
bio od nekoga većeg značenja. Pod Kantovim je utjecajem bio i veliki njemač- 
ki klasični pjesnik Friedrich Schiller (1759-1805) koji je svoja gledanja na his- 
toriju iznio u svom nastupnom predavanju na sveučilištu u Jeni 1789. godi- 
ne. (Was heisst und zu welchem Ende studiert man Unviersalgeschichte?), da 
bi u svojim Briefe iiber dsthetische Erziehung naročito podcrtao značenje es- 
tetskog odgoja za realiziranje viših stupnjeva čovjekove slobode. U tadašnjim 
razmišljanjima o problemu ocjene razvoja civilizacije, što su potaknuli Rous- 
seau i Herder, Schiller je držao da je prvobitnom stanju instinktivne bezazle- 
nosti slijedilo razdoblje neprirodnosti i pomutnje, nakon čega dolazi epoha 
svjesne ćudorednosti i kulture, što je svakako moglo utjecati i na Fichteove 
koncepcije. 


267 


FILOZOFIJA HISTORIJE 


spektivu. Svoju je revoluciju mogla provesti samo tako da ne dođe do 
bezizglednog sukoba s postojećim konzervativnim i dogmatskim silama 
koje su još uvijek bile neprikosnovene vladajuće snage. I nju je provela 
na liniji Kantova transcendentalizma, na jedan toliko osebujan i misao- 
no bizaran način koji se teško može u historiji ponoviti. 

Upravo je Fichte bio osjetio da se u Kantovu transcendentalnom 
idealizmu krije izvanredan potencijal za iskazivanje slobode i humani- 
teta. Ali je zato dijalektika pojma morala biti osnova svega pojedinač- 
nog i empirijskog, pa je idealizam, prvi i po svoj prilici posljednji put, 
doživio jedan tako revolucionarni idejni i misaoni ples kakav se teško 
može više očekivati nakon filozofskih iskustava devetnaestog i dvade- 
setog stoljeća. 

Drugi presudan moment je historijski obračun francuskoga građan- 
stva s feudalizmom. Pa kad je evropska aristokratska reakcija pokušala 
1792. godine ugušiti taj plamen koji je prijetio da popali svu evropsku 
historijsku starudiju, doživjela je u rujnu iste godine historijski poraz 
kod Valmyja. Taj je poraz njemačko građanstvo zdušno pozdravilo, a 
Goethe je, prema Eckermannovim zapisima, držao da je tim događajem 
“započela nova era u svjetskoj historiji". 

Francuske trupe, u zanosu pobjede, odbacuju Nijemce preko Rajne 
i zauzimaju dio Rajnske oblasti s Mainzom kao središtem. Odmah se u 
Mainzu, Speyeru i Wormsu, a poslije i u nekim drugim gradovima Rajn- 
ske oblasti i na sjeveru do Hamburga, stvaraju jakobinski klubovi, sa 
svojim statutima, prisegom na slobodu i jednakost svih onih koji se uč- 
lanjuju, a njemačke povlaštene staleže hvata panika. Razvijenije nje- 
mačko građanstvo oduševljeno pozdravlja taj veliki događaj, a francuska 
Republika imenuje i neke predstavnike progresivne njemačke kulture 
počasnim građanima.? 


Johann Gottlieb Fichte 


Johann Gottlieb Fichte (1762-1814) upravo je u tim danima i godina- 
ma u punoj snazi svoga duhovnog razvitka. Kao dijete siromašnih rodi- 
telja, Fichte je bio pravi “proleter među njemačkim građanskim mislio- 
cima toga vremena, a rodio se u Rammenau iste godine kada je objavljen 
Rousseauovljev Contrat social.?19 


209 Poznato je kako su Holderlin, Hegel i Schelling, kao studenti u Tiibingenu u 
to vrijeme, zasadili drvo slobode. A Francuska Republika je Klopstocka i 
Schillera proglasila počasnim građanima. 


210 Jedina slika koja je resila Kantovu skromno opremljenu radnu sobu bila je 

Studirao je, uz pomoć jednog plemića koji je saznao za darovitost 
mladoga Fichtea, u Jeni i Leipzigu. Na temelju svojih prvih radova pos- 
taje profesor filozofije u Jeni, potporom i samoga Goethea. Zbog sukoba 
s teolozima, koji su ga poradi jednog članka optužili za ateizam, otpuš- 
ten je iz službe. Odlazi u Berlin, gdje ulazi u krug romantičara, i drži s 
velikim uspjehom privatna predavanja. Godine 1805. postaje profesor 
u Erlangenu, a pred prodorom Francuza odlazi u Konigsberg. Ža vrije- 
me francuske okupacije drži u Berlinu, u zgradi Akademije, poznate 
patriotske govore 1807/8. koji su objavljeni pod naslovom Reden an die 
deutsche Nation. U tim govorima Fichte je ohrabrivao njemački narod 
i podizao njegovu svijest o slobodi. Na kraju života, od 1811. do 1814. 
bio je profesor i rektor Sveučilišta u Berlinu. 

Obuzet idejama slobode, ravnopravnosti i humaniteta, koje su pot- 
resale evropsku scenu već nekoliko stoljeća, Fichte je u Francuskoj re- 
voluciji vidio njihovo veličanstveno ostvarenje. Ona mu je dala značajne 
poticaje da se usmjeri na izgradnju “prve filozofije slobode", kako je sam 
pisao u nekim svojim pismima. Fichte je osim ovih teorijskih ambicija 
veoma dobro shvaćao da je samo apstraktno filozofska misao nedovoljna 
za historijsku akciju, te je kroz cijeli svoj život, u okviru svojih moguć- 
nosti kao teoretičara, pokušavao intervenirati i raznim drugim spisima 
socijalno-političkog ili nešto popularnijega filozofskog sadržaja. Mišljenje 
i djelovanje je za njega bilo nerazdvojivo, a i bitna filozofska kategorija 
za Fichtea nije bila Sein (bivstvo), nego Tathandlung (djelovanje). I dok 
su se mnogi njemački građanski mislioci prestrašili revolucionarno-de- 
mokratskog toka Francuske revolucije, Fichte je ostao dosljedan svo- 
jim idejama slobode, pa je i u tim zbivanjima jakobinske diktature vi- 
dio snažni raskid s neslobodnom prošlošću. 

Prvi rezultat Fichteova socijalno-filozofskog angažmana je spis Zu- 
riickforderung der Denkfreiheit von den Fursten Europens, die bisher 
unterdriickten, a zatim još važniji Beitrag zur Berichtigung der Urteile 
des Publikums uiber die Franzosische Revolution. Prvi spis je bio objav- 
ljen početkom 1793, a drugi u istoj godini, oba, naravno, anonimno. 
Fichte se dakle revolucionarno angažira upravo u onom razdoblju kad 
se kod njemačkoga građanstva sve više ohlađuju simpatije za konkre- 
tan tok Francuske revolucije, nakon uspostavljanja Konventa i smak- 
nuća kralja. Ne treba posebno naglašavati da je u ovim spisima Fichte 
držao da je vrijeme barbarstva (feudalizma) prošlo, da feudalni pore- 
dak nije od Boga dan i da je konzekventno zastupao pravo naroda na 
revoluciju .?!! 


slika J.- J. Rousseaua. Taj je mislilac i u socijalno-filozofskom pogledu najviše 
utjecao na Fichtea. 


211 Fichte je ovo pravo pretvorio i u “dužnost" naroda na revoluciju kada ga vla- 

Filozofsko-teorijski izraz svoje “filozofije slobode" izgradio je Fichte 
u tim istim godinama kada 1794. objavljuje prvo izdanje svoga djela 
Grundlage der gesamten Wissenschaftstslehre (1794). U Kantovu tran- 
scendentalnom idealizmu, u kojemu je nosilac svega aktivnog i forma- 
tivnog u spoznaji i djelovanju postao transcendentalni subjekt, Fichte 
je našao izlazište za svoju koncepciju slobodne, a ne dogmatske filozofi- 
je, kako je on to nazivao. Samo što su korekcije koje je držao potrebnim 
da učini s obzirom na Kantovu koncepciju “stvari po sebi? i inteligibil- 
ne sfere, bile za daljnji razvoj njemačkog idealizma presudne. Obuzet 
idejom i praksom slobode Fichte je taj transcendentalni subjekt, Ja, ap- 
solutnu svijest, ne samo shvatio kao nosioca cjelokupnoga slobodnog 
čina i djelovanja, nego je i Kantov objektivni svijet (stvar po sebi) prog- 
lasio samo proizvodom te slobodne djelatnosti apsolutne svijesti. U svom 
Drugom uvodu u nauku o znanosti iz 1797. godine, a ovakve stavove 
možemo naći na mnogim mjestima u njegovim spisima, Fichte piše da 
je “um apsolutno samostalan; on je samo za sebe; ali za nj je takoder 
samo on. Prema tome sve, što on jest, mora biti osnovano u njemu i 
mora se razjasniti samo iz njega, a ne iz nečega drugoga izvan njega, 
do čega on ne bi mogao doći, a da sebe ne napusti. Ukratko: nauka o 
znanosti jest transcendentalni idealizam. "1? 

Kad je jednom raščistio sa svim “dogmatskim" pretpostavkama, po 
kojima je subjekt ograničen nekim postojanjem stvari izvan njega, Fi- 
chte je sav bitni sadržaj filozofije, njezine glavne kategorije, morao iz- 
vesti iz toga Ja, inteligencije, samosvijesti. Dedukcija kategorija, koja 
je bila posljedica takva postupka, onaj je značajni moment u Fichteovoj 
filozofiji bez kojeg je nemoguće razumjeti veliku dijalektičku sintezu koju 


dajuće snage sputavaju u njegovu razvoju. Ove svoje socijalnofilozofske ideje 
Fichte je razvio u djelima Grundlage der Naturrechts nach Prinzipien der 
Wissenschaftnslehre (1796) i System der Sittenlehre nach den Prinzipien der 
W.-L. (1798). 


212. J. G. Fichte, Drugi uvod u nauku o znanosti (Odabrane filozofske rasprave, 
Zagreb 1956, str. 225). Taj stav garantira Fichteu egzistenciju čovjeka kao slo- 
bodnog bića, koji nije ograničen nikakvim bivstvom izvan njega. U svom spi- 
su o određenju čovjeka to je ovako formulirao: “I s tom spoznajom, smrtniče, 
budi slobodan i vječno izbavljen od straha, koji te je ponižavao i mučio. Sada 
više ne ćeš drhtati pred nužnošću, koja je samo u tvom mišljenju, ne ćeš se 
više bojati, da će te pritisnuti stvari, koje su tvoj vlastiti produkt, ne ćeš više 
sebe, ono, što misli, postavljati u jednu klasu s pomišljenim, koje proizlazi iz 
tebe samoga. Dok si mogao vjerovati, da takav sistem stvari, kao što si ga sebi 
opisao, zaista nezavisno egzistira izvan tebe i da bi ti sam bio karika u lancu 
toga sistema, dotle je taj strah bio opravdan. Sada, pošto si uvidio, da je sve 
to samo u tebi i po tebi samome, bez sumnje se ne ćeš bojati onoga, što si 
spoznao kao svoju vlastitu tvorevinu. Samo sam te toga straha htio oslobodi- 
ti. Sada si od njega izbavljen, pa te prepuštam samome sebi." (Određenje čov- 
jeka, Odabrane filozofske rasprave, str. 83.) 

je ostvario Hegel. Iako na veoma apstraktan i idealističko-konstruktivis- 
tički način, Fichte je jedan od velikih dijalektičara u historiji filozofije i 
nezaobilazna ličnost i kad se razmatra filozofska problematika slobode. 

Nakon svega rečenog, razumljivo je da će ova problematika bitno zao- 
kupljati Fichtea i u njegovu pokušaju da dade svoj filozofski pogled i 
shvaćanje historije. To je učinio u svojim predavanjima na Sveučilištu u 
Berlinu 1804-1805. godine, što je objavljeno 1806. pod naslovom Die 
Grundziige des gegenwdrtigen Zeitalters (Osnovne karakteristike sadaš- 
njeg vremena). Fichte je i ovdje dosljedan svomu transcendentalno-idea- 
lističkom stavu da se cjelokupni bitni sadržaj mora izvesti apriorno, i 
da mu za to nije potrebno nikakvo iskustvo. Ako filozof, po mišljenju 
Fichtea, želi da sve moguće fenomene u iskustvu izvede iz jedinstva 
svoga pretpostavljenog pojma, onda je jasno “da za svoj posao nema 
potrebe ni za kakvim iskustvom, i da on upravo kao filozof, strogo se 
držeći unutar svojih granica, bez obzira na bilo koje iskustvo i apsolutno 
a priori, kako to stručno nazivaju, vrši svoj zanat, i u odnosu na naš 
predmet mora biti sposoban da cjelokupno vrijeme, i sve moguće nje- 
gove epohe a priori opiše.??!* U tome filozof polazi od jednoga jedin- 
stvenog pojma i svjetskog plana iz kojega zatim deducira pojedine epo- 
he koje su opet jedinstveni pojmovi pojedinih vremenskih razdoblja 
koja se pojavljuju u različitim fenomenima. Sasvim je razumljivo, kao 
što je to već Kant naglašavao, riječ je pri svemu tome o razvoju života 
roda (Gattung), a ne pojedinca. A temeljni stav za Fichtea u vezi s tim 
razvojem jest da je “cilj zemaljskog života čovječanstva taj, da ono u 
njemu sve svoje odnose uredi slobodno i umno."?“* Iz toga nužno slijedi 
i zaključak da se život čovjeka dijeli na dvije glavne epohe: jedna u ko- 
joj čovječanstvo još nije svoje odnose uredilo slobodno i prema umu i, 
druga, u kojoj je te odnose sredilo slobodno i umno. 

Temeljni zakon života čovječanstva je um, kao i svakoga duhovnog 
života, naglašava Fichte. Bez djelovanja tog zakona ne može uopće nas- 
tati nikakav ljudski rod niti, ako već i nastane, opstati. I zato u prvoj 


213. J.G. Fichte, Die Grundziige des gegenwartigen Zeitalters, Hamburg 1956, str. 
8-9. Na istoj stranici 9. Fichte piše da filozof, ako hoće karakterizirati jedno 
razdoblje, pa i njegovo vlastito, mora to a priori razumjeti. Ili na str. 145 pi- 
še: “Filozof, kada se kao filozof bavi historijom, slijedi a priori razvojnu nit 
svjetskog plana, koji mu je jasan bez ikakve historije; a njegova upotreba his- 
torije nije nipošto da bi se preko nje nešto dokazalo, jer su njegovi stavovi već 
prije i nezavisno od svake historije dokazani..."(Ibid., str. 145). Ovaj stav je 
zapravo zabluda svakog apriorizma, jer filozof, koji zastupa to stajalište, ras- 
polaže već više ili manje brojnim empirijskim rezultatima i spoznajama prije 
nego što pokušava izvesti svoj sistem. Tek na temelju tog empirijskog mate- 
rijala mogu se apstrahirati eventualni opći zakoni, kategorije i epohe razvoja. 


214. J.G. Fichte, ibid., str. 11. 

velikoj epohi, u kojoj se čovječanstvo još ne oblikuje umno pomoću slo- 
bode, um djeluje kao prirodni zakon ili prirodna sila. Ukratko rečeno, 
“um djeluje kao tamni instinkt, tamo gdje ne može da djeluje kroz slo- 
bodu. Tako on djeluje u prvoj glavnoj epohi zemaljskog života ljudskog 
roda; i time bi ta epoha bila pobliže i točnije karakterizirana."?!* Kada 
se čovječanstvo oslobodi tog razdoblja “umnog instinkta", nastaje raz- 
doblje “umne znanosti" po kojoj se tada oblikuju odnosi. Ali takvi se 
odnosi ne mogu ostvariti samo poznavanjem pravila koje dobivamo pre- 
ko znanosti, nego se tome mora pridružiti i posebna “znanost djelova- 
nja" koja se, kao i svako drugo umijeće, stječe s vremenom. To umije- 
će, da se svi odnosi čovječanstva urede prema prije zasnovanom umu, 
bitna je pretpostavka umnog života ljudi, što je ujedno i svrha zemalj- 
skog života. Kad nam je tako poznat i početak i svršetak ljudskog biv- 
stvovanja, možemo cijeli život čovječanstva podijeliti na pet temeljenih 
epoha koje ne samo da dugo traju, nego se i nekad prividno ukrštaju ili 
dijelom traju usporedno. To su “1. Epoha bezuslovne vladavine uma 
pomoću instinkta: stanje nevinosti čovječjeg roda. 2. Epoha u kojoj se 
umni instinkt oblikuje u spoljašni autoritet sile: razdoblje pozitivnih 
učenih i životnih sistema, koji nigdje ne dosižu posljednje osnove, i zato 
ne mogu uvjeriti nego naprotiv nastoje prisiljavati, i zahtijevaju slijepo 
vjerovanje i bezuslovnu poslušnost: stanje početnog grijeha. 3. Epoha 
oslobođenja, neposredno od naredbodavnog autoriteta, posredno od 
vlasti umnog instinkta i uma uopće u bilo kojem obliku: razdoblje ap- 
solutne indilerentnosti prema svakoj istini, i potpune neobuzdanosti i 
bez ikakvih smjernica: stanje potpune grešnosti. 4. Epoha umne zna- 
nosti: razdoblje u kojem je istina priznata kao nešto najviše, i u kojem 
je i najviše voljena: stanje početne satisfakcije. 5. Epoha umne umjet- 
nosti: razdoblje u kojem čovječanstvo sigurnom i nepogrešivom rukom 
samo sebe izgrađuje, kao pravi otisak uma: stanje potpune satisfakcije 
i posvećenja."?19 

Život ljudskog roda nije dakle nikakvo slučajno zbivanje niti puka 
opstojnost u kojoj se ništa bitnije ne zbiva. Naprotiv on je određeno do- 
gađanje prema čvrstom planu koji se mora ostvariti. A taj je plan da se 
“rod u tom životu slobodno izgradi u čisti otisak uma.??!7 

S obzirom na njegovo vrijeme Fichte misli da se ono nalazi otprilike 
na sredini puta cjelokupne historije čovječanstva. Ako bi se prve dvije 
epohe moglo nazvati epohama slijepe vladavine uma, a dvije posljednje 
kao jasne i očite vladavine uma, onda bismo mogli kazati da tadašnja 
215 J.G. Fichte, ibid., str. 12. 
216._J.G. Fichte, ibid., str. 14-15. Vidi također str. 20. 
217 J.G. Fichte, ibid., str. 20. 

epoha spaja krajeve dvaju u principu različitih svjetova, svijet tame i 
jasnoće, svijet prisile i slobode, a da ni jednom ne pripada. Jednom ri- 
ječi, Fichte drži da se oni tada nalaze u trećoj epohi, koju je okarakteri- 
zirao kao razdoblje apsolutne indiferentnosti prema svakoj istini i pot- 
pune neobuzdanosti, tj. potpune grešnosti. Pri tome Fichte ne misli da 
svi individuumi pripadaju tom razdoblju, nego samo oni koji su proiz- 
vod tog vremena i u kojima se to razdoblje izražava čisto i jasno.? 

Treće razdoblje nije dakle još postiglo umnost preko znanosti ili um- 
jetnosti te mu ništa drugo ne preostaje nego goli individualitet. “Rod, 
upravo jedino što zaista egzistira, pretvara se njemu u golu praznu ap- 
strakciju, koja ne postoji nego samo u pojmu toga individuuma koji je 
umjetno stvoren snagom bilo kojeg individuuma.?"*!? Pojam roda se tako 
sastoji iz sastavljenih dijelova, a ne kao organska cjelina. Individualni 
je život dređen “nagonom za samoodržanje i za ugodu; dalje od toga na- 
gona priroda u čovjeku ne ide.??2% 

Temeljna je maksima toga trećeg razdoblja da je zdravi ljudski ra- 
zum mjerilo svega postojećeg, tj. da i ne postoji ono što se razumom ne 
shvaća. A on uglavnom shvaća samo ono što se odnosi na individualno 
postojanje i ugodu. I zato postoji cijeli svijet samo zato da bi mogao ja 
postojati 1 sretno egzistirati. 

Kada se ovakva egzistencija i shvaćanje podigne na razinu teorije, 
onda se iskustvo proglašava jedino mogućim izvorom spoznaje, a aprior- 
nu se spoznaju odbacuje i ismijava. S obzirom na djelovanje na prirodu 
i upotrebu njezinih snaga i proizvoda ovo se treće razdoblje usmjeruje 
posvuda samo na neposredno i materijalno korisno, na materijalna dob- 
ra i ugodnosti. Sve što je uzvišeno i od pojedinaca se npr. u umjetnosti 
iskazuje kao majestetički izraz čovječanstva kao roda, ismijava se kao 
glupost i zanesenjaštvo. Jednom riječi, “takvo razdoblje je na vrhuncu 
kad mu je postalo jasno da je um, i sa njime sve što postoji iznad gole 
osjetilne egzistencije osobe, samo izmišljotina izvjesnih dokonih ljudi, 
koji se nazivaju filozofi.??2! 

Nije potrebno naglašavati da je Fichte u ovim razmatranjima treće 
epohe imao pred očima utilitarno i hedonističko ponašanje feudalnoga 


218 Vidi J. G. Fichte, ibid., str. 21-22. 

219_J.G. Fichte, ibid., str. 29. 

220 J.G. Fichte, ibid., str. 29. 

221 J.G. Fichte, ibid., str. 34. Na str. 70. Fichte to objašnjava na sljedeći način: 
“Jednom riječi, stalno temeljno svojstvo i karakter jednoga takvog razdoblja 
je to, da sve što je pravi proizvod tog razdoblja, sve što ono misli i čini, čini 
samo za sebe i za svoju vlastitu korist: isto tako, kao što se suprotni princip 


jednog umnog života sastoji u tome, da svaki svoj osobni život žrtvuje životu 
roda." (Ibid., str. 70) 

svijeta, kao i individualizam i usmjerenost na materijalna dobra bur- 
žoaskog, te određene koncepcije prosvjetiteljstva. I Fichteu je taj svijet 
bio u osnovi “neobuzdano gibanje materijalnih i duhovnih elemenata", 
kako je to nešto kasnije formulirao Hegel. Međutim, završava Fichte, 
sreća je što su i najodlučniji zastupnici toga mišljenja i toga svijeta ipak 
nešto bolji nego što se pokazuju. I da “iskra višeg života u čovjeku, bez 
obzira na to koliko ona tu postoji nezapažena, ipak se nikad ne gasi, 
nego tihom tajnom snagom dalje tinja, dok joj se ne dade materijal na 
kojem će se zapaliti i razbuktati u jasni plamen."?#? A jedan od naj- 
važnijih zadataka što ih je Fichte postavio sebi u tim predavanjima i 
jest da potakne tu iskru uzvišenijeg života i da joj omogući da se ras- 
plamsa. 

Ostale karakteristike i određenja svakoga historijskog razdoblja ovi- 
se o društvenim situacijama, a posebno o državi. I zato Fichte postav- 
lja pitanje na kojemu je stupnju izgrađena država u trećem razdoblju u 
zemljama najviše kulture. Ni u jednim društvenim odnosima, drži Fi- 
chte, naš rod nije manje slobodan nego u izgradnji države. Državno us- 
trojstvo je rezultat prijašnjih sudbina i zato se ono ne može razumjeti 
ako ne uzmemo u obzir historiju tog razdoblja. A određenje suštine his- 
torije Fichte započinje metafizičkim stavom: “što je zaista tu, jest apso- 
lutno nužno tu, i tu je apsolutno nužno, kao što jest; nije moglo tu ne 
biti, niti je moglo biti drugačije, nego što jest. U istinski bivstvujućem 
se stoga ne može pomišljati ni na kakvo nastajanje, promjenu i ni na 
kakav samovoljni razlog. Jedno, zbiljski bivstvujuće, i apsolutno po sebi 
samom postojeće jest to što svi jezici nazivaju bogom. "?** Zato, ako net- 
ko kaže da je svijet mogao i ne postojati, da je on jednom nastao itd., 
isto je kao da se kaže da i Bog nije morao postojati i da je nekim samo- 
voljnim aktom sam sebe stvorio. Jer to bivstvo o kojemu mi ovdje go- 
vorimo, jest apsolutno bezvremensko bivstvo. I što je “u njemu postav- 
ljeno, jest samo a priori spoznatljivo, u svijetu čistog mišljenja, te je 
vječno i nepromjenjivo za sva vremena", 

Bezvremensko bivstvo i postojanje nisu dakle ni u kom pogledu slu- 
čajni, te ne mogu niti filozofi niti historičari postaviti teoriju njihova 
porijekla. Faktičko se postojanje u vremenu pokazalo i kao drugačije 
moguće i zato je slučajno. Ali taj privid proizlazi iz nepojmljivog i filo- 
zof može samo općenito reći da to jedno nepojmljivo tako jest kao što 
jest upravo zato što se mora shvatiti u beskonačnosti. Ali se ono ne mo- 
že ni u kom slučaju genetski izvesti iz toga beskonačnog poimanja, jer 
222. J.G. Fichte, ibid., str. 36. 

223 J.G. Fichte, ibid., str. 134-135. 
224 J. G. Fichte, ibid., str. 135. 

bi se time shvatila i zahvatila beskonačnost, što je nemoguće. Historičar 
dakle pretpostavlja empirijsko postojanje i njegov je zadatak da prika- 
že faktična daljnja određenja empirijskog postojanja. Šta su uvjeti em- 
Pirijskog postojanja, šta se mora pretpostaviti i kao samu mogućnost 
historije — to je posao filozofa. Zato “o porijeklu svijeta i čovjekova roda 
nema šta da kaže niti filozof niti historičar: jer ne postoji uopće nika- 
kav početak nego samo Jedno bezvremensko, i nužno bivstvo"?#. O 
tome nešto kazati zadatak je filozofa; a ako historičar sebi postavi za- 
datak da na to odgovori, mora znati da to nije historija nego filozofem, 
koji se u jednostavnoj formi pripovijesti naziva mit. 

Budući da iz ničega nastaje samo ništa, tako iz neumnosti nikada 
ne može nastati um.?* Zato je barem u jednoj točki svoga postojanja 
morao ljudski rod, u svomu najstarijem obliku, biti čisto uman, bez sva- 
kog napora i slobode. To je zato što njegova prava svrha nije umno biv- 
stvo, nego umno postajanje kroz slobodu. Zato smo prisiljeni, na teme- 
lju rečenog, da pretpostavimo postojanje jednoga “prvobitnog normalnog 
naroda (Normalvolk), koji je samo svojim postojanjem, bez ikakve zna- 
nosti i umjetnosti, bio u stanju savršene umne kulture. Ništa nas me- 
đutim ne sprječava da ujedno pretpostavimo, da je u isto vrijeme živio, 
raspršen po cijeloj zemlji, bojažljivi i sirovi samonikli divljak, bez ikakva 
obrazovanja, osim najoskudnijeg, za mogućnost održanja njegove osje- 
tilne egzistencije; jer svrha ljudskog postojanja je samo: da se oblikuje 
do uma, a to može izvršiti na tim samoniklim divljacima prikladno onaj 
normalni narod. 7 

Pokušaj apriornog izvođenja prirodnoga ili historijskog bivstvovanja 
nužno je vodio do konstruktivizma i Fichtea kao i kasnije Hegela u nas- 
tojanju da se deducira sav filozofski sadržaj. 

Tako je i Fichte, pretpostavljajući da iz neumnoga ne može nastati 
umno, nužno došao do proizvoljne pretpostavke prvobitnog postojanja 
nekoga “normalnog naroda" koji je, po njegovu mišljenju, morao biti 
na neki neobjašnjiv način prognan iz svoga prvobitnog obitavališta u 
područje nekulture. Tada započinje njegov utjecaj na ostale sirove i ne- 
kulturne divljake, čime započinje “proces slobodnog razvoja ljudskog 
roda."?2 Iz toga konflikta kulture i sirovosti razvile su se — osim religije 


225 J.G. Fichte, ibid., str. 137. 


226 O tome je Fichte pisao sljedeće: “Ali se pred ničim — isto tako historija kao i 
izvjesna polufilozofija — ne čuvaj više, nego od potpuno neumne i uvijek uza- 
ludne muke, da se neum, postupnim umanjivanjem njegova stupnja, uspne do 
uma; i ako se njima dade dovoljan niz od hiljada godina, da se dopusti posta- 
nak jednog Leibniza ili Kanta od orangutana." (Ibid., str. 139) 

227 J.G. Fichte, ibid., str. 138. 


228. J.G. Fichte, ibid., str. 139. 


275 


FILOZOFIJA HISTORIJE 


koja je stara kao svijet — “klice svih ideja i svih znanosti, kao snaga i 
sredstava da se sirovost dovede do kulture"? 

Ova historija postupnog kultiviranja ljudskog roda, kao prava histo- 
rija, sastoji se iz dva dijela: apriornog i aposteriornog. Apriorni dio je 
onaj koji smo već prikazali u najopćenitijim temeljnim crtama kao svjet- 
ski plan koji protječe kroz pet epoha. Bez ikakvih historijskih podataka 
ili pouka mislilac može znati da one moraju slijediti jedna iza druge. Ali 
taj razvoj odvija se postupno, uz razne smetnje tuđih sila u određenim 
vremenima i određenim uvjetima. I tu nastaje “čista empirija historije; 
njeno a posteriori, prava historija u njenom obliku. 2% 

Filozof ima kao svoj predmet onu a priori razvojnu nit svjetskog pla- 
na koji je njemu jasan bez ikakvih historijskih podataka. On historij- 
sku empiriju ne upotrebljava da bi nešto dokazao, jer su njegovi stavo- 
vi već prije i nezavisno od svake historije dokazani. Ona mu samo služi 
kao ilustracija nečega što se razumije i bez historije. Historičar, napro- 
tiv, sakupljač je golih činjenica, analist, što je, ako se ispravno provodi, 
u najvišoj mjeri također zaslužno i častan zadatak. 

Fichte je već u devetom predavanju navijestio da se karakteristika 
trećeg razdoblja ne može dovoljno razumjeti ako se ne razjasni karak- 
ter njegove države. Ali razumijevanje toga pitanja mora započeti od toč- 
no određenog pojma apsolutne države. A ona je po svom obliku umjetna 
tvorevina koja sve individualne snage usmjerava na život i razvoj roda. 
Ili drugim riječima, da već opisanu ideju realizira u individuumima. 
Budući da ta ustanova djeluje izvana na individuume koji nimalo ne 
uživaju u tome da svoj individualni život žrtvuju rodu, “razumljivo je 
da ta ustanova postaje prisilna ustanova."*! Ona, naravno, nije prisil- 
na za sve one individuume koji i bez nje svoj život žrtvuju životu roda. 
Država je osim toga, usmjerujući uvijek određeni broj individualnih 
snaga na zajedničke svrhe, nužno zatvorena cjelina. “Cilj izoliranog in- 
dividuuma je vlastiti užitak; i on upotrebljava svoje snage kao sredstvo 
za to: cilj roda je kultura i njenog uvjeta dostojna subzistencija: u drža- 
vi svaki upotrebljava svoje snage neposredno ne za vlastiti užitak, nego 
za svrhu roda; i za to on dobiva cjelokupno kulturno stanje roda, u cje- 
lini, i k tome svoju vlastitu dostojnu subzistenciju.?2? 

U razvoju čovječjeg roda i država je bila različito oformljena. Prvi je 
slučaj kad je postojala apsolutna nejednakost njezinih članova, kada se 
država cijepala na klasu vladajućih i onih kojima se vladalo. Drugi je 


229 J.G. Fichte, ibid., str. 140. 
230 J.G. Fichte, ibid., str. 145. 
231 J.G. Fichte, ibid., str. 150. 
2382 J.G. Fichte, ibid., str. 152. 

slučaj kada su svi bez izuzetka podvrgnuti svima. S obzirom međutim 
na političku slobodu pojedinaca treba razlikovati pojedine stadije raz- 
voja države također. U prvom obliku države oni koji su bili podložni bili 
su osobno slobodni. Ali njihova osobna sloboda na tom stupnju razvoja 
nije bila još ničim garantirana. Pojedinac je mogao od nekog osvajača 
ili slično biti pretvoren i u roba. On na tom stupnju još nije imao gra- 
dansku slobodu, tj. ustavom osigurano pravo; ustvari, on još nije bio 
građanin, nego samo podanik. 

U drugoj vrsti države svaki je dobio dio slobode; svaki je imao, dakle, 
ne samo osobnu slobodu nego i izvjestan stupanj osigurane građanske 
slobode; izvan toga bio je također podanik kao i u prvom slučaju. U ap- 
solutnoj formi države, u kojoj su sve snage svih usmjerene na nužne 
ciljeve sviju, svi imaju ista građanska prava, ili građansku slobodu, i 
svaki je u isti mah građanin i jednako tako podanik. I kao što je to već 
Rousseau pisao, građani koji daju smisao i usmjeravaju razvoj države 
prema određenoj svrsi - ujedno su i suvereni. 

Svrha je dakle države u biti život roda prema zakonima uma, a to 
se može u potpunosti realizirati tek nakon razdoblja umne znanosti. 
Prirodna svrha države u prošlim epohama, prije epohe umne znanosti, 
jest “upravo kao i kod pojedinog čovjeka, svrha samoodržanja; zato, bu- 
dući da država postoji samo u rodu, održanje roda; a budući da se rod 
neprestano razvija, održanje toga razvoja na svakom njegovom stupnju: 
oboje na kraju rečeno, a da to država zapravo razgovijetno ne shvaća.??# 

Taj je razvoj u biti razvoj kulture, što država osigurava na svakom 
stupnju razvoja čovječanstva. Prvi je dakle smisao svjetskog plana op- 
će proširenje kulture sve do onog stupnja kada će cijeli rod “koji nasta- 
njuje našu kuglu biti stopljen u jednu jedinu narodnu republiku kultu- 
re."*** Za tu svrhu treba upotrijebiti i koristiti svu potrebnu prirodnu 
silu u smislu ljudskih nakana i za čovjekovu korist. Čovjek treba svoje 
vlastite snage upotpuniti snagama prirode, prirodnom znanošću i um- 
jetnošću, prikladnim alatima i mašinama. Tako da se “bez mnogo ut- 
roška vremena i snaga postignu svi zemaljski ciljevi čovjeka, i da mu 
ostane vremena da usmjeri svoje promatranje na njegovu unutrašnjost 
i na nadzemaljsko. To je svrha čovječjeg roda kao takvog."?% 

Država se, za ostvarenje svojih ciljeva, mora brinuti za fizičku eg- 
zistenciju svojih građana, a to postiže, kao što se uobičajeno kaže, na 
taj način da podiže industriju, zemljoradnju, manufakture itd. Može se 
kod toga misliti da ona to radi da poveća zalihe i da bi na taj način mog- 


233 J.G. Fichte, 1bid., str. 168. 
234. J.G. Fichte, ibid., str. 169. 
235 J.G. Fichte, ibid., str. 170. 

la održavati veliku vojsku ili tome slično, mogu pri tome i oni koji vla- 
daju ne vidjeti neke više ciljeve u tome, ipak “unapređuje ona bez sveg 
njezina znanja naznačeni cilj ljudskog roda, kao roda."ž*% Isto je to ustvr- 
dio Fichte i na sljedećoj stranici kada, govoreći o glavnom zadatku dr- 
žave da potpomaže razvoj roda, zaključuje da se pokazuje kako “država 
stoji pod jednim višim vodstvom, koje je njoj možda skriveno, i kako 
ona, dok misli da potpomaže samo svoj vlastiti cilj samoodržanja, ipak 
potpomaže viši cilj razvoja ljudskog roda." Tako vidimo da je Hegel 
u svojoj koncepciji lukavstva historijskog uma imao preteču i u Fichteu. 

Fichte je mnogo detaljnije govorio o zadacima države u svom djelu o 
zatvorenoj trgovačkoj državi, gdje je posebno podcrtavao potrebu i za- 
datak države da osigura građanima pravo na rad i osnovna sredstva 
subzistencije. U toj je državi Fichte zamišljao da je ekonomski život 
planski organiziran kako bi se spriječile sve one deformacije i neprav- 
de liberalne ekonomije. Jednako tako je i raspodjela dobara usmjerena 
prvenstveno da svi budu siti i da sigurno stanuju, da budu ugodno i 
toplo obučeni prije nego će se oblačiti i živjeti raskošno, kako je u tom 
djelu pisao.2 

Naglašavajući ulogu rada u održavanju i razvoju roda Fichte je, uo- 
čavajući, kako smo vidjeli, značenje kulture i uma u cjelokupnom tom 
procesu koji i vodi stvaranju slobodne i umne egzistencije roda, u iz- 
vjesnoj mjeri i anticipirao poznati Marxov stav o slobodi u Kapitalu: 
“Nije to samo pusta želja čovječanstva, nego neophodan zahtjev njego- 
VOg prava i njegovog određenja — da na Zemlji živi onoliko lako, slobod- 
no, onoliko gospodareći prirodom, onoliko istinski ljudski, koliko to 
samo priroda dopušta. Čovjek treba da radi, ali ne kao tovarna životi- 
nja koja pod svojim teretom tone u san i koja se, poslije najpotrebitijeg 
okrepljenja iscrpljene snage, ponovo nagoni na nošenje istog tereta. On 
treba da radi bez straha, s radošću i veseljem, a da preostalo vrijeme 


236 J.G. Fichte, ibid., str. 170-171. 
237 J.G. Fichte, ibid., str. 172. 


238 U svom djelu o zatvorenoj trgovačkoj državi Fichte je u vezi s tim pisao: “Naj- 
prije svi treba da budu siti i da sigurno stanuju prije nego što netko ukrašava 
svoj stan; najprije svi treba da budu ugodno i toplo obučeni prije no što se net- 
ko oblači raskošno. Država u kojoj je zemljoradnja još zaostala i kojoj je pot- 
rebno više ruku za njeno unapređivanje, u kojoj još nedostaju obične zanatli- 
je - mehaničari, ne može imati nikakvog luksuza. Nije riječ o tome da netko 
kaže: ali ja to mogu platiti. Baš je to nepravedno da netko može platiti ono 
što je nepotrebno, dok netko od njegovih sugrađana nema ono što mu je neop- 
hodno ili to ne može platiti; a ono čime prvi plaća, po pravu i umnoj državi 
uopće nije njegovo." (J. G. Fichte, Zatvorena trgovačka država, Beograd 1979, 
str. 24) Da je pri svemu tome bio jak utjecaj francuskog jakobinstva, o tome 
nema sumnje. A neki misle, kao npr. Marianne Weber ili A. Kenger da je Fi- 
chte bio i pod utjecajem komunističkih pogleda G. Babeufa. 

zadrži da bi svoj duh i svoje oko uzdigao prema nebu, za čiji prizor je 
stvoren. 239 

Velike diskusije koje su bile vođene oko toga mogu li se ove koncep- 
cije, i još neke druge koje ne moramo navoditi, nazvati izvjesnim obli- 
kom socijalizma, mogli bismo samo zaključiti da u svemu tome ima pri- 
lično elemenata svojevrsnoga državnog socijalizma koji je državi dao 
mnoge prerogative, ali koji je um i slobodu ipak pretpostavio sili i pod- 
vrgavanju.“* Ne treba zaboraviti da je to razdoblje i ranog romantizma 
u Njemačkoj i socijalno-utopijskih kritika kapitalizma koje u francus- 
kom utopijskom socijalizmu doživljavaju svoj vrhunac. Uočavajući bez- 
dušnost ranog razvoja kapitalizma, mnogi su tadašnji mislioci stvarali 
različite idealne zamisli i konstrukcije društva koje bi izbjeglo navedene 
nehumanosti i teške posljedice u životu radnih ljudi. Fichteova humana 
zamisao zadržava neke tradicionalne pretpostavke tadašnjih društava 
kao što je privatno vlasništvo, ali unosi mnoge elemente koji imaju so- 
cijalistički karakter i koji bi, prema njegovu mišljenju, trebali ograničiti 
nepovoljne posljedice staleške diferencijacije (planska proizvodnja i pot- 
rošnja, pravo na rad, jednakost i sloboda i sl.). 

Uloga države se ovim problemima uglavnom iscrpljuje. Više grane 
umne kulture kao što su religija, znanost, vrlina ne mogu biti svrha dr- 
žave. Država je prisilna ustanova i ona računa na nedostatak dobre 
volje, a time i vrline, i na postojanje zle volje čije iskazivanje nastoji spri- 
ječiti strahom od kazne. Kad bi svi članovi države bili kreposni, ona bi 
izgubila karakter prisilne ustanove i postala bi samo vođa i vjerni sav- 
jetnik blagonaklonih.ž#! 

Ostvarenjem savršenijih ljudskih odnosa, na temelju umne znanosti 
i umjetnosti, bit će prevladani i nekadašnji heroizmi, samozataje itd., sve 
ono čemu smo se u čovjeku divili. Ostat će samo ljubav prema dobru, 
kao jedino neprolazno. Do te se ljubavi čovjek može uzdići samo slobo- 
dom. Država može razvoj te ljubavi potpomoći time što će onemoguća- 


289 J.G. Fichte, Zatvorena trgovačka država, Beograd 1979, str. 37. 


240 O problemu Fichteova socijalizma pisali su Marianne Weber, G. Schmoller, H. 
Rickert, W. Markov, M. Buhr i dr. Interesantno je navesti mišljenje mislioca 
koji je najbolje poznavao evropsku utopijsku misao: “Ali socijalizam u Nje- 
mačkoj iz 1800. ima povijesnu svježinu i časnost koja se uopće ne može zlou- 
potrijebiti. On točno pokazuje genijalnu naivnost, intuitivno mladenaštvo, što 
je jednom Lassalleu oko 1860. nedostajalo, što je kasnijem reformizmu nedos- 
tajalo čak i kao izlika. Zatvorena trgovinska država ostaje prvim, iz iskonskih 
prava deduciranim i utopijski oslikanim sistemom organiziranog rada. Još vi- 
še: Fichteov spis smatra socijalizam mogućim u jednoj jedinoj, dovoljno veli- 
koj i autarknoj zemlji." (E. Bloch, Princip nada, Il. knjiga, Zagreb 1981, str. 
645.) 


241 Vidi Grundziige des gegenwdrtigen Zeitalters, str. 175. 

vati zlo koje je suprotno ljubavi. “Ta ljubav, time što je jedino nepro- 
lazno, i jedino blaženstvo, zato je i ona jedina sloboda; i samo pomoću 
nje oslobodit ćemo se okova države, kao i svih drugih okova, koji nas 
na ovom svijetu pritišću i sputavaju. #2 

U vezi s problematikom postanka države Fichte nije zastupao veoma 
raširenu građansku teoriju društvenog ugovora, nego teoriju osvajanja. 
Normalni narod, koji uvelike podsjeća na Vicove heroje, bio je superio- 
ran ostalim divljim narodima ne samo po svojoj kulturi, nego i pozna- 
vanju metala čime su bili u velikoj prednosti u sukobima. Kao i Her- 
der, i Fichte misli da se civilizacija počela razvijati u Aziji, odakle je dio 
toga normalnog naroda došao i u Evropu, prvenstveno u Grčku, gdje 
nastaju i prve države. Jedne prastanovnike protjeruju a druge pretva- 
raju u robove. Fichte je veoma dobro vidio da je to, kao i kasnije histo- 
rijsko razdoblje, karakterizirano društvenom i klasnom podijeljenošću. 
U Rimu su postojale dvije osnovne klase: patriciji (aristokracija) i na- 
rod koji je potjecao od prastanovnika Italije. Jednako tako i u novijem 
vremenu borba između vladara i vazala završavala je na dva načina: 
“ili porazom vazala, kao što se dogodilo u jednoj od glavnih država kr- 
šćanskog carstva (Francuska); ili porazom državne vlasti, kao što se do- 
godilo u jednoj drugoj glavnoj državi (Njemačka).?2# 

Država je prema Fichteu zatvorena u oblast kulture, i po toj je kva- 
liteti u prirodnom ratu protiv nekulture. Ali svaka država misli da je 
nosilac kulture, te je rat među njima neizbježan. Najveći procvat stare 
kulture zbio se u Rimu. Rimskom upravom ostvarena je ponajprije gra- 
danska sloboda, izvjestan udio u pravima svih slobodnorođenih, nadalje 
su ostvarene presude prema zakonima, financijska uprava prema prin- 
cipima, stvarna briga za egzistenciju onih kojima se vladalo, blaži i čov- 


242. J.G. Fichte, ibid., str. 177. Ovu ideju, u kasnijoj marksističkoj terminologiji o 
odumiranju države, Fichte je već iznio i u svojim predavanjima o određenju 
učenjaka. Navodeći da društveni nagon spada u čovjekove osnovne nagone i 
da je čovjek određen da živi u društvu, Fichte zaključuje: “Moja gospodo, vi 
vidite koliko je važno da se društvo uopće zamjenjuje posebnom, empirijski 
uslovljenom vrstom društva koje se zove država. Život u državi ne spada u ap- 
solutne svrhe čovjeka, kako o tome kaže i jedan vrlo veliki čovjek; nego je to 
samo pod izvjesnim uslovima postojeće sredstvo za osnivanje savršenog druš- 
tva. Isto tako kao svi ljudski instituti koji su samo sredstva, država smjera 
na svoje vlastito uništenje: svrha je svake vlade da vladu učini izlišnom." 
(Zatvorena trgovačka država i Pet predavanja o određenju naučnika, str. 153- 
154) U daljnjem tekstu Fichte piše da sada još nije došao trenutak za to i da 
će možda proći mirijade godina dok se to ostvari. Ali je za njega jasno “da na 
apriori naznačenoj putanji ljudskog roda postoji jedna točka na kojoj će sve 
državne zajednice postati izlišne. To je ona točka na kojoj će, umjesto snage i 
prepredenosti, kao najviši sudac uopće, biti priznat samo um." (Fichte, ibid., 
str. 154) 


243. J.G. Fichte, ibid., str. 207. 

ječniji običaji, poštivanje običaja i religije drugih naroda itd. To, narav- 
no, ne znači da se u stvarnosti nije katkad i narušavalo te temeljne 
principe. 

U tom se carstvu opet pojavila religija normalnog naroda, koja je bila 
utonula u historijsku tamu, i na kraju pobijedila. Kršćanstvo je zapra- 
vo “jedina prava religija".“** Znademo da je Fichte, upravo zbog svoga 
shvaćanja religije kao “moralnog poretka svijeta", suprotstavljajući se 
svim dotadašnjim religioznim predrasudama i crkvenim manipulacija- 
ma, došao u sukob s vlastima i morao napustiti sveučilište u Jeni (1799.). 
Fichte je ostao dosljedan svom “etičkom panteizmu" (N. Hartmann) i 
kasnije. Religija je za njega “ljubav prema dobru". Zato u toj “potpu- 
noj slobodi i uzvišenosti religije nad državom leži zahtjev obim strana- 
ma da se apsolutno odvoje i da ukinu svaku neposrednu vezu medu so- 
bom. Religija nikada ne treba da polaže pravo na prisilnost ustanove 
države s obzirom na njene svrhe; jer religija je, kao ljubav prema dob- 
ru, u unutrašnjosti srca, i nevidljiva, te se nikad ne pojavljuje u spo- 
ljašnjem djelovanju, koje, iako prema zakonu, može da proizađe iz sas- 
vim drugih pobuda: država presuđuje međutim samo ono što leži pred 
očima; religija je ljubav, a država prisiljava, i ništa nije više naopako 
nego kad se hoće ljubav iznuditi. Isto tako se ni država ne treba služiti 
religijom za svoje ciljeve; jer bi tada računala s nečim što nije u njenoj 
moći, i što bi upravo zbog toga mogla i promašiti; u tom slučaju bi ona 
krivo računala i svoj cilj promašila: ona mora da umije prisiliti, što ona 
želi, i ništa ne željeti osim onoga što može iznuditi.?2# 

Shvaćajući tako religiju, Fichte nije naravno dao pravo ni katolicizmu 
ni protestantizmu. U svomu sedmom predavanju Fichte se izravno os- 
vrće na ovo pitanje tvrdeći da se obje religiozne partije zasnivaju na jed- 
noj neodrživoj osnovi — Pavlovoj teoriji koja je, da bi barem za izvjesno 
vrijeme opravdala židovstvo, polazila od jednoga samovoljnog boga. 
Obadvije navedene partije spore se samo oko toga kako da tu teoriju 
održe i osiguraju. Nasuprot religioznom praznovjerju, kao i ambicija- 
ma da predstavnici određenih religija dijele političku vlast s državom, 
sadržaj “istinske religije, a naročito kršćanstva, je čovječanstvo kao Jed- 
no, spoljašnje, snažno, živo i samostalno postojanje boga; ili, ako se tim 
izrazom ne želi pogrešno objasniti, Jedno ispoljavanje i istjecanje istog; 
vječna zraka koja se ne u istini, nego samo u zemaljskoj pojavnosti di- 
jeli u više individualnih zraka. Stoga sve što čovjek jest, po tom učenju 
je u biti u potpunosti Jedno, i sebi u potpunosti jednako, i sve na isti 
način određeno, u ljubavi vraćajući se svom praizvoru, i u njemu biti 


244. J.G. Fichte, ibid., str. 193. 
245. J.G. Fichte, ibid., str. 195. 

blažen. Ovo određenje, koje je uspostavljeno religijom, država ne smije 
onemogućavati; ona mora stoga dozvoliti svima jednaki prilaz postoje- 
ćim izvorima obrazovanja za to, i, kao zastupnik ciljeva ljudskog roda 
to omogućiti: a to je moguće samo uspostavljanjem apsolutne jednakos- 
ti, lične kao i građanske, slobode sviju, s obzirom na pravo i prava. "245 

Kroz Fichteovo djelo dakle provejavaju, snažnije nego kod bilo koje- 
ga tadašnjeg njemačkog teoretičara, osnovne ideje vodilje evropskoga 
građanstva u borbi protiv feudalnog anakronizma. Ideje jednakosti svih 
ljudi, ideje slobode i demokracije, odvajanje Crkve od države, bratstva 
među narodima i mirne koegzistencije naroda što je bilo na srcu i Kantu 
i Herderu i mnogima drugima. Fichte je u ovim svojim predavanjima 
čak tvrdio da su Evropljani u biti jedan narod i da bi trebali imati i jed- 
nu državu zasnovanu na slobodi, pravu i zakonu, i religioznoj slobodi.?17 

Fichte nije došao do shvaćanja o prevladavanju klasnih odnosa, što 
bi u tadašnjoj Njemačkoj bilo i nepravedno zahtijevati, ali je držao da 
njegov koncept države, kao ustanove koja treba omogućiti ostvarenje 
ljubavi prema dobru, omogućuje ujedno i ublažavanje klasnih protu- 
rječja i izvjesnu suradnju klasa.““š U to je vrijeme svaka socijalistička 
misao nužno imala utopijski karakter, kao što i kritika novoga kapita- 
lističkog društva, ili barem težnja za ograničavanjem njegovih protu- 
rječja i bezobzirnosti, nije bila historijski realna, nego je samo ukazivala 
na humanistički karakter samih kritičara. 

Treba na kraju naglasiti da Fichte u svom veoma kritičkom odnosu 
prema trećoj epohi, za koju je držao da traje još u njegovo vrijeme, a to 
će mišljenje nešto poslije promijeniti, priznaje toj epohi i neka pozitiv- 
na obilježja. Ponajprije je nastojanje da se znanost što više približi svim 
ljudima. Jednako tako i težnja da se čovjek oslobodi slijepe vjere u auto- 
ritete. Jer “pravo da se čovjek, slobodno od svih okova spoljašnjeg auto- 
riteta, svojim mišljenjem uzdigne do zakona uma, najviše je i neotuđivo 
pravo čovječanstva; ovo pravo je nepromjenjivo određenje zemaljskog 
života roda."?1? 

Fichteova koncepcija religije je, dakle, daleko od vladajućih shvaća- 
nja i prakticiranja religije, koja se sastoje u raširenim predrasudama, 


246 J.G. Fichte, ibid., str. 196. 


247. Nastr. 212. svoga djela Fichte je pisao da su “kršćanski Evropljani, u biti svi 
samo jedan narod i da priznaju zajedničku Evropu za Jednu pravu domovi- 
nu" te da oni zahtijevaju “slobodu, pravo i zakon" da bi mogli svojim marom 
i radom stvarati svoja dobra, oni zahtijevaju religioznu slobodu kao i “slobo- 
du da misle prema svojim religioznim i znanstvenim principima, da ih glasno 
ispoljavaju i po njima prosuđuju." (Ibid., str. 212) 

248 Vidi ibid., str. 232. 

249_J.G. Fichte, ibid., str. 87. 

strahu pred Bogom i tome slično. Religija je ono unutrašnje u čovjeku 
koje se ne postiže prostim promatranjem svijeta i pretpostavkom ne- 
koga višeg bivstva s one strane svijeta. Prvi element religije je zato miš- 
ljenje iz samoga sebe. To je metafizičko, apriorno pitanje i tko to ne 
shvaća ili prezire, ne shvaća i prezire religiju. Drugi element ili maksi- 
ma jest da se to više, uzvišenije mora shvatiti kao blaženi život koji 
proizlazi iz same duše, a ne iz nečega vanjskog. Prema tome “religija 
se ne pokazuje uopće kao spoljašnje, i ona čovjeka uopće ne goni da bilo 
šta čini, što on ne bi i bez nje učinio, nego, da ona njega unutrašnje do- 
vodi do njegova istinskog bivstva i postojanja. 

Sve neshvatljivo i tajanstveno mora iz religije otpasti. Sav taj strah 
od Boga i razne misterije samo su praznovjerja i ostatak poganstva. Fi- 
lozofija je konačno uništila taj tradicionalni ostatak. Spoznaja prave re- 
ligije je oduvijek bila prava rijetkost te je uvijek bila tuđa vladajućim 
sistemima. Oni su uvijek blaženstvo smještali s one strane groba, a nisu 
znali da svatko, tko samo hoće, može biti blažen i ovdje i sada. 

Religiozni čovjek čini naravno ono što je nalog dužnosti. Ali to on 
ne čini kao religiozni čovjek, nego to mora činiti i neovisno o svakoj 
religiji, kao moralni čovjek. Ako je religiozan, on to čini plemenitijim i 
slobodnijim smislom. Čovjek se dakle mora prije svega uzdići do čistog 
moraliteta, a tu je i granica moći države kao i nesvjesne djelatnosti kr- 
šćanstva. Država može, kao što smo to već vidjeli, utjecati svojim zako- 
nima na sprečavanje negativnih tendencija i tako odstraniti prepreke 
za razvoj ćudorednosti. Ali dovesti “do ćudorednosti ona ne može, jer 
njen izvor je unutrašnji, u srcima ljudi i njihovoj slobodi.??25! 

Poput mnogih drugih tadašnjih, a i kasnijih teoretičara i filozofa, i 
Fichte je držao da sve veliko i dobro, na čemu počiva egzistencija sva- 
kog razdoblja, djelo je plemenitih i snažnih ličnosti koje su sve životne 
pogodnosti žrtvovale ideji. A to znači rodu. Tako smo i mi, kaže Fichte, 
sa svim onim što jesmo, rezultat požrtvovanja svih prijašnjih generacija, 
a posebno njihovih najčasnijih članova. “Oni su bez ikakve sumnje nji- 
hovi lični život i njegov užitak postavili na ideju, i u toj ideji na rod.?2% 


250 _J.G. Fichte, zbid., str. 257. U tom smislu je, dakle, Fichte shvaćao religiju, kao 
ono unutrašnje što oplemenjuje čovjeka. “Jedino istinsko plemenito u čovje- 
ku, najviši oblik ideje koja je u samoj sebi postala jasna jest religija: ali religi- 
ja nije ništa spoljašnje i ne pojavljuje se nikada u nečem spoljašnjem, nego 
ona usavršava čovjeka samo iznutra. Ona je svjetlost i istina u duhu." (Ibid., 
str. 260) 


251. J. G. Fichte, ibid., str. 246. 


252. J. G. Fichte, ibid., str. 49. Princip života je za Fichtea da čovjek svoj “osobni 
život stavlja na ideju, i da osobni život zapravo u istini uopće ne postoji, jer 
treba da bude napušten, naprotiv jedino je život u ideji ono što jest, pri čemu 
se jedino on treba potvrditi i provesti." (Ibid., str. 52) 


283 


FILOZOFIJA HISTORIJE 


Bez obzira na to kako ih mi nazvali, bili su to heroji koji su daleko pred- 
njačili svome vremenu, divovi po tjelesnoj i duhovnoj snazi. 

Izvjestan preokret, ili barem jače naglašavanje nekih moralnih, reli- 
gioznih i nacionalnih momenata nastaje nakon 1806. god., nakon pora- 
za Pruske kod Jene i Auerstadta u ratu protiv Napoleona. Iako je Napo- 
leon i tada nosio dah Francuske revolucije i novih shvaćanja o čovjeku, 
građaninu i državi — ipak su Francuzi djelovali i kao okupatori, sa svim 
onim nemilim posljedicama takva stanja. Pokorena Evropa je samo če- 
kala čas kada će se podići protiv te nove sile. A u međuvremenu se je- 
dino buntovni i jakobinski Fichte osmjelio da, usred francuskih okupa- 
cijskih trupa, drži zimi 1807/08. u berlinskoj Akademiji znanosti govore 
njemačkom narodu, podižući mu duh i svijest o njegovu nacionalnom 
osjećanju i ponosu. 

Zbog toga je Fichte držao da je treća epoha egoizma i posvemašnje 
skepse završena, i da su ušli u četvrtu epohu u kojoj će se razviti svijest 
o umu i njegovim zakonima. Pitanje duha, slobode ključno je pitanje 
historije. Zato su u historiji pobjeđivali uvijek oni “koje je oduševljava- 
la vječnost, i tako pobjeđuje uvijek i nužno to oduševljenje nad onim, 
tko nije oduševljen. Pobjede ne postiže niti snaga armije, niti valjanost 
oružja, nego snaga duha.?2 

Zato treba promijeniti i način odgoja. Dosad se uglavnom prikazivao 
osjetilni svijet kao pravi i stvarni svijet. Novi odgoj ukazuje da je pravi 
svijet onaj koji se mišljenjem shvaća i dokučuje. U taj svijet treba uves- 
ti odgajanike. “Dosad je kod većine živjela samo tjelesnost, materija, 
priroda; novim odgojem treba većina, dapače skoro svi, da budu prožeti 
duhom? kao jedinim temeljem dobro uređene države. A ponajprije je 
zadatak Nijemaca da stvore čvrste i nepokolebljive principe svoga dje- 
lovanja i da imaju karakter. Ako se i dalje budete ponašali, govori Fichte 
Nijemcima, nemarno i nezainteresirano prema tim principima, očeku- 
ju vas samo zlo i podložnost, poniženja i prezir osvajača. U suprotnom 
slučaju razvit će se među vama i u vama pokoljenje koje će “njemačko 
ime uzdići kao najslavnije među svim narodima, vidjet ćete tu naciju 
kao onu koja će preporoditi i obnoviti svijet. 

U takvu zanosnom duhu i završava Fichte svoje govore njemačkom 
narodu, namirujući mu tu preporoditeljsku zadaću i držeći da će, ako 
propadne njemački narod, propasti i “cijelo čovječanstvo, bez nade u 
budući preporod. ??55 


253 J.G. Fichte, Reden an die deutsche Nation, Leipzig 1944, str. 137. 
254. J.G. Fichte, ibid., str. 147. 
255 J.G. Fichte, ibid., str. 233. 
256 _J.G. Fichte, ibid., str. 246. 

Svoja slobodarska, demokratska i kozmopolitska uvjerenja Fichte nije 
nikad napustio. Ali, u ovim izuzetnim prilikama, kada je trebalo buditi 
duh naroda, njegovo samopouzdanje i težnju za otporom, i Fichte je zaoš- 
trio i prenaglasio njemački nacionalni moment, što je, naravno, kasnije 
u raznim histeričnim i ratnim situacijama modernog vremena navelike 
iskorištavano. Ali, treba jasno reći: Fichteovo slobodarstvo i osjećaj dos- 
tojanstva čovjeka nikad nije bilo spojivo sa suvremenim rasističkim 
barbarstvom koje je imalo pretenzije govoriti u ime njemačkog naroda. 
Ono čemu je Fichte težio bila je pobjeda uma i slobode, a ne ne-uma i 
ne-slobode. 

Fichte je bio čovjek snažna duha, čvrstog i ponosnog karaktera. U 
objašnjavanju njegove filozofije i ličnosti tragalo se i po njegovim pis- 
mima, izjavama i “tvrdoglavim" ponašanjima, kada su mu drugi savje- 
tovali da popusti i ne izaziva političke sile, koje u to vrijeme u Njemač- 
koj nisu bile tako slabe. Moglo bi se kod toga pronaći, kao što neki 
misle, i izvjesne doze prevelike samouvjerenosti ili nešto slično. Ali sve 
to izbljeđuje pred činjenicom da je Fichte cijeli svoj filozofski sistem i 
djelovanje izgradio na dva temelja koja bitno karakteriziraju čovjeka 
kao generičko biće: na umu i slobodi. 

Ako mu njemačke zaostale prilike nisu omogućavale da problemati- 
ku apsolutne slobode izrazi drugačije nego preko predimenzioniranja 
djelatnosti apsolutne svijesti, on je i na takav apstraktno idealistički 
način najsnažnije ukazao na bit čovjekove egzistencije, na čovjeka kao 
biće uma i slobode. A svojom kategorijalnom dedukcijom, otkrivanjem 
dijalektike uma, svojom koncepcijom historije kao napredovanja u umu 
i slobodi, svojom koncepcijom zakona historijskog događanja, uloge po- 
jedinaca i velikih ličnosti, uloge religije a posebno države, Fichte je bio 
najznačajnija karika u svojevrsnom razvoju njemačkoga građanskog 
idealizma čiji je krug Hegel tako veličanstveno zatvorio, kako je još tri- 
desetih godina prošloga stoljeća pisao genijalni Heine. Bez obzira na 
apsolutizaciju duhovnog momenta, u Fichteovoj filozofiji i posebno fi- 
lozofiji historije sadržane su neke temeljne ideje koje bitno karakteri- 
ziraju suštinu ljudske egzistencije: čovjekov aktivitet, djelotvornost, 
umstvenost i slobodu. Fichte je među prvima koji je čovjeka u biti shva- 
tio kao biće prakse i time daleko nadišao svoje vrijeme. Fichte je filozo- 
fiju stavio u službu čovjekova oslobođenja i napretka, a nije ju shvatio 
samo kao indiferentnu mudrost i akademski pogled na svijet. Zato nje- 
gov utjecaj ne prestaje sa Schellingom i Hegelom, nego je bio i ostao je- 
dan od najznačajnijih predstavnika progresivne i kreativne filozofske 
misli. 

Friedrich Schlegel 


Razdoblje oko 1800. godine u Njemačkoj karakterizira intenzivno 
duhovno previranje puno proturječja, nada i razočaranja, ali i duhov- 
nih uzleta kakve njemačko građanstvo više nikad nije doživjelo takvim 
intenzitetom i originalnošću. Ono je, kako već rekosmo, baštinilo mno- 
ge izvanredne rezultate razvoja evropske napredne misli i umjetnosti, 
te je, među posljednjima od velikih zapadnoevropskih nacija koje su se 
otresale vjekovnog feudalizma i crkvene supremacije, uspjelo iskoristiti 
svoju historijsku šansu na duhovnom području, kad nije moglo na poli- 
tičkom. 

To je razdoblje njemačke klasike koja je dala vrhunska djela u svjet- 
skim razmjerima na području literature (Goethe, Schiller, Herder i dr.), 
glazbe (Haydn, Mozart i Gluck iz Austrije, Bach, Handel i Beethoven 
iz Njemačke) i u filozofiji (Kant, Fichte, Schelling i Hegel). 

Interes za historijsku problematiku je u tadašnjem građanstvu silno 
porastao, što je i razumljivo s obzirom na duboka historijska previranja 
i prevrate što ih je Evropa u tim stoljećima doživljavala. A s raskidom 
s dotadašnjom dominacijom teološkog načina mišljenja i teološkom in- 
terpretacijom historije i njezina smisla, građanska filozofska misao je, 
kako smo već vidjeli, tražila nova objašnjenja i pokušavala razumjeti 
historiju iz nje same. Čovjek, kao biće slobode, postaje njezin centar i 
osnova, samo što je i taj čovjek, već prema historijskim okolnostima 1 
spoznajama, dobivao različite oznake i tumačenja. Od materijalističke 
koncepcije čovjeka kao dijela prirode, koji je zato i podvrgnut svim pri- 
rodnim zakonima, do sublimacije u apsolutnoj samosvijesti, transcen- 
dentalnom Ja u Fichteovu sistemu nauke o znanosti, koja je trebala biti 
svojevrsna himna čovjekovoj slobodi. 

Ali razdoblje oko 1800. godine je u Njemačkoj bilo bremenito i nekim 
novim proturječjima, koja su bila — kao što se u historiji često događa — 
u velikoj mjeri neočekivana. Njemačko je građanstvo, naravno, intimno 
suosjećalo s američkim ratom za oslobođenje, a posebno s Francuskom 
revolucijom koja im se zbivala u susjedstvu. Jednako su tako određene 
ličnosti ili struje francuskog prosvjetiteljstva snažno idejno utjecale na 
njemačku misao (Montesquieu, Voltaire, Rousseau, Diderot i dr.). Ali 
dramatski tok Francuske revolucije, koji je u velikoj mjeri izazvan i po- 
kušajima evropske reakcije da silom slomi tu opasnost za ancien regime, 
pogubljenje kralja i kraljice i ne samo mnogih aristokrata nego, na kra- 
ju, i žirondinaca i samih jakobinaca koji su uspostavili diktaturu Kon- 
venta, sve je donijelo velika razočaranja u redovima njemačkoga gra- 
danstva. Gotovo nitko nije odobravao takav tok revolucije, te su rijetki, 
a to su bili najsnažniji i najčvršći umovi, uspjeli izdržati te potrese i 

zadržati postojanost historijske ocjene. Uz Kanta, Fichtea i Goethea, 
Hegel je bio među najznačajnijima. 

Druga jedna struja njemačkoga građanskog duha, koja je i do tih go- 
dina naginjala više subjektivnom i emotivnom, tadašnja njemačka ro- 
mantika, doživjela je snažnije potrese i transformacije. U početku ta- 
kođer kozmopolitska i nadahnuta duhom prosvjetiteljstva, sve se više 
u nenalaženju racionalnih izlaza i rješenja vraća u historijsku prošlost, 
srednji vijek i kršćanstvo (posebno katoličanstvo), nacionalne mitove i na 
kraju u iracionalno i mistiku. 

Bio je to prvenstveno literarni pokret koji je, međutim, zato ga i spo- 
minjemo, bio izuzetno zainteresiran i za historijsku problematiku, a, s 
druge strane, u njega možemo ubrojiti i neke filozofe kao i konzerva- 
tivne i reakcionarne predstavnike historijske pravne škole, koje smo već 
spomenuli na kraju drugog poglavlja (A. Muller, K. L. von Haller, FJ. 
Stahl, E Savigny i dr.). Predstavnici historijske pravne škole, osobito F 
Savigny, imali su zasluga u naglašavanju historijskog karaktera druš- 
tvenih oblika, pravnih normi i pravnih institucija. Ali njihov organicis- 
tički koncept, posebno kod prve navedene trojice, po kojemu su usta- 
nove feudalizma božanskog porijekla, nužno je doživio oštru kritiku 
samoga Hegela koji je držao da je to “najveća ljaga bačena u lice nacije". 

Jednako su tako njemački romantičari, u svom zanosu prema kon- 
cepciji “narodnog duha", narodnosti (Volkstum), jeziku i mitu, imali zas- 
luge u istraživanju tih područja čovjekova duha; na području religije F. 
Schleiermacher, jezika braća Grimm, Bopp i dr., kao i na istraživanju 
drugih neevropskih literatura i problema umjetnosti i estetike (E Schel- 
ling, F. Schlegel). 

Inače, njihovi filozofskohistorijski pokušaji - kao što je bio slučaj kod 
Novalisa (Fr. v. Hardenberg, 1772-1801), u malom spisu pisanom pot- 
kraj 18. st., Die Christenheit oder Europa (objav. tek 1826. god.) ili J. 
Gorresa (1776-1848) Wachstum der Historie te u djelima Franza v. 
Baadera (1765-18141), Henryja Steffensa (1773-1845) i Friedricha 
Schlegela (1772-1829) — bili su uglavnom pokušaji oživljavanja izvjes- 
ne teološke koncepcije historije s naročito jakim mističkim akcentima i 
uzvisivanjem srednjovjekovnoga društva i Crkve. 

Među ovim ličnostima najviše je utjecaja u to vrijeme imao Friedrich 
Schlegel (1772-1829), jedan od vođa njemačke romantike koji je dijelio 
sve njezine prednosti kao i slabosti. I on je u tim burnim vremenima 
napustio svoje ideale i zapao u mistiku i religioznost koje su ga vodile 
u katolički srednji vijek. U svom djelu Vorlesungen iiber die Philosophie 
der Geschichte (1829) — što su bila njegova predavanja u Beču 1828. god. 
— Schlegel negira mogućnost nastanka čovjeka od životinjskih predaka, 
nego se utječe religioznim vjerovanjima. S jedne strane drži da se ideju 

o historiji treba iznaći iz same historije, a s druge da se ovo može pos- 
tići polaženjem od boga ili prirode. Schlegel polazi od boga, dakle tran- 
scendencije, i time proturječi prije navedenom stavu. 

Razvoj čovječanstva je sličan razvoju svakog individuuma: postoji 
razdoblje dječaštva, mladosti, zrelog doba i konačno simptomi starosti 
i općeg propadanja. Razni narodi imaju različite i specifične uloge u his- 
toriji, kojom dominira Božja providnost. Bez znanja kršćanskih dogmi 
cijela historija bi ostala enigma, kaos, nemogući labirint. Historija kr- 
šćanstva transcendira sferu profane historije, pa su tri glavna momenta 
u razvoju historije: 1. postojanje primitivne objave, 2. nastanak kršćan- 
stva i 3. predominacija Evrope u sadašnjoj civilizaciji. 

Prvo razdoblje srednjega vijeka bilo je sretno razdoblje koje nazadu- 
je pojavom individualiteta i slobodnog istraživanja koji su djelo anti- 
Krista. Progres je za Schlegela bio zapravo regres, pa je kao zastupnik 
katoličanstva i protestantizam shvaćao kao pad i bolest nacija. 

Duh se modernoga vremena suprotstavlja božanskom utjecaju i kr- 
šćanskoj religiji. Umjesto da se historijsko zbivanje procjenjuje prema 
vječnim principima, vrednuje se prema privremenim interesima i isto 
takvim motivima. Tako se podcjenjuje i zaboravlja misao i vjera u vječ- 
nost. Veliki zadatak čovječanstva je da uspostavi harmoniju između pri- 
rodne volje i božanske volje. Historiju karakterizira i napredovanje i 
degeneracija. Uza sve to Schlegel ipak vjeruje u pobjedu kršćanske vla- 
davine i kršćanske znanosti. 

Vidi se da Schlegelova filozofskohistorijska misao nije bila na liniji 
progresivne filozofske misli i da je kao takva mogla ostaviti traga samo 
kod kršćanskih ortodoksnih mislilaca i protivnika nove racionalne misli 
koja se engleskim i francuskim prosvjetiteljstvom i njemačkim filozof- 
skim klasicima svojevrsno i uporno probijala na evropskom trusnom 
tlu, na kojemu su se odigrale posljednje bitke građanstva za političkom 
dominacijom i gdje su se već rađala nova klasna proturječja. 

Na filozofskom, a posebno na filozofskohistorijskom području, ovi 
predstavnici njemačke romantike nisu značili nikakav korak naprijed. 
S oživljavanjem izvjesne teološke koncepcije historije s posebno jakim 
mističkim akcentima, nije se u Evropi 19. stoljeća moglo računati na 
bilo kakvo uvažavanje. S obzirom na tematiku koju u ovom djelu obra- 
dujemo, značajniji pomaci nisu se dakle mogli pokazati na liniji ovih 
misaonih preokupacija i domašaja. Ti su se pomaci dogodili na onoj li- 
niji njemačke filozofije koja je na specifičan idealistički način imala kao 
svoju teorijsku osnovu umstvenost i slobodu. Dakle na onoj liniji koja 
je čovjeka i historiju koncipirala kao progresivni razvoj duha ili uma, a 
to znači i slobode. A u tom razvoju nakon Fichtea, glavna je karika pre- 
ma Hegelu bila filozofija ranog Schellinga. 

Friedrich Wilhelm Joseph Schelling 


Friedrich Wilhelm Joseph Schelling (1775-1854) jedna je od četiri 
glavne ličnosti klasične njemačke idealističke filozofije. Rodio se u Leon- 
bergu i kao veoma darovit mladić već s 15 godina posjećuje predavanja 
na Sveučilištu u Tuibingenu gdje studira teologiju, mitologiju i filozofiju. 
Tu se sprijateljuje s nešto starijim velikim njemačkim pjesnikom F. 
Holderlinom (1770-1843) i G. W. F. Hegelom. S njima je bio i član taj- 
nog udruženja u kojemu se raspravljalo o slobodarskim idejama Fran- 
cuske revolucije. 

Već u svojim dvadesetim godinama počinje publicirati filozofske ra- 
dove, te nakon odlaska u Jenu postaje Fichteov učenik i suradnik, a 
nešto kasnije i nasljednik na filozofskoj katedri na Goetheov prijedlog. 
Nakon Jene, predavao je još u Wurzburgu, Munchenu i Berlinu na po- 
ziv pruskoga kralja Friedricha Wilhelma IV, da bi suzbio “zmajevo sjeme 
Hegelova panteizma" koji je “ugrožavao i same temelje kršćanstva. 

FW. J. Schelling je u svojoj mladenačkoj genijalnosti veoma dobro 
uočio da se ne može ostati na jednostranom Fichteovu apsolutnom Ja 
iz kojega se sve ostalo treba samo deducirati. Trebalo je i prirodi i his- 
toriji priznati dignitet objektivnosti, a da se ne napusti transcenden- 
talni princip. Schelling je to ostvario koncepcijom apsoluta u kome je 
dano jedinstvo objektivnog i subjektivnog, realnog i idealnog. Apsolut se 
tako očituje na dva načina: u realnom i idealnom svijetu. Prvu ovu stra- 
nu iskazivanja apsoluta izlaže filozofija prirode, a idealnu, koja se ob- 
javljuje u Ja, inteligenciji i historiji, izlaže sistem trasncendentalnog 
idealizma.#*“ Time je njemački klasični idealizam ponovno zakoračio u 
sferu objektiviteta, i to snažnije nego i sam Kant, kome je ta sfera u 
biti ostala nespoznatljiva. Osim toga, za sveobuhvatnu filozofsku sin- 
tezu — koju je poslije dao Hegel — neophodno je bilo filozofski legitimi- 
rati i sferu prirode, pa i historizirati sam transcendentalni princip, što 
je za ovakav tip filozofije u biti samo formalno rješiv problem. Ako sve- 
mu tome dodamo da je uz Fichteovu spekulativnu dijalektiku Schelling 
ukazao na mnoge dijalektičke momente u razradi filozofije prirode (za- 
kon polariteta, odnos kvantitativnih i kvalitativnih promjena, jedinstvo 
suprotnih odredaba itd.), bit će nam razumljivija Hegelova grandiozna 
koncepcija i razrada dijalektike apsolutnog uma ili ideje. 

Schelling je, dakle, ovim svojim rezultatima bio ona historijska kopča 
između Fichteova apsolutnog idealizma i završne ličnosti toga filozof- 
skog kruga — Hegela. S obzirom na našu tematiku filozofije historije, i 


257 EF W.J. Schelling, Ideen zu einer Philosophie der Natur (1797) i System des 
transcendentalen Idealismus (1800). 

tu je Schelling, iako nije napisao takvo djelo, dao dosta važnih poticaja, 
nabacivši nekoliko fundamentalnih filozofskohistorijskih problema u 
svom sistemu transcendentalnog idealizma. U četvrtom poglavlju toga 
djela, raspravljajući o pravnom sistemu kao uvjetu slobodnog opstanka 
zajednice, Schelling uočava da sve to ne može ovisiti samo o slobodi i da 
u toj igri slobode koja čini tok povijesti, mora vladati i “neka slijepa nuž- 
nost koja slobodi objektivno pridonosi ono što pomoću nje same nikada 
ne bi bilo moguće"?%. Jer, nastajanje općeg pravnog uređenja bilo bi pre- 
pušteno pukom slučaju ako se zasniva samo na slobodnoj igri sila koju 
opažamo u historiji. Zato se prvo postavlja pitanje “ne leži li u samom 
pojmu povijesti već i pojam neke nužnosti kojoj je čak volja prisiljena da 
služi", da je ovo jedno od fundamentalnih pitanja filozofije historije, 
koje tek u ovom razdoblju razvoja filozofije dolazi do jasne formulacije. 

Prvi zaključak do kojeg dolazi Schelling jest da se ne može govoriti 
da u historiji vlada niti apsolutna zakonitost niti apsolutna sloboda. 
Osim toga, o historiji možemo govoriti samo tada ako postoji neki ideal 
koji se ostvaruje. “Prema tome vidimo da smo dovedeni do jednog no- 
vog karaktera povijesti, naime da ima samo povijest takvih bića koja 
imaju pred sobom neki ideal što ga nikada ne može izvesti individua, 
nego samo rod. Ovamo pripada da svaka iduća individua zahvaća on- 
dje gdje je pređašnja prestala, dakle da između individua, koje sukcedi- 
raju, ima kontinuiteta i da je moguća tradicija ili predaja, ako je ono 
što treba da se realizira u progresu povijesti nešto što je moguće samo 
pomoću uma i slobode. 25% 

Ime historije ne zaslužuje zato ni apsolutno bezakoniti niti apsolutno 
zakoniti slijed događaja. Slobodna djelatnost ne može biti ograničena 
na određenu sukcesiju djelovanja koja uvijek vodi natrag u sebe, ali isto 
tako ono što ima svoju teoriju a priori nije objekt historije. “Čovjek ima 
povijest samo zato što se ono što on čini ne da, ni po kakvoj teoriji, 
unaprijed proračunati. Utoliko je samo volja božica povijesti. 29! 

Dijalektički sagledavajući odnos bitnih kategorija slobode i nužnosti 
kao uopće pretpostavke mogućnosti historije, Schelling je uočio jedan 
od temeljnih filozofskohistorijskih problema. Opće pravno uređenje je, 
kako smo vidjeli, uvjet slobode, jer ona mora biti zagarantirana nekim 
poretkom koji je otvoren i nepromjenjiv kao poredak prirode. Ali taj se 
poredak opet ne može drugačije realizirati nego pomoću slobode. To je 
proturječnost koju transcendentalna filozofija još nije riješila. 


258 FW.J. Schelling, Sistem transcendentalnog idealizma, Zagreb 1965, str. 233. 
259 EW.J. Schelling, ibid., str. 234. 
260 FE W.J. Schelling, ibid., str. 235. 
261 FW.J. Schelling, ibid., str. 235. 


290 


Od antike do kraja 19. stoljeća 


Sloboda bi trebala biti ujedno nužnost, a nužnost sloboda. A nužnost 
u suprotnosti prema slobodi nije ništa drugo nego besvjesno, nehotimič- 
no, bez mojega htijenja. “To je, dakle, pretpostavka koja je, čak u svrhu 
slobode, nužna da je čovjek, doduše, slobodan što se tiče djelovanja, ali 
što se tiče konačnog rezultata njihovih djelovanja, zavisan od neke nuž- 
nosti koja je iznad njega i koja čak u igri njegove slobode ima svoju ruku. 
Ta pretpostavka treba da se, dakle, transcendentalno razjasni. Razjas- 
niti je iz providnosti ili sudbine, ne znači razjasniti je, jer providnost ili 
sudbina upravo je ono što treba da se razjasni."?# 

Transcendentalno govoreći, postavlja se dakle pitanje kako to dok 
djelujemo potpuno slobodno, tj. sa sviješću, može nastati nešto što nis- 
mo namjeravali i što ne proizlazi iz pojma slobode. Rješenje nalazi 
Schelling u koncepciji apsoluta kao apsolutne sinteze. Djelovanje u his- 
toriji je djelovanje cijelog roda, te je ono objektivno u povijesti neko zre- 
nje, ali ne zrenje individue, jer u povijesti djeluje rod. Zato bi ono ob- 
jektivno u historiji moralo biti jednako za cijeli rod, a to je apsolutna 
sinteza u kojoj su sva protivrječja unaprijed razriješena i ukinuta. 

To objektivno u svakom individualnom djelovanju mora biti nešto 
zajedničko čime se sva djelovanja ljudi upravljaju na jedan harmonični 
cilj. Pri tome se opet javlja ideja o “lukavstvu uma", da se na kraju do- 
gađa i ostvaruje ono što pojedinci i nisu namjeravali. “Na taj način ipak 
moraju onamo kamo nisu htjeli, kako se god postavili i koliko god ra- 
zuzdano vršili svoju samovolju. No sama ta nužnost može se pomišljati 
samo pomoću apsolutne sinteze svih djelovanja, iz koje sve što se doga- 
đa, dakle iz koje se razvija i cijela povijest, i u kojoj je, budući da je ap- 
solutna, sve unaprijed tako odvagnuto i proračunato, da sve što se god 
dogodilo, koliko se god činilo protivrječnim i disharmoničnim, ipak ima 
i nalazi u njoj svoj osnov sjedinjenja. Sama ta apsolutna sinteza, pak, 
mora se staviti u ono apsolutno, a to je ono promatralačko te vječno i 
općenito objektivno u svakom slobodnom djelovanju. 2% 

Historija je, dakle, određena i inteligencijom po sebi, tj. apsolutno 
objektivnim, onim što je svim inteligencijama zajedničko — i onim što 
slobodno određuje, apsolutno subjektivnim. Tako postoji izvjesna pres- 
tabilirana harmonija objektivnog (zakonskog) i određivalačkog (slobod- 
nog) koja ima osnovu, temelj u nečem višem, što je iznad obojega. “Ako, 
pak ono više nije ništa drugo nego osnov identiteta između apsolutno 
subjektivnog i apsolutno objektivnoga, svjesnoga i besvjesnoga, koji se 
upravo u svrhu pojave rastavljaju u slobodnom djelovanju, onda ono 
samo ne može više biti ni subjekt ni objekt, niti oboje ujedno, nego samo 


262. FW.J. Schelling, ibid., str. 241. 
263 EF W.J. Schelling, ibid., str. 243-244. 

apsolutni identitet u kojem nema nikakvog dupliciteta i koji upravo 
zbog toga što je duplicitet uvjet svake svijesti, nikada ne može doći do 
svijesti. 254 

Trag onoga vječnog i nepromjenjivog identiteta naći ćemo u zakoni- 
tosti koja se u historiji provlači kroz slobodnu igru samovolje. Apsolutno 
djeluje pomoću svake pojedinačne inteligencije, te je njezino djelovanje 
ono apsolutno, tj. ni slobodno ni neslobodno. Ali kad inteligencija pos- 
tane svjesna sebe i kad joj njezino djelovanje postane objektom, onda 
se u tom djelovanju sastavlja ono slobodno i nužno. “Slobodno je ono 
samo kao unutrašnja pojava i zato mi jesmo i mislimo da jesmo iznutra 
uvijek slobodni, premda pojava naše slobode ili naša sloboda, ukoliko 
ona prelazi u objektivni svijet, isto tako potpada pod prirodne zakone 
kao i svaki drugi dogadaj."?* 

Pravi je nazor o historiji dakle samo onaj, zaključuje Schelling, koji 
nju shvaća kao očitovanje apsolutnog. Zato u historiji ne postoji neko po- 
jedinačno mjesto gdje je vidljiv taj trag providnosti ili sam bog. Stari 1 ve- 
liki Spinoza je i u ovom slučaju, kao što smo vidjeli i kod Lessinga, Her- 
dera i Fichtea, ostavljao vidljiv trag. Građanska se misao uopće preko 
različitih formi deizma i panteizma oslobađala teološke slike svijeta i 
historije, koja je sve više postajala misaoni anakronizam i puki naivitet. 

Na kraju Schelling nabacuje ukratko periodizaciju historije, na os- 
novi dviju opreka - sudbine i providnosti — izmedu kojih stoji u sredini 
priroda kao prijelaz s jednoga u drugo. Prvi je period — vladavina sud- 
bine, tj. potpuno slijepe moći koja razara ono najveće i najdivnije. To je 
tragično doba čovječanstva, propast sjajnih i velikih država, propast 
najplemenitijeg čovječanstva koje je postojalo. Drugi period je onaj u 
kojemu ono što je u prvom bila sudbina, tj. potpuno slijepa moć, jest 
priroda koja djeluje kao prirodni zakon. On prisiljava slobodu i najneo- 
buzdaniju volju da služi nekomu prirodnom planu i tako barem donek- 
le uvodi neku mehaničku zakonitost u povijest. Ovaj period počinje s 
razvojem rimske republike. I sama propast toga carstva nema ni tra- 
gične ni moralne strane, nego je prirodno-zakoniti proces, dakle nužna. 
Treći period bit će okarakteriziran ne više sudbinom i prirodom, nego 
providnošću. Kad će taj period početi — to mi ne znamo, ali kad nastane, 
onda će biti i bog.?%* 


264. E W.J. Schelling, ibid., str. 245. Sasvim je razumljivo da ovaj formalizam rje- 
šenja nije mogao izbjeći Hegelovoj pronicljivosti, što je u predgovoru svojoj 
Fenomenologiji duha i kritički izrazio da je takva koncepcija apsoluta “noć u 
kojoj su — kao što se običava kazati — sve krave crne" (G. W. F. Hegel, Feno- 
menologija duha, Zagreb 1987, str. 12). 

265 FW.J. Schelling, ibid., str. 247. 


266 Vidi Schelling, ibid., str. 248-249. 

Te godine su vrhunac Schellingove filozofske produkcije i utjecaja. 
S još dva spisa - Darstellung meines Systems der Philosophie, 1801. i 
Bruno oder iiber das gottliche und natirliche Prinzip der Dinge, 1802. 
— svojevrsni sistem objektivnog idealizma bio je, barem što se tiče Schel- 
linga, dovršen. 

Daljnje su godine u znaku izvjesne stagnacije i na kraju misaonog 
pada. Poput drugih katoličkih romantika i Schelling se u tridesetim go- 
dinama sve više okreće religioznoj filozofiji, objavi i mistici. Pa kad je 
1841. god. započeo, na poziv pruskoga kralja, svoja predavanja na ber- 
linskom Sveučilištu o filozofiji objave, s namjerom da spriječi sve veći 
utjecaj Hegelove filozofije, naišao je na oštro protivljenje i kritiku mla- 
dih filozofa iz mladohegelovskoga kruga oko B. Bauera. Među prvima 
se javio s jednim oštrim kritičkim člankom i dvije brošure F. Oswald, a 
tek se u našem stoljeću doznalo da se pod tim pseudonimom krio mladi 
F. Engles.27 

Medutim, davno prije ovog događaja stupila je njemačka filozofija u 
svoju završnu fazu, s obzirom na svoj klasični idealistički period. Ona 
započinje s godinom 1807, tj. godinom objavljivanja Hegelove Fenome- 
nologije duha. 


Georg Wilhelm Friedrich Hegel 


Georg Wilhelm Friedrich Hegel (1770-1831) rođen je u Stuttgartu. 
Teologiju i filozofiju studirao je u Tubingenu, gdje se, kako smo vidjeli, 
sprijateljio s Holderlinom i Schellingom. Nakon završenog studija, pos- 
taje učiteljem u Bernu i Frankfurtu na Majni u nekim građanskim bo- 
gatijim obiteljima. Habilitirao je 1801. u Jeni, gdje počinje sa Schellin- 
gom izdavati časopis “Journal fur kritische Philosophie" (1802/1803). 
Predavao je filozofiju na sveučilištima u Jeni, Heidelbergu i Berlinu. U 
međuvremenu je od 1809. do 1816. bio i rektor gimnazije u Nurnbergu. 

S Hegelom i njegovim djelom Phiinomenologie des Geistes (1807) koju 
je pisao, kako se kaže, pod grmljavinom topova u bitci kod Jene, u ko- 
joj je Napoleon porazio Pruse, započinje završna faza njemačkoga kla- 
sičnog idealizma. 

Hegel je u kasnijim svojim predavanjima o historiji filozofije istakao 
važnost Schellinga što je shvatio istinu kao jedinstvo objektivnog i sub- 
jektivnog, kao konkretno. Druga velika zasluga Schellinga je po njemu 


267. F Engels je napisao članak Schelling tiber Hegel (1841) i brošure Schelling 
und die Offenbarung, Kritik des neusten Reaktionsversuch gegen die freie Phi- 
losophie (1842) i Schelling Philosoph in Christo, oder die Verklarung der Wel- 
tweisheit zur Gottesweisheit (1842). 


293 


FILOZOFIJA HISTORIJE 


bila što je u filozofiji prirode dokazao formu duha. Njegova filozofija ima 
duboki spekulativni sadržaj, pri čemu je mišljenje slobodno za sebe, ali 
ne apstraktno, nego u sebi konkretno mišljenje. Schelling je shvatio 
konkretni sadržaj, pisao je Hegel, da je mišljenje ne samo intelektualni 
svijet, nego intelektualno-stvarni svijet. Ali, Schellingov je ujedno nedos- 
tatak “da ta ideja uopće, i tada određenje te ideje, totalitet tih odredaba 
(koje daje idealni i prirodni socijetet) nisu u sebi pokazani i razvijeni 
pojmom kao nužni. Manjka toj formi razvoj, koji je logičko, i nužnost 
daljnjeg toka. Ideja je istina i sve je istinito ideja; to se mora dokazati, i 
mora se pokazati sistematiziranje ideje u svijet kao nužno otkrivanje, 
objavljivanje. Kako Schelling nije shvatio tu stranu, to je logičko miš- 
ljenje zanemareno. Intelektualno opažanje, mašta, umjetničko djelo 
shvaćeni su kao načini da se ideja prikaže. “Umjetničko djelo je najvi- 
Ši i jedini način u kojem je ideja za duh. Ali najviši način ideje je nje- 
zin vlastiti element; mišljenje, shvaćena ideja je više nego umjetničko 
djelo. "2% 

U ovim kritičkim riječima nije dan samo Hegelov odnos prema svo- 
mu mladem prijatelju sa studija u Tuibingenu, koji je prije filozofski saz- 
rio, ali i prije završio svoje plodno filozofsko razdoblje, nego je ujedno i 
cijeli plan izgradnje filozofskog sistema. Za Hegela nije, dakle, samo važ- 
no da se pokaže da je ideja istina i sve istinito ideja, nego se to ostvari- 
vanje ideje u svijetu mora dokazati kao nužno objavljivanje. A to znači 
da treba ići onim putem dijalektičke dedukcije koju je otkrio Fichte, 
samo što je on ostao, kako smo vidjeli, u jednostranosti. Cijeli postojeći 
svijet, i prirodni i historijski i duhovni, trebalo je shvatiti kao svijet uma, 
ideje, njezina ostvarivanja, otuđenja i dolaženja samoj sebi. Najviši or- 
ganon filozofije nije dakle mogla biti mašta, umjetničko djelo, kao što 
je mislio Schelling, i time dao romantici filozofsku legitimaciju, nego 
njezin vlastiti element mišljenje, shvaćena ideja. Na taj smo način do- 
bili, za razliku od Fichteova “etičkog panteizma", jednu vrst “logičkog 
panteizma? ili “panlogizma", jer je za Hegela ideja bog, a cjelokupna 
stvarnost objavljivanje tog apsoluta, apsolutne ideje. Cjelokupna stvar- 
nost počiva dakle na razvoju uma, ideje koja se dijalektički razvija. Di- 
jalektičke principe toga razvoja Hegel je razradio u svom djelu Wissen- 
schaft der Logih (1812-1816), a cjelokupni sistem dijalektičke filozofije 
u djelu Enzyklopddie der philosophischen Wissenschaften im Grundriss 
(1817). 

Hegelova filozofija historije je kasni produkt Hegelovih filozofskih 
preokupacija i analiza. Objavljena je tek nakon njegove smrti, kao i mno- 


268 G. W.F Hegel, Vorlesungen iiber die Geschichte der Philosophie, Samtliche 
Werke, sv. 19, Stuttgart 1959, III, str. 683. 

ga druga velika djela (Aesthetik, Geschichte der Philosophie i dr.), na 
temelju Hegelovih koncepata za predavanja o toj temi što ih je držao 
na berlinskom Sveučilištu od 1822. god. do smrti.“ Međutim, krivo bi 
bilo misliti da se Hegel tek tada počeo baviti tom problematikom. Na- 
protiv. Dosadašnja brojna istraživanja Hegelova života i njegove filozofi- 
je pokazala su da je on bio intenzivno zaokupljen društvenom i histo- 
rijskom problematikom od studija u Tubingenu pa sve do svoje smrti." 

Poznato je da se Hegel, zajedno sa svojim najboljim prijateljima u 
Tubingenu, F. Schellingom i F Holderlinom, oduševljavao Francuskom 
revolucijom, čijim je idealima u osnovi ostao vjeran do kraja života, i 
da je u daljnjemu svom razvoju i djelovanju kao kućni učitelj kod boga- 
tijih obitelji u Bernu (od 1793. do 1797) i Frankfurtu (od 1797. do 1801) 
veliku pažnju posvećivao pojedinim društvenim i historijskim pitanji- 
ma. Ne samo da je ovladao svom tadašnjom važnijom prosvjetiteljskom 
literaturom nego se intenzivno bavi proučavanjem Rousseauovih djela, 
istražuje financijski sistem Berna, analizira reformu pruskoga zemalj- 
skog prava, piše o ustavnim konfliktima u Wiurtembergu (rukopis), pra- 
ti engleske novine radi upoznavanja odnosa privrede i posjeda itd. Mo- 
žemo zaključiti ono što je već toliko puta za Hegela rečeno, da je bio ne 
samo najumnija glava svoga vremena nego da je bio jedan od najobra- 
zovanijih i najkulturnijih ljudi te da je ujedno za historijsku problemati- 
ku imao i najdublji smisao od svih tadašnjih filozofa. Moderna filozofi- 
ja koja svoje težište sve više pomiče na problem ljudskoga i historijskog, 
etičkoga i kulturnog, bez snažne historijske dimenzije gotovo je nepoj- 
mljiva. U tom je pogledu Hegel bio i ostao paradigma ne samo dubljega 
dijalektičkog načina mišljenja nego i izvanrednog smisla za historijsko. 

Prvi značajniji rezultati Hegelova filozofskog istraživanja historijske 
problematike pokazuju se već u njegovoj Fenomenologiji duha, gdje je 
u poglavlju o objektivnom duhu tretirao svijet običajnosti, dakle historij- 
ski svijet koji ima kao pretpostavku državu, zakone i dolaženje subjekta 


269 Poznato je da su za te rekonstrukcije Hegelovih predavanja upotrijebljene i 
zabilješke njegovih poznatijih učenika, tako da ima razlika u pojedinim izda- 
njima. Te razlike dolaze i zbog toga što je i sam Hegel stalno nadopunjavao 
svoja predavanja. Tako postoje dosta različita izdanja, od prvog što ga je sači- 
nio Hegelov učenik E. Gans 1837, zatim Hegelov sin Karl Hegel 1840, pa u 
novije vrijeme G. Lasson, F. Brunstadt, H. Glockner ili J. Hoffmeister 1955. i 
1966, kojima se i koristim za ovaj prikaz osnovne problematike Hegelove fi- 
lozofije historije. 


270 Mogu spomenuti barem neke istraživače. Među prvima njegova učenika K. 
Rosenkranza, koji je već 1844. objavio knjigu G. W _F Hegels Leben. Zatim K. 
Haym, Hegel und seine Zeit (1857), W. Dilthey Dre Jugendgeschichte Hegels 
(1905), R. Kroner, Von Kant bis Hegel (1921-1924), N. Hartmann, Die Philo- 
sophie des deutschen Idealismus, 2. Teil (1929), G. Lukacs, Der junge Hepel 
(1948). 

do svijesti o slobodi. U tom poglavlju je implicitno tretirana problema- 
tika antičkog društva, kao i postanak građanskog, s problematikom 
prosvjetiteljstva i Francuske revolucije. Jednako je tako u svojoj filozo- 
fiji prava posvetio jedno poglavlje svjetskoj povijesti koju tada već pe- 
riodizira, kao i u svojoj filozofiji historije, na orijentalno, grčko, rimsko 
i germansko carstvo.?“! Upravo u tom razdoblju počinje Hegel svoja 
predavanja o filozofiji historije, koja će nam poslužiti za prikaz njego- 
vih pogleda o toj tematici. 


a. Um i historija 


U svomu prvom, teoretskom djelu Hegel je iznio svoje poimanje his- 
torije. On razlikuje tri načina pristupa historijskoj građi te razlikuje iz- 
vornu historiju (npr. u djelima Herodota, Tukidida, Ksenofonta, Cezara 
i dr.) u kojoj pojedini historičari opisuju djela i događaje koje su imali 
pred sobom, koje su uglavnom i doživjeli i čijem su duhu pripadali; ref- 
lektiranu historiju koja nadilazi sadašnjost ne u pogledu vremena, nego 
u pogledu duha. Tu razlikuje pisanje opće povijesti (kao npr. kod Livija, 
Diodora Sicilskog, Švicarca Joh. v. Millera i dr.), pragmatičke, koja 
prošlost povezuje sa sadašnjošću, često s moralnim refleksijama; kritič- 
ke, koja istražuje istinu i vjerodostojnost povijesnih pripovijesti i, ko- 
načno, posljednja vrsta reflektirane povijesti je ona “koja se odmah 
predstavlja kao nešto djelomično, posebno, pri čemu ona iz bogatog ži- 
vota jednog naroda, iz cjelokupne sveze izdvaja jedno opće gledište (npr. 
povijest umjetnosti, prava, religije)""?. Ta specijalna historija čini ujed- 
no prijelaz na filozofsku svjetsku povijest. 

Treća vrsta historije, filozofska historija ili filozofija historije “ne 
znači ništa drugo nego misaono razmatranje povijesti??"3, To ne znači 
ne voditi računa o konkretnomu historijskom materijalu, niti pokuša- 


271. Vidi Fenomenologija duha, Zagreb 1987, str. 281-436. i Osnovne crte filozofije 
prava, Sarajevo 1964, str. 278-287. 


272. G.W.F Hegel, Die Vernunft in der Geschichte, Verlag von Felix Meiner, Ham- 
burg 1966, str. 21. Za prikaz Hegelovih filozofskohistorijskih koncepcija pos- 
lužio sam se ponajprije citiranim Hoffmeisterovim izdanje Die Vernunft in der 
Geschichte. Isto tako sam se koristio i našim prijevodom Hegelovih predava- 
nja o filozofiji historije koja je, prema izdanju F. Brunstadta od god. 1961. pre- 
veo V. Sonnenfeld (Filozofija povijesti, Zagreb 1966). Za neke sam se proble- 
me služio i Hegelovim djelom Osnovne crte filozofije prava, Sarajevo 1964, u 
prijevodu D. Grlića. Napominjem da sam se s obzirom na prijevod termina 
“die Sittlichkeit" opredijelio za Grlićev prijevod “običajnost", a ne “ćudored- 
nost", kao što prevodi V. Sonnenfeld i mnogi drugi, iako ni jedan od ovih ob- 
lika, kao što napominje i Grlić, nije najsretniji. Trećeg povoljnijeg zasad ne- 
mamo. 


273. G.W.F Hegel, ibid., str. 25. 

vati apriorno konstruirati historiju. Filozofija, u razmatranju historije, 
donosi sa sobom jednu jedinu jednostavnu misao da “um vlada svijetom, 
dakle da je i u svjetskoj historiji zbivanje bilo umno."2"* To je pretpos- 
tavka s obzirom na historiju, koju ne treba dokazivati, jer je to izvršeno 
u samoj filozofiji. U njoj je dokazano, pomoću spekulativne spoznaje, da 
je um “Supstancija kao i beskonačna moć, sam sebi beskonačna građa, 
svekolikog prirodnog i duhovnog života i beskonačna forma, djelatnost 
tog njegovog sadržaja."? 

Hegel drži da je u svojoj dotadašnjoj filozofiji i dokazao da je svijet, i 
prirodni i historijski i duhovni, u biti djelo apsolutnog uma. On je sup- 
stancija, tj. osnova i izvor svega bivstvujućeg, pa zato beskonačna moć, 
jer um nije tako nemoćan da bi ostao samo na idealu, onome Sollen 
(treba da) i postojao samo izvan realiteta. On je “beskonačni sadržaj, 
sva bitnost i istina, i sam sebi svoja građa koju daje svojoj djelatnosti 
na preradu. Njemu nisu potrebni, kao što je to kod konačnog djelova- 
nja, uvjeti nekoga vanjskog materijala, danih sredstava, od kojih bi do- 
bivao hranu i predmete svoje djelatnosti; on troši iz sebe i sam je sebi 
materijal koji prerađuje. Kao što je on samo sebi svoja vlastita pretpos- 
tavka, a njegova svrha apsolutna krajnja svrha, tako je on sam djelat- 
nost i proizvođenje te krajnje svrhe iz unutrašnjosti u pojavu ne samo 
prirodnog univerzuma, nego i duhovnog — u svjetskoj historiji. Da je 
pak takva ideja ono istinito, vječno, ono apsolutno moćno, da se ona ob- 
javljuje u svijetu i da se u njemu ne objavljuje ništa drugo nego ona, 
njezina krasota i čast, to je ono što se, kako je rečeno, u filozofiji doka- 
zuje pa se ovdje, dakle, pretpostavlja kao dokazano."?" 

Bilo je potrebno nešto opširnije navesti ove Hegelove stavove, jer nam 
oni ukazuju i objašnjavaju fundamentalni Hegelov filozofski stav. U nje- 
mu je na veoma koncentriran način sažeta suština Hegelove filozofije, 
njegove dijalektike koja umno nije pretpostavljala samo kao apriornu 
pretpostavku mogućnosti spoznaje, niti kao neki indiferentni apsolut, 
niti sferu idealnog bivstva, onaj ideal koji bi trebalo da postoji izvan 
realiteta kao neki idealni sistem vrijednosti. Hegelu je um supstancija 
i beskonačna moć, sam sebi svoja grada, svoja vlastita pretpostavka i 
ujedno krajnja svrha. Ovaj zahtjev da se i sama historija razumije iz nje 
same i da se svi historijski fenomeni, od materijalnih i društvenih do 
duhovnih i moralnih, shvate iz cjelokupnoga historijskog sadržaja, koji 
je za Hegela samoostvarivanje uma, ona je plodna i kreativna ideja na 
koju je mogao Marx direktno nastaviti svoje filozofsko djelo. 


2714. G.W.F Hegel, ibid., str. 28. 
275 G.W.F Hegel, ibid., str. 28. 
276. G.W.F Hegel, ibid., str. 28-29. 

Razmatranje svjetske historije treba dakle pokazati da je zbivanje u 
njoj bilo umno, tj. da je ona bila umni, nužni tok svjetskog duha, koji 
se u historiji eksplicira i ostvaruje. Filozofsko razmatranje nema nikakva 
drugog cilja nego da ukloni slučajnosti, jer slučajno je isto što i vanjska 
nužnost. Ali, još uvijek je to veoma neodređeno kad kažemo da um up- 
ravlja svijetom, isto tako kao kad govorimo o providnosti. Treba znati 
što je njegovo određenje, sadržaj uma, po čemu možemo prosuditi je li 
nešto umno ili neumno. Sve drugo su samo riječi, kaže Hegel. 

Pitanje o određenju uma poklapa se s pitanjem o krajnjoj svrsi svi- 
jeta. Kod toga treba razlikovati sadržaj te krajnje svrhe i njegovo os- 
tvarenje. Svjetska se historija zbiva na duhovnom tlu, a svijet obuhva- 
ća u sebi i fizičku i psihičku prirodu, o čemu će također biti riječi, ali 
samo u odnosu na duh i tok njegova razvoja što je ono supstancijalno, 
bitno s obzirom na historiju. 


b. Ostvarivanje duha u historiji 


Prije svega, treba uvodno dati neka apstraktna određenja u vezi s 
prirodom duha. Treba se stoga pozabaviti pitanjima: a. apstraktnih od- 
ređenja duha, b. sredstava koja upotrebljava duh da bi realizirao svoje 
ideje i c. oblika koji je potpuna realizacija duha u-državi. 

U vezi s prvim pitanjem o prirodi duha, ona se može spoznati, kao i 
sve drugo, pomoću njegove opreke. Ako je supstancija materije težina, 
supstancija, bit duha je sloboda. Spoznaja spekulativne filozofije, a tu 
Hegel nastavlja na Fichteov bitni koncept, jest da je “sloboda jedina is- 
tinitost duha.??7" 

Za razliku od materije koja svojom težinom tjera prema jednom sre- 
dištu, te kao složena i rasežna traži svoje jedinstvo, duh je, naprotiv, to 
da u sebi ima središte i da jedinstvo nije izvan njega. Duh je za razliku 
od materije bivstvo-kod-samoga-sebe, a to je upravo sloboda, jer slobo- 
da znači ne zavisiti od nečega drugoga. To bivstvo-kod-samoga-sebe jest 
ujedno i samosvijest, svijest duha o samome sebi ali i o svojoj djelatnosti, 
proizvođenju realnog historijskog svijeta. Zato se prema ovom apstrak- 
tnom određenju može reći o svjetskoj historiji da je ona prikaz duha 
kako on stječe znanje o onome što je po sebi. Kao što je u klici sadrža- 
na cijela priroda biljke ili drveta, tako već i prvi tragovi duha sadržava- 
ju virtualiter cijelu povijest. Na Istoku još ne znaju da je duh ili čovjek 
kao takav po sebi slobodan, zato i nisu slobodni. O toj svijesti o slobodi 
se u historiji radi, te su stupnjevi te svijesti ujedno i razdoblja historij- 
skog napretka. Prema tome, “svjetska historija je napredovanje u svi- 

jesti o slobodi" — napredovanje koje treba da spoznamo u njegovoj nuž- 
nosti.??78 

Iako su, kako vidimo, materijalni i socijalni momenti i odnosi pod- 
ređeni idealitetu, svijesti o slobodi, moramo odmah naglasiti da je i ova 
svijest o slobodi također bitni konstituens slobodne egzistencije čovje- 
ka kao socijalnog bića. Krajnja svrha svijeta je zato za Hegela, kao i za 
Fichtea, svijest duha o njegovoj slobodi i zato stvarnost njegove slobode 
uopće. Iako je ova sloboda još uvijek samo neodređena riječ s beskonač- 
no mnogo značenja, kaže Hegel — što dovodi i do mnogih nesporazuma, 
zabuna i zabluda — bitno je naglasiti da sloboda sadrži i beskonačnu 
nužnost da sebe dovede do svijesti i time do ostvarenja. Jedina svrha 
duha je, dakle, sloboda. 

Sloboda je, dakle, supstancija duha. Ona je svrha historijskog pro- 
cesa: sloboda subjekta koji ima beskonačnu vrijednost i svijest o tome. 
Duhovi naroda (Volksgeister) jesu članovi u tom procesu, da duh dola- 
zi do spoznaje samoga sebe kao suštine tog procesa. Ali narodi su eg- 
zistencije za sebe te imaju prirodno postojanje. Oni su nacije i utoliko 
je njihov princip prirodan. Budući da su principi različiti, zato su i na- 
rodi različiti. “Svaki ima svoj vlastiti princip, kome teži kao svojoj svrsi; 
kad tu svrhu postigne, više nema šta da čini u svijetu.?"?7? 

Najviše za duh je spoznaja sama sebe, ne samo u obliku predodžbe, 
kao u religiji, nego u misli. Duh naroda to ostvaruje u svom napredo- 
vanju, ali to je ujedno i njegova propast koja priprema mjesto razvoju 
drugoga narodnog duha. Pojedinačni se narodni duh ostvaruje time što 
stvara prijelaz za drugi princip jednoga drugog naroda. I tako nam se 
historija pokazuje kao razvoj, nastajanje i propadanje principa naroda, 
a zadatak je filozofije historije da pokaže i objasni vezu tog procesa. 

Duh naroda je prirodni individuum i kao takav on se razvija, pro- 
cvjetava i umire. U prirodi je konačnog da je ograničeni duh prolazan. 
Njegov život je djelatnost, proizvođenje samoga sebe. A čim je duh sebe 
ostvario, čim je on svoj pojam u potpunosti izveo, došao je do vlastitog 
užitka koji više nije djelatnost. “Najljepše vrijeme, mladost jednog na- 
roda, pada u razdoblje kad je duh još djelatan; tada individuumi imaju 
poriv da održe svoju domovinu, da svrhu svoga naroda potvrde. Kad je 
to izvršeno, nastupa navika života; i kao što čovjek umire na navici ži- 
vota, tako i narodni duh na užitku sama sebe.?2%% 

On dalje živi u zadovoljstvu ostvarenog cilja, što postaje navika u ko- 
joj nema živosti i stvaralaštva. On može još mnogošta učiniti u ratu i u 

miru, unutar sebe i izvana, može još dugo dalje vegetirati. On se pok- 
reće, ali to se samo iskazuje u posebnim interesima individuuma, a ne 
u interesu samog naroda. “Najveći, najviši interes nestao je iz života; 
jer interes postoji samo tamo, gdje i suprotnost. 7?! 

Jedan narodni duh, dakle, prelazi u drugi, pri čemu opći duh ne umi- 
re. Rezultat toga toka je da duh, time što se objektivira i misli to svoje 
bivstvo, s jedne strane razara određenost svoga bivstva, s druge pak 
shvaća njegovo opće i time svome principu daje novo određenje. Time 
se mijenja supstancijalno određenje toga narodnog duha, tj. njegov prin- 
cip je prešao u jedan viši princip. “Smrt jednog narodnog duha je prije- 
laz u život, ali ne kao u prirodi, gdje rast jednoga oživotvoruje neko dru- 
go jednako. Nego svjetski duh napreduje iz nižih određenja k višim 
principima, pojmovima samoga sebe, k razvijenijim prikazivanjima nje- 
gove ideje.??2 

Cilj je svjetske historije, dakle, da duh dospije do znanja onoga što 
je on uistinu, i to znanje opredmeti i ostvari u danom svijetu. “Bitno je 
da je taj cilj nešto što je proizvedeno. Duh nije prirodna stvar kao živo- 
tinja; ona je, kakva je, neposredno. Duh je to da sebe proizvodi, da se 
učini onim što je on.?2% Njegovo je dakle bitno određenje da je “samo- 
djelatnost". Njegovo bivstvo je nemir, proizvođenje samoga sebe, te je 
“njegovo bivstvo apsolutni proces."?** Zbog toga ima on različite mo- 
mente, promjene, različite stupnjeve toga razvoja, a svjetska historija 
je prikaz toga božanskog procesa u kojemu duh zna sebe, svoju istinu i 
ostvaruje je. On to ostvaruje u svjetskoj historiji u određenim oblicima, 
a ti oblici su svjetskohistorijski narodi. Realiziranje tih stupnjeva raz- 
voja je beskonačni nagon svjetskog duha, njegov neodoljivi poriv. Svjet- 
ska historija pokazuje kako duh postupno dolazi do svijesti i htijenja 
istine. “Principi narodnih duhova u nužnom stupnjevitom slijedu sami 
su samo momenti jednog općeg duha, koji se kroz njih uzdiže do totali- 
teta koji se obuhvaća i zaključuje." Iako ova pozicija Hegela dovodi 
do neodržive teze o historijskim i nehistorijskim narodima, ipak je u 
ovim mislima prvi put snažno i konzekventno spoznat i naglašen prin- 
cip razvoja historije kao nužnog procesa. 

Ovom shvaćanju procesa, u kojemu duh ostvaruje u historiji svoj cilj, 
suprotstavlja se veoma raširena predodžba o tome što je ideal i kakav 
on ima odnos prema stvarnosti. Često se zato čuju jadikovke da ideali 


281 G.W.F Hegel, ibid., str. 68. 
282 G.W.F Hegel, ibid., str. 73. 
283 G.W.F Hegel, ibid., str. 74. 
284. G.W.F Hegel, ibid., str. 74. 
285 G.W.F Hegel, zbid., str. 75. 


300 


Od antike do kraja 19. stoljeća 


nisu u stvarnosti realizirani, a osobito da ideale mladih hladna stvar- 
nost pretvara u sanjarije. Ti ideali su međutim samo nešto subjektivno 
i oni ovdje ne spadaju. Jer što pojedinac za sebe u svojoj pojedinačnosti 
izmisli, za opću stvarnost ne može biti zakon. Čovjek može svašta o sebi 
i svojim zamislima maštati, što su samo pretjerane predodžbe o vlasti- 
toj vrijednosti. Može se dogoditi da se pojedincu dogodi i nepravda, ali 
to se svjetske historije ne tiče, jer njoj individuumi služe kao sredstvo 
u njezinu napredovanju. 

Ali pod idealima se razumiju i ideali uma, ideje dobra, istinitog itd., 
te se njihovo neostvarivanje drži nepravdom. Može se sigurno, u vezi s 
posebnim stvarima, predočiti da je mnogošto u svijetu nepravedno. Ali 
ovdje se ne radi o empirijski posebnom, jer to spada u područje slučaj- 
nog. Ništa nije lakše nego samo prekoravati i kritizirati, a da se ne spo- 
minje opći um u historiji. “Lakše je vidjeti nedostatke na individuumi- 
ma, na državama, na upravljanju svijetom nego njihov istinski sadržaj. 
Jer kod negativnog prekoravanja stoji se otmjeno i uzvišenim izrazom 
iznad stvari, a da se u nju ne prodire, tj. ne shvati ona sama, njeno pozi- 
tivno." Može prijekor biti i opravdan, ali je uvijek mnogo lakše uvid- 
jeti nedostatak nego ono bitno, supstancijalno. Znak je samo velike po- 
vršnosti kada se posvuda pronalazi samo ono loše i nedostatno, a da se 
ne vidi ništa afirmativno, istinsko i bitno. Mladost je baš zbog još nedo- 
voljnog uvida uvijek nezadovoljna, starost je uglavnom blaža, što proiz- 
lazi iz zrelosti prosuđivanja. 

Stvarni svijet je onakav kakav treba i biti, on je rezultat samodje- 
latnosti i samopotvrđivanja umne volje, ideje. Ovo dobro, ovaj um u 
njegovoj najkonkretnijoj predodžbi jest bog. “Dobro, ne samo kao ideja 
uopće, nego kao djelatnost je to što nazivamo bogom." Zadatak je fi- 
lozofije da to shvati, da nema nikakve sile iznad ovog uma, slobode i 
boga koji su dani samo u svom prirodnom i historijskom stvaranju i 
bivstvu. Pred tom svjetlošću božanske ideje, koja nije samo ideal, išče- 
zava privid kao da je svijet neko smušeno i ludo zbivanje. 

Što se tiče drugog pitanja o sredstvima pomoću kojih um, sloboda iz 
sebe proizvodi svijet — za razliku od slobode kao unutrašnjeg, supstan- 
cijalnog, sredstva su nešto vanjsko, ono pojavno u historiji što je nepos- 
redno uočljivo. To je konkretno djelovanje ljudi sa svim njihovim stras- 
tima, interesima itd. “Daljnji pogled na historiju pokazuje nam djelo- 
vanja ljudi koja proizlaze iz njihovih potreba, strasti, njihovih interesa 
i predodžaba i svrha koje se prema njima oblikuju, iz njihovih karakte- 
ra i talenata, i to tako da u tom igrokazu djelatnosti samo te potrebe, 

strasti, interesi itd. sačinjavaju ono što se pokazuje kao pokretačke 
sile. 

Hegel je, kako vidimo i na ovom primjeru, veoma realističan s bo- 
gatstvom izvanrednih zapažanja. On nije ostajao samo na apstraktnim 
određenjima sistema, nego je njegov sistem ispunjen bogatim sadrža- 
jem koji nam stvarnost koju obrađuje svestrano osvjetljava. To je ona 
strana Hegelove filozofije uopće koja je zapravo nadživjela konstrukciju 
idealističkog sistema, bez obzira na to koliko je i ona grandiozni misaoni 
pothvat. I u sagledavanju motiva ljudske djelatnosti ne zapada u povr- 
šna moraliziranja i prenaglašavanja moralnoga, pravnog, idealnog itd., 
nego veoma jasno i odlučno naglašava da su strasti, partikularni ciljevi, 
zadovoljavanje sebičnosti ono najmoćnije što pokreće čovjeka. One se 
ne obaziru ni na kakve granice koje im postavljaju pravo ili moralitet i 
te su sile čovjeku bliže nego umjetno i dugotrajno odgajanje za red i mo- 
ralitet. Posljedice tih strasti i nasilnosti su u historiji uvijek rezultirale 
nesrećama i propadanjima, čak i cijelih velikih carstava. No ako 1 pro- 
matramo historiju kao takvu klaonicu, kaže Hegel, na kojoj se kao žr- 
tva prinosi sreća naroda, organizacija država i krepost individua, ipak 
se postavlja pitanje kakvoj su se krajnjoj svrsi prinosile te najveće žrtve. 

Prvo, upozorava Hegel, ono što smo nazvali principom, krajnjom 
svrhom, određenjem ili prirodom i pojmom duha, još uvijek je nešto op- 
ćenito, apstraktno. Princip, zakon jest nešto unutrašnje i zato još ne 
potpuno stvarno. Oni su mogućnost i moć ali koji još nisu iz svoje unut- 
rašnjosti došli do egzistencije. Za njihovo ostvarenje mora pridoći još je- 
dan drugi moment, “a to je činjenje, ostvarivanje, a njihov princip je 
volja, djelatnost ljudi u svijetu uopće. Samo se tom djelatnošću realizi- 
raju, ostvaruju oni pojmovi, po sebi bivstvujuća određenja. Zakoni, prin- 
cipi ne žive, ne vrijede neposredno po sebi samima. Djelatnost koja ih 
stavlja u djelo i postojanje jesu čovječja potreba, nagon, i nadalje njego- 
vo nagnuće i strast." I zato se može također kazati da se bez strasti 
u svijetu ništa velikog nije učinilo. 

Tu su prisutna dva momenta: jedan je ideja, kraj svega; drugi su ljud- 
ske strasti, početak velike epopeje svjetske historije. Strasti se ponajvi- 
še shvaćaju kao nešto negativno, ali bez njih mi ne možemo razumjeti 
čovjeka. Bez strasti se ništa veliko nije stvorilo. Jer čovjek je indivi- 
duum, a ne čovjek uopće, jer taj ne egzistira, nego određeni čovjek. A 
njega pokreću partikularni interesi i svrhe. Međutim, “ova neizmjerna 
masa htijenja, interesa i djelatnosti su oruđa i sredstva svjetskog duha 
da izvrši svoju svrhu — da je uzdigne do svijesti i da je ostvari; a ta je 

svrha samo to da nađe sebe, da dođe samom sebi i da sebe gleda kao 
stvarnost. "2% 

Nije se, međutim, shvatilo da usred svih tih aktivnosti, napora, bor- 
bi i sukoba, razaranja i stvaranja postoji nešto bitno i unutrašnje, i da 
je to u krajnjoj instanciji sredstvo i oruđe nečega višeg i daljnjeg, tj. uma. 
Um vlada svijetom, kako je to Hegel više puta rekao, pa tako vlada i 
svjetskom historijom. Ovaj odnos poprima formu sjedinjenja slobode i 
nužnosti, jer ovaj unutrašnji tok duha držimo kao ono nužno, a sve što 
je izraz svjesne volje ljudi shvaćamo kao slobodu. Ovaj odnos dolazi po- 
sebno do izražaja u djelovanju velikih ličnosti historije. Velike historij- 
ske događaje upravo karakterizira sukobom između postojećih dužnosti 
prava i zakona i mogućnosti koje su tom sistemu oprečne i koje razaraju 
njegovu osnovu. Te mogućnosti postaju povijesne, “one obuhvaćaju u 
sebi neko opće druge vrste nego što je ono opće koje u postojanju nekog 
naroda ili države sačinjava osnovu. To opće je moment ideje koja pro- 
ducira, moment istine koja teži i tjera k samoj sebi. Veliki, svjetsko-his- 
torijski individuumi su oni koji shvaćaju to više opće i čine ga svojom 
svrhom, i koji ostvaruju svrhu koja je primjerena višem pojmu duha.??*! 

Svi ti ljudi, i veliki i mali, nisu imali svijest o ideji uopće, nego su 
bili praktički ljudi odani svomu političkom djelovanju. No oni su, oso- 
bito ove značajne historijske ličnosti, bili misaono ljudi koji su imali 
spoznaju o onome što je nužno i čemu je vrijeme, tj. što treba da se uči- 
ni. Oni nemaju zato mnogo obzira prema postojećem, nego bezobzirno 
teže jednom cilju. Oni ostvaruju nešto što je u biti umno, pa makar na 
svom putu zgazili i mnogi nedužni cvijet. 

Iz ovoga se ujedno vidi da su bile krive interpretacije Hegelova poz- 
natog stava iz filozofije prava da sve “što je umno, to je zbiljsko; a što 
je zbiljsko, to je umno", kad se ponekad pokušavalo taj stav protu- 
mačiti kao Hegelovu apologiju pruskoga feudalnog apsolutizma. Ne 
samo da je Hegel, kako ćemo vidjeti, imao o svom vremenu sasvim dru- 
gu predodžbu, nego iz njegove koncepcije velikih ličnosti i razvoja ob- 
jektivnoga, historijskog duha jasno proizlazi da za Hegela nije sve em- 
pirijsko i umno, jer onda ne bi niti bilo potrebe da ga se nadilazi, ne bi 
bilo svih potresa i historijskih drama kada se u borbi individuuma i masa 

razara postojeće, kao dakle neumno, i ostvaruje nešto što je u tom mo- 
mentu nužno i što je zapravo daljnji stupanj razvoja i samosvijesti sa- 
moga uma. Jer, “posebni interes strasti neodvojiv je, dakle, od djelat- 
nosti općeg; jer iz posebnog i određenog i iz njihove negacije rezultira 
ono opće. Posebno ima svoj vlastiti interes u svjetskoj historiji; to je neš- 
to konačno i mora kao takvo propasti. Posebno je ono što se međusobno 
bori i od čega se jedan dio uništava. Ali upravo u borbi, u propasti po- 
sebnog nastaje opće. Ono nije uznemiravano. Nije opća ideja ono što se 
izlaže opreci, borbi i opasnosti; ona se nenapadnuta i neoštećena drži 
u pozadini i šalje ono posebno strasti u borbu da se istroši. To se može 
nazvati lukavstvom uma, da on pušta da strasti za njega djeluju, pri če- 
mu stradava i trpi štetu ono čime on sebe stavlja u egzistenciju. Jer to 
je pojava od koje je jedan dio ništavan, a jedan afirmativan. Partiku- 
larno je većinom preneznatno prema općem; individuumi bivaju žrtvo- 
vani i napušteni. Ideja ne plaća tribut postojanja i prolaznosti iz sebe, 
nego strastima individuuma. 2% 

Hegel je, kao i u mnogim drugim slučajevima, rezimirao 1 još dublje 
i sadržajnije izrazio ono što se teorijski nametalo, kako smo vidjeli u 
ovom djelu, i mnogim drugim misliocima (Vicu, Rousseauu, Herderu, 
Fichteu, Schellingu). A ovo historijsko zbivanje što ga je Hegel nazvao 
“lukavstvo uma", moralo je dolaziti do svijesti svim onim misliocima 
koji su pretpostavljali da u historiji vlada neka zakonitost, a ne proiz- 
voljnost i anarhija samovolje i slučajnosti. Čim se došlo do toga da se 
može govoriti o nekoj periodizaciji historije, bilo je jasno da se radi o 
zakonitim procesima koji nadilaze ono svakodnevno, beskrajno razno- 
liko i često samovoljno ljudsko djelovanje. Pri tome je analiza dolazila 
do spoznaje da se nikad ljudske želje, zanosi i angažmani ne ostvaruju 
u potpunosti, pa su i rezultati često i sasvim drugačiji od očekivanog. 
Razlog je u biti taj što je historija veoma kompleksan organizam, te su 
i procjene raznih historijskih mogućnosti pretežno parcijalne i nedos- 
tatne. Velike ličnosti imaju dublji smisao za te mogućnosti, one jasnije 
vide one mogućnosti koje su stvarna karika za buduće procese, pa je i 
njihovo djelovanje presudnije. Ali ni u njihovu slučaju rezultati njihova 
historijskog angažmana ponajčešće nisu istovjetni s njihovim željama i 
predviđanjima. 

Treće pitanje u vezi s prirodom duha bilo je — koja je to svrha koju 
treba navedenim sredstvima realizirati, tj. pitanje njezina oblikovanja 
u stvarnosti. Kod izvođenja neke subjektivne konačne svrhe imamo još 
moment materijala koji za to ostvarenje mora postojati. Taj materijal 
je opet samo subjekt, čovječje potrebe, subjektivitet uopće. Umno i ne 

može doći do svoje egzistencije nego preko ljudskog znanja i htijenja, 
kao materijala. Subjektivna volja ima, osim svojih posebnih svrha, i sup- 
stancijalni život, stvarnost u kojoj se kreće, te ima tu bitnost za svrhu 
svoga bivstvovanja. “Sama ta bitnost, jedinstvo subjektivne volje i op- 
ćeg, običajna je cjelina i u svom konkretnom obliku država. Ona je stvar- 
nost u kojoj individuum ima svoju slobodu i u njoj uživa, ali time što je 
to znanje, vjerovanje i htijenje općeg."*%* Samo pravo, običajnost, država 
jesu ona pozitivna stvarnost i zadovoljenje slobode. “Slobodna volja, 
strast je ono što djeluje, ostvaruje; ideja je ono unutrašnje: država je 
postojeći, stvarni običajni život, Jer ona je jedinstvo općeg, bitnog hti- 
jenja i subjektivnoga, a to je običajnost. Individuum, koji živi u tom je- 
dinstvu, ima običajni život, ima vrijednost, koja postoji samo u tom 
supstancijalitetu.?? 

Država je to umno, božanska ideja kakva je u svom bivstvovanju na 
Zemlji. Zakon, kao temelj države i slobodnog života, jest objektivitet 
duha i volja u svojoj istini. A samo volja koja poštiva i sluša zakon je 
slobodna, jer sluša samu sebe pa je i sama kod sebe i slobodna. Svrha 
je države da bi ono supstancijalno u djelovanju i mišljenju ljudi posto- 
jalo i održalo se. Upravo zbog toga u državi iščezava opreka slobode i 
nužnosti. “Nužno je ono umno kao supstancijalno, a mi smo slobodni, 
time što ga priznajemo kao zakon, i pokoravamo mu se kao supstanciji 
našeg vlastitog bića: objektivna i subjektivna volja tada su izmirene i 
jedna su te ista nepomućena cjelina. 

Temeljnije razmatranje problematike države stvar je filozofije pra- 
va, što je Hegel i učinio u tom djelu. Želimo ovdje istaknuti samo neka 
mjesta, da bi se još jednom vidjelo Hegelovo historijsko i političko us- 
mjerenje. U odjeljku o državi Hegel naglašava da je država stvarnost 
običajnosne ideje, supstancijalna volja koja sebe zna i misli. “U običaju 
ima ona svoju neposrednu, a u samosvijesti pojedinca, u njegovu zna- 
nju i djelatnosti svoju posrednu egzistenciju, kao što i ova s pomoću uv- 
jerenja u njoj, kao svojoj biti, svrsi i proizvodu svoje djelatnosti, ima 
svoju supstancijalnu slobodu."?*! Pojam države nema dakle za Hegela 
one konotacije i sadržaje koje je taj pojam poprimio u kasnijim socijal- 
nim i pravnim teorijama, naročito u marksizmu. Iako Hegel u svom dje- 
lu, kad poslije govori i razlaže razvoj i funkcioniranje pojedinih društa- 
va, grčkog, rimskog itd., veoma dobro uočava postojanje i suprotnosti 
klasa i staleža, državu ipak ne tretira kao klasnu tvorevinu nego kao 


294. G.W. FE Hegel, ibid., str. 111. 
295 G.W.F Hegel, ibid., str. 112. 
296. G.W.F Hegel, ibid., str. 115. 
297. G.W.F Hegel, Osnovne crte filozofije prava, Sarajevo 1964, str. 204. 


305 


FILOZOFIJA HISTORIJE 


pravnu zajednicu, kao najviši izraz objektivacije historijskog uma i ujed- 
no pretpostavke slobode čovjeka. Treba imati na umu da se građanstvo 
kroz sva ta stoljeća borilo ponajprije za zakonito funkcioniranje države 
da bi bilo pošteđeno feudalne samovolje i da bi imalo sigurnost vlasniš- 
tva i privrednog poduzetništva. Zakoni su nešto nužno, ali ni sloboda 
ne postoji bez nužnosti nego, kako je to Hegel na drugim mjestima raz- 
vio, kao spoznata nužnost. Budući da je država objektivni duh, zato i 
sam individuum ima objektivitet, istinu i običajnost samo ako je njezin 
član. “Umnost postoji, apstraktno uzeto, uopće u jedinstvu općenitosti 
i pojedinačnosti, koje sebe prožimaju, a ovdje konkretno, po sadržaju, 
u jedinstvu objektivne slobode, tj. opće supstancijalne volje i subjektiv- 
ne slobode kao individualnog znanja i njegove volje koja traži posebne 
svrhe — pa stoga, po obliku, u postupanju koje sebe odreduje prema za- 
mišljenim tj. općim zakonima i načelima. Ova je ideja po sebi i za sebe 
vječni i nužni bitak duha."* Zato možemo razumjeti tako izričito i 
snažno akcentuiranje države kao bivstva objektivnog uma, kao pretpos- 
tavke čovjekove slobode i kao realiteta ćudoredne, običajnosne ideje. A 
kako je ustav vrhovni zakon države, problem ustava je u žiži interesa 
građanske klase u njezinoj borbi protiv feudalnog apsolutizma. 

Zato nas ne treba čuditi ni oštra polemika s Hallerovim koncepcija- 
ma koje su bile izraz teološko-feudalnoga starog svijeta apsolutizma. A 
Haller je bio jedan od glavnih predstavnika već spomenute historijsko- 
pravne škole za koju je poslije mladi Marx rekao da “podlost današnjice 
opravdava podlošću jučerašnjice, škola koja proglašava buntovničkim 
svaki krik kmeta protiv knute, samo ako je knuta stara, postala nas- 
ljednom, historijskom knutom...??9% 

Hegel piše da se Haller u svomu glavnom djelu Restauracija znanos- 
ti o državi, da bi se spasio, bacio u nešto što je posvemašnji nedostatak 
misli i zato je posvema besadržajno. Naime on iskazuje najžešću mrž- 
nju protiv svih zakona, zakonodavstva, zakonski odredenog prava. 
“Mržnja prema zakonu, zakonski određenom pravu jest šibolet po ko- 
jemu se očituju i po kojemu se nepogrešivo mogu spoznati u tome što 
su fanatizam, slaboumnost i licemjerstvo dobrih namjera, obukli se oni 


298. G.W.F Hegel, ibid., str. 205. 


299 O ustavu je Hegel pisao sljedeće: “Te institucije u posebnome sačinjavaju us- 
tav, tj. razvijenu i ozbiljenu umnost, pa su zato čvrsta baza države, kao i pov- 
jerenja i nastrojenosti individua prema njoj te kameni temeljci javne slobode, 
jer je u njima posebna sloboda realizirana i umna, pa time u njima samima 
po sebi opstoji ujedinjenje slobode i nužnosti." (Osnovne crte filozofije prava, 
str. 214) 

300 K. Marx, Prilog kritici Hegelove filozofije prava, Rani radovi, Zagreb 1985, 

u što im drago."*"! I na daljnjih nekoliko stranica Hegel iznosi neke Hal- 
lerove stavove, koji su bili pravi izrazi tadašnje aristokratske restauraci- 
je, suprotstavljajući mu svoja gledanja koja su bila na liniji tadašnje 
progresivne građanske misli. To se ne samo vidjelo iz onoga što sam do- 
sad naveo, nego i iz izričitog Hegelova stava u spomenutom djelu: da je 
vrhunac razvoja objektivnog duha u modernom vremenu, konstituira- 
nje ustavne monarhije. To je u biti bio glavni interes i zahtjev evropsko- 
ga naprednoga građanstva. Samo u najoštrijim sukobima ti su zahtjevi 
teorijski vodili, kao što smo vidjeli, republikanizmu, a u konkretnoj zbi- 
lji i do padanja kraljevskih glava. Inače, građanstvo je, osiguravajući us- 
tavom svoje političko i ekonomsko mjesto pod suncem historije, zadr- 
žalo monarhiju kao neki zaštitni znak ili ceremonijalni princip i do 
danas i u nekim najrazvijenijim zemljama. “Izgradnja države u konsti- 
tucionalnu monarhiju, pisao je Hegel, jest djelo novijeg svijeta, u kojem 
je supstancijalna ideja dobila beskonačni oblik. ?% 

S obzirom na svoj stav da je država ostvarenje slobode, Hegel se os- 
vrće u svojoj filozofiji historije na neka dotadašnja shvaćanja o prirodi 
čovjeka i države. Prvo, upravo zbog svoga prije navedenog stava logično 
je da se Hegel suprotstavlja teoriji da je čovjek od prirode slobodan i da 
tu slobodu mora ograničiti u društvu i državi u koju on nužno stupa. 
Hegel se slaže da je čovjek slobodan po prirodi u tom smislu “da je slo- 
bodan prema svom pojmu, ali upravo zbog toga samo prema svom od- 
redenju, tj. po sebi; priroda nekog predmeta znači svakako toliko koliko 
njegov pojam?*%. Međutim, ono što je po svom pojmu, nije i s obzirom 
na konkretnu povijesnu egzistenciju. Ako se misli na konkretno stanje 
divljaštva, koje postoji, ta stanja su povezana sa strastima surovosti i 
nasilja i raznim propisima koji samo ograničuju slobodu. 

Drugi je slučaj kada se patrijarhalno stanje pretpostavlja kao temelj 
običajnosti i slobode. Patrijarhalnom stanju je osnova familija, no pro- 
širenje familije u patrijarhalnu cjelinu prelazi vezu krvnog srodstva, a 
tek s onu stranu te veze individuumi moraju stupiti u “stanje ličnosti". 
A to samo pokazuje da razmatranje patrijarhalnog odnosa u širem op- 
segu dovodi do razmatranja forme teokracije, a to još uvijek nije ostva- 
rena sloboda. 

Danas se, drži Hegel, uzima da je uredenje jedne zemlje i naroda 
prepušteno slobodnom izboru, a u teoriji često vlada mišljenje da je re- 
publika jedino pravedno i istinito uređenje. Ali jednako tako mnogi uvi- 
đaju da se takvo uređenje, koliko god bi bilo najbolje, ne da svagdje u 

stvarnosti uvesti, pa se nekad mora zadovoljiti i s manje slobode. S 
obzirom na dane okolnosti i prema moralnom stupnju naroda, monar- 
hističko uređenje je najkorisnije, naravno ustavno-monarhijsko ako se 
govori o novijem vremenu. Jer treba još pokazati “da uređenje jednog 
naroda s njegovom religijom, s njegovom umjetnošću i filozofijom ili ba- 
rem predodžbama i mislima njegova obrazovanja uopće, a da i ne spo- 
minjemo spoljašnje sile, njegove klime, njegovih susjeda, njegova svjet- 
skog položaja, čini jednu supstanciju, jedan duh. Država je individualni 
totalitet iz kojeg se ne može jedna posebna, iako izvanredno važna stra- 
na, kao što je državno uređenje, sama za sebe istrgnuti, i o njoj izolirano 
raspravljati i odabrati je prema razmatranju koje se tiče samo nje.?5% 

Država je dakle duhovna ideja u izvanjskosti ljudske volje i njezine 
slobode, kako dalje karakterizira Hegel ovaj stupanj historijskog raz- 
vitka, od kojega za njega započinje stvarna historija i historijski narodi. 
Promjena historije ima u njoj osnovu, a momenti ideje su kod nje razli- 
čiti principi. “Uređenja, u kojima su svjetsko-historijski narodi postigli 
svoj procvat, njima su svojstvena, nisu dakle neka opća osnova, tako da 
bi se razlika sastojala samo u određenom načinu izgradnje i razvoja, 
nego se ona sastoji u razlici principa. Iz historije se zato ne može ništa 
naučiti za sadašnje oblikovanje državnog uređenja. Posljednji princip 
uređenja, princip naših vremena, nije sadržan u uređenjima prijašnjih 
svjetsko-historijskih naroda.?"% 

Sasvim je, medutim, različit slučaj sa znanošću i umjetnošću. Dok 
su filozofija i umjetnost antike osnova i suvremene filozofije i umjet- 
nosti, s obzirom na društvena uređenja principi su sasvim različiti. 
“Apstraktna određenja i učenja o pravednoj vladi, da uviđavnost i kre- 
post moraju vladati, svakako su zajednička. Ali ništa nije tako nezgrap- 
no kao htjeti da se za uređenje ustava našeg vremena uzimaju primjeri 
od Grka i Rimljana ili Orijentalaca.??% 

Iz dosadašnjega filozofskog sagledavanja historije vidjeli smo da He- 
gel bitno razlikuje tri momenta: prvi je ideja slobode kao apsolutna 
krajnja svrha; drugi je sredstvo ideje, subjektivna strana znanja i hti- 
jenja i konačno je država kao običajna cjelina i realitet slobode, time i 
objektivno jedinstvo prvih dvaju momenata. Ona je ujedno i osnova 
drugih konkretnih strana narodnog života, umjetnosti, prava, običaja, 
religije itd. Svako duhovno djelovanje ima svrhu da postane svjesno tog 
sjedinjenja, tj. svoje slobode, a religija je, uz umjetnost i filozofiju, naj- 
viši oblik spoznaje apsolutnog duha i ideje. 

Već je u Fenomenologiji duha Hegel dao sve bitne elemente svoje fi- 
lozofske koncepcije i sistema, pokazavši da apsolutni duh u svom raz- 
voju svijesti o sebi u umjetnosti, religiji i filozofiji dolazi do te apsolut- 
ne spoznaje, pri čemu nije umjetnost, kao kod Schellinga, a ni religija, 
najviši oblik te samospoznaje, najviši dokument apsolutnog duha, nego 
filozofija. Hegel ostaje i u svojoj filozofiji historije na istom stajalištu, 
naglašavajući nešto više problem religije, jer je on zajednički svim na- 
rodima i na onim stupnjevima njihova razvoja kada još nisu došli do fi- 
lozofije. Naglašavajući da je običajnosni svijet jedinstvo subjektivne i 
opće volje i da duh treba sebi da dade izričitu svijest o tome, ističe da je 
središte tog znanja religija i da su umjetnost i religija u osnovi samo 
različite strane i forme jednog te istog sadržaja.?"7 

U religiji neki narod izražava ono što drži istinom, pa zato i predo- 
džba o bogu čini osnovu nekog naroda, a time i države. Po religiji znamo 
i kakva je država i njezino uređenje. Grčka ili rimska država bile su mo- 
guće samo u posebnom poganskom karakteru tih naroda, kao što i ka- 
tolička država ima drugi duh i drugo uređenje nego protestantska. 


€. Tok svjetske historije 


Ono što bitno razlikuje promjene u historiji od promjena u prirodi 
jest njihov karakter. Priroda pokazuje samo kružni tok koji se uvijek 
ponavlja, dok iz promjena na duhovnom tlu proizlazi uvijek nešto novo. 
Ta sposobnost promjene ima osobinu da je promjena na bolje, te je na- 
gon perfektibiliteta karakterističan za razvoj duha. Svi pokušaji kato- 
ličke religije ili nekih država da negiraju ili zadrže te promjene zbog 
tobožnjeg mira ili stabilnosti, zato su uzaludne. Sam pojam perfektibi- 
liteta je inače još uvijek neodređen te mu treba kasnije dati i pobliža 
određenja. 

Princip razvoja sadržava nadalje da u osnovi leži neko unutrašnje 
određenje, neka pretpostavka koju treba dovesti do ostvarenja i egzis- 
tencije. To formalno odredenje je, kako smo vidjeli, duh koji dolazi do 
samostvaranja i spoznaje. Kod organskog se svijeta pokazuje također 
to proizlaženje iz svoga unutrašnjeg određenja i nepromjenjivog prin- 
cipa. Taj se razvoj odvija neposredno i neoprečno. U slučaju duha stvar 
je međutim drugačija, jer je prijelaz iz mogućnosti u stvarnost posre- 
dovan voljom i sviješću. Tako je duh u samom sebi suprotstavljen. On 
mora “sam sebe da nadvlada kao istinsku nepriajteljsku prepreku svo- 
ga cilaj: razvoj, koji je kao takav mirno proizlaženje, — jer on je u ispo- 
ljavanju ujedno sam sebi jednak i ostajanje u sebi — u duhu je u Jed- 


307 Vidi tbid., str. 123-132. 


309 


FILOZOFIJA HISTORIJE 


nom tvrda, beskonačna borba protiv samoga sebe. Šta duh hoće, jest to 
da postigne svoj vlastiti pojam; ali on ga samom sebi prekriva, ponosan 
je i pun užitka u tom otuđivanju samoga sebe. 

Razvoj u historiji nije dakle neka bezazlena igra i neborbeno proiz- 
laženje i stvaranje kao u organskom svijetu. Osim toga, pojmu duha je 
primjereno da razvoj u historiji “pada u vrijeme". U prirodi je pojedinač- 
no podvrgnuto također promjeni, ali rod ostaje, ne mijenja se. U prirodi 
rod ne pravi nikakvo napredovanje, u duhu je međutim svaka prom- 
jena napredak. “Svjetska historija je dakle uopće izlaganje duha u vre- 
menu, kao što se u prostoru ideja izlaže kao priroda. 5% 

Svjetska historija je dakle postupnost razvoja onog principa čiji je 
sadržaj svijest o slobodi. Ti stupnjevi su temeljni principi općeg proce- 
sa. Treba sada samo primijetiti da duh počinje od svoje “beskonačne 
mogućnosti, ali samo mogućnosti, koja svoj apsolutni sadržaj sadrži po 
sebi, kao svrhu i cilj, što ih on postiže tek u svom rezultatu, koji je tada 
tek njegova stvarnost?31%, 

Filozofskom je razmatranju historije primjereno da počinje tamo gdje 
se umnost pojavljuje i stupa u svjetsku egzistenciju, a ne tamo gdje je 
ona tek mogućnost po sebi. A to je stanje duha u kome je svijest o slo- 
bodi prezentna, gdje je običajnost na djelu, a to je tek onaj stupanj raz- 
voja kada je formirana država. Narodi su bez države proživjeli dug ži- 
vot, a to je razdoblje nepisane historije koje je moglo biti ispunjeno 
mnogim promjenama, revolucijama, seobama itd., ali je ono još uvijek 
nehistorijsko. U kasnijem odjeljku o geografskim osnovama svjetske 
historije Hegel prihvaća već poznatu tezu o utjecaju geografskih uvjeta 
na razvoj čovječanstva. Ali s veoma važnim ogradama. Jer, prirodu se, 
kako on kaže, ne smije ocjenjivati niti prenisko niti previsoko. Blago 
jonsko nebo moglo je pridonijeti ljupkosti homerskih pjesama, ali ono 
samo ne može proizvoditi homere. 

Međutim, određene geografske zone, kao što su vruće i hladne, nisu 
bile podesne za razvoj svjetsko-historijskih naroda. Studen i vrućina su 
odviše moćne sile koje sprječavaju duh da izgradi svoj vlastiti svijet. To 
su velika područja polova i Afrika. Zato Afrika kod Hegela loše prolazi, 
kao nehistorijski kontinent; jer ono što se dogadalo na njegovu sjeveru, 
pripada, po njegovu mišljenju, azijskom i evropskom svijetu.*!! 

Svjetlo duha je sinulo, a time i svjetska historija, u Aziji, kao što je 
držao Herder. Do svoga najvišeg razvoja duh je došao u evropskim zem- 
ljama, u grčkom, rimskom i germanskom svijetu. Amerika je zemlja bu- 
dućnosti, jer njezino vrijeme tek dolazi. Ona je zemlja čežnje za sve one 
“kojima dosađuje historijska oružarnica stare Evrope"*!?. Sjeverna Ame- 
rika napreduje zbog porasta industrije i naseljavanja, kao i zbog gra- 
danskog poretka i čvrste slobode. Ali, s obzirom na cjelokupno političko 
stanje, opća svrha još nije postavljena kao nešto čvrsto. Jer “stvarna 
država i stvarna državna vlada nastaju samo tada kada već postoji raz- 
lika staleža, kada bogatstvo i siromaštvo postane veoma veliko i kad 
nastupi takav odnos, da veliko mnoštvo ne može da zadovolji svoje pot- 
rebe na način kako je naviklo?513, 

Svjetska historija ide, dakle, od istoka prema zapadu, jer Evropa je 
kraj svjetske historije, Azija početak. Istok i zapad su relativni pojmovi, 
ali za svjetsku historiju istok je istok (karečoyrTv). Svjetska historija je 
razvoj, kako smo već vidjeli, svijesti o slobodi. Budući da se to zbiva tek 
u sferi običajnosti, tj. u državi, pitanje je da li je stvarni život individuu- 
ma bezrefleksivna navika i običajnost toga jedinstva, ili su individuumi 
subjekti koji reflektiraju tu svoju slobodu. Zato treba razlikovati sup- 
stancijalnu slobodu od subjektivne slobode. “Supstancijalna sloboda je 
po sebi bivstvujući um volje, koji se tada u državi razvija. Kod tog od- 
ređenja uma ne postoji međutim još vlastiti uvid i vlastita volja, tj. sub- 
jektivna sloboda, koja se tek u individuumu odreduje i čini reflektira- 
nje individuuma u svojoj svijesti. Kod obične supstancijalne slobode su 
zapovijesti i zakoni nešto po sebi i za sebe čvrsto, prema čemu se sub- 
jekti odnose u potpunoj podložnosti. Ti zakoni uopće ne moraju odgo- 
varati vlastitoj volji, i tako su subjekti kao i djeca koja bez vlastite volje 
i bez vlastitog uvida slušaju roditelje. Ali kad nastane subjektivna slo- 
boda te se čovjek spusti iz spoljašnje stvarnosti u svoj duh, tada nastu- 


stupnjeva. S današnjim spoznajama ne možemo govoriti kao Hegel da Afrika 
“nije historijski kontinent?" ili da je karakter Crnaca “neobuzdanost, što nije 
podesno ni za kakav razvoj i obrazovanje" (str. 234). Ovo nedovoljno pozna- 
vanje pokazuje se i u neuključivanju slavenskih naroda u svjetske historijske 
narode. 


312. G.W.F Hegel, ibid., str. 209. 


313. G.W.F Hegel, ibid., str. 207. Koliko je u tom svom idealizmu Hegel imao du- 
bok uvid i u konkretna socijalna zbivanja, vidi se ne samo po navedenom ci- 
tatu nego i iz mnogih drugih mjesta. Navedimo još jedno kad Hegel govori o 
razvoju Amerike. On s pravom drži, a to je početak 19. st., da Sjeverna Ame- 
rika tek izgrađuje zemlju te još nije u stanju navedene napetosti. Da jedna 
država stvarno postane državom, mora se zaustaviti iseljavanje i postići da 
se “zemljoradnička klasa ne potiskuje prema van, nego prema samoj sebi, i 
da se okupi u gradovima i gradskim zanatima. Tek tako može nastati građan- 
ski sistem, i to je uvjet za postojanje organizirane države?" (ibid., str. 208). 

pa suprotnost refleksije, koja u sebi sadrži negaciju stvarnosti."!* Zato 
možemo kazati da je Istok znao samo da je jedan slobodan, u grčkom i 
rimskom svijetu da su neki slobodni, a u germanskom da su svi slobod- 
ni. To je ujedno i razdioba svjetske historije. 

Prvi dakle oblik duha je orijentalni svijet. Ovom svijetu je osnova 
neposredna svijest, supstancijalna duhovnost i sloboda, znanje o jednoj 
bitnoj volji, koja je samostalna i nezavisna, i prema kojoj se subjektiv- 
na volja odnosi kao vjera, povjerenje, poslušnost. Konkretno gledajući, 
imamo slučaj patrijarhalnog odnosa, poput odnosa djece i roditelja u 
obitelji. To je prvi stupanj i način svijesti naroda. 

Princip orijentalnog svijeta jest da individuumi još nisu u sebe dobili 
svoju subjektivnu slobodu, nego se drže kao akcidencije na supstanciji. 
A ta supstancija nije apstraktna kao kod Spinoze, nego je za prirodnu 
svijest kao vrhovna vlast kojoj sve pripada. Vlast bismo mogli u orijen- 
talnom svijetu nazvati teokratskom; bog je svjetovni vladar, a i svjetski 
vladar je bog. U orijentalnom svijetu imamo kinesko i mongolsko car- 
stvo kao carstvo teokratske despocije; indijsko, koje bi se moglo nazvati 
teokratskom aristokracijom, i perzijsko kao teokratska monarhija. Kao 
prijelaz prema zapadnom, grčko-rimskom svijetu moglo bi se uzeti per- 
zijsko carstvo i Egipat, u kojemu dolazi do protujrečja principa, a zada- 
tak je Zapada da to proturječje riješi. U orijentalnom svijetu nalazimo u 
državnom životu “supstancijalnu tj. realiziranu umnu slobodu, koja se 
razvija, ali ne prelazi u sebi u subjektivnu slobodu.??15 

Drugi oblik svjetskohistorijskog svijeta je njegovo mladenaštvo u for- 
mi grčkog svijeta. To je carstvo lijepe slobode; običajnost je neposredna 
iu njoj se razvija individualitet. Tu nastaju princip individualiteta, sub- 
jektivna sloboda, ali još uvijek uronjena u supstancijalno jedinstvo. 
“Oba ekstrema orijentalnog svijeta su ovdje sjedinjena: subjektivna slo- 
boda i supstancijalitet; carstvo slobode postoji, ne neobuzdane, prirod- 
ne, nego običajne slobode, koja ima opću svrhu, i koja si postavlja ne 
samovolju, posebnost, nego opću svrhu naroda, nju hoće i o njoj zna. 
Ali to je samo carstvo lijepe slobode, koja je sa supstancijalnom svrhom 
u prirodnom, prostodušnom jedinstvu."!* To carstvo je zato istinska 
harmonija, svijet najljupkijeg procvata, koji medutim brzo prolazi i vene. 
Ta običajnost postaje zato nemir, jer su principi u supstancijalnom je- 
dinstvu i zato ujedno u proturječju. A refleksija tih ekstrema vodi do 
propasti toga carstva, te slijedi otvaranje nove više forme koja čini treći 
oblik svjetske historije — rimski svijet. 


314. G.W.F Hegel, ibid., str. 243-244. 
315 G.W.F Hegel, bid., str. 249. 
316 G.W.F Hegel, zbid., str. 249. 

Princip toga trećeg oblika jest općost, svrha kao takva, ali u apstrak- 
tnoj općosti. Država kao takva je ta svrha, a individuumi je imaju kao 
uzor za koji sve čine. To se razdoblje može nazvati muževnom dobi his- 
torije. “Čovjek ne živi niti u volji gospodara, niti u vlastitoj lijepoj volji; 
njegov je teški rad, da živi u služenju a ne u veseloj slobodi svoje svrhe. 
Svrha je njemu, doduše, nešto opće ali ujedno kruto, čemu se mora pos- 
vetiti. Država, zakoni, ustanove su svrhe i takvima služi individuum: 
on u njima propada i postiže svoj vlastiti cilj samo kao u općem.?s!" Dr- 
žava se započinje apstraktno uzdizati te su slobodni individuumi žrtvo- 
vani tvrdoći svrhe kojoj moraju biti odani u toj službi za apstraktno op- 
će. Rimsko Carstvo nije više carstvo individuuma kao što je bila Atena. 
Tu nema veselja i radosti, nego tvrdog rada. Opće podjarmljuje indivi- 
duume, oni se moraju njemu predati. Ali zato dobivaju “općost samih 
sebe, tj. ličnost: oni postaju pravne osobe kao privatnici?!. 

Prijelaz se sljedećem principu može promatrati kao borba apstrak- 
tne općosti s individualitetom. Ali kada tokom historije ličnost postane 
ono što preteže, onda se njezino raspadanje u atome može održati na 
okupu samo izvana, a to je vlast gospodstva. Za utjehu pojedinac traži 
u razvijenom privatnom pravu naknadu za izgubljenu slobodu. To još 
nije duhovno nego samo svjetovno izmirenje. Bo! zbog despotizma pos- 
taje veoma osjetljiva te duh, stjeran u svoje najunutrašnjije dubine, na- 
pušta bezbožni svijet i traži u samome sebi izmirenje i “započinje život 
svoje unutrašnjosti, ispunjene konkretne unutrašnjosti, koja ujedno ima 
i supstancijalitet, koji nema korijen samo u spoljašnjem postojanju. 
Onom samo svjetskom carstvu sad se suprotstavlja duhovno, carstvo 
subjektiviteta koji se zna, i to u svojoj biti se zna, carstvo stvarnog 
duha. Tako se pojavljuje princip duha, da je subjektivitet ono opće.?3!? 

Carstvo subjektiviteta koji se zna jest uspon zbiljskog duha, što je 
ujedno i početak četvrtoga carstva koje odgovara staračkoj dobi. Prirod- 
na staračka dob je slabost, ali kod duha je ona puna zrelost. “Duh kao 
beskonačna snaga sadržava momente ranijeg razvoja u sebi i postiže 
time svoj totalitet."*2% Taj se oblik može nazvati germanskim svijetom, 
u kojemu Hegel obuhvaća razdoblje u zapadnoj Evropi od pojave kr- 
šćanstva i prodora germanskih naroda do njegova vremena. 

Taj svijet je carstvo konkretne slobode, jer je subjekt slobodan za 
sebe i samo je utoliko slobodan ukoliko je primjeren općem. Historijski 
taj svijet počinje s kršćanstvom, ali s njim nastaje suprotnost svjetsko- 


317 G.W.F Hegel, ibid., str. 250. 

ga i duhovnog carstva što treba prevladati. S jedne je strane prazna 
stvarnost koja još nije primjerena duhu, a s druge strane duhovno car- 
stvo koje se utapa u vanjskoj svjetovnosti; i koliko svjetska moć biva 
vanjski podčinjavana, toliko se i duhovna kvari i propada. To je situa- 
cija barbarstva, te je u vezi s kršćanskim svijetom Hegel Katoličkoj cr- 
kvi i njezinoj politici uputio mnoge gorke i oštre kritike. 

Iz iskvarenosti obiju strana proizlazi iščezavanje barbarstva, duh 
pronalazi višu formu koja mu je dostojnija, formu umne, slobodne misli. 
Tako nastupa i princip pomirenja Crkve i države u kojemu svećenstvo 
ima u svjetovnosti svoj pojam i umnost. Suprotnost Crkve i države nes- 
taje. Sloboda nalazi u stvarnosti svoj pojam i svjetovnost se izgradila u 
objektivni sistem, stvarnost je preobražena i rekonstruirana. “To je cilj 
svjetske povijesti, da se duh izgradi u prirodu, u svijet, koji mu je prim- 
jeren, tako da subjekt svoj pojam o duhu nalazi u toj drugoj prirodi, u 
toj pojmom duha proizvedenoj stvarnosti i u tom objektivitetu ima svi- 
jest o svojoj subjektivnoj slobodi i umnosti. To je napredovanje ideje uop- 
će; i to stajalište mora za nas u historiji biti posljednje. Pojedinosti, što 
su izvršene, to je historija; da još ima posla, pripada empirijskoj strani. 
Mi moramo u promatranju svjetske historije učiniti dugi put, koji je up- 
ravo pregledno dan i na kojem ona realizira svoj cilj. No duljina vreme- 
na je nešto sasvim relativno, a duh pripada vječnosti. Duljina za njega 
ne postoji. To je daljnji rad, da se taj princip razvija, izgrađuje, da duh 
dođe do svog ostvarenja, do svijesti sebe u toj stvarnosti.??! 

Iz ovog prikaza bitnih Hegelovih koncepcija o historiji moramo is- 
pustiti njegove opširne analize pojedinih svjetskohistorijskih razdoblja, 
jer je to uglavnom primjena njegovih filozofskih principa na konkret- 
nom materijalu historije, što samo pokazuje njegovu golemu erudiciju i 
jedno osmišljavanje biti pojedinih historijskih razdoblja koji se rijetko 
susreću u teorijskoj literaturi. No, s obzirom na to da je dio građanske 
historiografije kao i marksističke u njezinu gluhom i nemisaonom raz- 
doblju pokušavao Hegela protumačiti i omalovažiti kao “državnog prus- 
kog filozofa", pa time i filozofa “restauracije? ili “reakcije na francuski 
materijalizam i Francusku revoluciju", potrebno je navesti nekoliko He- 
gelovih misli o njegovu vremenu. 

Pišući u posljednjem poglavlju o prosvjetiteljstvu i revoluciji, Hegel 
kaže da je apsolutna volja htjeti biti slobodan i da je ta sloboda bila u 
Francuskoj ograničavana mnogim feudalnim privilegijama, kojih se dvor, 
kler i plemstvo nisu htjeli odreći - prosvjetiteljstvo je zato u njima imalo 
svoje neprijatelje. “Anaksagora je prvi rekao da (vodc) upravlja svije- 
tom. Ali tek je sada čovjek došao do spoznaje da misao treba da upravlja 

duhovnom zbiljom. Prema tome bio je to divan izlaz Sunca. Svi su mi- 
saoni ljudi sudjelovali u slavljenju te epohe. Uzvišen je zanos vladao u 
ono vrijeme, entuzijazam duha prostrujao je svijetom, kao da je tek sada 
došlo do zbiljskog pomirenja božanskog sa svijetom.?ž 

Govoreći dalje o principijelnim pitanjima Francuske revolucije i Na- 
poleonovu vremenu, zaključuje, desetak godina nakon Napoleonove oku- 
pacije Njemačke i Evrope, da se on “s golemom moći svog karaktera ok- 
renuo potom prema vani, pokorio cijelu Evropu i posvuda raširio svoja 
liberalna uređenja. Nikada nijesu bile izvojštene veće pobjede, nikada 
nijesu bili izvedeni genijalniji potezi, ali se također nikada nemoć pob- 
jede nije pojavila u jarkijem svjetlu nego onda.?3%3 

Francuska revolucija je bila i ostala za Hegela “svjetskohistorijski 
događaj", a njezino širenje liberalizma u romanskom svijetu nije uspje- 
lo zato što je taj svijet religioznim ropstvom (misli se na katoličanstvo) 
ostao prikovan uz političku neslobodu. “Neispravan je, naime, princip 
da se okovi prava i slobode skidaju bez oslobođenja savjesti i da bi jed- 
na revolucija mogla biti bez reformacije. — Tako su ove zemlje opet pale 
natrag u svoje staro stanje, u Italiji s modifikacijama vanjskog politič- 
kog stanja. Venecija, Genova, te stare aristokracije koje su bar zaista 
bile legitimne, nestale su kao truli despotizmi. Vanjska nadmoć nije niš- 
ta mogla zauvijek: Napoleon isto tako nije mogao Španjolsku prisiliti 
na slobodu, kao što Filip II. Holandiju nije mogao prisiliti na ropstvo. 

To oslobođenje savjesti, drži Hegel, zbilo se u njemačkom protestan- 
tizmu. Daljnji važan moment u Njemačkoj jesu zakoni prava koji su bili 
prouzročeni i francuskim potlačivanjem, jer se tada moglo uočiti ne- 
dostatke prijašnjih uredaba. “Laž jednog carstva potpuno je iščezla. 25 
Ono se raspalo na suverene države, a karakteristike koje im pridaje He- 
gel bile su više želje i interesi građanstva, a ne već realitet. Pruska se 
stvarnost svakako mijenjala Steinovim i Hardenbergovim reformama, 
ali je bilo preoptimistički kad Hegel navodi da su lenske obveze ukinu- 
te, da su principi slobode vlasništva i osobe postali osnovni principi, da 
svaki građanin, koji je za to naravno sposoban, ima pristupa u državne 
službe itd. 

Njemačko će građanstvo voditi još mnoge borbe dok ne ostvari us- 
tavnu monarhiju, u kojoj je Hegel vidio princip modernog vremena. Ali 
je jednako tako točno da je navedenim reformama Pruska stupila na 
poseban pruski put razvoja kapitalizma. 


322 G.W.F Hegel, Filozofija povijesti, Zagreb 1966, str. 459. 
323 G.W.F Hegel, ibid., str. 462-463. 

324 G.W.F Hegel, ibid., str. 464. 

325 G.W.F Hegel, ibid., str. 467. 


315 


FILOZOFIJA HISTORIJE 


Na kraju svojih predavanja Hegel ponavlja svoj temeljni stav, da je 
svjetska historija razvoj pojma slobode. Mi smo razmatrali, kaže Hegel, 
samo taj tok pojma, pa smo morali izostaviti mnogo toga u historiji što 
je bilo obilježeno cvjetanjem naroda, ljepotom i veličinom individuuma, 
mnogim radostima a i žalostima. “Filozofija ima posla samo sa sjajem 
ideje koja se zrcali u svjetskoj povijesti. Filozofija prelazi na razmatra- 
nje iz prezasićenosti kretanjima neposrednih strasti u zbilji. Njezin je 
interes da spozna tok razvoja ideje koja se realizira, i to ideje slobode 
koja opstoji samo kao svijest slobode. 25 


Time smo završili prikaz najvišeg dometa što ga je građanska misao 
postigla u filozofiji i filozofskom proučavanju i koncipiranju historije. 
Bio je to u svakom slučaju grandiozni pothvat koji je možda jedino u 
Demokritu i Aristotelu imao dostojne prethodnike. Ali i on je bio prip- 
ravljen, kao što smo vidjeli, silinom zamaha filozofskog duha koji je bio 
započeo u tadašnje vrijeme Kantovom kritičkom filozofijom. Fichte je, 
uz sav svoj zanos da filozofski djeluje na promjenu svijesti svoje gene- 
racije, postavio i princip dijalektičke dedukcije pojmova koja za Hegela 
postaje bitna metoda i objektivnih procesa i izlaganja. Schelling je, uz 
svoj romantični zanos za slobodom i umjetničkom istinom, razotkrio 
također mnoge strane dijalektike objektivnog (prirode) i duha u histo- 
riji. Hegel je sintetizirao i zaokružio sav taj prethodni stvaralački rad 
na analizi svijesti i duha i samim svojim djelom, sveobuhvatnošću i du- 
binom, pokazao ispravnost jednog od svojih osnovnih stavova — da je 
“istinito cjelina". 

Hegelov sistem i objašnjenje historije jesu idealistički. Ali njegov je 
uvid u historijska zbivanja dubok i svestran, te je njegov historijski 
idealizam mnogo sadržajniji od nekih drugih idealističkih i materijalis- 
tičkih sistema. Njegova filozofija historije sadrži velik dio bitnih prob- 
lema te filozofske discipline. Od problematike predmeta filozofije his- 
torije, preko filozofske koncepcije historije, za razliku od drugih nauka, 
pokretačkih snaga historije, uloge historijskih ustanova, grupa i poje- 
dinaca, postanka organizirane državne zajednice i karaktera uloge dr- 
žave, problematike razvoja i sistematiziranje glavnih historijskih epoha 
do velike problematike slobode i svrhe historije — u svim je tim pitanji- 
ma Hegelov teorijski napor nezaobilazan. 

Njegov idealistički pristup stvarnosti i historiji ipak je jednostran, 
bez obzira na to što mu nisu strane ni mnoge objektivne ni materijal- 
ne sile, interesi i djelovanja. Jednako tako, u težnji da se predmet izlo- 
ži u njegovoj imanentnoj nužnosti, cijeli sistem, pa tako i filozofija his- 

torije, pate od mnogih nategnutih konstrukcija, što je karakteristika 
ovog tipa idealizma, zbog čega veoma brzo nije izdržao kritiku novih 
progresivnih filozofskih snaga. 

Ali, u tom idealizmu, što valja posebno istaknuti, ima jedna jaka stra- 
na. Duh je također bitni konstituens čovjeka, pa je historija duha tako- 
đer jedna strana čovjekova historijskog bivstva, koja se kod materija- 
listički orijentirane filozofije često zapuštala. I zato je Hegel imao pravo 
kada je pisao da nema ostvarenja slobode bez svijesti o slobodi. Iako 
ona nije dovoljna za historijski realitet slobode, bez te svijesti nema ni 
realne slobode. 

Hegel je mnogim svojim problemima i stavovima u svojoj filozofiji, 
kao i u filozofiji historije, ostao nezaobilazan kad se pokušava filozof- 
ski misliti, da filozofija bude stvarna misao svoga vremena. Hegel je, 
kao i mnogi drugi velikani duha u tadašnjoj Njemačkoj, a i u represivnoj 
klasnoj historiji uopće, morao naravno praviti i izvjesne kompromise. 
Pa iako se u tadašnjoj njemačkoj stvarnosti nije moglo drugačije filo- 
zofski misliti, a da ta misao bude na razini svoga vremena i djelotvor- 
na, nego u okvirima idealizma, Hegel je ipak od svih tadašnjih velikih 
mislilaca ostao najkonzekventniji u shvaćanju revolucionarnog poziva 
građanske klase i njezine teorijske misli. Mladi student u Tubingenu, 
koji se s Holderlinom i Schellingom oduševljavao francuskom revolu- 
cionarnom misli i akcijom, i u posljednjim je svojim predavanjima od- 
lučno izjavljivao da je to bio divan izlazak sunca. 

Unutrašnja proturječnost završenog sistema, koji je imao dijalektiku 
kao svoju unutrašnju negaciju, morala je ubrzo pokazati neodrživost 
cjeline. Jer, princip uma je morao završiti u apsolutnoj spoznaji kao fi- 
lozofiji i apsolutnoj samospoznaji duha kao slobodi. A dijalektika kao 
takva ne priznaje u osnovi nikakvu apsolutnost koja u sebi ne bi sadr- 
žavala i moment suprotnosti, relativnosti i nadilaženja. A upravo je 
Hegel tim svojim dijalektičkim momentom progresivno i inspirativno 
djelovao na sve razvijeniju stvarnost i svijest Njemačke. Hegelova lje- 
vica je nastavila na taj kritički i dijalektički princip, ali još uvijek na 
jednostrani i idealistički način. S L. Feuerbachom i M. Hessom bio je 
učinjen pokušaj prevladavanja te ograničenosti, da bi tek s Marxom bio 
ostvaren, za tadašnje historijske okvire i mogućnosti, pokušaj da se 
istina shvati kao cjelina. 

Peto poglavlje 
NOVE HISTORIJSKE KLASNE 
ANTITEZE 


1. PREMA NOVIM SOCIJALNIM I TEORIJSKIM 
OBALAMA 


Uvod 


Mislioci o kojima će biti riječ u ovom i dijelom u sljedećem poglavlju 
pripadaju razdoblju prvih desetljeća 19. stoljeća. A to je razdoblje u raz- 
vijenim dijelovima Evrope bilo ne samo jedno od najkontroverznijih i 
najstvaralačkijih razdoblja na području materijalne i duhovne djelat- 
nosti, nego je na neki način i zacrtalo bitne teorijske, idejne i umjet- 
ničke smjerove i preokupacije sve do danas. 

Zato je potrebno nešto podrobnije i cjelovitije ocrtati to važno raz- 
doblje koje je isto toliko postrevolucionarno kao što je i predrevolucio- 
narno. Burna zbivanja Francuske revolucije i Napoleonovih ratova jed- 
va su se stišala, nimalo zaboravila, a Evropa se već nalazila pred novim 
političkim i socijalnim potresima. Revolucionarna zbivanja počela su na 
Mediteranu sa Španjolskom (1820), Napuljem (1820) i grčkim oslobo- 
dilačkim ratom (1821). Španjolska revolucija potakla je oslobodilački 
rat i u Latinskoj Americi. Pod vodstvom Simona Bolivara, San Martina i 
Bernarda O'Hogginsa, Južna je Amerika bila oslobođena od španjolske 
vlasti već početkom dvadesetih godina, a to se događalo i s Meksikom 
1921. 

U Evropi su početkom tridesetih godina izbili i drugi ustanci. Belgi- 
ja se 1830. odvojila od Nizozemske, u Poljskoj je izbila revolucija (1830- 
31), na Balkanu je Srbija već duže vremena vodila oslobodilački rat pro- 
tiv Turaka, a u Hrvatskoj — kao i nešto prije u Češkoj — započinje narodni 
preporod, borba za nacionalni jezik i što veću samostalnost unutar Hab- 
sburške Monarhije. Ipak su događaji u Francuskoj imali najjači utjecaj 
na evropska zbivanja. Srpanjska revolucija u Francuskoj (1830), a zatim 
1848. u Francuskoj i u mnogim zemljama Evrope, ukazivala je samo da 
historijski zadatak građanstva, buržoazije, dotad još nije bio priveden 
kraju. I dok se buržoazija još borila da politički okruni svoju ekonom- 
sku dominaciju i utjecaj u svojim nacijama, proletarijat je već kucao na 
vrata historije. S lyonskim ustankom (1831. i 1834), snažnim čartistič- 
kim pokretom tridesetih i četrdesetih godina u Engleskoj i ustankom 

šleskih tkača u Njemačkoj (1844), jedna nova klasa, na čijem je proiz- 
vodnom radu počivao sav novi poredak, započinje nastupati s novim so- 
cijalnim programom koji je dovodio u pitanje “vječnu instituciju" vla- 
dajućih klasa, privatno vlasništvo. 

Prodor buržoazije na svjetsku scenu bio je u svakom slučaju silovit, 
bezobziran i dramatičan. Industrijska revolucija je najprije Englesku 
izbacila u prvi plan razvijenih zemalja, tako da u 19. stoljeću ona ima i 
svjetsku dominaciju. Ali, razvoj tehnike i kapitalističke proizvodnje, ban- 
karstva i financijskih magnata i institucija nije bio ograničen nacional- 
nim granicama. Razvijeno svjetsko tržište bilo je na pomolu, a time i 
mnogo intenzivnija i svestranija komunikacija među narodima i pojedin- 
cima. Ako je Stephensonova lokomotiva povukla prve željezničke vagone 
1825., samo nekoliko godina potom grade se mnoge pruge u SAD-u, 
Francuskoj, Njemačkoj i Belgiji, pa čak i Rusija dobiva samo dvanaest 
godina poslije svoju prvu prugu. Godine 1830. bilo je tek nekoliko de- 
setaka kilometara željezničkih pruga na cijelom svijetu, a već 1840. bilo 
ih je oko 7500 km, a 1850. gotovo 40000 km. Usto se uvelike poboljša- 
vao i cestovni i pomorski promet, tako da je međunarodna komunika- 
cija bila veoma ojačana. Osobito nakon 1830. industrijski, a istodobno 1 
znanstveni razvoj, dobiva naglo ubrzanje. Već početkom tridesetih go- 
dina uvodi se parni stroj u Njemačkoj, u Češkoj prva visoka peć na koks, 
a u Belgiji je u tom desetljeću broj parnih strojeva udvostručen i dosti- 
že gotovo 800. Razvijaju se mnoge nove industrije, a mnoge znanosti 
(historija, sociologija, geologija, biologija, kemija i dr.) u tom razdoblju 
doživljavaju pravi procvat. Saint-Simon, Ch. Fourier, A. Comte, J. Prou- 
dhon, A. Thierry, E Guizot, FA. M. Mignet, J. Michelet, J. B. Lamarck, 
Ch. Lyelle, Ch. Darwin, L. Ranke, Cl. Bernard, CI. L. Berthollet, J. G. 
Fichte, G. W. FE Hegel, L. Feuerbach, K. Marx, F Engels, J. Liebig, D. 
Ricardo i mnogi drugi imena su koja su označila čitave pravce evrop- 
ske i svjetske znanosti i filozofije te provela stvarnu revoluciju u du- 
hovnom razvoju Evrope. 

Uza sve to Evropa je u cjelini početkom stoljeća još bila seljačka i 
kmetska zemlja. Razvijenija Lombardija imala je 70-80% seljaštva, a ju- 
goistočna Evropa i Rusija od 90-97%. I u najrazvijenijoj industrijskoj 
Engleskoj tek oko polovine stoljeća urbano stanovništvo premašuje se- 
ljačko. Kmetstvo je početkom stoljeća još prisutno u većini evropskih 
država, a oko polovine stoljeća završeni su procesi ukidanja kmetstva 
u zapadnoj i srednjoj Evropi. 

Razvoj kapitalizma stvara i novu historijsku klasu — proletarijat, koji 
u tim počecima industrijalizacije doživljava svoje najteže 1 najmučnije 
dane. Ne samo da su uvjeti rada u tvornicama i rudnicima bili gotovo 
nepodnošljivi nego su i sve ostale popratne pojave, od 14-satnog do 16- 

satnog radnog dana i bijednih nadnica, neishranjenosti, bolesti, prosti- 
tucije itd., davale dovoljno pobuda za različite pobune i negodovanja. 
Prvi izrazi otpora takvim životnim uvjetima bili su spontana razbijanja 
strojeva (ludisti); ali s razvojem klasne svijesti dolazi, najprije u Engles- 
koj, i do organizirane borbe za osnovna socijalna i politička prava. En- 
gleski čartistički radnički pokret od kraja tridesetih do kraja četrdesetih 
godina bio je vjesnik organizirane borbe radništva ne samo za dostoj- 
lističkog načina proizvodnje. Počeci buržoaskog društva bili su zaista 
brutalna i nemilosrdna Comćdie humaine, koja je morala postojati u 
stvarnosti da bi dobila svoje umjetničko oblikovanje u Balzacovim ge- 
nijalnim djelima. 

Francuska, o kojoj će u ovom poglavlju biti riječi, doživljava u prvoj 
polovini 19. stoljeća burno razdoblje napoleonskih ratova, restauraciju 
i dvije gradanske revolucije (1830. i 1848). U ekonomskom pogledu to 
je razdoblje uspona buržoazije koja u revoluciji (1789) još nije bila do- 
vršila svoje historijsko djelo. To burno razdoblje neminovno je izbacilo 
na površinu ne samo industrijalce i radnike, na koje je osobito računao 
Saint-Simon kao na proizvođačku klasu na kojoj počiva budućnost mo- 
dernog društva, nego i razne burzovne i zemljišne špekulante, karije- 
riste i parvenue kojih je u tom razdoblju bilo više nego ikad. Napoleon 
je svojim vojnama davao poticaja raznim granama proizvodnje, trgovi- 
ne i financijskim špekulacijama i unatoč stvaranju nove aristokracije, 
nedemokratskom i policijskom režimu, u osnovi je pokušao ostvarivati 
i neke ideje revolucije. Zato nije nimalo čudno da je u narodu i kod ve- 
ćine predstavnika građanstva ostao u uspomeni kao velika francuska 
politička i herojska ličnost. Ali je isto tako, upravo zbog toga, i bio glav- 
na meta napada i osporavanja od cjelokupne aristokratske emigracije 
koja je nakon njegova pada pokušala uspostaviti staro stanje stvari. Me- 
đutim, vladavina Louisa XVIII. (1814-1824) i Charlesa X. (1824-1830) 
morala je računati ponajprije na bogate financijske i industrijske kru- 
gove bez kojih se više nije mogao zamisliti uspješniji razvoj zemlje, bez 
obzira na pojavne oblike plemićkog života i salona koji su sada mogli 
biti samo karikatura francuskih aristokratskih salona prije Revolucije. 
U tom razdoblju osnovne suprotnosti već postoje između raznih slojeva 
građanskog društva, buržoazije, a već i proletarijata, a ne više između 
buržoazije i plemstva koje je s revolucijom 1830. definitivno sišlo s his- 
torijske scene. 

Velika revolucija, koja je u krajnjoj liniji ipak pomela jednu vjekov- 
no vladajuću klasu s poprišta historije, nije imala svoje protivnike samo 
u bivšoj aristokraciji i velikom dijelu svećenstva. Sam tok revolucije, sa 
svojim Konventom i terorom, iznenadio je i zastrašio i mnoge gradan- 

ske slojeve. Njemački i francuski romantizam je u početku i bio izraz 
razočaranja, a zatim i bijeg od stvarnosti za koju se nisu nalazila ra- 
cionalna rješenja. Nepredviđeni i zastrašujući tok revolucije bio je za 
mnoge dokaz poraza prosvjetiteljskog racionalizma i optimizma, mate- 
rijalizma i ateizma. Zato se pokušava naći utočište u iracionalnom, os- 
jećajnom, uzvisivanju i potenciranju individualnog ja i njegove kreativ- 
nosti, a historijski u vraćanju na srednjovjekovnu feudalnu i crkvenu 
hijerarhiju. Nastaje negativan odnos prema klasicizmu 18. stoljeća i 
njegovim kanonima. Stavljajući u prvi plan značenje individualne krea- 
tivnosti, ulogu genija u stvaranju te posebne sfere egzistencije, roman- 
tizam je bio važna prekretnica u historiji evropskog duha i kulture, jer 
je u biti ukazao na nemogućnost kodificiranja čovjekova stvaralaštva. 
Njegovi izvori su u raznim zemljama bili različiti. U Engleskoj su naj- 
snažniji predstavnici romantizma (Shelley, Byron) više bili inspirirani 
tamnim stranama novoga industrijskog društva i bili veoma kritički 
raspoloženi prema stvarnosti. Dok su oni pripadali evropskoj ljevici, 
njemački romantičari (Schlegel, Novalis, Gorres, A. Muller, J. Stahl i 
dr.) zazirali su od budućnosti i svoje poglede usmjeravali na feudalnu i 
kršćansku prošlost. A u Francuskoj, uz ogorčene protivnike Revolucije 
i monarhiste (de Bonald, de Maistre, de Chateaubriand), od kraja dva- 
desetih godina glavni nosioci romantizma postaju ličnosti koje su bile 
revolucionarno ili liberalno demokratski nastrojene (V. Hugo, A. de 
Vigny, A. de Musset, G. Sand, F E. Delacroix i dr.). 

Interesantno je da je romantizam, koji je pokušao nadvladati evrop- 
ski racionalizam 18. stoljeća i pronaći izgubljenu harmoniju između 
čovjeka i svijeta, tražeći ta rješenja u iracionalnoj, emotivnoj i umjet- 
ničkoj strani čovjeka, svoje idejne korijene imao u ličnostima koje su 
bile i najveći klasici svoga vremena. Ti se korijeni nalaze već u mlade- 
načkim Goetheovim djelima, Herderovim istraživanjima nacionalnog 
duha i umjetnosti, Fichteovu apsolutiziranju subjekta i Schellingovu 
stajalištu da se apsolut očituje u svojoj najrazvijenijoj formi u umjet- 
nosti, kao i Rousseauovljevu naglašavanju iracionalne sfere čovjekova 
bivstvovanja. Ali u isto su vrijeme njemački klasici zasnivali i najap- 
straktnije racionalne sisteme u kojima je apsolutna ideja, dakle i te kako 
racionalni moment, prožimala cijeli njihov sistem filozofije, i u njezino 
ime, jer je sloboda njezina supstancija, feudalni poredak proglašavali 
već historijski neumnim. A Rousseau je, bez obzira na svoje koncepcije 
iracionalnog, svojim filozofsko-socijalnim djelima bio stvarna idejna 
prolegomena u revoluciju. 

Umjetnici te značajne epohe romantizma razvojem građanskog druš- 
tva dolaze takoder i u sasvim novi i različit egzistencijalni položaj od 
većine umjetnika do toga vremena. Razvoj tiskarske industrije, časopisa 

i novina koji su bili namijenjeni već mnogo široj, uglavnom srednjogra- 
danskoj publici, i same umjetnike stavlja u položaj najamnih radnika. 
Kada N. Girardin 1836. osniva moderne novine “La Presse", jeftine, s 
tračevima i reklamama, udarni feljton postaje roman u nastavcima. 
Tako H. Balzac i E. Sue opskrbljuju u tridesetim i četrdesetim godina- 
ma “La Presse", a A. Dumas “Le Siecle". To isto rade i drugi listovi kao 
“Le Journal des Dćbats" i “Le Constitutionnel". Izložen nesmiljenim 
tržišnim načelima, i sam je umjetnik morao voditi računa o publici ko- 
joj su djela bila namijenjena. Nije zato čudno da su mnogi od njih bili 
prilično neraspoloženi i negativno nastrojeni prema tom novom sis- 
temu, koji je njihove najuzvišenije i genijalne proizvode tretirao samo 
kao posebnu vrst robe, i u kojem su živjeli u stalnim dugovima koji su 
iscrpljivali njihove stvaralačke energije. 

Razdoblje romantizma ukazalo je na još jedan fenomen, veoma va- 
žan za razumijevanje umjetničke kreacije. Osamnaesto je stoljeće bilo 
u znaku jedinstva i harmonije između društveno-političkog stava i kon- 
cepcija pojedinog umjetnika, bez obzira na to iz kojih je društvenih re- 
dova potjecao, te idejne usmjerenosti i značenja njegova umjetničkog 
djela. Voltaire, Diderot, Rousseau, Beaumarchais, Richardson, Lessing, 
Goethe, Herder i mnogi drugi primjer su takva sklada. Ovo novo raz- 
doblje, puno unutrašnjih protuslovlja i u samom građanstvu, ukazalo 
je na jedan nov i važan fenomen, na koji su već poznati istraživači mar- 
ksističke orijentacije, kao G. Lukacs i A. Hauser, upozorili slijedeći En- 
gelsova lucidna upozorenja i uvide. Najznačajniji pisci novoga romana, 
H. Balzac i H. Stendhal, koji prave prijelaz prema realizmu i natura- 
lizmu i ujedno zasnivaju moderni evropski roman, bili su u isti mah i 
primjer toga novog fenomena. Ni jedan ni drugi nisu bili branitelji nove 
klase koja je tako silovito mijenjala svijet i preuzimala uzde političkog 
života u svoje ruke. Prvoga kao legitimista i drugoga kao poklonika 
prosvjetiteljskog racionalizma nije međutim priječilo da svojom stvara- 
lačkom genijalnošću ocrtaju bitne procese i značajke restauracije i us- 
pona nove društvene klase. Time se pokazalo da umjetničko djelo ima i 
izvjesnu relativnu samostalnost i da više ovisi o snazi umjetnikova stva- 
ralaštva nego o njegovoj društvenoj opredijeljenosti. Ta spoznaja bila je 
veoma važna za razumijevanje cjelokupnoga toka moderne umjetnosti. 

Uza sve navedeno, razdoblje prve polovine 19. stoljeća zacrtalo je i 
osnovne idejne struje mišljenja, koje prožimaju evropski i u izvjesnom 
smislu i ostali svijet (uz određene i dodatne specifičnosti) sve do danas. 
Prva misaona struja nastavlja se na najveća dostignuća evropske gra- 
danske misli i neposredni je baštinik francuskog prosvjetiteljstva, nji- 
hova racionalizma i humanizma koji, kako smo već vidjeli, logično za- 
vršava u socijalizmu. Ta je misao radikalno kritička i bez obzira na to 

što uviđa progresivni značaj moderne proizvodnje, svojim krajnjim hu- 
manističkim misaonim konzekvencijama i projektima bitno utječe na 
oblikovanje moderne socijalističke misli. Ova evropska struja mišljenja 
ima svoje glavne začetnike u Saint-Simonu, Fourieru, Bazardu, Enfan- 
tinu, Buonarottiju i Considerantu, a završava u socijalizmu Proudhona, 
Blanquija, Marxa i Engelsa. 

Druga se misaona struja odlikovala također radikalizmom, ali unu- 
tar građanskoga svijeta, a protagonisti te struje, nadahnuti građanskim 
revolucionarnim idealima jednakosti, slobode, demokracije, često su u 
sukobu s građanskim konformizmom ili nedosljednom politikom, ili su 
samo skeptički i kritički nastrojeni prema mnogim fenomenima i često 
beskrupuloznim metodama uspona buržoazije, uočavajući da je u toj 
sveopćoj trci za profitom dovedeno u pitanje moralno stanje čovjeka (V. 
Hugo, J. Michelet, Th. Jouffroy, A. Comte, J. Burchardt itd.). Mnogi su 
od njih imali građansku hrabrost oduprijeti se puču Louisa Bonapar- 
tea i izgubiti položaje ili otići u izgnanstvo. 

Treća je misaona struja bila već spomenuta teokratska i romantičar- 
ska struja čiji su protagonisti u Francuskoj bili uglavnom aristokratski 
emigranti (de Bonald, de Maistre, de Chateaubriand), u Njemačkoj već 
spomenuti pripadnici romantizma i historijske pravne škole. Žestoko 
osporavajući revoluciju i prosvjetiteljski racionalizam, ta struja je oživ- 
ljavala organsku, teološku teoriju društva, unosila iracionalne i teološke 
elemente shvaćanja čovjeka i historije. Ideološki reakcionarna, uvijek 
je oživljavala i u kasnijem razvoju Evrope, kad god su izvjesne krize 
razvoja izbacivale na površinu razne reakcionarne koncepcije i pokrete 
koji su svoju djelatnost zasnivali ili na anakronim teološkim koncepci- 
jama ili na različitim organicističkim shvaćanjima o superiornosti po- 
jedinih nacija ili rasa. 

I, konačno, četvrta misaona struja samo se nastavljala na apologet- 
ske prethodnike, mislioce koji su svoje društvene karijere gradili na 
nekritičkom opravdavanju i obrani postojećeg. Ti slojevi inteligencije 
oduvijek su bili suputnici vladajućih klasa i režima. Oni su činili neop- 
hodnu legiju znanstvenih radnika koji su pridonosili razvoju znanosti, 
ali su rijetko otvarali nove vidike poput genijalnih kritičkih duhova koji 
upravo zato nisu mogli uživati blagodati života i položaja. 

Najvažniji i najmisaoniji predstavnici prve struje u Francuskoj bili 
su Claude-Henri de Saint-Simon i Charles Fourier. Ova dva velika fran- 
cuska socijalna utopista rođeni su prije izbijanja Francuske revolucije, 
a započinju s literarnom djelatnošću u razdoblju Napoleonova novog 
carstva. Saint-Simon je svoja Pisma jednog stanovnika Ženeve suvre- 
menicima objavio 1802., a Fourier svoje glavno djelo, Teoriju o četiri 
kretanja, 1808. 5 Robertom Owenom, koji u istom tom razdoblju svo- 

Jim socijalnim eksperimentima pokušava promijeniti svijet, ubrajaju se 
u velike socijalne i socijalističke utopiste prve polovine devetnaestog sto- 
ljeća. Kako ćemo poslije vidjeti, što se tiče Saint-Simona i Fouriera, to 
je samo djelomično točno, jer velikim dijelom svoje misli, osobito Saint- 
Simon, pripadaju tradiciji humanističkih i kozmopolitskih ideja fran- 
cuskih enciklopedista, ali se u njih jednako tako naziru i novi socijalni 
i teorijski horizonti. 

I Saint-Simon i Fourier doživjeli su najveći socijalni obračun gradan- 
stva i cijeloga trećeg staleža s feudalnim svijetom plemstva i svećenstva, 
iako u njemu nisu aktivno sudjelovali. Doživjeli su i sve spektakularne 
obrate Revolucije od Konventa i jakobinskog terora do termidora, us- 
postavljanja novoga Napoleonova carstva pa čak i restauraciju Bourbo- 
na. Takvi burni i sudbonosni događaji ne samo za Francusku nego i za 
cijelu Evropu nisu mogli, naravno, ostati bez dubljeg utjecaja na cjelo- 
kupni tadašnji intelektualni svijet. Građanstvo je u svom silovitom i 
progresivnom naletu na historijski anakronizam feudalnog svijeta, ra- 
zotkrilo nove mogućnosti čovjekova historijskog stvaralaštva, ali je u 
isti mah pokazalo i drugu stranu svoga klasnog lica, koju su najradi- 
kalniji mislioci još u samoj revoluciji uspješno razobličavali. Sankiloti 
su već bili onaj dio siromašnoga pariškog puka koji su kao nova klasna 
antiteza bogatom građanstvu započinjali borbu za svoje dostojno mjesto 
pod historijskim suncem, a Babeufova “zavjera jednakih" u Parizu za 
vrijeme Revolucije ukazivala je da buržoazija od samoga početka svoje 
vladavine neće imati miran historijski san.! 

Početkom 19. stoljeća buržoazija, osobito krupna, nije još bila u Ev- 
ropi ekonomski i politički dominantna klasa. Industrijska revolucija je 
tek bila započela, s izuzetkom Engleske, gdje se industrijski polet može 
datirati sa sedamdesetim i osamdesetim godinama 18. stoljeća. Upravo 


1 U Manifestu jednakih (1797) što ga je napisao član Babeufove grupe jednakih 
Sylvain Marechal (1750-1803) može se pročitati da oni streme nečem “uzviše- 
nijem i pravednijem, zajedničkom dobru ili zajednici dobara! Da više ne bude 
privatne svojine zemlje, da zemlja ne pripada nikome. Mi zahtijevamo, mi ho- 
ćemo zajedničko uživanje plodova zemlje; da plodovi zemlje pripadaju svima. 
Mi izjavljujemo da ne možemo više trpjeti da golema većina ljudi radi u znoju 
lica svoga da bi neznatna manjina uživala. Dosta i predugo, manje od milijuna 
ljudi raspolaže i koristi se svime što pripada dvadeset milijuna njima ravnih, 
njima jednakih. Neka dođe, napokon, kraj toj strašnoj sramoti, za koju naši po- 
tomci neće moći vjerovati da je postojala. Neka iščeznu, napokon, nepodnošlji- 
ve razlike između bogatih i siromašnih, velikih i malih, gospodara i slugu, iz- 
među vladajućih i podanika. Neka među ljudima ne bude više drugih razlika 
osim razlika u godinama i spolu. Svi oni imaju iste potrebe i iste sposobnosti, 
pa neka stoga imaju i isti odgoj i istu hranu. Sve ih grije isto sunce, svi udišu 
isti zrak, i zašto ista količina i ista kakvoća hrane ne bi bila dovoljna svakom 
čovjeku?" (S. Marechal, Manifest jednakih, Preteče naučnog socijalizma, Zag- 
reb, 1978, str. 45). 

zbog toga još ne postoji ni razvijena radnička klasa s profiliranom svi- 
ješću o svojim klasnim interesima. Kada je Saint-Simon još početkom 
dvadesetih godina pisao o proleterskoj klasi, mogao je konstatirati da 
su “prije Revolucije, radnici koji sačinjavaju glavninu industrijske klase 
imali podršku jer su bili udruženi s bankarima, trgovcima i obrtnici- 
ma. Danas, kad vide da su napušteni od svega moćnog u njihovoj klasi, 
nužno su nastrojeni protiv sadašnjeg političkog ponašanja." U tom 
svom protivljenju, međutim, drži Saint-Simon, oni još ne znaju na koji 
se način može poboljšati njihov jadni položaj, ali su svjesni da im par- 
lament može olakšati njihov fizički i politički položaj.? 

U tom razdoblju početka stoljeća još su uvijek bila svježa sjećanja na 
zajednički klasni istup trećega staleža protiv feudalnih sila bez obzira 
na to što su u drugom dijelu revolucije i te klasne razlike i interesi do- 
lazili sve više do izražaja. Sve su to bili razlozi da Saint-Simon i Fou- 
rier još nemaju tako radikalno negativno stajalište prema privatnom 
vlasništvu i što u svom utopijskom projektu sretnijeg čovječanstva još 
vjeruju u mogućnost klasne suradnje i solidarnosti. Međutim, kao soci- 
jalni reformatori oni nas u ovom djelu ne bi toliko zanimali da nisu, za 
razliku od mnogih socijalističkih i komunističkih utopista toga vremena, 
zasnivali svoje humanističke i socijalističke projekte na svojevrsnim i 
izvornim filozofskohistorijskim koncepcijama. To osobito vrijedi za Sa- 
int-Simona koji je bio ne samo jedan od najlucidnijih duhova svoga vre- 
mena nego i polihistor rijetke širine i obrazovanosti. 


Claude-Henri de Saint-Simon 


Claude-Henri de Rouvroya comte de Saint-Simon (1760-1825) rođen 
je u Parizu kao potomak poznatog vojvode L. R. Saint-Simona (1675- 
1755), pisca Memoara u kojima je oštro kritizirao vladavinu Louisa XIV 
kralja koji je bio simbol apsolutističke monarhije u Evropi. Kao devet- 
naestogodišnjak odlazi u Ameriku da se bori u oslobodilačkom ratu pro- 
tiv Engleza, kao i drugi poznati plemić, La Fayette. Nakon rata odlazi 
u Meksiko i predlaže izgradnju kanala koji bi spajao dva oceana. U 
Francusku se vraća kao pukovnik i inženjer, ali ubrzo napušta vojni po- 
ziv. Nakon pada Bastille, odriče se plemićkog naslova, ali u Revoluciji 
ne sudjeluje. Bavi se preprodajom nacionalnih dobara da bi došao do 


2  Claude-Henri de Saint-Simon, La classe des proletaires, Oeuvres de C. H. de 
Saint-Simon, Pariz, 1966, sv. VI, str. 456. Daljnje navođenje tomova odnosi se 
na ovo izdanje Saint-Simonovih djela. 


3 Vidi Saint-Simon, ibid., str. 455. 

sredstava za neke svoje privredne i znanstvene planove. “Priželjkivao 
sam sreću kao sredstvo", pisao je poslije u jednom fragmentu o svom 
životu. “No pravi predmet moje želje bijaše: organizirati veliko indus- 
trijsko postrojenje, otvoriti školu naučnog usavršavanja. "* Zbog tih spe- 
kulacija jakobinci ga hapse, a za vrijeme termidora puštaju ga iz tam- 
nice. Tada već počinje maštati o radikalnoj reformi društva, studira 
glavne prirodne i društvene znanosti, a početkom devetnaestog stolje- 
ća započinje s publiciranjem svojih radova. Pripreme su za taj pothvat 
bile, kako vidimo, dosta duge, jer je Saint-Simon u to doba već prešao 
četrdesetu godinu. Živeći jedno vrijeme dosta raskošno, od 1807. počinje 
život u oskudici, tako da prva djela financira njegov bivši sluga Diard. 
Pri kraju života ima pomoć od svojih učenika, među kojima je bio i ban- 
kar Olinde Rodrigues, koji je i pripremio, nakon Saint-Simonove smrti, 
prvo izdanje njegovih sabranih djela. 

Za razliku od Fouriera, Saint-Simon je tipičan nastavljač velikih ideja 
francuskog prosvjetiteljstva, koji je međutim raspolagao mnogim novim 
i važnim iskustvima u razvoju prirodnih znanosti, a napose historijskim 
iskustvima s obzirom na cjelokupna zbivanja u vezi s Francuskom re- 
volucijom. D'Alembert i Condorcet su mu bili neposredni učitelji, a to 
znači da je bio intimno upoznat i s drugim velikim misliocima u histo- 
rijskoj problematici, ponajprije s Turgotom i Helvetiusom. S obzirom 
na svoju socijalnu angažiranost, ne čudi nas da je Saint-Simon filozofiju 
shvatio ne samo kao znanost koja se bavi općim problemima svijeta i 
života, nego koja ima zadatak da rješava i probleme društvene organi- 
zacije. “Filozofija je znanost o općenitostima (la science des genćrali- 
tćs). Glavno zanimanje filozofa sastoji se u tome da zamisle najbolji sis- 
tem društvene organizacije, za razdoblje u kojem se nalaze",5 i da zatim 
privole ljude da ga prihvate. Ali za to treba imati dublji uvid u historij- 
sko kretanje i njegove zakonitosti. Tako filozofskohistorijska problema- 
tika zauzima vidno mjesto u Saint-Simonovim preokupacijama, iako on 
nikada ne daje, kao ni u vezi s drugim problemima, sustavne analize, 
nego su mu misli i o ovoj temi razbacane u većini glavnih djela. 

U svom radu o sveopćoj sili teže iz 1813. Saint-Simon ironično piše 
da je uobičajeno mišljenje kako je historija brevijar kraljeva. Ali po tome 


4 C.H. de Saint-Simon, Povijest moga života, Izbor iz djela, Zagreb, 1979, str. 12. 


5 CH. de Saint-simon, Quelques opinions philosophiques a l'usage du XIX sie- 
cle, Oeuvres, sv. V, str. 51. U svom djelu o sili teži pisao je da se “filozof nalazi 
na vrhuncu misli; odatle on sagledava što je bio svijet i što bi trebalo da posta- 
ne. On nije samo promatrao, on je sudionik; on je prije svega sudionik u du- 
hovnom svijetu, jer to su njegova mišljenja o budućnosti svijeta koja ravnaju 
ljudskim društvom" (C. H. de Saint-Simon, Travail sur la gravitation un ver- 
selle, sv. V. str. 254). 

kako kraljevi vladaju, vidi se da taj njihov brevijar ne vrijedi ništa, jer 
u znanstvenom pogledu povijest još nije izišla iz dječjih pelena. “Ta važ- 
na grana naših spoznaja postoji još uvijek kao zbirka manje ili više dob- 
ro utvrđenih činjenica. Te činjenice nisu povezane nikakvom teorijom, 
niti vezane u nizu posljedica; tako je historija još uvijek nedovoljan vo- 
dič za kraljeve, isto tako kao i za njihove podanike; ona ne daje ni jed- 
nima ni drugima sredstvo da zaključe što će se dogoditi, iz onoga što se 
dogodilo."* Još uvijek postoje samo nacionalne historije u kojima his- 
toričari hvale svoje nacije, a podcjenjuju druge. “Ni jedan historičar se 
još nije postavio na opće stajalište; ni jedan još nije napisao historiju 
Roda.?" 

Saint-Simon ne pripada onim utopistima socijalistima koji su iz shva- 
ćanja ljudske prirode ili nekih drugih etičkih maksima nastojali zamis- 
liti najbolji mogući svijet i društvo. U istom, netom citiranom, radu 
naglašava da se sva naša razmišljanja o društvu koje će ljudima donije- 
ti sreću, “za razdoblje u kojem se nalaze", moraju zasnivati na razumi- 
jevanju historije, jer se “rasuđivanja o budućnosti moraju zasnivati na 
prošlosti." A sve se to temelji na radovima ljudi od duha i sve su to 
ideje svoga vremena. “Jer i najispravnije ideje, ako se nalaze suviše 
ispred stanja prosvijećenosti, nemaju gotovo nikakvu korist; zaborav- 
ljamo ih prije nego smo u stanju da ih značajnije primijenimo.?? 

Saint-Simon, dakle, izričito pristupa problematici historijski a ne kao 
mnogi reformatori koji, kao i Fourier, misle da bi te iste ideje i prije ne- 
koliko hiljada godina dovele do istog rješenja ljudskog problema. Saint- 
Simon je, s obzirom na historijske uvide, pokazao, kako ćemo vidjeti, 
mnogo više dubine i pronicljivosti od svih svojih suvremenika. Kao i 
francuski prosvjetitelji, i on shvaća čovjekovu historiju kao dio jedne 
velike cjeline. Zato i dvije znanosti koje služe kao osnove filozofiji jesu 
astronomija i fiziologija. Astronomija proučava veliki svijet, a fiziologija 
svijet u malom. Svijet je na neki način velik stroj, a ljudski mozak mali 
stroj koji izražava sve ono što se zbiva u svemiru. “Svemir, jednom ri- 
ječju, možemo promatrati kao veliki sat, a čovjeka kao mali sat. Ta dva 
stroja nalik su jedan drugome, premda su različite veličine.?!? 

Isti ili slični uzroci pokreću svjetove. Saint-Simon naginje izvjesnom 
panteizmu, jer drži da živi uzrok pokreće veliki svijet, pa prema tome 


6 C.H.de Saint-Simon, Travail sur la gravitation universelle, sv. V, str. 246. Ov- 
dje je, kako vidimo, dana i kritika kasnije raširenoga historijskog pozitivizma. 
7 C.H.deSaint-Simon, ibid., str. 246. 
8 C.H. de Saint-Simon, ibid., str. 254. 
9 C.H. de Saint-Simon, Memoire sur la science de l'homme, sv, V, str. 7. 
10 C.H. de Saint-Simon, Povijest moga života, str. 16. 

slični uzrok ravna i malim svijetom. Iako u istom djelu o sili gravitacije, 
sve ove uzroke svodi na djelovanje čvrstih i tekućih tijela. “U pozitiv- 
nom sistemu, svemir će biti podvrgnut zakonu: svaka molekula ima 
konstitutivno tendenciju da se kreće u pravcu koji joj omogućuje naj- 
manji otpor. Opća usporedba bit će uspostavljena, s jedne strane, izme- 
đu djelovanja molekula koje međusobno prianjaju; i, s druge strane, iz- 
među djelovanja molekula u fluidnom stanju. Fizika će se dijeliti na 
dva dijela, tj. na fiziku neorganskih tijela i fiziku organiziranih tijela. 
Utvrdit će se da u neorganskim tijelima djelovanje krutih tijela domi- 
nira nad djelovanjem fluidnih, i da je u organiziranim tijelima djelova- 
nje fluida jače od djelovanja krutih tijela. Prestat će se smatrati da je 
svemir sastavljen od dvije različite prirode, od duhovne i fizičke prirode. 
Smatrat će se posljedicom djelovanja imponderabilnih fluida oni fenome- 
ni za koje se danas smatra da imaju natprirodne ili božanske uzroke.?!! 

U središtu je pažnje filozofije, drži Saint-Simon, “nauka o čovjeku" 
(la science de I"homme) i da bi ostvario taj zadatak, oslanja se na četiri 
po njemu najvažnija filozofa i znanstvenika. Prvi je francuski liječnik i 
pisac prvih radova iz usporedne anatomije Felix Vicq-d 'Azyr (1748- 
1794), drugi je filozof i liječnik J. J. G. Cabanis (1757-1808), treći je 
francuski liječnik i utemeljitelj histologije M. F Xavier Bichat (1771- 
1802) i četvrti, nama već poznati, A. N. Condorcet. Prema tome, ras- 
prava o čovjeku mora sadržavati kako razmatranje čovjeka kao pojedin- 
ca, tako i čovjeka kao roda, i zato ovaj drugi dio mora sadržavati nacrt 
povijesti razvitka ljudskog duha od početka do danas, a nakon toga bi 
trebalo ukazati na razvoj ljudskog duha u budućnosti. 

Pojedini su istraživači historije filozofske i sociološke misli veoma 
različito interpretirali Saint-Simonove poglede u vezi s filozofskohisto- 
rijskom problematikom. Najveći dio je težište stavljao osobito na Saint- 
Simonova veoma česta naglašavanja važnosti razvoja ljudskog duha i 
znanosti za razvoj čovjeka, pri čemu bi ga se moglo svrstati jednostavno 
u nastavljača Condorcetovih razmišljanja i stajališta. Međutim, već smo 
vidjeli da je ovakva interpretacija jednostrana i čak kad se radi o fran- 
cuskim enciklopedistima, jer smo vidjeli da i Turgot, Helvetius i Con- 
dorcet i te kako uočavaju značenje materijalnog, ekonomskog faktora 
za razvoj čovjeka. To, naravno, nije moglo izbjeći pronicljivom Saint- 
Simonu koji je to izričito i teorijski na više mjesta precizirao. 

Zanimljivo je da Saint-Simon, za razliku od većine filozofa koji su po 
značenju davali prednost ili Platonu ili Aristotelu, a te raspre su, kako 
znamo, trajale nekoliko stoljeća, prednost daje Sokratu. U svom djelu 
o znanosti o čovjeku piše da je Sokrat najveći čovjek koji je ikad posto- 


11 C.H. de Saint-Simon, Travail sur la gravitation universelle, sv. V, str. 271-272. 

jao i to zato što je utvrdio dvije opće i temeljne ideje: prva je da sistem 
mora biti cjelina, koja je tako organizirana da se posredna načela izvode 
iz jedinstvenoga općeg načela, i druga je da se istodobno mora postu- 
pati a priori i a posteriori. Sokrat je, dakle, otkrio pravu metodu i nitko 
poslije njega nije uspio obuhvatiti tako široko područje, te se njegova 
škola ubrzo nakon njegove smrti podijelila na Platonovu apriorističku 
i Aristotelovu aposteriorističku. Odmah naglašava kako ne želi reći da 
je Platon bio potpuno apriorist ni Aristotel aposteriorist, ali je prvi ipak 
držao da razmatranja a priori imaju prednost, a drugi da ju ima raz- 
matranje a posteriori. Prva se škola zato pretežno bavila proučavanjem 
duhovnog čovjeka, a druga fizičkog. “No, velika historijska činjenica 
koju želimo izložiti, prije nego što počnemo rekapitulaciju progresa ci- 
vilizacije od Sokrata do naših dana, jest da su u toku prvih dvanaest 
stoljeća platonisti najviše pridonijeli razvitku civilizacije, i da su, u toku 
dvanaest posljednjih stoljeća, aristotelovci imali najvažniju ulogu u his- 
toriji otkrića ljudskog duha; odatle proizlazi da su učenjaci bili prven- 
stveno spiritualisti za vrijeme prvog dijela velikog filozofskog razdoblja 
koje ćemo rekapitulirati, a u toku druge polovice toga razdoblja mate- 
rijalisti; odatle zaključujemo da je sposobnost ljudskog duha jednaka u 
spiritualizmu i u materijalizmu, da je potrebno postići jednako važna 
otkrića u jednom i u drugom od tih pravaca; da razvoj tih dviju sposob- 
nosti jednako pridonosi progresu civilizacije i da se istinska filozofija 
sastoji u tome da donosi u jednakom omjeru spoznaje o duhovnom i fi- 
zičkom čovjeku u svrhu jedne dobre socijalne organizacije. ?!? 

U bilješci ispod teksta Saint-Simon napominje da pod spiritualizmom 
označuje onaj filozofski pravac koji proučava duhovnog čovjeka i sklo- 
nost moralista da fizičkog čovjeka podrede duhovnom. Izrazom mate- 
rijalizam označuje proučavanje fizičkog čovjeka i sklonost fizičara da 
podrede duhovnog čovjeka fizičkom. Termini koji se poslije upotreb- 
ljavaju jesu idealizam i materijalizam, što ujedno upućuje da je Saint- 
Simon bio u potpunosti svjestan jednostranosti i jednog i drugog prav- 
ca u dotadašnjem razvoju filozofije. Zbog toga ćemo u njegovim djelima 
nailaziti i na podcrtavanje važnosti razvoja ljudskog duha za razvoj čov- 
jeka i civilizacije, kao i ukazivanje na važnost materijalnih, ekonomskih 
činjenica. Pritom nije važno daje li jednom jači naglasak jednoj strani 
čovjekova bića, a drugi put drugoj. Bitno je za Saint-Simona da je “sis- 
tem cjelina" i da u njemu postoji interakcija njegovih dijelova. “Historija 
utvrđuje da su se znanstvene i političke revolucije izmjenjivale, da su one 
sukcesivno bile, u odnosu jedne prema drugima, uzroci i posljedice.?13 


12 C.H. de Saint-Simon, Catechisme des industriels, 4. sveščić, sv. V, str. 42-44. 
13 C.H. de Saint-Simon, Memo:re sur la science de l'home, sv. V, str. str. 1919. 

U svojim radovima o znanosti o čovjeku i sili teži Saint-Simon je dao 
svoje viđenje razvoja ljudskog roda, pri čemu se u velikoj mjeri oslanja 
na radove Turgota, Helvetiusa i osobito Condorceta, ali i na najvažnije 
istraživače nepoznatih predjela Zemlje (npr. Cooka). Zato ćemo jače 
naglasiti samo ona mjesta u kojima je Saint-Simon samostalniji i origi- 
nalan. 

Saint-Simon se u svojim zaključcima o razvoju čovjeka i njegova ra- 
zuma služio i znanstvenim iskustvima što su ih imali tada u vezi s div- 
ljim dječakom iz Aveyrona, kojega su seljaci na jugu Francuske našli 
1799. Na temelju tih rezultata Saint-Simon je zaključivao da je za stva- 
ranje složenijih ideja bilo potrebno da čovjek dođe do stupnja razvoja 
kada raspolaže određenim “utanačenim znakovima" (les signes de con- 
vention), tj. razvijenijim jezikom, te je sigurno da su prvi ljudi bili veo- 
ma neuki i da su njihove kombinacije ideja bile najograničenije. 

Prvi ljudi su, po njemu, bili nadmoćniji u razumu nad ostalim živo- 
tinjama samo iz nadmoćnosti svojega ustrojstva, no pamćenje im nije 
bilo ništa razvijenije od nekih životinja. Ljudi koje je Cook zatekao u 
Magellanovu tjesnacu živjeli su u špiljama, nisu znali graditi nastam- 
be, nisu poznavali vatru niti su imali vođe. Drugi opet dijelovi ljudskog 
roda koje je Cook zatekao na sjevernim dijelovima sjeverozapadne obale, 
gradio je nastambe, imao neke početne oblike političke organizacije, 
znao za vođe i imao dosta ograničene začetke jezika. Ljudi koje su Cook 
i drugi otkrili na sjeverozapadnoj obali Amerike, oko pedesetog stupnja 
sjeverne širine, imali su dosta razvijen jezik i razvijeno ljudožderstvo. 
Stanovnici otočja Tonga, Društvenih i Sendwich otoka još su napredniji 
s razvijenijim jezikom, klasama, religioznim kultovima i organiziranim 
svećenstvom, koje poštuju sve klase. Peruanci i Meksikanci, u razdoblju 
španjolskih osvajanja, već su imali razvijene vještine, obrt i umjetnosti, 
otkrili su način dobivanja metala i obrađivali ga. Razvoj obrta i umjet- 
nosti još je više bio razvijen u starih Egipćana, koji su ujedno načinili 
jedan od najtežih koraka u razvoju ljudskog duha - otkrili su pisane 
utanačene znakove. 

Nije bitno, kaže Saint-Simon, jesu li pismo Egipćani zaista otkrili ili 
su ga samo ponovno otkrili, važno je da se uspostavilo jasno izlaganje 
razvitka ljudskog duha. Zato razdoblje Egipćana drži drugim polaziš- 
tem ljudskog razuma, a od tog se vremena uspostavlja podjela i razlika 
izmedu klase ljudi koji se posvećuju znanostima i otkrivanju uzroka i 
posljedica prirodnih pojava, te ostalog naroda koji samo vjeruje. Tako 
se društvo bilo podijelilo na dvije klase: klasu učenjaka i klasu naroda.!“ 


14. Vidi C. H. de Saint-Simon, Memoire sur la science de l'home, str. 126-132. Na- 
kon Egipćana, baklja napretka civilizacije prelazi na Grke, Rimljane, Arape, 

Ti znakovi konvencije stvorili su sistem u onom razdoblju čovjekova 
razvoja kada je ljudski duh na sasvim različit način pojmio ideju uzroka 
i posljedica. “Sunce, mjesec, zvijezde, more, šume, rijeke, sve životinje 
koje su nam očito bile štetne ili korisne, pa i same biljke, naši su očevi 
svrstali u velike i prve uzroke svega što se zbivalo; to je bio novi korak 
u općoj znanosti; tom prvom koraku dalo se ime idolatrija. 

Ljudski se duh nakon toga uzdigao do ideje o nevidljivim uzrocima; 
to su naše strasti, naši ukusi, naši osjećaji svih vrsti, ugodni ili neugod- 
ni, koje smatramo za prve uzroke; taj je drugi korak dobio ime poli- 
teizam. 

Ljudi su poslije shvatili da bi u svemiru vladao nered kada bi više 
nezavisnih uzroka, kao što se dotad zamišljalo, imalo zadatak da vlada 
svijetom, te su se uzdigli do ideje o jednom jedinstvenom prvom uzroku. 
Ali taj prvi uzrok bio je u njihovim očima samo sjedinjenje u jednom 
božanskom individuumu svih sekundarnih božanstava, kojih je vjero- 
vanje sačinjavalo politeizam. Taj treći korak bio je nazvan teizmom. 

Napokon su učenjaci opazili da bi koncepcija svemira koji je sastav- 
ljen od apsolutno različitih prirodnih elemenata izražavala samo ideju 
kaosa; da bi pokušaji da se objasni takav poredak stvari bile samo sa- 
njarije, te su već odavno nastojali uspostaviti znanstveni sistem u ko- 
jemu bi se podjele i potpodjele shvatile samo kao sredstvo da se olakšaju 
operacije duha, i koji se, u svojoj cjelini, može smatrati ukupnošću ho- 
mogenih ideja, to jest koje se mogu jedne s drugima kombinirati.?!5 

Cijeli razvoj čovječanstva prolazio je tako tri osnovne etape: teološku, 
metafizičku i pozitivnu, koju tek treba u potpunosti osvojiti i ostvariti, 
Ideja o tri etape, koja je ponajviše bila pripisivana A. Comteu, koji je 
nekoliko godina bio i sekretar Saint-Simona, u njega je već uobličena, 
a već smo vidjeli da se začeci te ideje nalaze i u Turgota. 

Industrijski i znanstveni sistem, koji naziva i pozitivnim, pa prema 
tome trebaju i filozofija, moral i politika postati pozitivni, nastao je pod 
vladavinom feudalnog i teološkog sistema. Ali između ta dva tako op- 
rečna sistema morao je postojati i neki posrednički, jer promjene i u ze- 
maljskoj i u duhovnoj historiji nastaju postupno. Ti posrednici bili su 


te je preko Karla Velikog došla do našeg vremena. Linija razvoja je dakle slič- 
na Condorcetovoj, pa i završetak je u mnogo čemu sličan. Po Saint-Simonu nje- 
govo je razdoblje nastavilo djelo Arapa te je teističke koncepcije zamijenilo ide- 
jom o više zakona koji ravnaju svemirom. Sada postoji zadatak da “opći sistem 
naših spoznaja bude reorganiziran; njegova organizacija će se zasnivati na vje- 
rovanju da svemirom upravlja samo jedan nepromjenjivi zakon. Svi sistemi 
primjene, kao što su sistemi religije, politike, morala, građanskoga zakonodav- 
stva, uskladit će se sa sistemom naših spoznaja (C. H. de Saint-Simon, Memoi- 
re sur la science de l'home, sv. V. str. 173). 


15 C.H. de Saint-Simon, Memorre sur la science de l'home, str. 132-134. 

nova svjetovna klasa pravnika (legista) i duhovna klasa metafizičara 
koji su nekoliko stoljeća radili na rušenju i prevladavanju feudalnog i 
teološkog sistema. 

Analizirajući najnovije razdoblje Francuske revolucije Saint-Simon 
je zaključivao da se ta historijska kriza sastoji “u prijelazu iz feudalnog 
i teološkog sistema u industrijski i znanstveni sistem. Ona će neizbjež- 
no potrajati sve dok se bude stvarao novi sistem."1* Kao posredničko 
razdoblje prepoznali smo pojavu pravnika i metafizičara. Njihov utje- 
caj u unapredivanju civilizacije bio je velik i koristan, ali ga ne treba 
preuveličavati. Politički utjecaj pravnika i metafizičara bio je prijelazan, 
te je ispunio svoju prirodnu funkciju kada je stari sistem izgubio veći 
dio svoje moći i kada su nove industrijske i znanstvene snage ojačale. 
Medutim, u toku revolucije, umjesto da na njezino čelo stanu industri- 
jalci i učenjaci, stali su pravnici, upravljajući njome po učenjima meta- 
fizičara. Zato su i nastala tolika zastranjenja i nevolje koje su iz toga 
proizlazile. Vladavina pravnika i metafizičara danas je već anakronizam 
i treba sve učiniti da im se oduzme opći politički utjecaj koji imaju. 

Priznavajući pravnicima i metafizičarima da su imali važnu ulogu u 
kritici i slabljenju feudalnoga i teološkog sistema, Saint-Simon drži da 
je njihova historijska uloga time i završena. Na historijsku scenu je, 
kako ćemo vidjeti, stupila čvrsta klasa proizvođača i znanstvenika i na 
njima je da organiziraju novi društveni sistem. Raspravljajući o ovom 
problemu, Saint-Simon postavlja još jednu tezu o dosadašnjem sistemu 
društvene organizacije. “Pravnici i metafizičari mogu uzeti formu za 
sadržaj, a riječi za stvari. Odatle opće prihvaćena ideja o gotovo besko- 
načnom mnoštvu političkih sistema. Ali, zapravo, postoje i mogu pos- 
tojati samo dva zaista različita sistema društvene organizacije, feudalni 
ili vojni sistem, i industrijski sistem; a na duhovnom planu sistem vje- 
rovanja i sistem pozitivnih dokaza. Čitavo moguće trajanje civilizirane 
ljudske vrste nužno se dijeli na ta dva velika društvena sistema. Za na- 
ciju, kao i za pojedinca, zapravo postoje samo dva cilja djelovanja, ili 
osvajanje ili rad, kojima duhovno odgovaraju ili slijepa vjerovanja ili 
znanstveni dokazi, a to znači temeljeni na pozitivnim promatranjima.?!7 

Sva ova izlaganja bila su dosad više opisnog karaktera i konstatacije 
na temelju stanja znanosti toga doba, uz generalizacije koje su pokazi- 
vale izvanredne Saint-Simonove sposobnosti filozofske i znanstvene sin- 
teze. Saint-Simon se, međutim, nije zadovoljavao samo utvrđivanjem 


16. C.H. de Saint-Simon, Du systeme industriel, sv. III, str. 3. U istom djelu je Sa- 
int-Simon pisao da svaki astronom, fizičar, kemičar i fiziolog zna “da se ljud- 
ski duh u svakoj grani znanosti, prije nego što prijeđe od čisto teoloških ideja 
na pozitivne, dugo vremena služio metafizikom" (Du systeme industriel, str. 9). 


17 C.H. de Saint-Simon, Du systeme industriel, str. 12-13. 

nekih historijskih činjenica, nego je pokušavao pronaći i uzroke pojedi- 
nih zbivanja i fenomena. Pitanje pokretačkih snaga historije bilo je pi- 
tanje kojemu su, kako smo vidjeli, i francuski prosvjetitelji posvećivali 
mnoga svoja razmišljanja. 

U svojoj raspravi o znanosti o čovjeku i on se dotiče pitanja geograf- 
skih faktora, napominjući da se Montesquieu varao kada je mislio da 
karakter naroda velikim dijelom ovisi o podneblju u kojemu žive. Saint- 
Simon drži da su ozbiljnost, strogost u običajima i ponašanju tvorili u 
svim razdobljima karakter naroda kad su bili u svom usponu i kada su 
imali prvorazrednu ulogu. Narodi koji su imali takav karakter bili su u 
to doba na čelu ljudskog roda, a zatim su tu prednost izgubili. U Rimu, 
sjedištu moćnih senatora, sada ćemo naći, kaže Saint-Simon, harlekine i 
druge lakrdijaše, a kulturni stanovnici Grčke postali su najprostačkiji 
narod. 

Jedna od prvih snaga koja pokreće čovjeka u njegovu bivstvovanju 
jest težnja za moći. Nietzscheova volja za moć je na neki način antici- 
pirana još u prvim Saint-Simonovim radovima, jer u Pismima jednog 
stanovnika Ženeve piše da je činjenica da “svaki čovjek, sad jače, sad 
slabije, osjeća težnju da vlada svim drugim ljudima."! Nešto kasnije je 
to mišljenje ponovio i precizirao u tom smislu da “postoji jedan zakon 
kome su učenjaci podvrgnuti isto kao i drugi ljudi. Svaki čovjek, svaka 
skupina ljudi, ma koje ona prirode bila, teži da poveća svoju moć. Voj- 
nik sabljom, diplomat lukavstvom, geometar kompasom, kemičar retor- 
tama, fiziolog skalpelom, junak svojim djelima, filozof svojim razmat- 
ranjima, nastoje se domoći vlasti, oni se uspinju različitim stranama do 
platoa na čijem vrhu se nalazi izmišljeno biće koje upravlja cijelom pri- 
rodom i koje svaki dobro organiziran čovjek želi nadomjestiti.?1? 

Drugi veliki pokretač ljudskog roda je razvoj ljudskog duha, razvoj 
ljudske spoznaje i znanosti. U tim je pitanjima Saint-Simon vjeran sljed- 
benik francuskog racionalizma i prosvjetiteljstva te su zanimljive i važ- 
ne neke njegove procjene, osobito srednjega vijeka, u čemu se razlikovao 
od mnogih enciklopedista. Ali, kao i za njih, svaka “nova koncepcija je 
sreća za onoga u čijoj se glavi oblikovala; to je sreća za njegove prijate- 
lje, za njegove sugrađane, za njegove suvremenike; to je sreća za cijelo 
čovječanstvo. 2% 


18 C.H. de Saint-Simon, Pisma jednog stanovnika Ženeve suvremenicima, Izbor 
iz djela, str. 28. 


19 C.H. de Saint-Simon, Introduction aux travaux scientifiques du XIX" siecle, sv. 
VI, str. 99. 

20 C.H. de Saint-Simon, ibid., str. 11. Kao i mnogi drugi teoretičari i prije i posli- 
je njega, Saint-Simon visoko mjesto u razvoju društva daje ljudima stvaralač- 
ke snage, genijima. Ako se pogleda razvoj ljudskoga duha, vidjet će se da su 

U ocjenjivanju moderne filozofije i znanosti osobitu važnost i znače- 
nje daje u svojim djelima Baconu, Descartesu, Lockeu i Newtonu. Nije 
potrebno navoditi sva njegova mišljenja o tim velikim misliocima, ali 
samo kratko spomenimo da je Saint-Simon držao da su Bacon i Des- 
cartes dali svojim radovima glavne poticaje za rušenje i prevladavanje 
starog sustava mišljenja i društvene organizacije. Na kraju 16. stoljeća 
Bacon je potakao pobunu svjetovnih pisaca protiv teološkog načina miš- 
ljenja i teologije svećenstva. Početkom 17. stoljeća Descartes je također 
svojim slavnim načelom da čovjek mora vjerovati samo u one stvari koje 
je spoznao razumom i potvrdio iskustvom, podigao bunu u znanosti i 
pomakao graničnu crtu između starih i modernih znanosti. Newton je 
došao do presudnog otkrića sile gravitacije, a Locke je došao do koncep- 
cije o usavršivosti ljudskog duha. 

Saint-Simonu je, naravno, bilo potpuno jasno da je rušenje starog 
sustava ideja bilo ujedno i rušenje staroga društvenog sistema, feuda- 
lizma i vlasti svećenstva. U Francuskoj su prosvjetitelji nasljedovali 
ideje spomenutih mislilaca. Sredinom 18. stoljeća Diderot i dAlembert 
su pozvali pristaše prije navedenih mislilaca i stavili se na čelo vojske 
fizičara u napadu na teologe. Stari sistem teologije (ali i feudalizma) za- 
mišljam, kaže Saint-Simon, kao “prostranu građevinu okrunjenu viso- 
kom konstrukcijom kao što zvonik dominira crkvom. Fizičari su počeli 
rušiti zvonik; ali godine 1750. cijeli donji dio staroga sistema bio je još 
netaknut. Taj donji dio nastavale su mase; u taj donji dio sišlo je i sve- 
ćenstvo, te je nastavilo vladati nad svjetinom; pod vodstvom Diderota i 
d'Alemberta fizičari su radili na rušenju toga dijela.??! 

Zato, zaključuje Saint-Simon, enciklopedisti su uspješnije radili na 
rušenju staroga sistema nego na izgradnji novog, te je i Enciklopedija 
ponajprije kritičko djelo. Sada se radi o potrebi novog sistema ideja i 
nove Enciklopedije koji će inaugurirati i novi društveni sistem, u što 
će Saint-Simon uložiti znatan dio svojih teorijskih napora.?? 


sva velika i remek-djela stvorili genijalni pojedinci, koji su, međutim, često bili 
osamljeni i proganjani, pisao je Saint-Simon. U genijalnoga čovjeka osobni je 
interes vrlo velik, ali su mu glavni poticaji ljubav prema ljudskom rodu i nje- 
govu napretku. Zato treba genijalnim ljudima omogućiti da stvaraju i da ne 
vode brigu o sitnim stvarima, niti o vlasti i sličnim interesima i pogledima (vi- 
di Pisma jednog stanovnika Ženeve suvremenicima). 

21 C.H. de Saint-Simon, ibid., str. 102. 

22. Kao što su prije, kaže Saint-Simon, filozofi kritizirali grčki i rimski svijet, na- 
kon 15. stoljeća započeli su s kritikom teološkog i feudalnog svijeta. Da bi taj 
stari svijet u potpunosti razrušili i prevladali, ujedinili su se oko zajedničkoga 
kritičkog djela - Enciklopedije. Objavljivanje Enciklopedije bio je jedan od naj- 
važnijih uzroka koji je djelovao na izbijanje revolucije, koja je bila strašna, ali 
djelotvorna kriza, jer je omogućila da se društvo bolje organizira nego što je 
bilo organizirano u teološkom i feudalnom sistemu. Filozofi su u tome u pot- 

Ocjenjujući razvoj ljudskoga duha, a time i odgovarajućih socijalnih 
institucija, Saint-Simon je načinio važan prijelom i pomak u procjeni 
srednjega vijeka. Znamo da su prosvjetitelji, osim donekle Turgota, u 
svojoj borbi protiv tada već reakcionarnog svećenstva i teologije držali 
cijeli teološki i feudalni srednji vijek mračnim razdobljem evropskog 
društva. Još je u svom radu o gravitaciji Saint-Simon pisao da suvre- 
meni historičari nemaju pravo kada cijelo razdoblje od 9. do 15. stoljeća 
nazivaju stoljećima barbarstva, a zapravo je istina da su upravo u to 
doba bile uspostavljene sve one ustanove koje su evropskom društvu 
dale odlučujuću političku i znanstvenu nadmoć. U svom radu o nekoliko 
filozofskih mišljenja namijenjenih 19. stoljeću podrobnije usporeduje 
antički i srednjovjekovni svijet da bi ustanovio mnoge prednosti ovoga 
drugoga.“ Njegovi su zaključci bili da je kršćanstvo civiliziralo narode 
sjevera, obuzdalo strasti i razularenosti u Italiji, poticalo obrađivanje 
tla, isušivanje močvara, podizanje mostova, bolnica, smanjilo i gotovo 
uništilo ropstvo, širilo prosvjećivanje i organiziralo najbrojnije političko 
društvo koje je ikad postojalo. Ali je jednako tako, kada je sve to zavr- 
šilo, postalo i teret društvu te ga je trebalo odbaciti. Prema tome “teo- 
loški i feudalni sistem koji se oblikovao u srednjem vijeku unaprijedio 
je civilizaciju mnogo više nego politički i religiozni sistem Grka i Rimlja- 
na; on je kao konačni rezultat proizveo djela 15. stoljeća koja su moder- 
ne narode uzdigla beskrajno iznad antičkih naroda. Nakon 15. stolje- 
ća, filozofi su se morali baviti prvenstveno dezorganizacijom teološkog 


punosti uspjeli. Sada, u XIX. stoljeću, zadatak je filozofa drugi. “Filozofi XIX. 
stoljeća moraju se udružiti da bi pokazali na jedan opći i potpun način da su 
industrijski i znanstveni principi jedini koji mogu poslužiti kao osnova druš- 
tvene organizacije u sadašnjem stanju prosvijećenosti i civilizacije... Filozofi 
XVIII. stoljeća su napravili Enciklopediju da bi srušili teološki i feudalni sis- 
tem. Filozofi XIX. stoljeća trebaju također napraviti Enciklopediju da bi kon- 
stituirali industrijski i znanstveni sistem" (C. H. de Saint-Simon, Quelques 
opinions philosophiques a l'usage du XIX siecle, sv. V, str. 104-105). 


23 U prvoj usporedbi Saint-Simon konstatira da je u Grka i Rimljana rob pripa- 
dao izravno gospodaru, a u teološkom i feudalnom poretku rob je bio vezan za 
zemlju te je neizravno pripadao vlasniku zemlje. Druga usporedba pokazuje da 
su u Grka i Rimljana javnim poslovima gotovo isključivo upravljali patriciji, a 
duhovna je vlast bila podređena svjetovnoj. U srednjem vijeku prevladavao je 
utjecaj duhovne vlasti, jer je ona bila opća, a svjetovne su vlasti imale samo 
mjesni utjecaj. Dok su u prvom slučaju duhovnom vlašću upravljali isključivo 
patriciji, u drugom su njome upravljali obično plebejci. Treća usporedba govori 
da je društvo srednjega vijeka bilo brojnije i imalo političku organizaciju koja 
je bila nadmoćnija grčkoj i rimskoj. Zato se i moglo oduprijeti svim napadima 
izvana. Cetvrta usporedba govori u prilog Grka i Rimljana što se tiče filozof- 
skih, znanstvenih i umjetničkih otkrića, ali u prirodnim znanostima, osobito 
fizici i matematici, nisu došli do dubljih razmatranja i rezultata (vidi H. de 
Saint-Simon, Quelques opinions philosophiques a l'usage du XIX siecle, sv. V, 
str. 57-76). 

i feudalnog sistema, jer su otkrića učinjena u toj epohi dala građu pot- 
rebnu da se uspostavi sistem socijalne organizacije mnogo nadmoćniji 
i od onoga koji je bio stvoren u srednjem vijeku. 

Danas, kada su radovi na dezorganizaciji dovoljno poodmakli, a pred- 
rasude tvore samo slabe zapreke stvaranju novih načela, filozofi moraju 
ujediniti svoje snage da bi stvorili društveni sistem primjeren sadaš- 
njem stupnju prosvijećenosti i civilizacije.?“ 

I konačno, treba navesti Saint-Simonova razmatranja o ulozi eko- 
nomskih faktora u razvoju čovječanstva, koja su također razbacana po 
mnogim njegovim djelima. U jednom od njih, osvrćući se na političku 
povijest industrije, drži da svako političko uređenje i svaka institucija, 
da bi bili zaista dobri, moraju ponajprije koristiti društvu, a zatim od- 
govarati trenutnom stanju u kojemu se društvo nalazi; to znači da mo- 
raju odgovarati postojećim shvaćanjima i situaciji. Jednom riječi, mora- 
ju doći u povoljnom historijskom momentu. 

Razvoj industrije čini u neku ruku i razvoj modernog društva. In- 
dustrijska klasa u razdoblju Grka i Rimljana bila je rob vojničke klase. 
U razdoblju osvajanja ratničkih naroda sa sjevera, koji su razorili Rim- 
sko Carstvo, industrijska je klasa još uvijek bila u sličnom položaju, ali 
s izvjesnim važnim razlikama. Kako su se osvajači naselili u selima, in- 
dustrijalci, koji su se naselili u gradovima, više nisu bili podložni izrav- 
noj i stalnoj kontroli vladara. Tako dolazi do poznatog razvoja indus- 
trije (ovdje Saint-Simon misli prvenstveno na obrt, manufakturu, ali i 
trgovinu) i nakraju do njezina oslobođenja. “Koristi koje je, kao što smo 
upravo vidjeli, propast Rimskog Carstva donijela industriji omogućile 
su njezin razvoj i postupno joj donijele slobodu. To oslobađanje jedno 
je od najvažnijih koraka što ih je industrija učinila, i koje je učinila kas- 
nije. To je za nju bila najvažnija stvar, bijaše to početak njezina politič- 
kog nastojanja, koje će se, kako ćemo vidjeti, razviti kasnije. 

Taj važni korak obično se naziva oslobađanjem komuna, i to s pu- 
nim pravom, jer su komuna i industrija isto. Komune su isprva u cije- 
losti činili obrtnici i trgovci u gradovima. To je važna činjenica koju valja 
naglasiti i ne smije se nikada smetnuti s uma, kako bismo shvatili pravo 
značenje onoga što danas razumijevamo pod riječju komuna." 


24 C.H. de Saint-Simon, ibid., str. 83-84. 

25 C.H. deSaint-Simon, Ustavno jačanje političke moći industrije i povećanje bo- 
gatstva Francuske, Izbor iz djela, str. 129-130. U jednom svom pismu biračima 
Saint-Simon je pisao: “Oslobađanjem komuna stvoren je novi stalež vlasnika, 
vlasnika pokretnih bogatstava. Proizvodnja je bila glavno zanimanje novih 
vlasnika. Oni su neprekidno radili na usavršavanju svih grana industrije, oni 
su se zauzeli da pojednostave upravu i učine je ekonomičnijom. Ali oni su do 
sada sve svoje snage utrošili na vođenje privatnih poslova, a ne na javne pos- 

Otada započinje samostalni i historijski presudni razvoj industrije, 
što je “početak jednog novog razdoblja ljudskog roda."** Od tog vreme- 
na zakon jačega, tj. fizička snaga i lukavstvo, nisu više jedini elementi 
koji utječu na stvaranje zakona, jer se počinje voditi računa o općem 
interesu. Preko engleske i francuske revolucije industrijska klasa pos- 
taje sve više svjesna svojih interesa i zadobiva golemo značenje. I sama 
vlada postaje sve više ovisna o industriji zato što mora zadovoljavati 
nove potrebe što ih je razvila industrija, ali jednako tako zbog njezine 
financijske moći. Osim toga industrija se dokopala svega, pa čak i vo- 
đenja rata, jer o ratnoj industriji danas više ovisi ishod ratovanja nego 
o sposobnosti generala. Industrija je u Francuskoj i Engleskoj osvojila 
i financije, sav je porez u njezinim rukama te iz navedenog napretka 
industrije proistječe: 

“1. daje u političkom pogledu industrijska klasa, oduvijek rob, pos- 
tupno podizala i povećavala svoj društveni položaj, i nakraju je ona, da- 
nas, u položaju kad može preuzeti opću vlast, jer Donji dom, imajući 
isključivo pravo izglasavanja poreza, ima, samim tim, veliku društvenu 
moć o kojoj sve ovisi, te da, prema tome, premda politička vlast još nije 
u rukama industrije, Donji dom još nije u svojoj većini, kao što bi tre- 
balo da bude, sastavljen od predstavnika komuna, tj. od industrije; 

2. da u građanskom pogledu stvarna snaga danas leži u industriji i 
da je feudalna klasa, sa svim svojim potrebama, ovisna o industriji.?? 

U svim svojim posljednjim djelima Saint-Simon je posebno naglaša- 
vao ulogu industrije, a zatim ulogu proizvođača za razvoj modernog 


love" (C. H. de Saint-Simon, Prvo pismo biračima okruga Seine, koji su proiz- 
vođači, Izbor iz djela, str. 192). A u svom Katekizmu industrijalaca definira in- 
dustrijalca kao “čovjeka koji radi da bi proizveo ili pribavio članovima društva 
jedno ili više materijalnih sredstva za podmirivanje njihovih potreba ili fizič- 
kih zahtjeva. Industrijalac je zemljoradnik koji sije žito, uzgaja perad i stoku. 
Industrijalci su kolari, kovači, bravari i stolari. Postolari, klobučari, tkalci, 
proizvođači platna, sukna i kašmira takoder su industrijalci. Industrijalci su 
trgovci, otpremnici, mornari na trgovačkim brodovima. Svi industrijalci kao 
cjelina rade da bi svim članovima društva proizveli i pribavili sva materijalna 
sredstva kojima treba da zadovolje svoje potrebe i fizičke zahtjeve; oni sačinja- 
vaju tri velika staleža koji se zovu zemljoradnici, tvorničari i trgovci" (C. H. 
de Saint-Simon, Katekizam industrijalaca, Prvi sveščić, Izbor iz djela, str. 206). 

26 C.H. de Saint-Simon, Ustavno jačanje političke moći industrije i povećanje bo- 
gatstva Francuske, Izbor iz djela, str. 130. 

27 C.H. de Saint-Simon, ibid., str. 131. U istom tekstu je Saint-Simon zaključi- 
vao da “jedina društvena klasa u kojoj se, kako vidimo, povećava ambicija i po- 
litička srčanost, jedina čija ambicija može biti od koristi, čija je srčanost nuž- 
na, jest, općenito, klasa industrijalaca, jer njihovi pojedinačni interesi potpuno 
odgovaraju općem interesu. Ovdje smo postavili stvar industrijalaca, promat- 
rajući je kao stvarno središte i žarište civilizacije" (C. H. de Saint-Simon, ibid., 
str. 137). U tom kontekstu Saint-Simon govori i o djelu A. Smitha koje je, po 

društva. Iako pod pojmom “proizvodači" jednom shvaća samo one koji 
se bave materijalnom proizvodnjom, tvorničare, trgovce, bankare i sve 
radnike, kako sam navodi u Paraboli, pisanoj 1819. godine, nekoliko 
godina poslije pod tim pojmom uvrštava i drugi dio kreativnih slojeva, 
tj. učenjake i umjetnike. U svakom slučaju, u tom razdoblju svoga ži- 
vota Saint-Simonu je sasvim jasno da napredak jedne zemlje, u ovom 
slučaju Francuske, ovisi jedino o znanstvenicima, umjetnicima, proiz- 
vođačima i privrednicima. Tako u svojoj poznatoj Paraboli postavlja pi- 
tanje: što bi bilo da Francuska izgubi iznenada pedeset svojih najboljih 
fizičara, kemičara, matematičara, pjesnika, kipara, glazbenika i najbo- 
ljih književnika. Nadalje, kad bi izgubila pedeset svojih najboljih meha- 
ničara, vojnih graditelja, arhitekata, liječnika, pomoraca, urara, banka- 
ra, dvjesta najboljih trgovaca, šest stotina najboljih ratara i po pedesetak 
najboljih ljudi drugih obrta — što ih sve Saint-Simon i nabraja; a što bi 
bilo kad bi Francuska zadržala sve genijalne ljude koje ima u znanosti, 
umjetnosti, privredi i proizvodnji, a odjednom izgubila razne vojvode i 
vojvotkinje, krunske velmože i ministre, sve državne savjetnike, mar- 
šale, kardinale, nadbiskupe, biskupe, generalne vikare i kanonike itd.? 

U prvom slučaju, piše Saint-Simon, naš bi narod postao tijelo bez 
duše, zaostao bi za narodima s kojima se danas natječe i trebao bi naj- 
manje čitav jedan naraštaj da se ta nesreća ispravi. U drugom slučaju 
Saint-Simon zaključuje, gotovo ironično, da bi ta “neprilika zacijelo ras- 
tužila Francuze, jer su dobra srca pa ne bi mogli ravnodušno promat- 
rati kako iznenada nestaje toliko njihovih zemljaka." Ali taj gubitak 
od tridesetak hiljada osoba, za koje se inače misli da su najvažniji u 
državi, ne bi bio nikakav veliki gubitak ni političko zlo za državu. Fran- 
cuska može samo onda napredovati “ako napreduju znanost, umjet- 
nost, privreda i proizvodnja". 

Prema tome, u sadašnjemu prijelaznom razdoblju, kako piše Saint- 
Simon u Katekizmu industrijalaca, već pri kraju svoga života, indus- 
trijski stalež dobiva sve više na značenju, te će na kraju postati i naj- 
važniji stalež. I sasvim je logično i razumno da su ljudi uvijek težili 
uspostavljanju društvenog poretka u kojemu će stalež koji se bavi ko- 
risnim radom biti i najpoštovaniji. Rad je izvor svih vrlina, najkorisniji 


njemu, “najžešća, najizravnija, najpotpunija kritika koja je ikad bila uperena 
protiv fedudalnog sistema" (ibid., str. 132), i da je jedini način prosperiteta i 
bogaćenja — proizvodnja. A u vezi sa Sayovom raspravom o političkoj ekono- 
miji, Saint-Simon zaključuje da treba shvatiti značenje što ga politička ekono- 
mija ima za industriju, iako je ta znanost još uvijek najmanje razvijena i raši- 
rena. 

28 C:H. de Saint-Simon, Parabola, Izbor iz djela, str. 146. 


29 C:H. de Saint-Simon, ibid., str. 146. 

rad ima najveći ugled te sve upućuje na to da će industrijski stalež odig- 
rati glavnu ulogu u društvu. “Općim interesima društva, i fizičkim 1 
duhovnim, moraju upravljati ljudi kojih sposobnosti imaju najopćeni- 
tiju i najpraktičniju korist.?"*% A u svom Industrijskom sistemu pisao je 
da već šest godina radi na tome da dokaže učenjacima i industrijalcima 
kako društvo pokazuje očitu sklonost da se organizira na način najpo- 
godniji za razvoj znanosti i industrije; da zbog toga duhovnu vlast treba 
povjeriti znanstvenicima, svjetovnu vlast industrijalcima; “Duhovna 
vlast mora biti povjerena pozitivnim učenjacima i ujedinjenim umjet- 
nicima; a zemljoradnici i tvorničari, ujedinjeni s trgovcima, moraju pr- 
venstveno biti zaduženi upravljanjem svjetovnom vlasti."*! Duhovna se 
vlast treba organizirati u dvije akademije: jedna će se baviti stvaranjem 
dobrog kodeksa interesa, a to je već postojeća Akademija prirodnih zna- 
nosti kojoj bi trebalo dodati i razred stručnjaka za političku ekonomiju. 
Druga bi se akademija trebala baviti usavršavanjem naših sposobnosti 
imaginacije i osjećanja. I jednoj i drugoj treba dodati razred pravnika, 
jer su društvu potrebna čvrsta pravila rada i ponašanja. Obje će akade- 
mije imenovati članove koji će tvoriti filozofsku akademiju, a ta vrhovna 
akademija bit će zadužena da najprije uspostavi, a zatim i usavrši opće 
učenje koje će poslužiti kao temelj javnom obrazovanju. 

Da bi društvo, dakle, postiglo sreću, mora se osloniti na svoje radne 
slojeve, a to su znanstvenici, umjetnici, obrtnici i industrijalci. “Ljudi, 
naime, mogu biti sretni samo onda ako su zadovoljene njihove tjelesne 
i moralne potrebe, a upravo je zadovoljavanje tih potreba jedina i više- 
manje izravna svrha znanosti, umjetnosti, obrta i industrije. Svi radovi 
zaista korisni za društvo razvijaju se samo na ta tri područja; izvan 
toga postoje samo paraziti i ljudi častohlepni da vladaju. U svemu što 
se dosad poduzelo, u svemu što se sada može poduzeti za buduću sreću 
čovječanstva, uvijek je bilo i bit će korisno za poboljšanje njegove sud- 
bine samo ono što izravno, odnosno neizravno, unapređuje primjenu, 
širenje i usavršavanje spoznaja u području znanosti, umjetnosti, obrta 
i industrije. Ne može se dovoljno puta ponoviti da je korisna samo ona 
ljudska djelatnost koju čovjek obavlja prema stvarima. Djelatnost čov- 
jeka prema čovjeku uvijek je, sama po sebi, štetna za vrstu, jer je uz- 
rok dvostrukom razaranju snaga. Ta djelatnost postaje korisnom samo 
onda ako je sporedna i ako pomaže da se snažnije utječe na prirodu.?5 


30 C.H. de Saint-Simon, Katekizam industrijalaca, Izbor iz djela, str. 226. 


31 C.H. de Saint-Simon, Travaux philosophiques, scientifiques et poetiques, avant 
pour objet de faciliter la reorganisation de la Societe Europeenne, sv. VI, str. 473. 


32 Vidi C. H. de Saint-Simon, De l'organisation sociale, sv. V, str. 164-166. 
33. C.H. de Saint-Simon, Dvije karavane, Izbor iz djela, str. 150. 

U ovom tekstu Saint-Simon izriče onu važnu misao, koja će biti i mi- 
sao vodilja većeg dijela socijalističkih mislilaca nakon njega, da buduće 
socijalističko društvo mora ostvariti upravljanje stvarima, a ne ljudima, 
što implicira koncepciju o odumiranju države kao političke sile i uspos- 
tavljanje integralne samouprave društva. Druga misao, koja se više puta 
može naći u njegovim spisima, jest problem potreba, moralnih i tjeles- 
nih, koje svako društvo mora zadovoljavati da bi postojalo. I u ovoj prob- 
lematici ogleda se Saint-Simonova dijalektičnost, tj. historijski pristup 
u rješavanju toga značajnog problema čovjekove historijske egzistencije. 
On vrlo jasno uočava da su i ljudske potrebe uvijek historijski dane, tj. 
da nema apstraktnih i vječnih potreba prema kojima bismo izgrađivali 
neko savršeno društvo nego one historijski nastaju da bi isto tako pos- 
tale prepreke koje se moraju u daljnjem procesu prevladati. U svojoj 
Socijalnoj fiziologiji, koja je u neku ruku i njegova sociologija, pisao je 
da se prema fiziološkim zapažanjima moglo zaključiti da su društva, kao 
i individuumi, “podvrgnuti dvjema moralnim silama koje su jednakog 
intenziteta i koje djeluju naizmjenično: jedna je snaga navike, a druga 
ona koja proizlazi iz želje da se dožive novi osjećaji. Nakon izvjesnog 
vremena, navike postaju nužno loše, jer su one bile stečene u jednoj 
situaciji koja više ne odgovara potrebama društva. Tada se potreba za 
novim stvarima počinje osjećati; i ta potreba, koja sačinjava stvarno re- 
volucionarno stanje, nužno traje sve dok se epoha ili društvo ne rekon- 
struira na način koji odgovara njegovoj civilizaciji." 

Bit je moderne epohe prevladavanje feudalne i teološke epohe, što 
Je ujedno i smisao revolucionarnih promjena u Engleskoj i Francuskoj. 
Osnovne su snage modernog razvoja sada industrijalci, znanstvenici i 
umjetnici, koje on sve zajedno naziva proizvođačima. “Proizvođači, to 
jest učenjaci i umjetnici s jedne strane, zemljoradnici, tvorničari i trgov- 
ci s druge, koji čine istinsko tijelo nacije, nisu još uopće započeli s poli- 
tičkom djelatnošću, a njihova intervencija međutim jedina može saču- 
vati Kralja i Naciju od nesreća koje im prijete.?"* Saint-Simon, dakle, 
anticipira ne samo razvoj 19. stoljeća, nego i našeg stoljeća, uviđajući 
da je “proizvodnja u sferi ekonomije (industrija i poljoprivreda) i u sferi 
znanosti i umjetnosti stvarna osnova modernog razvoja civilizacije. S 
druge se strane njegov utopizam ogleda u tome što je mislio da se ta 
nova reorganizacija društva može provesti s jedne strane suradnjom 
klasa, a s druge povezivanjem i suradnjom proizvođača i kralja. Saint- 
Simon je mislio da se u novim historijskim okolnostima može ponoviti 
onaj savez koji je za Francusku bio karakterističan u razdoblju stvara- 


34. C.H. de Saint-Simon, De la physiologie sociale, sv. V, str. 195. 
35 C.H. de Saint-Simon, Des Bourbons et des Stuarts, sv. VI, str. 525. 

nja apsolutističke monarhije, kada su francuski kraljevi, oslanjajući se 
na razvijenije dijelove trećega staleža, lomili feudalni partikularizam i 
stvarali jedinstvenu centraliziranu naciju. Industrijalci su za Saint- 
Simona prijatelji reda, a ne anarhije, i oni nisu u biti protiv monarhije, 
ako im ona omogućava ustavna prava u pogledu slobodnog razvoja trgo- 
vine i industrije. Kralj treba povjeriti vođenje ekonomskih poslova in- 
dustrijalcima, a prosvjetnih i kulturnih poslova znanstvenicima i um- 
jetnicima. Tako bi se mirnim putem definitivno preobrazilo društvo, 
dokinuo feudalizam i vlast parazitskog plemstva, pravnika, rentijera i 
vojnika. To se treba postići uvjeravanjem, a ne silom. Filantropi će pre- 
poručivati kraljevima da im je kao kršćanima dužnost, kao i interes odr- 
žavanja njihovih nasljednih prava, da pozitivnim učenjacima povjere 
upravljanje javnom nastavom, kao i rad na usavršavanju teorija, a in- 
dustrijalcima najvičnijima upravi brigu upravljanja svjetovnim poslovi- 
ma." Tom mjerom bi, piše Saint-Simon na drugom mjestu, kralj dao 
industrijalcima visoki položaj i oni bi upravljali sudbinom naroda. “On 
bi proveo veliku reformu, radikalan obrat društvenog uređenja koji 
zahtijeva napredak civilizacije, kako bi se potpuno uništio feudalni sis- 
tem, a potpuno uspostavio industrijski. Industrijalci bi zadobili najveći 
ugled i najveću vlast, dok bi plemstvo, vojska, pravnici, rentijeri i javni 
službenici imali tek drugorazredno značenje i obavljali bi samo spored- 
ne dužnosti.?*“ To je ujedno put za stvaranje najbolje društvene orga- 
nizacije u modernim uvjetima razvoja civilizacije. 

Pri kraju života je tu svoju novu organizaciju društva, temeljenu na 
znanosti, umjetnosti, industriji i novom moralu zasnovanom na kršćan- 
skom principu da se ljudi moraju odnositi jedni prema drugima kao 
braća i da moraju nastojati popraviti moralni i fizički položaj najbroj- 
nije klase, ili, kako je znao pisati, sudbinu najsiromašnije klase, naz- 
vao novo kršćanstvo. Oštro kritizirajući obje glavne struje u kršćanstvu, 
katolicizam i protestantizam, da su iznevjerili prvobitne interese i zah- 


386 C. H. de Saint-Simon, Adresse aux philanthropes, Du systeme industriel, str. 
123. 


37 C.H. de Saint-Simon, Katekizam industrijalaca, Izbor iz djela, str. 224. 


38 Sta je najbolja društvena organizacija, Saint-Simon je to zacrtao u svom radu 
o filozofskim mišljenjima namijenjenim 19. stoljeću. Tu je pisao da je najbolja 
društvena organizacija ona “koja omogućuje najsretniji život ljudima koji čine 
većinu u društvu", nadalje to je ona u kojoj ljudi s najvećim zaslugama mogu 
najlakše “doći na prvo mjesto, bez obzira na položaj koji su imali slučajnošću 
rođenja"; nadalje, to je ono koje u istom društvu" “sjedinjuje najbrojniju po- 
pulaciju i daje joj najviše sredstava da se odupre strancu"; napokon, to je ona 
organizacija u kojoj su rezultat radova koje ona potpomaže “najvažnija otkri- 
ća i najveći napredak u civilizaciji i u prosvijećenosti". (C. H. de Saint-Simon, 
Quelques opinions philosophiques a l'usage du XIX siecle, sv. V, str. 56.) 

tjeve kršćanstva, držao je da “opći cilj koji morate prikazati ljudima u 
njihovim radovima jest poboljšanje moralne i fizičke egzistencije naj- 
brojnije klase, i vi morate stvoriti jedan sklop socijalne organizacije koji 
je sposoban da još više potpomaže tu vrstu poslova i osigura prednost 
nad svim drugim poslovima, bez obzira na to koliko oni mogu biti važni. 

Da bi se što je moguće brže poboljšao položaj najsiromašnije klase, 
najpovoljnija bi prilika bila ona gdje bi postojala velika količina poslova 
da ih se izvrši i gdje bi ti radovi zahtijevali najveći razvoj ljudske inteli- 
gencije. Vi možete stvoriti te okolnosti; sada kada je dimenzija našega 
planeta poznata, nastojte da znanstvenici, umjetnici i industrijalci sa- 
čine jedan opći plan radova koje valja obaviti kako bi teritorijalni pos- 
jed ljudskog roda postao na svaki način što plodnijim i što ugodnijim 
za stanovanje.??? 

Za postizanje cilja, kao i mira u Evropi i u svijetu, potrebno je po- 
najprije da se ujedine Francuska i Engleska, dvije najrazvijenije zemlje 
i nacije, koje su dotad razdirali suprotni interesi. Na toj osnovi bi došlo 
i do ujedinjenja Evrope, s vrhovnim i zajedničkim evropskim parlamen- 
tom. Tako bi Evropa imala “najbolju moguću organizaciju, ako bi sve 
nacije koje ona obuhvaća, s obzirom na to što u svakoj vlada parlament, 
priznavale vrhovnu vlast jednog općeg parlamenta koji bi bio iznad svih 
nacionalnih vlada i imao moć da presuđuje u njihovim sporovima." 

Nije nam potrebno ulaziti u detalje Saint-Simonovih vizija o ujedinje- 
nju Evrope, nego možemo samo zaključiti da je i tim svojim vizijama 
Saint-Simon više naš suvremenik od većine drugih mislilaca 19. stoljeća. 

Saint-Simon je imao, kao i njegovi prethodnici prosvjetitelji, veliko 
povjerenje u ljudski razum i kreativne mogućnosti čovjeka. One su za 


39 C.H. de Saint-Simon, Nouveau christianisme, sv. III, str. 152. U istom djelu 
Saint-Simon je pisao da je “Novo kršćanstvo pozvano da omogući trijumf prin- 
cipa općeg morala u borbi koja postoji između tih principa i domišljanja koja 
imaju za cilj postizanje posebne koristi na štetu općeg dobra; ta je pomlađena 
religija pozvana da svim narodima omogući permanentni mir, povezujući ih 
protiv nacije koja bi htjela svoje posebne interese ostvariti na račun općeg dob- 
ra ljudskog roda, i ujedinjujući ih protiv svake vlade koja je toliko antikršćan- 
ska da žrtvuje nacionalne interese radi privatnih interesa vladajućih; ona je 
pozvana da poveže znanstvenike, umjetnike i industrijalce i da ih postavi za 
generalne upravljače ljudskog roda, kao i posebnih interesa svakog naroda koji 
ga čine; ona je pozvana da postavi lijepe umjetnosti, znanosti opažanja i indus- 
triju na čelo posvećenih znanja, dok su katolici ta znanja svrstali među profa- 
ne spoznaje; ona je napokon pozvana da izreče anatemu nad teologijom, i da 
proglasi bezbožničkom svaku doktrinu koja bi ljude učila da ima i drugih na- 
čina da se postigne vječni život osim svesrdnog rada na poboljšanju egzisten- 
cije svojih bližnjih" (C. H. de Saint-Simon, Nouveau christianisme, sv. III, str. 
163-164). 


40. C.H. de Saint-Simon, De la reorganisation de la Societe Europeenne, sv. 1, str. 
197. 

njega bile jamstvo da će čovjek uspjeti organizirati društvo zasnovano 
na humanim načelima solidarnosti i mira. Granica tog razvoja ovisna 
je samo o trajanju našega planeta. “Ovisnost ljudskog Roda o planetu 
koji nastanjuje, čije je trajanje nužno ograničeno, okončat će razvitak 
njegove inteligencije.?*! Tome i danas nemamo što dodati! 

Saint-Simon je, kako vidimo, bio zaista veliki “sijač ideja", kako ga 
se već znalo okarakterizirati. Rijetke su ličnosti prošloga stoljeća koje su 
imale tako genijalnu širinu pogleda i pronicljivost. I za našu problema- 
tiku Saint-Simon je bio nezaobilazna ličnost. Shvatiti historiju i njezin 
razvoj u totalitetu, ne zapostavljajući ni idejne, ni moralne, ni materi- 
jalne momente za razumijevanje tog razvoja, bilo je veliko 1 značajno 
misaono dostignuće. Jednako tako shvaćajući historijske pojave u njiho- 
vu konkretnom povijesnom kontekstu, Saint-Simon je bio ijedan od za- 
četnika povijesnog mišljenja koje tek poslije u Marxa dobiva svoj puniji 
i razvijeniji oblik. Taj historijski način mišljenja i razumijevanja razvoja 
historije očitovao se u Saint-Simona, kako smo vidjeli, u mnogim proc- 
jenama koje su se razlikovale od gotovo svih dotadašnjih. Ne samo da 
je dao novu interpretaciju srednjega vijeka, nego je isto tako i razdoblje 
ropstva historijski shvatio kao progresivnu epohu čovjekova razvoja. I 
ona je, kao i svaka druga, za Saint-Simona imala svoje historijske gra- 
nice, kada je došla u sukob s novim procesima, novim društvenim pot- 
rebama i shvaćanjima. I ulogu klasa i klasne borbe u razvoju civilizacije 
jasnije je sagledavao od svojih prethodnika. 

Jednom riječi, Saint-Simon je pripadao onim rijetkim misliocima i 
njegova i kasnijeg razdoblja koji je tako duboko shvatio dijalektiku his- 
torije, ne kao dijalektički razvoj duha nego čovjekova svestranog stva- 
ralaštva. 

Mnogim svojim analizama strukture društva različitih razdoblja, 
odnosa klasa i političke vlasti, preobrazbe strukture vlasništva, bez 
promjene koje nema za Saint-Simona niti promjene društvenog poretka, 
problematike revolucija, itd., Saint-Simon je i jedan od modernih osni- 
vača sociologije. U tom pogledu, kao i u cjelokupnoj ocjeni Saint-Simo- 
nova stvaralaštva, mnogo su bili bliže istini E. Durkheim, M. Leroy i 
G. Gurvitch nego L. Brunschwicg i H. Gouhier, koji su podcjenjivali 
Saint-Simonovu stvaralačku misao. 

Postoje i različite ocjene njegovih socijalnih vizija o preobrazbi i ure- 
đenju evropskog društva, koje bi zatim dalo pečat svim ostalim manje 
razvijenim društvima. Sigurno je da se njegova koncepcija koju smo iz- 
nijeli u vezi s vladavinom industrijalaca, znanstvenika i umjetnika ne 
može okarakterizirati socijalizmom, u nešto kasnijem određenju toga 


41 C.H. de Saint-Simon, Travail sur la gravitation universelle, sv. V, str. 272-273. 

pojma. Saint-Simon još uvijek ostaje pri kategoriji i krupnoga privat- 
nog vlasništva, a njegova utopija je što misli da je moguća suradnja i 
solidarnost klasa u modernom društvu i što taj razvoj u mnogome ovisi 
o pojedinim vladarima i njihovoj spoznaji o nužnosti takva društvenog 
preobražaja. Ali, s druge strane, svojim naglašavanjem, osobito u pos- 
ljednjem razdoblju svoga života, da cjelokupni razvoj i društveni preob- 
ražaj mora biti u interesu najbrojnije i najsiromašnije klase u društvu, 
da je neposredni cilj modernog razvoja uklanjanje razmirica među na- 
rodima i uspostavljanje trajnog mira kao bitnog preduvjeta daljnjeg 
razvoja čovječanstva, razvoja industrije, znanosti i umjetnosti kao bit- 
ne ljudske proizvodnje i smisla historijskog postojanja — svim tim mis- 
lima Saint-Simon je neposredno djelovao na socijalističku misao svojega 
vremena. Saint-Simonovi najistaknutiji učenici su socijalističke konzek- 
vencije iz njegova učenja povukli već u prvim predavanjima o njegovu 
učenju. 


Saint-simonisti 


Saint-Simon je svojom širinom duha, lucidnošću i mnoštvom origi- 
nalnih ideja i zapažanja veoma sugestivno i poticajno djelovao na mno- 
ge pojedince koji su s njim saobraćali. Kao tajnike je imao i tako velike 
ličnosti kao što su bili A. Thierry i A. Comte, a oduševljeni nastavljači 
njegovih ideja bili su također veoma talentirani i sposobni pojedinci kao 
što su bili ponajprije B. P Enfantin (1796-1864) i S. A. Bazard (1791- 
1832). Među viđenije sljedbenike treba još spomenuti H. Carnota, P Le- 
rouxa, Ph. J. B. Bucheza, C. Pecquera, M. Chevaliera, L. Hamona, Four- 
nela, Ch. Duveyriera, J. Reymonda, E. Chartona, O. Rodriguesa i dr. 
Zadojeni Saint-Simonovom idejom “novoga kršćanstva", koje je podra- 
zumijevalo solidarnost i ljubav među ljudima, a ne iskorištavanje i ne- 
prijateljstvo, saint-simonisti, osobito pod utjecajem Enfantina, osnivaju 
tu novu vjersku organizaciju na čijem čelu su “očevi", a sljedbenici “si- 
novi". Vodstvo te nove organizacije zadužilo je Bazarda da javno iznese 
njihovo učenje, a osnivaju i časopis “Le Producteur?" koji je izlazio od 
1825. do listopada 1826. 

Njihovi sastanci održavali su se u 12 rue Taranne, a prva je seansa 
održana 17. XII. 1828. Svako predavanje, a najvažnija su bila Bazardo- 
va, prethodno su raspravili, a dva sveska tih predavanja, koja su bila 
objavljena 1829. i 1830, sačinjena su na temelju Carnotovih, Fournelo- 
vih i Duveyrierovih bilježaka. Prvi svezak poznate i veoma utjecajne 
publikacije Doctrine de Saint-Simon, Exposition, Premiere annće 1829, 
redigirali su Bazard i Enfantin, a drugi svezak 1830. Bazard i Carnot. 


347 


FILOZOFIJA HISTORIJE 


Kako je u zajednici rastao utjecaj mistično-religioznog Enfantina, do- 
lazi ubrzo do raskida između njega i Bazarda, glavnih ličnosti cijeloga 
kruga. Bazard se povlači na selo, gdje ubrzo umire (1832), a Enfantin 
se 1831. s četrdesetoricom vjernika povlači u Mćnilmontant, gdje žive 
samostanskim životom. Kupuju list “Globe", koji postaje i njihov glavni 
časopis, ali, nakon osude Enfantina, Duveyriera i Chevaliera na godinu 
dana tamnice zbog “protuzakonitog udruživanja", zajednica se raspala. 

Veliki broj saint-simonista pokazao je veliki praktički smisao. Enfan- 
tin se nakon rasula zajednice bavi krupnim ekonomskim zahvatima u 
izgradnji francuskih željeznica, osniva i društvo za prokopavanje Sues- 
kog kanala; M. Chevalier je postao veliki pobornik slobodne trgovine i 
sudjeluje u stvaranju važnoga trgovačkog sporazuma s Engleskom; H. 
Carnot se posvetio politici, a braća Pćrier osnivaju 1863. Credit Mobi- 
lier, jednu od najvećih financijskih ustanova. 

Krug učenika i nastavljača Saint-Simonovih ideja 1 učenja ne bismo 
morali posebno navoditi u pregledu koncepcija o filozofiji historije da 
su oni samo interpretirali i sistematizirali ideje svoga učitelja. Među- 
tim, oni su, kako ćemo vidjeti, na tragu Saint-Simonovih razmišljanja 
dali i neka originalna shvaćanja koja zaslužuju pažnju. U tom je pogledu 
osobito prva knjiga Doktrine Saint-Simona bitna za našu problemati- 
ku, a ona je, jednako tako, s obzirom na neke ideje, imala znatan odjek 
u kasnijoj socijalističkoj literaturi i pokretu. 

Sasvim je razumljivo da su Saint-Simonovi sljedbenici imali ne samo 
veoma visoko mišljenje o svom učitelju nego su držali da je Saint-Simon 
otkrio zakone razvoja društva, a time i otvorio perspektive socijalne 
transformacije prema pravednijemu i humanijem društvu. Saint-Simo- 
novo učenje se, po njihovu mišljenju, ne sastoji u tome da konzervira 
ono što postoji ili da ga samo površno modificira, nego da “duboko, ra- 
dikalno izmijeni sistem osjećanja, ideja i interesa."*? A ipak ne želi to 
postići kaotičnim i nasilnim promjenama koje uvijek imaju za rezultat 
destrukciju. Ta doktrina zastupa stajalište da usmjeravanje ljudi mora 
biti provedeno na temelju uvjeravanja, jer je njezin cilj da konstruira, 
a ne da destruira. 

Danas je situacija u velikoj mjeri drukčija od nekadašnje. Čovječan- 
stvo zna da je prošlo kroz progresivne evolucije, ono poznaje njihovu pri- 
rodu i domašaj i poznaje zakone tih kriza. Poznavajući sve to, mi danas 
možemo pripremiti budućnost polaganim i sukcesivnim promjenama 
sadašnjice. Tako, “kada mi signaliziramo buduću promjenu u socijal- 
noj organizaciji, kada mi najavljujemo, na primjer, da se sadašnja kon- 


42. Doctrine de Saint-Simon. Exposition, Premiere annee, 1829. Pariz, 1924, str. 
278. 

stitucija vlasništva mora zamijeniti jednom potpuno novom konstitu- 
cijom, mi mislimo reći i pokazati da prijelaz jedne u drugu neće biti, ne 
može biti nagao i nasilan, nego miran i postupan, jer on može biti shva- 
ćen i pripremljen samo simultanom aktivnošću imaginacije i dokaziva- 
nja, entuzijazma i rasuđivanja; jer on može biti ostvaren samo od ljudi 
koji su u najvišem stupnju nadahnuti miroljubivim osjećanjima, i koji 
vole silu kad ona proizvodi, kada daje život, i puštajući prošlosti silu 
koja razara, koja donosi smrt."* Zato oni i koncipiraju historiju, soci- 
jalne znanosti i filozofiju kako sami navode, ne u historijski indiferen- 
tnom duhu (kasniji pozitivizam), koji se već tada rađa u znanosti i filo- 
zofiji, pri čemu intelektualci skidaju odgovornost za sve vrste nasilja u 
historiji, nego u humanistički angažiranom smislu. One moraju “pouz- 
dano otkrivati čovječanstvu njegovu budućnost, opravdati je prošlim 
razvojem, pokazati mu već postignute napretke, kao i one koji mu os- 
taju da ih izvrši, napokon da ga oduševe za taj plemeniti cilj njegovih 
djela, za tu veliku nagradu za njegove napore, za tu ugodnu naknadu 
njegovih dugih patnji.?*“ 

Cjelokupna se ljudska aktivnost može promatrati u tri osnovna ob- 
lika: jedan je područje osjećaja, drugi područje inteligencije, treći ma- 
terijalna djelatnost. Prva djelatnost obuhvaća “sve činjenice ljudskih 
osjećaja, predstavljenih od ljudi koji su, živo nadahnuti njima, znali da 
ih prenesu masama; druga se sastoji iz pojmova stalnog progresa zna- 
nosti, koji tako ukazuje na razvoj ljudskog duha; treća napokon, koju 
mi označavamo riječima: materijalna djelatnost, predstavljena je u proš- 
losti dvostrukim djelovanjem rata i industrije, u budućnosti samom in- 
dustrijom, jer će eksploatacija čovjeka od čovjeka biti zamijenjena har- 
moničnim djelovanjem ljudi na prirodu." 

Prema tome, da bismo razumjeli čovječanstvo, historiju, a to znači i 
samog čovjeka, treba proučavati njegove osjećaje, njegova razmišljanja 
i njegova djela. U svojim predavanjima osobitu pozornost bili su posve- 
tili prikazu znanstvenoga i industrijskog razvoja dosadašnjih društava, 
a progres osjećaja izrazili su uglavnom kao “smanjivanje eksploatacije 
čovjeka od čovjeka i snaženje duha asocijacije." 


43  Doctrine de Saint-Simon, str. 280-281. 
44. Doctrine de Saint-Simon, str. 89. 


45  Doctrine de Saint-Simon, str. 161-162. Ovdje se prema istraživanjima C. Boug- 
Ića i E. Halevyja, koji su pripremili ovo pariško izdanje iz 1924, prvi put u li- 
teraturi javlja formulacija “eksploatacija čovjeka od čovjeka". Nešto se slično 
može naći u Enfantinovim člancima u “Le Producteuru'", npr. u formulacija- 
ma “eksploatacija čovjeka od čovjeku" prvi se put, prema njihovu mišljenju, 
javlja u Doktrini Saint-Simona. Vidi bilješku 104. u spomenutom izdanju, ko- 
jim se i ja ovom prilikom služim. 

46  Doctrine de Saint-Simon, str. 425. 

Svim tim mislima saint-simonisti su još uvijek samo slijedili razmiš- 
ljanja i shvaćanja svoga učitelja. Ali već u prvom predavanju Bazard 
izlaže koncepciju slijeda društvenih epoha koja u tom obliku dotad nije 
bila iznesena. Iako su i u tome mogli naći u Saint-Simona određena 
shvaćanja o vojnim i industrijskim društvima, saint-simonisti mnogo 
određenije postavljaju tezu o organskim i kritičkim razdobljima u raz- 
voju čovječanstva. Organske epohe označuju jedinstvo “među članovima 
asocijacije sve više prostrane, to znači određujući kombinaciju njihovih 
napora prema zajedničkom cilju; druge naprotiv, pune nereda, rušeći 
stare socijalne odnose, i težeći nakraju posvuda prema egoizmu.?“" 

Saint-simonisti nisu, međutim, držali da je kritičko razdoblje, zbog 
svojih destruktivnih osobina, nazadak. Naprotiv, ta razdoblja su, kako 
su i sami pisali, bila nužna i neophodna, jer su, rušeći stare odnose, omo- 
gućavala stvaranje novih i boljih. 

U svakom razdoblju historije, kada su glavni socijalni problemi rije- 
šeni — riječ je o organskoj epohi; svaki put kada su problemi ostali neri- 
ješeni - imamo kritičku epohu. U organskim epohama cilj socijalne ak- 
tivnosti je jasno određen i svi su napori posvećeni ostvarenju toga cilja, 
prema kojeme su ljudi stalno usmjeravani preko odgoja i zakonodav- 
stva, tokom cijeloga svoga života. Opći odnosi su fiksirani, a jednako 
tako prema njima i individualni. Ciljevi koje treba postići svima su jasni 
i sviih i emotivno prihvaćaju. Vlada legitimitet, suverenitet i autoritet, 
a u socijalnim odnosima harmonija. Može se reći da su u izvjesnom smis- 
lu organske epohe religiozne epohe. 

Kritičke epohe dijametralno su suprotne. Aktivitet je bitno usmje- 
ren na destrukciju, posvuda se manifestira anarhija i svatko je preoku- 
piran time da prisvoji nešto od ostataka zgrade koja se raspada. Cilj so- 
cijalne aktivnosti ne postoji, nesigurnost u općim odnosima prelazi i na 
privatne odnose; legitimitet vlasti je osporavan, vladari i podanici su u 
sukobu kao što su u sukobu opći i posebni interesi. Egoizam napokon 
slijedi privrženost, kao što i ateizam pobožnost. Čovjek prelazi od vjere 
na sumnju, od sumnje na nevjerovanje i čak negaciju stare vjere, jer je 
ta sama negacija jedna nova vjera. On vjeruje u fatalnost, kao što je pri- 
je vjerovao u providnost; on voli pjesmu nereda, kao što je prije oboža- 
vao harmoniju. 

Ukratko rečeno, “specifične karakteristike organskih epoha su je- 
dinstvo, harmonija na svim područjima ljudske djelatnosti; dok ono što 
označava kritičke epohe jest anarhija, zbrka, nered u svim pravcima. 
U prvima, ukupnost općih ideja imala je, dosad, ime religija; u drugi- 


47. Doctrine de Saint-Simon, str. 161. 
48 Vidi Doctrine de Saint-Simon, str. 193-199. 

ma, one su postojale pod imenom filozofija, izraz koji, u tom smislu, 
ima samo značenje destrukcije s obzirom na stara vjerovanja. ?? 

Svaka od tih glavnih etapa obuhvaća po dva razdoblja historije. Jed- 
no organsko razdoblje je prethodilo onom razdoblju grčke historije koje 
nazivamo filozofskom epohom, a mi je preciznije nazivamo kritičkom 
epohom. Poslije nastaje nova doktrina koja postaje dominantnom na ci- 
jelom Zapadu. Konstitucija Crkve započinje novu organsku epohu koja 
traje do 15. stoljeća, kada su reformatori dali prve poticaje novoj kri- 
tičkoj epohi koja traje do naših dana. 

Jednako tako i kritička epoha ima svoja dva različita perioda. Za vri- 
jeme prvog, u staroj Grčkoj, na djelu je kolektivna akcija koja teži des- 
trukciji etabliranog poretka. Akumulirana mržnja napokon izbija svom 
snagom i nakraju od starih institucija i poretka ostaju samo ruine, koje 
svjedoče da je tu jednom postojalo harmonično društvo. 

Drugo razdoblje kritičke epohe obuhvaća interval koji dijeli destruk- 
ciju starog poretka od izgradnje novog. U tom razdoblju anarhija pres- 
taje biti nasilna, ali postaje dublja: razlike između osjećaja, rasudiva- 
nja i djelovanja su potpune. Mi se danas nalazimo upravo na zalasku 
jedne kritičke epohe s velikim nadama i mogućnostima za izgradnju 
nove organske asocijacije čovječanstva. Kritička epoha, koja je započela 
prije tri stoljeća, obavila je svoje djelo i historijski zadatak: destrukciju 
starog poretka i socijalnog i intelektualnog. Danas čovječanstvo korača 
prema svom definitivnom stadiju u kojemu će progres biti stalan i bez 
kriza; idemo prema svijetu u kojem religija i filozofija, kult i umjetnost, 
dogma i znanost neće biti odvojeni; u kojem dužnost i interes, teorija i 
praksa neće biti u sukobu, nego će voditi istom cilju - moralnom pre- 
porodu čovjeka.5% 

Sva ta razdoblja ujedno nam pokazuju da je historija bila bitno kon- 
stituirana dvama općim zakonima: antagonizmom i asocijacijom. Što 
više idemo u prošlost, sfera asocijacije je uža. Najuži krug asocijacije je 
obitelj, a i danas ima zajednica koje nemaju više razine organizacije. 
Prvi progres u razvoju asocijacije je ujedinjavanje više obitelji i stvara- 
nje gradova; drugi je ujedinjavanje više gradova u naciju i napokon više 
nacija u federaciju. Ali među svima njima postojali su i antagonizmi te 
bismo mogli kazati da u prošlosti zapravo i nije bilo istinske asocijaci- 
je, nego samo takve koja je bila u opoziciji prema nekoj drugoj. Upravo 
se zbog toga cijela prošlost može promatrati, u odnosu na budućnost, 
kao razdoblje sistematskog rata.?! 


49 Doctrine de Saint-Simon, str. 199. 
50  Doctrine de Saint-Simon, str. 199-201. 
51 Doctrine de Saint-Simon, str. 206-211. 

To ne znači, kažu saint-simonisti, da mi zato optužujemo prošle ge- 
neracije. Razdoblja kroz koja su prošle te generacije bila su nužne etape 
progresivne evolucije čovječanstva. Međutim, usprkos svim tim anta- 
gonizmima, “princip asocijacije bio je uvijek jači od principa antago- 
nizma; on je sve više prevladavao, a i sami impulsi ovog drugog principa 
poslužili su samo da u potpunosti osiguraju trijumf asocijacije." 

Ako s jedne strane promatramo antagonističke odnose, carstvo fizič- 
ke sile njihovo je prvo obilježje, a zatim eksploatacija čovjeka od čovjeka 
kao posljedica toga prvog fenomena. Ti antagonizmi, kao i eksploatacija 
čovjeka od čovjeka, odvijali su se u različitim oblicima. Prijelaz od pr- 
vobitnih stanja antropofagije na ropstvo bio je golemi korak u razvoju 
čovječanstva, možda i najteži. U tim počecima eksploatacija obuhvaća 
materijalni, intelektualni i moralni život čovjeka u cjelini. Rob je izvan 
čovječanstva, on pripada svom gospodaru kao i zemlja, životinje i ostalo 
što ovaj posjeduje. 

U krilu antičkih republika nalazimo još jednu klasu ljudi koja je 
negdje po sredini između gospodara i robova, klasu plebejaca. Borba 
plebejaca s patricijima čini također značajnu epohu borbe čovjeka za 
emancipaciju. Kasnije, kada je i kršćanstvo proklamiralo jednakost lju- 
di, stvaraju se novi klasni odnosi između gospodara i kmetova. Situacija 
kmetova je u svakom pogledu već lakša od situacije robova. Oni više 
nisu kao robovi neposredno vlasništvo gospodara, nego su samo vezani 
za zemlju od koje se ne mogu odvojiti. Oni dobivaju dio svoga rada, ima- 
ju obitelj i njihova je egzistencija zaštićena civilnim zakonima. I konač- 
no, imamo cjelokupnu klasu radnika koja označuje odlučni progres u 
odnosu prema bivšim potlačenim klasama, jer, stvarajući komune, stječe 
i određena politička prava. 

Ideja klasne borbe je, kako vidimo, u to vrijeme dobila već svoje završ- 
no oblikovanje. Od početnih uvida još kod francuskih enciklopedista 
(osobito Turgot, Condorcet), u početku 19. stoljeća ta koncepcija dobiva 
svoje završne formulacije kod Saint-Simona, A. Thierryja, F. Guizota, 
A. Migneta i saint-simonista. Cijela klasna historija dobiva već jasno os- 
vjetljenje kao antagonizam gospodara i robova, patricija i plebejaca, 
vlastelina i kmetova, besposličara i radnika. Prema tome, “eksploata- 
cija čovjeka po čovjeku, koju smo pokazali u prošlosti u njezinu najne- 
posrednijem obliku, najgrubljem, a to je ropstvo, nastavlja se na vrlo 
visokom stupnju u odnosima vlasnika i radnika, gospodara i nadničara: 


52 Doctrine de Saint-Simon, str. 212. To je teza koju je kasnije razvio osobito P 
Kropotkin svojim učenjem da je “uzajamna pomoć?" bitni oblik funkcioniranja 
ljudske zajednice, a ne kao što su darvinisti tvrdili, borba za opstanak. 


53 Vidi Doctrine de Saint-Simon, str. 212-220. 

bez sumnje su uvjeti života u kojima se te klase nalaze danas daleko 
od onih uvjeta u kojima su se u prošlosti nalazili gospodari i robovi, pat- 
riciji i plebejci, vlastelini i kmetovi. Izgleda čak, na prvi pogled, da se 
među njima ne bi mogla napraviti nikakva usporedba; ipak se mora priz- 
nati da su jedni samo produženje drugih. Odnos vlasnika i najamnika 
posljednja je transformacija koju je doživjelo ropstvo." 

Bez obzira na mnogo bolju situaciju radničke klase, ne može se pre- 
vidjeti da je ona, iako manjim intenzitetom, eksploatirana i materijalno, 
intelektualno i moralno, kao nekada robovi. Zato danas ne možemo više 
govoriti o trajnim i legitimnim revolucijama ako one ne poboljšaju sud- 
binu najbrojnije klase. Sve su dosadašnje revolucije samo poboljšavale 
situaciju eksploatiranih klasa, slabile eksploataciju čovjeka od čovjeka. 
Danas samo jedan preobražaj može nadahnjivati srca ljudi, a to je onaj 
koji će potpuno dokinuti eksploataciju, u svim oblicima. A ta je revolu- 
cija neizbježna. Ako je dosad “eksploatacija čovjeka od čovjeka bilo sta- 
nje ljudskih odnosa u prošlosti: eksploatacija prirode od čovjeka zdru- 
ženog s čovjekom, slika je koja predstavlja budućnost. 

Vjerujući kao i francuski prosvjetitelji, osobito Condorcet i njihov 
učitelj Saint-Simon, u perfektibilnosi ljudskoga roda, krajnji je cilj toga 
razvoja ostvarenje univerzalne asocijacije. Kako je vlasništvo materijal- 
na osnova društvenog uređenja, a mi želimo takvu asocijaciju u kojoj 
će ljudi živjeti prema svojim mogućnostima i radu, jasno je da vlasniš- 
tvo kakvo danas postoji mora biti dokinuto. Samo sposobnosti i miran 
rad, zasluge pojedinca u budućoj asocijaciji, osnova su njegova života, 
ugleda i posjedovanja. Sve druge oblike vlasništva treba dokinuti, pa 
tako i sistem nasljeda koji stvara besposličare i izrabljivače tuđeg rada.% 
Saint-simonisti su, dakle, radikalno povukli konzekvencije iz nekih 


54. Doctrine de Saint-Simon, str. 238. 

55  Doctrine de Saint-Simon, str. 225. 

56 U sedmoj seansi o tom su pitanju pisali sljedeće: “Ako se, kao što mi izjavljuje- 
mo, čovječanstvo kreće prema stanju u kojemu su svi individuumi razvrstani 
prema svojim sposobnostima, i nagrađeni prema svojem radu, očigledno je da 
vlasništvo, ovakvo kakvo postoji, treba da bude ukinuto, jer dajući izvjesnoj 
klasi ljudi mogućnost da žive od rada drugih i u potpunoj besposlici, ona podr- 
žava eksploataciju jednog dijela populacije, najkorisnijeg, onog koji radi i proiz- 
vodi, u korist onog dijela koji umije samo razarati. S toga stajališta mi može- 
mo smatrati najavljenu promjenu kao opravdanu s obzirom na božansko pravo 
ili prirodno pravo, jer u očima religioznog čovjeka, svi su ljudi iz iste obitelji, 
te se prema tome ne smiju eksploatirati, nego voljeti se i pomagati jedan dru- 
gome; a u očima pristalice prirodnog prava, priroda stvari poziva čovjeka na 
slobodu, a ne na najokrutnije od svakog ropstva, na ono koje osuđuje na bije- 
du; ne na najnepravednije od svih despotizama, na ono koje je zasnovano na 
slučaju rođenja, bez obzira na rad, inteligenciju ili moralnost" (Doctrine de 
Saint-Simon, str. 255-256). 

Saint-Simonovih teza o organizaciji budućeg društva i time postavili 
načelo koje fungira kod gotovo svih socijalističkih i komunističkih mis- 
lilaca 19. stoljeća. Svakako, problem koji će i u suvremenim socijalis- 
tičkim težnjama i prevratima imati veliko značenje. 

Saint-simonisti su držali da je došlo vrijeme da se ovo pitanje postavi 
na dnevni red historije. Promjene u pogledu vlasništva postaju nužne; 
moraljsti to moraju pripremiti, a poslije zakonodavci pravno srediti. 
“Zakon napredovanja što smo ga razmatrali teži da uspostavi poredak 
stvari u kojem će Država, a ne više porodica, naslijediti akumulirana 
bogatstva, ukoliko ona sačinjavaju ono što ekonomisti nazivaju fond 
proizvodnje." 

Saint-simonisti odmah naglašavaju da njihovo stajalište nije identič- 
no sa stavom o zajednici dobara. U budućoj zajednici svatko će imati 
mjesto u društvu prema svojim sposobnostima i biti nagraden prema 
svom radu, što jasno govori o nejednakosti raspodjele. U sistemu u ko- 
jemu bi vladala zajednica dobara (le systeme de la communaute) sve su 
strane jednake, princip natjecanja je dokinut, a besposličari su isto tako 
nagrađeni kao i radni ljudi. Iz toga se vidi da je takva distribucija pro- 
tivna principu jednakosti koji bi trebalo uspostaviti. Naprotiv, u takvu 
sistemu ravnoteža bi bila stalno narušavana i nejednakost bi težila da 
se uspostavi. “Ove objekcije su opravdane i bez odgovora kad su usmje- 
rene protiv sistema zajednice dobara; ali one nemaju nikakvu vrijednost 
ako ih se suprotstavi principu razdiobe i raspodjele prema sposobnos- 
tima i radu, principu za koji mi vjerujemo da je određen da upravlja bu- 
dućnošću. 

Saint-simonisti su bili uvjereni da se na tim osnovama čovječanstvo 
približava svom definitivnom stadiju razvitka na kojemu će biti riješeno 
pitanje dosadašnjih dioba, trvenja, neprijateljstava, podvojenosti i ne- 
humanosti. Teorija i praksa u tom slučaju neće više biti u sukobu, nego 
će kao i znanje i industrija dovesti do boljeg razumijevanja i kultiviranja 
svijeta. Razum i snaga, sjedinjene kao dvije sestre, vodit će izvoru iz 
kojega crpi život, tj. ljubavi bez koje nema inspiracije niti stvaralačkog 
nadahnuća. 


57  Doctrine de Saint-Simon, str. 248. U sedmoj seansi su predlagali za takvo fun- 
kcioniranje privrede stvaranje centralne banke. “Tako, centralizacija glavnih 
banaka, najsposobnijih bankara, u jednu jedinstvenu, direktivnu banku, koja 
će svima dominirati, i koja može pravedno uskladivati različite potrebe za kre- 
ditom što je industrija ima u svim pravcima; s druge strane, sve veća specijali- 
zacija posebnih banaka, na način da je svakoj od njih namijenjen nadzor, zaš- 
tita, upravljanje jedne grane industrije, evo, po našem mišljenju, političkih 
činjenica od najveće važnosti"(Doctrine de Saint-Simon, str. 272). 

58  Doctrine de Saint-Simon, str. 249. 

To je, dakle, definitivno stanje (l'6tat definitif) prema kojemu korača 
čovječanstvo i o kojemu mi danas ne možemo imati potpuno jasnu pre- 
dodžbu. Ali iz onoga što je bilo navedeno u svim predavanjima dobilo 
se, prema njihovu mišljenju, osnovne elemente okvira te univerzalne 
asocijacije. Da ne bi inače bilo nesporazuma oko pojma “definitivno", u 
četvrtoj su seansi izričito pisali: “Ne želimo reći da se, došavši do tog 
stanja, čovječanstvo neće više razvijati; naprotiv, ono će koračati brže 
nego ikad prema svom usavršavanju: ali ta će epoha za njega biti defi- 
nitivna u tom smislu što će realizirati politički poredak najpogodniji za 
sam progres. Čovjek će uvijek imati potrebu da voli i da spoznaje sve 
više i više, i da što potpunije asimilira vanjski svijet: područje znanosti 
i zndustrije bit će pokriveno svaki dan obilatijom žetvom i bit će mu 
dana nova sredstva da veličanstvenije izrazi svoju ljubav: on će nepres- 
tano proširivati sferu svoje inteligencije, sferu svoje fizičke moći i sferu 
svojih osjećaja, jer je tok tih napredaka beskonačan. Ali socijalni pore- 
dak koji će najbolje poticati njegov moralni, intelektualni i fizički razvoj, 
i u kojem će svaki pojedinac, bez obzira na to gdje je rođen, biti voljen, 
poštovan, nagrađen prema svojim djelima, to jest prema naporima da 
poboljša moralnu, intelektualnu i fizičku egzistenciju masa, pa prema 
tome i svoju vlastitu, taj socijalni poredak u kojem će svi biti stalno po- 
ticani da se uzdignu u tom trostrukom pravcu, nije sposoban da se usa- 
vršava. Drugim riječima, organizacija budućnosti bit će definitivna, jer 
će samo tada društvo biti konstituirano neposredno za progres.??? 

To su neka osnovna stajališta saint-simonista u poznatoj Doktrini 
Saint-Simona povezana s filozofskohistorijskom problematikom. Ne 
treba posebno naglašavati da je uz djela njihova učitelja Doktrina snaž- 
no utjecala na socijalistički orijentirane suvremenike. Jedna linija raz- 
voja socijalizma, s Proudhonom i Marxom na čelu, mnogo je u svojim 
pogledima na historiju i probleme socijalizma dugovala upravo tim mis- 
liocima. 

Potrebno je još barem ukratko napomenuti da su još dva mislioca iz 
toga kruga imala izvjesnih zasluga za filozofskohistorijsku problemati- 
ku. Philippe-Joseph-Benjamin Buchez (1796-1865) objavio je 1833. In- 
troduction a la science de lhistoire (Uvod u znanost historije), a godine 
1842. i drugo prošireno izdanje u dva sveska; a Pierrre Leroux (1797— 
1871) De l'humanite u dva sveska i L'Essa1 sur l'6galitć. 


Ph. Buchez je bio liječnik, filozof, historičar i aktivno je sudjelovao u 
političkim zbivanjima. Sa saint-simonistima se razišao već na početku 
tridesetih godina, najviše zbog mističko-teološkog dogmatizma Enfan- 


59 Doctrine de Saint-Simon, str. 221-222. 

tina. Kao uvjereni republikanac, demokrat i humanist izabran je u re- 
voluciji 1848. u ustavotvornu skupštinu, a nakon revolucije vraća se 
svom liječničkom zvanju i literarnoj djelatnosti. 

U svom navedenom djelu o znanosti o historiji i on zastupa osnovnu 
saint-simonističku tezu da je zadatak znanosti i filozofije, istraživanja 
čovjeka i historije, da riješe sumorno i nepodnošljivo stanje čovječan- 
stva. Istraživanje zakona historijskog razvitka služi zato da bismo pred- 
vidali budućnost socijalnih promjena. Znanost o historiji počiva na dvije 
osnovne ideje: ideji humaniteta i ideji progresa, a oboje nisu samo his- 
torijske činjenice, nego i univerzalne. Držeći da uzroke svih socijalnih 
promjena treba tražiti samo u ljudskoj djelatnosti, a ona je ukupnost 
individualnih djelatnosti, analogijom se dolazi do zakona konstantnosti 
i zakona varijacija. Prva od svih socijalnih konstanti jest zajednički cilj 
aktivnosti, svijest da se mora ostvariti zajednički cilj, što od svakog 
društva čini živo i djelatno biće. Zakoni varijacije očituju se kao logički 
zakoni i zakoni tendencije. 

Tim idejama, kao i mnogim drugim postavkama, primjerice koncep- 
cijom o četiri velika perioda koja su nastala ili ljudima inspiriranim bo- 
gom ili inkarnacijom boga u ljudima (period Adama, Noe, velikih pro- 
roka i Isusa), Buchez nije bitno djelovao na razvoj koncepcija o filozofiji 
historije, ali je svojim demokratskim i humanističkim usmjerenjem po- 
zitivno djelovao na progresivne struje i ličnosti svoga vremena. 


Pierre Leroux se takoder razišao s Enfantinom i bio je veoma aktivan 
u javnom životu Francuske. Sa G. Sandovom je izdavao “Revue inde- 
pendante? i utjecao snažno na nju svojim humanističkim socijalizmom. 
I on je 1848. izabran u ustavotvornu, 1849. i zakonodavnu skupštinu, 
a 1851, nakon puča Louisa Bonapartea, emigrira u Englesku, a u do- 
movinu se vraća nakon opće amnestije 1859. 

P Leroux je započeo oštrom kritikom Cousinova eklekticizma (Refu- 
tation de lEclecticisme), njegova psihologizma, jer individualna svijest, 
po Lerouxovu shvaćanju, samo je dio šire socijalne stvarnosti i cjeline. 
U svom glavnom djelu o humanitetu, čovječanstvu, odbacuje tezu saint- 
simonista o organskim i kritičkim razdobljima i historiju shvaća kao 
kontinuirani progres u kojemu se očituje vječna suština kreativnog 
principa svijeta. Kao što je većina saint-simonista naginjala izvjesnoj 
zajednici vjernika (novo kršćanstvo), tako se i kod Lerouxa nalaze teze 
o besmrtnosti čovječanstva, a time i svakog individuuma koji ga čini, 
naginjući izvjesnom panteizmu pa čak i metempsihozi. On inače dijeli 
razvoj čovječanstva na tri velike epohe: u prvoj je bio cilj da se čovjek 
oslobodi ropstva obitelji, patrijarhalne kaste orijentalnog svijeta; u dru- 
goj da se oslobodi despotizma države, oličenog u političkoj kasti Grčke 


356 


Od antike do kraja 19. stoljeća 


i Rima i, konačno, u trećoj da odbaci jaram vlasništva i svih srednjovje- 
kovnih privilegija. Mi se nalazimo, kaže Leroux, na kraju treće epohe. 
Jednakost je krajnji cilj toga razvoja. 

Iako je i Leroux veoma dobro uočavao klasnu strukturu francuskog 
društva, najamni i eksploatirani položaj radničke klase, u svojim je rje- 
šenjima i on ostao na pozicijama apela i uvjeravanja bogatih i moćnih 
da uvide te nepravde i socijalnu nejednakost. Ipak je 1848. branio po- 
raženi proletarijat, a svojim humanizmom i socijalizmom djelovao na 
literarno-romantični socijalizam G. Sandove, kao i na Saint-Beuvea, V 
Hugoa i E. Renana. 

Iz cjelokupnoga ovog pregleda vidimo da su ključni dometi toga prav- 
ca spisi samoga Saint-Simona, u kojima se nalaze ne samo gotovo sve 
ideje i njegovih sljedbenika, nego i ideje koje djeluju i bivaju prihvaće- 
ne od mnogih filozofa, sociologa i političkih mislilaca 19. stoljeća. Osim 
njegovih djela, najznačajniji teorijski domet i utjecaj imale su Doktrine 
Saint-Simona koje su i Saint-Simonovo učenje učinile pristupačnijim 
široj publici. 

Preostaje nam da se upoznamo s filozofskohistorijskim idejama još 
jednoga zanimljivog i u mnogo čemu bizarnog mislioca toga vremena — 
Ch. Fouriera. 


Charles Fourier 


Zanimljivo je kako je prodor građanske klase na historijsku scenu, a 
to znači sam početak kapitalističkog društva, istodobno bio bremenit 
raznovrsnim socijalističkim i komunističkim idejama koje su značile 
ujedno i njegovu negaciju. Kapitalizam je nedvojbeno bio progresivna 
društvena formacija. Ali je taj progres sve do danas imao i svoje tamno 
naličje koje nije ostalo skriveno slobodarski i humanistički nastrojenim 
pojedincima koji se nisu mogli miriti s bezdušnom eksploatacijom rad- 
nika i seljaka, s nehumanim ratovima i osvajanjima, podcjenjivanjem 
drugih naroda, osobito na drugim kontinentima, golemim socijalnim 
razlikama i beskrupuloznom dominacijom bogatstva. Već smo spomenu- 
li mnoge od njih, počevši od Babeufova revolucionarnog kruga za vrije- 
me Francuske revolucije, a nakon njih i veliku plejadu socijalista Saint- 
Simonovih učenika, kao što je bio sličan slučaj s brojnim socijalističkim 
misliocima u Engleskoj, u kojoj je u to vrijeme bio osobito popularan R. 
Owen sa svojim pokušajima osnivanja komunističkih kolonija. Drugi 
veliki i genijalni kritičar tadašnje civilizacije u Francuskoj, čovjek koji 
je za nas zanimljiv po svojim izvornim i svojevrsnim pogledima na his- 
toriju i čovjeka bio je Charles Fourier (1772-1837). 

Fourier je nešto mlađi suvremenik Saint-Simona i proživljava uglav- 
nom ista burna zbivanja francuske historije: razdoblje Revolucije, na- 
poleonskih ratova, početak industrijalizacije i uspona buržoazije, što 
prate raznovrsne makinacije koje je Fourier pronicljivo uočavao i kritizi- 
rao. Rođen je u Besanconu u trgovačkoj obitelji, koledž polazi u rodnom 
gradu i želi postati vojni inženjer. Ali pod pritiskom obitelji, posvećuje 
se različitim trgovačkim poslovima, koje nije volio, ali je zato imao prilike 
upoznati i njihovu pozadinu. Poslovno je putovao po mnogim krajevima 
Evrope, tako da je mogao dobiti potpuniju sliku tadašnje civilizacije. 

Na Fouriera je osobito djelovao boravak u Lyonu, jednom od najraz- 
vijenijih radničkih gradova u Francuskoj, kada početkom devedesetih 
godina, za vrijeme Fouchćove strahovlade, gubi svoj imetak i biva zat- 
voren zbog trgovačkih spekulacija. Francuska je u to doba još agrarna 
zemlja, ali počeci industrijalizacije već tada dovode do snažne migracije 
u gradove, što se najviše osjećalo upravo u Lyonu. Situacija seljaka se 
pogoršavala, posebno zbog poreza i konkurencije krupnih vlasnika, a 
radništvo je u cijeloj tadašnjoj zapadnoj Evropi proživljavalo brutalnost 
kapitalističke eksploatacije. Uza sve to vladala je i velika besposlica, 
tako da je Pariz, koji je imao blizu sedamdeset hiljada stanovnika, imao 
i oko dvadeset hiljada nezaposlenih. 

Sve je to rezultiralo, uz mnoge druge uvide u društvene odnose i 
osobito položaj žene u modernom društvu, Fourierovim radikalno kri- 
tičkim stavom prema takvim odnosima i vjerom da može pronaći soci- 
jalnu formulu prevladavanja tih nenormalnih i neprirodnih odnosa. 

Fourier nije imao širinu znanja francuskih prosvjetitelja ili Saint-Si- 
mona, ali je zato imao genijalnu pronicljivost, dubinu opservacije kao i 
veliko samopouzdanje i vjeru u svoje ideje, samopouzdanje koje je tako 
često u talentiranih samouka. Hiljade svezaka filozofa, moralista, eko- 
nomista itd. za njega su samo zablude. “Jedino sam ja posramio dvade- 
set stoljeća političke gluposti, i samo meni će sadašnje i buduće gene- 
racije zahvaljivati na inicijativi za njihovu golemu sreću. Prije mene je 
Čovječanstvo izgubilo više hiljada godina u ludoj borbi protiv Prirode; 
ja sam prvi koji sam se njoj pokorio proučavajući Privlačnost (1'Attrac- 
tion), oruđe njezinih odluka: ona se udostojila nasmiješiti se jednom 
smrtniku koji ju je pohvalio, ona mi je izručila sva svoja blaga. Posjed- 
nik knjige Sudbine, ja raspršujem političke i moralne tmine, i na ruše- 
vinama nesigurnih znanosti podižem Teoriju univerzalne Harmonije."5% 

Ovakva razmišljanja ne nalazimo samo jednom u njegovim djelima, 
a ona su izraz i izvjesne naivnosti koja dolazi do izražaja i u nekim dru- 


60 Charles Fourier, Thćorie des Quatre Mouvements et des Destinćes Genćrales, 
Oeuvres completes, sv. I, Pariz, 1966 (pretisak), str. 191. 

gim pitanjima u njegovu djelu. Do svojih novih ideja Fourier je došao 
već početkom stoljeća, te ih iznosi u nekoliko članaka, kao što su bili 
Opća harmonija 1804. i Trgovačke prevare 1808. Svoju zaokruženu 
koncepciju čovjeka, historije i rješenja modernih proturječja i neprirod- 
nosti življenja dao je u svom glavnom sintetičkom djelu Thćorie des 
Quatre Mouvements et des Destinćes Gćnćrales (Teorija o četiri kretanja 
i općih određenja, 1808). Poslije je svoje poglede još objavio u mnogim 
djelima, od kojih su najvažnija Thćorie de Unite Universelle (Teorija 
univerzalnog jedinstva, 1823, a prvi je naslov bio Rasprava o kućansko- 
poljoprivrednoj asocijaciji), nadalje Le Nouveau Monde Industriel et 
Socićtaire (Novi industrijski i socijetarni svijet, 1831) i Nouveau Monde 
Amoureux (Novi ljubavni svijet, objavljen tek 1967). 

Fourier je najveći dio svoga djela posvetio kritici tadašnjih socijalnih 
odnosa, za koje je držao da pripadaju završnom razdoblju pete epohe 
društvenog razvoja - civilizaciji, kao i detaljnim razmatranjima, koja 
često začuduju raznovrsnim pojedinostima, brojnim odnosima i godina- 
ma trajanja socijetarnog društva koje takoder ima nekoliko etapa raz- 
voja. S obzirom na našu tematiku filozofije historije, zadržat ćemo se 
samo na Fourierovim razmatranjima onih tema koje su vezane za tu 
problematiku. U tom pogledu Fourier je također originalan mislilac, koji 
je imao znatan utjecaj na mnoge socijalistički i humanistički orijenti- 
rane ličnosti. 

Fourier polazi od teze o jedinstvu svijeta. Citirajući i prihvaćajući 
Schellingovu misao da je svemir stvoren po uzoru na ljudski duh, da 
postoji podudarnost svakog dijela svemira s cjelinom i da se ista misao 
stalno reflektira iz cjeline u svaki dio i obratno, Fourier pripada mo- 
dernom krugu panteista kojima je svijet obogotvoren, kao što se ni bog 
ne razlikuje od tog beskrajnog univerzuma.*! Cijeli svemir sastoji se od 


61 U jednom od svojih rukopisa Fourier piše da bog ne može biti jednostavan i 
niže biće od čovjeka, kad je već čovjek složeno biće. “Kakvu nam smiješnu de- 
finiciju o njemu pruža znanost: čisti duh lišen materije. Je li jedinstvo s mate- 
rijom zapreka inteligenciji? Naprotiv, vidimo da je ono njezino jamstvo, jer je 
naša inteligencija samo onda u svom punom zamahu kad je naše materijalno 
tijelo posve zdravo. Dajmo, dakle, Bogu našu tjelesnost, bez čega Bog neće biti 
složeno biće, i neće biti nikako moguće zamisliti složenu ljestvicu bića s jed- 
nostavnim žarištem, s tvorcem prirode koji bi bio niži od njih... Kakvih li bes- 
mislenih zaključaka kad želimo odbaciti jedinstvo i zanijekati da su Bog i čov- 
jek, krajnje točke ljestvice u osobinama i bitnosti, obojica s dušom i tijelom 
kakve imaju sva posredna stvorenja... Vatra, čiji nam najmanji zračak iznosi 
pred oči sliku božanskog duha, sedmovrsnu harmoniju i niz boja, obilježja se- 
dam prvotnih strasti, vatra, velim, tijelo je Božje, jer to je očito Bog u akciji. 
Bez vatre sve je pasivno u svemiru, sve bi bilo samo smrt i mrtvilo, tako su 
sunca ili žarišta s gorućim kristalnim česticama nazvana tvorcima svemira" 
(Ch. Fourier, Manuscrites de Ch. Fourier, Civilizacija i novi socijetarni svijet, 
Zagreb, 1980, str. 35-36). 

četiri kretanja, ali kako Fourier kaže, univerzalno kretanje (le mouve- 
ment universel) dijeli se u četiri glavne grane: socijalnu, animalnu, or- 
gansku i materijalnu. S obzirom na materijalno kretanje Newton je 
otkrio njegovu osnovnu zakonitost u atrakciji, gravitaciji. Ako je atrak- 
cija, privlačnost, osnovna zakonitost materijalnog svijeta, a socijalni 
svijet je samo njegov dio i u jedinstvu s njim, privlačivost mora karak- 
terizirati i socijalni svijet. Fourier misli da je otkrio temeljni zakon ljud- 
skog ponašanja, razvoja i rješenja njegove sudbine — zakon strastvene 
privlačnosti. Prvi zakon koji sam otkrio, pisao je u svom prvom djelu o 
četiri kretanja, bila je teorija strastvene privlačnosti (la thćorie de 1At- 
traction passionnee). U svojim analizama ubrzo sam vidio i spoznao da 
su “zakoni strastvene Privlačnosti bili u svemu suglasni sa zakonima 
materijalne Privlačnosti, koje su objasnili Newton i Leibniz, i da postoji 
jedinstvo sistema kretanja za materijalni svijet i za duhovni svijet. 

Ono što je dosad bilo najviše zanemareno u istraživanjima, bilo je 
proučavanje čovjeka. Pažnja je bila usredotočena samo na neke povr- 
šinske probleme znanosti, na ideologiju i druge nebitne stvari. Međutim, 
potrebno je da se pronađu fundamenti znanosti o čovjeku, teorija druš- 
tvenih pobuda. Da bismo upoznali te pobude, treba pristupiti analitičkoj 
i sintetičkoj ocjeni strastvene privlačivosti, jer ona određuje mehani- 
zam asocijacije domaćinstava i radne asocijacije na kojoj počiva sudbina 
ljudskih društava. Prepuštene vodstvu dosadašnjih mudraca, sofista i 
zakonodavaca, strasti uzrokuju samo nevolje. Iz tih zakona nastajali su 
samo subverzivni mehanizmi strasti, što je Bog morao predvidjeti, jer 
je takve posljedice mogao vidjeti u milijardama svjetova koje je stvorio 
prije našega. On je morao znati, prije nego što nas je stvorio i dao nam 
strasti, da ih ljudski razum ne može dovesti u sklad i da je čovječan- 
stvu potreban zakonodavac s većim iskustvom nego što ga ono ima. 

S obzirom na sveopću povezanost i harmoniju svijeta, moramo vje- 
rovati da je Bog i za nas stvorio zakon o strastima, ili sistem organiza- 
cije domaćinstava i društvene organizacije, koji se mogu primijeniti na 


62. Ch. Fourier, Theorie des Quatre Mouvements etc., str. 12. Još u jednom od svo- 
jih prvih napisa, u pismu ministru pravde, iz Lyona 1803. Fourier je pisao: 
“Otkrio sam matematički proračun sudbine, proračun koji je Newtonu morao 
biti na dohvatu ruke, mada ga nije čak niti naslutio; on je postavio zakone 
privlačenja materije, a ja sada zakone strastvenog privlačenja, o teoriji kojeg 
prije mene još nitko nije raspravljao. Strastveno privlačenje je prvotna misao 
kojoj je Bog podredio sve promjene materije, uređenje univerzalnog kretanja i 
socijalnog kretanja ljudi u svim svjetovima. Tako dugo dok neki svijet propuš- 
ta da zakone privlačenja proračunava analizom i sintezom, njegov razum neće 
izaći iz tame; takav svijet nije kadar usvojiti najjednostavnije pojmove o zako- 
nima koji vladaju svemirom, o socijalnoj sudbini, o cilju strasti itd. itd." (Ch. 
Fourier, Socijalna harmonija i skori slom poretka civilizacije, barbarstva i div- 
ljaštva, Preteče naučnog socijalizma, Zagreb, 1978, str. 77). 

cijelo čovječanstvo, jer su njegove strasti iste. “Postoji, dakle, jedinstve- 
na sudbina za sve nas, ili Božje zakonodavstvo o poretku što ga treba 
uspostaviti u radnim odnosima čovječanstva. Zadatak genija bi bio da 
ih istražuje, i prethodno da postavi pitanje kojom metodom to treba pro- 
vesti. Ta metoda može biti samo analitički i sintetički proračun stras- 
tvene Privlačnosti, jer je privlačnost jedini poznati tumač između Boga 
i Univerzuma." 

Privlačnost, atrakcija, jedina je dakle pokretačka snaga koju prizna- 
je božanstvo i zato se samo proučavanjem privlačnosti može otkriti i 
karakter dosadašnjih društvenih odnosa i sistema kao i tajna društve- 
nog sklada, tj. prevladavanje dosadašnjih neprirodnih odnosa među lju- 
dima. “Prema tom načelu, ako je Čovjek u Svemiru jedna karika har- 
monije, ako je on predodređen da se asimilira s poznatim harmonijama 
i sjedini s njima, on mora tražiti sponu koja ih sjedinjuje u cjelinu 1 
poistovjećuje sa sistemom ljudskih strasti: ta je spona, kao što će se 
kasnije vidjeti, sinteza strastvene Privlačnosti, proračun koji je strogo 
primijenjen na matematičke, planetarne, muzikalne i neke druge har- 
monije.?% 

Problem strasti i strastvene privlačnosti leži u temelju Fourierovih 
koncepcija o čovjeku, historiji i budućnosti ljudskog roda. Zagonetku 
strasti, kako je sam pisao, nije uspjelo objasniti ni trideset stoljeća filo- 
zofije. To je još uvijek ostalo nepoznato područje istraživanja. Ako bismo 
htjeli točno razvrstati strasti, treba upotrijebiti redoslijed rodoslovnog 
stabla s granama prvoga, drugog, trećeg stupnja itd. Iz toga bi slijedi- 
lo, kako je pisao, i u djelu o četiri kretanja i u teoriji univerzalnog je- 
dinstva, da u stablu imamo jednu jedinu strast, uniteizam, tj. strast ili 
težnju prema luksuzu, skupinama i nizovima; u granama drugog stup- 
nja dvanaest strasti, pet senzitivnih, četiri afektivne i tri distributivne. 
U granama trećeg stupnja trideset i dvije strasti; na četvrtom stupnju 
sto trideset, na petom četiri stotine i pet strasti itd. Fourier se prven- 


63 Ch. Fourier, Theorie de Unitć Universelle, Oeuvres completes, sv. III, sv. II, 
Pariz, 1966, str. 112. 


64. Ch. Fourier, ibid., str. 139. U istom je djelu pisao da je privlačnost čarobni šta- 
pić kojim Bog, pomoću ljubavi i užitka, postiže ono što čovjek umije postići 
samo silom. Privlačnost pretvara u radost i najodbojnije poslove, pa će na toj 
osnovi Fourier zamisliti i funkcioniranje svojih falansterija. Ako je privlačnost 
pokretačka snaga sveopćeg sklada, onda se ona mora primijeniti i na zajednicu 
ljudskog roda kao i na zvjezdane i životinjske zajednice. “Gdje je jedinstvo bo- 
žanskog sistema, ako se pokretačka snaga sveopće harmonije, ako se Privlač- 
nost ne može primijeniti na zajednice ljudskog roda jednako kao i na zajednice 
zvijezda i životinja; ako se Privlačnost ne primjenjuje na poljoprivredni i ma- 
nufakturni rad koji je temelj društvenog mehanizma?" (Ch. Fourier, Theorie 
de Unite Universelle, str. 248). 

stveno zadržava na strastima drugog stupnja, za koje drži da su tako- 
đer slabo poznate, a neke od njih i sasvim nepoznate. Od tih dvanaest 
strasti pet su strasti osjetila (okusa, vida, sluha, mirisa i dodira), četiri 
su afektivne strasti (prijateljstvo, ljubav, ambicija i krvno srodstvo), a 
ostale tri, koje naziva distributivnim, sasvim su nepoznate, a drže ih 
porocima, iako su beskrajno dragocjene jer oblikuju i usmjeravaju ni- 
zove skupina i područje društvenog sklada. 

Prva od njih kabala (la cabaliste) ili suparnički duh jest promišljen 
zanos koji razvija nadmetanje i nesuglasje među susjednim grupama. 
To je žeđ za spletkom u kojoj je sve proračunato. 

Druga, koja je sušta suprotnost kabali, jest složena strast (la compo- 
site); ona je slijepi zanos, oduševljenje koje isključuje razum, silovitost 
osjetila i duše, i njezino je primarno područje ljubav. 

Treća je strast za promjenom ili leptirasta (l'alternante ou papil- 
lonne) koja je podrška prvim dvjema, povezuje nizove i podržava njiho- 
vu djelatnost, a izaziva raznovrsnost, oprečne situacije i promjene. 

Od svih tih strasti složena strast je, drži Fourier, najljepša. Tako je 
ljubav lijepa samo ako je složena, ako u sebi spaja draži osjetila i duše, 
a postaje trivijalna ako se ograniči samo na jednu od te dvije pobude. 
Ambicija je uspješna i zdrava samo ako je potiču dvije sile, slava i inte- 
res. Poslije ćemo vidjeti da je u vezi s ovom strasti Fourier zasnivao bit- 
nu kritiku civilizacije, jer je držao da ona onemogućuje ostvarivanje te 
složene strasti. Ljubav je izopačena samo interesom, a rad je, kao npr. 
u engleskim predionicama, u kojima čak 1 djeca rade po petnaest sati, 
samo muka, a ne užitak. Samo ostvarivanjem progresivnih ili strastve- 
nih serija, nizova, o čemu će još biti riječ, ostvarujući upravo navedene 
strasti, Fourier će tražiti prirodne izlaze iz proturječja i neprirodnosti 
civilizacije. 

U razmatranju dosadašnjeg toka historije Fourier razlikuje pet do- 
sad poznatih društava: raj (eden) ili primitivno društvo, divljaštvo, pat- 
rijarhat, barbarstvo 1 civilizaciju. Međutim, na tome se ne može ostati, 
jer je naša sudbina da idemo dalje. Imobilisti su isto tako smiješna sekta 
kao i natražnjaci. Svako društveno razdoblje mora napredovati prema 
savršenijem, a nakon civilizacije mora doći garantizam i najzad različiti 
stupnjevi serijizma, razdoblja potpune asocijacije. 

Prvi ljudi su sretno proizašli iz Božje ruke, jer su mogli organizirati 
društvo na osnovi strastvenih, progresivnih i grupnih serija ili nizova. 
Pod serijom ili nizom označavam “skup više sjedinjenih grupa koje se 


65 Vidi o ovim problemima T'heorie des Quatre Mouvements, str. 72-86 i Le Nou- 
veau Monde Industrie le et Societaire, Oeuvres completes, sv. VI, Pariz, 1966, 
str. 47-98. 

posvećuju različitim granama jedne djelatnosti ili jedne strasti...?% Uvi- 
jek se mislilo da su strasti neprijatelji sloge, međutim, stvar je zapravo 
obratna. One teže socijalnom jedinstvu, harmoniji samo ako se “razvi- 
jaju u progresivnim ili grupnim serijama. Izvan toga mehanizma strasti 
su razulareni tigar, neshvatljive zagonetke; to je ono što treba reći filo- 
zofima koji misle da bi ih trebalo ugušiti: mišljenje koje je dvostruko 
apsurdno jer se strasti ne može ugušiti.?*" Jer, kad bi to bilo moguće, 
civilizacija bi naglo pala u stanje nomada. 

Strastveni niz, progresivne ili grupne serije spoj su različitih malih 
skupina, od kojih je svaka aktivna u nekoj vrsti strasti. Tako npr. dva- 
deset skupina uzgaja dvadeset vrsta ruža i tvori niz ružičara u pogledu 
roda, a bijelo-žute, crveno-žute itd. ružičare u pogledu vrste. Svrha je 
strastvenih nizova korisnost, uvećanje bogatstva, visoka kvaliteta rada, 
a svaki niz ne može imati manje od tri skupine, jer mu je potreban 
srednji član za održanje ravnoteže između dva kontrasta ili ekstrema. 
Medutim, ne treba misliti da je ostvarenje progresivnih ili grupnih seri- 
jaili nizova neka idilična harmonija. Nizu je potrebna nesloga isto tako 
kao i sloga. Bez opreka, bez suprotnosti, nema uspješnog funkcioniranja 
nizova niti oduševljenja za stvaranje. Kao i u nekim drugim stajalištima 
i pogledima, što ćemo još vidjeti, Fourier pokazuje duboki dijalektički 
smisao u sagledavanju historijske problematike. 

Prvi ljudi, raspodijeljeni u šesnaest rasa, nisu u prvom razdoblju čov- 
ječanstva imali nikakve društvene organizacije. Nije ih samo instinkt 
usmjeravao na organiziranje serija; tome je pridonijelo još pet okolnosti 
koje danas više ne postoje: nepostojanje predrasuda, malen broj stanov- 
nika, nepostojanje bogatstva, odsutnost divljih životinja i prvobitna lje- 
pota živih bića. “Mir je tu vladao ne zbog općeg blagostanja, nego zbog 
inherentnog svojstva Serija: da metodički razvija i približi strasti koje 
se, izvan progresivnih Serija, sudaraju i proizvode rat i nesloge svake 
vrste." U tom stadiju nije postojala zajednica dobara, kao što to misle 
filozofi, jer u progresivnim serijama vlada i vladat će gradacija nejed- 
nakosti. 


66 Ch. Fourier, Theorie des Quatre Mouvements, str. 8. U istoj je knjizi o tome 
pisao: “Jedna “strastvena serija' (promatrana kao grupa) sastoji se od osoba 
nejednakih u svakom pogledu, po godinama, bogatstvu, karakterima, obrazo- 
vanosti itd. Clanovi moraju biti izabrani na način da formiraju kontrast i gra- 
daciju nejednakosti od bogatog do siromašnog, od obrazovanog do neznalice 
(od mladog do starog), itd. Sto su nejednakosti više graduirane i različite, Se- 
rija se više privlači radu, proizvodi dobra i pruža socijalnu harmoniju" (Ch. 
Fourier, Theorie des Quatre Mouvements, str. 293). 

67 Ch. Fourier, ibid., str. 9. 

68 Vidi Ch. Fourier, Theorie des Quatre Mouvements, str. 19-25. 


69 Ch. Fourier, Thćorie des Quatre Mouvements, str. 55-56. 

Prvo i sedmo društvo, koja su formirana u serijama, uvelike se raz- 
likuju od drugoga, trećeg, četvrtog i petog stupnja društvenog razvitka, 
koji su formirani u familijama. U tim društvima svaki rad djeluje od- 
bojno, tako da ni djeca u tim razdobljima ne vole ni učiti ni raditi. 

Prvo, drugo i treće razdoblje ne poznaje velike agrarne pogone ni 
manufakture. One se počinju razvijati tek u četvrtom socijalnom poret- 
ku — u barbarstvu." U četvrtom razdoblju, barbarstvu, počinje čovjek 
razvijati velike pogone. U petom, civilizaciji, počinje umjetnost i znanos- 
ti i time se posjeduje sve što je potrebno da bi se ostvarile progresivne 
serije i njihov veliki luksuz. Šesto, garantizam, samo je pripremni stu- 
panj za ostvarenje industrijskih serija, koje se djelomično stvaraju u sed- 
mom razdoblju. 

Drugo društveno razdoblje, divljaštvo, i četvrto, barbarstvo, statička 
su i ne teže prema višim oblicima. Divljaci ne teže prema barbarstvu, 
koje je s obzirom na rad na višem stupnju, a barbari se opiru prijelazu 
u civilizaciju. Treće, peto i šesto razdoblje napreduju više ili manje, što 
se najbolje vidi kod civilizacije. Ona nastoji stalno ostvariti izvjesna po- 
boljšanja, vladari stalno uvode novine u upravljanju, a filozofi svakod- 
nevno predlažu nove političke i moralne sisteme. “Tako se civilizacija 
teorijski i praktički upinje da dosegne šesto Društvo, ali to ne uspijeva, 
jer ta promjena, ja to ponavljam, zavisi od domaćinskih i radnih postu- 
paka, a ne od administrativnih sistema kojima se filozofija isključivo 
bavi, a da nije nikad htjela porazmisliti o bilo kakvoj inovaciji u doma- 
ćinskom i društvenom Poretku.?7! 

Iz ovoga se jasno vidi, kao i već iz prije prikazanog Fourierova shva- 
ćanja o strastvenim i grupnim serijama, koje se prvenstveno ostvaruju 
u različitim vrstama radova, te su na neki način i njegovo shvaćanje 
ekonomskih odnosa, da on daje najveću važnost upravo tim odnosima 
u radu, proizvodnji, a ne vladavini i oblicima političkog upravljanja, što 
je još i kod prosvjetitelja bilo jako naglašeno. Njegova koncepcija falan- 
sterija, o čemu se inače najviše govori i piše u vezi s Fourierom, samo 
je teorijska i humanistička konzekvencija mnogo važnijih njegovih sta- 
jališta i uvida u funkcioniranje društva i u historijske zakonitosti. 7? 


70. U nastavku ovog odlomka Fourier piše, pri čemu se i u ovom slučaju vidi bi- 
zarnost njegova razmišljanja, sljedeće: “Kad bi bilo moguće da velika indus- 
trija nastane u prvom Društvu, ljudski bi rod bio lišen nesreće da prođe kroz 
pet nesretnih Razdoblja, kroz 2, 3, 4, 5, 6, i on bi se odmah uzdignuo od prvog 
na sedmo, to jest od konfuznih Serija do nepotpunih Serija. To je prednost koju 
uživaju stanovnici sunaca i prstenastih planeta kao što je Saturn; oni nisu iz- 
loženi nemilosti da postanu Divljaci, Barbari i Civilizirani" (Ch. Fourier, The6o- 
rie des Quatre Mouvements, str. 67-68). 


71 Ch. Fourier, Theorie des Quatre Mouvements, str. 69. 
72. Zato i problematiku rada Fourier stavlja u osnovu razlikovanja pojedinih raz- 

Postoji još jedan moment karakterističan za Fourierovo shvaćanje 
društvenog napretka koji je u potpunosti originalan. Postoji, kaže Fou- 
rier, u svakom razdoblju jedno obilježje koje čini temelj, bitnu oznaku, 
čije postojanje ili nepostojanje određuje promjenu te epohe. To obilježje 
je uvijek povezano s ljubavi. U četvrtom razdoblju to je ropstvo žene, u 
petom je ekskluzivan brak i građanske slobode žene, u šestom su lju- 
bavni savezi. Kad bi barbari preuzeli ekskluzivni brak, ubrzo bi se našli 
u epohi civilizacije; kad bismo mi postupali sa ženama tako da ih odva- 
jamo i prodajemo, samo time bismo brzo zapali u barbarstvo. A kad bis- 
mo priznali i prihvatili slobodnu ljubav, ubrzo bismo imali rješenje prob- 
lema civilizacije i prelazak u šesto razdoblje, garantizam. Jer, uza sve 
slobode žene u civilizaciji, djevojka je ipak u biti roba koja se prodaje 
na različite načine, a jedan od njih je i brak, u potpunosti neprirodna 
institucija za Fouriera. To ne znači, naravno, da se on mogao dokinuti 
u prethodnim razdobljima, nego samo to da on nije obrazac odnosa 
među spolovima za buduće društvo harmonije. Prema tome, zaključuje 
Fourier, “socijalni razvitak i promjene Razdoblja odvijaju se na osnovi 
napredovanja žene prema slobodi a dekadencije društvenog Poretka 
nastaju zbog umanjivanja slobode žena. 

Druga zbivanja utječu na te političke promjene; ali nijedan uzrok ne 
proizvodi tako brz socijalni progres ili nazadak kao promjena sudbine 
žena. Već sam rekao da bi nas samo prihvaćanje zatvorenih harema vra- 
tilo u vrijeme Barbara, i samo dokidanje harema dovelo bi do prijelaza 
Barbara u Civilizaciju. Jednom riječi, proširivanje privilegija žene je 
opći princip svakog socijalnog progresa.?"? 

Kod Fouriera svakako prevladava historijsko gledanje na društveni 
razvitak, njegove oblike i promjene. Nehistorijsko se gledanje očituje, 
kao i kod svakoga socijalnog utopijskog reformatora, u stajalištu da bi 
otkriće ovih i još nekih koncepcija koje ćemo poslije još spomenuti, re- 
cimo u starom vijeku, uštedjelo čovječanstvu mnoge nemile događaje, 
zastranjivanja, borbe i patnje. Jednom riječi, da bi se u tom slučaju 
mogle preskočiti cijele historijske epohe! Ali kada konkretno razmišlja 
o historiji, onda je princip promjene razvoja i napredovanja onaj prin- 
cip koji prožimlje i Fourierova shvaćanja. 


doblja. Za njega je prvobitno društvo (eden) i divljaštvo razdoblje prije rada; 
patrijarhat (sitna radinost), barbarstvo (srednja radionost) i civilizacija (raz- 
vijena radinost) rascjepkan, lažan i odbojan rad, a garantizam (poluasocijaci- 
Ja), socijantizam (jednostavna asocijacija) i harmonizam (složena asocijacija) 
istinski i privlačan rad. Ujedno navodi da ne spominje deveto, deseto i daljnja 
razdoblja, jer se u njegovo vrijeme čovječanstvo ne može uzdići iznad osmog 
razdoblja, koje je već neizmjerno sretnije i humanije od dotadašnjih (vidi Le 
Nouveau Monde Industriel et Societaire, str. XI). 


73 Ch. Fourier, Theorie des Quatre Mouvements, str. 132-133. 

Zato on, govoreći veoma kritički i nepovoljno o civilizaciji kao i o 
drugim razdobljima, naglašava da ne misli predlagati npr. odgoj žene u 
slobodarskom duhu, tj. da se moraju držati slobodnim bićima kao i muš- 
karci i same određivati svoju sudbinu prema svojim osjećajima i shva- 
ćanjima. Svako društveno razdoblje mora, po njegovu mišljenju, tako 
odgajati mladost da ona prihvaća i poštuje postojeće nedostatke. Ako je 
u barbarstvu nužno da se žene zaglupljuje i uvjerava da one nemaju du- 
šu da bi se na taj način mogle prodavati na trgovima i odvoditi u hare- 
me, u civiliziranom je društvu nužno da se žene i djeca zaglupljuju filo- 
zofskim dogmama o podložnosti u braku. Ja bih medutim ipak ukorio 
barbara, kaže Fourier, koji bi svoju kćer odgajao po moralnim norma- 
ma civilizacije, kao što bih nekoga u civilizaciji ukorio ako bi odgajao 
svoju kćer u duhu slobode i razuma, jer takav odgoj pripada šestom i 
sedmom razdoblju. 

Fourier je imao visoko mišljenje o sposobnostima žene, držeći da bi 
u slobodi žene bile u duhovnim i tjelesnim funkcijama, u onima koje 
ne ovise samo o fizičkoj snazi, nadmoćnije muškarcima. Muškarci to i 
predosjećaju i zato su osobito kivni na slobodoumne žene, a to su po- 
najprije književnice. Ne primaju ih i ne daju im nikakva vrednija priz- 
nanja i akademske počasti. Zato i nije potrebno da se žene trude oko 
toga i pridodaju nekoliko knjiga milijunima drugih nepotrebnih i bes- 
korisnih djela. “Žene bi trebale proizvoditi ne pisce, nego oslobodioce, 
političke Spartakuse, genije koji bi se sporazumjeli o sredstvima za os- 
lobođenje žene od poniženja.“ 

Civilizacija podjarmljuje ženu i zadatak je žena da je napadnu. Žena 
je lišena prava čak i u industriji, gdje muškarac zauzima sva važna 
mjesta. Zar nije sramota da atletski razvijeni muškarci od trideset go- 
dina sjede za pisaćim stolovima ili rutavim rukama služe kavu, kao da 
nema žena i djece da to učine. 


74. Ch. Fourier, ibid., str. 149. 


75 Nemam namjeru navoditi sve Fourierove analize položaja žene u civilizaciji i 
oštre kritike na račun položaja žene i cjelokupnog odgoja. O tome se mogu pro- 
čitati mnoge izvrsne stranice u navedenim glavnim djelima. Ovdje želim samo 
napomenuti da su po njegovu mišljenju tri uzroka djelovala da se podjarmlji- 
vanje slabog spola u civilizaciji još učvrsti. Prvo, pojava veneričnih bolesti koja 
je ograničila slobodu u ljubavnim odnosima spolova, što će se, naravno, u prog- 
resivnom domaćinstvu prevladati; drugo, utjecaj katolicizma koji je sa svojim 
dogmama i predrasudama o spolnoj ljubavi ojačao staru tiraniju u bračnim od- 
nosima, i treće, nastanak muhamedanstva, koje je još pogoršalo nesreću i po- 
niženje barbarskih žena, što je bacilo varljivu sliku o sreći žene u civilizaciji, 
koja je samo nešto manje jadna i ponižavajuća (vidi Ch. Fourier, Thćorie des 
Quatre Mouvements, str. 144-151). Inače moram dodati da je Fourierovo staja- 
lište o funkciji i angažmanu žene u civilizaciji koliko točno, toliko i nedovolj- 
no. On nije pretpostavljao i potrebu njezine i zajedničke borbe za prevladava- 

Što se tiče daljnjih karakteristika pojedinih faza ili razdoblja svjet- 
ske historije, u prvom razdoblju i od sedmog nadalje ona su organizira- 
na u jedinstvene strastvene serije, prevladavaju pravda i istina, jer one 
u tim razdobljima vode do bogatstva i ugleda, dok bi laž vodila propasti i 
sramoti. Nasuprot tom u drugom, trećem, četvrtom i petom razdoblju 
moraju vladati laž i nepravda jer se na tim porocima temelji bogatstvo 
i ugled. To je posljedica usitnjenosti rada u nezdruženim obiteljima. Ta 
razdoblja su dakle zasnovana na lažima. Tako bi ljudi koji traže istinu 
morali znati da je istina prognana iz trgovine. U trgovini se mogao naći 
zametak asocijacije, izvor svake ekonomije i potreba da se ona uvede i 
u poljoprivredu. Ali je isto tako trebalo nastojati da se iz trgovačkog 
mehanizma progna dvoličnost koja u njemu prevladava. Oba su pitanja 
povezana i mogu se rješavati uzajamno, jer se u trgovinu ne može uni- 
jeti istina bez pomoći asocijacije, kao što se ni socijetarna veza ne može 
razvijati ako se ne otkriju jamstva slobode. 

Teoretičari, sofisti, koji su morali to izučiti, u potpunosti su zane- 
marili taj važan posao. Od trgovine su učinili arenu za preprike i pok- 
lekli pred zlatnim teletom hvaleći trgovačke lopovštine. “Morali su zna- 
ti da je trgovina, u svojoj punoj slobodi, kloaka infamija: bankrotstva, 
zelenaštva, burzovnih špekulacija, lihvarenja, monopola, lopovluka itd. 
Te su značajke tvorile zbirku poroka dovoljno gnusnih da stimuliraju 
prijatelje istine: skandalozna bogatstva burzovnih špekulanata dovoljno 
su otkrivala da je trgovina lešinar industrije; pod izlikom da joj služi, 
ona je smiona pljačka.?7 

Inače, svako razdoblje prema Fourieru ima, kao i ljudsko tijelo, četiri 
vijeka s obilježjima koja ih razlikuju. To su djetinjstvo, mladost, mu- 
ževnost i opadanje. S obzirom na civilizaciju u fazi djetinjstva, uz druge 
značajke, glavno obilježje je bilo uspostavljanje građanskih prava sup- 
ruge; u drugoj fazi, mladosti, ta je značajka oslobađanje radnika; u tre- 
ćoj fazi uspostavljanje pomorskog monopola i u četvrtoj industrijska 
feudalnost. "7? 


nje toga stanja, jer je utopijski držao da će novo harmonijsko društvo nastati 
prihvaćanjem njegovih ideja, zbog čega je svakog dana u 12 sati u svom domu 
očekivao čovjeka koji bi mu dao sredstva za početak tog ostvarenja. Tek soci- 
jetarno društvo, koje slijedi nakon civilizacije i garantizma, omogućilo bi, po 
Fourieru, ženama punu slobodu razvoja na svim područjima i oslobađanje od 
podčinjenog položaja “da kuhaju, peru i krpaju muževljeve stare hlače". 

76 Ch. Fourier, Theorie de lUnitć Universelle, str. 200. Ta stajališta nalazimo već 
i u prvom djelu o četiri kretanja. U njemu detaljno pokazuje kako je trgovina 
pljačka naroda preko sistema bankrotiranja, zelenaštva, burzovnih spekulaci- 
ja i gubitaka. Vidi Theorie des Q. M., str. 222-265. 


77 Tako je po Fourieru atenska civilizacija bila u drugoj fazi (mladosti), ali ne- 
potpunoj i izmijenjenoj, jer joj je nedostajalo bitno obilježje — “sloboda proiz- 

Osim toga, postoje bitne razlike između društava koja su zasnovana 
na progresivnim serijama (nizovima) ili na nepovezanim obiteljima. 
Drugi, treći, četvrti i peti društveni poredak, u kojima vladaju siromaš- 
tvo, revolucije, brak, lopovluk itd. imaju zajedničko svojstvo odbojnosti. 
Oni se mogu poznavati i biti povezani, ali ni jedno od njih ne želi opo- 
našati drugo. Mi npr. poznajemo običaje barbarskog društva, ali ih ne 
želimo oponašati. Kad bi se sva četiri društva susrela, ni jedno ne bi 
htjelo od drugoga ništa preuzeti. Jedino šesto ima slabu privlačnost za 
petu. 

Zato imaju prvo i sedmo društvo, kao i sva daljnja koja su organizi- 
rana na progresivnim serijama, svojstvo privlačnosti. Jedino je prvo 
razdoblje iznimka, jer ima slabu privlačnost za boga u četvrtom, petom 
i šestom društvenom razdoblju. U budućem osmom razdoblju, harmo- 
niji, čovjekova prirodna svojstva, strasti, bit će u skladu s društvenim 
poretkom i odnosima. Kad se ljudi pitaju što znači vidjeti boga u svoj 
njegovoj slavi, onda je upravo to vladavina novoga društvenog poretka. 

Jednako tako u društvima s nepovezanim obiteljima svaki rad, kao 
i znanstveni i umjetnički, djeluje odbojno, tako da i djeca u tim razdob- 
ljima ne vole raditi nego su destruktivna. Čudnovato je to svojstvo ljud- 
ske prirode da sva djeca, ako ih se prepusti njima samima, imaju sklo- 
nost razaranju. U društvu koje počiva na serijama razvija se i u djece 
smisao za rad i svaku drugu djelatnost. 

Izvan strastvenih serija ne može biti nikakva prirodnog odgoja. Iz 
svega toga slijedi da su sva naša svojstva, strasti, nagnuća, želje itd. 
dobro i razumno raspoređena i da se priroda u čovjeku mora razvijati, 
a ne korigirati. Moralisti bi htjeli strasti usmjeriti u pravcu koji ne leži 
u njihovoj prirodi. Htjeli bi pogasiti vatru strasti, što je nemoguće. U 
svojim shvaćanjima ljubavi još su smješniji. Željeli su da vlada vjernost 
i postojanost, a to nije u skladu sa željama prirode i za oba je spola to 
neprirodno. Svi ti filozofski kaprici koji se nazivaju dužnostima nema- 
ju ništa zajedničko s prirodom. Dužnosti potječu od čovjeka, a atrakci- 
ja, privlačnost, od Boga. Ako se želi upoznati Božje poglede i volju, “tre- 
ba istraživati Privlačnost, samu prirodu, bez uvažavanja dužnosti, koje 


vođača" (libertć des industrieux). Sadašnja civilizacija Francuske i Engleske 
čini po njegovu mišljenju treću, zalaznu fazu (muževnost) i teži prema četvr- 
toj. Organizacija četvrte faze (opadanje) bila bi pozitivna samo ako se organi- 
zira kombinacija civilizacije i garantizma (vidi Le Nouveau Monde Industriel 
et Socičtaire, str. 386-388). Inače Fourier nabraja 24 obilježja degeneracije tre- 
će faze u civilizaciji, od kojih navodim samo neka najvažnija: politička centra- 
lizacija, razvoj fiskalnog sistema, konsolidacija pomorskog monopola, napadi 
na vlasništvo, pad posredničkih tijela (pokrajinskih skupština, parlamenata 
itd.), pljačkanje općina, sudska pokvarenost, bestidnost politike itd. (vidi Le 
Nouveau Monde Ind. et Soc, str. 418-423). 

se mijenjaju u svakom stoljeću i u svakoj religiji, dok je priroda strasti 
bila i ostat će nepromijenjena u svih naroda." 

Fourier je dakle bio veoma oštar kritičar suvremene civilizacije i 
predlagao je korjenit zaokret u društvenim odnosima." On tada još nije 
mogao imati dublji uvid u stvarne klasne suprotnosti svoga vremena, 
jer su one, s obzirom na nastajanje radničke klase, bile tek u povoju. 
Vjerovao je u čovjekovu prirodu i u očiglednost i uvjerljivost njegovih 
spoznaja koje će jednom čovjek morati prihvatiti, jer svaki teži za sre- 
ćom i ugodnijim životom, a ne mukotrpnom radu i izopačenim odnosi- 
ma. Cjelokupna Fourierova filozofskohistorijska koncepcija počiva na 
tezi o jedinstvu čovjeka i prirode, o ljudskoj historiji kao momentu i sas- 
tavnom dijelu prirodne historije u kojima moraju vladati i isti zakoni. 
Temeljni i sveopći zakon jest zakon atrakcije koji se u historiji ostvaru- 
je u obliku progresivnih, grupnih ili strastvenih serija. Historija je u 
biti razvoj od prvih, nerazvijenih i konfuznih serija preko raznih oblika 
nepovezanih porodica, razvoja industrije i raznovrsnog neatraktivnog 
rada, sa svim izopačenim posljedicama, do harmonijskog društva koje 
će biti zasnovano na strastvenim serijama. Organizaciju takva društva 
Fourier je dao u svom poznatom projektu falansterija. Ovdje se ne mo- 
žemo zadržavati na detaljnijem opisu falansterija, jer ne spada u ovu 
tematiku, ali je potrebno istaći barem neke osnovne ideje koje su pove- 
zane s njegovom filozofskohistorijskom problematikom i koje imaju da- 
lekosežnije značenje.“ 


78 Ch. Fourier, Theorie des Quatre Mouvements, str. 73. 


79 “Na to odgovaram", pisao je Fourier u svom prvom djelu, “da moj cilj nije da 
poboljšam Civilizaciju, nego da je uništim i da potaknem želju za jednim bo- 
ljim Socijalnim Mehanizmom, dokazujući da je civilizirani Poredak apsurdan 
u dijelovima kao i u cjelini, da, umjesto da usavrše razum, Suvremenici pada- 
ju sve više i više u političko ludilo; primjer su njihove najnovije tlapnje kao što 
su bratstvo i trgovački duh protiv kojih su u isti mah i razum i priroda" (Ch. 
Fourier, Theorie des Quatre Mouvements, str. 263). 


80  Navedimo samo nekoliko pojedinosti u vezi s organizacijom falansterija što ih 
Fourier navodi u svojoj knjizi Teorija o univerzalnom jedinstvu. Falansterija, 
zgrada falange, imala bi nekoliko velikih zgrada. Središte zgrade služilo bi za 
mirne poslove. Tu bi bile blagovaonica, burza (zbog ugovaranja radnih seansi 
i užitaka), vijećnica, biblioteka, dvorana za učenje, hram, upravljački toranj, 
brzojav, golubi listonoše, zvono za svečanosti, opservatorij, staklenik sa zimze- 
lenim biljkama. U jednom su krilu zgrade smještene bučne radionice (stolarija, 
kovačnica, bravarija). Tu se održavaju i radne seanse djece, jer su ona bučna u 
radu. U drugom su krilu konačišta za karavane, dvorane za ples i razonodu 
stranaca. Nadalje, falansterij ili palača falange mora imati osim individualnih 
stanova mnogo dvorana za društvene veze (seristeriji) koje su sastavljene od 
tri glavne dvorane itd., da ne navodimo cjelokupnu strukturu falansterija. Fa- 
lansterija ima upravu ili savjet sastavljen od najuglednijih akcionara, s najvi- 
še kapitala i najvećega radnog i znanstvenog iskustva, a žene isto tako u tome 

Ponajprije Fourier ne pati od ideje o jednakosti ljudi. I buduće har- 
monijsko društvo bit će sastavljeno od članova različita bogatstva, jer 
socijetarni sistem ne dopušta jednakost. Već smo vidjeli da čovjek pos- 
jeduje i distributivne strasti, koje je Fourier nazvao kabalom, složenom 
strašću i strašću za promjenom. Bog nas dakle nije stvorio za neki obi- 
teljski usitnjeni sistem niti nam je dao mlitave i apatične strasti. Poje- 
dine su skupine zato u oštrom suparništvu, neprijatelji umjerenosti, 
oduševljene svojom granom posla i željne da je do savršenstva razviju. 
Vidjeli smo, kaže Fourier, da je duh vlasništva najjača poluga razvoja 
civilizacije te se može reći da je rad vlasnika dvostruko vredniji od rada 
najamnika ili sluge. Zato i nema sigurnosti i jamstva za krupno vlas- 
ništvo sve dotle dok narod ne postane sitan vlasnik s kuponima rad- 
ničkih dionica. 

Najuspješniji način da se pomiri siromah s bogatašem jest dug soci- 
jetarnog vlasništva u kojemu i onaj siromašniji posjeduje dio dionica, 
pa bio taj dio i najmanji. On će se na taj način držali vlasnikom i bit će 
zainteresiran za uspješan razvoj cjelokupne falansterije. Poredak u har- 
moniji bio bi nesavršen i nekoherentan kad svi ne bi bili zainteresirani 
putem triju poluga: kapitala, rada i talenta. Treba dakle stvoriti takav 
poredak u kome će i najsiromašniji čovjek biti član asocijacije i vlasnik, 
ako želimo sve članove zajednice privući radnom natjecanju i ljubavi 
prema radu. 

Uz taj zahtjev Fourier veoma lucidno uočava da i dosadašnja podje- 
la rada, vezanost radnika samo za jednu vrstu rada tokom cijeloga dana 
i života, dovodi do zasićenosti, odbojnosti i patnje. Fourier je dakle pos- 
tavio princip i zahtjev prevladavanja podjele rada kao i prava na rad 
što je postalo osnovna misao vodilja svih kasnijih socijalistički i komu- 
nistički orijentiranih teoretičara. 

Rad mora postati užitak, a ne patnja. Život je samo mučenje onome 
tko obavlja neprivlačne poslove. Ako se želi da volimo rad, neka se une- 
se raskoš u poljske poslove i radionice, neka se sve to čini usavršenim 
oruđem i neka svakodnevno svaki radnik više puta mijenja posao. Raz- 
nolikost, a ne monotonost, želja je prirode. Svaki užitak koji traje više 
od dva sata dovodi do zasićenosti, pretjerivanja i otupljivanja. Ako je 
za užitak potrebna promjena nakon dvosatnog zanosa, rad još više zah- 
tijeva takvu promjenu koja je u socijetarnom društvu stalna i zajamče- 
na i siromahu i bogatašu. “Da bi socijetarni rad imao snažnu privlač- 


sudjeluju jer su ravnopravne s muškarcima. Harmonija ne poznaje zajedniš- 
tvo ni kolektivne nagrade, jer sa svakim postupa individualno, i s djecom sta- 
rijom od četiri i pol godine. Raspodjela, i djeci od četiri i pol godine dalje, pro- 
vodi se kako je već bilo spomenuto: prema radu (5/12 prihoda), za akcionarski 
kapital (4/12) i za teoretsko i praktično znanje (3/12). 

nost za narod, mora se u svemu razlikovati od onih odvratnih oblika 
koji nam ga u sadašnjem stanju čine tako mrskim. Da bi socijetarna ra- 
dinost postala privlačna, treba ispuniti sedam sljedećih uvjeta: 

1. Da je svaki radnik udružen i nagrađen prema dividendi, a ne pla- 
ćen. 

2. Da je svatko, muškarac, žena ili dijete, nagrađen razmjerno tri- 
ma svojstvima: kapitalu, radu i talentu. 

3. Da se radne seanse mijenjaju oko osam puta na dan, jer se odu- 
ševljenje ne može održavati više od sata i pol ili dva sata u obavljanju 
jedne poljske ili manufakturne radnje. 

4. Da se one obavljaju u društvu prijatelja koji su se sponatano uje- 
dinili, intrigirani i stimulirani vrlo živim nadmetanjem. 

5. Da radionice i poljski radovi privlače radnike elegancijom i čisto- 
ćom. 

6. Da je raspodjela rada dovedena do najvišeg stupnja, da bi svaki 
spol i svaku dob privukla radnjama koje im odgovaraju. 

7. Da u toj raspodjeli svatko, čovjek, žena ili dijete, uživa puno pra- 
vo na rad ili pravo da se uključi u svako doba u onu granu rada koja 
mu odgovara, da je izabere, i to opravda čestitošću i sposobnošću. 

Napokon, narod treba uživati u ovom novom poretku zajamčeno bla- 
gostanje, dovoljni minimum za sadašnjost i budućnost, i da ga to jam- 
stvo oslobodi svake brige za njega i njegove.??! 

Tek na taj način, drži Fourier, može se riješiti i pitanje slobode. Uz 
zdravlje i bogatstvo nema ničega dragocjenijeg od slobode, koja se dijeli 
na tjelesnu i društvenu. Jednostavna ili tjelesna sloboda, bez društvene 
slobode, sudbina je siromaha koji ima vrlo malen dohodak. On ima ak- 
tivnu tjelesnu slobodu jer nije prisiljen raditi kao radnik koji nema ni- 
kakva dohotka. Ali se s tom slobodom ne može vinuti do strasti. On 
može slobodno ići u operu, ali za to nema novca. Može biti i poslanik, 
ali za to nema dovoljno rente. Uza sav ponos što nosi ime slobodnog 
čovjeka, on ostaje i dalje društveno neslobodan. Ipak je mnogo slobod- 


81 Ch. Fourier, Theorie de Unite Universelle, str. 15-16. Fourier je u svojim dje- 

lima navodio i točan raspored radnoga dana i bogatijeg i siromašnijeg člana fa- 
lansterije. Spavanje je od 10 sati do 3 sata ujutro. Nakon ustajanja Luka, siro- 
mašniji, radi u smjeni s grupom konjušara i s grupom vrtlara po jedan sat. U 7 
sati je doručak, a nakon toga radi u smjeni kosaca, povrtlara i u stajama. U 13 
sati je ručak, a u 14 već je u smjeni s grupom šumara, dalje s grupom tvornič- 
kih radnika, s grupom za zalijevanje, a u 20,30 večera. Nakon večere zabava 
do 22 sata. 
Mondor (bogatiji) ustaje također u 3,30, a njegov je rad u smjenama s grupom 
lovaca, ribara, povrtlara, uzgajivača fazana, uzgajivača egzotičnih biljaka, me- 
rino-ovaca, a nakon večere je umjetnička večer, koncert, ples, kazalište i u 
22,30 spavanje. 

niji od radnika, koji mora raditi da ne umre od gladi i koji ima samo 
jedan dan u tjednu za aktivnu tjelesnu slobodu. Sve ostale dane radni- 
kova je tjelesna sloboda pasivna, radionica je ropstvo na koje je sam 
pristao. 

Drugi je oblik složena divergentna sloboda koja obuhvaća aktivnu 
tjelesnu i društvenu slobodu, pun zamah strasti. U tom stanju žive div- 
ljaci koji raspravljaju o ratu i miru kao u nas nadležni ministri i koji se 
unutar svoje horde mogu prepustiti strastima, a ponajprije bezbrižnosti 
koja je čovjeku u civilizaciji nepoznata. Njegova je sloboda složena, jer 
je i tjelesno i društveno aktivna, ali te su dvije slobode u divergenciji sa 
sudbinom i proizvodnim radom. Da bi divljak došao do konvergentnih 
aktivnih sloboda, moramo mu ponuditi privlačiv proizvodni rad koji se 
obavlja u strastvenim nizovima. 

Treća je konvergentna složena ili višestruko složena sloboda. Ona 
podrazumijeva dvije nezavisnosti: aktivnu tjelesnu i aktivnu društvenu, 
spojene s privlačnim radom. Čovjekova je sudbina u toj trećoj vrsti slo- 
bode. Te slobode nema u civilizaciji. Tu slobodu ne uživaju ni vladajući 
slojevi, a da ne govorimo o siromašnoj klasi kojoj preostaje samo jed- 
nostavna ili tjelesna sloboda, ali i ona ograničena i okrnjena novače- 
njem, služenjem u kućama, podčinjenošću žena i djece itd.? 

Cijela je siromašna klasa, kaže Fourier, lišena bilo kakve političke ili 
društvene slobode. Primorana je robovati najamnom radu, koji podjar- 
mljuje duh i tijelo, a za slobodno izraženo mišljenje biva otpuštena s 
posla i šikanirana. Društvena sloboda je dakle ograničena na neznatnu 
manjinu koja posjeduje bogatstvo, iako su i mnogi bogataši lišeni slo- 
bode mišljenja. 

Te potlačenosti nema u divljaštvu, u kojemu pojedinac ima potpunu 
slobodu mišljenja, kao i sedam osnovnih prava: lov, ribolov, ubiranje 
plodova, ispašu, vanjsku krađu, savezništvo i bezbrižnost. Ta prava čine 
divergentnu složenu slobodu koju treba dovesti u sklad s krupnim so- 
cijetarnim poslovima. “Ako nas dakle Civilizacija želi uzdići do slobode 
spojene s djelatnošću, mora nam osigurati prihvatljiv ekvivalent za tih 
sedam prava; ekvivalent dovoljno realan da nam se Divljaštvo, koje već 
ima tih sedam prava, dobrovoljno pridruži i prigrli rad. 

To je uvjet koji su Filozofi morali prihvatiti u teoriji slobode. Oni su 
osjetili da bi čovjeku trebalo dati naknadu za sedam prirodnih prava 
od kojih se ona sastoji: ah! što su mi oni obećali? Dvije antipatične hi- 
mere sa slobodom: to su jednakost i bratstvo, dopustive u Divljaka, ali 
ni u kom slučaju u civiliziranih nacija. I tako, kakav se rezultat u nas 
postiže tim čudovišnim amalgamom! Bratstvo, čiji se korifeji naizmjence 


82 Vidi Ch. Fourier, Theorie de |Unite Universelle, str. 152-158. 

šalju na stratište; jednakost u kojoj se narod ukrašava imenom suvere- 
na, nema ni rada, ni kruha, prodaje svoj život za pet sua na dan i odvode 
ga na klaonicu, s lancem oko vrata. ? 

Skupine jednoga strastvenog niza ili serije, što Fourier predlaže u 
svojim falansterijama kao rješenje proturječja civilizacije, nisu ni brat- 
ske ni jednake. Serije moraju biti sastavljene od ekstrema u bogatstvu, 
prosvijećenosti, karakterima itd. Serije su također u nepomirljivu su- 
parništvu, njihove težnje su različite i izazivaju raskide, ljubomoru i raz- 
ličite spletke. “Takav režim će biti isto tako dalek od bratstva kao i od 
jednakosti; pa ipak će se iz tog mehanizma roditi višestruko složena 
sloboda koja je u suštoj suprotnosti s filozofskim doktrinama." 

Za sve to treba ostvariti barem jedan minimum bez kojega nema spa- 
sa društvenom svijetu. Uvjeti su za ostvarenje tog minimuma: otkriti i 
organizirati sistem radne privlačnosti; drugi uvjet minimuma jest osi- 
gurati svakome uživanje prirodnih prava ili njihovih ekvivalenata i treći 
uvjet minimuma jest spojiti interese naroda s interesima velike gospo- 
de, što se jedino može prevladavanjem podjele rada, pravom na rad u 
organiziranim strastvenim serijama u okviru falansterija. Analizirajući 
još mnoga druga pitanja koja moramo ovdje ispustiti, Fourier zaklju- 
čuje da “nema višestruko složene slobode bez minimuma; nema mini- 
muma bez radne privlačnosti; nema radne privlačnosti u razdrobljenom 
ili civiliziranom radu; on može nastati samo u strastvenim Serijama: 

Dakle, Minimum osnovan na radnoj Privlačnosti, jedini je put pre- 
ma slobodi, uvjet sine qua non. 

Da bi se stupilo na taj put, mora se izići iz Civilizacije; postoji dva- 
naest izlaza; odlučimo se za najlakši, za Asocijaciju."? 

I konačno, da kažemo još nekoliko riječi o problemu ljubavi, čemu je 
Fourier inače posvetio mnoge stranice, pa čak i cijelo djelo. On je bio, 
kako smo vidjeli, veoma oštar kritičar licemjerja i nepodopština civili- 
zacije, koje su osobito negativne posljedice imale na život žene. Njegove 
kritike građanskoga braka, iskorištavanje žene, prostitucije itd. ostat 
će klasične. Ali, dosljedan u svojoj teoriji o strastima, Fourier nije pred- 
lagao novo socijetarno društvo kao neku mirnu, skladnu zajednicu u 
kojoj će sve ljudske strasti biti zagušene ili potisnute. Naprotiv, kako 
smo već vidjeli, njegovo socijetarno društvo, koje će također imati raz- 
ličite stupnjeve razvoja, mora dovesti do potpunog ostvarivanja ljudskih 
strasti, do sklada između prirode čovjeka i njegovih društvenih odnosa. 
Ljubav, kao jedna od najjačih strasti, tek će se u tom društvu moći slo- 


83 Ch. Fourier, ibid., str. 159-160. 
84 _ Ch. Fourier, ibid., str. 161. 
85 Ch. Fourier, ibid., str. 187. 

bodno i prirodno pokazati u raznovrsnim odnosima između muškarca 
i žene. Građanski brak i odvojena domaćinstva dovela su do toga da se 
čovjek mora suzdržavati od pozitivne sreće i istinskih radosti. A one su 
sloboda u ljubavi, dobra kuhinja, bezbrižnost i ostali užici. Priroda nas 
tjera i na ljubavnu orgiju, kao i na gozbene orgije s kojima se u civiliza- 
ciji pretjeruje, a u socijetarnom ih se društvu može uravnotežiti. Orgi- 
ja je jednako kao i ljubav prirodna potreba čovjekova, pa ih samo treba 
znati uskladiti. Treba skinuti maske koje se u civilizaciji navlače, a zap- 
ravo, kad je riječ o ljubavi, devet desetina ljudi u civilizaciji je bigamno 
i poligamno. 

U socijetarnom će se društvu sve sklonosti i strasti čovjeka moći os- 
tvarivati na normalan način i nikome neće škoditi, jer nitko nije ni ovi- 
san o drugome. Tako će i dosadni razgovori ljudi u civilizaciji o postoja- 
nosti, vjernosti, različitim sklonostima itd. konačno prestati. U novom 
će postojati i sredstva za njihovo zadovoljenje. “Bakhantice su u njemu 
isto tako nužne kao i Vestalinke, a kultura se može ostvarivati pomoću 
Privlačnosti samo ako u kantonu postoje ljubavi svih vrsta. Isto tako, 
uz Bakhantice koje ostvaruju vrlinu bratstva i koje se posvećuju užici- 
ma cijelog ljudskog roda, naći ćemo i Vestalke i Djevice s potvrdenom 
vjernošću; postojat će, pojava koja je mnogo rjeđa, i muškarci vjerni že- 
nama, a toga nema u Civilizaciji, osim ako ih ne tražimo u klasi licem- 
jera koji ne pripadaju svijetu ljubavi. ?# 

Zaključno možemo kazati da čovječanstvo može postići nepomuće- 
nu sreću jedino u socijetarnom poretku, u ostvarivanju progresivnih i 
uređenih serija koje omogućuju puni razvoj dvanaest osnovnih strasti. 
Mi inače imamo malo strasti i malo ih možemo ostvariti. Zato je i naša 
zemlja u ovom času jedno od najnesretnijih nebeskih tijela koja postoje. 
Jer, sreća se, kako rekosmo, sastoji u tome da osjećamo što više strasti 
idaih sve možemo zadovoljiti. 

Time smo na neki način zaokružili Fourierovo djelo i koncepcije, koje 
inače vrve i od najrazličitijih njegovih predviđanja i vjerovanja u buduće 
mogućnosti čovjeka koje katkad spadaju u naivna pretjerivanja ili fan- 
tazije, ali jednako tako i u iznimne procjene ljudskih mogućnosti. Sve 
to možemo ovdje izostaviti, jer ne govorimo o Fourierovu djelu u cjelini, 
kao i mnoge njegove proračune, jer je imao strast da svakom razdob- 
lju, prošlom i budućem, odreduje točan broj godina. Tako je predvidio 
da će društvo socijalne harmonije trajati oko 60 000 godina, a zatim će 
se “hlađenjem Zemlje luksuz jako smanjiti, čovječanstvo će s nestankom 
luksuza, koji tvori jezgru harmonije, ponovno pasti u kaos i razvoj čov- 


86 Ch. Fourier, Theorie des Quatre Mouvements, str. 172. 

ječanstva završit će kao što je započeo: s društvima civilizacije, barbar- 
stva i divljaštva te ostalih koji spadaju u epohu kaosa.??7 

Fourier je svojim opsežnim, lucidnim i često bizarnim djelom i ide- 
jama imao veliki utjecaj na svoje suvremenike i kasnije socijaliste, kao 
i Saint-Simon. Njegove filozofskohistorijske ideje s dominantnom misli 
o različitim epohama društvenog razvoja koje karakterizira različita or- 
ganizacija rada i odnosi među spolovima; nadalje, njegova koncepcija o 
strastima i strastvenoj privlačnosti koja dolazi osobito do izražaja u du- 
bokoj i oštroj kritici civilizacije i koncipiranju socijetarnog društva, ima- 
la je odjeka ne samo medu njegovim učenicima, od kojih je V Consi- 
derant (1808-1893) bio najpoznatiji, nego ih nalazimo i u koncepcijama 
Marxa i Engelsa, velikoga ruskog revolucionarnog mislioca N. Černi- 
ševskog kao i u krugu V. M. Petraševskog, koji je zajedno s F M. Dosto- 
jevskim i ostalim članovima toga kruga zbog toga bio već i na stratištu. 

Fourier je mnogo snažnije djelovao svojim socijalnofilozofskim i so- 
ciološkim djelima i analizama, svojom kritikom civilizacije i prijedlozi- 
ma za rješenje tih socijalnih proturječja. Njegova koncepcija socijetar- 
nog uređenja i harmonije sadržavala je ideju o dokidanju podjele rada 
u smislu stalne vezanosti samo za jednu djelatnost, podjelu rada izmedu 
muškarca i žene, slobodu žene i ljubavi, seksualnu slobodu i prevlada- 
vanje obitelji, dokidanje eksploatacije, jer svi rade i dobivaju za to na- 
doknadu prema kapitalu, radu i talentu, dokidanje države i politike kao 
suvišnih institucija i načina odnosa. Falansterije, organizirane s oko 
1600 članova, dokidaju, današnjim našim rječnikom rečeno, ekonomsku 
i političku alijenaciju, državnu prisilu i najamni rad, one omogućuju os- 
tvarivanje bogatstva potreba, one su složeno, kompleksno mjesto u kome 
se ostvaruje totalni čovjek. Omogućujući da se ljudske strasti, pobude i 
potrebe slobodno ostvaruju, socijetarni je sistem ona društvena orga- 
nizacija koja napokon rješava stari konflikt prirodnog i socijalnog u 
čovjekovu životu i razvoju. 

No, bez obzira na to koliko je Fourier bio kritički nastrojen prema 
gotovo cjelokupnoj dotadašnjoj filozofiji i ostaloj teorijskoj misli, ni on 
se nije mogao osloboditi prosvjetiteljske zablude da je dovoljno samo 
prosvijetliti umove ili uvjeriti neke moćnije pojedince da bi se taj nje- 
gov socijetarni svijet počeo ostvarivati. Koliko je god bio duboki dijalek- 
tičar, ipak nije prodro do glavnih poluga koje pokreću sva dosadašnja 
klasna društva. U svoje vrijeme, a to su tek počeci 19. stoljeća, nisu još 
bile uočljive stvarne društvene snage koje bi mogle ponijeti teret i voka- 
ciju za prevladavanje moderne civilizacije kojoj je Fourier uputio toliko 


87. Ch. Fourier, Socijalna harmonija i skori slom poretka civilizacije, barbarstva i 
divljaštva, Preteče naučnog socijalizma, str. 78. 

oštrih kritika i duhovitih invektiva. Međutim, bez obzira na to štoje i 
on platio danak društvenoj nerazvijenosti, ipak svojim idejama ostaje 
jedan od najvećih humanista modernog vremena, te ličnost čija su shva- 
ćanja i ideje još historijski relevantne i u igri su socijalnih zbivanja i 
težnji za oblikovanjem humanijih društvenih odnosa. 


Karl Marx 1 Fridrich Engels 


Materijalističko shvaćanje historije 


Njemačku smo napustili u razdoblju Hegelove smrti, početkom tri- 
desetih godina 19. stoljeća. Jedno razdoblje Njemačke otišlo je u nepo- 
vrat. Bez obzira na to što je feudalni apsolutizam prevladavao u svim 
njemačkim državama, burna zbivanja prvih decenija u vezi s Francus- 
kom revolucijom ostavila su duboke tragove u životu i svijesti ljudi. 
Gradanstvo je sve više postajalo važan društveni faktor u zemlji, svjesno 
svojih interesa i prava, a tokom oslobodilačke borbe protiv Napoleonove 
okupacije, iako nije imalo dovoljno snage da stane na čelo pokreta, odig- 
ralo je važnu ulogu i od kralja Friedricha Wilhelma III. dobilo obećanje 
da će donijeti ustav. Ustavna monarhija, kako sam već jednom rekao, 
bio je prvi i zadovoljavajući san najvećega dijela gradanstva u svim 
zemljama u tim razdobljima, pa tako i u Njemačkoj. U Hegelovoj filozo- 
fiji prava taj san i historijska težnja da preko parlamenta sama odlučuje 
O svojim historijskim interesima, dobili su i teorijsku zasnovanost kao 
vrhunac razvoja objektivnog duha u modernom vremenu. 

S bitkom i porazom kod Jene i Auerstadta pruska je apsolutna mo- 
narhija, kao najjača sila Njemačke, pokazala svu svoju nemoć i anakro- 
nizam. Napoleon je sa svojim revolucionarnim trupama i narodnom 
vojskom prošao Evropom poput vihora; a oluje ruše i lome sve staro i 
trulo drveće. Prvi su na udar došli kmetski odnosi na selu i reforme u 
gradovima. Već 1807. K. Stein donosi ukaz o ukidanju osobne zavisnosti 
seljaka od feudalaca, a gradovi dobivaju veće slobode. Bogatiji seljaci os- 
lobađaju se kmetstva, a siromašni postaju najamni radnici na posjedima 
njemačkih junkera. Tako je započeo i specifični pruski put razvitka ka- 
pitalizma na selu i u poljoprivredi, što je rezultiralo prilagodbom nje- 
mačkog plemstva novim uvjetima privredivanja koje je time zadržalo 
dominantni položaj u državnoj administraciji i vojsci sve do novijeg vre- 
mena. 

Njemačka je još uvijek bila rascjepkana na mnoštvo feudalnih drža- 
va i državica te je buržoazija ponajprije stupila u borbu za jedinstveni 
carinski savez i za ujedinjenje Njemačke. U ekonomistu Friedrichu Lis- 

tu imala je odlučnog zastupnika, te je u borbi za carinski savez uspjela 
početkom tridesetih godina u njemu okupiti već 18 njemačkih država. 

Sasvim je razumljivo da se na tome nije moglo stati. Političke aspi- 
racije, zahtjev za donošenje ustava a i poneke republikanske ideje jav- 
ljaju se u tom razdoblju (manifestacije u Wartburgu 1817. i Hambachu 
1832), ali je apsolutizam bio dovoljno jak da ih suzbije silom. Početni 
razvoj kapitalizma bio je praćen i teškim položajem radnika i seljaka, 
te prve socijalne kritike nastaju takoder u to vrijeme. Gallov socijalni 
protest u djelu Što treba pomoći? objavljen je upravo u Marxovu rod- 
nom mjestu, a 1834. G. Buchner i FE Weidig objavljuju letak Der Hes- 
sische Landbote (Hesenski seoski glasnih), koji je međutim imao slab 
odjek ali oštru državnu represiju. Biichner je pobjegao u Švicarsku, a 
pastor Weidig je zatvoren i mučen, te je 1837. počinio samoubojstvo, 
iste godine kad umire i mladi talentirani pisac Dantonove smrti. 

U tridesetim godinama Njemačka ima i prve svoje socijalističke po- 
litičke emigrante iz redova obrtnika, radnika i inteligencije. Oni su u 
Francuskoj osnovali prvi njemački radnički savez — “Savez prognani- 
ka" (1834) kojim su rukovodili J. Venedey i dr. Th. Schuster. Lijevo se 
krilo tog Saveza ubrzo osamostalilo i pod vodstvom Schustera organi- 
ziralo kao “Savez pravednika" (1836), iz čijih redova je izašao i najjači 
teoretičar njemačkoga utopijskog komunizma W. Weitling, kao i poznati 
revolucionari i kasniji Marxovi prijatelji K. Schapper, H. Bauer, J. Wolff, 
A. Everbeck i dr. Sva ova zbivanja još nisu mogla znatnije utjecati na 
Marxa i Engelsa, jer je to još razdoblje njihova ranog mladenaštva. 

Karl Marx (1818-1883) i Friedrich Engels (1820-1895) bili su gra- 
dani Pruske, i to njezina najrazvijenijeg dijela. Marx je rođen u starom 
političkom i crkvenom sjedištu Trieru, blizu francuske granice, a u ko- 
jemu je mogao doživljavati ostatke gradevina Rimskog Carstva za vrije- 
me Konstantina I., kome je Trier jedno vrijeme bio i sjedište. Engels je 
rođen u Barmenu, danas Wupertalu, industrijski najrazvijenijoj oblasti 
Njemačke. Marx završava gimnaziju u svom rodnom mjestu i odlazi na 
studij prava u Bonn i Berlin, a Engels, čiji je otac bio tvorničar, nakon 
nezavršene gimnazije odlazi u slobodni grad Bremen, kamo ga je otac 
poslao svom prijatelju Leopoldu Henrichu da izuči ekonomsko poslo- 
vanje. U tim gradovima doživljavaju i jedan i drugi svoja prva idejna 
vatrena krštenja. Njemačka revolucija se još uvijek najuspješnije provo- 
dila u njemačkim glavama. Hegelovi nasljednici, osobito tzv. Hegelova 
ljevica ili mladohegelovci, koristili su se njegovom filozofijom religije za 
kritički obračun s njemačkim prilikama, ponajprije s Crkvom, koja je još 
bila glavna potpora njemačkom apsolutizmu. 

Za Hegela je religija jedan od momenata spoznaje apsolutne ideje, 
zapravo apsolutna samospoznaja toga supstancijalnoga duhovnog ele- 

menta njegove filozofije. Ali samo na stupnju predodžbe, a ne u formi 
pojma, čime je dao primat filozofiji nad religijom. U tom shvaćanju sin- 
tetiziran je spinozistički i fihteanski moment, tj. apsolutna ideja kao 
supstancija svega bivstvujućeg i samosvijest koja dolazi do izražaja u 
individualnoj samosvijesti. 

David Friedrich Strauss (1808-1874) u svom je epohalnom djelu Das 
Leben Jesu (1835) razvio ovaj prvi moment supstancije zasnivajući teo- 
riju mita. Kršćanstvo je za njega samo stihijni produkt prvih kršćan- 
skih općina i ima izrazito mitski karakter. Svojim oštroumnim analiza- 
ma evanđelja Strauss je pokazao nevjerodostojnost i apsurdnost gotovo 
svih biblijskih vjerovanja, proglasivši ih mitovima. Ne treba posebno 
spominjati da je odjek toga djela bio veoma snažan i da je Strauss izgu- 
bio pravo predavanja na katedri u Tubingenu.? 

Bruno Bauer (1809-1882) sredinom je tridesetih godina još bio kri- 
tički nastrojen prema Straussu, ali već krajem tridesetih godina, oso- 
bito nakon polemike s Hengstenbergom, prilazi Hegelovoj ljevici i zas- 
niva svoju filozofiju samosvijesti koja je imala mnoge poklonike, pa tako 
u njihovu kraćem životnom razdoblju i Marxa i Engelsa. Hegelova ideja 
postaje u Bauera samosvijest koja mora kritički, kao kritička kritika, 
prevladati otuđenu situaciju čovjeka koju je doživio u religiji. U kršćan- 
stvu je čovjek došao do najdubljeg otuđenja, te filozofija samosvijesti 
mora uništiti svaku tradiciju, vjeru, otudenost, što je ujedno i osnovni 
preduvjet oslobođenja čovjeka. Naglašujući dakle onaj fihteanski mo- 
ment u Hegelovoj filozofiji, Bauer je, opet na jedan idealistički način, 
zasnovao filozofiju slobode, koja je bila mnogo bliža Fichteovoj nego 
Hegelovoj filozofiji. 

Ali u tom razdoblju Njemačke, kada je politika još bila veoma “trno- 
vito tlo" (Engels), napredno građanstvo, uviđajući da sve više postaje 
važni faktor u državi i da ide ususret sudbonosnim historijskim doga- 


88 Kad je Engels u Bremenu, koji je bio slobodan grad, došao do literature koja 
je u Njemačkoj bila zabranjena, ubrzo je napustio svoje religiozno uvjerenje 
koje je ponio iz doma. Tako u pismu od 8. X. 1839. piše svom prijatelju W. 
Graeberu: “Dakle, momčiću, sad ćeš me čuti: ja sam sada oduševljeni štrauso- 
vac" (Pismo W. Graeberu od 8. listopada 1839, Werke, Erganzungsband, sv. 2, 
Berlin, 1967, str. 419). A Wilhelmovu bratu Friedrichu Graeberu piše: “Preko 
Straussa došao sam na striktni put hegelizma. Tako zadrti hegelovac kao Hin- 
richs itd. naravno neću biti, ali moram već prihvatiti značajne stvari iz tog ko- 
losalnog sistema. Hegelova ideja boga je već postala i moja, i tako stupam u 
redove “modernih panteista", kao što to kažu Leo i Hengsetenberg, znajući na- 
ravno da već riječ panteizam izaziva tako kolosalnu odvratnost kod popova 
koji ne misle" (Pismo F. Graeberu od 9. XII. 1839. — 5. II. 1840, ibid., str. 438- 
439). Marx nije imao takve religiozne krize, jer je njegov otac, pokršteni Židov 
i pravnik, bio poklonik fancuskog prosvjetiteljstva, te je mladi Marx imao u 
svojoj obitelji mnogo liberalniji odgoj. 

dajima, u filozofiji samosvijesti, kao novoj filozofiji slobode, vidjelo je 
svakako adekvatniji izraz svog položaja i težnji nego što je bio slučaj s 
individualnom sviješću u Hegelovu panlogizmu. Tako je ta velika ras- 
pra između Straussa i Bauera oko primata “supstancije ili “samosvi- 
jesti", i dalje unutar Hegelovih spekulacija, imala vrijedan rezultat u 
ukazivanju na ovostranost, ljudsko porijeklo kršćanskih evanđelja i u 
postuliranju filozofije slobode koja je u tim predrevolucionarnim vre- 
menima budila duh njemačkoga građanstva.?? 

Druga linija njemačkoga filozofskog radikalizma završava u materi- 
jalističkoj filozofiji Ludwiga Feuerbacha (1804-1872). Njegova hegelov- 
ska faza traje do kraja tridesetih godina, kada objavljuje raspravu o He- 
gelovoj filozofiji u kojoj teži prevladavanju i Hegela i idealizma uopće. 
U njoj drži da je povratak prirodi jedini izvor spasa i da je krivo shva- 
ćati prirodu u protuslovlju s etičkom slobodom. Već tada zaključuje da 
“priroda nije izgradila samo prostu radionicu želuca, nego također i 
hram mozga...??9. 

Nedugo potom objavljuje Feuerbach svoje epohalno djelo (Das We- 
sen des Christenthums, 1841) u kojemu daje antropološki zasnovano 
objašnjenje i ujedno kritiku religije. Bit religioznog fenomena vidi Feuer- 
bach u podvajanju čovjeka, u otuđenju njegove biti koja dobiva atribute 
božanskog i onostranog, a zapravo su samo ljudske suštinske snage 
pretvorene u transcendentno i beskonačno. “Čovjek — to je tajna religije 


89 Iz Marxove disertacije o razlici između Demokritove i Epikurove filozofije pri- 
rode, na temelju koje je u odsutnosti 15. IV. 1841. promoviran za doktora fi- 
lozofije, vidimo da on tada zastupa mladohegelovsku varijantu filozofije sa- 
mosvijesti, s izrazitim naglašavanjem problematike slobode. U predgovoru 
disertacije pisao je da će filozofija, zajedno s Epikurom, stalno dovikivati svo- 
Jim protivnicima: “Bezbožan nije onaj koji prezire bogove mase, nego koji pria- 
nja mišljenjima mase o bogovima. Filozofija to ne krije. Sto je Prometej ispo- 
vijedao: Priprostom riječi, prema bogovima svima gajim mržnju — to ispovijeda 
i ona sama, to je njezina vlastita deviza protiv svih nebeskih i zemaljskih bo- 
gova, koji ljudsku samosvijest ne priznaju kao vrhovno božanstvo. Pored sa- 
mosvijesti ni jedan bog nije potreban" (K. Marx, Razlika između Demokritove 
1 Epikurove filozofije prirode, Beograd, 1963, str. 6). A Engels je, za vrijeme 
svog boravka u Berlinu na odsluženju vojnog roka, braneći Hegela od Schel- 
lingove kritike, pisao u jednoj od brošura: “A ta vjera u svemoć ideje, u pobje- 
du vječne istine, ta čvrsta pouzdanost da se ona nikada više ne može pokole- 
bati niti sići sa svoga puta i kad bi se cijeli svijet digao protiv nje, to je istinska 
religija svakoga pravog filozofa, to je osnova istinske pozitivne filozofije, filo- 
zofije svjetske historije... Ideja samosvijesti čovječanstva jest onaj čudesni fe- 
niks koji iz najdragocjenijeg što postoji na svijetu gradi sebi lomaču i pomla- 
đen ustaje iz plamena koji je uništio jedan stari svijet" (FE Engels, Schelling 
und die Offenbarung, Werke, Erganzungsband, sv. 2, str. 220-221). Brošura je 
bila objavljena u ožujku 1842. 


90 LL. Feuerbach, Kritik der Hegelschen Philosophie (1839), Philosophische Kriti- 
ken und Grundsatze, Leipzig, 1846, str. 231. 

— opredmećuje svoju suštinu i pravi onda opet sebe predmetom te op- 
redmećene suštine, pretvorene u subjekt, osobu. Čovjek misli sebe, pred- 
met o sebi, ali kao predmet jednoga drugog predmeta, jednog drugog 
bića. Tako ovdje. Čovjek je predmet boga... Bog je odijeljena i izlučena 
najsubjektivnija, najvlastitija bit čovjeka, dakle ne može čovjek iz sebe 
raditi, dakle dolazi sve dobro od boga. Što je subjektivniji, što je ljud- 
skiji bog, to više otuđuje sebi čovjek svoju subjektivnost, svoju ljudskost, 
jer je bog po sebi i za sebe njegova otuđena ličnost, koju on sebi ipak 
opet prisvaja.?! 

Feuerbach je dakle prvi dao razrađenu antropološku kritiku i objaš- 
njenje religioznog fenomena, pri čemu je tako važna tematika otuđenja 
bila u središtu problematike. Feuerbachovi suvremenici oduševljeno su 
prihvatili njegovo djelo, iako mnogim tadašnjim mladohegelovcima nije 
bila u potpunosti jasna materijalistička intencija djela. Da bi što jasnije 
izložio svoje novo materijalističko stajalište, što je bio zapravo prvi od- 
lučni proboj materijalizma na tadašnjemu idealističkom filozofskom 
nebu apsolutističke Njemačke, Feuerbach piše svoje teze za reformu fi- 
lozofije koje svojim snažnim i aforističkim stilom označuju prvi radikal- 
ni obračun s njemačkom spekulativnom filozofijom. One nastavljaju na 
osnovne koncepcije iznesene u djelu o suštini kršćanstva, ali i odlučno 
zastupaju obrat u filozofskom razmišljanju. Već u prvoj tezi Feuerbach 
ustvrđuje da je “tajna teologije antropologija, a tajna spekulativne filo- 
zofije teologija — spekulativna teologija, koja se od obične razlikuje time 
što božansko biće, koje je ova iz straha i nerazumijevanja udaljila u onos- 
tranost, premješta u ovostranost, tj. predočuje ga, određuje i realizira??? 

Metoda kojom treba reformirati spekulativnu filozofiju ista je kao i 
ona koja je upotrijebljena u filozofiji religije. Treba iskrenuti filozofsko 
polazište, jer osnova, princip, nije opće, ideja, nego pojedinačno, konač- 
no, stvarno. Samo konačno misli, te beskonačno nije subjekt nego pre- 
dikat. “Istinski odnos mišljenja i bivstva (das Sein) samo je ovaj: biv- 
stvo je subjekt, a mišljenje predikat. Mišljenje postoji po bivstvu, a ne 
bivstvo po mišljenju. Bivstvo postoji iz sebe i po sebi — bivstvo je dano 
samo po bivstvu — bivstvo ima svoj uzrok u sebi, jer je samo bivstvo 
smisao, um, nužnost, istina, ukratko sve u svemu. Bivstvo postoji, jer 
je nebivstvo, tj. ništa, besmisao." 

U daljnjem misaonom razvoju Marxa i Engelsa Feuerbach je bio ne- 
zaobilazan mislilac. Kada su i jedan i drugi, nakon svoje berlinske faze 


91 _L. Feuerbach, Das Wesen des Christenthums, Leipzig, 1883, str. 71. 


92 L. Feuerbach, Voriaufige Thesen zur Reform der Philosophie, Philosophische 
Kritiken und Grundsdtze, str. 244. 


93 LL. Feuerbach, ibid., str. 263. 

filozofije samosvijesti prelazili na realni, materijalistički humanizam, 
Feuerbach im je bio glavna ličnost toga novog filozofskog opredjeljenja.?* 

U Engelsa, koji je svoje kritičko stajalište prema pruskom apsolutiz- 
mu izgradivao ne samo preko filozofije samosvijesti, kao jedne nove fi- 
lozofije slobode, nego i preko tadašnjega značajnog literarnog pravca 
“mlade Njemačke", kao i njezinih začetnika H. Heinea i L. Bornea, od- 
lučni pokret zbio se njegovim odlaskom u Englesku ujesen 1842. To je 
upravo ono razdoblje kada i Marx preuzima redakciju “Rajnskih novi- 
na", što ih je rajnska buržoazija bila osnovala da bi imala svoj literarni 
organ. Engels je na prolazu kroz Koln, gdje je bila redakcija, posjetio i 
Marxa, kojega u Berlinu nije bio više zatekao. Susret je prošao dosta 
hladno, jer je Engels bio još uvijek oduševljeni mladohegelovac, a Marx 
je već s njima dolazio u sukob." Međutim, Engels je u Kolnu susreo i 
M. Hessa, koji je, izgleda, svojim socijalističkim pogledima i stajalištima 
potaknuo Engelsa na nova razmišljanja o suštini tadašnjih historijskih 
sukoba. 

Došavši u Englesku u Manchester, u tvrtku svoga oca, mladi i talen- 
tirani Engels ubrzo je uvidio da su se nove društvene snage pojavile na 
historijskom poprištu. Čartistički pokret Engelsu je bio dovoljan dokaz 
da radnička klasa u najrazvijenijoj zemlji tadašnjega svijeta nastupa kao 
nova klasa u ime humanizma i ljudske solidarnosti. Njegove članke što 
ih je slao “Rajnskim novinama" o unutrašnjim krizama u Engleskoj, o 
položaju partije, o položaju radničke klase itd. objavljivao je upravo 


94. Marx je krajem listopada 1843. pozvao Feuerbacha na suradnju u “Rajnskim 
novinama". U tom pismu Marx mu predlaže da napiše kritiku Schellinga. Priz- 
najući Schellingu pravilnost njegove mladenačke misli, Marx drži da on nije 
imao snage da je ostvari. Ona je “ostala kod njega fantastični mladenački san, 
a ta misao je postala kod Vas istina, stvarnost, muška ozbiljnost. Schelling je 
stoga Vaša anticipirana karikatura, i čim se stvarnost suprotstavi karikaturi, 
mora se ona raspasti u paru, u maglu..." (K. Marx i F Engels, Odabrana pis- 
ma, Zagreb 1987, str. 58.) A u predgovoru Ekonomsko-filozofskim rukopisima 
Marx je pisao da “pozitivna humanistička i naturalistička kritika počinje tek s 
Feuerbachom'" i da su “poslije Hegelove Fenomenologije i Logike to jedini spi- 
si u kojima je sadržana zbiljska teorijska revolucija" (K. Marx i F Engels, Rani 
radovi, Zagreb, 1985, str. 192). 


95 Ujesen 1842. došlo je do sukoba između mladohegelovaca iz “Doktor-kluba" 
koji su se već bili prozvali “Die Freien" (Slobodni) ili “Hippelsche Freien", po 
gostionici Jacoba Hippela u kojoj su se sastajali, i Rugea, a zatim i Herwegha. 
Kulminacija je sukoba bila u studenom 1842. Marx je stao na stranu Rugea i 
Herwegha i 29. studenog objavio noticu u “Rajnskim novinama" u kojoj navo- 
di razloge zbog kojih Ruge i Herwegh osuđuju ponašanje i istupanje “Slobod- 
nih". Marx nije odobravao njihovo površno i neozbiljno tretiranje nekih važ- 
nih pitanja kao što su npr. bila pitanja socijalizma i komunizma i zahtijevao, 
kako je pisao Rugeu, “sasvim drugačije i temeljitije raspravljanje o komuniz- 
mu, ako jednom bude trebalo o njemu raspravljati" (K. Marx, Pismo Rugeu od 
30. novembra 1842. god., Odabrana pisma, str. 50). 

Marx kao glavni redaktor, i tako neposredno uočio duboki preokret koji 
se zbivao u Engelsa. A taj je preokret značio prijelaz na materijalističko 
i socijalističko stajalište koje dolazi u Engelsa do izražaja osobito od po- 
četka 1843. u člancima što ih je objavio u listu “Schweizerischer Repub- 
likaner" i Owenovu listu “The New Moral World" u svibnju i lipnju iste 
godine. Engelsovo proučavanje socijalnih i političkih prilika, kao i poli- 
tičko-ekonomskih i socijalnih teorija u Engleskoj, koje su u velikoj mjeri 
bile nadahnute i socijalističkim idejama, rezultiralo je s dva izvanredna i 
važna rada. Prvi rad, Umrisse zu einer Kritik der Nationalokonomie, 
objavio je Marx u prvom i jedinom dvobroju “Njemačko-francuskih go- 
dišnjaka", a drugi je rad, koji izlazi godinu dana poslije, Die Lage der 
arbeitenden Klasse in England (1845). Za formiranje i Marxovih pogle- 
da, a time i materijalističkog shvaćanja historije, oba su rada u svakom 
pogledu nezaobilazna. 

Marxov misaoni razvitak, koji ga dovodi do gotovo istih rezultata 
kao i Engelsa, išao je drugačijim tokovima. Ono što je za Engelsa bila 
Engleska, za Marxa je bio rad u “Rajnskim novinama" i nešto kasnije 
francuska stvarnost koju doživljava do kraja 1843. u Parizu. Suradnja 
u “Rajnskim novinama" suočila ga je s mnogim konkretnim problemi- 
ma života pojedinih slojeva društva, te je sve više uviđao važnost eko- 
nomske problematike za razumijevanje odnosa u društvu i činjenice da 
se pojedine institucije i zakoni ne mogu promatrati izvan konteksta 
društvenih odnosa. Pa kad je početkom ožujka 1843. dobio Rugeov zbor- 
nik Anekdota zur neuesten deutschen Philosophie und Publizistik, u ko- 
jemu je bio objavljen i njegov upravo paradigmatički članak o pruskoj 
cenzuri, ali i Feuerbachove Vorlduzige Thesen zur Reform der Philosop- 
hie, Marx u pismu Rugeu od 13. III. 1843. u vezi s Feuerbachovim te- 
zama daje ovu bitnu napomenu: “S Feuerbachovim se aforizmima ne 
slažem samo utoliko što on ukazuje suviše na prirodu, a premalo na po- 
litiku. A to je jedini savez kojim sadašnja filozofija može postati isti- 
nom. Ali će se po svoj prilici dogoditi kao u 16. stoljeću kada je entuzi- 
jastima prirode odgovarao drugi red entuzijasta države.??$ 

Razdoblje revolucionarnog idealizma time je bilo završeno i Marx se 
otiskuje na široko polje historije da bi otkrio zagonetku čovjeka i nje- 
gova djela. Za tu se svrhu morao ponovno vratiti najdubljem misliocu 
Njemačke toga vremena — Hegelu i njegovoj filozofiji prava u kojoj je 
elaborirao problem građanskog društva i države. Materijalistički već 
čitajući i kritički komentirajući Hegelovo djelo, uz proučavanje i njemač- 
ke i francuske socijalističke literature toga vremena, Marx je u svojim 


96 _K. Marx, Pismo Rugeu od 14. marta 1843. god. K. Marx i F Engels, Odabrana 
pisma, Zagreb, 1987, str. 53. 

radovima o židovskom pitanju u kritici Hegelove filozofije prava (uvod) 
što ih je objavio u “Njemačko-francuskim godišnjacima" postupno dola- 
zio ne samo do jednog drukčijeg, komunističkog humanizma, nego i do 
nove koncepcije čovjeka i historije. 

Na tom putu su od izuzetnog značenja bili i spisi M. Hessa, Marxo- 
va prijatelja i jednoga od prvih njemačkih intelektualaca socijalista, koji 
je, kako je pisao svome prijatelju Auerbachu, u Marxu vidio jedinoga 
stvarnog, živućeg filozofa koji će prevladati dotadašnju filozofiju i koji 
mu je postao uzorom." Iz toga se može zaključiti da je utjecaj bio sigur- 
no uzajaman. 

Hess je bio stariji (1812-1875), ali bez Marxove temeljite filozofske 
spreme, te je već 1841. u svom djelu Europdische Triarchie i člancima 
u “Rajnskim novinama" tijekom 1842. god. pisao o socijalizmu i zastu- 
pao te ideje. Međutim, za Marxovu koncepciju čovjeka, što je bitno pi- 
tanje za koncipiranje filozofskog pogleda na historiju, bili su mnogo važ- 
niji Hessovi članci Sozialismus und Communismus, Philosophie der 
That i Die Eine und ganze Freiheit, koji su bili objavljeni u Herweghovu 
zborniku Finundzwanzig Bogen aus der Schweiz u srpnju 1843. Prok- 
lamirajući ponovno socijalizam kao rješenje socijalne problematike mo- 
dernoga vremena, Hess pledira, nasljedujući Cieszkowskijevu koncep- 
ciju filozofije čina u djelu Prolegomena zur Historiosophie (1838), da 
filozofija duha postane filozofija čina (Philosophie der Tat). Jednako 
tako, što je još važnije, da se čovjeka ne smije shvatiti samo kao misaono 
biće, nego kao djelatno, praktičko. “Suština čovjeka", pisao je Hess u 
članku o jednoj i cijeloj slobodi, “ono specifično po čemu se on razlikuje 
od životinje, sastoji se upravo u njegovoj slobodnoj djelatnosti, koja je 
nezavisna od svake izvanjske prisile. Ta sloboda je, kako jedini život, 
tako i jedini užitak čovjeka.?% Ta slobodna čovjekova djelatnost, praksa, 
isto je tako sloboda duha kao i slobodna socijalna djelatnost. Jer, sloboda 
je jedna i cijela i obuhvaća obje strane čovjekova bivstvovanja. 

U raspravi o značenju Hessove koncepcije filozofije čina i čovjeka kao 
praktičkog bića, što sam je objavio 1978, zaključio sam sljedeće: “Još od 
većeg značenja je njegov koncept čovjeka kao djelatnog bića, njegova fi- 
lozofija čina ili praksa. Hess se nije zadovoljio, kao što smo vidjeli, samo 
apstraktnim idealističkim aktivizmom mladohegelovaca, nego je suštinu 
čovjeka nalazio ne samo u njegovoj duhovnoj djelatnosti nego isto tako 
i u socijalnoj. Shvativši suštinu čovjeka kao slobodnu djelatnost Hess 
nije razdvajao duhovnu i socijalnu slobodu, nego je i u samom naslovu 


97 Vidi Hessovo pismo B. Auerbachu od 2. rujna 1841. 


98 Moses Hess, Dre Eine und ganze Freiheit, Philosophische und sozialistische 
Schriften (1837-1850), Akademie Verlag, Berlin, 1961, str. 228. 

najvažnijeg članka proklamirao jednu i cijelu, potpunu slobodu. Njegova 
intencija da čovjekovo bivstvo ne shvati više kontemplativno kao dota- 
dašnja filozofija, nego da ukaže na dimenziju čovjekove svestrane prak- 
se, najvažniji je poticaj Marxovu novom i epohalnom konceptu čovjeka 
i historije. Nije ni u ovom slučaju važna izvjesna inkonsekvencija u 
Hessovim stajalištima ili tretiranju tih pitanja, pri čemu se mogu vrlo 
lako pokazati još uvijek i utjecaji Fichtea ili Cieszkowskog ili Feuerba- 
cha. Važna je ipak ona bitna usmjerenost njegova djela na prevladava- 
nje i dotadašnje filozofije čina kao duhovne djelatnosti i Feuerbachova 
antropologizma, koji je shvatio čovjeka kao osjetilno biće, ali kontem- 
plativno. A upravo tim svojim rezultatima i uvidima Hess je ne samo 
mogao utjecati nego je i sigurno vrlo mnogo posredovao u Marxovu na- 
poru za jednom novom filozofskom koncepcijom koja bi mu omogućila 
razumijevanje historijskih pitanja što su bila na dnevnom redu. To mu 
je Marx i priznao u svojim Manuskriptima. 

Prema tome, mogli bismo iz svih ovih analiza zaključiti da central- 
na Marxova misao da je čovjek biće prakse i da je historija praktičko 
djelo čovjeka, da je bivstvo čovjeka njegova slobodna i svjesna djelatnost, 
praksa, da ta marksistička filozofija prakse nije izravno nastavak Hege- 
love koncepcije rada koje nalazimo u njegovoj Fenomenologiji. Marxova 
koncepcija nastala je i rađala se preko mladohegelovsko-fihteanske kon- 
cepcije aktiviteta subjektivne svijesti, Cieszkowskijeve koncepcije filo- 
zofije čina, Feuerbachova čovjeka kao osjetilnog bića i njegove kritike 
Hegela te Hessove koncepcije filozofije čina ili prakse, koja je u tom sli- 
jedu bila nešto manje odlučna od Feuerbachove kritike idealizma. 

Marxova kritika i osvrt na Hegelovu Fenomenologiju duha u Ma- 
nuskriptima, nakon cijeloga tog procesa, samo je definitivni obračun s 
onim filozofskim gigantom čija je misao bila trajno prisutna u svim bor- 
bama i nastojanjima. Ujedno je to i samo konstatacija, nakon već ma- 
terijalistički koncipirane filozofije prakse, da je Hegel shvatio rad kao 
suštinu čovjeka koji se potvrđuje, ali je rad koji Hegel “poznaje i priz- 
naje apstraktno duhovan?.??? 

Iz svega rečenog vidi se da je dosad u vezi s problemom geneze ma- 
terijalističkoga shvaćanja historije Hessov doprinos toj koncepciji bio 
veoma zanemaren. Jer, Marx je upravo preko problematike čovjekova 
otuđenja i filozofije slobode došao do komunizma, kao onoga revolucio- 
narnog prevrata koji će dokinuti ekonomsku i političku vlast nad čov- 
jekom. A preko filozofije prakse, preko koncepcije čovjeka kao bića prak- 
se do materijalističkog shvaćanja historije, kako ćemo poslije vidjeti. 


99 _P Vranicki, Moses Hess, Prilog analizi nastanka filozofije prakse, Filozofski 
portreti, Zagreb, 1979, str. 43-44. 

Tako je Marx krajem 1843, nakon detaljne analize Hegelove filozofije 
prava i nakon upoznavanja socijalističkih i komunističkih spisa, a oso- 
bito navedenih Hessovih radova iz 1843, došao do zaključka da tek kad 
“zbiljski, individualan čovjek vrati u sebe apstraktnog građanina i kao 
individualan čovjek postane rodno biće u svomu empirijskom životu, u 
svome individualnom radu, u svojim individualnim odnosima, tek kada 
čovjek spozna i organizira svoje “forces propres' kao društvene snage i 
stoga više ne bude od sebe dijelio društvenu snagu u obliku političke 
snage, tek tada će čovjekova emancipacija biti dovršena.?1%% 

U drugom spisu o Hegelovoj filozofiji prava, uzimajući u obzir hu- 
manistički i oslobodilački karakter filozofije, kao i konkretnu društvenu 
snagu, proletarijat, koji je u najgoroj poziciji s obzirom na društveno- 
političku otudenost, Marx je pisao da “kao što filozofija u proletarijatu 
nalazi svoje materijalno oružje, tako proletarijat nalazi u filozofiji svoje 
duhovno oružje"... te je glava te ljudske “emancipacije filozofija, a nje- 
zino srce proletarijat. Filozofija se ne može ostvariti bez ukidanja pro- 
letarijata, proletarijat se ne može ukinuti bez ozbiljenja filozofije."1%! 

Marx je, dakle, došao do koncepcije novoga komunističkog humaniz- 
ma i prije nego što je došao do dubljeg uvida u dinamiku historijskog 
procesa koja bi mu mogla poslužiti i kao teorijska osnova za te daleko- 
sežne zaključke. Ali, to je bila samo važna etapa razvoja dubokoga filo- 
zofskog mislioca, koji je ne samo čvrsto stupio na realno i materijalno 
tlo historije nego koji nije napravio grešku da kritikom Hegelova idea- 
lizma odbaci i njegovu duboku dijalektiku. Dijalektička misao, sada već 
materijalistički interpretirana, već je i u tom razdoblju i Marxa i En- 
gelsa očuvala od eshatoloških i nehistorijskih koncepcija i zaključaka. 
Zato Marx još u tomu mladenačkom razdoblju u pismu Rugeu u rujnu 
1843, koje je objavljeno u “Njemačko-francuskim godišnjacima" (1844), 
piše da je prednost njihova novog pravca “da mi ne anticipiramo svijet 
dogmatski, nego novi svijet želimo naći tek pomoću kritike starog."!"? 
Oni nemaju kao dotadašnji filozofi rješenje svih zagonetki u svojim tez- 
gama te “konstruiranje budućnosti i završavanje za sva vremena nije 
naša stvar“, nego je potrebna “bezobzirna kritika svega postojećeg, da- 
kako, bezobzirna kako u tom smislu da se kritika ne boji svojih rezul- 
tata, a isto tako ni sukoba s postojećim silama. "1% 

Marx već tada, kao jedan od najdubljih dijalektičkih mislilaca sto- 
ljeća, prevladava filozofske spekulacije i konstrukcije, bez obzira na to 


100 K. Marx, Prilog jevrejskom pitanju, Rani radovi, Zagreb, 1985, str. 81. 

101 K. Marx, Prilog kritici Hegelove filozofije prava, Uvod, Rani radovi, str. 105. 
102. K. Marx, Pismo Rugeu od septembra 1843. god., Rani radovi, str. 50-51. 

103 K. Marx, ibid., str. 51. 

jesu li idealističke ili materijalističke, koje su iz bilo kojih principa kon- 
struirale neki društveni ideal kao konačno i idealno stanje čovječanstva. 
Zato i posebno naglašava da nije za to “da zasadimo dogmatsku zastavu, 
naprotiv, mi moramo pomoći dogmatičarima da sebi objasne svoje sta- 
vove."!% Prema tome nije zadatak novoga filozofskog pravca da “na- 
suprot svijetu istupa doktrinarski s novim principom: ovdje je istina, 
pred njom na koljena! Mi svijetu razvijamo nove principe iz principa 
svijeta.?1% 

A koji su to “principi svijeta"? Daljnji misaoni napor Marxov, a isto 
tako i Engelsov, išao je za tim da otkriju tu “tajnu? historije, te dina- 
mičke elemente i pokretačke snage koje bi im objasnile ne samo proš- 
lost i sadašnjost, nego i neposrednu budućnost. Te daljnje korake čini 
Marx za vrijeme svog boravka u Parizu dubokim analizama ekonomske, 
antropološke i historijske problematike, što je sačuvano u poznatim 
Okonomisch-philosohische Manuskripte iz 1844. 

Kad se Engels vraćao iz Engleske u Njemačku u rujnu 1844, posje- 
tio je Marxa u Parizu, gdje su zaključili da se u svim bitnim pitanjima 
teorije slažu, te odmah odluče odgovoriti svojim nekadašnjim prijatelji- 
ma mladohegelovcima na neke njihove kritike. Prvo njihovo zajednič- 
ko djelo, za koje je Engels napisao dvadesetak stranica, a ostalo Marx, 
bilo je Die heilige Familie oder die Kritik der kritischen Kritik. Gegen 
Bruno Bauer und Konsorten, objavljeno početkom 1845. Preko već pri- 
je spomenutih radova i navedene Svete porodice, zatim znamenitih 
Marxovih Teza o Feuerbachu, što ih je tek 1888. objavio Engels u pr- 
vom posebnom izdanju svoga djela o L. Feuerbachu, zatim zajedničkog 
djela Die deutsche Ideologie (1845/46), Marxova djela protiv Proudhona 
Misere de la Philosophie (1847) i konačno djela Manifest der Kommu- 
nistischen Partei (1848), nova je koncepcija filozofije historije, die ma- 
terialistische Geschichtsauffasung (materijalističko shvaćanje historije) 
bila izgrađena. 


104. K. Marx, ibid., str. 51. Pritom ima Marx na umu ponajprije komunizam kako 
se javljao u tadašnjih teoretičara Cabeta, Dezamyja, Weitlinga i dr. W. Weit- 
ling, jedan od najjačih njemačkih utopijskih komunista iz radničkih redova, 
objavio je godinu dana prije svoje glavno djelo Garancije harmonije i slobode 
(1842). 

105 K. Marx, tbid., str. 53. Isti taj dijalektički odnos prema problemu “konačnih 
istina“ imao je i Engels kada npr. u svom članku Položaj Engleske, objavlje- 
nom također u “Njemačko-francuskim godišnjacima", piše da je “svaka soci- 
jalna filozofija još potpuno nesavršena sve dotle dok nekoliko stavova postav- 
lja kao svoj konačni rezultat, sve dotle dok još daje Morissonove pilule; nama 
nisu toliko potrebni goli rezultati koliko proučavanje; rezultati nisu ništa bez 
izvođenja koje je k njima vodilo, to znamo već od Hegela, i rezultati su više 
nego beskorisni, ako su fiksirani za sebe, ako opet ne postanu premise za dalj- 
nji razvitak" (F Engels, Položaj Engleske, Rani radovi, str. 153). 

U daljnjem su radu i Marx i Engels ili produbili ili proširili neka pi- 
tanja i teme, ali u osnovi koncepcija je do kraja četrdesetih godina bila 
izgrađena. 

Nedugo nakon Manifesta, nastaje razdoblje evropskih revolucija u 
kojima i jedan i drugi aktivno sudjeluju. Marx u Kolnu vodi list “Neue 
Rheinische Zeitung", a Engels se pridružuje kao ađutant Willichovu kor- 
pusu i sudjeluje u posljednjim borbama poražene njemačke revolucije. 

U emigraciji u Engleskoj Marx nastavlja sa svojim radom na kritici 
političke ekonomije. Godine 1859, iste u kojoj izlazi i epohalno Darwi- 
novo djelo Postanak vrsta prirodnim odabiranjem, objavljuje i Marx prve 
rezultate svoje ekonomske analize Zur Kritik der politischen Okono- 
mie, s poznatim predgovorom u kojemu sažima svoj pogled na historiju. 
Godine 1864. sudjeluje na osnivačkom kongresu Prve internacionale i 
pomaže dalje u njezinu radu, a 1867. objavljuje prvu knjigu svoga kapi- 
talnog djela Das Kapital I. Drugu i treću knjigu nije uspio dokraja zav- 
ršiti i pripremiti za štampu, što je učinio Engels nakon Marxove smrti. 

Marx je još u povodu Pariške komune pisao adrese Generalnog sav- 
jeta Internacionale, što je objavljeno kao Der Biirgerkrieg in Frankreich 
(1871) i napravio poznate kritičke bilješke u povodu Gothskog programa 
nove njemačke socijaldemokracije, koja je nastala ujedinjenjem tzv. aj- 
zenahovaca (Bebel, Liebknecht) i lasalovaca u veljači 1875. Oba su spisa 
važna za razumijevanje Marxovih shvaćanja o problemu socijalističke 
revolucije. Oronuo od velikih napora i bolesti, Marx je umro u Londonu 
14. NI. 1883. 

Engels je nakon revolucije dvadesetih godina proboravio u vlastitoj 
tvrtki u Manchesteru (Ermen & Engels), zdušno pomažući Marxa u nje- 
govim ekonomskim nevoljama i omogućivši mu da može kontinuirano 
raditi na svom glavnom znanstvenom djelu. Godine 1870. prodao je svoj 
dio tvornice i definitivno se preselio u London, gdje sve više zamjenjuje 
Marxa u Internacionali. Engels je u tom razdoblju do svoje smrti i na- 
pisao neka svoja glavna djela, koja su važna i za našu problematiku. 
Prvo je kritičko i polemičko djelo protiv Dihringa, poznato djelo Anti- 
Diihring (Herrn Eugen Diihrings Umwdlzung der Wissenschaft, 1878), 
zatim Der Ursprung der Familie, des Privateigenthums und des Staates 
(1884) i Ludwig Feuerbach und der Ausgang der klassischen deutschen 
Philosophie (1886). Bilješke o problemima dijalektike u prirodi poslije 
su bile objavljene pod naslovom Dialektik der Natur (1925). Peti kolovo- 
za Engels je umro u Londonu, a njegov pepeo, po njegovoj želji, bio je 
rasut u moru kod Eastburnea, gdje je rado boravio u danima odmora. 

a. Novo filozofsko-antropološko stajalište — čovjek kao biće prakse 


Vidjeli smo da je za razumijevanje historijske problematike jedno od 
bitnih i središnjih pitanja bilo pitanje čovjeka. O njemu je uvijek bila 
riječ, bez obzira na to je li ga se shvaćalo kao jedinog demiurga ovoga 
historijskog svijeta ili kao sredstvo nekoga višeg entiteta. Do Marxova 
su vremena bile dominantne dvije koncepcije: idealizam je u svom naj- 
višem izrazu, njemačkoj klasičnoj filozofiji, sveo čovjeka na idealni, sa- 
mosvjesni izraz apsoluta, bez obzira na to kako je ovaj apsolut bio shva- 
ćen u Fichteovoj, Schellingovoj ili Hegelovoj transcendentalnoj filozofiji. 
U aktivitetu te “samosvijesti" vidjeli su i nasljednici Hegela, mladohe- 
gelovci, bitnu aktivnu snagu svjetskog procesa, te je materijalna stra- 
na bila u velikoj mjeri zapostavljena. Materijalizam, u svomu najvišem 
i najradikalnijem izrazu u francuskom prosvjetiteljstvu, čovjeka je tre- 
tirao kao “dio prirode" koji je, prema tome, bio i podvrgnut uglavnom 
prirodnim zakonima kao i ostala priroda. Iako su neki od njih (Turgot, 
Helvetius, Condorcet, a pogotovo nešto kasnije Saint-Simon i Fourier) 
uočavali važnost i materijalne, proizvodne djelatnosti čovjeka s obzirom 
na razvoj historije, ipak je u krajnjoj liniji prevladavao stari racionalis- 
tički princip da “ideje vladaju svijetom", No pokušaj da se čovjeka što 
više shvati u njegovu totalitetu, a ne jednostrano kao samo idealno ili 
samo materijalno biće, bio je značajan domet ovih mislilaca; ali je zna- 
čenje materijalne, proizvodne prakse ostajalo u drugom planu, neodre- 
đeno i koncepcijski nejasno i neprodubljeno. 

Mislioci koji su neposredno djelovali na Marxov i Engelsov razvoj nisu 
također, osim Hessa, bitnije pridonijeli razrješavanju toga temeljnoga 
filozofskog pitanja. Feuerbachovo značenje bilo je u tome što je Hege- 
lovoj i mladohegelovskoj koncepciji čovjeka kao samosvijesti suprotsta- 
vio koncepciju čovjeka kao osjetilnog bića, i jedino je Hess dolazio do 
kompleksnijeg shvaćanja čovjeka kao bića prakse. Zato je Marx mogao, 
produbljujući to stajalište prakse, tako paradigmatički koncizno i du- 
boko zaključiti u svojim tezama o Feuerbachu da je “glavni nedostatak 
svega dosadašnjeg materijalizma (uključujući i Feuerbachov), što pred- 
met stvarnost, osjetilnost shvaća samo u obliku objekta ili opažanja, a 
ne kao osjetilnu ljudsku djelatnost, praksu, ne subjektivno. Stoga je 
djelatnu stranu, nasuprot materijalizmu, apstraktno razvio idealizam, 
koji naravno ne zna za stvarnu, osjetilnu djelatnost kao takvu.?1% 


106 K. Marx, Prva teza o Feuerbachu, Rani radovi, str. 337. Moram napomenuti 
da je u tom razdoblju i Engels dolazio do sličnih stavova, ali je teorijska raz- 
rada i duboko koncipiranje problematike prakse ipak Marxovo djelo. Nema 
sumnje da je Marx bio snažniji mislilac, što mu je Engels i priznavao. Ali da 
su to bila i Engelsova stajališta, vidi se iz Svete porodice i Njemačke ideologije, 

U tim mislima sadržan je novi filozofski stav, koji sa svojim konzek- 
vencijama, označuje, nakon vrijedna rezultata francuskih prosvjetite- 
lja i njemačkih idealista, novi pogled na čovjeka i njegovu historiju. U 
njemu je sadržan ne sam spoznajnoteoretski novum da se karakter i 
razvoj ljudske spoznaje ne može razumjeti samo iz pasivističke tradicio- 
nalne teorije odraza, nego i ontološki novum da je historijsko-prirodni 
svijet od čovjeka stvoreni svijet, rezultat njegove praktičke preobrazbe 
prirodnog svijeta. Jednako tako da je i njegov historijski svijet rezultat 
njegove revolucionarne historijske prakse, pri čemu, kako ćemo vidjeti, 
stupanj njegove praktičke djelatnosti uvjetuje i karakter društvenih 
struktura i društvenih odnosa, pa prema tome i označava okvire čovje- 
kovih historijskih mogućnosti. 

Čovjek dakle “nije samo prirodno biće, nego ljudsko prirodno biće, 
tj. biće koje postoji za sebe, stoga rodno biće koje se kao takvo mora 
potvrditi i manifestirati kako u svom bivstvu, tako i u svom znanju. 
Niti su, dakle, čovjekovi predmeti prirodni predmeti kako su neposred- 
no dani, niti je čovjekovo osjetilo, kakvo ono jest, neposredno, predmet- 
no, čovjekova osjetilnost, čovjekova predmetnost. Priroda ni objektivno 
ni subjektivno nije neposredno adekvatno dana čovjekovu biću. A kako 
sve prirodno mora nastati, tako i čovjek ima svoj akt nastajanja, histo- 
riju, koja je njemu, međutim, znana i koja je stoga akt nastajanja koji 
se kao akt nastajanja svjesno ukida. Historija je prava prirodna histo- 
rija čovjeka. ?197 

Rodno biće čovjeka (Gattungswesen) jest dakle njegova slobodna 
svjesna djelatnost, njegovo proizvođenje historijskog svijeta. Zato i u 
načinu njegove životne djelatnosti, njegove historijske prakse, leži i cje- 
lokupan karakter čovjeka, njegov rodni karakter. U tome je bitna razli- 
ka između čovjeka i životinje, koja takoder “proizvodi, ali samo ono 
što neposredno treba za sebe i za svoje mlado; ona je ujedno i jedinstve- 
na sa svojom životnom djelatnošću te se od nje ne razlikuje, dok čovjek 


koje su zajedniči pisali. Zato u prikazu osnovnih filozofskohistorijskih kon- 
cepcija navodim i Engelsova osnovna stajališta. Razlog nije samo taj što je u 
posljednjih nekoliko decenija postala moda da se ta dva mislioca suprotstav- 
ljaju i Engelsa “optužuje"gotovo za sve nedaće marksizma u staljinističkoj 
epohi. Razlog je i taj što objektivnija analiza Engelsovih djela pokazuje da on 
u biti nikada nije napuštao temeljne stavove o praksi i da je s Marxom pisao 
nekoliko najvažnijih djela za razumijevanje njihova pogleda na čovjeka i his- 
toriju. Time ne želim reći da nije u njega postojalo nepreciznih i nerazrađe- 
nih stavova koji su se mogli i drukčije tumačiti, ali takvih nepreciznih staja- 
lišta ima i u samoga Marxa. Ja uvijek nastojim kod svih mislilaca, pa tako i 
kod Marxa i Engelsa, ukazati i interpretirati ona stajališta za koja držim da 
najbolje reprezentiraju njihovu misao i da su ono najbolje i najizvornije u nji- 
hovu stvaralaštvu. 


107. K. Marx, Ekonomsko-filozofski rukopisi, Rani radovi, str. 325. 

ima svjesnu životnu djelatnost, jer i samu djelatnost čini predmetom 
svoga htijenja i svoje svijesti. Životinja proizvodi jednostrano, nagon- 
ski jednolično, “dok čovjek proizvodi univerzalno; ona proizvodi samo 
pod vlašću neposredne fizičke potrebe, dok čovjek proizvodi i kad je slo- 
bodan od fizičke potrebe i istinski proizvodi tek oslobođen od nje; ona 
proizvodi samo za sebe, dok čovjek reproducira cijelu prirodu, njezin 
proizvod pripada neposredno samo njezinu fizičkom tijelu, dok se čov- 
jek slobodno suprotstavlja svom proizvodu. Životinja oblikuje samo po 
mjeri i potrebi vrste kojoj pripada, dok čovjek znade proizvoditi prema 
mjeri svake vrste i znade svagdje dati predmetu inherentnu mjeru; zato 
čovjek oblikuje i prema zakonima ljepote.?1%% 

Čovjek je kao posebno rodno biće, koje se razlikuje od ostalih bića 
prirode, slobodno, univerzalno, svestrano biće koje se prema stvarnos- 
ti odnosi na svestran, totalan način. Čovjek kao biće prakse totalno je 
biće, jer se prema svom predmetu, prema prirodi i drugom čovjeku od- 
nosi na svestrani način, jer je njegova djelatnost, praksa, razumljiva 
samo kao jedinstvo intelektualne, umne, svjesne i predmetne, osjetilne 
djelatnosti. I poslije je Marx potvrđivao taj svoj fundamentalni stav o 
čovjeku kao biću prakse, kao jedinstva misaone i osjetilne djelatnosti, 
pišući da i “pauk obavlja radove slične tkalčevim, a gradnjom svojega 
saća pčela postiđuje ponekog ljudskog graditelja. Ali što unaprijed od- 
vaja i najgoreg graditelja od najbolje pčele, jest da je on svoju gradnju 
izradio u glavi prije nego što će je izgraditi u vosku. Na završetku pro- 
cesa rada izlazi rezultat kakav je na početku procesa već postojao u rad- 
nikovoj zamisli, dakle idealno. Ne postiže on samo promjenu oblika pri- 
rodnih stvari; on u njima ostvaruje i svoju svrhu koja mu je znana, koja 
poput zakona određuje put i način njegova rađanja, i kojoj mora podči- 
niti svoju volju. "1% 

U ljudskoj historiji priroda dakle postaje čovjekovom prirodom koja 
je preobražena ljudskim radom, fe se u tom uzajamnom odnosu mijenja 
1 sam čovjek. Historija njegovih osjetila i njihove preobrazbe simultani 
je proces kome je osnova praktično odnošenje čovjeka prema prirodi i 
prema drugom čovjeku. I tako ljudska osjetila nisu jednom zauvijek dane 
karakteristike i sposobnosti, kao što je to pretpostavljao stari materi- 
jalizam. Stvaranje ljudskih pet osjetila jest posao cjelokupne dosadašnje 
svjetske historije. Kao što praksa glazbe budi i razvija čovjekov muzi- 
kalni smisao, tako za nemuzikalno uho glazba nema nikakav smisao, 
nije njegov predmet. Prema tome, priroda koja postaje u historiji jest 
stvarna čovjekova priroda i zato je historija industrije, predmetne, os- 


108 K. Marx, ibid., str. 251-252. 
109 K. Marx, Kapital I, Zagreb, 1947, str. 135. 

jetilne preobrazbe prirode otvorena knjiga ljudskih suštinskih snaga, 
osjetilno dana ljudska psihologija. I upravo zato “što za čovjeka socija- 
lista cjelokupna takozvana svjetska historija nije ništa drugo do pro- 
izvodnja čovjeka pomoću čovjekova rada, ništa drugo do nastajanje 
prirode za čovjeka, on ima očigledan neoboriv dokaz o svom rođenju po- 
moću samog sebe, o svom procesu nastajanja.?119 

To produbljeno stajalište prakse bitni je novum što ga Marx sa svo- 
Jim prijateljem Engelsom unosi u filozofsku problematiku čovjeka i nje- 
gove historije. Da je historija čovjekovo djelo, znali su mnogi mislioci i 
prije Marxa. Ali nitko nije dublje shvatio prirodu čovjekove preobraža- 
valačke prakse u kojoj čovjek mijenja ne samo prirodu nego i samoga 
sebe. Poslije ćemo vidjeti i daljnje teorijske posljedice koje proizlaze iz 
ovoga fundamentalnog stava, a sada navedimo još samo jedan stav En- 
gelsa iz kasnijeg razdoblja; često se naime krivo interpretiralo Engelsa 
kao da je u tretiranju problematike mišljenja napustio ovaj stav i pre- 
šao na teoriju odraza. U svojim bilješkama za probleme dijalektike u 
prirodi Engels je pisao da su “prirodna znanost, baš kao i filozofija, 
dosad potpuno gubile iz vida utjecaj čovječje djelatnosti na njegovo miš- 
ljenje. One poznaju, s jedne strane, samo prirodu, a s druge strane, samo 
mišljenje. Ali bitnu i najbližu osnovu čovječjeg mišljenja ne čini priro- 
da kao takva, nego je čini upravo mijenjanje prirode od strane čovjeka. 
Čovjekova inteligencija rasla je razmjerno tome kako se čovjek učio mi- 
jenjati prirodu. Prema tome naturalističko shvaćanje historije, kakvo 
nalazimo u manjoj ili većoj mjeri kod Drapera i drugih prirodoslovaca, 
prema kojemu, tobože, isključivo priroda utječe na čovjeka, te uvijek is- 
ključivo prirodni uvjeti određuju njegov historijski razvitak, jednostra- 
no je, i ono zaboravlja da, obratno, i čovjek djeluje na prirodu, da je mi- 
jenja, da sam sebi stvara nove uvjete opstanka. Od “prirode Njemačke 
iz doba Germana preostalo je vraški malo. Površina zemlje, klima, ve- 
getacija, fauna, pa i sami ljudi, neizmjerno su se izmijenili, a sve to zah- 
valjujući ljudskoj djelatnosti, dok su promjene koje su nastale u prirodi 
Njemačke bez sudjelovanja čovjeka sasvim neznatne.?!! 

Shvativši dakle čovjeka kao biće prakse, koja je na svakom stupnju 
čovjekova razvoja jedinstvo misaone i osjetilne djelatnosti, Marx i En- 
gels prevladali su ne samo jednostranost dotadašnjeg idealizma, koji nije 
poznavao stvarnu osjetilnu djelatnost, nego i dotadašnjeg materijalizma, 
koji je subjekt-objekt relaciju zapravo shvaćao kontemplativno. A i tamo 
gdje su pojedinci, kako smo vidjeli, uočavali i značenje proizvodnje u 
razvoju čovjeka i društva, nisu uspjeli teorijski osmisliti to stajalište. 


110. K. Marx, Ekonomsko-filozofski rukopisi, str. 286. 
111 E Engels, Dijalektika prirode, Zagreb, 1950, str. 181-182. 

Ono nije postalo kod njih misao vodilja za razumijevanje historije, tj. 
stalnih promjena društva i čovjeka, nego su u krajnoj liniji ipak pribje- 
gavali odvajanju ideja od cjelokupnog sklopa društvene prakse i u nji- 
ma gledali glavne pokretače razvoja. 

Objekt tako postaje za Marxa ljudski objekt, priroda očovječena pri- 
roda, a medijacija je ljudska praksa. U praksi je uvijek dano jedinstvo 
osjetilnog, osjetilne djelatnosti i misaonog, teorijskog. Historijsko biv- 
stvo čovjeka, a ono jedino i postoji kao takvo, uvijek je dano kao totali- 
tet ljudske prakse, te je cjelokupna tzv. misaona, teorijska, ideološka 
sfera, kako ćemo vidjeti, ne samo konstitutivni moment toga totaliteta 
nego se izvan njega ne može uopće niti razumjeti. Ljudsko je mišljenje 
uvijek povijesno mišljenje. Postanak se i djelovanje ideja dakle ne može 
razumjeti izvan toga cijelog konteksta čovjekove praktičke djelatnosti, 
izvan konteksta prakse. I zato one i mogu biti djelotvorne samo ako su 
izraz određene historijske prakse i ako rješavaju probleme upravo te 
prakse. “Koliko je rješenje teoretskih zagonetki zadatak prakse i prak- 
tički posredovano, pisao je Marx u tim svojim ranim bilješkama, poka- 
zuje se npr. na fetišizmu. Osjetilna svijest fetišista drukčija je od svijesti 
Grka, jer je njegovo osjetilno postojanje još drukčije. Apstraktno nepri- 
jateljstvo između osjetila i duha je nužno sve dotle dok čovjekovo os- 
jetilo za prirodu, čovjekovo osjetilo prirode, dakle i prirodno čovjekovo 
osjetilo još nije proizvedeno vlastitim čovjekovim radom. ?!!? 

Različita “osjetilna postojanja" čovjeka u njegovoj historijskoj praksi, 
u njegovoj historiji, osnova su i njegove različite svijesti. Jer i ta svijest 
ne može u osnovi biti drugo nego svijest njegove vlastite prakse. Cov- 
jek dakle nije neko gotovo biće s dovršenim suštinskim snagama, osje- 
ćanjima, mišljenjima i konačno potrebama kako su ga zamišljali ne samo 
teološki mislioci nego i gotovo svi novovjeki materijalisti. Iz takva shva- 
ćanja je proizašla, inače veoma značajna za to historijsko razdoblje, i 
teorija društvenog ugovora. 

Čovjekova proizvodnja vlastita historijskog svijeta, koji nadmašuje 
neposredne fizičke potrebe i upravo u tome i jest ljudski svijet, ujedno 
stvara i nove potrebe. Stvaranje i zadovoljavanje stalno novih potreba 
činjenica je čovjekove historije na koju su ukazali već mnogi mislioci od 
starih antičkih filozofa do novovjekih. Time se dakle stvara i bogatstvo 
ljudskog bića, kao bogatstvo potreba. “Vidimo kako na mjesto nacional- 
no-ekonomskog bogatstva i bijede stupa bogat čovjek i bogata čovjeko- 
va potreba. Bogat čovjek je istodobno čovjek kome je potreban totalitet 
čovjekova ispoljavanja života. Čovjek, u kome njegovo vlastito ostvare- 
nje postoji kao unutrašnja nužnost, kao nužda. Ne samo čovjekovo bo- 


112. K. Marx, Ekonomsko-filozofski rukopisi, ibid., str. 295. 

gatstvo, nego i njegovo siromaštvo dobiva — pod pretpostavkom socijaliz- 
ma — podjednako ljudsko, te stoga društveno značenje. Ono je pasivna 
veza koja čini da čovjek osjeti kao potrebu najveće bogatstvo, drugog 
čovjeka. Vlast predmetnog bića u meni, osjetilno izbijanje moje suštin- 
ske djelatnosti jest strast, koja na taj način postaje ovdje djelatnost 
moga bića."113 

I poslije su i Marx i Engels više puta analizirali taj proces ljudskoga 
rada, kao bitnog momenta prakse, tj. kao osjetilnu djelatnost. U Kapi- 
talu je Marx pisao da je rad proces između čovjeka i prirode, proces u 
kome regulira i nadzire svoju razmjenu materije s prirodom. Prema 
prirodnoj materiji on istupa kao prirodna sila, i time što tim kretanjem 
djeluje na prirodu izvan sebe, on ujedno mijenja i svoju vlastitu prirodu. 
A Engels je u svojim bilješkama ostavio i cijelo jedno poglavlje o ulozi 
rada u formiranju i razvoju čovjeka. Kad politički ekonomisti kažu da 
je rad izvor svega bogatstva, treba reći da je on beskrajno više od toga. 
“On je prvi osnovni uvjet svega ljudskog života, i to u tolikoj mjeri da u 
izvjesnom smislu moramo reći: rad je stvorio samog čovjeka.?!1+ 

Raščlanjivanjem samoga rada Marx navodi da su njegovi momenti 
prvo svrsishodna djelatnost, tj. sam rad, predmet na koji rad djeluje i 
sredstva kojima čovjek djeluje u procesu rada. Sredstva za rad i pred- 
met rada (zemlja, voda itd.) pokazuju se kao sredstva za proizvodnju. 
Zemlja je čovjeku prvobitni arsenal sredstava za rad. “Ona mu pruža 
npr. kamen kojim se baca, kojim tare, pritiskuje, siječe itd. I sama zem- 
lja postaje sredstvo za rad, ali da bi služila kao sredstvo za rad u zem- 
ljoradnji, treba opet niz drugih sredstava za rad i relativno već jako raz- 
vijena radna snaga. Čim se proces rada makar nešto razvio, već su mu 
potrebna prerađena sredstva za rad. U najstarijim pećinama gdje su 
ljudi živjeli nalazimo kameno oruđe i oružje. Osim prerađena kamena, 
drveta, kostiju i školjaka, glavnu ulogu sredstva za rad ima u početku 
čovjekove historije pripitomljena životinja, dakle životinja već izmije- 
njena radom, odgojena. Upotrebljavanje i stvaranje sredstava za rad, 
mada je u klici osobina i nekih životinjskih vrsta, daju specifično obi- 
lježje ljudskog rada, zbog čega Franklin definira čovjeka kao “a tool- 
making animal', kao životinju koja pravi alate. Istu važnost koju za 
upoznavanje iščezlih životinjskih vrsta ima građa fosilnih kostura, ima- 
ju i ostaci sredstava za rad za rasudivanje o iščezlim ekonomskim druš- 
tvenim formacijama. Ekonomske epohe ne razlikuju se po onome što 


113. K. Marx, ibid., str. 284-285. 

114._FE Engels, Dijalektika prirode, str. 130. Nešto dalje je Engels pisao da “najpri- 
je rad, a za njim i onda zajedno s njim govor — to su oba najbitnija poticaja 
koji su utjecali tako da se mozak majmuna postupno preobrazio u mozak čov- 
jeka..." (str. 133). 

se pravi, nego po tome kako se pravi, kojim sredstvima za rad. Sred- 
stva za rad ne samo da su mjerilo za stupnjeve razvitka čovjekove radne 
snage već nam otkrivaju i društvene odnose u kojima se radi.?!15 

Pokretačka snaga historije ne može dakle biti ništa drugo nego sam 
čovjek. Historija je od čovjeka stvorena historija, ona je njegovo eminen- 
tno djelo. Ali taj čovjek nije niti samo “samosvijest", “jedini" ili samo 
“biće koje misli", niti je samo dio prirode u kome se prelamaju prirod- 
ne zakonitosti, nego je eminentno stvaralačko biće i u svomu duhovnom 
i u svomu osjetilnom postojanju. Čovjek je dakle biće prakse, kojim poj- 
mom su se prevladale jednostranosti dotadašnjeg i materijalizma i idea- 
lizma. Tek analizom prakse kao jedinstva duhovne i osjetilne djelatnos- 
ti dolazimo do onog rezultata koji se u vezi s Marxovim i Engelsovim 
filozofskohistorijskim konceptom uglavnom navodi. Materijalističko 
shvaćanje historije ima u novomu filozofskom konceptu čovjeka kao bića 
prakse svoj bitni temelj. 


b. Prvi element prakse: osjetilna djelatnost 


To novo dijalektičko poimanje čovjeka i njegove historije, s još mno- 
gim elementima o kojima će biti riječ, bilo je ne samo misaoni i teorij- 
ski završetak jednoga filozofskog procesa koji je svoje teorijske vrhunce 
imao u francuskomu građanskom prosvjetiteljstvu i njemačkoj građan- 
skoj idealističkoj filozofiji, nego ujedno i prevladavanje imanentnih gra- 
nica gradanske misli uopće. Već smo vidjeli u analizi filozofskohistorij- 
skih koncepcija nekih francuskih mislilaca (Helvetiusa, Rousseaua, a 
osobito Condorceta), kao i njemačkih (Fichtea, Feuerbacha), da su svo- 
Jim kozmopolitizmom i humanizmom u izvjesnoj mjeri nadilazili svoje 
građanske horizonte, bez obzira na to što je u to doba i njihovo građan- 
sko stajalište bilo historijski progresivno. Ali tek je jedno novo historij- 
sko stajalište, omogućeno nastankom novih društvenih snaga u krilu 
građanskoga društva — proletarijata — omogućilo evropskim misliocima 
da nadiđu građanske horizonte. Marx i Engels su u tome već imali 
značajne prethodnike, među koje možemo ubrojiti sve dotadašnje soci- 
jalističke i komunističke mislioce od Saint-Simona, Bazarda, Enfantina 
i Fouriera do Proudhona, Weitlinga i Mosesa Hessa. 

Medutim, filozofski zasnovati novu socijalnu doktrinu moglo se samo 
na najboljim filozofskim tradicijama. To je bila izrazita Marxova pred- 
nost, a takoder i Engelsova, što su naslijedili ne samo izvrsne rezultate 
francuskog prosvjetiteljstva nego i njemačke klasične filozofije. Nasto- 
janje nekih francuskih mislilaca (Turgot, Condorcet, Saint-Simon, Fou- 


115. K. Marx, Kapital I, str. 136. 

rier) da čovjekovu historijsku egzistenciju shvate u totalitetu, kao i 
veliki rezultati u elaboriranju dijalektike u njemačkoj filozofiji, bili su 
najznačajnija dostignuća koja su omogućavala nove teorijske prodore. 
A kad je još Feuerbach razrušio preostala “teološka? ograničenja u nje- 
mačkoj idealističkoj dijalektici, a Hess, potaknut Cieszkowskijevom te- 
zom 0 filozofiji čina, već dolazio do nove filozofske pozicije o čovjeku kao 
biću prakse — Marxov i Engelsov put bio je bitno zacrtan. 

S jedne strane, prihvativši dijalektiku na materijalistički način, oslo- 
bodili su je idealističkog deduktivizma i konstruktivizma, te je u njiho- 
vim rukama postala revolucionarna metoda mišljenja. “U svom misti- 
ficiranom obliku dijalektika je postala njemačkom modom, jer se činilo 
da ona može preoblikovati stvarnost. U svom racionalnom obliku ona 
izaziva ljutnju i užasavanje buržoazije i njenih doktrinarnih zastupnika, 
jer u pozitivno razumijevanje postojećeg stanja unosi ujedno i razumi- 
jevanje njegove negacije, njegove nužne propasti; jer svaki postali oblik 
shvaća u toku kretanja, dakle i po njegovoj prolaznoj strani; jer se ni- 
čim ne da tutorisati i jer je u svojoj suštini kritička i revolucionarna.?11$ 

Tako su mogli zaključivati mislioci koji nisu bili sputani nikakvom 
potrebom obrane bilo kojega društvenog sistema: niti feudalnog, niti 
buržoaskog, niti komunističkog - kao, po mišljenju mnogih, definitiv- 
nog rješenja ljudskih odnosa i zagonetke historijskog opstojanja. Marx, 
svakako dublji mislilac od Engelsa i ujedno jedan od najgenijalnijih 
mislilaca svoga stoljeća, produbljuje koncepciju čovjeka kao bića prak- 
se te njegovi Ekonomsko-filozofski rukopisi (1844) i Teze o Feuerbachu 
(1845) ostaju onaj genijalni uzlet misli i filozofski dokument od kojega 
započinje nov pogled na čovjeka i njegovu historiju. 

Kada su Marx i Engels bili odlučili prikazati svoje novo stajalište i 
sami temeljitije raščistiti s tim problemima, a to rade u Njemačkoj ideo- 
logiji, nisu se vraćali na teorijske pretpostavke o čovjeku kao biću prak- 
se — iako je djelo prožeto naravno tim fundamentalnim stavom — nego 


116. K. Marx, Predgovor drugom izdanju Kapitala I, Zagreb, 1947, str. LXIV. En- 
gels je kasnije u svom djelu o Feuerbachu pisao slično: “Time je ponovo bila 
prihvaćena revolucionarna strana Hegelove filozofije i ujedno oslobođena od 
idealističkih optoka koji su kod Hegela bili smetnja da se ona dosljedno pro- 
vodi. Velika osnovna misao da svijet ne treba shvatiti kao kompleks gotovih 
stvari, nego kao kompleks procesa u kome se prividno stabilne stvari, isto kao 
i njihove mislene slike u našoj glavi, pojmovi, neprekidno mijenjaju, nastaju i 
nestaju, pri čemu pored sve prividne slučajnosti i usprkos svemu trenutnom 
nazadovanju, naposljetku ipak pobjeđuje progresivni razvitak — ta velika os- 
novna misao, naročito od Hegela ovamo, toliko je prešla u običnu svijest da 
joj u tako općem obliku jedva tko još protivrječi. Ali priznati je u frazi i stvarno 
je provoditi u svakom pojedinom slučaju i u svakoj oblasti koja se istražuje to 
su dvije razne stvari" (F. Engels, Ludwig Feuerbach i kraj klasične njemačke 
filozofije, K. Marx i F. Engels, Izabrana djela, Il, Zagreb, 1950, str. 259). 

nastavljaju na teorijskim konzekvencijama koje su proizlazile iz toga 
temeljnog i novog stava. 

Kritički se odnoseći prema svojim donedavnim mladohegelovskim 
prijateljima B. Baueru, M. Stirneru i ostalima, Marx i Engels započi- 
nju svoje izlaganje konstatacijom da se ne može polaziti u shvaćanju 
historije od nekih proizvoljnih, nego od stvarnih pretpostavaka, a to su 
stvarni individuumi. Prva je dakle pretpostavka cijele ljudske historije 
egzistencija živih ljudskih individuuma, te je prvo što treba konstatirati 
tjelesna organizacija tih individuuma i njihov odnos prema prirodi. “Lju- 
de možemo razlikovati od životinja po svijesti, religiji ili po čemu god 
hoćemo. Oni sami se počinju razlikovati od životinja onda, kad počnu 
proizvoditi sredstva za život — to je korak koji je uvjetovan njihovom 
tjelesnom organizacijom. Time što proizvode svoja sredstva za život, lju- 
di proizvode indirektno i sam materijalni život.?!!/ 

Analizom prakse kao osjetilne djelatnosti, analizom rada, Marx je 
mogao konstatirati da su upravo ta sredstva rada, sredstva za proiz- 
vodnju, onaj dinamični materijalni element o kojemu ovisi ne samo 
proizvodnja nego i odnosi ljudi u toj proizvodnji. Na taj je način Marx 
ustvrdio stvarnu osnovu životnog procesa ljudi, osnovu koja se empi- 
rijski može konstatirati i koja sačinjava bivstveno jaču stranu čovjekove 
egzistencije. Jer razvojem tih proizvodnih sredstava nužno se mijenja i 
sam način života ljudi, dok oblikovanje neke ideje, ako nema svoju adek- 
vatnu društvenu osnovu, ostaje puka historijska iluzija. 

U svom pismu Annenkovu iz prosinca 1846, dakle neposredno na- 
kon dovršavanja Njemačke ideologije, Marx je pisao da ako se uzme od- 
ređeni stupanj razvitka proizvodnih sredstava, imamo i određeni oblik 
razmjene i potrošnje; ako uzmemo određeni razvitak proizvodnje, raz- 
mjene i potrošnje, imamo određeni društveni poredak, određenu orga- 
nizaciju obitelji, staleža ili klase, jednom riječju, određeno građansko 
društvo. Proizvodne su snage rezultat praktične energije ljudi, ali je 
sama ta energija određena onim okolnostima u kojima se nalaze ljudi, 
proizvodnim snagama koje su već stečene. “Zahvaljujući toj jedinstve- 
noj činjenici da svako naredno pokoljenje zatječe proizvodne snage, koje 
je steklo ranije pokoljenje, i koje mu služe kao sirovina za nove proiz- 
vodnje - zahvaljujući toj činjenici stvara se veza u ljudskoj historiji, stva- 
ra se historija čovječanstva, koja je utoliko više historija čovječanstva, 
ukoliko su se više razvile proizvodne snage ljudi, a prema tome i njihovi 
društveni odnosi. Otuda nužan zaključak: društvena historija ljudi uvi- 
jek je samo historija njihova individualnog razvitka, bili oni toga svjes- 
ni ili ne. Njihovi materijalni odnosi tvore osnovu svih njihovih odnosa. 


117. K. Marxi F. Engels, Njemačka ideologija, Rani radovi, str. 365. 

Ti materijalni odnosi samo su nužni oblici u kojima se ostvaruje njihova 
materijalna i individualna djelatnost.?115 

Otkrivajući dakle taj realni, materijalni dinamični element ljudskog 
bivstvovanja, čovjekove prakse, Marx i Engels su mogli u razvoju toga 
bitnog elementa, sredstava za proizvodnju, koji se, kako su govorili, em- 
Pirijski može ustvrditi za svaku historijsku epohu, pronaći bitnu pok- 
retačku snagu društvenog procesa. Time je bilo omogućeno da se i his- 
torijski proces shvati ne kao neki kaotičan nego u biti determinirani, 
zakoniti proces barem u svojoj osnovi. Njegovu zakonitost narušavaju 
mnogi drugi momenti, o čemu će još biti riječi. 

Prema tome, koncepcija čovjeka kao bića prakse u osnovi je svih tih 
razmatranja. Iz analize prakse proizlazi koncipiranje čovjekove proiz- 
vodnje, sredstava za proizvodnju kao elemenata te prakse, odnosa koji 
se time u tom praktičnom oblikovanju života stvaraju i svijesti o toj 
proizvodnji i cjelokupnom životu. I samu historijsku svijest možemo, 
kako ćemo poslije vidjeti, razumjeti samo iz totaliteta ljudskog postoja- 
nja, iz totaliteta čovjekove prakse. “Način, dakle, na koji ljudi proizvode 
sredstva za život zavisi prije svega od stanja samih sredstava za život, 
onih koja su zatečena i onih koja treba da budu reproducirana. Ovaj na- 
čin proizvodnje ne treba promatrati samo sa stajališta da je on repro- 
dukcija fizičke egzistencije individuuma. Ne, on je štoviše već jedan od- 
ređeni način djelovanja ovih individuuma, odredeni način ispoljavanja 
njihova života, njihov određeni način života. Kako individuumi ispolja- 
vaju svoj život, takvi jesu. To što oni jesu, poklapa se s njihovom proiz- 
vodnjom, kako s time što proizvode, tako i s time kako proizvode. Što 
su individuumi, to zavisi dakle od materijalnih uvjeta njihove proiz- 
vodnje.?!!? 

Ljudi prema tome moraju ponajprije osigurati svoju životnu egzis- 
tenciju da bismo uopće mogli govoriti o historiji. Prvo historijsko djelo 
je dakle proizvodnja sredstava za zadovoljenje svih tih životnih potre- 
ba, proizvodnja samoga materijalnog života, i to je “uistinu historijsko 
djelo, osnovni uvjet cijele historije, koji mora biti ispunjavan svakog dana 
i svakog sata, danas kao i prije hiljade godina, da bi se ljudi samo odr- 
žali na životu.?12 

Druga se činjenica sastoji u tome da zadovoljenje određenih potreba, 
aktivnost zadovoljavanja i već stečeno oruđe zadovoljavanja vodi novim 
potrebama, te je to proizvođenje novih potreba također jedno od pri- 
marnih historijskih djela. 

118 K. Marx, Pismo Annenkovu, Bruxelles, 28. decembra 1846, Rani radovi, str. 433. 
119 K. Marx FE Engels, Njemačka ideologija, Rani radovi, str. 365. 
120_K. Marx i E Engels, zbid., str. 372. 

Treća činjenica je odnos muškarca i žene, roditelja i djece, jednom 
riječju, stvaranje i egzistencija porodice. Porodica je u početku jedini 
društveni odnos koji poslije, kad umnožene potrebe proizvode nove 
društvene odnose, postaje podređeni društveni odnos te se mora prika- 
zivati prema postojećim empirijskim činjenicama, a ne prema “pojmu 
porodice", kako se to običavalo u Njemačkoj. Te tri strane društvene 
djelatnosti treba upravo tako i shvatiti, kao tri strane ili tri “momenta" 
koji postoje od samih početaka historije i prvih ljudi i traju do danas. 
“U proizvodnji, dakle, ljudi ne utječu samo na prirodu nego i jedan na 
drugoga. Oni mogu proizvoditi jedino radeći zajedno na određeni način i 
razmjenjujući svoje radove medu sobom. Da bi proizvodili, oni stupaju u 
odredene međusobne veze i odnose, i samo u granicama ovih društvenih 
veza i odnosa vrši se njihov utjecaj na prirodu, obavlja se proizvodnja. 

Prema različitom karakteru sredstava za proizvodnju bit će, narav- 
no, različiti i ovi društveni odnosi u koje proizvođači međusobno stu- 
paju 1 uvjeti u kojima razmjenjuju svoje radove i sudjeluju u cjelokup- 
nom aktu proizvodnje. 5 pronalaskom novoga ratnog oruđa, vatrenog 
oružja, nužno se izmijenila cijela unutrašnja organizacija vojske, pro- 
mijenili su se odnosi u kojima pojedinci čine vojsku i mogu djelovati kao 
vojska, izmijenio se i međusobni odnos raznih vojska. 

Društveni odnosi, u kojima pojedinci proizvode, društveni odnosi 
proizvodnje mijenjaju se, dakle, i preobražavaju se s promjenama i raz- 
vitkom materijalnih sredstava za proizvodnju, proizvodnih snaga. Od- 
nosi proizvodnje u svojoj cjelini čine ono što se zove društveni odnosi, 
društvo, 1 to društvo na određenom, historijskom stupnju razvitka, druš- 
tvo osobitog karaktera kojim se ono razlikuje od drugoga. Antičko druš- 
tvo, feudalno društvo, buržoasko društvo jesu takve cjeline odnosa proiz- 
vodnje od kojih svaka za sebe obilježava ujedno zaseban stupanj razvoja 
u historiji čovječanstva.?!ž! 

Otkrićem te dinamike razvoja i odnosa proizvodnih snaga i odnosa 
ljudi u samom procesu proizvodnje Marx i Engels su otkrili onu čvrstu 
točku koja se za svaki historijski period mogla empirijski, znanstveno 
utvrditi. To je bila prava Arhimedova točka za razumijevanje historij- 
skog procesa, onaj jači dio historijskog bivstva čovjekova, njegove preo- 
bražavalačke i stvaralačke prakse. Prvu sintezu toga svog novog shva- 
ćanja pokušali su dati već u Njemačkoj ideologiji, navodeći da se to 
shvaćanje historije zasniva na tome da se prikaže stvarni proces proiz- 
vodnje, polazeći od materijalne proizvodnje neposrednog života i da se 
način saobraćanja, način odnošenja ljudi i grupa međusobno, koji je po- 
vezan s ovim načinom proizvodnje i od njega proizveden, tj. građansko 


121 K. Marx, Najamni rad 1 kapital, Izabrana djela I, str. 66-67. 

društvo (u Hegelovoj terminologiji) na njegovim različitim stupnjevima 
shvati kao osnova historije. Da se iz tih odnosa prikažu i ostali politič- 
ki oblici (država itd.) kao i teorijski proizvodi i oblici svijesti, religija, 
filozofija, moral itd. Tek se tako stvar može prikazati u njezinu totali- 
tetu, dakle kao dijelovi, momenti jedinstvene ljudske prakse, a time i 
uzajamno djelovanje tih različitih strana. To shvaćanje historije stalno 
ostaje na stvarnom tlu historije, ne objašnjava praksu iz ideje, nego for- 
maciju ideja iz njihove materijalne prakse te dolazi do rezultata da se 
svi oblici i proizvodi svijesti ne mogu poništiti ili prevladati duhovnom 
kritikom, nego samo praktičkim prevratom realnih društvenih odnosa. 

Nije dakle kritika, a najmanje kritička kritika, nego revolucija po- 
kretačka snaga historije, a takoder i religije, filozofije i ostale teorije. To 
shvaćanje pokazuje da se historija ne rastvara u “samosvijesti", nego 
da se u njoj na svakom stupnju zatječe materijalni rezultat, suma proiz- 
vodnih snaga, kao i historijski stvoren odnos ljudi prema prirodi i me- 
dusobno. Da svaka generacija nasljeđuje masu proizvodnih snaga, ka- 
pitala i okolnosti koje ona dalje modificira, ali joj ujedno te okolnosti 
propisuju njezine vlastite životne uvjete, tako da te okolnosti isto toliko 
čine ljude, koliko i ljudi okolnosti. Ova suma proizvodnih snaga, kapi- 
tala i socijalnih oblika saobraćanja, koju svaka individua i svaka gene- 
racija zatječe kao nešto dano, realna je osnova onoga što su filozofi pre- 
dočivali kao “supstanciju", “suštinu čovjeka", “bivstvo čovjeka? i slično. 
Ti zatečeni životni uvjeti različitih generacija odlučuju takoder hoće li 
revolucionarni potres, koji se periodično vraća u historiji, biti dovoljno 
jak ili ne da sruši osnovu svega postojećeg, i ako materijalni elementi 
toga totalnog prevrata, tj. određene proizvodne snage, i, s druge stra- 
ne, određena revolucionarna masa koja ustaje protiv dotadašnje cjelo- 
kupne “proizvodnje života“, ako “ti elementi ne postoje, to je, kako to 
pokazuje historija komunizma, za praktički razvitak sasvim svejedno, 
da li je ideja toga prevrata izrečena već stotinu puta.?!?? 

U tome se dakle vidi i slabost i jakost čovjekove duhovne djelatnos- 
ti, čovjekovih ideja, koje su sastavni dio, moment prakse kao totaliteta 
čovjekove egzistencije. Pojedine ideje mogu i nebrojeno puta nastati u 
historijskom životu čovjeka, ali ako nisu izraz određenih stvarnih pro- 
turječja čovjekove prakse i realnih mogućnosti njihova ostvarenja koje 
su u toj praksi dane — one ostaju samo lijepe želje i iluzije. Ali tamo gdje 
one odgovaraju određenom revolucionarnom stanju, tamo one isto tako 
mogu postati materijalna snaga kada ovladaju masama. 

To novo shvaćanje historije, taj novi filozofskohistorijski koncept, 
Marx je najjezgrovitije formulirao desetak godina poslije u svom toliko 


122. K. Marxi F Engels, Njemačka ideologija, Rani radovi, str. 385. 

poznatom i ujedno najviše citiranom predgovoru Prilogu kritici politič- 
ke ekonomije (1859), pa ga i mi moramo navesti. 

“U društvenoj proizvodnji svoga života, pisao je Marx, ljudi stupaju 
u određene, nužne odnose, nezavisne od njihove volje, odnose proizvod- 
nje, koji odgovaraju određenom stupnju razvitka njihovih materijalnih 
proizvodnih snaga. Cjelokupnost tih odnosa proizvodnje sačinjava eko- 
nomsku strukturu društva, realnu osnovu, na kojoj se diže pravna i po- 
litička nadgradnja i kojoj odgovaraju odredeni oblici društvene svijesti. 
Način proizvodnje materijalnog života uvjetuje proces socijalnog, poli- 
tičkog i duhovnog života uopće. Ne odreduje svijest ljudi njihovo biv- 
stvo, već obratno, njihovo društveno bivstvo odreduje njihovu svijest. 
Na izvjesnom stupnju svoga razvitka dolaze materijalne proizvodne 
snage društva u protivrječje s postojećim odnosima proizvodnje, ili, što 
je samo pravni izraz za to, s odnosima vlasništva, unutar kojih su se do- 
tada kretale. Iz oblika razvijanja proizvodnih snaga ti se odnosi pretva- 
raju u njihove okove. Tada nastupa epoha socijalne revolucije. 5 prom- 
jenom ekonomske osnove vrši se sporije ili brže prevrat čitave ogromne 
nadgradnje. Pri promatranju ovakvih prevrata mora se uvijek razliko- 
vati materijalni prevrat u ekonomskim uvjetima proizvodnje, koji se 
dade konstatirati s točnošću prirodnih nauka, od pravnih, političkih, 
religioznih, umjetničkih ili filozofskih, ukratko, ideoloških oblika u ko- 
jima ljudi postaju svjesni toga sukoba i borbom ga rješavaju. Kao što 
nekog individuuma ne ocjenjujemo po onome što on o sebi misli da jest, 
tako ni o takvoj prevratnoj epohi ne možemo objašnjavati iz protiv- 
rječnosti materijalnog života, iz postojećeg sukoba izmedu društvenih 
proizvodnih snaga i odnosa proizvodnje. Nikada neka društvena forma- 
cija ne propada prije no što budu razvijene sve proizvodne snage, za 
koje je ona dovoljno prostrana, i nikad novi, viši odnosi proizvodnje ne 
nastupaju prije nego što se materijalni uvjeti njihove egzistencije nisu 
već rodili u krilu samog starog društva. Stoga čovječanstvo postavlja 
sebi uvijek samo one zadatke koje može riješiti, jer, kad točnije promat- 
ramo, uvijek ćemo naći, da se sam zadatak rada samo tamo gdje mate- 
rijalni uvjeti za njegovo rješenje već postoje ili se bar nalaze u procesu 
svog nastajanja. U velikim obrisima mogu se azijatski, antički, feudalni 
i moderni buržoaski način proizvodnje označiti kao progresivne epohe 
ekonomske društvene formacije. Buržoaski odnosi proizvodnje su pos- 
ljednji antagonistički oblik društvenog procesa proizvodnje, ne anta- 
gonistički u smislu individualnog antagonizma, nego antagonizma koji 
potječe iz društvenih životnih uvjeta individuuma, ali u isti mah proiz- 
vodne snage, koje se razvijaju u krilu buržoaskog društva, stvaraju ma- 
terijalne uvjete za rješenje tog antagonizma. Zato se tom društvenom 
formacijom završava prethistorija ljudskog društva.?!# 

U navedenom tekstu, kao i svakoj velikoj sintezi, Marx nije mogao 
suptilnije i šire razrađivati cjelokupnu problematiku, što je u velikoj mje- 
ri bio učinio u djelima iz četrdesetih godina. Kako ta djela nisu bila sve 
do tridesetih godina našeg stoljeća poznata, osim prvog dijela Njemačke 
ideologije o Feuerbachu, što ga je objavio D. Rjazanov u “Arhivu K. 
Marxa i FE Engelsa", sv. 1, god. 1926, taj tekst je, uz neke kasnije En- 
gelsove, bio glavni izvor za tumačenje materijalističkog shvaćanja his- 
torije. A kako su te interpretacije često potjecale od pojedinaca koji nisu 
imali solidno poznavanje svih teorijskih i filozofskih pretpostavaka s 
kojih je Marx polazio, jednostranosti i vulgarizacije bile su veoma česte 
i gotovo su prevladavale. Zato je i Engels, kako ćemo vidjeti, pri kraju 
života morao češće intervenirati i ispravljati pogrešna tumačenja. 

U vezi s tim potrebno je navesti nekoliko problema. Već s obzirom 
na prvu rečenicu potrebno je istaknuti da je Marx (kao i Engels) i prije 
bio konstatirao da čovjek stupa u određene društvene odnose koji ne 
zavise od njegove volje. On ih historijski zatječe te je na neki način ba- 
čen u te odnose, ali ne, kako je poslije držao Heidegger, da je “bačen u 
svijet", nego uvijek u određene odnose proizvodnje, određene društveno- 
ekonomske odnose, te je čovjek u osnovi “ansambl društvenih odnosa? 
(Marx). Ta činjenica uvjetuje da se čovjek upravo zato ne odnosi na jed- 
nak način prema svijetu, nego na veoma različit, već prema mjestu u 
tim društvenim odnosima na kojem se nalazi i prema karakteru samih 
društvenih odnosa.!?* 

Medutim, problem koji je izazvao velike polemike i neslaganja u mar- 
ksizmu i oko njega u vezi je s drugim stajalištem — da je ekonomska 
struktura društva realna osnova na kojoj se diže pravna i politička nad- 
gradnja i da svijest ljudi ne određuje društveno bivstvo, nego da druš- 
tveno bivstvo određuje društvenu svijest. Ne poznavajući cjelokupnu 
Marxovu misaonu zgradu, a osobito problematiku čovjeka kao bića prak- 
se, mnogi su interpreti to shvatili u smislu teorije odraza, koja je jedno 
vrijeme bila dominantna spoznajna teorija u marksizmu, a koju su Marx 
i Engels u biti svojim stavom prakse prevladali, da je cjelokupna “nad- 
gradnja" jednostavni odraz materijalne, ekonomske osnove, “baze". 


123. K. Marx, Zur Kritik der Politischen Oekonomie, Stuttgart, 1907, str. LV-LVI. 


124. Da inače taj odnos društvenih okolnosti i čovjeka treba dijalektički shvatiti, 
Marx i Engels su više puta formulirali. Još u Trećoj tezi o Feuerbachu Marx 
je pisao da “materijalističko učenje o mijenjanju okolnosti i odgoju zaborav- 
lja da ljudi mijenjaju okolnosti i da sam odgajatelj mora biti odgajan. Stoga 
ono mora dijeliti društvo na dva dijela — od kojih je jedan iznad društva. Po- 
dudarnost mijenjanja okolnosti i ljudske djelatnosti ili samopromjene može 
se shvatiti i racionalno razumjeti samo kao revolucionarna praksa" (K. Marx, 
Treća teza o Feuerbachu, Rani radovi, str. 338). 

Time su ne samo osporili kreativnu, često i anticipirajuću ulogu te druš- 
tvene nadgradnje, nego su i samo društveno bivstvo rascijepili na dvije 
sfere koje se nalaze u jednosmjernom, mehaničkom odnosu zavisnosti. 
Dijalektika je tako bila izgnana iz te u najvećoj mjeri dijalektičke sfere 
bivstva, te je cijeli koncept društvenog bivstva bio sveden na pojednos- 
tavljenu i formaliziranu shemu. 

lako je sve ono što sam bio iznio u vezi s Marxovom analizom čovjeka 
kao bića prakse dovoljno i bitno da se uvidi neispravnost toga nedija- 
lektičkog tumačenja odnosa “baze" i “nadgradnje", potrebno je ipak 
navesti i nekoliko kasnijih Engelsovih intervencija. Odgovarajući J. 
Blochu u jednom pismu iz 1890, Engels navodi da su on i Marx sigurno 
djelomično krivi što mnogi pridaju ekonomskoj strani veću važnost 
nego što joj pripada. Mi smo morali, pisao je Engels, nasuprot protivni- 
cima jače naglašavati ovaj glavni princip, koji su oni negirali, te nije bilo 
uvijek vremena i prilike da se dovoljno obrade i drugi momenti koji sud- 
jeluju u tom uzajamnom djelovanju. “Prema materijalističkom shvaća- 
nju historije, određujući moment u historiji u posljednjoj instanci je 
produkcija i reprodukcija stvarnog života. Ni Marx ni ja nismo nikada 
tvrdili nešto više. Kada pak netko to izvrće u tom smislu da je ekonom- 
ski moment jedini koji određuje, onda on pretvara ovaj stav u apstrak- 
tnu, apsurdnu frazu, koja ništa ne kaže. Ekonomsko stanje je osnova, 
ali različiti momenti nadgradnje — politički oblici klasne borbe 1 njezini 
rezultati — ustavi, koje donosi pobjednička klasa nakon dobivene bitke, 
itd. — pravni oblici, a pogotovo refleksi svih tih stvarnih borba u mozgu 
sudionika, političke, pravne, filozofske teorije, religiozna shvaćanja i nji- 
hov daljnji razvoj u sisteme dogma — sve to također utječe na tok histo- 
rijskih borba i određuje u mnogim slučajevima pretežno njihov oblik. 
Postoji uzajamno djelovanje svih tih momenata, u kojem se konačno 
ekonomsko kretanje probija kao nužnost kroz sve to mnoštvo slučaj- 
nosti (tj. stvari i događaja, čija je međusobna unutrašnja veza tako da- 
leka ili se tako teško može dokazati da je možemo smatrati kao da ne 
postoji, zanemariti je). Inače bi primjena teorije na bilo koji historijski 
period bila lakša, nego rješenje jednostavne jednadžbe prvog stepena?! 

Jednako tako u pismu C. Schmidtu iz 1890. Engels upozorava da po- 
litička sila, država, zbog svoje imanentne relativne samostalnosti, rea- 
gira također na uvjete i tok proizvodnje. To je uzajamno djelovanje dviju 
nejednakih sila, pri čemu ekonomsko kretanje uglavnom sebi probija 
put, ali mora pretrpjeti povratno djelovanje od političkog kretanja. “Pov- 
ratno djelovanje državne sile na ekonomski razvitak može biti trostru- 


125 Pismo F Engelsa Josephu Blochu od 21. sept. 1890, K. Marx i FE. Engels, Odab- 
rana pisma, Zagreb, 1987, str. 322-323. 

ko: ona se može vršiti u istom pravcu, tako da stvar ide brže; ona može 
djelovati suprotno, onda ona danas kod svakog velikog naroda mora zau- 
vijek propasti; ili ona može ekonomskom razvitku neke pravce presjeći, 
a druge propisati — ovaj se slučaj konačno svodi na jedan od prethodnih. 
Ali je jasno da u slučajevima II iIII politička sila može nanijeti ekonom- 
skom razvitku velike štete i golemo rasipanje snage i materijala. 

Tome još treba dodati slučaj osvajanja i brutalnog uništavanja eko- 
nomskih pomoćnih izvora, zbog čega je ranije mogao ponekad propasti 
jedan cijeli ekonomski lokalni i nacionalni razvitak. Taj slučaj ima danas 
najčešće suprotno djelovanje, bar kod velikih naroda: pobijeđeni trajno 
dobiva ekonomski, politički i moralno ponekad više nego pobjednik. ?126 

Druge neke probleme u vezi ne samo s ovim tekstom nego uopće s 
filozofskohistorijskom koncepcijom Marxa i Engelsa, kao što je problem 
društvene svijesti i društvenog bivstva ili revolucije, prikazujemo i ob- 
razlažemo u sljedećim poglavljima. 


c. Drugi element prakse: duhovna djelatnost 


Vidjeli smo da su Marx i Engels obogatili filozofsko-antropološku 
problematiku svojom koncepcijom čovjeka kao bića prakse i da su anali- 
zom bitnog elementa te prakse, osjetilne, materijalne, ekonomske djelat- 
nosti otkrili stvarnu osnovu historijske egzistencije čovjeka, onu sferu 
bivstvovanja čiji neprekidni razvoj dovodi do promjena i u svim osta- 
lim sferama društvenog postojanja. Vidjeli smo također da to nije jed- 
nostavan odnos zavisnosti, a ponajmanje jednostavan odnos uzroka i 
posljedice ili pasivnog refleksa i odnosa baze i nadgradnje. Razlog je taj, 
što ćemo još vidjeti, što u historiji djeluju ljudi obdareni ne samo svi- 
ješću nego i svim drugim psihičkim osobinama, pa od njihove sposob- 
nosti anticipacije ili nesposobnosti da uoče karakter stvarnih promjena i 
potrebu prevladavanja zastarjelih oblika društvenih odnosa, od njiho- 
vih strasti, želja, sposobnosti, interesa itd. u mnogome ovise konkretni 
oblici društvenih procesa. 

S druge su strane Marx i Engels svojom koncepcijom prakse jasno 
ukazali da se sfera materijalnog bivstva i duhovnog bivstva ne mogu 


126 F Engels, Pismo C. Schmidtu od 27. okt. 1890, Odabrana pisma, str. 327-328. 
A u pismu W. Borgiusu Engels je pisao: “Politički, pravni, filozofski, vjerski, 
literarni, umjetnički itd. razvitak počiva na ekonomskom. Ali svi oni reagira- 
ju jedan na drugi i na ekonomsku osnovu. Nije točno da je ekonomsko stanje 
uzrok, ono što je jedino aktivno, a sve drugo samo pasivna posljedica. Nego 
postoji uzajamno djelovanje na osnovi ekonomske nužnosti koja se u posljed- 
njoj instanciji uvijek probija" (F Engels, Pismo W_ Borgiusu od 25. jan. 1894, 
Odabrana pisma, str. 351). Vidi također Engelsovo pismo F. Mehringu od 14. 
jula 1893. 

dijeliti kao potpuno separatne sfere postojanja. To nisu niti transcen- 
dentalne niti samostalne sfere koje mogu jedna bez druge postojati. Jer 
praksa je dana uvijek u njihovu jedinstvu, bez obzira na to koliko su 
njezini protagonisti toga svjesni ili ne. Nikada ta sfera svijesti, ideo- 
logije uopće, nije i ne može biti proizvod ljudi izvan društvenih odnosa, 
izvan određene razine ekonomskog razvoja društva, jer takvi ljudi ne 
postoje. Zato se proizvodnja predodžaba, ideja, svijesti, kako su pisali, 
prije svega neposredno prepleće s materijalnom djelatnošću i materi- 
jalnim odnosima ljudi. “Ljudi su proizvođači svojih predodžbi, ideja itd., 
ali stvarni, djelatni ljudi, kakvi su uvjetovani određenim razvitkom svo- 
jih proizvodnih snaga i njima odgovarajućeg odnosa do njihovih naju- 
daljenijih formacija. Svijest ne može nikada biti nešto drugo do svjesni 
bitak, a bitak ljudi je njihov stvarni životni proces"!?7 (istakao P V). 

U navedenim mislima izražen je temeljni stav Marxa i Engelsa s ob- 
zirom na problematiku društvene svijesti, iz kojeg se ponovno vidi da 
nedijalektička teza o “bazi" i “nadgradnji" ili društvenoj svijesti kao 
odrazu ekonomske osnove ne odgovara bitnim intencijama njihove teo- 
rijske misli. Društvena svijest, osobito u svojim složenijim i suptilnijim 
oblicima kao što su filozofija, religija, umjetnost i sl. nisu obične per- 
cepcije ili odrazi stvarnosti, nego veoma složeni proces čovjekova osmiš- 
ljavanja svoje egzistencije. 

Svijest je svjesno bivstvo, a bivstvo ljudi je njihov stvarni životni 
proces. U toj misli je sadržano rješenje enigme čovjekova duhovnog biv- 
stva, društvene svijesti, ideoloških oblasti za koje se držalo, a često i da- 
nas drži, da imaju u potpunosti samostalnu egzistenciju. Treba dakle 
polaziti od stvarnih, djelatnih ljudi i stvarnog procesa njihova života da 
bismo shvatili i ideološke reflekse, odjeke i osmišljavanja toga životnog 
procesa u njihovim mislima i idejama. Zato “moral, religija, metafizika 
i ostala ideologija i njima odgovarajući oblici svijesti ne mogu dalje zadr- 
žati privid svoje samostalnosti. Oni nemaju historije, nemaju razvitka 
nego ljudi, koji razvijaju svoju materijalnu proizvodnju i svoj materijalni 
odnos, mijenjaju zajedno s ovom svojom stvarnošću i svoje mišljenje i 
proizvode svoga mišljenja. Ne određuje svijest život nego život određuje 
svijest. U prvom načinu promatranja polazi se od svijesti kao od žive 
individue, a u drugom, koji odgovara stvarnom životu, polazi se od stvar- 
nih, živih individua, a svijest se promatra samo kao njihova svijest.?128 

Svijest je dakle od samog početka društveni proizvod i tako će ostati 
dok god ljudi budu upoće postojali. Sasvim je razumljivo da je ona naj- 
prije samo svijest o najbližoj osjetilnoj okolini i ograničenoj povezanosti 
127. K. Marxi FE Engels, Njemačka ideologija, ibid., str. 370. 

128. K. Marxi F Engels, ibid., str. 371. 


404 


Od antike do kraja 19. stoljeća 


s drugim osobama i stvarima. Jednako je tako ta prvobitna svijest još 
uvijek primitivna svijest o prirodi koja se u početnim etapama čovjeko- 
va razvoja suprotstavlja čovjeku kao tuđa, svemoćna i nedostupna sila, 
te je i sama svijest gotovo životinjska svijest. Već sam naveo onu izvr- 
snu mladenačku Marxovu misao da je osjetilna svijest fetišista drukčija 
od svijesti Grka, jer je njegovo osjetilno postojanje drugačije. Jer, ljudi 
ne samo da proizvode i društveno djeluju, ne samo da su u određenim 
međusobnim odnosima u tom procesu proizvodnje, nego i misle o toj 
svojoj proizvodnji i odnosima. Dok je god čovjekov odnos prema prirodi 
u toj proizvodnji još nerazvijen, primitivan, i njegovo mišljenje o toj pri- 
rodi koja mu se suprotstavlja jest nerazvijeno, opterećeno raznim nez- 
nanstvenim predodžbama kojima pokušava dati potrebne odgovore. Fe- 
tišizam, magija, razne forme animizma itd. samo su prvobitni oblici te 
nerazvijene svijesti, jer je i osjetilno postojanje, tj. razvijenost proizvod- 
nih snaga i mogućnosti čovjekove da mijenja i utječe na prirodu, neraz- 
vijeno i u tome drukčije i inferiornije od čovjeka antike, a da ne govori- 
mo o modernom vremenu. 

Jednako je tako npr. filozofska svijest antike mogla svojim oštroum- 
nim zapažanjima i razmišljanjima pretpostaviti atomsku strukturu svi- 
jeta i materije, ali su ti atomi mogli biti zamišljeni samo na empirijski 
način, koji je bio dostupan tom stupnju mogućnosti preobrazbe prirode. 
Osjetilno postojanje starih Grka bilo je drukčije nego modernog čovjeka, 
tj. tadašnji razvitak proizvodnih snaga, a to znači ne samo sredstava 
za proizvodnju nego i znanosti, bili su takvi da je Demokrit mogao doći 
do zaključaka o atomskoj strukturi svijeta samo na elementaran empi- 
rijski način i oštroumnim zaključivanjem na temelju određenih empi- 
rijskih podataka. A moderni čovjek, moderni filozof i znanstvenik dolazi 
do svojih zaključaka na temelju razvijenih fizikalnih eksperimenata i 
kompliciranim instrumentima koji su samo izraz drugačijeg osjetilnog 
postojanja, tj. mnogo razvijenijih proizvodnih snaga, znanosti, tehnike, 
znanstvenih instrumenata koji se zasnivaju na toj razvijenosti. I u En- 
gelsa nalazimo, u jednom pismu C. Schmidtu, razmišljanje koje je u 
potpunom skladu s prije navedenim Marxovim. Pišući o ideološkim ob- 
lastima koje još više, kako kaže, lebde u zraku, kao što su religija, filo- 
zofija itd., one imaju prethistorijski sadržaj koji bismo mi danas nazvali 
besmislicom. “Te različite krive predodžbe o prirodi, o biću samog čov- 
jeka, o duhovima, magijskim silama itd. imaju većinom samo negativnu 
ekonomsku osnovu, niski ekonomski razvoj prethistorijskog perioda 
ima kao nadopunu, katkada i kao uvjet, pa čak i uzrok, krive predodž- 
be o prirodi. I mada je ekonomska potreba bila i sve više postajala 
glavni pokretač spoznavanja prirode, ipak bi bilo previše pedantno kad 
bi se za sve te prvobitne besmislice htjelo tražiti ekonomske uzroke. 

Historija nauka je historija postepenog odstranjivanja ove besmislice, 
resp. zamjenjivanja te besmislice novom, ali sve manje apsurdnom bes- 
mislicom.?1*? 

Daljnjim razvojem materijalne proizvodnje, usavršavanjem i stvara- 
njem novih oruđa za proizvodnju i rad, čovjek razvija i svoje sposobnos- 
ti da oblikuje nove predmete i razvija novu proizvodnju. Tako dolazi do 
novih podjela rada i ujedno razvoja te prvobitne primitivne svijesti. S 
podjelom rada formiraju se novi društveni slojevi, kaste, klase itd., kao 
i novi politički oblici čovjekova postojanja — države, sudstva itd. Ali ta 
podjela rada postaje “stvarna podjela rada tek od trenutka, kad nastu- 
pi podjela materijalnoga i duhovnog rada. Počevši od tog trenutka, svi- 
jest može stvarno uobraziti da je ona nešto drugo nego svijest o posto- 
jećoj praksi, da može stvarno nešto predstavljati, a da ne predstavlja 
ništa stvarno — od tog trenutka svijest može da se emancipira od svije- 
ta i da prijeđe na stvaranje “čiste' teorije, teologije, filozofije, morala itd. 
Ali, ako i ta teorija, teologija, filozofija, moral itd. dođu u protivrječnost 
S postojećim odnosima, to se može dogoditi samo zbog toga što su pos- 
tojeći društveni odnosi došli u protivrječnost s postojećim proizvodnim 
snagama, što se uostalom u jednom određenom nacionalnom krugu od- 
nosa može dogoditi i zbog toga što protivrječnost nije nastala u tom na- 
cionalnom krugu, nego između ove nacionalne svijesti i prakse drugih 
nacija, tj. između nacionalne i opće svijesti jedne nacije.?15% 

Tako dolazimo do druge karakteristike ideologije kao “krive? svijesti, 
ne krive u tom smislu, kao što se često interpretira, da je ideološka svi- 
jest “kriva" ili “lažna? svijest o određenoj društvenoj stvarnosti. Svijest 
ideologa zapravo uvijek izražava više ili manje točno određene društve- 
ne odnose, njihova protuslovlja i različite historijske mogućnosti. Ali je 
ta njegova svijest “kriva" u tom smislu što on zamišlja da su izvori te 
svijesti drugi nego što u stvarnosti jesu, tj. da on samo rješava neke teo- 
rijske i idejne probleme koji su bili prije njega postavljeni i prevladava 
određene misli samo kao postojeće misli. On jednostavno misli da se 
samo kreće u toj sferi ideja i ne uviđa da njegova rješenja i pogledi nisu 
samo izraz jednog teorijskog diskursa, nego u biti njegova historijskog 
postojanja. “Ideologija je proces", pisao je Engels Mehringu, “koji ta- 
kozvani mislilac vrši doduše svjesno, ali s krivom sviješću. Prave snage 


129 Engels, Pismo C. Schmidtu od 27. okt. 1890, Odabrana pisma, str. 329. 


130 K. Marxi F. Engels, Njemačka ideologija, ibid., str. 376-377. U istom su djelu 
pisali takoder: “Ako se u svakoj ideologiji ljudi i njihovi odnosi pojavljuju obr- 
nuti glavačke kao u cameri obscuri, onda ovaj fenomen proizlazi isto tako iz 
historijskog procesa njihova života, kao što obrnutost predmeta na mrežnjači 
oka proizlazi iz njihova neposredno fizičkog procesa života" (Njemačka ideo- 
logija, str. 870). 

koje ga pokreću ostaju mu nepoznate, inače to ne bi bio upravo ideo- 
loški proces. On zamišlja, dakle, krive resp. prividne pokretačke snage. 
Budući da je to misaoni proces, izvodi on njegov sadržaj kao i njegov 
oblik iz čistog mišljenja, ili iz svog vlastitog ili iz mišljenja njegovih pret- 
hodnika. On operira samo s misaonim materijalom, koji bez daljnjega 
uzima kao da je proizveden od mišljenja, i ne istražuje dalje udaljenije 
porijeklo neovisno od mišljenja; to je njemu doduše samo po sebi ra- 
zumljivo, jer mu se čini da je svako djelovanje, budući da je posredova- 
no mišljenjem, i zasnovano u posljednjoj instanciji i mišljenju. 

Historijski ideolog (historijski treba ovdje jednostavno da obuhvati 
političko, pravno, filozofsko, teološko, ukratko sva područja, koja pri- 
padaju društvu, a ne samo prirodi) - historijski ideolog ima dakle na 
svakom naučnom području gradu koja se samostalno izgradila iz miš- 
ljenja ranijih generacija i koja je prošla samostalni vlastiti put razvitka 
u mozgu uzastopnih generacija. Svakako i vanjske činjenice, koje pri- 
padaju vlastitim ili drugim područjima, mogle su odredujuće djelovati 
na taj razvitak, ali to su činjenice po prešutnoj pretpostavci opet samo 
plodovi jednog misaonog procesa, i tako još uvijek ostajemo u području 
čistog mišljenja, koje je čak i najtvrđe činjenice očigledno sretno proba- 
wilo.?!s5! 

Tako postoji, nastavljao je Engels u istom pismu, privid samostalne 
historije državnih ustanova, pravnih sistema i ostalih ideoloških pre- 
dodžaba. Zato kada Luther i Calvin “prevladavaju" oficijelnu katoličku 
religiju, kada Hegel “prevladava" Fichtea i Kanta, a Rousseau Monte- 
squieua, onda je za njih to proces koji ostaje unutar teologije, filozofije, 
znanosti o državi i ne izlazi iz oblasti mišljenja. 

Koliko društvena misao izražava historijsko postojanje, društveni po- 
ložaj pojedinaca i grupa u društvenoj podjeli rada i društvenim odnosi- 
ma, pokazuje se i u tome što su “misli vladajuće klase u svakoj epohi 
vladajuće misli, tj. klasa koja je vladajuća materijalna sila društva, is- 
tovremeno je njegova vladajuća duhovna sila. Klasa, kojoj stoje na ras- 
polaganju sredstva za materijalnu proizvodnju, raspolaže samim tim i 
sredstvima za duhovnu proizvodnju, tako da su joj zbog toga, uzevši u 
prosjeku, podređene misli onih koji su lišeni sredstava za duhovnu proiz- 
vodnju. Vladajuće misli nisu ništa drugo do idealni izraz vladajućih ma- 
terijalnih odnosa, tj. u obliku misli izraženi vladajući materijalni odnosi; 
dakle, idealni izraz odnosa koji baš jednu klasu čine vladajućom, dakle, 
misli njene vladavine. Individue, koje sačinjavaju vladajuću klasu, ima- 
ju između ostaloga svijest, i stoga misle; ukoliko one, dakle, vladaju kao 
klasa 1 odreduju cijeli opseg jedne historijske epohe, razumije se po sebi 


181_E Engels, Pismo F Mehringu od 14. jula 1893. god., Odabrana pisma, str. 347. 

da one to čine u svim njenim dimenzijama, dakle, između ostalog vla- 
daju i kao mislioci, kao proizvođači misli, upravljaju proizvodnjom i ras- 
podjelom misli svoga vremena; da su, dakle, njihove misli vladajuće misli 
epohe. Npr. u vrijeme i u zemlji u kojoj se prepiru oko vlasti kraljevska 
sila, aristokracija i buržoazija, gdje je, dakle, vlast podijeljena, kao vla- 
dajuća misao pokazuje se doktrina o podjeli vlasti, koju tada izriču kao 
“vječni zakon'.?192 

Ideolozima, ideološkim misliocima, uopće je svojstveno uvjerenje da 
su rješavanjem određenih problema i prevladavanjem starih i zatečenih 
teorija upravo oni došli do apsolutne spoznaje i do konačnog rješenja 
filozofskih, političkih, socijalnih i sličnih problema i da su upravo misli 
ono što čini “supstanciju" historijske stvarnosti i osnovu njezina raz- 
voja i napredovanja. Ako se, dakle, misli vladajuće klase odvoje od te 
vladajuće klase, ako im se prida samostalnost i drži da su u jednoj epohi 
vladale ove ili one misli, ne brinući se za uvjete proizvodnje i proizvo- 
đače tih misli, onda se može reći da su u vrijeme vladavine aristokraci- 
je vladali pojmovi časti, vjernosti itd., a za vrijeme buržoazije pojmovi 
slobode, jednakosti itd. To shvaćanje historije, koje je osobito zajedničko 
historičarima 18. stoljeća, pisali su Marx i Engels u Njemačkoj ideolo- 
giji, nužno će se spotaći na pojavi da uvijek vladaju sve apstraktnije 
misli, tj. misli koje sve više poprimaju oblik općenitosti. Svaka naime 
nova klasa primorana je da svoj interes prikaže kao opći, tj. da svojim 
mislima dade oblik općenitosti, da ih prikaže kao jedino razumne i op- 
ćevažeće. Klasa koja izaziva prevrat, kao što je bio slučaj u buržoaskim 
revolucijama, nastupa kao zastupnica cijelog društva, a ona to i može, 
jer je njezin interes u početku zaista povezan sa zajedničkim interesima 
svih ostalih nevladajućih klasa. Načela te klase, kao i prije vladajućih, 
poprimaju oblik apsolutnosti, vječnih istina koje treba samo spoznati i 
zatim ih u stvarnosti provesti.153 

S tih su pozicija Marx i Engels proveli kritiku ne samo Hegela nego 
i mnogih drugih suvremenih teoretičara. Hegelova spekulativna filozo- 
fija nije bila ništa drugo nego apsolutiziranje jednog momenta stvar- 


182. K. Marxi F Engels, Njemačka ideologija, ibid., str. 393-394. 


138 Vidi K. Marx i F. Engels, Njemačka ideologija, ibid., str. 394-396. Na takvim 
se premisama zasnivala uglavnom dosadašnja historija ideja, filozofije, pra- 
va, religije itd. Prikazivali su se sistemi tih ideja, jedna ličnost je slijedila na- 
kon druge, a da se veoma rijetko zapitalo koji su uzroci da su Kant i njegovi 
sljedbenici mislili drukčije od Wolffa ili još više od tadašnjih teoloških inter- 
pretacija svjetovne vlasti, zašto nastaju teorije društvenog ugovora u 17. sto- 
ljeću itd. Taj drugi način pisanja historije ideja, koji proizlazi iz Marxova i 
Engelsova shvaćanja historije, mnogo je, naravno, teži i zahtijeva, osim poz- 
navanja samih ideja, i dobro poznavanje društvenih okolnosti, “osjetilnog pos- 
tojanja" čovjeka u svakoj određenoj historijskoj epohi. 

nosti, idejne sfere. Kada su vladajuće misli odijeljene od vladajućih in- 
dividuuma i od odnosa u kojima oni djeluju, kada se zaključilo da u 
historiji samo vladaju misli, nije bilo teško u tradiciji transcendentalne 
filozofije te pojedine misli i pojmove shvatiti kao “samoodređenje* poj- 
ma koji se razvija u historiji. Hegel i sam priznaje na kraju Filozofije 
historije da je razmatrao “kretanje samog pojma" i da je u historiji pri- 
kazao “istinsku teodiceju". Iz svega toga slijedi da su u historiji uvijek 
vladale samo misli, kako su Hegelovi materijalistički prethodnici, fran- 
cuski prosvjetitelji, izrazili i prije njega da “ideje vladaju svijetom", je- 
dino što su u njih te ideje bile proizvod stvarnih, realnih individuuma. 

Na isti je način Marx kritizirao i Proudhonove pokušaje objašnjenja 
historijskog razvitka kada je Proudhon, pod Hegelovim utjecajem, da- 
vao primat ekonomskim kategorijama u tom razvitku. U svojoj kritici 
upravo je naglašavao da Proudhon nije shvatio da ljudi razvijajući svoje 
proizvodne snage, razvijaju i odredene odnose jedan prema drugome i 
da se ti odnosi mijenjaju s promjenom i rastom tih proizvodnih snaga. 
“On nije shvatio da su ekonomske kategorije samo apstrakcije tih stvar- 
nih odnosa i da su istinite samo utoliko, ukoliko postoje ti odnosi. Na 
taj način on ponavlja grešku buržoaskih ekonomista, koji u tim eko- 
nomskim kategorijama gledaju vječne, a ne historijske zakone, koji su 
zakoni samo za odredeni historijski razvitak, za određeni razvitak proiz- 
vodnih snaga. Tako, umjesto da političko-ekonomske kategorije promat- 
ra kao apstrakcije stvarnih, prolaznih, historijskih društvenih odnosa, 
g. Proudhon mističkom inverzijom vidi u stvarnim odnosima samo ut- 
jelovljenje tih apstrakcija. A same su te apstrakcije formule koje su dri- 
jemale od početka svijeta u krilu boga-oca... Proudhon nije shvatio da 
ljudi, koji proizvode društvene odnose prema svojoj materijalnoj proiz- 
vodnji, stvaraju također ideje i kategorije, tj. apstraktne, idealne iz- 
raze tih istih društvenih odnosa. Tako su kategorije isto tako malo 


revine.?134 


I u spisu u kojemu je kritizirao Proudhonovu Filozofiju bijede, Marx 
je napisao da se ne može polaziti od “principa" da bi se razumjela jedna 
epoha, nego od cjelokupnih uvjeta života da bi se razumjeli i određeni 
principi koji vladaju u pojedinoj epohi. Jer ako polazimo od principa, od 
toga da je princip izgradivao historiju a ne historija princip, moramo 


134. K. Marx, Pismo Annenkovu, Rani radovi, str. 437 i 440. U svojoj Bijedi filo- 
zofije Marx je na sličan način to isto izrazio. “Ali isti ljudi koji društvene od- 
nose uređuju prema načinu svoje materijalne proizvodnje, proizvode i princi- 
pe, ideje, kategorije prema svojim društvenim odnosima. Tako su te ideje, te 
kategorije, malo vječite kao i odnosi koje izražavaju. One su historijski i pro- 
lazni proizvodi" (K. Marx, Bijeda filozofije, Beograd, 1946, str. 94). 

postaviti pitanje zašto se pojedini princip javlja u jednom, a drugi u ne- 
komu drugom stoljeću. A kad postavimo to pitanje, “onda ćemo biti ne- 
minovno prisiljeni da do sitnica ispitamo kakvi su ljudi bili u jedanaes- 
tom, a kakvi u osamnaestom stoljeću, kakve su bile tadašnje potrebe 
ovih i onih, njihove proizvodne snage, njihov način proizvodnje, sirovine 
njihove proizvodnje, najzad, kakvi su bili odnosi čovjeka prema čovjeku, 
odnosi koji su proizlazili iz svih tih uvjeta opstanka. Zar proniknuti u 
sva ta pitanja ne znači iznositi stvarnu, profanu historiju ljudi svakog 
stoljeća, zar ne znači predstaviti te ljude u isti mah i kao autore i kao 
glumce njihove vlastite drame? Ali od onoga časa kad ljude predstavi- 
mo kao glumce i autore njihove vlastite historije, vi ste se zaobilaznim 
putem vratili na pravu polaznu točku, jer ste napustili vječite principe 
od kojih ste bili pošli.?1%% 

Međutim, postoje izvjesne kategorije, ideje, istine koje izgledaju vječ- 
ne, zajedničke svim društvenim sistemima i okolnostima. 'To često slu- 
ži pojedinim filozofima i teoretičarima kao argument njihovim tezama 
o idealnom karakteru, idealnom bivstvu tih kategorija i istina, pa io 
posebnoj sferi njihova bivstvovanja. Marx i Engels su se bili osvrnuli i 
na te tvrdnje i poglede, objasnivši ih činjenicom da se “historija cijelog 
dosadašnjeg društva kretala u klasnim suproinostima koje su u razli- 
čitim epohama imale različite oblike. Ali ma kakav oblik da su klasne 
suprotnosti uzimale, eksploatacija jednog dijela društva od strane dru- 
gog dijela predstavlja činjenicu zajedničku svim proteklim stoljećima. 
Zato nije čudo što se društvena svijest svih stoljeća, usprkos svoj mno- 
gostrukosti i raznolikosti, kreće u izvjesnim zajedničkim oblicima, ob- 
licima svijesti koji se potpuno gube tek s potpunim iščezavanjem klas- 
ne suprotnosti.?15 

Iz svega dosad rečenog vidimo da je čovjekova praksa uvijek totali- 
tet i uzajamni odnos svih njegovih dijelova. Upravo zato nije samo eko- 
nomska osnova djelotvorna, jer čovjek stvara historiju sa svim svojim 
mislima, predodžbama, idejama, nadama, strastima, interesima itd.1*" 


135 _K. Marx, Bijeda filozofije, Beograd, 1946, str. 98-99. 


136 K. Marx i F. Engels, Manifest komunističke partije, Izabrana djela, 1, Zagreb, 
1949, str. 31-32. 


137 Engels je u svom djelu o Feuerbachu upravo ukazivao na ovu problematiku. 
Konstatirajući da u historiji djeluju sviješću obdareni ljudi, koji djeluju pro- 
mišljeno ili strasno i teže određenim ciljevima, ipak se rijetko događa baš ono 
što se htjelo. Stoga se čini da i historijskim događajima uglavnom vlada slu- 
čajnost. Ali, “tamo gdje na površini vlada slučaj njime uvijek vladaju unut- 
rašnji, skriveni zakoni, i radi se o tome da se ti zakoni otkriju. Ljudi stvaraju 
svoju historiju, ma kako se ona razvijala, na taj način što svaki čovjek teži 
svojim vlastitim, svjesno namjeravanim ciljevima, a rezultanta tih mnogih vo- 
lja koje djeluju u raznim pravcima, i njihova raznovrsnost djelovanja na vanj- 

Ali svi ti razni psihološki momenti, koji mogu usporavati ili ubrzavati 
tok historije, samo nam govore o raznovrsnim oblicima i pojavama his- 
torijskog procesa. Oni ne mogu stvoriti i izgraditi nešto što nije dano u 
njegovoj osnovi, makar još i u nerazvijenu obliku. I same ideje, koliko 
god bile važne i neizostavne u historijskim borbama i procesima, mogu 
biti izrečene bezbroj puta, kako smo već vidjeli, a da neće imati nikakva 
bitnijeg efekta, ako ne rješavaju određena proturječja ili realne proble- 
me u društvenim odnosima, ako više ili manje adekvatno ne izražavaju 
taj fundamentalni sukob između razvoja proizvodnih snaga i društve- 
nih proizvodnih odnosa. Materijalno bivstvo, u ovom slučaju u historiji 
razina razvoja proizvodnih snaga i društveno-ekonomskih odnosa, uvi- 
jek je jače od ostalih sfera bivstva, pa tako i duhovnog. 

Materijalističko shvaćanje historije ne niječe, dakle, ulogu ideja u his- 
toriji, isto tako niti ulogu čovjekovih duhovnih snaga, emocija, želja, 
strasti, interesa itd. Ali za razliku od dotadašnjih i materijalističkih i 
idealističkih shvaćanja i teorija, to je bila prva konzistentna filozofska 
teorija koja je čovjeka shvatila ne samo kao osjetilno i duhovno biće 
nego u njegovu totalitetu historijske prakse, kao biće prakse. A taj je 
totalitet uvijek jedinstvo i ukupnost njegove materijalne proizvodnje, 
njegovih međusobnih ekonomskih, porodičnih, političkih, religioznih i 
duhovnih odnosa, te je njegova društvena svijest razumljiva samo iz 
toga historijskog totaliteta. Društvena svijest čovjeka je, da ponovimo 
Marxovo i Engelsovo bitno i temeljno stajalište, svjesno bivstvo, a biv- 
stvo čovjeka njegov je stvarni životni proces. 


d. Treći element prakse: socijalna djelatnost 


Čovjekova je praksa određena, kako smo vidjeli, čovjekovom osjetil- 
nom i duhovnom djelatnošću. Bez obzira na to je li se u podjeli rada 
jedan dio društva odvojio kao intelektualna sfera, kao proizvođači misli, 
oni tu funkciju obavljaju uvijek unutar određenoga društvenog kontek- 


ski svijet — to je historija. Važno je, prema tome, i to što ti mnogi pojedinci 
hoće. Volju određuje strast ili razmišljanje. Ali poluge koje sa svoje strane ne- 
posredno određuju strast ili razmišljanje vrlo su različite vrste. To mogu biti 
koji vanjski predmeti, koje idejne pobude, častoljublje, “oduševljenje za isti- 
nu i pravdu', lična mržnja, a takoder i čisto individualni hirovi svake vrste. 
Ali, s jedne strane, vidjeli smo da mnogobrojne pojedinačne volje koje djeluju 
u historiji postižu većinom sasvim druge rezultate nego što su namjeravani — 
a često baš suprotne — te su i njihove pobude samo od podređenog značenja 
za konačni rezultat. S druge strane nameće se novo pitanje: koje snage pok- 
reću te pobude, kakvi su to historijski uzroci koji se u glavama aktera preo- 
bražavaju u takve pobude?" (F. Engels, Ludwig Feuerbach i kralj klasične nje- 
mačke filozofije, str. 363-364). Vidi također o ovom pitanju Engelsovo pismo 
J. Blochu od 21. sept. 1890. Odabrana pisma, str. 323-324. 

sta, određenih društveno-ekonomskih odnosa. Upravo ta različita druš- 
tvena komunikacija u obliku raznih religioznih, običajnih, obiteljskih, 
plemenskih, staleških, državnih, političkih itd. odnosa treća je karak- 
teristika čovjeka kao bića prakse i čini posebnu sferu socijalne djelat- 
nosti. A u tim posebnim odnosima fenomen revolucije zauzima eminen- 
tno mjesto, kao onaj fenomen čovjekova stvaralaštva kada ruši barijere 
koje sputavaju njegov ekonomski i društveni razvitak. One označuju 
prekid izvjesne društvene stagnacije, otvaranje novih društvenih hori- 
zonata i omogućavanje daljnjeg razvoja ljudskog stvaralaštva. 

Marx i Engels su nejednom u svojim tekstovima pokazali da su soci- 
jalne revolucije, a o njima je sada riječ, uvijek bile izraz i rezultat pro- 
turječja između razvoja proizvodnih snaga i društveno-ekonomskih od- 
nosa koji se u klasnom društvu uvijek očitovao i kao klasni sukob. Iz 
oblika razvijanja proizvodnih snaga, kako je Marx pisao u već citiranu 
Predgovoru Prilogu kritici političke ekonomije, stari se odnosi proiz- 
vodnje pretvaraju u njihove okove i tada nastupa epoha socijalne revo- 
lucije. Taj materijalni prevrat u ekonomskim uvjetima proizvodnje mo- 
že se konstatirati s točnošću prirodnih znanosti, te ga treba razlikovati 
od ideoloških oblika u kojima ljudi postaju svjesni toga sukoba. Za 
Marxa i Engelsa nikad nisu bili važni oblici u kojima se revolucije odvi- 
jaju, jer oni ovise o razvijenosti društva i njegovim mogućnostima rješa- 
vanja danih konkretnih protuslovlja. Za njih je bilo bitno da se društvo 
nije moglo razvijati bez tih revolucionarnih promjena, jer je, filozof- 
ski govoreći, svako nastajanje novih kvaliteta, novih društveno-eko- 
nomskih odnosa u biti revolucionarna promjena, te će revolucije i u bu- 
dućnosti, naravno bez političkih i nasilnih okršaja jer neće biti klasa, 
biti čvorne točke u promjenama i razvoju društva. 

Tom produbljenom poimanju revolucije Marx je osobito pridonio i 
svojom teorijom otuđenja. Problem otuđenja bio je posebno aktualan u 
Hegelovoj i posthegelovskoj filozofiji u Njemačkoj. Taj je pojam poslužio 
Hegelu za objašnjenje prirode iz kretanja apsolutne ideje, čime, narav- 
no, nije nimalo pridonio objašnjenju prirode, a u njegovih nasljednika, 
osobito u B. Bauera i L. Feuerbacha, taj pojam postao je temeljni po- 
jam za razumijevanje religioznog fenomena. Da je, prema tome, religija 
“otuđenje čovjekove biti", da bog nije stvorio čovjeka nego čovjek boga, 
otuđujući i apsolutizirajući svoje vlastite suštinske snage, to je bio re- 
zultat misaonoga, filozofskog razvoja koji nasljeđuju i Marx i Engels. 
Ako tome dodamo da je M. Hess bio postavio već i problem socijalne 
zasnovanosti religijskog fenomena, do čega je i Engels dolazio u svojim 
ranim spisima, onda možemo reći da su već postojali dovoljni preduv- 
jeti da Marx tako paradigmatički formulira problem već u svojoj kritici 
Hegelove filozofije prava, a još jasnije u četvrtoj tezi o Feuerbachu, kada 

piše: “Feuerbach polazi od činjenice religioznog samootudenja, udvos- 
tručavanja svijeta u religijski i svjetovni svijet. Njegov rad sastoji se u 
tome da religijski svijet svede na njegovu svjetovnu osnovu. A što se 
svjetovna osnova udaljuje od same sebe i fiksira sebi samostalno car- 
stvo u oblacima, može se objasniti samo iz samopodvojenosti te svjetov- 
ne osnove koja sama sebi protivrječi. Dakle, treba je razumjeti u njoj 
samoj i njenoj protivrječnosti, te praktički revolucionirati. Dakle, pošto 
je npr. otkriveno da je zemaljska porodica tajna svete porodice, mora 
se prva teorijski i praktički uništiti." 1% 

Navedeni temeljni stav da je religija “jednim dijelom izraz zbiljske 
bijede, a jednim dijelom protest protiv zbiljske bijede?!“ pojavljuje se i 
u kasnijim njihovim djelima. Tako je u Kapitalu Marx pisao da “tehno- 
logija otkriva aktivni stav čovjeka prema prirodi, neposredni proces 
proizvodnje njegova života, prema tome i društvene prilike u kojima ži- 
vi, i duhovne predodžbe koje iz njih izviru. Čak je i svaka historija reli- 
gije nekritična ako ne uzima u obzir tu materijalnu osnovu. Doista je 
mnogo lakše putem analize naći zemaljsku jezgru religioznih maglovi- 
tosti, nego obrnuto iz danih određenih stvarnih životnih prilika izvesti 
njihove vjerske idealizirane oblike. A ta posljednja metoda jest jedino 
materijalistička, dakle naučna.?!4 

Engels je također tom pitanju posvetio dosta prostora u svom Anti- 
Dihringu i djelu o Feuerbachu. Navodim barem jedno njegovo mišljenje, 
kada konstatira da je religija nastala u prvobitnoj zajednici, iz nejas- 
nih prvobitnih predodžaba ljudi o njihovoj vlastitoj prirodi i o vanjskoj 
prirodi koja ih je okruživala. No “činjenica da materijalni uvjeti života 
ljudi u čijim glavama se odigrava taj misleni proces na kraju krajeva od- 
ređuje tok tog procesa - ta činjenica neizbježno ostaje izvan svijesti ovih 
ljudi, jer bi inače bilo svršeno s čitavom ideologijom. Dakle, te prvobit- 
ne religiozne predodžbe koje su većinom zajedničke za svaku srodnu 
grupu naroda razvijaju se, poslije odvajanja grupe, u svakom narodu na 
osobit način, već prema uvjetima života koji su mu pali u dio.?1*! 

U svom je Kapitalu Marx dovodio pojedine religiozne oblike u vezu 
s karakterom proizvodnje u pojedinim društvima. Stari organizmi druš- 
tvene proizvodnje mnogo su jednostavniji i providniji od modernoga 
buržoaskog društva. Oni počivaju na nezrelosti individualnog čovjeka 


138. K. Marx, Četvrta teza o Feuerbachu, Rani radovi, str. 338. Engels je u svojoj 
redakciji Teza nešto ublažio posljednju rečenicu kada je formulirao da tu ze- 
maljsku porodicu treba “teorijski kritizirati i praktički izmijeniti." 

139_K. Marx, Prilog kritici Hegelove filozofije prava, Rani radovi, str. 91. 

140. K. Marx, Kapital I, str. 316. 

141_F Engels, Ludwig Feuerbach 1 kraj klasične njemačke filozofije, str. 369. 

koji se nije otrgao od pupčane vrpce koja ga je vezivala u prirodnu ro- 
dovsku cjelinu, ili na odnosima neposrednoga gospodstva i podložnosti. 
Njihove religiozne predodžbe uvjetovane su tim niskim stupnjem raz- 
vitka proizvodnih snaga i odgovarajućim skučenim odnosima ljudi u ok- 
viru procesa proizvodnje, te se ta stvarna skučenost ogleda idejno u sta- 
rim prirodnim i narodnim religijama. U buržoaskom društvu robne 
proizvodnje u kojoj su ti odnosi razvijeniji ali i neprovidniji s obzirom 
na to što su njihovi odnosi posredovani vrijednostima robe, najpriličniji 
je oblik kršćanstva sa svojim kultom apstraktnog čovjeka, osobito u 
protestantizmu, deizmu itd. Marx zato i drži da se religiozni odraz 
stvarnog svijeta može izgubiti tek onda “kad odnosi prakličkog svakod- 
nevnog života budu iz dana u dan pokazivali ljudima providno razumne 
odnose među njima i prema prirodi. Obličje procesa društvenog života, 
tj. procesa materijalne proizvodnje, skinut će sa sebe magleni veo samo 
kad kao proizvod slobodno udruženih ljudi bude stajao pod njihovom 
svjesnom planskom kontrolom. Ali io zahtijeva takvu materijalnu os- 
novu društva ili takav niz materijalnih uvjeta egzistencije koji su i sami 
opet samonikao proizvod duge i bolne historije razvitka."!? 

Fenomen otuđenja eminentno je filozofskohistorijski problem, jedan 
od oblika čovjekove dosadašnje egzistencije, uvjetovan ne samo “nega- 
tivnim ekonomskim razvitkom", tj. niskim stupnjem razvitka proizvod- 
nje, nego se javlja sve do danas u svim sferama čovjekova bivstvovanja 
i ukazuje na društvene nejednakosli, podčinjenosti, neravnopravnosti 
i klasne podvojenosti i antagonizme. Marxova analiza otudenosti rad- 
nika u kapitalističkom načinu proizvodnje važan je teorijski rezultat za 
razumijevanje položaja čovjeka u svim dosadašnjim klasnim društvima. 

Čovjekova praksa kao osjetilna djelatnost, kao proizvodnja, jest 
ujedno opredmećivanje čovjekovih vlastitih suštinskih snaga. Ali to op- 
redmećenje ne postoji kao opredmećenje uopće, nego uvijek u svojim 
konkretnim, historijskim oblicima i situacijama. U društvu privatnog 
vlasništva čovjekova proizvodnja i proizvodni odnos pojavljuje se u is- 
krivljenom i transformiranom obliku, u obliku samootudenja. Prvo što 
se može konstatirati u takvim odnosima proizvodnje jest da radnik ne 
proizvodi samo robu, nego i samog sebe kao robu te da se njegov vlas- 
tii proizvod njemu suprotstavlja kao tude biće, kao sila nezavisna od 
proizvođača. Tako se ostvarenje rada, opredmećenje, pojavljuje u eko- 
nomskim odnosima zasnovanim na privatnom vlasništvu, kao obestva- 
renje radnika, kao njegovo otudenje. Marx je poslije u Kapitalu poka- 
zao taj proces otudenja kao fenomen fetišizma robe i novca, pri čemu 
se društveni odnosi iskazuju u takvim društvima kao odnosi medu stva- 


142. K. Marx, Kapital I, str. 44. 

rima i da se stvaralačka snaga rada etablira nasuprot radniku kao sna- 
ga kapitala, kao tuda sila. Radnik stavlja svoj život u predmet, ali sad 
život ne pripada više njemu nego predmetu i što je taj predmet, taj proiz- 
vod rada, veći i moćniji, to je sam radnik bespredmetniji. “Ospoljenje 
radnika u njegovu proizvodu znači ne samo da njegov rad postaje pred- 
met, vanjska egzistencija nego da rad egzistira izvan njega, nezavisno, 
tude i postaje njemu nasuprot samostalna sila, da mu se život, koji je 
dao predmetu suprotstavlja neprijateljski i strano.?!#+ 

Medutim, ne može postojati otudenje radnika, njegov otuđeni odnos 
prema svom vlastitom proizvodu, ako otudenje nije i konstitutivna 
strana same proizvodnje. Kad postoji u sistemu privatnog vlasništva 
odvojenost proizvodača od njegova proizvoda, na djelu je bitno otude- 
nje radnika u samom procesu proizvodnje. 'To otuđeno stanje njegove 
historijske i životne egzistencije jest temelj nehumanosti jednoga druš- 
tvenog odnosa i postojanja. Zato je specifičnost rada u kapitalizmu, a 
možemo reći i u svim sistemima privatnog vlasništva, da je “rad spo- 
ljašnji radniku, ij. da ne pripada njegovoj suštini, da sc on stoga u svom 
radu ne potvrđuje, nego poriče, da se ne osjeća sretnim, nego nesret- 
nim, da ne razvija slobodnu fizičku i duhovnu energiju, nego mrcvari 
svoju prirodu i upropaštava svoj duh. Stoga se radnik osjeća kod sebe 
tek izvan rada, a u radu se osjeća izvan sebe. Kod kuće je kad ne radi, 
a kad radi nije kod kuće. Stoga njegov rad nije dobrovoljan, nego prisi- 
lan, prisilan rad. Stoga on nije zadovoljenje jedne potrebe, nego je samo 
sredstvo da zadovolji potrebe izvan njega.?!*! 

Daljnja karakteristika rada u kapitalističkim odnosima proizvodnje 
jest da čovjekova generička, rodna suština, lj. slobodna svjesna djelat- 
nost, postaje samo sredstvo individualnog života. Ono što je bitno ljud- 
sko, postaje samo sredstvo za održavanje njegove fizičke egzistencije. I 
konačno, četvrta karakteristika, koja takoder pokazuje nehumanost 
svijeta privatnog vlasništva, jest da je “neposredna konsekvencija toga, 
što je čovjek otuden proizvodu svoga rada, svojoj životnoj djelatnosti, 
svojoj rodnoj suštini, otuđenje čovjeka od čovjeka. Ako se čovjek sam 
sebi suprotstavlja, onda se njemu suprotstavlja drugi čovjek. Što vrije- 
di za odnos čovjeka prema njegovu radu, prema proizvodu njegova rada 
i prema njemu samom, to vrijedi za odnos čovjeka prema drugom čov- 
jeku, kao i prema radu i predmetu drugog čovjeka. Uopće, stav da je 
čovjeku otudena njegova rodna suština znači da je jedan čovjek otuden 
drugome, što je i svaki od njih otuden ljudskoj suštini.?1# 


143._K. Marx, Ekonomsko-filozofski rukopisi, ibid., str. 246-247. 
144. K. Marx, ibid., str. 248-249. 
145 K. Marx, ibid., str. 252-253. 

Sagledavanje društvenih proturječja suvremenog svijeta, kada golemi 
razvitak proizvodnih snaga stalno dolazi u sukob s postojećim odnosima 
proizvodnje, upućuje dakle da ta protuslovlja imaju i svoju duboku eg- 
zistencijalnu dimenziju i karakteristiku u činjenici svestranog otude- 
nja radnika. Problem revolucije i komunizma nije pitanje koje se može 
riješiti samo unutar politike, političkim revolucijama i zamjenama jed- 
nih partija na vlasti s drugima. Ropstvo građanskog društva, beznadna 
izolacija čovjeka od njegove ljudske zajednice, mnogo je nesnosnija i 
užasnija od izolacije od političke zajednice. Komunizam je, kao socijalna 
revolucija modernog svijeta, ne samo rješavanje navedenoga društve- 
nog proturječja nego i povratak čovjeka sebi kao društvenog čovjeka, 
prevladavanje njegove otuđene egzistencije. Komunizam nije nikakav 
ideal koji se treba ostvariti bez obzira na to postoje li za to realni uvjeti 
u razvitku cjelokupnih čovjekovih društvenih snaga ili ne. Marx i En- 
gels su držali da je kapitalistički način proizvodnje, kao progresivna 
društveno-ekonomska formacija, stvorio u svom krilu ne samo dovolj- 
no razvijene proizvodne snage za prevladavanje navedenih proturječja, 
nego i klasu koja taj zadatak ima kao svoju historijsku vokaciju. Da bi 
dokinuo sebe kao proletarijat i klase uopće, mora on dokinuti društvo 
privatnog vlasništva. Njegova svijest je uvjetovana njegovim društve- 
nim položajem, jer je svijest svjesno bivstvo, a ne nekom misaonom 
evolucijom ili prosvjećivanjem koje ne vodi računa o stvarnim odnosima. 
Zato i nije riječ o tome “što ovaj ili onaj proleter ili čitav proletarijat 
predočuje zasad kao cilj. Radi se o tome što on jest, i što će primjereno 
tom bivstvu biti prisiljen historijski da radi. Njegov cilj i njegova histo- 
rijska akcija su uočljivo i neopozivo određeni u njegovom vlastitom ži- 
votnom položaju, kao i u cjelokupnoj organizaciji današnjeg građanskog 
društva. 145 

Dosadašnji razni komunistički pokušaji reformacije svijeta često su 
bili pokušaji obuzeti još uvijek privatnim vlasništvom. Vlast je predmet- 
nog vlasništva još uvijek tako velika da je tom komunizmu neposredni 
fizički posjed jedini cilj, on apstrahira od talenta i individualnih razlika. 
To je zapravo povratak neprirodnoj jednostavnosti čovjeka siromašna i 
bez potreba koji ne samo da “nije prevladao privatno vlasništvo, nego 
do njega još nije ni došao.?!#7 


146 E Engelsi K. Marx, Die Heilige Familie, Berlin, 1958, Werke, I, str. 38. 


147 K. Marx, Ekonomsko-filozofski rukopisi, ibid., str. 274. Misao o komunizmu 
koji ne polazi od svojih osnova i koji je inficiran privatnim vlasništvom zap- 
ravo je ista misao koju kasnije Marx izriče u kritici gotskog programa, a koja 
se tako često citira u vezi s dvije faze komunizma. Prva, koja proizlazi iz gra- 
danskog društva i u kojoj još uvijek vlada buržoasko pravo, i druga koja proiz- 
lazi iz svoje vlastite osnove. U tom istom spisu Marx je u vezi s razdobljem 

Komunizam je ne samo ukidanje privatnog vlasništva nad sredstvi- 
ma za proizvodnju nego je ujedno i dokidanje prikazanog otudenja čov- 
jeka, povratak čovjeka iz religije, porodice, države u ljudsko, 14j. druš- 
tveno postojanje. Komunizam je prevladavanje dosadašnje podjele rada 
i ostvarivanje totaliteta ljudskog bića. Skraćenjem radnoga dana omo- 
gućit će se njegov svestrani individualni razvitak. Bogatstvo ljudskog 
bića, njegovih sve većih potreba, može se realizirati samo prevladava- 
njem podjele rada i parcijalizirane čovjekove egzistencije. Ali, to ne zna- 
či da je komunizam i konačno ostvarenje smisla čovjekove historijske 
egzistencije, konac historijskog razvitka čovjeka, jer je to u proturječju 
sa suštinom dijalektike i kao historijskog procesa i kao filozofskog miš- 
ljenja. “Komunizam je pozicija kao negacija negacije, stoga stvaran, za 
sljedeći historijski razvitak nužan momenat čovjekove emancipacije i 
povratak samom sebi. Komunizam je nužan oblik i energičan princip 
neposredne budućnosti, ali komunizam nije kao takav cilj ljudskog raz- 
vitka — oblik ljudskog društva. "!!* 

Marxova i Engelsova misao dovršenje je one humanističke misli koja 
se radala već u velikih građanskih teoretičara i filozofa koji su postav- 
ljali jasne teze o jednakosti ljudi, rasa i naroda, o potrebi dokidanja sta- 
nja podčinjenosti čovjeka i o “vječnom miru“. Socijalistička misao je 
nakon njih ukazivala da se sve to ne može riješiti u društvu privatnog 
vlasništva, jer ono nužno vodi nejednakosti ljudi u društvenim odnosi- 
ma 1 do sistema i stanja eksploatacije čovjeka. Marx i Engels su svojom 
interpretacijom historije pokazali da komunizam nije nikakav idcal koji 
treba jednom zauvijek ostvariti, nego samo nužna etapa u razvoju čov- 
jeka, koja treba riješiti prikazana proturječja buržoaskog društva i otu- 
denu egzistenciju čovjeka. Ujedno su držali da je buržoasko društvo 
stvorilo i da i dalje stvara i materijalna sredstva, dovoljne proizvodne 
snage da se taj revolucionarni prevrat može provesti. “Uzimanjem u 


izmedu kapitalizma i komunizma pisao: “Izmedu kapitalističkog društva i ko- 
munističkog društva postoji period revolucionarnog preobražaja prvog u dru- 
go. Tome periodu odgovara i politički prelazni period, i država tog perioda ne 
može biti ništa drugo nego revolucionarna diktatura proleterijata." (K. Marx, 
Kritika gotskog programa, Izabrana djela II, Zagreb, 1950, str. 23). O ovom 
pitanju su u marksizmu i radničkom pokretu, kao i izvan njih, postojale mno- 
ge kontroverze, različita shvaćanja, a i velike zloupotrebe. Ako se termin “dik- 
tatura" shvati na danas uobičajeni način kao protivnost demokraciji, onda se, 
naravno, dolazi do sasvim drugih zaključaka nego kad se shvati da je svaka 
država u biti diktatura, jer ima svu materijalnu silu na raspolaganju da štiti 
poredak protiv bilo kakvih ne-legalnih pokušaja prevrata. 

148. K. Marx, ibid., str. 287. I u Njemačkoj ideologiji Marx i Engels pisali su da 
“komunizam za nas nije stanje koje treba da bude uspostavljeno, ideal, prema 
kome stvarnost treba da se upravlja. Mi nazivamo komunizam stvarni pokret 
koji ukida sadašnje stanje" (K. Marx i FE. Engels, Njemačka ideologija, str. 381). 

posjed sredstva za proizvodnju od strane društva", pisao je Engels, “uk- 
lanja se robna proizvodnja, a s njome i vladavina proizvoda nad proiz- 
vođačima. Anarhija u društvenoj proizvodnji zamjenjuje se planskom 
svjesnom organizacijom. Borba za individualni opstanak prestaje. Tek 
time se konačno čovjek izdvaja, u izvjesnom smislu, iz životinjskog car- 
stva, prelazi iz životinjskih uslova opstanka u stvarno čovječanske. Ži- 
votni uslovi kojima su ljudi okruženi, koji su dosad vladali ljudima, 
dolaze sad pod kontrolu ljudi koji sad prvi put postaju svjesni, stvarni 
gospodari prirode, zato što postaju i ukoliko postaju gospodari nad vlas- 
titim društvenim odnosima. Zakone svog vlastitog društvenog djelanja 
koji su dotle prema njima stajali kao tudi prirodni zakoni koji nad njima 
vladaju, ljudi tada primjenjuju s potpunim poznavanjem stvari i time 
ih stavljaju pod svoju vlast. Vlastiti društveni odnosi ljudi koji su dotle 
stajali prema ovima kao nešto što je oktroirala priroda i historija, sad 
postaju njihovo vlastito slobodno djelo. Objektivne, tude sile koje su dot- 
le vladale nad historijom, stupaju pod kontrolu ljudi. Tek od tog mo- 
menta će društven uzroci koje oni budu pokretali imati kao posljedicu 
pretežno i u sve većoj mjeri one učinke koje oni žele. To je skok čovje- 
čanstva iz carstva nužnosti u carstvo slobode.?1# 

Bez revolucionarnog angažmana radničke klase i ostalih socijalistički 
usmjerenih ljudi nemoguće je provesti taj krupni historijski prevrat za 
koji će biti potrebno proći, kako je Marx govorio, još mnoge borbc i po- 
raze. Bit te suvremene socijalističke i komunističke revolucije nije u 
tome u kakvim se ona oblicima izvršava. Poznato je da su i Marx 1 
Engels vjerovali da se ona može provesti i mirnim, parlamentarnim sred- 
stvima, a tamo gdje su klasne zaoštrenosti jače i otpori veći, provest će 
se i nasilnim putem.19%% 


149_F Engels, Herrn Eugen Duhrings Umwdlzung der Wissenschaft, Werke, sv. 20, 
Berlin 1962, str. 264. Marx je bio nešto suzdržaniji u svojim stavovima kada 
je u Kapitalu pisao da carstvo slobode počinje tek tamo gdje prestaje rad koji 
je određen nevoljom i izvanjskom svrsishodnošću. Covjek mora proizvoditi u 
svim društvenim oblicima i pod svim mogućim načinima proizvodnje. “Slo- 
boda se u ovoj oblasti može sastojati samo u tome da udruženi čovjek, udru- 
ženi proizvođači, racionalno urede ovaj svoj promet materije s prirodom, da 
ga dovedu pod svoju zajedničku kontrolu, umjesto da on njima gospodari kao 
neka slijepa sila; da ga vrše s najmanjim utroškom snage i pod uvjetima koji 
su najdostojniji i najađekvatniji ljudskoj prirodi. Ali to uvijek ostaje carstvo 
nužnosti. S one strane njega počinje razvitak ljudske snage, koji je svrha sam 
sebi, pravo carstvo slobode, ali koje može da procvjeta samo na onom carstvu 
nužnosti kao svojoj osnovi. Skraćenje radnog dana jest osnovni uvjet" (K. 
Marx, Kapital, III, str. 756). 

150 Sto se tiče oblika u kojima se događa revolucionarni prevrat, oni mogu biti 
veoma različiti. U dosadašnjim klasnim sukobima, kada vladajuća klasa nije 
htjela vidjeti i priznati promjene u društvenom razvitku i grčevito branila 

Pojam revolucije treba, dakle, osloboditi raznovrsnih plitkih, pojed- 
nostavnjenih i često u potpunosti netočnih konotacija. Nije revolucija 
sinonim za nasilje, primitivnost, brutalnost i sl. Revolucije su dosad u 
oštrim klasnim okršajima i u buržoaskim i u socijalističkim revolucija- 
ma, imale više ili manje elemenata nasilja, pa i brutalnosti. One su, 
upravo zbog klasnog karaktera dosadašnjih društava epohe civilizacije, 
morale biti ujedno i političke revolucije. Ali, u biti, revolucija u genuinom 
filozofskom smislu riječi, i u onom u kojem ga shvaćaju Marx i Engels 
— jest uvijek promjena određenih društvenih odnosa koji su sputavali 
daljnji razvitak čovjeka pa je prema tome revolucija uvijek značila pro- 
širivanje čovjekove slobode. 

Revolucije, bez obzira na to kako su se dosad odvijale i kako će se 
odvijati u budućnosti, uvijek su u biti bile razrješavanje nagomilanih 
društvenih proturječja, sukoba različitih društvenih snaga i rušenje onih 
političkih, socijalnih i duhovnih ograničenja koja su sputavala slobod- 
nije iskazivanje čovjekova bića. One su, dakle, isto tako bitni element 
čovjekove historijske prakse kao što su i osjetilna i duhovna djelatnost, 
te su ujedno i neodvojivi dio njegova historijskog stvaralaštva. 

Marxova i Engelsova misao zasnovala je, kako se iz svega moglo vid- 
jeu, novi, realni humanizam koji nije više bio zasnovan na oslikavanju 
nekoga idealnog stanja koje bi se temeljilo na shvaćanju o nepromjenji- 
voj ljudskoj prirodi ili o idealiziranoj slici o čovjeku. Oni su samo držali 
da je moderno društvo razvilo i da razvija dovoljne proizvodne snage 
da se mogu prevladali kapitalistički odnosi proizvodnje, a time i eko- 
nomsko, političko i duhovno otuđenje koje to društvo proizvodi. Komu- 
nizmom se rješava jedna važna i presudna etapa ljudskog razvitka, ali 
ne i problem čovjekove historijske egzistencije uopće. 

Revolucionarna misao gradansiva, a time i novi prodori u filozofiji i 
posebno filozofiji historije, odigrali su se u razdoblju borbe gradanske 
klase za prevladavanje cjelokupnog nasljeda srednjega vijeka. U teori- 
jama društvenog ugovora, u francuskom prosvjetiteljstvu i njemačkoj 
klasičnoj filozofiji građanska je misao imala svoj najviši domet i izraz. I 

svoje klasne pozicije, revolucije su imale buran i nasilan karakter. Ali je već 
engleska “slavna revolucija" iz 1688. bila iznimka. Marx i Engels su držali da 
će se slično događati i u proleterskim revolucijama i da će njezini oblici ovisi- 
tio mnogim unutrašnjim i vanjskim okolnostima. Treba pogledati npr. inter- 
vjue u listovima “The World" od 18. VII. 1871. ili u “La Liberte", u broju 37 
od 15. IX. 1872. u kojima Marx govori da postoje mogućnosti da se u nekim 
zemljama ciljevi radničke klase mogu ostvariti mirnim putem i da bi u tak- 
vim uvjetima ustanak bio bezumlje. Jednako je tako Engels u parlamentar- 
nim uspjesima njemačke socijaldemokracije devedestih godina vidio moguć- 
nost osvajanja vlasti i socijalističke preobrazbe društva (vidi njegov predgovor 
Marxovim Klasnim borbama u Francuskoj od 1848-1850, koji je Engels napi- 
sao nekoliko mjeseci prije svoje smrti, 1859. godine. 


419 


FILOZOFIJA HISTORIJE 


u filozofiji historije proboji i rezultati su, kako smo vidjeli, bili zaista 
impresivni. Ali, kada se gradanstvo tokom 19. stoljeća već instaliralo 
kao vladajuća klasa, sama ili u savezu s kapitaliziranim plemstvom, nje- 
zina filozofska misao nije više mogla imati tu misaonu propulzivnost, 
taj revolucionarni impetus i otvorenost prema budućnosti. Jer, u tom 
slučaju, ona bi negirala ono što je bilo historijski osvojeno, a to je bilo 
njezino vlastito građansko društvo. Ona je mogla ostati humanistički 
usmjerena i kritički nastrojena prema postojećem, kod pojedinih kritič- 
kih predstavnika, ali sa svojih gradanskih pozicija nije mogla naći prave 
izlaze. Ona zapravo postaje sve više konzervativna ili zarobljena u svo- 
mu jednostranom idealizmu, negativno se odnoseći i prema materija- 
lizmu i prema socijalizmu. To ne znači da i u takvim okvirima, kako 
ćemo vidjeti, nije mogla dati zanimljive priloge filozofskoj tematici, ali 
za dublje pomake na cjelokupnoj filozofskoj fronti nije više bila spo- 
sobna. 

Taj bitniji pomak napravili su mislioci koji su polazili već s novih 
klasnih pozicija, s pozicija dakle historijske budućnosti, te su zato i 
mogli dosljedno osloboditi najvažniji proizvod gradanske misli — dijalek- 
liku — njezinih idealističkih ograničenosti. Marxova i Engelsova dubo- 
ka filozofskohistorijska sinteza, u kojoj su čovjek i njegovo historijsko 
djelo shvaćeni u dijalektičkom totalitetu, bila je i dosad ostala najviši 
domet sagledavanja čovjekova historijskog bivstva. U materijalističkom 
shvaćanju historije sve strane čovjekova bivstva bile su obuhvaćene, što 
ne znači i dokraja razrađene. Mnogošta je ostalo samo nabačeno, pa čak 
i u pukom aforizmu. Ali više ni jedno filozofsko razmišljanje o čovjeku 
i historiji ne može biti i novi korak u osvjetljavanju te problematike u 
cjelini - moguće je u pojedinostima — ako se napusti to stajalište totali- 
teta. Jer, od njihova vremena, od kreativnih četrdesetih godina 19. sto- 
ljeća, jedan filozofski akvizit je nezaobilazan: čovjekovo se bivstvo više 
ne može razumjeti samo sa stajališta duhovnosti, racionalnosti, niti 
samo sa stajališta iracionalnosti njegova bića, nego ga se mora shvatiti 
i kao osjetilno, proizvodno biće u veoma složenim socijalnim komuni- 
kacijama. Covjek je kao biće prakse, u jedinstvu svih tih momenata, 
stvarni demiurg svoje historije, koja je određena u svom postojanju i 
razvoju uvijek totalitetom te historijske čovjekove prakse. 

Mislim da je racionalna ljudska misao u Marxovoj i Engelsovoj filo- 
zofskohistorijskoj koncepciji dosegla dosad najviši stupanj lucidnoga i 
genijalnog uvida u bivstvo čovjeka kao njegova osjetilnog (proizvod- 
nog), duhovnog i socijalnog stvaralaštva što ga zovemo historijom. 

Marxov, a i Engelsov, utjecaj na evropsku i svjetsku filozofsku i soci- 
jalnu misao, kao i na revolucionarni radnički pokret, bio je golem. U 
cijeloj dosadašnjoj historiji filozofske i teoretske misli nijedna ličnost 

(osim možda Platona i Aristotela) nije toliko presudno djelovala na miš- 
ljenja naraštaja. Cijela plejada najeminentnijih mislilaca u ovomu na- 
šem, 20. stoljeću bila je pod njihovim utjecajem ili se inspirirala njiho- 
vim mislima. Mnogi su i građanski historičari i sociolozi usvojili neke 
bitne ideje Marxove i Engelsove filozofskohistorijske teorije, te se danas 
ne može zamisliti temeljitog historičara koji bi historiju tretirao samo 
kao političku historiju. 

O mnogim filozofima, koji su bili pod utjecajem Marxovih i Engelso- 
vih pogleda, ili nadogradivali u njihovu duhu problematiku čovjeka i 
historije, kao što su bili A. Labriola, G. V Plehanov, VI. Lenjin, K. Kau- 
tsky, M. Adler, G. Lukacs, K. Korsch, E. Bloch. M. Horkheimer, H. Mar- 
cuse, Th. Adorno, E. Fromm, J. Habermas, J. P Sartre, G. Gurviteh, L. 
Goldmann, 11. Lefebvre i dr. bit će riječ u pregledu filozofskohistorijske 
misli u 20. stoljeću. 

KAZDOBLJE DOMINACIJE 
GRAĐANSKE KLASE 


1. FILOZOFSKOHISTORIJSKA MISAO U 
VELIKOJ BRITANIJI 


Uvod 


J. Toland, A. A. Shaftesbury, F Hutcheson, J. Priestley, 
B. de Mandeville, D. Hume, E. Gibbon, A. Smith 


KOKoOK 


A. Ferguson, Th. Carlyle, Th. H. Buckle, H. Spencer 


S Johnom Lockeom engleska prosvjetiteljska i revolucionarna misao 
dosegla je svoj vrhunac. Njegovo je djelo snažno utjecalo osobito na 
francuske prosvjetitelje koji su do krajnjih granica radikalizirali njegov 
empirizam, teoriju društvenog ugovora i princip tolerancije. Baklju re- 
volucionarne filozofske i političke misli u 18. st. preuzeli su, kako smo 
već vidjeli, francuski mislioci. A razlog je bio veoma jednostavan — fran- 
cuska se stvarnost sve više bližila radikalnom obračunu sa srednjovje- 
kovnom prošlošću: feudalizmom i teološkom supremacijom u duhovnom 
životu. 

Prosvjetiteljske ideje, međutim, nisu ni u Engleskoj odjednom iš- 
čezle. Naprotiv. U Bacon-Lockeovu duhu razmišlja u 18. st. još uvijek 
većina najpoznatijih mislilaca, ali već smnogim drugačijim predznacima, 
varijantama i konzekvencijama koje su očigledno ukazivale na kraj jed- 
ne velike historijske i duhovne epohe. Englesko prosvjetiteljstvo čine i 
tzv. “freethinkersi" koji su davali pečat slobodarskoj misli Engleske toga 
doba i ujedno jako utjecali i na evropske progresivne duhove. Među 
njima se naročito isticao John Toland (1670-1722) koji je medu prvim 
filozofima u novom vijeku uvidio da se mora postulirati jedinstvo ma- 
terije i kretanja ako se želi svijet objasniti racionalno, a ne uz pomoć 
bilo kakvih mističnih sila i božanstava o kojima u našem iskustvu ne- 
mamo nikakve potvrde. U svojim Pismima Sereni i Panteistikonu zas- 
tupa svoje panteističke stavove koji su već bili veoma bliski nešto kas- 
nijemu francuskom materijalizmu. Medu ostalim slobodnim misliocima 
koji su vodili oštru borbu sa zaostalim vjerskim shvaćanjima treba spo- 

menuti još A. Collinsa (1676-1729), M. Tindala (1656-1733), Lorda Bo- 
lingbrokea (1672-1751) i dr. 

U toj plejadi engleskih prosvjetitelja važnu ulogu u engleskoj i ev- 
ropskoj filozofiji imao je i A. A. C. Shaftesbury (1671-1731) koji je više 
pažnje posvetio etičkoj problematici, držeći da se dobro mora shvatiti 
kao moralno lijepo i da se vrlina sastoji u harmoničnom odnosu naših 
afekata. O “moralnom osjećanju", tematici kojom su se temeljito poza- 
bavili D. Hume i A. Smith, pisao je i F Hutcheson (1694-1747), misli- 
lac koji je značajno utjecao čak i svojim ekonomskim liberalizmom i na 
A. Smitha. 

Engleski deizam i panteizam, kao i skepticizam i agnosticizam kod 
Humea i nekih njegovih kasnijih sljedbenika bio je vrhunac filozofskog 
radikalizma Engleske u 18. st. Cjelokupna historijska situacija i duhov- 
na atmosfera utjecali su na progresivne mislioce, jer daljnja zaoštrava- 
nja na teorijskom planu nisu mogla imati značajniju socijalnu podršku. 
Ne treba gubiti iz vida da je veliki učenjak Joseph Priestley (1733-1804), 
otkrivač kisika i napredan mislilac, morao bježati u London kada su mu 
1791, zbog njegova opredjeljenja za Francusku revoluciju, napali kuću 
i zapalili laboratorij. Bio je dapače prisiljen godine 1794. iseliti se u 
Ameriku. 

Ono što bitno karakterizira Englesku u 18. st. jest ponajprije stabi- 
lizacija ustavne monarhije, s hanoveranskom dinastijom na čelu (od 
Georgea I. do Georgea III) i umješnim predsjednicima vlade kao što su 
bili R. Walpole i W. Pitt. Za tadašnju buržoaziju i građansku klasu u cje- 
lini razdoblje revolucionarnih težnji i pothvata bilo je uglavnom prošlo. 

Druga karakteristična crta razvoja Engleske bila je stvaranje veli- 
koga kolonijalnog carstva. Imperij što ga je Engleska stvorila od 17. do 
19. stoljeća mogao se mjeriti sa svim dotadašnjim imperijima (rimskim 
i arapskim) te ih je i nadmašivao, povezujući pojedine zemlje i područ- 
ja svih kontinenata u jednu imperijalnu cjelinu. Sve je to imalo pozitiv- 
ne posljedice i na poboljšanje života cjelokupnog naroda, osobito u 19. 
stoljeću, pa ne treba imati mnogo psihološke pronicljivosti da bi se uvid- 
jelo kako je taj grandiozni pothvat jedne otočne zemlje, koja je u to doba 
imala tri do četiri puta manje stanovnika od Francuske, djelovao na 
samouvjerenost, samopouzdanje i ponos engleskoga građanina. 

Sasvim je razumljivo da su golema tržišta Evrope i ostalog svijeta 
snažno potakla manufakturnu i ostalu proizvodnju, i da se osjetila pot- 
reba za njezinim usavršavanjem. Izumima Hargreavsa i Arkwrighta 
šezdesetih godina u tekstilnoj industriji, te Wattovim otkrićem parno- 
ga stroja istih godina (1768), započela je nova revolucija — industrijska. 
Ta treća karakteristika Engleske u drugoj polovici 18. st. bila je osnova 
ne samo njezina snažnog prosperiteta, a zatim i ostalog svijeta, nego je 

to bio i početak radikalne ekonomske, socijalne i duhovne preobrazbe 
svijeta. Nova buržoazija, industrijska, čvrstom je nogom stala na en- 
glesku i, u 19. st., na svjetsku scenu. A s njom i engleski i svjetski pro- 
letarijat. 

Samostalno seljaštvo, yeomeni, republikanska osnova engleske revo- 
lucije, u 18. st. potpuno nestaje daljnjim “ogradivanjem zemljišta", raz- 
nim zakonima, reformama i korupcijama. Neki od njih se iseljavaju u 
kolonije i čine buduću jezgru američke nacije, a drugi dio postaje glav- 
nina industrijskog proletarijata. Međutim, životni uvjeti radničke klase 
glesku političku scenu. Taj problem postaje aktualan i krajnje zaoštren 
tek u prvoj polovini 19. st. 

U 18. st. su još dva događaja snažno djelovala na engleske prilike i 
njihove stranačke borbe: borba sjevernoameričkih kolonija za nezavis- 
nost (1775-1782) i Francuska revolucija. Bila su to dva velika historij- 
ska događaja koja su, kako ćemo vidjeti, podijelila englesko mišljenje 1 
koja su, također, presudno djelovala na razvoj socijalnih i političkih pri- 
lika u Engleskoj. 

Prema tome, 18. st. je razdoblje kada je engleska gradanska klasa, 
buržoazija različitih slojeva (tada još uglavnom trgovačka, manufaktur- 
na, financijska i veleposjednička) čvrsto zasjela u parlamentu i preko 
njega i u njemu se dalje borila za proširenje svojih interesa i prava, za 
promjenu raznih zakona, osobito izbornog, koji još uvijek nije odgovarao 
novim odnosima društvenih snaga. A to je postalo akutno već na prije- 
lazu stoljeća, stvaranjem velikih industrijskih gradova i industrijske 
buržoazije, koja nije imala zastupnike u parlamentu, na temelju staroga 
izbornog zakona. 

Razdoblje revolucionarne borbe za ograničenje apsolutne monarhije i 
za uspostavu ustavne, parlamentarne monarhije, bilo je već historijska 
prošlost. Doba engleskog prosvjetiteljstva, a time i nepokolebljive vjere 
u moć ljudskog razuma, koja je tako karakteristična za evropsko pros- 
vjetiteljstvo, ustupa mjesto izvjesnom kompromisnom mišljenju, kao 
što je bio slučaj i s kompromisima u društvenom i političkom životu. A 
kompromisna politika nema svoju idejnu osnovu u radikalnom mišljenju, 
velikim uzletima misli i idejnim anticipacijama, nego više u pragmatič- 
kom i skeptičkom mišljenju koje se zadovoljava razumijevanjem feno- 
mena, u “pozitivnom i utilitarnom mišljenju koje je tako karakteris- 
tično za veliki dio gradanske filozofske misli u 18. i 19. st. (od Humea i 
Benthama do Comtea i Spencera). 

Tako je početkom stoljeća Bernard de Mandeville (1670-1733), en- 
gleski kritičar i satiričar nizozemskog porijekla, objavio svoje najpoz- 
natije djelo The Fable of the Bees: or, Private Vices, Publick Benefits 

1705. god., a prošireno izdanje 1714. Djelo je izazvalo brojne kritike, 
optužbe i zgražanja jer se držalo da djeluje demoralizirajuće i teži oba- 
ranju religije i građanske vlasti. U tim kritikama i optužbama sudjelo- 
vao je i poznati filozof G. Berkeley. Godine 1729. Mandeville je objavio 
drugi dio u kojemu, u dijaloškom obliku, brani svoja gledanja. 

O čemu je zapravo bila riječ? Engleska je u razdoblju 16. i 17. stoljeća 
doživljavala među prvim zemljama Evrope (Italija, Nizozemska) radanje 
novoga, građanskog društva koje je beskrupulozno slijedilo svoje vlas- 
tite interese, uz mnoga nedjela i opačine koje su bile predmet kritike 
tadašnjih humanista i utopijskih socijalista. Hobbes je te, kao i mnoge 
prethodne historijske događaje objašnjavao teorijom egoizma i neprija- 
teljstvom među ljudima, koje jedino apsolutistička država može ublažiti 
i držati na uzdi. Pitanje morala je, kako smo vidjeli, Shaftesbury poku- 
šao riješiti tako da je korijene moralnog ponašanja vidio u prirodnim, 
urodenim predispozicijama čovjeka. Nasuprot Hobbesovu inzistiranju 
na egoističkoj prirodi čovjeka, Shaftesbury je ukazivao i na njegovu 
altruističku stranu, držeći da razvijeni i zreli čovjek može izmiriti ove 
krajnosti. 

Mandeville je stvar radikalizirao postavivši tezu da su egoizam, po- 
roci, nemoralni postupci osnova razvoja čovječanstva. To je njegova 
osnovna filozofskohistorijska teza, koja je bila suprotstavljena naročito 
tadašnjemu optimizmu prosvjetiteljstva. Svojom izvanredno istančanom 
psihološkom analizom čovjekova ponašanja Mandeville je otkrivao da 
su egoizam i poroci osnovni pokretači historijskog razvoja, te u svom 
konzekventnom radikalizmu nije niti tražio da se oni dokinu ili prevla- 
daju društvenom silom ili organizacijom, ili drugim potencijama ljud- 
ske prirode. Čovjeka po Mandevilleu ne čine socijalnim neki društveni 
nagoni — blagost, sažalijevanje ili dobrohotnost, nego su “upravo nje- 
gova najgora i najomraženija svojstva ono što ga osposobljava prije sve- 
ga za stvaranje velikih, kako se kaže, sretnih i cvatućih zajednica."! 

Sve životinje koje žive u slobodi isključivo teže da zadovolje svoje že- 
lje i požude i slijede svoje naklonosti, ne brinući se je li to dobro ili loše 
za drugoga. Zato su one nesposobne da se bez nekoga vanjskog pritis- 
ka dugo održe zajedno, kao ljudi. A čovjekova su svojstva takva da jedi- 
no on može postati zaista društven. Ali je on isto tako izvanredno egois- 
tična, opora i lukava životinja. Zato se njega ne može silom podčiniti i 
tako razviti njegove sposobnosti, pa je svim zakonodavcima i drugim 
umnim ljudima koji su se brinuli oko zasnivanja društva, bilo važno da 
ljude uvjere da je za svakog pojedinca najprobitačnije ako svoje strasti 
i požude zatome. Isto tako, da je bolje voditi brigu o općem dobru, a ne 


1 Bernard de Mandeville, Bienenfabel, Munchen 1914, str. 3. 

O svojim privatnim interesima. To je, naravno, teško i zato su svi mo- 
ralisti i filozofi svih vremena mnogo truda uložili da to dokažu. Prou- 
čivši pomno sve čovjekove slabosti i jakosti, zaključili su da nitko nije 
tako sirov da mu pohvala ne bi bila draga i ugodna nasuprot preziru, 
te su s pravom zaključili da bi laskanje moralo biti “najsnažnije oruđe 
da bi se moglo djelovati na ljudsko biće."* Tako su oni slavili naše pred- 
nosti pred drugim životinjama i našu oštroumnost, pamet i sposobnost 
našeg uma i duše da izvrše najplemenitija djela. Zatim su ljude uvjerili 
da su jedna djela časna, a druga nečasna i sramotna. 

Da bi osim toga potakli na natjecanje među ljudima, “podijelili su 
cijeli rod u dvije medusobno vrlo različite klase."* Jedna se sastojala od 
odbačenih, jadnih koji nisu imali drugi cilj nego da zadovolje svoju osob- 
nu korist i razlikuju se od životinja samo svojom vanjskom pojavom. 
Druga se klasa sastoji naprotiv od uzvišenih pojedinaca oslobodenih 
egoizma i koji su duhovne sposobnosti držali najljepšim darom i posje- 
dom. Svojim su umom bili sposobni oprijeti se svojim najjačim nagoni- 
ma, težeći dobru zajednice i pobjedi nad svojim strastima. Ovi su drugi 
tako mogli zavladati prvima i uliti im u svijest predodžbe o dobru, mora- 
lu i društvenoj koristi. Tako je bilo moguće zauzdati divljaštvo čovjeka. 

To nam pokazuje da za nastanak morala treba zahvaliti spretnim 
odgojiteljima naroda koji su na taj način omogućili upravljanje i vlada- 
nje ljudima. Kad je napokon uspostavljena umjetnost stvaranja države, 
ljudi nisu više mogli dalje ostati necivilizirani. Tako je došlo i do toga 
da su upravo oni najgori propovijedali uzajamnost i blagost da bi mogli 
oduzimati plodove rada i požrtvovnost drugih i s većim mirom namiriti 
svoje vlastite potrebe. Tako su nastali i pojmovi poroka i vrline. “Vidi 
se dakle: nikakva poganska religija ili neko drugo praznovjerno idolo- 
poklonstvo nisu čovjeka doveli najprije do podčinjavanja njegovih po- 
žuda i zauzdavanja njegovih najdražih sklonosti, nego spretan postupak 
opreznih državnika. Što točnije mi istražujemo ljudsku prirodu, to više 
smo uvjereni, da je ćudorednost socijalnopolitički proizvod laskanja i 
taštine.“ 

Bez obzira na to što u Mandevilleovim izlaganjima ima izvjesnih 
inkonzekvencija, poanta njegovih razmišljanja i stavova jest da je vla- 
dajuća klasa uspjela različitim sredstvima usaditi u svijest ljudi pojmove 
ćudoreda, ljudskosti, sreće i dobrote a da su na taj način obuzdavali 
egoizam i poročnost ljudske prirode, ali da su sve što su radili i stvarali 
u biti podvrgavali tim sebičnim interesima. Zato on tvrdi da su “ljudski 


2B. Mandeville, zbid., str. 29 
3 B. Mandeville, zbid., str. 29. 
4. B. Mandeville, ibid., str. 35. 

poroci neodvojivi od velikih i snažnih socijalnih zajednica i da njihovo 
blagostanje i ugled ne mogu bez njih postojati." Ali to ne znači, pisao 
je Mandeville, da pojedine njihove članove ne treba ukoriti ako su ne- 
moralni ili osuditi ako počine zločin. 

Kad je ukazao, na primjeru Londona, kako uza sve to bogatstvo i 
raskoš postoje smrdljive ulice i zapuštene i siromašne četvrti, Mande- 
ville je na pitanje gdje bi bilo najbolje i najugodnije živjeti, prepostavio 
malu mirnu zajednicu u kojoj ljudi žive u skladu sa svojim susjedima, 
zadovoljni s proizvodima koji postoje tamo gdje žive, nekom mjestu pret- 
jerane moći i bogatstva. 

Radikalnom teorijom o egoizmu kao pokretačkoj sili ljudskog djelo- 
vanja ali i napretka, kao i tezom da je ćudorednost, moral socijalnopoli- 
tičkog, a ne prirodnoga ili natprirodnog porijekla, Mandeville je izazvao 
veliki dio još uvijek bigotnoga engleskog društva. Kritike su pljuštale 
sa svih strana. Razumljivo je da je njegovo osnovno stajalište jednos- 
trano i nedovoljno da se objasni složeni razvoj historije. Ali je Mande- 
ville svojim radikalizmom upozorio na one ljudske snage koje ne može- 
mo mimoići ili zanijekati kao dio pokretačkih snaga ljudskog djelovanja, 
te je time i imao veliki utjecaj na neke poznate i velike mislioce 18. sto- 
ljeća kao što su bili A. Smith, J. O. La Mettrie, C. A. Helvetius i drugi. 

U Engleskoj je proces samorastvaranja empirizma i prosvjetiteljstva 
bitno započeo s D. Humeom, najjačom engleskom filozofskom ličnosti 
18. st. David Hume (1711-1776) je u historiji filozofije poznat kao onaj 
pronicljivi i kritički mislilac koji je, nastavljajući na Lockeovu empiris- 
tičku tradiciju, ukazao da se na taj način ne može ići dalje od fenomena 
i da se neki od temeljnih zakona i pojmova (zakon kauzaliteta te pojam 
supstancije) empirijski ne mogu dokazati. Svoje glavno djelo koje tretira 
tu problematiku, Treatise of Human Nature (1739-1740), pisao je za 
vrijeme boravka u Francuskoj od 1734. do 1737. gdje je, kao i poslije, 
šezdesetih godina, kao službenik engleske ambasade u Parizu, prijate- 
ljevao s mnogim najznačajnijim francuskim prosvjetiteljima i pohađao 
njihove glavne salone. 

Voluminozno djelo nije imalo očekivani uspjeh pa je Hume 1748. ob- 
javio prerađenu verziju prvog dijela pod naslovom Enqulry concerning 
Human Understanding, kojom je udario temelje modernom skepticizmu 
i agnosticizmu. Međutim, nas više interesira druga i nešto manje poz- 
nata strana Humeove djelatnosti — historijska. Hume je bio i jedan od 
najpoznatijih engleskih historičara u 18. st. te se iz njegovih historij- 
skih radova može dokučiti odredena filozofskohistorijska koncepcija koja 
je također označavala izvjesno napuštanje prosvjetiteljske tradicije. Svo- 


5 B. Mandeville, ibid., str. 8. 


430 


Od antike do kraja 19. stoljeća 


je glavno djelo posvetio je historiji Engleske (History of England, 1754- 
1761), a napisao je i jednu prirodnu historiju religije (Natural History 
of Religion, 1757). 

Hume svojom filozofskohistorijskom koncepcijom označuje napušta- 
nje racionalizma prosvjetitelja, iako s njima još uvijek dijeli mnoge pog- 
lede. Tako se kritički odnosi prema teoriji društvenog ugovora, držeći 
da nedruštveno prirodno stanje nikad nije postojalo. Prva društvena za- 
jednica je porodica, a od porodice do države ne vodi ugovor, nego osjećaji 
simpatije i zajednički interesi. 

Ali s prosvjetiteljima dijeli negativno mišljenje o srednjemu vijeku i 
stav o ulozi ideja u historiji. Razmatrajući porijeklo engleske slobode, 
Hume je priznao religioznom entuzijazmu puritanaca — koji mu inače 
nisu bili simpatični — odlučujuću ulogu u ujedinjenju redova građan- 
skog staleža, što je omogućilo rušenje najčvršćega političkog poretka koji 
je stoljećima gradio svoj autoritet u narodu. 

Hume je dobro uočavao ulogu političke sile u historiji, te je u oscili- 
ranju izmedu sile i socijalno-moralnih potreba čovjeka vidio jednu od 
bitnih karakteristika historijskog zbivanja. Borba između autoriteta i 
slobode jest poput neke konstante u historijskom razvoju, pa zato i ne 
treba očajavati kad nadodu okrutna i brutalna vremena, jer su ona nuž- 
no prolazna te ih uvijek zamjenjuju slobodnija i podnošljivija. 

I u svom prikazu razvoja religije Hume konzekventno zastupa evolu- 
cionističko stajalište. Religija se također razvija od prvih mnogobožač- 
kih, fetišističkih i idolopokloničkih do monoteizma. Ali taj proces ima i 
razdoblja nazadovanja, nije pravolinijski napredak. Meinecke drži da je 
to još uvijek reziduum cikličke koncepcije, ponovnog vraćanja istog u his- 
toriji i prirodopravnog načina mišljenja koje je vjerovalo u nepromjenji- 
vost ljudske prirode. Meinecke je zato zaključivao da “Hume nije dodu- 
še prevladao racionalizam, ali potisnut u odredene granice, upozoravao 
na varljive dedukcije našeg vlastitog uma i pridavao iracionalnim mo- 
ćima duše ne prevladajuću funkciju u njegovom vlastitom mišljenju, ali 
veoma snažnu ulogu u životu i historiji.“ 

Slične je poglede dijelio drugi veliki engleski historičar u 18. st. 
Edward Gibbon (1737-1794) koji je u svom djelu The decline and fall 
of the Roman empire (1776-1787) pokazao izraziti smisao za historij- 


6 Friedrich Meinecke, Die Entstehung des Historismus, Munchen 1965, str. 272. 
A Gajo Petrović je još radikalnije zaključio da je “Humeova filozofija samone- 
gacija empirističke spoznajne teorije i prosvjetiteljstva uopće." (Gajo Petrović, 
Engleska empiristička filozofija, Zagreb 1979, str. 139.) Ovu ulogu iracionalnih 
momenata u historiji prije svih prosvjetitelja iznio je, kako smo vidjeli B. de 
Mandeville (1670-1733) u svom djelu Basne o pčelama ili osobni poroci čine 
Javne dobrobiti (1714). 

ski kontinuitet; temeljito je među prvima istražio i obradio postanak i 
razvoj kršćanstva kao profane historijske pojave i u njemu vidio glavne 
uzroke propasti te fascinantne tvorevine kao što je bilo Rimsko Car- 
stvo. Pisana izvanrednim stilom, Gibbonova historija je jedno od prvih 
historijskih djela koje je zadobilo široku popularnost. 

Tako se preko prosvjetiteljstva teško ali uspješno probijalo historijsko, 
tj. antiteološko gledanje na samu historiju. Bez obzira na još uvijek ne- 
prevladana neka gledanja na ljudsku prirodu, prenaglašavanje idejnog 
momenta u tom razvoju, Hume, Gibbon, a i W. Robertson (1721-1793) 
sve više su, kao i Montesquieu i Voltaire u to doba, historiju tretirali kao 
cjelinu, a ne samo kao historiju kraljeva i bitaka. Svi oni već raspolažu 
mnogim podacima o životu neevropskih i primitivnih naroda, tako da 
evolutivno gledanje na čovjeka i njegovo historijsko djelo sve više postaje 
dominantno i u filozofskoj teoriji i u historiografiji. Jednako tako u nji- 
hovim djelima i izvanevropski narodi dobivaju dostojno mjesto i uvaža- 
vanje, pa se evropski čovjek počinje rješavati jednostranog evropocentriz- 
ma koji je, međutim, ostao kao žilavo nasljeđe i u modernijem vremenu. 

Izvjesne filozofskohistorijske poglede na čovjeka i njegov razvoj mo- 
žemo naći i kod drugoga velikog Škota i Humeova prijatelja Adama 
Smitha (1723-1790), koji je također izvjesno vrijeme boravio u Parizu 
za vrijeme Humeova službovanja u engleskom poslanstvu. Smith je ta- 
kođer prisustvovao mnogim sastancima i diskusijama francuskih pros- 
vjetitelja, a posebno su bili važni njegovi susreti s tada najpoznatijim 
fiziokratima Quesnayem, Turgotom i Mirabeauom. Sasvim je razum- 
ljivo da su utjecaji morali biti uzajamni. Ali Smith, koji je već radio na 
svomu glavnom ekonomskom djelu An inquiry into the nature and cau- 
ses of the Wealth of Nations, koje je dovršio oko 17783. a objavio 1776, 
polazio je u svojim ekonomskim razmišljanjima s historijski razvijenijih 
pozicija. Industrijska i manufakturna proizvodnja je već uvelike potis- 
kivala poljoprivrednu proizvodnju i njezino značenje u Engleskoj, pa je 
i Smith prvi veliki teoretičar kapitalističkog načina proizvodnje, iako 
još s izvjesnim fiziokratskim reziduumima. 

U tom je svom djelu Smith pokušao dati odgovor na pitanje koji su 
razlozi da čovjek stalno poboljšava svoje proizvodne snage rada, u čemu 
je vidio i jedan od pokretačkih uzroka društvenih promjena i napretka. 
Odgovor je bio — podjela rada. “Najveće poboljšanje u proizvodnim sna- 
gama rada i veća vještina, spretnost i rasudivanje, koji bilo gdje uprav- 
ljaju radom ili se pri njemu primjenjuju, čini se, da su učinci podjele 
rada."' A do podjele rada u historijskom razvoju ne dolazi zbog neke 


7 Adam Smith, Istraživanje prirode 1 uzroka bogatstva naroda, 1. sv., Zagreb 1952, 
str. 9. Nešto dalje je Smith pisao: “To veliko povećanje količine rada, koji zbog 

čovjekove mudrosti, nego je rezultat izvjesne karakteristike i sklonosti 
ljudske prirode da trampi, razmjenjuje. “Ta podjela rada, iz koje proiz- 
laze tolike prednosti, nije izvorno učinak nikakve ljudske mudrosti, 
koja predviđa i namjerava postići ono opće blagostanje, koje uzrokuje 
podjela rada. Podjela rada je nužna, iako veoma polagana i postepena 
posljedica izvjesne sklonosti u ljudskoj prirodi, koja nema u vidu tako 
veliku korist. To je sklonost ljudske prirode da mijenja, trampi i raz- 
mjenjuje jednu stvar za drugu.?? 

Ta je sklonost po njegovu mišljenju zajednička svim ljudima i ne 
postoji kod drugih živih bića, a nužni je rezultat, što Smith drži najvje- 
rojatnijim obrazloženjem, dara rasuđivanja i govora. Ljudi su upućeni 
Jedni na druge, sami ne mogu opstati, pa zato i razmjenjuju svoje proiz- 
vode. Primarni su kod toga sebični razlozi, a ne altruistički. Jedni ku- 
Puju i razmjenjuju proizvode, jer su drugima njihovi proizvodi potrebni. 
Mi se obraćamo drugima, kaže Smith, ali ne njegovoj čovječnosti, nego 
njihovoj sebičnosti, i ne govorimo im o svojim potrebama, nego o njiho- 
vim probicima. Tako dolazi do podjele rada, jedni se usavršavaju u iz- 
radi jednih predmeta, a drugi drugih. Razlika je u prirodnim talentima 
zapravo pri tome mnogo manja nego što se misli. Veoma različita na- 
darenost, koja se u tim poslovima i radnjama očituje, više je posljedica 
same podjele rada. “Na primjer, razlika između najraznolikijih karak- 
tera, između filozofa i običnog uličnog nosača, čini se, ne potječe toliko 
iz prirode, koliko od običaja, navike i odgoja. Kad su došli na svijet, i 
prvih šest ili osam godina života oni su, možda, bili veoma slični, i ni 
njihovi roditelji ni njihovi drugovi u igri nisu mogli opaziti nikakvu na- 
ročitu razliku. U toj dobi, ili uskoro poslije toga, počeli su se zapošlja- 
vati veoma različitim zanimanjima. Onda se počinje primjećivati razli- 
ka u talentima, koja postaje sve veća, dok na kraju taština filozofa jedva 
priznaje neku sličnost s uličnim nosačem. Međutim, bez sklonosti da 
mijenja, trampi i razmjenjuje, svaki bi čovjek morao sam sebi nabav- 
ljati sve životne potrepštine i ugodnosti, koje mu trebaju. Svi bi izvrša- 
vali iste dužnosti i radili isti posao. Ne bi moglo biti tako različitih za- 
poslenja, koja su mogla uzrokovati tako veliku razliku u talentima.?? 

Za uspješan razvoj proizvodnih snaga rada, a time i podjele rada i 
društvenoga bogatstva potrebna je što veća sloboda individuuma, što 


podjele rada može obaviti isti broj ljudi, pripisuje se trima različitim okolnosti- 
ma: 1. povećanju spretnosti svakog pojedinog radnika, II. uštedi vremena, koje 
se obično gubi prijelazom od jedne vrste rada na drugu, i na kraju III. izumu 
velikog broja strojeva, koji olakšavaju i skraćuju rad te omogućuju, da jedan 
čovjek radi posao mnogih ljudi. “ (Zsto djelo, str. 12). 

8 A. Smith, ibid., str. 16. 

9 A. Smith, ibid., str. 18. 

manje upletanje države u ekonomske procese, te je tako Smith postao 
glavni i najautoritativniji pobornik ekonomskog liberalizma. Ali se iz 
toga ujedno veoma dobro vidi kako je evropski liberalizam, princip slo- 
bode individuuma, izrastao iz nasušnih potreba razvoja buržoaskoga 
društva, kapitalističkoga načina proizvodnje. U feudalnom društvu, u 
kojemu je postojala vezanost glavnog proizvođača — seljaka, za posjed 
njegova gospodara, gdje nije imao mogućnost slobodne individualne 
proizvodnje i razmjene na tržištu, i gdje su obrti tek bili u začetku i ce- 
hovski ograničeni, ekonomski i politički liberalizam bio je nezamisliv. 
Tada je vladao princip podvrgavanja pojedinca društvenoj cjelini, državi 
i Crkvi, te je svaka organicistička teorija društva još i u 19. stoljeću ra- 
tovala protiv individualizma i liberalizma kao glavnih uzroka revolucio- 
narnih nedaća vremena i raspada hijerarhijski konstituirane feudalne 
zajednice koja je za njih bila božansko djelo. 

Spomenimo samo još da je Smith postavio i razradio radnu teoriju 
vrijednosti koja je poslije bila osnova ekonomske analize i razumijevanja 
ekonomskih procesa kod D. Ricarda i K. Marxa. Iako prije navedeno 
gledanje i stavove Smith nije bio razradio u cjelovitu filozofskohistorij- 
sku koncepciju, možemo ipak reći da su i ta gledanja, kao i njegovih 
francuskih suvremenika prosvjetitelja, bila važan kamen u kasnijoj 
Marxovoj teorijskoj zgradi. 

S najviše je sistematičnosti razradio problem razvoja društvenih ob- 
lika od primitivnih stupnjeva i zajednica do najviših tadašnjih kultur- 
nih zajednica treći Škotlanđanin i Humeov i Smithov prijatelj Adam 
Ferguson. 


Adam Ferguson 


Fergusonova domovina Škotska, koja je 1707. sjedinjena s Engles- 
kom, bila je zaostalija od tada najrazvijenije zemlje svijeta. Ali je mo- 
derni kapitalistički razvitak zahvaćao, naravno, i Škotsku u kojoj je još 
uvijek bio dominantan utjecaj visokog plemstva, koje se također jednim 
dijelom, kao i u Engleskoj, kapitalizira. Škotski napredni intelektualci 
su, zastupajući samosvojnost škotske kulture, ipak u naprednijoj i razvi- 
jenijoj Engleskoj vidjeli sliku svoje vlastite budućnosti. Njihova su teo- 
rijska razmišljanja polazila ne toliko iz ekonomskih i političkih odnosa 
tadašnje Škotske koliko iz razvijenijih odnosa susjedne Engleske, što 
se najbolje vidjelo u Smithovim ekonomskim analizama. 

Ferguson (1723-1816) rođen je u prezbiterijanskoj svećeničkoj obi- 
telji, pa je i sam, nakon studija filozofije i teologije u Edinburghu, neko 
vrijeme obavljao duhovnu službu u jednoj regimenti. Kao vojni sveće- 

nik u brdskom području Škotske (Highland) upoznao je tu svojevrsnu 
Highland-civilizaciju te je i govorio i propovijedao na keltskom jeziku 
Highlandera. Međutim, čim mu se ukazala prilika, napušta svećeničku 
službu i zapošljava se kao bibliotekar u “Advocates Library" u Edinbur- 
ghu i ujedno kao sekretar tamošnjega pravnog fakulteta (1757). U Edin- 
burghu sudjeluje u raspravama u krugu naprednih intelektualaca te se 
i literarno angažira protiv nekih konzervativnih gledanja i nastojanja 
kao npr. pokušaja da se zabrane javne kazališne priredbe. 

Od godine 1759. Ferguson je s manjim prekidima predavao kao pro- 
fesor prirodne i moralne filozofije na sveučilištu u Edinburghu sve do 
1785, kada se povlači u mirovinu, nastavljajući i dalje svoju znanstve- 
nu i publicističku djelatnost. U razdoblju rada na sveučilištu Ferguson 
objavljuje svoje glavno djelo o problemima čovjeka i historije, An Essay 
on the History of Civil Society (1767). 

Kao sljedbenik engleskoga empirizma njegovo je djelo izvjesna mje- 
šavina filozofskohistorijskoga, socijalnofilozofskoga i sociološkog treti- 
ranja ovih pitanja. Zato ga se i drži začetnikom modernoga sociološkog 
i pozitivističkog istraživanja društvenih oblika.!“" Kao i njegovi prethod- 
nici, i Ferguson se ne oslanja samo na razum u objašnjavanju historije, 
nego posebno naglašava i značenje ljudskih instinkata. Jednako se tako, 
kao i drugi njegovi suvremenici, već obilno koristi podacima mnogih 
istraživača i putnika o američkim prastanovnicima, ali i o starim Ger- 
manima i drugim starim narodima o kojima je mogao doznati iz antičke 
literature.!! 

Ferguson započinje svoje djelo tvrdnjom da se sva prirodna bića obli- 
kuju postupno, da se biljke razvijaju iz nježnih klica a životinje iz nekog 
stanja djetinjstva, zaključujući odmah da je razvitak i napredak kod 
čovjeka veći od svih drugih živih bića. Ne razvija se samo individuum 
od djetinjstva do zrelosti, nego se i sam rod razvija od stanja surovosti, 
divljaštva prema civilizaciji. Zato se i pretpostavljalo da je postojalo neko 
prirodno stanje čovjeka te se i nagadalo što je čovjek na početku svoje 
egzistencije mogao biti. 


10 Hans Freyer zaključuje u svom Uvodu u sociologiju da “ovo djelo čini na tipi- 
čan način prijelaz od filozofskohistorijske spekulacije na empirijsku historiju 
društva, upravo od filozofije historije na sociologiju, prijelaz koji je, kao što će- 
mo vidjeti, karakterističan za sve pravce sociologije." (Hans Freyer, Einleitung 
in die Soziologie, Leipzig 1931, str. 40.) 


11 Ferguson se, kao i francuski prosvjetitelji, najviše oslanjao na djela J. F. Lafi- 
taua, Moeurs des sauvages Ameriquains, comparćes aux moeures des premiers 
temps, 2 sv., Pariz 1724.1 P F X. de Charlevoix, Histoire et description genćra- 
le de la Nouvelle France, avec le Journal historique d'un voyage fait par ordre 
du roi dans l'Amerique septentrionale, Pariz 1744. Od starih pisaca naročito 
se oslanja na Tukidida, Ksenofonta, Cezara, Livija, Tacita i Plutarha. 

Sve prijšanje kao i najnovije obavjesti iz svih krajeva svijeta govore 
nam da čovjek živi uvijek u grupama i zajednicama, da je u prijatelj- 
stvu s jednima, a neprijateljstvu s drugima, da je sposoban pamtiti 1 
predmnijevati, da priopćuje svoja osjećanja drugima i da ih uočava kod 
drugih, te se zato sve te činjenice moraju uzeti kao osnova našeg raz- 
mišljanja o čovjeku. “Njegova raznolika sposobnost za prijateljstvo ili 
neprijateljstvo, njegov um, njegova upotreba govora i artikuliranih gla- 
sova, kao i stas i uspravno držanje njegova tijela, sve se to mora pro- 
matrati kao i mnoga obilježja njegove prirode.?!? 

Ljudski rod moramo dakle promatrati u grupama, jer je uvijek tako 
postojao. Historija individuuma je samo djelić onih osjećanja i misli koje 
je on imao s obzirom na svoj rod. Mi moramo pretpostaviti da je priroda, 
koja je svakoj životinji dala njezin način života, postupila na isti način 
i s ljudskim rodom. Ali, s obzirom na taj način života čovjek se razlikuje 
od životinje upravo po tome što ne postoji samo razvoj individuuma, 
pojedinke od djetinjstva do zrelosti, nego i napredak u razvoju samoga 
roda. Tokom niza godina dolazi do usavršavanja čovjekovih sposobnosti, 
za što je potrebna pomoć dugog iskustva i za što mnoge generacije mo- 
raju ujediniti svoje napore. 

Ipak, uza svu svoju lucidnost, Ferguson nije poput nekih svojih pret- 
hodnika, kao i suvremenika u Francuskoj, povukao radikalne zaključke. 
Iako su još nedostajali dovoljni dokazi o evoluciji čovjeka iz drugih vrsta 
organskoga svijeta, Ferguson je i kao bivši teolog plaćao danak vjerskim 
zabludama koje su još dominirale u engleskom i škotskom javnom mni- 
jenju. Koliko je samo uzbuđenja i negodovanja izazvao Darwin stotinu 
godina poslije svojom teorijom o postanku čovjeka iz organskog svijeta, 
a ne Božjim stvaranjem. 

Zaključivanje na životinjsko porijeklo čovjeka, što su već učinili neki 
francuski enciklopedisti, za Fergusona je bilo puštanje maha fantaziji 
na temelju izvjesnih činjenica o stupnju razvoja primitivnih zajednica. 
Držao je da i u svomu “najsurovijem stanju stoji on iznad njih (životi- 
nja, P V) i u svom najvećem odrođavanju ne pada nikad na njihov nivo. 
On ostaje, kratko rečeno, u svakom stanju čovjek, i mi ne možemo o 
njegovoj prirodi ništa naučiti iz analogije prema drugim životinjama. 
Ako ga želimo spoznati, moramo se na njega samog usredotočiti, na tok 
njegova života i na sadržaj njegova ponašanja."!* U ovom pitanju Fer- 


12. Adam Ferguson, Versuch uiber die Geschichte der biurgerlichen Gesellschaft, 
Frankfurt am Main 1986, str. 99. 


13 A. Ferguson, ibid., str. 102-103. U nastavku kaže Ferguson da je društvo isto 
tako staro kao i individuum. A ako bi zbilja postojalo neko vrijeme u kojemu 
se on mora upoznati sa svojim rodom i steći umijeća, onda je to vrijeme o ko- 
jemu nemamo nikakve predaje, te su i naša mišljenja u vezi s njim beskorisna 

guson je imao pravo. Čovjekovu enigmu ne možemo rješavati niti ana- 
logijama prema drugim bićima, niti tumačenjem pomoću zakona i fe- 
nomena drugih područja prirode. 

Odredivši tako posebno mjesto čovjeka u prirodi, Ferguson nije više 
posezao za stvoriteljem, jednako tako kao i mnogi njegovi prethodnici i 
suvremenici deisti. Čovjeka i njegov razvoj trebalo je razumjeti iz njega 
samog i njegove zajednice. Čovjek je umjetnik svoga vlastitog lika kao i 
svoje sudbine, pisao je Ferguson. On upotrebljava svoje talente za razli- 
čite svrhe. Iako izgleda da je podjednako osposobljen za svaku situaciju, 
upravo zato je nesposoban da u bilo kojoj stalno opstane. Uporan i nes- 
talan, uvijek se tuži na nove promjene, a nikad se s njima ne može za- 
dovoljiti. Ako živi u pećini, želio bi je pretvoriti u kolibu, a kad je izgradi, 
želio bi graditi još veće i raskošnije. “Ali on pritom nije sklon brzim i 
naglim prelazima. On napreduje polako, korak po korak, a njegova sna- 
ga se opire kao neka sila opruge u mirovanju protiv svakog otpora."!* 

Njegovo obilježje je rijeka koja teče, a ne ustajala voda. Možemo že- 
ljeti da se njegovo zadovoljstvo za poboljšavanjem usmjeri na pravi cilj, 
isto tako zahtijevati da bude postojan u svom ponašanju “ali bismo kri- 
vo razumjeli ljudsku prirodu, ako bismo smatrali da postoji neki kraj 
njena rada ili stanje mirovanja." 

Ljudska djelatnost ukazuje u svakoj prilici na slobodu njegova izbora, 
na različitost mišljenja i gledanja, na mnoštvo njegovih potreba. Čov- 
jek nalazi svoje utočište u pećini kao i u kolibi ili palači. Pa ako se pita- 
mo gdje možemo naći njegovo prirodno stanje, odgovor je ovdje. Sve su 
situacije u istoj mjeri prirodne ako čovjek može primjenjivati svoje ta- 
lente i djelovati na predmete oko njega. “Ako priznamo da je čovjek spo- 
soban da vrši poboljšanja i da u sebi nosi princip napretka kao i želju 
za usavršavanjem, tada je nepravilno tvrditi da je on svoje prirodno sta- 
nje napustio, čim je započeo napredovati, ili, da on dolazi u položaj za 


i bez ikakva dokaza. Planski poredak svijeta ukazuje za Fergusona na egzis- 
tenciju boga, pa kad je ta istina jednom prihvaćena, nije potrebno dalje pitati 
za izvore bivstva. Ono što nam ostaje jest spoznaja zakona koje je stvoritelj dao 
prirodi. (Vidi str. 103.) 


14. A. Ferguson, ibid., str. 104. Jednako je tako pisao da je postizanje jednog cilja 
ujedno i početak novih težnji i stremljenja. “Bilo koji opseg imetka, nikakav 
stupanj umješnosti ne umanjuje, kako vidimo, navodne potrebe čovjekova ži- 
vota. Profinjenost i obilje rađaju nove želje, dok u isti mah stvaraju sredstva 
ili prakticiraju vještine, da bi se te želje zadovoljile." (A. Ferguson, ibid., str. 
386-387.) 

15 A. Ferguson, ibid., str. 104. Na drugom je mjestu Ferguson tvrdio da je opća 
karakteristika ljudske prirode da “čovjek nije stvoren za mirovanje... Mogu 
stvari s kojima se on bavi biti kakve god hoće, cijela zgrada njegove prirode 
zahtijeva od njega da bude zaposlen, a njegova sreća zahtijeva da bude prave- 
dan." (str. 377.) 

koji nije određen, kada on, kao i druga živa bića, ipak samo slijedi svoje 
dispozicije i primjenjuje one snage koje mu je priroda dala.?15 

Ako se stvari bolje razmotre, vidjet će se da njegovo stvarno prirodno 
stanje nije stanje od kojeg se čovječanstvo zauvijek udaljilo, nego sta- 
nje koje može sada postići. Nije to dakle stanje koje je postojalo prije 
primjene i upotrebe njegovih sposobnosti, nego ono koje će pravilnom 
upotrebom tih sposobnosti tek biti postignuto. Kakav god bio prvobitan 
položaj našega roda, mnogo je važnije poznavati stanje kojemu bismo 
trebali težiti nego ono koje su naši pređi navodno napustili. Ferguson 
je u ovim razmišljanjima naslutio duboku dijalektičku misao da se ne 
može govoriti niti o nekim prirodnim stanjima, kao niti o idealnim sta- 
njima ili odnosima čovjeka. Iz toga slijedi da je svako stanje za čovjeka 
prirodno koje odgovara stupnju cjelokupnog njegova razvoja i da ono 
postaje neprirodno kada postane neprimjereno, kočnica njegovu dalj- 
njem i materijalnom i duhovnom razvitku. Ova misao nužno mora zavr- 
šiti u tezi da nema nikakva idealnog stanja ljudskog roda. 

Bez obzira na razlike među ljudima koji žive u raznim klimatskim 
područjima, o čemu će poslije biti riječ, Ferguson drži da je potrebno 
razmotriti opća svojstva zajednička svim ljudima. Kao i sva druga bića, 
i čovjek posjeduje izvjesna instinktivna nagnuća (težnje, porive) koja 
prethode osjećajima ugode ili boli i iskustvu onoga što je štetno ili ko- 
risno. On ima mnoge predispozicije koje su važne za održanje života 1 
za daljnje razmnožavanje, kao i druge koje uvjetuju njegovu društve- 
nost. Ali u tom stanju pripadnika plemena ili neke druge zajednice, one 
ga upleću i u sporove i ratove s drugim zajednicama. Njegova rasudna 
moć ili njegove intelektualne sposobnosti, koje nazivamo umom, odnose 
se na stvari oko njega, kao predmeta samo znanja ili također odobra- 
vanja ili pobude. “Čovjek ipak nije stvoren samo da spoznaje, nego isto 
tako da se divi ili prezire. I te djelatnosti njegova duha stoje u bitnom 
odnosu prema njegovom vlastitom karakteru kao i prema njegovim 
bližnjima. ?!7 

Ako se radi o predispozicijama, sposobnostima za održanje indivi- 
duuma, one su gotovo iste kao i kod drugih životinja. Ali prije ili poslije 
one se povezuju kod njega s promišljanjem i predviđanjem. U tom smis- 
lu moramo priznati da se čovjek u svom djelovanju orijentirao prema 
svojim interesima, pa postoji i cijeli sistem filozofije koji je na tome zas- 
novan. Ferguson pritom misli na francuske materijaliste, ponajprije na 
Helvetiusa i Holbacha, suprotstavljajući im mišljenje da se time ne mo- 
že objasniti sveukupno ljudsko ponašanje i djelatnost. “Ipak zablude 


16 A. Ferguson, ibid., str. 106. 
17 A. Ferguson, ibid., str. 109-110. 

toga sistema ne postoje toliko u općim principima koliko u njihovoj po- 
sebnoj primjeni, ne toliko u tome da se ljude pouči da uzmu same sebe 
u obzir, nego više u tome da zaborave da su njihove najsretnije težnje, 
njihovo poštenje i duhovna nezavisnost u stvarnosti isto tako dijelovi 
njih samih.?!? 

Slažući se Montesquieom, da je “čovjek roden u društvu", Ferguson 
drži da čovjekova društvenost proizlazi iz shvaćanja onih prednosti koje 
ljudi imaju iz međusobnog saobraćanja i potpomaganja. Ali sve to ne 
obuhvaća sve principe kojima su ljudi međusobno povezani. Za njega 
su odredena osjećanja kao što su osjećanja prijateljstva, naklonosti, prva 
snažna očitovanja njegova bića. I zato je za prirodu bilo kojeg bića naj- 
povoljnije ono stanje u kojemu se povećava njegova snaga, njegova moć. 
Ako je hrabrost dar društva čovjeku, onda imamo uzrok, povezanost s 
njemu jednakima kao najplemenitiji dio njegove sudbine. “Iz tog izvora 
ne potiče samo snaga, nego i stvarna egzistencija njegovih najsretnijih 
emocija, ne samo bolji dio njegova karaktera, nego gotovo cjelokupnost 
njegova umnog bića.?"1? 

Poput Rousseaua i Ferguson snažno naglašava onu osjećajnu, iracio- 
nalnu stranu čovjekova bića. Ljubav i sažaljenje, suosjećanje najsnaž- 
niji su principi koji pokreću čovjekovo ponašanje i djelatnost. Oni snaž- 
no potiču ljudsko srce na žrtvovanje vlastitog interesa i na neustrašivo 
izdržavanje u svakoj neprilici i opasnosti. “Kao i vjetrovi, o kojima mi 
ne znamo odakle dolaze i koji pušu kamo oni hoće, i oblici društva pot- 
ječu iz jednog tamnog i dalekog izvora. Davno prije nastanka filozofije 
izviru oni iz instinkata a ne čovjekovih spekulacija." I zato se ni jedno 
ustrojstvo društva ne stvara na temelju nekog plana. Zbog toga bismo 
morali biti oprezni s obzirom na naslijeđene priče o starim zakonodav- 
cima i utemeljivačima država. Gotovo uvijek smatramo da je u tim slu- 
čajevima to bila posljedica planskog razmišljanja, a vjerojatno je bilo 
samo posljedica jednog prethodnog stanja. Kao uzrok i posljedica, i tvo- 
rac i djelo su stalno međusobno povezani. To je najjednostavniji oblik 
po kojemu možemo razmatrati zasnivanje nacija. “Mi pripisujemo jed- 
nom planu s predumišljajem, što se samo iskustvom moglo znati, što 
nikakva ljudska mudrost nije mogla predvidjeti i što ni jedan indivi- 


18 A. Ferguson, ibid., str. 113-114. Ferguson drži da je pojam “interes" mnogo- 
značan i dvosmislen i zato nije čudno “da smo još uvijek nesposobni da odluči- 
mo, je li interes jedina pokretačka osnova ljudskog djelovanja i apsolutno mje- 
rilo po kojem razlikujemo dobro od lošeg." (Ibid., str. 115.) 

19 A. Ferguson, tbid., str. 120-121. 


20 A. Ferguson, ibid., str. 258. “Ljudi izražavaju svoju blagonaklonost i svoja ne- 
prijateljstva različitim postupcima, ali ipak ostaju blagonaklonost i neprijatelj- 
stvo glavni pokretači u ljudskom životu." (Zbid., str. 160.) 

duum nije mogao ostvariti bez sudjelujućeg raspoloženja i dispozicija 
njegova vremena.?ž! 

S obzirom na osnove, predispozicije ljudske prirode možemo spoz- 
nati i razlikovati ih u njihovu praktičnom iskazivanju. Ako nemaju mo- 
gućnost primjene, ostaju i samom pojedincu nepoznate. A prva se fun- 
kcija jednoga razumnog bića sastoji u osjetilnim opažajima. Jedna od 
velikih prednosti bića koje djeluje sastoji se svakako u snazi i osjetljivos- 
ti njegovih osjetilnih organa. Radosti i boli kojima je pojedinac izvrg- 
nut pokazuju mu razlike među predmetima i njegov je važan interes 
da ih dobro razlikuje prije nego što se prepusti vođenju od strane jed- 
nog nagona. Ali glavni poriv i glavna zaokupljenost ljudske prirode jest 
djelovanje u odnosu na svoje bližnje i postizanje one otvorenosti osje- 
ćanja i mišljenja koja je čovjeku kao članu društva svojstvena, bez ob- 
zira na to radi li se o prijatelju ili neprijatelju. Ako mora raditi da bi op- 
stao, onda nema bolje svrhe od dobra za čovječanstvo. On ne može imati 
bolje talente od onih koji ga osposobljuju da djeluje zajedno s ljudima. 
Pritom je isto tako važna brzina razuma kao i osjećajnost srca. “Gdje su 
oba ujedinjeni, tu proizvode onu nadmoć duha, čija učestalost kod ljudi 
posebnih razdoblja i nacija mnogo više određuje stupanj njihova genija 
i veličinu njenih razlika i časti nego napredak što su ga učinili u spe- 
kulativnom mišljenju ili u praksi mehaničkih i slobodnih umjetnosti." 

Ali ljude moramo ipak prosuđivati ne po tome što oni znadu, nego 
po onome što mogu stvoriti, prema sposobnosti i spretnosti kojom upot- 
rebljavaju i primjenjuju materijale za različite svrhe života, prema nji- 
hovoj snazi i ponašanju u slijeđenju političkih ciljeva i pronalaženju sred- 
stava za rat i nacionalnu obranu. 

Ako i površno razmotrimo ljudski život, morali bismo zaključiti da 
je briga oko preživljavanja glavna pokretačka snaga ljudskog djelova- 
nja. A ljudi se razlikuju i prije bilo kakvih političkih ustanova i organi- 
zacija na temelju veoma različitih talenata, različitih duhovnih predis- 
pozicija i jačini njihovih poriva i nagona. Ta širina njihovih sposobnosti 
i osjetljivosti duha, koje su karakteristične i za divljaka kao i za grada- 
nina, za gospodara kao i za roba, mora se iskoristiti prema prilikama 
za najrazličitije svrhe. Iste snage duha mogu se upotrijebiti za različite 
svrhe, što najbolje vidimo kod današnjih Grka ili Talijana za razliku od 
starih Grka i Rimljana. 

Historija nam pokazuje da su se te ljudske sposobnosti najbolje oči- 
tovale i razvile na području umjerene klime. Kao animalno biće čovjek 
je sposoban egzistirati u svakoj klimi. Ali umjerena klima izgleda da 


21 A. Ferguson, ibid., str. 259. 
22 A. Ferguson, ibid., str. 133. 

mu najviše pogoduje.?* To se vidi s obzirom na razvoj različitih umije- 
ća, plodnost njegove fantazije i druge njegove nadarenosti — za litera- 
turu, trgovinu, politiku i rat. Najvažnije su ljudske rase bile primitiv- 
ne i sirove prije nego što su se oplemenile. U nekim su se slučajevima 
opet vratile na stanje primitivnosti što samo govori da njihov genij ne 
smijemo izvoditi iz njihova momentanog posjedovanja umjetnosti, zna- 
nosti ili političkih mogućnosti. 

Ali još uvijek nismo sposobni objasniti na koji način klima utječe na 
temperament naroda i unapreduje njihove talente. Sigurno je samo da 
su se u umjerenim područjima, koja uvijek postavljaju pred čovjeka 1 
potrebu savladavanja određenih prepreka i teškoća, razvijale i najjače 
civilizacije. Citirajući Rousseaua i slažući se s njim, Ferguson zaključuje 
da “ljudi više postižu kad moraju da savladavaju izvjesne teškoće, nego 
kada uživaju tobožnje prednosti. Sjena jednog suhog hrasta i jele za du- 
hovne snage čovjeka je povoljnija od sjene palme ili drva tamarinda.??* 

Sastav tla i klima odlučuju hoće li se stanovništvo određenog pod- 
ručja više baviti zemljoradnjom ili stočarstvom, hoće li imati stalno 
prebivalište ili će se seljakati sa svim svojim imanjem. Ljudi postupno 
dolaze do raznih praktičkih umijeća. Jednako se tako u tom razvoju 
nauče paziti na svoj interes i osigurati ono što su stvorili. Na taj se na- 
čin stvaraju postupno radne navike radnika, obrtnika i trgovca. U tom 
razvoju nastaje institucija vlasništva koje je još uvijek kod divljaka ne- 
poznata stvar. “Mora se kao potpuno prihvatljivo uzeti, da je vlasniš- 
tvo proizvod napretka." 

Kod primitivnih plemena, koja žive od lova i ribolova, samo su oružja 
i oruđa njegovo vlasništvo. Zemlja, šuma i zajednički ulov pripada još 
uvijek cijelom plemenu. Zato i nema medu njima socijalnih razlika, pa 
zato niti podvrgavanja jednih od drugih. Samo se talentom i drugim pot- 
rebnim svojstvima razlikuju pojedinci, koji u ratnim vremenima stoje 
na čelu svojih plemena, da bi u miru opet bili jednaki drugima.%* 


23 U vezi s tim je Ferguson pisao da je “visoki stupanj vrućine ili hladnoće mož- 
da u moralnom smislu u istoj mjeri nepovoljan čovjekovoj težnji za djelatnoš- 
ću. Oboje pruža nepremostive teškoće i daje snažan povod za ravnodušnost i 
tromost." (Ibid., str. 253.) 


24 A. Ferguson, ibid., str. 254. U daljnjem raspravljanju Ferguson navodi da su se 
civilizacije jače razvile na obalama mora koje je s jedne strane štitilo dotične 
narode, a s druge povezivalo s drugima. Pritom se kod tih naroda razvija lju- 
bomora da održe to stanje uravnoteženosti i napretka, i ta je ljubomora važni- 
ji razlog njihove perzistencije od svih Rajna i Oceana, Alpi i Pireneja, Termo- 
pila, Tračkih brda i zaljeva Salamine i Korinta. (Vidi ibid., str. 255-256.) 

25 A. Ferguson, ibid., str. 205. 


26 Ovdje se Ferguson oslanja na izvještaje Lafitaua, Charlevoixa, Coldena idr.i 
na njihove opise američkih Indijanaca. 


441 


FILOZOFIJA HISTORIJE 


U daljnjem razvoju pojedinih plemena dolazi do jačeg razvoja obrta 
i zemljoradnje, do mogućnosti nagomilavanja bogatstava i razvoja vlas- 
ništva. Ali ako pogledamo narode na tom stupnju razvitka, vidjet ćemo 
još uvijek mnoge ostatke starih navika. Oni još uvijek više zaziru od 
rada nego od rata, dive se postojanosti i, prema Tacitovim riječima, ras- 
trošniji su svojom krvi nego svojim znojem. Sva niža zanimanja prepuš- 
taju ženama ili robovima. Ali u isto vrijeme zapažamo da društvene 
veze postaju labavije i unutrašnji nemiri češći, jer je pojedinac našao 
svoje posebne interese. I upravo zato što se članovi jedne zajednice sada 
međusobno razlikuju s obzirom na udio u raspodjeli vlasništva, postav- 
ljena je osnova za trajno i osjetno podvrgavanje. “Ove posebne okolnosti 
nastaju u ljudskom rodu kada je on u situaciji da prijede iz stanja div- 
ljaštva u izvjesno stanje barbarstva.“ Ferguson je prvi među filozofi 
ma i sociolozima koji je cjelokupni razvitak čovječanstva raspodijelio u 
tri osnovne velike faze: divljaštvo, barbarstvo i civilizaciju, što su prih- 
vatili i najpoznatiji kasniji etnolozi i historičari. 

U stadiju barbarstva pripadnici jednoga te istog društva međusobno 
se bore u natjecanjima ili zbog osvete. Okupljaju se oko voda koji se od- 
likuju svojim bogatstvom i sjajem svog porijekla. Oni povezuju čežnju 
za plijenom s ljubavlju za slavom. Sve što se silom osvoji pripada pob- 
jedniku, te tako postaju lovci na ljude i odlučuju svaku raspru mačem. 
Homerovi junaci su pustošili obale Egejskog mora samo zato da dođu 
do posjeda bakra i željeza, goveda, robova i žena. Tako stvoreni posjed 
se zatim nasljeduje te se pojedine porodice osjetnije izdvajaju od dru- 
gih. Poglavica dobiva tako prednost ne samo na bojnom polju nego i kod 
svečanosti. Njegove se pristaše grupiraju oko njega i umjesto da se drže 
članovima jedne zajednice, svoj položaj zasnivaju kao pratnja poglavice 
pa se čak i nazivaju njegovim imenom. 

Inače, sam razvoj naroda ovisi o tome koliko je u mogućnosti svoje 
talente upotrijebiti u praksi raznih obrta ili u raznim društvenim ak- 
tivnostima. “On oplemenjuje ili korumpira svoje običaje prema tome 
koliko je ohrabren i usmjeren da djeluje prema principima slobode i 
pravde, ili je ponižen na stanje niskosti i ropstva." 

Napredak naroda dakle ne ovisi o njegovoj brojnosti i umnažanju, 
nego ponajprije o njegovu trudu i maru da razvije razne grane obrta i 


27 A. Ferguson, ibid., str. 226. 


28 A. Ferguson, ibid., str. 277. Inače Ferguson drži da mnoge prednosti u razvoju 
pojedinih naroda ovise u velikoj mjeri i o slučaju; također, da bi bilo smiješno 
kada bismo političke institucije shvatili samo u tom smislu da unapređuju čov- 
jekove talente i razvoj slobodnoga duha. Da bismo obične ljude na nešto po- 
takli, moramo im pružiti bilo kakvu motivaciju za vlastiti interes ili izglede za 
izvanjske prednosti. (Vidi. ibid., str. 277.) 

ostala umijeća, npr. trgovinu, i da osigura svoj posjed i učvrsti svoja 
prava. A ta sredstva proistječu iz težnje da se osigura vlastiti interes 1 
osobna sigurnost. U toj problematici Ferguson, poput svog prijatelja 
Smitha, posebno naglašava ulogu ljudskog rada i podjelu rada u razvoju 
čovjeka. Budući da je u mnogim područjima zbog klimatskih i zemljiš- 
nih uzroka prirodni prinos beznačajan, “sredstva za opstanak postoje 
tu samo iz plodova rada i spretnosti." Praktičko iskustvo je pritom 
važnije od nekih umnih principa, a cilj je svakog obrta i trgovine da uči- 
ni čovjeka bogatim. Zastupajući princip liberalizma, što je bilo tada, kako 
smo vidjeli kod A. Smitha, logičan izraz kapitalističkog razvitka u En- 
gleskoj, Ferguson je zaključivao da se dovoljno jasno pokazalo kako je 
“privatni interes bolji zaštitnik trgovine i obilja nego jedno profinjeno 
državno umijeće", 

Sve snažniji razvoj kapitalizma u Engleskoj, različitih grana obrta, 
manufakture, trgovine, a u Fergusonovo doba i početak industrijske re- 
volucije, morao je ostaviti traga u koncepcijama najlucidnijih duhova o 
ulozi materijalne proizvodnje u razvoju društva. Kao i A. Smith, i Fer- 
guson na više mjesta naglašuje važnost proizvodnog rada i podjele rada 
bez koje ne hi bilo značajnijeg napretka. Nikakav značajniji pomak u 
svom razvoju čovjek ne bi napravio da nije razdvojio pojedine zadatke, 
koji zahtijevaju posebnu umješnost i pažnju, i povjerio ih različitim oso- 
bama. I tek takvom podjelom umijeća i zanimanja bili su otvoreni izvori 
bogatstva. 

Međutim, i u vezi s ovom problematikom očituje se Fergusonov pro- 
nicljiv dijalektički duh koji je često zapažao proturječni karakter druš- 
tvenih fenomena i u pozitivnim procesima otkrivao i njihova ograniče- 
nja i negativnosti. Tako je on veoma dobro uočavao pozitivne strane i 
vrijednost trgovine i onih umijeća koja donose korist čovjeku. Ali je isto 
tako vidio da sve to dobiva premoć na račun drugih stremljenja. Inte- 
res sputava maštu i otvrdnjuje srce. Slično je i s cjelokupnom podjelom 
rada. “Podjela zvanja izgleda da, bez obzira na ova razmišljanja, obeća- 
va usavršavanje spretnosti. Ona je zaista i uzrok tome da proizvodi sva- 
kog umijeća postaju toliko savršeniji, koliko trgovina napreduje. Ali na 
kraju i u njihovim konačnim posljedicama dovodi ta podjela zvanja u 
izvjesnoj mjeri do toga da se veze društva kidaju, da se prazne forme 


29 A. Ferguson, ibid., str. 284. 


30 A. Ferguson, ibid., str. 283. Jedna nacija, kaže Ferguson, zacrta pametan plan 
za naseljenje sjevernoameričkog kontinenta, ali ima malo povjerenja prema po- 
našanju trgovaca i ostalih kratkovidnih ljudi. Druga nacija pušta ljudima da 
svoju situaciju rješavaju u slobodi i da sami misle o svom daljnjem razvoju. Trud 
i ograničena gledanja jednih stvaraju naselja koja cvjetaju, a veliki projekti 
drugih ostaju do danas puki san. (Vidi ibid., str. 287.) 

stavljaju na mjesto pronalazačkog duha i individuume odvodi od onog 
zajedničkog poprišta njihova zanimanja, gdje osjećaji srca i duh najsret- 
nije nalaze primjenu.?“! 

Tako se društvo počinje sastojati iz dijelova od kojih niti jedan nije 
prožet duhom društva. Citirajući Perikla, iz Tukididova Peloponeskog 
rata, koji je Atenjanima govorio da su ljudi, koji nisu zainteresirani za 
državu, zapravo beznačajni, Ferguson zaključuje da upravo historija toga 
naroda dovoljno pokazuje da su ljudi u toj mjeri prestali biti dobri gra- 
dani, pa čak i pjesnici i govornici, koliko su se više isticali u prakticira- 
nju ovih ili onih odvojenih zvanja. 

Umijeća dabra, mrava i pčele pripisuje se mudrosti prirode. A umi- 
jeća civiliziranih nacija pripisuju se njima samima, te se drži da su u 
tome nadmoćni primitivnim narodima. Međutim, čovjekove ustanove, 
kao i svih životinja, imaju poticaj iz prirode i posljedice su instinkta koji 
se usmjeruje u vezi s različitim okolnostima u kojima se čovjek nalazi. 
“One ustanove proizlazile su iz sukcesivnih poboljšanja koja su bila vr- 
šena bez razumijevanja njihovih općih posljedica. One su dovele čovje- 
kove poslove konačno u jedno kompleksno stanje, kakvo ga ni najveće 
duhovne sposobnosti ne bi bile mogle izmisliti, s kojima je čovjekova 
priroda ikad bila oboružana. Dapače, kada je cjelina konačno bila dovr- 
šena, ona se nikad ne može shvatiti u njezinu punom opsegu. ?? 

S razvojem i napretkom raznih proizvodnih umijeća, kao i državnog 
umijeća, dolazi ne samo do sve složenije podjele rada nego i do podjele 
na klase u državi. Čim jedan narod izađe iz stanja barbarstva, mogu se 
odmah nazrijeti različite klasne grupacije: plemićka klasa, narod i pris- 
talice kneza ili kralja. Njihovi su interesi različiti i međusobno suprot- 
stavljeni, a svaka klasa ima mnogo podvrsta. “Ipak se u svakoj državi 
veoma brzo opažaju dva glavna interesa, interesi vladara i njegovih 
pristalica, interesi plemstva ili bilo koje privremene partije, u njihovoj 
suprotstavljenosti prema narodu." 

Zbog svih tih razloga, dolazi i do podčinjavanja jednih od drugih. Raz- 
lozi su tome različiti. Jedan od razloga jest različitost prirodnih tale- 
nata i nagnuća, drugi je u nejednakoj raspodjeli vlasništva i treći u obi- 
čajima do kojih se dolazi vršenjem raznih umijeća. Razumljivo je da su 
i položaj pojedinaca i njihove mogućnosti u takvim odnosima različiti. 
Zbog nejednake podjele bogatstva, samo je imućnima bilo omogućeno 
da budu oslobođeni od fizičkog rada. Siromašni su bili dovedeni u takav 


31 A. Ferguson, ibid., str. 388. Možemo napomenuti da je i Marx veoma cijenio 
ove Fergusonove misli o pozitivnim i negativnim stranama podjele rada. 


32 A. Ferguson, ibid., str. 339. 
33 A. Ferguson, ibid., str. 310. 

položaj da su za svoje preživljavanje morali raditi. “Materijalni interes 
je bio dominantna strast obih.?*% 

Uzvišenost osjećaja i velikodušnost duše možemo naći kod onih gra- 
dana koji su, na temelju njihovih okolnosti i njihova bogatstva, oslobo- 
đeni raznih nižih briga i obzira. To je bio slučaj sa slobodnim čovjekom 
u Sparti. Divljak ne pozna takvo stanje pa zato niti podređenost i nad- 
redenost pojedinca ili grupa. On djeluje prema mjeri svojih sposobnosti 
kao savjetnik ili ratnik svoje zemlje. Što se tiče oblikovanja njegovih os- 
jećaja, on zna sve što srce mora znati: on može točno spoznati svoga 
prijatelja kojega voli kao i javni interes koji potiče njegovu revnost. Zato 
moramo zaključiti da “dok god se ljudi nalaze u sirovom stanju, njihovi 
običaji su veoma jednoobrazni. Čim su pak civilizirani, upuštaju se u 
mnoštvo pothvata. Oni zahvaćaju šire područje djelatnosti i dospijevaju 
u veće odvajanje i veće udaljavanje među sobom. 

Na toj osnovi razmatra Ferguson postanak i značenje umjetnosti 
koja je, po njemu, prirodno očitovanje čovjekova bića. Umješnost, do koje 
dolazi nakon mnogo godina praktičke djelatnosti, samo je poboljšanje 
njegova talenta što ga otpočetka posjeduje. Vitruvije nalazi početke gra- 
devinske umjetnosti još u skitskim kolibama, a kovač oružja može naći 
prve proizvode svoga zvanja u praćki i luku, brodograditelj u kanuu div- 
ljaka. Pa čak i povjesničar i pjesnik mogu pronaći prve pokušaje svoje 
umjetnosti u pričama i pjesmama naroda koji su u svomu primitivnom 
stanju slavili ratne pobjede, ljubavne zgode i razne dogodovštine. Od- 
ređen za to da svoju vlastitu prirodu kultivira ili svoju situaciju pobolj- 
šava, čovjek uvijek nalazi neki predmet za svoju pažnju, umješnost i 
rad. Stalnom vježbom njegove se sposobnosti jačaju te se njegov um i 
njegove naklonosti, težnje pozitivno povezuju s problemima društva. 
Njegova moć pronalaženja i njegove vještine razvijaju se time što se 
mora brinuti za svoje obitavalište i hranu. Njegove posebne težnje i nak- 
lonosti određene su mu okolnostima vremena i područja u kojemu živi. 
U jednom slučaju vodit će ratove i politička savjetovanja, u drugom će 
voditi brigu o svom interesu, o svojim osobnim pogodnostima. Umna- 
žajući svoje pronalaske, dolazi i do postupnog usavršavanja svojih umi- 
jeća, a time se i njegove želje proširuju. 

Uobičajeno je da se misli kako jedno vrijeme nasljeđuje razna umi- 
jeća od prethodnog i da je pritom strani utjecaj presudan. Tako se vje- 
ruje da su Rimljani učili od Grka, a moderna Evropa od Rimljana. Druš- 
tvo se razvija uvijek u saobraćanju s drugim društvima i slijedi neka 
iskustva i primjere. Ali jedan narod, drži Ferguson, ne preuzima nikad 


34 A. Ferguson, ibid., str. 343. 
35 A. Ferguson, ibid., str. 347. 

neke pronalaske ili rezultate drugih naroda, ako nisu u skladu s njego- 
vim stvarnim nastojanjima i potrebama. Ako nisu već prije otkrili ko- 
risnost određenih umijeća, neće ih niti prihvatiti. “Ako narodi zaista 
nešto preuzmu od svojih susjeda, preuzimaju vjerojatno samo ono što 
bi bili u stanju da gotovo sami pronađu. Zato je rijetko bilo koja prak- 
sa, koja je svojstvena jednoj zemlji, prenesena na drugu zemlju prije 
nego što je put tome utrt uvođenjem sličnih okolnosti."?$ 

Sa sigurnošću se može kazati da rimska, kao i moderna literatura 
odaju utjecaj grčkog originala. Ali u oba slučaja ljudi ne bi iz tog izvora 
pili da nisu bili u situaciji otvoriti svoje vlastite izvore. “Osjećanje i maš- 
ta, upotreba ruke i glave nisu pronalasci pojedinih ljudi. Procvat um- 
jetnosti, koji od njih zavisi, kod svakog naroda je prije dokaz političkog 
blaženstva u njegovoj duši nego bilo kakvog podučavanja izvana ili bilo 
kakve prirodne nadmoći u marljivosti ili nadarenosti.??7 

Kao i materija, i ljudski duh ima svoje zakone. Primjere imamo za 
to u ljudskoj praksi. Običaji ljudi, praksa svakodnevnog života i oblici 
društva daju materijal za djela pisaca o moralnim i političkim pitanji- 
ma. Ali za stvaranje su potrebni ne samo vanjski poticaji nego i napori 
ljudskog duha. U sjeni samostanske povučenosti i sama znanost vene. 
Ljudi koji žive daleko od predmeta korisne spoznaje i na koje ne utječu 
motivi djelatnoga duha mogu samo proizvesti žargon nekoga tehničkog 
jezika i dosadu akademskih formi. Za literarna djela, osim napora kao 
i za sve druge djelatnosti, potrebna je snaga i senzibilitet jakog duha. 
Ali usavršavanje ljudskog duha ne sastoji se samo u razvoju spekula- 
tivnog mišljenja nego i u srčanosti i ljubavi koji su ipak neophodni da 
bi naše znanje učinili predmetom sreće ili koristi. Tako se sposobnosti 
snažnoga duha izgrađuje u borbi s teškoćama, a ne u mirnom uživanju 
mirnoga položaja. “Spoznaja i mudrost plodovi su iskustva, a ne pouke 
iz povučenosti i besposlice. Poletnost i velikodušnost su svojstva jednog 
duha, koji je potaknut i pobuđen u savladavanju dramatskih scena, a 
nisu darovi razmišljanja ili spoznaje." 

Čovjek je dakle primarno djelatno biće. Njegove zablude i prijestupi 
su očitovanja djelatnog bića, kao što su i njegova sreća i vrline jednako 
tako rezultati djelatnosti njegova duha. Cjelokupna ljudska priroda zah- 


36 A. Ferguson, ibid., str. 319-320. Ferguson tako upozorava da su Rimljani npr. 
preuzeli umijeća i umjetnosti Grčke, a Tračani i Iliri su ih promatrali uglav- 
nom ravnodušno. Te su umjetnosti bile ograničene u jednom razdoblju na gr- 
čke kolonije, a u drugom na Rimljane. 


37 A. Ferguson, ibid., str. 321. Zato je Ferguson također zaključivao da “običaji 
ljudi, praksa svakodnevnog života i oblik društva daju moralnim i političkim 
piscima materijal za njihove spise." (Ibid., str. 329.) 


38 A. Ferguson, ibid., str. 440. 

tijeva od njega da bude djelatan, a njegova sreća zahtijeva od njega da 
bude pravedan. Kad jedan gradanin ima svoja vlasnička i staleška prava 
— onda je on slobodan. I sama ograničenja kojima je spriječen da čini 
prekršaje i zločine, dijelovi su te slobode. Ni jedna osoba nije slobodna 
ako neka druga osoba može nekažnjeno činiti zlo, pa i despotski vladar 
na svom prijestolju nije nikakav izuzetak od toga općeg pravila. Ali i 
najpravedniji zakoni na papiru mogu biti spojivi s krajnjim despotiz- 
mom vladavine. Ključno pitanje građanske slobode jest onaj propis po 
kojemu možemo razotkriti tajnu svakog zatvora, obznaniti razlog svakog 
hapšenja i zahtijevati da svaki okrivljenik bude u određenom vremenu 
pušten ili suđen. Upravo su ovo prednosti i naroda Velike Britanije da 
može osigurati svoju djelatnost. 

Čovjek je ujedno gonjen strastima i raznim predrasudama koje su 
uzroci neprijateljstava među ljudima. Po njima bi se inače veoma loše 
zaključivalo o ljudskom rodu. Ali, ta su ista svojstva često osnova za po- 
kazivanje naših najvećih sposobnosti. Na kraju ipak osjećaji velikoduš- 
nosti ili samozataje potiču ratnika da brani svoju domovinu. 

Ako vojne ustanove, medutim, zauzimaju tako važno mjesto u unut- 
rašnjoj politici nacija, onda su stvarne posljedice rata za historiju čov- 
ječanstva od iste važnosti. “Slava i plijen bijahu najraniji poticaji za 
razračunavanje.?** Težnja za prevlasti ili za otkupninom bili su cijena 
mira te je sve to, kao i želja za sigurnošću, vodilo potrebi za što većom 
moći. Zato dolazi i do saveza pojedinih nacija, kao i težnji da se granice 
što više prošire. “Bez rivaliteta nacija i bez prakse rata jedva bi gra- 
dansko društvo moglo pronaći sadržaj i oblik. Ljudi bi mogli i bez for- 
malnog dogovora voditi trgovinu, ali bez suglasnosti unutar nacije ne bi 
bilo moguće živjeti u sigurnosti." 

Ipak je, bez obzira na svoje osobne interese, “čovjek po prirodi član 
zajednice. Ako se individuum promatra u tom svojstvu, onda ne izgleda 
da je stvoren za samoga sebe. On se mora odreći svoje sreće i svoje slo- 
bode, kada one protivrječe sreći društva."*! Individuum je samo dio jed- 
ne cjeline i ako zaslužuje pohvalu, zaslužuje ju kao član jednog tijela. 
Ako to slijedi iz odnosa dijela prema cjelini, ako je dakle javna sreća 
glavni cilj individuuma, ipak je jednako tako istina “da je sreća poje- 
dinca veliki konačni cilj građanskog društva: jer, u kojem smislu može 
javnost uživati bilo kakvu sreću, ako su njeni članovi, pojedinačno uze- 
to, nesretni?"4? 


39 A. Ferguson, ibid., str. 297. 
40 A. Ferguson, ibid., str. 127. 
41 A. Ferguson, ibid., str. 172. 
42. A. Ferguson, ibid., str. 172. 

Interese društva i njegovih članova lako je pomiriti. Najveće dobro 
djelo koje javnost, društvo može ukazati svojim članovima sastoji se u 
tome da ih drži povezanima. Ona država je najsretnija koju njezini po- 
danici najviše vole, a najsretniji ljudi su oni čija se srca angažiraju za 
zajednicu u kojoj nalaze mogućnost ostvarenja svojih talenata i moral- 
nih dispozicija. Zato je Ferguson protivnik hedonizma, jer čulni užici 
mogu ispuniti samo dio ljudskog života. Kod stalnog ponavljanja oni se 
pretvaraju u dosadu i odvratnost. Zato se i čovjekova sreća sastoji u tome 
da svoje socijalne predispozicije učini pokretačima svojih radnji, da se 
drži članom zajednice za koju će se žrtvovati sve do suzbijanja onih osob- 
nih briga koje završavaju bolnim tjeskobama, ljubomorom i zavisti. 

Eudemonizam privatnog života nije za Fergusona zakon čovjekova 
opstojanja nego duhovna živost i snažan politički smisao za zajednicu. 
Upravo ovo posljednje je osnova procvata država i naroda, te se na taj 
način suprotstavlja kasnijemu popularnom Benthamovu utilitarizmu 
prema kojemu je “što veća sreća što većeg broja" pokretačka snaga i 
cilj društvenog razvoja i napretka. 

U svemu tome je sama djelatnost u navedenu smislu najvažnija, a 
ne toliko sam cilj. Jer čovjekova djelatnost je od veće važnosti nego samo 
zadovoljstvo; a nedjelatnost, pasivnost veće je zlo nego bol koji izbjega- 
va. Čovjek u svojoj punoći nije zapravo biće užitka, niti je za to određen. 
On je mnogo više predodređen da “uposli svoju prirodu i takvom djelo- 
vanju dade prednost pred onim što važi kao užitak?“*. 

Ferguson je, kao i njegovi tadašnji prijatelji, najveći britanski i fran- 
cuski mislioci, zastupnik onoga građanskog individualizma koji je do- 


43 Ovaj moment naročito ističe poznati istraživač nastanka historizma F. Meinec- 
ke kada konstatira da je ovo “možda njegova najživotvornija historijska misao, 
da je on — jasnije nego u isto vrijeme Boulanger — u duševnom ponašanju čov- 
jeka vidio odlučujuće uzroke procvata i propasti naroda i država — u onome što 
su jednom Machiavelli kao virtu i Ranke kasnije kao moralne energije poku- 
šali shvatiti. Ovdje je on opet prekoračio prosvjetiteljstvo i predromantiku ujed- 
no, odbacio eudemonizam privatnog života, od koga je ona bila vođena, i nije 
se zadovoljio, kao ovi, samo estetskom ili sentimentalnom radošću na novim 
vrijednostima prošlosti." (F Meinecke, Die Entstehung des Historismus, str. 
264-265.) Kolika je pak bila opsjednutost tadašnjih mislilaca prosvjetiteljstva 
i predromantizma rimskom historijom i rimskom civilizacijom, u kojoj su vidje- 
li mnoge potvrde svih gledišta, govori podatak da je o usponu i padu Rimsko- 
ga Carstva osim Montesquieua i Gibbona, i Ferguson napisao trotomno djelo 
History of the progress and termination of the Roman republic (1783). 


44 A. Ferguson, ibid., str. 155. Ferguson nije hipertrofirao ni duhovnu ni materi- 
jalnu stranu čovjeka. Znajući veoma dobro da bez duhovne strane nema razu- 
mijevanja čovjeka, ipak je znao zaključivati da je čovjek, “bez obzira na svu 
njegovu duhovnu djelatnost, životinja, u punom opsegu toga značenja. Ako je 
tijelo bolesno, slabi i njegov duh. Kada krv prestane teći, otprhne i duša." (Ibid., 
str. 156.) 

šao do izražaja i u revolucionarnom američkom i francuskom ustavu 
sedamdesetih i osamdesetih godina. Moderni buržoa je zahtijevao od 
svoje političke zajednice, države, samo da štiti njegove interese, a ne da 
se miješa u njegove poslove. Zato su svi oni imali više ili manje kritički 
odnos prema prerogativima države. Oblici vladavine ne mogu i ne mo- 
raju biti uvijek isti, držao je Ferguson. Ali “divljenje bezgraničnoj vlas- 
ti u svakom je slučaju pogubna zabluda. Možda ni u jednom drugom 
slučaju stvarni interes čovječanstva nije se temeljitije loše shvatio." 
Oblici vladavine ovise, naravno, o mnogim okolnostima, izvanjskim i 
ljudskim. Oni moraju biti različiti da bi mogli odgovoriti veličini, karak- 
teru, običajima itd. pojedinih nacija. Nema samo jednog oblika koji bi 
se svim ljudima i u svim vremenima mogao nametnuti. I sam slučaj igra 
kod toga izvjesnu ulogu. 

Ako pojedini oblici vladavine zahtijevaju da ljudi djeluju prema prin- 
cipima vrline, časti ili straha, onda možemo razlikovati republiku, mo- 
narhiju i despotizam. Ali, mora se odmah reći, kaže Ferguson, mnogi od 
tih oblika vladavine imaju često i neke zajedničke karakteristike, pa su 
rijetki čisti slučajevi. “A sve te razlike samo su stupnjevi u historiji čov- 
Ječanstva, one označavaju prolazna i promjenjiva stanja, koje je ono proš- 
lo, katkad potpomognuto vrlinom, a katkad porocima prignječeno.?$ 

Suprotstavljeni ekstremi za Fergusona su potpuna demokracija i 
despotizam. U prvom obliku sve je zasnovano na vrlini, u drugom na 
korupciji. Ferguson je demokratskoj vladavini pripisivao mnoge pred- 
nosti za suživot građana. U demokraciji povezuje ljude u zajedništvo 
njihova briga za uspjeh države, čemu se moraju žrtvovati sebični pri- 
vatni interesi i postupci. Jednom riječi, “čestitost, snaga i dostojanstvo 
duha potpornji su demokraciji"*". Prednost je demokracije što se u njoj 
ljudi vrednuju po svojim sposobnostima i zaslugama. Ali, iako svi imaju 
pravo na vlast, državom upravlja stvarno manjina. 


45 A. Ferguson, ibid., str. 175. 


46 A. Ferguson, tbid., str. 190. Ferguson je smatrao da je prijelaz od republike, tj. 
od ljubavi za jednakošću, prema monarhiji kao poretku podvrgavanja, koji se 
zasniva na rođenju i imetku, “jedna vrst korupcije za čovječanstvo. Ali taj stu- 
panj korupcije još je uvijek spojiv sa sigurnošću i blagostanjem nekih nacija." 
(Ibid., str. 433.) 

47 A. Ferguson, ibid., str. 183. 


48 Ferguson dobro zapaža da se i kod potpune jednakosti u pravima ne može is- 
ključiti prednost i primat nadmoćnih duhova, niti se mogu savjetovanja cije- 
log naroda voditi bez izabranih savjeta. Zato se može narodna vlada zamijeniti 
s aristokracijom. Ali navedena značajka još ne čini bit aristokratske vladavi- 
ne. U ovoj su članovi države podijeljeni najmanje u dvije klase, od kojih jedna 
vlada, a druga sluša. (Vidi ibid., str. 184.) Isto tako, govoreći o luksuzu, koji 
ovisi najviše o razvoju mehaničkih umijeća i veličini nejednake raspodjele bo- 

Izgleda da je sloboda dana samo civiliziranim nacijama. Divljak jest 
osobno slobodan, jer živi bez nekih ograničenja i s pripadnicima svog 
plemena na istoj nozi. Slično je i kod ljudi na stupnju barbarstva. “Ali 
samo dobra politika može se brinuti za pravilnu primjenu pravednosti 
ili za zasnivanje jedne sile u državi, koja je u svakoj prilici spremna da 
brani prava državljana." 

Slobode nema bez vladavine zakona, a ustavi, koji žele osigurati slo- 
bodu, moraju biti sastavljeni iz mnogo dijelova. Moraju postojati za tu 
svrhu senati, narodne skupštine, sudstvo, zastupnici iz raznih staleža, 
egzekutivna vlast itd. A u ljubavi za opće dobro i respektu pred zakoni- 
ma moraju ljudi biti jedinstveni. “Ako se pak u spornim pitanjima stalno 
slijedi mišljenje jednog pojedinca ili bilo koje partije, tada je već izdana 
stvar slobode. ??% 

Ferguson je bio, kako se iz ovog prikaza vidi, pronicljivi mislilac i 
ujedno tipičan predstavnik napredne građanske postrevolucionarne mis- 
li, ali i tradicionalnoga engleskog načina mišljenja. Gradanstvo, kao i 
svaka druga klasa, nakon revolucije nije, naravno, više sklono naglim 1 
radikalnim promjenama. Zato se i za Fergusona “ljudski rod razvija u 
pravilu polagano i s gotovo neprimjetnim koracima?"!. Ali, čvrsto oslo- 
njen na empirijske podatke, i nikada ne gubeći realno tlo pod nogama, 
Ferguson je već i zastupnik one evolucijske misli koja će u 19. st. biti 
vladajuća. On je prvi podijelio razvoj čovječanstva na tri glavna stupnja 
— divljaštvo, barbarstvo i civilizaciju — i tako pokazao da je razvojnost 
ljudskoga roda njegov specifikum koji ga dijeli od ostaloga organskog 
svijeta. Zato i “ljudske ustanove vjerojatno imaju svoj kraj kao što imaju 
i svoj početak". Ali se njihovo trajanje ne može niti odrediti niti po- 
mišljati da ima granicu u nekom određenu vremenu. 

Engleski je način mišljenja bio karakterističan po svom empirizmu 
te je bio mnogo realističniji od tadašnjega njemačkog. Engleze nije pri- 
tiskala feudalno-apsolutistička samovolja pojedinih kneževa i kraljeva, 
te im nije bilo potrebno da svoj revolt i slobodarsku misao ogrnu plaš- 
tem spekulativne metafizike kroz čiji se gustiš kategorija bilo teško 
probijati. Englezi, i Britanci uopće, nisu bili prisiljeni na takve spekula- 
cije jer je i njihovo manufakturno, veleposjedničko, financijsko, trgovač- 
ko i u Fergusonovo doba već i industrijsko građanstvo, živjelo i moglo 


gatstva, Ferguson je smatrao da je luksuz u tom smislu “ako izuzmemo sve 
njegove moralne učinke protivan demokratskoj vladavini." (Ibid., str. 430.) 


49 A. Ferguson, tbid., str. 448. 
50 A. Ferguson, ibid., str. 455. 
51 A. Ferguson, ibid., str. 463. 
52 A. Ferguson, ibid., satr. 471 

prosperirati samo na temelju što realističnijega, empirijskog uvida u 
društvene odnose. Tako su engleski mislioci dolazili kraćim i jednostav- 
nijim putem do istih ili sličnih rezultata. Točno je da im je zbog toga 
često nedostajala dubina analize i zagledanje u uvijek izazovnu sferu 
metafizičkog. Ali su im zato djela imala mnogo neposrednije i šire dje- 
lovanje. Ferguson je u svakom pogledu svojim djelom zauzimao istaknu- 
to mjesto među britanskim misliocima 18. st. i svojim je izvanrednim 
uvidima u kompleksno tkivo historije i njezin razvoj u potpunosti stajao 
uz bok velikim francuskim prosvjetiteljima. 


Iako racionalistička prosvjetiteljska tradicija nije u potpunosti potis- 
nuta krajem 18. st. u Engleskoj, ovo je svakako razdoblje koje u cijeloj 
zapadnoj Evropi više nije u znaku potpune dominacije prosvjetiteljske 
vjere u ljudski razum i kad iracionalne snage ljudskog bića igraju sve 
veću ulogu u shvaćanju ljudske egzistencije i historije. Nepredvidivi to- 
kovi Francuske revolucije, koji se nisu odvijali prema racionalnim prog- 
nozama prosvjetiteljskoga građanskog uma o njegovoj nepogrešivosti i 
pravednosti, uvelike su pridonijeli sumnjama u njegovu svemoć. 

Ovaj problem ne racionalnog, nego više iracionalnog osjećanja za 
državno kao cjelinu, koja počiva na duhovnim, kulturnim i političkim 
tradicijama niza pokoljenja, dolazi posebno do izražaja, kako smo već 
vidjeli, kod evropskih romantičara, a u Engleskoj ponajprije kod vigov- 
skoga konzervativca Edmunda Burkea. S njim već ulazimo u razdoblje 
romantičarskog pokreta koji je u Engleskoj imao iste korijene i uzroke 
kao i u ostaloj Evropi, ali i svoje, kako ćemo vidjeti, sasvim specifične. 

Razdoblje nakon “slavne revolucije" od 1688. godine, značilo je u En- 
gleskoj izvjestan predah nakon burnih četrdesetih i pedesetih godina 
17. st., kada je Engleska prvi i dosad jedini put u svojoj historiji bila i 
republika. Nakon 1688. nastaje razdoblje unutrašnje stabilizacije, sve 
snažnijega materijalnog i ekonomskog progresa, kao i kolonijalne ek- 
spanzije. Građanska klasa je osvojila izvjesna parlamentarna prava, iako 
taj politički proces još nije bio završen. Njezina se duhovna energija 
zato više ne iscrpljuje u filozofskohistorijskim spekulacijama, nego mno- 
go više u razvoju prirodnih i društvenih znanosti, literaturi i ostaloj um- 
jetnosti. "To je razdoblje velikog I. Newtona (1643-1727) koji je svojim 
otkrićima jednako tako snažno djelovao na evropsku znanost i filozof- 
sku misao kao i engleski parlamentarizam, ali i razdoblje D. Hartleyja 
(1704-1757) osnivača engleske asocijativne psihologije i već spomenu - 
toga progresivnog mislioca i kemičara Josepha Priestleyja. 

Novi građanski duh na području umjetnosti iskazuje se ponajprije u 
poznatim djelima J. Swifta i D. Defoća, zatim i u sentimentalnim roma- 
nima S. Richardsona i O. Goldsmitha, kao i kod pjesnika A. Popea, W. 
Collinsa i Th. Graya. Ne smije se, naravno, izostaviti značajnu literarnu 
i kulturnu ličnost S. Johnsona (1709-1784), jedne od središnjih ličnosti 
londonskoga kulturnog života. U njegovu književnom klubu okupljale su 
se gotovo sve najvažnije ličnosti političkoga i kulturnog života, a sam 
Johnson, inače siromašnog porijekla, objavljuje i prvi veliki moderni 
rječnik engleskog jezika (A Dictionary of the English Language, 1747). 
Snažni razvoj engleske gradanske klase, kojoj se krajem stoljeća pridru- 
žuje i nova industrijska buržoazija, očitovao se i na području likovne 
umjetnosti, čiji predstavnici Th. Gainsborough, J. Reynolds, G. Rom- 
ney i W. Hogarth takoder po svom utjecaju prelaze engleske granice i 
najavljuju nove umjetničke senzibilitete. Tako Engleska i nakon Lo- 
ckea, ako ne više svojim filozofskohistorijskim i socijalnofilozofskim 
dostignućima, ali još uvijek i filozofskim, znanstvenim i umjetničkim 
stvaralaštvom, pridonosi razvoju evropskoga duhovnog života. 

Posljednji deceniji 18. st. bili su pod znakom vladavine Georgea III. 
koji je pokušao osnažiti kraljevsku vlast i kompetencije. Parlamentarni 
sistem je još uvijek bio nedorađen i s mnogim slabostima protiv kojih 
će se predstavnici gradanske klase boriti i u prvim desetljećima 19. st. 
Tako je bila raširena praksa kupnje mandata u parlamentu, čime se i 
kralj bavio da bi imao u njemu svoje ljude i odgovarajući utjecaj. Kra- 
jem stoljeća u Domu komuna samo je trećina bila izabrana, a dvije tre- 
ćine su dobili mandate kupnjom. Protiv takva osobnog režima kralja i 
njegovih “prijatelja oštro je ustao Edmund Burke (1729-1797) koji je 
1765. godine bio izabran u Dom komuna. Ta borba Burkea i njegovih 
vigovaca urodila je plodom, te je 1782. donijeto nekoliko zakona kojima 
su korupcija i kraljev utjecaj bili znatno smanjeni. 

To je razdoblje i američkog rata za oslobodenje koji je podijelio En- 
gleze. Burke i Fox su bili za popuštanje kolonijama, protiv nepravilne 
politike oporezivanja, te su se suprotstavili većini koja je pošto-poto 
htjela održati dominaciju u američkim kolonijama. Svi oni koji su na 
bilo koji način podržavali pravedni otpor Amerikanaca morali su izdrža- 
ti optužbe za defetizam i loši patriotizam, kao i snažan pritisak javnog 
mnijenja. 

Burke se takoder istakao svojom borbom protiv vladavine i postu- 
paka Istočno-indijske kompanije, pa je i u toj stvari postigao izvjesna 
poboljšanja. 

Kad je 1789. izbila Francuska revolucija, svi su se nadali da će rigo- 
rozni i pravedni Burke podržati zahtjeve i postupke francuskoga gra- 
danstva, što su neki od najboljih njegovih prijatelja vigovaca 1 učinili 

(Ch. J. Fox, R. Sheridan, Ch. Grey), a da ne govorimo o Th. Painu, jed- 
nom od najvećih boraca za ljudska prava i slobodu ličnosti. Burke je, 
međutim, svom svojom golemom energijom i talentom stao na suprot- 
nu stranu. U tome se ogledala i ambivalentnost Burkeove ličnosti, što 
je u izvjesnoj mjeri proizlazilo upravo iz određenih filozofskohistorij- 
skih i socijalnofilozofskih koncepcija. U svom djelu Vindication of na- 
tural society (1756, drugo izd. 1765), što ga je napisao protiv Bolingbro- 
keova prosvjetiteljstva, te u djelu Reflections on the Revolution in France 
(1790), Burke ustaje protiv koncepcije “prirodnog prava", na kojem je, 
kako smo već vidjeli, bila izgrađena revolucionarna teorija društvenog 
ugovora, kao i protiv procjenjivanja historijskih zbivanja prema jednom 
apsolutnom umnom stavu i principu. Prosvjetiteljski je racionalizam 
dakle bio na udaru, te je svojim još jačim naglaskom od svojih prethod- 
nika na iracionalne i osjećajne strane čovjekove prirode Burke bio vjes- 
nikom engleskog romantizma. Kod njega se već očituje ono organsko 
shvaćanje države i društva koje je neke francuske i njemačke romanti- 
čarske filozofe i državno-pravne teoretičare vraćalo u teološki srednji 
vijek i slavljenje aristokratsko-teološke supremacije. Burke, kao jedan 
od vodećih vigovaca, nije naravno mogao biti tako sentimentalno vezan 
za englesku feudalnu prošlost koja je u njegovoj zemlji bila u svakom 
pogledu nepovratna. Ali je ona u Francuskoj i Njemačkoj na prijelazu 
stoljeća još uvijek bila tolika realnost, da je mnogim konzervativnim 
misliocima izgledala i kao jedino razumno i božanskoj objavi primjere- 
no rješenje. 

Burke, naravno, nije imao krivo kad je naglašavao jedinstvo racional- 
ne i iracionalne strane ljudskog bića, osjećajnost i misaonost, svjesno i 
nesvjesno, te prožimanje prošlosti kao baštine naših pređa i naših vlas- 
titih htijenja koja ne mogu i ne smiju radikalno kidati s tom vjekovnom 
prošlošću u kojoj se postupno izgraduje složeni socijalni organizam. 
Društvo je, po Burkeovu mišljenju, složeni organizam, sudioništvo zna- 
nosti, umjetnosti i vrline, a to se ne ostvaruje u nekoliko generacija nego 
u nizu prošlih i budućih. Zato se politika ne može voditi prema razu- 
mu, prema nekim apstraktnim principima — što je za njega bio negati- 
van primjer u francuskoj “Deklaraciji o pravima čovjeka" — nego prema 
prirodi čovjekovoj, a um je samo jedan dio te prirode. 

Ovo organsko, i možemo reći već romantičarsko shvaćanje čovjeka i 
njegova historijskog djela, bilo je osnova njegova konzervativizma u od- 
nosu na problem revolucije. On je zazirao od filozofskih i apstraktnih 
ideja i prava na kojima je počivao revolucionarni zamah francuskoga 
građanstva, od brutalnog kidanja toga finog i stoljećima tkanoga soci- 
jalnog tkiva što svaka revolucija sobom nosi. U tome se svakako poka- 
zuje i negativna strana svakoga revolucionarnog procesa, ali to je ujed- 

no i cijena koju je dosad čovjek morao platiti gonjen i potican svojim 
historijskim stvaralaštvom i težnjom da proširi granice slobode. A to je 
bila također jedna od realnosti i nezaobilaznosti historijskog razvoja koje 
Burke nije mogao priznati ni prihvatiti, a niti razumjeti. 

Kraj 18. i početak 19. stoljeća i u Engleskoj je u znaku romantizma. 
Njegovi su korijeni gotovo identični ostalomu evropskom romantizmu, 
samo što u Engleskoj dobiva kod nekih romantičara i mnogo izrazitiju 
progresivnu socijalnu notu (Shelley, Byron) s obzirom na promijenjene 
socijalne prilike koje su u ostaloj Evropi bile tek u povojima. Početak 
19. st. označuje naime i početak snažnijeg stupanja radničke klase na 
historijsku scenu. Situacija je u Engleskoj u tom pogledu bila ambivalen- 
tna. Industrijska je revolucija stvorila ne samo industrijsku buržoaziju, 
koja po starom izbornom zakonu nije bila zastupljena u parlamentu, 
nego i industrijski proletarijat, koji je u to doba proživljavao svoje naj- 
teže razdoblje. Tako je engleska politička pozornica bila veoma trusno 
područje u prvim decenijima 19. st. kada je izgledalo, u pojedinim raz- 
dobljima, da se Engleska nalazi pred novom socijalnom revolucijom. 

Buržoazija se borila za reformu izbornog zakona, po kojemu su još 
uvijek postojala mnoga “trula mjesta“ s pravom izbora poslanika, a već 
veliki i razvijeni gradovi kao Manchester, Birmingham, Leeds i dr. to 
pravo uopće nisu imali. Jednako su se tako borili za dokidanje žitnih 
zakona, a za slobodu trgovine. Pod vodstvom R. Cobdena i J. Brighta 
osnovali su 1838. godine i “Udruženje za borbu protiv zakona o žitu", 
te su napokon 1846. isposlovali da se ukinu carine na žito. A 1832. je 
Dom lordova bio napokon prinuden pod pritiskom buržoazije i naroda 
usvojiti zakon o izbornoj reformi. Mnoga “trula mjesta", njih 56, s ma- 
nje od 2000 stanovnika bila su lišena predstavnika, a 30 drugih mjesta 
do 4000 stanovnika dobilo je umjesto dva, samo jednog predstavnika. 
Na taj su način gradovi, koji dotad nisu imali predstavnike u parlamen- 
tu, dobili preko šezdeset mjesta. Međutim, imovinski je cenzus bio os- 
tao, tako da radnici i sitni obrtnici nisu još uvijek dobili biračko pravo. 
kada su im djeca i žene radili pod istim uvjetima, izlazi sa zahtjevima 
također za promjenu izbornog zakona, za poboljšanje uvjeta rada i do- 
kidanje zabrane radničkih saveza. U tu svrhu radničko vodstvo orga- 


53 Tek je 1819. usvojen Factory Act kojim se regulira rad djece mlađe od 9 godi- 
na, koja su dotad radila i do 16 sati dnevno. God. 1833. uvodi se novo radnič- 
ko zakonodavstvo kojim se zabranjuje rad djece mlađe od 9 god.; radni dan za 
djecu od 9-13 god. svodi se na 8 sati, a djecu od 13-18 god. na 12 sati na dan. 
Tada se uvodi i tvornička inspekcija, jer su dotadašnji uvjeti rada i života, po 
priznanju i izvještajima samih vladinih komisija, imali katastrofalne posljedi- 
ce na zdravlje, smrtnost, moral itd. God. 1847. donesen je zakon kojim je že- 

nizira velike mitinge, a vlada donosi i izvanredne zakone kojima ukida 
slobodu govora, zbora i štampe. Veliki je engleski pjesnik P B. Shelley 
(1792-1822) opjevao te mučenike u pjesmi “Pjesma zaštitnicima slobo- 
de", a njegova “Pjesma Britancima" postaje radnička marseljeza En- 
gleske. Tu su bili korijeni i Byronova buntovništva i oštrih invektiva 
protiv engleskih socijalnih prilika i života. 

Međutim oštra je borba bila nastavljena. Godine 1836. grupa radnika 
sa stolarom Lovetom osniva “Londonsko udruženje radnika" s ciljem 
borbe za opće biračko pravo i druge demokratske reforme. Iduće godine 
na velikom mitingu usvajaju peticiju parlamentu za opće biračko pravo, 
godišnje izbore, tajno glasanje, izjednačavanje izbornih okruga, ukida- 
nje imovinskog cenzusa za poslaničke kandidate i davanje dnevnica 
poslanicima. Godinu dana poslije, 8. V. 1848, objavljena je narodna po- 
velja (charter) koja je sadržavala te zahtjeve i tako počinje prvi veliki 
organizirani pokret radničke klase, čartizam, koji je do kraja četrdesetih 
godina potresao englesku političku scenu. 

Reagiranje vlade bilo je veoma oštro. Ne samo da je zabranjivala mi- 
tinge i intervenirala često i vojnom silom nego i u nekoliko mahova hap- 
si glavne vođe čartističkog pokreta (O"Connora, O'Bryena i dr.). Pok- 
ret je s raznim oscilacijama trajao do kraja četrdesetih godina, kada se 
ukidanjem carinskih zakona malo poboljšao život radnika, i kada se od 
početka pedesetih godina počelo već vidljivije osjećati posljedice indus- 
trijskog prosperiteta i izvlačenje ekstraprofita iz golema imperijalnoga 
kolonijalnog carstva. Mnoge reforme i poboljšice koje su bile učinjene 
u tim i kasnijim godinama bile su dobrim dijelom i posljedica ove od- 
lučne i organizirane borbe engleske radničke klase. 

Sasvim je razumljivo da je takvo socijalno stanje, kao i socijalne oštre 
kontroverze, imalo kao posljedicu i pojavu različitih socijalističkih i ko- 
munističkih ideja i pokreta. Jedna od najsnažnijih i najutjecajnijih lič- 
nosti bio je William Godwin (1756-1836), koji je u početku bio propov- 
jednik u jednoj disenterskoj općini. Pod utjecajem navedenih prilika, 
kao i prosvjetiteljskih koncepcija, osobito Helvćtiusa i Holbacha, Godwin 
napušta mjesto i posvećuje se borbi za ravnopravnije odnose i pobolj- 
šanje života radnika. Kao i prosvjetitelji, zastupao je mirni put druš- 
tvenih promjena, jer je držao da će, prosvjećivanjem i podizanjem kul- 
turne i socijalne svijesti, ljudi već uvidjeti što im više i bolje odgovara. 
Godwin među prvima u Engleskoj postavlja osnovnu tezu socijalizma 
da su privatnovlasnički odnosi i poredak koji se zasniva na privatnom 


nama skraćen radni dan do 10 sati na dan; 1824. god. trade unioni su dobili 
slobodu djelovanja, a 1850. god. radnici su isposlovali “engleski tjedan", tj. slo- 
bodno subotnje popodne. 

vlasništvu glavni uzrok nejednakosti, izrabljivanja i teškoga stanja 
radnika. 

I njegova žena Mary Wollstonecraft bila je - s Olympe de Gouges u 
Francuskoj, koja je zbog svojih smjelih misli završila pod giljotinom — 
jedan od prvih boraca za jednakost žena i na taj način anticipirala kas- 
niji snažniji pokret za žensko pravo glasa i ostala prava, koja su žene 
izvojštile tek u 20. stoljeću. 

Godwin je imao jak utjecaj na tadašnje mlade engleske progresivne 
pjesnike Coleridgea, Wordswortha i Shelleyja koji su bili i glavni pred- 
stavnici engleskog romantizma. S Colerdigeom i Wordsworthom se do- 
godilo, međutim, isto što i s većinom njemačkih romantika. Već poznati 
tok Francuske revolucije, koju su i oni bili u početku oduševljeno poz- 
dravili, razočarao ih je te se okreću političkom konzervativizmu i ira- 
cionalizmu. 

Godwin je svojim idejama također utjecao na tadašnje mlađe soci- 
jalističke teoretičare - Thomasa Hodgskina, Johna Graya, Williama 
Thompsona, Johna F Braya i Roberta Owena — koji su uglavnom zastu- 
pali mirni, reformski put u socijalizam, preko stvaranja radničkih zad- 
ruga, borbe sindikata, akcionarskih društava i sl. Od svih njih je naj- 
poznatiji i u svijetu najutjecajniji postao R. Owen (1771-1858) kojijei 
u praksi, osnivanjem radničkih kolonija i borbom za moderno radničko 
zakonodavstvo, kao i mnogim drugim akcijama za poboljšanje života 
radnih ljudi, postao jedna od najznačajnijih ličnosti tzv. utopijskog so- 
cijalizma. 

U takvim se socijalnim i idejnim okolnostima razvila osebujna lič- 
nost engleskoga filozofskog i kulturnog života kojoj ćemo i mi posvetiti 
nešto više pažnje. Riječ je o Thomasu Carlyleu čije se filozofskohisto- 
rijske ideje moraju prikazati ne zbog dubine sagledavanja ove proble- 
matike, niti zbog novosti ideja, nego zbog krajnosti, radikalnosti stava 
o ulozi velikih ličnosti u historiji koju su već mnogi, od antike pa dalje, 
takoder uočili i naglasili. Ali nitko prije njega nije na tu “historijsku 
kartu" stavio sav teorijski ulog. 


Thomas Carlyle 


Thomas Carlyle (1795-1881) rođen je u Škotskoj, u puritanskoj obi- 
telji. Za vrijeme studija, a i poslije, proučava glavne filozofske i socijalne 
pokrete svoga doba, a posebno ga privlači njemačka literatura i filozo- 
fija. Uz Coleridgea je jedan od prvih u Engleskoj koji je veoma kritičan 
prema engleskoj tradiciji 18. st. i koji pokušava Englezima približiti 
njemačku kulturu i filozofiju. Najviše se bavio, prikazivao i prevodio 

Goethea, Schillera, Schlegela, J. Paula i dr., a od filozofa Kanta, Fichtea 
i Schellinga. Medutim, početkom 19. st. engleska je filozofska javnost 
bila uglavnom zaokupljena rasprom izmedu predstavnika škotske filo- 
zofije “zdravog razuma, koja je također bila negativno nastrojena pre- 
ma prosvjetiteljskoj i empirističkoj tradiciji, i utilitarističko-empirijskog 
pravca koji je branio tu tradiciju. 

Carlyle nije bio sistematičan filozofski duh, nego više čovjek koji je 
duboko proživljavao burna socijalna i politička zbivanja svoga vremena, 
reagirajući osjećajno i s velikom snagom uživljavanja i mašte. Tako je i 
njegovo veoma poznato djelo o Francuskoj revoluciji (The French Re- 
volution, 1837) više izraz doživljaja te velike revolucije nego rezultat 
historijske akribije i poznavanja svih ili većine relevantnih činjenica. 
Međutim, njegov utjecaj na suvremenike bio je veoma velik, jer nije pre- 
zao da veoma kritički progovori o teškim situacijama radnih ljudi i dru- 
gim životnim problemima svojega društva (Chartism 1840, Past and 
Present 1843). 

Svoja gledanja na historiju najopsežnije je iznio u predavanjima o 
problemu velikih ličnosti, heroja i njihovoj ulozi u historiji što ih je odr- 
žao u svibnju 1840. U samom uvodu Carlyle govori da želi iznijeti svoje 
mišljenje o velikim ljudima, herojima, što on naziva “obožavanje hero- 
ja". Drži da je to veoma opsežno područje koje je neograničeno kao i 
sama opća historija. “Jer, kao što ja mislim, Univerzalna Historija, his- 
torija onoga što je čovjek stvorio na ovome svijetu, jest u osnovi His- 
torija Velikih Ljudi koji su tu djelovali. Oni su bili vođe ljudi, ti jedini 
veliki; oni su ih oblikovali, bili primjer i u širokom smislu riječi tvorci 
svega onoga što je velika masa ljudi težila da učini ili da postigne; sve 
stvari koje mi vidimo da su učinjene na svijetu jesu zapravo izvanjski 
materijalni rezultat, praktičko ostvarenje i utjelovljenje Misli koje su 
postojale u Velikim Ljudima poslanim na svijet: duša cijele svjetske his- 
torije, s pravom se to može smatrati, bila je njihova historija. 5% 

Već u ovomu prvom citiranom odjeljku izražena je suština Carlyleove 
koncepcije o historiji. Veliki ljudi su za njega “živi izvor svjetlosti" koja 
osvjetljava mrak svijeta i u čijim se zracima svaka duša osjeća dobro. 
Herojstvo je za Carlylea božanski odnos koji u svim vremenima udru- 
žuje jednoga velikog čovjeka s drugim ljudima. Religija jednog čovjeka 
ili naroda jest bitni odnos prema tajanstvenom svemiru i dužnostima 


54 Tako je u povodu njegova 80. rođendana, 1875. god., bila iskovana zlatna me- 
dalja, a posebnu su mu adresu poslale takve ličnosti kao Ch. Darwin, J. For- 
ster, R. Hooker, A. Tennyson i dr., a iz Njemačke L. Ranke, J. G. Droysen i dr. 


55 Thomas Carlyle, On Heroes, Hero-Worship, and the Heroic in History, London 
1891, str. 1. 

čovjeka. Religija nije za Carlylea jednostavno vjerovanje, jer ono može 
biti svakojako. Ljudi svih vrsta vjera mogu biti i uzvišeni i niski, do- 
bročinitelji i zlikovci. Zato prvo pitajmo za jednog čovjeka ili narod — 
kakva im je bila religija, ali ne ono izvanjsko u njoj, nego ono što jedan 
čovjek prima svim svojim srcem i što je njegov životni odnos prema svi- 
jetu i čovjeku. 

Za prvog heroja o kojemu će govoriti, Carlyle je izabrao Odina, sre- 
dišnju figuru skandinavskoga poganstva, heroja kao božanstva, jer je 
to ujedno i najstariji, prvobitni oblik heroizma. Poganstvo je veoma 
čudna pojava, kaže Carlyle. Nerazmrsiv splet obmana, zabuna, laži i 
besmislica, te nije lako razumjeti kako su ljudi mogli vjerovati u sve te 
fantazmagorije. Međutim, toga je ne samo bilo u ljudima nego ga ima i 
danas. Neki teoretičari olako tumače pogansku religiju kao šarlatan- 
stvo, obmanjivanje itd. Šarlatanstvo i obmanjivanje postoje zapravo u 
svim religijama, a osobito su time obilovale prvobitne religije. Ali šar- 
latanstvo nije nikad bilo ono tvoračko u njima, ono nije bilo zdravlje 
nego bolest njihova, pouzdani preteča njihove propasti. 

Carlyle misli da i poganstvo označava obožavanje, nadosjetilno ču- 
đenje koje nema granice ni mjere. Tim su prvobitnim ljudima sve stvari 
bile osjetilna slika božanskog bića, a i sam Carlyle drži da se kroz svaku 
zvijezdu, kroz svaku travku pokazuje vidljivi bog. Svako divljenje i obo- 
žavanje neke zvijezde ili nekoga drugog prirodnog predmeta bio je ko- 
rijen ili klica poganstva. Ali obožavanje heroja je najdublji, prvobitni 
korijen iz kojega su drugi dobivali hranu i poticaje. “Pa ako je oboža- 
vanje neke zvijezde imalo nekog smisla, koliko ga je više moralo imati 
obožavanje jednog Heroja! Obožavanje Heroja je transcendentno div- 
ljenje jednom Velikom Čovjeku. Ja kažem da se velikim ljudima čovjek 
još uvijek treba diviti; ja kažem da, u osnovi, nema ničeg drugog što je 
vrijedno divljenja!?9* 

Ničeg nema plemenitijeg, kaže Carlyle, nego divljenja prema čovjeku 
višem i boljem od sebe. I religije se zasnivaju na tome pa je to izvor i 
samog kršćanstva. Društvo se zato temelji na obožavanju heroja i tog 
će obožavanja biti dok god traje čovjek. U tom svom divljenju prema 
herojima čovječanstva Carlyle zastupa stav po kojemu su heroji pravi 
deus ex machina iz grčkih drama. Oni nisu uvjetovani vremenom, oni 
nisu genijalni pojedinci čije je presudno djelovanje na historiju velikim 
dijelom zasnovano na specifičnim prilikama koje su bile bremenite ve- 
likim mogućnostima. Naprotiv, veliki ljudi stvaraju historiju bez obzi- 
ra na okolnosti, pojedina značajna zbivanja rezultat su njihove snage, 
vidovitosti i stvaralaštva, pa nijedno vrijeme “nije moralo propasti, da 


56 Th. Carlyle, zbid., str. 9. 

je moglo naći dovoljno velikog čovjeka, dovoljno mudrog i dobrog: mud- 
rost da se potpuno spozna što treba Vremenu, hrabrost da ga se tamo 
vodi pravim putem; to je spas svakog Vremena." 

Samo mali, sitni ljudi ne vjeruju u velike ljude. To je sljepoća za du- 
hovnu svjetlost. U svim epohama vidimo zapravo da je veliki čovjek bio 
spasilac svakog doba, munja bez koje se drva nikad ne bi upalila. “His- 
torija Svijeta, kao što sam već rekao, bila je Biografija Velikih Ljudi." 
I zapravo, kad pogledamo historiju, u svakom su vremenu ljudi imali 
svoje heroje i obožavali ih. To je za Carlylea živa i čvrsta stijena u tim 
svjetskim lomovima, jedina čvrsta točka u modernoj revolucionarnoj 
historiji koja je inače bez osnova i bez obala. 

Carlyle nije držao herojima samo velike državnike, nego sve velike 
ljude i genije duha bili oni vođe naroda, veliki osnivači religija, pjesnici, 
filozofi itd.?? 

U prvom razdoblju čovječanstva ljudi su svoga junaka držali pravim 
bogom (npr. skandinavski Odin), a poslije bogom nadahnuta proroka 
(npr. Muhamed). Ove su faze već prošle i više se nikad neće vratiti. Bila 
je to zabluda smatrati velikog čovjeka bogom. Ali, o duhovnom stanju 
ljudi ovisi kako će ga oni razumjeti i čime držati. Odin, Luther, Johnson, 
Burns, Cromwell i dr. zapravo su svi od iste grade i njihove razlike pot- 
ječu od toga kako ih narod prihvaća i objašnjava. 

Prva karakteristika velikih ljudi jest — iskrenost. Mirabeau, Napo- 
leon, Burns, Cromwell i svi ostali, da bi postali moćni i veliki ljudi, mo- 
raju biti iskreni, a to znači da najozbiljnije shvaćaju svoj historijski za- 
datak. “Ja bih rekao da je iskrenost, duboka, velika, genuina iskrenost, 
prava karakteristika svih ljudi koji su na bilo koji način bili heroji." 

Heroj je ujedno i čovjek nadahnuća, on živi u istini, u božanskom i 
vječitom koji su za druge uglavnom nevidljivi. Sve to on otkriva ljudima 
svojim djelom i govorom, otkrivajući im svoju dušu. Njegov život je je- 
dan dio vječitog srca prirode; i život je ostalih ljudi to, ali mnogi ne 
znaju za tu istinu 1 u većini su joj nevjerni. 

Posljednji oblik heroizma naziva Carlyle kraljevstvo. Kao zapovjed- 
nik nad ljudima on je za nas zbroj, ukupnost raznih oblika heroizma: 
svećenik i učitelj — u njemu se utjelovljuje zemaljsko i duhovno dosto- 
57 Th. Carlyle, ibid., str. 10. 


58 Th. Carlyle, ibid., str. 11. U svom drugom predavanju o Muhamedu Carlyle je 
slično zaključio da je “Veliki Covjek uvijek bio kao munja s Neba; ostali ljudi 
čekali su ga poput goriva, a zatim su i oni planuli." (Th. Carlyle, ibid., str. 63.) 


59 Carlyle u svojim predavanjima o herojima govori o Odinu, Muhamedu, Dan- 
teu, Shakespeareu, Lutheru, Noxu, Johnsonu, Rousseauu, Burnsu, Cromwellu 
i Napoleonu. 


60 Th. Carlyle, ibid., str. 37. 

janstvo te nas upućuje na naše djelovanje svakog dana i sata. Ti naj- 
sposobniji ljudi ujedno su i najistinitiji, najpravedniji i najplemenitiji. 
Treba samo pronaći takva čovjeka, dajmo mu vladajući položaj i imat 
ćemo savršenu upravu. Nikakvo glasanje, parlamentarne rječitosti, us- 
tavi i ostalo ne može tu ništa promijeniti. 

Carlyle ipak zna da je to samo ideal, a da se ideali nikad u potpu- 
nosti ne ostvaruju. Ali oni ipak postoje, pa ako im se čovjek neprekidno 
ne približava, stvar može biti samo gora. U tome su za Carlylea i razlo- 
zi raznih pobuna, revolucija i društvenih eksplozija. Na čelu pojedinih 
naroda bili su nesposobni ljudi koji su nužno zapadali svojom nespo- 
sobnošću u šarlatanstvo. Mnoge su besmislice bile napisane u vezi sa 
svim tim kraljevima i vladarima, kao da su po božanskom pravu kra- 
ljevi. Sve su to besmislice i prošlost. Ali u odnosima među ljudima, u 
vladarima i svim ljudskim autoritetima ima “ili neko Božansko Pravo, 
ili neko Đavolsko Nepravo; jedno ili drugo od tog dvoga! Jer u potpu- 
nosti je lažno, što nas je posljednje Skeptičko Stoljeće učilo, da je ovaj 
svijet parna mašina. Postoji Bog u ovom svijetu; i jedna Božja sankcija, 
ili pak povreda njena, u osnovi je svakog vladanja i pokoravanja, i svih 
moralnih čina čovjeka. Nema moralnije radnje među ljudima nego što 
je vladanje i poslušnost. ?*! 

Carlyle se protivi mišljenju da se sve zbiva samo iz osobnih interesa, 
gramzivosti i pokvarenosti, da nema ničega božanskog u odnosima me- 
đu ljudima. To je još veća zabluda od vjerovanja o “božanskom pravu? 
ljudi koji su kraljevi. Dajte mi, ponavlja Carlyle svoju misao, pravoga i 
sposobnog vladara, i on ima tada božansko pravo nada mnom. “Duhov- 
no uvijek određuje materijalno“, pa zato i pravi kralj, kao vođa prak- 
tičkog života, uvijek ima nečega pontifikalnog u sebi, kao “voda duhov- 
nog, od kojeg proistječe sva praksa. 

U posljednje vrijeme možemo reći da su naši heroji djelovali ponaj- 
više kao revolucionari, a ipak je svaki veliki čovjek po prirodi svojoj sin 
reda, a ne nereda. Carlyle drži da je u tom pogledu položaj takva čovjeka 
tragičan. On izgleda kao anarhist, a njegov poziv je red, kao i svakoga 
drugog čovjeka. On je u neku ruku misionar reda, jer je suština čovje- 
kova rada stvaranje reda. Nered je raspadanje, smrt, pa je zato pojava 
Cromwella ili Napoleona uvijek i kraj nekoga sankilotizma. 

To ipak ne znači, uza sve Carlyleovo nedovoljno duboko sagledava- 
nje historijskih procesa, da je on bio na strani povlaštenih. Carlyle je 
bio veoma osjećajna, kritička, pa i proturječna ličnost. Poput mnogih 


61 Th. Carlyle, ibid., str. 163. 
62 Th. Carlyle, ibid., str. 128. 
63 Th. Carlyle, ibid., str. 164. 

svojih suvremenika nije ostao ravnodušan prema bijednomu socijalnom 
i materijalnom položaju engleskih radnika. On je pisac i djela o čartiz- 
mu, kao i veoma kritičkog i osjećajnog djela Past and Present u kojemu 
je pisao da nikada, od prvih početaka društva, sudbina izmučenih mili- 
juna nije bila tako strašno nepodnošljiva kao u njegovo doba. To mu je 
priznao, uza svu kritičku distanciju prema teoriji heroja, i mladi Engels. 
On je jedini, pisao je Engels u članku što ga je 1843. poslao “Njemačko- 
francuskim godišnjacima" što su ga počeli izdavati A. Ruge i K. Marx, 
iz “respectabel" klase imao otvorene oči barem za činjenice, on je pra- 
vilno shvatio neposrednu sadašnjost, a to je za jednoga “obrazovanog? 
Engleza zaista beskrajno mnogo.5* 

Zato je Carlyle i opravdao pobunu nižih klasa i mislio da borba ni- 
žih klasa, težeći socijalnomu i materijalnom usponu, mora uvijek pos- 
tojati. U toj se borbi rađaju snažni ljudi i tako se ostvaruje društveni 
progres. Carlyle vjeruje da će se prevladati skepticizam i benthamovski 
utilitarizam koji su dotad vladali, da će svijet “još jednom postati iskren; 
svijet koji vjeruje; sa mnogim Herojima, jedan herojski svijet! Tada će 
to biti pobjednički svijet; nikada nego tada." 

Uz herojstvo je Carlyle snažno naglasio važnost rada u kojemu je, 
po njemu, beskonačno značenje, vječno plemstvo, svetost. Carlyle je, 
osobito u svom Past and Present, ispjevao pravu odu radu, jer se čov- 
jek usavršava radom, mijenja prirodu, stvara plodna polja, uklanja nez- 
drave močvare i stvara veličanstvene gradove. Time i sam čovjek pres- 
taje biti nezdrava močvara i pustara puna zaraze. Rad je život i sve se 
sumnje mogu riješiti samo djelatnošću. 

Carlyle je bio jedan od posljednjih velikih romantika u engleskoj fi- 
lozofiji i kulturi. Kao i mnogi romantici toga vremena, i on je bio veo- 
ma ambivalenina ličnost. Izraziti umjetnički i literarni talent, koji je 
duboko suosjećao s patnjama ljudi svoga vremena, snažno je djelovao 
svojim mnogobrojnim djelima na mišljenja i osjećanja suvremenika. 
Pod utjecajem i njemačke romantike Carlyle je više stvarao uživljava- 
njem i maštom, što se najbolje vidjelo i u njegovu djelu o Francuskoj 
revoluciji, koje je bilo veoma popularno iako je stvarano na oskudnu 
historijskom materijalu. 

Jednako je tako i njegova filozofskohistorijska koncepcija o herojima 
karakteristična za njega kao filozofsku ličnost. Nema tu dubljih analiza 
problematike osnovnih determinanata historijskog razvoja, nego je sta- 
ra koncepcija o važnoj ulozi pojedinih ličnosti u historiji proširena i na 
ličnosti iz kulture, a ne samo politike, i dovedena do krajnjeg apsoluti- 
64. Vidi E. Engels, Položaj Engleske, Rani radovi, str. 153. 
65 Th. Carlyle, zbid., str. 145. 

ziranja njihove uloge. Dalje se u “obožavanju" heroja nije moglo ići te 
se nakon Carlylea moglo samo temeljitije i realističnije, uzimajući u 
obzir i sve složene komponente društvene i historijske stvarnosti, pri- 
laziti toj problematici, ne odbacivati važnost velikih ličnosti, ali ih i ne 
predimenzionirati.$ 


Henry Thomas Buckle 


Ako je Carlyle do krajnjih granica povukao konzekvencije od stare 
filozofske ideje o ulozi velikih ličnosti u historiji, Buckle je jednako tako 
najtemeljitije razradio staru ideju o uvjetovanosti čovjeka i njegova his- 
torijskog razvitka o različitim geografskim uvjetima. Dok je Carlyle bio 
idealist i poklonik njemačkoga transcendentalizma, Buckle je bio racio- 
nalni historičar, oslonjen samo na empirijske činjenice i ljudski razum. 
Tako je i on izraziti nasljednik engleskoga kritičkog empirizma i racio- 
nalizma francuskog prosvjetiteljstva. 

Henry Thomas Buckle (1822-1862) sin je bogatih roditelja; otac mu 
je bio imućan brodovlasnik koji je umro kad je H. Thomas imao 18 go- 
dina. Mladi Buckle je bio nježno dijete te su ga roditelji rano povukli iz 
škole da bi privatno savladavao školsko gradivo. Nakon bogatog nas- 
ljedstva bili su mu otvoreni svi putovi u visoko društvo i život u boga- 
tim salonima. Međutim, mladić velike inteligencije i pamćenja opredje- 
ljuje se za društvene znanosti, prvenstveno historiju, koja je upravo u 
prvoj polovini 19. stoljeća u Evropi doživljavala svoje pravo krštenje kao 
znanost. To je prisutno i u Buckleovu djelu, kako ćemo vidjeti, djelu u 
dva sveska širokozasnovane Historije civilizacije u Engleskoj (prvi sve- 
zak je objavljen 1857, a drugi 1861). Nakon drugoga sveska, izmoren 
napornim radom koji njegov slabašan organizam nije mogao podnijeti, 
na savjet liječnika prekida rad i odlazi u toplije krajeve na odmor. U 
listopadu 1961. napustio je London i zimu proveo u Egiptu. U ožujku 
1862. napušta Kairo, ide preko Sinaja i kroz Palestinu, opet pobolijeva 
te nakon dolaska u Damask umire u svibnju 1962, ne navršivši još četr- 
deset godina. 

Buckle je u uvodnoj raspravi za svoje veliko djelo iznio svoje poglede 
na historiju kao znanost, kao i svoje viđenje historije kao objektivnoga 
zbivanja i razvoja čovjeka. S obzirom na prvo pitanje Buckle je veoma 
kritičan prema dotadašnjim historičarima, smatrajući da je većina njih, 


66 Interesantno je pri tome da Carlyle među svoje heroje ne uvrštava niti jedno- 
ga velikog znanstvenika ili pronalazača koji su, inače, u velikoj mjeri djelovali 
na cjelokupni društveni razvitak. 

uz neke izuzetke, ne samo shvaćalo historiju kao skup nepovezanih 
činjenica, uglavnom političke prirode, nego se uopće nije upuštalo u 
problem pokretačkih sila i zakona historijskog razvitka. U drugim je 
znanostima općepriznata potreba da se stvaraju opći zaključci, da se 
učenjaci nastoje izdići iznad bezbrojnih pojedinačnih činjenica i prona- 
ći zakone koji upravljaju tim činjenicama. Jedino su povjesničari iznim- 
ke u tome, jer drže da je dovoljno ispričati događaje ne vodeći računa o 
kompleksnosti historijskih događaja i ne nastojeći da se upoznaju i s 
drugim znanostima koje će im omogućiti šire i dublje shvaćanje histo- 
rijskih zbivanja. Zato “mi nismo postigli još gotovo ništa da otkrijemo 
principe koji upravljaju značajem i sudbinom naroda. U jednom drugom 
dijelu ovoga uvoda nastojat ću ocijeniti ono što je zaista postignuto: za 
sada će biti dosta da kažem da je historija još uvijek potpuno nedorasla 
svim višim zahtjevima što ih na nju stavlja ljudska misao, te nam danas 
pruža sliku zbrke i nesređenosti koja je posve prirodna kod znanosti 
kojoj se ne poznaju zakoni, i u kojoj su temelji nesigurni."*7 

Temeljno, bitno pitanje za historičara Buckle drži da glasi: upravljaju 
li djelima ljudi, a to znači i ljudskim društvom, stalni zakoni ili je cjelo- 
kupno historijsko zbivanje samo posljedica slučaja ili nadnaravnog ut- 
jecaja. Ljudi su na primitivnijim stupnjevima, ne poznavajući uzroke 
mnogim pojavama, bili prisiljeni tumačiti ih kao posljedice slučajnosti. 
Kasnije, kada su prešli na poljodjelstvo, vidjeli su da su plodovi poslje- 
dica njihova vlastitog rada i da u tome postoji i neka pravilnost. Tako 
nastaju prve još nejasne predodžbe o prirodnim zakonima. Te nove spoz- 
naje slabe mišljenja o slučaju te poneki počinju praviti i neke apstrak- 
tne zaključke iz tih sakupljenih opažanja. “Prezirući staro narodno miš- 
ljenje, počinju vjerovati da je svaki događaj vezan neizbježivom vezom 
sa svojim antecedentom, a taj antecedent da je opet vezan s jednom 
prethodnom činjenicom; i da čitav svijet tako čini nužan lanac, u kome, 
doduše, svaki čovjek može igrati svoju ulogu, ali ne može nikako sam 
odlučiti kakva će ta uloga biti.?$ 

Buckle je mislio da se iz ovih dvaju učenja o slučaju i o nužnosti pos- 
lije razvilo učenje o predestinaciji i o slobodnoj volji. Učenje o slučaju u 


67. Henry Thomas Buckle, History of Civilization in England, London 1936, sv. I, 
str. 5. Učenjak uvijek teži, kaže Buckle, da otkrije pravilnost, zakonitost, i u 
najvećoj zbrci činjenica. Tu usmjerenost i pouzdanje ostalih učenjaka histori- 
čari još nemaju, jer su, po njegovu mišljenju, obično manje sposobni od prirod- 
njaka, a dijelom i zato “što su socijalni fenomeni, koje proučavaju historičari, 
mnogo kompleksniji." (Zbid., str. 7.) Vidi o tome i na str. 182-183. To ne znači 
da Buckle nije visoko cijenio radove G. Mablyja, Ch. Montesquieua, E M. A. 
Voltairea, D. Humea, L. Rankea, FE. Guizota i još nekih. 


68 H. Th. Buckle, ibid., str. 9. 

vanjskom svijetu odgovara učenju o slobodnoj volji, a učenje o nužnoj 
vezi pojedinih pojava analogno je učenju o predestinaciji. Ona se razli- 
kuju samo u tome što je prvo razvio metafizičar, a drugo teolog. Buckle 
na temelju izvjesnog broja primjera pokazuje kako se ne možemo oslo- 
niti niti na jednu od ovih koncepcija, jer ljudsko djelovanje i historijska 
praksa ovise prvenstveno i bitno o dva reda uzroka: jedni su vanjski, 
prirodni činioci koji djeluju na ljudski duh, a drugi su utjecaj samoga 
ljudskog duha na vanjsku prirodu. “To je građa iz koje se jedino može 
sazdati filozofska historija. S jedne strane imamo ljudski duh, koji se 
pokorava zakonima svoga vlastitog bivstvovanja, te se razvija prema 
stanju svoje vlastite organizacije, ako na njega ne djeluju vanjski utje- 
caji. S druge strane imamo ono što zovemo Prirodom, koja se isto po- 
korava svojim zakonima; ali neprestano dolazi u doticaj s ljudskim du- 
hom, pobuđdujući njegove strasti, stimulirajući njegov intelekt i davajući 
na taj način njegovom djelovanju neki smjer, koji on ne bi uzeo bez tak- 
vog upletanja. Na taj način čovjek mijenja prirodu, a priroda njega, te 
iz tog uzajamnog mijenjanja moraju neminovno nastati svi dogadaji. 9 

Vidimo da i kod Bucklea nailazimo na značajnu spoznaju o dijalek- 
tičkom odnosu čovjeka i prirode, što već nalazimo kod dosad prikaza- 
nih mislilaca 18. i početka 19. stoljeća, a što je došlo do pune i temeljite 
valorizacije u Marxovu djelu. Čovjek je svijesno prirodno biće pa se nje- 
gova historija može razumjeti tek iz toga uzajamnog odnosa čovjeka i 
prirode, iz permanentnoga aktivnog, praktičnog odnosa čovjeka prema 
prirodnom svijetu, kao i djelovanja toga različitog prirodnog svijeta na 
čovjeka. Koji su to i kakvi utjecaji, koliko u tom uzajamnom djelovanju 
igraju ulogu prirodni uvjeti a koliko zakonitosti i aktivnost ljudskog 
duha, pitanje je koje i Buckle postavlja u središte svojih razmišljanja. 

Buckle je mislio da postoje određene zakonitosti u moralnom djelo- 
vanju i ponašanju ljudi, a te je zakonitosti na vidjelo iznijela mlada zna- 
nost — statistika. Navodeći ravnomjernost pojave samoubojstava i zloči- 
na, što su ih statističari pokazali, Buckle, poput Comtea koga je veoma 
cijenio iako se nije u mnogome s njim slagao, drži da će biti potrebno 
primijeniti i rezultate prirodnih znanosti na čovjekovu historiju, jer 
permanentna veza čovjeka s vanjskim svijetom ukazuje nam također 
da i između ljudskog djelovanja i fizikalnih zakona mora postojati veo- 
ma bliska veza. To je veliki zadatak istraživača čovjekova razvoja koji 
je tek na početku realizacije. 

Od prirodnih sila koje najmoćnije djeluju na ljudski rod Buckle navo- 
di “Podneblje, Hranu, Tlo i Općenito izgled prirode; pod izgledom pri- 
rode mislim one vanjske pojave, koje se doduše doimaju čovjeka pog- 


69 H. Th. Buckle, ibid., str. 17-18. 

lavito putem oka, ali koje su putem tog i drugih osjetila davale smjer 
asocijaciji ideja, te su tako u različitim krajevima prouzrokovale različite 
načine narodnog mišljenja. Na jednu od tih četiriju sila mogu se svesti 
sve vanjske pojave koje su trajno utjecale na Čovjeka." 

Prva važna posljedica djelovanja podneblja, hrane i tla na čovjekov 
razvitak jest za Bucklea gomilanje bogatstva. Ne uzimajući u obzir eko- 
nomski moment u tom razvoju, što su neki mislioci već prije njega bili 
uočili, da ne govorimo o Marxu, Buckle je držao da je naročito u početku 
razvoja društva geografski moment bio odlučujući. Znanje je također 
poslije tome pridonosilo, ali je stvaranje bogatstva po njemu prethodilo 
stvaranju i razvijanju znanja. Gomilanje bogatstva je prvi veliki korak 
u razvoju društvene zajednice, jer bez bogatstva nema dokolice, a bez 
dokolice nije moguć razvoj intelektualnog sloja, pa prema tome niti 
znanja i znanosti. Poslije djeluju i drugi uzroci, ali dok god čovjek nije 
sakupio određeno bogatstvo, taj je razvoj ovisio o dvjema okolnostima: 
prvo, o energiji i redovitosti s kojom čovjek radi, i drugo, o plodovima 
kojima priroda više ili manje naplaćuje njegov rad. 

U veoma toplim ili hladnim predjelima to podneblje djeluje iscrplju- 
Jjuće na radnika i ujedno mu onemogućuje redovitost u radu i životnim 
navikama. Zato su i rezultati tih naroda mnogo manji nego onih koji 
žive u umjerenijim podnebljima, koja radnika izvrgavaju rjeđim preki- 
dima u poslu i ujedno ga sile na kontinuirani rad. “Ovo su veliki fizički 
uzroci koji upravljaju stvaranjem bogatstva. Nema sumnje da ima i dru- 
gih okolnosti koje također snažno djeluju, i koje imaju na naprednijem 
stupnju društva jednak, a katkad još i veći upliv. No to biva tek kasnije; 
ako pogledamo povijest bogatstva na najranijem stupnju, vidjet ćemo 
da bogatstvo potpuno zavisi o tlu i podneblju; tlo regulira dobitak od 
stanovite množine uloženog rada; podneblje regulira energiju i stalnost 
samog rada.""! 

Neke su civilizacije, kao one u Maloj Aziji ili Africi, ovisile više o plod- 
nosti tla dok su druge, kao evropska, više ovisile o podneblju koje čov- 
jeka više potiče na rad. Priroda ipak ima neke svoje granice u pogledu 
djelovanja, dok je naprotiv snaga ljudskog duha neograničena. 

Daljnja posljedica gomilanja bogatstva jest diferenciranje društva na 
dva sloja. Na jedan koji radi i jedan koji ne radi, te je u mogućnosti pos- 
vetiti se drugim više intelektualnim zanimanjima. Analizirajući ovo pi- 
tanje na primjerima Egipta, Indije i Meksika, Buckle je zaključivao da 
70H. Th. Buckle, ibid., str. 30. 


71H. Th. Buckle, ibid., str. 35. Buckle se ovdje, kao i na drugim mjestima, osla- 
nja na brojnu literaturu i navodi mnoge primjere da potkrijepi svoja stajališ- 
ta, što moramo, kao i uvijek u ovom djelu, izostaviti. 

je nejednaka dioba bogatstva prouzročila i nejednaku razdiobu vlasti. 
A u društvu je uvijek onaj sloj koji je raspolagao vlašću i zlorabio tu 
vlast. Zato je razumljivo kako je npr. indijski narod, osuđen od fizičkih 
zakona svoga podneblja na siromaštvo, pao u svom poniženju tako nisko 
da se nije nikad mogao pridići. Jednako nam je tako razumljivo kako 
su mogla nastati tako golema, a beskorisna, zdanja kao što su piramide 
u Egiptu ili Meksiku. “Podići one gorostasne, a ipak tako beskorisne 
građevine, moglo se samo tamo, gdje je postojala s jedne strane tiranija 
vladara, a s druge ropstvo puka. Nikakvo, kako mu drago veliko bogat- 
stvo, nikakvi, koliko god rasipni rashodi, ne bi mogli namiriti troškove, 
što bi ih bile stajale te građevine, da su ih gradili slobodni ljudi, koji bi 
bili pristojno i čestito nagrađeni za svoj trud.?"? 

Sve ovo dakle pokazuje kako je veliki utjecaj prirodnog tla, plodnog 
ili neplodnog, te klime na stvaranju bogatstva i njegovu raspodjelu. U 
navedenim je izvanevropskim zemljama ta raspodjela, kako smo vidjeli, 
bila nepravedna te su gornji slojevi stekli monopol društvene i političke 
moći. Veliki dio naroda nije imao gotovo nikakve koristi od tog razvoja, 
te je zato i sam napredak bio veoma nesiguran. Ta društva, rascijepljena 
na neprijateljske slojeve, nisu zato mogla odoljeti vanjskim nepovoljnim 
prilikama, naletu raznih pljačkaških plemena i naroda. “I zato nema 
sumnje da su ove jednostrane i nesređene civilizacije počele propadati 
već davno prije krize njihove aktualne propasti; tako da je njihova vlas- 
tita degeneracija pomagala napredovanje tuđih osvajača te omogućila 
propast tih starih kraljevstava, koja bi se inače bila mogla lakše spasiti 
da im je sustav bio zdraviji." "> 

Smatrajući da je dovoljno pokazao kako osobitosti podneblja, hrane 
i tla djeluju kod pojedinih naroda na stvaranje i raspodjelu bogatstva, 
socijalnu diferencijaciju i masovnu podčinjenost, Buckle nastavlja s pi- 
tanjem kako su na čovjeka djelovale one fizičke sile koje je nazvao “iz- 
gled prirode". To znači istražiti kako je vanjski svijet, s obzirom na raz- 
ne prirodne pojave i konfiguraciju tla djelovao na čovjeka, usmjerujući 
na izvjestan način njegov duh, njegovu vjeru i umjetnost. “Kako smo 
naime do sada vidjeli da se podneblje, hrana i tlo odnose poglavito na 
akumulaciju i razdiobu bogatstva, tako ćemo vidjeti da Izgled Prirode 
djeluje na akumulaciju i razdiobu ljudskih misli. U prvom slučaju radi 
se o materijalnim probicima Čovjeka; u ovom drugom o njegovim du- 
hovnim probicima.?74 


72H. Th. Buckle, ibid., str. 67. Isto to Buckle pokazuje na primjerima Perua i 
Meksika, vidi str. 79-86. 


73H. Th. Buckle, ibid., str. 87 
74H. Th. Buckle, ibid., str. 87. Buckle posebno naglašava da je ovaj problem slo- 

S obzirom na ovo pitanje Buckle drži da će se ljudski duh, njegova 
mašta i različita praznovjerja drugačije oblikovati u onim Zemljinim 
predjelima gdje su razne prirodne sile silovitije i opasnije za čovjeka 
nego u onim predjelima gdje su one blaže i ne toliko neprijateljske pre- 
ma čovjeku. Sve su rane velike civilizacije bile smještene unutar tropa 
ili u njihovoj blizini, gdje je izgled prirode najuzvišeniji i najstrahovitiji. 
U Aziji, Africi ili Americi su uglavnom razne prirodne pojave (trajne po- 
jave kao gore, razne prirodne prepreke, ili potresi, oluje, orkani itd.) 
mnogo stravičnije i pogubnije za čovjeka nego što je to slučaj s prirod- 
nim pojavama u Evropi. Zato je vrlo vjerojatno da će u područjima tropa 
ove pojave više uzbuđivati čovjekovu maštu, poremetiti mu rasuđiva- 
nje i učiniti ga sklonim praznovjernim predodžbama i zaključcima. Tak- 
va osjećanja samo se pojavačaju kada se navedene pojave ponavljaju, 
povećavaju ljudsku tjeskobu te u nekim slučajevima strah postaje up- 
ravo nesnosan. A “ljude, koji su svjedoci najozbiljnijih opasnosti, što ih 
ne mogu niti shvatiti niti im se ukloniti, spopadne napokon uvjerenje 
o njihovoj vlastitoj nemoći i o slabosti njihovih vlastitih sposobnosti. U 
potpuno istom razmjeru s tim uvjerenjem razbuđuje se u čovjeku mašta 
i naročito se ohrabruje vjera u neko nadnaravno upletanje. Kad čovjeka 
izda vlastita snaga, onda priziva nadnaravne sile; vjeruje se da postoji 
misteriozno i nevidljivo; a među ljudima niču ona čuvstva strahopošto- 
vanja i nemoći na kojima se temelje sva praznovjerja, a bez kojih ne 
može postojati ni jedno.?7 

Slično se dešava, kaže Buckle, i u Evropi u onim zemljama gdje pos- 
toje slične pojave. Tako su potresi i vulkanske provale češće i razornije 
u Italiji i na Pirenejskom poluotoku i zato je upravo u tim zemljama 
praznovjerje najbujnije. “U tim je zemljama svećenstvo najprije utvr- 
dilo svoju moć i u njima se kršćanstvo najviše iskvarilo, a praznovjerje 
je najdulje sačuvalo najčvršću vlast." 

Buckle je, na temelju ovih usporedbi i konstatacija, povezivao i po- 
javu i razvoj umjetnosti u tim zemljama. S obzirom na veću povezanost 
mašte i umjetnosti, a uma i znanosti, Buckle drži da je upravo to raz- 
logom što su Italija i Španjolska dale najveće slikare i kipare, a u zna- 
nosti je taj broj u usporedbi s Evropom ipak mnogo manji. Treba od- 
mah primijetiti da ove Buckleove tvrdnje nisu dovoljno utemeljene, što 


žen i veoma težak i da je svjestan da ga ne može svestrano riješiti. “Zato se 
mogu nadati da će mi uspjeti tek toliko da općenito ustanovim nekoliko zako- 
na onoga zamršenog, ali još neistraženog procesa, kojim vanjski svijet djeluje 
na ljudski duh, koji je nadalje iskrivio njegov prirodni tok i vrlo često priječio 
njegov prirodni napredak." (H. Th. Buckle, ibid., str. 88.) 

75H. Th. Buckle, ibid., str. 91. 


76 H. Th. Buckle, ibid., str. 92. 

pokazuje npr. razvoj umjetnosti u Evropi nakon srednjega vijeka. U ob- 
jašnjavanju ovih fenomena moraju se uzimati u obzir sve komponente 
društvenog razvoja, ekonomske, socijalne, političke i duhovne. Ali i sam 
Buckle je bio dovoljno kritičan da ustvrdi kako nije u stanju do u tanči- 
ne otkriti način kako se, zbog raznih prirodnih osobitosti, kultura Ev- 
rope odvojila od svih ostalih kultura prije njezine. Držao je da za to 
objašnjenje treba toliko znanja i tako dalekosežnog mišljenja da nema 
pojedinca koji bi to mogao sam izvesti. “Jedno je naime zapažati veliku 
i općenitu istinu, a drugo opet slijediti tu istinu do kraja njenih ogra- 
naka i dokazati je tako evidentno, da će zadovoljiti običnog čitatelja.?"" 

Ako se ne želi u ljudskoj historiji gledati samo obično nizanje doga- 
daja, shvatit će se da kod ovako zamršenog predmeta mora biti i pri- 
vidnih iznimaka, što su zaključci općenitiji. Shvatit će se također da te 
iznimke mogu biti brojnije što je teorija dalekosežnija, ali da uza sve to 
teorija može ipak ostati ispravna. “Nadam se da sam dokazao ove dvije 
temeljne tvrdnje: prvo, da ima nekih prirodnih pojava koje djeluju na 
ljudski duh tako, da mu bude maštu; i drugo, da tih pojava ima mnogo 
više izvan Evrope, negoli u njoj. Ako dopustimo ove dvije tvrdnje, onda 
neizbježno slijedi da je u zemljama, gdje je mašta dobivala pobude, mo- 
ralo biti nekih posebnih posljedica, ako, naravno, nije bilo opet drugih 
uzroka koji su te posljedice neutralizirali." 

Nakon ovih konstatacija, Buckle uspoređuje razvoj i karakter um- 
jetnosti u Indiji i Grčkoj. U indijskoj je književnosti vlast mašte neo- 
buzdana, što je i razlog da su sva važnija djela pjesnička, a ne prozna. 
Mašta najviše iskrivljuje istinu u vezi s poštivanjem prošlih vjekova. To 
obožavanje starine ne podliježe ni jednom načelu razuma, pa se čovjek 
zagrijavao pjesničkom čuvstvenošću za ono što je udaljeno i nepozna- 
to. Sasvim je razumljivo da je to osjećanje nekad bilo jače nego danas i 
sigurno je da će to osjećanje sve više slabjeti i na taj način dolaziti više 
do izražaja osjećanje napretka, “tako da će onda obožavanje prošlosti 
naslijediti nada u budućnost.?" Sve je to bila posljedica djelovanja pri- 
rodnih sila koje su čovjeka u Indiji držale u vječnom strahu, što je iza- 


78 H.Th. Buckle, ibid., str. 97-98. 


79H. Th. Buckle, ibid., str. 100. Tako Buckle navodi neke podatke iz indijske li- 
terature i njihova vjerovanja da su neki sveci živjeli i preko stotinu hiljada go- 
dina, neki kraljevi preko trideset ili pedeset hiljada godina pa i mnogo dulje. 
Takva vjerovanja postoje, u nešto skromnijem obliku, i u kršćanskim i židov- 
skim djelima. S obzirom na ovu karakteristiku indijskog duha Buckle se osla- 
nja na E. Rhodeova ista mišljenja u djelu Religiose Bildung der Hindus IL, u 
kojemu Rhode također tvrdi da kod Indijaca vlada mašta nad razumom, a kod 
Evropejaca razum nad maštom. Slična mišljenja su iznijeli i neki drugi istra- 
živači kao Colebrooke, Burnouf. 

zivalo kod Indijaca potrebu da pribjegnu mnogim nadnaravnim uzroci- 
ma za objašnjenje svoga životnog položaja. 

U Grčkoj je priroda sasvim drugačija i čovjeku mnogo bliža i pristu- 
pačnija. Podneblje je bilo zdravije, potresi rjeđi, orkani manje pogubni, 
a divljih zvijeri i štetnih životinja u mnogo manjoj mjeri. Ista je stvar i 
s planinama i rijekama, kao i s povezanosti Grčke s ostalim susjednim 
zemljama koje su zbog povoljnih geografskih okolnosti bile mnogo tješ- 
nje. Tako je u Indiji priroda čovjeka plašila, a u Grčkoj ga je bodrila. 
“U Grčkoj je Priroda bila manje pogibeljna, manje nametljiva i manje 
tajanstvena negoli u Indiji. Zato je u Grčkoj čovječji duh bio manje zap- 
lašen i manje praznovjeran; počelo se proučavati prirodne uzroke; prvi 
put su postale moguće prirodne znanosti.?* Posljedice takvih okolnosti 
bile su da je u Grčkoj sve išlo za tim da podigne dostojanstvo čovjeka, 
dok je u Indiji bilo sve usmjereno na to da ga potlači, te su Grci imali 
više poštivanja prema ljudskim mogućnostima i sposobnostima, a In- 
dijci prema nadnaravnim. “Jednako možemo zaključiti da je mašta, koju 
Indijci nikad nisu pokušali obuzdati, jer ih je priroda potlačila svojim 
sjajem i veličajnošću, izgubila svoju nadmoć na malenom poluotoku sta- 
re Grčke. U Grčkoj, prvi put u ljudskoj povijesti, mašta je bila donekle 
usmjerena i obuzdana razumom.?"?! Ipak, snaga njihove mašte time nije 
mnogo trpjela; oni su je samo obuzdali i riješili se raznih budalaština. 
Cijeli razvoj tadašnjega grčkog duha dokazuje samo to da su Grci raz- 
vijali i gajili istraživačke i skeptičke osobine ljudskog razuma, a da pri 
tome nisu potisnuli i uništili pjesničke porive mašte. 

Zaključujući ova svoja razmatranja o razvoju civilizacije u Evropi i 
izvanevropskim zemljama, Buckle je držao da je dao dovoljno primjera 
i dokaza da se taj razvoj razlikuje u tome što su sile prirode bile kudi- 
kamo jače u izvanevropskim zemljama nego u Evropi i da su te neo- 
buzdane sile prouzrokovale velike štete. Jedne od tih sila i prirodnih 
okolnosti prouzročile su nejednaku diobu bogatstva, a druge nejedna- 
ku razdiobu mišljenja. Te su zapreke u izvanevropskim zemljama bile 
nepremostive te se može reći da ih do danas niti jedan od tih naroda 
nije savladao. U Evropi, s obzirom na uravnoteženiju situaciju i u vezi 
sa silama prirode i u vezi s plodnošću tla, bilo je lakše čovjeku odbaciti 
praznovjerja, koja su neobuzdane prirodne moći i pojave budile u čov- 
jekovoj mašti. Ako gledamo problem u cjelini, mogli bismo zaključiti da 
je u Evropi sve smjeralo tome da se priroda podvrgne čovjeku, a izvan 
Evrope da se čovjek podvrgne prirodi. “Ova velika razlika između ev- 
ropske i neevropske civilizacije je temelj filozofije historije, jer nam na- 


80H. Th. Buckle, ibid., str.105. 
81 H. Th. Buckle, ibid., str. 109. 

meće jednu važnu misao, a ta je misao da moramo najprije proučavati 
vanjski svijet, ako hoćemo da razumijemo povijest zemlje, kao što je na 
primjer Indija, jer je vanjski svijet više djelovao na čovjeka, nego što je 
čovjek djelovao na njega. Ako hoćemo pak da razumijemo povijest zem- 
lje poput Francuske ili Engleske, onda moramo proučavati poglavito čov- 
jeka, zato što je priroda u tom poređenju slaba, te je svaki korak velikog 
napretka povećao vlast ljudskog duha nad silama vanjskog svijeta.??? 

Ipak je u tim zemljama, u kojima su vlast i djelovanje čovjeka do- 
segli najviše stupnjeve, pritisak prirode još uvijek veoma velik. Taj se 
pritisak međutim sve više smanjuje, jer nam naše sve veće znanje omo- 
gućuje ne toliko da vladamo prirodom, koliko da predvidimo njezino dje- 
lovanje i tako spriječimo mnoga zla koja bi inače te prirodne nepogode 
prouzročile. Ako se dakle ograničimo samo na prvotni uzrok nadmoć- 
nosti Evrope nad ostalim svijetom, onda moramo povijest Evrope “sves- 
ti na stjecanje vlasti ljudskog duha nad organskim i neorganskim silama 
prirode. Ovom su uzroku podvrgnuti svi drugi uzroci. Vidjeli smo naime 
da se civilizacija nekog naroda nepravilno razvijala i da je napredak 
civilizacije bio zaustavljen svagdje ondje, gdje su sile prirode dosegle 
stanovitu jakost.?$ 

Zato je bilo najvažnije, misli Buckle, da čovjek ograniči utjecaj pri- 
rodnih sila na svoj razvitak, a to je bilo najviše moguće tamo gdje su te 
prirodne sile bile najslabije, što je slučaj upravo s Evropom. I ovdje je 
Buckleu već bilo prigovoreno da se o obuzdavanju prirodnih sila može 
govoriti kod gotovo svih velikih starih civilizacija kao što su bile egipat- 
ska, kineska, mezopotamska itd. i da njihova propast nije ovisila o nad- 
moći prirodnih sila i fenomena. 

Ali Buckle je razvoj evropske civilizacije i njezinu dominantnost od 
starogrčke i rimske kulture pa do danas zasnivao na svojoj tezi da su 
geografske prilike u cjelini u Evropi bile mnogo povoljnije nego na dru- 
gim kontinentima i da su upravo takve okolnosti poticale čovjekov duh 
na veću i permanentnu djelatnost. To je dovelo do toga da je u razvoju 
evropske civilizacije sve manji bio utjecaj fizičkih zakona, a sve veći raz- 
voj ljudskog duha i njegovih zakona. Zato, “ako je naime pobjeda duha 
nad silama vanjskog svijeta mjera civilizacije, onda postaje jasno da je 
od dva reda zakona, koji ravnaju ljudskim napretkom, duhovni red za- 
kona važniji od fizičkog." 


82 H. Th. Buckle, ibid., str. 115. 
83H. Th. Buckle, ibid., str.115-116. 


84H. Th. Buckle, ibid., str. 119. U drugom dijelu prve knjige Buckle je također 
pisao da su “velike intelektualne revolucije temelj svim drugim revolucija- 
ma."(Ibid., sv. II, str. 265) 

Kad prema tome jednom utvrdimo zakone ljudskog duha, onda ćemo 
imati dovoljan temelj za razumijevanje evropske historije. U analizi tog 
pitanja Buckle drži da je razvoj ljudskog duha dvostruk: moralan i in- 
telektualan. Prvi je u neposrednoj vezi s našim dužnostima, a drugi s 
našim spoznajama i znanjem. Ovo je, kaže Buckle, uglavnom poznata 
stvar. Samo što su jedni davali više prednosti jednoj strani te duhovne 
djelatnosti čovjeka, a drugi drugoj. Buckle se opredjeljuje za racionalni 
dio ljudskog bića. Za njega su moralni sustavi uglavnom statički i veoma 
se malo mijenjaju. Osnovna moralna načela uglavnom se ne mijenjaju 
pa prema tome ne mogu ni biti pravi pokretač tolikom razvoju naše ci- 
vilizacije. Sasvim je druga situacija u vezi s intelektualnim razvojem 
koji je bio veoma buran i dinamičan. Prema tome, “budući da je civili- 
zacija produkt moralnih i umnih sila, a taj se produkt neprestano mi- 
jenja, očevidno je da civilizacijom ne može upravljati nerazvojna sila, 
jer nerazvojna sila može proizvesti samo nerazvojnu posljedicu, ako su 
okolne prilike nepromijenjene." Osim toga umni je princip djelatan 
Princip koji ima i sposobnost prilagođavanja. Ovo je sasvim dostatno da 
nam objasni zašto Evropa već kroz mnoga stoljeća tako izvanredno nap- 
reduje. 

U daljnjem tekstu Buckle ispituje pitanje vjerskih progona i pitanje 
rata i borbe protiv njega. Njegov je zaključak da u borbi protiv tih naj- 
većih zala čovječanstva nisu bili presudni moralni nego intelektualni 
uzroci i utjecaji. Nisu na to u tolikoj mjeri djelovali moralni osjećaji i 
moralno podučavanje, nego djelovanje ljudskog uma te izumi i otkrića 
do kojih je čovjek došao. “Tako u velikoj i značajnoj mjeri, promjene ci- 
viliziranih naroda, u njihovoj ukupnosti, ovise na taj način jedino od 
trojega: prvo, od količine znanja svojih najsposobnijih muževa; drugo, 
od smjera kojim to znanje kreće, to će reći, od toga kakva je vrst pred- 
meta kojih se to znanje tiče; treće, i nadasve o opsegu u kome se to zna- 
nje širi, i o slobodi kojom prodire u sve klase društva.? 

Moralni se osjećaji i moralna svojstva svakako mijenjaju, ali ne u tom 
smislu i opsegu da bismo mogli reći da se događa neka trajna promjena 
velikog broja ljudi s prirođenim dobrim namjerama i ljudi sa zlim nam- 
jerama. U tom prvobitnom, prirođenom moralu ljudstva nema nikakva 
napretka. Razne strasti prevladavaju povremeno, da bi bile opet od dru- 
gih strasti neutralizirane. Djelovanje jednog motiva izravnava djelova- 
nje drugog, jer svakomu zlu odgovara neka vrlina, tako da se ne može 
govoriti o dugoročnijoj vladavini jednih ili drugih moralnih osobina. 


85H. Th. Buckle, ibid., str. 139. U bilješci Buckle navodi još neke mislioce koji 
su dijelili slično mišljenje kao što su bili J. Mackintosh, A. Condorcet, I. Kant. 


86H. Th. Buckle, ibid., str. 177. 

Velika pustošenja i pokolji, tako česti u historiji, ipak se ispravljaju i u 
razmaku od nekoliko stoljeća zatire im se svaki trag. Velika zlodjela 
Aleksandra ili Napoleona nemaju nakon izvjesnog vremena nikakvih 
posljedica, i život protječe normalnim tokom kakav je i bio. Usred te 
naizmjenične plime i oseke samo jedna stvar je ona koja traje vječno. 
“Djela opakih ljudi čine zlo samo privremeno; djela dobrih ljudi čine 
dobro samo privremeno; a dobro i zlo na kraju posvema jenjavaju, bi- 
vaju neutralizirani sljedećim pokoljenjima i apsorbirani neprestanim 
gibanjem kasnijih vjekova. Otkrića naprotiv velikih ljudi ne ostavljaju 
nas nikada; ona su besmrtna, ona sadržavaju one vječne istine koje 
nadživljuju potrese carstva i preživljuju borbe suparničkih vjera, te su 
svjedokom propadanja jedne vjere za drugom. Sve ove vjere imaju svoja 
različita mjerila i svoje različite norme: jedan skup nazora za ovo, a 
drugi za ono doba. One prolaze kao san; one su kao tvorevine priviđe- 
nja, koje za sobom ne ostavljaju niti traga. Otkrića genija jedina ostaju: 
njima dugujemo za sve što danas imamo; ona su za sve vjekove i za sva 
vremena; nikada se ne pomlađuju, nikada ne stare, ona nose u sebi kli- 
cu vlastitog života; ona struje neprekidno vječnim i neumrlim tokom; 
ona su bitno kumulativna, i dajući život nastavljačima što ih kasnije do- 
bivaju, djeluju tako na pozno potomstvo, a nakon prohujalih vjekova dje- 
luju još jače, nego što su mogla djelovati u času njihova objavljivanja." 

Iz cjelokupnog Buckleova djela izvire beskrajno povjerenje u ljudski 
um i u intelektualni razvitak čovječanstva, te nam često izgleda kao da 
čitamo nekog od najpoznatijih francuskih enciklopedista poput Voltai- 
rea ili Condorceta. Zato je Buckle, priznavajući važnost vjere, književ- 
nosti i političke vlasti u životu naroda, ujedno držao da oni nisu glavni 
ni primarni pokretači čovjekova razvitka. Generalno gledajući, “vjera 
je posljedica, a ne uzrok ljudskog napretka."* U pojedinačnim slučaje- 
vima može stvar izgledati drugačije, jer djelovanje pojedinaca može po- 
remetiti djelovanje općeg zakona. Od vremena do vremena pojavljuju 
se veliki mislioci za čije javljanje još nemamo potpuna objašnjenja. Nji- 
hovo djelovanje na području filozofije ili religije može preteći napredak 
ostalog ljudstva. Ali ako točnije pogledamo, posljedice će toga djelova- 
nja ipak ovisiti o stanju u kojemu je dotična filozofija ili vjera nastala. 
“Ako je neka vjera ili filozofija odviše napredna za jedan narod, onda 
mora čekati svoje vrijeme, te mu ne može poslužiti sve dotle dok ljud- 
ski duh ne sazrije da je može prihvatiti." 


87 H. Th. Buckle, ibid., str. 178-179. 
88H. Th. Buckle, ibid., str. 207. 


89H. Th. Buckle, ibid., str. 208. Buckle to ilustrira razvojem kršćanstva. Rimlja- 
ni su, kaže Buckle, bili barbarski narod, te su mnogoboštvo i idolopoklonstvo 

Potpuno u duhu prosvjetitelja Buckle je mislio da su glavni pokretači 
i principi ljudskog djelovanja “ljubav za blagostanjem i ljubav za zna- 
njem." Ali razvoju ljudskog uma, spoznaje i znanosti davao je uvijek 
prioritet ne samo s obzirom na materijalni i kulturni razvoj čovječan- 
stva nego i u vezi s razvojem slobodnijih društvenih odnosa. Buckle je 
bio velik zagovornik demokracije i prava naroda da se pobuni protiv 
one vlasti koja radi protiv njegovih interesa. On je bio na strani Crom- 
wella i građanskih snaga u engleskoj revoluciji, potpuno je odobravao 
pobunu američkog naroda protiv engleske vladavine, a Francuska je re- 
volucija za njega bila “najvažniji, najsloženiji i najslavniji događaj u his- 
toriji.??! 

Buckle je, kako vidimo, ponajprije bio zaslužan za konstituiranje 
moderne historije kao znanosti koja se neće baviti samo političkim ili 
personalnim fenomenima i zgodama, nego koja treba obuhvaćati druš- 
tvo u njegovu totalitetu i težiti također za potrebnim sintezama. Uz pot- 
rebu zasnivanja historije na temeljitim i što nepristranijim proučava- 
njima historijskih dokumenata, Buckleov zahtjev i težnja činili su glavne 
elemente u borbi najvažnijih historičara prve polovine 19. st. za kon- 
stituiranje historije kao moderne znanosti, 

Da se kod takvih nastojanja uvijek isprepleću historijsko-sintetički i 
filozofskohistorijski prosedei, sasvim je razumljivo, i to je opravdana 
potreba koju ni jedan veliki historičar neće izbjeći. Kada historičar daje 
sintetički prikaz pojedine epohe ili određenog razdoblja, mora imati na 
umu koje su pokretačke snage historijskog razvitka, kako se odnositi 
prema problemu historijskih zakona, uloge ličnosti, ideja itd., a to su 
sve ne samo granična pitanja nego i neka bitna filozofskohistorijska 
razmišljanja. 

Buckle je svakako zaslužan što je i svojom svestranom elaboracijom 
problematike utjecaja geografskih faktora na ljudski razvoj veoma me- 
ritorno skrenuo ponovno pažnju na to da se to pitanje ne može izuzeti 
iz filozofskohistorijskih razmišljanja o historiji. Mora mu se odati priz- 


bili prirodna vjera. Kasnije invazije Evrope proveli su još barbarskiji narodi. 
Sirenje kršćanstva u tim narodima i njegova pobjeda izgledali su sjajni, ali se 
na kraju ipak vidjelo da se nije mnogo napravilo. Praznovjerje evropskih na- 
roda nije se smanjilo, nego samo dobilo druge tokove. Nova se vjera iskvarila 
novim ludorijama i obožavanjima raznih svetaca, Majke Božje i uvelo se zap- 
ravo poganske obrede. Tako je kršćanstvo bilo iskvareno i izgubilo one svoje 
prvotne dobre značajke. Zaključak je da “vjera, književnost i zakonodavstvo 
doduše mijenjaju stanje čovječanstva, ali da stanje čovječanstva ipak još više 
djeluje na njih. Vidjeli smo, dapače, da one mogu biti tek sile drugog reda i 
onda kad su u najpovoljnijim prilikama." (Ibid., str. 236.) 
90H. Th. Buckle, History of Civilization in England, sv. II, str. 149. 


91H. Th. Buckle, zbid., str. 346. 

nanje u savladavanju i upotrebi najvažnijih rezultata svih važnijih pri- 
rodnih i društvenih znanosti, od geografije, geologije, fizike, kemije do 
filozofije, historije, sociologije, psihologije i dr. Tako ni on nije mogao do- 
kazati da su geografski faktori glavni pokretači ljudskog razvoja, jer su 
oni ipak, s obzirom na veliku dinamiku historijskog razvoja, suviše sta- 
tični, što su veoma dobro bili uočili i kritizirali filozofi Helvćtius, Con- 
dorcet, Marx i dr. Ipak je Buckle pridonio tome da se uzme u obzir i taj 
“faktor", posebno u ranom razvoju čovjeka. Cjelokupna prirodna oko- 
lina ne može biti potpuno irelevantna za razvoj jednog bića koje je ta- 
kođer i prirodno biće. 

Buckle je u građanskoj misli 19. st. još uvijek nastavljao na najbolje 
tradicije prosvjetiteljstva, nastojeći ih potkrijepiti najnovijim rezultatima 
znanosti svoga vremena. Bez obzira na jednostranost njegove koncep- 
cije, njegova su nastojanja da i historijski svijet shvati kao sferu biv- 
stva, koja je također podvrgnuta određenim zakonima, bila pozitivna. 
Nastavljajući na najpozitivnije tekovine građanske filozofske misli, i on 
je bio oštar kritičar Crkve i vjerskih predrasuda i gorljivi zastupnik 
progresa i vjere u preobražavalačku snagu ljudskog uma, prirodnih zna- 
nosti i filozofije.?? 


Herbert Spencer 


Carlyle i Coleridge nisu činili matičnu struju engleske filozofije. Nji- 
hova je zasluga bila što su njemačku klasičnu filozofiju i romantiku 
približili engleskoj intelektualnoj publici. Ali, Englezima taj apstraktni 
i apriorno-deduktivistički način mišljenja nije nikad bio blizak ni umu 
ni srcu. Pa i poslije, kad je u drugoj polovini 19. st. taj pravac idealističke 
transcendentalne filozofije imao i snažnije predstavnike (E. Caird, E H. 
Bradley, B. Bosanquet i dr.), nije mogao trajnije zaokupiti filozofsko 
nebo Engleske. 

Empiristički pravac je u Engleskoj dominantan još od Baconovih 
vremena, te stalno oscilira između materijalističkih i skeptičko-agnos- 
tičkih konzekvencija. Ta filozofska linija je u J. Benthamu (1748-1832), 
J. S. Millu (1806-1873) i H. Spenceru (1820-1903) imala svoje najre- 
prezentativnije mislioce u 19. stoljeću. 


92. Pod Buckleovim su utjecajem bili i neki poznati engleski historičari toga vre- 
mena kao B. W. E. H. Leckey (1839-1903) koji je osim historije racionalizam u 
Evropi napisao i History of England in the 18" Century; J. W. Draper (1811- 
1882) koji je napisao History of Intellectual Development of Europe i Leslie 
Stephen (1832-1882) koji je napisao značajno djelo o historiji engleske misli u 
18. st., The History of English Thought in the 18" Century. 

I u historiografiji je Carlyle bio izuzetak. Njegovi značajni suvreme- 
nici bili su vigovski historičar Th. B. Macaulay (1800-1859) i H. Th. 
Buckle čije sam koncepcije upravo prikazao. 

Koliko je empiristička i pozitivistička tradicija bila snažna najbolje 
se vidjelo u pojavi i sudbini tzv. škotske škole s osnivačem Th. Reidom 
(1710-1796) i nastavljačima D. Stewartom (1753-1828), Th. Brownom 
(1778-1820), W Hamiltonom (1788-1856) i H. Manselom (1820-1871). 
Ova linija britanske filozofije “zdravog razuma" (common sense) bila je 
svojevrsna reakcija na Humeove skeptičke i agnostičke konzekvencije 
empirizma, iako je i sama bila zasnovana na istoj empirističkoj tradiciji. 
Samo što su ti mislioci, svojom teorijom zdravog razuma, tj. naivno-rea- 
lističkom teorijom spoznaje, pokušali prevladati skeptičke i agnostičke 
konzekvencije Humeovih oštroumnih analiza i tako spasiti poljuljanu 
vjeru u religiozne dogme koje su za njih bile intuitivno evidentne. 

Međutim, ovo pojednostavnjeno i naivno filozofsko stajalište nije mog- 
lo dugo perzistirati ni kod samih Reidovih nasljednika. W. Hamilton, 
kao najjača ličnost ovog pravca, već je zaključivao da mi izvan fenome- 
na svijesti ništa ne možemo spoznati i da je naša spoznaja ipak u biti 
relativna. Tako se uvukao crv agnosticizma i u škotsku školu filozofije 
zdravog razuma protiv kojeg je zapravo bila i osnovana. Ta je struja 
imala izvjesnog utjecaja do šezdesetih godina kada je J. S. Mill svojim 
polemičkim spisom An Examination of Sir Willlam Hamuilton's Philo- 
sophy (1865) ponovno uspostavio neprikosnovenu vladavinu tradicio- 
nalnog empirizma i tada već i pozitivizma u Engleskoj. 

Uz J. S. Milla, poznatog pisca Logike (A System of Logic, ratiocina- 
tive and inductive, 1843) i O slobodi (On Liberty, 1859) i Comteova pri- 
predstavnik ovoga utilitarističko-empirističkog pravca, i ujedno njegov 
začetnik, bio je Jeremy Bentham (1748-1832). Često se uobičava odmah- 
nuti rukom ili ironično govoriti o njegovoj osnovnoj etičkoj maksimi da 
je cilj društvenog razvoja osiguranje najveće sreće za najveći broj ljudi. 
Bez obzira na to što se njegovoj, kao i uopće utilitarističkoj koncepciji 
morala, može uputiti mnogo opravdane kritike, ne treba previdjeti da 
se Benthamova teorijska djelatnost nije u tome iscrpljivala. On je bio 
napredan građanski mislilac koji se borio na širokom području politike, 
zakonodavstva, prava, socijalnih reformi, odgoja itd. za ono što bismo 
mi danas nazvali pravnom i socijalnom državom. I ta njegova nastoja- 
nja i borba za socijalni napredak građanskog društva imali su snažnog 
odjeka u engleskoj stvarnosti, te je Bentham posredno ili neposredno 
zaslužan za mnoge socijalne, političke, pravne i ostale reforme u En- 
gleskoj u prvoj polovini 19. st. Ne možemo mi te mislioce i reformatore 
samo suprotstavljati radikalnijim socijalističkim misliocima toga i kas- 

nijeg vremena i zaključivati crno-bijelom tehnikom i metodom o njiho- 
voj građanskoj ograničenosti, obrani statusa quo, a time i konzervativi- 
zma. Danas već možemo, na temelju tolikih historijskih iskustava u ova 
dva stoljeća, ustvrditi da građansko društvo u 19. st., a i kasnije, još 
nije bilo ostvarilo sve svoje mogućnosti, nije bilo dovršeno. Građanski 
mislioci i reformatori poput Benthama, J. S. Milla i tolikih drugih u svim 
zemljama nisu bili zastupnici statusa quo, nego su bili borci za pobolj- 
šanje cjelokupnih uvjeta života, pa prema tome i zastupnici onih refor- 
mi koje su građansko društvo vodile prema pravnoj i socijalnoj državi 
koja je, u biti, bitna pretpostavka i samog socijalizma. Tamo gdje ove 
pretpostavke nisu bile ostvarene, kao što je bio slučaj u prvim socijalis- 
tičkim revolucijama, taj prvi prodor nije niti mogao ostvariti bitne za- 
misli većine socijalista. Odjednom se pokazalo da je u građanskoj prav- 
noj državi sloboda individuuma bolje i uspješnije osigurana nego u tim 
nerazvijenim zemljama sa socijalističkim ili komunističkim partijama 
na čelu, koje su uglavnom degenerirale u političke totalitarizme. Zato i 
objektivna procjena djelatnosti takvih ličnosti poput Benthama, Milla i 
mnogih drugih građanskih demokrata i liberala mora uzimati cjelokup- 
no postojeće historijsko iskustvo i ne ocjenjivati ih s uobičajeno apstrak- 
tnih klasnih pozicija. 

Treba ujedno naglasiti da su to bili i odvažni i radikalni mislioci koji 
su često dolazili u oštre sukobe sa službenim establishmentom, nazori- 
ma i običajima i drugim predrasudama. Oni nisu radikalno negirali pos- 
tojeće, kao socijalistički orijentirani mislioci, ali su se borili za takve 
principe života koji su neophodna pretpostavka dubljih socijalnih tran- 
sformacija. 

Ovo je bila u najkraćim crtama idejna i filozofska situacija u doba 
kada se formira Spencerova filozofska misao i kada odlučuje izgraditi 
najcjelovitiji filozofski sistem u Engleskoj toga vremena, a možemo reći i 
u svijetu. Njegov je razvojni put u priličnoj mjeri bizaran, a s njim ug- 
lavnom završava i plejada velikih engleskih filozofa koji od vremena 
Bacona i Hobbesa pa do Benthama i Milla nisu bili profesori filozofije, 
tj. državni činovnici, nego slobodni mislioci koji su filozofiju shvatili kao 
najeminentniji životni angažman. 

Herbert Spencer je potekao iz građanske obitelji i bio je odgojen u 
duhu liberalističkih ideja koje su, kako smo vidjeli, u velikoj mjeri do- 
minirale kod glavnih engleskih mislilaca. Jedno vrijeme je bio inženjer 
na željezničkoj liniji Birmingham-Gloucester, a zatim postaje zamjenik 
glavnog urednika liberalnog lista “Economist", kada piše i svoje prvo 
sociološko djelo, Socijalnu statiku (Social Statics, 1850). Tih godina saz- 
rijeva kod Spencera misao o evoluciji, kao i ideja o sveobuhvatnoj sin- 
tetičkoj filozofiji za koju je objavio prospekt 1860. i nakon 36 godina 

rada završio to u svakom pogledu impozantno djelo.? Kako vidimo, on 
nije napisao neko posebno djelo o filozofiji historije, nego pripada onim 
misliocima kod kojih je ta problematika vezana ponajviše uz sociološku 
problematiku koja se još uvijek tretira kao filozofska. Spencer je ujedno 
onaj tip filozofa koji drži da filozofija ima prvenstveno i gotovo jedino 
sintetičku funkciju, da bude dakle sinteza rezultata prirodnih i druš- 
tvenih znanosti.* Zato u njegovu sistemu fungiraju ne samo sociološki 
problemi kao filozofski, nego i biološki i psihološki, a imao je namjeru 
obuhvatiti i anorgansku prirodu. Međutim, ovaj koncept filozofije, koli- 
ko god bio značajan jer je uvažavao rezultate ostalih znanosti i za filo- 
zofsku problematiku, već je u to vrijeme zastarijevao, jer se kod filozofije 
ne radi prvenstveno o sintezi nego o teorijskoj razradi svoga vlastitog 
predmeta koji je također varirao tokom pojedinih historijskih razdoblja. 

Spencer je mislilac koji pripada klasičnoj empirističkoj tradiciji en- 
gleske filozofije. On je mnogo bliži Lockeu i Humeu u osnovnim spoz- 
najnoteorijskim zaključcima nego onim strujama engleske filozofije 
koje su pokušale izbjeći skeptičke i agnostičke konzekvencije ili prih- 
vatiti neke druge modele evropske filozofije. Spencerova karakteristika 
i zasluga jest međutim u postavljanju pojma i teorije evolucije u središte 
sistema. Ako je pojam “empirija" bio temelj revolucionarnoga engles- 
kog prosvjetiteljstva, pojam “evolucije? je dominirao u Spencerovoj 
filozofiji. Možemo kazati da je Spencer bio i najsvestraniji teoretičar evo- 
lucionizma u engleskoj i evropskoj filozofiji. 

Ideja evolucije je u to doba već bila jedan od najznačajnijih akvizita 
progresivne filozofske i znanstvene misli. Mi smo se s njom već susreli 
i kod francuskih prosvjetitelja, njihovih nasljednika velikih utopista 
(Saint-Simon, Fourier), te u evropskoj filozofiji prve polovine 19. sto- 
ljeća (Schelling, Hegel, Comte, Marx, Engels i dr.). Ideja evolucije je ta- 
kođer postajala sve dominantnijom i u prirodnim znanostima. Od B. L. 


93 Njegov Sistem sintetičke filozofije sadržavao je Prve principe (First Principles) 
(1862), Principles of Biology, 2. sv. (1864-1867), Principles of Psychology, 2. sv. 
(1872), Principles of Sociology, 3. sv. (1876-1896) i Principles of Ethics, 2. sv. 
(1879-1893). Uza sve to Spencer je objavio i niz eseja i rasprava o raznim filo- 
zofskim a osobito socijalnim pitanjima. 


94. U svom djelu Prvi principi Spencer razlikuje tri vrste spoznaje: običnu, znan- 
stvenu i filozofsku. Najviši stupanj općenitosti daje jedino filozofija. U znanos- 
ti postoje također najšira uopćavanja nižih uopćavanja na posebnim područji- 
ma znanosti, a filozofska uopćavanja obuhvaćaju najšira uopćavanja znanosti 
i ujedinjuju ih. “Ili, da bismo definiciju sveli na njen najjednostavniji i najjas- 
niji oblik: znanje najniže vrste nije 'sjedinjeno znanje", znanost je 'djelomično 
sjedinjeno znanje'; filozofija je 'potpuno sjedinjeno' znanje. (H. Spencer, Grun- 
dsdize einer synthetischen Auffassung der Dinge, Stuttgart 1901, str. 130.) Po 
savjetu i želji samog Spencera, prevodilac V. Carus je ovako naslovio njegovo 
djelo First Principles. 

Buffona, J. B. A. Lamarcka, G. Saint-Hilairea u biologiji i K. E. Baera 
u embriologiji, E. Kanta i P S. Laplacea u kozmologiji, R. Mayera, J. P 
Joulea i H. Helmholza u fizici do Ch. Lyelovih otkrića u geologiji o raz- 
ličitoj starosti slojeva Zemljine kore i otkrićem fosila izumrlih životinja 
— ideja evolucije je već bila zapravo postala konstitutivni dio svijesti 
naprednih mislilaca i učenjaka. Ali pokušaj filozofske razrade tog prob- 
lema svestranije je proveo tek H. Spencer.%? 

Spencerov evolucionizam ima izvjesnih dodirnih točaka s Comteo- 
vim pozitivizmom. Kao što je Comte, prihvativši ideju o tri osnovna sta- 
dija razvitka čovječanstva, ispunjao tu trijadičku shemu historijskim 
sadržajem da bi dokazao njezinu istinitost, tako je Spencer, protegnuvši 
ideju evolucije na kozmičko zbivanje u cjelini, ispreparirao golemi mate- 
rijal iz prirodnih i društvenih znanosti da bi pokazao kako njegov zakon 
evolucije funkcionira u cijeloj kozmičkoj stvarnosti, i kako su njegove 
karakteristike i oblici pojavljivanja zajednički za sve sfere stvarnosti — 
anorgansku, organsku i nadorgansku. 

Svoje prvo teorijsko djelo (First Principles) u tom sistemu sintetičke 
filozofije (A System of Synthetic Philosophy) započinje razmatranjem 
osnovnih i posljednjih religioznih i znanstvenih ideja da bi agnostički, 
u pravom Humeovu duhu, zaključio kako se te ideje do kraja ne mogu 
spoznati. Posljednje religiozne ideje kao i posljednje znanstvene ideje 
(prostor, vrijeme, sila, materija) samo su simboli stvarnosti, a ne njezina 
spoznaja. Vlastite analize dovode Spencera do zaključka da ako netko 
drži da je “ateistička hipoteza neodrživa, jer ona sadrži nemoguću ideju 
jedne samo-egzistencije, mora nužno priznati da je i teistička hipoteza 
neodrživa, kad ona sadrži istu tu nemoguću ideju.?*% Vrijeme, prostor, 
materija isto su tako do kraja neobjašnjivi i nespoznatljivi kao i reli- 
giozne ideje o bogu, nekom apsolutnom duhu ili stvoritelju. 

Mi moramo priznati veličinu ljudskog intelekta da može spoznavati 
sve ono što obuhvaća iskustvo, kao i njegovu nemoć da istražuje i spoz- 
na ono što ga prekoračuje, što je izvan njegova iskustva. Većina filozofa 
se po Spencerovu mišljenju slagala da je “stvarnost koja postoji iza svih 
pojava nepoznata i zauvijek mora ostati nespoznatljiva."*7 Ta opća, uni- 


95 Često se Spencerov pojam evolucije vezao uz epohalno Darwinovo djelo o pos- 
tanku vrsta prirodnim odabiranjem. Međutim, Darwinovo djelo je objavljeno 
1859, a Spencer je o zakonu evolucije i progresu objavio dvije rasprave, 1854. i 
1857. god. (Geneza nauke i Progres, njegov zakon i uzroci). Kasnije se u svojim 
djelima o biologiji, psihologiji i sociologiji koristio Darwinovim rezultatima i 
bio, dapače, pod njegovim utjecajem kao i drugi biologisti i organicisti. 

96 H. Spencer, Grundsdize einer synthetischen Auffassung der Dinge, Stuttgart 
1901, str. 32. 


97 H. Spencer, ibid., str. 63. 

verzalna slika koja se očituje u svemiru nije dostupna racionalnom is- 
traživanju, pa je dakle i nespoznatljiva. U pravomu je kantovskom smis- 
lu Spencer zaključivao da se naša spoznaja odnosi samo na fenomene, 
a ne na ono što se iza tih fenomena nalazi, na noumenon. Ali, Spencer 
se nije odvažio reći, kao što je to učinio Hegel, da se noumenon mora 
iskazivati u pojavama, fenomenima, inače bi bio bespredmetan. Spen- 
cer je u svom odgovoru zadovoljavao psihologiju viktorijanske epohe so- 
cijalne i duhovne ravnoteže i prosperiteta te se priklanjao kompromisu, 
zaključujući sa svojim filozofskim protivnicima W. Hamiltonom i H. 
Manselom da je, upravo zbog prije navedenog stava, moguće pomire- 
nje religije i filozofije. Mi se, dakle, po Spenceru ne možemo osloboditi 
svijesti o stvarnosti (noumenonu) koja leži iza svijeta pojava, ali je ta 
stvarnost dostupna samo običnom ljudskom razumu u obliku vjere, a 
ne znanosti. A to je zaključak koji “pomiruje religiju sa znanošću." 

Posvećujući u svojoj daljnjoj analizi značajan prostor problemu ma- 
terije, sile, kretanja i zaključujući da je materija neuništiva, sila posto- 
jana a kretanje kontinuirano, Spencer misli da je zakon koji to izražava 
zakon “kontinuirane različite raspodjele materije i kretanja. Apsolutno 
mirovanje i stalnost ne postoje.??? 

U tomu vječnom kretanju bilo koji prirodni agregat uvijek ili dobiva 
energiju ili je gubi. Svaka masa, od zrnca pijeska do planeta isijava dru- 
gim masama toplinu i apsorbira toplinu koju druge mase isijavaju. U 
prvom slučaju zbiva se proces integracije, u drugom dezintegracije. Taj 
zakon razvoja koji se odvija kao stalna integracija i dezintegracija, ujed- 
no je razvoj od difuznog stanja prema određenomu, koncentriranom 
stanju bilo kojeg agregata. Taj je proces ujedno i razvoj od homogenog 
prema heterogenom stanju. “Napredak od homogenog prema hetero- 
genom pokazuje se očigledno u razvoju najmlađeg i najheterogenijeg 
stvora — čovjeka. Koliko se stanovništvo razvijalo, ljudski organizam je 
kod civiliziranih dijelova specijesa postao heterogeniji; a specijes, kao 
cjelina, umnažanjem rasa i njihovim diferenciranjem postala je hetero- 
genija. "1% 

Ako razmotrimo razvoj društva, vidjet ćemo, objašnjavao je Spencer 
na više mjesta u svojim radovima, da je razvoj od homogenog prema he- 
terogenom stanju karakteristika i zakon razvoja civilizacije kao cjeline, 
kao i razvoja svakoga pojedinog plemena ili nacije. Društvo je na svomu 
najvišem stupnju homogeni skup individuuma istih snaga i istih fun- 
kcija. Jedina izrazitija razlika funkcija proizlazi iz različitosti spolova. 


98 H. Spencer, ibid., str. 91. 
99 _H. Spencer, ibid., str. 276. 
100 H. Spencer, ibid., str. 343. 

Svaki muškarac je ratnik, lovac, ribar, graditelj itd., svaka žena obavlja 
iste kućne poslove. Svaka familija je sebi dovoljna osim u slučajevima 
obrane od drugih. Ali veoma rano u tom socijalnom razvoju započinje 
diferencijacija između vladajućih i podčinjenih. Autoritet najjačih i naj- 
lukavijih očituje se već kod divljaka, kao i u stadu životinja ili skupu 
školskih mladića. U skladu s osvajanjima i rastom plemena raste razli- 
ka između onoga koji vlada i onih kojima se vlada. Vrhovni poglavica 
postaje ne samo vojni nego i politički poglavica i sve manje se brine o 
svojim potrebama, jer se o njima počinju brinuti drugi. Postupno njegov 
osnovni poziv postaje vladanje. 

Istodobno nastaje i religija koja se koristi u svrhu vladanja. Najsta- 
rije predaje nam pokazuju da su najstariji osvajači i kraljevi bili smat- 
rani božanstvima. Njihove zapovijedi i proglasi drže se i nakon njihove 
smrti svetima, te kasnija pokoljenja drže da su božanskog porijekla. 
Dugo vremena ostaju ove dvije forme vladavine — državna i religiozna 
— usko povezane. Kroz mnoge generacije kralj je ujedno i vrhovni sve- 
ćenik, a svećenstvo se formira iz članova kraljevske rase. Tokom mno- 
gih stoljeća religiozni zakon sadržava više ili manje i državne propise, 
a državni zakon više ili manje i crkvenu sankciju. Čak i kod najnapred- 
nijih nacija obje ove kontrolne sile nisu u potpunosti odvojene.!"! 

Ovaj zakon evolucije od homogenog prema heterogenom ujedno je, 
kako smo već spomenuli, i razvoj od neodredenog prema određenom, 
od jednostavnog prema složenom. Ovo je opći zakon razvoja koji vrijedi 
za cjelokupnu stvarnost. “Evolucija je integracija materije i time po- 
vezano rasipanje kretanja, za vrijeme kojeg materija prelazi iz jedne 
relativno neodređene, inkoherentne homogenosti prema relativno odre- 
đenoj, koherentnoj heterogenosti i za vrijeme kojega zaostalo kretanje 
doživljava odgovarajuću preobrazbu.?!9? 


101 H. Spencer, zbid., str. 344-346. Dalje Spencer pokazuje kako tokom vremena 
u svakom obliku vladavine nastaju daljnje diferencijacije, komplicirane poli- 
tičke organizacije kao što su monarsi, ministri, lordovi, sudovi, porezne usta- 
nove itd. Jednako tako i u religioznim organizacijama nastaju diferencijacije 
od biskupa do običnih svećenika, raznih kolegija, skrivenih savjeta itd. Nas- 
taje također u društvu komplicirani sistem običaja, manira, mode itd. Spen- 
cer posebno naglašava i posebnu diferencijaciju na različite klase i redove 
radnika. Ako je razvoj vladajućeg dijela društva doživio navedeni proces dife- 
rencijacije, podčinjeni je dio doživio još kompliciraniji razvoj minuciozne pod- 
jele rada koja karakterizira razvijene nacije. Spencer isto tako pokazuje da 
ovaj zakon vrijedi ne samo za razvoj socijalnog organizma nego i za razvoj 
proizvoda ljudskog mišljenja i djelovanja, rada. To pokazuje ponajprije u pri- 
kazu razvoja jezika koji se također ide od homogenog prema heterogenom 
stadiju razvoja, a zatim to pokazuje i na razvoju raznih oblika umjetnosti. (Vi- 
di, ibid., str. 347-362.) 


102. H. Spencer, ibid., str. 402. 

Ovaj zakon evolucije, ovaj prijelaz od homogenoga k heterogenom, 
od jednostavnog i difuznog prema složenom i određenom vrijedi za sve 
promjene od najranijih kozmičkih promjena te “u geološkom i klimat- 
skom razvoju Zemlje, u razvoju svakog individualnog organizma na nje- 
noj površini i u agregatu organizama; on se očituje u razvoju društva, 
na isti način s obzirom na njegovu političku, njegovu religioznu i nje- 
govu ekonomsku organizaciju; on se također očituje u razvoju onih bez- 
brojnih konkretnih i apstraktnih proizvoda čovjekove djelatnosti, koje 
čine okružje našeg svakodnevnog života. Od najudaljenije prošlosti, koju 
znanost može dokučiti, do novina od jučer, pretvaranje homogenog u 
heterogeno bila je bitna crta razvitka.?1% 

Spencer je držao da je otkrićem ovog zakona evolucije uspio objasniti 
cjelokupno zbivanje i procese u anorganskoj, organskoj i nadorganskoj 
prirodi. U toj formuli da je razvitak, evolucija, prelaženje iz neodređene, 
nekoherentne homogenosti u određenu, koherentnu heterogenost, što 
prati ujedno rasipanje kretanja i integracija materije, Spencer je mislio 
da je otkrio sveopći zakon prirode po kojemu se odvijaju svi procesi, od 
onih najelementarnijih do najviših i najsloženijih psihičkih i socijalnih.!% 

Filozofskohistorijske koncepcije, koje su najviše povezane s prikaza- 
nim općefilozofskim razmatranjima problematike evolucije, involvirane 
su u njegovu najopsežnijem djelu sintetičke filozofije, u trotomnoj so- 
ciologiji koju je pisao od polovine sedamdesetih do polovine devedesetih 
godina. Ovo je djelo dakle pisao nakon izlaska epohalnog Darwinova 
djela o porijeklu vrsta (On the Origin of Species by Means of Natural 
Selection, 1859) koje je snažno i upravo revolucionarno djelovalo na 
znanosti o organskoj prirodi, ali je imalo i snažnog odjeka u društve- 
nim znanostima, pod čijim utjecajem nastaje, kako ćemo vidjeti, dosta 
rašireni pravac o sociologiji i etnologiji pod nazivom biologizam, orga- 
nicizam i darvinizam. Pod Darwinovim je utjecajem i Spencer bio sklon 
shvatiti društvo poput organskog svijeta, kao “socijalni organizam", i 
na njega primijeniti neke kategorije i zakone organskog svijeta (borba 
za opstanak, prirodna selekcija i dr.). Ali Spencer ipak nije zapao u zab- 
ludu, poput nekih radikalnih organicista i biologista, da društvo u pot- 
punosti poistovjeti s prirodnim organizmom. U svojim analizama uočit 
će on i druge neke “društvene mehanizme" i fenomene koji vrijede samo 
za socijalni svijet, iako je i on, prema Spenceru, podvrgnut općim zako- 
nima evolucije koje smo već prikazali. 


108 H. Spencer, ibid., str. 362-363. 

104. Spencer je na kraju konstatirao da je komplement razvoju raspadanje, pro- 
padanje, tj. uništenje onoga što je razvojem postignuto. Ali isto tako misli da 
se ne može odgovoriti na pitanje postoji li to izmjenjivanje razvoja i propada- 
nja u cjelini stvari. (Vidi, ibid., str. 551-552.) 

Svojim tezama da se i u socijalnom agregatu pokazuju uzajamna za- 
visnost njegovih dijelova jednako kao i u svakom drugom organizmu, 
ili da se i u nadorganskom svijetu kao i u organskom rast sastoji od spa- 
janja manjih agregata u veće, ili da se rast samog organizma iskazuje ne 
samo kao integracija agregata nego i diferencijacija njegove strukture 
itd. Spencer je svakako djelovao na razvoj biologizma i organicizma u 
sociologiji i filozofiji.!% On nije mogao izbjeći niti snažan utjecaj Darwi- 
nova djela o porijeklu vrsta na tadašnju znanost i filozofiju. Spencer je 
u tom djelu našao konačnu znanstvenu potvrdu na području biologije 
za svoju filozofsku koncepciju evolucije, pa je i Darwinove koncepcije o 
borbi za opstanak i prirodnoj selekciji također ugradio u svoje filozof- 
skohistorijsko i sociološko razmatranje razvoja društva i čovjeka. Zato 
je držao da je “borba za opstanak, kakva se vodi u cijelom živom svijetu, 
neophodno pomoćno sredstvo razvoja... Isto vrijedi i za socijalne organiz- 
me. Moramo priznati istinu, da je borba pojedinih društava za opsta- 
nak unapređivala njihov razvitak."!% Nikakvo ujedinjavanje i stapanje 
malih socijalnih grupa u veće, niti organizacija i daljnji razvoj takvih 
grupa i socijalnih agregata nije bilo moguće bez borbe za opstanak po- 
jedinih plemena i nacija. Socijalno uzajamno djelovanje potječe od uza- 
jamnog napadanja ili obrane i odatle su se razvile sve daljnje i više vrste 
uzajamnog djelovanja. Da toga nije bilo, čovjek bi i danas živio u peći- 
nama i hranio se sirovom hranom. Ali “ta intersocijalna borba za op- 
stanak, koja je bila neophodna za društva u razvoju, očigledno u buduć- 
nosti neće nužno imati tako značajnu ulogu kao u prošlosti.?19%7 

Borba za opstanak je za Spencera dakle ona poluga razvoja, naročito 
primitivnih društava, bez koje ne možemo razumjeti stvaranje većih or- 
ganizacijskih cjelina, onih velikih agregata bez kojih nema više organi- 
zacije u razvoju društva. 

Toj borbi za opstanak dodaje Spencer i ideju o “nadživljavanju naj- 
sposobnijih" (Survival of the Fittest) koja je opet bliska Darwinovoj kon- 
cepciji prirodne selekcije. U odnosima između pojedinih etničkih grupa i 
plemena vidimo, kaže Spencer, da “u borbi za opstanak između druš- 
tava (nadživljavanje najsposobnijih' se ograničava na one kod kojih je 
sposobnost ratničkog zajedničkog djelovanja najveća; a ratničko uza- 


105 Vidi H. Spencer, Dre Principien der Sociologie, II. sv., Stuttgart 1887, str. 18- 
31. 


106 H. Spencer, Dre Principien der Sociologie, III. sv., Stuttgart 1889, str. 289, 290. 


107 H. Spencer, ibid., str. 291. Spencer je držao da postoji stalno diferenciranje i 
rasa, i da u njihovu sukobljavanju jače i bolje prilagođene rase nadvladavaju 
slabije. Vidi npr. svezak I, str. 46-49. Ali Spencer nije, poput nekih socijalnih 
darvinista, cjelokupnu historiju tumačio kao borbu rasa, iako je, kako ćemo 
vidjeti, nekim rasama davao prednost nad drugima. 

jamno djelovanje je ona prvobitna forma zajedničkog djelovanja, koja 
svakoj drugoj formi tek utire put.?1% 

Ne može se dakle nijekati da je Spencer bio veoma sklon praviti ana- 
logije između društva, kao socijalnog organizma, i ostalih prirodnih 
organizama. Utoliko ga se ne može u potpunosti osloboditi kritičkih 
primjedaba da nije dovoljno uočavao bitne razlike između tih dvaju 
područja stvarnosti i da nije dovoljno duboko uočavao specifičnost i bit- 
nu kvalitativnu razliku između organskog i socijalnog. A to je u velikoj 
mjeri proizlazilo iz njegova mehanicizma i naturalizma, tj. shvaćanja 
da je bitno dokazati da teorija evolucije, koja je uglavnom nastala na 
empirijskom materijalu anorganskog i organskog svijeta, onakva kako 
ju je Spencer koncipirao, ima univerzalno značenje i vrijednost za cje- 
linu bivstva. Zato je i karakteristično za Spencerov postupak da i u 
analizi društvenog razvoja prioritet daje utvrđivanju te zakonitosti, tj. 
razvoja od homogenih k heterogenim cjelinama, difuznih u određene 
i nediferenciranih u diferencirane, a ne dubljem sagledavanju bitnih 
razlika između socijalnog i organskog. 

Ali, Spencer nije bio niti jednostrani niti konzekventni organicist. 
Svi zastupnici organicizma uvijek su pretpostavljali da je društveni or- 
ganizam, društvena zajednica, država itd. nadređena pojedincu. Spen- 
cer je, naprotiv, ostao do kraja uvjereni liberalac i individualist, što je s 
organicizmom, naravno, nespojivo. To ne jednom dolazi do izražaja i u 
Spencerovim djelima. Kada npr. raspravlja o državi i kada uspoređuje 
državu s organizmom, ipak zaključuje sljedeće: “Neka mi je ovdje do- 
pušteno, da još jednom izričito naglasim, da nikakva daljnja analogija 
ne postoji između državnog tijela i jednog živog tijela nego ona, koja je 
nužno uslovljena uzajamnom zavisnošću dijelova tijela, i koja se kod 
obih u istoj mjeri može uočiti... Zajedništvo temeljnih principa njihove 
organizacije je jedino što se njima može pripisati kao zajedničko." 

S obzirom na problem razvoja društvene zajednice i stvaranje viših 
oblika njezine organizacije, teorija je društvenog ugovora bila, kako smo 
vidjeli, najznačajnija filozofskohistorijska tekovina revolucionarnog gra- 
đanstva u 17. i 18. st. Ali sve šire informacije o primitivnim društvima 
i o postojanju raznih stupnjeva društvenog razvitka, rezultiraju u kri- 
tičkim objekcijama prema toj teoriji već u 18. st. (Hume, Ferguson). Ona 
je bila oštro kritizirana i odbacivana, kako smo vidjeli, i od konzerva- 


108 H. Spencer, ibid., str. 334. 


109 _H. Spencer, Die Principien der Sociologie, II. sv., str. 171. Ovdje je Spencer do- 
dao čak i bilješku da je 1860. god. objavio članak u “Westminster Review" u 
kojemu je izričito napisao da nema razloga za izjednačavanje i analogiju iz- 
među socijalnog organizma i ljudskog organizma, pa je ipak jedan kritičar u 
“Saturday Review" te ideje pripisao njemu (str. 171-172). 

tivnih mislilaca u razdoblju romantizma i restauracije, jer je za njih bila 
glavnim uzrokom, uz ostale prosvjetiteljske ideje, revolucionarnog ru- 
šenja feudalizma, koji su svi oni držali od boga ustanovljenim društvom 
i vladavinom. Ali mnoge su nove spoznaje o čovjeku i njegovoj historiji 
stavile teoriju društvenog ugovora u 19. st. u arhive ljudske spoznaje. 

Spencer je također pokazao da je razvoj društvene organizacije te- 
kao drugačije. On je već ukazivao na grešku da se moderne predodžbe 
jednostavno prenose na stara vremena i da se pretpostavlja da su poti- 
caji koji nas dovode do nekoga konkretnog djelovanja isti kao i kod ne- 
civiliziranih ili poluciviliziranih ljudi za iste takve radnje. Tako se npr. 
misli da su simboli, koje posvuda nalazimo u opisu i prikazivanju ljud- 
skih običaja, svjesno odabrani, da su simboli nastali kao simboli. A u 
svim su slučajevima oni zapravo bili deformirani prikazi stvari koje su 
jednom bile u faktičkoj upotrebi. Kod divljaka moć upotrebe uvelike 
preteže, jednako kao i djelomično kod civiliziranih ljudi. “Mi možemo 
stoga biti sigurni, da ustanove, čije nastajanje mi ispitujemo, nisu nas- 
tale namjerno, nego slučajnim rastom.?!!9 

Dokaz za to je po Spencerovu mišljenju u već iznijetoj činjenici da je 
prvi korak u društvenom razvoju učinjen na nenamjeran način. Ljudi 
nisu nikad zaključivali nekakav društveni ugovor, kao što su mislili 
Hobbes i Rousseau. “Podređenost je nastupila, kad je bilo koji ratnik 
nadmoćne hrabrosti, koji se u borbi očigledno iskazao, oko sebe okupio 
manje sposobne, i kad je u kasnijim borbama opet on, što se samo po 
sebi razumjelo, preuzeo vodstvo. Iako on u vremenu između ratova u 
početku još nije bio priznat kao poglavica, ipak je on neizbježno imao 
poseban utjecaj — utjecaj koji se na kraju izgradio u instituciju poglavi- 
ce. I kad je prvobitna socijalna ustanova nastala na takav nenamjeran 
način, onda moramo biti sigurni da su sekundarne ustanove isto tako 
bile nenamjerne.?1!! 

U tim razmišljanjima, a na temelju već obilnoga etnografskog i his- 
torijskog materijala što ga je znanost sakupila u 19. st., Spencer dolazi 
i do uvida u značaj materijalne proizvodnje za razvoj društva, iako te 
uvide nije nikad generalizirao u smislu koherentne teorije. Navodeći 
kako je primitivni čovjek postupno dolazio do spoznaje da je jedna vrst 


110 H. Spencer, Die Principien der Sociologije, IV. sv., Stuttgart 1897, str. 501. 


111 H. Spencer, ibid., str. 501. Dalje navodi Spencer kako cehovi također nisu nas- 
tali namjerno, s predumišljajem. Da je tako, onda bi na svijetu bilo iznimaka, 
a vidimo da te društvene ustanove postoje kod raznih naroda na cijelom svi- 
jetu. (Zbid., str. 501.) To isto navodi i na drugim primjerima. Npr. kada primi- 
tivni čovjek postupno uočava kako mu jedna vrst toljage, koja je slučajno ova- 
ko ili onako oblikovana, bolje služi za određenu upotrebu, pa je konačno za 
to i usvaja. (Ibid., str. 372.) 

toljage, slučajno formirana na drugačiji način od druge, bolje upotreb- 
ljiva za određene njegove potrebe od drugih, jednako se tako postupno 
naučio da i sam oblikuje takva oruda. Već i sam takav mali, neznatni 
razvitak bio je moguć dakle samo pomoću drugih primitivnih oruđa, koja 
su u početku služila za struganje, a zatim i za rezanje. A za sve je to 
bilo potrebno veoma mnogo vremena. Koliko hiljada godina seže kame- 
no doba u prošlost, mi to ne znamo. Ali ostaci sirovo načinjenih kame- 
nih oruđa što ih nalazimo u špiljama i geološkim nanosima upućuju na 
veoma visoku starost. Tako se postupno i tokom dugih razdoblja razvija- 
la sposobnost pravljenja oružja i oruđa, da bi se već u neolitiku postigla 
upotreba oruđa za pravljenje drugih oruđa. Dovoljno je da zamislimo 
koliko je bilo potrebno vremena dok je čovjek uspio primitivnim oruđem 
izdupsti drvo da bi načinio jednostavno sredstvo za prijelaz preko vode. 
“Iz promatranja takva arheološkog dokaznog materijala može se dobiti 
ideja o golemim teškoćama, koje su tokom jednog beskonačno dugog raz- 
doblja sprječavale napredak u vještinama; i čak u tim ranim razdoblji- 
ma možemo vidjeti kako je napredak bio potpomognut onim što ćemo 
upoznati kao njegov glavni faktor — uzajamnim djelovanjem pomoćnih 
sredstava."1!2 

Prema tome čovjek je od najranijih svojih stupnjeva napredovao tako 
što je predmete, koji su mu bili potrebni za život, proizvodio svojim ra- 
dom. I taj je udio ljudskog rada taj glavni faktor koji razlikuje proiz- 
vodnju od običnog stjecanja. “S jednog najopćenitijeg stajališta promat- 
rano, ljudski napredak se mjeri prema stupnju u kojem je jednostavno 
stjecanje zamijenjeno proizvodnjom: najprije izvedeno snagom ljudskih 
ruku, zatim snagom životinja i konačno snagom mašina.?!!* Ovaj pri- 
jelaz je veoma polagan, jer se uz ostalo morala mijenjati i ljudska pri- 
roda, a ona se mijenja veoma sporo. 

Ovaj je razvoj industrijske djelatnosti inače u velikoj mjeri ovisan i o 
smanjivanju ratničke djelatnosti. Za vrijeme ratova se povećava smrtno- 
st muškaraca, smanjuje plodnost žena prekomjernim njihovim radom i 
tako koči povećanje pučanstva. Jednako se tako u ratovima uništavaju 
bogatstva i kapitali te nastaje i prezire prema djelatnostima koje su ka- 
rakteristične za vrijeme mira. Za vrijeme mira, naprotiv, nastaje potre- 
ba za stalnim privređivanjem, razvija se štedljivost i pronalaženje boljih 
metoda rada. Jačina potreba uvjetuje da se pojedinci posvete onim zani- 
manjima koja im najbolje odgovaraju i s kojima mogu i najbolje zaraditi. 

Prema tome, “daljnji razvoj specijalizacije u zanatskoj djelatnosti ne 
razvija samo spretnost u svakoj od njih i na taj način poboljšava proiz- 


112. H. Spencer, ibid., str. 373-374. 
113. H. Spencer, ibid., str. 410. 

vode, nego i svaki od poboljšanih proizvoda služi opet više ili manje za 
olakšanje proizvodnje u cjelini.?!!+ 

Govoreći o razvoju, Spencer je ukazivao da ga se ne smije shvaćati 
samo u progresivnom smislu, kao permanentno i kontinuirano stvara- 
nje viših oblika života, i u organskom kao i u nadorganskom, socijal- 
nom svijetu. Mislio je da mi ne možemo, na temelju etnografskog ma- 
terijala s kojim su tada raspolagali, sa sigurnošću kazati jesu li pojedine 
primitivne zajednice bile oduvijek takve ili su degradirale od nekih raz- 
vijenijih. Bez obzira na to Spencer je bio sklon mišljenju da je nazadak 
u razvoju društva isto tako bio čest kao i napredak. “Uobičava se raz- 
vitak obično tako shvaćati kao da je time unutrašnja tendencija koja 
postoji u svakoj stvari povezana s tim da postane nešto više. To je ipak 
sasvim pogrešna predodžba. U svim slučajevima razvoj je određen uza- 
jamnim djelovanjem unutrašnjih i vanjskih faktora. Ovo uzajamno dje- 
lovanje proizvodi promjene, dok nije postignuta ravnoteža između sila 
okolice i sila koje agregat suprotstavlja onim prvim — potpuna (stabil- 
na) ravnoteža, kad agregat više nema života, dinamična ravnoteža nap- 
rotiv, kad je agregat živ.?!! Ovo vrijedi i za organski i za nadorganski 
svijet i Spencer na mnogim primjerima nastoji pokazati kako se ovaj 
proces napredovanja i nazadovanja zbiva na svim tim područjima. So- 
cijalni organizam doživljava jednako kao i neki individualni organizam 
niz modifikacija dok na kraju ne postigne ravnotežu s uvjetima svoje 
okoline. Ako se ti uvjeti promijene, bez obzira na to jesu li to promjene 
meteorološke, geološke, ili biljnog i životinjskog svijeta, ili pritisak ne- 
kih drugih naroda ili rasa, nastaje promjena dotične socijalne strukture. 
Ali ta promjena nije nužno povezana s napretkom. Često se ne dešava 
niti jedno niti drugo, a katkad te promjene dovode do napretka u soci- 
jalnoj strukturi i nastanka novoga socijalnog tipa koji se štiti i potiskuje 
niže socijalne tipove. “Jer kod tih nadorganskih agregata napredak jed- 
nih uzrokuje nazadak drugih isto tako kao i kod organskih agregata: 
razvijenija društva potiskuju manje razvijena u nepovoljna staništa i 
uzrokuju time kod ovih smanjivanje tjelesne veličine ili propadanje 
strukture."!19 


114. H. Spencer, ibid., str. 417. Spencer je ponajprije govorio o proizvodnji za za- 
dovoljavanje određenih potreba. U daljnjem tekstu govori i o tzv. “pomoćnoj 
proizvodnji", tj. proizvodnji koja sama nema upotrebnu vrijednost, ali služi 
za proizvodnju predmeta za zadovoljenje različitih potreba (vidi str. 417-421). 

115 H. Spencer, Die Principien der Sociologie, I. sv., str. 118-119. 


116_H. Spencer, ibid., str. 120. Spencer i ovdje, kao i u svim drugim slučajevima, 
dokazuje ove stavove mnogim historijskim činjenicama ili primjerima, što mo- 
ramo, kao i u većini slučajeva, izostaviti. Dapače, njegovo se djelo sastoji više 
od toga empirijskog materijala s područja historije, etnologije i antropologije, 

Spencer je mnoge stranice posvetio i analizi emocionalne i intelektual- 
ne strukture primitivnog čovjeka. I tu je konstatirao da njegov psihički 
razvitak ovisi o nizu vanjskih kao i unutrašnjih okolnosti i da uglavnom 
tijesno ovise o cjelokupnom socijalnom razvitku. Stupanj njegove inteli- 
gencije ovisi ponajprije o stupnju ovisnosti između misli i stvari; nadalje, 
o stupnju njegove predodžbene sposobnosti pri stvaranju misli i, konač- 
no, o stupnju njegova uzdizanja iznad relativno automatskih duhovnih 
procesa, tj. o njegovu udaljavanju od jednostavne refleksne djelatnosti.!!7 

Misaone su sposobnosti u najužoj ovisnosti o razvoju samog druš- 
tva i njegovoj društvenoj organizaciji. Ako je ovo razjašnjeno, onda se 
može shvatiti “da je izgradnja viših intelektualnih sposobnosti uvijek 
išla ruku pod ruku sa socijalnim napretkom, upravo kao uzrok i poslje- 
dica; da primitivni čovjek, kome je nedostajala prikladna okolina, nije 
mogao razviti te više intelektualne sposobnosti i da je u tim kao i u dru- 
gim pogledima njegov napredak bio kočen nedostatkom duhovnih spo- 
sobnosti, koje mu je opet samo napredak mogao pribaviti.?11? 

Što se tiče razvoja društva u cjelini, Spencer opet pravi mnoge ana- 
logije s organskim svijetom, držeći da taj razvoj možemo predočiti ili 
kao umnožavanje individuuma unutar jedne grupe ili kao spajanje, uje- 
dinjavanje različitih grupa. To znači da se samo stvaraju veći agregati 
takvim procesom ujedinjavanja i ponovnog ujedinjavanja na višem stup- 
nju. Tako možemo društva razlikovati i grupirati prema “stupnju nji- 
hove složenosti, da li su jednostavno složena, dvostruko ili trostruko 
složena. I po drugoj liniji mogu se, iako manje točno, podijeliti na pre- 
težno ratnička i pretežno industrijska društva — na takva, gdje je orga- 
nizacija postigla najširu rasprostranjenost u svrhu napada ili obrane, i 
na takva u kojima je organizacija koja služi za održavanje najjače raz- 
vijena."11? 


nego od teorijskih analiza. Dodajmo samo da su stručni etnolozi i antropolozi 
već odavna primijetili da Spencer taj materijal često samovoljno interpretira 
i koristi da bi nekako potvrdio svoje opće stavove o evoluciji. 


117. Vidi H. Spencer, ibid., str. 94-115. 
118 H. Spencer, ibid., str. 116. 


119_H. Spencer, Die Principien der Sociologie, IH. sv., str. 121. To mu služi i kao 
kriterij razvijenosti pojedinih društava. Kod ratničkih je društava kriterij nji- 
hova osposobljenost za napad i obranu, kao i stupanj centralizacije sistema 
upravljanja. Ali razvojem industrijalizma društvo sve više ovisi o stupnju nje- 
gove sposobnosti za borbu u industrijskoj konkurenciji. “Time je jedno druš- 
tvo razvijenije, u odnosu na te kasnije potrebe, ukoliko je njegov industrijski 
sistem razvijeniji, a ne s obzirom na razvoj onoga centraliziranog upravljač- 
kog sistema koji ga je osposobljavao da vodi ratove. Kod životinja dakle osta- 
je mjerilo nadmoćnosti uvijek u potpunosti isto, kod društava naprotiv mije- 
nja se potpuno to mjerilo nadmoćnosti, jer i ciljevi koji se žele postići postaju 
sasvim drugi." (H. Spencer, Die Principien der Sociologie, II. sv., str. 180.) 

Između tih društava, koja su tako očito suprotstavljena, postoje i neki 
međustupnjevi za koje nije moguća sasvim točna klasifikacija. Za rat- 
nička se društva uglavnom može kazati da su izgrađena na principu 
prisilnog uzajamnog djelovanja, dok se industrijski tip društava temelji 
na principu slobodnog uzajamnog djelovanja. 

Na kraju ovih analiza i prikaza Spencer je mislio da na temelju izne- 
senoga možemo nešto reći i o mogućemu budućem društvu koje će biti 
jednako tako daleko od industrijskog tipa kao što je ovaj od ratničkog. 
To bi bio tip društva u kojemu bi sistem prehrane bio mnogo bolje raz- 
vijen iu mnogome savršeniji nego što je u bilo kojemu dosad poznatom 
društvu. U tom tipu društva proizvodi rada ne bi bili upotrebljavani za 
održavanje ratničke organizacije, niti isključivo za njegov materijalni 
rast, nego bi bili upotrijebljeni za uspostavljanje viših djelatnosti. “Kao 
što je suprotnost izmedu ratničkog i industrijskog tipa već nagoviješte- 
na u promjeni vjerovanja, da pojedinac postoji radi koristi države, u vje- 
rovanje da država postoji radi koristi pojedinca, tako bi suprotnost iz- 
među industrijskog tipa i onoga koji bi se možda mogao iz ovoga razviti, 
mogla biti označena promjenom vjerovanja da je život određen za rad u 
vjerovanje da rad mora služiti životu. Ali ovdje imamo posla samo s in- 
dukcijama, koje crpimo iz društava prošlosti i sadašnjosti, i ne mogu nas 
voditi u spekulacije o društvima koja bi mogla nastati u budućnosti.?!%% 

Kako je Spencer u svojoj sociologiji obuhvatio gotovo sve oblike druš- 
tvenog života i društvenih odnosa, od primitivnog razdoblja čovjekove 
historije do moderne civilizacije, od obitelji do države, od raznih običa- 
ja do raznih vjerovanja i ceremonija, od primitivnih odnosa spolova do 
moderne porodice, od crkvenih do profesionalnih ustanova itd., zadr- 
žat ćemo se još na nekoliko tema koje su u nešto užoj vezi s filozofsko- 
historijskom problematikom. 

Razmatrajući čovjeka s obzirom na cjelinu njegovih društvenih od- 
nosa, nije mogao izbjeći da dade svoje mišljenje i o budućnosti nekih od 
tih oblika društvenog života. Prikazujući tako razvoj spolnih i obitelj- 
skih odnosa, od prvobitnih oblika promiskuiteta, poligamije itd., Spen- 
cer je, u duhu svoje viktorijanske epohe, zaključivao da je monogamni 
brak očigledno “najviši i posljednji oblik odnosa spolova i svaka prom- 
jena, koju bismo još mogli zamisliti, mora biti na to usmjerena, da taj 
oblik učini još savršenijim i isključivijim.?1?! 


120 H. Spencer, ibid., str. 150-151. I ovdje se vidi kako Spencer nije radikalni i 
konzekventni organicist, iako se na temelju njegovih usporedbi organskoga i 
nadorganskog svijeta to može često zaključiti. Napomenimo da je i za razli- 
kovanje ratničkih i industrijskih tipova društva mogao dobiti poticaje kod 
Comtea, koji je tu podjelu preuzeo od Saint-Simona. 


121 H. Spencer, 1bid., str. 372. U duhu dublje dijalektike veoma je dubiozno bilo 

Mnogi postupci koji su kod neciviliziranih zajednica bili ne samo do- 
pustivi nego i sasvim normalni, kod civiliziranih su postali prijestupi i 
veliki grijeh. Nekadašnji promiskuitet ili otimačina žena i sl. danas su 
kažnjiva djela. Zato možemo zaključiti da će se u daljnjem razvoju mo- 
nogamni odnosi još proširiti, dok će bigamija ili preljub biti kažnjivi. 
Jednako će tako sigurno, prema dosadašnjim iskustvima, brak sve više 
biti zasnivan na uzajamnoj naklonosti, a manje na zakonskoj normi, 
koja je prije više počivala na kupoprodajnim odnosima, a manje na pri- 
rodnim odnosima sklonosti i naklonosti. 

Ako imamo na umu da bračna zajednica ima tri osnovna cilja: dob- 
robit vrste, dobrobit djece i dobrobit roditelja, onda je sigurno da će dob- 
robit potomstva biti presudan kriterij za vrstu bračnih odnosa. Jer, 
mislio je Spencer, ona društva koja budu imala brojnije potomstvo, i 
ujedno su fizički, moralno i duhovno bolje izgrađena, imat će i prednost 
pred drugim društvima i s vremenom će ih potpuno potisnuti. “Zbog 
toga sve će biti brojniji oni bračni odnosi, koji takav rezultat u najvećoj 
mjeri potpomažu, dok će se prevladujuće ideje i osjećanja tako morati 
dovesti s njima u suglasje, da će se svaki drugi odnos osuditi kao ne- 
moralan. "122 

Koliko je Spencer bio tipičan izdanak svoje viktorijanske epohe, koja 
u drugoj polovini 19. st. u Velikoj Britaniji doživljava najviši uspon i 
stoji na čelu razvijenog svijeta, najbolje se vidi u njegovim razmišljanji- 
ma o vlasništvu, državi i socijalizmu. Spencer je držao da je neosnovana 
tvrdnja da primitivni ljudi nemaju osjećaj za privatno vlasništvo, kada, 
po njegovu mišljenju, čak i inteligentne životinje “imaju smisao za pra- 
vo vlasništva."?!* Navodeći niz primjera iz života primitivnih naroda, 
Spencer je zaključivao da je institucija privatnog vlasništva postojala 
već u tim razdobljima društvenog života. Ali je jednako tako, zbog niza 
razloga, postojalo i grupno vlasništvo na zemlju, pašnjake itd. jer ras- 
podjela zemljišta u tom razdoblju ne bi donijela neke posebne koristi 
pojedincu. Zajedničko posjedovanje zemljišta bilo je narušeno tek vanj- 
skom ili unutrašnjom silom. S osobnim podvrgavanjem, koje proizvodi 
ratnički način života, povezuje se i podvrgavanje vlasničkih prava, tako 


koji oblik ljudskih odnosa proglašavati “najvišim i posljednjim", jer se bes- 
krajne mogućnosti ljudskog razvoja, i na toj osnovi promjene oblika ljudskih 
odnosa, uopće ne mogu predvidjeti. 


122 H. Spencer, ibid., str. 375. I u vezi s položajem žene Spencer je mislio da je u 
industrijskom društvu opravdana težnja žene da joj se omogući isti položaj u 
državi kao i muškarcu. To međutim nije moguće u ratničkim društvima gdje 
vlada već navedena podjela rada. Jednako je tako mislio da će u budućem raz- 
vijenijem stadiju industrijskog društva odnos između roditelja i djece biti ta- 
kav da će učiniti suvišnom svaku vanjsku kontrolu. (Vidi str. 378-381.) 


1283. H. Spencer, Dre Principien der Sociologie, III. sv., str. 631. 

da su zemljišta, nekada neograničeni posjed zajednice, postala malo po 
malo isključivo vlasništvo pojedinih mjesnih magnata, dok samo mali 
dio ostaje zajedničko vlasništvo. 

S razvojem industrijalizma postaje sve jače individualiziranje vlas- 
ništva. Širenje privatnog posjeda prenosi se, naravno, ne samo na pok- 
retno vlasništvo, nego i na nepokretno. Potpuno individualiziranje vlas- 
ništva je popratna pojava industrijskog napretka. Već od početka se 
priznavalo pravo vlasnika na sve proizvode koje je pojedinac sam proiz- 
veo, a kasnije se nije isključivalo ni pravo na zemlju. Ali, po Spencero- 
vu mišljenju, koliko će se god pravo na proizvode i u budućnosti štititi, 
ipak će jednom zauzeta zemljišta, koja nisu radom stečena, ponovno 
postati zajednička. 12“ 

I na primjeru razvoja države Spencer je pokušao pokazati važenje 
njegova općeg zakona evolucije. Razvoj države za njega pokazuje ponaj- 
prije proces integracije. Preko države se ujedinjuju prvobitne pojedinač- 
ne ili grupne zajednice u jednu cjelinu. Na najranijim stupnjevima su 
ljudske grupe još malene, slabo povezane i ne tvore neko više jedinstvo 
podvrgavanjem jednom centru. S razvojem države dolazi do spajanja i 
stapanja manjih grupa, dok na kraju ne nastanu velike nacije. Prelaskom 
na sjedilački način života i zemljoradnju, povećava se i stanovništvo, ali 
nastaju i sve veće razlike i nejednakosti.!2 

Državni oblici u budućnosti neće biti svuda jednaki, jer ovise, kao i 
dosad, o načinu života, a ovaj opet o klimi, zemljištu, flori, fauni itd. 
Spencer je to promatrao i zamišljao još uvijek očima i duhom engleskoga 
liberalnoga građanina kome su nedostajale radikalnije vizije socijalis- 
tičkih neimara. Zato je zamišljao stanovništvo centralnih azijskih stepa 
i u budućnosti kao putujuće horde s najjednostavnijim oblicima vlada- 
vine, a široka područja Afrike, koja su opasna i štetna za “više rasa 
ljudskog roda", bit će i nadalje “napučena od nižih ljudskih rasa, a dr- 
žavne ustanove, kojima će biti podčinjene, moraju naravno biti odgo- 


124. Ove svoje analize i opise na str. 631-654 Spencer je ovako zaključio: “Ali mi 
imamo dobrog razloga pretpostaviti da će se, doduše, privatno vlasništvo nad 
radom proizvedenim stvarima u budućnosti oblikovati još određenije i držati 
još svetijim nego sada, da će se međutim jednom zauzeto područje, koje ne 
može biti proizvedeno radom, u budućnosti opet kao nešto razlikovati što ne 
može ostati u privatnom posjedu. Isto tako kao što individum, koji je ipak pr- 
vobitno bio vlastiti vlasnik, za vrijeme vladavine ratničkog režima taj samo- 
posjed djelomično ili u potpunosti gubi, da bi ga postupno opet stekao u mje- 
ri u kojoj se dalje razvija industrijski režim, tako će možda i zajednički posjed 
zemljišta, koje je za vrijeme razvoja ratničkog tipa u cjelini ili djelomično preš- 
lo u posjed vladajućih pojedinaca i time bilo spojeno, opet doći do izražaja kad 
jednom industrijski tip dosegne svoj puni razvitak." (H. Spencer, ibid., str. 
654-655.) 


125 Vidi H. Spencer, Die Principien der Sociologie, II sv. str. 759-763. 

varajuće vrste."12 Zato možemo zaključiti da kod socijalnog organizma, 
jednako kao i kod pojedinih organizama, viši oblici ni u kojem slučaju 
ne dovode do zatiranja svih nižih oblika, nego se mnogi od ovih posljed- 
njih zadržavaju u područjima koja su neprikladna za one više oblike. 

S obzirom na budućnost države i drugih socijalnih oblika Spencer 
se također nije mogao riješiti svojih shema evolucije i podjele društava 
na ratnička i industrijska. Bez obzira na stupanj razvoja industrijskog 
društva nikad se neće moći otkloniti razlika između viših i nižih, izme- 
đu onih koji vladaju i upravljaju i onih kojima se upravlja. Ali je jedna- 
ko tako pretpostavio da u “centralnoj upravi isto tako kao i u upravi 
svakog pojedinog industrijskog udruženja zastupnici klase kojom se 
vlada u krajnjoj liniji moraju imati najvišu vlast u rukama; isto se tako 
s dobrim razlogom može prihvatiti, da bi zastupnici vladajuće klase mog- 
li biti za dobrobit cjeline izvjestan činitelj kočenja. "127 

Iako se, kako ćemo vidjeti, Spencer negativno odnosio prema ideji so- 
cijalizma, nije se apologetski odnosio prema tadašnjoj stvarnosti. Dobro 
je vidio da je radnik slobodan za razliku od roba ili kmeta. Ali u praksi 
ta sloboda ne znači mnogo više nego mogućnost da “jedno ropstvo zami- 
jeni za drugo; jer osposobljen samo za svoj poseban posao, rijetko ima 
priliku da bilo šta drugo čini, nego da odlučuje u kojoj će tvornici proves- 
ti najveći dio svojih žalosnih dana. Prisila okolnosti često ga pritišće teže 
nego prisila nekog gospodara nad nekim tko se nalazi u ropstvu.?!# 

Izgleda, nastavlja Spencer, da su tokom socijalnog napretka više ili 
manje veliki dijelovi svakog društva morali biti žrtvovani za dobro druš- 
tva kao cjeline. Na ranijim stupnjevima razvoja te su žrtve bile smrt- 
nost ljudi za vrijeme međusobnih borbi i ratova; na kasnijim razvojnim 
stupnjevima ta je smrtnost izraz komercijalne borbe i snažne među- 
sobne konkurencije. U oba su slučaja ljudi žrtvovani za dobro potom- 
stva i dok god se oni budu umnažali više od mogućnosti rasta sredstava 
za prehranu, izgleda da nema drugog načina rješavanja ovog problema, 
zaključuje Spencer u potpunosti u Malthusovu duhu. 

Ali, to ne znači da on vidi u socijalizmu rješenje ovoga krupnoga druš- 
tvenog problema. Socijalistička teorija i praksa su za Spencera normalni 
za ratnička društva u kojima je individuum podređen grupi, a prestaju 
biti normalni što društvo postaje više industrijsko. Spencer se ne čudi 
tim nastojanjima za jednakošću, jer zna da moderna konkurentska bor- 
ba rađa veliku bijedu svake vrsti. Ali drži da te ideje proturječe biološkoj 
i psihološkoj prirodi čovjekovoj. One bi značile nestajanje sposobnih na 


126 H. Spencer, ibid., str. 764. 
127 H. Spencer, ibid., str. 770. 
128 H. Spencer, Die Principien der Sociologie, IV. sv., str. 584. 

račun nesposobnih, jer bi se oni koji su sposobniji morali više brinuti 
za potomstvo nesposobnijih i time bi zanemarili svoje vlastito. To bi 
značilo i stvaranje jedne zajednice bratstva od ljudi koji se psihološki 
toliko razlikuju da se ne mogu složiti u ocjeni istih djela ili postupaka. 
Nije moguće administrativno izgraditi društvo u kojemu će “sebičnost 
nestati i na njenom mjestu vladati suosjećanje za sudrugove.?!1?? 

Zamišljajući socijalizam u biti kao državni socijalizam, a tada se zap- 
ravo o socijalizmu moglo pročitati prilično raznovrsnih i oprečnih miš- 
ljenja, dakle kao prevlast države nad pojedincem, Spencer je, naravno, 
mogao zaključivati da bi to značilo i veliko ograničavanje slobode poje- 
dinca. Samo takva ljudska priroda koja je spremna da sve žrtvuje radi 
slobode vlastitog djelovanja i ujedno je spremna braniti tu slobodu dru- 
gih, samo takva priroda pojedinca može trajno uspostaviti slobodne 
ustanove. Bez takvih ljudi nisu mogući niti slobodni društveni odnosi. 
Spencer je pritom postupao kao i stari prosvjetitelji koji su držali da 
čovjeka treba prvo prosvijetliti da bi se ostvarilo razumno društvo. Iako 
“razumnog" društva bez razumnih i kulturnih ljudi nema, ipak su oni 
previđali bitnu društvenu činjenicu — da se čovjek mijenja u procesu 
vlastite historijske prakse. Ne postoji jedna zadana mentalna i psiho- 
loška struktura čovjeka prema kojoj bi se trebalo izgrađivati bilo kakvo 
društvo. Nego se i ta čovjekova struktura mijenja u skladu s čovjeko- 
vim mijenjanjem onih društvenih odnosa koji su došli u sukob s njego- 
vim materijalnim, socijalnim i duhovnim razvojem. Odatle i česte dis- 
krepancije u tom praktičkom procesu, jer i ljudske želje često nisu u 
skladu sa stupnjem cjelokupnog razvoja, kao i stalna usuglašavanja i 
približavanja određenih ideala i stvarnosti. 

Ako imamo na umu cjelokupno Spencerovo djelo, mora se priznati 
da je u njega utrošena golema intelektualna, a i fizička, energija, upor- 
nost i dosljednost da se jedna ideja — ideja evolucije kako ju je Spencer 
shvatio i definirao — konzekventno provede i pokaže u cjelini bivstva, 
anorganskog, organskog i nadorganskog. 

Ideja evolucije, na kojoj počiva cijeli njegov filozofski sistem, nije, kako 
smo već vidjeli, njegovo otkriće. Dapače, nju su mislioci kao što su bili 
Hegel ili Marx, i prije njega u mnogo čemu dublje koncipirali, ne samo 
u općefilozofskom smislu kao ideju dijalektike, nego i u filozofskohisto- 
rijskom smislu, što smo mogli osobito vidjeti kod Marxa i Engelsa. Ipak 
je velika Spencerova zasluga što je toj ideji posvetio toliko pažnje, na- 
pora i razrade te je, nakon njegovih, kao i Darwinovih radova na pod- 
ručju biologije, ideja evolucije konačno zauzela čvrsto mjesto u sistemu 
teorijskog mišljenja. 


129 H. Spencer, ibid., str. 648. 

Njegova je koncepcija evolucije u velikoj mjeri mehanicistička i na- 
turalistička i zato njezina primjena na nadorgansku, tj. socijalnu stvar- 
nost nije mogla imati očekivane efekte. Spencer je upravo zbog toga ut- 
rošio tolike stranice na deskripciju pojedinih pojava i na ilustracije koje 
su trebale dokazati da se i svi procesi društvenog života zbivaju po tom 
univerzalnom zakonu svijeta. Zato je izostalo dublje sagledavanje i 
temeljnija filozofska analiza upravo te, historijske stvarnosti, koja je 
stvarnost sui generis. 

Tako Spencer ne pripada grupi onih dubokih i prevratničkih misli- 
laca koji su ucrtali duboke brazde u filozofskom i duhovnom životu svi- 
jeta. Ali je zbog pristupačnosti i obilja materijala što ga je sakupio, zna- 
čajno djelovao da se i čovjeka shvati u njegovu razvoju, čime je pridonio 
i daljnjem razbijanju religiozne i idealističke metafizike koje su uvijek 
pretpostavljale neke nadrealne i iracionalne apsolute. U svojim kom- 
promisima i Spencer je dao u izvjesnoj mjeri danak toj metafizici, ali 
ona u cjelokupnom njegovu sistemu nije imala značajnije mjesto. Nje- 
gov agnostički apsolut je ipak bio, poput Epikurovih bogova, u potpu- 
nosti nezainteresiran za ljudsku sudbinu. 

Pod njegovim, kao i Darwinovim utjecajem, bili su mnogi tadašnji 
značajni učenjaci u prirodnim i društvenim znanostima. Od Th. H. 
Huxleya (1825-1895), originalnog istraživača i skeptika u Humeovu 
duhu, od kojeg potječe i pojam “agnosticizam", do materijalistički ori- 
jentiranog J. Tyndalla (1820-1893), K. Pearsona (1857-1936), H. Mai- 
nea (1822-1888), W Bagehota (1826-1877), J. Romanesa (1848-1894), 
S. Butlera (1835-1902), L. T. Hobhousea (1864-1929) i dr. 

Jednako su tako Darwin i Spencer plodno djelovali na istraživače ra- 
nih razdoblja čovjekove historije, na etnologe, antropologe, istraživače 
razvoja religija, kao što su bili J. A. MacLennan (1827-1881), E. B. 
Tylor (1832-1917), J. Lubbock (1834-1913), J. Frazer (1854-1941), E. 
Westermarck (1862-1939) i dr. 


Ako su izvjesne organicističke koncepcije postajale od najranijih po- 
kušaja objašnjenja funkcioniranja i razvoja društva (Aristotel, Seneka, 
T. Akvinski, N. Cusanus i dr.), tek se u drugoj polovini 19. st., posebno 
pod utjecajem Darwina i Spencera, javljaju izgrađene i konzekventne 
organicističke teorije u filozofiji i sociologiji. Sociologija se i pojavila, ako 
izuzmemo socijalističke mislioce Saint-Simona i Marxa, uglavnom u 
znaku pozitivizma i organicizma. “Ona se pojavila u uvjetima oštrih 
društvenih suprotnosti početnog kapitalizma, nakon prvih otvorenih 

klasnih sukoba između mlade kapitalističke klase i još neorganiziranog 
proletarijata, u znaku krize ideala proklamiranih Francuskom revolu- 
cijom i pod pritiskom prvih oštrih socijalističkih kritika građanskog po- 
retka. Pozitivistički organicizam predstavlja konzervativnu građansku 
reakciju na ove suprotnosti i pokušaj da se od društvene nauke načini 
faktor reda ističući, s jedne strane, s pozitivizmom kritičko-skeptički 
stav prema radikalnim društvenim zahvatima, a s organicizmom, s dru- 
ge strane, potrebu da se održi društveno jedinstvo u danim uvjetima u 
ime njegove organske neraskidivosti."19% 

Organicističko tumačenje društva i njegova razvoja nalazimo naro- 
čito razvijeno kod P von Lilienfelda (1829-1903), A. Sehafflea (1831- 
1903), A. Fouillea (1838-1912), Renea Wormsa (1869-1926) i mnogih 
drugih manje značajnih. Pod utjecajem Darwinovih i Spencerovih kon- 
cepcija nastao je i jedan drugi smjer u filozofiji i sociologiji — socijalni 
darvinizam. Već je odavna konstatirano da je naziv neispravan, jer Dar- 
win nije nikada držao da se biološki zakoni razvoja mogu i smiju jed- 
nostavno prenositi na socijalnu stvarnost. Međutim, mnogi su njegovu 
“borbu za opstanak" nastojali primijeniti na društveni razvoj, smatra- 
jući na taj način da je društvena i kulturna evolucija proizvod borbe 
raznih socijalnih grupa ili čak samo rasa. Ovi su mislioci, kao npr. L. 
Gumplowitz (1838-1909), G. Ratzenhoffer (1842-1904), Lester Ward 
(1841-1913), F Oppenheimer (1864-1943), posebno razvili teoriju o 
vanjskim sukobima kao uzrocima nastanka države. Iako među njima 
ima i znatnijih razlika, jer su neki, kao Gumplowitz, držali da su ratovi 
među narodima isto tako nužni kao i borba za opstanak u organskom 
svijetu i da oni dovode do nadživljavanja najsposobnijih i do stvaranja 
države. Drugi su, kao F Oppenheimer, uvidali da nisu samo ti vanjski 
procesi doveli do stvaranja viših društvenih oblika (države i dr.) nego i 
određeni unutrašnji procesi, ponajprije ekonomski. Oppenheimer je, si- 
gurno i pod Marxovim utjecajem, uviđao da se ne može govoriti o stva- 
ranju države bez određenih ekonomskih pretpostavaka. Država ne mo- 
že nastati dok god nije dostignut toliki stupanj ekonomskog razvoja da 
postoji višak sredstava za upotrebu i koji se mogu oduzeti ili prisvojiti 
u ratnim sukobima. Zato društva na primitivnom stupnju razvoja i ne- 
maju i ne mogu imati institucije države. 

U okviru socijalnog darvinizma razvila se i teorija o borbi rasa kao 
osnovnom pokretaču društvenog razvitka. Interesantno je da je ta teo- 
rija nastala zapravo nezavisno od pozitivističkog organicizma i socijal- 
nog darvinizma o kojima je bila riječ. Njezin je tvorac francuski aris- 
tokrat Arthur de Gobineau (1816-1882), koji je u opsežnom djelu Essai 


130 Rudi Supek, Herbert Spencer i biologizam u sociologiji, Zagreb 1987, str. 5. 

sur linegalite des races humaines (u 4 sv., 1853-1855) razvio svoju 
koncepciju o borbi rasa u historiji, o superiornosti bijele rase i o štet- 
nosti miješanja rasa.!“"! Za Gobineaua je centralna Azija prvobitna do- 
movina bijele rase, od koje potječe cjelokupna civilizacija. Velike kultu- 
re Asiraca, Egipćana i Kineza za Gobineaua su također djela bijele rase. 
Još uvijek pod utjecajem konzervativnog dijela romantike, Gobineau je 
bio oštar protivnik tehničkog napretka, kao i prosvjetiteljskih ideja o 
progresu i jednakosti ljudi. 

Kako je bijela rasa, po njegovu mišljenju, jedina kulturno-historijski 
stvaralačka, a miješanje rasa je jednako tako historijska činjenica, us- 
pon i propadanje pojedinih država i kultura možemo razumjeti samo 
udjelom bijele krvi kod crnih i žutih rasa. Kineska je civilizacija tako 
za njega bila moguća zahvaljujući infiltraciji “arijske krvi". U bijeloj je 
rasi međutim najsposobnija i najstvaralačkija arijska. 

Rasizam A. Gobineaua još nije bio nacionalistički, nego zapravo ra- 
sizam klase, jer je on držao da je njegova aristokratska klasa superior- 
na nad rasno nečistim donjim klasama. Njegova “arijska rasa" je čista 
i superiorna i predestinirana da vlada nad ostalom masom inferiornih 
mješanaca. “Gobineau, koji nije bio ni frankofil ni germanofil, jednostav- 
no je ustvrdio čistoću i superiornost arijske rase u aristokraciji bez ob- 
zira na to gdje se ona nalazila."!*? Ali, sa sve većim jačanjem nacional- 
nih suprotnosti, s porastom nacionalizma kod vodećih evropskih nacija 
u drugoj polovini 19. st., ovu koncepciju ubrzo prihvaćaju s nacional- 
nom obojenošću neki teoretičari i znanstvenici te je ona, na kraju, imala 
tužnu sudbinu ideološkog opravdanja nehumanosti i barbarstva njemač- 
koga nacionalsocijalizma i fašizma. 

Gobineau je postao prije popularan u Njemačkoj, gdje je susreo R. 
Wagnera koji se odmah oduševio tom idejom. Germanski mit je i te kako 


131 Interesantno je da začetke ove koncepcije nalazimo i kod francuskoga grofa 
Henrija de Boulainvilliersa (1658-1722) koji je postavio tezu o aristokraciji 
“germanske krvi". U to vrijeme kada je još cvalo ropstvo, bilo je, naravno, 
veoma rašireno mišljenje o nejednakosti rasa. Ali je bilo i mnogo protivnika 
takvu mišljenju i među pojedinim vjerskim predstavnicima (kao otac B. de 
Las Casas), a posebno su mu bili protivnici svi francuski prosvjetitelji. Ova 
oštra debata između progresivnih mislilaca i reakcionarnih apologeta ropstva 
i nejednakosti rasa protegla se, kako smo vidjeli, sve do našega vremena. Ipak, 
ono što je kod toga bitno, najznačajniji filozofi i učenjaci su danas, na teme- 
lju brojnih empirijskih ispitivanja inteligencije i uopće karakternih osobina 
pojedinih rasa, nedvojbeno i odlučno odbacili sva mišljenja o rasnoj nejedna- 
kosti ljudi. U tom je smislu i UNESCO objavio dvije deklaracije. Jednu 1950. 
u čijoj su redakciji sudjelovali najviše sociolozi, i drugu 1951. koju je redigi- 
rala grupa antropologa i genetičara. 

132 J. Comas, Les mythes raciaux, Le racisme devant la science, Pariz 1960, str. 
42. Ovo je zbornik što ga je izdao UNESCO i u kojemu svoje priloge imaju 

prisutan i u Wagnerovim mitološkim opernim dramama i samo ga je 
njegova genijalnost spasila od umjetničkog poraza. Ovu ideju o supe- 
riornosti arijske rase razvio je zatim Wagnerov zet H. S. Chamberlain 
(1855-1927) njemački publicist engleskog porijekla, koji je u svom djelu 
Die Grundlagen des XIX Jahrhunderts (1899) prenio Gobineauovu teo- 
riju na nacionalni teren, govoreći o “teutonskoj rasi", “teutonskoj krvi", 
Ako Teutoni čine aristokraciju čovječanstva, onda evropska civilizacija 
mora biti njihovo djelo. Sasvim je razumljivo da su slavenska i roman- 
ska rasa okrakterizirane kao inferiorne i u budućnosti podčinjene his- 
torijski stvaralačkoj germanskoj rasi. U Hitlerovu Mein Kampfu (1924) 
i Rosenbergovu Der Mythos des XX Jahrhunderts (1931) ova je filozof- 
skohistorijska koncepcija o borbi rasa, kao bitnoj poluzi historijskog 
razvoja, i Germanima kao najčistijim i najkreativnijim arijevcima, do- 
živjela najniži teorijski pad i postala najvulgarnije ideološko-političko 
opravdanje reakcionarnoga njemačkog fašističkog imperijalizma. 

Ove su rasističke teorije zastupali krajem 19. st. u Francuskoj G. V 
de Lapouge, a u Njemačkoj O. Ammon, E. Dihring te nacionalistički 
orijentirani Th. Pesche, J. L. Reimer, H. F K. Gunther i dr. Godine 1894. 
vjerovanje u germansku superiornost postalo je pravi kult kada je L. 
Schemann osnovao u Freiburgu udruženje “Gobineau Vereinigung". H. 
Ginther je nakon Prvoga svjetskog rata predlagao organizaciju jednog 
sistema kasta, u kojemu bi najviša, čista germanska rasa, imala sve po- 
litičke i socijalne privilegije, druga međukasta, s više-manje german- 
skom krvi, imala bi ograničene privilegije, a svi koji nisu Nijemci ne bi 
imali nikakva politička prava i morali bi biti čak sterilizirani da bi se 
sačuvala budućnost civilizacije. Ovom se nacističkom rasizmu pridružio 
i talijanski fašizam, usvojivši tezu o “nordijskom rasizmu", aiu SAD-u, 
gdje i danas postoje rasističke predrasude, bilo je zastupnika ove reak- 
cionarne rasističke teorije, kao što su bili M. Grant, C. Stoddard, L. 
Stoddard. Ne treba posebno naglašavati da su ozbiljna i filozofska i znan- 
stvena istraživanja i koncepcije odavno pokazale potpunu filozofsku i 
znanstvenu neosnovanost takvih teorija koje su, nažalost, i u 20. sto- 
ljeću još mogle zaslijepiti i potaknuti na najstrašnije zločine i šire slojeve 
pučanstva. 


mnogi poznati učenjaci kao C. Levy-Strauss, H. L. Shapiro, G. M. Morant, O. 
Klineberg i dr. 

V Cousin, A. Comte, J. Michelet, Ch. Renouvier 


Uvod 


Burno razdoblje koje su Francuska i Evropa prošle tijekom dvade- 
setak godina revolucije i Napoleonovih ratova nije se moglo, nakon de- 
finitivnog poraza kod Waterlooa, tako brzo stišati. I nakon 1815. godi- 
ne, usprkos Svetoj alijansi, revolucionarne su iskre padale na plodno 
tlo u mnogim zemljama Evrope i Amerike. Revolucionarno vrenje je u 
Španjolskoj trajalo sve do početka dvadesetih godina, što je imalo odje- 
ka i u Portugalu, Italiji, Rusiji, Grčkoj kao i u srednjoj i južnoj Americi. 
Sv. Alijansa je uspješno ugušila revolucionarne ustanke u spomenutim 
evropskim zemljama, pa je to pokušala učiniti i u Americi, gdje su se u 
oslobodilačkim ustancima formirale nove države od Meksika i Ekvadora 
do Bolivije i Argentine, ali su Engleska i SAD spriječile tu namjeravanu 
reakcionarnu intervenciju. 

U Francuskoj je evropska aristokratska reakcija ponovno instalirala 
Bourbone i ugovorom o miru od 20. XI. 1815. Francusku vratila u gra- 
nice od 1790. godine. Francuska je morala, osim goleme ratne odštete, 
pet godina izdržavati okupacijsku vojsku od 15 000 ljudi. Tokom oku- 
pacije, koja je trajala samo tri godine, okupacijske su trupe provele 
mnoga nasilja, osvete i uništavanja. 

Međutim, unatoč takvoj situaciji, kontrarevolucionarno plemstvo i 
svećenstvo nisu imali više snage da u potpunosti uspostave stari pore- 
dak. Svaka revolucija je dosad uzorala tako duboke brazde u nacional- 
nom tkivu da se one više nisu mogle u potpunosti zatrpati. Zato je Po- 
velja (La Charte constitutionelle de France), koju je novi kralj Louis 
XVIII. objavio 4. lipnja 1814, priznavala građansku jednakost, ukidanje 
staleških povlastica plemstva i svećenstva, jamčila novim vlasnicima 
“narodnih imanja" neprikosnovenost vlasništva i nije dirala u Napoleo- 
nov građanski kodeks. Restauracija je morala, dakle, priznati i prihva- 
titi mnoge duboke promjene što ih je izazvala Revolucija, te se može 
kazati da je svaka dosadašnja restauracija, nakon stvarne revolucije, 

uvijek bila polovična. I sam politički oblik vladavine više nije mogao biti 
predrevolucionarni, nego u biti onaj za kojim je buržoazija u svom us- 
ponu uvijek i težila — ustavna monarhija. S dva svoja doma, domom pe- 
rova (plemića) i domom poslanika, kralj više nije imao apsolutnu vlast, 
a visoki cenzus za izbor poslanika u donjem domu samo je bogatoj bur- 
žoaziji osigurao participaciju u vlasti. 

Zbivanja nakon pada Napoleona nisu se, naravno, odvijala bez ikak- 
vih unutrašnjih trvenja i revanšizma. Kontrarevolucionari, emigranti 
koji su paktirali s francuskim neprijateljima da bi ugušili Revoluciju, 
osvećivali su se mnogima za koje se znalo da su bili na strani revoluci- 
je. Bilo je mnogo osveta, ubijanja boraca, a vojni i prijeki sudovi izrekli 
su oko deset hiljada presuda zbog političke krivice. Mnogo oficira je bilo 
otpušteno kao i hiljade činovnika. U Parlamentu su pokušali također u 
potpunosti obnoviti vlast starog plemstva i višeg svećenstva, što je i 
samog kralja nagnalo da ga zbog takve klasne zagriženosti i pretjeri- 
vanja raspusti u rujnu. Novi su izbori dali prevlast umjerenim monar- 
histima. 

Tokom svih tih zbivanja formiralo se i nekoliko politički jasno profi- 
liranih partija. Već smo imali prilike spomenuti ultrarojaliste s de Bo- 
naldom i de Maistreom na čelu, a njima je pripadao i talentirani pisac 
Chateaubriand koji je ipak bio umjereniji, priznavao Povelju i držao da 
se feudalizam ne može obnoviti. Kao talentirani pisac velike kulture 
protivio se kasnijim pokušajima uvođenja cenzure i zastupao princip 
slobode umjetničkog stvaranja i štampe. 

Druga se politička grupacija konstituirala oko filozofa Royera Col- 
larda (1763-1845) i nešto radikalnija liberalna grupacija oko B. Con- 
stanta (1767-1830) koji su zastupali razne slojeve građanstva koje je 
uglavnom bilo zadovoljno s konstitucionalnom monarhijom. Sasvim je 
razumljivo da su svi oni težili za što većim utjecajem buržoazije u poli- 
tičkom životu zemlje, a B. Constant je svojim liberalnim gledanjima na 
slobodu individuuma, savjesti, štampe itd. snažno djelovao na građan- 
ske krugove tadašnjeg vremena. Tom su krugu pripadali i poznati his- 
toričari Thierry, Mignet i Guizot. 

Ovi historičari, uz još radikalno demokratski nastrojenog J. Miche- 
leta, ne samo da su značajno djelovali na stvaranje liberalnoga i demok- 
ratskoga javnog mnijenja, nego su označavali i nove pomake u shvaća- 
nju historije kao znanosti i u tumačenju historijskih zbivanja. Ovo je 
razdoblje prvih decenija 19. stoljeća bilo i u znaku veoma probuđenog 
interesa za historiju. Burna evropska zbivanja krajem 18. i početkom 
19. stoljeća ne samo da su pobudila taj jaki interes nego se nužno na- 
metalo i pitanje dubljeg objašnjenja svih tih historijskih procesa koji su 
ukazivali da se historija ne odvija samo kao refleks razvoja ljudskoga 

ili nekoga apsolutnog razuma ili uma.  Guizot (1787-1874), koji je bio 
i ministar pod Louisom Philippom, A. Thierry (1795-1856), koji je bio 
jedno vrijeme i sekretar Saint-Simona, te F A. Mignet (1796-1884) i 
J. Michelet (1798-1874) na temelju su svojih istraživanja arhivskih 
dokumenata objavili značajne djela o francuskoj i engleskoj historiji, a 
posebno historiji Francuske revolucije. U njima je došlo do izražaja rea- 
lističnije shvaćanje historije, pri čemu su nastojali prevladati često vla- 
dajuće mišljenje o presudnom utjecaju političkih institucija na historij- 
ska zbivanja, naglašujući važnost “građanskog stanja ljudi" (Pćtat des 
personnes), a to je bio način života pojedinaca, njihov socijalni položaj i 
odnos pojedinaca, grupa i klasa. Oni su naglašavali da bez poznavanja 
zemljišnih odnosa, nadalje različitih oblika vlasništva i njihovih nosi- 
laca, određenih klasa i njihove borbe za vlast, nije moguće razumjeti 
zbivanja u zapadnoevropskim zemljama sve do najnovijeg vremena. Za- 
jedno s već spomenutim nekim francuskim prosvjetiteljima (Turgot, 
Helvetius, Condorcet), kao i francuskim humanistima Fourierom, a 
osobito Saint-Simonom i njegovim učenicima, svi ovi mislioci pridono- 
se nastanku one koncepcije historije koja je u Marxovoj i Engelsovoj 
razradi poznata kao materijalističko shvaćanje historije. 

Što se tiče socijalnog i ekonomskog položaja Francuske u to vrijeme, 
u njoj je, uza sav privredni rast i napredak, još uvijek prevladavala ma- 
nufakturna organizacija proizvodnje udružena s kućnim radom, a krup- 
na je industrija bila tek u začetku. Seljaštvo je još uvijek činilo glavninu 
društva te je i dalje podnosilo razne kamate i poreze, eksploatirano od 
raznih zelenaša i špekulanata. Radnička klasa, kao u svim zemljama 
na početku kapitalizma i industrijske revolucije, živjela je veoma bijed- 
no i naporno, a radni dan je još uvijek trajao 14 do16 sati. 

Razdoblje do srpanjske revolucije 1830. bilo je u znaku kompromisa 
između plemstva i buržoazije, sa stalnim oscilacijama i tendencijama 
da jedna ili druga strana dobije prevlast. Tako je npr. nakon ubojstva 
vojvode du Berryja, rođaka Louisa XVIII, nova vlada na čelu sA. E. 
Richelieuom donijela novi reakcionarni izborni zakon, preventivnu cen- 
zuru štampe i zakon o ograničenju slobode ličnosti. Na to se jedan dio 
liberala počeo organizirati da nasilno sruši aristokratsku vlast, ali usta- 
nak nije uspio jer je policija doznala za urotu i pohvatala zavjerenike. 

U rujnu 1824. umire Louis XVIII, a nasljeđuje ga grof d'Artois pod 
imenom Charles (Karlo) X. Novi je kralj bio vođa emigranata i organi- 
zator strane intervencije protiv revolucije 1792-1794. Čim je postao 
kralj, donosi zakon o isplati novčane odštete bivšim emigrantima od jed- 
ne milijarde franaka za zemlje koje su im bile konfiscirane i prodane 
za vrijeme Revolucije, što izaziva u narodu veliko nezadovoljstvo. Po- 
kušavao je također ojačati i utjecaj svećenstva i klerikalizma na javni 

život te 1825. donosi zakon o kaznama za krivicu protiv religije. Ovakva 
je politika samo ojačala liberalne redove u borbi protiv aristokratsko- 
klerikalne reakcije, što dovodi do velike pobjede liberala na izborima 
1827. godine. Karlo X. je tada pokušao dovođenjem umjerenog rojalista 
grofa J. B. Martignaca na čelo vlade i nekim mjerama protiv sve većeg 
utjecaja Crkve smiriti situaciju, ali je na proteste i pritisak klerikalaca 
zamijenio Martignaca s konzervativnijim J. A. Polignacom. Nezadovolj- 
stvo liberala i naroda postaje sve veće te kralj raspušta Dom poslanika 
i raspisuje nove izbore koji završavaju u lipnju i srpnju 1830. potpunim 
porazom vladinih kandidata. 

Vlada se odlučuje na nasilne mjere te 26. VII. 1830. objavljuje u vla- 
dinom listu “Monitor" šest izvanrednih kraljevih ukaza (Ordonnances), 
čime se u biti anulira Povelja. Dva dana nakon toga izbija srpanjska re- 
volucija, a 29. srpnja vlast prelazi u ruke privremene vlade na čelu s 
liberalima La Fayettom i bankarom J. Laffittom. Započinje vladavina 
krupne liberalne buržoazije koja dovodi vojvodu od Orleansa za kralja 
kao Louisa Philippea. Novi ustav je bio samo malo izmijenjena Povelja, 
pri čemu su prava Doma poslanika bila proširena, članovi Doma perova 
imenovani od Karla X. isključeni, imovinski cenzus nešto ublažen, pra- 
va katoličkog svećenstva ograničena, a zavedena je mjesna i oblasna sa- 
mouprava. 

Srpanjska revolucija u Francuskoj, koja je također imala snažnog od- 
jeka u Evropi, označila je kraj nastojanjima plemstva i svećenstva da 
uspostavi feudalni poredak i označuje novu etapu buržoasko-demokrat- 
skog preobražaja u Francuskoj, koji završava tek u sedamdesetim i 
osamdesetim godinama. 

Razdoblje između srpanjske revolucije 1830. i nove buržoaske revo- 
lucije u veljači 1848. obilježava snažni ekonomski, posebno industrijski 
razvoj Francuske (željeznice, ugljen, strojarska industrija, pamučna itd.) 
ali i mnoge unutrašnje socijalne napetosti i sukobe. Svima je bilo jasno 
da je srpanjskom revolucijom došla na čelo krupna financijska i indus- 
trijska buržoazija. Zato je ona imala snažnu opoziciju ne samo u legiti- 
mistima, koji su nastojali vratiti Bourbone na prijestolje, nego i u bo- 
vladu pomoću grupa otpuštenih oficira i raznih avanturista. 

I sama liberalna buržoaska opozicija, koja se bila podijelila na umje- 
renije krilo s Thiersom na čelu i radikalnije krilo s Odilom Barrotom, 
također nije bila zadovoljna vladavinom desnoga krila liberala s pozna- 
tim historičarom Guizotom na čelu. Jednako je tako vlada imala oštru 
opoziciju u republikanskoj stranci, koja je na svojoj ljevici oko lista 
“Rćforme" 1 A. A. Ledru-Rollinom na čelu, imala pristalice i među mno- 
gim socijalistima, djelomično i kod L. Blanca. 

Najradikalniju opoziciju su svakako činile razne struje socijalista, oso- 
bito radikalnih pod vodstvom A. Colina i A. Blanquija (1805-1881). Na- 
kon nekoliko ustanaka radnika u Lyonu i Parizu (1831, 1832. i 1834), A. 
Blanqui je sa svojom organizacijom “Godišnja doba" pokušao dignuti 
oružani ustanak u Parizu 1839, ali je i ovaj morao propasti. Revolucio- 
narne želje i ogorčenost zbog teških i nehumanih uvjeta rada i života 
radnika nisu bile primjerene historijskim mogućnostima revolucionar- 
nog prevrata. Historijski gledano, na redu je bila epoha buržoazije, što 
nije značilo da se upornom borbom lijevih snaga nije moglo prisiliti bur- 
žoaziju na reforme i ustupke u interesu širih narodnih masa. U tom je 
smislu i cilju djelovalo drugo krilo socijalista koje se naročito s L. Blan- 
com (1811-1882) 1 PJ. Proudhonom (1809-1865) oslanjalo na ulogu dr- 
žave i raznih državnih institucija u rješavanju odnosa rada i kapitala. 

Nezadovoljstvo je, dakle, vladavinom krupnoga kapitala bilo veoma 
rašireno. Pa kad su još 1845. i 1846. nastupile nerodice i poskupljenja 
žita, a 1847. i ekonomska kriza, liberalna opozicija prenosi borbu za re- 
forme izvan Parlamenta. Smjene u vladi nisu ublažile situaciju i uskoro 
je oštra borba za reforme u veljači 1848. završila na barikadama uspos- 
tavom republike. Kralj bježi, a na čelo privremene vlade dolazi J. Ch. 
Dupont de "Eure; međutim, dominantni utjecaj u njoj ima pjesnik A. 
Lamartine (1790-1859). U vladi sudjeluju i L. Blanc i radnik Albert, ali 
je ona sastavljena ipak od predstavnika buržoaskih partija. Prvi potezi 
nove privremene vlade bili su u duhu liberalno-demokratskih težnji. 
Proklamirana je sloboda zbora i saveza, štampa oslobođena mnogih og- 
raničenja, osnivaju se političkih klubovi. Radnici stvaraju radničke ba- 
taljone i zahtijevaju osnivanje nacionalnih radionica (industrijskih po- 
duzeća koja organizira država), a vlada stvara svoju mobilnu gardu. 

No situacija je u Francuskoj veoma napeta. Nakon održanih izbora 
u travnju 1848, na kojima većinu dobivaju buržoaski republikanci, Us- 
tavotvorna skupština proglašava u svibnju buržoasku republiku, a so- 
cijaliste isključuje iz vlade. Sukob se između nove buržoaske vlasti i 
radnika zaoštrava, osobito nakon odluke vlade da raspusti nacionalne 
radionice. Radnici podižu barikade 23. lipnja 1848. i pod geslom za de- 
mokratsku i socijalnu republiku, hrabro su nekoliko dana odbijali na- 
srtaje vojske pod zapovjedništvom generala L. E. Cavaignaca, koji je do- 
bio sve ovlasti i u krvi ugušio ustanak. Oko 11 000 radnika je strijeljano, 
a preko 25 000 uhapšeno. Krvavi obračun buržoazije s radnicima bio je 
predigra još krvavijem obračunu dvadesetak godina poslije, kada je pa- 
riški proletarijat uspostavio prvu radničku vlast u historiji. 

Nova je vlada bila reakcionarnija od prethodne. Raspušta nacional- 
ne radionice u Parizu i unutrašnjosti, a uvođenjem novčanog jamstva 
štampa je bila gotovo onemogućena. Ukidaju se revolucionarni klubovi, 

a zbog pritiska na lijevo krilo republikanske partije započinju i prve 
emigracije. Odbačen je i projekt o progresivnom porezu na kapital i uki- 
nuto skraćenje radnog dana koje je bilo uvedeno u ožujku. Na izbori- 
ma u prosincu 1848. Louis Bonaparte odnosi pobjedu, a isto se događa 
i na izborima za zakonodavnu skupštinu u svibnju 1849. Partija poret- 
ka, krupna buržoazija i zemljoposjednici dobivaju značajnu prevagu. U 
lipnju 1849. građanski demokrati pokušavaju s masovnim protestnim 
demonstracijama, ali bivaju raspršeni. Pojačavaju se represalije protiv 
demokrata i socijalista, 34 poslanika ljevice izvedeno je pred sud, Ledru 
Rollin emigrira u Englesku, a socijalist V Considćrant u Belgiju. Takvu 
podijeljenost unutar građanskih redova i stranaka, a i u narodu, isko- 
rištava L. Bonaparte koji 2. XII 1851. provodi državni udar. Siječanj- 
skim ustavom 1852. sva vlast prelazi u ruke predsjednika Republike 
koji se 2. XII 1852. proglašava carem Napoleonom III. Francuska pos- 
taje posljednji put carevina, pa kao što je prva pod Napoleonom ]. zavr- 
šila s Waterloom, tako je i ova, niti dvadeset godina nakon uspostave, 
završila sa Sedanom (1870). Represalije protiv liberala i demokrata do- 
vode do emigracije mnogih značajnih ličnosti francuskoga i evropskoga 
kulturnog života (V. Hugo, J. Michelet, E. Quinet, nešto kasnije P J. 
Proudhon i dr.), a mnogi se povlače iz javnoga i političkog života (V. 
Cousin, Ch. Renouvier i mnogi drugi.)1%% 

Navedene socijalne i političke diferencijacije i polarizacije u francus- 
kom društvu za vrijeme restauracije i za vrijeme novih građanskih re- 
volucija morale su, naravno, imati odjeka i na duhovnom polju. Već sam 
bio jednom naveo kako je nepredvidljivi tok Francuske revolucije, s 
diktaturom Konventa i terorom, što i sami njezini protagonisti nisu 
ni predviđali ni velikim dijelom odobravali, sve više razočaravao široke 
slojeve evropskoga i, dakako, francuskoga građanstva. Vjera u moć ljud- 
skog razuma bila je temeljito uzdrmana, a filozofija i umjetnost, kao 
pouzdani barometri historijskog tlaka, okreću se iracionalnom, oštroj 
kritici prosvjetiteljstva, romantičarskom oslikavanju prošlosti, kada je 
“vladao red i zakon", i rušenju svih kanona koje je klasicizam pokuša- 
vao uspostaviti. 

Idejna strujanja, koja sam već ocrtao na početku petog poglavlja, u 
Francuskoj su bila veoma jasno izražena. Najveći protivnici revolucije 
bili su već jednom spomenuti pripadnici teokratske škole s najpoznati- 


183 Prema nekim podacima, u trideset dva je departmana bilo proglašeno opsad- 
no stanje, a samo u Parizu je bilo uhapšeno više od dvadeset i pet hiljada lju- 
di. Preko 1500 pojedinaca bilo je prognano iz Francuske, blizu 3000 osuđeno 
na zatvor, blizu 1000 prognano u Alžir, a oko 240 na robiju u francusku 
Guyannu. 

Jim predstavnicima romantizma u umjetnosti, u prvom razdoblju nje- 
gova razvoja do otprilike trećeg decenija novog stoljeća. Joseph de Mais- 
tre (1754-1821) i Louis de Bonald (1754-1840), a u prvom razdoblju 
svoje djelatnosti i FR. Lammenais (1782-1854)!* glavni su predstav- 
nici te aristokratske i katoličke reakcije na novi duh vremena i prosvje- 
titeljski racionalizam, individualizam i ideje demokracije. Na udaru su 
bili svi korifeji moderne filozofske misli od Bacona, Descartesa i Lockea 
do francuskih prosvjetitelja koji su za njih bili glavni krivci i uzrok re- 
volucije. Individualna sloboda, demokracija samo su atak na tradicije, 
socijalni autoritet i hijerarhiju koji su od Boga dani. Oni su bili među 
posljednjim misliocima ultramontanstva koji su držali, poput njegovih 
srednjovjekovnih crkvenih ideologa, da svjetovna vlast mora biti podvrg- 
nuta spiritualnoj, vjerskoj vlasti. Prvi uvjeti egzistencije društva su 
vjera, a ne razum, podčinjavanje, a ne sloboda. 

Iako su bili talentirani pisci, kao i Chateaubriand na književnom po- 
lju, i u početku svoje literarne djelatnosti A. Lamartine, A. de Vigny, V 
Hugo i drugi koji krajem dvadesetih godina prelaze na liberalne i de- 
mokratske pozicije, svojim antiznanstvenim dogmatizmom i iraciona- 
lizmom bili su izvan glavnih tokova filozofskoga i znanstvenog prog- 
resa. Ne treba smetnuti s uma da su u tom istom vremenu kada u 
Francuskoj ovi predstavnici teokratske škole mišljenja, a u Njemačkoj 
predstavnici historijske škole prava (FJ. Stahl, A. Muller, K. L. von 
Haller i dr.), svim silama nastoje zaustaviti društvene demokratske 
procese i odgovarajuće progresivne struje mišljenja, napredna je gra- 
đanska misao u Njemačkoj bila okrunjena Fichteovim apsolutnim idea- 
lizmom i Hegelovim panlogizmom, a u Francuskoj su već Fourier, a oso- 
bito Saint-Simon i njegovi učenici, povlačili krajnje konzekvencije iz 
prosvjetiteljske i humanističke misaone baštine. 

Bilo je dakle sasvim logično da se i u socijalnoj filozofiji nastavi na 
progresivnu liniju francuskih prosvjetitelja i humanista, a i na utopij- 
sko-socijalističke i komunističke tradicije koje su u Francuskoj također 
bile veoma jake (Mably, Morelly, Babeuf, Buonarotti i dr.), što je tako 


134. O de Maistreu i de Bonaldu već je bilo riječi u ovom djelu. Treba samo spo- 
menuti da su obojica ostala do kraja na ultramontanskim pozicijama, dok je 
Lammenais, nakon što ga je Rim osudio zbog njegovih ideja u djelu Paroles 
d'un Croyant postao strastveni protivnik Katoličke crkve. “Bolest stoljeća? je 
za njega duhovno stanje koje je mnogo ozbiljnije od ateizma, a to je indife- 
rencija. Razlog tome putu od teizma prema deizmu, ateizmu i indiferenciji 
jest što um gubi povjerenje u sebe pa zato treba ograničiti njegove pretjerane 
zahtjeve. Istina nije u Crkvi nego u čovječanstvu, te papa nije čuvar božan- 
ske istine nego ljudski rod. U svojim posljednjim spisima u četrdesetim godi- 
nama zastupa izvjestan panteizam i socijalizam. 

impresivno došlo do izražaja kod Saint-Simona i još radikalnije kod nje- 
govih učenika, kao i u prvoj fazi razvoja kod A. Comtea. 

Na filozofskom je području također bilo logično očekivati da će se 
među liberalnijim filozofima nastaviti tako istaknuta tradicija francus- 
kog senzualizma kojoj je začetnik bio Condillac. Još za vrijeme Konven- 
ta 1796. godine stvorili su u Nacionalnom institutu poseban odjel za 
“analizu osjeta i ideja", što se po Destutt de Tracyjevu prijedlogu proz- 
valo “ideologijom. Ideolozi, Destutt de Tracy (1754-1836), PJ. Caba- 
nis (1757-1808) i u početku i sam Main de Biran (1766-1824) nastav- 
ljali su na filozofiju enciklopedista i držali da se na temelju znanstvene 
spoznaje fiziološke i psihološke organizacije čovjeka i fizičkog svijeta 
uspostavljaju i praktička pravila za odgoj, etiku i politiku.!% 

Ova grupa filozofa-ideologa, kojoj su pripadali i Volney, Sieyes, Ga- 
rat i dr, i koja se sastajala u salonu Mme Helvetius i potom u salonu 
Mme Condorcet i Mme Lebreton, bila je u početku naklonjena Napoleo- 
nu, ali poslije, razočarana njegovom osvajačkom politikom i unutrašnjim 
cezarizmom, postaju njegovi protivnici. Ovi su filozofi djelomično utje- 
cali i na srednju liniju u tadašnjoj francuskoj filozofiji koja je ideološki 
u velikoj mjeri korespondirala kompromisnom karakteru ustavne mo- 
narhije u razdoblju restauracije. Tu su liniju zastupali idealistički usmje- 
reni profesori filozofije koji su bili predstavnici liberalnoga građanstva. 
Najstariji među njima, P Laromiguiere (1756-1837), bio je angažiran za 
vrijeme Konzulata i, polazeći također od Condillaca, zasniva francuski 
eklekticizam. Svojim predavanjima na pariškom Sveučilištu od 1811. do 
1813. jako je utjecao na tadašnju generaciju, te je i V. Cousin, glavni 
predstavnik francuskog eklekticizma, bio pod njegovim jakim utjecajem. 

U ovu grupu spada i već spomenuti P Royer-Collard (1763-1845) 
koji je bio i član Komune 1792. godine te član Petstotina za vrijeme Di- 
rektorija, a kao poslanik za vrijeme restauracije zastupao je liberalno- 
demokratske tendencije. Toj je grupi pripadao i Th. Jouffroi (1796-1842) 
koji je također utjecao na Cousina svojom obranom psihologije kao sa- 


135 Svi su oni bili i aktivni sudionici revolucije. Destutt de Tracy je bio član Kon- 
stituante 1789. i Senata nakon 18 brumairea. Cabanis je bio Mirabeauov dok- 
tor i prijatelj mnogih enciklopedista. Predavao je medicinu na Centralnoj školi 
što ju je osnovao Konvent, a i Main de Biran je imao razne funkcije za vrije- 
me Revolucije i carstva. Pod utjecajem Destutta de Tracya i Cabanisa bio je i 
jedan od najvećih francuskih i evropskih pisaca H. Bayle (Stendhal) (1783- 
1862), a tom krugu je pripadao i veliki fizičar i astronom P S. de Laplace 
(1749-1827) koji je odbacivao teizam i teleologiju u objašnjenju svijeta. Vri- 
jedno je spomenuti da je u prijateljskoj vezi s njima, posebno s Destuttom de 
Tracyjem, bio i tadašnji predsjednik SAD-a i jedan od tvoraca Deklaracije o 
nezavisnosti SAD-a, Th. Jefferson. On je de Tracyjevu knjigu Elements d'ideo- 
logie držao veoma važnim za njihove studente i državnike i pretpostavljao da 
će kod njih utjecati na onu znanost u kojoj su oni napravili dosta grešaka. 

mostalne znanosti, nastojeći je što više diferencirati od filozofije i me- 
tafizike. Kao srednja linija u tadašnjoj filozofiji, ali ipak i kao izraz li- 
beralnoga građanstva, ona je stalno imala protivnike u onom kleru koji 
je branio i zagovarao apsolutizam, ali i u demokratima u liberalnoj par- 
tiji koji se nisu slagali s njihovim kompromisnim stavom u pogledu mo- 
narhije i socijalnih sloboda. 

Najtipičniji predstavnik ove srednje, eklektičke linije u filozofiji, 
interesantan i za našu problematiku filozofije historije, bio je Victor 
Cousin. 


Victor Cousin 


Rođen u burnim godinama, kada revolucija još nije bila dosegla svo- 
je najdramatičnije vrhunce, V Cousin (1792-1867) je kasnije postao 
poznati historičar filozofije, izvrstan predavač i plodan pisac i prevodi- 
lac. Bio je pod utjecajem i njemačke klasične filozofije, osobito Schel- 
linga i Hegela, koje i upoznaje za vrijeme svoga boravka u Njemačkoj 
1817.1 1818. Zbog svojih liberalnih shvaćanja imao je i neprilika, te je 
za vrijeme Charlesa X. jedno vrijeme bio i odstranjen s katedre na Sor- 
bonni. Ipak je već 1827. ponovno pozvan da drži predavanja, a nakon 
srpanjske revolucije 1830. postaje i državni savjetnik i jedan od najut- 
jecajnijih intelektualaca na području prosvjete i kulture. Nakon 1948. 
godine povukao se iz političkog života i posvetio filozofskom i prevodi- 
lačkom poslu. 

Svojim spiritualizmom i eklekticizmom Cousin nije mogao označiti 
dublju brazdu u razvoju niti filozofije niti filozofije historije. Ali ga je 
potrebno spomenuti zbog velikog utjecaja na suvremenike, kako preko 
predavanja tako i opsežnim djelom, a pogotovo zbog “eklektizma" ko- 
jim je mislio riješiti i ujedno ujediniti oprečna i suprotstavljena staja- 
lišta njemačkoga idealističkog transcendentalizma i englesko-francus- 
kog empirizma i senzualizma. 

Moram već na ovom mjestu reći i naglasiti, a što vrijedi za svu dalj- 
nju građansku misao, da je ta misao, i na području filozofije historije, 
svoj akme doživjela u Njemačkoj u velikim predstavnicima njemačkoga 
klasičnog idealizma, a u Francuskoj u svojim prosvjetiteljima i enciklo- 
pedistima. Nakon tog razdoblja građanstvo prestaje biti revolucionarna 
historijska snaga, ono se pomalo etablira na različite načine kao vode- 
ća snaga u društvu pa i njegovi filozofski predstavnici ili pokušavaju u 
raznim filozofskim sistemima nastavljati na velike predšasnike ili se od- 
riču metafizičkih ambicija i uplovljuju u vode raznih oblika pozitivizma 
ili pokušavaju eklektički, kao upravo Cousin, spajati i izmiriti različita 

stajališta. Građanski intelektualci, učenjaci i filozofi su u 19. stoljeću 
već u potpunosti ovladali katedrama na sveučilištima i u relativnom 
miru tih elitnih institucija izgrađivali svoju karijeru, pisali učene aka- 
demske rasprave, a katkad i cijele filozofske sisteme. Ono što je naro- 
čito karakteristično za filozofiju, jest da ona postaje akademska. Dok 
su do 19. st. glavni nosioci filozofske misli bili slobodni pojedinci koji- 
ma je filozofija bio način komuniciranja s vječnim pitanjima čovjeka i 
sa svojim vremenom, od Machiavellija, Bacona, Descartesa, Hobbesa, 
Spinoze i Lockea do francuskih prosvjetitelja, od kojih niti jedan nije 
bio profesor filozofije, od kraja 18. st., s predstavnicima njemačkog 
idealizma, filozofija se uglavnom preselila na sveučilišne katedre. Ima- 
lo je to svojih dobrih strana, ali i prilično ograničavajućih, o čemu će 
jednom drugom prilikom biti više riječi. 

U vezi s tim možemo reći da cijelo 19. stoljeće nije još bilo stabilno i 
gradanska je klasa morala proći još mnoge borbe i iskušenja. Još je uvi- 
jek bilo moguće da se Francuskoj nametne jedan pustolov i na kraju car 
(Napoleon III) ili da u Njemačkoj junker (Bismarck) ostvari san gra- 
danstva, ujedinjenje Njemačke, osiguravajući na taj način i mnoge pri- 
vilegije njemačkom plemstvu. U takvim historijskim momentima bilo 
je i među građanskim intelektualcima ličnosti koje se nisu mogle sug- 
lasiti s takvim uzurpacijama vlasti i koje nisu mogle takve političke 
postupke dovesti u sklad sa svojim demokratskim i liberalnim opredje- 
ljenjima. Neki su zato i gubili položaje, a kod nekih je dolazila, kako 
ćemo vidjeti, do izražaja i određena kritičnost ili skepsa u teorijskim 
razmišljanjima. 

Onu odlučnost i hrabrost koja je bila karakteristika većeg dijela re- 
volucionarnih prosvjetitelja, onaj dosljedni materijalizam i humanizam 
što ga vidimo u njihovim djelima, kao i konzekventno shvaćanje da je 
historija samo ljudsko djelo, te misli odsad susrećemo uglavnom kod so- 
cijalistički orijentiranih mislilaca koji su već bili na novim historijskim 
obalama. Zato je Cousinu početak filozofije označen rođenjem Sokrata, 
a ne Talesa, početak novovjeke filozofije godinom 1637, tj. s prvim Des- 
cartesovim djelima, a ne Baconom, a moglo bi se s punim pravom tu 
navesti i B. Telesija, G. Bruna i druge. Za njega je univerzum djelo vječ- 
noga, univerzalnog i apsolutnog uma, boga, koji stvara svijet iz ničega. 
Zato je on i u svijetu kao uzrok u posljedici. Svijet je njegov nesavršeni 
odraz, ali ipak odraz božanske biti.!9 

Za razumijevanje historije potrebno je poznavati opće ljudske potre- 
be, jer se ljudska priroda manifestira i u čovjeku i u čovječanstvu. Cou- 


136 Vidi Victor Cousin Introduction a Uhistoire de la philosophie. Cours de Uhistoi- 
re de la philosophie moderne, Deuxieme sćrie. Tom I, Pariz 1847, str. 93-103. 

sin razlikuje pet općih čovjekovih potreba, a svaka odgovara jednoj ge- 
neralnoj ideji. To su ideja korisnosti, koja se naročito očituje u razvoju 
matematike i fizike, industrije i političke ekonomije; ideja pravednosti, 
koja dolazi do izražaja u građanskom društvu, državi i jurisprudenciji; 
ideja ljepote iskazuje se u umjetnosti; ideja boga u religiji i kultu, i ide- 
ja istine u filozofiji.!“" Ove ideje postoje u svakom duhu i tvore osnovu 
čovječanstva. Zato možemo reći, koliko je “ljudska priroda materija i 
osnova historije, historija je, da tako kažemo, sudac ljudske prirode, his- 
torijska analiza je otisak psihološke analize.?1% 

Ljudska je priroda, dakle, osnova historije, te je filozofija historije 
psihološka znanost jer se psihološkom metodom i analizom spoznaje 
ljudska priroda. “Razvoj čovjekove vrste u prostoru i vremenu, to je his- 
torija?1%, a progresivni razvoj ljudske vrste je civilizacija. Historija je, 
dakle, očitovanje ljudske prirode, pa zato tek poznavanjem fundamen- 
talnih zakona ljudskog duha možemo razumjeti i samu historiju. 

Historijska metoda je i empirijska i spekulativna. Mora polaziti od 
ljudskog uma, iznaći njegove bitne kategorije po kojima se i historija 
odvija. A to su ideja beskonačnog, ideja konačnog i ideja relacije. “Či- 
njenica svijesti je kompleksan fenomen, sastavljen od tri pojma: ja i ne- 
ja, ograničeni, limitirani, završeni; osim toga, ideja beskonačnog i još 
povrh toga, ideja o odnosu ja i ne-ja, to jest konačnog i beskonačnog; to 
su tri pojma od kojih se sastoji činjenica svijesti. Ta činjenica, prenesena 
od individuuma u vrstu i u historiju ključ je cijelog razvoja čovječan- 
stva.?149 

Te tri ideje, tri bitna elementa su ne samo sastavni dio ljudskog uma 
nego i osnova triju velikih epoha čovječanstva. Apsolutno je nemoguće 
da je u razvoju ljudskog mišljenja i čovječanstva bilo više nego ta tri ve- 
lika nazora, a time i tri velike epohe. “Jasno je da može biti toliko epo- 
ha koliko ima elemenata; pa ako ima samo tri elementa, nema i ne mo- 
že biti više od tri velike epohe.?1*! 

Cilj je historije i čovječanstva ništa drugo nego razvoj mišljenja, koje 
teži da se potpuno shvati, prelazeći od nepotpunih k potpunijim spozna- 
jama. Progresivno usavršavanje je sigurno, ali ga je i moguće odrediti, 
definirati, pa je time i konačno. Stajalište da postoji beskonačan razvoj 
čovjeka i čovječanstva jest netočno. Čovjek se mijenja, ali ne fundamen- 


137 Vidi V. Cousin, ibid., str. 7-17. 
138 V Cousin, ibid., str. 24. 
139 V Cousin, zbid., str. 23 


140. V_Cousin, ibid., str. 131. Utjecaj njemačkoga klasičnog idealizma je i ovdje, 
kao i na cjelokupnu njegovu filozofiju historije, više nego očit. 


141. V Cousin, ibid., str. 159. 

talno, pa zato i razvoj njegove inteligencije, njegova uma nije beskona- 
čan. Granica nam je ljudska priroda i priroda njegova mišljenja. Može 
čovječanstvo trajati i milijunima godina, neće doći ni do kakva novog 
elementa, ni do kakve nove velike ideje osim ovih triju velikih ideja koje 
je naveo Cousin.!“? 

Ni jedna od ovih velikih ideja (ideja konačnog, beskonačnog i njihove 
relacije) ne može se dostatno razviti, po mišljenju Cousina, ako svaka 
od njih nema svoju historijsku epohu. Epoha koja je zasnovana na ideji 
konačnog prožeta je tom idejom, i to u svim svojim sferama: industriji, 
državi, umjetnosti, religiji i filozofiji. Industrija nije imobilna, stacio- 
narna, nego progresivna, razvojna; država nije također nepokretna i ne 
pritišće ljude kao neki apsolut. To je naprosto razdoblje slobode i de- 
mokracije. Religija nije religija bića po sebi, nevidljivog i nedohvatljivog 
boga, nego religija koja prenosi zemlju, zemaljski život u nebo, religija 
politeizma. Jednako tako i u filozofiji dominira fizika i psihologija, prou- 
čavanje prirode i čovjeka, koji postaje središte i mjera svih stvari. Nije 
teško u ovim razmatranjima i tvrđenjima raspoznati staru Grčku i tra- 
gove Hegelovih razmišljanja.!#? 

Epoha koja reprezentira u historiji ideju beskonačnog sva je pod do- 
minacijom te ideje beskonačnosti, jedinstva, bivstva po sebi, apsoluta i 
sve je više-manje nepokretno, statično. Industrija je slaba, trgovina ne- 
razvijena, more ne igra tako značajnu ulogu kao u prvom opisanom slu- 
čaju, od znanosti se razvijaju uglavnom matematičke i astronomske, 
država je vladavina apsolutnog zakona i jedva poznaje individuuma. 
Umjetnost je gigantska i neumjerena, religija se vezuje na vidljivo i više 
je religija smrti nego života, a filozofija je uglavnom kontemplacija ap- 
solutnog jedinstva. Ovdje raspoznajemo orijentalni svijet. 

Treća epoha je mješavina prvih dviju. Razvijaju se sve grane indus- 
trije, sve matematičke i prirodne znanosti, zemaljska i pomorska moć, 
snaga države, ali i sloboda individuuma. U religiji nije samo prisutan 
odnos prema Bogu, nego i ozbiljna aplikacija religiozne dogme na moral, 
i u filozofiji uzajamni odnos i utjecaj psihologije i ontologije.!*+ 

S obzirom na postojanje triju velikih ideja, nije moglo postojati ni 
više ni manje velikih historijskih epoha. Treba isto tako istaći, kaže 
Cousin, da u svakoj epohi postoje uvijek sva tri elementa, samo je uvi- 
jek jedan od njih dominantan, koji bitno karakterizira dotičnu epohu. 
“Sve je u svemu: tri elementa su u svakoj epohi; ali svaki od njih, da bi 


142. Vidi V. Cousin, ibid., str. 150-153. 
143 Vidi V. Cousin, ibid., str. 159-161. 


144. Vidi V Cousin, ibid., str. 161-163. Nije teško ni ovdje razaznati naročito He- 
gelov utjecaj i njegovu trijadičku podjelu razvoja objektivnog duha. 

prošao cijeli svoj razvoj, mora imati svoju epohu. Ako postoje samo tri 
elementa, mogu i postojati samo tri epohe. "115 

Hegelov konstruktivizam, zasnovan na koncepciji razvoja svijesti o 
slobodi, završava kod Cousina sa spiritualističkim kršćanskim koncep- 
cijama Bossueta, de Maistrea i de Bonalda. Historija nije samo razvoj 
čovječanstva, nego je historija i božansko djelo, jer je čovječanstvo rezi- 
me svemira, a svemir je manifestacija boga. Čudesni red koji ovdje vla- 
da odraz je božanskog reda, i upravo zato što je bog ili providnost u pri- 
rodi, posvuda ima svoje nužne zakone. Jednako tako, “jer je Providnost 
u čovječanstvu i u historiji, čovječanstvo i historija imaju svoje nužne 
zakone... Ova nužnost je dokaz bez prigovora intervencije Providnosti 
u ljudske poslove, dokaz moralne vladavine svijetom... Ako je historija 
vladavina Boga koja je postala vidljiva, sve je tu na svom mjestu; a ako 
je sve tu na svom mjestu, sve je tu dobro, jer sve vodi cilju zacrtanom 
od jedne dobrotvorne moći. Odatle i historijski optimizam koji imam 
čast da ispovijedam, i koji nije ništa drugo nego ideja civilizacije u od- 
nosu na svoj prvi i posljednji princip, u odnosu na onoga koji ju je stvo- 
rio stvarajući čovječanstvo, i koji je sve to mudro učinio, za najveće dob- 
ro svih stari."149 

Duh se jedne epohe inače za Cousina manifestira preko mjesta, na- 
roda i velikih ljudi. U vezi s problemom geografskih faktora Cousin podr- 
žava Montesquieova gledanja koja su, kako smo već vidjeli, doživjela 
kod Voltairea, Helvćtiusa i Condorceta opravdanu kritiku. Što se tiče 
naroda, Cousinovi pogledi pripadaju onoj struji građanske filozofije i 
psihologije naroda (Volkerpsychologie) koja je razlike među narodima 
pripisivala njihovu različitom duhu ili idejama, pa su i sukobi, osvaja- 
nja i kolonizacije imale u tome ne samo opravdanje nego su shvaćene i 
kao historijska nužnost. Tako i za Cousina svaki narod reprezentira 
jednu ideju, a ona je različita u odnosu na istovremene narode koji re- 
prezentiraju druge ideje. Svaka ideja koja dominira u jednom narodu 
dominira kao jedinstvena ideja koja za taj narod označuje cijelu istinu. 
Budući da se narodi po tome razlikuju, moraju doći u sukob. To je ko- 
rijen i izvor rata. “Rat ima svoj korijen u prirodi ideja različitih naroda 


145 V. Cousin, ibid., str. 164. 


146. V Cousin, ibid., str. 172. Historija je upravo zato i lijepa, moralna i znanstve- 
na. Leibnizov najbolji svijet od svih mogućih i kod Cousina dobiva svoju idea- 
lističku teorijsku zasnovanost koju je još Voltaire tako lucidno izvrgao kritici 
i poruzi u svom djelu Candide ou loptimisme. Cousin je u skladu s dosad na- 
vedenim tvrdio, naprotiv, da je općenito govoreći “sve pravo na svom mjestu; 
sreća i nesreća su raspodijeljene kao što trebaju biti. Govorim u cjelini, osim 
iznimaka. Vrlina i sreća, nesreća i porok u nužnoj su harmoniji." (V Cousin, 
ibid., str. 205.) 


509 


FILOZOFIJA HISTORIJE 


koje, budući da su nužno parcijalne, ograničene, ekskluzivne, nužno su 
neprijateljski agresivne, osvajačke; rat je dakle nužan."!#7 

U tom će srazu slabija ideja biti uništena, a najjača ideja određene 
epohe je ona koja je najviše u odnosu na dani duh te epohe. I zato je 
onaj narod koji reprezentira takvu ideju, koja je ono najviše u odnosu 
na duh te epohe, i pozvan na dominaciju. Ne treba mnogo oštroumnosti 
da se uvidi nimalo temeljitu zasnovanost ovog stava, kao i mogućnost 
da se svaka agresija jednog naroda opravda tvrdnjom da je nosilac duha 
određene epohe. U borbi građanskih klasa i naroda pojedinih zemalja 
za dominacijom u Evropi i u svijetu ovakva su opravdanja agresije i ra- 
tova, a naročito kolonijalnih, bila ne jednom upotrijebljena. 

Kad je neki narod sve to ostvario, ili kad je jedna ideja učinila svoje, 
kako kaže Cousin, taj narod nestaje. Ali ne lako, nego tek borbom dru- 
goga naroda koji zauzima njegovo mjesto. Ratovi su dakle konstitutiv- 
ni dio čovjekove egzistencije, jer su ideje naroda različite. Cousin kaže 
da ne pravi apologiju rata, nego ga samo objašnjava. Ali isto tako drži 
da “hipoteza o jednom stalnom stanju mira u ljudskoj vrsti je hipoteza 
apsolutnog imobilizma. Uklonite svaki rat, pa će umjesto tri epohe biti 
samo jedna; jer jasno je da jedna nikad neće dobrovoljno ustupiti mjes- 
to drugoj, i uvijek bi bila samo jedna i ista epoha."!4š Time ne bi bilo ni 
progresa, svi bi narodi ostali u zatupljenosti partikularnih ideja. Rat 
nije ništa drugo nego borba zablude i istine i pobjeda nije drugo nego 
pobjeda istine sadašnjosti nad istinom prošlosti koja je postala zabluda 
za iduće razdoblje. “Svaki zaista historijski narod ima zadatak da neku 
ideju realizira; i kad ju je dovoljno kod sebe ostvario, on je eksportira 
na neki način putem rata, on je šalje u svijet; svaka civilizacija koja 
napreduje, napreduje osvajanjem.?!4? Svaki je historijski narod dakle za 
izvjesno vrijeme osvajački, a zatim, kad se iscrpio i odigrao svoju ulo- 
gu, on napušta historijsku scenu, a filozofija historije ga napušta jer je 
postao nekoristan za čovječanstvo. 

I ova teza o historijskim i nehistorijskim narodima, koju je mogao 
naći i u njemačkom idealizmu toga vremena, kao i kasnije teze o višim 
i nižim rasama, često su bile samo koprena iza koje su se krile sasvim 


147. V Cousin, ibid., str. 200. 
148 V Cousin, ibid., str. 201. 


149 V Cousin, ibid., str. 210-211. Zato je npr. za Cousina smrt jednoga nevinog 
strašnija od smrti hiljada koji umiru za pravednu stvar i koji to znaju. Cou- 
sin to ilustrira na primjerima bitaka kod Plateje, Salamine, Arbele, Poitier- 
sa, Lepanta itd. Sva je teškoća ovakva stava upravo u tome što je često sas- 
vim nejasno što je “pravedna stvar". I u posljednjim evropskim i svjetskim 
ratovima milijuni su umirali za “pravednu stvar", iako su mnogi objektivno 
bili na strani historijski reakcionarnih država i sistema. 

prozaični materijalni interesi. Bio je to inače tipičan rezultat idealistič- 
koga načina mišljenja koji je, polazeći od krive pretpostavke da je his- 
torija bitno sukob ideja koje pojedini narodi reprezentiraju, zaključivao 
da se te razlike u idejama ne mogu drugačije rješavati nego sukobima 
među narodima. Bila je to u osnovi ipak apologija rata, bez obzira na 
to što je to Cousin negirao. Jer, iz takve se premise mogao izvući i dru- 
gačiji zaključak. Da se, naime, narodi na višem stupnju razvoja ne mo- 
raju ponašati kao u dosadašnjoj klasnoj i još uvijek primitivnoj historiji; 
da s obzirom na različite ideje koje zastupaju, a može se isto tako lako 
pokazati da na istom stupnju društvenog razvoja narodi imaju uglav- 
nom i podjednake ideje, ne moraju te razlike razrješavati barbarskim 
sredstvima, nego da mogu na višem stupnju humaniteta i razuma i su- 
radivati i u tome se koristiti nekim svojim razlikama kao prednostima. 

Dok jednog Kanta, Condorceta, Saint-Simona i mnoge druge u tom 
vremenu nije zabrinjavala različitost među narodima, nego su je čak i 
inkorporirali u temelje jednoga novog čovječanstva koje će počivati na 
“vječnom miru", suradnji i miroljubivu natjecanju, Cousin je pripadao 
onoj plejadi građanskih mislilaca koji su se u tom razdoblju svrstavali 
iza interesa vladajućih klasa svojih nacija i često postajali, sve do naj- 
novijeg vremena, ideolozi agresivnih aspiracija militantne buržoazije i 
drugih slojeva pojedinih naroda. 

Treći način iskazivanja duha jedne epohe, nastavlja Cousin, jest pre- 
ko velikih ljudi, narodnih genija. Sva razdoblja nisu jednako pogodna 
za pojavu velikih ljudi; prvo razdoblje u kojemu vlada ideja beskonač- 
nog najmanje je za to pogodno, druga su dva mnogo pogodnija. Budući 
da se duh jednog naroda nužno objektivizira i manifestira u nekolicini 
velikih predstavnika, jedan narod je zato i sav u njegovim velikim lju- 
dima. “Veliki čovjek nije nipošto arbitrarno biće koje može biti ili ne 
biti. To je predstavnik više-manje savršen što ga svaki narod nužno stva- 
ra. On nije samo individuum, nego se on odnosi prema jednoj general- 
noj ideji koja mu ukazuje na jednu višu silu, a u isto vrijeme mu daje 
određeni oblik individualnosti. Previše ili premalo individualnosti jed- 
nako uništava velikog čovjeka.?15% 

Sudbina velikog čovjeka je da najbolje uočava i spoznaje ideje svoga 
vremena, njegove interese i potrebe. I ostali pojedinci imaju također 
iste opće ideje, interese i potrebe, ali nemaju potrebnu energiju da ih 
realiziraju. Oni predstavljaju također svoje vrijeme i svoje narode, ali 
na nemoćan i nepouzdan način. Veliki čovjek je zato “harmonija poseb- 
nosti 1 općenitosti; on je veliki čovjek samo pod tu cijenu, pod dvostru- 
kim uvjetom da predstavlja generalni duh svog naroda, te je velik po 


150 V Cousin, ibid., str. 213-214. 

svom odnosu na tu općenitost, i u isto vrijeme da predstavlja tu opće- 
nitost, koja mu daje njegovu veličinu, u vlastitoj osobi, u obliku reali- 
teta, a to znači u završenom i vidljivom obliku.?15! 

To su bile osnovne filozofskohistorijske koncepcije i ideje Victora 
Cousina, u kojima se veoma jasno očitovao njegov posrednički stav i po- 
kušaj da ujedini filozofski oprečna stajališta u novom sistemu eklekti- 
cizma. Cousin je bio u potpunosti svjestan te svoje uloge i zadatka, jer 
je držao da “nakon subjektivnog idealizma Kantove škole, nakon em- 
pirizma i senzualizma Lockeove škole, razvijenih i iscrpljenih u njiho- 
vim posljednjim mogućim rezultatima, nema više novih kombinacija, 
po mom mišljenju, nego jedinstvo suprotnosti, mislim očitih suprot- 
nosti, u središtu jednog širokog i moćnog eklektizma (eclectisme).?19? 

Cousin je držao da ovaj pojam, ova riječ “eklektizam'" označuje smjer 
koji se sve više širi u Francuskoj, a i u drugim zemljama, a upotrijebio 
ga je već u svojim predavanjima 1816. i 1817. godine. Razdoblje vlada- 
vine “subjektivnog idealizma“ u Njemačkoj je prošlo te se oni okreću 
prema filozofiji prirode, a u Francuskoj se, po njegovu mišljenju, nasup- 
rot senzualizmu javlja novi spiritualizam. To znači da je vladavina ek- 
skluzivnih sistema senzualizma u Francuskoj i subjektivnog idealizma 
u Njemačkoj prošla, a ove nove filozofije, novi idealizam u Francuskoj i 
filozofija prirode u Njemačkoj teže da se ujedine i da se na taj način “u 
tišini formira jedan istinski eklektizam u evropskoj filozofiji.?199 

Ovaj proces stvaranja nove eklektičke filozofije Cousin je držao i 
svjetskim historijskim procesom. U Francuskoj je npr. aristokracija po- 
digla ugled zemlje u 17. i 18. st., ali je na kraju degenerirala. Narod je 
bio u teškim prilikama i revolucija je bila neizbježna. “Ja je niti branim 
niti napadam; ja je objašnjavam.?!%* Nastala je suprotnost, apsolutna 
demokracija. Rezultati su revolucije bili pozitivni, ali više u tome što 
su razrušili staro i preživjelo, nego izgradili novo. 

Na bojnom se polju ne bori narod, nego ideje. Kod Leipziga i Water- 
looa sreli su se i sukobili paternalistička monarhija i vojna demokracija. 
Pobjeda nije pripala nijednoj strani, jer je jedini pobjednik evropska ci- 
vilizacija i la Charte (Povelja), povelja Louisa XVIII, tj. ustavna, repre- 
zentativna monarhija koja već pobjeđuje i u Bavarskoj, Wurtembergu 
i drugdje. Ova povelja ujedinjuje staro nasljede, monarhiju, dom plemića 
i religiju, ali i rezultate revolucije, a to je dom poslanika koji sudjeluju 
u donošenju zakona. Duh Povelje je dakle eklektizam, a on se očituje i 


151 V Cousin, ibid., str. 214. 
152. V Cousin, ibid., str. 288-289. 
153 V Cousin, ibid., str. 299. 
154. V Cousin, ibid., str. 301. 

u literaturi gdje se spaja klasični legitimitet i romantična inovacija. Kad 
je sve prožeto eklektizmom, tome ne može izbjeći ni filozofija. “Eklek- 
tizam je nužna filozofija stoljeća, jer je ona jedina koja je suglasna nje- 
govim potrebama i njegovom duhu, i svako stoljeće završava s filozofi- 
jom koja ga reprezentira. To je moje najintimnije uvjerenje.?! 

Cousin je ova svoja predavanja završio konstatacijom da je zadovo- 
ljan svojim stoljećem, svojom zemljom i aktualnim stanjem stvari. Us- 
tavna monarhija i kršćanstvo su za njega bili primjerena rješenja tadaš- 
nje historijske zagonetke. Istina je samo jedna, ali ona ima dva oblika: 
misteriju i znanstvenu ekspoziciju. Cousin kaže da duboko poštuje prvu, 
ali je kao filozof interpret druge. “Ono što sam htio 1815., to želim i 
danas: eklektizam u svijesti, u svim dijelovima filozofije, u spekulaciji i 
u historiji, u općoj historiji čovječanstva i u historiji filozofije koja je 
kruna toga; takav je moj cilj prije i danas, takva je zastava kojoj ću uvi- 
jek ostati vjeran.?15 

Kako vidimo, Cousin je interesantan mislilac po tome što je bolje od 
ijednoga drugog u njegovu vremenu izrazio duh restauracije. Francus- 
ka je restauracija zaista i bila neoriginalan i nedosljedan društveni sis- 
tem. S jakim akcentima i težnjom povratka na staro, nije mogla izbjeći 
priznanje i pomirenje s novim formama društvenih i političkih odnosa 
koje je Revolucija tako silovito izbacila na historijsku scenu. Cousin je 
naivno vjerovao da je ovaj sinkretizam i kompromis rješenje historij- 
skog problema. Već u razdoblju kad je držao ova predavanja, Saint-Si- 
mon i njegovi učenici, kao i Fourier i ostali socijalistički orijentirani 
mislioci, koncipirali su nova rješenja tih društvenih proturječja. 

Samo dvadesetak godina poslije ozbiljno je bio uzdrman taj socijal- 
no-politički eklektizam, a nedugo iza toga gradanska klasa je definitivno 
odbacila jednu njegovu stranu - aristokratsko i monarhističko nasljeđe. 
Građanska filozofska misao se također nije mogla pomiriti s nedosljed- 
nim eklekticizmom, te je već u istom stoljeću pokušala nastaviti na naj- 
bolja i najznačajnija iskustva i rezultate svoje filozofske prošlosti. Ali 
je isto tako i filozofija, koja je polazila od drugih društvenih i klasnih 
pretpostavaka, također težila prevladati ne samo eklekticizam nego i 
idealističku prošlost, posebno njemačkoga najvišega filozofskog izraza 
građanske svijesti toga vremena. 


155 V Cousin, ibid., str. 308. 
156 V Cousin, ibid., str. 310. 


913 


FILOZOFIJA HISTORIJE 


Auguste Comte 


Druga ličnost koja je ostavila mnogo više traga u evropskoj i svjet- 
skoj filozofiji, tvorac pojma “sociologija" i osnivač pozitivizma bio je Izi- 
dore Auguste Marie Francois Xavier Comte (1798-1857). Rođen u Mon- 
tpellieru, u monarhistički i katolički nastrojenoj građanskoj obitelji, 
upisao se godine 1814. na Politehničku školu u Parizu u kojoj je vladao 
revolucionarni i liberalni duh. Već 1816. istjeran je iz škole zbog potpi- 
sivanja pisma protiv repetitora škole Lefebvrea; vraća se nakratko u 
Montpellier, pohađa predavanja na medicini i ubrzo se vraća u Pariz 
gdje postaje sekretar bankara C. Periera, privatno podučava matemati- 
ku i proučava francusku filozofsku literaturu 18. i početka 19. stoljeća. 

Godine 1817-1824. u velikoj su mjeri presudne za njegov misaoni 
njegova shvaćanja, bez obzira na to što je Comte nakon sukoba s njim 
pisao, bio u svakom pogledu značajan. To su s pravom ustvrdili i mno- 
gi kasniji istraživači ovoga razdoblja filozofske i sociološke misli, kao E. 
Durkheim, J. Lacroix, G. Gurvitch i dr. 

U tom razdoblju objavljuje svoj prvi manji rad (1819), a 1822. godi- 
ne raspravu Plan des travaux scientifiques necessaires pour organiser 
la societe i 1825. godine Considerations philosophiques sur les sciences 
et les savants. U tim je radovima Comte već iznio svoj glavni koncept o 
duhovnom razvoju čovječanstva, a Saint-Simon ih je veoma cijenio i još 
za vrijeme njihove suradnje prvi rad objavio u svesku o industrijskom 
sistemu (1822). Dvije godine poslije, zbog ponovnog objavljivanja ovog 
rada u trećem svesku Catćchisme des industriels, ali bez oznake autora 
i pod zajedničkim nazivom cijele kolekcije, definitivno su se razišli. 

Nedugo nakon toga, 1826. godine, Comte započinje s predavanjima 
Kursa pozitivne filozofije. Zbog velikih napora, ubrzo doživljava nervni 
slom te s predavanjima nastavlja tek 1829. Ta predavanja započinje ob- 
javljivati 1830; završio ih je 1842. sa šestim sveskom. To djelo — Cours 
de philosophie positive — ostaje glavno i najvažnije Comteovo djelo. Pre- 
davanja su pratili mnogi tadašnji znanstvenici i kulturni radnici kao A. 
von Humboldt, H. Carnot, Poinsot, E. Quinet, Fourier i dr. Tokom tih 
tridesetih godina bio je repetitor analize i mehanike na Politehničkoj 
školi, a od 1837. godine i ispitivač na prijamnim ispitima. Kad je, među- 
tim, zbog svoga predgovora šestom svesku Kursa pozitivne filozofije, u 
kojemu je napao Akademiju kao sjedište protivnika pozitivnoga znan- 
stvenog duha i moderne znanosti, izgubio mjesto, ostao je, takoreći, na 
ulici. Od propasti su ga spasila dva čovjeka koja su visoko cijenila nje- 
gov rad: J. S. Mill, koji u Engleskoj organizira financijsku pomoć za 
Comtea, i E. Littrć koji je 1844. godine u “Le National" objavio nekoli- 

ko članaka o pozitivizmu koji su pridonijeli da mu mnogi sljedbenici po- 
mognu. Tako je mogao raditi i dovršiti i svoje drugo veliko djelo, kojim 
je mislio da će reformirati društvo, Systeme de politique positive ou 
Traite de sociologie instituant la religion de l'Humaniteć. U tom razdob- 
lju, 1845-46, duboki trag u njegovu stvaralaštvu i nazorima ostavlja i 
sentimentalna i kratkotrajna veza s Clotildom de Vaux, koja je svojom 
osjećajnošću i religioznošću utjecala na Comtea u koncipiranju religije 
pozitivizma. Od liberalizma i socijalnog reformatora u prvom razdob- 
lju svoga djelovanja Comte sve više naginje konzervativizmu, koji je, 
međutim, bio prisutan i u prvom razdoblju njegova stvaralaštva, ali ne 
toliko izrazito. Može se reći da je u tim posljednjim godinama njegova 
emotivna i misaona ravnoteža bila narušena. Godine 1851. pozdravlja 
puč Napoleona III, a 1855. poziva konzervativne snage da se suprot- 
stave revolucionarnim pokretima i socijalista i liberala. Pokušavajući 
koncipirati jedinstvo reda i progresa, Comte traži osnivanje partije is- 
tinskog reda koja bi ujedinila katolicizam i pozitivizam. Velike planove 
da sve to teorijski obradi prekinula je smrt 1857. godine. 

Prije nego što prijedemo na prikaz osnovne Comteove ideje o tri sta- 
dija ili epohe razvoja mišljenja i čovječanstva, potrebno je navesti ne- 
koliko osnovnih teorijskih pretpostavaka kao polazišta Comteovih raz- 
mišljanja. Čovjekova socijalna evolucija je za Comtea najviši stupanj 
općeg razvoja i napretka, koji postoji kod svih živih bića, od jednostav- 
nih biljaka i najmanjih životinja pa do najviših sisavaca. Na toj liniji 
razvoja nastaje zatim i razvoj intelektualnih i moralnih funkcija koji ni- 
kad ne može biti završen. U ranoj fazi čovjekova razvoja dominiraju in- 
stinkti (fizičkog održanja, seksualni instinkti, razne strasti) s tenden- 
cijom razvoja plemenitih osjećaja, kulture itd. Kad izučavamo razvoj 
čovjeka, naći ćemo “da se opći rezultat naše fundamentalne evolucije 
ne nastoji samo u poboljšanju materijalnog položaja čovjeka, kontinui- 
ranim proširivanjem njegovog djelovanja na spoljašnji svijet, nego ta- 
kođer i prije svega da razvije, sve odlučnijom vježbom, naše najeminen- 
tnije sposobnosti, bilo neprestano umanjujući carstvo fizičkih želja, i 
više stimulirajući različite socijalne instinkte, bilo stalno potičući raz- 
voj intelektualnih funkcija, i onih najviših, te spontano uvećavajući 
uobičajeni utjecaj razuma na ponašanje čovjeka. U tom smislu, indivi- 
dualni razvoj nužno reproducira pred našim očima, u bržem i prisni- 
jem slijedu, čija se cjelina dakle može bolje procijeniti, ali je manje iz- 
razita, glavne faze socijalnog razvoja.?!57 

Kod Comtea je, dakle, ne samo prisutna teorija evolucije koju počet- 
kom stoljeća nagovješćuju u svojim radovima J. B. A. Lamarck i Geof- 


157 Auguste Comte, Cours de philosophie positive, tom IV, str. 446-447, Pariz 1869. 

froy Saint-Hilaire i engleski doktor W. Lawrence, nego i koncepcija da 
je intelektualni razvoj čovjeka bio povezan s materijalnom djelatnošću 
čovjeka, što Comte baštini od svojih predšasnika, francuskih prosvjeti- 
telja. “Riječ je o stvarnom djelovanju čovjeka na vanjski svijet, čiji pos- 
tepeni razvitak čini, bez sumnje, jedan od glavnih aspekata socijalne 
evolucije, i bez čijeg razvoja može se čak reći da cjelina te evolucije ne 
bi bila moguća, jer bi se ona zaustavila u samom početku zbog nadmoći 
materijalnih prepreka u ljudskom bivstvovanju. Jednom riječi, razvoj 
čovječanstva, bilo politički, bilo moralni, bilo intelektualni, nužno je 
neodvojiv od njegova materijalnog razvoja uslijed intimne uzajamne po- 
vezanosti koja karakterizira prirodni tok socijalnih fenomena. 1% 

Isto tako i afektivni život snažno djeluje na intelektualni, kao što i 
instinkti, npr. egoizam, imaju u našem moralnom sklopu nepobitnu pre- 
vagu nad plemenitim nastojanjima. 1? 

Treba svakako naglasiti da je Comte, za razliku od Cousina, imao 
jasan uvid u bitne progresivne etape razvoja moderne filozofije i ljud- 
skog duha. Za njega su Bacon i Descartes, Hobbes i Locke, a zatim ple- 
jada francuskih enciklopedista, sinonimi za nastajanje moderne filozof- 
ske misli i znanosti koje će definitivno prevladati teološko i metafizičko 
razdoblje ljudske misli. Jednako tako, kada u petom tomu svoga glav- 
nog djela raspravlja o najznačajnijim zbivanjima u modernom vremenu, 
Comte navodi prvo revoluciju u Holandiji u borbi za nezavisnost, en- 
glesku revoluciju s Cromwellom, koja je bila, kako kaže, demokratska i 
prezbiterijanska, a ne “mala aristokratska i anglikanska od 1688,7160 
i konačno američku revoluciju, koja je bila izdanak i posljedica dviju 
prvih protestantskih revolucija. 

Medutim, kad je trebalo riješiti temeljno filozofskohistorijsko pita- 
nje o glavnim pokretačkim snagama historije, Comte, kao i njegovi fran- 
cuski prethodnici u 18. st., uza sve važne uvide u cjelinu historijskih 
zbivanja, primat daje ljudskom duhu. Intelektualna evolucija je odlu- 
čujući princip u evoluciji čovječanstva i zato je uvijek više ili manje jasno 
da “historijom društva prije svega dominira historija ljudskog duha."!$! 


158 A. Comte, ibid., str. 360-361. 
159 Vidi A. Comte, ibid., str. 392. 


160 A. Comte, Cours de philosophie positive, tom V, str. 469. Comte cijeni Crom- 
wella više od Napoleona, jer je po njegovu mišljenju, njegova diktatura bila 
eminentno progresivna, a Bonaparteova tiranija čisto retrogradna (vidi tom 
V, str. 469). 

161_A. Comte, Cours de philosophie positive, tom IV, str. 460. Comte je izričito tvr- 
dio da je duhovni razvoj osnova cjelokupnoga ostalog razvoja čovječanstva pa 
tako “cjelina materijalnog razvoja neizbježno mora slijediti tok ne samo ana- 
logan, nego i savršeno korespondentan onome što smo ga dokazali s obzirom 

A ljudski duh, i individualno i u historiji, prolazi kroz tri svoja stadija 
razvoja — teološki, metafizički i pozitivni. Comte je držao da je otkri- 
ćem ovoga velikoga filozofskog zakona pronašao pravi znanstveni prin- 
cip za objašnjenje i prošlosti i budućnosti čovječanstva. 

Ovu ideju, iako samo nabačenu i nerazrađenu, mogli smo već vidjeti 
kod Turgota i Saint-Simona. Međutim, oni nisu izgradili cijeli sistem 
zasnovan na toj ideji, što je učinio Comte. Zato mu se i može donekle 
koncedirati kad više puta u svojim djelima piše da je on otkrio 1822. 
godine taj veliki filozofski zakon kome je podčinjen razvoj ljudske inte- 
ligencije i ljudskog duha u historiji. “Taj zakon se sastoji u tome, navo- 
dio je u svom prvom predavanju, što svako od naših glavnih shvaćanja, 
svaka grana naših spoznaja, sukcesivno prolazi kroz tri različita teorij- 
ska stadija: teološki ili fiktivni stadij; metafizički ili apstraktni stadij; 
znanstveni ili pozitivni stadij. Drugim riječima, ljudski duh, po svojoj 
prirodi, sukcesivno upotrebljava u svakom od svojih istraživanja tri me- 
stavljen: najprije teološku metodu, zatim metafizičku metodu i najzad 
pozitivnu metodu. Odatle tri vrste filozofije, ili generalnih sistema shva- 
ćanja o cjelini fenomena, koji se međusobno isključuju: prva je nužno 
polazište ljudske inteligencije; treća, njeno nepromjenjivo i definitivno 
stanje; druga je jedino predodređena da posluži kao prijelaz."!# 

U teološkom razdoblju ljudski duh teži dokučiti krajnje uzroke svega 
bivstvujućeg koje na kraju objašnjava djelovanje natprirodnih sila, čija 
samovoljna interakcija objašnjava i sve prividne anomalije svemira. 

U metafizičkom razdoblju, koje je u osnovi samo modifikacija prvoga, 
natprirodne sile su zamijenjene apstraktnim silama, različitim duhov- 
nim entitetima. 


na intelektualni razvoj, kome cijeli sistem socijalnog razvitka mora biti, po 
svojoj prirodi, duboko podređen, kao što sam to objasnio u prvom dijelu ovo- 
ga poglavlja." (A. Comte, Cours de philosophie positive, tom IV, str. 503.) 


162 A. Comte, Cours de philosophie positive, tom I, Pariz 1869, str. 8-9. Ovu svoju 
temeljnu ideju Comte često varira na različite načine u svojim djelima. Na- 
vedimo još samo jedan primjer iz rasprave o pozitivnom duhu: “Prema toj 
fundamentalnoj doktrini, sve naše bilo koje spekulacije su neizbježno primo- 
rane, bilo kod inndividuuma, bilo kod vrste, da sukcesivno prođu kroz tri raz- 
ličita teorijska stadija, čiji uobičajeni nazivi teološki, metafizički i pozitivni 
mogu ovdje dovoljno značiti barem za one koji su dobro shvatili pravi opći 
smisao. Iako u početku u svakom pogledu neophodni, prvi stadij se mora od- 
sad uvijek shvatiti kao čisto provizorni i pripremni; drugi, koji stvarno pred- 
stavlja razarajuću modifikaciju, uvijek sadrži samo jednostavno prijelazno 
određenje, da bi postupno doveo do trećeg, i tek u ovom, jedino potpuno nor- 
malnom, postoji u svakom pogledu definitivna vladavina ljudskog uma." (A. 
Comte, Disocours sur Esprit Positif, u dvojezičnom izdanju pod nazivom 
Rede iiber den Geist des Positivismus, Hamburg 1979, str. 4.) 

U “pozitivnom stadiju, ljudski duh, uviđajući nemogućnost da pos- 
tigne apsolutne pojmove, odustaje da traži porijeklo i svrhu svemira, i 
da spozna unutrašnje uzroke fenomena, da bi se jedino prihvatio otkri- 
vanja, dobro kombiniranom upotrebom rasuđivanja i promatranja, nji- 
hovih stvarnih zakona, to jest njihove nepromjenjive relacije, sukcesije 
i slično. Objašnjenje činjenica, svedeno tako na njihove realne termine, 
odsad je samo uspostavljena veza izmedu različitih partikularnih feno- 
mena i nekih općih činjenica, čiji se broj sve više umanjuje razvojem 
nauke. "193 

Smatrajući da je ovo zakon i individualne inteligencije, Comte navo- 
di da je svaki čovjek u djetinjstvu bio teolog, u mladosti metafizičar, a 
u zrelim godinama fizičar. Ovo je, kaže, lako provjeriti za sve ljude koji 
su na razini svoga vremena. 

Točno je, kako kaže Bacon, da stvarne spoznaje počivaju na promat- 
ranim faktima. Ali, mi moramo imati i neku teoriju da poveže te činje- 
nice u neki sklad. Ljudski duh bi se u svom početnom razdoblju kretao 
u krugu iz kojeg ne bi mogao izaći da nije izlaz našao spontanim raz- 
vitkom teoloških koncepcija. To je osnovni motiv koji dokazuje logička 
neminovnost čisto teološkog karaktera primitivne filozofije. I upravo je 
interesantno da su neka nerazrješiva pitanja za ljudski um, kao što su 
unutrašnja priroda bića, porijeklo i svrha svih fenomena - upravo ona 
koja su u središtu pažnje naše inteligencije u tom primitivnom teološ- 
kom stadiju. Razlog je prilično shvatljiv, kaže Comte. Jedino je iskus- 
tvo moglo pokazati kolike su naše snage i da čovjek nije u početku u 
tome pretjerivao, te snage nikad ne bi postigle razvoj za koji su sposob- 
ne. Jednako tako, teološko i metafizičko mišljenje pretjeruje u shvaća- 
nju o važnosti čovjeka u svemiru, što prvi nalet pozitivne filozofije ruši. 
Ali su takva shvaćanja bila također neophodni poticaj za napore i strem- 
ljenja ljudskoga duha. 

Teološka filozofija je karakterizirana tim sretnim svojstvom da mo- 
že čovjeka oduševiti dovoljno energičnim pouzdanjem, udahnjujući mu 
fundamentalni osjećaj univerzalne supremacije, koji je, bez obzira na 
himerična pretjerivanja, bio dugo neophodan za razvoj čovjeka. On je 
držao da je utjecajem na to vrhovno biće, molitvama i žrtvama, bilo mo- 
guće i mijenjati svijet. Zato je, bez obzira na ništavnost njihovih princi- 
pa istraživanja, nedvojbeno da svećeničkoj kasti, “ljudski duh uvijek 
duguje prvu efektivnu razdiobu teorije i prakse, što je tada bilo nemo- 
guće realizirati ni na koji drugi način.?!$* 


163 A. Comte, ibid., str. 9-10. 
164 A. Comte, Cours de philosophie positive, tom IV, str. 485. 

Danas smo već daleko od tih prvobitnih sklonosti i intencija, naša 
intelektualna aktivnost je dovoljno potaknuta nadom i željom da otkrije 
zakone fenomena. Ali nekad se nije moglo bez privlačnih himera onto- 
logije, bez velikih razočaranja alkemije, bez kojih ne bismo iscrpili is- 
trajnost i žar da se prikupe tolika promatranja i iskustva koja su kas- 
nije poslužila kao osnova prvim pozitivnim teorijama. A to se, također, 
bez posrednika nije moglo ostvariti. Teologija i fizika su toliko oprečne 
i duboko nepomirljive da se ljudska inteligencija morala poslužiti pos- 
rednim koncepcijama da bi premostila taj jaz. Takva je zapravo prirod- 
na namjena metafizičkih koncepcija i od njih zapravo druge koristi i 
nema. Tako je, za razliku od teološke i metafizičke filozofije, “osnovni 
karakter pozitivne filozofije da promatra sve fenomene kao podčinjene 
nepromjenjivim prirodnim zakonima, čije precizno otkrivanje i reduk- 
cija na što manji mogući broj jest cilj svih naših napora, smatrajući da 
je apsolutno nedokučivo i besmisleno za nas istraživanje onoga što se 
zove uzroci, bilo prvi, bilo finalni. Beskorisno je mnogo inzistirati na 
jednom principu koji je sada postao takoder blizak svima onima koji su 
malo dublje proučavali promatračke znanosti. Svatko zna, uistinu, da 
u našim pozitivnim objašnjenjima, čak i najsavršenijim, mi nemamo ni- 
pošto pretenzije da izložimo generativne uzroke fenomena, jer bismo 
tada samo odložili teškoće, nego samo da točno analiziramo okolnosti 
njihovih nastajanja, i da ih povežemo jedne za druge normalnim odno- 
sima sukcesije i sličnosti."!# 

Ovim mislima i stavovima Comte je udario temelj onog smjera filo- 
zofije koji sve do danas nazivamo pozitivizmom. Iako je pozitivizam 
doživio različite transformacije i oblike, od raznih realističkih do sub- 
jektivno idealističkih, osnovna je karakteristika pozitivizma da svako 
istraživanje prvih principa, porijekla i smisla svih fenomena, odbacuje 
kao metafiziku. Time je pozitivizam suviše sužavao polje ljudske spe- 
kulativne misli i postajao nedovoljno dubok i ograničen. Ljudska se 
spoznaja ne može iscrpljivati samo u otkrivanju zakona prirodnih i so- 
cijalnih fenomena, a još se manje mogu postavljati apriorne granice in- 
telektualne znatiželje i ispitivanja. 

Pozitivizam je u Comteovu konceptu imao pozitivnu stranu što je 
teološki i metafizički, u smislu iracionalni, način mišljenja odbacio kao 
historijski prevladan za modernog čovjeka koji zastupa principe moder- 
ne znanosti i filozofije. Ali je jednako tako zapao u drugu krajnost kad 
je mislio da je “pozitivna filozofija istinsko definitivno stanje ljudske in- 
teligencije, ono prema kome je sve više i više težila...?!% Jer definitivno 


165_A. Comte, Cours de philosophie positive, tom 1, str. 16-17. 
166 A. Comte, ibid., str. 15. 

stanje ljudskog duha, s obzirom na njegove filozofske i znanstvene spoz- 
naje, svakako ne postoji. To je velika spoznaja svake dosljedne dijalek- 
tičke filozofije koja nije sputana i ograničena idealističkim konstrukti- 
vizmom. 

Nekoliko tomova svoga opsežnog djela Comte je posvetio razmatra- 
nju svakog stadija razvoja ljudskog duha posebno. U tim opisima i pri- 
kazima Comte je u svakom pogledu pokazao široku erudiciju i pozna- 
vanje historije, ali i matematike i prirodnih znanosti. U tom se pogledu 
mogao svrstati uz bok takvih polihistora kao što su u to vrijeme bili 
Saint-Simon i Hegel, ali bez genijalne pronicljivosti prvoga i dubine 
drugoga. 

Tako Comte razlikuje u prvom, primitivnom teološkom stadiju tri 
razdoblja: fetišizam, politeizam i monoteizam. Fetišizam je pokušaj da 
se sve stvari i pojave objasne kao oduhovljene životom bitno analognim 
našem životu. On je došao do stanja astrolatrije, u proizvodnji do prvih 
pripitomljavanja životinja, do vatre, početaka trgovine i novca. To su 
uglavnom lovačka i pastirska plemena, a zatim poljoprivredna. Na po- 
četku te prve faze čovjek se zapravo “jedva razlikuje od mentalnog sta- 
nja na kojem se zaustavljaju više životinje.?1$7 

Drugo razdoblje — politeizam jest najdulje i ujedno glavni oblik teo- 
loškog sistema. Politeizam je prvi “opći polet čisto spekulativne djelat- 
nosti, koja je svojstvena našoj inteligenciji."!% Unoseći pojmove sudbi- 
ne ili fatalnosti, spontano unosi gledanje koje završava u koncepciji o 
invarijantnosti prirodnih zakona. Tako politeizam potiče spekulaciju, a 
time i filozofske meditacije. To su začeci “elementarnog razvoja duha 
opservacije i indukcije.?12 

U tom razdoblju nastaje i ropstvo koje je napredak u razvoju čovje- 
čanstva, jer zamjenjuje antropofagiju ili ubijanje zarobljenika. Ovdje 
Comte preuzima stavove svojih predšasnika i Saint-Simona, ali s mo- 
difikacijom što drži da robovi i robovlasnici nisu bili protivnici, nego su 
zapravo bili jedni drugima neophodni i uzajamno se pomagali radi si- 
multanog razvoja njihovih heterogenih aktivnosti, vojničkih kod jednih, 
proizvodnih kod drugih. U ovom pitanju su saint-simonisti imali, kako 
smo već vidjeli, jasnije i ispravnije poglede. Ali je Comte dobro uočio da 
je “opće postojanje ropstva činilo, kod starih, još više nego krajnja ne- 
savršenost njihovih realnih spoznaja, glavnu prepreku šire upotrebe 
mašina, čiju nužnost nisu mogli dovoljno razumjeti sve dotle dok su mog- 


167 A. Comte, Discours sur VEsprit Positif, str. 6. 
168 A. Comte, Cours de philosophie positive, tom V, str. 91. 
169_A. Comte, zbid., str. 95. 

li tako raspolagati, za vršenje raznih materijalnih radova, gotovo bes- 
konačnom zalihom inteligentnih mišićnih snaga.?!" 

Treće razdoblje, monoteizam, imalo je osnovu u politeizmu, jer “pro- 
vidnost kod monoteista nije zapravo ništa drugo nego sudbina kod po- 
liteista."!"! U antici je postojala konfuzija između spiritualne i svjetovne 
moći, dok je u modernom vremenu, osobito pod vladavinom katoliciz- 
ma, moral nezavisan od politike i tendira tome da njime upravlja. “Ge- 
nij, eminentno socijalan, katolicizma naročito se sastojao u uspostav- 
ljanju jedne moći čisto moralne, različite i nezavisne od političke moći 
u pravom smislu riječi, u postupnom unošenju, koliko je moguće, mo- 
rala u politiku, kojoj je dotad bio uvijek, naprotiv, kao što sam objasnio 
u prethodnom poglavlju, bitno podredđen.?!"? 

Katoličanstvo je unijelo niz progresivnih novosti: izbori za svećenike 
imali su široku bazu, i nisu ovisili samo o rođenju; univerzalan odgoj u 
svim nacijama; ukinuće ropstva; moral, estetika, arhitektura, celibat 
kao i vjera u papinu nepogrešivost bili su za funkcioniranje sistema veo- 
ma važni.17 

Monoteizam unosi individualni duh istraživanja i diskusije, pa se iz 
toga rađaju divergencije u mišljenjima, i to je jedan od uzroka “apela 
za slobodno individualno istraživanje, što bitno karakterizira protes- 
tantizam, prvu generalnu fazu revolucionarne filozofije.?174 

Glavni razlog neizbježne mentalne disolucije katolicizma sastoji se 
dakle u tome što nije mogao intimno inkorporirati u sebe intelektualni 
razvoj, pa je nužno morao biti prevladan. Protestantizam počinje jed- 
nostavnim luteranstvom i ide do deizma prošlog stoljeća s ekstremnom 
fazom u ateizmu. Sve su to bili sve jači protesti protiv intelektualne os- 
nove staroga socijalnog poretka. Fundamentalna sistematizacija nega- 
tivne filozofije naročito je karakterizirana dogmatskom konzekracijom 
“te radikalne subordinacije duhovne vlasti pod svjetovnu vlast, što smo 
vidjeli da se posvuda spontano uspostavila za vrijeme prethodne faze, i 
što je protestantizam posebno proklamirao, a da nije još bila direktno 
sankcionirana nikakvom racionalnom diskusijom prije odlučne elabo- 
racije od strane Hobbesa.?"!75 

Drugi veliki stadij razvoja ljudskog duha, metafizički, bio je, kao što 
je već rečeno, prijelazan. U izvjesnom smislu bio je i samo modifikacija 


170 A. Comte, ibid., str. 330. 
171 A. Comte, ibid., str. 198. 
172. A. Comte, 1bid., str. 233. 
173. Vidi A. Comte, ibid., str. 244-254. 
174. A. Comte, ibid., str. 378. 
175 A. Comte, ibid., str. 506. 

prvoga, jer je natprirodne sile zamijenio istinskim entitetima, personi- 
ficiranim apstrakcijama, što je bio sadržaj ontologije. Ovaj stadij ima 
dva razdoblja: prvo, “bitno kritičko i negativno, određeno da karakte- 
rizira postepeno rušenje teološkog i vojnog sistema, pod rastućim upli- 
vom metafizičkog duha; drugo, neposredno organsko, u odnosu na prog- 
resivnu evoluciju različitih glavnih elemenata pozitivnog sistema.?!7$ 
Moglo bi se, dakle, ovaj metafizički stadij okarakterizirati kao neku 
vrst kronične bolesti, naravno, inherentne našoj mentalnoj evoluciji, 
individualnoj ili kolektivnoj, između djetinjstva i zreloga, muževnog 
doba.!7" 

I, konačno, treći stadij započinje sve većom prevlasti znanstvenog 
mišljenja u liku pozitivne filozofije koja svoje začetnike ima u Baconu, 
Descartesu, Kepleru i Galileju. Opći duh ljudskih spekulacija u teološ- 
ko-metafizičkom razdoblju nužno je bio idealan u kretanju, apsolutan 
u koncepciji i arbitraran u primjeni. A pozitivna filozofija je bitno oka- 
rakterizirana “nužnom i permanentnom subordinacijom imaginacije 
pod opservaciju, koja čini naročito pravi znanstveni duh, u opoziciji pre- 
ma teološkom i metafizičkom duhu.?!7 Ova filozofija takoder, za razliku 
od stare, teži učiniti “relativnim sve pojmove koji su isprva bili, napro- 
tiv, nužno apsolutni."!" Taj prijelaz od apsolutnog prema relativnom 
čini jedan od najvažnijih filozofskih rezultata svake intelektualne re- 
volucije koja je vodila od teološko-metafizičkog stadija do pozitivnog. 

Sve se ovo zbivalo u posljednjih pet stoljeća, kada je metafizički duh 
negativno potpomagao napore naše moderne civilizacije, rastačući ma- 
lo-pomalo teološki sistem, koji je na kraju postao nazadan, kada se soci- 
jalna efikasnost monoteističkog režima bitno iscrpila na kraju srednje- 
ga vijeka. Sve je to napokon dovelo našu inteligenciju, koja se postupno 
emancipirala, do njezina definitivnog stadija racionalnog pozitiviteta. 
Otada se naš duh odriče apsolutnih traganja koja su bila primjerena 
njegovoj mladosti i bitno se usmjeruje na stvarnu opservaciju kao os- 
novu naših dostupnih spoznaja. Naša spekulacija otad prihvaća kao 
fundamentalno pravilo da svaki stav koji se striktno ne može svesti na 
jednostavni iskaz činjenice, posebne ili opće, ne može imati nikakav 
realni ili inteligibilni smisao. “Jednom riječi, fundamentalna revolucija 
koja karakterizira zrelost naše inteligencije, bitno se sastoji u tome da 
posvuda supstituira, nedokučivoj determinaciji uzroka kao takvih, jed- 
nostavno istraživanje zakona, to znači konstantnih relacija koje postoje 


176 A. Comte, ibid., str. 349. 

177. Vidi A. Comte, Discours sur Esprit Positif, str. 22. 

178 A. Comte, Cours de philosophie positive, tom IV, str. 214. 
179 A. Comte, ibid., str. 216. 

među promatranim fenomenima. Bilo da se radi o najmanjim ili o naj- 
sublimnijim pojavama, o sudaru i težini ili o mišljenju i moralnosti, o 
tome se mogu zaista spoznati samo različite uzajamne veze svojstvene 
njihovom postojanju, a da nikad ne možemo prodrijeti u misterij njihova 
nastajanja.?18% 

Ovakva istraživanja, ovakav prilaz fenomenima nastoji ustvrditi ono 
što jest, a napustiti uzaludna traganja za nekim prvim uzrocima ili fi- 
nalnim određenjima i svrhama. “Ništa više u jednom nego u drugom 
slučaju, ne radi se tako o finalnim uzrocima, niti o bilo kakvoj provi- 
dencijalnoj usmjerenosti. To je uvijek, s obzirom na kretanje, kao što 
smo već ustanovili za egzistenciju, jednostavan nužni slijed tog spon- 
tanog poretka, koji proizlazi iz nepromjenjivih prirodnih zakona, u od- 
nosu na sve moguće fenomene, i koji se samo mora manifestirati na 
jedan manje pravilan način, ali isto tako neizbježan, s obzirom na soci- 
jalne fenomene, bilo statične, bilo dinamične, uslijed njihove više slo- 
ženosti."1š1 

Pozitivno mišljenje, pozitivna filozofija odbacuje dakle metafizičke 
pretenzije da se spozna nešto što nam nije dano u našim opažanjima, 
bez obzira na to radi li se o prvim uzrocima, prapočelima ili finalnim 
svrhama. Jednako tako, kako je već rečeno, naša istraživanja ne mogu 
imati pretenzije na apsolutnost, nego samo na relativnost s obzirom na 
našu organizaciju i našu situaciju. Ova relativnost naših spoznaja proiz- 
lazi dakle odatle što su sve to fenomeni ne samo individualni, nego jed- 
nako tako ili naročito socijalni, jer oni proizlaze iz kontinuirane i ko- 
lektivne evolucije čiji su svi elementi i sve faze bitno povezani. Ako se 
dakle “priznaje da naše spekulacije moraju uvijek zavisiti od različitih 
bitnih uslova naše individualne egzistencije, mora se također prihvati- 
ti, s drugog aspekta, da su one ništa manje podčinjene cjelini socijal- 
nog razvoja, na taj način da nikad ne mogu dopustiti tu apsolutnu ne- 
pokretnost koju su pretpostavljali metafizičari."!# 

Time je pozitivan duh, po Comteovu mišljenju, isto tako udaljen od 
plitkog empirizma kao i od misticizma te se uvijek mora, na neki na- 
čin, kretati između tih dviju kobnih opreka. Oslanjajući se, kao i zna- 
nosti, na invarijabilnost prirodnih zakona, “pravi pozitivni duh se sas- 
toji naročito u tome da vidi da bi predvidio (a voir pour prevoir), da 


180 A. Comte, Discours sur lEsprit Positif, str. 26-28. 
181 A. Comte, Cours de philosphie positive, tom IV, str. 279-280. 


182 A. Comte, Discours sur VEsprit Positif, str. 30. “Pozitivna metoda pisao je 
Comte u završnom šestom tomu svoga glavnog djela, nužno je, kao i teološka 
i metafizička metoda, kontinuirano djelo cijeloga čovječanstva, bez ikakva po- 
sebnog izumitelja." (A. Comte, Cours de philosophie positive, tom VI, str. 603.) 

proučava ono što jest da bi iz toga zaključio ono što će biti, prema općoj 
dogmi o invarijabilnosti prirodnih zakona. ?13 

Comte nije bio, kao mnogi kasniji pozitivisti, mislilac koji je želio 
samo objasniti svijet. Još u mladosti je pisao svom prijatelju Valatu da 
se opredijelio ne samo za znanost, nego i za politiku. Reforma društva, 
zaustavljanje revolucije i ostvarenje jedinstva poretka i progresa, 0s- 
novna je ideja vodilja cjelokupne Comteove djelatnosti, jer je duhovna 
reorganizacija društva pretpostavka i njegove socijalne reorganizacije. 
“Red i progres, koje je antika smatrala kao bitno nespojive, sačinjavaju 
sve više po prirodi moderne civilizacije, dva jednaka neophodna uvjeta, 
čija intimna i nerazrješiva kombinacija odsad karakterizira i temeljnu 
teškoću i glavni izvor svakog istinskog političkog sistema.?14 

Nikakav se realni poredak ne može etablirati ni trajati ako nije kom- 
patibilan s progresom; jednako tako niti progres ako ne teži konsolida- 
ciji poretka. Sve ideje poretka potječu, prema Comteu, iz antičkoga teo- 
loškog i vojnog sistema. To je teološko razdoblje socijalne znanosti. Sve 
se ideje progresa izvode iz negativne filozofije, koja proizlazi iz protes- 
tantizma 1 u posljednjem stoljeću dobiva svoj završni oblik. To je meta- 
fizičko stanje politike. A različite klase, po svojim potrebama ili kon- 
zervacije ili poboljšanja stanja, preuzimaju te ideje.!%# 

Cjelokupno je Comteovo djelo zato i posvećeno toj “duhovnoj reor- 
ganizaciji društva“, za što je bilo potrebno stvoriti novu, pozitivnu filo- 
zofiju, koja će se zasnivati na cjelokupnom pozitivnom razvoju znanos- 
ti, i ujedno ispuniti značajnu prazninu, tj. zasnovati novu društvenu 
znanost — socijalnu fiziku ili sociologiju. “Mi smo dakle točno odredili u 
ovom predavanju, ne prema uzaludnim proizvoljnim spekulacijama, 
nego promatrajući kao predmet jednog istinskog filozofskog problema, 
racionalni plan koji nas mora neprestano voditi u proučavanju pozitivne 
filozofije. Kao definitivni rezultat, matematika, astronomija, fizika, 


183 A. Comte, ibid., str. 34. Inače, Comte navodi sljedeća određenja pojam “pozi- 
tivni": prvo, taj pojam označuje ono što je realno, za razliku od himeričkog; 
drugo, označuje razliku između korisnog i nekorisnog; treće, opoziciju izme- 
đu sigurnog i neizvjesnog; četvrto, opoziciju između točnog, preciznog i neod- 
ređenog; peto, riječ pozitivno označuje suprotnost negativnom, što je jedno od 
najeminentnijih svojstava moderne filozofije, tj. ne da ruši, nego da organizi- 
ra. (Vidi A. Comte, Discure sur VEsprit Positif, str. 84-86.) 


184. A. Comte, Cours de philosophie positive, tom IV, str. 17. On je ne samo tvrdio 
da “vidjeti znači i predviđati", nego da znanost znači i predviđanje, a iz pred- 
viđanja proizlazi akcija. U drugom je predavanju pisao: “Ukratko, znanost, 
odatle predviđanje; predviđanje, odatle akcija: takva je veoma jednostavna 
formula koja izražava, na egzaktan način, opći odnos između znanosti i um- 
jetnosti, uzimajući ta dva izraza u njihovu totalnom značenju." (A. Comte, 
Cours de philosophie positive, tom I, str. 51.) 


185 Vidi A. Comte, ibid., str. 20-21. 

kemija, fiziologija i socijalna fizika: takva je enciklopedijska formula, 
između velikog broja klasifikacija koje sadrže šest fundamentalnih zna- 
nosti, koja je jedino logički u skladu s prirodnom i nepromjenjivom hi- 
jerarhijom fenomena.'?!5 

Njegova socijalna fizika ili sociologija dobrim dijelom jest i filozofija 
historije, kao što smo mogli u cijelom ovom prikazu vidjeti, jer kon- 
cepcija socijalne statike i socijalne dinamike, a zatim ideja o tri glavna 
stadija razvoja čovječanstva, čini bitni sadržaj toga dijela pozitivne fi- 
lozofije. Socijalna statika je znanost o društvu promatrano kao red, a 
socijalna dinamika je znanost o društvu promatrano kao progres, 

Još je u svom prvom predavanju 1926. godine Comte govorio kako 
ne treba posebno dokazivati da ideje vladaju svijetom i da ga potresaju 
ili, drugim riječima, da sav društveni mehanizam počiva u krajnjoj li- 
niji na mišljenjima. Također je držao da ne treba posebno dokazivati 
da velika politička i moralna kriza tadašnjeg društva proizlazi iz inte- 
lektualne anarhije. Ljudi se razlikuju s obzirom na različita osnovna 
načela kojima se rukovode i sve dotle dok ljudi ne budu jednodušno 
prihvatili izvjestan broj općih ideja koje omogućuju stvaranje jedne za- 
jedničke društvene doktrine, sve dotle će stanje nacija biti revolucio- 
narno usprkos raznim palijativnim političkim mjerama. To bi omogu- 
ćilo i stvaranje odgovarajućih zajedničkih institucija pomoću kojih bi se 
bez većih potresa uklonio najveći nered. 

Nakon dvadesetak godina, Comte je, završivši svoj Kurs pozitivne f1- 
lozofije i izgrađujući Kurs pozitivne politike, a u međuvremenu doživ- 
jevši i sentimentalnu kratkotrajnu vezu s Clotildom de Vaux, koja je 
ostavila duboke emotivne posljedice, držao da je svojom pozitivnom fi- 
lozofijom ostvario takvu jednu zajedničku društvenu doktrinu i da se 
na temelju nje može završiti s revolucijama i zasnovati novi pozitivni 
moral i pozitivnu politiku. 

Taj novi moral je altruizam, život za drugog, te ljubav i sa socijal- 
nog i s individualnog stajališta mora biti pravilo našega života. Isto je i 
s religijom, koja je u evoluciji humaniteta, toga Grand Etre kako ga Com- 
te naziva, najvažniji faktor. Ako se želi izaći iz ove anarhije duha i po- 
retka, treba stvoriti novu religiju, novo duhovno jedinstvo. To je religija 


186 A. Comte, Cours de philosophie positive, tom I, str. 88. Comte je držao, isklju- 
čujući tada Saint-Simona s kojim je prekinuo sve odnose, da “nakon Monte- 
squieua, jedini važan korak što ga je dosad učinila fundamentalna koncepci- 
ja sociologije pripada slavnom i nesretnom Condorcetu," (Cours de philosophie 
positive, tom IV, str. 185), koji je u svom sjajnom djelu o razvoju ljudskog duha, 
kaže Comte, mnogo toga dokučio, svakako i pod utjecajem slavnog prijatelja 
Turgota. A u bilješci na istoj strani kaže da uvodi taj novi termin “sociologi- 
ja" za ono područje što ga je nazivao socijalnom fizikom (str. 185). 

humaniteta, čovječanstva kojoj je pozitivna filozofija teorijska osnova, 
a pozitivni moral i politika cilj. Ljubav, dakle, kao princip, red kao os- 
nova, progres kao cilj - to su osnovne naznake rješenja tadašnje soci- 
jalne zagonetke. 

U svom već pomalo mističnom zanosu osnivanja nove religije čovje- 
čanstva, koja je, nota bene, ostavljala socijalne odnose gotovo netaknu- 
te, u čemu se Comte pokazuje kao konzervativni građanski republika- 
nac, nije mogao izbjeći sastavne elemente svake religije: dogmu, kult i 
režim. Kao dogma služila je Comteova koncepcija historijskoga i indi- 
vidualnog razvoja u tri stadija.!*7 Kult je obilovao mnogim analogijama 
s kršćanskom religijom, samo što je njezina transcendencija svedena na 
socijalne fenomene. Tako anđeli čuvari postaju žene (majka, supruga, 
kćeri, sestre itd.), uvode se razni drugi oblici kulta (kućni, javni), sve- 
čanosti, komemoracije itd. Godina sa svojih trinaest mjeseci, pri čemu 
su svaki mjesec i dani posvećeni ženi, svećenstvu, proletarijatu itd. kao 
i pojedinim ličnostima, među kojima nema onih ličnosti koje su razarale 
i stvarale anarhiju poput Nerona, Robespierrea ili Napoleona. I konačno, 
Comte je svojom sistematičnošću razdijelio sve velike države na manje 
pokrajine s ne više od 300 000 obitelji i s organizacijom pozitivne Cr- 
kve, svećenstvom i odgojem u duhu pozitivne filozofije, striktno odre- 
denim od najranije mladosti do kasne starosti. S ovom posljednjom fa- 
zom, pozitivno-religioznom, konzervativnom i antidemokratskom — jer 
Comte za razliku od mnogih građanskih demokrata i liberala pozdravlja 
puč Louisa Napoleona -— odbija mnoge svoje prijatelje i učenike, te E. 
Littre i mnogi drugi izlaze iz njegova društva pozitivista. 

Preko Comteova opsežnog i veoma sistematskoga filozofskog djela 
svakako se nije moglo olako proći. On pripada onim francuskim mislio- 
cima 19. st. koji su imali najširi medunarodni odjek. Mnoge su raspra- 
ve napisane o tome može li se Comtea držati osnivačem sociologije ili 
se to mora pripisati i drugim značajnim misliocima toga vremena, po- 
najprije Saint-Simonu, Proudhonu i Marxu. Bez obzira na to što je H. 
Gouhier u svojoj velikoj monografiji o Comteu podcjenjivao ulogu Saint- 
Simona u formiranju i Comtea i sociologije, pridružujem se mnogo više 
mišljenju E. Durkheima, J. Lacroixa i G. Gurvitcha koji su držali da je 
sociologiju kao znanost teško odvojiti od socijalno filozofskih i politič- 
kih radova i doktrina Saint-Simona, Proudhona i Marxa. Ali, ne samo 


187. To je Comte već obznanio u svom proglasu za formiranje novog društva pozi- 
tivista, 8. III. 1848. Ono što je društvo jakobinaca stvorilo u prvoj kritičkoj 
fazi Revolucije, u drugoj fazi, organskoj, ovo društvo pozitivista mora imati 
devizu Red 1 Progres. A glavna doktrina ovoga novog društva je Philosophie 
positive. (A. Comte, Le fondateur de la socičte positiviste, Oeuvres choisies 
d Auguste Comte, Izdao H. Gouhier, Pariz, str. 289-299.) 

zbog toga što je prvi upotrijebio pojam “sociologije, nego i mnogim 
svojim analizama i prikazima socijalne organizacije, strukture i odno- 
sa u svoja dva glavna djela o pozitivnoj filozofiji i pozitivnoj politici — 
Comte svakako zaslužuje da ga se uvrsti među osnivače moderne so- 
ciologije. 

Kako je Comteova filozofija, a pogotovo socijalna fizika, tj. sociologija 
dobrim dijelom i filozofija historije, s obzirom na naš predmet istraži- 
vanja mnogo je važnija ocjena tog dijela Comteove teorijske djelatnosti. 
I u vezi s ovom problematikom postoje mnogi pokušaji uspoređivanja 
Comteove i Fichteove, naročito Hegelove filozofskohistorijske koncep- 
cije, kao i Marxove. Već sama trijadičnost koncepcije cjelokupnoga his- 
torijskog razvoja kod Hegela i Comtea govori barem o nekoj sličnosti i 
mogućem utjecaju. Međutim, zna se da Comte nije poznavao, osobito u 
rano vrijeme koncipiranja svoje ideje o tri stadija, Hegelov filozofski sis- 
tem, i da cjelokupna filozofska zgrada kod jednoga i kod drugoga počiva 
na drugačijim osnovama. Oba su ova sistema ujedno historijski istodob- 
na. Ali dok Hegel stvara svoju filozofiju historije na tradiciji njemačko- 
ga klasičnog idealizma, tj. transcendentalne filozofije, Comte stvara 
svoju koncepciju ponajprije na tradiciji francuskoga prosvjetiteljstva. 
Dok je kod prvoga zato bitna osnova historijskog kretanja i razvoja di- 
jalektika objektivnog duha, koji je “napredovanje u svijesti o slobodi", 
kod drugoga je osnova razvoj čovjekovih spoznaja, jer “ideje vladaju svi- 
jetom'', što je bila deviza francuskih mislilaca. Zato se i “kraj povijesti" 
nužno razlikuje kod ova dva mislioca, kao i moguće interpretacije tih 
zaključaka.1 

Usporedba s Marxom može jednao tako biti više parcijalna i nebit- 
na. Marxov uvid u totalitet historijskih procesa bio je u svakom slučaju 
mnogo dublji od Comteova, pa se Marx nije mogao zadovoljiti tako jed- 
nostavnim objašnjenjem razvoja historije ponavljanjem prosvjetitelj- 
skog stava o idejama koje vladaju svijetom. Bez obzira na to što je Com- 
te, kao i neki francuski prosvjetitelji, uviđao i značenje materijalnoga, 


188 To je dobro formulirao 1. Fetscher u svom predgovoru Comteovu djelu Dis- 
cours sur VEsprit Positif: “Njegova filozofija historije je filozofija znanosti i 
njihovih prethodnih oblika. Gouhier je zato naziva “philosophie de I'histoire 
de V'esprit a travers les sciences". Cijela ostala historija ovisi o toj historiji 
znanosti: “les idćes gouvernent le monde'. Ali dok kod Hegela ideja glasi 'nap- 
redak u svijesti o slobodi', kod Comtea glasi: “napredak u pozitvnoj spoznaji". 
Zato je “kraj povijesti kod Hegela postignut, kad je došla do izražaja potpuna 
svijest o slobodi, znanje o identitetu subjektivnog duha (individuuma) i ob- 
jektivnog duha (države). Kod Comtea, kad su sve znanosti postale pozitivne i 
time sva područja bivstvovanja podvrgnuta znanstvenom upravljanju." (Iring 
Fetscher, Einleitung, Rede iiber den Geist des Positivismus, Hamburg 1979, 
str. XXIV.) 

ekonomskog faktora u funkcioniranju i razvoju društva, njegova spoz- 
naja o tim odnosima i idejama određenoga društva daleko je zaostajala 
za Marxovim mislima. Marx je bio, kao što ćemo još vidjeti, duboki di- 
jalektičar, Comte evolucionist i pozitivist koji najčešće nije otišao dalje 
od pojave deskripcije određenih historijskih fenomena. Zato je prvi i bio 
pobornik revolucije, kao korjenite društvene promjene, a drugi je zazi- 
rao od nje i nastojao pacificirati uzavrelu situaciju u Francuskoj i Ev- 
ropi toga doba. Njihovi su se humanistički ciljevi i ideali u velikoj mjeri 
poklapali, ali su putove do njihova ostvarenja zamišljali sasvim druga- 
čije. Comte je, na kraju, branio građanski status quo, posvećujući polo- 
žaj klasa kakav je postojao i ne priznajući pravo eksploatiranih da teže 
za socijalnom promjenom. Marx nije imao iluzije da je klasno gradan- 
sko društvo najviši mogući oblik ljudske egzistencije i revoluciju prog- 
lasio permanentnom sve do prevladavanja klasne strukture društva i 
ovakve podjele rada. 

Zbog svih ovih razloga, Comteova svestrana i široka razrada koncep- 
cije o tri stadija individualnoga i historijskoga razvitka označuje inte- 
resantan pokušaj objašnjenja historijskog determinizma. Ali, s obzirom 
na nedostatke koje sam već spomenuo, da ne navodim sve moguće kri- 
tičke objekcije, počevši od R. Flinta pa do G. Mosce, M. Schelera, K. 
Lowitha, L. Levy-Bruhla, Th. Adorna, O. Massinga i mnogih drugih, 
Comteova filozofija historije nije zadugo preživjela svoga autora. Još za 
Comteova života, upravo nedugo nakon završetka njegova djela o pozi- 
tivnoj filozofiji, Marx je u prvoj polovini četrdesetih godina izgrađivao 
novu i dublju koncepciju čovjeka i historije. 

Ono što je kod Comtea bilo najtrajnije i što je imalo najširi utjecaj u 
razvoju filozofije, bila je njegova ideja i koncepcija pozitivizma. Dovo- 
đenje filozofije u korealciju s ostalim znanostima, osobito prirodnim, 
bilo je poznato u tradiciji evropske moderne filozofije. Tu težnju za 
“znanstvenošću* filozofije, koja bi se na taj način riješila “metafizičkih 
spekulacija" i nerješivih pitanja i problema, prihvaćali su mnogi filozofi 
posljednjih stotinjak godina i idealističke i materijalističke provenijen- 
cije. A osobito oni koji su se upuštali u filozofska razmatranja s terena 
pojedinih prirodnih znanosti - posebno matematike, fizike i kemije, 
(Bolzano, Mach, Avenarius, bečki pozitivistički krug i dr.). Sigurno je, 
po mom mišljenju, da se rezultati razvoja ljudskog duha na području 
prirodoznanstvene spoznaje i na području filozofskih spoznaja moraju 
u izvjesnoj mjeri i prožimati, oplodivati i da ne mogu biti trajnije u dis- 
krepanciji. Ali pozitivistička teza o tome da se jedino mogu istraživati 
zakoni fenomena, a da je gotovo sve drugo metafizika, bila je i ostala 
suviše redukcionistička da bi zadovoljila uzlete i ambicije ljudskoga 
duha i neiscrpnu čovjekovu imaginaciju. 

Jules Michelet 


Medu ličnostima francuskoga kulturnog života u prvim decenijima 
19. stoljeća, koje su ostavile dubljeg traga u javnom životu, a tako i svo- 
Jim razmišljanjima o historiji, potrebno je svakako istaći Julesa Miche- 
leta (1798-1874), jednog od najznačajnijih historičara Francuske i Ev- 
rope u tom stoljeću. Rođen je u Parizu u siromašnoj građanskoj obitelji. 
Otac je imao malu tiskaru u kojoj je radila cijela obitelj, pa i mali Jules, 
da bi se nekako prehranila. U početku nije pohađao nikakvu školu, nego 
je samo kod staroga jakobinca, Helota, uočio gramatiku i latinski. Ro- 
ditelji ga, unatoč siromaštvu, upisuju kad je imao dvanaest godina u 
treći razred College de Charlemagne u kojemu se u početku nije ugodno 
osjećao. Đaci iz bogatijih obitelji rijetko imaju razumijevanja za svoje 
siromašnije kolege, pa je i Michelet morao otrpjeti mnoga zadirkivanja 
i ismijavanja. “Bio sam upravo", kao što je pisao u svojoj kratkoj biog- 
rafiji, “među njima kao sova usred dana, sav zastrašen."! Shvatio je, 
kako sam kaže, da se smiju njegovu siromaštvu. Ali je zato Michelet 
svojom snažnom voljom i izvanrednim talentom ubrzo nadoknadio sve 
ono što mu njegov socijalni položaj dotad nije omogućavao. Postaje jedan 
od najboljih đaka škole te se nakon položenog doktorata 1819. godine, 
osamostaljuje kao predavač u jednom koledžu. 

Polovinom dvadesetih godina V. Cousin ga upozorava na G. Vica, 
kojega Michelet s oduševljenjem prevodi i piše raspravu, na temelju če- 
ga, kao i djela Prćcis d'histoire moderne, postaje profesorom na Ecole 
normale, a 1838. i na College de France. Kod Cousina upoznaje E. Quin- 
tea, s kojim ga veže prisno prijateljstvo sve do smrti, i koji u isto vrijeme 
prevodi poznato Herderovo djelo o filozofiji historije.!? Vico i Herder u 
svakom pogledu utječu na Micheletove koncepcije o historiji, pa i sam 
piše kako ga je naročito inspirirala Vicova misao da je historija djelo 
čovjeka. 

Michelet je dijelio sudbinu tadašnjih liberala i demokrata koji su, u 
većini slučajeva, pripadali progresivnom krilu romantičarskog pokreta 
i ujedno osjećali potrebu za političkom reformom. U tom momentu, pi- 
sao je Michelet, “svi smo mi više ili manje romantičari. To je bolest koja 
je u zraku koji udišemo. Sretan je onaj koji je na vrijeme stekao zdrav 


189 Jules Michelet, Autobiographie i Introduction a lhistoire universelle, Pariz 
1930, str. 51. Ovo je prvi svezak izdanja “Bibliotheque Larousse" pa ću u dalj- 
njem citiranju navoditi samo djelo koje citiram, a ne oba naslova. 

190 Cousin je u već citiranom djelu pisao da je “sretan što je ohrabrio svoja dva 
mlada prijatelja, gospodu Micheleta i Quineta, da Francuskoj podare Vica i 
Herdera." (V._ Cousin, Introduction a l'histoire de la pilosophie, Pariz 1847, 
str. 253.) 

razum i prirodnost da se suprotstavi."!?! S velikim simpatijama prati 
borbu liberala Benjamina Constanta de Rebecquea, Royera Collarda, 
Manuela, Bavouxa i drugih protiv ultrarojalističke reakcije koja je nas- 
tojala što više ograničiti i one slobode koje je Povelja garantirala. Tre- 
ba imati na umu da je u to doba sloboda štampe bila veoma ograničena, 
da niti jedan list nije mogao izlaziti bez odobrenja kralja i da je osobna 
sigurnost bila također smanjena. Zato je Michelet oduševljeno prihva- 
tio pobunu naroda protiv les Ordonnances i Polignacova ministarstva, 
srpanjsku revoluciju 1830. za koju je nešto kasnije napisao da je poka- 
zala “prvi model revolucije bez heroja i bez vlastitih imena. ?1? 

U to doba započinje Michelet objavljivanjem prve sveobuhvatne his- 
torije Francuske, Histoire de France, koja u konačnoj redakciji krajem 
šezdesetih godina doseže 17 tomova. Uz taj naporni rad u četrdesetim 
godinama radi i na historiji Francuske revolucije (Histoire de la Revo- 
lution frangaise u 7 tomova), drži poznata predavanja u kojima su ta- 
kođer njegova ljubav za narod, strast za slobodom i oduševljenje Fran- 
cuskom revolucijom snažno utjecali na slušaoce. Michelet je bio ličnost 
koja je svojim demokratskim i slobodarskim uvjerenjima kao i pošte- 
njem preko predavanja na Sveučilištu i College de France odgajala ge- 
neracije u istom takvu duhu. Nikad se ne može točno procijeniti doseg 
takva intelektualnog djelovanja. Slušaoci koji dalje prenose ta intelek- 
tualna uzbuđenja i spoznaje sliče samo onim prvim valovima koji se ši- 
re u jezeru od bačena kamena. Nikad se točno ne može ustvrditi koliko 
su pojedini historijski pomaci, pa i prijelomi, dugovali ovim velikim lju- 
dima 1 njihovu pisanom i usmenom djelu. 

Neposredno prije revolucije 1848. godine, ministar de Salvandy je 
suspendirao prvo predavanje E. Quineta i Mickiewicza, a zatim i Mic- 
heletova, no veljačka je revolucija to ubrzo anulirala. Michelet je doži- 
vio teže razdoblje u svom životu nakon puča Louisa Bonapartea (Napo- 
leona III), kada mu je bila oduzeta katedra i kad je bio lišen svih drugih 
funkcija, jer kao demokrat nije htio potpisati lojalnost uzurpatoru. Zbog 
materijalnih teškoća napušta Pariz, a 1853. odlazi u Italiju na opora- 
vak. Nakon oporavka vraća se u Francusku te od 1855. do 1867. nas- 
tavlja i završava daljnjih jedanaest knjiga svoje monumentalne Histo- 
rije Francuske. U tim kasnim godinama prijateljuje i s mlađim poznatim 
ličnostima francuske kulture: E. Renanom, H. Taineom, G. Flauber- 
tom, braćom Goncourt i drugima. 

Ogorčen invazijom Nijemaca nakon Sedana, odlazi ponovno u Itali- 
ju, a nakon zbivanja za vrijeme Komune dobiva apopleksiju. Svejedno 


191 J. Michelet, Autobiographie, str. 84. 
192. J. Michelet, Introduction a Uhistoire universelle, Pariz 1930, str. 229. 

je svojom golemom energijom uspio napisati još tri sveska Historije 
XIX vijeka. Umire 1874. u Hyeresu. 

Michelet je prvenstveno bio historičar i na tom je području ostavio 
zaista velebno i impozantno djelo. Ali ga je jednako tako privlačila filo- 
zofska misao te je čak držao, mislim s punim pravom, da bi svaki his- 
toričar morao imati smisla i za teorijsko, sintetičko razmišljanje o his- 
toriji. Uza sve to Michelet je bio veoma osjećajan čovjek te je njegov 
golemi opus obogaćen i mnogim esejima o narodu, ljubavi, ženi, ptica- 
ma, moru, planinama itd. Sam je pisao u svojoj autobiografiji da je “srce 
najčešće, kod mene, polazište mojih misli. Ono oplođava moj duh.?1% 

Još u mladosti, potaknut i Vicovim i Herderovim filozofskohistorij- 
skim razmatranjima, a svakako i pod utjecajem tadašnjih francuskih 
mislilaca koji su se bavili tim problemima (Cousin, Comte, Saint-Simon 
i dr.), Michelet je 1831. godine objavio spis Introduction a l'histoire uni- 
verselle u kojemu je iznio svoje poglede na to eminentno čovjekovo dje- 
lo. Progresivna građanska misao druge polovine 18. i prve polovine 19. 
stoljeća na različite je načine varirala jednu te istu i ujedno bitnu temu 
o slobodi. I Michelet pridonosi toj osnovnoj temi svojim razmatranjima 
koja su interesantna i zato što potječu od čovjeka velike historijske eru- 
dicije. “Sa svijetom, tako započinje Michelet svoje djelo, započeo je rat 
koji će završiti sa svijetom, i ne prije: rat čovjeka protiv prirode, duha 
protiv materije, slobode protiv fatalnosti. Historija nije ništa drugo nego 
pripovijest o toj neprestanoj borbi.?1%* Ova fatalnost, koju Michelet shva- 
ća kao sve ono što je prepreka slobodi, kao da je osvojila znanost i svi- 
jet. Ona se pomalo etablirala u filozofiji i historiji. Sloboda je interveni- 
rala u društvu te je vrijeme da intervenira i u znanosti. Ako ovaj razvoj 
postigne svoj cilj, “historija bi se pokazala kao vječni protest, kao prog- 
resivan trijumf slobode.?"1% 

Ta borba za ostvarenje slobode jest vječna, ali je važno da sloboda 
napreduje bez obzira na teškoće i opiranja. Bez sumnje je da i sloboda 
ima svoje granice; pogledajmo, kaže Michelet, kako teško može djelo- 
vati priroda na čovjeka. Ali borba za slobodu traje, ona sačinjava dos- 
tojanstvo čovjeka i samu harmoniju svijeta. I ona će trajati dok god se 
ljudska volja bude opirala utjecaju rase i klime, dok god jedan Byron 
bude mogao otići iz industrijske Engleske da bi živio u Italiji i umro u 
Grčkoj ili dok god budu francuski vojnici, u ime slobode svijeta, logoro- 
vali ili prema Visli ili prema Tiberu. “Ono što nas mora obradovati u 
toj borbi bez kraja, to je što nam je u cjelini igra sklona. Od dva protivni- 


198 J. Michelet, Autobiographie, str. 72. 
194 J. Michelet, Introduction a lhistoire universelle, str. 189-190. 


195 J. Michelet, ibid., str. 190. 

ka jedan se ne mijenja, drugi se mijenja i postaje sve jači. Priroda osta- 
je ista, dok čovjek svakim danom nju nadjačava. Alpe se nisu povećale, 
a mi smo probili tunel Simplon. Val i vjetar nisu manje kapriciozni, ali 
parobrod siječe val, a da se ne obavještava o kapricu vjetrova i mora.?!% 

Kad idemo od istoka prema zapadu, od Indije prema Francuskoj, 
vidjet ćemo da se fatalna moć prirode umanjuje na svakoj postaji i ut- 
jecaj rase i klime postaje manje tiranski. Na početku, u Indiji, čovjek je 
prosterniran svemoći prirode. Posvuda vladaju neproporcionalne sna- 
ge, čovjek se pod teretom prirode i ne pokušava boriti, on joj se predaje 
bez uvjeta. Ili bježi prema zapadu tako da od Perzije započinje progre- 
sivno oslobađanje ljudske slobode. “Perzija je početak slobode u fatal- 
nosti 

Perzija je ujedno velika cesta po kojoj se kreću i sukobljavaju mnogi 
narodi, Tatari s jedne i Arapi s druge strane. Zato se i ne grade solidne 
kuće, nego od opeka. Hrana se ne čuva, te tako, u svom prvom poletu, 
ljudska djelatnost postaje obeshrabrena i protječe u indiferenciji. Čov- 
jek traži svoj zaborav u pijanstvu, ali je ono hotimično. Perzijanac nalazi 
u hladnom opijumu snove fantastičnog života, kao 1 odmor od smrti. 

Ali, ljudska sloboda ne umire, nego slijedi svoj put od Egipta preko 
Judeje. Egipat je dar Nila, i zato je čovjek od početka bio pobijeđen od 
prirode. Sloboda je, međutim, ipak našla mogućnost da se iskaže. Egi- 
pat, kao i Indija, povezali su je s dogmom o besmrtnosti duše. “Ljud- 
ska ličnost, otjerana s ovoga svijeta, dočepala se drugog."!% A pokat- 
kad, kao što je slučaj kod braće Keopsa i Kefrena, ona se i u ovom životu 
digla protiv tiranije bogova. Jer, piramide, kao “najveći spomenik ovog 
fatalnog svijeta Egipta protest su čovječanstva. 1% 

Michelet je držao da u pogledu čovjekova razvoja određene zemlje, 
poput Evrope, imaju po svojoj razuđenoj konfiguraciji i klimi, prednost 
pred drugim kontinentima, kao što bolja artikuliranost viših životinja 
i čovjeka omogućuje bolje i različitije kretanje ili kao što kod jezika 
prednost ima onaj koji je bogatiji svojim mogućnostima gramatičkih ob- 
lika i bogatstvom riječi. “Evropa je slobodna zemlja: rob koji je obrađu- 
je je slobodan; to je bio događaj za odbjeglo čovječanstvo Azije. U tom 
ozbiljnom svijetu Zapada, priroda ništa sama ne daje; ona nameće kao 


196 J. Michelet, zbid., str. 190. 


197. J. Michelet, ibid., str. 192. S obzirom na Indiju Michelet je poslije donekle pro- 
mijenio mišljenje kad je 1863. god. imao priliku pročitati znameniti ep Rama- 
janu, o kojemu je oduševljeno pisao u svom eseju La Bible de I!'humanite kao 
“bibliji dobrote". 

198 J. Michelet, ibid., str. 193. 

199 J. Michelet, ibid., str. 193. 

nužni zakon izvršavanje slobode. Trebalo se dobro zbiti protiv neprija- 
telja i oformiti tu stisnutu asocijaciju koju zovemo grad 2% 

Taj mali svijet, zatvoren unutar zidova, apsorbirat će u svom artifici- 
jelnom jedinstvu familiju i čovječanstvo. On će biti vječni rat protiv sve- 
ga što je ostalo u prirodnom životu orijentalnog plemena. Sve ono što su 
npr. Pelazgi naslijedili i nastavljali od Azije u Evropi, Grci i Rimljani su 
razrušili. To se isto očitovalo u kasnijim borbama Grka protiv Azijata i 
Rimljana protiv barbara. Ukazujući na ograničenja Grka, koji su sa svo- 
jim polisima bili nesposobni da se ostvari Aleksandrov san da svijet pos- 
tane grad, a njegova falanga citadela, Rim je svojim zidinama obuhvaćao 
i spajao dva grada, dvije rase, etruščanske i latinske, svećeničke i he- 
rojske, orijentalne i zapadne, patricije i plebejce, “zemljišno vlasništvo 
i pokretno vlasništvo, stabilnost i progres, prirodu i slobodu.??! 

Ukazujući na daljnje karakteristike Rima, Michelet drži da Rim nije 
nikad bio ekskluzivan svijet. U unutrašnjosti se on pomalo otvarao ple- 
bejcima, a vani Latiumu, Italiji i svim provincijama. U Rimu postoji 
adoptiranje u porodicu, građana u grad i na kraju cijelih gradova u mu- 
nicipije. “I tako, dok se grčki grad, kolonizirajući, ali nikad adoptirajući, 
raspršio i morao, s vremenom, umrijeti od iscrpljenosti, Rim dobiva i 
gubi regularnošću jednog živog organizma; on usisava, ako smijem tako 
reći, latinske narode, Sabinjane, Etruščane, i, postavši Rimljani, on ih 
pušta van u svoje kolonije.?2% Rim je mislio da ostvaruje djelo čovje- 
čanstva, vječni i univerzalni grad. Ali se ipak prevario, kao i Aleksandar. 
Barbari, kršćani, robovi protestirali su, i to osporavali svaki na svoj na- 
čin, da Rim nije grad svijeta, i na kraju razrušili tu lažnu jedinstvenost. 

Michelet već dobro uočava da je ključ problema bio u razvoju ili stag- 
naciji materijalne proizvodnje, industrije. Herojski svijet Grčke i Rima, 
ostavljajući umijeća ruku pobijedenima, robovima, “nije daleko nasta- 
vio tu pobjedu čovjeka nad prirodom koju zovemo industrija."? Stare 
proizvođačke rase, Pelazgi i druga plemena, propali su; poslije i mnogi 


200 J. Michelet, ibid., str. 195. Značenje grčkog polisa za sudbinu Evrope Miche- 
let je ocijenio u svom kasnijem spisu iz 1864. god. na sljedeći način: “Veliki 
događaj ovog svijeta, neusporediv, to je pobjeda kod Salamine, vječna pobjeda 
Evrope nad Azijom. Cinjenica golemog značenja, pred kojom sve iščezava. Ci- 
tamo i ponovno čitamo, a da se nikad ne zasitimo, Plateja, Maraton, Salami- 
na, uvijek s ushićenjem, s istim elanom radosti. Ne bez razloga. To je naše 
rođenje." (J. Michelet, Za Bible de !'Humanite, L'Humanite, Bibliotheque La- 
rousse, tom V, Pariz 1930, str. 137.) To je razdoblje kada započinje po Miche- 
letu evropski duh, a može se reći i ljudski duh u svojoj suverenoj slobodi. Pob- 
jeda nad Azijom osigurala je svjetlo kojim je bila obasjana i sama Azija. 


201 J. Michelet, ibid., str. 197. 
202. J. Michelet, ibid., str. 198. 
203 J. Michelet, ibid., str. 198. 

drugi donji slojevi kod samih pobjednika. Oni koji su imali dobivali su 
još više, a oni koji nisu imali dobivali su sve manje “ako industrija ne 
postavi most nad ponorom koji dijeli siromašne i bogate. Ekonomija je 
preferirala rad robova, to jest stvari, radu ljudi; ekonomija je gledala u 
tim stvarima samo stvari; ako su one propale, gospodar ih je ponovno 
jeftino kupio i pritom još dobio."ž%“* Razni su narodi opskrbljivali te 
gramzive zemlje, ali se rak ropstva malo pomalo širio i na kraju ga 
nitko nije mogao više prehraniti. Tako je depopulacija započela praviti 
mjesto barbarima koji su ubrzo došli na tržnicu Rima, ali slobodni i 
naoružani da osvete svoje pretke. 

Ali još prije te materijalne disolucije carstva, moćna moralna disolu- 
cija zbivala se unutar njega. Grčka i Orijent, za koje su Rimljani držali 
da su ih pokorili, osvojili su i podvrgli Rim. Njihovi bogovi, literatura, 
filozofija i jezik pokazivali su superiornost nad rimskim duhovnim ma- 
nifestacijama. A zatim se rađa kršćanstvo koje nezadrživo ruši stare in- 
stitucije i stare oblike života i mišljenja. “U areni koloseuma susreli su 
se kršćanin i barbarin, reprezentirajući slobodu za Istok i za Zapad. Mi 
smo se rodili iz njihova sjedinjenja, i mi, i sva budućnost. ?2%5 

Prvi barbari nisu promijenili Rim. Tek Franci ostvaruju dublje prom- 
jene. Od robova postaju kmetovi, što je bio daljnji stupanj oslobođenja 
čovječanstva. Ovo razdoblje ostavlja Evropi aristokraciju: svećeničku, 
feudalnu — okrunjenu papom i carem. “Čudesan sistem u kojem su se 
organizirali i suprotstavili carstvo Boga i carstvo čovjeka. Materijalna 
sila, tijelo, nasljednost, u feudalnoj organizaciji; u Crkvi riječ, duh, iz- 
bor. Posvuda sila, a u središtu duh, duh koji dominira silom.?2% To je 
razdoblje osvajanja i prekrajanja evropskog tla, vjerskih zanosa i kri- 
žarskih ratova, gradnje velebnih katedrala i isposništva itd. Ali, tada 
nastaju i legisti, ljudi zakona te trgovci kao vjesnici novih gradova i ko- 
muna. To je značilo novu pobjedu slobode i pravde, progresivni trijumf 
čovjekova ja. Herojski princip svijeta — sloboda — dugo vremena prokleta 
i zamijenjena fatalnošću, pojavila se pod svojim pravim imenom. “Čov- 
jek je prekinuo malo pomalo s prirodnim svijetom Azije, i ostvario sebi 
industrijom, istraživanjem, jedan svijet koji se uzdiže iz slobode. On se 
udaljio od boga-prirode fatalnosti, ekskluzivnog i maćehinskog božan- 
stva koji je izabrao među svojom djecom, da bi došao do čistog boga, 
boga duše, koji više ne razlikuje čovjeka od čovjeka, i otvara svima, u 
društvu, u regliji, jednakost ljubavi i očinskog srca.?27 


204. J. Michelet, ibid., str. 199. 
205 J. Michelet, ibid., str. 201. 
206 J. Michelet, ibid., str. 202. 
207 J. Michelet, ibid., str. 203-204. 

Kako se ostvario u Evropi ovaj proces oslobadanja, pita se Michelet. 
Koji je udio u tome pojedinih država, Francuske i Italije, Engleske i Nje- 
mačke. Svijet je, nakon Grčke i Rima, izgubio ono jedinstvo koje daje 
tako jednostavan i dramatičan pečat antičkoj historiji. Moderna Evropa 
je kompleksan organizam te se može razumjeti samo iz uzajamnih od- 
nosa dijelova, a i sam dio ovisi uvijek o cjelini. 

Opisujući geografsku i političku strukturu Evrope, Michelet poku- 
šava ocrtati karakter i psihologiju pojedinih spomenutih velikih naroda. 
Navodimo samo nekoliko primjera takve analize kakvih je u to vrijeme 
nacionalnog buđenja bilo podosta, pri čemu su historičari i literati po- 
jedinih nacija uglavnom u svojoj naciji gledali glavni zalog evropske bu- 
dućnosti. Michelet je mislio to isto s obzirom na svoju naciju i domo- 
vinu, ali je pokušavao i drugima pridati vrijednosti za koje je držao da 
su se pokazale tokom historije. Sigurno pod utjecajem oduševljenih opi- 
sa Njemačke i njezina duha od strane Mme de Stačl, i Michelet visoko 
uzdiže karakter njemačke nacije čiji se genij, po njemu, prvo istaknuo 
u feudalnoj odanosti, zatim u ljubavi i poeziji te u odricanju i dubokom 
dezinteresmanu njemačkoga genija. Njemačka je, po njegovu mišljenju, 
Indija Evrope, prostrana, nejasna, plodna kao i njezin bog panteizma. 
Michelet govori o njezinoj rascjepkanosti, feudalnim državama i slobod- 
nim gradovima, Lutheru i Boehmeu, Kantu, Jacobyju, Fichteu, Hegelu 
i Goetheu. 

Kod Talijana Michelet više naglašava individualnost i nepostojanje 
odricanja, samozataje kao kod Nijemaca. Odatle i drugačiji odnos pre- 
ma Bogu i svijetu. “Talijanski genij je strastven, ali strog genij, stran 
neodređenim simpatijama. To nije prirodni svijet familije, plemena, to 
je umjetni svijet grada."#% Talijan se zatvara u zidine svojih gradova i 
tu vlada, daleko od prirode, harmonija i ritam civilnog života, prava i 
jurisprudencije.?% 

U evropskim zemljama postoji protivnost različitih rasa, ali nikad 
intimna fuzija. Križanje rasa, miješanje suprotnih civilizacija, najmoć- 
niji je pomoćnik slobode. Kod toga se neutraliziraju različite fatalnosti. 
Evropa je najmanje fatalna, najslobodnija i najljudskija; a u njoj opet 
Francuska. Daje opis Francuske, posebno njezina centra Pariza, koji je 


208 J. Michelet, ibid., str. 211. 


209 O taliji je Michelet npr. pisao: “Okružen prirodom u dolinama Apenina, izo- 
liran slabo plovnim rijekama, on se još zatvara u zidine. On ovdje vlada dale- 
ko od prirode u mramornim palačama, gdje živi od harmonije, ritma i broja; 
ako izađe, to je zato da si izgradi u svojim villas vrtove od kamena. A ponaj- 
prije je okarakteriziran harmonijom civilnog života, zakonima, jurispruden- 
cijom. Nakon toliko invazija barbara, nerazrušivo rimsko pravo opet se poja- 
vilo u Bologni i u cijeloj Italiji." (J. Michelet, ibid., str. 211.) 

dao toliko značajnih pojedinaca, nekoliko papa, velikih teologa i pisaca 
itd., zaključujući da je demokratski genij bio oduvijek bitna karakteris- 
tika Francuske. “Demokratski genij Francuske nije od jučer. On se po- 
javljivao konfuzan i taman, ali ne manje realan, od prvih početaka naše 
historije. "21% 

Zatim govori o Engleskoj kao suprotnosti Francuske, gdje je i zapo- 
čela moderna sloboda. “Bez sumnje engleski heroizam je započeo mo- 
dernu slobodu. U svim zemljama, prvo s aristokracijom, heroizmom, 
zanosom ljudskog ja, čovjek se oslobodio autoriteta. Ratničke aristok- 
racije i ikonoklasti Perzije i Rima pojavili su se kao pravi protestanti- 
zam nakon Indije i Etrurije. Tako započinje na ovom svijetu ono što 
svećenik naziva duhom zla, Sotonom, Ahrimanom, kritičkim i negativ- 
nim principom, onaj koji uvijek kaže: Ne.??\! 

Ipak heroizam još nije sloboda; herojski narod je Engleska, ali slo- 
bodan narod je Francuska. Francuzi, kao slobodarski narod, zaintere- 
sirani su za slobodu cijelog svijeta; čovječanstvo u njima vibrira, a sr- 
panjska revolucija upućuje opet na izvanrednost i originalnost, a to je da 
je ona pokazala model revolucije bez heroja, jer je narod bio taj heroj. 

Čovječanstvo se inače za Micheleta razvija uvijek kroz dekompoziciju 
prema kompoziciji, od analize prema sintezi. Danas smo, kaže Miche- 
let početkom tridesetih godina, već četiri decenija u stadiju analize, de- 
kompozicije. Treba biti strpljiv, jer će se stvar ipak jednom srediti.?!? 

Oko Francuske se stvara sve ono što je pozitivno i progresivno pri 
čemu se moraju uzeti u obzir još i Italija i Španjolska. Ali, onaj tko želi 
spoznati sudbinu ljudskoga roda, mora produbiti genij Italije i Francus- 
ke. Rim je bio čvor goleme drame kojoj Francuska dirigira ponavljanje. 
I tako, završava Michelet ovaj svoj esej o filozofiji historije, “stojeći na 
vrhu Kapitola, mi obuhvaćamo, dvostrukim pogledom Janusa, i stari 
svijet koji tu završava, i moderni svijet koga naša domovina vodi odsad 
misterioznom stazom budućnosti."?1? 


210. J. Michelet, ibid., str. 223. Kod svih je ovih stajališta vidan proces definitiv- 
nog oblikovanja nacionalnih država, a time i nacionalne svijesti i osjećanja u 
Evropi. Mnogi filozofi i historičari, da ne govorimo o političarima, u svojim 
su nacijama gledali ili uzor razvoja evropske civilizacije ili budućnost Evrope 
i svijeta. To je došlo do izričaja kod Nijemaca već u njihovoj klasičnoj filozofi- 
ji (Fichte, Hegel i kasniji historičari od J. G. Droysena (1808-1884) do H. v. 
Treitschkea (1834-1896), u Engleskoj kod H. Th. Bucklea (1821-1862), Itali- 
ji kod V. Giobertija (1801-1852). Michelet je u ovom pitanju bio pod izravnim 
utjecajem F Guizota koji je tu ideju razvio u svom djelu L'Histoire de la civi- 
lisation en France, u kojemu je Francusku stavljao kao paradigmu za histori- 
ju evropske civilizacije. 

211. J. Michelet, ibid., str. 226. 

212. Vidi J. Michelet, zbid., str. 230-231. 


213 J. Michelet, ibid., str. 234. 

Michelet je, kako vidimo, bio rijedak historičar koji je uviđao da je 
za izučavanje historije potrebno imati i određene filozofske dimenzije 
za razumijevanje predmeta izučavanja. Potrebno je imati i određene 
kriterije u procjeni historijske empirije, u procjeni i kvalifikaciji histo- 
rijskih snaga u njihovoj borbi i djelovanju. On ih je našao, poput mno- 
gih drugih građanskih mislilaca 18. i 19. stoljeća, u fenomenu slobode i 
time pripada posljednjim građanskim misliocima koji su nastavljali na 
najbolje i u biti revolucionarne tradicije njihove klasične francuske i nje- 
mačke filozofske misli. 

Svodeći prvenstveno taj proces rađanja slobode na borbu čovjeka 
protiv fatalnosti, pri čemu je priroda za njega bila glavna prepreka koju 
treba savlađivati, Michelet je suzio područje te ljudske i historijske dra- 
me, da bi je u samom praćenju generalnog toka historije proširio i 
obogatio spoznajama o društvenoj slobodi koja se ostvaruje ne samo u 
odnosu prema prirodi nego i unutar samoga društvenog organizma (os- 
lobođenje robova, kmetova itd.). Jednako tako nije mislio da treba biti 
apologet gradanskog poretka, jer je dobro vidio proturječja i krupne ne- 
dostatke u njegovoj strukturi, nego je i tu borbu za slobodu držao vječ- 
nom čovjekovom sudbinom. 

U svom filozofskohistorijskom diskursu Michelet je ipak ostao bitno 
historičar, tj. djelo je pretežno posvećeno razmišljanjima o pojedinim 
narodima koji su pridonosili tomu temeljnom zakonu historije — osloba- 
đanju čovjeka. Michelet je dakle pripadao onim slobodarskim mislioci- 
ma i humanistima gradanstva koji su, iako u granicama svoga društva 
koje je tek značajnije stupilo na historijsku pozornicu, kritički sagleda- 
vali i njegove nedostatke i ograničenja. Nisu bili njegovi apologeti, jer 
su i borbu za slobodu, kako smo vidjeli, držali trajnom i bez kraja. 

U samom početku snažnije industrijske revolucije Michelet ukazuje 
i na njezine granice i nedostatke. Tako su strojevi, iako su čovjeku dali 
i donijeli tolike koristi, dali i “nesretnu sposobnost da ujedini snage a 
da nema potrebu da ujedini srca, da kooperira bez ljubavi, da djeluje i 
živi zajedno a da se ne poznaje; moralna moć asocijacije izgubila je sve 
ono što je dobila mehanička koncentracija.??!4 

Rezultat je da je u društvu nastala ne indiferentnost, nego društvo 
koje aktivno radi da bude nesocijalno. Najveća od svih tih bijeda u koji- 
ma živimo jest bijeda duha. “Pod tim razumijem nevjerojatno nezna- 
nje gdje mi živimo, jednih u odnosu prema drugima, ljudi prakse isto 
tako kao i ljudi spekulacije."?!" A u svemu tome je najvažnije da ne 


214. J. Michelet, L'Humanite, Pariz 1930, str. 41. Ovaj svezak sadrži njegove eseje 
o narodu, ljubavi, ženi, Bibliji čovječanstva i o našim sinovima. Citat je iz ese- 
ja o narodu. 

215. J. Michelet, ibid., str. 42. 


937 


FILOZOFIJA HISTORIJE 


nastojimo upoznati se, shvatiti što je čovjek, da ga vidimo drugačije a 
ne samo kao silu, broj. Sto puta sam, kaže Michelet, promatrao savrše- 
nu ignoranciju u kojoj svaka klasa živi u odnosu na drugu, ne vidjevši i 
ne želeći da vidi. Tako se mi, kultivirani duhovi, ne trudimo spoznati 
što je dobro u tom narodu. Svašta mu pridajemo i prigovaramo, zadr- 
žavajući se uglavnom na vanjskim stvarima, a ne vidimo veliko srce 
koje se često iza toga krije. 

Oni opet ne mogu vjerovati da se energična duša može kriti iza toga 
slabašnog tijela. Oni se rugaju životu koji vodi učenjak, držeći ga bes- 
posličarem. Oni nemaju nikakvu ideju o snazi refleksije, meditacije. I 
tako se stvara nesporazum. “Oni ne shvaćaju snagu istraživanja, us- 
trajne refleksije, koju vrše pronalazači. Mi ne shvaćamo instinkt, inspi- 
raciju, energiju heroja. To je, budite sigurni, najveće zlo svijeta. Mi se 
mrzimo, mi se preziremo, a to znači da se ne poznajemo.?"?!% Zlo je u 
srcu pa i lijek mora biti u srcu! 


Charles Renouvier 


U demokratskoj i slobodarskoj tradiciji francuske građanske filozo- 
fije istaknuto mjesto ima Charles Renouvier (1815-1903). Kao i svi 
progresivni francuski mislioci, i Ch. Renouvier je bio ne samo nastav- 
ljač mnogih ideja velike epohe francuskog prosvjetiteljstva nego je, po- 
put nekih već spomenutih, bio i pod utjecajem genijalnog vizionara i 
humanista Saint-Simona i njegovih učenika. 

Charles-Bernard-Joseph Renouvier rodio se u Montepelieru, rod- 
nom gradu i njegova nastavnika u Ecole polytechnique - A. Comtea, u 
imućnoj i naprednoj obitelji, u čijoj se biblioteci već u ranoj mladosti 
mogao susresti sa svim korifejima francuske revolucionarne prosvjeti- 
teljske misli. Renouvierovi su bili jakobinci i filozofi, aktivni u Revolu- 
ciji, a1 po majčinoj je liniji mogao pobliže upoznati janseniste koji nisu 
ni pomišljali priznati papinu bulu Unigenitus. Charlesov otac, Jean An- 
toine Renouvier, također je cijenio janseniste kao prvi napor za slobo- 
dom savjesti nakon poraza protestanata. Bavio se antikom, ali i Voltai- 
reom i Rousseauom, a Napoleona je držao tiraninom i uzurpatorom, te 
se politici vraća ponovno tek za vrijeme restauracije. Pristalica je libe- 
ralne struje Benjamina Constanta i kao opozicionar je glasao za vrijeme 
ministarstva Polignaca za Adresu od 16. ožujka 1830. i bio član delega- 
cije koja je prezentirala Adresu kralju Charlesu X, što je bio i nepos- 
redni uvod u srpanjsku revoluciju. 


216 J. Michelet, ibid., str. 42. 

U takvoj se atmosferi razvija mladi Charles koji započinje školu u 
rodnom mjestu i nastavlja 1829. godine u Parizu u College Rollin. Tih 
nekoliko godina oko 1830. bilo je razdoblje snažnog uspona saint-simo- 
nizma čiji utjecaj nije izbjegao ni mladi Charles. Nakon smrti Saint-Si- 
mona (1825), njegov učenik Olinde Rodrigues s ostalima organizira list 
“Le Producteur" i inicira sastanke i predavanja u ulici Taranne i posli- 
je u ulici Monsigny. Prvo je predavanje održano 17. XII. 1828, a stariji 
Charlesov brat Jules, tada također student, među prvima pristupa saint- 
simonistima. 

Charles Renouvier je 1832. godine napustio College Rolin i nastavio 
studij u College Charlemagne, te se priprema za nastavak studija, po 
želji roditelja, u Ecole Polytechnique. Godine 1834. primljen je u školu 
u kojoj je utjecaj saint-simonista bio velik. Đaci sudjeluju u demonstra- 
cijama i borbi protiv vlade koja nije ispunila obećanja od 1830. godine. 
U Ecole Polytechnique je tada Comte bio repetitor analize, a đaci su bili 
oduševljeni njegovim predavanjima iz matematike. Renouvier još u 
školi čita prvi svezak Comteova glavnog djela (Cours de philosophie po- 
sitive) i duboko ga se doimlju Comteovi pogledi na matematičku spe- 
kulaciju. Još i prije nego što je upoznao Kantovo djelo, Renouvier je 
filozofski tendirao prema svojevrsnom “fenomenizmu", pri čemu je 
Comteov pozitivizam bio odlučujući. U prvom svesku svoga glavnog dje- 
la i sam je priznavao da prihvaća “fundamentalnu formulu pozitivis- 
tičke škole: redukciju spoznaje na zakone fenomena."?!7 

Nakon završetka školovanja, trebalo je da postane mornarički ofi- 
cir, ali Renouvier, već zahvaćen problemima vremena, posebno preko 
Saint-Simona, odustaje od tog poziva i posvećuje se izučavanju francus- 
ke i ostale evropske filozofije i socijalnih problema. Rezultat toga bav- 
ljenja su Le Manuel de philosophie moderne (1842) i Le Manuel de phi- 
losophie ancienne (1844) koji, međutim, nemaju nikakva odjeka. Jedino 
ga uočava Jean Reynaud, politehničar i stari saint-simonist, te ga pozi- 
va na suradnju u Encyclopćdie nouvelle u kojoj su surađivali i mnogi 
saint-simonisti (H. Carnot, E. Charton, E. Pereire i dr.). U tom je raz- 
doblju Renouvier još uvijek pod jakim utjecajem Saint-Simona. Ideje o 
boljoj organizaciji društva, izvjesni panteizam, humanizam i vjera u 
progres čovječanstva i novi humanizam još uvijek inspiriraju Renouvie- 
rovu djelatnost. Tada sluša i predavanja Micheleta i Quineta koji su bili 
u oštrom sukobu s klerom i klerikalizmom koji je pokušavao uvesti, kako 
smo već u prošlim poglavljima vidjeli, klerikalnu cenzuru. Iz tih preo- 
kupacija Renouvier piše 1848. godine Le Manuel Republicaine de l'hom- 


217 Charles Renouvier, Essais de Critique Generale, Premier Essai, Traite de Lo- 
gique Generale, Pariz 1875, str. XI. 

me et du citoyen, kao član vladine komisije koju je osnovao ministar 
prosvjete H. Carnot nakon veljačke revolucije. Ovaj manifest, još uvi- 
jek prožet saint-simonističkim političkim idealima, dovodi i do pada H. 
Carnota. 

Renouvier se i dalje bavi političkim pitanjima reforme društva i 1851. 
godine sudjeluje u pisanju publikacije Organisation communale et cen- 
trale de la Republique, projet presente a la nation pour organisation 
de la commune, de l'enseignement, de la Force publique, de la Justice, 
des Finances, de l'Etat. Glavni je pisac bio Renouvier. Tako je Renou- 
vier već manje socijalistički nastrojen nego prije, i u ovom su spisu vid- 
ljivi stari prosvjetiteljski i saint-simonistički utjecaji, a u kritici države 
i Proudhonova kritička razmišljanja o državi. Renouvier izbjegava po- 
larizaciju društvo-individuum i traži sintezu obih. Cilj društva je slo- 
boda individuuma i jednakost među njima. Ne treba reći — čovjek je ro- 
đen slobodan, nego čovjek hoće biti slobodan. Narod mora biti autor 
svojih zakona, a suverenu državu treba uništiti. I Renouvier postavlja 
pitanje direktne vladavine naroda, držeći takoder da profesionalnu voj- 
sku treba zamijeniti općenarodnom. Privatno vlasništvo ostaje. 

Drugi prosinca 1851. Pariz i Francuska doživljavaju coup d'Etat 
Louisa Bonapartea koji je mnoge francuske velikane duha nagnao na 
šutnju ili na progonstvo. Renouvier se povlači iz neposrednoga druš- 
tvenog angažmana kao i mnoge druge kreativne ličnosti. To su bile ra- 
zumljive reakcije takvih pojedinaca koji su bili svjesni da nije potrebno 
žrtvovati svoje goleme intelektualne potencije i svoja napredna, slobo- 
darska stajališta momentalnom razvoju dogadaja kojima tada nisu mog- 
li mijenjati tok. Oni nisu imali ambicije koristiti se psihologijom masa 
za upisivanje svoga imena u tu veoma hirovitu knjigu historije, jer su 
znali veoma dobro da mogu svoje stvaralačke sposobnosti realizirati na 
području kulture koje najeminentnije označuje čovjekov napredak, krea- 
ciju i slobodu. 

Renouvier napušta Pariz i boravi u blizini Fontainbleaua gdje radi 
na svom glavnom djelu Essais de Critique Generale. Prvi esej objavlju- 
je 1854, a završni, četvrti, 1864. godine (Logika, psihologija, filozofija 
prirode i filozofija historije). U tom je razdoblju već bio dosta proširen 
utjecaj Kanta čiji kriticizam i fenomenalizam Renouvier usvaja, ali s 
nekim bitnim razlikama, što je i razumljivo kad imamo na umu njegov 
dotadašnji razvoj i utjecaje, osobito Saint-Simonov i Comteov. 

Ponajprije Renouvier odbacuje Kantov koncept noumenona (stvari 
po sebi) i pretpostavlja mogućnost slobode u sferi fenomena. Kategori- 
je također nisu za Renouviera apriorne forme razuma, nego zakoni fe- 
nomena. U svom prvom eseju o generalnoj logici Renouvier spoznaju 
svodi na reprezentaciju (predodžbe), a one se odnose na stvari; te stva- 

ri kao predodžbu naziva činjenicama ili fenomenima. Reprezentacije i 
stvari stapaju se u treću — fenomen. U svom prvom eseju o generalnoj 
logici, Renouvier spoznaju svodi na reprezentaciju (predodžbe), a one 
se odnose na stvari; te stvari kao predodžbe naziva činjenicama ili fe- 
nomenima. Reprezentacije i stvari stapaju se u treću — fenomen. “Ja 
sam pokazao da je princip spoznaje fenomen, i da su ciljevi spoznaje za- 
koni fenomena."215 Kategorije su pri tome prvi zakoni spoznaje, funda- 
mentalni odnosi koji određuju formu i reguliraju kretanje. Za razliku 
od Kanta, Renouvier utvrđuje devet kategorija, a kategorija relacije je 
prva i fundamentalna. U svom drugom eseju je također ustvrdio da su 
“kategorije opći zakoni reprezentacije."?!? Čovjek je tako izvjesno sre- 
dište u kojemu se stječu kategorije, jer su one zakoni koji sadržavaju 
sve što čovjek spoznaje ili može spoznati. 

Čovjeka možemo razmatrati s različitih stajališta: ako se u njemu 
gleda akt i svjesni uzrok — čovjek je volja; ako se u njemu vidi da slijedi 
tendenciju i kraj — čovjek je strast, a ako se u njemu sagledavaju ref- 
leksivne funkcije — čovjek je inteligencija.*#" Tako Renouvier postaje 
glava neokriticizma u Francuskoj, ali neokriticizma koji je doživio mno- 
ge preinake na temelju svojevrsnih tradicija francuske filozofije. Nika- 
da se u velikim evropskim nacijama, koje su najviše utjecale na duhovni 
razvoj Evrope, nisu značajne ideje jednostavno preuzimale u svom ori- 
ginernom obliku. Veliki mislioci su ih uvijek i preoblikovali na temelju 
vlastitih filozofskih tradicija tih velikih nacija, a zatim davali i svoj 
osobni pečat koji je proizlazio iz njihove vlastite subjektivnosti i stva- 
ralaštva. Jer svaka, a naročito značajnija filozofska kreacija, ipak je osob- 
no djelo koje stoji pod utjecajem određenoga temperamenta i miljea, pi- 
sao je i sam Renouvier. 

Uza sve već navedene utjecaje koji više-manje formiraju Renouvje- 
rove poglede, na njega su imala znatan utjecaj i dva mlada filozofa — 
protestant Charles Secretans i katolik Jules Lequier. Naročito je Lequier 
imao dubok utjecaj na tu grupu mladih filozofa. Bio je nesređen duh i 
gotovo ništa nije uspio objaviti, ali je svojim preokupacijama da racio- 
nalno legitimira svoje katoličko vjerovanje nastojao produbiti neke bit- 
ne religiozne probleme grijeha, milosti, predestinacije. U Renouvierovim 
razmišljanjima o zlu, kao i u kasnijim metafizičkim pretpostavkama o 
personalnosti boga i metafizičkom finitizmu, mogu se oikriti ova Lequie- 
rova nastojanja i razmišljanja. 


218 Ch. Renouvier, Essais de Critique Generale, Premier Essai, str. 180. 


219 Ch. Renouvier, Essais de Critique Generale, Deuxieme Essai, Pariz 1859, str. 
1. Kategorije koje Renouvier navodi jesu: la relation, le nombre, la position, 
la succession, la qualite, le devenir, la causalite, la finalite, la personalite. 


220 Vidi Ch. Renouvier, ibid., str. 5. 

Prije nego što prijeđemo na prikaz nekih osnovnih filozofskohisto- 
rijskih koncepcija, naglasimo da Renouvier nije čovjeka promatrao samo 
kao “racionalno biće" nego, što se vidi iz drugog eseja, i kao biće osje- 
tilnosti, strasti, instinkta, navika, volje i, konačno, kao slobodu. Time 
je Renouvier uspio donekle izbjeći jednostranosti tadašnjeg idealizma, 
ali ipak nije uspio dostići Saint-Simonovu univerzalnost filozofskog sta- 
jališta. 

U tradiciji francuskog prosvjetiteljstva i građanskih slobodarskih 
težnji — pojam slobode dominira i u Renouvierovoj filozofiji. Pri tome 
Renouvier originalno formulira da je čovjek “slobodan da bude slobo- 
dan: slobodan elementarnim osjećajem svojih refleksivnih i voljnih sna- 
ga, da bude slobodan još u aktu i uobičajenom aplikacijom tih istih sna- 
ga."?ž! Tek tom svojom slobodom, drži Renouvier, objašnjivo je jedno od 
bitnih filozofskohistorijskih pitanja — pojava i postanak zla u historiji. 

Svoja filozofskohistorijska razmišljanja, koja se u mnogo čemu raz- 
likuju od tradicionalnih pristupa toj problematici, Renouvier je iznio u 
četvrtom eseju koji ima naslov Introduction a la philosophie analytique 
de lhistoire.?** Već na samom početku rasprave vidi se da će Renou- 
vier glavno težište u svojoj filozofskoj analizi historije staviti na idejnu 
sferu: sferu ideja, religije i morala. “Ova historija, kojom ću se baviti, 
razmatra ljudske determinacije najuniverzalnije vrste, i smatra ideje i 
kolektivna vjerovanja najvažnijima od svega, kao zajednički koeficijent 
razvoja bilo koje osobe. Ali te velike intelektualne činjenice ne smiju se 
odvojiti od strasti i morala: od strasti koje su stimulans i sama materija 
života; od morala čija forma, modificirana u dodiru s različitim vanj- 
skim i unutrašnjim fenomenima, djeluje na vjerovanja i ideje, i nakon 
toga doživljava reakcije."2** Zato je cjelokupno Renouvierovo djelo po- 
kušaj da se rasvijetli ta intelektualna, moralna i religiozna historija 
čovjeka i da se pokušaju naći pokretačke snage i eventualno neke za- 
konitosti toga procesa. Najveći dio njegova djela zato se bavi pojedinim 
pitanjima morala ili religiozne svijesti i diskusijom s raznim filozofskim 
doktrinama koje su taj problem rješavale. Tako u prvih deset paragrafa 
ovoga djela Renouvier raspravlja o problemu dobra i zla, o moralu, so- 
lidarnosti, pravednosti, ali uglavnom razgraničujući se od glavnih filo- 


221 Ch. Renouvier, ibid., str. 341. 


222 Renouvierov četvrti esej Introduction a la philosophie analytique de lhistoire 
objavljen je u Parizu 1864. Nakon trideset godina Renouvier je to djelo proši- 
rio u četiri omašna sveska — ponajprije historijskom građom iz historije fi- 
lozofije, morala, religije i znanosti — i objavio pod naslovom Philosophie ana- 
lytique de l'histoire, Pariz 1896. 


223 Ch. Renouvier, Essai de Critique Generale, Quatrieme Essa1, Introduction a 
la philosophie de Uhistoire, Pariz 1864, str. 2. 

zofija modernog vremena, od Kanta, Hegela, Saint-Simona, Fouriera, 
Comtea i dr. U drugom dijelu, od desetog paragrafa, prelazi na analizu 
problema religija u njihovim različitim stadijima razvoja. Taj dio zapo- 
činje od ne-historijskog vremena, od čuda, objave, čovjeka i prirode, 
fetišizma, morala i žrtve, prvih ideja o bogu, plemenskih religija crne 
rase, polinezijskog politeizma, antropofagije, religija američkih plemena, 
Egipta, Kine, Japana itd. Sve te historijske ekskurzije i analize moramo, 
kao što radimo i u svim drugim slučajevima, izostaviti i usredotočiti se 
na sam problem. 

Treba samo spomenuti da se iz ovih razmatranja Renouvier već tada 
pokazuje kao metafizičar, jer dopušta, uza sav svoj kriticizam i poziti- 
vizam, mogućnost intervencije neke više volje, tako da i ne poznavajući 
sve zakone, možemo razumjeti i neka čuda. Smatrao je, zasad samo kao 
mogućnost, a pri kraju života i mnogo više, kako ćemo vidjeti, da “nije 
protivrječno, kažem protivrječno, da mrtvac povrati život, ili da se fi- 
zička, kemijska, organska svojstva nekog tijela promijene nekim nepoz- 
natim djelovanjem. ???* 

Religije su se po Renouvieru služile i predrasudama i iracionalnos- 
tima, ali su dale satisfakciju ljubavi, koju filozofi nisu poznavali. Filo- 
zofija je individualna, upotreba razuma je individualna, to je snaga, ali 
i slabost filozofije. Racionalna metoda može postati i socijalni fenomen, 
ali preko dugog razvoja i predradnji. Religije su, međutim, po prirodi 
priljepčive (contagieuses), vezuju ljude za njihove tradicije, te nam to 
objašnjava kako su religije mogle odgajati ljudsku vrstu u potrazi za 
istinitim i pravednim.2# 

Problem dobra i zla, vrline i poroka jedno je od središnjih pitanja 
koja zaokupljaju Renouviera. Držao je da čovjek prvobitno nije ni do- 
bar ni zao, “istinski dobro i istinski zlo proizvest će se u njemu samo 
upotrebom slobode." Kad ja kažem, pisao je Renouvier, da čovjek po- 
činje u umu i u slobodi, onda mislim na njihovu mogućnost. Čovjek je 
morao izaći iz stanja čistog instinkta, što je stanje životinje, ali je i nje- 
gov um bio tada u stanju instinkta, a sloboda u stanju da pokaže svoja 
određenja kao jednostavno moguća. Ovaj prijelaz iz mogućnosti u stvar- 
nost osnova je historije primitivnog čovjeka. U tom prvobitnom stanju 
nije bilo mjesta niti za nužnost koja je proizlazila iz napora niti za 
muke besposlice. Ali “čim je rad postao uvjet života, prvenstveno u 


224. Ch. Renouvier, ibid., str. 189. 

225 Vidi Ch. Renouvier, ibid., str. 220-202. U ovom sklopu Renouvier raspravlja o 
religioznim običajima Polinezijaca, Kineza, Japanaca i drugih naroda, o mi- 
tologiji starih Grka, Germana, Kelta, o potopu u kineskoj, babilonskoj i židov- 
skoj tradiciji, što čini sadržaj cijeloga drugog i trećeg poglavlja ovog djela. 

226 Ch. Renouvier, ibid., str. 56. 

zemljoradničkim obiteljima, pojavio se antagonizam dobara, antago- 
nizam strasti."?ž" Boreći se protiv želje i sklonosti za odmorom, što je 
prirodni cilj, čovjek je zadovoljavao druge svrhe egzistencije. Tu je in- 
tervencija slobode očita, identitet zasluge i volje udara u oči. U tom pro- 
cesu nastaju vrline i poroci na osnovi rada, u tom se procesu čovjek uz- 
diže ili propada već prema njegovim moćima nad samim sobom. 

Renouvier je veoma zaokupljen problemom zla i problemom slobod- 
ne volje, jer je jedno bez drugoga nezamislivo. A zato opet pretpostavlja 
i neko prvobitno stanje moralne čistoće tih prvih ljudskih asocijacija. 
“Jer ja sam htio odrediti prirodu inicijalnog zla u ljudskom životu, pri- 
rodu prve povrede moralnog zakona. Zato sam pretpostavio jedno pr- 
vobitno i moralno čisto stanje prve asocijacije, ili pak nekih familija čov- 
ječanstva."“2 S obzirom na to što historija čovjeka nije samo zbivanje 
dobra, nego i zla, postavlja se pitanje je li čovjek uopće socijalno biće. 
Apstraktno gledajući, kaže Renouvier, čovjek je i socijalan i antisocija- 
lan, kao što je dobar i zao, već prema tome razmatramo li u njemu ovu 
ili onu strast, ovu ili onu potrebu itd. Ali s historijskog stajališta, treba 
reći da je čovjek u biti socijalan, jer jedino u društvu može razvijati svoju 
prirodu i samo polazeći od obitelji, elementarne društvene jedinice, 
može prelaziti na kompleksnija društvena stanja. Ali, da je čovjek os- 
tao zatvoren 1 zarobljen u tim prvobitnim obiteljskim zajednicama u 
stanju nekoga edenskog mira, sreće i neznanja, da nisu različiti fizički 
i moralni razlozi motivirali krađu i ubojstva, ropstvo i ratove — ne bi 
bilo historije. Pa tako, iako nemamo prava tvrditi nužnost bilo kojega 
partikularnog zla, niti nužnost rasprostranjenosti što ga je zlo imalo u 
najkobnijim vremenima, ipak je istina da su sva dobra koja uživamo 
bila “pripremljena pod vlašću običaja i upotrebom sile što ih je vladavina 
zla stvorila u svijetu. 2? 

S obzirom na problem morala Renouvier eksplicitno tvrdi da on ne 
zastupa ontološku i moralnu doktrinu a priori, kojoj bi zatim podvrgao 
historiju. Ali, s obzirom na historijska zbivanja, postavljaju se dva pi- 
tanja: postoji li moral različit i odvojen od historije i drugo, je li prog- 
res zakon postojanja i razvoja čovječanstva. Na prvo pitanje Renouvier 
odgovara potvrdno, tj. da postoji moral različit od historije, različit od 
svojih vlastitih aplikacija, bez obzira na to kakve one bile. Tako je na 
neki način historija sadržana u moralu; ali, s druge strane, moral je sa 
svoje strane sadržan u historiji, funkcija je historije i ne bi mogao biti 
od nje odvojen nikakvom racionalnom konstrukcijom. “Tako, s jedne 


227 Ch. Renouvier, ibid., str. 59. 
228 Ch. Renouvier, ibid., str. 88. 
229 Ch. Renouvier, ibid., str. 94. 

strane, mi možemo postići moral samo preko historije, pod prijetnjom 
da se izložimo iluziji u dva suprotna smisla: ili da uzmemo za neprom- 
jenjivo dobro i istinito principe koji nam dolaze od solidarnosti i proš- 
losti, ili da zaniječemo univerzalni i nepromjenjiv karakter pojmova 
kojih čovječanstvo nikad nije bilo lišeno, ali koje nam naša posebna 
dijalektika, naši sistemi dovode do iskrivljavanja ili odbijanja. S druge 
strane, mi ne možemo razumjeti i prosudivati historiju a da ne koristi- 
mo moralne ideje koje je rađaju i njome vladaju, iako one pri tome do- 
življavaju reakciju i mijenjaju se stalno u njihovoj aplikaciji. Historija 
odvojena od dobra, što ga uopće ne ostvaruje, vodi svoje gledaoce i svoje 
teoretičare do slabljenja i iskrivljavanja svijesti.?"2% Renouvier kaže da 
je nastojao voditi računa o toj dvostrukoj istini. Prava filozofija historije 
ne bi mogla, zapravo, biti niti manje kompleksna, niti bi mogla biti tre- 
tirana nekom jednostavnom metodom, čisto sintetičkom, niti prepuš- 
tena sukobu činjenica bez suverenoga moralnog zakona i bez pravila 
prosudivanja. 

Drugo važno pitanje u vezi s filozofijom historije jest pitanje prog- 
resa, napretka čovječanstva. Iako se naše stoljeće bitno razlikuje od 
prethodnih upravo po ideji i vjeri u progres, ipak ovo pitanje nije niti 
jedan filozof rigorozno definirao prije nego što ga je pokušao riješiti. 
Mnogo toga je u ovom pitanju zamagljeno i nedovoljno jasno. Naglašu- 
jući da je evropsko društvo baštinik moralnih i ostalih dostignuća ve- 
ćeg broja velikih rasa različito sposobnih i različito zaslužnih, Renou- 
vier drži da bi se moglo pri tome priznati dva zakona: jedan je božanska 
i providencijalna prisutnost jedne sudbine čovjeka nezavisno od prom- 
jenjivosti slobode; drugi bi bio jednostavan psihološki zakon po kojemu 
bi se stalnim djelovanjem dobrih pobuda, dobrih bitnih strasti ljudske 
prirode vodilo društvo stalnom poboljšanju unutrašnjih odnosa i sve ve- 
ćoj moralnosti njegovih članova. 

Vjera u sudbinu je bitna za svaku razvijenu religiju, ali ona ima mno- 
go nedostataka i ograničenja. Ovaj se zakon zato ne može priznati kao 
historijski. Oni koji zastupaju ovo stajalište na osnovi nejasnoga pojma 
optimizma i neodređene ideje o bogu kao garanciji, prevladavaju zap- 
ravo vulgarni fatalizam jednom neosnovanom religioznošću kojoj ne- 
dostaju bitni elementi vjere kao i znanosti i historije. 

Psihološki zakon, kako ga shvaća Renouvier, razlikuje se od fataliz- 
ma. Proizvodi slobode se ovdje prihvaćaju pod uvjetom da se neutralizi- 
raju kada se usmjere u protivnom pravcu od dobra i progresa. To znači 
da moramo priznati i procese propadanja, a ne samo rasta i napredo- 
vanja. Renouvier pretpostavlja da je čovjek započeo svoj životni i histo- 


230 Ch. Renouvier, ibid., str. 698. 

rijski put kao čovjek, tj. pod zakonom moralnosti i pod utjecajem toga 
zakona. Čovjek je kao čovjek imao pojam dobra i zla, pravednosti i nep- 
ravednosti te je čovjek mogao prepoznati razliku i neslaganje između 
njegove svijesti i njegovih čina, između moralne istine i činjenica. 

Zlo o kojemu Renouvier toliko raspravlja i pokazuje u raznim feno- 
menima u biti je i ponajprije rat. Produbljena ideja rata je dovoljno ši- 
roka da obuhvati stanja kao što su ropstvo, kaste i sve vrsti tiranije i 
podčinjavanja čovjeka od čovjeka. Ova ideja obuhvaća i sve one nizove 
činjenica nasilja, laži i prijevara. Ima zala koja kao da nastaju iz samih 
socijalnih institucija, a ne od individualnih nedjela. Ali to kolektivno 
porijeklo je čisti privid. “U osnovi, društvo samo posvećuje jedno zlo 
koje već postoji i koje je već opravdano u mnijenju svojih članova, ili 
nastoji da uspostavi jedno zlo kao korektiv drugog, i uvijek pod sankci- 
jom svijesti uzetih posebno, ili, napokon, kao rezultante dobivene od 
gomile zločina, da služi kao moćan instrument izvršenja novih pojedi- 
načnih nasilja.?2! 

Postoje zla koja se rađaju iz religije i svi ih narodi poznaju u raznim 
oblicima vjerskih netrpeljivosti, nasilja, bezakonja. Zapravo, moralne su 
ideje logički prije religioznih ideja kod čovjeka, jer su one bitnije za nje- 
govu unutrašnju konstituciju, neposrednije vezane za zakone njegova ži- 
vota i njegovih odnosa. Može se shvatiti čovjeka bez religije i on zapravo 
takav i postoji, ali je nemoguće zamisliti čovjeka lišena pojma morala i 
bitnih aplikacija toga pojma. To više ne bi bio čovjek. I u najdubljim po- 
nižavajućim prilikama postoji kod njega u bilo kojem obliku ideja prav- 
de. Prema tome, naše nas analize vode do zaključka da “religija nije ni- 
pošto izvor morala, nego da je moral, takav kakav se očituje u danom 
času, koeficijent religioznih ideja onakvih kakve se uspostavljaju.??3? 

Jednako tako u vezi s pitanjem je li moral različit od religije, Renou- 
vier odgovara i potvrdno i niječno. Moral je za njega različit od religije, 
jer ona ima svoje sjedište izvan i iznad svih empirijskih činjenica; isto 
tako i zato što ona ima svoj slobodni razvoj. To se također vidi u histo- 
riji u sukobu morala i religije, kada čovjek može sačuvati svoju hrabrost 
i ustati i protiv samog boga. Religije su pak uspijevale postići važnije 
moralne rezultate samo tako da su pribjegle strastima, oslonivši se u 
mnogome na samovolju i doktrinu propadanja, ujedno je posvećujući; a 
razum se u takvim slučajevima uvijek pokazao nemoćan ili veoma slab 
kad je pokušao djelovati na ljudske mase. 

To je propadanje bilo različito raspodijeljeno između obitelji čovje- 
čanstva. Već prema stupnju na kojemu se svaka od njih zaustavila, na- 


231 Ch. Renouvier, ibid., str. 712-713. 
232 Ch. Renouvier, ibid., str. 714. 


546 


Od antike do kraja 19. stoljeća 


kon veoma teških iskušenja i iskustava kroz koja su prošle, konstitui- 
rala se etička rasa čija važnost kudikamo nadilazi poznate utjecaje, 
počev od klime do samih urođenih kvaliteta rase. “Sve što se u jednom 
danom društvu održava i perpetuira, jednom uspostavljeno, zahvalju- 
jući zakonu solidarnosti, sve što se prenosi ili komunicira od čovjeka 
čovjeku i od generacije na generaciju na način gotovo konstantan i kroz 
dulje vrijeme, i čije uspostavljanje nije bilo ipak fatalno, sve to formira 
etičku rasu, od koje svaki participira i u koju se svatko svrstava dola- 
zeći na ovaj svijet. Ali među elementima koji se ovdje mogu sagledati, 
religija je onaj što dominira. 

Postojanje i razvoj religije čine i iscrpljuju duh većine društava, u ko- 
jima je gotovo potpuno nedostajala djelatnost čistoga uma. Njegova ne- 
konzistentnost ili njegova slabost jesu osobine familija koje su najdublje 
propale. S tog je stajališta lako definirati te rase koje se krivo nazvalo 
divljim, jer divlji čovjek uopće ne postoji. Zavisnosti tih plemena, podvr- 
gnutost običajima a i kapricima drugih, život koji je u svim relacijama 
najzavisniji — to je sudbina ljudi koji su najponiženiji. Njih karakterizi- 
raju četiri poroka: lijenost, nepromišljenost, neumjerenost i nepraved- 
nost. Kod njih vlada duh lukavstva i nasilja, nedostatak prave hrab- 
rosti, te im nedostaje upravo sve ono što omogućuje razvoj i napredak 
ličnosti i poboljšanje društva.?% 

Plemenite rase antike mogle bi se razlikovati od ostalih: 1. gotovo 
spontanim autoritetom, 2. monogamijom, u principu i zato respektom 
braka i materinstva i 3. služenjem (domesticitć) gotovo prirodnim, kao 
odnos između oca obitelji i svih onih koji nisu imali sredstva za rad, a 
koji su mu služili za zaštitu i omogućavanje sredstava za život. Ne tre- 
ba mnogo razmišljanja da se vidi koliko se to elementarno društveno 
stanje razlikuje od stanja degradiranih rasa, i kako treba veoma malo 
da bi se razumjelo kako je lagan prijelaz od ovoga patrijarhalnog režima 
u barbarstvo, kad služenje postane ropstvo, kad konkubinat iskvari 
monogamiju, kad očinska nepravda i rivalitet braće izazove domaće i 


233 Ch. Renouvier, ibid., str. 722. 


234 Kod tih rasa, smatra Renouvier, pojam duše se prezentira s istim poniženjem 
i istom nekonzistentnošću. Žrtve su također dio tih religija, pri čemu se naj- 
bolje očituje surovost običaja. Jednako tako religiozne zabrane (tabui) poka- 
zuju nepravdu i barbarstvo, jer postaju obično sredstvo privilegija za vladare 
i potlačivanje za narod i ženu. Među svim korumpiranim proizvodima reli- 
giozne ideje najozbiljniji je proizvod žrtva. Sve ove crte religije karakteriziraju 
one familije čovječanstva koje imaju najmanju moć refleksije i razuma, veo- 
ma slabe pojmove reda i zakona, te su najveći robovi strasti i najviše prepuš- 
teni zlu. Druge, plemenite rase, nisu podložne takvim niskim i nehumanim 
postupcima, jer se one ravnaju prema nekim principima koji u potpunosti ne- 
dostaju onim prvima. (Vidi isto djelo str. 734-736.) 

građanske ratove, i kad se autoritet preobrazi u tiraniju za nove potre- 
be: održanje ropstva, zavisnosti unutra, a jedinstvo akcije prema vani i 
prema ratu. 

Plemenite su rase izbjegle najkobnije posljedice te dekadencije iz 
patrijarhalnog stanja, držeći čvrsto svoj ideal uzdignutijim od svojih 
običaja, usmjerujući intelektualnu aktivnost i moral prema uspostavi 
institucija koje su u mnogome bile postupno novi proizvodi ljudske mis- 
li. Religiozna ideja je tom prilikom, iako u početku funkcija samog mo- 
raliteta, brzo stekla nezavisnost i prvenstvo u odnosu na moralnu ideju, 
i najčešće se ova sačuvala, kroz mračna iskušenja, u obliku i potporom 
vjerovanja i običaja koje je ona inspirirala u samom početku. 

Interesantno je ispitivati što još uvijek kod različitih rasa perzistira 
u današnjim vjerovanjima od shvaćanja božanstva iz ranih epoha nji- 
hovih religioznih vjerovanja. Ako imamo na umu cijelo čovječanstvo, 
naći ćemo da još i danas postoji kao vjerovanje gotovo sve ono u što se 
u visokoj antici vjerovalo da bi se odredilo boga: fizički ili spiritualistički 
pneumatizam, naturizam koji ide prema panteizmu, više ili manje pre- 
poznatljiv simbolizam, politeizam generalnih biti, monoteizam s jas- 
nom ličnosti ili bez jasne ličnosti. Sve što je filozofija pokazuje tenden- 
ciju prema panteizmu, a sve što je religija karakterizira se više ili manje 
označenim antromorfizmom.?# 

To su bitna Renouvierova razmišljanja u njegovu Uvodu u analitičku 
filozofiju historije. Tridesetak godina poslije proširio je svoj pregled u 
izvjesnom smislu sume teorijskog i praktičkog mišljenja čovječanstva 
u četiri omašna sveska Philosophie analytique de l'histoire (1896—97). 
Teorijski je manje važan od prvog djela, jer je uglavnom prikaz i analiza 
čovjekovih misaonih dostignuća na području kulture, prvenstveno s 
obzirom na razvoj religije, filozofije, morala i znanosti. Dovoljno je da 
napomenem da Renouvier slijedi razvoj religije od starog mazdaizma, 
spiritizma i dogmatizma kod Kineza i Japanaca, da bi preko prikaza 


235  Renouvier misli da je najveći pad plemenitih rasa bio u onim davnim vre- 
menima koja nazivamo relativno primitivnim. Kinesko carstvo, kraljevstva 
Indije i Egipta, razdoblje koje prethodi u Grčkoj i Italiji, dijelovi manje ko- 
rumpirani semitskog svijeta, pokazuju crte ekscesivnog barbarstva koje se 
smanjuje u daljnjem razvoju. Zlo je imalo u sebi ujedno i neki korektiv. Tako 
npr. Kinezi nisu imali kaste, a niti uvijek ropstvo. Kod Egipćana u agrikultu- 
ri i industriji radili su ljudi koji su bili socijalno slobodni (ne politički). U In- 
diji kaste ne pripadaju arijskoj tradiciji. Arijsko-perzijska grana nije zapravo 
poznavala kaste. Sloboda kod Grka i Rimljana u prvom razdoblju nije isklju- 
čivala rad, i koliko se kućno ropstvo razlikovalo od kasnijeg koje se razvilo u 
velikim ratovima, osvajanjima, trgovini. Jednako je tako i mitologija, kako je 
Renouvier shvaća, ostala karakteristična za arijske rase. (Vidi isto djelo str. 
7217-7291 747-750.) 


236 Vidi Ch. Renouvier, ibid., str. 754-755. 

svih glavnih religija staroga svijeta završio s kršćanstvom i njegovom 
historijom. Razvoj filozofskih ideja prati od grčke antike pa sve do 19. 
stoljeća. U tim analizama i prikazima Renouvieru je stalo da pokaže u 
čemu je bit razvoja čovječanstva, koliko možemo na tom području ljud- 
ske duhovnosti i moralnih akata govoriti o razvoju i napretku, uvijek 
pod pretpostavkom da je sloboda ono što bitno određuje čovjeka. Ako 
historiju promatramo u svjetlu morala, dolazimo do zaključka da su 
socijalne i političke promjene sudbinske posljedice različitih mogućih 
promjena moralnog ideala. 

Biti slobodan i biti uvijek sretan za Renouviera je proturječno. Čov- 
jek je imao samo jedan način da dokaže svoju slobodu — a to je da učini 
zlo. 

Gledajući s tog stajališta tu prostranu historijsku pozornicu, Renou- 
vier je bio veoma kritičan prema shvaćanjima i svojih nekadašnjih uči- 
telja o progresu čovjeka. U završnim poglavljima ovoga drugog, opsež- 
nog djela Renouvier je držao da u religiji ne postoji napredak od samog 
postanka kršćanstva; da od četvrtog stoljeća prije naše ere filozofska 
metoda nije napravila nikakav značajniji pomak sve do kartezijanskog 
supstancijalizma; da od Descartesa preko Humea, Laibniza i Berkeleya 
do Kanta postoji progres u filozofiji; da je panteizam lažnih kantovaca 
bio retrogradan, misleći na Fichtea, Schellinga i Hegela. Materijalistički 
stav Hegelove ljevice je napuštanje filozofskog progresa, jer se prihva- 
tilo jedno staro stajalište koje je uglavnom bilo odbačeno od svih doktri- 
na. Tri grupe, kako on misli, ne mogu postati filozofske relevantne: ma- 
terijalizam, dualistički supstancijalizam i tomizam. U pogledu religije 
nema napretka, jer se jedinstvo duha nije uspjelo postići. U politici tako- 
đer ne vidi neki naročiti napredak, a patriotizam je zapravo nepravda i 
mržnja, posljedica i uzrok ratova, koje je uvijek držao osnovnim zlom 
čovječanstva.257 

Renouvier se, kako vidimo, u svojevrsnom kriticizmu pri kraju života 
veoma udaljio od svojih mladenačkih ideala koji su se zasnivali na veli- 
kim tradicijama francuskog prosvjetiteljstva i njegovih izdanaka, poseb- 
no u saint-simonizmu i Comteu. Tako u svojim metafizičkim spekulaci- 
jama nikad nije zapao u naivni dogmatizam, jer i u svojim posljednjim 
spisima drži boga nespoznatljivim i tajnu njegova prvobitnog porijekla 
nedostupnom, ipak su za Renouviera vjera u besmrtnost i u božanstvo 
nužni postulati morala. U čovjeku, po njemu, postoji neka viša težnja i 
svijest koje ga vode izvan prirode i oni su dokaz da postoji nešto više, 
nešto besmrtno. Time smo na putu prema bogu koji je princip svega 


237 Vidi Ch. Renouvier, Philosophie analytique de Uhistoire, tome quatrieme, Pa- 
ris 1897, str. 640-705. 

dobrog u svijetu u kojem se odvija naša historijska drama. Osvrćući se 
u poznim godinama na nekadašnje istomišljenike, Renouvier prigova- 
ra socijalistima materijalistima i ateistima da ignoriraju činjenicu da 
mnogi mislioci imaju osjećaj “moralnih potreba ljudske duše; to je što 
svijet pati od nedostatka vjere u jednu transcendentnu istinu." 

I sam ideal vanjske sreće čini socijaliste našeg vremena nesposobni- 
ma da služe korisno koliko bi mogli onoj stvari za koju se bore i udaljuju 
narod od moralnih istina i od pravog pojma života. Treba shvatiti da je 
život sačinjen od iskušenja i boli, da se sve što je dobro i trajno u soci- 
jalnom poretku realizira pravednošću i da je savršena pravednost izvan 
domašaja društva, jer se individuum ne može do nje uzdići; da je čov- 
jek grešan i ujedno postavljen u jedan moralni milje u kojemu je život 
težak i u stalnoj opasnosti; da najveća zla dolaze od njegovih poroka; 
da je na kraju za njega dostojan idealni cilj nebeski svijet, nezadovoljen 
u drugom nego u svijesti. “Taj dan kad budu ponovno nastali ti osjeća- 
Ji, religija će ponovno oživjeti u narodu, bez obzira na oblike koje će 
tada vjerovanja zaogrnuti, a filozofija će ponovno naći, sa carstvom koje 
joj pripada jer ona predstavlja um, zajedničko tlo koje je imala s teolo- 
gijom i koje je izgubila. "2? 

U kasnijim danima svoga života Renouvier je, kako vidimo, postao 
mnogo skeptičniji i pomalo rezigniran s obzirom na čovjekove moguć- 
nosti napretka. Jednako tako, nekadašnja suzdržanost prema unošenju 
metafizičko-teoloških pojmova u raspru o čovjeku i njegovu svijetu, nje- 
govim htijenjima i mogućnostima, u starosti više ne postoji. Ali, bez 
obzira na ova njegova uvjerenja, kao i na navedene procjene čovjekova 
progresa, naročito u filozofiji, Renouvierovo filozofskohistorijsko djelo 
je u svakom slučaju posebno i ne može se u mnogome uspoređivati s 
ostalim djelima toga razdoblja. Njegova slaba strana je bila zapostav- 
ljanje analize i rasprave o nekim bitnim problemima koji čine specifi- 
kum filozofskohistorijskog prilaza čovjeku i historiji. Njegovo djelo je 
više širokozasnovana kulturnohistorijska ekspozicija ljudskih napora 
da se u religiji, filozofiji, moralu i znanosti dokuče posljednje istine i ci- 
ljevi ljudske egzistencije. Ali u toj izvjesnoj jednostranosti i teorijskoj 
insuficijenciji, Renouvier je svakako zaslužan što nije zapao u roman- 
tične predodžbe o čovjeku, nego je fenomen zla shvatio kao konstitu- 
tivno svojstvo čovjeka kao bića slobode. Jednako je tako značajno nje- 
govo shvaćanje socijalne funkcije religije, bez koje se također ne može 
shvatiti dosadašnji historijski razvoj čovjeka. Renouvierovo djelo često 


238 Ch. Renouvier, ibid., str. 742. 


239 Ch. Renouvier, ibid., str. 782. Ovo su završne misli ovoga golemog Renouvie- 
rova djela. 

ima više oznaku širokozasnovanog i eruditskog prikaza kulturne his- 
torije čovječanstva, a mnogo manje sistematskoga filozofskog hrvanja 
s nekim bitnim filozofskohistorijskim problemima koji su samo usput- 
no tretirani. 


ko*o* 


S Renouvierovim pokušajem analitike filozofskohistorijske proble- 
matike možemo zaključiti prikaz filozofskohistorijske misli u Francus- 
koj u 19. stoljeću koja je imala originalniji karakter. Time se, naravno, 
kao i u prikazu u ostalim zemljama, nisu iscrple sve ličnosti koje su toj 
problematici posvećivale veću ili manju pažnju. Ali svi ti drugi pokušaji 
nisu imali značajniju filozofsku težinu i djelovanje na suvremenike, a 
posebno ne na daljnji razvoj filozofskohistorijske misli. 

Medu teoretičarima koji su u tom razdoblju posvećivali pažnju i fi- 
lozofskohistorijskim problemima treba ponajprije spomenuti Th. Jouf- 
froya i E. Quineta. 

Theodore Jouffroy (1796-1842) bio je prijatelj V. Cousina 1 s njim di- 
jelio poglede na značaj ljudskog duha, inteligencije u razvoju čovječan- 
stva. U njegovu djelu Melanges philosophiques (1833), u eseju koji nosi 
naslov Reflexion sur la philosophie de l'histoire (1825) sakupljeno je 
nekoliko napisa među kojima su treći i šesti posvećeni filozofskohisto- 
rijskoj problematici. 

Za Jouffroya je razlika između čovjeka i životinje u tome što se čov- 
jek mijenja, a životinja ne. A filozofija historije ima zadatak da istražuje 
zakone toga mijenjanja. Ti zakoni ne mogu imati princip, izvor u vanj- 
skom, prirodi, niti u instinktima i strastima, jer njih imaju i ostala živa 
bića. Princip je u inteligenciji, te se može reći da dva principa proizvode 
razvoj čovječanstva: strasti ljudske prirode i ideje ljudske inteligencije. 
U razvoju ljudske civilizacije tri su religije odigrale bitnu ulogu: kršćan- 
stvo, muhamedanstvo i brahmanstvo. Budućnost vidi Jouffroy u kršćan- 
stvu, kao što drži da će Francuska, Njemačka i Engleska ostati vodeće 
nacije. 

Drugi mislilac i veliki prijatelj J. Micheleta, Edgar Quinet (1803- 
1875) bio je čovjek širokih interesa i erudit u literaturi, historiji, filozo- 
fiji i drugim domenama društvenih znanosti. Studirao je u raznim ev- 
ropskim zemljama, mnogo putovao i bio zacijelo jedan od najkulturnijih 
umova tadašnje Francuske. Već je u poglavlju o Micheletu rečeno da je 
na poticaj Cousina Quinet preveo Herderovo djelo Ideje za filozofiju 
historije čovječanstva (od 1825-1827) i napisao zapaženi predgovor. 
Otada datira i njegovo prijateljstvo s J. Micheletom, s kojim zajedno, 

kao profesor na College de France, dolazi u sukob s reakcionarnim 
svećenstvom i vladom te biva 1845. godine suspendiran.** U revoluciji 
1848. sudjeluje s puškom u ruci, a 1851. odlazi u egzil, isto kao i Mi- 
chelet, jer nisu htjeli izraziti svoju odanost Louisu Bonaparteu (Napo- 
leonu III) čije se pučističko rješavanje političke vlasti kosilo s njihovim 
demokratskim i liberalnim shvaćanjima. 

Quinet je, i kao prevodilac Herdera, dijelio s njim mnoge poglede, ali 
se nije slagao s Herderovim prenaglašenim stavom o vlasti prirode nad 
čovjekom i njegovom historijom. Quinet je držao da čovjek raspolaže 
svojstvom koga nema u prirodi — voljom. Voljom se čovjek opirao i priro- 
di i socijalnim opasnostima, ona je najbitnije svojstvo čovjeka i korijen 
cijele njegove historije. Historijski razvoj je, kao i za Micheleta, širenje 
slobode, stalni otpor ljudskog duha svemu što ga sputava i zarobljava. 
Taj put ide od Indije, Medije, Perzije itd. pa preko Grčke i Rima do kr- 
šćanstva. Daljnje etape su reformacija, kartezijanstvo i revolucija. Čov- 
ječanstvo luta kao Odisej: od zemlje do zemlje, od mora do mora, od 
jedne avanture do druge, u potrazi za izgubljenim ognjištem. 

Drugi fundamentalni princip nastajanja civilizacije jest religiozni 
princip. Fetiš okuplja oko sebe pleme, a nacionalni bog proizvodi naci- 
ju. Revolucije su nastale zbog promjena u čovjekovim shvaćanjima boga. 
Kako vidimo, i Quinet nije prevladao tada vladajuće idealističke ideje 
koje su postojale u njemačkoj i francuskoj romantici, samo je, u odnosu 
na koncepciju društvenih odnosa i ciljeva, imao naprednije i demokrat- 
ske poglede. Bio je oštar protivnik despotizma kao i teze koja je proiz- 
lazila iz Guizotova doktrinarizma da je sve što je bilo — bilo i opravdano 
i nužno. U svojim je spisima inače srušio romantični mit o Njemačkoj 
koji je jedno vrijeme vladao u Francuskoj pod utjecajem djela Mme de 
Stael o Njemačkoj i upozoravao na militarističku opasnost koja je proiz- 
lazila iz tadašnjeg razvoja Njemačke. Nedugo potom i Michelet i Qui- 
net, kao cijela Francuska, doživjeli su sramotni krah avanturističke po- 
litike Napoleona III (Sedan 1870). 

Osim ove dvojice istaknutih predstavnika francuskog kulturnog ži- 
vota u prvoj polovini 19. st. i oko polovine stoljeća, u drugoj polovini 
stoljeća već jenjava interes za filozofskohistorijska pitanja i francuska 
se filozofska misao više okreće problemima logike, morala i spoznaje, 
obnavljajući, kao i u Njemačkoj u to vrijeme, Kantov kritički transcen- 
dentalizam. To je ujedno i razdoblje kada se obnavlja i nekad veoma 


240. SJ. Micheletom je napisao antiklerikalnu knjigu Des Jesuites (1843), a i sam 
je napisao knjigu L'Inquisition et l'ultramontanisme (1844) i zbog toga je s 
Micheletom bio oštro napadan od klerikalne reakcije. Svoje je filozofskohis- 
torijske poglede iznio u spisu Introduction a la philosophie de l'histoire i u 
predgovoru Herderovu djelu Essai sur les oeuvres de Herder. 

snažan utjecaj engleske filozofije, sada u obliku Millova empirizma i Dar- 
win-Spencerova evolucionizma. 

U tom razdoblju treba također spomenuti F Odyssea Barota (1830- 
1907) koji je objavio Lettres sur le philosophie de Vhistoire (1864) u 
kojima raspravlja o problemima rata i mira, vojničkim genijima i supe- 
riornosti Friedricha II. nad Cezarom i Napoleonom. Ova su pisma vo- 
đena idejom da se društvo konstituira iz dva principa: iz principa sile i 
principa pravde. Prvi vodi ratovima, drugi miru. Od desetoga pisma au- 
tor raspravlja o znanosti o historiji koja, po njemu, prolazi tri faze: em- 
Pirijsku, kritičku i filozofsku. S obzirom na evropske nacije Barot drži 
da većina njih nisu uopće jedinstvene, nego sastavljene od heterogenih 
etničkih elemenata. Zato drži da će se u ne tako dalekoj budućnosti ve- 
ćina evropskih država podijeliti na realne nacije. Velika Britanija će biti 
podijeljena ponovno na četiri države, Francuska na pet (Francuska, 
Bretagne, Aquitanija, Bourgogne i Lorraine). Kriterij za prirodnu dr- 
žavu vidi samo u geografskom principu. Velike aglomeracije nacija nisu 
prirodne i budućnost je u konfederaciji evropskih stvarnih, ne umjet- 
nih, nacija. To se neće postizati ratom, nego unutrašnjim sazrijevanjem 
i razvojem. 

U tom razdoblju bilo je objavljeno nekoliko djela kršćanske orijen- 
tacije koja većim dijelom pripadaju teologiji historije. Tako je Ph. A. 
Frere objavio Philosophie de lhistoire (1835) i Principes de la philo- 
sophie de lhistoire (1838) u kojima drži da filozofija historije treba izu- 
čavati zakone historijskog razvitka, misleći da se može doći do koncep- 
cije vječnih zakona i idealne historije. 

Tomist P C. Roux-Lavergne (1802-1874) u svojoj je De la philosop- 
hie de Uhistoire (1850) dao prikaz nekih najvažnijih mislilaca od Vica 
do Cousina i Bucheza. Filozofija historije je za njega u biti teologija his- 
torije koja ima zadatak da opravda katoličke dogme i po njima uspos- 
tavi društveni napredak. 

J. M. Hoene-Wronski (1778-1853), poljski emigrant, napisao je reli- 
glozno orijentiranu Philosophie absolu de lhistoire (1852), a obraća se 
caru, papi i nacijama da bi poradili na petom razdoblju povijesti, pomi- 
renju božanskoga i ljudskog prava, Crkve i države. 

Religiozno je orijentirano i djelo Essai d'une Philosophie de lHis- 
toltre što ga je 1854. godine objavio Le Bon Barchou de Penhoen (1801- 
1855). Bio je, naravno, protivnik filozofije 18. stoljeća, ali i Cousinova 
eklekticizma. I on je bio među onima koji su protestirali protiv puča 
Louisa Bonapartea. 

Njegovo djelo je u cjelini teološki zasnovano. Sve ima, kako je u svom 
uvodu pisao, svoju osnovu u beskonačnom i vječnom, apsolutnom i be- 
zuvjetnom, tj. u Bogu. On je biće po sebi koje stvara sve postojeće u vre- 


993 


FILOZOFIJA HISTORIJE 


menu i prostoru. Sinteza vremena i prostora je materija koja je prvi 
stupanj realizacije Božje misli u vidljivom svijetu. Svijet je sistem ne- 
vidljivih stvari koje se vidljivo manifestiraju. Ali kojim putem i kojim 
načinima i zakonima, nama je nedostupno. To su misterije Božjeg stva- 
ralaštva, pa sve polazi od Boga i završava u njemu. 

Cijelo je djelo podijeljeno u dvanaest knjiga: od čovjeka s kojim zapo- 
činje novi, intelektualni svijet, društva i primitivnog svijeta, te se zadr- 
žao na prvim velikim civilizacijama — Kini, Indiji, Perziji, Egiptu, Judeji, 
Feniciji, Grčkoj, Rimu, i preko barbarskog svijeta, kršćanstva, islama i 
budizma došao preko renesanse i protestantizma do modernoga svijeta. 
Razmatrajući protestantizam i Francusku revoluciju, Barchou de Pen- 
hoćn drži da je nakon toga bitno obilježje moderne civilizacije stvaranje 
srednje klase. Naglašava ulogu trgovine i industrijalizacije u modernom 
svijetu, a budućnost svijeta je u kršćanstvu i sjedinjenju s bogom. 

Švicarac i rojalist Fredćrick de Rougemont (1808-1876) napisao je 
La Philosophie de Uhistoire aux diffćrents ages de l'humanitć (1874), 
što je bio opširniji predgovor i uvod njegovu djelu Les Deux Cites koje 
nije dovršio. S teokratskog stajališta objašnjava povijest kao stvaranje 
bezbožne države nakon Luciferova navođenja Adama na zlo, da ponov- 
nim vraćanjem Krista dođe do kraja prožimanjem filozofije i objave. Teo- 
loški, ali umjerenije, orijentiran je i spis La morale et la loi de lVhistoire 
(1868) svećenika A. J. A. Gratryja (1805-1872) koji drži da u historiji 
treba uspostaviti trijumf pravednosti. 

Mnogo je interesantnija ličnost bio matematičar A. A. Cournot (1801- 
1877) koji se ujedno bavio i filozofskim i ekonomskim pitanjima. U svo- 
jim djelima Exposition de la theorie des chances et des probabilites 
(1843), Essai sur les fondements de nos connaissances (1851), Consi- 
derations sur la marche des idees et des evenements dans les temps mo- 
derns (1872) Cournot je, kao i Comte, u filozofiji gledao sistem općih 
principa znanosti, ali su ti principi samo vjerojatnosti. Slučaj, kao re- 
zultat uzajamnog djelovanja nezavisnih uzroka, nije isključen iz priro- 
de, ali je ipak pravilnost prevlađujuća. Ono što mi nazivamo historijom 
jest međustupanj izmedu prethistorijskog razdoblja, u kojemu čovjek 
slijedi nadmoćni instinkt, i posthistorijskog koje će donijeti isključivo 
pobjedu umnih uzroka. Sadašnje je čovječanstvo stalna borba između 
prirodnog zakona i razuma, u kojoj slučaj i jake individualnosti ometa- 
Ju taj razvoj. Historija nije dakle niti strogo logična niti slučajna, nego 
teži da isključi skokovitosti, npr. revolucije, da bi se uspostavio pravi- 
lan tok umne civilizacije. 

Cournota su njegovi suvremenici shvaćali kao teoretičara vjerojat- 
nosti i slučajnosti. Dok su u kršćanskoj teologiji slučaj vezivali s bož- 
jom voljom, za Humea i Laplacea to je termin koji je ukazivao na naše 

neznanje, nepoznavanje uzroka pojedinih zbivanja. Cournot je, slično 
Aristotelu, slučajna događanja objašnjavao kao sraz, međusobno utje- 
canje dvaju nezavisnih kauzalnih nizova i procesa. Cournot je bio pro- 
tivnik svakoga teleološkog, kao cikličnog, poimanja historije. Za njega 
je filozofija historije sistematsko istraživanje mreže uzroka koji su os- 
nova historije. To on naziva etiologijom, pomoću koje je trebalo poka- 
zati hijerarhiju različitih vrsta uzroka u razvoju historije. Slučajnosti 
koje su važne za historiju jesu one koje su trajnije ili koje se ponavljaju. 
Važnost je pojedinih historijskih fenomena različita za stare i nove 
civilizacije. S obzirom na modernu, evropsku civilizaciju, ponajprije je 
važan razvoj pozitivnih znanosti, zatim filozofije, pa onda religije i na 
kraju sve ono što je u neposrednom odnosu prema različitim fenome- 
nima morala i glavnim historijskim zbivanjima. S nastankom civiliza- 
cije instinktivni život sve više potpada pod utjecaj i kontrolu ideja, a ve- 
liki pojedinci dobivaju na važnosti. U tom razvoju civilizacija podvrgava 
sve šira područja socijalnog života racionalnoj organizaciji. Na tom se 
stadiju društveni poredak približava, s obzirom na pravilnost i predvid- 
ljivost, prirodnom sistemu. Što više, ekonomski principi postaju obli- 
kujuća sila kolektivnog života, politika gubi važnost nasuprot uprav- 
ljanju. U tomu “posljednjem stadiju" civilizacije trijumfirat će carstvo 
nužnosti nad slučajnošću. Tako bitnu oznaku budućega historijskog 
razdoblja Cournot vidi u novoj ideji jednog upravljanja i usmjeravanja 
socijalnim interesima koji su nezavisni od socijalnih oblika, što je slično 
znanosti i industriji koje se stalno usavršavaju. 

Iako Cournot razmišlja o problemu daljnjega historijskog razvoja u 
razdoblju punog procvata ekonomskog liberalizma, on uviđa da neog- 
raničena sloboda trgovine ne mora uvijek biti prednost neke nacije, kao 
što skrupulozno ostvarivanje privatnih interesa ne mora nužno voditi 
društvenom dobru i blagostanju. Ova pitanja u biti do kraja i uspješno 
može riješiti samo uloga države u društveno-ekonomskom razvoju. Zato 
za njega sloboda nije najviši ideal čovjekova života. Cournot je lucidno 
uviđao da će uloga države biti sve značajnija u rješavanju društvene 
problematike koja nije bila osigurana kapitalističkom sveopćom konku- 
rencijom i nekontroliranim slobodnim tržištem. Cournot je znao da se 
na taj način približavamo onim idejama koje su zastupali socijalisti. Jer 
što bi drugo značilo kada se želi imati jaču javnu opskrbu, veće opore- 
zivanje kapitala, progresivni porez, državno subvencioniranje socijal- 
nog osiguranja, veća radnička prava itd. nego postupno približavanje 
ograničenom socijalizmu. 

Iako je pripadao više konzervativnim krugovima, Cournotovljeva 
znanstvena snaga i lucidnost odvodila ga je izvan granica njegova ta- 
dašnjeg društva. Slika nove socijaldemokracije, koja će se oslanjati na 

snažnu ulogu države i kontrolu kapitala, lebdjela je pred očima ovoga ta- 
lentiranoga građanskog intelektualca. On je već tada uviđao opasnost ta- 
dašnjega nekontroliranog industrijskog razvitka za prirodne resurse, pri- 
rodnu okolinu, te je bio i jedan od preteča suvremenih ekoloških pokreta. 

H. Ferron (1823-1894) je u istom razdoblju objavio Thćorie du prog- 
res (1867) u kojoj se naročito bavi problemom cezarizma koji je u to 
doba bio na dnevnom redu mnogih evropskih država. U prvom dijelu 
spisa govori o problemu historijskog progresa u vezi s Vicovim i Saint- 
Simonovim gledištima. Drži da se njihovom sintezom može objasniti 
historijski razvoj. Ferron se opredjeljuje za poglede i historijska iskus- 
tva koja bismo mogli okarakterizirati kao liberalna i demokratska, a 
koja nalazimo u spisima Mme de Stael, Benjamina Constanta, A. de To- 
cquevillea, J. Lockea, J. Stuart Milla, a ne za, po njegovu mišljenju, ce- 
zaristička gledanja Saint-Simona, L. Blanca ili Th. Carlylea. 

U ovom razdoblju treba spomenuti i napore belgijskog profesora 
Francoisa Laurenta (1810-1887), liberalnog mislioca iz Ganda, koji je 
posljednji, osamnaesti svezak svoga opsežnog historijskog djela Etudes 
sur l'histoire de l'humanite (1861-1870) posvetio filozofskohistorijskoj 
sintezi pod naslovom Philosophie de l'histoire. Iako kao historičar ši- 
roke erudicije, u teoriji je zastupnik teološkoga spiritualizma, ali i ideje 
o slobodi čovjeka. Raspravlja o imanenciji boga u čovječanstvu, koeg- 
zistenciji božanske providnosti i ljudske slobode, realnosti historijskog 
progresa koji se pokazuje i u progresu morala i religije. Tako on daje 
izvjesnu modernu teodiceju, i na tim osnovama kritizira one pokušaje 
tumačenja historije koji su se zasnivali na drugim svjetovnijim pretpos- 
tavkama (Vica, Voltairea, Montesquieua, Herdera, Renana, Thiersa, 
Hegela, Comtea i dr.). 

Razmatrajući na kraju razvoj slobode i jednakosti u raznim etapa- 
ma čovječanstva, protivi se individualizmu koji niječe prava države, i 
socijalizmu koji niječe, prema njemu, prava individuuma. Držeći da 
postoji razvoj i progres morala i religioznosti, Laurent posvećuje paž- 
nju i problemu nacija, njihovu razvoju i odnosima. Njihova je sudbina 
u suradnji, jer su dijelovi jedinstvenoga čovječanstva. Njegov optimi- 
zam i humanizam karakteristični su, kao i plejadi građanskih demok- 
rata i liberala koje smo imali prilike prikazati, što je odudaralo od mili- 
tantnih predstavnika građanstva koji su, na osnovi svojih biologističkih 
koncepcija historije kao borbe rasa, već u to vrijeme utirali putove os- 
vajačkim pretenzijama pojedinih evropskih buržoaskih režima. 

Na kraju i nekoliko podataka o razvoju filozofskohistorijske misli u 
Italiji, zemlji koja je u 14. i 15. stoljeću otvarala Evropi nove vidike. Ita- 
lija je, međutim, u 17. i 18. stoljeću izgubila primat u ekonomskom i 
duhovnom razvoju što ga je imala u razdoblju renesanse. Stalne oku- 

pacije zemlje, ekonomsko zaostajanje, katolička reakcija na kritička gi- 
banja unutar Crkve rezultirali su time da je Italija izgubila mnogo od 
svoga renesansnog sjaja i propulzivnosti na idejnom i umjetničkom po- 
lju. Krajem 18. i početkom 19. stoljeća, kada je Austrija bila uzdrmana 
Napoelonovim ratovima i pobjedama, javlja se sve jači građanski pok- 
ret za oslobođenje Italije (Risorgimento). Tada nastaju i novi pokušaji 
u filozofiji i filozofiji historije, ali još uvijek pod jakim utjecajem vlada- 
juće francuske, engleske i njemačke misli. Osim teoloških tradicija, koje 
su još uvijek veoma žive i prisutne, naročito je jak utjecaj francuskog 
prosvjetiteljstva, njemačkog idealizma, posebno Hegelova, te novih stru- 
ja pozitivizma, evolucionizma i na kraju stoljeća marksizma. 

U 18. se stoljeću filozofijom historije bavio Mario Francesco Pagano 
(1748—1800), koji je predavao moralnu filozofiju i krivično pravo u Na- 
pulju, Rimu i Milanu. Glavno djelo mu je Saggi politici. Dal civile corso 
delle nazioni, ossia di principii, progressi e decadenza delle societa, 2 
sv. (1783). Bio je pod utjecajem Vica, Rousseaua, Turgota i Condorce- 
ta. Zastupao je slobodnu građansku republiku i jedan je od preteča ta- 
lijanskoga preporoda. 

Na prijelazu stoljeća je djelovala značajna figura tadašnje talijanske 
filozofije, Giovanni Domenico Romagnosi (1761-1835) koji je bio pro- 
fesor prava u Parmi i Milanu, a bio je pod utjecajem francuskog empi- 
rizma, posebno Condillaca. Naglašavao je u svojim pravnim spisima da 
je društvo podvrgnuto prirodnim zakonima, da postoji usavršavanje 
društva, ali uvijek pod utjecajem ne samo intelekta nego i okoline, pri- 
rodne i društvene. 

Dok su Pagano i Romagnosi predstavljali prosvjetiteljsku građansku 
misao čije je glavno djelo trebalo biti preporod cjelokupnoga talijanskog 
društva, druga dva značajna mislioca na početku stoljeća, Antonio-Ser- 
bati Rosmini (1797-1855) i Vincenzo Gioberti (1801-1852) također su 
bili teoretičari talijanskog Risorgimenta, samo s jače naglašenim teološ- 
kim spiritualizmom. Rosmini je bio teolog i filozof i veoma angažirani 
politički mislilac, koji je aktivno sudjelovao u političkim zbivanjima po- 
lovinom stoljeća. Njegovi spisi o talijanskoj filozofiji i filozofiji prava, a 
posebno spis Delle cinque piaghe della santa chiesa što ga je objavio 
1848. godine, bili su oštro napadani od talijanskih jezuita i neko vrijeme 
zabranjeni. 

Vincenzo Gioberti je također bio svećenik i kao pristalica Mazzinija 
bio izgnan iz Italije, te od 1834. godine živi u Bruxellesu kao nastav- 
nik. Godine 1848. vraća se u Italiju te je u službi Karla Alberta, a pri 
kraju života poslanik u Parizu. I on je bio u oštrom sukobu s jezuitima 
koji su bili protiv njegova plana crkvene reforme. Isto tako je osuđivao 
papinu svjetovnu vlast. U svomu posljednjem filozofskom spisu Della 

protologia (1857) pokušava sjediniti Platona i Hegela. Po njemu razvoj 
nije pravocrtan, nego je stalna evolucija i involucija. U društvenom 
razvoju djeluju dvije osnovne oblikovne snage: moralna snaga i fizička 
snaga. Jedna je sintetička, a druga analitička. Budućnost je u srednjem 
staležu i harmoniji koja više neće biti narušavana nego će počivati u 
luci dijalektičke sredine. 

I Rosmini i Gioberti su izrazito djelovali na daljnje formiranje tali- 
janske filozofije koja je još uvijek bila u procjepu između dogmatsko- 
teološkog kršćanstva, potenciranog talijanskim jezuitizmom, i moder- 
nih struja evropske filozofije koje sam spomenuo. U tom je procesu 
osobito bio značajan napuljski hegelovski krug koji su činili A. Vera, B. 
Spaventa i FE de Sanctis. 

Augusto Vera (1813-1885) je zbog političkih razloga dugo živio na Za- 
padu (Francuska, Engleska). Godine 1860. vraća se u Milano i nedugo 
zatim je u Napulju, koji postaje centar hegelovstva u Italiji. U hegelov- 
skom je duhu napisao Prolusioni alla storia della filosofia e alla filo- 
sofia della storia (1862) i Introduzione alla filosofia della storia (1869). 

Bertrando Spaventa (1817—1883) morao je jednako tako u egzil zbog 
političkih razloga, ali od početka šezdesetih godina djeluje u Napulju 
kao također jedan od glavnih predstavnika Hegelove filozofije te dos- 
ljedan borac za slobodu misli i protivnik jezuitskoga dogmatizma. 

I Francesco de Sanctis (1817-1883) je pod utjecajem Hegela, jedan 
je od najboljih poznavalaca talijanske literature te je njegovo djelo Sto- 
ria della letteratura italiana (1872) postala klasično. Liberal i borac za 
slobodu misli i umjetnosti snažno je djelovao na progresivnu talijansku 
misao, kao i na A. Labriolu, osnivača talijanskoga marksizma. 

U tom se razdoblju izrazitije bavio filozofijom historije Giuseppe Fer- 
rari (1811-1876) koji je bio pravnik i pod utjecajem Romagnosija. Kao 
protivnik Austrije, i on je morao u politički egzil, te u Parizu objavljuje 
L'Essai sur le principe et les limites de la philosophie de lhistoire (1843). 
Bio je pod utjecajem njemačkog idealizma (Kant, Hegel) i zastupao, kao 
većina prosvjetitelja, prosvjetiteljski kozmopolitizam. U kasnijim djeli- 
ma, Prolusione al corso di filosofia della storia (1862) i L'aritmetica 
nella storia (1875), zastupao je aritmetički ciklizam u historiji. 

Pasquale Villari (1826-1917) sudjelovao je također u političkom ži- 
votu i u pobuni u Napulju s de Sanctisom, te odlazi u Firenzu gdje se 
bavi studijem talijanske historije. Pod utjecajem pozitivizma odbacuje 
svaku metafiziku i u tom duhu objavljuje Sull'origine e sul progresso 
della filosofia della storia (1854) i La filosofla positiva e il metodo sto- 
rico (1866). 

Pod utjecajem pozitivizma i moderne znanosti bio je i Gaetano Trezza 
(1827-1892) koji je u svojim djelima Studi storici (1878) i Il pessimis- 

mo e l'evoluzione (1890) istupio protiv idealizma koji se, po njemu, uvi- 
jek zasnivao na natprirodnom. Na Trezzu je posebno djelovao tada već 
snažan razvoj i izvanredni rezultati biologije, te je i historiju shvatio 
kao prožimanje unutrašnjih i vanjskih sila. 

Cjelokupna ova talijanska filozofska djelatnost bila je nastojanje da se 
održi korak s evropskom filozofijom u specifičnim i nepovoljnim prilika- 
ma Italije čija je građanska klasa s cijelim narodom ulazila u posljednje 
razdoblje svoje borbe za oslobođenje od austrijske okupacije i za jedin- 
stvo Italije. Građanski liberalni duh nalazio je svoje teorijske poticaje 
uglavnom u naprednim filozofskim strujama 19. stoljeća koje sam već 
spomenuo, ali je nastojao također oživiti i nekadašnju značajnu talijan- 
sku filozofsku baštinu, prvenstveno misao Campanelle, Bruna i G. Vica. 

Potrebno je navesti svakako hvale vrijedan pokušaj, već u to vrijeme, 
dvaju mislilaca da dadu više ili manje cjelovit prikaz razvoja filozofsko- 
historijske misli. Tako je Bartolomeo Fontana napisao La filosofia del- 
la storia nei pensatori italiani (1873) u kojemu piše o filozofskim i filo- 
zofskohistorijskim pogledima G. B. Vica, G. D. Romagnosija, C. Balboa 
i T. Campanelle. Fontana je, u povodu 1861. godine, kada je bila prok- 
lamirana nova talijanska vlast, posvetio ovo djelo velikim talijanskim 
humanistima Vicu i Campanelli, kao i filozofu Romagnosiju i piscu i 
državniku Balbou, koji su svojim liberalizmom i prosvjetiteljstvom uti- 
rali put slobodnoj građanskoj Italiji. 

Mnogo je cjelovitije i značajnije djelo što ga je napisao Nicola Mar- 
selli (1832-1899), La scienza della storia (1873-1880), u tri sveska. 
Marselli je bio učenik Fr. de Sanctisa, a sudjelovao je 1866. u borbama 
za oslobođenje Italije. Prešao je idejni put od hegelizma do pozitivizma 
i naturalističkog evolucionizma. 

Prvi svezak, Le Fast del Pensiero storico, obuhvaća razvoj historij- 
ske i filozofskohistorijske misli od antičkih, grčkih i rimskih historiča- 
ra i filozofa, preko Augustina i Machiavellija do glavnih filozofa koji su 
se bavili ovom problematikom u 18. i 19. stoljeću, završno s Buckleom. 
Marselli je, po svomu pozitivističkom i antiteološkom stavu, davao, na- 
ravno, prednost onim historičarima i filozofima koji su historiju poku- 
šavali tumačiti prirodnim, a ne natprirodnim kategorijama i idejama. 
Oduševljen Buckleom ovako je završio prikaz njegovih gledanja na his- 
toriju: “Iskazujemo poštovanje njegovim sposobnostima, duboko poštu- 
jemo njegovu uspomenu, budimo dostojni njegove smjelosti, i tako po- 
kažimo da današnji svijet nije tako siromašan plemenitim duhovima, 
kao što je mislio usamljeni i melanholični pisac. ?24! 


241. Nicila Marselli, La Scienza della storia, Torino 1885, I. svezak, str. 370. Inte- 
resantno je navesti podatak koji karaterizira tadašnju situaciju u Italiji, na- 

Drugi je svezak posvećen historijskoj i antropološko-sociološkoj prob- 
lematici porijekla čovječanstva i problemu prirode i civilizacije, oslanja- 
jući se na tadašnje rezultate prirodnih i društvenih znanosti, prvenstve- 
no na Darwina i darviniste, Spencera i dr. Treći je svezak posvećen 
“velikim rasama čovječanstva", te govori o klasifikaciji čovječanstva, 
anatomskoj i geografskoj klasifikaciji, zatim o prirodi, porijeklu i klasi- 
fikaciji jezika. 


kon toliko muka, borbi i stradanja talijanskih patriota. U povodu prve knjige 
N. Marsellija, koja je bila objavljena 1873, veliki boraac za oslobođenje Italije 
Luigi Settembrini (1813-1876) pisao je Marselliju, koga inače nije osobno poz- 
navao, da mu čvrsto stišće ruku i zahvaljuje na lijepoj knjizi koja je dar Italiji 
i da je sretan i utješen što vidi da u Italiji ostavlja iza sebe ljude koji su bolji 
od njega. 

Njemačka je, kako je poznato, u usporedbi s većinom zapadnoevrop- 
skih zemalja, najkasnije započela s modernom preobrazbom feudalnog 
društva. Njemačko je građanstvo s velikom pažnjom i simpatijama pra- 
tilo razvoj engleske ustavne monarhije, američki rat za oslobođenje, a 
pogotovo francuska revolucionarna zbivanja koja su se događala u nje- 
govu najbližem susjedstvu. Već smo vidjeli kako su najznačajniji pojedin- 
ci iz redova njemačke inteligencije doživljavali sva ta burna evropska 
događanja i koji su bili razlozi upravo takvog karaktera njemačke kla- 
sične literature i filozofije, u kojoj je njemačka građanska misao na pri- 
jelazu u 19. st. doživjela svoj akme. 

Bio je to izvanredan misaoni i spekulativni ples duha koji se, kao što 
već rekoh, u tom obliku sigurno više neće ponoviti. Spuštanje na zemlju 
iz tih eteričnih visina transcendentalne spekulacije dogodilo se niti de- 
set godina nakon Hegelove smrti. S Feuerbachom i M. Hessom za- 
počeo je taj proces antiteze apsolutizaciji transcendentalnog i uspos- 
tavljanje digniteta pojedinačnoga i realnoga čovjeka, da u Marxovoj 
materijalističkoj dijalektici i komunističkom humanizmu već u četrde- 
setim godinama nove historijske snage dobiju filozofsku fundiranost 
svoje historijske samosvijesti. Koliko je to bila daleka anticipacija jed- 
ne nove historijske prakse vidjelo se i po tome što je cijelo 19. stoljeće u 
Njemačkoj, a možemo dodati i u cijelom tadašnjemu razvijenom svijetu, 
stajalo još uvijek u znaku gradanstva, njegovih ekonomskih i političkih 
napora da ovlada svijetom, kao i teorijskih nastojanja da fundira svoja 
htijenja, svoja djela i svoju historijsku svijest. 

Njemačka tridesetih i četrdesetih godina još nema razvijenu radnič- 
ku klasu. Njezina prva radnička i socijalistička udruženja u Švicarskoj 
i Francuskoj potječu od obrtnika emigranata, koji su, s obzirom na svoju 
pokretljivost, doživljavali različite utjecaje. Bez obzira na to što se u 
razdoblju od 1815. do 1850. njemačko stanovništvo povećalo za 50%, 
što već ima šest gradova s više od 100 000 stanovnika, snažno razvija 
željezničku mrežu i ima svoju prvu lokomotivu (1841, A. Borsig), te po- 
četke krupne buržoazije naročito u Rajnskoj oblasti (D. Hansemann, L. 

Camphausen, G. Mevissen i dr.), Pruska je, kao najjača njemačka dr- 
žava, još uvijek sredinom stoljeća imala oko 75% stanovnika na selu. 
Marxove i ostale socijalističke anticipacije socijalnih borbi i rješenja 
nisu, dakle, bile toliko izraz novih unutrašnjih društvenih i klasni pro- 
turječja u Njemačkoj nego mnogo više izraz nove socijalne situacije i 
odnosa u razvijenijem dijelu zapadne Evrope, osobito u Engleskoj i Fran- 
cuskoj. 

Njemačko je građanstvo stajalo pred istim historijskim izazovom, kao 
i englesko u 17. i francusko u 18. stoljeću. I ono je odlučno zahtijevalo i 
čeznulo za istim promjenama kao i ostalo građanstvo: konstitucionalnom 
monarhijom, kojoj je vrhovni filozofski arbitar Hegel dao posvećenje u 
svojoj filozofiji prava, liberalnim zakonodavstvom koje bi omogućilo 
nesmetani privredni razvoj sa što manjim upletanjem države i, speci- 
fično za rascjepkanost njemačkoga nacionalnog organizma, postojala je 
strastvena težnja za jedinstvenom Njemačkom. To su bile koordinate 
koje su bitno određivale liberalnu misao sve do kraja sedamdesetih go- 
dina. Radikalno je republikansko građanstvo bilo u manjini, a socija- 
lističke ideje se u njemačkoj inteligenciji pojavljuju tek s prvim, još ne- 
dovoljno iskristaliziranim spisima M. Hessa, dakle krajem tridesetih i 
početkom četrdesetih godina. 

Nakon pada Napoleona i nakon Bečkoga kongresa, uspostavlja se der 
Deutsche Bund (Njemački savez) s Pruskom i Austrijom kao osnovnim 
silama toga saveza. Ravnoteža među njima postojala je sve do polovine 
stoljeća, a glavni je zadatak Saveza u unutrašnjoj politici osigurati os- 
tvarivanje ideja restauracije, potisnuti i onemogućiti liberalni i nacio- 
nalnonjemački pokret. Medutim, jačanjem njemačkoga građanstva ja- 
čala je i građanska liberalna misao u Njemačkoj. Ona je dobila naročito 
jak poticaj srpanjskom revolucijom u Parizu o kojoj su Heine i Borne 
oduševljeno izvještavali. Srpanjskom revolucijom su u Francuskoj ko- 
načno pokopane nade restauracije, a novo kraljevstvo s Louisom Phi- 
lippeom na čelu nije više predstavljalo restauraciju nego krupnu bur- 
žoaziju. 

Srpanjska je revolucija imala i neposredno djelovanje u Evropi - na 
odcjepljenje Belgije od Nizozemske i ustanak u Poljskoj 1830/31. Ta su 
zbivanja unijela pometnju u uspostavljene odnose velikih sila, a poljski 
je ustanak postavio na dnevni red poljsko pitanje u Njemačkoj, koje je, 
kako vidimo, ostalo u biti neriješeno sve do naših dana. 

Njemačka liberalna opozicija dolazi u tom razdoblju posebno do 
izražaja u južnonjemačkim državama. U Badenu je npr. pod vodstvom 
K. Th. Welckera i K. v. Rottecka Landtag izglasao liberalni zakon o štam- 
pi kao i stav o potrebi njemačkog jedinstva i građanskih sloboda. U 
Braunschweigu je protjeran hercog Karl II. i donesen 1832. ustav po 

kojemu je predstavništvo građanskih i seljačkih slojeva bilo ojačano. 
Slična su zbivanja postojala i u nekim drugim njemačkim državama. U 
svibnju 1832. održana je velika svečanost kod dvorca u Hambachu (kod 
Neustadta na Haardtu) kojoj je prisustvovalo desetak hiljada građana, 
na kojoj su J. Siebenpfeiffer i J. G. A. Wirth agitirali za ideje revolu- 
cionarne, nacionalno-njemačke demokracije. Sve je to, kao i napad na 
frankfurtsku stražu (Hauptwache 3. IV 1833), ponovno dovelo do res- 
triktivnih mjera na ministarskoj konferenciji u Beču 1834. godine.?#? 

Koliko se, međutim, nije mogao zaustaviti taj proces liberalizacije, 
koji je bio logična posljedica ekonomskog jačanja građanske klase u no- 
vonastalom razdoblju industrijske revolucije, pokazuje slučaj u Gčttin- 
genu, kada je 1837, nakon što je Ernst August došao u Hannoveru na 
prijesto i proglasio neobvezujućim državni ustav od 1833. godine, se- 
dam profesora objavilo da su oni jedino dužni poštovati državni ustav. 
Kralj je nakon toga otpustio profesore iz službe, što je samo ogorčilo 
liberalnu opoziciju i pridonijelo političkom autoritetu njemačkih profe- 
sora.243 

To je razdoblje kada pojedini napredni intelektualci, podržani od 
bogatijih građanskih slojeva, osnivaju i prve liberalne i demokratske 
časopise. Među najpoznatijima su bili časopis “Hallische Jahrbiicher 
fur deutsche Wissenschaft und Kunst" što ga je osnovao A. Ruge 1838, 
u kojemu je zdušno sudjelovala Hegelova ljevica. Radikalno liberalan 
časopis bio je i “Rheinische Zeitung" (1842-1843) koji su uređivali ta- 
kođer uglavnom mladohegelovci i kome je i Marx jedno vrijeme bio 
glavnim urednikom. Literarni pokret “Mlade Njemačke" takoder je imao 
svoj časopis što ga je uređivao K. Gutzkow (“Telegraph fur Deutsch- 
land", u tridesetim godinama), u kojemu je i mladi Engels objavio svo- 
je literarne prvijence. Nacional-liberali, koji su bili uglavnom politička 


242. C. L. W. Metternich je još 1819. god. uspio pridobiti glavne njemačke države 
da donesu Karlsbadske zaključke koje je Bundestag 20. 9. 1819. jednoglasno 
sankcionirao. Oni su sadržavali odredbe po kojima su sa sveučilišta morali 
biti odstranjeni oni profesori koji su zastupali ideje i učenja protivna postoje- 
ćemu državnom poretku. Jednako je tako uvedena preventivna cenzura no- 
vina, časopisa i svih tiskanih spisa manjih od 20 araka. Ustanovljena je i Cen- 
tralna istražna komisija Njemačkog saveza u Mainzu koja je trebala istraživati 
sve slučajeve “revolucionarne djelatnosti i demogoških veza". Nakon srpanj- 
ske revolucije (1830) i spomenutih događaja u Hambachu i Frankfurtu, Nje- 
mački je savez u lipnju 1834. na ministarskoj konferenciji u Beču još pooš- 
trio prije navedene zaključke. Politika restauracije je ovim zaključcima bečke 
ministarske konferencije dosegla vrhunac. 


243  Otpušteni su bili poznati stručnjaci F. Chr. Dahlmann, jurist W. Albrecht, bra- 
ća Jacob i Wilhelm Grimm, fizičar W. Weber, orijentalist H. Ewald i literarni 
historičar G. G. Gervinus. Dahlmann, J. Grimm i Gervinus morali su u roku 
od tri dana napustiti državu. 

struja u Frankfurtskoj nacionalnoj skupštini za vrijeme revolucije 1848. 
godine, osnovali su također svoj list u Heidelbergu 1844, “Zeitschrift 
fur die gesamte Staatswissenschaft", i 1847. “Deutsche Zeitung". 

Liberalno je građanstvo uporno zahtijevalo da kralj donese ustav što 
ga je bio obećao za vrijeme oslobodilačkog rata protiv Napoleona. Velike 
su nade bile polagane u njegova nasljednika F Wilhelma IV koji dolazi 
na prijesto 1840. godine i nekim svojim potezima i deklaracijama pri- 
dobiva izvjestan broj značajnijih intelektualaca. Međutim, taj kralj “ro- 
mantik" bio je suviše obuzet srednjovjekovnom tradicijom a da bi mo- 
gao učiniti nešto radikalnije i progresivnije. Zato je ubrzo nastupilo 
razočaranje u novoga kralja. Tome nije pomogao niti pruski Ujedinjeni 
Landtage što ga je Wilhelm IV. uspostavio 1844. od članova svih pro- 
vincijalnih zemaljskih skupština (Landtaga). Ali su njihova osjećanja 1 
sukobi bili početkom 1848. godine i neposredno uvod u revoluciju, bez 
obzira na to što njemačko građanstvo, pod vodstvom liberala, nije imalo 
namjeru stupiti na revolucionarni put. 

Iako je sredinom četrdesetih godina već bilo pobuna njemačkog pro- 
letarijata (ustanak šleskih tkača 1844), a postojalo je i šire nezadovolj- 
stvo među obrtnicima koji su tada još uvijek brojniji od pravih indus- 
trijskih radnika, pokretačka snaga revolucije bilo je ipak njemačko 
građanstvo sa svojim željama, nadama i zahtjevima. U takvu nezado- 
voljstvu liberalnoga građanstva, a i širih narodnih masa, započela je bur- 
na 1848. godina. Veljačka revolucija u Francuskoj samo je potpalila fi- 
tilj pod općim nezadovoljstvom u Njemačkom savezu. Pobune nastaju 
u mnogim zemljama toga saveza (Italija, Madžarska, Češka i dr), ali 
odlučujući događaji zbivali su se u najvećoj i najjačoj zemlji Saveza — 
Pruskoj. Nemiri u glavnom gradu započeli su već početkom ožujka 1848, 
a kada su 18. III. 1848. pruske trupe zapucale na okupljeni narod pred 
berlinskim dvorom - revolucija je bila započela. 

Najvažniji događaj u tim zbivanjima svakako je otvaranje Nacional- 
ne skupštine u frankfurtskoj crkvi Sv. Pavla 18. V. 1848. Više od osam 
stotina izabranih predstavnika trebalo je poraditi na donošenju novog 
ustava i na uspostavi nacionalnog jedinstva.“ Međutim, njemačka bur- 
žoazija, nemajući hrabrosti osloniti se na široke narodne mase i nas- 
tojeći raznim kompromisima i pregovorima s vladom ostvariti svoje 
ciljeve, upravo je na tom parlamentarnom terenu i izgubila bitku. Par- 


244. Prema podacima koje iznosi najnovija njemačka historiografija, od 830 posla- 
nika i zastupnika bilo je 550 akademski obrazovanih pojedinaca, od toga 49 
sveučilišnih profesora i docenata, 157 sudaca i državnih tužilaca i 66 odvjet- 
nika. Nadalje je bilo 110 zastupnika privrednih zvanja, jedan jedini seljak, ni 
jedan radnik i nekoliko obrtnika. (Vidi Theodor Schieder, Vom Deutschen Bund 
zum Deutschen Reich, Stuttgart 1975, str. 87.) 

lament je u tom odugovlačenju i taktiziranju napokon došao pod jači 
utjecaj lijevih građanskih snaga koje su objavile revolucionarni ustanak 
za uspostavu novog ustava i već krnji parlament prenijele u Stuttgart 
(30. V.. 1849), koji je nakon kratkog vremena raspršila wirtemberška 
vojska. Građanski se rat bio rasplamsao u pojedinim državama, naro- 
čito u Saskoj gdje sudjeluju i buduće poznate evropske ličnosti M. Ba- 
kunjin i E. Wagner, a u Badenu se aktivno borio i mladi Engels kao 
ađutant u Willichovu korpusu. Ali nadmoćna i iskusnija pruska vojska 
je sredinom 1849. godine ugušila sva ta revolucionarna žarišta. U poli- 
tičkim se igrama njemačka aristokracija još uvijek pokazala nadmoć- 
nom, a za revolucionarno stvaranje jedinstvene nacionalne republike 
njemačka je građanska klasa još uvijek bila preslaba i neodlučna. 

Neće biti neinteresantno navesti neposrednog svjedoka svih tih zbi- 
vanja i jednog od svakako najgenijalnijih njemačkih i evropskih mislila- 
ca 19. st., Karla Marxa, koji je sudjelovao u revoluciji već kao oformljeni 
komunist na građanskoj ljevici, jer mu je bilo jasno da je građanska 
parlamentarna republika u tom času bila maksimalna historijska mo- 
gućnost za Njemačku. Uređujući “Nove rajnske novine" u Kolnu, sre- 
dinom prosinca 1848. u članku o buržoaziji i kontrarevoluciji, Marx us- 
poreduje njemačku revoluciju s engleskom i francuskom. Konstatira da 
su engleska u 17. i francuska u 18. st. bile revolucije evropskog stila, 
pobjeda jedne određene društvene klase nad starim političkim sistemom, 
što je ujedno bila i pobjeda novoga društvenog sistema i vjesnik evrop- 
ske budućnosti, a u ožujskoj njemačkoj revoluciji ništa od toga nije bilo. 
“Februarska revolucija uklonila je ustavnu monarhiju u stvarnosti 1 
vlast buržoazije u ideji. Pruska martovska revolucija trebalo je da us- 
postavi ustavnu monarhiju u ideji i buržoasku vlast u stvarnosti. Dale- 
ko od toga da bude evropska revolucija, ona je bila samo slab odjek ev- 
ropske revolucije u jednoj zaostaloj zemlji. Umjesto da bude ispred svog 
vijeka, ona je bila iza njega za više od pola stoljeća... Njemačka buržoa- 
zija razvijala se tako mlitavo, kukavički i sporo da je u momentu kada 
je stala nasuprot feudalizmu i apsolutizmu, ugrožavajući ga, vidjela da 
je i sama ugrožena od proletarijata i svih slojeva građanstva čiji su 
interesi i ideje srodni interesima i idejama proletarijata. I ne samo da 
je vidjela neprijateljski raspoloženu klasu za sobom, nego i cijelu Evro- 
pu neprijateljski raspoloženu pred sobom. Pruska buržoazija nije bila, 
kao francuska buržoazija od 1789., klasa koja predstavlja cijelo moder- 
no društvo nasuprot predstavnicima starog društva, monarhiji i plem- 
stvu. Ona se srozala na neku vrst staleža, odvojenog i od krune i od na- 
roda, opoziciono nastrojena prema oboma, neodlučna prema svakom od 
svojih protivnika uzetom pojedinačno, jer je uvijek vidjela oba ispred ili 
iza sebe; od samog početka ona je sklona izdaji naroda i kompromisu s 

okrunjenim predstavnikom starog društva, jer je već i sama pripadala 
starom društvu; ona nije predstavljala interese novog društva protiv 
starog nego obnovljene interese u okviru zastarjelog društva; ona je 
bila na kormilu revolucije ne zato što je za njom stajao narod nego zato 
što ju je narod gurao pred sobom; ona je bila na čelu ne zato što je pred- 
stavljala inicijativu jedne nove društvene epohe nego zato što je pred- 
stavljala nezadovoljstvo stare društvene epohe; to je bio sloj stare dr- 
žave koji se nije probio napolje nego je potresom izbačen na površinu 
nove države; bez vjere u sebe, bez vjere u narod, ropćući na one koji su 
nad njom, dršćući pred onima koji su ispod nje, egoistična prema jedni- 
ma i drugima i svjesna svog egoizma, revolucionarna prema konzer- 
vativcima, konzervativna prema revolucionarima. .."2* — tako je ocrtao 
Marx prusku buržoaziju u vrijeme ožujske revolucije, kad još nije bila 
definitivno podlegla feudalnoj i aristokratskoj kontrarevoluciji. 

Tako je završio prvi i jedini pokušaj njemačke buržoazije da revolu- 
cionarnim putem zacrta novu historijsku etapu Njemačke. S porazom 
revolucije nastala je duboka rezignacija u građanskoj klasi. Revolucio- 
narni impetus je nestao, kao i želja da sama može preoblikovati druš- 
tvo. Njemačka se građanska klasa sve više orijentira na suradnju s vla- 
dajućim snagama da bi zajedno postigli svoje glavne ciljeve — utjecaj u 
državi preko konstitucionalne monarhije i jedinstvo Njemačke. Ova 
više-manje kompromisna politika na koju je građanska klasa bila prisi- 
ljena porazom, odrazila se, naravno, i u idejnim sferama. Ona više nije 
bila sposobna postići u filozofiji radikalizam Fichteova apsolutnog idea- 
lizma niti jedinstvenost i univerzalnost Hegelova panlogizma. Nastaje 
razdoblje, što se osobito izrazilo i u problematici filozofije historije, 
kompromisnih i eklektičkih sistema, oživljavanje Schopenhauerova ira- 
cionalizma i pesimizma koji do revolucije nije imao nikakva utjecaja, 
kao i raznih oblika filozofskog teizma. Desetogodišnje razdoblje reak- 
cionarne restauracije, kao i duboko razočaranje nakon historijskog po- 
raza, presjeklo je bitne filozofske tokove koji su vodili njihovoj velikoj 
filozofskoj klasici. Njemačka filozofija postaje sve više izrazito akdem- 
ska.ž“* Rudolf Haym, koji je pripadao građanskom desnom centru u 


245 K. Marx, Buržoazija i kontrarevolucija, Glavni radovi Marxa i Engelsa, Zagreb 
1978, str. 420-421. 


246 Izvrstan njemački historičar Th. Schieder slično zaključuje u svom već citi- 
ranom djelu. U prikazu situacije nakon poraza revolucije Schieder citira pis- 
mo M. Dunckera J. G. Droysenu u kojem piše da historičari moraju umjesto 
fantastičnog idealizma filozofije, koji je bunio i iskrivljavao glave mladih, us- 
postaviti realni idealizam historije. Navodi i mišljenja R. Hayma i A. L. v. Roc- 
haua o potrebi “realne politike" te zaključuje: “S takvim pogledima izvukao 
je liberalni obrazovni sloj pouke iz propale revolucije: on se još više udaljio 

revoluciji, u svom djelu o Hegelu i njegovu vremenu veoma je dobro 
ocrtao tadašnju duhovnu situaciju. Već u uvodu Haym piše da se sada 
mnogi natječu da naslijede Hegelovu vladavinu, a istina je zapravo da 
se “carstvo filozofije nalazi u stanju potpunog bezvlađa, u stanju ras- 
pada i rastrojstva?%*". Propast Hegelove filozofije je u svezi s iznemog- 
losti filozofije uopće. Nakon sjajne epohe njemačke klasične literature, 
i Hegelov sistem i njegova vladavina bili su posljednja velika i univerzal- 
na pojava u duhovnoj sferi naše domovine. Nakon toga se nešto slično 
nije dogodilo. Mi se naime, konstatira Haym, “trenutačno nalazimo u 
jednom velikom i gotovo općem brodolomu duha i vjere u duh uopće", 
Dogodio se besprimjeran i odlučni preokret. Više se ne nalazimo u vre- 
menu velikih sistema, u vremenu poezije i filozofije. Naše je vrijeme 
sada karakterizirano velikim tehničkim pronalascima, kada izgleda da 
je materija postala živa. Temelji fizičkoga i duhovnog života su tim tri- 
jumfom tehnike preoblikovani, te egzistencija pojedinca i naroda dobiva 
novu osnovu. Slobodna konstrukcija u elementu ideje zato je suspen- 
dirana. 

Haym drži da je političko zbivanje prije nekoliko godina, dakle raz- 
doblje revolucije, bio pokušaj idealnog oblikovanja stvari. Kad su njezini 
valovi prošli, našli smo se, nastavlja Haym, u bezimenoj pustoši i zbu- 
njenosti. Naivna nada kojom smo se bacili u svjetsko gibanje, bila je ot- 
plavljena. “Naizgled svemoćni idealizam pokazao se nemoćan. Mi smo 
stajali i stojimo usred osjećanja jednog velikog razočaranja.?**? Bez res- 
pekta pred pobjedničkom stvarnošću, pred trijumfirajućom miserijom 
reakcija, mi smo ipak izgubili vjeru u nekadašnje ideale. Njemačka spi- 
ritualistička filozofija ipak nije izdržala probu. Ona je odstranjena ne 
nekim sistemom nego napretkom svijeta i živom historijom. Treba zato 
oštriti smisao za istinu i hrabrost za istinu, a Hegelova je filozofija svo- 
jim spoznajnim ponosom i sjajem svoje metafizike radila na otupljenju 
i uspavljivanju toga smisla.“ 


od svake revolucionarne ideologije i u 'realnom idealizmu" našao osnovu koja 
je omogućila suradnju sa snagama tradicije i monarhijskim autoritetom." 
(Th. Schieder, Vom Deutschen Bund zum Deutschen Reich, str. 126.) 

247 Rudolf Haym, Hegel und seine Zeit, Darmstadt 1962, (I. izd. 1857), str. 4. 

248 R. Haym, ibid., str. 5. 

249_R. Haym, ibid., str. 6. 

250 Vidi R. Haym, ibid., str. 14. Nećemo sada ulaziti u cjelokupnu Haymovu ocje- 
nu Hegelove filozofije. On je inače držao, samo da ukratko navedem, da je 
Hegel bio napredan mislilac u mladosti, a da je poslije, svojom filozofijom re- 
ligije i prava, postao filozofom restauracije. Ali je zato “naročito u filozofiji his- 
torije stari sistem vratio čistim i zdravim tendencijama svoje mladosti" (ibid., 
str. 434). Haym je isto tako mislio da s Hegelovom estetikom Njemačka ima 
djelo kakvo nema niti jedan drugi narod. (Vidi zbid., str. 443.) 

Haym u daljnjoj analizi tadašnjeg vremena veoma dobro vidi da se 
njihova postrevolucionarna situacija, kada je građanska klasa izgubila 
historijsku bitku, bitno razlikuje od onog vremena kada se s pouzda- 
njem gledalo u budućnost. Zato je i zaključivao da “velike metafizičke 
građevine mogu uspjeti samo jednom estetski raspoloženom pokoljenju, 
a velika otkrića na području trancendentalne filozofije samo u takvim 
epohama u kojima bila nacionalnog života snažnije tuku, u kojima je 
probuđena nova odvažnost da se dubine duše dalje razviju za daljnji 
nastajući svijet. Naše vrijeme - nemojte se zavaravati — nije takvo. Ni- 
jemcima je čudesno uspjelo, da usred krajnjeg siromaštva javnog života, 
da iz proze i oskudnosti svih prilika proizvedu jedno moćno i čisto pjes- 
ništvo. Duh, koji se iz tog pjesništva razvio, saobrazno svom porijeklu, 
ubrzo je bio uvučen u službu apstrakcije i na tom polju ubrzo istrošen. 
Jedna nova metafizika — poezija kao i znanost — tek će tada među nama 
moći da nastane, kad se njemački duh prije toga ispuni u realnom i sebi 
stvori jedno novo tlo u elementu političke slobode.?#51 

U takvoj se dakle situaciji nije moglo očekivati da filozofija ponovi 
onaj spektakularan razvoj na prijelazu stoljeća. Hegelov panlogizam i 
grandiozni sistem apsolutnog duha bio je podvrgnut sadržajnoj kritici 
već početkom tridesetih godina, kako smo vidjeli u poglavlju o Marxu. 
Ta je lijeva kritika preko Feuerbacha i Hessa završila originalnom kon- 
cepcijom materijalističkog shvaćanja historije, koja je kao socijalnu os- 
novu imala već nove historijske i klasne snage koje su nastupale novim 
vizijama o preobrazbi dotadašnjega klasno podijeljenog svijeta. I u ovom 
se slučaju vidjelo da revolucionarne filozofske koncepcije nastaju uvi- 
jek u ranu zoru novih historijskih preobražaja, pa tako filozofija nije 
Minervina sova, kao što je to mislio Hegel, nego tek nagovještaj onog 
što prevratnički nadolazi. 

Marxova i Engelsova filozofska, a naročito filozofskohistorijska mi- 
sao, nije mogla u 19. stoljeću biti šire recipirana. Razlozi su bili veoma 
razumljivi i očiti. Glavna djela s obzirom na navedenu problematiku os- 
tala su u rukopisu (Ekonomsko-filozofski rukopisi, Teze o Feuerbachu, 
Njemačka ideologija), a kasnija Engelsova filozofska djela, kojima je 
nedostajala dubina Marxove analize, tek u posljednja dva decenija pos- 


251 R. Haym, ibid., str. 464-465. Haym je držao da su još daleko od toga, a dotle 
moraju poraditi na umnijem i ćudorednijem oblikovanju državnog života. 
Hegelova se metafizika ne može nadvladati hrabrijom metafizikom nego uče- 
njem o znanosti (Wissenschaftslehre) u kojoj je čovjek u totalitetu svoga bića 
objekt takve kritike. “To se može postići samo onim putem što su ga zacrtali 
Kant i Fichte" (ibid., str. 469). Ovdje se već naziru one intencije koje su ne- 
koliko godina poslije (1865) u Liebmannovu zahtjevu za vraćanjem Kantu ot- 
vorile razdoblje neokantizma. 

taju pristupačna intelektualnoj publici. Osim toga, materijalistička mi- 
sao nije imala pristupa na sveučilišta te su ličnosti, koje su davale bitni 
pečat filozofskoj produkciji, profesori na pojedinim sveučilištma, zastu- 
pali razne pravce idealizma. Inteligencija toga vremena bila je izravni 
izdanak građanske klase i uglavnom dijelila njezinu sudbinu. Nakon 
poraza revolucije, građanstvo se u osnovi orijentira na dva područja iz 
kojih je ona inače crpla svoju snagu — na ekonomsko i duhovno područ- 
je. A građanstvo kao klasa, osim njegovih radikalnih pojedinaca i u 
posebnim historijskim situacijama, nije nikad bilo materijalistički ori- 
jentirano. U uvijek neizvjesnoj ekonomskoj utakmici, povezanoj s mno- 
gim rizicima, usponima i padovima, građanstvu je mnogo više odgova- 
rala vjera u nekoga idealnog i svemoćnog zaštitnika. Ako tome dodamo 
da je u Njemačkom savezu, s Pruskom i Austrijom na čelu, još uvijek 
politički dominirala konzervativna aristokracija, nepoželjnost je bilo 
kakve revolucionarne i materijalističke misli na sveučilištima bila više 
nego razumljiva. 

Međutim, u redovima građanstva, naročito među zastupnicima pri- 
rodnih znanosti, uvijek se našlo pojedinaca koji su iz rezultata tih zna- 
nosti dosljedno izvlačili i određene materijalističke zaključke. Tako je i 
Njemačka imala svoje la mettrie i cabanise ili pristleyje i hartleyje. Sa 
K. Vogtom (1817-1895), J. Moleschotom (1822-1893) i L. Buchnerom 
(1824-1899) prirodoznanstveni materijalizam definitivno je stupio na 
njemačko tlo. Naročitu senzaciju je bio izazvao tzv. Materialismusstreit 
(materijalistički spor ili prepirka o materijalizmu) kada je na skupu pri- 
rodoslovaca rujna 1854. u Gottingenu došlo do velike polemike između 
fiziologa Rudolfa Wagnera i zoologa Karla Vogta. Wagner je u svom pre- 
davanju o stvaranju čovjeka i duhovnoj supstanciji pokušao dokazati 
postojanje duše na temelju argumenta uzetih iz Biblije, nastojeći da do- 
vede u sklad biblijski mit o stvaranju s rezultatima prirodne znanosti. 
Vogt je na sve to odgovorio i knjigom Kohlerglaube und Wissenschaft, 
1854, a Moleschott je knjigom Kreislauf des Lebens, 1852, odgovorio na 


252 Treba još spomenuti da osim industrijske revolucije, za kojom se nije smjelo 
zaostajati, nakon ustanovljenja carinskog saveza 1854. god. za gotovo sve nje- 
mačke zemlje, započinje i pritajena borba za ekonomsku, a to znači i politič- 
ku prevlast u Njemačkoj između Pruske i Austrije. Zato i prirodne i tehničke 
znanosti dolaze sve više u prvi plan, a pruska monarhija se pozitivno odnosi- 
la prema tehničko-prirodoznanstvenom trendu vremena. Tako npr. realne 
škole dobivaju 1859. god. novi statut i priznaju se kao druge po redu općeob- 
razovne škole. God. 1863. otvorena je rajnsko-vestfalska politehnička škola 
kao prva pruska tehnička visoka škola. Berlin je početkom šezdesetih godina 
prešao pola milijuna stanovnika i postaje veliki industrijski i akademski grad. 
U Austriji se također provodila reforma srednjega i visokog školstva, obnav- 
ljaju se i povećavaju glavni gradovi (Beč, Munchen u Bavarskoj). 

Liebigove antimaterijalističke Chemische Briefe, 1844. Najveću je po- 
pularnost doživjela Biichnerova knjiga Kraft und Stoff, 1855, koja je do 
kraja stoljeća doživjela dvadesetak izdanja. Jednako je tako nešto kas- 
nije veliku popularnost doživio i stari D. FE Strauss sa svojim djelom 
Der alte und neue Glaube (1872), kao i Ernest Haeckel sa svojim mo- 
nizmom i djelom Dire Weltrdtsel, 1899. Kako je Darwinovo epohalno 
djelo bilo objavljeno krajem pedesetih godina, svi ovi materijalistički 
orijentirani učenjaci zdušno i oduševljeno su bili prihvatili Darwinovo 
učenje. Moglo se inače, kako smo već spomenuli, očekivati da svi oni 
koji su zastupali materijalizam budu nepoželjni kao nastavnici. Tako je 
Buchner izgubio svoj sveučilišni položaj u Tubingenu, a Moleschott u 
Heidelbergu. 

S obzirom na našu problematiku filozofije historije ova prirodoznan- 
stvena ili, kako su je neki nazivali i vulgarno materijalistička linija fi- 
lozofije, nije niti tada kao ni poslije toj problematici uglavnom ništa pri- 
donijela. U svom oduševljenju velikim rezultatima prirodnih znanosti, 
kako fizikalnih tako i bioloških, mislili su da se i čovjekov svijet, budući 
da je i čovjek organsko biće, može iscrpiti zakonima fizičkoga i organ- 
skog svijeta i da su dovoljni ti rezultati da se odgovori na sva metafi- 
zička pitanja u vezi s pogledom na svijet i čovjeka. Sasvim je razumljivo 
da je za čovjeka važno i presudno područje duha, kulture i socijeteta 
ostalo za te mislioce gotovo knjiga sa sedam pečata. Od materijalistički 
orijentiranih mislilaca jedino su Marx i Engels shvatili da je problema- 
tika čovjeka i njegove historije pravi champ de bataille na kojemu će se 
lomiti filozofska koplja u 19. i 20. stoljeću. 

Ovo razdoblje o kojemu je dosad bila riječ značilo je i u Njemačkoj, 
kao i u drugim zapadnoevropskim zemljama, i definitivno formiranje 
historije kao posebne znanosti. Tadašnji najznačajniji njemački histo- 
ričari (B. G. Niebuhr, L. Ranke, J. G. Droysen, Th. Mommsen, H. von 
Sybel) nastojali su, s jedne strane, prevladati ograničenost i površnost 
dotadašnjega kroničarstva i zasnivati svoja istraživanja na arhivskoj 
gradi, a, s druge strane, osloboditi se teškog utega njemačke spekula- 
tivne filozofije koji je pritiskivao historiju kao specifičnu znanost. He- 
gel je bio oštar protivnik Niebuhrovih i Rankeovih nastojanja da na te- 
melju empirijskoga historijskog materijala rekonstruiraju “ono što je 
bilo" (Ranke), a ne da konstruiraju historijski tok prema apriornoj spe- 
kulativnoj shemi. Upravo su neki od ovih mislilaca (Ranke i Droysen) 
interesantni i za našu filozofskohistorijsku problematiku. 

Leopold Ranke i Johann Gustav Droysen 


Kada je njemački građanski filozof Paul Barth krajem stoljeća napi- 
sao da je “s Marxom samostalno historijskofilozofsko mišljenje u He- 
gelovoj školi završilo," točno je bio uočio filozofsku situaciju na tom 
području. Građanska revolucionarna filozofska misao Hegela, uz sve nje- 
gove idejne kompromise koji su samo ocrtavali zaostali položaj njemač- 
koga građanstva u još uvijek feudalnoapsolutističkoj Pruskoj, imala je 
svojevrstan i originalan nastavak u Marxovu revolucionarnom mišljenju 
kao izrazu već novih historijskih klasnih snaga. A njemačko građan- 
stvo, već od Hegelove smrti dalje, a posebno, kako smo vidjeli, nakon 
poraza revolucije 1848, nije imalo više duhovne snage za takve misaone 
uzlete kao što je to bio slučaj kod Kanta, Fichtea i Hegela, a zatim Marxa. 
Ina umjetničkom polju nije moglo više doseći vrhunce koji su joj u raz- 
doblju njezine klasike i u literaturi i u glazbi osigurali međunarodni 
ugled. Njezini posljednji romantici od značaja (H. Heine 1797-1856. i 
Bettina v. Arnim 1785-1859) već su i prvi pjesnici socijalističke prove- 
nijencije, a pogotovo Ferdinand Freiligrath (1810-1876) i Georg Her- 
wegh (1817-1875). Jedino je pozna romantika uspjela u ličnostima F. 
Mendelssohnu (1809-1847), R. Schumannu (1810-1856), aktivnom bor- 
cu u Dresdenskom ustanku R. Wagneru (1813-1883) i J. Brahmsu 
(1833-1897), dostojno naslijediti snažnu muzičku tradiciju njemačkoga 
baroka i klasike. 

Postrevolucionarno razdoblje na drugim područjima umjetnosti dugo 
vremena nije izbacilo u evropsku umjetničku orbitu ni jednu genijalnu 
ličnost. Zato je, međutim, na znanstvenom polju, u vezi s razvojem teh- 
nike i nove industrijske civilizacije, Njemačka činila krupne korake. Ali 
to je područje oduvijek bilo uvjetovano nekim drugim parametrima 
nego što je slučaj kod umjetničkog i filozofskog. Za razvoj prirodnih 
znanosti od eminentnog značenja su bili silni poticaji što ih je izazvala 
industrijska revolucija, obilje novih tehničkih sredstava što ih je ta zna- 
nost već imala na raspolaganju, kao i mnogo tješnja i uspješnija među- 
narodna komunikacija, a to znači i znanstvena, koja je bila omogućena 
novim tehničkim napredcima (željeznice, parni brodovi, nešto kasnije i 
telegrafske i telefonske veze itd.). Zato se Njemačka, koja je imala mno- 
go ravnopravnih sveučilišta, mogla prezentirati svijetu sa znanstvenim 
radnicima kao što su bili J. Liebig, W.i A. von Humboldt, W. Helmholz, 
FE Wočhler, J. Muller, C. F. Gauss, R. Mayer, H. Hertz, W. Oswald, R. Vir- 
chow, R. Koch, E. Rontgen, E. Haeckel i dr. 


253 Paul Barth, Dre Geschichtsphilosophie Hegel's und der Hegelianer bis auf 
Marx und Hartmann, Leipzig 1925. (1. izd. 1890), str. 61. 

Na području filozofije historije “otrežnjenje" od gigantskog sklopa 
Hegelova panlogičkog sistema odvijalo se u više pravaca. Jedan od njih 
pripada i njihovim poznatim historičarima, naročito Rankeu i Droysenu. 


Leopold Ranke (1795-1886) rođen je thiringijskom gradiću Wiehleu 
koji je početkom 19. stoljeća imao oko 1100 stanovnika. Saska je bila 
centar reformacije i duhovno središte Njemačke u 17. i 18. stoljeću. 
Stanovništvo je bilo pretežno agrarno, ali slobodno od kmetske zavis- 
nosti, a gradovi su imali svoja prava i sudstvo. Socijalno vodeći sloj u 
njima bilo je više obrazovano građanstvo (teolozi, juristi i doktori), a 
manje privredno građanstvo. Rankeovi su preci također pripadali tom 
sloju (teolozi), a tek je njegov otac postao jurist. U familijarnoj pobož- 
nosti i lojalitetu prema kneževskoj kući glavni su korijeni Rankeova hi- 
jerarhijsko-patrijarhalnog mišljenja koje je do kraja života, unatoč pri- 
padanju građanskom liberalizmu, nosilo i vidljiv konzervativni pečat. 

Kao sin obrazovanoga gornjeg sloja srednjega građanstva Ranke je 
mogao zacrtati svoj put socijalne promocije samo preko znanosti. Ran- 
keov je otac isposlovao 1807. godine da talentirani mladić nastavi srednje 
obrazovanje, a studij nastavlja u Leipzigu. Za vrijeme studija upoznaje 
filozofiju Kanta, Fichtea, F Schlegela, a na njega osobito utječu Fichteo- 
va poznata predavanja o biti znanstvenika i njegovoj slobodi. Ovom fi- 
lozofskom utjecaju duguje Ranke kao historičar svakako i nastojanje da 
ne izgubi smisao za sintezu i neke opće probleme u historiji. Zato za 
Rankea ljudska zajednica nije jedino agregat autonomnih individuuma 
koji slijede samo svoje potrebe, nego strukturirana cjelina u kojoj vlada 
zajednički duh. 

Prelazak u Prusiju, kada postaje i financijski nezavisan, bio je za Ran- 
kea značajan, jer je s jedne strane upoznao mehanizam jedne velike 
države, a s druge je jače dolazio u doticaj s liberalnim strujama svoga 
vremena. lako je simpatizirao s liberalima, ipak je izvjestan konzerva- 
tivno-patrijarhalni duh, ponesen još iz njegova doma, djelovao na Ran- 
keov odnos prema državi, na njegovo principijelno slaganje s vladajućim 
socijalno-političkim sistemom i na negativan odnos prema revolucio- 
narnim zbivanjima 1848. godine. Slično E. Burkeu, koji je kao vigovac 
bio ogorčeni neprijatelj Francuske revolucije, i Ranke je, kao umjereni 
liberal, zastupao više jedno organsko shvaćanje države. Zato je u Ber- 


254 U svom govoru u povodu preuzimanja redovite profesure na Sveučilištu u 
Berlinu 1836. god. Ranke je pisao u Burkeovu duhu da su filozofi prošlog sto- 
ljeća stvarali neke idealne zamisli o formiranju države i da se zbog toga mogu 
provoditi nagli prevrati i brzo mijenjanje temelja ljudskog društva, što se onda 
i osvećuje. Zato se mora reći da nam “historija pokazuje i poučava nas da sva- 
ko razdoblje ima svojih grešaka kao i svojevrsnu sposobnost za vrlinu, tako 

linu i bio prekinuo odnose s liberalnom i opozicijskom grupom Varnha- 
genova salona, a njegovo umjereno konzervativno stajalište omogućilo 
mu je da, kao vodeći njemački historičar, bude u užoj vezi s nekim nje- 
mačkim vladarima? 

Rankeova snaga i važnost leže, naravno, ponajprije na historijskom 
polju, gdje je jedan od najznačajnijih modernih historičara. Uz Niebuhra 
bio je glava one “historijske škole" koja je u dvadesetim i tridesetim go- 
dinama bila u oštrom sukobu s “filozofskom školom" na čelu s Hege- 
lom. Kao vrstan historičar, kome je bio osnovni zadatak da što objek- 
tivnije reproducira prošlost, da istraži “wie es eigentlich gewesen" (kako 
je zapravo bilo), morao se suprotstaviti filozofskom apriorizmu koji je 
podcjenjivao empirijsko istraživanje i mnoštvo pojedinačnih činjenica 
za rekonstrukciju historijskog toka. Već svojom prvom značajnom knji- 
gom, Geschichte der romanischen und germanischen Volker von 1495- 
1535, koja je objavljena još 1824. godine, Ranke je zasnovao nov način 
historijskog istraživanja i interpretacije, posebno političke historije sa 
središnjom temom države. Svojom djelatnošću kao vodeći njemački his- 
toričar Ranke je “pokrio" gotovo cijelo stoljeće. “Kao prvi moderni his- 
toričar koji je znao povezati kritičku analizu izvora sa širinom filozof- 
skog duha i izuzetnim svojstvima književnika, Ranke je izvršio golem 
utjecaj u Njemačkoj i izvan nje. Njegova historijska metoda, koja se stal- 
no usavršavala, poslužila je kao temelj svim istraživačima političke his- 
torije, a to je bila pretežna većina povjesničara. 2% 

Međutim, ono što je karakteriziralo tadašnje građanske historičare 
u zapadnoj Evropi, Thierryja, Guizota i Micheleta u Francuskoj, Car- 
lylea i Bucklea u Engleskoj — izraziti filozofski interes u vezi s histori- 
jom, nastojanje da se u mnoštvu historijskih pojedinačnosti uoče i do- 


da nemamo posebna razloga niti za očajanje kao ni za ponositost i oholost." 
(L. Ranke, Uber die Verwandschaft und den Unterschied der Historie und der 
Politik, Das politische Gesprach und andere Schriften zur Wissenschaftsleh- 
re, Halle/Saale 1925, str. 51. (Ovo je djelo izbor E. Rothackera iz Rankeovih 
radova.) 


255 U Varnhagenovu su salonu dominirale dvije talentirane i obrazovane žene, 
Varnhagenova žena Rahela (1771-1833) i Bettina von Arnim (1785-1859), že- 
na književnika Achima von Arnima (1781-1831). Nasuprot promašenu nega- 
tivnom odnosu Bornea prema Goetheu, Achim i Bettina von Arnim gajili su 
upravo kult Goethea i visoko cijenili Heinea, B&rnea i Hegela. Isto su tako 
bili na strani progonjene “Mlade Njemačke" i ujedno su bili opozicija pruskoj 
apsolutističkoj državi i Metternichovu sistemu. Bettina je bila romantični li- 
beral i u svomu revolucionarnom raspoloženju na kraju postala i pristalica 
saint-simonističkih socijalističkih ideja. Stala je na stranu šleskih tkača i ber- 
linske sirotinje, borila se za slobodu štampe, za Poljsku i poboljšanje krivič- 
nog zakonodavstva, te je svim tim imala jaki utjecaj na njemačku omladinu. 


256 M. Gross, Historijska znanost, Zagreb 1980, str. 97. 

kažu i određene “historijske zakonitosti" ili opće karakteristike poje- 
dinih epoha, bilo je svojstveno i njemačkim historičarima Rankeu i 
Droysenu. Kao slušaoci i najvećih njemačkih filozofa nisu izgubili smi- 
sao i za filozofsko razmišljanje o historiji, te kod njih postoji stalni napor 
da se pomiri i sjedini “historijsko mišljenje" s “filozofskim mišljenjem“. 

U svom uvodu u historijsko-politički časopis 1832. godine Ranke je 
pisao da je skolastika srednjega vijeka nastojala intelektualni svijet 
podvrgnuti svojim distinkcijama, a ova nova skolastika nastoji realni 
svijet urediti prema svojim školskim mišljenjima. On ne želi pobijati 
teorije, nego se samo želi suprotstaviti njihovu nastojanju za samovlaš- 
ću. Ranke želi što veću objektivnost, jer partija, sistem, znadu odbaciti 
i ono što ne valja, ali i ono što zaslužuje pohvalu, samo zato što im to 
proturječi. Želimo uočiti “nepromjenjive, vječne principe. Razboriti svih 
vremena znali su šta je dobro i veliko, šta je dozvoljeno i pravo, što je 
napredak i propast. To je u velikim obrisima zapisano u ljudskim gru- 
dima: jednostavno razmišljanje dovoljno je da se to shvati." Zato ne 
može biti raskida između filozofije i historije. “Razlikovalo se historij- 
sku i filozofsku školu", pisao je iste godine Ranke; “prava historija i pra- 
va filozofija nikada neće biti u međusobnom sukobu." 

S Rankeom je svakako u građanskoj historiji i teorijskom razmišlja- 
nju “historizam/" dobio nove impulse. Iako se pod “historizmom" često 
podrazumijevaju različiti sadržaji toga pojma te se ne upotrebljava jed- 
noznačno, u ovom je slučaju riječ o Rankeovu suprotstavljanju racio- 
nalističkom konstruiranju idealnog društva, doktrine po kojoj bi svi 
trebali vladati i upravljati, pisao je Ranke 1836. godine u članku o raz- 
lici između historije i politike. 

Mislili su, kaže Ranke, da se po jednoj slici najbolje državne forme 
sve mora oblikovati, različitim narodima dati iste zakone. “Zato su mis- 
lili da se moraju od davnine postojeće ustanove razlabaviti, uništiti i 
da će nakon toga nastati početak opće sreće i povratak zlatnog doba. 
Brzo su spoznali da se elemente i početke stvari, koji su služili utemelje- 


257 Leopold Ranke, Einleitung zur historisch-politischen Zeitschrift. Das politis- 
che Gesprich und andere Schriften zur Wissenschaftslehre, izdao E. Rothac- 
ker, Halle/Saale 1925, str. 2. 


258 L. Ranke, Reflexionen (1832), Vom Einflusse der Theorie, ibid., str. 8. Koliko 
god je Ranke i historijska škola s njim na čelu imala pravo u pitanju zasniva- 
nja historije kao znanosti, ipak se Hegelova utjecaja nisu mogli riješiti niti 
oni, kao niti veliki dio kasnijih mislilaca. U Razmišljanjima je Ranke pisao u 
Hegelovu duhu da je sigurno da ne postoji izvan države njezina ideja, nego je 
ona u samoj državi te “potiče njezino kretanje, bez kojeg bi ona zamrla, pos- 
tala nepokretna i odumrla; ona je njezin duhovni život; proistekla iz skrive- 
ne osnove, drži na okupu sadašnji rod i povezuje redove generacija." (L. Ran- 
ke, ibid., str. 8.) 

nju, zasnivanju ljudskog društva, ne mogu nekažnjivo mijenjati. Vidjeli 
su da u državama postoji neko posebno svojstvo karaktera koja se ne 
može lako uništiti." 

I tu je Ranke u velikoj mjeri sljedbenik romantičarskog i Burkeova 
organskog shvaćanja države, društva i razvoja. 

Najvažnija svoja filozofskohistorijska razmišljanja dao je Ranke u 
zreloj dobi u predavanjima o epohama novije historije, koja je držao 
kralju Maksimilijanu II. bavarskom u jesen 1854. u Berchtesgadenu. U 
predgovoru spisu o epohama novije historije, koji je pisan još tridesetih 
godina, Ranke opet nastoji razgraničiti historijsku od filozofske me- 
tode, imajući naravno na umu spekulativni idealizam njemačke klasi- 
ke. Postoji, kaže Ranke, sukob izmedu filozofije i historije, jer filozofija 
želi iz apriornih misli zaključiti što mora biti. Iz beskonačne gomile či- 
njenica uzimaju one koje to mogu opravdati. Tako nazvana filozofija 
historije misli npr. da se čovjek nalazi u neprestanom napredovanju, 
u stalnom oblikovanju prema savršenosti. Postoje dva puta spoznaje 
ljudskih stvari: “... put spoznaje pojedinačnog i spoznaje apstrakcije; 
jedan je put filozofije, drugi historije.??%# Historija istražuje pojedinačno 
da bi se tako uzdigla do općeg uvida u zbivanja, do spoznaje njihovih 
objektivno danih veza. Ali i historičar mora imati “otvorene oči za opće. 
On neće to opće sebi najprije izmisliti, kao filozof; nego za vrijeme pro- 
matranja pojedinačnog njemu će se pokazati tok, koji je razvoj svijeta 
općenito uzeo.??#! 

Ranke se ponajprije zadržava na pojmu “napredak" (Fortschritt), 
koji je zaokupljao gotovo sve moderne filozofije. Ako se s nekim filo- 
zofima pretpostavi da se cijelo čovječanstvo razvija od nekog prasta- 
nja prema nekomu pozitivnom cilju, onda se to može predočiti na dva 
načina: “ili da neka opće upravljujuća volja promiče razvoj ljudskog 
roda od jedne točke prema drugoj — ili da u čovječanstvu leži nešto po- 


259 L. Ranke, Uber die Verwandschaft und den Unterschied der Historie und der 
Politik, ibid., str. 50. 


260 L. Ranke,, Uber die Epopchen der neueren Geschichte, ibid., str. 57. 


261 _L. Ranke, ibid., str. 58. U jednom pismu O. Rakkeu Ranke je pisao da je po- 
ziv historičara da razumije smisao svake epohe. “On mora imati sa svom nep- 
ristranošću pred očima upravo sam predmet i ništa drugo. Nad svim lebdi 
božanski poredak stvari, koji se doduše ne može izravno dokazati ali ipak nas- 
lućivati. U tom božjem poretku, koji je identičan sa slijedom vremena, zna- 
čajni individuumi imaju svoje mjesto: historičar ih tako mora shvatiti. Histo- 
rijska metoda, koja traži samo pravo i istinito, dolazi time u neposredni odnos 
prema najvišim pitanjima ljudskog roda." (Pismo O. Rakkeu od 25. V. 1873, 
ibid., str. XI.) Interesantno je da Ranke oštro kritizira filozofski apriorizam i 
transcendentalnu spekulaciju, a pritom pretpostavlja “božji poredak" koji je 
i sam apriorna i sekulativna pretpostavka. 

put duhovne prirode koja stvari nužnošću vodi nekom određenom ci- 
lju. 7282 

Ranke drži da oba ova nazora nisu filozofski održiva niti se historij- 
ski mogu dokazati. Filozofski se ne može prihvatiti, jer takva misao 
napretka u “prvom slučaju dokida ljudsku slobodu i ljude smatra oru- 
dima bez vlastite volje; a u drugom slučaju ljudi bi morali biti ili bog ili 
uopće ništa." Vidimo da je misao o ljudskoj slobodi, varirana na raz- 
ličite načine u filozofiji 18. i početka 19. stoljeća i za Rankea nezaobi- 
lazno polazište u proučavanju i shvaćanju historije. I jednom kasnije, 
prilikom otvaranja skupštine Akademije znanosti u Munchenu 1871., 
ističući velike zasluge G. Gervinusa, jednog od sedmorice izbačenih sa 
Sveučilišta u Gottingenu, za njemačku historiografiju i kulturu, Ran- 
ke se ogradio od njegova stava da u historiji “vlada zakonomjerni tok". 
To bi značilo, ponavlja Ranke svoje prijašnje argumente, da ljudskim 
stvarima upravlja i vlada neka predodredene sudbina, neki prirodni za- 
kon protiv kojeg nikakva volja ne bi mogla ništa. “Božansko nije neki 
tamni fatalitet, nego se ono ispoljava u suprotnostima i silama moral- 
nog svijeta. Historija bi po tom shvaćanju bila stavljena pod jednu plit- 
ku nužnost i u neku ruku mediatizirana; mi pretpostavljamo njenu ne- 
posrednost pod božjim upravljanjem. U tome leži ponos ljudskog roda i 
radost historijskih studija. "2% 

Čovječanstvom, po Rankeu, ovladavaju velike duhovne tendencije. U 
tim tendencijama uvijek postoji neka posebna usmjerenost, pravac koji 
preteže i djeluje da drugi pravci ostaju u drugom planu. Tako je u drugoj 
polovini 16. st. bio prevladavajući religiozni moment, a u 18. st. utili- 
tarna težnja. “U svakoj se epohi čovječanstva dakle ispoljava jedna od- 
ređena velika tendencija, i napredak počiva na tome da se jedno izvjes- 
no kretanje ljudskog duha u svakom razdoblju pokazuje, koje čas jednu, 
čas drugu tendenciju ističe i u istoj se svojevrsno manifestira. "295 

Zato je Ranke bio protivnik Hegelove koncepcije o “objektivnom du- 
hu*, “svjetskom duhu" i “lukavstvu uma*, jer je to za njega bila ne- 
dostojna predodžba o bogu koja konzekventno vodi panteizmu. Ova ide- 
ja vodi determinističkom gledanju na razvitak, a Ranke je, sa svojim 
patrijarhalno-religioznim nasljedem, ipak ostao u ovom pitanju u gra- 
nicama teističko-teološkog modela. Umjesto Hegelove apstraktne ideje, 


2 « 


kod Rankea fungiraju “vodeće ideje", “vodeće tendencije" koje su u ne- 


262. L. Ranke, zbid., str. 59. 
263 L. Ranke, ibid., str. 60. 


264. L. Ranke, Rede zur Eroffnung der XII Plenarversammlung (der Kgl. Akade- 
mie der Wissenschaften zu Minchen), am 27. Sept. 1871, ibid., str. 74. 


265 L. Ranke, ibid., str. 61. 

ku ruku emanacija božjega plana. Nad svime lebdi “božanski poredak 
stvari", a ovo božansko razumije Ranke u tom smislu da ono “ima preg- 
led nad cijelim historijskim čovječanstvom u cjelini i posvuda ga nalazi 
jednako vrijednim. 266 

Za Rankea je svaka epoha u samoj sebi utemeljena i ima svoje zna- 
čenje ne prema tome što iz nje slijedi, čemu je ona pretpostavka, nego 
što u svojoj vlastitoj egzistenciji ona znači. Zato dobiva i promatranje i 
istraživanje historije posebnu draž, jer svaku epohu shvaća kao nešto 
po sebi i za sebe valjano i dovoljno. 

Nadalje se u vezi s pojmom napretka treba razlikovati, po Rankeu, 
različita područja ljudske egzistencije koja nam ne pokazuje glede nap- 
retka iste karakteristike. Sve se to mora empirijski utvrditi. Tako npr. 
ako pratimo razvoj materijalne kulture i interesa, možemo zaključiti da 
tu postoji napredak, i bez nekoga golemog prevrata nemoguć je naza- 
dak. Ali pojam napretka nije primjenjiv na vezu stoljeća uopće; naime, 
ne može se reći da jedno stoljeće “služi" drugome, kao da postoji radi 
drugog. Nadalje, nije primjenjiv na proizvode genija u umjetnosti, poe- 
Ziji, znanosti i državi, “jer svi oni imaju neposredan odnos prema bo- 
žanskom."? Oni počivaju na vremenu, ali stvarno produktivno je ne- 
zavisno od prethodnog i sljedećeg. Tako je npr. Tukidid na svoj način 
ostao neprevladan. I kršćanstvo nije za Rankea pripremljeno ranijim 
nesavršenijim prilikama, nego je ono iznenadna božanska pojava. Stare 
religiozne predrasude, koje je Ranke još ponio iz svoga doma i patrijar- 
halno-protestantske provincije, bile su jače od inače pronicljiva i kritič- 
kog Rankeova historijskog uma. 

Jednako tako, držao je Ranke, ne možemo konstatirati neki razvoj 
u moralnoj sferi. “Moralne ideje mogu naravno ekstenzivno napredo- 
vati; i tako možemo i s obzirom na duhovnu stranu ustvrditi, da npr. 
velika djela, koja su umjetnost i literatura proizvele, danas može uži- 
vati veća masa nego prije; ali bilo bi smiješno kad bi se htjelo biti veći 
epičar od Homera, ili veći traged od Sofokla.'"?$8 

Jednako tako s obzirom na našu znanstvenu spoznaju, kao i ovlada- 
vanje prirodom, postoji stalni napredak. S ovim svojim mislima Ranke 
se pridružuje onim misliocima kod kojih sve do danas postoji određena 
nedoumica kad se postavi pitanje o moralnom i umjetničkom napretku. 
Već se Marx divio grčkoj umjetnosti koja ima vječnu draž, a Buckle, kako 
smo vidjeli, također negira napredak ljudskog roda u moralnom smislu. 
U svakom slučaju, problem na kojemu se još uvijek lome koplja. 


266 L. Ranke, ibid., str. 62. 
267 L. Ranke, zbid., str. 65. 
268 L. Ranke, ibid., str. 62. 

Rankeova je veličina ponajprije, naravno, na historijskom području. 
On je jedan od nestora moderne evropske historiografije, sjajan istra- 
Živač i pisac, koji je uz Niebuhra, Droysena, Mommsena i Sybela ute- 
meljio kritičku, na izvorima zasnovanu njemačku historiografiju. Zato 
je bilo interesantno vidjeti kako i ova snažna ličnost, koja je vladala na 
području historiografije u Njemačkoj gotovo tijekom cijeloga 19. stoljeća, 
gleda na historiju ne samo u njezinu individualitetu nego i općenitosti, 
univerzalnosti. Pokazao je da veliki historičari ne mogu izbjegavati 
filozofskohistorijsku problematiku, jer se postavljaju mnoga pitanja u 
vezi s historijom nužno i opravdano, na koja se samo empirijski ne može 
odgovoriti. 

Ranke je izborio svojevrsnu poziciju u društvenom životu Njemačke. 
Nikad se nije energičnije angažirao u određenom pravcu nego je, priz- 
navajući legitimitet postojeće monarhijske vlasti, izražavao simpatije i 
za progres, za transformaciju kojoj su njegovi liberalni kolege, kao Droy- 
sen ili Mommsen, mnogo više bili aktivno naklonjeni. 

Jednako je tako u svojim teorijskim razmišljanjima stalno balansi- 
rao između svojevrsnoga teizma i empirijskoga, historijskog individua- 
liteta i samostalnosti. Iako je priznavao božanski plan, ipak se histo- 
rija nije za njega odvijala pod neposrednim Božjim utjecajem, ipak su 
okolnosti i snažne ličnosti bili nosioci ne samo pojedinačnih zbivanja 
nego i općih tendencija. Sasvim je razumljivo da je u tome bila i bitna 
Rankeova nedosljednost. Jer, ako se želi ostati historijski kritičan, iz- 
naći “ono što je bilo" na historijskom raznovrsnom i beskrajno boga- 
tom empirijskom materijalu, onda je pretpostavka nekoga božanskog 
plana nešto što se empirijski ni teorijski dokazati ne može. I kod Ran- 
kea kao i kod svih njemu sličnih mislilaca, između znanosti i vjere os- 
taje horismos koji se intelektualno, racionalno ne može prevladati. 


Druga značajna ličnost koja je uz Rankea ne samo imala znatan ut- 
jecaj na njemačku historiografiju nego se s još većom sistematičnošću 
bavila filozofskohistorijskim pitanjima, bio je Johann Gustav Bernhard 
Droysen (1808-1884). Rođen je u Treptowu-Rega gdje mu je otac bio 
garnizonski propovjednik. U istom se mjestu za vrijeme borbe s Napo- 
leonom nalazio Blucherov glavni štab, tako da su malom Johannu os- 
tali neki junaci oslobodilačkog rata u živoj uspomeni. Otac mu umire 
već 1816. godine, a majka s petero djece nije imala sredstava za njegovo 
školovanje. Pomoć njihovih prijatelja omogućila je talentiranom Droyse- 
nu da nastavi školovanje. 

Tokom pohađanja gimnazije i poslije sveučilišta u Berlinu, Droysen 
se, uz navedenu pomoć, izdržavao i davanjem privatnih satova. Tako 
je bio učiteljem i Felixa Mendelssohna u čijoj kući je upoznao umjetnič- 
ku intelektualnu elitu Berlina. Studira filozofiju i filologiju; sluša, me- 
đutim, i predavanja poznatog stručnajaka za antiku A. Bockha, kao i 
filozofiju kod Hegela, te se njegov duh izrana usmjeruje i na empirij- 
ska istraživanja i na spekulativno mišljenje. Završivši studije, neko vri- 
jeme predaje na gimnaziji, a 1831. polaže doktorat.#% Nedugo potom 
Droysen objavljuje svoje prvo poznato djelo Geschichte Alexanders des 
Grossen (1833), a tek mu je 25 godina, koje je, u neku ruku, paradigma 
za njemačku situaciju toga doba i težnje građanstva da prevlada rasko- 
madanost Njemačke u jedinstvenoj ustavnoj monarhiji ili kod radikal- 
nijih u republici. I Droysenovi su pogledi bili usmjereni prema Pruskoj, 
koja je trebala odigrati ulogu Makedonije u Filipovu i Aleksandrovu 
vremenu. Zato Droysen više prihvaća Hegelovo visoko mišljenje o Alek- 
sandru i ne smatra da je poraz kod Heroneje, što su Grci pretrpjeli od 
Filipa, i kraj grčke slobode, nego nova stranica grčke historije. Droysen 
dakle ne prihvaća tradicionalno stajalište o Demostenu kao borcu za gr- 
čku slobodu, nego se priklanja Filipovoj i Aleksandrovoj politici i širim 
političkim horizontima. Droysen je stoga i pojmu “helenizma? dao šire 
i pozitivnije značenje, što dolazi do izražaja u njegovu djelu Geschichte 
des Helenismus (1836, 1843, a drugo izdanje u tri sveska 1877/78). 

Droysen je aktivno sudjelovao u revoluciji i kao zastupnik u Frank- 
furtskom parlamentu pripadao desnom centru. Nakon poraza revolu- 
cije, povlači se iz aktivnoga političkog života, predaje na Sveučilištu u 
Jeni, a od 1859. u Berlinu. U centru pruske države, s kojom je najin- 
timnije bio povezan, sve više se zanosi konzervativnom i militaristič- 
kom pruskom prošlošću, sudjelujući tako svojim djelima o grofu Yorcku 
v. Wartenburgu (3 sveska 1851/52) i golemim djelom u 14 svezaka, Ge- 
schichte der preussischen Politik, formiranju njemačkoga nacionalizma 
koji je u pruskoj vojnoj sili gledao zalog njemačkog ujedinjenja. 

Misaono su i znanstveno važnija bila Droysenova predavanja o en- 
ciklopediji i metodologiji historije koja je bio započeo 1857. godine i odr- 
žao osamnaest puta. To djelo, pod kasnijim naslovom Historik. Vorle- 
sungen tiber Enziklopdidie und Methodologie der Geschichte, prvi je put 
Droysen dao slušaocima kao manuskript od tridesetak veoma sažetih 
stranica 1858. godine pod naslovom Grundriss der Historik. 


269 Da bi mogao pokriti troškove promocije, proveo je i objavio Eshilove drame u 
dva sveska 1832. god., što je izvjestan kuriozum, ali i slika položaja siromaš- 
nijih slojeva građanstva u njihovoj razumljivoj težnji za socijalnom promoci- 
jom. Nekoliko godina poslije (1836-1838), prevodi i Aristofanove komedije. 

Treba naglasiti da je ovo Droysenovo djelo prvi obuhvatni i sistemat- 
ski metodološki uvod u historijsku znanost. Droysen ga nije shvatio, po 
vlastitim riječima, niti kao filozofiju ili teologiju historije, niti kao fi- 
ziku historijskog svijeta, niti poetiku za pisanje historije, nego upravo 
kao organon historijskog mišljenja i istraživanja. Za života ga je objavio 
još dva puta, ali tek poslije R. Hubner, na temelju rukopisa iz ostavšti- 
ne, objavljuje prošireni rukopis 1937. i 1943. godine, po kojemu će i dati 
prikaz osnovnih Droysenovih misli i ideja o historiji. 

Ne treba posebno naglašavati, što sam već napomenuo kod Rankea, 
da i Droysen pripada vremenu uspostavljanja historije kao posebne zna- 
nosti. Zato se i on, s jedne strane, ograduje od filozofskih pretenzija koje 
su, kako kaže, prije pedeset godina mislile da je samo filozofsko znan- 
stveno, te je i historija samo utoliko znanost ukoliko je filozofska. A 
sada dolaze prirodne znanosti koje smatraju znanošću samo ono što je 
u okviru prirodnoznanstvene metode, čemu se priklanja pozitivna filo- 
zofija Comtea, Littrća i Bucklea.?"? 

Historija je za Droysena dana u vremenu, za razliku od prirode koja 
je dana u prostoru. Cjelokupnost tih pojava nastajanja i napredovanja 
shvaćamo kao historiju. Ali život u historiji nije samo napredovanje, 
kontinuitet je tu i tamo prekidan, a katkad je i nazadak. Pojedinac po 
svojoj tjelesnosti pripada prirodi. Ali od svog rođenja doživljava niz ut- 
jecaja roditelja, etnografske, klimatske i prirodne okoline. On je usred 
danosti svoga naroda, njegova jezika, njegove religije, države, stvara- 
nih predodžaba, shvaćanja itd. — što su osnova njegovih htijenja, djela i 
oblikovanja.?7! 

Čovjek živi u ćudorednim zajednicama (sittliche Gemeinsamkeiten) 
od prvoga momenta svog postojanja. Ove zajednice vladaju nama kao 
“ćudoredne sile", te ih spoznajemo i priznajemo kao “ćudoredne duž- 
nosti". Svaka od tih ćudorednih sila polaže jednako pravo na svakog: 
on pripada svojoj familiji, svome narodu, svojoj državi, svojoj vjeri. “On 
može i treba svima u isti mah i potpuno pripadati.??"? Čovjek ne postoji 


270 Vidi J. G. Droysen, Historik. Vorlesungen iiber Enzyklopadie und Methodologie 
der Geschichte, Munchen und Berlin 1943, str. 18. Zato Droysen i izgrađuje 
metodiku historiografije, koju dijeli na heuristiku, kritiku, interpretaciju, dru- 
gi dio sistematiku i treći topiku, kao znanstvena oruđa historijskog istraživanja 
i prikaza. 

271. Vidi J. G. Droysen, ibid., str. 14-15. 


272. J.G. Droysen, ibid., str. 203. Termin “sittlich" koji se kod nas prevodi s ćudo- 
redan i običajan, ne smije se shvatiti kao moralan, što se u nekom kontekstu 
može i tako prevesti. Ovdje je “sittlich", kao ćudoredno, suprotstavljeno “pri- 
rodnom"; dakle to je sfera bivstvovanja koju stvara čovjek svojom sviješću 1 
voljom, ali uvijek kao dio toga “ćudorednog svijeta" (familije, plemena, naro- 
da, države, religije itd.) koji ga sa svoje strane formira. 

kao neka obična molekula, zrno pijeska u nekoj dini. Čovječanstvo je 
zbroj, ukupnost tih ćudorednih sila i oblikovanja te je i svaki pojedinac 
u kontinuitetu i zajednici tih ćudorednih sila, samo kao živi član. Pred 
sobom imamo svijet pojava i neumorno gibanje u tom svijetu pojava do- 
vodi nas do toga da stvari shvaćamo u stalnom nastajanju. U onim po- 
javama u kojima nam se pokazuje napredovanje, nama vrijedi jedno- 
iza-drugog, moment vremena kao mjerodavno. A to “mi shvaćamo i 
obuhvaćamo kao historiju." ($ 2)273 

Konačni duh ima uvijek samo ono sada i ovdje. Ali to svoje ograni- 
čeno stanje i uskoću svoga bivstva proširuje prema naprijed svojim hti- 
jenjem i svojim nadama, a prema nazad punoćom svojih sjećanja. Zato 
ono što je “dano za historijsko istraživanje nisu prošlosti, jer one su 
prošle, nego ono što od njih u ovom sada i ovdje još nije prošlo, mogu 
to biti sjećanja o onome što je bilo i što se zbilo ili ostaci onog što je bilo 
i što se zbilo." ($ 5)2%4 

Lažna alternativa materijalističkoga i idealističkoga svjetonazora 
izmiruje se u historijskom pogledu na svijet kome nas vodi ćudoredni 
svijet. Jer “bit ćudorednog svijeta je da se u njemu u svakom času po- 
miruje ona suprotnost, da bi se obnovila, i obnavlja da bi se izmirila." 
($ 13)275 

Stvari idu svojim tokom unatoč dobre ili loše volje onih kroz koje se 
one ostvaruju. U ćudorednim silama je kontinuitet historije, njezino dje- 
lo i njezino napredovanje. U njima svi pojedinci sudjeluju, i najmanji i 
najsiromašniji. I najgenijalniji pojedinci i najjače volje samo su moment 
u tom kretanju, značajan i važan, ali ipak samo moment. Područje his- 
torijske metode je dakle kozmos tih ćudorednih sila i svijeta. Taj ćudo- 
redni svijet je u svojoj neumorno pokretljivoj sadašnjosti jedno besko- 
načno prožimanje poslova, stanja, interesa, konflikata, strasti itd. On 
se može promatrati i znanstveno obrađivati s mnogih stajališta, tehnič- 
kog, pravnog, religioznog, političkog itd. Šta se u njemu svakodnevno 
događa, ni od jednog razumnog nije to činjeno ili željeno kao historija. 
Tek izvjesna nužda, da ono što se zbilo još jednom razmatramo “čini iz 
poslova historiju." ($ 45)276 

Vidimo da je za Droysena čovjek zapravo ukupnost odnosa ćudored- 
nog svijeta, ćudorednih zajednica u kojima on tek postoji i formira se 
kao čovjek. Droysen, kao historičar kome nije strana empirija i histo- 


273. J. G. Droysen, ibid., str. 326. Citati označeni paragrafima su iz njegova prvog, 
veoma sažetog, prikaza Historike koji je imao samo tridesetak stranica. 


274. J. G. Droysen, ibid., str. 327. 
275 J. G. Droysen, ibid., str. 330. 
276. J. G. Droysen, ibid., str. 345. 

rijski pojedinačno i konkretno, iako je, kako vidimo, pod jakim utjeca- 
jem njemačke spekulativne filozofije, naročito Hegela, nije svodio taj 
ćudoredni svijet na idealne, duhovne i kulturne potencije. Za njega se 
taj ćudoredni svijet mora promatrati prema “materiji na kojoj se for- 
mira; prema formama, radnicima, svrhama." ($ 49)?" Zato se razliku- 
ju prirodna zajedništva u koja spadaju osim prirodne okoline i familija, 
rod, pleme i narod; te idealna zajedništva u koja spadaju govor i jezik, 
lijepo i umjetnosti, istinito i znanosti, sveto i religija i na kraju praktička 
zajedništva u koja uključujemo i materijalnu aktivnost čovjeka. U pod- 
ručje materijalnih sredstava spada mnogostrukost materijala i oruđa, 
čime postoji beskonačno područje tehnološke interpretacije, koja je još 
gotovo nedirnuta?7? 

Fizikalni i fiziološki momenti prirodnog zajedništva ne mogu objas- 
niti razlike u razvoju. Familija nastaje iz nagona spolova da se ujedine 
radi rađanja i održanja vrste. Ona je najintimniji izraz ćudorednog bića, 
jer je mjera ćudorednosti predanost ličnosti, stapanje sa zajednicom 
kao njezinim članom. A to se najjače i najjednostavnije postiže u fami- 
liji. “Tako je familija ujedno najjednostavnije ljudsko i najpotpunije ljud- 
sko, tako potpuno da sve drugo u njoj može biti uključeno.??27? 

Većini ljudi ćudoredni, tj. historijski život prolazi u familiji, u kojoj 
imaju svoj rad, brige, radosti itd. Ona je proizvod naprednijega ćudo- 
rednog života te tamo gdje je familija zdrava, tamo je i država, religija i 
sve ljudsko zdravo. Pri tome Droysen pravi apologiju monogamnog ob- 
lika obitelji, što samo pokazuje da su Droysenov građanski status i shva- 
ćanje moralnih vrijednosti bili jači od njegova historizma. 

Rod i pleme, kao daljnji oblici prirodnog zajedništva, ne nastaju, kao 
ni familija, iz toliko slavljene iskonske prirodnosti. Ljudska priroda, pos- 
tavljena u svakom momentu na ćudoređu, dolazi i do prirodnih zajed- 
ništava samo putem historije koja produbljuje i transformira to prirod- 
no. Jednako je tako i s narodom i duhom naroda. Dok je duh naroda 
konstanta i ujedinjujuća forma, on je isto tako historijski nastao, pa se 
zato mijenja i u stalnom je historijskom toku_.2%% 

Kad prelazi na problem idealnih zajedništava, Droysen, kao i Ranke i 
najveći dio tadašnjih građanskih filozofa idealista, nije mogao prekinuti 
pupčanu vrpcu sa starim društvom i njegovim idejnim tradicijama, a i 
predrasudama, koje se najžilavije opiru potpunijemu ljudskom osvješći- 
vanju. Droysen, kao i većina njemačkih liberala, nije radikalno stajao 


277. J.G. Droysen, ibid., str. 347. 
278 Vidi J. G. Droysen, ibid., str. 340-341. 
279 J. G. Droysen, ibid., str. 207. 
280 Vidi J. G. Droysen, ibid., str. 212-216. 

prema dotadašnjemu apsolutizmu i militarizmu, pa su i idejni kompro- 
misi bili konstanta građanske svijesti u cijelom 19. stoljeću. 

Zato u tradicionalno teističkom duhu Droysen zaključuje da je Bog 
stvorio čovjeka po svojoj slici da bi dalje sam čovjek stvarao po logosu u 
njemu. “Duboki je stav naše religije, da je bog istina. Čovjek nije istina, 
ali je odraz nje; on ima ideju istine i u svom traženju istine razvija se 
ta ideja u sve širim i smionijim spoznajama."*! Ali Droysen, kao i os- 
tali značajniji tadašnji njemački filozofi, nije zato teološki mislilac i ne 
zapada u ona beskrajna skolasticiziranja kada je u pitanju odnos Boga, 
svijeta i čovjeka, slobode i predodređenosti itd. Njegovo je ipak bitno 
usmjerenje da shvati konkretno historijsko kao ukupnost “ćudorednih 
sila" koje oblikuju čovjeka, a čovjek njih. Jer, to “najviše, bezuvjetno us- 
lovljavajuće, koje sve pokreće, sve obuhvaća, sve objašnjava, svrha sviju 
svrha empirijski se ne može istražiti." ($ 81)%2 

Nakon prirodnih i duhovnih zajedništava, Droysen napominje i prak- 
tička zajedništva, koja su sfera blagostanja, prava, moći. Pri tome uka- 
zuje na važnost rada, jer je historija rada i osnova podjele društva na 
staleže. Jednako tako drži da se razvoj čovječanstva ne može shvatiti 
bez razvoja sredstava rada. Čovjekov razvoj i oslobađanje od raznih 
predrasuda i navika nije samo uzrokovan trijumfom prirodne znanosti 
nego je posrijedi i mnoštvo drugih faktora. Od državnog uređenja, uje- 
dinjavanja različitih snaga za određene svrhe, prosvijećenoga gledanja 
na svijet — sve to sudjeluje kao djelatni uzroci, čije sve snažnije poslje- 
dice opet postaju aktivni uzroci. Ali, kad se na privrednu sferu gledalo 
samo kao materijalnu i bez veze s ćudorednom, onda se lako došlo do 
komunizma, kao u Owenovu slučaju. Ovakve invektive protiv komuniz- 
ma bile su jedan od glavnih lajtmotiva građanske svijesti i ideologije 
protiv novoga koncepta svijeta i života. 

Droysen, kao i Ranke, stalno oscilira između općega i posebnog, em- 
pirijskoga i spekulativnog. Subjekt historije zato nije pojedinačni in- 
dividuum ili svijet nego “to opće, Ja čovječanstva je subjekt historije." 
($ 74)? I zato je historija “postajanje svjesnim i svijest čovječanstva o 
sebi samom. Historijske epohe nisu životna dob toga Ja čovječanstva — 
empirijski mi ne znamo da li ono stari ili se pomlađuje, znamo samo da 
ono ne ostaje isto kao što je bilo ili jest - nego stadiji njegove samos- 
poznaje, spoznaje svijeta, spoznaje boga." ($ 83)2%4 I zato je historija 
“znanje čovječanstva o sebi, njegova samosvijest." ($ 86)?% 


281 J. G. Droysen, ibid., str. 230. 
282. J.G. Droysen, ibid., str. 356. 
283 J. G. Droysen, ibid., str. 354. 
284. J. G. Droysen, ibid., str. 357. 
285 J. G. Droysen, ibid., str. 358. 

U jednom od temeljnih filozofskohistorijskih pitanja - odnosu slobo- 
de i nužnosti — Droysen slijedi na svojevrstan način ponovno Hegelovu 
dijalektiku. Životni puls historijskoga kretanja za njega je svakako slo- 
boda. Ali ta sloboda nije neki apstraktum, nego sudjelovanje u onome 
što bitno karakterizira historiju — postojanje i mijena ćudoredne sfere. 
Zato se problem historijskog života ne kreće u lažnoj alternativi slobo- 
de i nužnosti. “Nužno je suprotnost samovolji, slučaju, nesvrhovitosti, 
ono je neodoljivo trebanje dobrog, ćudoredno. 

Biti slobodan je suprotnost od trpljenja prisile, smrti volje, bezlič- 
nosti, to je neodoljivo htijenje dobra, ćudoredno. 

Najviša je istina: živjeti za najviše dobro, svrsi svrha, čemu je usmje- 
reno kretanje svih kretanja — a njegova znanost je historija." ($ 76)? 

Vidjeli smo da je područje historijske metode kozmos ćudorednog 
svijeta i da je taj svijet Droysen shvatio kao ukupnost ćudorednih sila, 
ne zapostavljajući niti jedan oblik ljudske egzistencije. Hegelovim rječ- 
nikom, i Droysen drži da se pojedinac može razumjeti samo iz te cjeline, 
kao i cjelina iz njezinih pojedinačnosti. Pri tome se ne radi, s obzirom 
na metodu, o tome da se otkriju zakoni historije, nego zakoni historij- 
skog istraživanja i znanja. Suprotstavljajući “prirodno“ i “historijsko", 
dolazi do zaključka da su i metode istraživanja tih dviju sfera stvarnosti 
različite. Prirodu objašnjavamo (erklaren), a historiju razumijevamo 
(verstehen). “Historijsko istraživanje ne želi objasniti, tj. izvesti kao nuž- 
no, kao čiste posljedice i razvoje, iz onog ranijeg ono kasnije, iz zakona 
pojave. Kad bi logička nužnost kasnijeg bila u ranijem, onda bi umjesto 
ćudorednog svijeta postojao analogon vječnoj materiji i razmjeni materi- 
je. Kad bi historijski život bio samo ponovo proizvođenje uvijek jedna- 
kog, onda bi on bio bez slobode i odgovornosti, bez ćudorednog sadržaja, 
samo organska priroda." ($ 47)%7 

Ako uzmemo u obzir da su ovi stavovi bili napisani i objavljeni još 
krajem pedesetih godina, onda vidimo da je Diltheyeva historijska her- 
meneutika imala u Droysenu svog prethodnika. Nema sumnje da je ovo 
jedan od krupnih filozofskohistorijskih i spoznajnoteoretskih problema 
koji je i Marx na svojevrstan dijalektički način rješavao. Ovo “razumi- 
jevanje" je za Droysena također historijsko, pa tako zastupa i jedan her- 
meneutički pojam istine po kojemu se u sferi razumijevanja misao i 
bivstvo uzajamno objašnjavaju i potvrđuju. A logična posljedica ovakva 
hermeneutičkog pojma istine je spoznajno-teoretski relativizam, te ovak- 
vo postavljanje problema postaje veliki izazov za filozofiju druge polo- 
vine 19. stoljeća i dalje. 


286 J. G. Droysen, ibid., str. 355. 

Droysenova je bitna preokupacija bila da uspostavi historiju kao 
znanost ili znanost o historiji (Wissenschaft der Geschichte). Historij- 
ski krug pojava, ta ukupnost, totalitet ćudorednog svijeta ne može se 
do kraja razumjeti niti teološkim, niti filozofskim, ni matematičko-fizi- 
kalnim metodama, pisao je Droysen. Svako zbivanje u historiji odvija 
se u veoma složenim uvjetima. Historijsko događanje je ukupnost raz- 
nih interesa, konflikata, poslova, motiva, strasti, snaga i otpora što smo 
nazvali ćudorednim svijetom. “On se može promatrati s veoma različi- 
tih stajališta, praktičkih, tehničkih, pravnih, socijalnih itd.; konačno je 
i jedan način promatranja ćudorednog svijeta historijski način." Sve 
veće otuđenje između egzaktnih i spekulativnih disciplina, sve veći raz- 
dor između materijalističkoga i supranaturalističkoga svjetonazora nit- 
ko ne može smatrati normalnim i istinitim. Ove suprotnosti zahtijevaju 
izmirenje, jer etički svijet, svijet historije, “sudjeluje u obim sferama; 
on pokazuje u svakom aktu čovjekovog bivstva i djelovanja, da ona sup- 
rotnost nije apsolutna. ??? 

Droysen je, kao i Ranke, prvenstveno bio historičar, te mu je bilo 
stalo da razradi metodologiju historijske znanosti. Ali kao Hegelov đak, 
unatoč antihegelovskom vremenu, u mnogo čemu je išao stopama i svo- 
ga učitelja. I on se, kao historičar, nije mogao zadovoljiti spekulativnim 
pretenzijama njemačke klasične filozofije, ali kao historijski empiričar 
nije zanemarivao i filozofski prilaz historijskoj problematici. Vidio je 
veoma dobro da postoje mnoga teorijska pitanja na koja historijska 
empirija i historijski pozitivizam ne može dati odgovora, a bez kojih su 
temeljna historijska istraživanja, a pogotovo historijske sinteze, u pot- 
punosti nemoguće. 

Tadašnja filozofija, već od 18. stoljeća dalje, shvatila je historijski svi- 
jet čovjeka kao poseban svijet bivstva koji se ne može razumjeti i ob- 
jasniti poput svijeta prirode. Problem determinacije prirodnog svijeta i 
specifične determinacije historijskog svijeta postaje krucijalno pitanje 
filozofije. I Droysenu je bilo jasno da je historija slobodno djelo čovjeka, 
ali, kao Hegelov učenik, a ujedno prvenstveno historičar, dobro je vidio 
da taj čovjek, historijski subjekt, ne postoji izvan složenoga svijeta “ću- 
dorednosti", te ta historijska cjelina jednako tako određuje pojedinačnu 
svijest i djelovanje, kao što to pojedinačno određuje cjelinu. Budući da 
se tu ne radi o prirodnim zakonima, ne radi se ni o potrebi objašnjenja 
tih zakona; ali se ipak radi o izvjesnoj sferi uvjetovanja, interakcije i lo- 
gičkog slijeda koje treba razumjeti. Zato je metoda hermeneutike, ra- 


288. J. G. Droysen, Erhebung der Geschichte zum Rang einer Wissenschaft. (U po- 
vodu Buckleova djela), ibid., str. 394. 

zumijevanje toga složenog svijeta različitih “ćudorednih sila" ono što 
Droysen unosi u tu složenu filozofskohistorijsku problematiku čovjeka 
i njegova historijskog svijeta. Zato i metodologija, spoznajnoteoretska 
problematika historijskih i prirodnih znanosti, postaje s nastupajućim 
neokantizmom i Diltheyevom hermeneutikom temeljna preokupacija 
filozofije druge polovine 19. stoljeća i početka dvadesetog. 


Hermann Lotze 1 Conrad Hermann 


S Hermannom Lotzeom (1817-1881) započinje cijela plejada građan- 
skih filozofa idealista koji su pokušali uspostaviti teško uzdrmani ug- 
led njemačke filozofije nakon poraza revolucije i velikih zanosa nošenih 
Fichteovim i Hegelovim spekulativnim idealizmom. Tu smo situaciju 
već opisali, a sada dodajmo da su filozofi idealisti, koji su vladali na ka- 
tedrama sveučilišta, bili zabrinuti i širenjem materijalizma koji je bio 
posebno živ u redovima učenjaka na području prirodnih znanosti, a do- 
bio je impuls krajem pedesetih godina i osobito početkom šezdesetih s 
pojavom epohalnoga Darwinova djela. 

U takvu kritičkom ispitivanju svoje nedavne filozofske prošlosti bilo 
je razumljivo da se dio njemačkih filozofa posvetio metodološkim pita- 
njima, jer je područje prirode sve više izmicalo i postajalo predmetom 
prirodoznanstvenog istraživanja. Područje duha je ostalo još uvijek pri- 
vilegirana domena filozofije, pa je principijelno dijeljenje “prirode" i “du- 
ha", prirodnih i duhovnih znanosti trebalo biti odgovor i ujedno filo- 
zofski izazov na materijalističke pretenzije da se iz sfere materijalnoga, 
organskog objasni i cijeli čovjekov duhovni svijet. Kritički idealizam je 
dobro uočio insuficijentnost prirodoznanstvenog materijalizma te je u 
kompleksnom području duha — čovjekovoj historiji i cjelokupnom idej- 
nom stvaralaštvu — imao dovoljno bogat teren za svoja filozofska ispiti- 
vanja. Ali čim su to područje pokušali dublje zasnovati i dati određene 
metafizičke odgovore, često su se vraćali od njemačkoga klasičnog idea- 
lizma već prevladanim teističkim i religioznim premisama koje nisu 
imale niti filozofski niti znanstveni dignitet. 

Lotze je bio, moglo bi se reći, tipičan građanski mislilac i filozof po- 
lovine prošlog stoljeća, koji je svojim talentom i etičnošću zadobio široka 
priznanja. Njega su mnogi, pa i sam Uberweg, držali jednim od najzna- 
čajnijih njemačkih filozofa nakon Hegela, a za nas je od posebnog inte- 
resa i zato što je, kao liječnik i filozof, pokušao u svom sistemu sjediniti i 
pomiriti prirodoznanstveno stajalište s filozofskim. 

Lotze potječe iz građanske obitelji iz Dipplodiswalda blizu Dresde- 
na. Otac mu je bio vojni liječnik koji je, nakon bitke kod Jene, kad se 

Saska morala odvojiti od Pruske, sudjelovao u Napoelonovim pohodima 
u Poljskoj, Austriji i Rusiji. Rodio se 1817. u Bautzenu, a godinu i pol 
dana nakon rođenja obitelj seli u Zittau (Saska) gdje Hermann ostaje 
sve do studentskih dana. Za vrijeme školovanja Lotze je dosta povučen 
i osjetljive, upravo pjesničke naravi, te u početku misli da je pjesništvo 
i njegov osnovni životni poziv. Nešto kasnije spoznaje da će svoje ži- 
votne ideale najbolje ostvariti preko znanosti i filozofije, te 1834. godi- 
ne započinje studij medicine i filozofije u Leipzigu. Iako je u to vrijeme 
Herbartova filozofija bila sve prisutnija u akademskim krugovima, na 
Lotzea snažnije utječe njegov profesor u Leipzigu Chr. H. Weisse koji 
je još uvijek bio pod jakim utjecajem Hegela, ali se i u mnogo čemu raz- 
likovao. Središnja je točka Weisseova nazora pojam slobode kojim misli 
nadopuniti i ispraviti Hegelov panlogizam. Stvarni svijet nije običan 
proizvod logički nužnog razvoja ideje nego proizveden slobodnom Bož- 
jom odlukom, te je ovim stavovima Weisse bio, uz kasnija stajališta Lot- 
zea, glavni predstavnik tzv. spekulativnog teizma. Lotzeu, koji studira 
i medicinu, odgovarao je ovaj kritički odmak od Hegelova panlogizma i 
naglašavanje važnosti iskustva, života i vremenskog čina djelovanja. 

Lotze je 1838. godine već položio doktorat iz medicine i iste godine 
postao magistar filozofije, te od 1838. do 1839. obavlja u Zittau liječ- 
ničku praksu. To ga međutim ne zadovoljava i 1839. habilitira u Leip- 
zigu prvo na medicinskom, a zatim na filozofskom fakultetu. U tim go- 
dinama objavljuje i svoje prvo filozofsko djelo Die Metaphysik (1841) 1 
djelo Allgemeine Pathologie und Therapie (1842). Kad je 1941. Herbart 
umro u Gdčttingenu, hannoveranska vlada je odlučila pozvati Lotzea 
kao profesora filozofije na ispražnjeno mjesto. Od 1844. do 1880. godi- 
ne, kad je prihvatio poziv da prijeđe na Berlinsko sveučilište, Lotze je 
predavao i stvarao u Gčttingenu. Još 1852. objavljuje djelo iz područja 
medicinske psihologije (Medizinische Psychologie), a zatim slijede glav- 
na filozofska djela: Mikrokosmus u tri sveska 1856-1865, Geschichte 
der Asthetik in Deutschland (1868) i System der Philosophie (Logika 
1874, Metafizika 1879, a Etiku nije završio). 

Lotze nije bio i politički angažirani mislilac. Kao mnogi tadašnji nje- 
mački intelektualci i profesori, u svojim težnjama za jedinstvenom i slo- 
bodnom Njemačkom, nije kidao s vladajućom monarhijom. Lotze je još 
više od mnogih drugih zazirao od političkog angažmana i držao da na- 
rod treba oplemeniti prije nego što mu se dadu veća politička prava. 
Duhovno nepripremljen narod samo će proigrati i zloupotrijebiti prava 
koja bi dobio. Koliko god bilo istine u ovom Lotzeovu stavu, jednako je 
tako istina da je za učenje o demokraciji osim teorije potrebna i kon- 
kretna historijska praksa. A u toj praksi nitko dosad nije bio imun i od 
većih ili manjih zloupotreba i pogrešaka. 

Svoje filozofskohistorijske poglede Lotze je iznio u osebujnom djelu 
Mikrokosmus I-III, koje nosi podnaslov Ideen zur Naturgeschichte und 
Geschichte der Menschheit. Versuch einer Anthropologie. Lotze dakle 
nije napisao klasično filozofskohistorijsko djelo nego je ovu problema- 
tiku uglavnom iznio u njegovu trećem dijelu. 

Kako sam već spomenuo, Lotze je ponajprije interesantan mislilac i 
filozof po tome što je, za razliku od mnogih drugih, bio veoma dobro 
upućen u prirodne znanosti. Otuda i stalno nastojanje da “pomiri? ili 
uskladi rezultate i stajališta prirodne znanosti i filozofskog idealizma 
koji je zastupao. Taj je dualizam nužno morao voditi do nerješivih pita- 
nja, što je Lotze, kao što ćemo vidjeti, iskreno i bez uvijanja priznavao. 

Lotze je zahtijevao da se fizikalni i organski svijet tumači njihovim 
zakonima i procesima. Ali, samo biljka u organskom svijetu održava svoj 
život uzajamnim djelovanjem njezinih materijalnih sastavnih dijelova. 
Kod životinje već postoji izvjesna duhovna djelatnost, jer ona bez in- 
stinkata ne može preživjeti. 

Duhovni je život čovjeka jednako tako uvjetovan tjelesnom organi- 
zacijom i njezinim razvojem. Raspadom tjelesne organizacije nestaje i 
punoća i moć duha. Ipak Lotze nastoji duhovnom osigurati i nezavis- 
nost, smatrajući da funkcioniranje materije ne proizvodi iz samog sebe 
duhovni život nego samo potiče njegovo iskazivanje. Odlučujuća činje- 
nica iskustva, koja nas nagoni da u objašnjenju duhovnog života poseg- 
nemo za nadosjetilnim bićem kao nosiocem tih pojava, jest jedinstvo 
svijesti. “Kao odlučujuću činjenicu iskustva, koja nas prisiljava da u ob- 
jašnjenju duhovnog života postavimo na mjesto materije jedno nados- 
jetilno biće kao nosioca pojava, moramo označiti ono jedinstvo svijesti, 
bez kojeg cjelokupnost naših unutrašnjih stanja ne bi mogla postati niti 
predmet našeg samopromatranja. "2% 

Oni koji misle izbjeći materijalističke pretpostavke i zahtjeve, drže 
da se može uzeti da je mozak pretpostavka duševnih moći, ali ga se pri- 
tom shvaća kao organ duše. Na ovaj način, misli Lotze, materijalizam 
se ne može prevladati. Kakvi god bili fizički procesi koji u nervima pos- 
toje, njihovo pretvaranje u osjete boje ili tona ne može se objasniti niti 
iz njih samih niti iz nekog organa koji se stavlja između njih i duše. Sve 
to ne može smanjiti provaliju “koja ostaje između svih fizičkih kreta- 
nja kao takvih i samih osjeta kao stanja svijesti.???! 


290 Herman Lotze, Mikrokosmus, I. sv., Leipzig 1896, str. 170. Nešto dalje u tek- 
stu Lotze je isto to tvrdio na sljedeći način: “Jer ne počiva naša vjera u jedin- 
stvo duše na tome da se mi sebi pojavljujemo kao takvo jedinstvo, nego na 
tome da se mi sebi uopće možemo pojaviti." (Ibid., str. 175.) 


291 H. Lotze, ibid., str. 357. 

S obzirom na metafizička ljudska pitanja Lotze je, uza sav svoj tei- 
zam, bio dosta suzdržan i skeptičan. Mi možemo riješiti mnoge zago- 
netke, pisao je u prvom svesku, ali moramo priznati da nama prvo po- 
rijeklo svega ostaje ipak nerazumljivo. Promjene u razvoju možemo 
shvatiti, ali ne i nastanak onoga prvog poretka svijeta. Bezobličnost 
tvari ipak nije početak svijeta. Znanost se uspinje i silazi po tomu bes- 
konačnom, razumijevajući unutrašnju povezanost pojedinih staza i pod- 
ručja “ali posvuda nesposobna da vidi prvo porijeklo cjeline ili cilj kome 
teži njen razvoj.???? 

Dualizam duše i tijela Lotze i ne pokušava prevladati, pa i jedno i 
drugo ostaje za njega bitna pretpostavka razumijevanja i svijeta i života, 
a to znači i ljudske historije. Ali, u svom teizmu Lotze je na kraju ag- 
nostik, jer se Božji putovi ne mogu objasniti. “Samo slutnja nam o tom 
ostaje; s hiljadama primjera poučava nas i ovdje iskustvo o nedokuči- 
vosti tih božjih putova." Lotze konzekventno svom ideal-realizmu 
dolazi do shvaćanja i “svjetske duše" iz koje bi se trebalo objasniti i pos- 
tojanje zakona mehanizma svijeta. 

Prelazeći u drugom svesku na problem čovjeka, Lotze, u skladu s do- 
tad već mnogim spoznajama, drži da je čovjek među svim živim bićima 
jedini koji je u svojoj prirodnoj nemoći “za postizanje svojih ciljeva upu- 
ćen na upotrebu oruđa."“* Raspravljajući o specifičnosti čovjekove eg- 
zistencije, Lotze posebno podcrtava sposobnost čovjekova duha da ono 
što je beskonačno, kao neki vladajući zakon, postane naše unutrašnje, 
te kod čovjeka postoji neuništiva ideja obaveznog trebanja koje prati 
naše djelovanje i osjećanje kao i savjest koja prosuđuje.** U zaključku 


292_H. Lotze, ibid., str. 419. Koncepcija, pisao je nešto dalje Lotze, po kojoj je raz- 
voj tekao od nižih bića prema višim, i na kraju čovječanstvo, ne prema slici 
boga, nego kao posljednji član u lancu nužnih zbivanja — kad bi sve to znanost 
mogla objasniti, ona bi ipak samo čudo neposrednog stvaranja prebacila na 
jednu raniju točku pradavnog doba. Ona i u tom slučaju ne bi “dostatnije ob- 
jasnila cjelinu čudesnog igrokaza, nego ona samozadovoljna vjera, za koju je 
nastanak živih vrsta pojmljiv samo iz neposredno stvaralačke volje boga." 
(Ibid., str. 421.) 


293 H. Lotze, ibid., str. 442. 


294 _H. Lotze, Mikrokosmus, sv. Il, Leipzig 1905, str. 204. Lotze pritom analizira i 
psihološke posljedice čovjekova baratanja s raznim orudima. Tako npr. kaže 
da svaki štap, ako ga ne upotrebljavamo za oslonac, nego kao nešto slično igri, 
pobuđuje svijest o produžetku naše ličnosti sve do njegovih vrhova, čiju uda- 
ljenost i dodirivanje predmeta neposredno osjećamo. “Stoga su službeni šta- 
povi u raznim oblicima uvijek bili insignije moći." (Ibid., sv. II, str. 212.) 

295 Vidi H. Lotze, ibid., str. 340-350. Lotze inače analizira još mnoga pitanja u 
vezi s čovjekom, kao npr. utjecaj temperamenta, spolne razlike, razvoj običa- 
ja, o domovini, vlasništvu itd. što moramo izostaviti, jer bi nas previše udalji- 
lo od glavnog predmeta. 

drugoga sveska Lotze napominje da uza sve već povelike spoznaje o 
čovjeku ostaje još mnogošta nejasno, koji su naši ciljevi, šta je to izvan 
nas i, tko bi sebe htio poznavati, morao bi dokučiti plan velike svjetske 
građevine, što dijelom misli raspraviti u trećem svesku. U tomu trećem 
svesku uglavnom su i sadržani njegovi pogledi na historiju, isto tako 
ne u potpunosti sistematski, pa ću zato istaći samo neke osnovne misli 
i stavove. 

Počeci našega života su za sve nas skriveni, te je historija neko 
središte između nepoznatoga početka i nepoznatoga kraja. Božja se dje- 
latnost ne može isključiti iz razumijevanja prirodnog zbivanja. Zato 
moramo biti veoma oprezni u pokušajima razumijevanja prirodnih i his- 
torijskih zbivanja, jednih kao prirodno-zakonitih, drugih pod utjecajem 
naše slobode. Područje prirodnozakonitog razvoja moramo, što je mo- 
guće više, suziti i povući “oštru graničnu liniju između prirode kao car- 
stva nužnosti i historije kao carstva slobode.???5 

Covječanstvo nije nekim prirodnim nagonom upućeno na izvršava- 
nje svojih poslova i zanimanja; čovjek mora kroz mnoga iskustva nau- 
čiti ono što je priroda utisnula životinjama. Zato čovjekov život i rad 
obiluju tolikim greškama i promašajima, što kod nagonskog djelovanja 
i ponašanja životinja nije slučaj. Ali se zato i stalno dolazi do novih 
istina koje bi bile neotkrivene samo nagonskim djelovanjem. I sve te 
spoznaje čovjek osjeća i ima kao proizvode vlastite djelatnosti, jer nisu 
urođeni dar duha. Zato i sve više labavi veza čovjeka s elementarnim 
vanjskim svijetom. On se privikava da “većinu svojih potreba vidi za- 
dovoljene ne više neposredno od vanjskog svijeta, nego iz treće ruke pre- 
ko utjecaja društvenog rada; sa svojim predodžbama, svojim osjećajima, 
brigama i planovima on je mnogo više upućen na taj novi poredak stva- 
ri, na povezanu cjelinu ljudskog društva, nego na prvobitnu prirodu, na 
osnovu njegova postojanja koja sve više izmiče njegovu oku. 7 

Kad je prvi napredak prenio težište bivstvovanja iz prirodnog svije- 
ta u umjetni svijet društva, počinje stvarni, svojevrsni svijet čovjeka i 
mogućnost njegova daljnjeg razvoja. Ono što od prirode dobivamo, to 
isto dobivaju i životinje. Bitni je zadatak čovjeka da tek stvori svijet u 
kojemu će naći njegova najviša dobra. Poriv za napretkom nije u nama 
po prirodi kao neka napeta opruga koja teži da se ispravi i produlji. Taj 
nagon za napretkom, kao i njegov pravac, “izrasta iz brzine razvojnog 
kretanja u kojem je već zahvaćen. Zacijelo mi smijemo ideale lijepog, 
istinitog, dobrog i pravednog promatrati kao urođeno posjedovanje naše 
duše, ali ipak samo na taj način, na koji taj izraz uopće dopušta prim- 


296 H. Lotze, Mikrokosmus, sv. III, Leipzig 1909, str. 11. 
297 H. Lotze, ibid., str. 103-104. 

jenu."2% Oni ne stoje od početka kao jasne slike našoj svijesti nasup- 
rot, nego se mi nakon mnogih iskustava i prilika na njih podsjećamo i 
spoznajemo temelje na kojima je naš sud proizašao. Kad bi one bile jas- 
no urođene, ne bi imale naročitu vrijednost za naš razvoj. Mi nismo 
izvan svijeta i ne možemo ostvarivati ništa što ne bi bilo i rezultat cje- 
lokupnog djelovanja i poticaja vanjskog svijeta koji tek izazivaju naše 
djelovanje. 

Prvi koraci u razvoju čovječanstva jesu rezultati prirodnih poticaja, 
te idealizam historijskog razmatranja nema pravo kada to osporava. Ali 
uvjeti početka i uvjeti daljnjeg razvoja nisu sasvim isti. Na jednom već 
dostignutom stupnju civiliziranosti čovječanstvo dobiva poticaje za dalj- 
nje stupnjeve razvoja upravo od snage te civiliziranosti. Nikakav razvoj 
ličnosti nije moguć bez međuzavisnog rada, bez svojevrsnosti materijala 
koji on pruža i potreba koje nameće. Bez odnosa prema predmetima 
potreba i užitka nije moguć nikakav pravni odnos na početku stvara- 
nja civilizacije. Utjecaj prirodnih uvjeta i okoline više nije neposredan, 
ali je posredno ipak velik. 

Lotze priznaje utjecaj prirodnih uvjeta i na daljnji razvoj čovječan- 
stva, ali samo djelomično. Jer, čak i tamo gdje su prirodni uvjeti povolj- 
ni, ne znači da mora nastati napredak u svemu. A još manje se može 
svojevrsnost pojedinih kultura protumačiti vanjskim uvjetima. Tu dje- 
luje neproračunjiva suma unutrašnjih pokretačkih snaga koje pokreću 
duhovni i osjećajni život naroda. 

Čovječanstvo nikad ne sliči u različitim momentima svoga historij- 
skog razvoja nekoj jasnoj rijeci, koja teče istom brzinom u svim svojim 
dijelovima; ono više sliči nekoj masi, čija se polovica u svomu laganom 
tamo zastaje. Uvijek postoji samo “jedna tanka riječna nit koja se, sja- 
jući u sunčevu svjetlu, probija nepobjedivom živošću kroz sredinu tih 
tromih slojeva. Istina je da se katkad njena širina proširuje, i to daje 
ona sretna vremena, u kojima barem za nas, udaljene, izgleda kao da 
je zahvatila opća radost stvaranja cjelinu naroda. Da ona ipak nikad 
zaista ne zahvaća sve, ipak i mi to vidimo; da ona ne isključuje veoma 
duboke sjene tromosti, propalosti i bijede, mi bismo iz bližega još jasnije 
zapazili."?* 

I Lotze je sklon da hegelovski shvati razvoj čovječanstva kao ostva- 
renje njegova vlastitog pojma. Svako je istinsko bivstvovanje zapravo 
živo prevladavanje neposredne prirodne određenosti, u kojoj se u po- 
četku nalazi, te se razvija u bogatstvo drugo-bivstva i mnogostruke po- 


298 H. Lotze, ibid., str. 105. 
299 H.Lotze, ibid., str. 24. 

jave. “Isti zakon pokreće i čovječanstvo i tjera ga prema razvoju histo- 
rije. Kao samorazvitak ljudskog duha, kao njegova vlastita sudbina i 
njegova vlastita unutrašnja nužnost, historija nije niti kretanje na koje 
nas sili samo samovolja neke više nakane, niti takvo na koje nas sili 
neumna djelatnost spoljašnjih činjenica."*% Ona je shvatljiva iz pojma 
čovječanstva: u njemu leži ne samo osnova, razlog nekoga vremenskog 
toka uopće, nego se iz njega može izvesti i potpuna formula za svaki 
pojedinačni historijski stupanj oblikovanja. Ovaj zakon ne samo da ob- 
jašnjava stalni napredak nego i čudnovata nazadovanja i stranputice. 

Svjetonazor iz kojega proistječe ovo shvaćanje historije ne prikriva 
uvjerenje da smisao ili ideja, koja se u djelovanju bića ostvaruje, tvori 
njihovu pravu suštinu i da je upravo zadatak da se istraži ta najunut- 
rašnjija životna točka. Ali on jednako tako ne može u isti mah prikriti 
da joj nedostaje određena predodžba o odnosu ideje prema djelatnim 
sredstvima njezina ostvarivanja. Taj svjetonazor “mora priznati da se 
sve što se u historiji zbiva uspostavlja samo pomoću misli, osjećaja, 
strasti i napora pojedinaca, i da se pravci, kojima sve te žive djelatne 
snage teže, ne poklapaju nužno s razvojnim pravcem opće ideje. Ali on 
ne može tom priznanju na kraju ništa pridodati nego da se uprkos svim 
tim zbrkanima, suprotstavljenim i razilaznim naletima ideja ipak pot- 
vrđuje, a u cjelini uzevši čak isključivo."?"! 

I ovdje je Hegelov utjecaj vidan, samo što Lotze ne želi da se tim 
panlogičkim stavom dođe do zaključka kako je tok historije veliki i tra- 
gični “mesarski panj" na kome je žrtvovana sva individualna sreća i 
život, da bi se ostvario razvoj opće ideje čovječanstva. To bi bio slučaj 
kada bi ta opća ideja bila “iznad" svih pojedinačnih duhova i apsolutno 
određivala njihov razvojni put. Ali, svijet se sastoji od mnoštva tih po- 
jedinačnih monada i njihova međusobnog odnosa i djelovanja, rezultat 
čega je ono što nazivamo historijom. Shvatiti svijet kao besmisao bilo 
bi i ustvrditi besmislenost svakog postojanja. A mi imamo pravo da vi- 
dimo interes u shvaćanju da je svijet smisaona i dostojna cjelina, jer i 
sami smatramo vrijednim da principe našeg djelovanja održimo u svoj 
čistoti nesebičnosti. Ne zahtijevamo mi našu sreću radi naše sreće nego 
zbog toga “što bi se smisao svijeta preokrenuo u besmisao, mi odbacu- 
jemo misao da je beskrajni rad prošlih pokoljenja samo onima dobro do- 
šao koji slijede nakon njih, a da je za one prve neposredno izgubljen. ?% 
Nastojanje i težnja da se u zbrkanoj mnogostranosti historije pronađe 
vodeća nit proistječe iz nesebične želje da se u sustavu i razvoju svijeta 


300 H. Lotze, ibid., str. 31-32. 
301 H. Lotze, ibid., str. 32-33. 
302 H. Lotze, ibid., str. 50. 

smije priznati vrijedan i sveti poredak. Iz svega ovoga, kako vidimo, jed- 
ni zaključuju da se radi razvoja općeg mora žrtvovati samostalna sreća 
svakog pojedinca. Mi zaključujemo, kaže Lotze, da se vječno mora ono 
održavati što bi stalnim ništenjem i sama muka onog općeg bila uza- 
ludna i besplodna. Svaki pojedinac može naravno zastupati i prvo sta- 
jalište; ali on neće moći izbjeći da drugima to ne dopusti, ako ne želimo 
cijeli historijski razvoj shvatiti kao neku nerazumljivu i uzaludnu buku. 
“S onom požrtvovnom i brižnom ljubavlju, koja je najplemenitiji pok- 
retač historijskog života, pripada ta vjera kao objašnjenje uspjeha tog 
života. Slutnja da mi nećemo biti izgubljeni za budućnost, da su oni, 
koji su bili prije nas, doduše otišli iz ove zemaljske, ali ne i svake stvar- 
nosti, i da se, bez obzira na koji tajanstveni način, napredak historije 
zbiva ipak i za njih: ta vjera nam tek dozvoljava da o čovječanstvu i nje- 
govoj historiji govorimo onako kako to mi činimo. Jer to se čovječan- 
stvo ne sastoji u nekom općem karakteru roda, koji se ponavlja u svim 
pojedincima, bez obzira na to koliko ih je ili koliko ih je bilo ili koliko 
ih još mora nastati; ono se ne sastoji u mnoštvu bezbrojnih pojedinaca 
koje samo naše mišljenje spaja u jedan zbir, dok ih stvarnost raspršuje 
i jedne pušta da postoje, dok drugih nema; nego se ono sastoji u onoj 
realnoj i živoj zajednici koja vremenski raspršeno mnoštvo duhova ipak 
sastavlja u jednu cjelinu bivstvovanja za drugog, u kojoj je za svakog, 
isto kao da su svi nabrojeni, njegovo svojevrsno mjesto unaprijed prora- 
čunato i očuvano.?*% Ipak na kraju moramo priznati, završava Lotze 
ovo poglavlje, da je historija put od nepoznatog početka prema nepozna- 
tom svršetku, a opći pogledi koje mi o njoj stvaramo ne mogu poslužiti 
da razumijemo tok i osnovu njezinih promjena i preobrazbi u svakomu 
pojedinačnom slučaju. 

Historija bez djelatnosti i utjecaja značajnih pojedinaca gotovo nije 
shvatljiva. Samo je malo onih koji su uočili ili osjetili zahtjeve vremena 
i ispunili ih. Ali, njihovo je djelovanje moglo imati i negativan utjecaj, 
kada su njihove predodžbe, na raznim područjima ljudskog duha, pa i 
znanosti, u svojoj ukočenosti mogle biti prepreka napretku. Zato je ut- 
jecaj ličnosti različito velik već prema područjima ljudske djelatnosti, 
prema različitosti historijskih vremena i prema različitosti uvjeta koji 
postoje s obzirom na mogućnost uzajamnog djelovanja individualne 
snage i masa. Kad uzmemo u obzir to ne posve proračunljivo djelova- 
nje snažnih slobodnih ličnosti, te suprotstavljenu nepromjenljivost uvi- 
jek jednake ljudske prirode, opravdano je pitati se o općim zakonima ko- 
Jima podliježe opći historijski tok. Njihovo priznavanje nije nespojivo s 
idejom jednog plana koji ovladava historijom. Ali, ipak su mnogi zako- 


303 H. Lotze, ibid., str. 51-52. 

ni o kojima se govori kao o historijskim zakonima vrlo problematičnog 
važenja i teško ih je prenositi iz jednog razdoblja u drugo. “Oni su čes- 
to samo uvjerljivi, ako se opet zamisle svi uvjeti pojedinačnih slučaje- 
va, od kojih se apstrahiralo; a tada oni prestaju biti zakoni i postaju 
opet opisi onoga što se pod odredenim okolnostima dogodilo, i što se 
pod prividno sličnim okolnostima nipošto ne može sa sigurnošću očeki- 
vati da će biti slično. "9% 

Prema tome kada govorimo o općim zakonima, ponajprije se nastoji 
ovladati manja vremenska razdoblja; a tu se ujedno i nalazi mjesto za 
privid slobode i neodređenosti. Kad pokušavamo zahvatiti šira zbivanja, 
onda se vidi da se ne samo život čovječanstva odvija između rođenja i 
smrti, u određenu brojnom odnosu spolova, u narastanju pučanstva 
prema već poznatim pravilnostima, nego da se i duhovna sfera određu- 
je prema nekim općim zakonima. Ali ni to nisu potpuno nepromjenjivi 
zakoni. Jer, kao što se i ona cjelina nepoznatih uvjeta mijenja, mijenja 
se i formula ostalih promjena. “Ništa ne bi međutim priječilo da i te 
promjene zakona podrazumijevamo kao da su podvrgnute jednoj dru- 
goj još obuhvatnijoj formuli, jer se i ona cjelina uslova, od koje one za- 
vise, mijenja samo naknadnim djelovanjem društvenih stanja ljudi koja 
sama zakonito protječu.?% 

Tretirajući pitanje napretka čovječanstva, Lotze je i u ovom slučaju 
mislilac koji se ne zadovoljava kategoričkim stavovima, nego dobro uo- 
čava kompleksnost problema kao što je gotovo uvijek slučaj kad je u pi- 
tanju historija. Treba biti dobar dijalektičar, u najboljem smislu i u naj- 
boljim filozofskim tradicijama, a da se ne zapadne u puki mehanicizam, 
dogmatizam ili veoma jednostrane interpretacije. Lotze je znao, iako ne 
uvijek, izbjeći mnoge takve zamke čovjekova ideologizma, bez obzira na 
to kojih provenijencija. 

S obzirom na postavljeno pitanje napretka ljudskog roda Lotze drži 
da se samo za određena područja može govoriti o vjerojatnosti neogra- 
ničenog napretka. To je ponajprije područje prirodnih znanosti, gdje su 
posljedice tog napretka očigledne i u poboljšanju uvjeta života. Možemo 
se nadati da će takav stalni napredak biti i u znanostima koje nadilaze 
iskustvo i koje traže istinsko bivstvo. Ali, ljudska priroda se neće mije- 
njati i stanje života će zaostajati za idealima. “Nikad neće postojati 
jedno stado i jedan pastir, nikada jednoobrazno obrazovanje cijelog čov- 
ječanstva i nikada opće oplemenjivanje, nego će sukob i nejednakost 
sudbina i životna snaga zla vječno trajati."*% No, nastavlja Lotze, ne 


304 H. Lotze, ibid., str. 71. 
305 H. Lotze, zbid., str. 72. 
306 H. Lotze, ibid., str. 182. 

treba zato očajavati. Dok god je čovječanstvo u tjelesnoj organizaciji 
vezano na vanjske potrebe života, njezino usavršavanje i sreća bit će 
vezani za nesavršenost i zlo. “Naše vrline i naša sreća uspijevaju obje 
samo usred žive borbe protiv nepravde, usred odricanja koje nam na- 
meće društvo, i pod sumnjama u koje nas baca nesigurnost budućnosti 
i ishoda naših težnji; ako bi ikad nastala budućnost u kojoj bi svaki su- 
dar bio izravnat, onda bi čovječanstvo doduše kao jedno stado, ali ne 
više kao čovječanstvo, nego kao stado pobožnih životinja, ponovno isto 
tako prostodušno koristilo dobra prirode, kao što je činilo na početku 
dugog puta formiranja, na čije dosadašnje rezultate mi sada, nakon što 
smo promislili o vanjskim sudbinama ljudskog roda, želimo usmjeriti 
nekoliko usporednih pogleda. 97 

Tu sposobnost Lotzea da stvari i pojmove razmatra i vidi s različi- 
tih strana, da dijalektički sagleda proturječnost bivstvovanja, koje nije 
nikad samo zlo ili samo dobro, dolazi do izražaja i u interpretaciji od- 
nosa čovjeka i prirode, što je također osnova čovjekova napredovanja. 
S jedne strane možemo biti veoma zadovoljni, kaže Lotze, rezultatima 
ljudske inteligencije i njezinim ovladavanjem prirode. Ali ako pogleda- 
mo rezultate tog napretka za cjelinu života, onda je pitanje rađa li veća 
vlast nad prirodom i veću ovisnost o njoj. “Jer svako novo dobro, koje 
stvorimo, odmah nam postaje potreba, i upleće nas u beskrajni lanac 
novih napora za njegovo stjecanje i reproduciranje u velikom, za njegovo 
prisvajanje u malom.?% To vrijedi i sa svakim novim otkrićem u zna- 
nosti, pa tako, iako se u mnogo čemu skraćuje rad, u cjelini života nema 
ništa manje rada. Pitanje udjela životne snage i životnog vremena za 
održanje života samo se zaoštrava. 

Kuda nas vode sva ova razmišljanja, sva ova raščlanjivanja beskraj- 
no složenoga svjetskog toka stvari i ljudskog opstojanja? Imamo li neku 
čvrstu točku koja bi bila bezuvjetna i sigurni oslonac? Lotze je u tim 
završnim razmišljanjima ipak napustio svoju kritičnost, dijalektičku 
skepsu i opreznost zaključivanja. On je duboko uvjeren da nas naše 
mišljenje može dovesti do svijesti o nužno važećim istinama, da nas 
naše opažanje dovodi do jednostavno datih činjenica stvarnosti, a naša 
savjest do priznanja bezuvjetnog mjerila svih vrijednosnih određenja. 
U tim razmišljanjima Lotze je postavio tezu o “istinama koje važe", o 
vrednotama koje imaju svoj posebni način bivstvovanja, čime je najviše 
djelovao, kako ćemo vidjeti, na neke struje njemačke i evropske filo- 
zofije. 


307 H. Lotze, ibid., str. 182. 
308 H. Lotze, ibid., str. 247. 
309 Vidi H. Lotze, ibid., str. 461. 

U osmoj knjizi trećega sveska Lotze je ustvrdio da “između istina 
koje važe, i stvari koje jesu, grčka je filozofija uvijek suviše nedovoljno 
činila razliku, koju naš jezik kroz ta dva izraza veoma jasno označava; 
važeća istina njemu je uvijek važila kao posebna vrsta bivstvujućeg.?3!% 
Ta razlika je, misli Lotze, važna i zapravo bitna. Na tome, da u kraj- 
njoj liniji, za bivstvo i mišljenje vrijede iste najviše istine, zasniva se 
mogućnost njihove uzajamnosti. Ali to ne znači da će se umnožavanjem 
pojmova našeg mišljenja umnožiti i samo bivstvujuće. Mi možemo odab- 
rati beskrajno različita stajališta na temelju kojih možemo graditi raz- 
ličitim pojedinačnim predodžbama istu cjelinu, i tako jedan te isti pred- 
met mnogim definicijama jednako pravilno i iscrpno definirati. “Niti 
jedna od tih definicija, međutim, nije bit tog predmeta, ali svaka važi o 
njemu, i svaka važi o njemu zato što bit nekog predmeta nije zamisliva 
preko neke izolirane i bezodnosne i samo preko vječno jednake ideje, 
nego svaki predmet posjeduje bit i istinu samo utoliko ukoliko postoje 
opći zakoni uzajamnog odnošenja, koji vrijede i za njega i za sve druge, 
i po kojima se on ne samo razlikuje od drugih kao suvisla cjelina i sam 
se u sebe povlači, nego se i otvarajući stupa s njima u odnos.??!! 

Ova Lotzeova ideja “važenja" (Gelten) bila je možda ono najvažnije 
što je ostavio u nasljeđe njemačkoj filozofiji druge polovine stoljeća, ali 
ujedno i izazov koji je, kako ćemo vidjeti, doživio različite pokušaje in- 
terpretacije. 

Lotze je dakle pokušao prevladati materijalističku interpretaciju čov- 
jekova svijeta, koja je u to vrijeme bila poznata jedino kao mehaničko 
ili prirodoznanstveno materijalistička. Ta je interpretacija bila u sva- 
kom pogledu insuficijentna u tumačenju historijskog svijeta. Jednako 
je tako pokušao prevladati spekulativno idealističku interpretaciju koja 
je svojim panlogizmom, po njegovu mišljenju, svodila čovjekovu slobod- 
nu djelatnost samo na moment nužnosti. Ali je zato morao dati odgo- 
vor, ako mu materija ili ideja nisu bili dovoljna praosnova ili prauzrok 
ovoga oduhovljenog svijeta. Lotze ga je našao u personalnom božanstvu 
što je isto tako neobjašnjiv uzrok kao i Hegelova ideja. “Mi smo sveli", 
pisao je Lotze u posljednjoj, devetoj knjizi trećeg sveska, “mnogostru- 
kost zbiljskog na jedan bezuvjetni prauzrok; mi nismo našli u jednom 
zakonu, u jednoj ideji, niti u nekom svjetskom poretku to jedno, nego 
samo u jednom biću koje je sposobno da djeluje i trpi i koje mnoštvu 
konačnog daje povezanost i pojedinim stvarima mogućnost uzajamnog 
djelovanja; samo u jednom duhu konačno, koji sam sebe posjeduje i 
koji je za sebe, a ne u nekoj supstanciji, koja se razvija slijepim nago- 


310 H. Lotze, ibid., str. 209. 
311 H. Lotze, ibid., str. 209. 

nom, otkrili smo mi zapravo onu bitnost koju smo za to Najviše morali 
zahtijevati.?"3!? 

Kako je već ustvrdio da apsolutne i vječne istine ne postoje kao me- 
tafizički platonski svijet ideja, nego da one samo važe, i to samo u miš- 
ljenju onoga koji misli, Lotze je držao da je za sebe riješio dilemu odnosa 
apsolutnih istina i ovoga apsolutnog bića. Jer “cjelini stvarnosti napro- 
tiv ili najvišem Jednom, iz kojeg ona proistječe, ne može cjelina istine 
prethoditi kao neka u praznini za sebe postojeća sila; jer istine nisu, 
nego samo važe. One ne lebde između, izvan ili iznad bivstvujućeg; kao 
oblici veze mnogostrukih stanja one postoje samo u mišljenju jednog 
mislioca, kada misli, ili u djelovanju jednog bivstvujućeg u trenutku nje- 
gova djelovanja.??13 

Lotzeova filozofska djelatnost pripada, kako smo vidjeli, razdoblju 
kada je neuspjehom revolucije bila veoma uzdrmana velika tradicija nje- 
mačkoga spekulativnog idealizma. Kolikogod su pojedinci nastojali otr- 
gnuti se tom snažnom zagrljaju Kant-Hegelove tradicije i primat dati 
realno-empirijskom (Herbart, Fechner, Benecke i dr.), ipak je dijalek- 
tička misao njemačke klasike bila nepresušan poticaj filozofskom raz- 
mišljanju i kod idealista (mladohegelovci i dr.) i jednog dijela materija- 
lista (Hess, Marx, Engels). I najljepše stranice Lotzeovih razmišljanja 
o čovjeku i historiji duguju ovoj dijalektičkoj tradiciji ponajviše. 

Ovo postrevolucionarno razdoblje karakterizira, kako smo vidjeli, i 
sve jača prisutnost materijalizma u duhovnoj sferi Njemačke. Bio je to, 
međutim, još uvijek samo prirodoznanstveni materijalizam, koji je i kao 
takav označavao filozofsku opoziciju vladajućem idealizmu. Sveučiliš- 
na je inteligencija bila u potpunosti idealistički orijentirana. Službena 
se javnost nije netolerantno odnosila samo prema materijalizmu nego i 
drugim kritičkim pokušajima i u sferi idealizma koji su vladajuću reli- 
giju dovodili u pitanje (Strauss, Bauer i dr.) ili su u razdoblju aristok- 
ratske reakcije nakon neuspjele revolucije gubili venia legendi i takvi 
korifeji građanske filozofije kao poznati historičar logike K. Prantl 1852. 
godine u Miinchenu ili slavni historičar filozofije i hegelovac K. Fischer 
1853. u Heidelbergu. Optuženi i od Crkve i od države da zastupaju pan- 
teizam, antropologizam i historizam i nijekanje božanske istine, bili su 


312 H. Lotze, ibid., str. 580-581. 


313. H. Lotze, ibid., str. 582-583. Završne stranice Lotzeova djela pripadaju već u 
potpunosti idealističkoj metafizici o tome kako shvatiti boga, njegovo stvara- 
nje, održavanje i usmjeravanje svijeta itd. Skolastika je u vezi s tom proble- 
matikom ostavila brda knjiga koje su ostale interesantan dokumenat ljudskih 
nastojanja i dovijanja da se iz krivih, svojevoljnih premisa izvuku realni i 
prihvatljivi zaključci. Ovakav prosede je ubrzo i u građanskoj filozofiji postao 
u potpunosti neprimjeren modernomu filozofskom duhu. 

primjer kako se nakon ožujskih događaja samostalnijim i naprednijim 
filozofskim nastojanjima lomila kičma. 

Idealistima koji su vladali sveučilišnim katedrama nije bilo toliko 
teško da pokažu nedostatnost i slabost prirodoznasntvenog materija- 
lizma kada je bilo pitanje razumijevanja historijske stvarnosti, koja se 
nije mogla svoditi na organsku ili fizikalnu. Ali su s druge strane i re- 
zultati prirodnih znanosti bivali sve više nezaobilazni, te se moralo vo- 
diti računa i o tome da se cjelokupna ljudska spoznaja dovede u neki 
harmonični sklad. Lotze je, kako smo vidjeli, bio sigurno jedan od naj- 
misaonijih predstavnika ovakvih filozofskih pokušaja. Svojim analiza- 
ma i razmišljanjima o ljudskom i historijskom Lotze je bez sumnje dao 
mnoga suptilna zapažanja i spoznaje. Odlikovao se izrazitom misao- 
nošću i smislom za sagledavanje kompleksnosti i dijalektičnosti histo- 
rijskoga bivstva, Ali dualizam, koji je od početka bio inherentan njegovu 
filozofskom stavu, nije uspio prevladati, jer se utočište u apsolutu i me- 
tafizičkim spekulacijama veoma brzo u filozofiji pokazalo nedovoljnim. 
Ali mnogim svojim uvidima, kako rekoh, kao i koncepcijom vrednota, 
sfere važenja, snažno je djelovao na dio njemačke filozofije u drugoj po- 
lovini stoljeća, a i u sljedećem, dvadesetom stoljeću. Čovjekova historij- 
ska egzistencija bez vrijednosti istine, dobra i ljepote nije uopće zamis- 
liva. A za razumijevanje te sfere bivstvovanje ili “važenja" Lotze je dao 
značajne poticaje. 


koko 


jidišta, 


bio Hermann Lotze, pripadao je i jedan i drugi član leipziškoga filozof- 
skog kruga — Conrad Hermann (1818-1897), filozof koji je među rijet- 
kima u drugoj polovini 19. st. napisao klasično sistematsko djelo o filo- 
zofiji historije. Staro leipziško Sveučilište, osnovano 1404. godine, imalo 
je dugu i značajnu filozofsku tradiciju, a polovinom 19. st. na njemu 
djeluju poznate filozofske ličnosti Njemačke kao G. Th. Fechner, Ch. H. 
Weisse, M. Drobisch, W. Wundt i dr.3!* Kao što je Lotze dobio presudne 
poticaje za vrijeme svoga studija u Leipzigu od Fechnera i Weissea, jed- 
nako se tako može reći i za C. Hermanna koji je bio i Lotzeov vršnjak. 
Conrad Hermann je danas gotovo zaboravljena ličnost, u velikoj mje- 
ri nepoznat filozofskim krugovima i u samoj Njemačkoj. Ali po nekim 
svojim gledanjima, kako ćemo vidjeti, zaslužuje prikaz i u ovakvu ge- 
neralnom pregledu filozofskohistorijskih koncepcija. Uz to je Hermann 


314. Vidi Moritz Brasch, Leipziger Philosophen (od 15. do 19. st.), Leipzig 1894. 

i tipičan predstavnik njemačkoga nacionalno-liberalnog duha toga vre- 
mena koji je bio bitno zaokupljen problemom ujedinjenja Njemačke i 
realizacijom ustavne monarhije. Hermann je pisao i o estetskim 1 his- 
torijskofilozofskim pitanjima, te je kao izvjesnu prolegomenu svojoj filo- 
zofiji historije napisao i historiju filozofije (Geschichte der Philosophie, 
1867). Ali osnovna istraživačka usmjerenost Hermmanova bila je filo- 
zofija historije, jer je mislio da se prvenstveno razumijevanjem historije, 
a ne prirode, može shvatiti bit i smisao čovjeka i njegove egzistencije. 
Zato već krajem četrdesetih godina daje jednu raspravu kao uvod u 
filozofiju historije (Prolegomena zur Philosophie der Geschichte, 1849), 
a 1850. godine objavljuje dvanaest predavanja o filozofiji historije (Zwolf 
Vorlesungen tiber die Philosophie der Geschichte). Jednako je tako u ča- 
sopisu “Philosophische Montashefte" objavio nekoliko rasprava o prob- 
lemima filozofije historije. 

Hermann je dakle filozof koji je u ovom postrevolucionarnom raz- 
doblju njemačke restauracije, ali i sve bržih priprema za njemačko uje- 
dinjenje i konstituciju, što je široko zanosilo građanske slojeve, najviše 
posvećivao pažnje filozofskohistorijskoj problematici, te nije ni čudno 
da je upravo ovo područje filozofije držao fundamentalnim. U svom sup- 
rotstavljanju Hegelovoj koncepciji filozofije i filozofije historije (iako još 
uvijek pod njegovim jakim utjecajem), za koju inače misli da je to prvi 
pokušaj stvaranja jedne prave filozofije historije, Hermann drži da je 
filozofija ili teorija o historiji središte cjelokupnoga filozofsko-znanstve- 
nog pogleda na svijet. “Ni filozofija prirode niti takozvana metafizika, 
nego samo filozofija historije, ili čovjekova duha u totalitetu njegovih 
zbiljskih životnih pojava može se sada smatrati kao istinski fundament 
znanstvenog stajališta filozofije.?s!5 

Problem fundamentalne filozofske discipline jest pitanje o kojemu 
filozofi imaju različita mišljenja. Činjenica je da su pojedini aspekti fi- 
lozofije (metafizički, logički i spoznajnoteoretski, socijalnofilozofski, 
etički itd.) u pojedinim historijskim razdobljima imali različitu histo- 
rijsku rezonanciju i djelotvornost. Ali Hermann je svakako rijedak filo- 
zof koji je upravo filozofskohistorijsku problematiku stavio u središte 
filozofskog interesa i shvatio kao presudnu za razumijevanje čovjekova 
postojanja i smisla. U izvjesnom smislu je sigurno ovaj stav opravdan, 
iako ne treba smetnuti s uma da rješavanje filozofskohistorijskih pita- 


315 Conrad Hermann, Philosophie der Geschichte, Leipzig 1870, str. IV. I u kas- 
nijim razmatranjima u poglavlju o filozofiji historije kao općoj filozofskoj fun- 
damentalnoj znanosti, Hermann je pisao da su prirodna znanost i historijska 
znanost dva glavna dijela svake misaone spoznaje stvarnosti. Ali ova druga 
je za čovjeka još važnija te će zato filozofija historije zauzeti “mjesto istinske 
i glavne filozofske fundamentalne discipline." (C. Hermann, tbid., str. 40.) 

nja bitno ovisi i o osnovnom metafizičkom stavu pojedinog filozofa. Jed- 
nako tako ovisi o mnogim historijskim okolnostima koji će aspekt filozo- 
fije ili koja filozofska disciplina u određenoj epohi biti najrelevantnija. Ali 
da filozofija historije daje čovjeku najveću mogućnost samorazumijeva- 
nja, shvaćanja njegova vlastita djela — historije, a time i smisla historije, 
što znači i vlastite čovjekove egzistencije — to je sigurno neprijeporno. 

Iako je Hegelu priznavao da je prvi shvatio historiju kao “organi- 
zam", kao usko povezano jedinstvo i da je prvi izgradio cjelovitu filozo- 
fiju historije, Hermann smatra da ipak ona ima dva važna nedostatka: 
prvo, Hegel nije razriješio problem odnosa opće zakonite nužnosti i in- 
dividualne slobode čovjeka i, drugo, jednostrano i prilično samovoljno 
shvaća sadržaj historije kao neprekinute linije duhovnog razvoja logič- 
kog pojma kao supstancije toga procesa.?!$ 

U rješavanju ovoga fundamentalnog pitanja nužnosti i slobode Her- 
mann drži da pojam slobode nema apsolutnu nego relativnu vrijednost 
i sadržaj. O slobodi govorimo samo s obzirom na određenu prisilu koja 
se provodi nad nama i koju treba otkloniti. Ako je prisila različita, onda 
je i sadržaj i značenje pojma slobode različit. Tako razlikujemo političku, 
religioznu, ćudorednu itd. slobodu. O potpunoj se slobodi može govoriti 
samo kada te prisile nema. 

Sloboda u ćudorednom ili metafizičkom smislu čini onu karakteris- 
tiku čovjeka što ga razlikuje od životinje koja djeluje instinktivno. Ap- 
solutna i savršena, potpuna sloboda može biti samo atribut boga kao 
svemogućeg bića.*!7 Ako postoji zakon sveopćega reda ili pravilnog nap- 
retka u historiji, onda je to zapravo mogućnost čovjeka da se uzdiže na 
više stupnjeve prave upotrebe svoje slobode. Zato i ta dva pojma, nuž- 
nost i sloboda, iako su proturječni, u stvarnosti zavise jedan od drugo- 
ga. Sloboda ćudorednog htijenja i djelovanja nije nešto po sebi savrše- 
no ili dano, nego se sukcesivno u historiji razvija prema svojim višim 
oblicima.*15 

Glavnu razliku od Hegela Hermann vidi u tome što je po njegovu 
mišljenju Hegelova filozofija historije bila dinamička ili prirodno organ- 
ska, dok je njegova teleološka u smislu namjernoga i umnog disponira- 
nja sistemom sredstava za postizanje određenih općih duhovnih konač- 
nih ciljeva. Suprotstavljajući Hegelovu organskom shvaćanju historije, 
kako ga on naziva, svoje teleološko, Hermann ne misli da je ovo njegovo 
stajalište ispravnije i savršenije, ali je uvjeren da se njime mogu bolje 
spoznati i stvarni i složeni odnosi u historiji. 


316 Vidi C. Hermann, ibid., str. 7. 
317 Vidi C. Hermann, ibid., str. 18. 
318 Vidi C. Hermann, ibid., str. 20-21. 

Individuum i njegova sloboda kod Hegela se utapa u općem, u rodu 
koji se razvija o sebi i za sebe. On ne vidi da je sve zapravo prvenstveno 
djelo pojedinca, nego je za njega svjetski duh, koji stoji iza svega toga, 
pravi stvaralac i prava pokretačka sila historijskog života. Tako se raz- 
vija i svaki organizam, u kojemu svaki dio nije slobodan, nego podložan 
cjelini. Jednako tako je i pojam boga za Hegelov pogled na svijet nespo- 
Jiv s tim stajalištem, kao i sloboda čovjeka. Hegelov bog je zapravo Spi- 
nozin, te je on čisti i potpuni panteist. Ako je Hegel svjetsku historiju 
shvatio kao analogiju rasta organizma jedne biljke, Hermann je shvaća 
sa stajališta duhovno-etičke svrhovitosti božanskoga umjetničkog dje- 
la, što on drži znanstveno opravdanim i ujedno suglasnim potrebama 
jednog općeg etičko-religioznog pogleda na svijet. Svjetska historija je 
“rezultat uzajamnog djelovanja svih pojedinačnih individuuma",*!? a 
Hegelova ideja o evoluciji svjetskog duha ili objektivnog pojma jest čis- 
ta fikcija. Ako se priroda može razumjeti kao djelovanje i odnos atoma, 
historija je također u tom smislu atomistička, jer individuume može- 
mo promatrati kao atome, samo slobodnije i samostalnije nego što su u 
prirodi. Slijedeći Leibnizovu monadologiju, taj je princip pokušao pri- 
mijeniti Herbart, a što nije ovo stajalište dovelo do dubljih rezultata, 
uzrok je u nedostatku i ograničenosti znanstvenog mišljenja.?2“ 

Hermann posvećuje dosta pažnje jednom od krucijalnih problema fi- 
lozofije historije — problemu historijskog determinizma. I za ljudski ži- 
vot, drži on, postoje zakoni kao i za prirodni život, ali su oni drugačiji, 
ne toliko prisilni kao u prirodi. Jedni zakoni su etički, drugi statistički. 
Opći moral i državni zakon npr. stavljaju našoj slobodi određene zah- 
tjeve i neka ograničenja, ali nikad u smislu fizičke sile; oni nisu prisilni 
i neumitni kao zakoni prirode te ih individuum može slijediti ili ne. I 
za čovjeka, bez obzira na to što on nije određen svojom vrstom kao 
životinja, vrijedi u izvjesnom smislu princip determinizma. Čovjek je 
određen unutrašnjim i vanjskim faktorima te je i za Hermanna “svaki 
pojedini čovjek u svom punom totalitetu produkt i izdanak historije,?3?! 
samo što ta determiniranost nije tako gruba, uniformna i izvanjski me- 


319 C. Hermann, ibid., str. 24. 


320 Vidi C. Hermann, zbid., str. 26. Hermann je mislio da su u njegovo vrijeme 
Hegel i Herbart suprotstavljeni vrhovi svih pravaca i napora filozofije. Jedan 
polazi od idealiteta, drugi realiteta mnogostrukog, a to je i temeljno usmje- 
renje cijele filozofije. Ipak je za Hermanna idealizam uvijek bio karakteristi- 
ka svake istinske filozofije čovjekova duha, a Herbartov realizam, u svojoj bo- 
jažljivosti i razumnoj trezvenosti, nije rezultirao veličanstvenim pogledom na 
svijet. I ovo je bilo tipično apsolutiziranje jednog momenta razvoja njemačke 
filozofije, i to u razdoblju njezine stagnacije ili u najmanju ruku skepse i nes- 
mionosti nakon poraza građanskih ideala u ožujskoj revoluciji. 


321 C. Hermann, ibid., str. 30. 

hanička kao u slučaju pojedinog člana prirodnog organizma. S tim u 
vezi raspravlja i o velikim ličnostima koje ni za njega nisu nešto slučaj- 
no, nego je njihova izvanrednost u tome što je u njima sadržano “nešto 
opće, po sebi i za sebe istinito ili prirodom stvari unaprijed naznačeno 
i dano, jer takav duh upravo ono shvaća, što je sada u vremenu ili jer 
on upravo ono otkriva, u čemu se u jednom danom času sastoji daljnje 
određenje i budućnost čovjekova života. 22 

I ovdje su, kako vidimo, Hegelove koordinate mišljenja i Hermanno- 
ve granice. I za Hermanna je dakle činjenica da je historija totalitet koji 
se razvija unutrašnjom nužnošću, bez obzira na to shvaćamo li histo- 
riju hegelovski ili herbartovski. Ali, Hermann ipak smatra da definitiv- 
ni odgovor na ovo pitanje nije moguće dati, jer rješenje ovoga problema 
leži izvan duhovne moći čovjeka. Teško je odgovoriti, pisao je Hermann, 
zašto toliko krvi, razaranja cijelih civilizacija itd.; je li to koristilo raz- 
voju društva ili ne. Filozofija historije ne može definitivno riješiti pro- 
turječnost nužnosti i slobode, znanstvenoteorijskog, teleološkog i nor- 
mativno-praktičkog ili moralnog stajališta. Ali to ostaje ipak uvijek prvi 
zadatak svake istinske filozofije historije. Taj problem, ta proturječnost 
je najteži i najdublji problem filozofije i obuhvaća i religiozno i moralno, 
etičko pitanje u sebi. Ako se iz svrhovite uređenosti prirode zaključivalo 
na postojanje boga, onda ovdje još više imamo osnovu za takav zaklju- 
čak. “Tek je historija istinska i u sebi samoj beskonačna težnja osjetil- 
nog svijeta ili stvaranja prema bogu. #5 

Samosvijest građanskog intelektualca je, kako vidimo, bila snažno 
uzdrmana neuspjelim pokušajem da se revolucionarnim putem ostvare 
njihovi ideali. Niti je više mogao egzistencijalno izdržati osloncem na 
samome sebi, kao što je bio slučaj kod francuskih prosvjetitelja, na spe- 
cifičan način i kod njemačke klasike a zatim i kod Feuerbacha. Ako izuz- 
memo spomenuti materijalizam, i u Fichteovo-Hegelovu idealitetu svi- 
jeta svaki je antropomorfizam bio dokinut, a sloboda je ovisila o snazi 
našeg uma da spozna nužnost. Pouzdanje u čovjekov ratio uzmiče pred 
iracionalnom stranom našega bića, njegovom osjećajnošću, koje zavr- 
šava, kao i kod velikog Hegelova protivnika Schleiermachera, i poslije 
Lotzea, u spekulativnom teizmu. 

Kao i Lotze, i Hermann odustaje od pokušaja da razriješi navedena 
historijska proturječja. Kad bi, po njemu, filozofija i mogla jednom zau- 
vijek riješiti sva ta proturječja, onda bi religiozno-etičkom svjetonazo- 
ru čovjeka bila izmaknuta prirodna osnova, jer nam upravo to neobjaš- 
njivo i čudesno ukazuje na potrebu prihvaćanja jednog višeg rješenja 


322 C. Hermann, ibid., str. 31-32. 
323 C. Hermann, ibid., str. 37. 

te zagonetke. Mi ne možemo dakle u historiji sve objasniti i “čak tvrdi- 
mo da se uopće sve u njoj ne može iz nje same objasniti. Naša filozofija 
historije je samo pokušaj da je razumijemo u njenim odlučujućim te- 
meljnim crtama njena ustrojstva, pri čemu kao izvor ili porijeklo tog 
posljednjeg uzimamo slobodnu ličnost boga, a kao cilj i konačnu svrhu 
ličnost čovjeka. 2+ 

Čovjek je imanentni cilj, svrha historije. Možemo ga definirati kao 
uvijek više oblikovanje i izgrađivanje sadržaja čovjekove slobode. Ako 
je, međutim, pojam čovjekove slobode bitno istoznačan s nezavisnošću 
od gole sile prirode, onda je područje kulture eminentno ljudsko pos- 
tojanje i suprotnost osjetilno fizičkom, prirodnom postojanju čovjeka. 
Čovjek je okružen i duhovnim i osjetilnim svijetom. Jedna strana naše 
kulture obrađuje duhovnu stranu (religija, znanost), a druga osjetilnu 
(umjetnost i Handwerk).?2 

Na području Handwerka čovjek stupa prema vanjskoj prirodi kao 
gospodar, on je prisiljava da služi njegovim različitim svrhama i zato či- 
ni prirodnu osnovu naše kulture. Znanost opet na drugi način zahvaća 
vanjski objektivitet. Znanstvena spoznaja stvarnosti je dana u sistemu 
zakona i kao određeni duhovni totalitet. Handwerku stoji stvarnost na- 
suprot sa svoje realne, materijalne strane, a znanosti sa svoje idealne 
ili duhovne. Dok religija i umjetnost imaju kao izvor osjećaje i fantaziju, 
Handwerk i znanost imaju razum.“ 

Hermann je bolje od drugih tadašnjih filozofa idealista uočio zna- 
čenje materijalne djelatnosti (Handwerka) u životu čovječanstva, a po- 
gotovo u novijoj epohi. Dapače, cijelo je treće razdoblje civilizacije po 
njemu obilježeno prevlašću Handwerka te se danas, dakle u drugoj po- 


324 C. Hermann, ibid., str. 38. 


325 Pojam Handwerk se u običnoj upotrebi na našem jeziku prevodi s obrt, za- 
nat, jednom riječi “ručna djelatnost" (Hand-Werk). Hermann ga međutim 
upotrebljava u širem smislu kao cjelinu svih onih djelatnosti kojima čovjek 
djeluje i prerađuje običnu materijalnu, “izvanjsku stranu" prirode radi zado- 
voljavanja raznih praktičkih potreba i svrha našega života. U tom je smislu 
Handwerk za Hermanna ne samo obrt, nego i zemljoradnja i industrija te je 
zato i baza cijelog sadržaja naše kulture i bitno “izvanjski element civilizaci- 
je". Preko Handwerka se čovjek sve više izdvaja iz sirovosti i nesavršenosti 
jednostavnoga prirodnog stanja i tako doživljava povišenje općih uvjeta svoje 
slobode. (Vidi ibid., str. 73-74.) 

326 Vidi C. Hermann, ibid., str.74-80. “Novo vrijeme od srednjeg vijeka dalje, pi- 
sao je Hermann, čini treći odsjek u općoj kulturnoj historiji ljudskog duha. 
Antičko, srednjovjekovno i moderno oblikovanje života su dosad pokazani ve- 
liki i važni glavni stupnjevi te historije. Kulturnohistorijski karakter staroga 
vijeka počivao je na prevazi i specifičnoj izgrađenosti životnog područja um- 
jetnosti, srednjeg vijeka na izgrađenosti područja religije, novijeg vremena 
konačno na izgrađenosti životnog područja Handwerka." (C. Hermann, zbid., 
str. 455.) 

lovini 19. st., nalazimo na granici trećega i četvrtog razdoblja koje će 
biti okrakterizirano znanošću. Handwerk je materijalistički usmjeren 
te i život poprima takav karakter. To se religijom ne može prevladati, 
jer je ona izraz prošlog vremena, nego samo “jednim višim i slobodni- 
jim duhovnim idealizmom.?"" Taj viši idealizam je idealizam znanosti 
i tek će se njezinim razvojem i usavršavanjem postići to prevladavanje. 

Hermann se ne slaže s Hegelom da bi to trebalo biti nekakav kraj 
historije, a Hegelova filozofija njegov najviši izraz. U znanosti ima ljud- 
ska kultura osnovu svoga daljnjeg razvoja, a čovjek, kao najviši vrh i 
posljednja svrha cijelog stvaranja, ima u sebi i sposobnost neograniče- 
nog razvoja. “Područje znanosti čini po sebi i za sebe ili u apsolutnom 
smislu nužnu i jedino istinsku osnovu svekolike ljudske kulture. Čet- 
vrto i posljednje opće kulturno razdoblje historije je ono u kojem će zna- 
nost zauzeti mjesto najvišeg i odlučujućeg temeljnog sadržaja života. 325 

Hermann se nadalje ne slaže s Hegelom da je duh subjekt historije. 
Historiju čine činjenice koje su povezane vanjskom fizičko-mehaničkom 
vezom po zakonu uzroka i posljedice, a te činjenice proizlaze iz svjesne 
volje svakog subjekta. Ali pravo značenje takve jedne činjenice za tok 
historije u cjelini, pojedinačni subjekt ne zna. Neposredni motivi histo- 
rijske akcije uvijek su drugi nego oni koje kasnije znanstvena spoznaja 
otkriva kao prave. Mi djelujemo u historiji kao kmetovi ili strojevi, ali s 
vremenom vodeće ideje postaju više i obuhvatnije, opći plan historije 
postaje nam jasniji. Život čovjekov postaje sve više određen općim ide- 
jama a ne partikularnim i empirijskim stajalištima. U antici se čovjek 
borio za svoj narod ili domovinu, u novo vrijeme ujedno za jednu du- 
hovnu ideju ili opći društveni princip. 

Hermann dalje izlaže svoju konfrontaciju s Hegelom u tom smislu 
da on ne želi ideju ili zakon historije shvatiti apriori nego aposteriori; 
jednako tako ne samo jedno iza drugog (Nacheinander) nego i jedno po- 
red drugog (Nebeneinander). Hegelov determinizam vodi u kvijetizam, 
u indiferentnost prema zbiljskim zbivanjima. Mi bismo morali prezreti 
i odbaciti naš rad na filozofiji historije kad ne bismo iz njega mogli iz- 
vući i određeni praktičko-politički stav koji je za Hermanna važniji od 
teoretskog. A taj praktičko-politički stav je tipičan stav njemačkog na- 
cional-liberala koji je ne samo bio oduševljen ujedinjenjem Njemačke, 
što je u potpunosti razumljivo, nego je, poput mnogih drugih, u tim pro- 
cesima vidio već i određenu svjetsko-historijsku ulogu Njemačke. Bile 
su to, kako ćemo vidjeti, one nacionalne fanfare koje su zlokobno na- 


327 C. Hermann, ibid., str. 596. 
328 C. Hermann, ibid., str. 618-619. 
329 Vidi, C. Hermann, ibid., str. 632-633. 


604 


Od antike do kraja 19. stoljeća 


govještavale, bez obzira na htijenja pojedinaca, nacionalne sudare i nova 
barbarstva još većih razmjera. 

Dok su klasici građanskoga mišljenja u 18. i početkom 19. stoljeća 
bili kozmopolitski nastrojeni, završni procesi nacionalnog ujedinjavanja 
— a Njemačka to doživljava tek u drugoj polovini 19. stoljeća — rađaju 
nacionalizam prisutan kod svih evropskih nacija. Uz nacionalizam biva 
sve više prisutan i evropocentrizam koji završava i u raznim oblicima 
rasizma. Evropski razvoj od razdoblja renesanse do kraja 19. st. ukazi- 
vao je na izvanredan uspon evropske moderne civilizacije, što je imalo, 
kako smo već vidjeli, mnoge uzroke. Era industrijskog razvoja i kapi- 
talističkoga građanskog društva sve je više utjecala i davala pečat svjet- 
skom razvoju. Ali, to još nije bio dovoljan razlog da se evropskog čovje- 
ka, i još samo određene rase ili nacije, proglasi superiornim nad ostalim. 
Postojala su razdoblja svjetske historije i kulture kada su mnoge ori- 
jentalne, srednjoazijske i arapske civilizacije bile u svom vremenu su- 
periornije evropskoj. 

Hermann je također platio danak probuđenoj nacionalnoj svijesti 
Nijemaca, ali već i širim aspiracijama Bismarckove imperijalne Njemač- 
ke. Ion se priključio postojećim mišljenjima o arijskim plemenima i na- 
rodima kao najsposobnijima. Po sposobnosti stoje arijcima uz bok se- 
mitska grupa naroda (Židovi, Arapi, Feničani), a zatim dolaze hamiti 
itd. U etnografskom smislu sav viši historijski kulturni život može se 
ocrtati u tri kruga: orijentalni ili indijsko-perzijski; antički ili grčko- 
keltski i noviji germansko-slavenski. “Samo su indijsko-grčki i german- 
ski element stvarno aktivni i stvaralački bili u historiji.?>3% 

S obzirom na situaciju 19. st. Hermann misli da se u biti nalaze u 
razdoblju raspadanja prijašnjeg sistema organskog stanja života te zato 
destruktivni moment dobiva značenje političkog napretka. Odlučan je 
korak u tom pravcu napravila Francuska revolucija koja je srušila mo- 
narhiju. Svaka velika politička revolucija vođena je uvijek nekim općim 
idejama i principima. Revolucija je borba nove društveno-političke misli 
s jednom postojećom historijskom silom. Ona je zapravo početak lanca 
neprijateljskih borbi takva dva politička principa. U izvjesnom smislu 
revolucija je nužna i prirodna prolazna stepenica u političkom razvoju 


330 C. Hermann, ibid., str. 99. Hermann je na kasnijim stranicama pisao da se 
“noviji evropski Zapad zato uopće raspada na suprotnost romansko-german- 
skog Zapada i slavensko-grčkog Istoka, od kojih onaj prvi čini višu ili aktiv- 
nu, ovaj posljednji nižu ili pasivnu polovicu toga cijelog historijskog odnosa." 
(C. Hermann, ibid., str. 360) A u poglavlju o općim historijskim suprotnosti- 
ma Zapada i Istoka, pisao je da je “samo Zapad istinski i pravi nosilac općeg 
napretka čovječanstva u historiji.?(Ibid., str. 58) Zato je Hermann odricao Is- 
toku neki bitniji udio u novijem napretku historije. 

naroda. I Nijemci su 1848. godine nastojali kopirati Francusku. Ali se 
to razbilo na čvrstoći i višoj savršenosti po kojima se novi državni prin- 
cip razlikuje u Njemačkoj od francuskog. Općenito je njemačka država 
uzela inicijativu za daljnji politički napredak, te je na neki način država 
postala narodnija. Politička strana novoga njemačkgo razvoja povezana 
je s duhovnom i kulturno-historijskom misijom njemačkog naroda.“*! 

Kao i svaki idealist, i Hermann u historiji vidi prvenstveno borbu 
ideja, principa, a ne vidi da iza njih stoje realne društvene snage sa svo- 
Jim interesima, željama i nastojanjima koji se, naravno, uvijek sublimi- 
raju i u određenim duhovnim vrednotama i idealima. Zato je za njega 
u Americi npr. pobijedio demokratski princip, koji znači ravnopravnost 
građana i koji je materijalistički usmjeren na postizanje materijalnih 
interesa. Cijeli kulturni život u Americi zasnovan je na tom materijal- 
nom interesu i Handwerku i kad bi se to prenijelo u Evropu, bila bi to 
propast viših i kulturnih interesa koji se mogu održavati samo preko 
države i aristokratskog ustrojstva. U demokraciji je realizam Handwer- 
ka pobijedio idealizam svih ostalih područja kulture. “Kulutrnohisto- 
rijska suprotnost idealizma i realizma je identična s političkom suprot- 
nosti aristokracije i demokracije."** To je za Hermanna bitni sadržaj 
današnjih političkih, socijalnih i partijskih suprotnosti. 

Dosad su Engleska i Francuska davale ton društvenom razvoju. One 
su iscrple svoje mogućnosti i sada je došao red na Njemačku koja, na- 
ročito nakon 1866. godine, dolazi do svijesti o svojoj ulozi. Baza života 
Engleske i Francuske je realizam, a Njemačke idealizam, što znači da 
je ona bitno usmjerena na duhovno područje znanosti. “U kulturno his- 
torijskom smislu smije se cijeli život sadašnjosti shvatiti kao borba dva- 
ju općih suprotstavljenih pravaca, realističkog Handwerka i idealistič- 
kog znanosti. 93 
modernom životu ili, kako on kaže, u četvrtom i posljednjem kultur- 
nom razdoblju znanost će zauzeti mjesto “najvišeg i odlučujućeg temelj- 
nog sadržaja života."?** Ali naivno je bilo misliti da se s tim četvrtim 


331 Vidi C. Hermann, ibid., str. 630-632. 


332 C, Hermann, ibid., str. 608. Za Hermanna je u demokraciji realizam Handwer- 
ka pobijedio idealizam svih ostalih područja kulture, a demokracija za njega 
znači ravnopravnost svih građana. Aristokratski princip ne znači za njega odr- 
žanje privilegija plemstva, nego samo to da prava pojedinaca u građanskom 
društvu nisu jednaka, nego po mjeri njihova položaja. (Vidi, ibid., str. 607.) 

333. C. Hermann, ibid., str. 615. Hermann ne vidi da je Njemačka upravo na os- 
novi razvoja Handwerka, tj. moderne industrije, pri čemu se uzajamno uvje- 
tuju i prožimaju materijalni i duhovni interesi, i stekla jednu od vodećih po- 
zicija u tadašnjemu svijetu. 

334. C. Hermann, ibid., str. 619. 


606 


Od antike do kraja 19. stoljeća 


razdobljem iscrpljuju bitna razdoblja čovjekove povijesti. A još naivnije 
je bilo misliti da u tom znanstvenom progresu Nijemci imaju prioritet- 
nu ulogu i da su oni, kako je sam pisao, jedan “znanstveni i u filozof- 
skim pojmovima misleći narod."*% Sasvim je bila kriva Hermannova 
procjena, i tolikih njemačkih intelektualaca toga doba, da je moć i dje- 
lovanje Engleske i Francuske na zalazu i da je nastalo vrijeme kada nje- 
mački narod postaje “prvi i najodlučniji kulturni narod svijeta."2* Raz- 
voj znanosti više nije bio privilegij ove ili one nacije, a od kraja 19. st. 
niti samo Evrope i Amerike. Tijesno povezan s razvojem gradanskog 
društva i kapitalizma, razvoj znanosti postaje isto tako svjetski feno- 
men kao i kapitalizam. Pa i sam je Hermann ustvrdio na kraju svoga 
djela da je kultura Zapada u procesu prevladavanja kulture Orijenta i 
da Orijent sve više biva uvučen u kulturno kretanje Zapada. U tom je 
pogledu svjetska historija po njemu na jednom od najznačajnijih preok- 
reta u cijelomu svom postojanju. Hermann je, dapače, držao da neće vi- 
še nastati nova epoha barbarstva i podivljalosti kao što je to bio slučaj 
između kraja antike i početka novoga vremena. Danas će razvoj atomi- 
ziranoga demokratskog društva morati imati svoje granice. Država će 
morati intervenirati, jer se danas na principu slobodne konkurencije i 
premoći kapitala stvara masovno siromaštvo, a iz mehanizma kulture 
Handwerka nastaje duhovna praznina, traženje osjetilnih užitaka i ego- 
istička blaziranost. Treba poraditi na uvažavanju osobnog ja i njegove 
povezanosti s duhovnom kulturom i znanošću. Taj duh je po njegovu 
mišljenju, naročito nakon 1866. godine, u Njemačkoj našao svoju do- 
movinu i navedeni događaji (a to je bila pobjeda Pruske nad Austrijom) 
bili su odlučujući napredak prema višem i boljem." 

Na završetku Hermann je još jednom ponovio osnovne svoje teze da 
je historija povezani totalitet ljudskog života i razvoja i da iz tog odnosa 
subjektiviteta i prirodnog objektiviteta nastaje sistem kulture kao viši 
duhovni sadržaj. Krajnji cilj kretanja povijesti jest potpuna izgradnja 
tog sistema, a on se dijeli na četiri područja: umjetnost, religiju, Han- 
dwerk i znanost. Društveno ili politički historija ima dva perioda - stari 
i novi. Prvi je razdoblje umjetnosti koji s kršćanstvom prelazi u razdob- 
lje religije, a sadašnja epoha Handwerka prelazi u epohu znanosti. A 
cjelokupni se historijski život dijeli na orijent i okcident. Ali samo je 


335 C. Hermann, ibid., str. 637. “Mi smo", pisao je Hermann, “specifično filozof- 
ski narod novije historije i na tome bitno počiva opća nadmoćnost našega du- 
hovnog života nad onim stranaca." (Ibid., str. 644.) 


336  C. Hermann, tbid., str. 658. 
337 Vidi C. Hermann, ibid., str. 661. 

zapadni svijet “nosilac istinskog ili po sebi i za sebe općeg kulturnog 
razvoja čovjekova života.?>* Posljednji cilj historije je “uzdizanje čovje- 
kove ličnosti do uvijek veće upotrebe i savršenijeg sadržaja njene spe- 
cifične diferencije, ćudoredne slobode.?** Poredak u historiji treba shva- 
titi kao teleološki, koji ima korijen u samoj svjesnoj višoj inteligenciji. 
Tim poretkom je svaki pojedinac stavljen pred određeni zadatak, a fi- 
lozofija historije treba da otkrije taj pravac upotrebe naše osobne slo- 
bode. Filozofija historije je jedina prava osnova opće filozofije svijeta 1 
života i zato zauzima mjesto nekadašnje metafizike ili filozofije prirode. 
Idealizam znanosti će prevladati destruktivne i opasne konzekvenci- 
je realizma Handwerka te znanost u svojoj potpunoj izgrađenosti čini 
osnovu za cijelo daljnje oblikovanje čovjekova života. Mjesto znanosti je 
analogno položaju religije na izlasku iz antike. Ova će epoha iz same 
sebe, na osnovi istine do koje se došlo u kršćanstvu, naći prijelaz na novi 
i viši stupanj duhovnog oblikovanja. A odlučujuće mjesto u tom prijela- 
zu pripada njemačkom narodu “na čiji će se daljnji političko-nacionalni 
razvitak zato i ponajprije priključiti daljnji tok svjetske povijesti. 54% 
Hermann je, kako vidimo, bio tipičan predstavnik napredne, ali kom- 
promisne inteligencije polovinom stoljeća u Njemačkoj. Glavni politički 
ideali njemačkoga građanstva - jedinstvo Njemačke i ustavna monar- 
hija — i njegovi su politički ideali. Ali u tomu općem zanosu, posebno 
nakon pobjede nad Austrijom 1866. godine i Francuskom 1870. te prog- 
lašenjem ujedinjene vilhelmovske Njemačke u siječnju 1871. u Versail- 
lesu, nije nimalo čudno da su svoju Njemačku već vidjeli kako maršira 
na čelu svjetskoga napretka. Druga strana te junkerske bizmarkijanske 
medalje, koju su mnogi lijevo orijentirani intelektualci što naslućivali, 
što dobro vidjeli, ovom je sloju intelektualne Njemačke bila skrivena. 
Hermann pripada također onim mnogim njemačkim filozofima koji 
su nastojali prevladati Hegelov spekulativni idealizam, ali su još uvijek 
bili pod njegovim jakim utjecajem. Međutim, cijeloj toj generaciji je, na- 
kon poraza revolucije i razočaranja u svoje velike prethodnike, nedos- 
tajala ona snažna individualna i filozofska samosvijest, te su u svom 
već anakronom teizmu bili prožeti i priličnom skepsom u mogućnost 
spoznaje dalekih izvora i ciljeva prirodnoga i ljudskog opstanka. Her- 
mann je, što smo naglasili, dobro uočio značenje rada i materijalne proiz- 
vodnje (Handwerka) naročito za noviju historiju, kao i važnost uloge 
znanosti za daljnji tok historije. Ali u toj svojoj političkoj zanesenosti 
najnovijim uspjesima Njemačke nije vidio usku povezanost razvoja zna- 


338 C. Hermann, 1bid., str. 664. 
339 CC. Hermann, tbid., str. 664. 
340 C. Hermann, ibid., str. 666. 

nosti s cjelokupnom materijalnom kulturom, a i interesima suvreme- 
nog svijeta, pri čemu su sve velike nacije imale, neka prije neka kasnije, 
podjednaku ulogu. Na kraju mu moramo odati priznanje što je filozof- 
skoj disciplini koju u ovom djelu prikazujemo, filozofiji historije, poku- 
šao dati primarno mjesto u filozofskom sistemu i filozofskom osvješći- 
vanju čovjeka u njegovu historijskom postojanju. 


*koOko*k 


S ovim posljednjim misliocima već smo prilično zakoračili u drugu 
polovinu 19. stoljeća u Njemačkoj, a ona je bila u mnogo čemu presudna 
za cijelo iduće stoljeće. Dva su bitna događaja karakterizirala njemački 
razvoj od neuspjele revolucije do kraja 19. stoljeća. Snažna industrijali- 
zacija koja je Njemačku dovela u prvi plan ekonomski razvijenih zema- 
lja Evrope i ujedinjenje njemačkih zemalja pod pruskim vodstvom. 

Iako je u revoluciji građanska klasa bila poražena, time je bilo samo 
odgođeno njezino sudjelovanje u vlasti i u odlučivanju o bitnim smjer- 
nicama razvoja zemlje. Ali, usprkos tome, nije prestalo njezino jačanje 
kao klase. Naprotiv, razdoblje nakon revolucije pa do osamdesetih go- 
dina onaj je period ekonomskog, a vidjet ćemo i političkog razvoja Nje- 
mačke, koji je zaostajanje Njemačke za drugim zemljama zapada uglav- 
nom nadoknadio. Dovoljno je navesti samo nekoliko podataka pa da 
nam slika Njemačke na kraju 19. stoljeća bude u tom pogledu jasnija. 
Poznato je da je zapadni rajnsko-vestfalski bazen ugljenom najbogatije 
njemačko područje. Oko 1850. godine bilo je 13 000 rudara, 1873. već 
84 000, a 1893. god. 146 000. Dok je npr. Engleska oko 1830. uglavnom 
proizvodila željezo u visokim pećima, Njemačka ih u to vrijeme još nije 
imala. Ali je zato od 1871. do 1913. proizvodnja sirovog željeza porasla 
od 1,4 milijuna tona na 19 milijuna tona, dok je u Engleskoj taj porast 
bio od 6 na 10 milijuna tona, a u Francuskoj i Rusiji se ta proizvodnja 
kretala oko 5 milijuna tona. 

Kada je Engleska 1825. godine dokinula zabranu izvoza strojeva 
(osim tkalačkih), omogućila je brzu mehanizaciju i u drugim zemljama. 
U Njemačkoj je već 1843. bila konstruirana prva lokomotiva, te se proiz- 
vodnja s 500 komada u 1854. godini povećala na 1000 u 1858. godini. 
Usporedno s tim ide, naravno, i brža izgradnja prometnih veza, osobi- 
to željezničkog prometa. Tako je samo u razdoblju 1870-1875. dužina 
željezničkih pruga narasla s 18 600 km na 27 800 km. Godine 1885. su 
Benz i Daimler konstruirali i prvi njemački automobil. 

Ovo su samo neki važniji podaci, a sličan je slučaj bio i na ostalim 
privrednim područjima. Sve je ovo rezultiralo brzim razvojem gradskog 

stanovništva i velikih gradova. Taj razvoj je tekao tako da je između 
1819. i 1867. godine broj gradskog stanovništva u najjačoj njemačkoj 
državi, Pruskoj, porastao s 3 milijuna na 6,3 milijuna. A u razdoblju do 
1900. taj se broj povećao na 12 milijuna. Dok je npr. još uvijek u Nje- 
mačkoj većina stanovništva (oko 63%) živjela u seoskim općinama s ma- 
nje od 2000 stanovnika, a 1882. još uvijek u agraru i šumskom gospo- 
darstvu bilo više zaposlenih (44,2%) nego u industriji (33,8%), na kraju 
stoljeća i početkom idućeg već je taj broj bio obrnut. U industriji i obrtu 
bilo je uposleno 41,4%, a u agraru i šumskom gospodarstvu 30,5%. 

Sasvim je razumljivo da je to značilo ne samo daljnje jačanje građan- 
ske klase nego i radničke. Ona je oko 1870. godine činila 1/5 njemačkoga 
stanovništva, godine 1882. 1/4, a 1907. već 1/3 stanovništva. Zato se pa- 
ralelno sa stvaranjem građanskih političkih partija, stvaraju i radničke. 
Lassalle je već 1863. osnovao “Der Allgemeine Deutsche Arbeitverein", 
Bebel i Liebknecht osnivaju s gradanskim demokratima “Sachsische 
Volkspartei", a 1869. osnivaju “Sozialdemokratische Arbeiterpartei" u 
Eisenachu. Lasalovci i ajzenahovci su se 1875. godine na kongresu u 
Gothi ujedinili u jednu partiju (“Sozialistische Arbeiterpartei Detusch- 
lands"), a program što su ga donijeli na tom kongresu, Marx je podvr- 
gao dosta oštroj kritici. Godinu dana kasnije započinje izlaziti i centralni 
organ ove partije “Vorwarts", a 1883. Kautsky započinje s izdavanjem 
poznatog i najuglednijega socijalističkog teoretskog časopisa “Die Neue 
Zeit". 

Drugi moment koji je tako impresivno karakterizirao razvoj Nje- 
mačkog saveza jest njegova politička scena. Pitanje ujedinjenja Njemač- 
ke zaokupljalo je gotovo sve duhove Njemačke. Dilema je bila — mala ili 
velika Njemačka, koja bi obuhvatila i Austrijsku monarhiju. Svako od 
tih rješenja imalo je pozitivne i negativne strane, kao i veće ili manje 
poteškoće za rješenje. Dvije su dominantne države pretendirale na vo- 
deću ulogu u tom objedinjavanju njemačkih zemalja — Pruska i Austrija. 
Među njima je postojalo stalno rivalstvo. Značajniji preokret u tim od- 
nosima dolazi krajem pedesetih i u šezdesetim godinama. U talijanskom 
ratu Francuzi pobjeđuju Austrijance 1859. godine te ona mora napus- 
titi Lombardiju koju Napoleon III. daje Pijemontu. Ovi događaji dovode 
na kraju do dokidanja Schwarzenberg-Bachova apsolutizma, te započi- 
nje razdoblje ustavnih eksperimenata u Austriji. I u drugim njemačkim 
državama popuštaju reakcionarni sistemi, a u Pruskoj, nakon reorga- 
nizacije vojske, kralj i staropruska vojnička monarhija dobivaju odlu- 
čujući utjecaj u vojnim pitanjima. Tome su se, naravno, suprotstavili 
liberali kojima je borba za ustavnu državu bio put za uspostavljanje 
moralnog autoriteta u njemačkom vodstvu. S takvim intencijama osni- 
vaju “Deutsche Fortschrittpartei" te u prosincu 1861. na izborima nas- 

tupaju sa svojim programom, koji je bio i prvi stvarni partijski program 
u njemačkoj historiji. Na izborima liberali pobjeđuju, te kralj misli čak 
abdicirati. Ali konzervativni ministar rata A. v. Roon uspijeva dovesti, 
uz pristanak Wilhelma I, O. v. Bismarcka (1815-1898) na čelo konzer- 
vativne vlade 1862. godine. 

Započela je Bismarckova era. Gotovo trideset godina (do 1890) Bis- 
marck je imao odlučujući utjecaj na politički razvoj Njemačke. Bismarck 
je bio pruski junkerski konzervativni političar, ali sigurno i najsposob- 
nija ličnost njemačke aristokracije. On je austrijskoj politici reforme 
početkom šezdesetih godina suprotstavio dvije najaktivnije snage tadaš- 
nje njemačke politike: pruski državni egoizam i njemački nacionalni 
pokret koji je želio ujediniti. U svemu je tome za njemačko ujedinjenje, 
kako ga je zamišljao Bismarck, trebalo ponajprije izbaciti Austriju iz 
igre. To mu uspijeva u vezi sa Schleswig-Holsteinom, kada nakon rata 
s Danskom 1864. godine postiže da se Danska odrekne prava na te pok- 
rajine. Bismarck i dobar dio njemačkih liberala bili su za aneksiju Schle- 
swig-Holsteina, a Austrija je bila za status quo. Kad je Bismarck osi- 
gurao zaleđe sklapanjem ofenzivnog i defenzivnog saveza s Italijom, 
pruske trupe su umarširale u Schleswig-Holstein, što je značilo i kraj 
Njemačkoga saveza. To je bio ujedno i neposredni povod rata između 
Pruske i Austrije, koja biva poražena u bitci kod Koniggratza 3. 7. 1866. 
Bismarck je uspio, i usprkos protivljenju Wilhelma, anektirati nekoliko 
sjevernih njemačkih država koje su bile na strani Austrije i tako s još 
nekoliko savezničkih država stvoriti jaku Sjevernonjemačku grupaciju. 
Bez obzira na historijski legitimitet dinastija, zbog čega se Wilhelm 
protivio toj nasilnoj akciji, Bismarck je tim aktom započeo svoj poznati 
program “nacionalne revolucije odozgo". Južne države ostale su samos- 
talne, ali su Bismarckovom vještom politikom postale ovisne o Pruskoj 
u vojnom i ekonomskom pogledu, što je samo pripremilo kasnije poli- 
tičko ujedinjenje. 

Događaji 1866. godine bili su svakako duboki prijelom u razvoju nje- 
mačkih država i u njemačkoj političkoj svijesti. Kod njemačkih liberala 
dolazi do cijepanja te jedna grupacija, iz koje nastaje Nacionalliberale 
Partei, odlučno podupire Bismarcka. Obrazovano građanstvo, naročito 
protestantsko, podupiralo je nacionalne liberale, kao i privredna sfera 
koja je težila za novim tržištima. 

Daljnji korak ujedinjenju i ostalih južnih njemačkih država sa sje- 
vernim Bismarck je učinio nakon pobjedonosnog rata protiv Francuske. 
Napoleon III, koji je sve više gubio ugled u svojoj zemlji, nastojao je to 
kompenzirati u vanjskoj politici. U prepirci oko španjolskog prijestolja, 
koje je ostalo upražnjeno, Bismarck je vještom igrom naveo Napoleona 
III. na rat. 

Bio je to od početka njemački nacionalni rat koji je njemačko građan- 
stvo u velikoj većini zdušno podupiralo. To je bio čas kada je sjedinje- 
nje pruske državno-militarističke tradicije s idejama i snagama nacio- 
nalnoga njemačkog pokreta došlo do vrhunca. A možemo tek zamisliti 
oduševljenje toga liberalnoga građanstva, koje je bilo i nosilac znan- 
stvene i filozofske misli, kada je Francuska doživjela rujna 1870. svoj 
historijski poraz kod Sedana. To je bio definitivni kraj francuskoga car- 
stva i nastanak novoga carstva — njemačkog, koje Bismarck ostvaruje 
18. I. 1871. u Versaillesu proklamiranjem ujedinjenja sjevernih i juž- 
nih njemačkih država. Iako je to za Nijemce bio izvanredan historijski 
čin, ostvarenje njihova političkog sna, ta “revolucija odozgo", s čvrstim 
unutrašnjim socijalno-političkim okvirima koje su joj odredivali Bis- 
marck i prusko konzervativno plemstvo, ipak nije mogla zamijeniti 
stvarnu “revoluciju odozdo" koja je u drugim zapadnim zemljama Ev- 
rope mnogo radikalnije očistila ancien regime za uspješan razvoj novih 
gradanskih demokratskih institucija i odnosa. Ta unutrašnja proturječ- 
nost, a Bismarck je nije dokinuo nego još i učvrstio, priječila je Nje- 
mačku da postane moderna demokratska zemlja sve do druge polovine 
ovoga našeg dvadesetog stoljeća. 

Glavni akteri toga značajnog čina za njemačku historiju, a po pos- 
ljedicama i za evropsku, bili su njemački (posebno pruski) vojni i aris- 
tokratski krugovi pod čvrstim Bismarckovim pragmatičkim vodstvom. 
Ali, upravo su zbog toga mnoge pukotine u toj zgradi tokom nacionalne 
euforije bile prikrivene: protesti nacionalnih manjina (Poljaka, Danaca, 
Elzašana), osjećanja katolika te revolucionarne težnje radničkog pok- 
reta, koji je u kratkotrajnoj Pariškoj komuni već dramatično izrazio 
osnovne historijske suprotnosti buržoaskoga društva. 

Iako je Njemačka već postala parlamentarna država s općim | taj- 
nim pravom glasa, zapovjedništvo je nad vojskom imao monarh i šefo- 
vi vojnog kabineta, tako da je vojska bila izvan utjecaja parlamenta. Vo- 
deću su ulogu u politici mogle imati ponajprije one partije koje su bile 
suglasne s političkom strukturom carstva i koje su reprezentirale one 
društvene slojeve iz kojih se regrutiralo visoko činovništvo i vojno vod- 
stvo. A to su bile konzervativne partije i nacionalni liberali. Socijal- 
demokrati, lijevi liberali, pa donekle i centrum, bili su tretirani kao 
“Reichsfeinde" (neprijatelji carstva) ali nisu bili zabranjeni. Veliki je 
dio inteligencije pripadao nacionalnim i lijevim liberalima, koji su tako- 
der bili podijeljeni u nekoliko partija. 

Dok su nacionalni liberali u potpunosti zastupali prusku hegemoni- 
ju u Njemačkoj, i bili za jaku militarističku silu, germanizaciju poljske 
i danske manjine, lijevi liberali su zastupali parlamentarnu monarhiju 
po engleskom uzoru, te društvene i ekonomske slobode. Na prijelazu 

stoljeća čak su promijenili i negativan stav prema socijaldemokraciji, ali 
ne i socijalizmu. 

Za ovo je razdoblje potrebno ukratko navesti dva važna događaja koji 
su utjecali na duhovnu i političku atmosferu Njemačke: prvi je bio tzv. 
“Kulturkampf", koji je trajao od 1871. do 1876, a drugi je bio zabrana 
socijalističke partije, nakon što je parlament izglasao “Sozialistengesetz" 
1878. godine i traje do 1890. 

Nacionalno ujedinjenje Njemačke, kao i Italije u isto vrijeme, du- 
hovno i politički nošeno liberalizmom, odigralo se u vrijeme određenih 
procesa u Katoličkoj crkvi koji su učvršćivali hijerarhijsku vlast u njoj. 
Pod upravom pape Pija IX. razračunavanje s liberalizmom unutar cr- 
kvenih redova kulminiralo je u enciklici “Quanta cura", u “Syllabus er- 
rorum'“ (1864) i Vatikanskom koncilu 1869/70. “Syllabus errorum' je 
odbacivao politički, kulturni i privredni liberalizam, a Vatikanski kon- 
cil je donio odluku o papinoj nepogrešivosti kada ex cathedra izriče su- 
dove o vjeri i ćudoređu, kao i primat pape nad biskupima. Iako koncil 
nije donio ništa radikalno novog, ipak su ovi zaključci izazvali u libe- 
ralnim laičkim i crkvenim krugovima, kao i kod protestanata, veliku 
uzbunu, jer su držali da je to bio izazov novoj nacionalnoj državi i mo- 
dernom vremenu. Tako započinje borba liberala protiv Katoličke crkve, 
a 1 izvjestan je broj katoličkih biskupa i svećenika također bio protiv 
zaključaka koncila (tzv. starokatolici). 

Bismarck je držao da su sva ta pitanja oko Syllabusa i koncila ug- 
lavnom unutrašnja pitanja Crkve. Ali, kada su crkvene vlasti počele 
oduzimati pravo bogosluženja nekim svećenicima koji se nisu slagali s 
navedenim odlukama, pa čak i neke ekskomunicirali, dolazi do inter- 
vencije i pruske vlade. Razlog je bio taj što su neki od tih kažnjenih sve- 
ćenika bili i državni službenici, a crkvene su vlasti zahtijevale njihovo 
odstranjenje iz državne službe. Pruska vlada je držala da je to zadira- 
nje u vrhovna prava države i oštro reagirala ne samo zadržavanjem tih 
starokatoličkih profesora, kateheta i vojnih svećenika u službi, nego je 
započela i s represalijama prema onim biskupima koji su ustrajali na 
navedenim zahtjevima. Zbog još nekih drugih razloga s obzirom na po- 
našanje Katoličke crkve (npr. bogosluženje i nastava na narodnom je- 
ziku u poljskim krajevima, a Bismarck je zahtijevao da se to obavlja na 
njemačkom jeziku), Bismarck je odlučio ponovno urediti odnos između 
države i Crkve i provesti njihovo još jače razgraničenje. To se ticalo ne 
samo Katoličke, nego i ostalih crkava u Pruskoj. Bismarcku je bilo stalo 
do autonomije države i politike nasuprot svakomu vjerskom utjecaju. 
Kao odlučan i samosvjesni političar želio je biti odgovoran samo svojoj 
savjesti, a nikakvoj duhovnoj sili. Bismarck je u tom zaoštravanju i bor- 
bi s Katoličkom crkvom prvo dokinuo katolički odjel u pruskom minis- 

tarstvu kulture (8. 7. 1871), nadalje donosi zakon o školskoj inspekciji 
(Schulaufsichtsgesetz, 11. 3. 1872.) kojim je sve komunalne i privatne 
škole podvrgao državnom nadzoru. Daljnji pokušaj da uspostavi državni 
nadzor i nad Crkvom, dovodi Bismarcka u sukob i sa starokatolicima i 
centrumom u parlamentu koji je bio u velikoj mjeri konzervativan, ali 
inače vjeran carstvu. Bismarck je na kraju imao oslonac samo u libe- 
ralima, što je samo pooštrilo “Kulturkampf", jer je tada došlo i do sup- 
rotstavljanja katolika i slobodoumnijih liberala, čiji pogled na svijet nije 
bio opterećen kršćanskim dogmama. 

Borba se zaoštravala i daljnjim zakonima, kao zakonom o zabrani 
jezuitskog reda (1872) u Bavarskoj, uvođenjem obligatnoga civilnog 
braka (1874), zakonom o ekspatrijaciji (1874) kojim je pruska vlada 
mogla duhovnim osobama ograničiti boravak u određenim mjestima, pa 
ih i prognati izvan zemlje itd. Navedimo samo da su na temelju kazne- 
noga zakona 1876. godine svi pruski biskupi bili uhapšeni ili prognani 
izvan zemlje, a gotovo je četvrtina katoličkih župa bila nepopunjena. 
Cilj ipak nije bio postignut. Papa Pio IX. je 1875. godine proglasio sve 
pruske crkvene zakone nevažećim i zaprijetio crkvenim prokletstvom 
onima koji su ih slijedili. Katoličko je stanovništvo pasivnim otporom 
podržavalo svećenstvo, centrum je kod izbora za parlament 1874. godi- 
ne udvostručio glasove, pa kad Bismarck nije dobio pomoć od susjed- 
nih država (Italije, Belgije, Austrije), doživio je s liberalima neugodan 
poraz. 

Katolici su izašli iz ove borbe ojačani, pa su krajem stoljeća pokušali 
snažnije utjecati na slobodno javno mnijenje, slobodu znanosti i umjet- 
nosti. Ali takvi ultramontanski i konzervativni potezi nisu mogli u Nje- 
mačkoj više imati uspjeha. Možemo zamisliti kakvo je bilo reagiranje 
njemačkih liberalnih profesora filozofije kada je npr. Otto Wilmann u 
svom djelu Geschichte des Idealismus (1897) pokušao, na osnovama fi- 
lozofije Tome Akvinskog, cijeli razvoj moderne filozofije degradirati kao 
neodrživi “nominalizam", Spinozu i Kanta proglasio “sofistima" i “kri- 
votvoriteljima", a Kanta i rušiteljem vjere, običaja i znanosti. Bilo je još 
mnogo drugih prilika kada su se svom oštrinom ukrstili katolički i pro- 
testantski, a jednako tako teološki i filozofski mačevi, pri čemu su, na- 
ročito građanski liberalni intelektualci, a tada već i mnogi socijalisti, 
zdušno branili slobodu znanstvenoga i filozofskog mišljenja i istraživa- 
nja. Treba pri tome naglasiti da su tada na katedrama humanističkih i 
društvenih znanosti dominirali predstavnici njemačkoga građanstva 
koji su u potpunosti nastavljali na idealističke njemačke tradicije i idea- 
lizam smatrali jedinom filozofijom dostojnom ljudske svijesti i savjesti. 
Vidjet ćemo poslije da oni nisu imali više snage za radikalnije prevrate 
u filozofskom načinu mišljenja. Građanstvo je svoj akme doživjelo u 

svomu klasičnom idealizmu koji je ponosno započeo s Kantom, a završio 
Hegelovim univerzalizmom. Drugi je radikalni proboj Njemačka doživje- 
la u Marxovoj filozofiji prakse i historijskom materijalizmu, a Marx je već 
bio vjesnik budućega svijeta koji je nastajao u krilu građanskog. Od nje- 
mačke akademske filozofije moglo se dakle prvenstveno očekivati razne 
varijante idealizma razrađivane poznatom njemačkom temeljitošću. 

Materijalističke ili panteističke filozofske pozicije zastupali su rijetki 
pojedinci iz građanskih redova, kao i neki predstavnici prirodnih zna- 
nosti. Tek u osamdesetim i devedesetim godinama, Marxove i Engelsove 
historijsko-materijalističke pozicije počinju usvajati neki socijalistički 
orijentirani intelektualci. Bio je to rezultat sve snažnijeg razvoja rad- 
ničkog pokreta nakon ujedinjenja u Gothi 1875. godine, ponovnog ob- 
javljivanja Marxovih i Engelsovih radova, a naročito odjeka Engelsove 
polemike s Duhringom i Engelsovih djela koja je napisao od te polemike 
u drugoj polovini sedamdesetih godina (Anti-Duhring) pa do svoje smrti 
1895. godine. 

U isto vrijeme socijalističke ideje prihvaćaju i neki filozofi i profesori 
koji su počeli socijalizam povezivati s etičkim načelima ljudske ravno- 
pravnosti i solidarnosti. U zastupanju “etičkog socijalizma" osobito su 
se istakli predstavnici marburške škole neokantovstva (H. Cohen, P 
Natorp, K. Vorlander, F Staudinger). Druga se reformistička struja for- 
mirala također u to vrijeme, a bila je prozvana “katedersocialistima"; 
smatrala je da socijalno pitanje postaje sve više primarno u razvoju mo- 
dernog društva i da je potrebna jaka intervencija države da bi se ta 
pitanja uspješno mogla rješavati. Bili su to dakle izraziti predstavnici 
“državnog socijalizma" koji su odbacivali koncepciju klasne borbe i re- 
volucije (G. Schmoller, A. Wagner, L. Brentano). 

Građanska inteligencija je bila uglavnom, osim kako vidimo rijetkih 
izuzetaka, negativno nastrojena prema socijaldemokraciji i socijalizmu. 
To je olakšalo Bismarcku nakanu da zaustavi nalet radničke opozicije, 
te 1878. uspijeva da parlament odobri njegov zakon protiv socijalista 
(Sozialistengesetz), čime završava liberalna era u Njemačkoj. Takvo dr- 
žanje nacionalnih liberala dovodi do njihova rascjepa i nazadovanja u 
osamdesetim godinama. Ubrzo je došlo i do raskida Bismarcka s nacio- 
nalnim liberalima, ponajprije zbog njegove ekonomske politike. Nasup- 
rot slobodne trgovine Bismarck sve više počinje zastupati ekonomski 
protekcionizam, ali i “staatliche Sozialpolitik" (državnu socijalnu poli- 
tiku) koju liberali po tradiciji ne prihvaćaju. Iz toga se jasno vidi da “so- 
cijalna država“, koja se postupno razvija u 20. st., nije bila buržoaska 
ideja i projekt. 

Kao i “Kulturkampf" protiv katolika, tako je i borba protiv socija- 
lista bila neuspješna, te parlament 1890. godine više ne obnavlja taj za- 

kon. Iste godine nakon prestanka zakona protiv socijalista, na partij- 
skom kongresu u Halleu, Socijalistička radnička partija Njemačke mi- 
jenja ime u “Sozialdemokratische Partei Deutschlands*, što je i danas 
ime za njemačku socijaldemokratsku partiju. Godinu dana poslije (1891), 
na partijskom kongresu u Erfurtu, donesen je i novi program partije 
tzv. Erfurtski program, čiji je teoretski dio napisao K. Kautsky, a prak- 
tički E. Bernstein. Pobjeda Marxovih i Engelsovih ideja je u njemačkoj 
socijaldemokraciji bila potpuna, iako su se u interpretaciji marksizma 
veoma brzo pokazale često i duboke razlike medu teoretičarima, a i pr- 
vacima pokreta. Ugled je njemačke socijaldemokracije sve više rastao 
ne samo u Njemačkoj nego i u svijetu. U Njemačkoj je partija dobila na 
izborima 1898. godine više od dva milijuna glasova i 56 zastupnika u 
parlamentu, a 1912. već imaju više od četiri milijuna glasača i 110 zas- 
tupnika. 

Krajem stoljeća, još i za vrijeme posljednjega razdoblja Bismarckove 
vladavine, a Bismarck nakon sukoba s novim carem odlazi s političke 
pozornice 1890. godine, Njemačka čini zaokret, što iz ekonomskih a što 
iz nacionalističkih razloga, prema kolonijalizmu, politici svjetske sile. 
Krajem stoljeća svijet je već bio uglavnom podijeljen od glavnih evrop- 
skih država. Njegova se preraspodjela mogla provesti samo silom i me- 
đusobnim sukobom. Ubrzanje prema totalnom sukobu glavnih imperi- 
jalnih sila bilo je zato takvo, da je bilo očito kako svijet bezglavo juri 
prema dotad nevidenoj svjetskoj konflagraciji. 

U takvim evropskim historijskim vrtlozima razvijaju se i djeluju dvi- 
je od najznačajnijih ličnosti njemačke kulture i filozofije. 


Jacob Burckhardt 1 Friedrich Nietzsche 


Švicarac Jacob Christoph Burckhardt (1818-1897) rodio se u Baselu 
iste godine kad i Karl Marx, kao četvrto dijete protestantskoga sveće- 
nika. Sretan obiteljski život narušila je rana smrt voljene mu majke 
(18830), što je na mladoga i senzibilnog Jacoba ostavilo trajno osjećanje 
prolaznosti i nesigurnosti svega zemaljskog, kako je i sam pisao, una- 
toč vedroga karaktera što ga je od nje naslijedio. Škole završava u Ba- 
selu i dobiva izvrstan temelj u klasičnim jezicima, a nakon apsolvira- 
nja Padagogiuma 1836/37. gotovo jednogodišnji boravak u Neuenburgu 
otvorio mu je put u francuski misaoni svijet. U Baselu je po očevoj želji 
studirao teologiju četiri semestra, a zatim prelazi na studij historijskih 
znanosti. Godine 1839. prelazi u Berlin gdje studira do 1843, pohada- 
jući posebno Rankeov seminar. Interesantno je da su oko 1840. u Ber- 
linu studirale ili samo pohađale neka predavanja ličnosti koje su osta- 

vile duboki trag u evropskoj filozofiji, znanosti i politici. Bili su to K. 
Marx, J. Burckhardt, F Engels, S. Kierkegaard i M. Bakunjin. 

Za vrijeme studija Burckhardt se već posebno interesira za umjet- 
nost, te je ophođenje s F Kuglerom mnogo značilo za određivanje njego- 
va budućega duhovnog pravca. Nakon duljeg boravka u Parizu (1843), 
habilitira se 1844. godine na sveučilištu u Baselu kao docent za histo- 
riju, a 1845. postaje izvanredni profesor. Od 1846. provodi dvije godine 
na daljnjim proučavanjima u Berlinu i Italiji, iz kog vremena datiraju i 
prvi njegovi literarni radovi. Važan je bio prijelaz za profesora historije 
umjetnosti na Polytechnikumu u Ziirichu gdje boravi od 1855. do 1858. 
godine, a nakon 1858. definitivno se vratio u Basel kao redoviti profe- 
sor. U Baselu predaje sve do 1893, odbijajući mnoge primamljive pozive 
na sveučilišta u Karlsruheu, Heidelbergu i Berlinu, kamo su ga pozvali 
da naslijedi Rankea. 

Burckhardt, koji je bio povučena ličnost, s izrazitom kritičkom dis- 
tancom prema tadašnjim zbivanjima u Evropi, a posebno u Njemačkoj, 
nije pripadao onim intelektualcima koji su se euforično zanosili ujedi- 
njenjem Njemačke pod Bismarckovim i junkerskim žezlom. On je, kako 
ćemo vidjeti, naslućivao postojanje i one druge strane velikonjemačke 
medalje koja je u veoma kratkom vremenu i stvarno iskazala svoju mi- 
litarističku i ekspanzionističku ćud. Zbog toga je radije ostao na rub- 
nom dijelu tih velikih i sudbonosnih zbivanja, predavajući uporno i s 
ljubavlju ne samo svojim studentima nego i baselskim građanima o 
mnogovrsnim historijskim i povijesno umjetničkim temama. Tako je u 
dva maha na Sveučilištu predavao kolegij “O studiju historije? — u zimi 
1868. i zimi 1870/71, dakle upravo u vrijeme ujedinjavanja Njemačke i 
u isto doba Italije. Upravo ova predavanja, koja su poslije, nakon nje- 
gove smrti, objavljena pod naslovom Die weltgeschichtliche Betrachtun- 
gen, ostala su izvanredni dokument temeljitoga poznavaoca historijskih 
zbivanja i tokova, profinjenog mislioca i veoma umnog promatrača.?*! 

Bilo je sasvim razumljivo da je Burckhardt kao historičar bio, kao i 
njegov učitelj Ranke, a i Droysen i ostali historičari, protivnik filozofsko- 
historijskog deduktivizma i konstruktivizma. U četrdesetim godinama 
je, kako smo vidjeli, kritika hegelizma već bila provedena s različitih 
teorijskih pozicija. Burckhardt je, nadalje, bio pretežnije čovjek promat- 
ranja (Anschauung) i doživljaja, što je za razumijevanje umjetnosti sva- 


341 Gotovo je suvišno napominjati da je Burckhardt autor svjetski poznatih dje- 
la, i do danas aktualnih i poticajnih, kao što su Zeit Konstantins des Grossen 
(1852), Cicerone (1855), Kultur der Renaissance in Italien (1860), Geschichte 
der Renaissance (1867), a iz ostavštine je publicirano djelo o grčkoj kulturnoj 
historiji. Ovo djelo o filozofskohistorijskim pitanjima bile su iscrpne bilješke 
za navedena predavanja, a objavio ih je njegov nećak J. Oeri tek 1905. 

kako bitno, nego spekulativni filozof. Zato njegovo prije navedeno fi- 
lozofskohistorijsko djelo, u prijevodu Svjetskohistorijska razmatranja, 
nema ni u kojem slučaju sintetički karakter, nego su umna i interesan- 
tna zapažanja i razmišljanja usredotočena na nekoliko velikih tema. 
Ono što također odlikuje Burckhardta jest njegovo nastavljanje na gra- 
đanske humanističke tradicije 15. i 16. stoljeća kada je u Baselu, još 
početkom 16. stoljeća, veliki Erazmo Roterdamski, u distanci prema ve- 
likim silama, ispitivao i zastupao humane putove ljudske tolerancije bo- 
reći se protiv raznih oblika ljudske gluposti i predrasuda. I Burckhardt 
je u izvjesnoj povučenosti, nešto podalje od tadašnjih velikih historij- 
skih sukoba i procesa, kritički promatrao rađanje novih evropskih sila, 
posebno Njemačke, i nije dijelio zanesenost mnogih svojih njemačkih 
kolega intelektualaca. 

Prva svoja predavanja posvećuje, kako sam kaže, trima velikim poten- 
cijama: državi, religiji i kulturi. Ali, on odustaje od svake sistematizaci- 
je, on se ne poziva na “svjetsko-historijske ideje" i ne želi konstruirati 
nikakvu filozofiju historije, nego se zadovoljava zapažanjima i prerezi- 
ma kroz historiju u što je moguće više pravaca. Filozofija historije je 
nastojala prodrijeti do općeg programa svjetskoga razvoja, ponajviše u 
veoma optimističkom smislu, kao što je to slučaj kod Hegela. “Ali mi 
nismo posvećeni u ciljeve vječne mudrosti i ne poznajemo ih. To smjelo 
anticipiranje jednog svjetskog plana vodi zabludama, jer polazi od kri- 
vih premisa."*** Burckhardt kao humanist mnogo je više usmjeren ne 
samo na konkretno, nego mu je u središtu pažnje ono zbog čega se up- 
ravo i razmatra sva ta historijska problematika. To je sam čovjek. U 
tom pogledu on ima isto polazište kao oni kritičari Hegela koji su s 
novih, materijalističko-humanističkih pozicija proveli duboku kritiku 
Hegelova transcendentalnog idealizma i panlogizma, a to su bili Feuer- 
bach i Marx. Tako je i za Burckhardta polazna točka jedino stalno i mo- 
guće središte “čovjek koji trpi, teži i djeluje, kakav je on i kakav je uvi- 
jek bio i bit će; zbog toga će naše promatranje u izvjesnom smislu biti 
patološko. 543 

Filozofi historije promatraju prošlo kao suprotnost i predstupanj 
prema nama kao razvijenijima; mi razmatramo, kaže Burckhardt, ono 
što se ponavlja, konstantno i tipično te se nećemo baviti problemima 
početaka niti učenjima o kraju historije. Svaki studij započinje počeci- 
ma, samo ne historija. Ono što mislimo da su počeci — to su već razvije- 
ni stadiji. Historija je stalno stvaranje zemaljskih životnih oblika, sta- 
leža, ustava, religija duboko povezanih s tim tvorevinama, društvenih 


342 Jacob Burckhardt, Weltgeschichtliche Betrachtungen, Stuttgart 1978, str. 5. 
343 J. Burckhardt, ibid., str. 5-6. 

običaja, pravnih gledanja itd. Ali duh ruje i radi dalje. Sasvim je razum- 
ljivo da se ti životni oblici opiru promjeni, ali ipak dolazi do loma, bilo 
revolucijama ili postupnim opadanjem i slabljenjem. Nasuprot takvim 
historijskim silama suvremeni individuum se osjeća nemoćan. Malo ih 
ima neku Arhimedovu točku izvan ovih zbivanja da bi stvari mogli “du- 
hovno prevladati. "344 

Istinito i dobro je bitno vremenski obojeno i uvjetovano. I savjest ta- 
kođer. Ali predanost vremenski uvjetovanom istinitom i dobrom, uz to 
još skopčana s opasnostima i žrtvama, to je nešto izvanredno. Lijepo je 
pak svijet za sebe, uzvišeno nad vremenima i mijenama. Homer i Fidija 
su još uvijek lijepi, dok istinito i dobro onoga vremena nisu više sasvim 
naši." 

Historija je inače nešto drugo nego priroda, koja pruža najviše savr- 
šenstvo organizma vrste i najveću ravnodušnost prema individuumu. 
Ona zapravo stvara neprijateljske organizme koji se, pri sličnoj organ- 
skoj savršenosti, međusobno istrebljuju u borbi za opstanak. “I ljudski 
rodovi u prirodnom stanju pripadaju još tu; njihova egzistencija je iz- 
gleda bila slična životinjskim organizacijama." 


344. Vidi J. Burckhardt, ibid., str. 8. S obzirom na problem historizma čiji je i Bur- 
ckhardt zastupnik, H. Schnadelbach je u svom djelu o filozofiji historije na- 
kon Hegela pisao: “Historizam (3) koji programatski sve statično čovjekova 
svijeta rastvara u nešto što se mijenja, dokida se kao sama pozicija, kada on 
konzekventno ide do kraja; on rastače tada tlo, na kojem sam stoji. Bur- 
ckhardt pokušava da tome tako izbjegne, da on ono pokazuje, što se u historiji 
mijenja: supstrat historijskog. Da se njegov odnos prema onom “što se ponav- 
lja, konstantno, tipično" treba razumjeti kao strategija rješenja za spoznajno- 
teoretski temeljni problem historizma, pokazuje formuliranje u kojem on ono 
statično karakterizira kao ono “što u nama odzvanja i razumije se'." (Herbert 
Schnadelbach, Geschichtsphilosophie nach Hegel, die Probleme des Historis- 
mus, Freiburg/Munchen 1974, str. 54-55) 


345 Vidi J. Burckhardt, ibid., str. 11. Interesantno je da se slične a i gotovo iste 
misli javljaju i u razmišljanjima K. Marxa npr. o antičkoj umjetnosti kojoj se 
još uvijek divimo i koja ne zastarijeva. Marx je pisao da teškoća nije u tome 
da se razumije kako su grčka umjetnost i ep vezani za izvjesne oblike društve- 
nog razvitka. “Teškoća je u tome da se razumije što nam oni još uvijek pružaju 
umjetničko uživanje i što u izvjesnom pogledu važe kao norma i nedostiživi 
uzor." Čovjek ne može postati dijete, ali se raduje naivnosti djeteta. Zbog čega 
dakle “historijsko djetinjstvo čovječanstva, gdje se ono najljepše rascvjetalo, 
ne bi značilo vječitu draž kao stupanj koji se više nikad neće vratiti?..." (K. 
Marx, Osnove kritike političke ekonomije, Djela, tom 19, Beograd 1979, str. 26) 
I u slučaju Burckhardta, jedan u velikoj mjeri nezavisan duh, iako u potpu- 
nosti građanski intelektualac, ako je dovoljno dubok i pronicljiv, susreće se u 
mnogim svojim gledanjima s nezavisnim i originalnim misliocem socijalističke 
provenijencije. Ovaj proces u konačnoj liniji vodi brisanju početnih socijalnih 
pozicija intelektualaca, kada i oni, barem najsnažniji i najumniji, više ne budu 
apologeti, pa ni branioci postojećega, nego samostalni pregaoci za istinom. 


346 J. Burckhardt, ibid., str. 24-25. 

Dok priroda stvara prema nekim pratipovima (kralješnjaci, beskra- 
lješnjaci itd.), kod naroda organizam nije toliko tip koliko je postupni 
proizvod; on je specifični narodni duh u svom postupnom razvitku. 
Zato svaka specijes prirode posjeduje u potpunosti sve ono što joj je pot- 
rebno za život, a svaki narod je nesavršen i nastoji se usavršiti. Vrste 
ostaju relativno nepromjenjive, bastardi izumiru ili su već od početka 
neplodni. U historijskom životu sve je puno bastarda, kao da oni bitno 
pripadaju za oplođenje u svrhu većih duhovnih procesa. Bit historije je 
promjena; u prirodi propast dolazi izvana (katastrofe i sl.): u historiji 
je uvijek pripremljena iznutra i tek tada može vanjski udarac svemu 
učiniti kraj.?**7 

Prelazeći na problem triju potencija koje bitno određuju historijsko, 
Burckhardta ne interesira postanak države iako napominje da je za nji- 
hov postanak veoma vjerojatna sila koja je uvijek prius ili neki nasilni 
proces koji dovodi do stapanja kao što munja stapa više metala u jedan 
novi. 'Tako su se izgleda stopile u svrhu osvajanja tri dorske file kao i 
tri gotska plemena. O strahovitim krizama kod nastajanja države, o 
tome koliko je stajao taj prvobitni proces, još i danas se nazire u enor- 
mnim, apsolutnim povlasticama koje je zadržala. To nam izgleda kao 
samo po sebi razumljivo, a u stvari je prikriveno naslijeđe koje se šutke 
prenosi od pokoljenja na pokoljenje. Pri svemu tome se pokazuje — po- 
mislimo samo na Louisa XIV, Napoleona ili revolucionarne narodne vla- 
de — “da je vlast po sebi zla (Schlosser), da bez obzira na bilo koju reli- 
giju, pravo na egoizam, koje se pojedincu odriče, državi se priznaje. 

Velike su države postojale da bi se postigli veliki vanjski ciljevi, da 
bi se održale i osigurale izvjesne kulture, koje bi inače propale, da bi se 
unaprijedilo pasivne dijelove stanovništva i izgradile velike kolektivne 
snage. Mala je država postojala da bi postojao komadić zemlje na ovom 
svijetu na kojemu su pripadnici te države u što je moguće većem broju 
stvarni građani, pri čemu grčki polisi u njihova bolja vremena i usprkos 
ropstvu ostaju u velikoj prednosti prema svim današnjim republikama. 

Bez obzira na to kakvo je porijeklo države, političke organizacije jed- 
nog naroda, ona će pokazati svoju životnu sposobnost samo ako se pret- 
vori iz nasilja u snagu. I dok god traje vanjski rast, svaka moć teži za 
potpunim zaokruženjem i dovršenjem i prema unutra i prema vani i ne 
priznaje nikakvo pravo slabijem. Ova sila ukida uvijek većinu ili sva 
preuzeta posebna prava i proteže moć na sve i svakoga, tobože u inte- 
resu općeg, s konačnom konzekvencijom u stavu Pćtat c'est moi. A pre- 


347. J. Burckhardt, zbid., str. 25-26. 
348 J. Burckhardt, zbid., str. 36. 

ma vani se ova sila pokazuje u svomu najnaivnijem obliku u starim 
svjetskim monarhijama, gdje se osvajalo, porobljavalo, pljačkalo i pali- 
lo, i nakon toga trijumfiralo pred narodom s plijenom i robovima pri 
čemu je, kao u Tebi ili Ninivi, vladar izgledao narodu kao od boga ljub- 
ljeni kralj. I tako je to bivalo sve dok nije nastala neka nova svjetska 
monarhija. 

S obzirom na svoju unutrašnju ulogu država nije nastala abdikaci- 
jom individualnih egoizama, nego je ona ta abdikacija, ona je njihovo 
izjednačenje, tako da u najvećoj mjeri mnogi interesi i egoizmi trajno u 
tome nalaze svoj račun i na kraju svoje postojanje potpuno isprepleću s 
njezinim postojanjem. 

Potpuno je izopačeno i filozofsko-birokratska nadmenost kad država 
hoće izravno ostvariti ćudoredno, što jedino može i smije samo druš- 
tvo. Ostvarenje ćudorednog na Zemlji moralo je hiljadu puta propasti 
zbog unutrašnje nedostatnosti i nesavršenosti ljudske prirode, poseb- 
no i onih najboljih. “Ćudoredno (das Sittliche) ima bitno drugi forum 
nego što je država; već je enormno mnogo da ona održi konvencionalno 
pravo. Ona će ponajprije ostati zdrava, ako ostane svjesna svoje prirode 
(možda čak svoga bitnog porijekla).??+#? 

Burckhardt je mislio da država mora biti partijski neutralna, da 
mora stajati iznad partija da bi mogla sprečavati jače sukobe samih gra- 
dana, iako mu je također bilo jasno da se svaka partija želi dokopati dr- 
žave i prikazati se zastupnikom općeg. Burckhardt nije dovoljno uvi- 
đao da je država ipak u biti izraz određenih klasnih snaga i suprotnosti 
i da je funkcija koju bi joj želio namrijeti moguća, barem dosad, samo u 
izuzetnim prilikama klasne izjednačenosti i ravnoteže. 

Prelazeći na problem druge velike potencije - religiju, Burckhardt 
je mislio da su “religije izraz vječne i nerazrušive metafizičke potrebe 
ljudske prirode"* i da je teško reći koji je proces bio veći: postanak dr- 
žave ili postanak neke religije. Pri tome, međutim, Burckhardt drži da 
metafizičke predispozicije i sudbine nisu jednake kod svih naroda te se 
drugačije mora razumjeti i ocijeniti ulogu religija koje su npr. kod crnač- 
kih rasa mnogo manje važne za nastajanje duhovnog nego što je njiho- 
va država za početke države uopće. “Jer ti su narodi od početka plijen 
nekog vječnog straha; njihove religije nam ne pružaju niti mjerilo za 
početke oslobađanja duhovnog, jer duh tamo zapravo nikada nije sklon 
spontanom oslobađanju."*! Ali i kod viših kulturnih naroda nalazimo 


349. J. Burckhardt, ibid., str. 38. I ovdje je oštrica protiv Hegelove koncepcije o 
državi kao stvarnosti i ostvarenju ćudoredne ideje. 


350 J. Burckhardt, ibid., str. 39. 
351 J. Burckhardt, ibid., str. 40. 

veoma veliku skalu obožavanja, često povezanih raznim orgijastičkim 1 
obožavanja i predanosti. Jednako je tako velika razlika među narodima 
s obzirom na odnos religije i ćudoređa. 

Inače Burckhardt misli da je pravilnije govoriti o nekoj prvobitnoj 
metafizičkoj potrebi, a ne svijesti o bogu. “Pravilnije je od pretpostav- 
ke jedne prvobitne svijesti o bogu svakako pretpostavka jedne duge, 
nesvjesne metafizičke potrebe. Neki veliki ili strašni moment ili neki 
čovjek sposoban za osnivača religije dovodi to do svijesti; to, što u da- 
rovitijim plemskim drugovima svakako već živi prikriveno, nalazi svoj 
izraz; proces se može kod novog miješanja ili odvajanja naroda ponovi- 
ti." Dotičući se problema svjetskih i nacionalnih religija, Burckhardt 
napominje da su svjetske religije, budizam, kršćanstvo i islam, dovodile 
do najvećih historijskih kriza jer su od početka znale da su svjetske re- 
ligije, i to su htjele i biti. Zato su i upotrebljavale i krajnja sredstva pro- 
tiv onih koji im se nisu pokoravali. 

To se može pokazati u ponašanju predstavnika zendreligija, islama, 
kao i kršćanstva. Kršćanstvo je npr. već od 4. stoljeća zahtijevalo da 
duša i savjest pojedinca pripada samo njoj. Ista ta religija čija je pobjeda 
bila trijumf savjesti nad silom, sada navaljuje na savjest istim sredstvi- 
ma sile, mačem i vatrom. “5 beskonačnom brigom za dušu pojedinca, 
crkva mu dopušta samo izbor između njene dogme (njenih silogizama) 
i lomače. Njena grozna pretpostavka je, da čovjek mora imati pravo nad 
mišljenjima sebi ravnih." Od crkvenih otaca je već Augustin bio za 
krvave progone donatista, a da ne govorimo o toliko brojnim progonima 
raznih hereza, pri čemu je dolazilo do potpunoga fizičkog uništavanja, 
kao što je bio slučaj s albigenzima. A nemeza je bila u tome što je Crkva 
sve više postajala policijska institucija. 

Prelazeći na problem kulture Burckhardt je definira kao “cijeli zbir 
onog razvoja duha, koji je spontano nastao i ne polaže pravo na uni- 
verzalno ili prisilno važenje." Ona stalno djeluje tako da modificira i 
rastvara obje stabilne ustanove života, osim u onim slučajevima kada 
su je one u potpunosti podvrgle sebi i ograničile je svojim ciljevima i 
svrhama. Na čelu kulture stoji jedno duhovno čudo - jezici, čije je pori- 
jeklo u duši čovjekovoj. Jezici su najneposrednije i u najvišoj mjeri spe- 
cifično objavljivanje duha naroda, njegova idealna slika i najtrajniji ma- 
terijal u koji narodi polažu supstanciju svoga duhovnog života, naročito 
u riječima velikih pjesnika i mislilaca. 


352 J. Burckhardt, ibid., str. 42. 
353 J. Burckhardt, ibid., str. 54. 
354. J. Burckhardt, ibid., str. 57. 

Citirajući Lasaulxovo mišljenje o redoslijedu razvoja kulture, pri 
čemu su na prvom mjestu razne materijalne djelatnosti od obrade me- 
tala, uzgoja stoke, zemljoradnje do trgovine i raznih oblika obrta iz ko- 
Jih tek nastaju umjetnosti i na kraju znanost, Burckhardt navodi da je 
točno da jedne djelatnosti nastaju iz materijalnih, a druge iz duhovnih 
potreba. Ali je ipak njihova veza veoma uska i stvari se ne mogu jed- 
nostavno odvajati. “Kod sveg materijalnog djelanja koje se vrši samos- 
talnom revnošću nastaje jedan, iako često samo mali, duhovni višak. ?% 
A taj duhovni višak služi onome koji stvara kao ukras, kao najviše vanj- 
sko savršenstvo, kao što je npr. slučaj kod oružja i oruđa u Homera. Ili 
postaje svjesni duh, refleksija, usporedba — umjetničko djelo; i prije nego 
što je čovjek svjestan toga, u njemu se rađa sasvim nova potreba, druk- 
čija nego što je ona kada je rad započeo, te ona i dalje grabi i djeluje. 
“U čovjeku uopće nije nikada djelatna isključivo samo jedna strana, nego 
uvijek cjelina, iako su pojedine strane iste, samo slabije, nesvjesne. ?% 

Te stvari se ne mogu toliko procjenjivati prema ovoj beskonačnoj 
podjeli rada i specijalizaciji, nego prema slici vremena kada je sve bilo 
bliže jedno drugome. Jednako tako nije nužno za nastajanje svakoga 
duhovnog proizvoda pronalaziti materijalni poticaj kao osnovu, iako se 
na kraju može i ona pronaći. Kada je duh jednom postao svjestan sama 
sebe, izgrađuje on iz sebe sama svoj vlastiti svijet. 

Najizvanrednije su svakako umjetnosti, jer umjetnost postoji u veli- 
koj mjeri zbog same sebe. Za razliku od znanosti, koje su velike skup- 
ljačice i sređivačice onoga što postoji i bez njih (zakoni itd.), umjetnost 
nema posla s onim što postoji i bez nje, nego ima zadatak da “prikaže 
novitim treperenjima duše i ono što tada nastaje nije više individualno 
i vremenito, nego simbolički značajno i neprolazno. Iz svijeta, vremena i 
prirode pribiru umjetnost i poezija općevaljane, općerazumljive slike 
koje su jedino ono što je zemaljski postojano, zemaljski besmrtno, je- 
dan jezik za sve nacije. “One su time najveći eksponent dane epohe, 
isto tako kao i filozofija.??% Izvanjski gledano, djela umjetnosti su podvr- 


355  J. Burckhardt, ibid., str. 59. Burckhardt na više mjesta citira u to vrijeme ob- 
javljenu filozofiju historije Ernsta Lasaulxa (1805-1861), koji je bio profesor 
filozofije u Wurzburgu od 1835, a od 1844. i estetike u Munchenu. God. 1848. 
je kao katolik bio izabran u nacionalnu skupštinu. Filozofskohistorijsko dje- 
lo koje Burckhardt citira ima naslov Neuer Versuch einer alten auf die Wahr- 
heit der Tatsachen gegrundeten Philosophie der Geschichte (1856). Pridavao 
je veliko značenje geografskim faktorima u razvoju čovječanstva. 

356  J. Burckhardt, ibid., str. 60. 

357 J. Burckhardt, ibid., str. 61. 

gnuta sudbini svega zemaljskog, ali dovoljno od toga živi dalje da bii 
krajnje milenije oslobodile, oduševile i duhovno ujedinile. 

Što se tiče odnosa kulture i ćudorednosti, optužbe za nasilnost, gro- 
zote, nevjernost itd. barbara pogrešne su. To se procjenjuje prema stup- 
nju vanjskog sekuriteta života bez kojeg mi ne možemo više egzistirati. 
Ali čim on nestane, kao u ratu, sve se te strahote ponovno javljaju. Niti 
su duša niti mozak naročito porasli, sposobnosti su već dugo bile kom- 
pletne. Zato je naša pretpostavka da živimo u razdoblju moralnog nap- 
retka veoma smiješna. “Cudorednost kao potencija ne stoji ništa više i 
nije prisutna u bogatijoj mjeri nego u takozvanim sirovim vremeni- 
ma."* I samo povećanje intelektualnog razvitka nije nesumnjivo, jer 
bi se s razvojem kulture podjele rada, mogla svijest pojedinaca sve više 
sužavati. U znanosti se već počinje od specijalnih istraživanja pojedinih 
činjenica potamnjivati opći pregled stvari. 

Odnos i prepirku između historije i poezije riješio je već Schopen- 
hauer. Poezija pridonosi više za spoznaju biti čovječanstva, što je već 
ustvrdio Aristotel. Historija mora biti zahvalna poeziji za spoznaju biti 
čovječanstva, a zatim za bogate obavijesti. “Poezija je za historijsko 
promatranje slika uvijek vječnog u narodima i k tome poučna sa svih 
strana i iznad toga često jedino što ostaje ili najbolje što ostaje." Poe- 
zija je prije svega od najvećeg značenja za religiju. Himne slave ne samo 
bogove, nego ukazuju na određeni stupanj kulta, na određenu razvije- 
nost svećenstva, bez obzira na to imamo li na umu himne Arijaca na 
Indu ili psalme i himne staroga i srednjovjekovnoga kršćanstva. 

Poezija je zapravo i sama najstarija povijest. Cijeli mitos naroda doz- 
najemo iz poezije; nadalje, kao didaktička poezija sadržava etiku, a him- 
ne, kako rekosmo, slave religiju. Lirika neposredno pokazuje što je lju- 
dima u određenom razdoblju bilo veliko, vrijedno ili strašno. Jednako 
tako atička drama baca snopove svjetla na cijeli atički i grčki život. Tako 
možemo govoriti o iskazivanju historije kroz umjetnost. U likovnim 
umjetnostima to dolazi naročito do izražaja u građevno-monumental- 
nom, koje je namjerni izraz moći, bez obzira na to je li državne ili reli- 
giozne. “Umjetnost je u religioznim, monumentalnim, naivnim vreme- 
nima neizbježan oblik svega onoga što je za čovjeka sveto ili moćno, i 
tako se izražava i u skulpturi i slikarstvu prije svega religija, i to po- 
najprije u tipovima, pri čemu Egipćani, orijentalci, Grci, srednji vijek i 
novija umjetnost prikazuju božansko ili barem sveto uvijek u njima 
primjerenom obliku jednog uzvišenog čovječanstva, i drugo u historija- 
ma, pri čemu umjetnost nastaje u svrhu izdvajanja riječi u pripovijeda- 


359 J. Burckhardt, ibid., str. 66. 
360 J. Burckhardt, ibid., str. 69-70. 

nju mita, svete povijesti i legende. To su njene najveće, trajne, neiscrpne 
zadaće, na kojima se njena mjera uopće izgrađuje, gdje ona upoznaje 
što može.?9! 

Nakon ovih razmatranja triju potencija, Burckhardt posvećuje slje- 
deće, treće, poglavlje problemima međusobne uvjetovanosti kulture od 
države, i religije, uvjetovanosti države od religije i kulture i konačno 
religije od kulture i države. I ovdje ćemo morati izostaviti mnoge Burck- 
hardtove interesantne i znalačke ekskurzije kroz historijska zbivanja, 
koja upravo kod Burckhardta često dobivaju nova osvjetljenja, i zadr- 
žati se uglavnom na osnovnim tezama. 

Već na početku ovoga poglavlja Burckhardt konstatira da je historija 
najneznanstvenija od svih znanosti, samo što ona ipak prenosi, predaje 
mnogo toga što je vrijedno znanja. Ona nema zadatak da daje stroga 
pojmovna određenja. To je stvar logike. Kod historije je sve u prelazi- 
ma i pomiješanosti, njezini su pojmovi otvoreni i nimalo statični. Filo- 
zofski i historijski pojmovi su bitno različiti i različitog porijekla. Ovi 
prvi moraju biti čvrsti i zatvoreni koliko god je to moguće, a drugi što 
više tečni i otvoreni. 

Kad je o državi riječ, svećenici i ratnici su, smatra Burckhardt, si- 
gurno već postojali kod njezina nastanka, dok su se druge kaste izgleda 
razvile kasnije. Ukratko razmatra njezinu historiju od egipatske države, 
koja je u jednoj kasti sjedinila cijelu političku i znanstvenu moć, s um- 
jetnošću, koja je uvijek monumentalna kada je inaugurirana od moći, 
pa do azijskih despocija i prelaska u slobodan polis koji ima svoje pret- 
hodnike u feničkim gradovima. Bez obzira na mnoge unutrašnje bru- 
talnosti, rascjepe, progonstva međusobno zaraćenih kasta i staleža, ipak 
je “sjaj slave i obrazovanja pretegao na kraju sve. Samo su u jednoj 
Brčkoj državi sve snage oslobođenog individuuma dosegle onu napetost 
i vibriranje, koje su posvuda omogućile da se postigne najviše." 

Rim je prije svega spasio sve kulture staroga svijeta ukoliko su još 
postojale i ako ih je bilo moguće spasiti. “Bez rimske svjetske monarhije 
ne bi bilo nikakva kontinuiteta obrazovanja."*# Velika sreća za svjet- 
sku kulturu je bio filhelenizam, koji je u Rimu vladao, i njemu moramo 
zahvaliti na kontinuitetu duhovne predaje. 

Prelazeći ukratko na srednjovjekovno razdoblje seobe naroda i stva- 
ranja novih socijalnih tvorevina, pri čemu je bilo značajno nastanak 
klera i novog plemstva, Burckhardt naročito ističe razvoj građanstva i 
nastanak novih gradova koji su, nakon propasti Rimskog Carstva, opet 


361 J. Burckhardt, ibid., str. 79. 
362 J. Burckhardt, ibid., str. 88-89. 
3638  J. Burckhardt, ibid., str. 90. 

zastupali sve grane kulture, a od 12. stoljeća su hijerarsima oduzeli čak 
i umjetnost. Jer, velika djela kasnog srednjeg vijeka stvorena su od gra- 
dana. Uskoro se emancipirala i znanost od crkve, prvo u Italiji, tako da 
je došlo vrijeme kada su male države, komune, zastupale svekoliku kul- 
turu, dok je obrazovni svijet plemstva i klera postajao sve slabiji. 

U kasnijem razvoju velikih centraliziranih država najranije dovrše- 
nje moderne države s jakom moći prisile i vlasti nad svim granama kul- 
ture, nalazimo kod Louisa XIV. i njegovih oponašatelja. To je razdoblje 
centralizma, podržavljenja i sve se očekuje od države, a to ubija inicija- 
tivu. A moć je, kako to više puta Burckhardt ponavlja, po sebi zla, po- 
žuda u sebi neispunjena i zato u sebi nesretna i mora druge učiniti nes- 
retnima. 

S obzirom na uvjetovanost kulture od strane religije ponajprije treba 
naglasiti velike pretenzije koje religije imaju u pitanju postanka kulture. 
Religija je svakako pretpostavka svake kulture i može se čak poklopiti, 
izjednačiti s jedino postojećom kulturom. “One doduše odgovaraju dvje- 
ma bitno različitim potrebama, metafizičkoj i duhovno-materijalnoj. Ali 
u stvarnosti jedna povlači drugu za sobom i podčinjava je.?*** Svaka bi 
religija željela, ako je ikako moguće, podčiniti i državu i kulturu i druš- 
tvo izgraditi na svojim osnovama. Njihovi predstavnici, njihova hijerar- 
hija, rado bi zamijenila svaku drugu vlast. I kad bi tako vjera postala 
tradicija i kad bi se petrificirala, kulturi više ne bi bilo spasa i kad bi se 
htjela dalje razvijati. Tako je npr. kršćanstvo započelo ne tako da samo 
prožme rimsku kulturu, nego da je nadomjesti. U 4. stoljeću prevladava 
Crkva arijanski rascjep, i od Teodozija su imperij i ortodoksija sinonimi. 
Crkveno jedinstvo postaje nadmoćno državnom jedinstvu i Crkva po- 
tiskuje gotovo svu drugu literaturu. Askeza daje pečat cijelom vanjskom 
životu, sve hrli u samostane. Crkva i barbari vode jedini riječ, hijerarsi 
su najmoćnije osobe, a kult i prepirke oko dogmi postaju glavno zani- 
manje čak i u narodu. Ipak je pri svemu tome kultura imala neizrecivu 
sreću što barem na zapadu Crkva i država ipak nisu postale jedno i što 
su barbari uspostavili svjetska, isprva ponajviše arijanska carstva. 

U daljnjem razmatranju uvjetovanosti kulture od strane religije 
Burckhardt pokazuje kako se iz religije prvo odvaja poezija, zatim zna- 
nost i na kraju likovne umjetnosti i muzika, da bi zatim prešao na ana- 
lizu uvjetovanosti države od strane religije. Kod nastanka države re- 
ligije su veoma prisutne i stoga uvijek imaju trajni utjecaj na razvoj 
države. Kroz to prožimanje i prepletanje može se razumjeti i nastanak 
svetog prava koje je od svećenstva učvršćivano. Nesreća je kod svega 


364 J. Burckhardt, ibid., str. 98. 
365 Vidi J. Burckhardt, ibid., str. 98-100. 

toga bila, ako čak i nije dolazilo do dvostruke zloupotrebe u toj vezi 
države i religije, da se kočilo sve što je individualno. Svaki raskid s pos- 
tojećim bio je sakrilegij i kažnjavan najstrožim kaznama. Ipak je i to 
stanje imalo i svoje svijetle strane. U tim vremenima, kada se kočilo sve 
što je individualno, moglo je doći državnom i svećeničkom moći i do os- 
tvarivanja značajnih djela, kao i do mnogih znanja, a to je moglo pove- 
ćati patos i ponos naroda u odnosu prema drugim narodima. Narodi 
“svetoga prava" ostavili su iza sebe snažan trag, te je veoma važno da 
se izučava kako je u tom slučaju individualitet pojedinca bio sapet i samo 
je cjelina bila individualna. “Sveto pravo pripada u najvišem smislu sud- 
bini onih naroda, koji su mu ikad služili. Za slobodu oni više nikad ne 
vrijede; ropstvo ranijih generacija djeluje u krvi sve do danas.?% 

Pokazujući povezanost i dominantni utjecaj religije u istočnim teo- 
kracijama, Burckhardt pokazuje kako je situacija u grčkom i rimskom 
svijetu, u razdoblju njihove najviše razvijenosti, bila posve drugačija. 
Kod njih je religija bila bitno uvjetovana od države. Tu su postojale dr- 
žavne i kulturne religije, a bogovi su bili bogovi države i kulture, a ne 
država kao božja država, pa zato nije bilo ni hijerarhija. Sve se to kas- 
nije s kršćanskim imperijem preokrenulo i može se reći da je “to najveći 
preokret koji se ikad zbio."*" Otada se država prožimlje religijom, te 
se metafizička sfera miješa u politiku, ratove itd. Burckhardt, nastav- 
ljajući dijelom na humanističko-prosvjetiteljsku kritiku Crkve, jasno i 
odlučno konstatira kako su kršćanska religija i Crkva kroz vjekove bili 
bezobzirna reakcija protiv pravog duha vremena i u tom smislu stvarna 
policija. S posjedom je u isto vrijeme na hiljade načina bila povezana s 
moći, s vlašću. Sve se to tako beskrupulozno provodilo da je uopće pita- 
nje jesu li oni i predstavljali religiju. “Crkva", navodi Burckhardt, “do- 
duše ne voli ni jednu državu, ali se priklanja onoj koja je najspremnija 
i najsposobnija da za nju vrši progone.?"># 

Tako je Crkva protiv modernoga političkog duha naroda, kao što je 
bio slučaj u Francuskoj revoluciji. Ona negira narodni suverenitet i 
proklamira božansko pravo vlasti. Ona nije demokratska nego bitno 
aristokratska i monarhijska. “Ona provodi toleranciju, gdje i ukoliko to 
mora. Ona do krajnosti progoni svaki za nju sumnjivi duhovni pok- 
ret."2#% Problem je našeg vremena odvajanje države i Crkve. Jedno od 
najjačih uvjerenja današnjice jest da razlike u religioznim shvaćanjima 
ne mogu biti razlogom razlika u građanskim pravima. 


366 J. Burckhardt, ibid., str. 107. 
367 J. Burckhardt, ibid., str. 112. 
368 J. Burckhardt, ibid., str. 117. 
369 J. Burckhardt, ibid., str. 118. 

S obzirom na odnos države i kulture Burckhardt smatra da je država 
u svom ranijem razdoblju, osobito povezana s religijom, bila uvjetujući 
dio. Ali s razvojem polisa u staroj Grčkoj, a ponajprije u njihovim kolo- 
nijama, od početka je kultura (trgovina, obrt, slobodna filozofija itd.) 
bila određujuća. Dapače, nastanak se demokracije može također shva- 
titi kao nadvladavanje države od strane kulture. Postanak i razvoj jed- 
nakopravnih građana, posebno kod Jonjana, omogućio je izvanredan 
razvoj individualnog. Kakva je sve neizmjerna historijska spoznaja prois- 
tekla iz jedne Atene! Filozofija, nastala u raznim grčkim plemenima, u 
Ateni je došla do najvišeg izraza; Homer je u Ateni dobio svoj završni 
oblik, a grčka drama, kao najviše objektiviranje duhovnog u osjetilno 
postojećem i dinamičkom, gotovo je isključivo djelo Atene. Njoj se jedino 
može staviti uz bok renesansna Firenza. 

Burckhardt posebno naglašava značenje prosvjetiteljstva u 18. st. na- 
kon kojega, kao i nakon Francuske revolucije, započinje moderna kul- 
tura. Država u 18. stoljeću, iako je prividno bila ista kao prije, bila je 
već potamnjena od ljudi koji nisu samo diskutirali o dnevnim zbivanji- 
ma, nego su kao filozofi vladali svijetom. Navodeći ulogu Voltairea i 
Rousseaua, Burckhardt drži da je Contrat social ovoga drugog bio važ- 
niji događaj nego sedmogodišnji rat. “Prije svega dolazi država pod naj- 
jaču vladavinu refleksije, filozofske apstrakcije: javlja se ideja narodnog 
suvereniteta, te navodi mišljenje svoga učitelja Rankea da ne postoji ni 
jedna politička ideja posljednjih stoljeća koja bi imala takvu djelotvor- 
nost kao ova. Djelovanje ideja francuske revolucije je izvanredno jako i 
u političkom i u socijalnom smislu. Konstitucionalne, radikalno socijal- 
ne težnje uz pomoć opće ravnopravnosti postaju preko štampe javno 
dobro; znanosti o državi postaju opće dobro, a statistika i nacionalna 
ekonomija arsenal iz kojeg svatko uzima oružje koje je odgovaralo nje- 
govoj prirodi. A uz sve to još uvijek postoje dinastije, birokracija i mili- 
tarizam s odlučnošću da same naprave svoj program i da ne dozvole da 
im se diktira. Iz svega toga nastaje velika kriza pojma države, u kojoj 
mi živimo."?" 

Raspravljajući o uvjetovanosti religije od strane države Burckhardt 
se najviše zadržava na problemu i historiji kršćanstva. Jer Grci i Rim- 
ljani, bez obzira na to kakva je bila njihova religioznost, bili su laički 
svijet. U svoja najrazvijenija vremena nisu znali što je svećenstvo i, bez 
obzira na razne ceremonije, nisu imali nikakvu pismenu objavu ili za- 
kone koji bi religiju stavljali iznad države i ostalog života. 

Kod kršćanstva je opet interesantno da je ono religija trpljenja i kao 
takva, uz budizam, nije nimalo prikladna za povezanost s državom. A 


370 J. Burckhardt, ibid., str. 134. 

ipak je do toga došlo. Razlog tome je, prema Burckhardtovu mišljenju, 
što su kršćani 2. i 3. stoljeća bili ljudi antike, i to u doba jedinstvene 
države. I tako je državnost zavela Crkvu da se oblikuje i organizira pre- 
ma njezinu uzoru. Kršćani su stvorili pod svaku cijenu novo društvo s 
jednim učenjem nasuprot svim drugima kao herezama te su svoje op- 
ćine organizirali već bitno hijerarhijski. Mnogo toga je već tada bilo 
zemaljsko; neka se pomisli samo na Pavla iz Samosate i Euzebijeve op- 
tužbe. Svaki dodir religije sa zemaljskim svijetom djeluje na nju pov- 
ratno, tako da je s vanjskim oblikovanjem vlasti uvijek povezano unut- 
rašnje raspadanje, već i zbog toga što na čelo dolaze sasvim drugi ljudi 
nego u ecclesii pressa. 

Iz te zaraženosti Crkve državom proizlazi prvo kriva i loša težnja za 
moći i umjesto da bude moralna sila u životu naroda, ona se politizira- 
njem pretvara i sama u državu. A sila je, kako je već spomenuto, sama 
po sebi zla. Druga posljedica je precjenjivanje jedinstva i njezina stalna 
borba protiv raznih hereza za koje znamo da su predstavljale najbolje 
od duha u tim vremenima. Koliko je hekatomba palo kao žrtva tom je- 
dinstvu. “A ta fiksna ideja mogla je postići svoj puni razvitak jer je po- 
litizirana Crkva postala apsolutno pohlepna za vlašću.?7! 

Razmatrajući daljnje odnose i uvjetovanosti Crkve i religije od stra- 
ne države, Burckhardt se osvrće na taj odnos u razdoblju reformacije i 
protureformacije kada nastaje “savez između trona i oltara". Ali, dok 
principi mogu biti vječni, interesi su veoma promjenjivi, te je veoma 
upitno koliko dugo takav savez može trajati, kad se uglavnom i ipak 
zasniva na interesima. I koliko god Crkva bila konzervativna, “država 
u njoj ne vidi na duži rok nikakvu potporu, nego smetnju??7. 

S obzirom na uvjetovanost religije od strane kulture moguće je da 
religija dijelom nastane obogotvorenjem kulture, a dijelom može religi- 
ja, djelovanjem kultura različitih naroda, biti bitno promijenjena. Može 
se reći da ni jedna religija nije nikada bila nezavisna od kulture odre- 
denog naroda i vremena. Historija kršćanske Crkve pokazuje najprije 
cijeli niz modifikacija, već prema tome kako su nadolazili novi narodi: 
Grci, Rimljani, Germani, Kelti, i prema vremenima ona postaje sasvim 
druga religija, naročito u pogledu temeljnih nastojanja. U pogansko vri- 
jeme carstva npr. pod raznim utjecajima grčke prosvijećenosti i kulture, 
kao i orijentalne, nastaju mnoge hereze i gnostičke usporedne religije. 
Po svoj prilici su samo progoni omogućili opstanak jedne vladajuće glav- 
ne koncepcije.?7? 


371. J. Burckhardt, zbid., str. 139. 
372. J. Burckhardt, ibid., str. 140. 
373 U daljnjem razmatranju Burckhardt ukratko pokazuje promjene i sudbinu 

Četvrto poglavlje svojih razmatranja Burckhardt posvećuje značaj- 
noj temi o historijskim krizama. One su za njega procesi koji ubrzavaju 
povijesne tokove. Jednako tako pokazuju enormne razlike, a pri tome 
ipak začuđujuću srodnost u mnogim pojedinačnim crtama, zasnovanu 
na općeljudskim karakteristikama. Jer, ljudi su ljudi u miru kao i u 
ratu; bijeda zemaljskog im pripada u oba slučaja podjednako. U ratu 
postoji golema moralna superiornost nad običnim nasilnim egoizmom 
pojedinca: on razvija snage u službi jednoga općeg, i to najvišega općeg. 
Ali, morao je to biti pravedan i častan rat, obrambeni rat kao perzijski, 
koji je snage Helena slavno razvio u svim pravcima, ili onaj Holanđana 
protiv Španjolske.37 

Inače, “prave krize su uopće rijetke"*". U vezi s Rimom prava kriza 
je bila seoba naroda koja je značila spajanje, stapanje jedne nove mate- 
rijalne sile sa starom, koja, međutim, u duhovnoj metamorfozi da pos- 
tane od države Crkva, i dalje traje i živi. U takvim slučajevima svjetski 
proces dobiva izvanredno ubrzanje. Razvoj koji bi trebao trajati sto- 
ljećima, zbiva se u mjesecima i tjednima. Takva se kriza nije mogla 
presjeći. Bitno se mogla presjeći reformacija i u velikoj mjeri ublažiti 
Francuska revolucija. Kaste kao hijerarhija ili staro francusko plemstvo 
nepopravljivi su, čak i kod jasnog uvida ponora kod mnogih." 

Nikad se neće moći na samom početku točno procijeniti stupanj i 
vrijednost neke krize, a pogotovo njezin utjecaj i širenje. Ali jedno je 
sigurno: prave krize dolaze materijalnim otporom do pravoga rasplam- 
savanja. Bez obzira na nade i razočaranja, nakon kriza uvijek nešto os- 
tane. Tako u Francuskoj jednakost, iako su oni mislili da je tadašnja 
revolucija odgojila ljude za slobodu. Sam rezultat je uvijek malen u us- 
poredbi s velikim naporima i strastima koje su se iskazale. Ali tek na- 
kon određenog razdoblja, mogu se vidjeti prave posljedice u cjelini. 

S obzirom na takve krize kao što su revolucije, Burckhardit napomi- 
nje da je velika sreća ako takva kriza ne padne u ruke neke strane in- 
tervencije. U takvim krizama dolazi inače i do nove raspodjele dobara i 
bogatstava, pri čemu treba ponajprije ustvrditi da se u svakoj krizi po- 
javljuje izvjestan broj sposobnih, odlučnih i ledeno hladnih ljudi koji u 


kršćanske crkve od karolinškog vremena, pa preko raznih hereza od 12. st. 
dalje u Francuskoj, Italiji i Nizozemskoj do reformacije. Isto tako od renesan- 
se dalje kultura, u obliku filozofije i znanosti, upućuje na ljudsko nastojanje 
kršćanstva i religije uopće, a svete se spise počinje tretirati kao svake druge 
spise. Također se uviđa da i moral ima svoju vlastitu osnovu, a ne religioznu. 
Moderni duh sve više teži, zaključivao je Burckhardt, objasniti i najviše zago- 
netke života nezavisno od kršćanstva. (Vidi str. 144-155.) 

374. Vidi J. Burckhardt, zbid., str. 162-163. 

375 J. Burckhardt, ibid., str. 167. 

krizi žele samo ostvariti poslove i uspeti se, dok su primarni ljudi ten- 
dencije malobrojniji i s rastom krize bivaju uništeni. “Na zemlji je vječ- 
na podlost. A ta vrsta daje tada ton među novim posjednicima. 377 

Nadalje igraju ulogu u tim situacijama rat i militarizam, kao i razni 
državni udari, despotizam nakon kriza, kao i restauracije. Ove najnovije 
restauracije su možda pokušaj ponovnog uspostavljanja pravednosti i 
prekinutog totaliteta nacije, ali su praktički utoliko opasnije ukoliko je 
kriza bila obuhvatnija. Restauracija, sa svojim principom legitimiteta, 
što je bila reakcija na duh Francuske revolucije, uspostavila je na vrlo 
neujednačen način brojne prijašnje životne i pravne norme, ali je bila 
potpuno nemoćna da “izopći iz svijeta djelatne rezultate Francuske re- 
volucije, naime zaista visok stupanj pravne jednakosti (porezne jedna- 
kosti, službene podobnosti, jednaku podjelu nasljedstva), pokretnost 
veleposjeda, raspoloživost sveg posjeda za industriju, paritet konfesija 
u mnogim sada veoma miješanim zemljama.??? 

Poseban je odnos krize i literature u umjetnosti. Pokazuje se da snaž- 
ne ličnosti vole atmosferu opasnosti i da se dobro osjećaju u svježijim 
strujama zraka. Velika i tragična zbivanja i doživljaji snaže duh, čine 
ga zrelijim i daju mu jednu drugu mjeru stvari, nezavisniju procjenu 
zemaljskog. Augustinovo djelo De civitate dei ne bi bez sloma Zapadnoga 
Rimskog Carstva bilo tako značajna i nezavisna knjiga, a Dante je svoju 
Divinu commediu spjevao u egzilu. 

Ovo poglavlje završava Burckhardt sažetim razmatranjem evrop- 
skoga kriznog razdoblja prve polovine 19. stoljeća, konstatirajući da 
uza sva ta politička previranja, privređivanje, industrija sa sve razvije- 
nijim prometom postaju sve više “jači dio". A osnovna deviza vremena, 
tzv. demokracija, koliko god bila različito shvaćena, u jednom je kon- 
zekventna: “ukoliko naime njoj moć države nad pojedincem nikad ne 
može biti dovoljno velika, tako da ona briše granice između države i 
društva, i od države sve ono očekuje što društvo vjerojatno neće činiti, 
ali želi da sve zadrži kao stalno diskutabilno i pokretno i nakraju vin- 
dicira posebnim kastama specijalno pravo na rad i supstanciju."*" Jed- 
va se sada brani oblik države, nego samo opseg i njezinu moć i tome 
privremeno pomaže demokracija. Smisao za moć i demokratski smisao 
uglavnom se ne razlikuje i tek socijalistički sistemi apstrahiraju od pi- 
tanja moći i svoje specifične zahtjeve postavljaju prije svega ostalog. A 
Crkva se sa svojim silabusima i koncilima svjesno suprotstavila moder- 


377. J. Burckhardt, ibid., str. 182-183. 
378 J. Burckhardt, zbid., str. 192. 
379 J. Burckhardt, ibid., str. 197-198. 

nim idejama.*% “Cjelokupna bitna odluka može da proizade samo iz 
unutrašnjosti čovječanstva. Hoće li optimizam u vidu smisla za privre- 
divanje i moć dalje trajati i kako dugo? Ili će — na što bi izgleda pesi- 
mistička filozofija današnjeg vremena mogla ukazati —- nastupiti jedna 
opća promjena načina mišljenja kao u 3. i 4. stoljeću?! 

Peto i pretposljednje poglavlje Burckhardt posvećuje problemu od- 
nosa individuuma i općeg, tj. historijskim veličinama, značajnim i veli- 
kim ljudima. Što je veličina, pita se Burekhardt. Ono što mi nismo, sa- 
mozatajno odgovara Burckhardt. Neophodno je odrediti ovaj pojam, ali 
se ne trebamo nadati da ćemo prodrijeti do apsolutnog. Jer, stvarna ve- 
ličina je misterij. Razni su momenti koji odlučuju o tome hoće li se ne- 
kome priznati veličina. Ona se ponajprije izražava riječima jedinstven, 
nezamjenjiv. “Jedinstven i nezamjenjiv je međutim samo onaj čovjek koji 
ima abnormnu intelektualnu i moralnu snagu, čije se djelovanje odnosi 
na opće, tj. cijele narode ili cijele kulture, pa i na cijelo čovječanstvo. ??? 
Umjetnici, pjesnici i filozofi imaju dvostruku funkciju: da unutrašnji 
sadržaj vremena i svijeta dovedu do jasnoće i raspoznatljivosti i da ga 
prenesu kao neprolaznu objavu idućim pokoljenjima. 

Od otkrivača jedini je Kolumbo velik, jer je cijeli svoj život i enorm- 
nu snagu volje stavio na jedan postulat koji ga uvrštava u rang najve- 
ćih filozofa. Kod historičara se ne može govoriti o veličini, jer i svojim 
velebnim znanjem spoznaju samo dijelove svijeta, a ne zakone. A “his- 
torijski zakoni" su neprecizni i sporni. U prirodnim znanostima su Ko- 
pernik, Galilei i Kepler takve stvarne veličine. A s velikim filozofima 
počinje tek područje stvarnih veličina, jedinstvenosti i nezamjenjivosti, 
goleme snage i odnosa prema općem. “Oni približavaju čovječanstvu 
rješenje velike zagonetke života, svaki na svoj način; njihov predmet je 
cjelina svijeta sa svih njenih strana, uključujući i nota bene čovjeka, oni 
jedino imaju pregled i ovladavaju odnosom pojedinca prema toj cjelini i 
stoga mogu pojedinim znanostima ukazati na pravce i perspektive. To 
se sluša, iako često nesvjesno i nevoljko; pojedinačne znanosti često 
uopće ne znaju, kroz koje niti zavise od misli velikih filozofa. ?333 

Umjetnici, pjesnici i filozofi imaju dvostruku funkciju: da bitni sadr- 
žaj vremena i svijeta učine jasnim i da ga prenesu kao neprolazni do- 
življaj i istinu idućem pokoljenju. Pri tome, misli Burckhardt, veliki 
kompozitori pripadaju najneprikosnovenijim veličinama, a jednako se 
tako i osnivačima pojedinih religija mora priznati veličina. Historija se, 


380 Vidi J. Burckhardt, ibid., str. 204. 

382 J. Burckhardit, ibid., str. 211. 
383 J. Burckhardt, ibid., str. 217. 


Od antike do kraja 19. stoljeća 


kako vidimo, voli u izvjesnim vremenima odjednom zgusnuti u jednom 
čovjeku, kome tada pripada svijet. “Ovi veliki individuumi su koinci- 
dencija općeg i posebnog, postojanog i kretanja u jednoj ličnosti. Oni 
rezimiraju države, religije, kulture i krize.?* 

U najvećoj su mjeri nevjerojatni oni preko kojih jedan cijeli narod 
odjednom prelazi iz jednoga kulturnog stanja u drugo, kao npr. Mon- 
goli s Džingis-kanom od nomadstva do osvajanja svijeta, ili Rusi preko 
Petra Velikog od orijentalaca u evropejce. “U krizama kulminira u ve- 
likim individuumima ujedno postojeće i novo (revolucija). Njihova bit 
ostaje pravi misterij svjetske povijesti."*% Burckhardt postavlja u vezi 
s ovim problemom i pitanje mora li svaka kriza, svako historijsko isku- 
šenje naći i svoga čovjeka koji najbolje i primjereno reprezentira dotičnu 
situaciju. Burckhardt je sklon mišljenju da “svako vrijeme ne nalazi 
svog velikog čovjeka, i da svaka velika sposobnost ne nalazi svoje vri- 
jeme."*% Oni koji prednjače jednom značajnom historijskom procesu 
rijetko su i njegovi izvršitelji do kraja. U Francuskoj revoluciji Mira- 
beauova veličina nije bila dorasla drugom stadiju toga revolucionarnog 
procesa. I većina revolucionarnih istaknutih ličnosti u toj revoluciji bila 
je naknadno potisnuta čim je netko drugi bolje odgovarao vladajućim 
strastima." 

Razmatrajući neke bitne karakteristike koje čine pojedince historij- 
skim veličinama (samosvijest, jasni pregled i uvid u situacije, jasnoća 
osnova njegove moći, golema snaga volje, duševna jakost i ono što je 
najrjeđe duševna veličina), napominje da mnoge od tih osobina, koje 
potiču velike ljude da brode kroz oluje, uvjetuju da sudbine naroda i dr- 
žava i usmjerenje cijelih civilizacija mogu ovisiti o tome da jedan izvan- 
redan čovjek može izdržati određene duševne napetosti i izvanredne 
napore u određenim vremenima. “Veliki ljudi koji dalje žive kao ideali 
imaju visoku vrijednost za svijet i njihove nacije posebno; oni daju nji- 
ma patos, predmet entuzijazma i intelektualno ih uzbuđuju do najdo- 
njih slojeva kroz nejasni osjećaj veličine; oni drže visoku mjeru stvari, 
oni pomažu ponovnom uzdizanju iz privremenog poniženja. Napoleon, 
sa svom nesrećom koju je donio Francuzima, ipak je mnogo više neiz- 
mjerljivo vrjedniji posjed za njih.??% 


384 J. Burckhardt, ibid., str. 229. 
385  J. Burckhardt, ibid., str. 230. 
386 J. Burckhardt, ibid., str. 248. 


387 U tom kontekstu Burckhardt se pita zašto npr. Robespierre, St. Juste ili Ma- 
rat nemaju historijsku veličinu usprkos njihovoj historijskoj važnosti koja se 
ne može poreći. Burckhardtov odgovor je da oni nikad nisu predstavljali opće, 
nego samo program i žestinu jedne partije. (Ibid., str. 230). 


388 J. Burckhardt, ibid., str. 247. 

I konačno, u šestom, posljednjem poglavlju Burckhardt postavlja 
vječno pitanje čovjeka o sreći i nesreći u historiji. Odmah na početku 
nabraja po njegovu mišljenju nekoliko sreća i nesreća u historiji. Sreća 
je bila da su Grci pobijedili Perzijance, a Rim Kartagu. Nesreća da je 
Cezar bio ubijen. Nesreća da je u seobi naroda propalo tako mnogo od 
dostignuća ljudskog duha; ali je sreća bila da je svijet pri tome bio os- 
vježen novim zdravim narodnim materijalom. Sreća da se Evropa u 8. 
st. obranila od islama, a nesreća da su njemački carevi podlegli u borbi 
s papama i da je Crkva mogla razviti tako strašnu nasilnu vladavinu. 
Nesreća da je reformacija uspjela samo u polovini Evrope i da se pro- 
testantizam podijelio u dvije konfesije. Sreća da su Španjolska i tada 
Louis XIV. na kraju propali sa svojim planovima o osvajanju svijeta. A 
što se više bližimo sadašnjosti, to se i sudovi o sreći i nesreći više razli- 
kuju. Ipak, za Burckhardta su eminentno nesretna vremena koja su 
karakterizirana velikim razaranjima. 

Uza sve to Burckhardt i ovom pitanju pristupa kao vrsni dijalekti- 
čar. Kao da doživljavamo Heraklitove, Hegelove ili Marxove misli o pu- 
nom životu koji se razvija uvijek u borbi. Samo se u borbi odvija stvarni 
život i samo se kroz nju čovjek osvješćuje i spoznaje zapravo što hoće i 
što može. “Prirodna historija nam pokazuje jednu zastrašujuću borbu 
za opstanak, i ta se zapravo borba pruža daleko u život naroda i histo- 
riju."**% Predodžba o nekoj sreći, koja bi se sastojala u nekom trajanju 
jednog te istog i nepromjenjivog stanja, po sebi je kriva, zaključuje Bur- 
ckhardt upozoravajući i modernog čovjeka da se ne treba uljuljkivati u 
neka idealna stanja. Jer, ostajanje na istom nužno vodi do stagnacije, 
što je smrt za svako biće. “Samo u kretanju je život, koliko god ono bilo 
bolnog“? 

Zlo na Zemlji je svakako dio velike svjetskohistorijske ekonomije: to 
je nasilje, pravo jačega nad slabijim koje već postoji u prirodi životinj- 
skoga i biljnog svijeta, a nastavlja se u čovječanstvu ubojstvima i pljač- 
kom u ranijim vremenima, a potiskivanjem, uništavanjem ili podčinja- 
vanjem slabijih rasa, slabijih naroda unutar iste rase, slabijih država, 
društvenih slojeva unutar istih država i naroda. 

Ali jači ni iz daleka još nije bolji. Ako iz zla nastane dobro, iz nesre- 
će relativna sreća, još uopće ne znači da zlo i nesreća u početku nisu 
bili to što su bili. Svako nasilje bilo je zlo i nesreća i u najmanju ruku 
opasni primjer. Burckhardt navodi neke primjere iz antičkoga svijeta 
kada su mnogi manji narodi jednostavno bili uništeni, tako da o njima 
gotovo ništa i ne znamo. Za mnoge druge znamo njihovu historiju i gor- 


389 J. Burckhardt, ibid., str. 260. 
390 J. Burckhardt, zbid., str. 261. 

ku sudbinu. “Kod svih razaranja može se međutim jedno ustvrditi: jer 
nam ekonomija svjetske historije ostaje uglavnom tamna, mi nikad ne 
znamo što bi se dogodilo da je nešto, pa i najstrašnije, izostalo. Umjesto 
jednog svjetskohistorijskog vala, koji poznajemo, došao bi jedan drugi, 
koji ne poznajemo, umjesto jednog lošeg podjarmljivača možda još je- 
dan gori.?21 

Postoji kao utjeha i jedan tajanstveni zakon kompenzacije, koji se 
može dokazati barem na jednom mjestu: u povećanju stanovništva na- 
kon velikih pošasti i ratova. Ali i s njim treba baratati oprezno, jer ipak 
nemamo točan uvid u gubitke i dobitke. “Nastajanje i nestajanje su 
ipak opća zemaljska sudbina.?* A u procjenjivanju tih prošlih uspona 
i kataklizama naroda nemojmo ipak smetnuti s uma da o bivšim vre- 
menima i njihovoj sreći sudimo uglavnom prema našim današnjim shva- 
ćanjima i osjećanjima. 

U tim razmišljanjima, o pojedinačnoj i općoj sreći ili nesreći, Burck- 
hardt se ipak vratio i onom misliocu kojega su svi tadašnji njemački 
historičari nastojali prevladati, ali čije su mnoge misli ostale, kako smo 
vidjeli i kod Rankea i Droysena, a isto tako i kod mnogih tadašnjih fi- 
lozofa, neodvojiv dio njihove misaone popudbine. Riječ je o Hegelovu 
shvaćanju općega i pojedinačnog u historijskom toku stvari, po kojemu 
pojedinačno ne postoji bez cjeline, općeg i tek u kretanju i razvoju toga 
općeg nalazi svoj smisao. Ili, prema Burckhardtu, sve pojedinačno nije 
zbog sama sebe, nego zbog cijele prošlosti i budućnosti. “Toj velikoj i 
ozbiljnoj cjelini nasuprot svi su zahtjevi naroda, vremena i individuu- 
ma za trajnom ili samo momentanom srećom i zadovoljstvom samo od 
vrlo podređenog značenja; jer, budući da je život čovječanstva cjelina, 
pokazuju se njena vremenska i prostorna kolebanja samo za naše slabe 
organe kao jedno gore i dolje, sreća ili nesreća, uistinu međutim pripa- 
daju oni jednoj višoj nužnosti. 93 

Za filozofskohistorijsku problematiku Burckhardt je, kako smo vid- 
jeli, jedan od najinteresantnijih građanskih mislilaca 19. stoljeća. On je, 
ponajprije, jedan od velikih predstavnika historizma, dominantne i ve- 
like ideje 19. st. i u filozofiji i u znanosti. Ali kao suptilni dijalektički 
mislilac, svojim historizmom nije zapadao niti u površni pozitivizam 
niti u komotni relativizam. 

Kada sam ga katkad usporedio s Marxom i njegovom materijalistič- 
kom dijalektikom, bilo je to samo priznanje njegove misaonosti i dubine 
dijalektičke analize. Jednako je tako i povezivanje s francuskim pros- 


391 J. Burckhardt, ibid., str. 266. 
392 J. Burckhardt, ibid., str. 267. 
393  J. Burckhardt, ibid., str. 260. 

vjetiteljstvom ili njemačkom klasičnom filozofijom, osobito s Hegelom, 
priznanje da je znao nastavljati na najbolje evropske misaone tradicije. 

Mnogi filozofi i historičari često vide samo svijetlo ili tamno lice od- 
ređenih zbivanja. Burckhardt je volio i umio zagledati i iza tih kulisa 
historije i otkrivati ne samo one snage koje vuku konce igrokaza, nego 
i svu onu pozadinu koja nije tako blještava i primamljiva. Kao dobar 
promatrač, kao historičar i Rankeov učenik, naviknut da spoznaje “ono 
što je zapravo bilo", a ne da to konstruira prema nekim principima i 
shemama - Burckhardt je u mnogo čemu u svojim sagledavanjima his- 
torijskih procesa bio blizak Marxu, iako ga nije poznavao niti dijelio 
njegove političke poglede. Vidjeli smo da su često njegovi zaključci ili 
stavovi gotovo identični zaključcima produbljene historijsko-materija- 
lističke metode. Pogotovo kada realnu historiju promatra jedino kao 
ljudsku historiju, oslobođenu svih metafizičkih entiteta kao demiurga 
historijskog. Individualni i društveni napredak, sublimiran u velikim i 
neprolaznim djelima materijalne i duhovne kulture, za Burckhardta su 
stvarni i jedini kriteriji procjene karaktera i značenja određenih soci- 
jalnopolitičkih tvorevina i procesa. Oslobađanje individualne kreacije 
od svih mogućih državnih ili religioznih prisila za njega je uvijek bilo 
primarna historijska potreba i svrha historijske egzistencije. Kao mis- 
lilac historije otvorio je i neke nove teme, prvenstveno u vezi s trima 
potencijama, kako je nazvao državu, religiju i kulturu, i njihovim među- 
sobnim odnosima i utjecajima.??% 

Burckhardt je imao za intelektualca potrebu distancu prema svom 
vremenu, a cijelo ga je veliko historijsko iskustvo upozoravalo da se ne 
može imati nekritičko pouzdanje u silu i državne mehanizme, pa makar 
u određenom momentu imali i pozitivnu ulogu, kao u njegovo vrijeme 
u stvaranju jedinstvene Njemačke. Upravo zato nije dijelio neumjerene i 
nekritičke zanose mnogih svojih suvremenika, a tek je prva polovina 
20. stoljeća, s dva strašna međunarodna ratna masakra, kao i s fašis- 
tičkim i staljinističkim strahotama, pokazala koliko su Burckhardtova 
distanca i upozoravanje na velikodržavne i imperijalne nacionalističke 
pretenzije bili opravdani. Ipak je, uza svu tu svoju kritičnost i distanci- 
ju, Burckhardt kao profinjeni estet i umni analitičar historije ostao u 
svomu građanskom svijetu ne pokušavajući, kao Marx, usmjeriti do 
kraja svoju kritičku sondu u dubinu proturječja toga svoga vlastitog 
svijeta, kome je uvidao mnoge mane i ograničenja. U svakom pogledu 
Burckhardt ostaje jednim od najumnijih predstavnika građanske filo- 
zofskohistorijske misli 19. stoljeća i u mnogo čemu još uvijek i naš suv- 
remenik. 


394. U svom već citiranom djelu Schnadelbach također podcrtava značenje ove 

Kao što su prethodni mislioci imali nešto zajedničkog te sam ih mo- 
gao zajedno prikazati u pojedinim poglavljima - Rankea i Droysena kao 
historičare, Lotzea i Hermanna kao predstavnike spekulativnog teizma 
— tako i Nietzsche ima nekih zajedničkih crta s Burckhardtom, iako se, 
naravno, u mnogo čemu i bitno razlikuju. Ono što ih odvaja od ostalih 
građanskih mislilaca jest njihov distanciran i kritički stav prema vlas- 
titu građanskom društvu, njegovoj bjesomučnoj i nesmiljenoj trci za pro- 
fitom, narastajućem nacionalizmu i militarizmu te “vječnom suputni- 
ku vlasti — kršćanstvu. Obojica su bili istančani estetski mislioci koji su 
umjetnosti pridavali najviše i najpresudnije mjesto u čovjekovu bivstvo- 
vanju. U njoj su, u neku ruku, sagledavali i smisao čovjekova opstojanja. 

Kao ličnosti su, međutim, bili znatno različitiji. Dok je Burckhardt 
bio smirena, umna i harmonična ličnost, koja je svoje poglede i teorij- 
ska iskustva ležerno priopćavala u svojim predavanjima baselskim gra- 
danima, Nietzsche je bio impulzivna, prenapeta, proturječna i buntovna 
ličnost, koja nije prezala povući i najradikalnije konzekvencije iz svojih 
analiza i razmišljanja i tako doći u sukob s cijelim svojim građanskim 
svijetom. Gubivši jednog po jednog prijatelja — a nije ih bilo mnogo — 
namjerno prešućivan od cjelokupne njemačke intelektualne javnosti, 
postaje sve više samotnjak i na kraju završi u umnoj poremećenosti.??% 

Friedrich Nietzsche (1844-1900) rođen je u Rockenu kod Lutzena 
kao sin protestantskoga pastora. Nakon završetka stroge srednje škole 
u Schulpforti, čiju su strogu tristogodišnju protestantsku tradiciju i 
odgoj prošli i Klopstock, Fichte i Ranke, Nietzsche studira filologiju u 
Bonnu i Leipzigu. Još prije završenog doktorata znanosti, na prijedlog 
njegova profesora filologije O. Ritschla, Nietzschea izabiru za izvanred- 
nog profesora klasične filologije u Baselu 1869. godine. Imao je tada tek 
dvadeset i pet godina. 

Upravo u to vrijeme Burckhardt, koji je već objavio svoja glavna 
djela, izlaže u Baselu svoje filozofskohistorijske poglede koje smo imali 
prilike upoznati. Na Nietzschea su ta predavanja ostavila duboki uti- 
sak, što vidimo iz jednog pisma prijatelju v. Gersdorfu, tako da dolazi 


problematike. “Aktualnost Burckhardtova učenja o potencijama čini mi se da 
je u tome što ono operira s ove strane idealističkog i materijalističkog reduk- 
cionizma historijskog na jednoj osnovi i mobilizira mnoštvo historijskih poje- 
dinačnih uvida kao prigovore protiv monokauzalnih objašnjavanja u historij- 
skoj znanosti." (H. Schnadelbach, Geschichtsphilosophie nach Hegel, str. 67) 

395 Prvi put je o Nietzscheu i njegovoj filozofiji održao predavanja danski filozof 
i literarni kritičar Georg Brandes god. 1888. na Sveučilištu u Kopenhagenu. 
Iz njihove se korespondencije vidi da su studenti bili oduševljeni onim što im 
je Brandes izložio. 

do izvjesnog zbližavanja te dvije izvanredne ličnosti. U tom razdoblju, 
godine 1868, upoznaje i R. Wagnera, a 1869. već je uslijedio prvi posjet 
Wagnerovu obiteljskom krugu u Triebschenu kod Luzerna. Za Nie- 
tzschea, koji je bio veoma umjetnički nadaren, i pjesnički i muzički, ovo 
je prijateljstvo bilo, i po njegovim vlastitim riječima, jedan od najvažni- 
jih događaja u njegovu životu. Ako ovome dodamo i njegovo upoznava- 
nje Schopenhauerove filozofije još za vrijeme studija, a nešto kasnije i 
modernih rezultata prirodnih znanosti, naročito darvinizma, onda smo 
naznačili, uz naravno antičku kulturu, posebno grčku, glavne utjecaje 
koji su oblikovali njegov misaoni svijet u mladosti. Od umjetnika je 
posebno cijenio Goethea, Heinea, Beethovena, Mozarta, Byrona, Dela- 
croixa, Chopina, Rossinija, a pogotovo Stendhala s kojim ga je vezivalo 
i divljenje Napoleonu. 

U Baselu je nakon godine dana (1870) postao redoviti profesor, ali 
na toj dužnosti ostaje samo desetak godina, kada, zbog sve jačih glavo- 
bolja i bolesti očiju, odlazi u mirovinu. U kontaktu s malim brojem pri- 
jatelja, a na relaciji Italija-Njemačka, uza sve tjelesne patnje Nietzsche 
je za dvadesetak godina svoga intenzivnog stvaralaštva napisao svoj ži- 
votni opus. Posljednja godina stvaranja, već opterećena duševnom bo- 
lešću, bila je 1888. kada još piše o Slučaju Wagner, Sumrak bogova, An- 
tikrista, Ecce homo i Nietzsche contra Wagner. Nakon toga nastupa 
potpuno pomračenja uma i u takvu stanju umire u Weimaru 1900. go- 
dine." 


396 U tom pismu Nietzsche piše: “Jučer navečer imao sam užitak, koji bih Tebi 
prije svega priuštio. Jacob Burchardt je držao slobodno predavanje o “histo- 
rijskim veličinama', i to potpuno iz našega misaonog i osjećajnog kruga. Taj 
stariji, u najvećoj mjeri svojevrstan čovjek je naklonjen, ako ne krivotvorenju, 
ali svakako prešućivanju istine, ali u prisnim šetnjama naziva on Schopen- 
hauera “našim filozofom'. Ja slušam kod njega jednom tjedno jednosatni ko- 
legij o studiju historije i mislim da sam jedini od njegovih šezdeset slušalaca, 
koji shvaća njegove duboke misaone tokove s njihovim neobičnim prekidima 
i zaokretima, gdje se stvar dotiče sumnjivog. Prvi put imam zadovoljstvo od 
jednog predavanja: zato je ono i takvo, da bih ga, kad bih bio stariji, mogao 
održati." (Pismo Freiherru v. Gersdorffu od 7. XI. 1870. Iz pogovora R. Ma- 
rxa, Burckhardtovu djelu Weligeschichtliche Betrachtungen, str. 274-275.) 


397 Njegovo prvo objavljeno djelo je Die Geburt der Tragodie aus dem Geiste der 
Musik (1872) u kojemu je već naglašeno dionizijsko shvaćanje života, lajtmotiv 
Nietzscheove filozofije, koje je ujedno za Nietzschea korijen grčke umjetnos- 
ti. U tom djelu uspoređuje i Wagnerove muzičke drame kao Gesamtkunstwerk 
s antičkim tragedijama i stavlja ih u isti rang. Od 1873-1876 objavljuje Un- 
zeltgemasse Betrachtungen s kritikom D. Straussa, razmatranjima o historiji 
i Schopenhaueru kao odgojitelju. God. 1878. objavljuje Menschliches Allzu- 
menschliches, a 1881. god. Morgenrčte s kojom započinje, po vlastitim riječi- 
ma, “ratni pohod protiv morala" (Ecce homo). God. 1882. objavljuje Frohliche 
Wissenschaft, a 1883-1885. svoje najpoznatije djelo Also sprach Zarathustra. 

Već sam više puta spomenuo i pokazao da je filozofija u biti jedin- 
stvena i da svaka “filozofska disciplina" čini dio jedne organske cjeline. 
Kod Nietzschea je ta povezanost između njegovih općih filozofskih kon- 
cepcija i filozofskohistorijskih uvida i razmatranja još veća, u potpunosti 
isprepletena i neodvojiva. Nietzsche je, kako je poznato, tipičan “nesis- 
tematski" filozof. Niti je napisao neki koliko-toliko povezani i sistemat- 
ski prikaz svojih ontološko-antropoloških shvaćanja, niti je napisao bilo 
kakvu filozofiju historije. Ali u tom golemu broju aforizama i misli, mogu 
se izlučiti i njegove općefilozofske koncepcije, kao i mnoge misli i shva- 
ćanja u vezi s filozofskohistorijskom problematikom .?% 

Ne treba ovdje posebno naglašavati da je u velikoj mjeri kontrover- 
zni Nietzsche imao do sada veoma brojne različite interprete i s ljevice 
i s desnice. Interesantno je, što samo dijelom proizlazi iz njegovih ne 
uvijek istoznačnih i konzekventnih stavova, da je Nietzsche jedan od 
onih mislilaca 19. stoljeća (uz npr. Marxa i Kierkegaarda) koji je od gra- 
đanskih mislilaca kao i anti-građanskih, socijalistički orijentiranih do- 
življavao i najogorčenije napade i najveće pohvale. A da ne govorimo i 
o mnogim falsifikatima, posebno od strane njegove fašistički i rasistički 
orijentirane sestre Elisabeth Forster-Nietzsche koja se, zajedno s nje- 
mačkim nacistima, zdušno trudila da Nietzschea prikaže idejnim pre- 
tečom njemačkoga fašizma. I zato se u jednom takvom složenom i do 
krajnosti radikaliziranom opusu moglo naći, ako se previđao ili nije ra- 
zumio duh cjelokupnoga djela, i mjesta za potvrdu jedne reakcionarne 
politike, kao što se poneka Marxova misao mogla, istrgnuta iz cjeline 
opusa, upotrijebiti za opravdanje fašističkoga političkog dvojnika - sta- 
ljinizma. S obzirom na toliko različite interpretacije Nietzscheove filo- 


God. 1887. objavljuje Zur Genealogie der Moral. Djela u posljednjoj godini 
stvaranja već sam naveo, a nakon smrti, iz mnogih pripremnih bilježaka, ob- 
javljeno je također jedno od njegovih najvažnijih djela, pod naslovom što ga 
je dao nakladnik, Der Wille zur Macht. 


398 Često se u filozofskim raspravama zauzima pro ili contra jednoga ili drugog 
načina filozofiranja. Moglo bi se pokazati da je nesistemski način više karak- 
terističan za one mislioce koje bismo mogli nazvati prijelomnim, kada se kri- 
tički prave dublji rezovi u filozofskoj tradiciji. U novijem vremenu Voltaire, 
Rousseau, Diderot, Feuerbach, Marx, Kierkegaard, Nietzsche. Ali to nije pra- 
vilo, te bi se moglo pokazati i obrnut slučaj kao npr. kod Bacona, Descartesa, 
Hobbesa, Lockea, Spinoze itd. Isto tako bi se moglo pokazati da u sistemima 
Kanta, Schellinga, Fichtea i Hegela postoji i te kako prevratnički sadržaj. Pre- 
ma tome, iako način filozofiranja ovisi o mnogim činiteljima, pri čemu i sama 
ličnost nije zanemariva, mogli bismo zaključiti da nije bitno pitanje “sistem- 
sko" ili “nesistemsko" filozofiranje, nego da je bit u tome što jedna filozofija 
sobom nosi, koliko je ona originalna, stvaralačka i povijesna u smislu prevla- 
davanja određenih koncepcija koje su zastarjele, neproduktivne i nestimula- 
tivne i kao takve ne odgovaraju novim spoznajama, historijskim iskustvima i 
duhu novog vremena. 

zofije i u ovom slučaju ću se, kao i uvijek dosad, osloniti prvenstveno - 
ne jedino — na svoje vlastite uvide i shvaćanja njegova djela. 

Nietzsche je dijete postrevolucionarne epohe u Njemačkoj, epohe 
kontrarevolucije, restauracije i obnovljenog apsolutizma, ali uz već za- 
huktali razvoj buržoazije. Njegovo mladenaštvo pada upravo u to vri- 
jeme, u pedesete i početak šezdesetih godina, o kojima je već bilo više 
riječi na početku ovog poglavlja o građanskoj filozofiji historije u Nje- 
mačkoj nakon Hegela. Nije na odmet navesti i samog Nietzschea, nje- 
gova sjećanja na to vrijeme: “Prijatelji moji, bilo nam je teško kad smo 
bili mladi: mi smo patili od mladosti kao od jedne teške bolesti. To je 
djelo vremena, u koje smo bili bačeni — vremena velikog unutrašnjeg 
propadanja i raspada, koji se duhu mladosti suprotstavlja sa svim nje- 
govim slabostima, pa i s njegovom najboljom snagom. Raspad, dakle 
neizvjesnost, svojstveno je tom vremenu. Ništa ne stoji na čvrstim no- 
gama i tvrdoj vjeri u sebe: živi se za sutra, jer prekosutra je dvojbeno. 
Sve je klizavo i opasno na našem putu, a pritom je led, koji nas još nosi, 
postao tako tanak: svi mi osjećamo topli, neprijatni dah jugovine - gdje 
mi još hodamo, uskoro nitko neće više moći hodati.???? 

Nietzsche je zato bio veoma kritičan prema većini tradicionalnih vri- 
jednosti koje su, po njegovu mišljenju, sputavale slobodno, svestrano i 
stvaralačko iskazivanje života. Kategorija života — čime je svakako je- 
dan od začetnika “filozofije života“ — jedna je od središnjih kategorija 
njegova misaona 1 filozofskog “sistema". A taj život nije prvenstveno 
“duh'", “misao", “ideja? i sl. nego bitno organsko, tjelesno, instinktiv- 
no, nagonsko, ovaj zemaljski život, ovostran i oslonjen na samoga sebe. 
“Preklinjem vas, braćo moja, ostanite vjerni zemlji i ne vjerujte onima 
koji vam govore o nadzemaljskim nadama! Trovači su to, svjesno ili nes- 
vjesno. To su oni što preziru život, to su oni što umiru i što su samoot- 
rovani, sita ih je zemlja ova: mogu stoga da nestanu! Nekoć je grijeh 
prema bogu bio najveći grijeh, no bog je umro, a tako su umrli i bez- 
božnici. Sad je ono najstrašnije griješiti prema zemlji i više cijeniti 
unutrašnjost onog “neistraživog' nego smisao zemlje!"*% Tako je pisao 
Nietzsche u jednom od jedinstvenih poetsko-filozofskih djela u svjetskoj 
literaturi. 

Ovaj bog što smo ga stvorili bio je ljudsko djelo i ljudska ludost, kao 
i svi bogovi, pisao je nešto dalje. Zato me je “moje Ja naučilo novom 


399 Friedrich Nietzsche, Aus dem Nachlass der Achtzigerjahre, Werke in drei 
Banden (Herausgegeben von Karl Schlechta), Muenchen 1966, sv. III, str. 
433. (Ovo nezavršeno djelo često je objavljivano u svijetu pod naslovom Der 
Wille zur Macht). 


400_F Nietzsche, Tako je govorio Zaratustra, Zagreb 1991, str. 10. 

ponosu; ovo hoću ljude naučiti: da ne skrivaju više glavu u pijesak ne- 
beskih stvari, već da je nose slobodno, zemaljsku glavu, koja stvara smi- 
sao zemlje!"*"! Kakav smisao imaju oni lažni pojmovi kao što su “duša", 
“duh", “bog", “slobodna volja" ako ne da fiziološki ruiniraju čovječan- 
stvo? Ako se život odvoji od samoodržanja, uspona tjelesne snage, ako 
se od bolesti konstruira ideal, od preziranja tijela “spas duše", što je to 
drugo nego putokaz za dćcadence? “Pojam “Bog' izmišljen kao suprot- 
ni pojam životu, — u njemu je sakupljeno u jedno grozno jedinstvo sve 
štetno, otrovno, klevetničko, cjelokupno smrtno neprijateljstvo protiv 
života! Pojam “onostranost', “istinski svijet' izmišljen je da bi se obez- 
vrijedio jedini svijet koji postoji - da ne preostane nikakav cilj, nikakav 
um, nikakav zadatak za našu zemaljsku realnost! Pojam “duše'", “duha', 
na kraju čak i “besmrtne duše", izmišljen da bi se prezrelo tijelo, da bi 
ga se učinilo bolesnim — “svetim' —, da bi se svim stvarima, koje u živo- 
tu zaslužuju ozbiljnost, pitanjima ishrane, stanovanja, duhovne dijete, 
postupanja s bolesnicima, čistoće, vremena suprotstavila grozna lako- 
mislenost!... Pojam 'grijeha' izmišljen s pripadnim mučiteljskim instru- 
mentom, pojmom “slobodne volje", da bi se smelo instinkte, da bi se ne- 
povjerenje prema instinktima učinilo drugom prirodom!" 

U ovakvu gledanju na čovjeka kao prirodnog bića, ali bića koje je 
svjesno oslonjeno na samoga sebe, za koje ne postoji nikakva onostra- 
nost kao nada, vjera ili transcendentni smisao bivstvovanja, nego samo 
realna i često brutalna ovostranost — Nietzsche je blizak i Marxu i Bur- 
ckhardtu koji su pokušali ovaj svijet čovjeka shvatiti iz njega samog. 
Dok je Marx, međutim, u toj svojoj analizi historijske ovostranosti po- 
lazio od individua, ali kao socijeteta, tražeći u njegovoj kompleksnoj 
praksi, materijalnoj i duhovnoj, odgovore na pitanje o realnim osnova- 
ma njegova individualnog i društvenog života, radikalni individualist 
Nietzsche ostaje na analizi samog individuuma, njegova života, da bi u 
otkrivanju njegovih pokretačkih poriva razumio i njega i njegovu cjelo- 
kupnu historiju. 

Od Schopenhauera je baštinio koncepciju bivstva kao iracionalne, 
metafizičke volje. Bilo je to opravdano, ali i pretjerano, upozorenje do- 
tadašnjem racionalizmu, da se čovjeka ne može shvatiti i razumjeti 
samo kao um, spoznaju, duh i slično i da njegovi postupci nisu uvjeto- 
vani samo nekim racionalnim uvidima i spoznajama. “S obzirom na go- 
lema i mnogostruka za i protiv djelovanja, što ih predstavlja cjelokupni 
život svakog organizma, njegov svjesni svijet osjećanja, namjera, vred- 


401_E Nietzsche, ibid., str. 28-29. 


402 E Nietzsche, Ecce homo, Werke in zwei Banden, Salzburg 1952, sv. I, str. 207- 
208. 

novanja samo je mali isječak. Mi nemamo nikakva prava taj djelić svi- 
jesti postaviti kao svrhu, kao zašto? za onaj sveukupni fenomen života: 
očevidno je da je postanak svijesti samo jedno sredstvo više u razvitku 
i proširenju moći života. Zato je naivno užitak ili duhovnost ili ćudo- 
rednost ili bilo koju pojedinost sfere svijesti postaviti kao najvišu vri- 
jednost: pa možda čak i “svijet' opravdati pomoću njih.?4% 

Nietzschea je, međutim, od Schopenhauera bitno razlikovalo nepris- 
tajanje na pesimističke konzekvencije njegove filozofije. On je ne jed- 
nom u svojim djelima naglašavao, osobito od polovine sedamdesetih 
godina, da mnogo duguje Schopenhauerovoj iracionalnoj metafizici, ali 
da njegov koncept ima sasvim suprotne intencije. Dok je Schopenahuer 
završavao u pesimizmu, Nietzscheov instinkt, kako je pisao, težio je op- 
ravdanju života, čak i onome što je bilo najstrašnije i najdvosmislenije 
u njemu. Nietzsche je branio “život" kao borbu, zanos, bunt, opijenost 
i prevladavanje, kao potvrđivanje, a ne negiranje, što je izrazio sintag- 
mom “volja za moć". Pri tome nije, naravno, bila riječ samo o politič- 
koj moći ili moći vladanja, nego o svemu onome što život potvrduje i 
opravdava, od prvobitnih životnih oblika do čovjeka. I sam rast, asimi- 
lacija kod živih bića označuju borbu protiv otpora, volju za savlađiva- 
njem tog otpora i prepreka. Volja za moći javlja se među potištenima i 
robljem svake vrste kao volja za slobodom; kod jače vrste kao volja za 
nadmoćnošću. Ako ne uspije u tome, onda se javlja kao volja za jedna- 
kim pravima s vladajućom klasom; među najjačim, najnezavisnijim 1 naj- 
smjelijim javlja se kao ljubav prema čovječanstvu, prema narodu, evan- 
đelju, istini, bogu itd. 

Pri svemu tome ne radi se o vrsti i održanju vrste, kao što mnogi 
tumače razvoj organskoga svijeta i čovjekova. Važnost koju jedinka pri- 
pisuje razmnožavanju nije njezin interes za održanje vrste, nego je ra- 
đanje stvaralačko djelo jedinke i njezin najviši interes, pa prema tome 
najviši izraz njezine moći. Nije dakle riječ o vrsti nego o stvaranju ja- 
čih jedinki. Život nije prilagodavanje unutrašnjih uvjeta vanjskim, nego 
je on volja za moć koja iznutra asimilira i podčinjava sebi sve veću koli- 
činu “vanjskog" materijala. Zato je Nietzsche protiv teorije miljea, o 
primarnom i važnijem utjecaju vanjske sredine na oblikovanje indivi- 
duuma. “Unutrašnja sila je beskonačno nadmoćnija; mnogo šta, što iz- 
gleda kao utjecaj izvana, samo je njeno prilagođavanje iznutra. Sasvim 
iste sredine mogu biti suprotno protumačene i iskorištene: nema ni- 


kakvih činjenica. — Genij se ne može objasniti iz takvih uvjeta postan- 
ka."404 


403 _F Nietzsche, Aus dem Nachlass der Achtzigerjahre, str. 586-587. 
404_F Nietzsche, ibid., str. 481. 

Krajnje konzekvencije ovoga Nietzscheova temeljnog stava vidjet 
ćemo poslije. Sada naglasimo samo onu dimenziju njegove misli, filo- 
zofskohistorijsku, koja logički proizlazi iz ovih njegovih shvaćanja. Ako 
je život u biti volja za moći, potvrdivanje a ne negiranje života, dioni- 
zijska nagonska raspjevanost, a ne samo niti ponajprije apolonska ra- 
cionalnost — onda treba ustati protiv svega onoga što priječi razvitak i 
iskazivanje te dionizijske suštine ljudskog bića. U težnji prosječnoga, 
masovnog, stada kako je često govorio, protiv onih pojedinaca i staleža 
koji su nosioci toga životnog impulsa kao volje za moći, a što Nietzsche 
naziva “aristokracijom, odvija se u biti cijela ljudska historija. U svom 
djelu Genealogija morala Nietzsche je u misli pod brojem 16 dao veo- 
ma sažetu sintezu ovoga svog pogleda na historiju. Konstatirajući da 
su obje suprotstavljene vrijednosti, “dobar i rđav", “dobar i zao" vodile 
na Zemlji strašnu, hiljadama godina dugu bitku i mada ova druga vri- 
jednost već ima prevagu, ipak postoje još mjesta gdje bitka nije odluče- 
na. “Simbol ove borbe, ispisan slovima koja su dosad ostala čitljiva kroz 
cijelu ljudsku povijest, jest “Rim protiv Judeje, Judeja protiv Rima' — 
dosad nije bilo većeg događaj od te borbe, tog postavljanja pitanja, tog 
smrtno-neprijateljskog protivrječja. Rim je u Jevrejinu osjećao nešto 
kao samu protuprirodu, kao svog antipodnog monstruma; u Rimu je 
Jevrejin važio “kao dokaz mržnje protiv cijelog ljudskog roda': Rim s 
pravom, ukoliko se ima pravo, spas i budućnost ljudskog roda vezati na 
bezuvjetnu vladavinu aristokratskih vrijednosti, rimskih vrijednosti 
(...) Rimljani su bili jaki i otmjeni, kao što jačih i otmjenijih dosad na 
zemlji nije bilo, pa čak ih se nije ni sanjalo; svaki ostatak od njih, svaki 
napis oduševljava, pod pretpostavkom da se zna, šta tu piše. Židovi su 
obratno bili onaj svećenički narod resantimana par exellence, koji je 
posjedovao jednu narodski-moralnu genijalnost: neka se samo usporedi 
srodno nadarene narode, na primjer Kineze ili Nijemce, sa Židovima, 
da bi se osjetilo, šta je prvi a šta peti rang. Tko je od njih privremeno 
pobijedio, Rim ili Judeja? (...) 

Rim je bez svake sumnje podlegao. Doduše u renesansi je postojalo 
blistavo — nečuveno ponovno buđenje klasičnog ideala, otmjenog načina 
vrednovanja svih stvari: sam Rim se pokretao kao probudeni prividni 
mrtvac pod pritiskom novog nadgradenog judeiziranog Rima, koji je 
odavao aspekt jedne ekumenske sinagoge i zvao se 'crkva': ali odmah 
je opet trijumfirala Judeja, zahvaljujući onom temeljitom plebejskom 
(njemačkom i engleskom) resantimantskom pokretu, koji nazivamo re- 
formacijom, s onim što je iz nje moralo nastati, ponovno uspostavljanje 
crkve — ponovno uspostavljanje i stare grobne tišine klasičnog Rima. U 
jednom čak odsudnijem i dubljem smislu nego tada, Judeja je još jednom 
u Francuskoj revoluciji pobijedila klasični ideal: posljednja politička 

otmjenost, koja je postojala u Evropi, otmjenost sedamnaestog i osam- 
naestog francuskog stoljeća, slomila se pod narodnim instinktima re- 
santimana - nikada se na zemlji nije čulo veće klicanje, bučnije odušev- 
ljenje! Doduše, usred toga zbilo se najčudovišnije, najneočekivanije: 
sam antički ideal pojavio se otjelovljen i s nečuvenim sjajem pred oči- 
ma i savjesti čovječanstva, — i još jednom, jače, jednostavnije, prodornije 
nego ikad, nasuprot staroj lažnoj paroli resantimana o preimućstvu 
većine, nasuprot volji za snižavanje, unižavanje, izjednačavanje, propa- 
danje i sumrak čovjeka, zaorila se strašna i zanosna protuparola o prei- 
mućstvu manjine! Kao posljednji znak prema drugom putu pojavio se 
Napoleon, onaj najindividualniji i najpoznije rođeni čovjek koji je ikad 
postojao, i u njemu otjelovljeni problem otmjenog ideala po sebi — neka 
se dobro razmisli kakav je to problem: Napoleon, ta sinteza nečovjeka i 
nadčovjeka.?% 

Tako je Nietzsche, polazeći od svoje središnje kategorije “života? i 
“volje za moći“ kao njezina unutrašnjega glavnog impetusa, historiju 
promatrao kao borbu jačih i otmjenijih, onih što podržavaju snage i pot- 
vrđuju život protiv slabih, prosječnih i nekreativnih. Rimljani su, kako 
vidimo, bili za Nietzschea ono aristokratsko društvo koje je po svojoj 
jačini i otmjenosti premašivalo sva ostala društva. I uopće, kada govo- 
rimo o razvoju historije, za Nietzschea svako uzvišenje tipa “čovjek 
dosad je bilo djelo nekoga aristokratskog društva, koje vjeruje u vrijed- 
nosne razlike ljudi i ima potrebu za ropstvom u bilo kojem smislu. “Bez 
patosa distancije, kakav izrasta iz ukorijenjene razlike staleža, iz stal- 
nog prezrivog pogleda vladajuće kaste na podanike i oruđa i iz njihova 
isto tako stalnog vježbanja u pokoravanju i zapovijedanju, podvrgava- 
nju i držanju u distanci, nije mogao nastati niti onaj drugi tajnovitiji 
patos, ono zahtijevanje za uvijek novo proširenje — distancije unutar 
same duše, izgrađivanje uvijek viših, rjeđih, udaljenijih, napetijih, obuh- 
vatnijih stanja, ukratko upravo uzvišenje tipa “čovjek', nastavljeno “sa- 
moprevladavanje čovjeka', da uzmemo jednu moralnu formulu u jed- 
nom nadmoralnom smislu.?0 

S obzirom na historiju nastanka nekoga aristokratskog društva ne 
treba se zanositi humanitarnim predrasudama. Istina je, kaže Nie- 
izsche, opora. Svaka dosadašnja viša kultura na Zemlji, po njegovu miš- 
ljenju, nastala je sukobom barbara koji su posjedovali nesavladivu sna- 
gu volje i žudnje za moći i slabijih, mirnijih rasa koje su se bavile 


405 _F Nietzsche, Zur Genealogie der Moral, Werke in drei Bandern, sv. II, Munchen 
1966, str. 795-797. (U daljnjem tekstu ovo Schlechtino izdanje bit će citirano 
samo kao Werke). 


406 FE Nietzsche, Jenseits von Gut und Bose, Werke sv. II, str. 727. 

uzgojem stoke, trgovinom ili sličnim djelatnostima. Otmjene kaste su 
u početku uvijek bile barbarske kaste. Njihova premoć nije bila prven- 
stveno u fizičkoj snazi nego u duševnoj; to su bili “potpuniji" ljudi, što 
na svakom stupnju znači i “potpunije beštije". 

Aristokracija može podleći i korupciji, kao što je bio slučaj s francus- 
kom aristokracijom prije Revolucije. Ona se tokom nekoliko stoljeća li- 
šavala svojih vladajućih prava i svela se na funkciju kraljevstva, na kra- 
ju na njegov ukras. “A bit jedne dobre i zdrave aristokracije je da se ona 
ne osjeća kao funkcija (bilo kraljevstva, bilo zajednice), nego kao njihov 
smisao i najviše opravdanje, — da ona zbog toga dobre savjesti prima 
žrtvu bezbroj ljudi, koji zbog nje moraju da budu svedeni i uniženi na 
nepotpune ljude, robove, oruđa. Njeno temeljno vjerovanje mora upravo 
biti da društvo ne postoji zbog društva, nego samo kao temelj i skela, 
na čemu se jedina izabrana vrsta bića može uzdići do njenih viših za- 
daća i uopće do jednog višeg bivstvovanja.?%97 

Vidjeli smo da je Nietzsche filozof ovostranosti, neprijatelj svakom 
uljuljkivanju u transcendentne himere i izmišljotine. Upravo zbog toga 
je, kako ćemo vidjeti, oštar protivnik i religije i morala kao onih “pred- 
rasuda" koje su sputavale ljudski elan za višim, potpunijim, otmjeni- 
jim, jačim i na kraju nad-ljudskim. Ali ne kao cilj i konačna svrha his- 
torije, nego moment u “vječnom vraćanju istog". Nietzsche je također 
dobro vidio da je čovječanstvo podvrgnuto razvoju kao i ostali svijet. U 
tom su pogledu njegova mnoga stajališta u skladu s “historizmom" i di- 
jalektičkim gledanjem na ljudski razvoj, ali s jednom bitnom razlikom, 
da za njega razvoj ne mora značiti i napredak. 

U svom djelu o ljudskom i suviše ljudskom veoma je dobro uočavao i 
kritizirao metafizičnost filozofa, po njegovu mišljenju svih filozofa, mož- 
da s izuzetkom velikih predsokratovaca, što, naravno, nije potpuno toč- 
no. “Svi filozofi imaju zajedničku pogrešku, što polaze od sadašnjeg 
čovjeka i misle doći do cilja analizom toga čovjeka. Nehotice im pred 
očima lebdi “čovjek? kao jedna aeterna veritas, kao nešto što ostaje isto 
u cijelom previranju, kao sigurno mjerilo stvari. Sve što filozof izriče o 
čovjeku, u osnovi je međutim samo čovječanstvo o čovjeku jednog veo- 
ma ograničenog vremena. Nedostatak historijskog smisla je naslijeđe- 
na greška svih filozofa; neki čak uzimaju neočekivano najnovije obliko- 
vanje čovjeka, kakvo je nastalo pod djelovanjem određenih religija, pa i 
određenih političkih zbivanja, kao čvrsti oblik od kojeg se mora poći. 
Oni ne žele naučiti da je čovjek postao, da je i spoznajna moć postala; 
dok neki od njih čak i cijeli svijet ispredaju iz te spoznajne moći... Sve 
je međutim nastalo; ne postoje nikakve vječne činjenice: kao što ne pos- 


407 _F Nietzsche, ibid., str. 728. 

toje ni apsolutne istine. Zato je povijesno filozofiranje od sada nužno i 
s njim vrlina odluke." 

Nietzsche nije uspio, kako ćemo vidjeti, dosljedno provesti ovu svo- 
ju historijsku metodu u analizi historije, a naročito suvremenosti i bu- 
dućnosti, kao što je to u mnogo većoj mjeri uspjelo u tom razdoblju Kar- 
lu Marxu. Ali, njegovi pogledi na razvoj i funkciju religije i morala, kao 
i pokretačkih snaga ljudskog angažmana, svakako su vrijedni pažnje. 

Poput Feuerbacha i Marxa, i Nietzsche tretira religiju kao jedan od 
najvažnijih oblika ljudske alijenacije. Njemu je bilo jasno da stvar stoji 
sasvim obrnuto od prosječnog i vladajućeg mišljenja, tj. da u odnosu 
bog-čovjek nije bog stvaralac nego samo čovjek: bog je čovjekovo djelo. 
Time je čovjek samog sebe, naravno, osiromašio, diveći se i klanjajući 
se onome što je sam stvorio. Religija je zapravo proizvod sumnje u je- 
dinstvo ličnosti, ona je promjena ličnosti. Ukoliko je čovjek sve veliko i 
jako shvatio kao nadčovječansko, kao nešto transcendentno i nedoku- 
čivo, utoliko je čovjek umanjio samog sebe i rascijepio svoju ličnost: na 
jednu vrlo slabu i jednu veoma jaku, te je prvu nazvao “čovjekom", a 
drugu postavio u onostranost kao “boga". “Porijeklo religije leži u kraj- 
njim osjećanjima moći, koja, kao tuđa, iznenađuju čovjeka: i poput bo- 
lesnika, koji jedan ud osjeća preteškim i neobičnim i zaključuje, da neki 
drugi čovjek leži preko njega, razdvaja se naivni homo religiosus na 
više ličnosti. Religija je slučaj 'de l'altćration de la personalite'. Neka 
vrsta osjećanja straha i jeze pred samim sobom... Ali isto tako izvan- 
redni osjećaj sreće i ushićenja... Među bolesnima dovoljan je osjećaj 
zdravlja da bi vjerovali u boga, u blizinu boga.?*% 

Prema tome religija je unizila pojam čovjeka, jer je sve ono što je 
dobro, veliko i istinito prenijela izvan njega u onostranost. A oni koji 
nastupaju kao tumači te “svete laži", svećenici a i filozofi kao evolucija 
svećeničkog tipa, u žudnji za najvišim autoritetom plaše sve ostale, pa 
čak i one koji raspolažu fizičkom silom, da u svojim rukama imaju višu 
i jaču silu — boga. U tu svrhu je dopuštena laž, što je i princip svih sve- 
ćeničkih teorija, kojima nisu izbjegli ni filozofi, ponajprije Platon. 

Sveta laž je izmislila: 1. boga koji kažnjava i nagrađuje; 2. zagrobni 
život, u kojemu tek velika kaznena mašinerija radi punom parom i zbog 


408 F Nietzsche, Menschliches Allzumenschliches, Werke sv. I, str. 448. Nešto da- 
lje, a mogu se navesti još mnoga slična mjesta iz drugih djela, što vrijedi i za 
druge citate, Nietzsche isto zaključuje da se “međutim s obih strana previd- 
jela mogućnost, da je ona slika — ono, što se nama ljudima zove život i iskus- 
tvo — postupno nastala, da je još potpuno u nastajanju i da se zato ne treba 
promatrati kao čvrsta veličina, od koje bi se moglo zaključiti na prauzrok 
(dovoljan razlog) ili ga samo odbaciti." (Ibid., str. 458) 


409_F Nietzsche, Aus dem Nachlass der Achtzigerjahre, str. 747. 

čega je izmišljena besmrtnost duše; 3. savjest u čovjeku, kao svijest o 
tome da su dobro i zlo nepromjenjivi; 4. moral kao odricanje svih pri- 
rodnih procesa i 5. istinu kao objavu koju zatim svećenstvo samo po- 
navlja i naučava.“!% 

Konzekventno tome treba zaključiti da je “bog mrtav", naglašavat 
će Nietzsche ne jednom u svojim djelima. Aforizam koji je toliko uzbur- 
kao intelektualnu javnost. A to je samo na jedan bizaran i duhovit na- 
čin izrečena misao, uz neke konotacije s obzirom na moderno doba, o 
religiji kao čovjekovu otuđenju, o čovjeku kao stvaraocu boga, a ne ob- 
ratno. U ovom stavu, od Feuerbacha i Marxa do Nietzschea, izražava 
se ujedno i jedan od bitnih egzistencijalnih stavova, jer ukazuje čovjeku 
na stvarnu istinu: na iluzornost vjerovanja u bilo kakve transcenden- 
tne himere i nužnost oslonca na samoga sebe. Tu dramatsku spoznaju 
treba izdržati - a u tome i jest veličina i dostojanstvo čovjekova bivstva. 

Kao što je religija izmislila “onostranost", svu tu hijerarhiju bogova, 
svetaca itd. da bi se održalo u pokornosti mase, tako je i moral izraz 
sličnog postupka. Pod moralom Nietzsche podrazumijeva sistem ocjena 
vrijednosti koje se tiču životnih uvjeta čovjeka. Sam kaže da je poku- 
šao moralne sudove shvatiti kao simptome i govor znakova u kojima se 
otkrivaju procesi fiziološkog napredovanja ili propadanja. Ako se ovo 
načelo primijeni posebno na moral kršćanske Evrope, vidjet će se da su 
naši moralni sudovi znaci propadanja, nevjerovanja u život. Ne postoje 
zapravo moralni fenomeni, nego samo moralna interpretacija ovih fe- 
nomena, a ona ima porijeklo izvan moralne sfere. 

Pokušaj da se moralne vrijednosti postave za gospodare svih drugih 
vrijednosti, da budu principi društvenog života, činjenica je koja za Ev- 
ropu vrijedi od pojave Sokrata, a slične pokrete možemo primijetiti i u 
Indiji i Kini. Kakav je smisao volje za moći s obzirom na moralne vri- 
jednosti? “Odgovor: — Tri sile su skrivene iza toga: 1. instinkt stada 
protiv jakih i nezavisnih; 2. instinkt onih koji trpe i posrnulih protiv sret- 
nih; 3. instinkt prosječnih protiv iznimaka. - Golema prednost tog pok- 
reta, koliko grozote, lažnosti i ograničenosti je i u njemu pripomoglo 
(:jer je historija borbe morala protiv temeljnih instinkata života sama po 
sebi najveća nemoralnost, koja je dosad postojala na Zemlji...).?*!! 

Nietzscheova kritika morala počiva na njegovu uvjerenju da je mo- 
ral uvijek bio u biti samoobrana slabih, prosječnih, od gospodara, sil- 
nika. Zato je moral propovijedao najdublju mržnju i preziranje prema 
osnovnoj crti karaktera u gospodara — njihovoj volji za moći. Kad bi 
podčinjeni i potišteni izgubili vjeru u pravo preziranja volje za moći, 


410_F Nietzsche, ibid., str. 818. 
41l1_E Nietzsche, ibid., str. 519. 

došli bi do najdubljeg očajanja. Moral ih je dakle očuvao od krajnjeg ni- 
hilizma u koji bi bili zapali. “Utoliko je fenomen morala sa stajališta 
biologije krajnje sumnjiv. Moral se dosad razvijao na štetu: vladajućih i 
njihovih specifičnih instinkata, uspješnih i lijepih priroda, nezavisnih i 
privilegiranih u bilo kojem smislu. Moral je dakle jedan protupokret 
protiv nastojanja prirode da ostvari jedan viši tip. Posljedica toga je: ne- 
povjerenje prema životu uopće (ukoliko se njegove tendencije osjećaju 
kao “nemoralno"), - besmislenost, budalaština (ukoliko se najviše vri- 
jednosti osjećaju kao suprotnost prema najvišim instinktima) —, izopa- 
čenost i samouništenje “viših priroda', jer upravo u njima konflikt pos- 
taje svjestan.?*1? 

Međutim, naglašavao je Nietzsche, to nije individualistički moral. 
Duh stada neka gospodari u stadu a ne izvan njega. Vođe stada imaju 
drugačije kriterije vrednovanja. Zato je na kraju Nietzsche došao do 
zaključka da postoje u osnovi dva tipa morala: moral gospodara i mo- 
ral robova. U svim višim i mješovitim kulturama postoje uvijek i poku- 
šaji “posredovanja obih morala, još češće i njihovo prožimanje i među- 
sobno nerazumijevanje, a katkad njihovo tvrdo usporedno postojanje — 
čak i u istom čovjeku, unutar jedne duše. Moralna vrijednosna razliko- 
vanja su nastala ili kod neke vladajuće vrste, koja je s ugodom postala 
svjesna njene razlike prema potčinjenoj, — ili kod potčinjenih, robova i 
zavisnih svakog stupnja." 

S obzirom na temu religije i morala Nietzsche je na kraju zaključio 
da su oni ne samo oblici dekadencije čovjeka nego i glavna sredstva po- 
moću kojih se od čovjeka može stvoriti sve ono što se želi, ako se ima 
dovoljno snage da se vlastita volja može nametnuti tokom dužeg vre- 
menskog razdoblja. 

Sasvim je razumljivo da je s takvih pozicija Nietzsche imao potpuno 
odbojni stav prema kršćanstvu, u njegovoj katoličkoj i protestantskoj 
varijanti. Nema filozofa koji je toliko kritičke žuči iskalio prema kršćan- 
stvu i Crkvi kao Nietzsche. Kršćanstvo je ponajprije nadvladalo i potis- 
nulo grčku filozofiju što je samo bilo, po njemu, pobjeda gruboga i na- 
silnog nad duhovnijim i suptilnijim. Kršćanstvo je bilo pobjeda prostih, 
sitnih, prosječnih i neobrazovanih nad otmjenom rimskom vladajućom 
rasom. Na kraju je pobijedila jedna organizacija, kršćanska Crkva, koja 
ljudima nameće, i silom i milom, tu vjeru u stvari koje ne postoje, u 
“duše"; ona vjeruje u utjecaje koji ne postoje — u božanske utjecaje; ona 
vjeruje u grijeh, spas duše — stanja koja također ne postoje. “Smatram 
kršćanstvo najsudbonosnijom laži zavođenja, koja je dosad postojala, 


412._F Nietzsche, ibid., str. 905. 
413 _F Nietzsche, Jenseits von Gut un Dose, str. 730. 

kao veliku nesvetu laž: ja izvlačim njegovo potomstvo i izdanke njegova 
ideala iz svih mogućih prerušavanja, ja odbijam svaki polovični i tro- 
četvrtinski stav prema njemu, — prisiljavam na rat s njim. Moralitet- 
malih-ljudi kao mjera stvari: to je najodvratnije izrođavanje koje je kul- 
tura dosad pokazala. I ta vrst ideala kao “bog' koji ostaje visjeti nad 
čovječanstvom!?“i4 

Ovakvim je invektivima i kritikama Nietzscheovo djelo krcato, što 
ovdje više nije potrebno navoditi. Ovaj stav dosljedno proizlazi iz nje- 
gove koncepcije “života", “smrti boga" i “volje za moći". Ovo mu je omo- 
gućavalo da veoma kritički razmatra prošlost, ali i njegovo vlastito 
vrijeme. Međutim, koliko god mu je ta pozicija omogućavala snažnu 
kritičku distanciju, Nietzsche je u toj biološko-historijskoj projekciji po- 
jednostavnio mnoge historijske fenomene i zapao, kako ćemo još vidjeti, 
u novu historijsku metafiziku. To mu je priječilo da s više suptilnosti i 
objektivnosti analizira historijsku ulogu kršćanstva, nekih drugih reli- 
gija kao i modernih socijalnih pokreta. Zato Nietzsche nije mogao ra- 
zumjeti historijsku relevanciju građanskoga i plebejskog pokreta koji je 
stvorio revolucije modernog vremena, kao ni socijalističke aspiracije. 

I neki od onih koji su stali u obranu Nietzschea protiv raznih des- 
nih i lijevih jednostranih kritika, a i nerazumijevanja, uvidali su ova 
Nietzscheova ograničenja i u biti insuficijentnost pozicije građanskog 
individualizma. Tako je Danko Grlić, među marksistima sigurno jedan 
od najboljih poznavalaca Nietzscheove filozofije, a i jedan od najgorlji- 
vijih njegovih branitelja, s pravom pisao da je “moralni stav" kao pozi- 
cija s koje Nietzsche kritizira moral i suvremenu historiju ipak samo 
negacija morala pomoću drugog morala. Nietzsche misli da je pronašao 
“pravi" moral, moralno stajalište s kojega može ne samo kritizirati do- 
sadašnji moral nego i projicirati buduća rješenja. Zato je uza svu “kon- 
kretnost" njegov čovjek ipak čovjek uopće, apstraktan. On je svojom 
moralnom negacijom dosadašnjeg morala “uspio odrediti samo neke 
komponente morala svoje historijske epohe, a ne — kako on zapravo 
misli - morala uopće, tj. čovjeka kao čovjeka... Samom negacijom vječ- 
nog ljudskog morala negiramo i nepromjenljivost tzv. ljudske prirode, i 
tvrdimo njenu historičnost, pa je stoga nikako ne možemo ugurati pod 
neku hipostaziranu kategoriju, nosila ona ime volja za moći, dobro, zlo, 
kategorički imperativ, ideja boga, ideja zbilje ili imoralizam. U biti, 


414._E Nietzsche, Aus dem Nachlass der Achizigerjahre, str. 568. Ili nešto dalje: 
“U kršćanstvu se mogu razlikovati tri elementa: a) podčinjeni svih vrsta, b) 
osrednji svih vrsta, c) nezadovoljni i bolesni svih vrsta. S prvim elementom 
protiv iznimaka i privilegiranih (duhovno, osjetilno —) svake vrsti; s trećim 
elementom protiv prirodnog instinkta zdravih i sretnih. Ako dođe do pobje- 
de, drugi element dobiva prednost."(Ibid., str. 607.) 

dakle, ne može biti presudno da li će kao ideal čovjekov uopće biti pos- 
tavljen Rousseauov po prirodi dobar čovjek ili Kantov čovjek dužnosti, 
ili veliki, jaki bezobzirni čovjek Nietzscheov. Čim se, naime, tako pos- 
tavi etička problematika, ona vodi nepromjenljivosti njenih osnovnih 
kategorija ili, kao u Nietzschea, imanentnoj proturječnosti, fiksiranju 
realno promjenljivog kao realno nepromjenjljivog.?*!5 

S takvih filozofskih pozicija kojima je “Život? središnja kategorija i 
interes, a “volja za moći" bitni unutrašnji movens životnih procesa, koji 
je nošen velikim pojedincima i “aristokratskom" manjinom, Nietzsche 
je nužno morao imati veoma negativan sud o modernoj historiji. Nap- 
redovanje i uzdizanje srednje i niže klase donosi po njemu “sumornost 
duha", “moralnu hipokriziju", “dekadenciju? i “nihilizam. Cijela naša 
evropska kultura posljednjih stoljeća kreće se u agoniji napetosti kao 
da očekuje katastrofu. Ona je nemirna kao bujica koja hita kraju. 

Dekadencija nije za Nietzschea nešto izuzetno, neočekivano i apso- 
lutno negativno, jer je ona potrebna životu kao i napredovanje. Bez nje 
nema ni progresa te i razum zahtijeva da dekadencija sačuva svoja pra- 
va. Treba zapravo pustiti da nihilizam doživi svoje krajnje dosege, da 
bi čovjek zatim ustao protiv posvećenih vrijednosti koje su ga do toga 
dovele. A to su ponajprije moralne i kršćanske vrijednosti. Trijumf kr- 
šćanstva je pobjeda dekadentnih pokreta, a njemačka reformacija je 
povampirenje kršćanskoga barbarstva. 

Ista je stvar i sa socijalizmom. Ne jednom je Nietzsche pisao protiv 
demokracije i socijalizma, u kojima je zapravo vidio prikrivene ideje kr- 
šćanstva. Propovijedati jednakost znači uništavati sam život, jer on 
može napredovati samo sukobom nejednakih, borbom i ratom. Socija- 
lizam je za Nietzschea do kraja smišljena tiranija najnižih i najglupljih, 
konzekvencija modernih ideja i njihove latentne anarhičnosti. U tom 
se učenju skriva volja za odricanjem života i morali su biti neuspjeli lju- 
di i rase koji su izmislili takvu znanost. Za Nietzschea je apsurdno i 
bestidno što socijalistički teoretičari izmišljaju društveni poredak u ko- 
jemu neće biti poroka, bolesti, zločina, prostitucije i sirotinje. To bi zna- 
čilo osuditi i sam život koji i u svojoj mladosti proizvodi morbidne i trule 
tvorevine. “Ja sam protivan 1. socijalizmu, jer on sasvim naivno sanja 
o “dobrom, istinitom, lijepom!" i o “jednakim pravima? (- i anarhizam 
hoće, samo na brutalniji način, isti ideal); 2. parlamentarizmu i orga- 
nizaciji štampe, jer je to sredstvo pomoću kojeg životinja stada postaje 
gospodar. "*1$ 


415 Danko Grlić, Friedrich Nietzsche, Zagreb 1981, str. 60. 
416_F Nietzsche, Aus dem Nachlass der Achizigerjahre, str. 845. 

Treba zato postići “prevrednovanje svih dosadašnjih vrijednosti", 
religioznih, moralnih i socijalnih. Sve su to bile vrijednosti koje su zašti- 
ćivale prosječne, trome, netalentirane i zavidne, a gušile i onemoguća- 
vale uspon i prodor plemenitih i kreativnih, aristokracije tijela i duha. 
To više je potrebno ovo prevrednovanje, jer svijet ne ide onim ciljevima 
koje stare vrijednosti pretpostavljaju. Nema nikakva krajnjeg cilja, ni- 
kakva posljednjeg suda i vječne kazne. Kad bi kretanje svijeta imalo 
neki krajnji cilj, onda bi se on već odavno dostigao. U cjelini gledano 
“čovječanstvo nema nikakvih ciljeva, pa sljedstveno tome čovjek, s ob- 
zirom na cjelokupni tok, ne može u tome imati utjehu i oslonac, nego 
svoje očajanje. Ako on pri svemu što čini vidi posljednju besciljnost čov- 
jeka, njegovo vlastito djelovanje u njegovim očima poprima karakter ra- 
sipanja. A osjećati se kao čovječanstvo (a ne samo kao individuum) isto 
tako rasipnički, kao što vidimo pojedine cvjetove da ih priroda rasip- 
nički stvara, to je osjećaj nad svim osjećajima. — A tko je sposoban za 
to? Zacijelo samo pjesnik: a pjesnici se znaju uvijek tješiti."“!" 

U osnovi, ne samo da nema nikakva cilja, osim onog što ga sam čov- 
jek sebi postavlja, nego je i cijeli svijet samo jedno “vječno vraćanje is- 
tog", jedna Heraklitova vječno živa vatra koja se zakonomjerno pali i 
gasi, a što je Nietzsche shvatio ne samo kozmološki i ontološki nego isto 
tako i historijski. “Sve ide 1 sve se vraća“, pisao je u svom Zaratrustri: 
“vječno se okreće kotač bitka. Sve umire, sve opet procvjetava, vječno 
trči godina bitka. Sve se slama, sve se opet slaže; vječno se gradi ista 
kuća bitka. Sve se rastaje i sve se opet sastaje; vječno je sebi vjeran 
krug bitka. U svakom trenu otpočinje bitak; oko svakog “ovdje' okreće 
se kugla “tamo'. Sredina je posvuda. Vijugav je put vječnosti.?*13 

I u Volji za moći pisao je ne jednom da ovaj svijet jest, nenastao i 
neprolazan. On zapravo vječno postaje, ali nikad nije počeo postajati i 
nikad neće prestati postajati. “U jednom beskonačnom vremenu svaka 
bi moguća kombinacija bilo kad jednom bila postignuta; još više: ona bi 
beskonačno puta bila postignuta. I budući da bi između svake kombi- 
nacije i njenog idućeg povratka sve još uopće moguće kombinacije mo- 
rale proći i svaka od tih kombinacija uvjetuje cijeli slijed kombinacija u 
istom redu, time bi dakle bio dokazan kružni tok apsolutno identičnih 
redova: svijet kao kružno kretanje, koje se već beskonačno često pono- 
vilo i koje svoju igru igra in infinitum. — Ova koncepcija nije bez dalj- 
njega mehanistička: jer kad bi ona to bila, ona ne bi uvjetovala besko- 
načno vraćanje identičnih slučajeva, nego jedno konačno stanje. Zato 


417 F Nietzsche, Menschliches Allzumenschliches, str. 472. 
418 FE Nietzsche, Tako je govorio Zaratustra, str. 194. 

što ga svijet nije postigao, mora nam mehanizam vrijediti kao nesavr- 
šena i samo privremena hipoteza.?*1? 

Ovo stajalište je za Nietzschea, po mom mišljenju, i izlaz iz njegova 
inače antievolucionističkog stava o progresu čovječanstva. Razvitak, 
kaže Nietzsche, ne znači i napredak. To je privid koji lako vara. Tako 
npr. devetnaesto stoljeće nije nikakav progres prema šesnaestom, iako 
u jednom drugom tekstu Nietzsche priznaje 19. stoljeću da je u pogledu 
morala, politike, spoznaje, umjetnosti itd. prirodnije od nekih drugih, 
da se zapravo približilo sedamnaestom stoljeću. Čovječanstvo ne ide 
naprijed, opći izgled svega nalik je na golemu eksperimentalnu radio- 
nicu, gdje ponešto uspije u svim stoljećima, a bezbroj stvari ne uspijeva, 
gdje nema reda, logike i veze, te je sve samo vječno stvaranje i rastva- 
ranje, obnavljanje i rušenje, jednom riječi “vječno vraćanje istog". 

I zato Nietzsche želi da čovjeka nauči o visinama postojanja, o prev- 
ladavanju čovjeka, o nadčovjeku, čemu je također posvećen cijeli spis o 
Zaratustri. Čovjek je uže, pisao je u tom djelu, pričvršćeno između ži- 
votinje i nadčovjeka — uže iznad bezdana. Ono što je veliko u čovjeku 
to je da je on most, a ne cilj. A smisao je tog prevladavanja, postati nad- 
čovjek. Zato vas “učim nadčovjeku. Čovjek je nešto što treba da bude 
prevladano. Što ste vi učinili da biste ga prevladali? Sva su bića dosad 
stvorila nešto iznad sebe: a želite li vi biti oseka ove velike plime i radi- 
je se vratiti životinji nego prevladati čovjeka! Što je majmun za čovje- 
ka? Podsmjeh ili bolni stid. I upravo to treba da bude čovjek za nadčov- 
jeka: podsmjeh ili bolni stid. Prešli ste put od crva do čovjeka, a mnogo 
je toga u vama još crv. Bili ste jednom majmuni, i još je sada čovjek 
više majmun od bilo kojeg majmuna. A onaj koji je od vas najmudriji, 
tek je puko dvojstvo i mješavina biljke i sablasti. A zar vas ja pozivam 
da budete biljke i sablasti? Eto, učim vas nadčovjeku! Natčovjek je smi- 
sao zemlje. Vaša volja kaže: nadčovjek neka bude smisao zemlje!"*2 

Mnogo je toga što bismo mogli navesti za potkrepu svih ovih misli i 
stavova koje smo iznijeli, a i mnogih drugih koje u ovim okvirima ne 
možemo tretirati. Naročito o problemima umjetnosti, jednoj od središ- 
njih tema Nietzscheove filozofije. Veliko je bogatstvo ideja, tema, naba- 
čaja, aforizama koje nalazimo u Nietzscheovim djelima, tog u sebi ra- 
zapetoga evropskog intelektualca koji je duboko emotivno proživljavao 
sudbinska pitanja modernoga čovjeka. 

Nietzsche se ne može podvesti pod jednu formulu filozofije. Kao što 
odražava mnoge proturječnosti prijelomnoga devetnaestog stoljeća u 


419_F Nietzsche, Aus dem Nachlass der Achizigerjahre, str. 704. 
420 _F Nietzsche, Tako je govorio Zaratustra, str. 9-10. 


652 


Od antike do kraja 19. stoljeća 


Evropi, on isto tako izražava i polivalentnost ljudskog bića koje nije 
samo intelekt, niti samo nagon i instinkt, niti samo ljudskost, nego i 
neljudskost, niti samo stvaralaštvo nego i rušilaštvo itd. Kao snažna i 
proturječna individualnost, snažna prema vani i najradikalnija u kritici 
svih vladajućih predrasuda (religioznih, moralnih, političkih i dr.), a u 
svojoj intimi do krajnosti osjećajna, duhovno snažna, a tjelesno u stal- 
nom bolesnom grču koji tragično završava, Nietzsche dovodi građansko- 
prosvjetiteljski pojam individualiteta i slobode ličnosti do paroksizma. 

Kao eminentni filozof kulture, ali oslobođen tradicionalnih tran- 
scendencija, metafizike i morala, Nietzsche je imao problem historije 
kao svoj prvorazredni problem. Jer, Nietzscheu je bilo jasno da je his- 
torija čovjekovo djelo, da ona sama po sebi nema nikakvog smisla i ci- 
lja, zapravo da “po sebi" bez čovjeka i ne postoji. Ali, on nije patio od 
“historizma" u smislu opterećenja historijom, čemu je posvetio i jedan 
mali rani spis. Poznavanje historije za njega je bila samo jedna od pret- 
postavaka da se ona mijenja i dalje preoblikuje.#ž! 

U tom razmišljanju o historiji Nietzsche se pokazao kao duboki ana- 
litičar ljudskog, čovjekovih psiholoških stanja i poriva. Nakon Rousseaua 
i Schopenhauera odškrinuo je jako vrata za sagledavanje iracionalnih 
strana ljudskog bića. U tom smislu mogli bismo govoriti o Nietzscheu 
kao kritičkom misliocu i analitičaru — pri čemu su mnoge njegove kon- 
statacije o religioznoj alijenaciji, o moralu, kršćanstvu, smislu historije, 
velikim ličnostima, masama, a pogotovo o iracionalnoj, nagonskoj uv- 
jetovanosti ljudske djelatnosti i težnji — u velikoj mjeri značajan dopri- 
nos ljudske djelatnosti i težnji — u velikoj mjeri značajan doprinos čov- 
jekovoj spoznaji samoga sebe i svoga historijskog djela. Tu su bile i 
njegove granice, jer dublje uvide u socio-ekonomske odnose Nietzsche, 
kao radikalni individualist, nije imao. 

Zato možemo govoriti i o Nietzscheu kao ličnosti koja je pokušala, 
na osnovi iznijetih misli i stavova, pronaći i puteve “prevladavanja 
suvremenog nihilizma, dekadencije i prosječnosti, kako je on ocjenjivao 
svoje vlastito vrijeme. Tu je Nietzsche zapao u novu metafiziku, jer se 
s njegovih pozicija i razumijevanja historije nije moglo drugačije pos- 


421 O historiji i njezinoj ulozi u životu Nietzsche je veoma interesantno pisao u 
svom mladenačkom djelu Unzeitgemdsse Betrachtungen. Prvi dio je bio kriti- 
ka D. F Straussa u povodu njegova djela Der alte und der neue Glaube (1872), 
a objavljen je 1873. Drugi dio pod naslovom Vom Nutzen und Nachteil der 
Historie filr das Leben (1874) razmatra problem istaknut već u naslovu. Raz- 
likujući tri vrste historije: monumentalnu, antikvarnu i kritičku, dajući pred- 
nost ovoj trećoj, ipak drži da one trebaju služiti životu kao tamnoj, nagonskoj 
i nezasitnoj moći. Život je za njega više od spoznaje, jer spoznaja koja bi uniš- 
tila život, uništila bi i samu sebe. 

tupiti nego svemu dosadašnjem suprotstaviti novi “moral? i “novoga 
čovjeka".4?? 

Novom apsolutizacijom tih vrijednosti Nietzscheu su bila zatvorena 
vrata za razumijevanje suštine novovjekovnih procesa, suštine demok- 
racije i socijalizma. Ali, u svojim kritičkim napomenama i invektivama 
u odnosu na nove pokrete, Nietzsche je također često imao pravo kad 
je upozoravao na razna romantična mišljenja o čovjeku današnjice koja 
su neke socijalne pokrete dovela, uz druge još neke okolnosti, do priv- 
remenih poraza. 

Nietzscheove koncepcije o masama i “aristokraciji", jakim i pleme- 
nitim i prosječnim, zavidnim i slabim mogle su poslužiti različitim his- 
torijskim snagama kao opravdanje njihove politike. Njemački nacisti 
su, kako je poznato, uz svesrdnu pripomoć Nietzscheove sestre, uporno 
nastojali prisvojiti ga kao svoga preteču. Medutim, to je bio također je- 
dan od promašaja te imperijalne i uskogrudne, intelektualno osiroma- 
šene i primitivne nacionalističke politike. Nietzscheove intencije, bez 
obzira na to što se ne možemo složiti s navedenom koncepcijom, bile 
su sasvim druge i imale su drukčije dimenzije. Zato bi se on ponajma- 
nje mogao zadovoljiti ostvarivanjem njegovih ideja u jednom sistemu 
koji je počivao na njemačkomu malograđanstvu, filistarstvu i ignoran- 
ciji. Nietzsche je bio zapravo oštar protivnik nacionalističke uskogrud- 
nosti, rasizma, države, a o Nijemcima je izrekao više negativnih, pa i 
pogrdnih mišljenja (i tu je pretjeravao) nego o bilo kojemu drugom na- 
rodu. 

I moderno vrijeme je jedno od izuzetno proturječnih i složenih, pa 
se ne treba čuditi da je tako lucidna ali i emolivna ličnost izražavala u 
sebi i mnoga ta proturječja. Posljednja dva stoljeća pokazuju uz uspon 
buržoazije, koju Nietzsche nije podnosio, ujedno i uspon demokracije, 
zahtjeva određenog mjesta pod političkim suncem i širokih slojeva, masa. 
A da je Nietzsche mogao imati odbojan odnos prema masama, proizla- 
zilo je ne samo iz njegova radikalnog individualizma nego i iz činjenice 
da su te mase, zbog određenoga društvenog položaja, još uvijek primi- 
tivne i neobrazovane, podložne najgorim političkim i idejnim manipu- 
lacijama, pune predrasuda i nerazumijevanja historijskih zbivanja, 
otrgnute — ne svojom voljom — od najviših dostignuća ljudskog duha i 
zato nesposobne da same oblikuju više tipova ljudske zajednice. Ali 
Nietzsche nije mogao, sa svojih stajališta, pretpostaviti da su ne samo 
potrebne velike i snažne ličnosti, a izvjesna elita duha će uvijek posto- 
jati, nego da je i kulturno obrazovanje masa također jedna od bitnih 
pretpostavaka viših oblika ljudskih odnosa. 


422. Vidi F Nietzsche, Aus dem Nachlass der Achtzigerjahre, str. 504-505. 

Čovjek se može slagati i ne slagati s mnogim, pa i nekim temeljnim 
Nietzscheovim pogledima na historiju i čovjeka. Ali, bilo kakav imali 
odnos prema njemu, on ne ostavlja čovjeka ravnodušnim i neupitnim. 
Nietzsche je svakako jedan od onih rijetkih filozofskih genija 19. stolje- 
ća koji čovjeku ne dopušta da zapadne u drijemež i letargiju i stalno ga 
prisiljava na preispitivanje svojih stavova i vrijednosti. 


Wilhelm Windelband 


Za problematiku filozofije historije preostaju nam još dva njemačka 
mislioca koja svoja filozofska gledišta formiraju u osamdesetim i deve- 
desetim godinama 19. stoljeća, a svojim djelovanjem ulaze i u 20. sto- 
ljeće. Prvi je Wilhelm Windelband, osnivač i elava badenske ili jugoza- 
padne njemačke filozofske struje neokantovstva, a drugi je njegov učenik 
i nastavljač Heinrich Rickert. 

Već smo vidjeli da je nakon poraza revolucije nastalo ne samo razo- 
čaranje s obzirom na ulogu i pretenzije njemačkoga spekulativnog idea- 
lizma, naročito Fichteova i Hegelova, nego i užurbano traženje nekoga 
čvršćeg oslonca za filozofsko promišljanje života i historije. Osim toga 
je politička i crkvena reakcija budno pazila i oštro reagirala na obnav- 
ljanje spekulativnih ideja koje su vodile panteizmu, ateizmu, idejama 
slobode i konstitucije, te su i nimalo radikalni mislioci, kao što smo vid- 
jeli u slučaju K. Fischera i K. Prantla, zbog sličnih stavova izgubili ve- 
nia legendi na sveučilištu. Isto smo to vidjeli i u slučajevima pojave pri- 
rodoznanstvenog materijalizma, kada su njegovi protagonisti također 
bili u pedesetim godinama udaljeni sa sveučilišta. 

Vrijeme za obuhvatnije metafizičke sisteme koji bi u sebi nosili prev- 
ratničke i historijski nove vidike za njemačku građansku klasu i njezine 
ideologe uglavnom je bilo prošlo. Ali, to nije značilo da nije bilo potrebno 
ponovno uspostaviti dignitet filozofskog mišljenja i nastojati da se dođe 
do novih uvida i spoznaja o složenoj sferi duhovnog svijeta. 

Nakon prvog razdoblja ovoga postožujskoga gluhog doba filozofije, 
ipak su neki mislioci, poput A. Trendelenburga (1802-1872), Ed. Zellera 
(1814-1908), K. Prantla (1820-1888), F. A. Langea (1828-1875), te već 
prikazani H. Lotze i F Nietzsche, da spomenem samo najvažnije, po- 
malo uspostavljali osnove za toliko potreban kritički dijalog, pa makar 
i unutar vladajućega i jedino mogućeg idealizma. Nemajući više snage 
za dublje prodore u filozofsko osmišljavanje svijeta i historije, veći dio 
ovih mislilaca, nakon otrežnjenja od spekulativnog idealizma, sve više 
su u Kantovu kriticizmu pronalazili moguće poticaje za nova pregnuća. 
Taj se povratak Kantu uglavnom datira s polovinom šezdesetih godina 

kadaje O. Liebmann (1840-1912) godine 1865. objavio knjigu Kant und 
die Epigonen u kojoj je svako poglavlje završio pozivom: Also muss auf 
Kant zuriickgegangen werden! (Mora se dakle vratiti Kantu). 

Nietzsche je, u svojoj inače dubokoj averziji prema školskoj filozofiji 
i vladajućem idealizmu na sveučilištima, ovo vraćenje Kantu označio 
kao vraćanje u osamnaesto stoljeće. Nietzsche je u biti imao pravo, jer 
je vraćanje Kantu na izvjestan način bilo i priznanje svoga poraza, priz- 
nanje da nema više onih snažnih impulsa koji su izvirali iz duboke ne- 
gacije jedne anakrone društvene stvarnosti. Njemačka inteligencija je 
uglavnom doživjela ostvarenje svojih historijskih ideala: ostvareno je 
jedinstvo Njemačke i pomalo se uspostavljala konstitucionalna monar- 
hija. Građanska inteligencija se mogla neslagati s pojedinostima, jedan 
njezin manji dio nije nikad ostao ravnodušan prema socijalnim proble- 
mima koji su bili naličje političkog trijumfa. Ali, ona je to društvo ipak 
potvrđivala te nalazi svoj smisao u filozofskim analizama onoga bivstva 
koje joj je najbliže i koje ona kao povlašteni sloj društva brani kao sig- 
num te povlaštenosti — bivstvo duha. 

Ipak, mora se i to reći, povratak Kantu nije, naravno, bio jednostav- 
no ponavljanje Kanta. Imali su oni dovoljno talenta da im Kant posluži 
kao metodološka osnova i teorijski okvir za postavljanje i rješavanje od- 
ređenih problema koji su krajem 19. stoljeća nastajali iz nove i druš- 
tvene i znanstvene situacije. Problemi historizma, odnosa prirodnih i 
društvenih znanosti, kulture i vrijednosti itd. postaju prioritetni prob- 
lemi. 

Međutim, utjecaj Kanta je ipak bio kroz cijelo to vrijeme i prije i pos- 
lije 1848. godine prisutan u njemačkoj filozofiji. Tako ga nalazimo u tri- 
desetim i četrdesetim godinama kod filozofa C. Fortlagea (1806-1881), 
E E. Benekea (1798-1854) i E. Reinholda (1793-1855), a nešto kasnije 
ikod C.H. Weissea (1801-1866), te I. H. Fichtea (1796-1879) koji je to 
obznanio u govoru na otvaranju prvoga njemačkog filozofskog kongresa 
u Gothi 1847. pod naslovom Grundsdtze der Philosophie der Zukunft.*? 


423. Ovo je bilo već konstatirano u poznatoj Uberwegovoj historiji filozofije u IV. 
svesku Die deutsche Philosophie des XIX. Jahrhunderts und der Gegenwarit, 
koju je bio za to razdoblje preradio i upotpunio T. K. Oesterreich i kao dva- 
naesto izdanje objavio u Berlinu 1923. Vidi inače temeljitu i opširnu analizu 
i prikaz nastanka neokantovstva u knjizi K. Chr. Kohnke, Entstehung und 
Aufstieg des Neukantianismus. Die deutsche Universitdtsphilosophie zwis- 
chen Idealismus und Positivismus, Frankfurt a. M. 1986. Od kraja šezdese- 
tih godina do početka 20. st. neokantizam postaje dominantna filozofska stru- 
ja na njemačkim sveučilištima. Od sedam-osam glavnih pravaca tog pokreta 
za nas je važan vrijednosno-teoretski kriticizam W. Windelbanda i H. Ricker- 
ta, i “relativistički" G. Simmela koji ću prikazati u knjizi o filozofiji historije 
u 20. st. 

Od kraja šezdesetih godina pa do početka 20. stoljeća neokantizam 
postaje dominantna struja na njemačkim sveučilištima. Od sedam, osam 
glavnih pravaca toga pokreta za nas je važan vrijednosno-teoretski kri- 
ticizam W. Windelbanda i H. Rickerta, i “relativistički" G. Simmela koji 
ću prikazati u knjizi posvećenoj filozofiji historije u 20. stoljeću. 


Wilhelm Windelband (1848-1915) rođen je u Potsdamu, a studira u 
Jeni i Gottingenu gdje najjače utječu na njega K. Fischer (1824-1907) i 
H. Lotze. Historijski smisao nasljeđuje od K. Fischera koji je bio pod 
Hegelovim utjecajem, što je i razumljivo, jer je Hegel od svih njemač- 
kih filozofskih klasika imao najveće poznavanje i najdublji smisao za 
historiju. Na historijsko-filozofsko stvaranje Windelbanda utječu još 
dva značajna njemačka historičara filozofije — E. Zeller i J. Ed. Erdmann 
(1805-1892), prvi također hegelovac, a drugi hegelovac u početku svo- 
ga djelovanja.““* Jednako tako snažan razvoj prirodnih znanosti kao i 
Lotzeov pokušaj dovođenja u sklad prirodoznanstvenih rezultata i sta- 
jališta s idealističkom filozofijom, a naročito njegova koncepcija vred- 
nota (Werte) i ideja “važenja" (Gelten), dobiva u zrelom razdoblju Win- 
delbandova filozofskog razvoja teorijski prioritet. Vidjet ćemo da su 
suprotstavljanje prirode i historije, carstva nužnosti i carstva slobode 
kod Lotzea, kao i koncepcija “nužno važećih istina" bili glavna teorij- 
ska preokupacija W. Windelbanda. 

Svoja istraživanja spoznajno-teoretske problematike, naročito u vezi 
s problemom prirodnih i duhovnih znanosti, kao i teorijom vrijednosti, 
Windelband je iznio u nekoliko manjih radova poslije skupljenih u djelu 
u dva sveska Prdludien (1884). Sveučilišnu je karijeru završio u Hei- 
delbergu, gdje 1903. godine postaje profesorom i predaje zajedno sa svo- 
jim učiteljem K. Fischerom, kojega i nasljeđuje na katedri nakon Fi- 
scherove smrti 1907. 

Kao neokantovac Windelband je, naravno, držao da je s Kantom uči- 
njen “najvažniji preokret koji je filozofija doživjela"*# i da je on filozof 
nakon kojega “principijelno nije ništa novo stvoreno". Iz toga se vidi 
da Windelband ne priznaje historijsko značenje dijalektičke metode 


424W. Windelband je autor jedne od najpoznatijih historija novije filozofije: Ges- 
chichte der neueren Philosophie u dva sveska (1878. i 1880). Jedno od najvaž- 
nijih djela W. Windelbanda je također Lehrbuch der Geschichte der Philosop- 
hie (1892) koje je njegov učenik Rickert smatrao glavnim Windelbandovim 
djelom. U nas je, u Zagrebu, to djelo objavljeno još 1956. i doživjelo je dosad 
više izdanja. 

425 Wilhelm Windelband, Was ist Philosophie, Praludien 1, Tubingen 1911, str. 22. 

426W. Windelband, Kritische oder genetische Methode, Praludien II, Tubingen 
1911, str. 100. 

koju su razradili upravo veliki njemački mislioci nakon Kanta (Schelling, 
Fichte, Hegel i Marx), a koju nalazimo i kod francuskih prosvjetitelja i 
Saint-Simona. Pa i kasnije, kada krajem stoljeća započinje izvjesno oživ- 
ljavanje Hegela u njemačkoj filozofiji, Windelband vidi u tome neku vrst 
ozdravljenja, ali naglašava manje bitnu stranu i doprinos toga velikog 
mislioca. Zbog čežnje novijeg vremena za cjelovitim smislom sve stvar- 
nosti, pisao je Windelband, moralo je djelovati “imponirajuće jedinstvo 
i grandiozna zatvorenost sistematske kompozicije, u kojoj je dan Hege- 
lov panlogizam. Njoj je također, bez sumnje, svojstveno nešto što može 
zadovoljiti estetski smisao i upravo taj moment nasuprot Fichteu, 
Schellingu i Herbartu uvelike odlučuje za Hegela. K tome pridolazi i 
razvojno-vedri optimizam, koji prožima njegovo učenje, povjerenje u moć 
uma, čime nadvladava sumornu Schopenhauerovu propovijed o bijedi 
svijeta. I konačno, nasuprot neograničenom individualizmu, kojim je 
neko vrijeme naš narod zanosio Nietzsche, u mladohegelovskoj struji 
snažno probija prednost duhovnoj cjelini, umnom životnom sadržaju, 
koji ima opće važenje. ??7 

Dijalektika je za neokantovce, tako i za Windelbanda, vodila metafi- 
zici i genetičkom (dijalektičkom) tumačenju stvarnosti. A to nije mogla 
biti za njih prava metoda filozofije. Jer, dijalektička metoda je “u naju- 
žoj vezi s metafizičkim hipostaziranjem ideja, i koliko god se možemo 
diviti tananosti i pronicavoj dubini misli, ali prije svega upornosti poj- 
movnog reda, s kojom je Hegel, naročito u filigranskom djelu svoje lo- 
gike, genijalno otkrio pojedine veze, ipak takva dijalektika kao cjelina 
niukoliko ne može opet sačinjavati metodu filozofije.?425 

U svom prihvaćanju Kanta kao mislioca od kojega treba polaziti i iz- 
graditi kritičku metodu filozofske analize, većina kantovaca je zapravo 
bila bliže Fichteovoj interpretaciji Kanta. Kako je već Fichte ukazao na 
poteškoće Kantove “stvari po sebi", zbog čega i odbacuje taj realistički 
moment Kantove filozofije, tako i marburžani (Cohen i Natorp) i ba- 
denci (Windelband i Rickert) odbacuju tu Kantovu pretpostavku koja 
za Windelbanda “ostaje postulirano ništa, kome se ne može pridati ni- 
kakvo stvarno određenje i nikakav formalni odnos. Zato je stvar po sebi 
sasvim beskorisna pretpostavka za mišljenje, iz koje se ne može objas- 
niti baš ništa. Iz nespoznatljive stvari po sebi ne mogu se razumjeti ni 
pojave vanjskog svijeta ni pojave unutrašnjeg svijeta niti njihov među- 
sobni odnos; isto tako se iz potpuno nepoznate stvari po sebi nikada ne 
može shvatiti ni ono podvajanje pojavne stvarnosti na oblasti duha i 
materije, koje su jedna od druge odvojene, a ipak se stalno međusobno 


427W. Windelband, Die Erneuerung des Hegelianismus, Praludien I, str. 265-266. 
428W. Windelband, ibid., str. 275. 

odnose. Tako bi ta agnostička stvar po sebi bila samo tamni prostor u 
kojem se svi problemi ostavljaju neriješeni, a da se za njih time ne do- 
biva nikakvo razjašnjenje."*? 

Hegel je, kako nam je poznato, iz slične kritike zaključivao o jedin- 
stvu suštine i pojave i zato o mogućnosti spoznaje te suštine, a Marx 
je, slijedeći Hegela, dolazio do istog rezultata ali na temelju svoje ma- 
terijalističke i aktivističke teorije prakse. Windelband sve te i slične 
mislioce proglašava “metafizičarima" i prihvaća Kantov apriorni kate- 
gorijalni shematizam kao nešto gotovo i apsolutno, misleći da se time 
riješio metafizike. Budući da po njemu samo mišljenje može proizvesti 
ono što bi trebalo da bude bivstvo, zato i predmeti mišljenja, koje mis- 
limo u pojmovima, nisu odrazi ili korelati stvarnosti, nego su proizve- 
deni u mišljenju i od mišljenja samog. Područje svijesti je, prema tome, 
neprekoračivo, i za filozofiju ostaje objektivna stvarnost, u realistič- 
kom, pozitivističkom ili materijalističkom smislu, bespredmetna. “S ap- 
solutno stvarnim prestaje i filozofija koja bi to htjela obrađivati: tada 
preostaju samo pojedine činjenice znanosti, a filozofija bi trebala da 
bude preponosna da svoje ime dade za cjelovite prikaze u kojima bi se 
htjelo sabrati samo glavno iz tih činjenica." Transcendenciju svijesti 
treba izbjeći i zato za Windelbanda preostaju jedino Kantove transcen- 
dentalne, apriorne forme za objašnjenje mogućnosti spoznaje. Otkriva- 
nje sintetičke svijesti je po njemu Kantovo besmrtno djelo. Svijet, koji 
mi doživljavamo, uvijek je samo jedan sređeni izbor, a principi tog iz- 
bora i sređivanja “mogu se tražiti samo u strukturi naše svijesti. Svi- 
jet, koji mi doživljavamo, naše je djelo.?**! Općenitost i nužnost naših 
sudova nije nam dana iskustvom, nego apriornim formama koje imaju 
nadindividualno značenje. 

Logičke kategorije i principi, kao preduvjet svake spoznaje, prave su 
vrednote (Werte) i kao što postoje logičke apsolutne vrednote, tako pos- 
toje i etičke, estetske i religiozne. Te su vrednote ono apsolutno, nosio- 
ci nužnosti i općenitosti. Kako nisu izraz pojedinačne svijesti, mora se 
nužno pretpostaviti neka opća svijest, koju Windelband naziva “norma- 
tivna svijest" (Normalbewusstsein) koja nije ništa drugo nego sinonim 
za Kantovu “svijest uopće". “Ako je neminovno potrebno uzdići se od 
relativnosti individualnih vrednovanja i moralnih običaja naroda do 
zahvaćanja apsolutnih vrednota, onda izgleda da je nužno, nad histo- 
rijskim formama ljudske zajedničke svijesti, zamisliti jednu normativ- 


429W. Windelband, Einleitung in die Philosophie, Tubingen 1914, str. 227. 
430W. Windelband, ibid., str. 32-33. 


431W. Windelband, Kulturphilosophie und transcendentaler Idealismus, Pralu- 
dien I], str. 260. 

nu svijest, za koju su te vrednote upravo vrednote."*** Ta normativna 
svijest je sistem normi koje su apsolutne i objektivno važe, pa trebaju 
zato i subjektivno važiti, iako u empirijskoj stvarnosti čovjekova duhov- 
nog života važe samo djelomično. Te vrednote ne postoje stvarno, nego 
važe. To je jedna viša nužnost, nužnost trebanja koja se ne mora uvi- 
jek ispunjavati u empirijskom mišljenju, htijenju i osjećanju. “Nikakav 
prirodni zakon ne prisiljava čovjeka da uvijek tako misli, tako hoće, i 
tako osjeća, kako bi on prema logičkoj, etičkoj i estetskoj nužnosti tre- 
bao uvijek misliti, htjeti, osjećati. "433 

Sasvim je razumljivo da je najveća i zapravo nerješiva teškoća ob- 
jasniti egzistenciju te normativne svijesti i vrednota. Prihvaćanjem 
Lotzeova koncepta i termina “važenje" (das Gelten) karakter bivstva 
tog idealiteta ostaje ipak neobjašnjiv i upitan. Nastojeći da izbjegne psi- 
hološku i metafizičku eksplikaciju, Windelband drži da to ne može zna- 
čiti drugo nego “ukupnost sveza i odnosa koji postoje između bivstvu- 
jućeg. One same nisu nikako bivstvujuće, niti kao stvari niti kao stanja 
ili djelatnosti; one mogu postati “stvarne' samo kao sadržaji psihičkih 
funkcija spoznaje. Ali po sebi carstvo važenja nije ništa drugo nego 
forma i poredak, u kojima postoji bivstvujuće.?**%* To carstvo vrednota 
za Windelbanda i ostale neokantovske sljedbenike ostaje ipak misterij 


432W. Windelband, Einleitung in die Philosophie, str. 254. Tim je Windelband u 
potpunosti napustio izvjesne relativističke i pragmatičke elemente svoje filo- 
zofije. K. Chr. Kohnke povezuje ovaj završetak u apsolutnom s kriznom situa- 
cijom u Njemačkoj krajem sedamdesetih godina. Nakon neuspješnoga “Kul- 
turkampfa* protiv katolika kao i dva pokušaja atentata na cara, koje su veoma 
brzo insinuirali socijaldemokratima koji su bili u usponu, pojavljuju se auto- 
ritarne tendencije u javnom životu Njemačke. Bismarck proglašava “zakon 
protiv socijalista" (1878) što je s jačanjem antisemitizma označilo kraj libe- 
ralne ere u Njemačkoj. “Windelband je u međuvremenu prožet “vjerom u um', 
i taj tzv. um označava “stalno, opće, zakonodavno, normativno'. On je unutar- 
filozofski instrument protiv svih neidealističkih pravaca filozofije, izvanznan- 
stveno principijelno antidemokratski, antisocijalistički i skroz-naskroz auto- 
ritarno shvaćen. “Socijalna opasnost', koja je u godini 1878. izgledala da postaje 
jasna, učinila je od “relativista' Windelbanda borbenog “znanstvenika vrijed- 
nosti' koji je ofenzivno zastupao interese autoritarne Bismarckove države." 
(K. Chr. K&hnke, Entstehung und Aufstieg des Neukantianismus, Frankfurt 
a. M. 1986, str. 427.) Mislim da je plauzibilno ovo objašnjenje prelaska jednog 
dijela njemačke liberalne inteligencije na autoritarne pozicije. Socijalno pita- 
nje i klasni problem postaju krajem 19. st. sve oštriji i nezaobilazni. 

433W. Windelband, Was ist Philosophie, Praludien I, str. 42. 

434W. Windelband, Prinzipien der Logik. U Encyclopddie der philosophischen 
Wisenschaften, Tubingen 1912, str. 53-54. Ovim Windelband nije izbjegao iz- 
vjestan iracionalizam i približavanje spiritualističkoj metafizici. I sam Win- 
delband u istom citiranom djelu o logici u Leibnizovoj centralnoj monadi, 
Berkleyjevu bogu, Kantovu Intellectus archetypusu, Fichteovu Ja i Hegelo- 
voj ideji. (Vidi Prinziplen der Logik, str. 54-55.) 

u koji treba vjerovati, kao što ostaje mistična i nedokučiva veza izme- 
du te opće, normativne svijesti i individualne empirijske. A čim jedna 
filozofija mora prekoračiti granicu znanja i racionalnih pretostavaka ili 
uvida i pretpostavi nužnost vjerovanja, prestaje zapravo biti kritička, a 
mnogo gubi i na dignitetu filozofskog. Windelband i sam priznaje da “to 
sudjelovanje u dominantnom svijetu umnih vrednota, koje ipak sačinja- 
vaju smisao svih poredaka, na kojima se izgrađuju naši mali svjetovi 
znanja, htijenja i oblikovanja, to uklapanje našeg svjesnog kulturnog ži- 
vota u umne sveze, koje daleko nadmašuju nas i naše čitavo empirijsko 
postojanje - to je neshvatljiva tajna sve duhovne djelatnosti." 

S takvih je teorijskih pozicija Windelband prišao i problematici filo- 
zofije historije. Najjezgrovitije je svoje osnovne misli iznio u poznatom 
rektoratskom govoru u Strassburgu 1894. godine pod naslovom Histo- 
rija i prirodna znanost. 

Problem prirode i historije je, kako smo vidjeli, bilo jedno od kruci- 
jalnih filozofskih pitanja toga vremena. Dobivši naročito poticaje od 
svog učitelja Lotzea, Windelband u izvjesnoj mjeri prihvaća i gledišta 
Schopenhauera koji je na nekoliko mjesta svoga glavnog djela Dre Welt 
als Wille und Vorstellung (1818) iznio svoja mišljenja o historiji. Scho- 
penhauer je posebno naglašavao da se u historiji radi o čovjeku, pojedi- 
načnom, individualnom, a znanost govori o općem, zakonomjernom. 
Znanost o individuumima je proturječje i zato historija ne može biti zna- 
nost; ona ostaje na površini i ne dolazi do biti svijeta. Historija je u od- 
nosu prema poeziji kao portretno slikarstvo prema historijskom slikar- 
stvu i zato poezija iskazuje mnogo više bit čovjeka i svijeta nego historija. 

Slično mišljenje zastupa i Windelband. Ne slažući se s podjelom na 
prirodne i duhovne znanosti, Windelband tu podjelu zasniva na tezi da 
jedne znanosti traže zakonitosti predmeta, a druge samo događaje koji 
su se zbili. U sferi anorganske i organske prirode postoji ponavljanje 
zbivanja, te se može utvrditi i njihova zakonitost; na historijskom pod- 
ručju svaki je događaj neponovljiv, te se o zakonima historije ne može 
govoriti. Prema tome “iskustvene znanosti traže u spoznaji stvarnog 
ili opće u formi prirodnog zakona, ili pojedinačno u historijski određe- 
nom obliku; one promatraju jednim dijelom formu koja ostaje uvijek 
jednaka samoj sebi, drugim dijelom neponovljiv, u sebi određen sadržaj 
stvarnog zbivanja. Jedne su znanosti o zakonima, druge znanosti o do- 
gađajima; one naučavaju, što uvijek jest, ove, što je jedanput bilo. Znan- 
stveno mišljenje je — ako se smiju stvarati novi umjetni izrazi — u jed- 
nom slučaju nometetsko, u drugom idiografsko 


435W. Windelband, Kulturphilosophie und transzendentaler Idealismus, Pralu- 
dien [], str. 271. 


436W. Windelband, Geschichte und Naturwissenschaft, Praludien II, str. 145. 

Windelband, dakle, prihvaća Schopenhauerovo stajalište da je u his- 
toriji riječ samo o pojedinačnim događajima, individualnim djelatnosti- 
ma, pri čemu je posebno mjesto dano velikim ličnostima, ali se isto tako 
s njim ne slaže u vezi s njegovim podcjenjivanjem historije i odbijanjem 
da ona može biti znanost. Svako pojedinačno, nastavlja Windelband, 
ipak nije za znanost važno i ostaje kuriozum ako ne služi kao kamen 
za izgradnju općenitije cjeline i strukture. U znanstvenom pogledu “či- 
njenica" je teleološki pojam. Samo je ono zbiljsko činjenica za znanost, 
iz kojeg ona može nešto naučiti. A to prvenstveno vrijedi za historiju. 
Mnogo toga se zbiva što zapravo nije historijska činjenica. Da je Goethe 
npr. 1780. godine dao napraviti kućno zvono i ključ itd., nisu historij- 
ske činjenice. Ali se isto tako ne može ostati samo na općem i rodnom. 
“Ono ostajanje na rodnom jednostranost je grčkog mišljenja, preneseno 
od Eleata na Platona, koji je nalazio pravo bivstvo kao i pravu spoznaju 
samo u općem, i od njega do naših dana, gdje je Schopenhauer postao 
zagovornik te predrasude, kad on odriče historiji vrijednost prave zna- 
nosti, jer ona uvijek zahvaća posebno a nikada opće.?#37 

Ako se u historiji teži samo za općim, zakonima, onda se želi napra- 
viti od historije prirodna znanost, kao što je slučaj kod filozofskohisto- 
rijskog pozitivizma. A tada ostajemo pri nekoliko trivijalnih općenitosti 
s mnogim iznimkama koje ih ispričavaju. “Tome nasuprot mora se čvr- 
sto zastupati da se sav interes i prosuđivanje, sve vrijednosno određi- 
vanje čovjeka odnosi na pojedinačno i jednokratno. 

Ono što vrijedi za ljudski život, vrijedi i za cjelinu historijskog pro- 
cesa: on ima vrijednost samo ako je jednokratan (einmalig). To je prin- 
cip što ga je kršćanska filozofija u patristici pobjedonosno iznijela pro- 
tiv helenizma. 

Ovo prenaglašavanje individualnog i jednokratnog, a zapostavljanje 
socijalnog i socijalno-ekonomskog, društvenih struktura u kojima se 
oblikuje svaka ličnost i koje imaju u svom razvitku neke pravilnosti, pa 
čak i postojanosti, nužno vodi Windelbanda nekoj mistici ličnosti, jer 
mu i historijski događaji, kao posljedice djelovanja slobodnih individuu- 
ma, nužno ostaju do kraja neobjašnjivi. Nama ne pomaže, kako izričito 
piše Windelband, “nikakva supsumacija pod one zakone, da bismo po- 
jedinačno dano u vremenu raščlanili do njegovih posljednjih osnova. 
Zato nam u svakom historijski i individualno spoznatom preostaje os- 
tatak neshvatljivosti — nešto, što se ne može izreći ni definirati. Tako 
se posljednja i najdublja suština ličnosti opire raščlanjivanju pomoću 


437W. Windelband, ibid., str. 154-155. 
438W. Windelband, ibid., str. 155. 

općih kategorija, pa se to neshvatljivo pojavljuje pred našom sviješću 
kao osjećaj neuzrokovanosti našeg bića, tj. individualne slobode. 1? 

Budući da je zadatak svakog društva “stvaranje svoga kulturnog sis- 
tema", a on se zasniva na ostvarivanju etičkih i religioznih vrednota, 
svako društvo treba u svojoj historijskoj uvjetovanosti pronaći to zajed- 
ničko koje je nadindividualno, tj. apsolutno i općevaljano. To je krajnji 
cilj svakoga društva i svako ga rješava na svoj specifičan način. “Ta za- 
daća društva ima svoj korijen, dakle, u pojmu općevaljanosti: ono treba 
da osvijesti i prikaže ono što u njemu važi kao opće. Time ono stvara 
svoj kulturni sistem. Ali je sada time ujedno dan sadržaj individualne 
svijesti o dužnosti, ukoliko je ta svijest nezavisna o historijskoj poseb- 
nosti. Dužnost je individuuma da bude u službi društva, ali u tom smis- 
lu da ovo stvara zajedničkim radom svoj kulturni sistem. Materijalni 
princip etike glasi: čini svoje, tako da u društvu kojem ti pripadaš dođe 
do svijesti i prevlada njegov zajednički duhovni sadržaj." 

Inače, na kraju, kaže Windelband, sadržaj svjetskog zbivanja ne mo- 
že se shvatiti iz njegove forme. Svi su se pokušaji izjalovili kad se htjelo 
pojmovno izvesti posebno iz općeg, mnoštvo iz jednog, konačno iz bes- 
konačnog, postojanje iz biti. Tu postoji procjep koji veliki filozofski sis- 
temi samo prekrivaju, ali ne ispunjuju. O tim pitanjima nema pravog 
odgovora. “Zakon i događaj kao posljednje, inkomensurabilne veličine 
naše predodžbe svijeta ostaju postojati jedan pored drugoga. Tu je jed- 
na od graničnih točaka, na kojima znanstvena misao može samo još od- 
rediti zadatak, postaviti pitanje, s jasnom sviješću da ga nikad neće 
moći riješiti. "++! 

Suprotstavljajući metodu duhovnih znanosti metodi prirodnih zna- 
nosti, Windelband je oštro i jednostrano suprotstavio i predmet tog is- 
traživanja. Dok je u prvom slučaju predmet individualan, jednokratan 
i neponovljiv, te se o tom događaju mogu davati samo pojedinačni su- 


439W. Windelband, :bid., str. 159. 


440W. Windelband, Vom Prinzip der Moral, Praludien Il, str. 192. Ostvarivanje 
apsolutnih vrednota je prvenstveno zadatak i djelo izuzetnih ličnosti, heroja, 
te je time ponovno aktualizirano pitanje mase i ličnosti. Ličnost pritom uniš- 
tava u sebi sam individualni moment, i to najviše i najvrednije što pojedinac 
donosi postaje nelično i nadindividualno. “Ista nadličnost važi kod svih pod- 
viga heroja na svim područjima života i tako postiže ličnost svoje historijsko 
značenje time što je ona više od same sebe. To čini bit značajne ličnosti, što 
ona razvija u sebi nadlične vrednote i oblikuje ih u vanjski svijet. Nezavisnost 
takvih vrednota o uvjetima koji su prirodno dani u individualnosti njihovih 
nosilaca izražavamo i tako da tim vrednotama pripada o vremenskim uzroci- 
ma nezavisno, tj. vječno važenje. Tako smijemo i reći da iz one historijske na- 
petosti između cjeline i individuuma proizlaze vječne vrednote djelovanjem 
ličnosti." (W Windelband, Einleitung in die Philosophie, str. 344) 


441W. Windelband, Geschichte und Naturwissenschaft, Praludien I], str. 160. 

dovi, a znanosti su znanosti o događajima (idiografske), u drugom slu- 
čaju imamo posla s općim, zbivanjima koja se ponavljaju, te je spoznaj- 
ni cilj zakon tih procesa, a znanosti su znanosti o zakonima (nomotet- 
ske). 

Iako je Windelband u istom govoru pisao da se kod svega ovoga radi 
o pitanju koje se odnosi na metodu, a ne sadržaj, dakle o jednoj tipolo- 
giji znanstvenog postupka, ipak su kritike koje su bile upućene Windel- 
bandu da je formalistički suprotstavio ne samo dvije metode nego i dvije 
sfere bivstva, bile u osnovi točne. Dok je, ali ne samo on, dobro upozo- 
ravao da se između tih dviju sfera bivstva ne može staviti znak jedna- 
kosti, njihovo je razdvajanje bilo više posljedica spoznajno-teoretskog 
stava i metodskog postupka, a manje karaktera i specifičnosti samog 
predmeta istraživanja. U tom se slučaju ne bi došlo ne samo do navede- 
ne i nepremostive dihotomije nego i do spoznaje i konstatacije duboke 
povezanosti tih sfera bivstva, što ćemo imati još prilike konstatirati u 
analizi i ocjeni filozofskih pozicija njegova nastavljača H. Rickerta. 


Heinrich Rickert 


Rickerta se moglo prikazati i u idućoj knjizi posvećenoj filozofiji his- 
torije u 20. stoljeću. Ali, kako je Rickert bio najznačajniji učenik Win- 
delbanda i najjači teoretičar badenske neokantovske škole, a njegovi 
najvažniji radovi za ovu problematiku izlaze krajem 19. stoljeća i u pr- 
vim godinama 20., najprimjerenije je ipak da se ta dva mislioca prikažu 
zajedno.*#? 

Heinrich Rickert (1863-1936) je rođen u Danzigu kao sin političara. 
Njegov životni put u razdoblju Bismarckove vladavine bio je sličan putu 
mnogih tadašnjih intelektualaca koji su se posvetili filozofiji ili znanosti. 
Vidjevši u Bismarckovoj politici u velikoj mjeri ostvarenje svojih poli- 
tičkih ideala, nisu bili svjesni i druge, militarističke i autokratske strane 
te medalje, a nisu imali, kao privilegirani stalež, niti razvijeno osjeća- 
nje za socijalne probleme koji su svom snagom već započeli narušavati 
samozadovoljni mir povlaštenih građanskih slojeva. Bez nekih većih 
trzavica završio je školovanje u Berlinu, a 1888. doktorira kod Windel- 


442. Sličan slučaj imamo i s filozofima G. Simmelom i W. Diltheyem. Simmelovo 
glavno filozofskohistorijsko djelo Die Probleme der Geschichtsphilosophie ob- 
javljeno je 1892, ali je u potpuno prerađenom obliku objavljeno 1905. god. Dil- 
theyevo prvo važnije djelo za ovu problematiku Einleitung in die Geisteswis- 
senschaften objavljeno je 1883, a Der Aufbau der geschichtlichen Welt in den 
Geisteswissenschaften 1910. Kako je njihovo djelovanje mnogo više prisutno 
u 20. st., njihove koncepcije o filozofiji historije obradit ću i prikazati u pog- 
lavlju posvećenom filozofiji historije na razmeđu stoljeća. 

banda u Strassburgu. Tri godine kasnije već se habilitirao u Freiburgu 
i nakon kratke privatne docenture postaje 1894. godine izvanredni, a 
1896. redoviti profesor na istom sveučilištu. Nakon Windelbandove smr- 
ti 1915. u Heidelbergu, Rickert je bio pozvan da naslijedi svog učitelja. 

Iako je Rickert bio zainteresiran, kao što poznavaoci njegova života 
tvrde, i za mnoga konkretna pitanja stvarnog života, ipak je, osim svo- 
jih profesorskih aktivnosti, zbog nekih nervnih smetnji bio uglavnom 
upućen na svoju radnu sobu. Rickert nije imao, kao njegov učitelj Win- 
delband, smisla za historijsko-filozofsku problematiku, ali je zato bio 
najjači teoretičar jugozapadne njemačke neokantovske filozofije. 

Kao Windelbandov sljedbenik Rickert je, naravno, zastupao stajalište 
transcendentalnog idealizma i filozofiju vrijednosti, što sam već ukratko 
osvijetlio u prikazu Windelbandove filozofske pozicije. Bio je pod utje- 
cajem i nekolicine drugih suvremenika (Riehl, Volkelt, Natorp, Simmel 
i dr.) te se u izvjesnim pogledima i razlikuje od Windelbanda. Svoja raz- 
matranja o filozofskohistorijskoj problematici iznio je ponajprije u svom 
glavnom teoretskom djelu Die Grenzen der naturwissenschaftlichen 
Begriffsbildung. Eine logische Einleitung in die historischen Wissen- 
schaften (1896-1902), te u djelima Kulturwissenschaft und Naturwis- 
senschaft (1899) i Die Probleme der Geschichtsphilosophie (1904). 

Najveći dio svojih preokupacija Rickert posvećuje spoznajno-teoret- 
skim i metodološkim problemima u vezi sa znanstveno-historijskim i 
filozofskim pristupom i objašnjenjem historije. S obzirom na pretenzije 
snažnog razvoja prirodnih znanosti da one budu i ključ za razumijeva- 
nje historije, što je karakteristika i naturalistički orijentiranih filozofa, 
Rickert posvećuje svoje glavno djelo istraživanju upravo teorijskih gra- 
nica prirodnih znanosti. Priznaje veliko značenje rezultata modernih 
prirodoznanstvenih istraživanja i za filozofiju, ali ipak drži da bi to bilo 
veliko osiromašenje u duhovnom životu čovjeka kada bi se držalo “da 
bi prirodoznanstvenim istraživanjima, uključujući i psihologiju, znan- 
stveni život uopće trebao biti iscrpljen, da prirodna znanost u svim pi- 
tanjima ima odlučujuću riječ. Dakle, naše istraživanje se usmjeruje ne 
protiv prirodne znanosti, nego samo protiv njena samovlašća i zatim 
protiv pokušaja da se isključivo na njoj izgradi filozofija kao učenje o 
svjetonazoru." 

To ne znači, za Rickerta, da se filozofija treba oslanjati samo na his- 
torijske znanosti, jer jednako tako postoje granice historijskih znanos- 
ti kao i prirodnih. I samo zato što se danas, kaže Rickert, precjenjuju 
prirodne znanosti, on polazi od istraživanja njezinih granica. Filozofija 


443 Heinrich Rickert, Die Grenzen der naturwissenschaftlichen Begriffsbildung, 
Tubingen 1921, str. 5. 

ne može primjenjivati niti prirodoznanstvenu niti historijsku metodu, 
nego mora nasuprot svim pojedinačnim znanostima sačuvati svoju sa- 
mostalnost. 

Historizam je inače još opasniji od naturalizma, jer historija ne daje 
sama po sebi nikakav “pogled na svijet", koji zaslužuje to ime. Histori- 
zam, ako je konzekventan, vodi relativizmu, pa i nihilizmu. Historija 
se mora držati povijesnog, vremenski uvjetovanog. “Filozofija ima uvi- 
jek zadatak da izađe preko povijesnog k bezvremenskom ili vječnom", 
ona mora uzeti u obzir sve te znanosti, ali mora i nastojati “da dođe do 
stajališta iznad obih."*“ 

Često se navodi, kaže Rickert u svom djelu o Kulturnoj znanosti i 
prirodnoj znanosti, kako on drži da prirodne znanosti imaju posla sa 
zakonima, a historijske samo s “jednokratnim" (Einmalig), dakle s ne- 
čim što je sušta suprotnost zakonomjernom. Rickert izjavljuje da tako 
nešto nije nikad tvrdio. To se moglo zaključiti iz Windelbandova rekto- 
ratskoga govora Geschichte und Naturwissenschaft (1894) u kojemu se 
“nomotetski“ postupak, kao prirodoznanstveni, suprotstavlja “idiograf- 
skom" kao historijskom. Rickert to nije nikad u potpunosti prihvatio, 
iako to nije niti Windelband, kako smo vidjeli, apsolutizirao. 

Rickert govori o generalizirajućoj i individualizirajućoj metodi s nag- 
laskom da među njima nema apsolutne suprotnosti, nego samo relativ- 
na razlika. Iako je u prirodnoj znanosti primjerenija generalizirajuća 
metoda, a historijskoj znanosti individualizirajuća, obje se metode mogu 
primijeniti na svako od tih znanstvenih područja. “Priroda suprotstav- 
ljena kulturi može biti naime prikazana ne samo generalizirajući, nego 
i individualizirajući, a isto tako može i kultura da bude prikazana indi- 
vidualizirajući kao i generalizirajući.?*# 

Priroda i historija nisu dva različita realiteta, nego ista stvarnost 
promatrana s dva različita stajališta. “Stvarnost postaje priroda, ako je 
promatramo s obzirom na opće, ona ostaje historija, ako je promatra- 
mo s obzirom na posebno i individualno, i zato hoću sljedstveno tome 
suprotstaviti generalizirajućem postupku prirodne znanosti individua- 
lizirajući postupak historije." 

Rickert inače drži da je za historijske znanosti u cjelini prikladniji 
termin “kulturna znanost", a ne “duhovna znanost", jer ono što kul- 
turu razlikuje od svekolike prirode nije njezin psihički, nego njezin ob- 


444. H. Rickert, ibid., str. 7. 
445 H. Rickert, ibid., str 22. 


446 _H. Rickert, Kulturwissenschaft und Naturwissenschaft, Tubingen 1926, str. 
55-96. Vidi također Grenzen der naturw. Begriffsbildung, str. 173, gdje je for- 
mulacija identična. 

jektivno “duhovni? sadržaj, tj. “pojam onoga što se ne može osjetilno 
opažati, nego što se samo neosjetilno može razumjeti, i što životu daje 
značenje i smisao."“**7 Tako mi dijelimo svoje doživljaje na realitete koje 
osjetilno zapažamo; oni su dijelom tjelesni, a dijelom duševni. Druga su 
vrsta toga realiteta oni koje osjetilno ne zapažamo, ali ih razumijemo 
kao smisaone tvorevine (Sinngebilde). Ovi drugi, duhovni predmeti 
imaju neko značenje ili smisao, osjetilno ih se ne može opažati i zato 
nemaju realnu egzistenciju. To je svijet vrednota, koje važe kako su to 
već definirali Lotze i Windelband. 

Tako su npr. riječi nosioci jedne smislene tvorevine i tako na riječi- 
ma nužno prianja nešto neosjetilno. Postoji, dakle, svijet idealnih tvo- 
revina koji nije niti fizički niti psihički. To je svijet “duha", koji nema 
veze s duševnim, psihičkim koje se vremenski odvija. To su “neosjetilno 
razumljiva značenja i smisaone tvorevine, koje ne mogu biti niti vre- 
menske niti prostorne.?# 

Historija je ponajprije znanost o ljudskoj kulturi, a kulturni život je 
“zbivanje koje ima značenje i smisao", dok priroda naprotiv protječe 
“bez značenja i bez smisla.?**? U tome je razlika između prirodnih i du- 
hovnih znanosti. Jedne proučavaju opažajne prirodne procese koji ne- 
maju smisla i značenja, druge kulturu i njezine nosioce, realne ljude, 
kao ono što ima smisao i značenje. Zato metoda prirodnih znanosti nije 
dovoljna za područja koja su vrijednosna i smislena. 

Vidjet ćemo kasnije da Rickertova transcendentalna metoda ipak u 
biti, kao i kod Windelbanda, vodi neobjašnjivoj dihotomiji stvarnosti, 
postulirajući na jednoj strani prirodni svijet podvrgnut zakonima, op- 
ćem, a na drugoj historijski svijet kao svijet jednokratnog, neponovlji- 
vog zbivanja koji participira na nečemu vrijednosnom, apsolutnom i 
neobjašnjivom. 

Objašnjavajući svoje stajalište, Rickert piše da prirodni produkti slo- 
bodno rastu iz zemlje, oni su samonikli i prepušteni samima sebi. Kod 
kulturnih procesa imamo posla s vrednotama, prirodne procese, koji su 
samostalno nastali, možemo promatrati bez obzira na vrednote. “Pri- 
roda bi prema tome bila slobodna od značenja, ona je samo nešto opa- 
žajno, nerazumljivo, a kultura je naprotiv bivstvo sa značenjem i koje 
se može razumijevati, i to je tako u stvarnosti."*% Kad je pitanje biv- 


447 H. Rickert, Kulturwissenschaft und Naturwissenschaft, str. XI. 
448 H. Rickert, Die Probleme der Geschichtsphilosophie, Heidelberg 1924, str. 22. 
449_H. Rickert, ibid., str. 23. 


450 H. Rickert, Kulturwissenschaft und Naturwissenschaft, str. 20. Na temelju 
toga, zaključuje Rickert, možemo govoriti o “wertfreie Natur und wertbehaf- 
tete Kultur" (prirodi koja je vrijednosno slobodna i kulturi koja je vrijednosno 

stva vrednota, Rickert zaključuje kao i Windelband da se ne može reći 
da su one stvarne, zbiljske, nego samo da važe. 

Logici historijske znanosti pripada da ona ne želi obrađivati stvar- 
nost s ciljem da dođe do zajedničkog u objektima, do zakona kao što je 
slučaj kod prirodnih znanosti, jer time i ciljevi koje ona postavlja kao 
historija nikad ne bi bili dostignuti. Historijski predmet (ličnost, narod, 
historijsko razdoblje, privredni ili politički pokret itd.), ako se želi pri- 
kazati kao cjelina, mora se shvatiti “u njegovoj jednokratnosti i nikad 
ponovljivom individualitetu.?*%! Zato se historija ne može služiti gene- 
ralizirajućom metodom, bez obzira na to je li taj historijski predmet tje- 
lesni, duševni, kulturni itd. Dakle, ovo jednokratno s individualnim 
sadržajem zadatak je historijske znanosti. 

U historiji su dijelovi u međusobnoj povezanosti, kako s okolnim svi- 
jetom tako i u svom vlastitom razvoju. Historijska cjelina je u odnosu 
na njezine dijelove bogatija, dok je opći pojam u prirodnim znanostima 
uvijek siromašniji od pojedinačnih predmeta koje istražuju. Jednako se 
tako i u razvoju uvijek zbiva nešto novo, a budući da se pojmovi zako- 
na odnose na ono što se ponavlja, to se “pojmovi historijskog razvoja i 
zakona upravo isključuju. 

Međutim, historijski su procesi također kauzalno povezani te je ne- 
točno mišljenje nekih da su objekti historijskih istraživanja “slobodna? 
bića koja nisu podvrgnuta nikakvim uvjetovanostima. Ali kauzalno ne 
znači i “zakonito". Empirijska stvarnost poznaje samo individualne 
kauzalne veze, a o zakonima ne može govoriti kao o pojmovima. Nada- 
lje, historičar ne želi samo dati vremenski slijed uzroka i posljedica nego 
i uvid u nužnost kojom iz toga pojedinačnog, nikad neponovljivog uzroka 
slijedi ili proizlazi nikad neponovljiva posljedica. Ali, to nije zakonitost. 
“U zakon razvoja ulazi individualitet i posebnost jednog razvoja isto 
tako malo kao i individualno u prirodni zakon uopće, pa htjeti usposta- 
viti zakone razvoja u dotičnom smislu za historijske razvojne nizove, 
ostaje zato logički besmislen pothvat. "453 


prožeta) (ibid., str. 21). S obzirom na pojam “duhovne? i “kulturne" znanos- 
ti, Rickert u daljnjem tekstu još jednom napominje da npr. strojevi, kemijska 
sredstva za poljoprivredu itd. spadaju u kulturu, te ih je bolje nazivati pred- 
metima kulturne znanosti, nego duhovne znanosti (vidi ibid., str. 22). Vidi o 
tome još opširnije u Grenzen der naturwiss, Begriffsbildung, str. 394-404. 

451._H. Rickert, Die Probleme der Geschichtsphilosophie, str. 38. 

452 H. Rickert, ibid., str 46. 

453 HH. Rickert, Die Grenzen der naturwissenschaftlichen Begriffsbildung, str. 303. 
U tom djelu je isto tako tvrdio: “Historijske kauzalne sveze treba opet brižlji- 
vo odijeliti od prirodoznanstvenih kauzalnih zakona. Prikaz kauzalnih veza 
ne poklapa se nipošto, kao što se često misli, s generalizirajućim prikazom 
stvarnosti kao “prirode'." (H. Rickert, Die Grenzen itd. str. 212). 

Vrednote nisu nikakve zbiljnosti, niti fizičke niti psihičke. Njihova 
je bit u tome što one važe. U tome se Rickert u potpunosti slagao s 
Lotzeom i Windelbandom. Budući da su, međutim, povezane sa stvar- 
nošću, to one jedan objekt i čine dobrim, a mogu biti također povezane 
s aktom jednog subjekta kada vrednuje. Kod vrednovanja se uvijek neš- 
to hvali ili kudi, kod odnošenja prema vrednotama toga nema. Mo- 
ramo dakle razlikovati praktičko vrednovanje i teoretsko vrijednosno 
odnošenje. Historičar nema zadatak odlučiti je li Francuska revolu- 
cija koristila ili škodila francuskom i evropskom razvoju. To bi bilo 
“vrednovanje" (Wertung). Ali ni jedan historičar ne sumnja da su to bili 
značajni i važni događaji i da se moraju obraditi u prikazu evropske his- 
torije. Ako, dakle, historičar hvali ili kudi, prekoračuje granice znanos- 
ti o realnom bivstvu. To ne znači da historičari ipak i ne vrednuju, ali 
to nije njihov zadatak. Historija, dakle, ne pita o važenju vrednota, nego 
uzima samo u obzir da su neke vrednote praktički vrednovane. Zato 
ona “nikad ne može ni odlučiti da li je jedan red promjena napredak ili 
nazadak."“%* Pojam “napretka" zato pripada filozofiji historije. 

Na prigovor da o posebnom i pojedinačnom ne može biti znanosti, 
što je bilo Schopenhauerovo mišljenje, Rickert drži da se historija ne 
sastoji samo iz običnog nabrajanja ili opisivanja pojedinih činjenica. “I 
historija podvrgava kao i prirodna znanost posebno jednom “općem?"1, 
Ali razlika između historije i prirodne znanosti ipak ostaje. Kod histo- 
ričara ovo “opće" je kulturna vrednota, a ona postoji samo na pojedi- 
načnom. “Ako dakle vezujem jednu individualnu stvarnost na neku op- 
ću vrednotu, ona time ne postaje rodni egzemplar (Gattungsexemplar) 
jednog općeg pojma, nego ona ostaje u svom individualitetu značajna 
kao individualni nosilac jedne individualne misaone tvorevine. 

Prema tome materijal svojstven historijskoj znanosti, koji je po svo- 
joj biti smisaoni kulturni život, mora se prikazati na individualizirajući 
način, i to tako da iste opće vrednote, koje mu daju historijski smisao, 
kod pojmovnog oblikovanja odreduju i izbor bitnih sastavnih dijelova. 


454 H. Rickert, Kulturwissenschaft und Naturwissenschaft, str. 95. Dok se prirod- 
ne znanosti ne odnose prema vrednotama, historijska znanost mora doduše 
biti “također slobodna od praktičkog vrednovanja objekata i njihova prosuđi- 
vanja kao dobra ili zla, ali nikada ne može ispustiti iz vida odnošenje objeka- 
ta prema vrednotama, jer inače za nju ne bi bilo moguće da u empirijskoj 
stvarnosti odijeli historijski bitne od historijski nebitnih događaja." (H. Ric- 
kert, Die Grenzen itd. str. 252.) Rickert ima pravo kada kaže da je pojam 
“napretka" filozofski problem; ali to ne znači da na temelju određene filozof- 
ske interpretacije pojam “napredak" historičar nema prava, pa i zadatak, da 
ne samo opiše nego i vrednuje pojedina historijska zbivanja. 

455 H. Rickert, ibid., str. 96. 


456 H. Rickert, ibid., str. 97. 

Samo pomoću tih vrednota oblikuje historijska znanost svoj materijal 
“objektivno? u pojmove, jer te vrednote stoje tome kao osnova, što his- 
torijske objekte za historiju u njezinoj individualnosti bitno i tvori. 

Suština je historijske metode da je ona “individualizirajuća i s od- 
nosom na vrednote (wertbeziehend)"*", a priroda je vrijednosno indi- 
ferentna i prikazuje se generalizirajućom metodom. Historijski realitet 
je uvijek fizičko-psihički realitet. Čovjek kao društveno biće glavni je 
objekt historijskog istraživanja, a pogotovo zato jer on sudjeluje u rea- 
liziranju vrednota koje su važne za socijalnu povezanost. Ona je u biti 
kulturna znanost, i zato je to bolji izraz od termina duhovna znanost. 

Rickert drži da je u tim analizama pokazao bitnu razliku između 
dvije grupe koje se zasnivaju na empirijskomu znanstvenom radu. Ali, 
ponovno naglašava da historijski postupak zadire i u područje prirod- 
nih znanosti kao što i prirodoznanstveni postupak zadire i u područje 
kulturnih znanosti. To stvar zato komplicira. On je pokazao samo ek- 
streme, i zato treba napustiti mišljenje da se sve pojedinačne znanosti 
mogu obuhvatiti dvostranom shemom: prirodne i duhovne znanosti. 

Historijski elementi dolaze osobito do izražaja u biologiji, pogotovo 
u filogenetskoj biologiji, i zato je možemo nazvati historijskom zna- 
nošću. To je po Rickertovu mišljenju opravdano zato što ona, premda 
bogata općim pojmovima, te pojmove tako spaja da cjelina dolazi do iz- 
ražaja s obzirom na njezinu jednokratnost i posebnost. Zato ova biolo- 
gija nije historijska, kako misli T&nnies, zato što obraduje “razvitak". 
I embriologija to čini, ali ona upućuje na ono što se ponavlja i zato je 
prirodna znanost. I teorija descendencije generalizira i zato nije histo- 
rijska znanost. Ovaj zaključak je, mislim, veoma sporan, jer generali- 
ziranja postoje i u historijskoj znanosti. 

Ako se, međutim, cijeli red organizama ne označuje samo kao raz- 
voj u historijskom smislu, nego i kao napredak (Fortschritt), dakle ako 
se vrednuje, to je moguće samo onda ako se kultura čovječanstva osta- 
vi kao apsolutno dobro. Tada se kulturne vrednote prenose i na prirod- 
na zbivanja. Ako prirodoznanstveno prosuđujemo razvoj od nižih orga- 
nizama do čovjeka, taj razvoj nije “niti napredak niti nazadak, nego 
jednostavno vrijednosno-indiferentni niz promjena. 55 

Kulturna dobra uvijek nose pojedine ličnosti, što ne znači da mora- 
mo prihvatiti teoriju velikih ličnosti. A ako netko misli da je sve kauzal- 
no određeno, mora znati da historiju ne može prikazati pomoću općih 
zakona, nego da su i kauzalne veze u historiji jednokratne i individua- 
liteti. 


457 H. Rickert, Die Probleme der Geschichtsphilosophie, str. 76. 
458 H. Rickert, Kulturwissenschaft und Naturwissenschaft, str. 105. 

Jednostavni tok događaja koji se zove historija nije problem jedne 
filozofske discipline. Tek kad jedno zbivanje shvatimo kao historiju, fi- 
lozofija historije postavlja zadatak da istražuje njezine principe. Histo- 
rijski se principi traže ili u općim zakonima ili u općem smislu historij- 
skog života. Kao filozofska znanost ona mora biti univerzalna i zato je 
usmjerena na historiju kao cjelinu. 

Pod zakonom se npr. shvaća nužnost uopće; dakle kauzalna nužnost 
jednokratnog i posebnog; ali se pod zakonom shvaća i nužnost jednog 
imperativa ili vrednote. Historijske specijalne discipline ne pitaju za 
historijske zakone, jer to nema smisla. Historičar koji bi tražio prirod- 
ne zakone historije ne bi bio historičar. Ali to što vrijedi za empirijske 
historijske znanosti, ne mora vrijediti za filozofiju historije. Otpočinje 
traganje za jednom društvenom znanosti koja traži zakone historije i 
koja bi se mogla identificirati sa sociologijom kao filozofijom historije. 
Za takve je sociologe historijska spoznaja jednokratnog i neponovljivog, 
individualnog — nužna i služi kao osnova, kao predradnja za uopćava- 
nje. Problem je važe li tako eventualno pronađeni zakoni kao principi 
historijskog zbivanja i je li opravdano tako generalizirajuću sociologiju 
nazvati filozofijom historije. 

Historijski principi moraju biti prvo principi kulture i drugo princi- 
pi historijskog univerzuma. Nema, međutim, po Rickertovu mišljenju, 
nikakve garancije o spojivosti zakonoznanstvenog (gesetzeswissen- 
schaftlich) i kulturnoznanstvenog načina promatranja u filozofiji his- 
torije, te da se pojmovi zakona uvijek sadržajno poklapaju s općim poj- 
mom kulture. Time je, po njegovu mišljenju, već “izvučeno tlo" ispod 
sociologije kao filozofije historije.“ 

Traženje zakona kulturnog života je besmisleno. Odlučujući moment 
je u pojmu odnosa što ga ima historijska cjelina prema dijelovima. Fi- 
lozofija historije nije filozofija objekta jednoga historijskog specijalnog 
istraživanja, nego filozofija objekta univerzalne historije, te mora ujed- 
no utvrditi principe historijskog univerzuma. Historijski univerzum 
je sveobuhvatna historijska cjelina koja se može zamisliti, po svom poj- 
mu, jednokratno i individualno, u kome svako pojedinačno historijsko 
istraživanje ima kao objekt jedan individualni član, te ćemo kasnije 
zahtijevati od filozofije historije da principi historije budu principi je- 
dinstva tog univerzuma. Iz toga po Rickertu slijedi da je jedna znanost 
o zakonima kao historijsko učenje o principima, nemoguća.“#! “Pojam 


459 Ovdje Rickert sigurno misli na P Bartha koji je objavio i djelo o sociologiji kao 
filozofiji historije, a možda i na M. Webera koji je blizak takvu shvaćanju. 


460 Vidi Die Probleme der Geschichtsphilosophie, str. 93-96. 
461. Na prigovor da i prirodne znanosti imaju cjelinu prirode pred sobom i da ipak 

zakona," zaključuje Rickert, “kao principa historijskog univerzuma 
prema tome je za filozofiju historije isto tako logički besmislen, kao što 
je i pojam historijskog zakona kao cilja jedne empirijske historijske zna- 
nosti. Zacijelo ide filozofija historije na “opće', ali samo utoliko, ukoliko 
ima posla s historijskim univerzumom, i upravo zbog toga ostaje i njen 
objekt uvijek jednokratni i individualni razvojni tok, koji se sastoji iz 
individuuma kao svojih članova. Sociologija kao znanost o zakonima 
može stoga, bez obzira na to koliko inače bila dragocjena, davati histo- 
riji pomoćne pojmove pri istraživanju kauzalnih veza, ali nikad ne smije 
zamijeniti filozofiju historije." 

Karakteristično je za sve pokušaje koji žele pronaći prirodni zakon 
historijskog univerzuma da je taj zakon uvijek i formula za zakon raz- 
voja i zakon napretka. Ali, napredovanje ili nazadovanje su vrijednosni 
pojmovi i o napretku se može govoriti samo ako se ima jedno mjerilo 
vrijednosti. Napredak je nastajanje nečega novog, u svom individuali- 
tetu još nepostojeće. A “pojam jednog mjerila vrijednosti kao pojam ono- 
ga što treba da bude, nikad se ne može poklopiti s pojmom zakona, koji 
sadrži ono, što po svuda i uvijek postoji ili mora biti, i zato nema smisla 
to zahtijevati."*#% Trebanje i moranje se isključuju i samo zbog spome- 
nute mnogoznačnosti pojma zakona, može se govoriti o “zakonu nap- 
redovanja". Nastajanje novog ne ide ni u jedan zakon, jer zakon sadrži 
ono što se neograničeno često ponavlja. Comteov “zakon" je zapravo 
vrijednosna formula. Pozitivno je za njega ono što treba biti, kao apso- 
lutni ideal. S tog stajališta promatra sav historijski razvoj. Ali znanost 
o zakonima, oslobođena vezivanja za vrijednosti, to ne može postići. 

Rickert se na temelju ovih svojih gledanja osvrće na darvinistički na- 
turalizam u pokušaju objašnjenja razvoja čovjeka i historije. Ova teori- 
ja bi zato morala u potpunosti napustiti svaku teleologiju vrednota i 
pojmove “viši" i “niži". Prirodno odabiranje ne odstranjuje loše i odr- 
žava dobre, nego životno sposobnijima pomaže da pobijede, a to bi bio 
napredak tek onda kad bi se život proglasio apsolutnom vrijednošću. A 
to je besmislica, jer životnu sposobnost ima svaki život već svojim obič- 
nim postojanjem. Na temelju Darwinovih pojmova ljudski se život ne 
može ocjenjivati višim nego životinjski i razvoj prema čovjeku nazvati 


mogu otkrivati opće zakone te cjeline, pa bi, prema tome, i jedna filozofija his- 
torije mogla također otkrivati zakone i principe te historije kao cjeline, Ric- 
kert ne daje uvjerljive protuargumente. Npr. da je problematično svjetsku cje- 
linu prirodnih znanosti zamisliti kao individuum, da znanosti zakona nemaju 
posla sa svjetskom cjelinom kao filozofija historije s historijskim univerzu- 
mom itd. (Vidi Dre Probleme itd. str. 98-99) 


462._H. Rickert, Die Probleme der Geschichtsphilosophie, str. 99. 
463 H. Rickert, zbid., str. 105-106. 

napretkom. Iz prirodoznanstvenih se pojmova ne mogu izvesti nikakve 
vrednote, a tek na temelju jednog vrijednosnog mjerila može se jedan 
razvoj nazvati napretkom.“ 

Ako su, međutim, vrednote one koje vode i uvjetuju izbor historij- 
skog materijala i svu historijsku izgradnju pojmova — može li se sa- 
movolja, kompleks individualnih želja i mišljenja ikad isključiti iz his- 
torijskih znanosti? Ako nema nekih apsolutnih kriterija, apsolutnih 
vrednota prema kojima se prosuđuje, onda postoji i toliko historijskih 
istina koliko ima kulturnih krugova koji ih zastupaju. Jedinstvo i ob- 
jektivitet kulturnih znanosti uvjetovani su jedinstvom i objektivitetom 
našeg pojma kulture, a ovaj od jedinstva i objektiviteta vrednota. Zato 
je prihvaćanje objektivno važećih “transcendentalnih" vrednota neizbje- 
živo iz čisto logičkih razloga. “Bezuvjetno općevažećem zakonu prirode, 
što ga generalizirajuće znanosti traže, mora tada odgovarati bezuvjetno 
važeća vrednota, koju naša kulturna dobra kao nosioci individualnih 
smisaonih tvorevina više ili manje realiziraju, i time može postati jasna 
barem alternativa, pred koju smo tako postavljeni.?*% Zato na kraju ne 
postoji nikakva historijska znanost bez filozofije historije. Ako filozofi- 
ja uspije izgraditi sveobuhvatno učenje o vrednotama, onda ona može 
na toj osnovi nastojati razumjeti na kojim vrednotama počiva i smisao 
našega života. 

Prirodoznanstveno se historija, dakle, ne može objasniti. Historij- 
sko-kulturnoznanstveno stajalište je prirodoznanstvenom nadređeno, 
jer je obuhvatnije. “Nije samo prirodna znanost historijski produkt kul- 
turnog čovječanstva, nego i “priroda' sama u logičkom i formalnom smis- 
lu nije ništa drugo nego jedno teoretsko kulturno dobro, jedno valjano, 
tj. objektivno vrijednosno shvaćanje stvarnosti ljudskim intelektom, i 
apsolutno važenje na njoj vezanih vrednota kao i po njemu konstitui- 
rajućih smisaonih tvorevina mora upravo prirodna znanost uvijek pret- 
postaviti." 

Vrijednosni pojmovi konstituiraju “historijski univerzum". To jedi- 
no zaslužuje ime historijskih principa i zato je filozofija historije, kao 
znanost o principima, zapravo učenje o vrednotama “na kojima počiva 
jedinstvo i raščlanjenost historijskog univerzuma."“*" S obzirom na te 


464. Vidi H. Rickert, ibid., str. 107-108. U vezi s rečenim Rickert piše da je isti slu- 
čaj i s onima koji uzimaju rasu kao osnovu filozofije historije. Oni taj pojam 
upotrebljavaju sasvim nekritički kao vrijednosni pojam što on nije, pa kao pri- 
rodni pojam ne može niti biti historijski princip. (Ibid., str. 108-109) 

465 H. Rickert, Kulturwissenschaft und Naturwissenschaft, str. 138. 

466 H. Rickert, ibdid., str. 141. 

467 H. Rickert, Die Probleme der Geschichtsphilosophie, str. 109. Na sljedećim 

vrednote može se i objasniti i zajednički smisao cjelokupnog razvoja, jer 
se prije pogrešno izjednačavalo zakon i vrijednost, moranje i trebanje, 
bivstvo i smisao. Ali kako filozofija historije može doći do vrijednosnog 
sistema koji bi joj omogućio tumačenje objektivnog smisla cjelokupnoga 
historijskog zbivanja? To je, drži Rickert, najteže pitanje. Zato mora- 
mo doći do “nadhistorijskih vrednota" da bismo filozofiju historije imali 
kao posebnu znanost o principima historijskog univerzuma i da bismo 
objasnili njegov smisao. A to već ne spada u filozofiju historije kao po- 
sebnu filozofsku disciplinu, nego u sistem filozofije kao takve. “Osnove 
filozofije historije poklapaju se s osnovama jedne filozofije kao znanos- 
ti o vrednotama uopće.?%5% 

Ali filozofija kao kritička i vrijednosna znanost ne mora pretposta- 
viti nikakvu sadržajno određenu apsolutnu vrednotu. Dovoljno je da 
uspije dobiti formalnu bezuvjetnu vrednotu, pa se zatim cijeli sadržaj 
vrijednosnog sistema može uzeti iz historijskog života. Filozofija histo- 
rije će se morati poslužiti čisto formalnim vrijednosnim principima, jer 
oni mogu vrijediti za sav historijski život. A sistem vrijednosti mora biti 
otvoren, jer stalno nastaju nove kulturne vrednote. Kritike koje su Ric- 
kertu uputili Lamprecht, Troeltsche i neki drugi filozofi za formalizam 
njegove koncepcije, nisu bile bez osnova. 

U daljnjoj analizi ovih problema Rickert razmatra pitanje filozofije 
historije kao univerzalne historije i zaključuje da je to zadatak histori- 
čara, a ne filozofa. Jednako se tako ukratko osvrće na historizam, za 
koji misli da uopće nije primjeren da bude svjetonazor. Ako se do kraja 
domisli, historizam po Rickertovu mišljenju konzekventno vodi relati- 
vizmu i skepticizmu i konačno nihilizmu. Historizam mora, ako je dos- 
ljedan, svakom historijskom bivstvu priznati pravo povijesnog. Ako se 
filozofija historije hoće uzdići iznad nihilizma do kojeg dovodi histori- 
zam, ona ne može biti bez kategorije napretka. 

Razmatrajući dalje epohe nastajanja filozofije historije, Rickert drži 
da je ona prošla kroz razdoblje dogmatizma, skepticizma i kriticizma. 
Kao neokantovac u Kantu, naravno, vidi filozofa koji je prevladao i dog- 
matizam i skepticizam svojim postavljanjem subjekta kao središta, a ne 
prirodu. Njegovom koncepcijom transcendentalnog, kojom subjekt svo- 
jim apriornim formama osjetilnosti i razuma zapravo oblikuje sam ob- 
jekt, potkopan je svaki naturalizam koji niječe “objektivni" smisao his- 
torijskog života i time čini i filozofiju historije nemogućom. Subjekt je 
svojim teoretskim umom centar, a svojim praktičkim umom daje kul- 


stranicama Rickert se osvrće i na materijalističko shvaćanje historije, o če- 
mu će biti riječ u posebnom odjeljku. 
468 H. Rickert, ibid., str. 118. 

turnom životu pozitivni smisao. On je autonomna, “slobodna? ličnost 
svjesna svojih dužnosti. Autonomni čovjek daje svu slobodu znanosti, 
samo ne onu da odlučuje o vrednotama ili nevrednotama, o smislu i 
besmislu svijeta u njegovu totalitetu.# 

Za filozofiju historije našeg vremena postavlja se pitanje je li moguće 
na osnovi Kantova idealizma i priznanjem svih rezultata prirodnih i 
historijskih znanosti naći vrijednosno stajalište s kojeg se može filozof- 
ski obraditi univerzalna historija i time doći do filozofije historije koja 
bi, imajući na umu historijsko znanje našega vremena, kod sve sadr- 
žajne razlike ipak imala istu formalnu strukturu kao filozofskohisto- 
rijski sistemi Fichtea i Hegela. Postavlja se pitanje ne predstavlja li kri- 
tička obrada historijskofilozofskih problema jednu metafiziku u smislu 
prihvaćanja dvaju realiteta: jednoga empirijskog i jednoga apsolutnog, 
transcendentnog. Već u empirijskoj historijskoj znanosti mnogi histo- 
ričari polaze od nekih vjerovanja koja imaju metafizički karakter, kao 
npr. Ranke, ali ne samo on. Historičar će dobro učiniti, misli Rickert, 
ako ta svoja vjerovanja u transcendentne sile ne unosi u svoja istraži- 
vanja, jer kao historičar ne može riješiti problem tih dvaju svjetova — 
empirijskoga i transcendentnog. 

Filozofija historije nema po Rickertovu mišljenju potrebu da prih- 
vaća neku transcendentnu ili apsolutnu stvarnost, jer je njoj stalo da 
ustanovi vrednote kao principe historijskog života. Metafizička pitanja 
su zadatak drugih dijelova filozofije. I kod samog je Hegela metafizika 
u njegovoj filozofiji historije imala malu ulogu. Njegova se filozofija his- 
torije kreće u pojmovima koji potječu uglavnom iz imanentnoga histo- 
rijskog života. 

Rickert je inače uvjeren u transcendentno važenje vrednota i njiho- 
vo povezivanje sa stvarnošću, što je, kako sam već rekao, problem koji 
nisu riješili ni Windelband ni Rickert. Nosilac bezvremenskih vrednota 
može biti samo metafizički nosilac tih vrednota. Ovo metafizičko biv- 
stvo ne može naravno biti vremenito, jer se samo ovostranost može 
odnositi i na budućnost. Ali čim mi to nevremenito postavimo kao me- 
tafizički realitet i historijskom zbivanju oduzmemo stvarni realitet, 
dokidamo svaki objektivni smisao historije i svaku mogućnost njezine 
filozofske obrade. 

Filozofiji, nakon što je cijelo područje empirijskog bivstva prepustila 
posebnim znanostima i odrekla se zahvaćanja, spoznaje metafizičke biti 
svijeta, ostaje “carstvo vrednota i smisaonih tvorevina kao njeno pravo 
područje.?*? Jedno od tih vrijednosnih područja jest znanost ako teži 


469 Vidi H. Rickert, ibid., str. 133-139. 
470 H. Rickert, ibid., str. 154. 

ostvarivanju vrednota istine, i filozofija historije ima prvi zadatak, kao 
logika historije, baviti se suštinom historijskih znanosti; drugo, principi 
historijskog života su i sami vrednote, koje su u osnovi smisla kulture, 
i razrada tih vrednota drugi je zadatak filozofije historije. Logika his- 
torije i historijsko učenje o principima u sistematskoj su povezanosti. 
Treća grupa problema je istraživanje koliko se toga ostvarilo u dosadaš- 
njoj historiji s obzirom na sistemsku zasnovanost vrednota. Tada će se 
razumjeti gdje mi danas jesmo u razvoju kulture i gdje treba da tražimo 
naš zadatak za budućnost. “Pod svim okolnostima su međutim vred- 
note s kojima filozofija, koja polazi od logike historije, ima posla. Naj- 
prije istražuje ona teorijske vrednote, iz kojih se izvode misaone forme 
empirijsko historijskog istraživanja, zatim kulturne vrednote, koje kao 
principi historijski bitnog materijala jedinstveno konstituiraju historiju 
kao smislenu tvorevinu, i, konačno, vrednote kojih se postepeno ostva- 
rivanje tokom historije dosad zbilo.?*7! 

Ova struja neokantovske filozofije s Windelbandom i Rickertom na 
čelu izrazito je transcendentalno-idealistička, te je svojim logicizmom 
oštro suprotstavljena pozitivizmu, psihologizmu, metafizičkom iracio- 
nalizmu, filozofiji života i na kraju i prirodoznanstvenom i historijskom 
materijalizmu. 

Neokriticizam badenske škole, naročito u Rickertovim analizama 
problematike prirodnih i kulturnih znanosti, dosta je pridonio distin- 
gviranju i preciziranju mnogih pojmova koji su za ovu problematiku 
važni (pojam kauzalnosti, zakona, napretka, prirode i historije, vrijed- 
nosti itd.). Ali su njihove filozofskohistorijske preokupacije ipak ostale 
s jedne strane u granicama logičkoga i metodološkog, a s druge tran- 
scendentalnog i vrijednosnog, čime je cijeli ovaj pokušaj ostao uglav- 
nom samo idealistička prolegomena za filozofiju historije. Davanjem 
prioriteta logičkomu i metodološkom, ostalo je zapostavljeno značenje 
predmetnoga, stvarnog, socijalno-ekonomskog, od čega zapravo i zavisi 
metoda istraživanja. A njihov “platonizam vrednota" imao je nedosta- 
tak i teškoće svakog platonizma: neobjašnjivo participiranje tih tran- 
scendentalnih vrednota na pojedinačnom, empirijskom i historijskom. 

Već su mnogi i za vrijeme nastanka ovoga filozofskog pravca kritizi- 
rali, po mom mišljenju s pravom, ne samo Rickertov formalizam nego i 
neodrživost suprotstavljanja generalizirajuće i individualizirajuće me- 
tode, koliko god je Rickert nastojao ublažiti tu dihotomiju. Njihov se 
“logicizam" morao suprotstaviti svakoj genetskoj, a naročito historij- 
sko-materijalističkoj metodi istraživanja historijskih fenomena koja je 
pokazala da naše misli, ideje imaju povijesni karakter i da su historij- 


471. H. Rickert, ibid., str. 156. 

ski nastale. Svaka transcendentalna, apriorna sfera idealiteta time 
prestaje imati nadpovijesno i apsolutno značenje. 

Taj idealizam transcendentalne metode osobito se očitovao u shva- 
ćanju historije kao jednokratnoga i neponovljivog zbivanja, pri čemu se 
pretpostavljalo da je zakonitost svojstvena samo prirodi. Ova formalis- 
tička dihotomija prirodnoga i historijskog pokazala se ipak neodrživom. 
Medutim, pravilno naglašavajući (što nije samo njihova zasluga) da se 
historija ne može shvatiti i objasniti prirodoznanstvenim kategorijama 
i zakonima, neokantovci su, iako jednostrano, dali svoj prilog u toj tada 
aktualnoj debati. 

Ipak na kraju moramo ustvrditi da je Windelbandova i Rickertova 
koncepcija transcendentalnog karaktera vrednota onemogućila da dub- 
lje proniknu u totalitet historijskoga i zakorače u suptilniju analizu svih 
sfera kulturnog bivstvovanja. Jer kulturno, kao i materijalno, ekonom- 
sko, socijalno itd., ipak pokazuje i određene pravilnosti, ponavljanja, iako 
ne identična, pa se u njima može sagledati i određeni tip zakonitosti 
koji se ne mora svoditi ili izjednačavati s prirodnim zakonitostima. 


*O* O 


S ovim se misliocima uglavnom iscrpljuje značajnija filozofskohisto- 
rijska misao u Njemačkoj u 19. stoljeću. Potrebno je ipak navesti još 
neke filozofe koji su pisali o tim problemima, ali nisu imali ono znače- 
nje za filozofskohistorijsku misao kao prikazani. 

Većina je njih bila pod manjim ili većim utjecajem njemačkih klasika, 
ali uvijek i s izvjesnom kritičkom distancom. Tako je u tom razdoblju 
Johann Stutzmann (1777-1816), pod utjecajem Fichtea i Schellinga, 
objavio djelo Philosophie der Geschichte (1808), a Christian Kapp (1798- 
1874) objavio je 1826. djelo Das konkrete Allgemeine der Weltgesichte, 
u kojemu slijedi uglavnom Hegelovu filozofsku koncepciju. Bio je inače 
oštar protivnik Schellinga, koga naziva “filozofskim Cagliostrom deven- 
taestog stoljeća". Bio je i bliski prijatelj L. Feuerbacha, te je anonimno 
objavio djelo Christus und die Weltgeschichte (1823). 

Značajnija ličnost bio je Karl Christian Friedrich Krause (1781-1832) 
koji je u Jeni slušao predavanja Fichtea i Schellinga, ali se od njih raz- 
likovao po tome što je zasnovao sistem u kojemu je filozofija shvaćena 
kao “božja mudrost", a cjelokupni sistem naziva panenteizmom, te je 
bog apsolutna prasila, biće koje se ne može dokazati. Zbog svoga pris- 
tajanja uz slobodne zidare i nekoga komplota u Gočttingenu, morao ga 
je kao profesor napustiti. Nastojeći da ga prime na sveučilište u Munche- 
nu, naišao je na jak Schellingov otpor. 

Njegova je osnovna ideja bila shvaćanje stvari kao organske cjeline 
iz jednog principa. Njegov panenteizam je trebao izbjeći greške i teiz- 
ma i panteizma i svijet shvatiti kao učenje u kojemu je “sve-u-bogu". 
Iako svijet nije bog, a bog nije svijet, oni se ipak samo u tome razlikuju 
da je bit boga cijela bit, a bit svijeta nije cijela. Pravo shvaćanje prirode 
nije niti mehaničko niti atomističko, nego dinamičko koje polazi od poj- 
ma djelatne prasile, života koji prožima prirodu. 

U društvu je zadaća čovjeka da oponaša i ostvaruje božji život. Ako 
je bog jedini bezuvjetni vladar, na Zemlji je to čovječanstvo, tj. narod, 
određene društvene osobe i zajednica. U savršenom čovječanstvu je sto- 
ga republikanski sustav ili ustroj zajednice ona stvarnost koja jedino 
odgovara ideji prava. 

Krause je u svom ne tako dugom životu veoma mnogo napisao 1 iz- 
gradio cijeli sistem panenteizma, koji je velikim dijelom objavljen na- 
kon njegova života. 'Tako je i djelo o filozofiji historije objavio H. K. v. 
Leonhardi pod naslovom Geist der Geschichte der Menscheit, oder Vor- 
lesung tiber die reine, d.i.allgemeine Lebenslehre und Philosophie der 
Geschichte zur Begriindung der Lebenkunstwissenschaft (1843). 

Čovječanstvo po Krauseu prolazi razne stupnjeve, kao što i pojedi- 
nac prolazi stupnjeve dječaštva, mladenaštva i razdoblje u kojemu je 
svjestan svoje individualnosti, dakle razdoblje zrelosti. Tako se odvija i 
život čovječanstva. Prvi stupanj toga razvoja je stanje nevinosti, u ko- 
jemu je čovjek sjedinjen sa svim silama svijeta. Iz tog prastanja čovje- 
čanstvo stupa u drugo razdoblje života koje se dijeli na tri razdoblja. 
Prvo razdoblje je prijelaz na politeizma, stanje rata među narodima, 
ropstvo, kaste i despotsko uređenje države. Drugo je razdoblje srednje- 
ga vijeka, u kojemu se bog priznaje i slavi kao biće koje se uzdiže nad 
svim pojedinačnim (monoteizam). Međutim, zbog još uvijek vanjskoga 
shvaćanja tog odnosa, dolazi do fanatizma, vlasti svećenstva i zavisnos- 
ti umjetnosti i znanosti od religioznih organizacija. Treće se razdoblje 
odlikuje sve većim oslobođenjem od historijskih autoriteta, dolazi do 
postupne punoljetnosti čovječanstva, do nastanka racionalnog teizma, 
svjetskoga građanstva, filantropije i prožimanja kulture. Isto tako u tom 
razdoblju nastaju suprotnosti i borba novoga sa starim, stvaranje taj- 
nih organizacija, dijelom naprednih kao što su slobodni zidari i ilumi- 
nati, dijelom reakcionarnih kao što su jezuiti. 

Prijelaz trećem glavnom razdoblju života čovječanstva, razdoblju 
zrelosti, posreduje znanstvena spoznaja, izgradnja učenja o biti, koju 
je otkrio Spinoza a dovršio sam Krause. U opisu te najviše točke razvo- 
ja čovječanstva Krause iskazuje svoj ćudoredni i znanstveni ideal što 
bi trebalo da bude organska savršenost samog čovječanstva. Cilj je raz- 
voja čovječanstva stvaranje univerzalne ljudske zajednice koja se mora 

spoznati i njegovati iskrenim prijateljstvom, pa će tada prožeti sve obi- 
telji i narode. Umjetnost, religija, moral, pravo i politika postaju koz- 
mopolitski, pa i s ostalim bićima na drugim planetima nastaje jedinstvo 
i harmonija cijeloga kozmosa. 

Krause je bio više cijenjen u nekim drugim zemljama nego u svojoj. 
Njegov učenik H. Ahrens je kao profesor prirodnog prava u Bruxellesu 
popularizirao Krausea, što poslije njega nastavlja G. Tibergien. U Špa- 
njolskoj je, na madridskom sveučilištu, njegove filozofske koncepcije 
zastupao Julio Sans del Rio koji je 1868. bio brutalno razriješen duž- 
nosti, jer je preveo i objavio Krauseovo djelo Ideal čovječanstva. Del 
Riovi učenici su i dalje cijenili Krauseovu filozofiju i samog Krausea koji 
je bio veoma moralna i humana ličnost. 

Među poznatijim filozofima toga vremena treba spomenuti Jacoba 
Friedricha Friesa (1773-1843) koji je studirao u Leipzigu, a 1797. go- 
dine slušao u Jeni Fichteova predavanja. Bio je izvanredni profesor u 
Heidelbergu, a 1816. redoviti profesor u Jeni. Na pritisak pruske i aus- 
trijske vlade bio je 1819. suspendiran. Tek je 1924. godine dobio pravo 
da predaje kao profesor fiziku i matematiku, a od 1925. bilo mu je do- 
pušteno ponovno predavati i filozofiju. 

Kao zastupnik psihologizma bio je protivnik spekulativnih sistema, 
što u to doba nije moglo ostaviti nekoga značajnijeg traga ni utjecaja. 
U mnogo čemu je bio pod utjecajem Kantove filozofije koju je držao i 
završetkom historije filozofije. Svijet prožimaju prirodni zakoni, ali 
samo svijet kao pojavu. Ono što ga razlikuje od Kanta je nastojanje da 
transcendentalno shvati i protumači kao psihologijsko. Svaki čovjek 
posjeduje apriorne filozofske spoznaje koje primjenjuje u svom djelova- 
nju. Jedino je zato nužno da se samopromatranjem i refleksijom pro- 
nađu i utvrde ti uvidi. 

Kao protivnik spekulativnih sistema Fries je historiju shvatio kao 
bivstvo podvrgnuto zakonima prirodnoga toka. U njoj pobjeđuje sila 
nad silom i mudrost nad mudrošću. Stvarni napredak je samo na inte- 
lektualnom području te je i zadatak filozofije historije da pronađe za- 
kon toga razvitka. Odbacuje teleologiju u historiji i naglašava indivi- 
dualnu vrijednost svake epohe. U smislu tadašnjega liberalizma Fries 
zasniva svoju filozofiju na pojmu čovjekova dostojanstva. 

Od njegovih učenika je Ernst Friedrich Apelt (1815-1859) nastojao, 
također i pod Kantovim utjecajem, oko jedne strogo znanstvene filozo- 
fije, a napisao je i djelo Die Epochen der Geschichte der Menschheit (2 
sv. 1845-1846). 

Među najranija djela posthegelovske i postromantičarske faze spa- 
da i djelo književnika Karla Gutzkowa (1811-1878). Guizkow je bio vo- 
đa tadašnjega literarnog pokreta “Das junge Deutschland", koji je bio 

liberalno-demokratski orijentiran, a od 1836. do 1843. uređivao je ča- 
sopis “Telegraph fur Deutschland", u kojemu je mladi Engels započeo 
svojom literarnom djelatnošću, objavivši od 1839. do 1841. više članaka 
o njemačkoj literaturi pod pseudonimom W. Oswald. 

Sredinom tridsetih godina je Gutzkowljev roman “Wally, die Zweif- 
lerin" (1833), na Menzelovu denuncijaciju, bio zabranjen i zaplijenjen, 
a svi spisi “Mlade Njemačke" zabranjeni do 1842. godine. Gutzkow je 
bio osuđen na deset tjedana zatvora, u kojemu i piše svoje djelo Zur 
Philosophie der Geschichte (1836). 

Ovaj je prilog filozofiji historije u osnovi veliki esej pisan na najbo- 
ljim tradicijama francuske i njemačke filozofskohistorijske misli. Nije 
se, naravno, moglo očekivati da djelo bude prožeto dubljim filozofskim 
analizama, ali je interesantno svjedočanstvo jednog od vodećih napred- 
nih književnika toga vremena, kada započinju duboke transformacije 
u socijalnom i duhovnom biću Njemačke. U svojoj građanskoj i huma- 
nističkoj opoziciji prema tada vladajućem feudalnom apsolutizmu, ta- 
lentirani Gutzkow je znao formulirati neke stavove koji zaslužuju da 
se navedu, upravo kao signum vremena. 

“Historija ne počinje s prvim čovjekom, nego s prvim karakterom. 
Njen signal je prvo djelo.?"? 

“Filozofija historije je usporedna anatomija događaja. Predmet te fi- 
lozofije je u mnogo višem stupnju djelatni, a ne trpeći čovjek, ali uvijek 
čovjek u autonomiji svoje slobode te slabiji ili tako jak kao njegova 
volja“ 

“Historija ima samo jedan cilj: to je život. Život nije nikakvo uživa- 
nje, život je zadatak. Da li mi nešto postižemo našim djelima, uvijek le- 
ži na jednoj nesigurnoj dasci.?*"“* 

“Sloboda je veliki faktor historije. Šta historija donosi, to je dobra 
ili loša žetva naših djela.?*79 

Teorijski, ovo djelo nije moglo imati djelovanja na razvoj filozofsko- 
historijske misli. Ali je u tom vremenu narastanja liberalnodemokrat- 
skih snaga svojim panteizmom i kritičkim stavom svakako djelovalo po- 
zitivno. Kao zanimljivost možemo navesti da je mladi Engels, tada već 
“zaražen" mladohegelovstvom, upravo u navedenom Gutzkowljevu ča- 
sopisu među ostalim objavio i članak Retrogradni znaci vremena (1840) 
u kojemu piše sljedeće: “Poznati su pokušaji da se tok historije uspore- 
di s jednom linijom. “Oblik historije', kaže se u jednom djelu punom 


472. Karl Gutzkow, Zur Philosophie der Geschichte, Hamburg 1836, str. 58. 
4738 K. Gutzkov, ibid., str. 59. 

474. K. Gutzkow, ibid., str. 143-144. 

475. K. Gutzkow, ibid., str. 145. 

duha koje je pisano protiv Hegelove Filozofije historije (tu Engels misli 
na citirano djelo K. Gutzkowa), “oblik historije nije uzlaženje i silaže- 
nje, nije koncentrični krug ili spirala, nego je epski paralelizam, koji čas 
konvergira (tako treba reći umjesto “kongruira'), a čas divergira'. Me- 
dutim, ja se radije držim spirale koja je nacrtana slobodnom rukom i 
kojoj nije previše stalo do pravilnih zavoja. Historija lagano počinje svoj 
tok od nevidljive točke oko koje puzi u sporim zavojima; ali njeni kru- 
govi postaju sve veći, a zamah sve brži i življi; najzad leti kao plameni 
komet od zvijezde do zvijezde, često dodirujući svoje stare puteve, često 
ih unakrsno prelazeći i svakim obilaskom oko sebe približava se besko- 
načriomi."*" 

Nedugo nakon Hegelove smrti objavio je poljski grof August von 
Cieszkowski (1814-1894), rođen u Suchi, istočno od Varšave, interesan- 
tno djelo o filozofiji historije. Mladost provodi u razjedinjenoj i okupi- 
ranoj Poljskoj, u njezinu ruskom dijelu, te posebnom carskom dozvo- 
lom odlazi na studij u Njemačku. U Berlinu boravi s prekidima od 1833. 
do 1838, dakle u vrijeme dominacije Hegelove filozofije. Sluša E. Gansa, 
H. Hothoa, K. L. Micheleta, te godine 1838. objavljuje svoje prvo filo- 
zofsko djelo, Prolegomena zur Historiosophie. 

Njegovo djelo o filozofiji historije bitno se zasniva na Hegelovoj idea- 
lističkoj koncepciji historije, ali s izvjesnim razlikama i oprekama. Prvi 
je prigovor u vezi s logičkim zakonima i organskom cjelinom historije. 
“Logički zakoni", pisao je Cieszkowski, “koje nam je on najprije obja- 
vio, ne odražavaju se u njegovoj filozofiji historije s dovoljnom jasno- 
ćom, jednom riječi, Hegel nije to doveo do pojma organske i idealne 
cjeline historije, do njena spekulativnog raščlanjivanja i potpune arhi- 
tektonike." 

Drugi je prigovor da Hegelova podjela historijskih razdoblja na ori- 
jentalno, grčko-rimsko i kršćansko-germansko vodi koncepciji kao da 
time historija završava. Cieszkowski se više slaže s Herbartom, iako ne 
u svemu, da dosadašnju historiju možemo više držati tek početkom. 
Naprotiv, kaže Cieszkowski, “totalitet historije mora se sastojati od 
prošlosti i od budućnosti, iz onog puta koji je već prijeđen i onog koji 
još treba prijeći, te iz toga nastaje kao prvi zahtjev: vindicirati za spe- 
kulaciju spoznaju biti budućnosti. 


476 EF Engels, Retrogradni znaci vremena, K. Marx i F. Engels, Dela, tom 2, Beog- 
rad 1968, str. 38. 


477. August von Cieszkowski, Prolegomena zur Historiosophie, Hamburg 1981, 
str. 3. 

478 A. v. Cieszkowski, ibid., str. 7-8. Zato se Cieszkowski nije slagao s Hegelovim 
shvaćanjem glavnih etapa historijskog razvitka. Za naše orijentiranje o ovom 
pitanju, a Prolegomena može biti samo orijentiranje, pisao je Cieszkowski, 


681 


FILOZOFIJA HISTORIJE 


Hegel uopće nije razmatrao problem budućnosti, a bez spoznaje 
budućnosti kao integrirajućem dijelu historije, koja je realizacija odre- 
đenja čovjeka, nemoguće je spoznati organski i idealni totalitet histori- 
je. A budućnost se može trostruko odrediti: pomoću osjećaja, pomoću 
mišljenja i pomoću volje. Prva je determinacija neposredna, prirodna, 
slijepa i slučajna. Zato ona zahvaća ponajviše partikularitete bivstva, 
pojedine činjenice (vidovnjaci i proroci). Druga je determinacija reflek- 
tirana, mišljena, teorijska, svjesna i nužna i zato zahvaća opće i bitno 
(filozofija historije). A treća je determinacija napokon “zbiljsko-praktič- 
na, primijenjena, izvršena, spontana, voljna, slobodna; - zato ona obuh- 
vaća cijelu sferu čina (die That), činjenice i njihovo značenje, teoriju i 
praksu, pojam i njegovu realnost, — i proizvodi izvršioce historije.?*"? 

Zato je čovječanstvo određeno da shvati ovaj pojam, a historija je up- 
ravo provedba tog procesa realizacije. To je kraj tog razvoja, a svi su 
prijašnji stadiji samo predradnje i premise. 

Tako Cieszkowski zasniva jednu aktivističku filozofiju čina prakse. 
Jer fakta, činjenice su nesvjesne, predteorijske, a “djela su svjesna, post- 
teorijska praksa; jer teorija stupa između tih dviju praktika, od kojih 
se ova posljednja, naime postteorijska praksa, nama objavljuje kao is- 
tinska sinteza teorijskog i neposredno praktičkog, subjektivnog i objek- 
tivnog, pri čemu je čin uopće istinska supstancijalna sinteza bivstva i 
mišljenja. 2% 

Oslanjajući se na Hegelove koncepcije o kategorijama i teleologiji 
historije, Cieszkowski je na temelju dosad izloženih premisa ponovno 
zaključivao da filozofija, kao i umjetnost, mora biti primijenjena, sići iz 
svojih filozofskih apstrakcija i teorije u praksu: “Praktička filozofija, ili 
točnije rečeno, filozofija prakse, — čije je najkonkretnije djelovanje na 
život 1 socijalne odnose, razvijanje istine u konkretnoj djelatnosti — to 
je buduća sudbina filozofije uopće.?#! 

Ovim nisu iscrpljene sve teme njegova djela (npr. zakona historije, 
slobode, individualizma i kolektivizma itd.), ali je ova ideja filozofije či- 


možemo samo navesti “da se svjetski duh danas nalazi na početku trećega 
sintetičkog razdoblja, čije je prvo, naime teorijsko, cijelo staro doba, a drugo, 
naime antiteorijsko, ovome oštro suprotstavljeni kršćansko-germanski svijet. 
Na taj način su fri prva glavna Hegelova razdoblja samo tri momenta prvog 
glavnog razdoblja uopće, koje čini antički svijet. Cetvrto Hegelovo razdoblje 
je dakle za nas drugo, a to je moderni svijet. Naše treće glavno razdoblje je 
buduće, čije se vlastito određenje može spoznati iz jednostrane suprotstavlje- 
nosti prvih prethodnih." (A. v. Cieszkowski, ibid., str. 24-25.) 

479 A.v. Cieszkowski, ibid., str. 16. 

480 A.v. Cieszkowski, ibid., str. 18-19. 


481_A.v. Cieszkowski, ibid., str. 129. Cieszkowski varira ovu misao na više mje- 
sta. 

na, prakse ipak bila onaj moment koji je u toj historijskoj konstelaciji 
Njemačke imao najviše odjeka. 

Cieszkowskijevim djelom je osobito bio oduševljen mladi M. Hess, 
koji je u to vrijeme, naročito pod utjecajem francuskih socijalista, pos- 
tao jedan od prvih intelektualaca socijalista u Njemačkoj. Prihvaćajući 
ideju o filozofiji prakse, ali u realističkom i socijalnom smislu, M. Hess 
je već dolazio početkom četrdesetih godina i do elemenata materijalis- 
tičkog shvaćanja historije. To je bilo veoma očito u njegova tri članka 
koji su bili objavljeni u zborniku Einundzwanzig Bogen aus der Schweiz, 
što ga je uredio G. Herwegh. Svojom koncepcijom prakse, prevladava- 
njem apstraktnoga filozofskog stajališta, koncepcijom slobode, socijaliz- 
ma i komunizma, Hess je značajno djelovao na Marxov misaoni razvoj, 
što je Marx u svom predgovoru “Manuskriptima* i priznao. Upravo 
zato je Cieszkowskijeva filozofija čina, kao što sam to već naglasio u 
poglavlju o Marxovu i Engelsovu misaonom razvoju, preko Hessove 
materijalističke interpretacije ovih problema, jedan od izvora komplek- 
sne Marxove misli o čovjeku i historiji. 

Još u pedesetim godinama objavio je Ernst v. Lassaulx (1805-1861) 
djelo Neuer Versuch einer allein auf die Wahrheit der Tatsachen geg- 
riindeten Philosophie der Geschichte (1857). Pripadao je miinchenskom 
krugu u kojemu su u to doba djelovali stari Schelling i F. v. Baader. Kao 
gorljiv katolik izabran je u Nacionalnu skupštinu 1848. godine. Djelo 
je prožeto kršćansko-teološkim vjerovanjem. Mogućnost filozofije his- 
torije je da subjektivni razum čovjeka razumije objektivni razum boga 
koji je dan u stvarima. Svi ljudi potječu od jednog praoca te je čovje- 
čanstvo organsko biće, duhovno jedna cjelina. Narod je kao prirodni or- 
ganizam koji raste i propada. Protiv smrti naroda nema lijeka. Geograf- 
ski uvjeti su važni za razumijevanje razvoja čovječanstva, koje se razvija 
od istoka prema zapadu. 

U isto vrijeme objavio je Ch. K. J. Bunsen (1791-1860) djelo Gott in 
der Geschichte (1857-1858) također s kršćansko-teološkog stajališta. 
Razvoj historije je u dokazu napretka vjere u moralni svjetski poredak, 
a filozofija historije treba to dokazati. Historija je djelo božanske svi- 
jesti, što znači da se božansko u historiji razvija prema vječno prepoz- 
natljivim zakonima. 

J. Bahnsen (1830-1881) je 1872. godine objavio Zur Philosophie der 
Geschichte, u kojoj pokušava sjediniti Hegelovu dijalektiku i Schopen- 
hauerov metafizički iracionalizam. Bit svijeta je podvajanje volje u sva- 
kom elementu svijeta i zato je ovaj svijet najgori od svih mogućih. Zbog 
antilogike svijeta, nemoguće ga je racionalno spoznati. 

Najpoznatiji njemački darvinist i poznati biolog Ernst Haeckel (1834— 
1919) objavio je 1868. godine Natiirliche Schopfungsgeschichte, nada- 

lje 1874. Anthropogenie oder Entwicklungsgeschichte der Menschen, a 
1875. Ziele und Wege der heutigen Entwicklungsgeschichte koja su, kao 
i njegova kasnija veoma popularna djela, Die Weltritsel (1899), Die 
Lebenswunder (1904) i druga, pisana s njegova prirodoznanstvenoga 
monističkog stajališta. Osnovni je Haeckelov stav da je svaka istinska 
filozofija prirodna znanost, a svaka istinska prirodna znanost filozofi- 
ja. Haeckel je bio svakako jedan od najvažnijih i najpopularnijih pred- 
stavnika prirodnih znanosti koji je držao da se na tim, prirodoznan- 
stvenim osnovama, jedino može razumjeti čovjek i njegova historija. 

Navedimo samo jedan primjer Haeckelovih razmišljanja koja su tako 
karakteristična za prirodoznanstveni materijalizam. 

Haeckel kaže da njegova koncepcija razvoja organskog svijeta i čovje- 
ka dovodi do pobjede onoga filozofskog pravca koji naziva “monistički 
ili mehanički", nasuprot dualističkim i teleološkim, na kojima počiva 
većina filozofskih sistema antike i srednjega vijeka. “Ova mehanička ili 
monistička filozofija tvrdi da posvuda u pojavama ljudskog života, kao i 
u pojavama prirode, vladaju čvrsti i nepromjenjivi zakoni, da posvu- 
da postoji nužna uzročna povezanost, jedan kauzalni neksus pojava, i 
da prema tome cijeli nama spoznatljivi svijet tvori jedinstvenu cjelinu, 
jedan 'Monon'. 

Ona dalje tvrdi da su sve pojave proizvedene samo mehaničkim uz- 
rocima (causae efficientes), a ne promišljenim svrhovitim uzrocima (cau- 
sae finales). “Slobodne volje' u uobičajenom smislu prema tome nema. 
Naprotiv, u svjetlu ovog monističkog svjetonazora i one pojave, koje smo 
se navikli da promatramo kao najslobodnije i najnezavisnije ispoljava- 
nje ljudske volje, pokazuju se da su podvrgnute isto tako čvrstim zako- 
nima, kao i svaka druga prirodna pojava. Ustvari, nas svako nepristra- 
no i temeljito istraživanje naših “slobodnih' voljnih postupaka uči da 
oni nikad nisu slobodni, nego da su uvijek određeni prethodnim uzroč- 
nim momentima, koji se konačno mogu svesti ili na nasljeđe ili na pri- 
lagođivanje. Stoga mi uopće ne možemo pristati na omiljeno razliko- 
vanje prirode i duha. Posvuda u prirodi je duh, a duha van prirode mi 
ne poznajemo. Zato je neodrživo uobičajeno razlikovanje prirodne zna- 
nosti i duhovne znanosti; to je čvrsti princip našeg monizma, kojeg s 
obzirom na religiju možemo nazvati i panteizmom. Čovjek ne stoji nad 
prirodom, nego u prirodi. 2 

I nešto dalje: “Razvoj čovjeka se zbiva prema tome po istim “vječnim, 
željeznim zakonima', kao i razvitak svakog drugog prirodnog tijela. Ti 
zakoni nas vraćaju posvuda na iste jednostavne principe, na elemen- 


482 Ernst Haeckel, Anthropogenie oder Entwickelungsgeschichte des Menschen, 
Leipzig 1903, II. svezak, str. 940. 

tarne principe fizike i kemije. Samo stupnjem isprepletenosti, stup- 
njem složenosti, na kojem djeluju različite snage, razlikuju se pojedine 
prirodne pojave.?432 

Zbog ovakvih stavova prirodoznanstveni materijalisti, pa makar i u 
nešto ublaženu monističkom, panteističkom smislu, nisu mogli nimalo 
pridonijeti razvoju filozofskohistorijskih koncepcija. Oni su dobro vid- 
jeli da je čovjek kao pojedinac dio prirodnoga svijeta i da se funkcioni- 
ranje njegova organizma podvrgava zakonima svakoga drugoga višeg 
organskog bića. Ali nisu uviđali i razumjeli da je čovjek i društveno, his- 
torijsko biće koje se više ne može do kraja shvatiti samo prirodnim, 
anorganskim i organskim kategorijama. 

Za popularizaciju i širenje monističkoga svjetonazora, koji je bio iz- 
vjestan spoj materijalizma i panteizma, Haeckel je 1906. osnovao Der 
Deutsche Monistenbund kome su pristupili mnogi poznati znanstveni- 
ci toga doba (S. Arrhenius, W. Bčlsche, A. Forel, R. H. Francć, Fr. Jodl, 
W. Oswald, H. Schmidt i mnogih drugi). 

Hermann Dorgens, u to vrijeme privatni docent u Heidelbergu, obja- 
vio je 1872. godine djelo Grundlinien einer Wissenschaft der Geschichte, 
a prvi svezak nosi naslov Uber das Bewegungsgesetz der Geschichte. 
Drugi je svezak objavljen 1874. 

Dorgens je postavio sebi zadatak da razumije svjetsku historiju ili 
svijet historije, a za to treba objasniti “konkretni mehanizam historije 
u općim (apstraktnim) istraživanjima.?**“ Ako historija želi biti znanost, 
treba pronaći zakon, jer bez zakona “historičar će uvijek biti potisnut 
na stupanj učitelja, koji o historiji govori ili piše.?"** Znanstvenom bi 
principu protuslovilo kad bi se razlikovala historija čovječanstva u sje- 
ćanju i historija čovječanstva kakva ona živi. Jer zbivanje u prošlosti 
nije bitno različito od današnjeg. Znanost mora pretpostaviti tu homo- 
genost, ako želi da to što postavlja kao zakon, ima valjanost i opravda- 
nost. A to znači da postoji i kontinuitet u razvoju historije. Zato se treba 
suočiti s onim misliocima koji su osporavali da postoje neki opći zakoni 
historije. 

Znanstveni duh je rezultat kasnog razvoja. U početku su vladale 
razne religiozne predodžbe, i objava koju samo posvećeni znaju. Crkva 
srednjega vijeka je imala razumijevanja za podjelu duhovnog rada, ali 
ne i razumijevanje da je religija nešto svoje, a znanost nešto svoje. Zato 
su reformacija, Francuska enciklopedija i Revolucija bili veliki koraci u 
osamostaljivanju ljudskoga duha. 


483_E. Haeckel, ibid., str. 942. 
484._H. Dorgens, Ueber das Bewegungsgesetz der Geschichte, Leipzig 1878, str. V 
485 H. Dorgens, ibid., str. 1. 

Razmatrajući ukratko glavne pravce i koncepcije filozofije historije 
u razdoblju od 18. st. do polovine 19. st. (Bossuet, Voltaire, Montesquieu, 
Volney, Herder, itd. do Queteleta, Comtea i Bucklea), kao i metode izu- 
čavanja historije, Dorgens zaključuje da je “pisanje historije umjetnost, 
tj. reprodukcija, a historijska znanost je nauk i učeno shvaćanje. "455 

U drugom dijelu prve knjige započinje s teorijskim pitanjem o prob- 
lemu zakona historije. Odbacujući teze da se historija može objasniti pri- 
rodnim zakonima, postavlja pitanje postoje li zakoni pojedinih razdoblja 
ili rasa, ili postoji i opći zakon razvoja čovječanstva. Uzimajući u obzir 
poglede Queteleta (Physik sociale), Dorgens ide putem organicizma, u 
tom razdoblju dosta raširenog. “Kao što su kod individualnog organiz- 
ma živci funkcija mišića, i samo opet u službi jedne funkcije, koju nazi- 
vamo duhom, čije istraživanje je dosad ostalo zadaća fiziologije, tako je 

Prelazeći na problem rasa i kriterija njihova razlikovanja (anatom- 
sko-fiziološki, etnografski, jezični), Dorgens drži da je indogermanska 
jezična osnova kruna svih ostalih jezičnih osnova i upravo po toj jezič- 
noj prednosti i sposobnosti može se protumačiti duhovna prednost u 
čovječanstvu. Ako bismo ostali kod problema historijskog zakona kod 
rasa, onda je ključ za spoznaju biti povijesti u filološki spoznatom umu 
te rase.“* Ali unutar jedne rase ima opet mnogo gibanja i razvoja koje 
treba spoznati. Kod promatranja zakona mora se također uzeti u obzir 
i politička djelatnost. Prelazeći na pitanje borbe za opstanak, Dčrgens 
drži da ona ima izvjesno značenje u razvoju čovječanstva, ali da nije 
njegov bitni zakon. “Bez sumnje postoji jedna djelatnost, koja nema ni- 
kakve veze s jelom i pićem, za koju svakako tjelesni čovjek vodi svoju 
borbu za rad i brigu. Ali se pri tome ne smije ostati, da se pita proro- 
čište i istraživanja prirode. Mora se uzeti u obzir historija, da bi se 
spoznalo da postoji još jedna djelatnost, kojoj je historija podčinjena, i 
ostaje podčinjena i koja sama prevazilazi političku. To je religiozna dje- 
latnost; ona je stoga najviši kriterij u pitanju o historijskom zakonu. 

Pojam kršćanske misije je moment za definiciju historijskog zako- 
na. Ali, kršćanstvo je imalo i svoje križarske ratove i progone heretika, 
tako da je ta država postala prava mora. Kršćanska je sloboda ostala 
samo teorija. “Samo sa samodjelatnošću naroda je međutim vjera u vla- 
danje jednog višeg zakona snošljiva.?# 


486 H. Dorgens, ibid., str. 26. 
487 H. Dorgens, ibid., str. 33. 
488 Vidi H. Dorgens, ibid., str. 40. 
489 _H. Dorgens, ibid., str. 45. 
490 _H. Dorgens, ibid., str. 47. 

U svojim daljnjim razmatranjima Dorgens također zaključuje da je 
“zakon historije zakon njenih pojedinačnih razdoblja",“"! a to se opet 
svodi na zakone stvaranja države. “Koliko stvaranja država, toliko za- 
kona." Iz toga slijedi međusobno utjecanje, paralelno djelovanje dr- 
žava i naroda, te bi se zakon historije mogao formulirati i kao “preple- 
tanje paralelnog toka partikularnih narodnih historija posredstvom 
kontinuiranog uzajamnog djelovanja jednih na druge.?*% 

Inače, kaže Dorgens u nastavku ovih razmatranja, “glavni pravci 
kroz jezik manifestirajućeg mišljenja su religiozne ideje i politička ide- 
ja."*% Ovim uvidima započinje za Dorgensa nova znanost — Wissen- 
schaft der Geschichte (znanost o historiji), koja će filozofiju historije, 
koja nije nadišla fenomene, smatrati njezinom mitskom prethodnicom. 

Kad je pokazao stupnjeve razvoja političke ideje od patrijarhata, 
vođe, vladaoca u obliku diktatora, autokrata do ograničene vlasti i na 
kraju republike, zatim stupnjeve razvoja religiozne ideje od fetišizma, 
politeizma, monoteizma do deizma humanista, Dorgens je djelo zavr- 
šio ovom kosntatacijom: “Politička ideja i religiozna ideja su glavni 
pravci, u kojima se djelovanje čovjeka tamo amo kreće, na koje se sve 
pojave historije mogu svesti i iz kojih se sve greške i sva velika djela 
izvode." 

Richard Mayr (1848-1915) je 1877. godine objavio prvi dio djela Dre 
philosophische Geschichtsauffassung der Neuzeit koje obuhvaća filozof- 
skohistorijske koncepcije od Grka i Rimljana do Spinoze, Leibniza i 
Vica. Pisana je s realističkih i pozitivističkih pozicija. Židovstvo i kr- 
šćanstvo su jedine historijskofilozofske religije, a historijskofilozofsko 
mišljenje novoga doba ide i ispred ili uporedo s velikim političko-soci- 
jalnim prevratom koji kulminira u Francuskoj revoluciji. Filozofija his- 
torije nije više ili manje interesantan dio znanstvene historije, nego 
kvintesencija duhovnog kretanja našega vremena. Rezultati nisu veći 
od rezultata drugih disciplina, ali oni imaju neusporedivu historijsku 
važnost. Pobija njemačko mišljenje da od Kanta nastaje gotovo sve novo 
u filozofiji. Osamnaesto se stoljeće već može nazvati filozofskohistorij- 
skim stoljećem i njemački duh nije taj koji nosi baklju na novoj stazi. 
U filozofiji historije Francuska je na čelu, a Njemačka dobiva prednost 
tek u 19. stoljeću, ali se brzo izgubila u metafizičkim spekulacijama 1 
detaljima. Filozofija novoga vremena polagano i sa svih strana radi na 


491_H. Dorgengs, ibid., str. 73. 
492_H. Dorgens, ibid., str. 74. 
493 H. Dorgens, ibid., str. 75. 
494. H. Dorgens, ibid., str. 81. 
495 H. Dorgens, ibid., str. 97. 

obaranju dogmatskog svjetonazora i na stvaranju realističnijega shva- 
ćanja stvarnosti. Era religija je prošla, a metafizika opada i nadajmo se 
da će homo sapiens, koji je pojam humaniteta doveo do dostojanstva, 
na kraju prevladati. Nebo i pakao su samo na zemlji i u ljudskim pr- 
sima, a nijekanje svijeta ne može biti princip prakse, jer praksa pret- 
postavlja život. Filozofija života ide na djelo, i to dobro djelo, te Mayr 
završava da “u nebo može čovječanstvo dospjeti samo djelovanjem u 
ime istine, ljepote i ćudorednosti. To je istinsko trojstvo i istinska filo- 
zofija spasenja. "4% 

R. Rocholl (1822-1905) objavio je s kršćansko-religioznog stajališta 
opsežno djelo Die Philosophie der Geschichte čiji je prvi, historijski dio, 
objavljen 1878., a drugi, sistematski, 1893. godine. Interesantan je ug- 
lavnom prvi dio, jer je to jedan od prvih pokušaja da se razvoj filozof- 
skohistorijske misli prikaže od prvih početaka do njegova vremena. Pri- 
kaz je veoma sažet, ali su, bez obzira na njegov teološki stav i procjene, 
spomenute gotovo sve ličnosti koje su se bavile ovom problematikom. 

Najstariji i najvjerniji hegelovac Karl Ludwig Michelet (1801-1893) 
objavio je 1879-1881. Philosophie der Geschichte, naravno u Hegelovu 
duhu, a pod Hegelovim je utjecajem i Gustav Biedermann (1815-1890), 
liječnik u Bodenbachu, koji je objavio Philosophie der Geschichte (1884) 
kao dio opsežnijega djela Philosophie als Begriffswissenschaft. Prvi je 
dio izašao pod naslovom Philosophie des Geistes (1886), a drugi pod 
naslovom Naturphilosophie (1888). U priličnoj mjeri teološki orijenti- 
ran, daje prikaz načina života, vjerovanja i kulture pojedinih naroda od 
antike do novoga vremena. I on drži da se bog objavljuje u historiji, te 
je svjetska historija vječni život duha, neumitni prirodni zakon, ali i vo- 
deći um, sudbina i naša providnost." 


496 Richard Mayr, Die philosophische Geschichtsauffassung der Neuzeit, | abtei- 
lung bis 1700, Wien 1877, str. 247. 


497. Vidi Gustav Biedermann, Philosophie der Geschichte, Prag-Leipzig 1884, str. 
385-386. 

